
Introducere 


Acest volum se ocupă de subiectele istoriei biblice, subiecte ce 
nu sunt în ele însele noi, dar care sunt astfel prezentate în aceste 
pagini, încât li se dă o semnificaţie nouă, revelând izvoare ale acţiu- 
nilor, înfăţişând semnificaţia importantă a unor mişcări şi aducând 
într-o lumină mai puternică unele laturi, care sunt numai pe scurt 
menţionate în Biblie. În acest fel, scenele capătă o vioiciune şi o 
importanţă care fac ca ele să lase noi şi dăinuitoare impresii. O astfel 
de lumină este în acest fel revărsată asupra raportului Sfintelor Scrip- 
turi, pentru ca acestea să descopere pe deplin caracterul şi planurile 
lui Dumnezeu; de asemenea, să prezinte vicleşugurile lui Satana şi 
mijloacele prin care, în cele din urmă, puterea sa va fi nimicită; să 
aducă în atenţie slăbiciunea inimii omeneşti şi să arate cum harul 
lui Dumnezeu îi face pe oameni în stare să biruiască în lupta cu cel 
rău. Toate acestea sunt în armonie cu ceea ce Dumnezeu prezintă 
a fi scopul Său în desfăşurarea, înaintea oamenilor, a adevărurilor 
Cuvântului Său. Instrumentul prin care ne sunt date aceste desco- 
periri este văzut a fi-atunci când este testat cu Sfintele Scripturi — 
una dintre metodele pe care Dumnezeu încă le foloseşte pentru a da 
sfaturi, instrucţiuni, fiilor oamenilor. 

Deşi astăzi nu este aşa cum era la început, când omul, în sfinţenia 
şi nevinovăția sa, primea sfaturi direct, personal, din partea Făcăto- 
rului său, totuşi el nu este lăsat fără un Învățător divin, Duhul Sfânt, 
pe care Dumnezeu L-a dat ca reprezentant al Său. Astfel se face 
că îl auzim pe apostolul Pavel declarând că o anumită „iluminare“ 
divină este privilegiul urmaşilor lui Hristos şi că ei sunt „luminaţi “ 
prin faptul că „s-au făcut părtaşi Duhului Sfânt“ (Evrei 10, 32; 6, 4). 
Apostolul Ioan spune, de asemenea: „Dar voi aţi primit ungerea din 
partea Celui sfânt“ (1 loan 2, 20). Iar Hristos a făgăduit ucenicilor, 
când era gata să-i părăsească, că El avea să le trimită Duhul Sfânt ca 
Mângâietor şi Călăuzitor, ca să-i conducă în tot adevărul (loan 14, 
16, 26). 


IV 


Pentru a arăta cum avea să se împlinească această făgăduinţă 
în biserică, apostolul Pavel, în două dintre epistolele sale, declară 
că unele daruri ale Duhului Sfânt. au fost date bisericii, pentru edi- 
ficarea şi instruirea ei până la sfârşitul veacurilor (| Corinteni 12; 
Ef.4,8-13; Matei 28, 20). Dar aceasta nu este totul; un număr de 
profeţii clare şi explicite declară că în zilele din urmă va fi o deo- 
sebită revărsare a Duhului Sfânt şi că, la data revenirii lui Hristos, 
biserica va avea — în timpul experienţelor ei de la sfârşit — „mărtu- 
ria lui Isus Hristos“, care este Spiritul Profetic (Faptele Apostolilor 
2, 17-20.39; 1 Corinteni 1, 7; Apocalipsa 12, 17; 19, 10). În aceste 
fapte vedem o dovadă a grijii şi iubirii lui Dumnezeu pentru poporul 
Său; pentru că prezenţa Duhului Sfânt, ca Mângâietor, Învățător şi 
Călăuzitor, este necesară bisericii nu numai în metode de acţiune 
obişnuite, ci şi în cele extraordinare, când aceasta intră în pericolele 
din zilele din urmă, mai mult decât în orice altă parte a experienţei 
el. 

Scripturile scot în evidenţă diferite canale prin care Duhul Sfânt 
va opera în inimile şi mintea oamenilor, spre a ilumina înţelegerea 
lor şi a le călăuzi paşii. Printre acestea notăm viziunile şi visurile. În 
acest fel, Dumnezeu va continua să comunice încă cu fiii oamenilor. 
lată făgăduinţa Lui cu privire la acest lucru: „Ascultaţi bine ce 
vă spun: Când va fi printre voi un prooroc, Eu, Domnul, Mă voi 
descoperi lui într-o vedenie sau îi voi vorbi într-un vis“ (Numeri 12, 
6). Prin aceste mijloace i-au fost comunicate lui Balaam cunoştinţe 
supranaturale. Astfel, el spune: „Aşa zice Balaam, fiul lui Beor, aşa 
zice omul care are ochii deschişi, aşa zice cel ce aude cuvintele lui 
Dumnezeu, cel ce cunoaşte planurile Celui Prea Înalt, cel ce vede 
vedenia celui Atotputernic, cel ce cade cu faţa la pământ şi căruia îi 
sunt ochii deschişi“ (Numeri 24, 15.16). 

În acest fel, cercetarea mărturiilor Sfintelor Scripturi devine o 
problemă de un foarte mare interes cu privire la aria întinderii la 
care Dumnezeu a plănuit ca Duhul Sfânt să Se manifeste în biserică, 
în timpul perioadei de punere la probă a neamului omenesc. 

După ce Planul de Mântuire a fost întocmit, Dumnezeu, aşa cum 
am văzut, a putut încă să comunice cu oamenii, prin lucrarea Fiului 
Său şi a sfinţilor îngeri, peste abisul pe care păcatul îl produsese. 
Uneori, El a vorbit cu oamenii faţă către faţă, ca în cazul lui Mo- 
ise, dar mai frecvent prin visuri şi viziuni. Exemple de astfel de 

comunicări găsim pretutindeni în raportul sfânt, în decursul ambe- 
lor dispensațiuni. Enoh, al şaptelea patriarh de la Adam, privind — 
prin Spiritul Profeției — înainte, la a doua venire a lui Hristos în 
putere şi slavă, exclamă: „lată că a venit Domnul cu zecile de mii 
de sfinți ai Săi“ (Iuda 1, 14). „Căci nici o proorocie n-a fost adusă 
prin voia omului, ci oamenii au vorbit de la Dumnezeu, mânați de 
Duhul Sfânt“ (2 Petru 1, 21). Dacă lucrarea Spiritului Profetic pă- 
rea uneori că aproape a dispărut, în măsura în care spiritualitatea 
poporului slăbea, cu toate acestea ea a marcat toate marile crize din 
experiența bisericii, cum şi epocile ce au fost martore trecerii de la o 
dispensaţiune la alta. Când a sosit timpul marcat prin întruparea lui 
Hristos, tatăl lui loan Botezătorul a fost umplut de Duhul Sfânt şi a 
profetizat (Luca 1, 67). Lui Simeon 1 s-a descoperit că nu va vedea 
moartea până ce nu va vedea pe Domnul; şi când părinţii L-au dus 
pe Isus la Templu, L-a luat în braţe şi L-a binecuvântat, în timp ce 
rostea profeţii cu privire la El. Iar Ana, o profetesă, venind în acelaşi 
moment, vorbea despre El tuturor acelora care priveau la Ierusalim 
pentru mântuire (Luca 2, 26.36). 

Revărsarea Duhului Sfânt, care trebuia să însoţească vestirea 
Evangheliei de către urmaşii lui Hristos, a fost anunţată în urmă- 
toarele cuvinte de către profet: „După aceea, voi turna Duhul Meu 
peste orice făptură; fiu şi fiicele voastre vor avea vedenii. 

Chiar şi peste robi şi peste roabe voi turna Duhul Meu, în zilele 
acelea. Voi face să se vadă semne în ceruri şi pe pământ: sânge, foc 
şi stâlpi de fum; soarele se va preface în întuneric, şi luna în sânge, 
înainte de a veni ziua Domnului, ziua aceea mare şi înfricoşată“ (Ioel 
2, 28-31). 

Petru, în Ziua Cincizecimii, a citat această profeție în legătură 
cu evenimentul minunat ce avusese loc atunci. Nişte limbi ca de 
foc s-au aşezat câte una pe fiecare ucenic şi ei au fost umpluţi cu 
Duh Sfânt şi au început să vorbească în alte limbi. Iar atunci când 
cei batjocoritori i-au acuzat că sunt beţi, Petru a răspuns: „Oamenii 
aceştia nu sunt beţi, cum vă închipuiţi voi, căci nu este decât al 
treilea ceas din zi. Ci aceasta este ce a fost spus prin proorocul Ioel“. 
Apoi el citează în mod substanţial din această profeție, aşa cum se 
găseşte în Ioel, ca în cele de mai sus, adăugând însă cuvintele: „în 

zilele de pe urmă“, în loc de „după aceea“, făcând ca profeția să sune 


astfel: „În zilele de pe urmă, zice Domnul, voi turna din Duhul Meu 
peste orice făptură...“ (Faptele Apostolilor 2, 17). 

Este evident faptul că numai acea parte a profeţiei care se referă 
la revărsarea Duhului Sfânt, numai aceea s-a împlinit în acea zi; 
căci nu erau atunci, în ziua aceea, bătrâni care să viseze visuri, nici 
tineri şi tinere care să aibă vedenii şi să profetizeze; şi nici arătări 
extraordinare de sânge, foc şi stâlpi de fum; soarele nu s-a întunecat 
atunci, iar luna nu s-a prefăcut atunci în sânge; şi, cu toate acestea, 
cele la care cei de atunci erau martori erau o împlinire a profeţiei 
din Ioel. De asemenea, este evident că această parte a profeţiei, cu 
referire la revărsarea Duhului Sfânt, n-a fost epuizată în acea singură 
manifestare; căci profeția acoperă toate zilele, tot timpul până la 
marea zi a revenirii Domnului. 

Dar Ziua Cincizecimii a fost o împlinire şi a altor profeţii, în 
afară de aceea a lui Ioel. Ea a fost o împlinire chiar a cuvintelor 
lui Isus Hristos. În ultimul cuvânt adresat de El ucenicilor înaintea 
crucificării Sale, El le-a spus: „Şi Eu voi ruga pe Tatăl, şi El vă va da 
un alt Mângâietor ... şi anume Duhul adevărului“ (loan 14, 16-17). 
„Dar Mângâietorul, Duhul adevărului, are să vă călăuzească în tot 
adevărul“ (loan 16, 13). 

Şi după ce Hristos a înviat din morţi, El a spus ucenicilor: „Şi 
iată că voi trimite peste voi făgăduinţa Tatălui Meu; dar rămâneţi în 
cetate până veți fi îmbrăcaţi cu putere de sus“ (Luca 24, 49). 

În Ziua Cincizecimii, ucenicii au fost îmbrăcaţi cu putere de 
sus. Dar această făgăduinţă a lui Hristos n-a fost dată, ca de altfel 
şi profeția lui Ioel, numai pentru ocazia respectivă. Căci El le-a dat 
aceeaşi făgăduinţă, dar într-o altă formă, asigurându-i că El va fi cu 
ei totdeauna, până la sfârşitul lumii (Matei 28, 20). Marcu ne spune 
în ce sens şi în ce mod avea să fie Domnul cu ei. El spune: „Iar ei au 
plecat şi au propovăduit pretutindeni. Domnul lucra împreună cu ei 
şi întărea Cuvântul prin semnele care-l însoțeau“ (Marcu 16, 20). Iar 
Petru, în Ziua Cincizecimii, mărturisea în legătură cu continuitatea 
lucrării Duhului Sfânt, experienţă pe care ei o trăiseră. Când iudeii, 
străpunşi în inimile lor, i-au întrebat pe apostoli: „Ce trebuie să fa- 
cem?“, Petru a răspuns: „Pocăiţi-vă şi fiecare dintre voi să fie botezat 
în Numele lui Isus Hristos, spre iertarea păcatelor voastre; apoi veți 
primi darul Sfântului Duh. Căci făgăduinţa aceasta este pentru voi, 
pentru copiii voştri şi pentru toţi cei ce sunt departe acum, în oricât 

de mare număr îi va chema Domnul, Dumnezeul nostru“ (Faptele 
Apostolilor 2, 37-39). Aceasta are în vedere prezenţa şi activitatea 
Duhului Sfânt în biserică, chiar în manifestarea Lui deosebită, şi 
aceasta întotdeauna, atâta timp cât harul lui Dumnezeu îi cheamă pe 
oameni să primească iubirea iertătoare a lui Hristos. 

Douăzeci şi opt de ani mai târziu, în Epistola sa către Corin- 
teni, Pavel aşază înaintea acestei comunităţi un argument formal 
în legătură cu această problemă. El spune: „În ce priveşte darurile 
duhovniceşti, fraţilor, nu voiesc să fiţi în necunoştinţă“ (1 Corinteni 
12, 1) — atât de important considera el aceasta, încât trebuia ca acest 
subiect să fie înţeles de Biserica Creştină. După ce arată că deşi 
Duhul este unul singur, dar sunt diferite daruri, diferite lucrări ale 
Duhului,. şi după ce le explică, el foloseşte figura de stil a corpului 
omenesc cu diferitele componente, spre a arăta cum este constituită 
biserica, diferitele ei slujbe şi daruri. Şi după cum corpul omenesc 
are diferite membre, fiecare dintre ele având lucrarea sa specială de 
dus la îndeplinire, dar toate lucrând pentru acelaşi scop, constituind 
un tot armonios, tot astfel Duhul avea să lucreze prin diferite ca- 
nale în biserică, pentru a constitui un desăvârşit corp religios. Apoi 
apostolul Pavel continuă: „Şi Dumnezeu a rânduit în biserică, întâi, 
apostoli; al doilea, prooroci; al treilea, învăţători; apoi pe cei ce au 
darul minunilor; apoi, pe cei ce au darul tămăduirilor, ajutorărilor, 
cârmuirilor, vorbirii în felurite limbi“ (1 Corinteni 12, 28). 

Declaraţia că Dumnezeu a rânduit în biserică pe unii ... etc. 
implică ceva mai mult decât faptul că a fost lăsat liber, pentru ca 
darurile spirituale să fie prezentate în biserică, dacă condiţiile le 
favorizează. Ea înseamnă mai degrabă că ele aveau să fie în mod 
permanent părţi componente ale fiinţei bisericii şi că, dacă aceste 
daruri nu sunt active, nu operează în biserică, aceasta se datorează 
— ca şi în condiţiile corpului omenesc — situaţiei în care unele 
membre, datorită unui accident sau unei boli, devin de nefolosit, în 
stare de infirmitate. Fiind aşezate în biserică, aceste daruri trebuie 
să rămână acolo, până când ele urmează să fie îndepărtate. Dar nu 
avem nici un raport că ele ar fi fost cândva retrase. 

Cinci ani mai târziu, acelaşi apostol le scria efesenilor cu referire 
la aceleaşi daruri, declarând în mod deschis scopul lor, înfăţişând 
astfel în mod indirect faptul că ele trebuia să continue să fie prezente 
şi active, până va fi atins obiectivul propus. El spunea: „De aceea este 


zis: «S-a suit sus, a luat robia roabă şi a dat daruri oamenilor»... Şi El 
a dat pe unii apostoli, pe alţii prooroci; pe alții evangheliști; pe alţii 
păstori şi învăţători, pentru desăvârşirea sfinţilor, în vederea lucrării 
de slujire, pentru zidirea trupului lui Hristos, până vom ajunge toţi la 
unirea credinţei şi a cunoștinței Fiului lui Dumnezeu, la starea de om 
mare, la înălţimea staturii plinătăţii lui Hristos“ (Efeseni 4,3.11-13). 

Biserica n-a atins unitatea despre care se vorbeşte aici, în timpul 
perioadei apostolice; căci, foarte curând după această perioadă, um- 
bra unui mare întuneric spiritual a început să întunece biserica; şi 
cu siguranţă că, în timpul acestei stări de declin, această plinătate a 
lui Hristos şi unitatea credinţei n-au fost realizate. Şi nici nu vor fi 
atinse. până când ultima solie de har nu va strânge din fiecare neam 
şi popor, din toate clasele sociale şi din fiecare grupare religioasă 
neconformă adevărului, un popor în care să se realizeze toate refor- 
mele Evangheliei, aşteptând revenirea Fiului omului. Şi într-adevăr, 
dacă vreodată în experienţa ei biserica va avea nevoie de aportul 
fiecărui dar ce i-a fost atribuit pentru mângâierea şi călăuzirea ei, 
pentru încurajarea şi ocrotirea ei, atunci aceasta va fi în timpul şi-n 
mijlocul primejdiilor din zilele din urmă, când puterile răului, de- 
săvârşite prin experienţă şi educare pentru îndeplinirea lucrării lor 
nefaste, vor înşela, dacă va fi cu putinţă, chiar şi pe cei aleşi, prin 
măiestritele lor acţiuni amăgitoare. Deci, foarte potrivite şi necesare 
sunt profeţiile cu privire la revărsarea Duhului Sfânt, spre folosul 
bisericii din zilele din urmă. 

Cu toate acestea, în literatura curentă a lumii creştine se învaţă 
că darurile Duhului au fost numai pentru perioada apostolică; că ele 
au fost date numai pentru înrădăcinarea Evangheliei; şi că, o dată ce 
Evanghelia a fost răspândită şi fixată, darurile spirituale nu mai erau 
necesare şi, în consecinţă, au dispărut — nu după mult timp — din 
biserică. Dar apostolul Pavel îi avertizează pe creştinii vremii sale 
de faptul că „taina fărădelegii“ era deja la lucru şi că, după plecarea 
lui, lupi răpitori aveau să intre între ei, necruţând turma, şi că din 
mijlocul lor se vor scula oameni care vor învăţa lucruri stricăcioase, 
ca să-l atragă pe ucenici de partea lor (Faptele Apostolilor 20, 29- 
30). Deci nu poate fi adevărat faptul că darurile spirituale, aşezate în 
biserică s-o păzească chiar împotriva acestor rele, erau de acum gata 
să dispară când acest timp a venit, ca şi cum şi-ar fi împlinit lucrarea 
pe care o aveau de făcut; căci prezenţa şi ajutorul lor vor fi necesare 

în aceste condiţii mai mult decât atunci când apostolii erau ei înşişi 
prezenţi şi activi. 

Găsim o altă declaraţie a apostolului Pavel în epistola sa către 
comunitatea din Corint, care arată că populara concepţie a activităţii 
temporare a darurilor spirituale nu poate fi corectă. Există contrastul 
acesta între starea prezentă, imperfectă, şi cea glorioasă şi nemuri- 
toare, la care — în final — vor ajunge cei mântuiţi. El spune:. „Căci 
cunoaştem în parte şi proorocim în parte; dar când va veni ce este 
desăvârşit, acest «în parte» se va sfârşi“ (1 Corinteni 13, 9.10). Mai 
departe, el ilustrează această stare, comparând-o cu perioada copilă- 
riei, cu fragilitatea şi imaturitatea ei în gândire şi acţiune; iar starea 
de desăvârşire o compară cu starea de om mare, cu viziunea ei tot 
mai clară, cu maturitatea şi puterea ei. El clasează darurile spirituale 
printre acele lucruri care sunt necesare în această stare prezentă de 
imperfecţiune, dar de care nu vom mai avea nevoie atunci când vom 
ajunge în acea desăvârşită stare. „Acum“, spune el, „vedem ca într-o 
oglindă, în chip întunecos; dar atunci, vom vedea faţă către faţă. 
Acum cunosc în parte; dar atunci voi cunoaşte pe deplin aşa cum am 
fost şi eu cunoscut pe deplin“ (1 Corinteni 13, 12). Apoi, el arată ce 
daruri sunt adaptate pentru starea de nemurire şi care vor exista, şi 
anume credinţa, nădejdea şi dragostea, „aceste trei ... dar cea mai 
mare dintre ele este dragostea“ (v.13). 

Aceasta explică limbajul din versetul 8: „Dragostea nu va pieri 
niciodată“, harul iubirii divine va rămâne pururi; el este slava care va 
încorona viitorul omului, în starea sa de nemurire; dar „proorociile 
se vor sfârşi“, adică va veni un timp când profeţiile nu vor mai fi 
nicidecum de trebuinţă, şi darul profetic, ca unul dintre instrumentele 
ce au ajutat biserica, nu va mai fi nevoie să fie exercitat; „limbile vor 
înceta“, aceasta înseamnă că darul limbilor nu va mai fi niciodată de 
trebuinţă; „cunoştinţa va avea sfârşit“, deci cunoştinţa, nu înţeleasă 
în mod abstract, ci cunoştinţa care este un dar al Duhului Sfânt, se 
va dovedi inutilă, datorită desăvârşitei cunoaşteri cu care vom fi 
înzestrați în Împărăţia cea veşnică a lui Dumnezeu. 

Acum, deci, dacă ne situăm pe poziţia că darurile spirituale au 
încetat să se mai manifeste o dată cu încheierea perioadei biseri- 
cii apostolice, nemaifiind necesare, atunci acceptăm concepţia că 
perioada bisericii apostolice a fost perioada slabă, copilărească a 
bisericii, când totul era văzut ca într-o oglindă, în chip întunecos; iar 


perioada care a urmat, când lupii răpitori aveau să intre în biserică şi 
să nu cruţe turma, când aveau să se ridice oameni, chiar în biserică, 
ce vor învăţa lucruri stricăcioase ca să-i atragă pe ucenici de partea 
lor, ar fi fost perioada unei desăvârşite lumini şi cunoaşteri, când 
ceea ce. fusese nedesăvârşit şi copilăresc, care întunecase cunoştinţa 
perioadei apostolice, trecuse. Căci, să nu uităm, darurile spirituale 
încetează numai atunci când se atinge o stare spirituală desăvârşită 
şi, deoarece se realizează o asemenea stare spirituală, face ca ele să 
nu mai fie necesare. Dar nimeni, nici o gândire matură, sobră, nu va 
căuta nici pentru o clipă să susțină faptul că perioada apostolică a 
fost inferioară, din punct de vedere al nivelului ei spiritual, oricărei 
perioade care i-a urmat. Şi, dacă darurile spirituale au fost necesare 
atunci, cu siguranţă că ele sunt necesare şi acum. 

Printre instrumentele folosite şi pe care apostolul le enumeră în 
capitolele sale, atât în Epistola către Corinteni, cât şi în cea către 
Efeseni, ca „daruri“ în biserică, găsim „pastori“, „învăţători“, „pe 
cei care au darul ajutorărilor, cârmuirilor“, şi toate acestea sunt 
recunoscute de toţi, ca existând în biserică. Atunci de ce oare şi 
celelalte daruri, inclusiv credinţa, vindecarea şi profeția, să nu fie 
prezente? Cine este competent să tragă linie şi să spună că darurile 
au fost „scoase“ din biserică, atâta timp cât — la început — toate 
acestea au fost în mod egal aşezate în biserică?. 

Apocalips 12,17 este prezentat ca fiind o profeție a faptului că 
darurile spirituale vor fi — în zilele din urmă — restabilite în bise- 
rică. O examinare a mărturiei lui va confirma acest punct de vedere. 
Textul vorbeşte despre „rămăşiţa seminţei e1“. Femeia fiind un sim- 
bol al bisericii, sămânţa ei vor fi membrii ei, care compun biserica 
în oricare timp; iar „rămăşiţa“ seminţei ei va fi ultima generaţie 
de creştini, sau aceia care trăiesc pe pământ la a doua venire a lui 
Hristos. Mai departe, textul declară că aceştia „păzesc poruncile 
lui Dumnezeu şi au mărturia lui Isus“, iar „mărturia lui Isus“ este 
înfăţişată în capitolul 19,10 ca fiind „Spiritul Profeţiei“, care trebuie 
să fie înţeles ca acela care, între celelalte daruri, este numit „darul 
proorociei“ (| Corinteni 12, 9-10). 

Aşezarea darurilor spirituale în biserică implică faptul că orice 
persoană va trebui să le exercite. În privinţa aceasta, apostolul Pavel 
spunea: „Oare toţi sunt apostoli? Toți sunt prooroci? Toţi sunt învă- 
țători?* (1 Corinteni 12, 29). Răspunsul este categoric: Nu, nu sunt 

toţi. Darurile spirituale însă sunt împărţite între membri, după cum 
voieşte Dumnezeu. 

Şi totuşi, aceste daruri sunt date în biserică, iar dacă un dar este 
dat chiar şi numai unui membru al bisericii, se poate spune că acel 
dar este „în biserică“ sau că biserica „îl are“. Astfel, ultima generaţie 
trebuie să-l aibă şi cu certitudine are mărturia lui Isus Hristos sau 
darul profeţiei. 

O altă parte a Sfintelor Scripturi, scrisă în mod evident cu referire 
la zilele din urmă, aduce în atenţie acelaşi fapt (1 Tesaloniceni 5). 
Apostolul deschide capitolul cu aceste cuvinte: „Cât despre vremi şi 
soroace, n-aveţi trebuinţă să vi se scrie, fraţilor. Pentru că voi înşivă 
ştiţi foarte bine că ziua Domnului va veni ca un hoţ noaptea“ (Ver 
1-2). În versetul 4 adaugă: „Dar voi, fraţilor, nu sunteţi în întuneric, 
pentru ca ziua aceea să vă prindă ca un hoţ“. Apoi le adresează 
avertizări în legătură cu acest eveniment, printre care amintim: „Nu 
stingeţi Duhul. Nu dispreţuiţi proorociile. Ci cercetaţi toate lucrurile 
şi păstraţi ce este bun“ (Ver 19-21). În versetul 23, el se roagă ca 
aceia care au legătură cu profetizarea să fie păstraţi fără prihană până 
la venirea Domnului. 

În virtutea acestor consideraţii, nu suntem noi oare îndreptăţiţi 
să credem că darul profeţiei se va manifesta în biserică în zilele 
din urmă şi că prin el multă lumină va fi transmisă şi vor fi date 
instrucţiuni la timp?. 

Toate lucrurile trebuie tratate în conformitate cu regula apostolu- 
lui: „Cercetaţi toate lucrurile şi păstraţi ce este bun“ şi probate, de 
asemenea, după standardul Mântuitorului: „După roadele lor îi veţi 
cunoaşte“. Apelând la acest etalon, în legătură cu ceea ce pretinde 
a fi o manifestare a darului profetic, recomandăm acest volum spre 
studiere acelora care cred că Biblia este Cuvântul lui Dumnezeu şi 
că biserica este trupul al cărui cap este Hristos. 


U. Smith. 


Cuprins 


Informaţii despre această carte... | 
Introdúcese 1 a 6 ol d e tă i i dt 0 a lea d IV 
Capitolul 1 — De ce a fost îngăduit păcatul? ................ 16 
Capitolul 2 — Creațiunea ne e a e e soceate a n ai e a e aid Date aie d 28 
Capitolul 3 — Ispitirea şi căderea ..........ccceccc.. 37 
Capitolul 4 — Planul de Mântuire.........cccec.. 49 
Capitolul 5 — Cain şi Abel puşi la încercare ................ 58 
Capitolul 6 — Set şi Enoh -șis  oe acai ae a e te i îti a d e 65 
Capitolul 7 — Potopul 20 9 ese e aia 3 ace ai e e aaa a 76 
Capitolul 8 — După potop n cec ee cae aere e ae ama d cca aaa 90 
Capitolul 9 — Săptămâna creaţiunii, o săptămână literală ..... 96 
Capitolul 10 — Turnul Babel mea ee e eee a pe aa aa 102 
Capitolul 11 — Chemarea lui Avraam .........ccccccc.. 108 
Capitolul 12 — Avraam în Canaan .......cccc. 115 
Capitolul 13 — Încercarea credinţei... 129 
Capitolul 14 — Distrugerea Sodomei ............ccccc.. 139 
Capitolul 15 — Căsătoria lui Isaac ....... onn nnannnnna 153 
Capitolul 16 — Iacov şi Esau........c eee 160 
Capitolul 17 — Fuga şi exilul lui lacov ............ccc... 166 
Capitolul 18 — Noaptea luptei ........ccmcc e. 176 
Capitolul 19 — Întoarcerea în Canaan .........ccceeei. 184 
Capitolul 20 — Iosif în Egipt... 193 
Capitolul 21 — Iosif şi frații Săi .....c cnc. 202 
Ca atolul. 22 — MOISE: „i se art ace de ded a aie ti de det ee A8 uni 220 
Capitolul 23 — Plăgile asupra Egiptului ...........cc... 234 
Capitolul 24 — Paştele 4 fa ata ao ae e a o a a e e ie 249 
Capitolul 25 — BXOdUL nm se ie poe toti cca a acarpa ai a dia 255 
Capitolul 26 — De la Marea Roşie la Sinai ................ 265 
Capitolul 27 — Legea dată lui Israel.............cccccc... PA 
Capitolul 28 — Idolatria de la Sinai .........c cc... 290 
Capitolul 29 — Vrăjmăşia lui Satana împotriva Legii. ....... 305 
Capitolul 30 — Cortul şi serviciile lui .........ccccccc.. 317 
Capitolul 31 — Păcatul lui Nadab şi Abihu ................ 331 
Capitolul 32 — Legea şi legămintele ..................... 336 


xiii 


XIV Patriarhi şi profeți 


Capitolul 33 — De la Sinai la Cadeş............ccccccc.. 348 
Capitolul 34 — Cele douăsprezece iscoade ................ 361 
Capitolul 35 — Răzvrăuirea lui Core.........c cc... 370 
Capitolul 36 — În pustie ....... ee. 381 
Capitolul 37 — Stânca lovită n m e se ee ana ca a aa ei e aaa 386 
Capitolul 38 — Călătoria în jurul Edomului ............... 396 
Capitolul 39 — Cucerirea Basanului.......... cc. 407 
Capitolul 40 — Balaam ........ cc 412 
Capitolul 41 — Apostazia de la lordan.................... 425 
Capitolul 42 — Repetarea Legii ........nonnunnnnnu nnan 434 
Capitolul 43 — Moartea lui Moise ..........cccccccc.. 441 
Capitolul 44 — Trecerea Iordanului .......... cc. 451 
Capitolul 45 — Căderea lerihonului .........ccccc... 457 
Capitolul 46 — Binecuvântările şi blestemele .............. 468 
Capitolul 47 — Legământul cu gabaoniți ................. 472 
Capitolul 48 — Împărţirea Canaanului ........ ce. 477 
Capitolul 49 — Cele din urmă cuvinte ale lui Iosua ......... 489 
Capitolul 50 — Zecimi şi daruri ...... ce 493 
Capitolul 51 — Purtarea de grijă a lui Dumnezeu pentru cei 

scz uz | că IDR RR IE E RI PRE TRI ICI a N O NOI RT RE 498 
Capitolul 52 — Sărbătorile anuale ...........ccccccc... 505 
Capitolul 53 — Cei dintâi judecători ........cccc... 512 
Capitolul 54 — Samson „aa se oaia n d e A rad d aa 527 
Capitolul 55 — Copilul Samuel... 536 
Capitolul 56 — Eli şi fiii săi... 543 
Capitolul 57 — Chivotul legământului luat de filisteni ....... 550 
Capitolul 58 — Şcolile profeților .........c cec. 561 
Capitolul 59 — Primul împărat al lui Israel ................ 570 
Capitolul 60 — Încumetarea lui Saul... 583 
Capitolul 61 — Lepădarea lui Saul... 592 
Capitolul 62 — Ungerea lui David ..........ccccccccc.. 602 
Capitolul 63 — David şi Goliat ...... cn. 606 
Capitolul 64 — David ca fugar .........cccn e. 612 
Capitolul 65 — Mărinimia lui David .......ccccccccc... 623 
Capitolul 66 — Moartea lui Saul. .......c ccm. 636 
Capitolul 67 — Vrăjitoria în vechime şi în timpurile moderne 642 
Capitolul 68 — David la Țiclag .......... ccm. 649 


Capitolul 69 — David chemat la tron ........c cc... 656 


Cuprins XV 


Capitolul 70 — Domnia lui David... 662 
Capitolul 71 — Păcatul şi pocãința lui David .............. 675 
Capitolul 72 — Răscoala lui Absalom ......nnnannnnnnaenn 686 


Capitolul 73 — Ultimii ani ai lui David ........annanaaaaan 703 


Capitolul 1 — De ce a fost îngăduit păcatul? 


„Dumnezeu este iubire“ (1 loan 4, 16). Natura Sa, Legea Sa este 
iubire. El dintotdeauna a fost astfel şi aşa va fi pururea. „Cel Prea 
Înalt, a cărui locuinţă este veşnică“ şi ale cărui „cărări sunt veşnice“, 
nu Se schimbă. În El „nu este nici schimbare, nici umbră de mutare“ 
(Isaia 57, 15; Habacuc 3, 6; Iacov 1, 17). 

Orice manifestare a puterii creatoare este o expresie a iubirii 
nemărginite. Suveranitatea lui Dumnezeu implică deplina binecu- 


vântare a tuturor fiinţelor create. Psalmistul spune: 


„Braţul Tău este puternic, 
Mâna Ta este tare, 
Dreapta Ta va fi înălţată. 
Dreptatea şi judecata 
Sunt temelia 
Scaunului Tău de domnie; 
Bunătatea şi credincioşia 
Sunt înaintea Feţei Tale. 
Ferice de poporul 
Care cunoaşte sunetul trâmbiţei, 
Care umblă 
Înaintea Feţei Tale, Doamne! 
El se bucură neîncetat 
De Numele Tău, 
Şi se făleşte cu dreptatea Ta. 
Căci Tu eşti fala puterii lui; 
Şi, în bunăvoința Ta, 
Ne ridici puterea noastră. 
Căci Domnul este scutul nostru, 
Sfântul lui Israel 
Este împăratul nostru.“ 


Psalmii 89, 
13-18. 
16 

Istoria marelui conflict dintre bine şi rău — de la data când a 
izbucnit pentru prima dată în ceruri şi până la înfrângerea finală 
a răzvrătirii şi eradicarea definitivă a păcatului — constituie, de 
asemenea, o demonstrare a iubirii neschimbătoare a lui Dumnezeu. 

Suveranul Universului nu a fost singur în lucrarea Sa de bin- 
efacere. El a avut un tovarăş, un conlucrător, care putea aprecia 
planurile Sale şi putea fi părtaş bucuriei Sale de a da fericire fiinţelor 
create de El. „La început era Cuvântul şi Cuvântul era Dumnezeu. 
EI era la început cu Dumnezeu“ (loan 1, 1-2). Hristos, Cuvântul, 
singurul Fiu al lui Dumnezeu era una cu veşnicul Tată — una în 
natură, în caracter şi în scop — singura Fiinţă care putea intra în 
toate sfaturile şi planurile lui Dumnezeu. „ÎI vor numi: Minunat, 
Sfetnic, Dumnezeu tare, Părintele veşniciilor, Domn al păcii“ (Isaia 
9, 6). Obârşia Lui „se suie până în vremuri străvechi, până în zilele 
veşniciei“ (Mica 5, 2). Fiul lui Dumnezeu, El Însuşi, declară despre 
Sine: „Domnul m-a făcut cea dintâi dintre lucrările Lui. Eu am fost 
aşezată din veşnicie, ... când a pus temeliile pământului, eu eram 
meşterul Lui, la lucru lângă EI, şi în toate zilele eram desfătarea Lui, 
jucând neîncetat înaintea Lui“ (Proverbe 8, 22-30). 

Tatăl a înfăptuit prin Fiul Său aducerea la existenţă a tuturor 
fiinţelor cereşti. „Prin El au fost făcute toate lucrurile ... fie scaune 
de domnii, fie dregătorii, fie domnii, fie stăpâniri. Toate au fost fä- 
cute prin El şi pentru El“ (Coloseni 1, 16). Îngerii sunt slujitorii lui 
Dumnezeu, strălucind de lumina ce se revarsă continuu din prezenţa 
Sa, zburând cu toată repeziciunea ca să aducă la îndeplinire voinţa 
Sa. Dar Fiul, Unsul lui Dumnezeu, „care este întipărirea Fiinţei Lui“, 
„oglindirea slavei Lui“ şi „care ţine toate lucrurile cu Cuvântul pu- 
terii Lui, are stăpânirea supremă peste tot şi peste toate (Evrei 1, 
3). Un „scaun de domnie plin de slavă“ a fost „de la început“ locul 
Sanctuarului Său (Ieremia 17, 12); „un toiag de dreptate“ (neprihă- 
nire — tr. engl.), sceptrul Împărăției Sale (Evrei 1, 8). „Strălucirea şi 
măreţia sunt înaintea feţei Lui, slava şi podoaba sunt în locaşul Lui 
cel sfânt“ (Psalmii 96, 6). „Bunătatea şi credincioşia sunt înaintea 
Feţei Lui“ (Psalmii 89, 14). 

Legea iubirii fiind temelia stăpânirii lui Dumnezeu, fericirea 
tuturor fiinţelor inteligente depinde de acceptarea, în mod desăvârşit, 
de către acestea, a marilor ei principii de neprihănire. Dumnezeu 
doreşte de la toate fiinţele create de EI o slujire din dragoste, slujire 

care izvorăşte dintr-o apreciere a caracterului Său. El nu găseşte nici 
o plăcere într-o ascultare forţată; El acordă tuturor libertatea voinţei, 
pentru ca astfel ei să-l poată aduce o slujire liber consimţită. 

Atâta vreme cât toate fiinţele create au recunoscut ascultarea 
iubirii, o desăvârşită armonie a existat în tot universul lui Dumnezeu. 
Era bucuria oştilor cereşti aceea de a aduce la îndeplinire planurile 
Creatorului lor. Ele îşi găseau plăcerea în reflectarea slavei Sale şi în 
a-l aduce laudă. Iar în timp ce iubirea faţă de Dumnezeu era supremă, 
iubirea unuia faţă de celălalt era plină de încredere şi neegoistă. Nu 
exista nici o notă de discordie care să tulbure armonia cerească. Dar 
o schimbare s-a produs în această fericită atmosferă. A fost unul 
care a pervertit libertatea pe care Dumnezeu o acordase creaturilor 
Sale. Păcatul a început în acela care, după Hristos, fusese foarte mult 
onorat de către Dumnezeu şi care era, printre locuitorii cerurilor, în 
poziţia cea mai înaltă în ceea ce priveşte puterea şi slava. Lucifer, 
„fiul zorilor“, a fost întâiul între heruvimii ocrotitori, sfânt şi fără 
prihană. El stătea în prezenţa marelui Creator şi razele nesfârşite 
ale slavei ce înconjurau pe veşnicul Dumnezeu se odihneau asupra 
lui. „Aşa vorbeşte Domnul, Dumnezeu: ajunsesei la cea mai înaltă 
desăvârşire, erai plin de înţelepciune şi desăvârşit în frumuseţe. 
Stăteai în grădina Eden, grădina lui Dumnezeu, şi erai acoperit cu 
tot felul de pietre scumpe.... Erai un heruvim ocrotitor, cu aripile 
întinse; te pusesem pe muntele cel sfânt al lui Dumnezeu, şi umblai 
prin mijlocul pietrelor scânteietoare. Ai fost fără prihană ... până în 
ziua când s-a găsit nelegiuirea în tine“ (Ez.28,12-15). 

Puțin câte puţin, Lucifer a început să se hrănească cu dorinţa 
înălţării de sine. Scriptura ne spune: „Ţi s-a îngâmfat inima din 
pricina frumuseţii tale, ţi-ai stricat înţelepciunea cu strălucirea ta“ 
(Ez.28,17). „Tu ziceai în inima ta ... îmi voi ridica scaunul de domnie 
mai presus de stelele lui Dumnezeu ... voi fi ca Cel Prea Înalt“ (Isaia 
14, 13-14). Deşi toată slava lui era de la Dumnezeu, acest înger 
puternic a ajuns s-o considere ca aparţinându-i. Nemulțumit cu 
poziţia sa, deşi onorat mai presus de oştile cereşti, el s-a aventurat să 
poftească închinarea cuvenită numai Creatorului. În loc de a căuta 
să facă din Dumnezeu obiectul suprem al sentimentelor şi ascultării 
tuturor fiinţelor create, strădania sa era aceea de a-şi asigura pentru 
el slujirea şi credincioşia lor. Şi, poftind slava cu care Tatăl cel veşnic 

L-a învestit pe Fiul Său, acest prinţ al îngerilor aspira la puterea ce 
constituia în exclusivitate una din prerogativele lui Hristos. 

În acest fel s-a frânt armonia cerului. Predispoziţia lui Lucifer 
de a-şi sluji sieşi, în loc de a sluji Creatorului Său, a dat loc la un 
simţământ de apăsare, atunci când a fost observat de către aceia care 
considerau că slava lui Dumnezeu trebuie să fie supremă. În sfatul 
cerului, îngerii au discutat cu Lucifer. Fiul lui Dumnezeu a prezentat 
înaintea lui măreţia, bunătatea şi dreptatea Creatorului, cum şi natura 
cea sfântă şi neschimbătoare a Legii Sale. Dumnezeu Însuşi a stabilit 
ordinea cerului şi, depărtându-se de ea, Lucifer avea să dezonoreze 
pe Făcătorul său şi să aducă ruina asupra sa. Dar avertizarea izvorâtă 
din iubirea şi mila nesfârşită a lui Dumnezeu n-a făcut decât să dea 
loc la un spirit de împotrivire. Lucifer a îngăduit ca gelozia sa faţă 
de Hristos să predomine şi să-l facă şi mai categoric. 

Disputarea supremaţiei Fiului lui Dumnezeu şi, în acest fel, 
discreditarea înţelepciunii şi iubirii Creatorului au devenit scopul 
acestui prinţ al îngerilor. El era gata să dedice acestui plan energiile 
strălucitei sale minţi, el, care — după Hristos — era primul între 
oştirile lui Dumnezeu. Dar Acela care a dorit ca toate fiinţele create 
să aibă o voinţă liberă n-a lăsat pe nimeni neavizat în faţa înşelă- 
toarelor sofisticării, prin care răzvrătirea avea să se justifice. Înainte 
ca marea confruntare să izbucnească, trebuia ca toţi să aibă o clară 
înţelegere a voinţei Sale, a cărui înţelepciune şi bunătate erau izvorul 
tuturor bucuriilor lor. 

Împăratul universului a adunat toate oştile cereşti înaintea Sa, 
pentru ca în prezenţa lor să poată prezenta adevărata poziţie a Fiului 
Său şi să arate relaţia pe care El o promovează cu toate celelalte fi- 
inţe create. Fiul lui Dumnezeu S-a aşezat cu Tatăl pe tronul Acestuia 
şi slava Celui veşnic, a Aceluia ce exista prin Sine Însuşi, Îi cuprinse 
pe amândoi. În jurul tronului s-au strâns îngerii cei sfinţi, o mare 
şi nenumărată mulţime — „de zece mii de ori zece mii şi mii de 
mii“ (Apocalipsa 5, 11), îngeri ce ocupau cele mai înalte poziţii, ca 
şi îngerii slujitori şi supuşi, bucurându-se în lumina ce se revărsa 
asupra lor din prezenţa Dumnezeirii. Înaintea locuitorilor cerului 
strânşi laolaltă, Împăratul cerurilor declară că nimeni în afară de 
Hristos, singurul Fiu al lui Dumnezeu, nu putea pătrunde în totul 
în planurile Sale şi Lui I-a fost încredinţată aducerea la îndeplinire 
a planurilor măreţe ale voinţei Sale. Fiul lui Dumnezeu adusese la 

îndeplinire voinţa Tatălui în crearea tuturor oştilor cereşti; şi Lui, 
Celui deopotrivă cu Dumnezeu, I se cuvenea închinarea şi ascul- 
tarea lor. Hristos avea încă să exercite puterea divină în aducerea 
la existenţă a pământului şi a locuitorilor lui. Dar în toate acestea, 
El nu va căuta pentru Sine puterea şi înălţarea, contrar planului lui 
Dumnezeu, ci El va înălța slava Tatălui şi va aduce la îndeplinire 
planurile Sale de binefacere şi iubire. 

Plini de bucurie, îngerii au recunoscut supremaţia lui Hristos şi 
s-au plecat înaintea Lui, manifestându-şi astfel iubirea şi adorarea 
lor. Lucifer s-a plecat împreună cu ei, dar în inima sa se dădea o 
luptă stranie, teribilă. Adevărul, dreptatea şi credincioşia se luptau 
împotriva urii şi geloziei. Pentru un timp, se părea că influenţa 
îngerilor buni îl câştigase de partea lor. În timp ce cântecele de 
laudă se înălţau în tonuri melodioase, amplificate de miile de voci 
cu bucurie în glas, spiritul răului părea că a dispărut; o iubire cu 
neputinţă de descris a mişcat întreaga lui fiinţă; sufletul său, în 
armonie cu închinătorii lipsiţi de păcat, s-a îndreptat plin de iubire 
spre Tatăl şi Fiul. Dar, din cauza dorinţei sale de mărire, mândria 
a pus iarăşi stăpânire pe el. Dorinţa lui de supremație a reapărut 
şi ura faţă de Hristos a fost iarăşi nutrită. Înaltele onoruri ce i-au 
fost conferite lui Lucifer n-au fost apreciate ca fiind darul special 
al lui Dumnezeu şi, în consecinţă, nu considera că este de datoria 
lui să mulţumească Creatorului său. El se glorifica în strălucirea 
şi înălţarea sa, tinzând să fie egal cu Dumnezeu. El a fost iubit şi 
respectat de către oştile cereşti, iar îngerii se delectau în executarea 
poruncilor lui, el fiind îmbrăcat în înţelepciune şi slavă mai presus 
de toţi ceilalţi. Şi totuşi, Fiul lui Dumnezeu era înălţat mai presus 
de el, ca Unul ce era deopotrivă cu Tatăl în putere şi autoritate. El 
era în sfatul Tatălui, în timp ce Lucifer nu lua parte la planurile lui 
Dumnezeu. „De ce“, întreba acest înger puternic, „să aibă Hristos 
supremaţia? De ce să fie El onorat mai presus de Lucifer?“ 

Părăsindu-şi locul din prezenţa nemijlocită a Tatălui, Lucifer a 
plecat să împrăștie spiritul nemulțumirii printre îngeri. El a lucrat 
înconjurat de o taină misterioasă şi, pentru un timp, a reuşit să as- 
cundă scopul său real, sub un anumit respect faţă de Dumnezeu. El 
a început să semene îndoieli cu privire la legile ce guvernau fiinţele 
cereşti, spunând că, în timp ce aceste legi puteau fi necesare pentru 
locuitorii lumilor, îngerii, fiind fiinţe cu o poziţie mai înaltă, nu au 

nevoie de asemenea restricții, pentru că înțelepciunea lor constituie 
un suficient ghid pentru ei. Ei nu erau acele ființe care să poată aduce 
dezonoare lui Dumnezeu; toate gândurile lor erau sfinte; nu mai era 
nicidecum posibil pentru ei să greşească, după cum nu era posibil 
acest lucru nici pentru Dumnezeu. Înălţarea Fiului lui Dumnezeu, 
ca fiind egal cu Tatăl, era înfăţişată ca fiind o nedreptate ce i se 
făcea lui Lucifer care, pretindea el, era de asemenea îndreptăţit la 
respect şi onoare. Dacă acest prinţ al îngerilor ar putea să-şi ocupe 
poziţia de frunte ce i se cuvenea, atunci un mare bine avea să se 
reverse peste toate oştile cerului; căci scopul lui era acela de a obţine 
libertate pentru toţi. Dar acum, chiar şi libertatea de care ei s-au bu- 
curat până atunci a luat sfârşit; căci un stăpân absolut fusese numit 
peste ei şi toţi trebuia să se închine autorităţii Sale. Acestea erau 
înşelăciunile subtile care, prin viclenia lui Lucifer, au fost răspândite 
cu repeziciune în curţile cereşti. 

De fapt, nu avusese loc nici o schimbare în poziţia şi autoritatea 
lui Hristos. Ura şi greşita prezentare a lucrurilor de către Lucifer, 
cum şi pretenţiile lui de a fi deopotrivă cu Hristos au făcut necesară 
declaraţia cu privire la adevărata poziţie a Fiului lui Dumnezeu; dar 
ea fusese aceeaşi chiar de la început. Cu toate acestea, mulţi îngeri 
au fost orbiţi de către înşelăciunile lui Lucifer. 

Profitând de încrederea plină de iubire şi loialitate pe care fiin- 
tele sfinte de sub comanda sa o aveau faţă de el, cu atâta măiestrie 
le-a infiltrat în minte propria lui neîncredere şi nemulţumire, încât 
acţiunea aceasta a lui n-a fost observată. Lucifer a prezentat pla- 
nurile lui Dumnezeu într-o lumină falsă, interpretându-le greşit şi 
răstălmăcindu-le, pentru a trezi nemulţumirea şi răzvrătirea. În mod 
viclean, el i-a făcut pe ascultătorii săi să dea glas simţămintelor lor; 
apoi, aceste cuvinte ale lor aveau să fie repetate de el, atunci când 
ele serveau scopului său, ca mărturie a faptului că îngerii nu erau în 
totul de acord cu conducerea lui Dumnezeu. În timp ce pretindea 
că este în mod desăvârşit loial faţă de Dumnezeu, el susţinea că 
sunt necesare totuşi schimbări în ordinea şi legile cerului, pentru 
stabilitatea guvernării divine. Astfel, în timp ce acţiona pentru a 
stârni opoziţie faţă de Legea lui Dumnezeu şi pentru a imprima în 
mintea îngerilor de sub comanda sa propria lui nemulţumire, în mod 
ostentativ el căuta să înlăture nemulţumirea şi să-i liniştească pe 
îngerii nemulţumiţi cu ordinea lucrurilor din ceruri. În timp ce pe 

ascuns el instiga şi încuraja discordia şi răzvrătirea, cu o desăvârşită 
măiestrie el a lăsat să se înţeleagă că singurul lui scop era acela de 
a promova credincioşia faţă de Dumnezeu şi de a păstra armonia şi 
pacea. 

Spiritul nemulțumirii astfel aprins îşi făcea lucrarea sa dezastru- 
oasă. Deşi nu era nici o izbucnire pe faţă, o înstrăinare a simţăminte- 
lor începea — în mod imperceptibil — să se dezvolte printre îngeri. 
Erau unii care priveau cu simpatie insinuările lui Lucifer împotriva 
conducerii lui Dumnezeu. Deşi până aici ei au fost într-o perfectă 
armonie cu ordinea pe care Dumnezeu o stabilise, acum ei erau 
nemulţumiţi şi nefericiţi, pentru că nu puteau pătrunde în planurile 
Sale de nepătruns; ei erau nemulţumiţi cu planul Său de înălţare 
a lui Hristos. Ei erau gata să susţină cererea lui Lucifer, de egală 
autoritate cu Fiul lui Dumnezeu. Dar îngerii care erau loiali şi sinceri 
au susţinut înţelepciunea şi dreptatea ordinii divine, străduindu-se să 
împace aceste fiinţe nemulţumite cu voinţa lui Dumnezeu. Hristos 
era Fiul lui Dumnezeu şi El fusese una cu Tatăl mai înainte ca îngerii 
să fie aduşi la existenţă. El totdeauna a stat la dreapta Tatălui. Poziţia 
Sa supremă, atât de plină de binecuvântări pentru toţi cei care erau 
sub conducerea Sa plină de bunătate, nu fusese niciodată întreruptă; 
de unde venea acum discordia? Îngerii loiali lui Dumnezeu nu pu- 
teau decât să vadă consecinţele teribile ale acestei discordii şi, cu 
apeluri stăruitoare, ei îi sfătuiau pe cei nemulţumiţi să renunţe la 
planurile lor şi să demonstreze loialitatea lor faţă de Dumnezeu, prin 
credincioşia faţă de conducerea Lui. 

În marea Sa milă, în armonie cu caracterul Său divin, Dumne- 
zeu l-a suportat mult timp pe Lucifer. Spiritul de nemulţumire şi 
discordie n-a fost niciodată cunoscut în ceruri. El era un element 
nou, un element străin, misterios şi inexplicabil. Nici chiar Lucifer 
— la început — n-a cunoscut natura reală a simţămintelor lui; căci 
pentru un timp el s-a temut să dea glas frământărilor şi plăsmuirilor 
minţii sale; totuşi, nici nu le-a alungat. El n-a văzut încotro era tras 
de acest curent. Astfel de eforturi, cum numai iubirea infinită le 
putea concepe, au fost făcute pentru a-l convinge de rătăcirea sa. 
S-a demonstrat faptul că nemulţumirea lui nu avea nici un temei 
ŞI 1 s-a arătat care avea să fie rezultatul dacă persistă în răzvrătirea 
sa. Lucifer a fost convins că era greşit. El a crezut că „Domnul este 
drept în toate căile Lui şi milostiv în toate faptele Lui“ (Psalmii 145, 

17); că rânduielile divine sunt drepte şi că trebuie să le recunoască 
ca fiind astfel înaintea întregului cer. Dacă ar fi făcut lucrul acesta, 
el s-ar fi salvat pe sine şi pe îngerii săi. La data aceea, el nu lepă- 
dase în totul ascultarea, supunerea sa faţă de Dumnezeu. Deşi îşi 
părăsise poziţia de heruvim ocrotitor, totuşi, dacă ar fi fost dispus 
să se întoarcă la Dumnezeu, recunoscând înţelepciunea Creatorului, 
şi să fie mulţumit să ocupe poziţia ce a fost hotărâtă pentru el în 
planul cel mare al lui Dumnezeu, atunci ar fi fost repus în slujba sa. 
Sosise timpul pentru o hotărâre finală; el trebuia să se supună în totul 
conducerii divine sau să se aşeze într-o poziţie de răzvrătire făţişă. 
El aproape că ajunsese la hotărârea de a se întoarce, dar mândria l-a 
împiedicat să facă acest pas. Era un sacrificiu prea mare pentru unul 
care a fost onorat atât de mult să mărturisească că a fost greşit, că tot 
ceea ce şi-a imaginat nu erau decât falsuri şi să se supună autorităţii 
pe care se străduise să o dovedească nedreaptă. 

Un Creator milostiv, atunci când a manifestat iubire şi har pentru 
Lucifer şi cei ce l-au urmat, a căutat să-i întoarcă de pe marginea 
prăpastiei şi ruinei în care erau gata să se arunce. Dar mila Sa 
a fost greşit înţeleasă. Lucifer a arătat spre îndelunga răbdare a 
lui Dumnezeu ca fiind o dovadă a superiorității lui, o indicație că 
Împăratul Universului avea să accepte condiţiile sale. Dacă îngerii 
vor sta hotărât alături de el, spunea Lucifer, atunci vor putea să obţină 
tot ceea ce doresc. El şi-a apărat cu înverşunare poziţia şi s-a lansat 
cu totul în lupta cea mare împotriva Făcătorului său. Aşa se face că 
Lucifer, „purtătorul de lumină“, cel care se împărtăşea de slava lui 
Dumnezeu, care slujea la tronul Său, prin păcat a devenit Satana, 
„vrăjmaşul“ lui Dumnezeu şi al fiinţelor sfinte, nimicitorul acelora 
pe care Cerul i-a încredinţat călăuzirii şi protecţiei sale. 

Respingând în mod batjocoritor argumentele şi apelurile înge- 
rilor loiali lui Dumnezeu, el îi denunţă ca fiind nişte robi înşelaţi. 
Întâietatea şi cinstea arătate faţă de Hristos, el le-a declarat ca fi- 
ind un act de nedreptate atât faţă de sine, cât şi faţă de toate oştile 
cerului, declarând că nu se va supune niciodată acestei restrângeri 
a drepturilor lui şi ale lor. El nu va mai recunoaşte autoritatea su- 
premă a lui Hristos. Era hotărât să ceară să i se dea onoarea ce i se 
cuvenea, luând conducerea tuturor acelora care aveau să-l urmeze; 
el a făgăduit o nouă guvernare celor care aveau să intre în rândurile 
grupei sale, o conducere mai bună, sub care toţi aveau să se bucure 

de libertate. Un mare număr de îngeri şi-au exprimat intenția de a-l 
accepta să fie conducătorul lor. Încurajat de modul favorabil în care 
au fost primite avansurile sale, spera să-i câştige de partea lui pe toți 
îngerii, să devină deopotrivă cu Dumnezeu şi să fie ascultat de toată 
oastea cerului. 

Din nou îngerii rămaşi credincioşi lui Dumnezeu i-au cerut cu 
insistenţă, lui şi simpatizanţilor lui, să se supună lui Dumnezeu; 
arătându-le care avea să fie rezultatul inevitabil dacă vor refuza. 
Cel care îi crease putea să înfrângă puterea lor şi să pedepsească 
în mod exemplar aventuroasa lor răzvrătire. Nici un înger nu putea 
să se opună — cu sorţ de izbândă — Legii lui Dumnezeu, care era 
tot aşa de sfântă ca şi El. Ei i-au avertizat pe toţi să nu asculte la 
argumentele înşelătoare ale lui Lucifer, somându-l, atât pe el, cât şi 
pe cei ce l-au urmat, să caute fără întârziere prezenţa lui Dumnezeu, 
mărturisindu-şi vina de a pune la îndoială înţelepciunea şi autoritatea 
Lui. 

Mulţi erau gata să asculte acest sfat, să se pocăiască de neas- 
cultarea lor, căutând să fie primiţi iarăşi în graţia lui Dumnezeu şi 
a Fiului Său. Dar Lucifer avea pregătită o altă înşelăciune. Marele 
răzvrătit declară acum că îngerii care s-au unit cu el au mers prea 
departe ca să se mai poată întoarce; că el cunoştea bine Legea divină 
şi ştia că Dumnezeu nu-i va ierta. El a spus că toţi aceia care se 
vor supune autorităţii Cerului vor fi deposedaţi de demnitatea lor 
şi îndepărtați din poziţia lor. În ceea ce-l privea, era hotărât să nu 
mai recunoască vreodată autoritatea lui Hristos. Singura cale ce mai 
rămânea pentru el şi pentru cei ce l-au urmat, spunea el, era aceea 
de a-şi păstra libertatea şi a câştiga prin forţă drepturile ce nu le-au 
fost acordate de bună voie. 

În ceea ce-l privea pe Satana, era adevărat că mersese prea de- 
parte ca să se mai poată întoarce. Dar nu aşa stăteau lucrurile cu 
aceia care au fost orbiţi de înşelăciunile lui. Pentru ei, sfatul şi apelu- 
rile îngerilor loiali au deschis uşa speranţei; dacă ei ar fi dat ascultare 
avertizării, ar fi putut să se smulgă din înşelăciunile lui Satana. Dar 
mândria, iubirea faţă de conducătorul lor, cum şi dorinţa după o 
libertate fără restricţii i-au împiedicat să se rupă de el şi astfel toate 
apelurile iubirii şi milei divine au fost, până la urmă, respinse. 

Dumnezeu i-a îngăduit lui Satana să-şi continue lucrarea până 
când spiritul de nemulţumire s-a copt într-o revoltă deschisă. Era 

necesar ca planurile sale să se dezvolte pe deplin, pentru ca adevărata 
lor natură şi tendinţă să poată fi văzute de toţi. Lucifer, ca heruvim 
ocrotitor, fusese foarte mult înălţat; el era foarte mult iubit de oștile 
cereşti; iar influenţa lui asupra lor era foarte puternică. Stăpânirea 
lui Dumnezeu nu îi cuprindea numai pe locuitorii cerului, ci şi toate 
lumile pe care El le-a creat; şi Lucifer a ajuns la concluzia că, dacă 
ar putea atrage pe îngerii cerului alături de el în răzvrătire, atunci 
va putea avea de partea sa toate lumile. El a prezentat cu multă 
măiestrie poziţia sa în această problemă, folosind denaturarea şi 
minciuna pentru a-şi atinge ţinta. Puterea sa de a înşela era foarte 
mare. Ascunzându-se sub mantia minciunii, el a reuşit să obțină un 
avantaj. Toate acţiunile sale erau aşa de mult învăluite în mister, 
încât a fost foarte dificil pentru îngeri să descifreze adevărata natură 
a lucrării sale. Până când nu s-a dezvoltat pe deplin, nu era posibil ca 
răul să apară în adevărata lui înfăţişare; nemulţumirea lui nu putea fi 
văzută ca răzvrătire. Chiar şi îngerii loiali lui Dumnezeu nu puteau 
discerne pe deplin caracterul său sau să vadă unde ducea lucrarea 
lui. 

La început, Lucifer şi-a dirijat în aşa fel ispitele, încât el nu era 
cu nimic implicat. Pe îngerii pe care nu i-a putut corupe spre a 
fi cu totul de partea sa i-a acuzat de indiferenţă faţă de interesele 
fiinţelor cereşti. Chiar lucrarea pe care el o făcea o punea pe seama 
îngerilor ce au rămas loiali faţă de Dumnezeu. Era metoda sa aceea 
de a produce confuzie prin întrebări subtile cu privire la planurile 
lui Dumnezeu. El înveşmânta în mister tot ceea ce era simplu şi, 
printr-o măiastră pervertire, arunca îndoiala asupra celor mai clare 
declaraţii ale lui Dumnezeu. Iar poziţia sa înaltă, legată aşa de strâns 
de conducerea divină, a dat o greutate şi mai mare celor spuse de el. 

Dumnezeu putea folosi numai acele mijloace care erau în ar- 
monie cu adevărul şi neprihănirea. Satana însă putea folosi ceea ce 
Dumnezeu nu putea-minciuna şi linguşirea. El a căutat să falsifice 
Cuvântul lui Dumnezeu şi să prezinte greşit, tendenţios, planul gu- 
vernării Sale, susţinând că Dumnezeu nu a fost drept când a impus 
legi îngerilor; că, cerând supunere şi ascultare din partea fiinţelor 
create de EI, nu urmărea altceva decât înălţarea de Sine. Deci, era 
necesar să se demonstreze înaintea locuitorilor cerului şi a tuturor 
lumilor din univers că guvernarea lui Dumnezeu este dreaptă, iar 
Legea Sa desăvârşită. Satana a făcut să se înţeleagă că nici el nu 


[42] 


26 Patriarhi şi profeţi 


căuta altceva, decât să promoveze binele universului. Trebuia ca 
adevăratul caracter al uzurpatorului şi scopul său real să fie înţelese 
de toţi. Lui trebuia să i se dea timp să se manifeste prin lucrările lui 
rele, stricate. 

Satana a pus în seama guvernării lui Dumnezeu discordia pe care 
propria lui comportare a semănat-o în ceruri. Tot răul, a declarat 
el, este rezultatul guvernării divine. El pretindea că scopul său era 
acela de a îmbunătăţi legile lui Dumnezeu. De aceea, Iehova i-a 
îngăduit să demonstreze natura pretențiilor sale, să arate rezultatele 
schimbărilor propuse de el în Legea divină. Propria sa lucrare trebuia 
să-l condamne. La început, Satana pretindea că nu este un răzvrătit. 
Universul întreg trebuia să-l vadă pe înşelător demascat. 

Chiar şi atunci când a fost aruncat afară din ceruri, înţelepciunea 
cea veşnică nu l-a distrus. Deoarece numai slujirea din iubire putea 
fi primită de Dumnezeu, supunerea fiinţelor create de El trebuia să 
se bazeze pe convingerea dreptăţii şi bunăvoinţei Sale. Locuitorii 
cerului şi ai celorlalte lumi, fiind nepregătiţi să înţeleagă natura 
sau consecinţele păcatului, nu puteau vedea atunci dreptatea lui 
Dumnezeu în nimicirea lui Satana. Dacă ar fi fost imediat şters din 
rândul celor vii, unii ar fi slujit lui Dumnezeu mai degrabă de frică 
decât din iubire. Influenţa înşelătorului nu avea să fie pe deplin 
nimicită şi nici spiritul de răzvrătire nu ar fi fost în totul eradicat. 
De aceea, pentru binele întregului univers, de-a lungul veacurilor 
nesfârşite, el trebuia să-şi dezvolte mai mult principiile, pentru ca 
acuzaţiile aduse de el guvernării divine să poată fi văzute în adevărata 
lor lumină de către toate fiinţele create şi pentru ca dreptatea şi mila 
lui Dumnezeu, cum şi neschimbabilitatea Legii Sale să poată fi — 
pentru totdeauna — în afară de orice îndoială. 

De-a lungul veacurilor viitoare, răzvrătirea lui Satana avea să 
fie o lecţie pentru univers, o mărturie veşnică cu privire la natura 
păcatului şi teribilele lui rezultate. Manifestarea acţiunii lui Satana, 
efectele ei atât asupra oamenilor, cât şi asupra îngerilor aveau să 
arate care va fi rezultatul părăsirii autorităţii divine. Acest lucru 
avea să dea mărturie despre faptul că de guvernarea lui Dumnezeu 
se leagă binele tuturor fiinţelor create de El. Astfel, istoria acestui 
teribil experiment al răzvrăurii trebuia să fie un scut de apărare 
pentru toate fiinţele sfinte, ca să le împiedice să mai fie înşelate 

cu privire la natura păcatului, să le salveze de la păcătuire şi de la 
suportarea consecinţelor sale. 

Cel care conduce totul în ceruri este Acela care vede sfârşitul 
„„„ chiar de la început, Acela în faţa Căruia tainele trecutului şi cele 
ale viitorului sunt deopotrivă descifrate şi care, dincolo de jalea, 
întunericul şi ruina aduse de păcat, vede realitatea planurilor Sale de 
iubire şi binecuvântare. Deşi „norii de negură îl înconjoară, dreptatea 
şi judecata sunt temelia scaunului Său de domnie“ (Psalmii 97, 2). 
Aceşti locuitori ai universului, atât cei loiali faţă de Dumnezeu, cât 
şi cei care s-au răzvrătit împotriva Lui, vor înţelege într-o zi că toate 
„lucrările Lui sunt desăvârşite, toate căile Lui sunt drepte; El este un 
Dumnezeu credincios şi fără nedreptate“ (Deuteronom 32, 4). 

„Cerurile au fost făcute prin Cuvântul Domnului, şi toată oștirea 
prin suflarea gurii Lui“. „Căci El zice, şi se face; poruncește şi ce 
porunceşte ia ființă“ (Psalmii 33, 0.9). „EI a aşezat pământul pe 
temeliile lui, şi niciodată nu se va clătina“ (Psalmii 104, 5). 

Când a ieşit din mâna Creatorului său, pământul era deosebit de 
frumos. Suprafaţa sa era variat dispusă, cu munţi, dealuri şi câmpii, 
intersectate din loc în loc de râuri mari şi lacuri încântătoare; dar 
dealurile şi munţii nu erau prăpăstioşi şi accidentaţi, plini de cobo- 
râşuri ameţitoare şi abisuri înspăimântătoare, aşa cum sunt astăzi; 
vârfurile ascuţite şi inegale ale munţilor pământului erau îngropate 
sub pământul roditor, care făcea ca pretutindeni să crească o vegeta- 
ție luxuriantă. Nu existau mlaştini nesănătoase sau pământuri aride. 
Boschete pline de farmec şi flori delicate se înfăţişau ochilor în orice 
parte ai fi privit. Înălţimile erau acoperite de copaci mult mai falnici 
decât cei care există astăzi. Aerul era curat şi sănătos, nepoluat de 
miasme otrăvitoare. Întreaga privelişte întrecea în frumuseţe chiar 
şi grădina cea mai bogat ornamentată a celui mai de seamă palat. 
Oştile cereşti priveau scena cu încântare şi se bucurau la vederea 
minunatelor lucrări ale lui Dumnezeu. 

După ce pământul, cu bogăţia vieţii animale şi vegetale, a fost 
adus la existenţă, omul, coroana lucrării Creatorului, pentru care 
a fost făcut pământul în toată frumuseţea lui, a fost adus şi el în 
prim planul acţiunii divine. Lui i-a fost dată stăpânirea peste tot 
ceea ce ochii săi puteau cuprinde cu privirea; căci „Dumnezeu a zis: 
«Să facem om după chipul Nostru, după asemănarea Noastră; el să 
stăpânească ... peste tot pământul...»". Astfel, „Dumnezeu a făcut 
pe om după chipul Său... parte bărbătească şi parte femeiască i-a 
făcut“ (Geneza 1, 26-27). Aici este prezentată în mod clar originea 
neamului omenesc; iar raportul divin este aşa de clar prezentat, încât 
nu lasă nici o posibilitate de a se trage concluzii greşite. Dumnezeu 
l-a creat pe om după chipul Său. Nu este nici o taină în aceasta. Nu 
există nici un temei pentru a presupune că omul a evoluat printr-un 

mod lent de dezvoltare, de la formele inferioare de viaţă animală sau 
vegetală. O astfel de învăţătură înjoseşte marea lucrare a Creatorului, 
coborând-o la nivelul îngust al concepţiilor omeneşti. Oamenii sunt 
atât de porniţi să-L excludă pe Dumnezeu de la conducerea Uni- 
versului, încât ei au înjosit omul, jefuindu-l de demnitatea originii 
sale. 

Dumnezeu, care a aşezat lumile înstelate în înălţime şi a colorat 
cu o măiestrită delicateţe florile de pe câmp, care a umplut cerul şi 
pământul cu minunăţiile puterii Sale, atunci când a sosit timpul să 
încoroneze glorioasa Sa lucrare, să aşeze în mijlocul ei pe cineva care 
să stea ca un stăpân al acestui minunat pământ, n-a dat greş în a crea 
o fiinţă vrednică de mâinile care i-au dat viaţă. Genealogia neamului 
nostru omenesc, aşa cum ne este dată prin inspiraţie, ne duce înapoi 
la originea sa, nu la o linie de germeni, moluşte şi patrupede în 
dezvoltare, ci la Marele Creator. Deşi format din ţărână, Adam a fost 
„fiul lui Dumnezeu“. 

El a fost aşezat ca reprezentant al lui Dumnezeu, mai presus de 
fiinţele inferioare. Ele nu sunt capabile să înţeleagă sau să recunoască 
suveranitatea lui Dumnezeu, totuşi au fost făcute cu capacitatea 
de a iubi şi a sluji omului. Psalmistul spune: „I-ai dat stăpânire 
peste lucrurile mâinilor Tale, toate le-ai pus sub picioarele lui ... 
fiarele câmpului, păsările cerului ... şi tot ce străbate cărările mărilor“ 
(Psalmii 8, 6-8). 

Omul trebuia să poarte chipul lui Dumnezeu atât în înfăţişarea 
exterioară, cât şi în caracter. Numai Hristos singur este „întipărirea 
Fiinţei“ (Evrei 1, 3) Tatălui; omul însă a fost făcut „după chipul“ 
lui Dumnezeu. Natura sa era în armonie cu voinţa lui Dumnezeu. 
Mintea sa era capabilă să înţeleagă lucrurile dumnezeieşti. Senti- 
mentele sale erau curate; apetitul şi pasiunile lui erau sub controlul 
rațiunii. El era sfânt şi fericit, purtând chipul lui Dumnezeu şi fiind 
în perfectă ascultare de voinţa Sa. 

Când a ieşit din mâna Creatorului său, omul avea o statură impo- 
zantă şi o simetrie perfectă. Înfăţişarea lui purta amprenta sănătăţii 
şi strălucea de viaţă şi sănătate. Înălţimea staturii lui Adam era mult 
mai mare decât a oamenilor care locuiesc astăzi pe pământ. Eva era 
puţin mai mică în statură; totuşi, înfăţişarea ei era plină de frumuseţe. 
Perechea lipsită de păcat nu purta nici un veşmânt artificial; ei erau 
îmbrăcaţi cu un acoperământ de lumină şi slavă, aşa cum poartă 

îngerii. Atâta vreme cât au trăit în ascultare de Dumnezeu, acest 
acoperământ de lumină a continuat să-i înveşmânteze. 

După crearea lui Adam, fiecare fiinţă creată a fost adusă înaintea 
lui ca să-şi primească numele; el a văzut că fiecăreia îi fusese dat un 
tovarăş, dar printre ele „nu şi-a găsit nici un ajutor care să 1 se potri- 
vească“ (Geneza 2, 20). Printre toate creaturile pe care Dumnezeu 
le-a făcut pe pământ, nu era nici una care să fie deopotrivă cu omul. 
Şi Dumnezeu a zis: „Nu este bine ca omul să fie singur; am să-i 
fac un ajutor potrivit pentru el“ (Geneza 2, 18). Omul n-a fost făcut 
să trăiască în singurătate; el trebuia să fie o fiinţă sociabilă. Fără 
un tovarăş, frumuseţea peisajului şi desfătarea activităţii din Eden 
nu putea să ofere adevărata fericire. Chiar comuniunea cu îngerii 
nu putea satisface dorinţa, nevoia de simpatie şi tovărăşie. Nu era 
nimeni de aceeaşi natură cu el, care să iubească şi să fie iubit. 

Dumnezeu personal i-a dat lui Adam un tovarăş. El i-a făcut 
ajutorul „potrivit pentru el“, un ajutor care să-i corespundă, unul 
care era potrivit să fie tovarăşul său şi care putea fi una cu el în iubire 
şi simpatie. Eva a fost creată dintr-o coastă luată de la Adam, aceasta 
însemnând că ea nu trebuia să-l controleze, să-l stăpânească pe el, 
care era capul, dar nici să fie călcată în picioare ca fiind inferioară, 
ci să stea lângă el ca fiind egali, să fie iubită şi ocrotită de el. O 
parte din om, oase din oasele lui şi carne din carnea lui, ea era cel 
de-al doilea eu al său, înfăţişând strânsa unire şi ataşamentul plin de 
afecţiune ce trebuie să existe în această legătură. „Căci nimeni nu 
şi-a urât vreodată trupul lui, ci îl hrăneşte şi îl îngrijeşte“ (Ef.5,29). 
„De aceea va lăsa omul pe tatăl său şi pe mama sa, şi se va lipi de 
nevasta sa, şi se vor face un singur trup“ (Geneza 2, 24). 

Dumnezeu a fost Acela care a oficiat prima căsătorie. Astfel, 
această instituţie ÎI are ca întemeietor pe Creatorul universului. „Că- 
sătoria să fie ţinută în toată cinstea“ (Evrei 13, 4); ea a fost unul 
dintre primele daruri pe care le-a dat Dumnezeu omului şi este una 
dintre cele două instituţii pe care, după căderea în păcat, Adam le-a 
luat dincolo de poarta Paradisului. Când principiile divine sunt recu- 
noscute şi urmate în această legătură, căsătoria este o binecuvântare; 
ea ocroteşte curăţia şi fericirea neamului omenesc, satisface nevoile 
sociale ale omului şi îi înalţă natura fizică, intelectuală şi morală. 

„Apoi Domnul Dumnezeu a sădit o grădină în Eden spre răsărit; 
şi a pus acolo pe omul pe care-l întocmise“ (Geneza 2, 8). Tot ceea 

ce a făcut Dumnezeu a fost de o frumusețe desăvârşită şi nimic nu 
lipsea care ar fi putut contribui la fericirea perechii sfinte; şi totuşi, 
Dumnezeu le-a mai dat încă un semn al iubirii Sale, pregătind în 
mod special o grădină care să fie căminul lor. În această grădină 
erau toate soiurile de pomi, mulți din ei plini de parfum şi fructe 
delicioase. Erau vii plăcute, crescând înalte, înfăţişându-se totuşi în 
modul cel mai plăcut, cu mlădiţele lor încovoindu-se gata să se rupă 
de greutatea rodului îmbietor al celor mai variate şi bogate soiuri. 
Munca lui Adam şi a Evei era aceea de a aranja ramurile viței ca să 
formeze bolți, făcând astfel pentru ei o locuinţă din copacii plini de 
viaţă şi acoperiţi de frunze şi fructe. Se aflau acolo flori pline de un 
parfum suav, de o bogată paletă coloristică. În mijlocul grădinii se 
afla pomul vieţii, întrecând în înfăţişarea lui maiestuoasă toţi ceilalţi 
pomi. Fructele lui aveau înfăţişarea unor mere de aur şi argint şi 
aveau puterea de a perpetua viaţa. 

Creaţiunea era acum completă. „Astfel au fost sfârşite cerurile şi 
pământul şi toată oştirea lor“. „Dumnezeu S-a uitat la tot ce făcuse; 
şi iată că erau foarte bune“ (Geneza 1, 31). Edenul înflorise pe 
pământ. Adam şi Eva aveau cale liberă la pomul vieţii. Nici o pată 
a păcatului şi nici o umbră a morţii nu întina minunata creaţiune. 
„Stelele dimineţii izbucneau în cântări de bucurie şi ... toţi fiii lui 
Dumnezeu scoteau strigăte de veselie“ (lov 38, 7). 

Iehova cel mare a pus temeliile pământului; El a îmbrăcat tot 
pământul în veşmântul frumuseţii şi l-a umplut cu tot felul de lucruri 
folositoare omului; El a creat toate minunăţile pământului şi ale 
mării. În şase zile, lucrarea cea mare de creaţiune a fost terminată. 
Şi „Dumnezeu.... S-a odihnit în ziua a şaptea, de toată lucrarea Lui 
pe care o făcuse. Şi Dumnezeu a binecuvântat ziua a şaptea şi a 
sfinţit-o, pentru că în ziua aceasta S-a odihnit de toată lucrarea Lui, 
pe care o zidise şi o făcuse“ (Geneza 2, 2-3). Dumnezeu a privit cu 
satisfacţie asupra lucrării mâinilor Sale. Totul era desăvârşit, vrednic 
de autorul divin, şi El S-a odihnit, nu ca unul care era obosit, ci ca 
unul care era satisfăcut de roadele înţelepciunii şi bunătăţii Sale şi 
de manifestarea slavei Sale. 

După ce S-a odihnit în ziua a şaptea, Dumnezeu a sfinţit-o sau 
a pus-o deoparte, ca o zi de odihnă pentru om. Urmând exemplul 
Creatorului, omul trebuie să se odihnească în această zi sfântă, pentru 
ca, atunci când va privi cerurile şi pământul, el să poată medita 

asupra marii lucrări de creaţiune a lui Dumnezeu şi pentru ca, văzând 
dovezile înţelepciunii şi bunătăţiu lui Dumnezeu, inima sa să poată fi 
plină de iubire şi respect faţă de Făcătorul ei. 

În Eden, Dumnezeu a instituit un monument de aducere aminte 
a lucrării Sale de creaţiune, aşezând binecuvântarea Sa asupra zilei 
a şaptea. Sabatul a fost dat lui Adam, părintele şi reprezentantul 
întregii familii omeneşti. Observarea lui trebuia să fie un act de 
recunoaştere plină de mulţumire din partea tuturor celor ce aveau să 
locuiască pe suprafaţa pământului, că Dumnezeu a fost Creatorul 
lor şi El este Suveranul lor legitim, că ei erau lucrarea mâinilor Lui 
şi supuşi ai autorităţii Sale. În acest fel, instituţia Sabatului era în 
totul comemorativă şi dată întregii omeniri. Nu era nimic în el care 
să umbrească sau să restrângă cumva aplicarea lui la vreun om. 

Dumnezeu a văzut că Sabatul era esenţial pentru om, chiar şi 
în Paradis. El avea nevoie să lase deoparte, în una din cele şapte 
zile, propriile sale interese şi ocupaţii, pentru ca să poată contempla 
mai profund lucrările lui Dumnezeu şi să mediteze asupra puterii şi 
bunătăţii Sale. El avea nevoie de Sabat ca să-i reamintească mai viu 
de Dumnezeu şi să-i trezească mulţumirea pentru toate cele de care 
se bucura, pe care le avea şi care veneau din mâna binefăcătoare a 
Creatorului. 

A fost planul lui Dumnezeu ca Sabatul să îndrepte mintea oame- 
nilor la contemplarea lucrării creaţiunii Sale. Natura vorbeşte raţiunii 
lor, declarând că există un Dumnezeu viu, un Dumnezeu Creator, 
Conducătorul suprem a toate. „Cerurile spun slava lui Dumnezeu, şi 
întinderea lor vesteşte lucrarea mâinilor Lui. O zi istoriseşte alteia 
acest lucru, o noapte dă de ştire alteia despre el“ (Psalmii 19, 1.2). 
Frumuseţea ce îmbracă pământul este o dovadă a iubirii lui Dum- 
nezeu. Noi o putem vedea în dealurile cele veşnice, în pomii cei 
falnici, în mugurii ce se deschid, cum şi în florile cele suave. Toate 
vorbesc despre Dumnezeu. Sabatul, arătând totdeauna spre El, care 
le-a făcut pe toate, îi îndeamnă pe oameni să deschidă marea carte a 
naturii şi să urmărească acolo dovezile înţelepciunii, puterii şi iubirii 
Creatorului. 

Primii noştri părinţi, deşi creaţi nevinovaţi şi sfinţi, nu erau în 
afara posibilităţii de a face răul. Dumnezeu i-a făcut agenţi morali 
liberi, capabili să aprecieze înţelepciunea şi bunătatea caracterului 
Său, cum şi dreptatea cerinţelor Sale, şi, în deplină libertate şi cu- 

noştinţă de cauză, să asculte sau să nu asculte de El. Ei aveau să 
se bucure de comuniunea cu Dumnezeu şi cu sfinţii îngeri; dar mai 
înainte ca să li se acorde viaţa veşnică, credincioşia lor trebuia să 
fie pusă la probă. Chiar de la începutul existenţei omului a fost pusă 
o interdicţie asupra dorinţei de satisfacere a poftei, această fatală 
pasiunecare a stat la temelia căderii lui Satana. Pomul cunoștinței, 
care se afla alături de pomul vieţii în mijlocul grădinii, avea să fie 
un mijloc de testare a ascultării, credinţei şi iubirii primilor noştri 
părinţi. În timp ce li s-a permis să mănânce după plăcere din toţi 
ceilalţi pomi, din acest pom erau opriţi să guste, sub ameninţarea 
pedepsei cu moartea. De asemenea, ei aveau să fie supuşi ispitirilor 
lui Satana; dar, dacă aveau să treacă cu bine proba, în final ei aveau 
să fie aşezaţi în afara puterii lui, bucurându-se veşnic de harul lui 
Dumnezeu. 

Dumnezeu l-a aşezat pe om sub lege, ca o condiţie indispensabilă 
a existenţei sale. El era un supus al guvernării divine şi nu poate 
exista guvernare fără lege. Dumnezeu putea să-l creeze pe om fără 
posibilitatea de a călca Legea Sa; El ar fi putut opri mâna lui Adam 
de a atinge fructul oprit; dar în cazul acesta omul n-ar mai fi fost un 
agent moral liber, ci un simplu automat. Fără libertatea de a alege, 
ascultarea sa nu avea să fie voluntară, ci forţată. În situaţia aceasta 
nu putea avea loc nici o dezvoltare a caracterului. O astfel de situaţie 
ar fi fost contrară planului lui Dumnezeu de a proceda cu locuitorii 
celorlalte lumi. Ar fi fost nedemn pentru om, ca fiinţă inteligentă, şi 
acest lucru ar fi întărit acuzaţia lui Satana, potrivit căreia conducerea 
lui Dumnezeu este arbitrară. 

Dumnezeu l-a făcut pe om neprihănit; El i-a dat trăsături nobile 
de caracter, fără nici un fel de tendinţe spre rău, spre păcat. El l-a 
înzestrat cu o deosebită putere intelectuală şi i-a prezentat cele mai 
puternice apeluri posibile pentru a fi credincios legământului său de 
supunere. Ascultarea, desăvârşită şi continuă, era condiţia fericirii 
veşnice. În această condiţie, el avea să aibă acces la pomul vieţii. 

Căminul primilor noştri părinţi avea să fie un model pentru alte 
cămine, pe măsură ce copiii lor aveau să plece de lângă ei şi să 
stăpânească pământul. Căminul acela, înfrumusețat chiar de mâna 
lui Dumnezeu, nu era un palat magnific. Oamenii, în mândria lor, îşi 
găsesc plăcerea în ridicarea de edificii strălucitoare şi costisitoare, 
glorificându-se prin lucrarea mâinilor lor. Dumnezeu însă l-a aşezat 

pe Adam într-o grădină. Acesta era căminul său. Cerul albastru era 
acoperământul lui, pământul, cu delicatele lui flori şi cu covorul 
ierbii de un verde viu, era podeaua căminului, iar ramurile încărcate 
de frunze ale pomilor deosebit de frumoşi formau baldachinul lui. 

Pereţii lui erau plini cu cele mai strălucitoare podoabe — lu- 
crarea mâinilor Marelui Artist. De jur împrejurul perechii sfinte se 
găsea o lecţie valabilă pentru toate timpurile, şi anume că adevărata 
fericire nu se găseşte în satisfacerea mândriei şi luxului, ci în co- 
muniunea cu Dumnezeu prin lucrările create de El. Dacă oamenii 
ar da mai puţină atenţie la ceea ce este artificial şi ar cultiva o mai 
mare simplitate, ar fi mult mai aproape în a corespunde scopului 
urmărit de Dumnezeu în crearea lor. Mândria şi ambiția nu vor fi 
niciodată satisfăcute, dar aceia care sunt într-adevăr înţelepţi vor 
găsi suficiente şi înălțătoare plăceri în izvoarele de bucurie pe care 
Dumnezeu le-a aşezat şi le aşează la îndemâna tuturor. 

Locuitorilor Edenului le-a fost încredinţată grija grădinii, „ca s-o 
lucreze şi s-o păzească“ (Geneza 2, 15). Ocupaţia lor nu era obosi- 
toare, ci plăcută şi reconfortantă. Munca a fost dată de Dumnezeu ca 
o binecuvântare pentru om, să-i ocupe mintea, să-i întărească corpul 
şi să-i dezvolte capacităţile. În activitatea intelectuală şi fizică, Adam 
a găsit una dintre cele mai înalte plăceri ale existenţei sale sfinte. Şi 
atunci când, ca urmare a neascultării sale, el a fost îndepărtat din 
frumosul său cămin şi obligat să se lupte cu ariditatea pământului ca 
să-şi câştige pâinea cea de toate zilele, chiar această muncă, deşi cu 
totul diferită de ocupaţia plăcută din grădina Edenului, era un scut 
împotriva ispitei şi un izvor de fericire. Cei care consideră munca 
un blestem, chiar dacă ea este însoţită de oboseală şi durere, greşesc. 
Adesea, cei bogaţi privesc în jos cu dispreţ la clasa muncitoare, dar 
faptul acesta este în totul în opoziţie cu planul lui Dumnezeu în 
crearea omului. Ce sunt oare toate averile pe care cel mai avut om le 
are, în comparaţie cu moştenirea dată nobilului Adam? Şi cu toate 
acestea, Adam nu trebuia să fie leneş. Creatorul nostru, care ştie ce 
este spre binele şi fericirea omului, i-a stabilit lui Adam lucrarea pe 
care o avea de făcut. Adevărata bucurie a vieţii este aflată numai de 
bărbaţii şi femeile care muncesc. Îngerii sunt lucrători sârguincioşi; 
ei sunt slujitorii lui Dumnezeu în slujba fiilor oamenilor. Creatorul 
n-a pregătit nici un loc pentru indolenta practică a leneviei. 

Dacă Îi rămâneau credincioşi lui Dumnezeu, Adam şi tovarăşa 
lui aveau să poarte răspunderea conducerii pământului. Lor le-a 
fost dat un control nelimitat asupra oricărei fiinţe vii. Leul şi mielul 
se jucau împreună în pace în jurul lor şi se întindeau împreună la 
picioarele lor; păsărelele pline de bucurie zburau fără teamă în jurul 
lor; şi, în timp ce cântecele lor pline de bucurie se înălţau spre lauda 
Creatorului lor, Adam şi Eva se uneau cu ele în a aduce mulţumiri 
Tatălui şi Fiului. 

Cei doi care alcătuiau perechea cea sfântă nu erau numai copii 
sub grija părintească a lui Dumnezeu, ci şi învăţăcei, primind învăţă- 
turi din partea Atotînţeleptului Creator. Ei erau vizitaţi de îngeri şi 
aveau posibilitatea comunicării cu Făcătorul lor fără nici o perdea 
despărţitoare între ei. Erau plini de vigoarea ce venea de la pomul 
Vieţii şi puterea lor intelectuală nu era decât cu puţin mai prejos 
de aceea a îngerilor. Tainele universului vizibil, „minunile Aceluia 
a cărui ştiinţă este desăvârşită“ (lov 37, 16), le ofereau un izvor 
inepuizabil de învăţătură şi bucurie. Legile ce acţionează în natură 
şi care au constituit obiectul de studiu al oamenilor timp de şase 
mii de ani erau deschise înţelegerii minţii lor de către Cel veşnic, 
Iniţiatorul şi Susţinătorul a toate. Ei vorbeau cu frunzele, cu florile şi 
cu pomii, culegând de la fiecare secretele vieţii lor. Adam era un bun 
cunoscător al fiecărei creaturi, de la puternicul leviatan, ce se joacă 
în valurile mării, şi până la insectele ce plutesc în razele de soare. 
Fiecăreia dintre ele Adam i-a dat un nume, el fiind cunoscător al 
naturii şi obiceiurilor lor. Slava lui Dumnezeu din ceruri, lumile ne- 
numărate în mişcarea lor ordonată, „plutirea norilor“, tainele luminii 
şi ale sunetului, ale zilei şi ale nopţii — toate erau deschise studiului 
primilor noştri părinți. Pe fiecare frunză a pădurii sau pe fiecare 
piatră din munţi, în fiecare stea strălucitoare, pe pământ, în aer şi pe 
cer, era scris numele lui Dumnezeu. Ordinea şi armonia creaţiunii 
le vorbeau despre înţelepciunea şi puterea Celui infinit. Ei desco- 
pereau totdeauna ceva atrăgător care le umplea inimile cu o mai 
profundă iubire, făcându-i să izbucnească în cuvinte de mulţumire 
şi recunoştinţă. 

Atâta timp cât ei au rămas loiali legii divine, capacitatea de a 
cunoaşte, de a se bucura şi de a iubi avea să crească continuu. Ei 
aveau să câştige mereu noi comori de cunoştinţă, descoperind noi 

izvoare de fericire şi obținând concepţii din ce în ce mai clare despre 
[52] iubirea nemăsurată şi de nesecat a lui Dumnezeu. 


Capitolul 3 — Ispitirea şi căderea 


Ne mai având posibilitatea să stârnească răscoală în ceruri, vrăj- 
măşia lui Satana împotriva lui Dumnezeu a găsit un nou teren în a 
complota la ruina neamului omenesc. În fericirea şi pacea perechii 
sfinte din Eden, el avea viziunea binecuvântării care, pentru el, era 
pentru totdeauna pierdută. Stăpânit de invidie, s-a hotărât să-i incite 
la neascultare şi să aducă asupra lor vinovăția şi pedeapsa păcatului. 
EI avea să schimbe iubirea lor în neîncredere şi cântecele lor de laudă 
în reproşuri împotriva Făcătorului lor. În felul acesta, nu numai că 
avea să arunce aceste fiinţe nevinovate în aceeaşi mizerie pe care el 
însuşi o trăia, ci avea să arunce dezonoare asupra lui Dumnezeu şi 
să producă durere în ceruri. 

Primii noştri părinți au fost avertizaţi cu privire la primejdia 
ce-i ameninţa. Solii cereşti le-au înfăţişat istoria căderii lui Satana, 
cum şi complotul lui pentru nimicirea lor, dezvăluindu-le pe deplin 
natura guvernării divine pe care prinţul răului căuta s-o răstoarne. 
Satana şi oştile sale au căzut datorită neascultării de poruncile cele 
drepte ale lui Dumnezeu. Cât de important era, deci, ca Adam şi 
Eva să onoreze această Lege, singura în stare să menţină ordinea şi 
dreptatea. 

Legea lui Dumnezeu este tot atât de sfântă ca şi Dumnezeu. 
Ea este o relevare a voinţei Sale, o transcriere a caracterului Său, 
expresia iubirii şi înţelepciunii divine. Armonia creaţiunii depinde 
de o desăvârşită conformare a tuturor fiinţelor, a tot ce există, a ceea 
ce se mişcă sau nu, cu Legea Creatorului. Dumnezeu a dat legi după 
care să se conducă nu numai fiinţele existente, ci toate lucrările 
naturii. Totul se află sub legi fixe, legi ce nu pot fi ignorate. Dar, în 
timp ce în natură totul este guvernat de legi naturale, numai omul, 
dintre toate fiinţele ce populează pământul, numai el este răspunzător 
faţă de Legea morală. Omului, coroana creaţiunii Sale, Dumnezeu 
îi dă puterea să înţeleagă cerinţele Sale, să înţeleagă dreptatea şi 
generozitatea Legii Sale, cum şi pretenţiile ei sfinte faţă de el; iar 
omului i se cere să răspundă prin ascultare. 

Asemenea îngerilor, locuitorii Edenului fuseseră puşi la probă; 
fericirea lor putea fi menţinută numai cu condiţia credincioşiei faţă 
de Legea Creatorului. Ei puteau să asculte şi să trăiască sau să nu 
asculte şi să piară. Dumnezeu îi făcuse beneficiarii unor bogate 
binecuvântări; dar dacă ei aveau să nesocotească voia Sa, El, care 
nu i-a cruțat pe îngerii care au păcătuit, nu-i putea lăsa nici pe ei 
nepedepsiţi; păcatul avea să ducă la pierderea darurilor Sale şi să 
aducă asupra lor mizeria şi ruina. 

Îngerii i-au avertizat să se păzească de înşelăciunile lui Satana, 
întrucât eforturile lui de a-i prinde în mrejele sale aveau să fie neo- 
bosite. Atâta vreme cât ei erau ascultători de Dumnezeu, cel rău nu 
le putea face nici un rău; căci, dacă era nevoie, toţi îngerii cerului 
aveau să fie trimişi în ajutorul lor. Dacă ei respingeau cu tărie pri- 
mele lui insinuări, atunci aveau să fie tot aşa de în siguranţă ca şi 
solii cereşti. Dar, dacă o dată cedau ispitei, natura lor avea să ajungă 
atât de stricată, încât să nu mai aibă nici o putere şi nici voinţă în ei 
înşişi ca să reziste lui Satana. 

Pomul cunoştinţei a fost pentru ei un mijloc de testare a ascultării 
şi iubirii lor faţă de Dumnezeu. Domnul a considerat că este bine să 
le pună înainte o singură restricţie referitoare la folosirea a tot ceea 
ce se află în grădină; dar, dacă ei aveau să nesocotească voia Sa în 
legătură cu acest lucru deosebit, aveau să se facă vinovaţi de păcatul 
neascultării. Satana nu avea să-i urmărească totdeauna cu ispitele lui; 
el avea acces la ei numai la pomul din care le era interzis să mănânce. 
Dacă ei aveau să cerceteze natura lui, se expuneau înşelăciunilor 
lui. Erau sfătuiţi să acorde o deosebită atenţie avertizării pe care 
Dumnezeu le-a dat-o şi să fie mulţumiţi cu învăţătura, cunoştinţa, pe 
care El a considerat de bine să le-o transmită. 

Pentru a aduce la îndeplinire lucrarea sa fără să fie văzut, Satana a 
ales să folosească şarpele — ca medium — o travestire bine adaptată 
pentru scopul pe care-l urmărea, şi anume înşelarea lor. Şarpele a 
fost una dintre cele mai înțelepte şi mai frumoase creaturi de pe 
pământ. El avea aripi şi, când zbura prin aer, oferea o privelişte 
de o strălucire scânteietoare, având culoarea şi strălucirea aurului 
trecut prin foc. Odihnindu-se în ramurile bogat încărcate cu roade 
ale pomului oprit şi ospătându-se cu delicioasele lui fructe, era un 
lucru ce atrăgea atenţia şi încânta ochiul celui ce-l privea. Astfel, în 
grădina păcii era ascuns nimicitorul, pândindu-şi prada. 

Îngerii o avertizaseră pe Eva să aibă grijă să nu se despartă de 
soţul ei în timp ce erau ocupați cu lucrul lor de fiecare zi din grădină; 
lângă el, ea avea să fie mai puţin în primejdia de a fi ispitită decât 
dacă ar fi fost singură. Dar, absorbită de îndeletnicirea ei plăcută, fără 
să-şi dea seama, s-a îndepărtat de lângă el. Când şi-a dat seama că 
era singură, a avut simţământul primejdiei, dar a dat la o parte teama, 
considerând că are suficientă înţelepciune şi putere ca să discernă 
răul şi să 1 se opună. Nesocotind avertizarea îngerilor, ea s-a trezit 
deodată privind cu admiraţie şi curiozitate la pomul oprit. Fructul era 
frumos şi se întreba în sinea ei de ce oare Dumnezeu nu le-a îngăduit 
să aibă acces la el. Acum era ocazia ce se oferea ispititorului. Ca 
şi când era în stare să priceapă cele ce se petreceau în mintea ei, el 
i s-a adresat: „Oare a zis Dumnezeu cu adevărat: «Să nu mâncaţi 
din toţi pomii din grădină?» (Geneza 3, 2). Eva a fost surprinsă şi 
a tresărit, auzind parcă ecoul gândurilor ei. Dar şarpele a continuat 
cu o voce plină de muzicalitate să-i aducă laude subtile cu privire 
la neîntrecuta ei drăgălăşenie, iar cuvintele lui nu-i displăceau. În 
loc să fugă din locul acela, ea a întârziat, minunându-se că aude 
un şarpe vorbind. Dacă i s-ar fi adresat o fiinţă asemenea îngerilor, 
temerile ei ar fi fost trezite, dar ea nu s-a gândit niciodată că şarpele 
cel fascinant putea deveni un medium al vrăjmaşului căzut. 

La întrebarea ademenitoare a ispititorului, ea a răspuns: „Putem 
să mâncăm din rodul tuturor pomilor din grădină. Dar despre rodul 
pomului din mijlocul grădinii, Dumnezeu a zis: «Să nu mâncaţi din 
el, şi nici să nu vă atingeţi de el, ca să nu muriţi». Atunci şarpele 
a zis femeii: «Hotărât, că nu veţi muri; dar Dumnezeu ştie că, în 
ziua în care veţi mânca din el, vi se vor deschide ochii şi veţi fi ca 
Dumnezeu, cunoscând binele şi răul»“ (Geneza 3, 2-5). 

Înfruptându-se din acest pom, a declarat el, ei aveau să ajungă 
într-o sferă mult mai înaltă a existenţei lor şi să pătrundă într-un 
vast câmp al cunoştinţei. Chiar el a mâncat din fructul oprit şi, ca 
rezultat, a obţinut puterea de a vorbi. El a insinuat faptul că din 
gelozie Dumnezeu voieşte să-i împiedice să mănânce din el, ca nu 
cumva să ajungă şi ei să fie deopotrivă cu El. Datorită proprietăților 
lui minunate de a da înţelepciune şi putere, El le-a interzis să guste 
sau chiar să se atingă de el. Ispititorul lasă să se înţeleagă că, de fapt, 
avertizarea divină nu avea să fie realmente adusă la îndeplinire; ea 
era destinată numai să-i intimideze. Cum avea să fie posibil pentru 

ei să moară? N-au mâncat ei oare din pomul vieţii? Dumnezeu 
nu urmărea altceva decât să-i împiedice să ajungă la o mai nobilă 
dezvoltare şi la realizarea unei mai mari fericiri. 

Aceasta a fost şi este lucrarea lui Satana, din zilele lui Adam şi 
până în prezent, şi el a urmărit-o cu mare succes. El îi ispiteşte pe 
oameni să nu se încreadă în iubirea lui Dumnezeu şi să se îndoiască 
de înţelepciunea Lui. El caută continuu să trezească un spirit de 
curiozitate nesfântă, o dorinţă nepotolită şi plină de curiozitate de a 
pătrunde în tainele înţelepciunii şi puterii divine. În eforturile lor de 
a descoperi ceea ce Dumnezeu a binevoit să păstreze ascuns, mulţi 
pierd din vedere adevărurile pe care el le-a descoperit şi care sunt 
esenţiale pentru mântuire. Satana îi ispiteşte pe oameni la neascul- 
tare, făcându-i să creadă că în acest fel ei pătrund într-un minunat 
câmp al cunoaşterii. Dar toate acestea nu sunt decât o înşelăciune. 
Plini de ideile lor despre progres, călcând în picioare cerinţele lui 
Dumnezeu, merg pe drumul ce duce la degradare şi moarte. 

Satana a spus sfintei perechi că va avea de câştigat prin călcarea 
Legii lui Dumnezeu. Nu vedem noi şi astăzi asemenea raționamente? 
Mulţi vorbesc despre îngustimea acelora care ascultă de poruncile lui 
Dumnezeu, în timp ce ei pretind a avea idei mai largi, bucurându-se 
de o mai mare libertate. Ce altceva este aceasta decât un ecou al vocii 
din Eden care spunea: „În ziua în care veţi mânca din el“ — călcând 
preceptele divine — „veţi fi ca Dumnezeu“? Satana a susţinut faptul 
că, mâncând din fructul oprit, a beneficiat de mult bine, dar n-a lăsat 
să se vadă că prin neascultare el a fost aruncat din ceruri. Deşi el 
era conştient de faptul că păcatul are ca rezultat o pierdere infinită, a 
ascuns propria sa stare mizerabilă, cu scopul de a atrage şi pe alţii în 
situaţia sa. Tot la fel, călcătorul Legii lui Dumnezeu caută acum să 
ascundă adevăratul său caracter; el poate pretinde că este sfânt, dar 
declaraţia sa atât de pompoasă nu are alt efect decât acela că-l face 
mai de temut, ca înşelător. El este de partea lui Satana, călcând în 
picioare Legea lui Dumnezeu şi determinându-i pe alţii să facă la 
fel, spre ruina lor veşnică. 

Eva, într-adevăr, a crezut cuvintele lui Satana, dar credinţa ei n-a 
scutit-o de pedeapsa păcatului. Ea a nesocotit cuvintele lui Dumne- 
zeu şi aceasta a fost ceea ce a dus la căderea ei. În ziua judecății, 
oamenii nu vor fi condamnaţi pentru faptul că în mod cinstit ei au 
crezut o minciună, ci pentru că n-au crezut adevărul, pentru că au 

neglijat ocazia de a învăța ce este adevărul. Dimpotrivă, cu toată 
sofisticăria lui Satana, este totdeauna un lucru dezastruos acela de 
a nu asculta de Dumnezeu. Noi trebuie să ne consacrăm inimile 
ca să cunoaştem ce este adevărul. Toate lecţiile pe care Dumnezeu 
le-a lăsat să fie cuprinse în Cuvântul Său sunt pentru avertizarea şi 
învăţătura noastră. Ele nu sunt date ca să ne scape de înşelăciune. 
Nesocotirea lor va sfârşi în ruină pentru noi. Putem fi siguri că ceea 
ce vine în conflict cu Cuvântul lui Dumnezeu vine de la Satana. 

Şarpele a rupt fructul din pomul oprit şi l-a aşezat în mâinile 
pe jumătate împotrivitoare ale Evei. Apoi el i-a amintit propriile 
cuvinte, că Dumnezeu le interzisese să se atingă de pom ca să nu 
moară. Dar şarpele a spus că ea nu avea să sufere mai mult mâncând 
fructul oprit decât dacă l-ar atinge. Văzând că nimic rău nu se întâm- 
plă ca o consecinţă a ceea ce a făcut, Eva a devenit mai îndrăzneață. 
Când a văzut că „pomul era bun de mâncat şi plăcut de privit, şi că 
pomul era de dorit ca să deschidă cuiva mintea“, a „luat deci din 
rodul lui şi a mâncat“ (Geneza 3, 6). Fructul era delicios la gust şi, pe 
când mânca din el, a avut senzaţia că simte o putere reînviorătoare 
şi s-a văzut păşind într-o poziţie mai înaltă a existenţei sale. Fără 
teamă, a luat şi a mâncat. Acum, păcătuind ea însăşi, Eva a devenit 
un agent al lui Satana în lucrarea de ruinare a soţului ei. Într-o stare 
de stranie şi nenaturală excitare, cu mâinile pline de fructele oprite, 
ea l-a căutat şi i-a povestit toate cele ce au avut loc. 

O expresie de întristare s-a întipărit pe faţa lui Adam. El era 
uimit şi alarmat. La cuvintele Evei, el a răspuns că acesta trebuie să 
fie vrăjmaşul împotriva căruia fuseseră avertizaţi; şi, prin hotărârea 
divină, ea trebuia să moară. Ca răspuns, ea l-a îmbiat să mănânce, 
repetând cuvintele şarpelui, că nu vor muri, cu siguranţă. Ea a consi- 
derat că lucrul acesta trebuie să fie adevărat, pentru că nu simţea nici 
o dovadă a dizgraţiei lui Dumnezeu, ci din contră, trăia experienţa 
unei plăcute şi înălţătoare influenţe, care umplea fiecare facultate 
cu un nou suflu de viaţă şi care — gândea ea — era inspirat de soli 
cereşti. 

Adam a înţeles că tovarăşa sa a călcat porunca lui Dumnezeu, 
nesocotind singura oprelişte ce le-a fost pusă ca test al credincioşiei 
şi iubirii lor. În mintea sa avut loc o luptă teribilă. El deplângea faptul 
că îngăduise Evei să rătăcească departe de el. Dar acum fapta fusese 
săvârşită; el trebuia să se despartă de aceea a cărei societate fusese 

bucuria sa. Cum avea să suporte el lucrul acesta? Adam se bucurase 
în compania lui Dumnezeu şi a sfinţilor Săi îngeri. El privise slava 
Creatorului. Adam înţelesese destinul măreț ce se deschidea înaintea 
neamului omenesc, dacă ei rămâneau credincioşi lui Dumnezeu. 
Acum, toate aceste binecuvântări erau pierdute din vedere de teama 
de a nu pierde acel singur dar, care în ochii săi le întrecea pe toate 
celelalte. Iubirea, recunoştinţa şi credincioşia faţă de Creator, toate 
erau subordonate iubirii lui pentru Eva. Ea era o parte din el şi nu 
putea suporta gândul despărțirii. Nu putea pricepe că aceeaşi Putere 
Infinită, care din pulberea pământului i-a creat o fiinţă vie, frumoasă, 
şi, din iubire pentru el, i-a dat un tovarăş, putea să-i dea altul în loc. 
De aceea, el s-a hotărât să împărtăşească soarta ei; dacă ea trebuia 
să moară, şi el avea să moară împreună cu ea. În definitiv, gândea el, 
nu cumva erau adevărate cuvintele şarpelui cel înţelept? Eva era în 
ochii lui tot aşa de frumoasă şi nevinovată ca şi înainte de acest act 
de neascultare. Ea manifesta o mai mare iubire pentru el decât până 
atunci. Nici un semn al morţii nu a apărut în fiinţa ei şi el se hotări 
repede să înfrunte consecinţele. A luat fructul şi l-a mâncat repede. 

După păcătuirea sa, Adam se vedea-la început — păşind într-o 
altă sferă a existenţei sale. Dar, nu după mult timp, gândul păcătuirii 
sale l-a umplut de groază. Aerul, care până atunci fusese la o tempe- 
ratură blândă şi uniformă, acum părea că îngheaţă perechea vinovată. 
Iubirea şi pacea care fuseseră partea lor s-au dus, iar în locul lor 
ei aveau simţământul păcatului, o teamă pentru viitor, o goliciune 
a sufletului. Veşmântul de lumină care-i acoperea acum a dispărut 
ŞI, pentru a-l înlocui, ei au încercat să dea formă unui acoperământ 
pentru ei; căci goi, nu puteau să dea ochii cu Dumnezeu şi cu sfinţii 
îngeri. 

Acum ei începeau să vadă adevăratul caracter al păcatului lor. 
Adam i-a reproşat tovarăşei sale actul său nebunesc de a pleca de 
lângă el şi de a îngădui să fie înşelată de către şarpe; dar amândoi se 
mângâiau la gândul că Dumnezeu, care le dăduse atâtea dovezi ale 
iubirii Sale, avea să-i ierte pentru acest unic păcat sau că, totuşi, nu 
aveau să fie supuşi unei pedepse atât de teribile, cum se temeau că 
va fi. 

Satana triumfa pentru succesul său. El a ispitit femeia, ca aceasta 
să nu se mai încreadă în iubirea lui Hristos, să se îndoiască de 

înţelepciunea Lui, să calce Legea Sa şi, prin ea, el a făcut ca Adam 
să fie înfrânt. 

Dar Marele Dătător al Legii era gata să facă cunoscut lui Adam 
şi Evei consecinţele păcatului lor. Prezenţa divină se manifestă 
în grădină. În nevinovăția şi sfinţenia lor, ei salutau cu bucurie 
apropierea Creatorului lor; dar acum ei au fugit plini de groază, 
căutând să se ascundă în cele mai retrase colţuri ale grădinii. Dar 
„Domnul Dumnezeu a chemat pe om, şi i-a zis: «Unde eşti?» El a 
răspuns: «ţi-am auzit glasul în grădină şi mi-a fost frică, pentru că 
eram gol, şi m-am ascuns.» Şi Domnul a zis: «Cine ţi-a spus că eşti 
gol? Nu cumva ai mâncat din pomul din care îţi poruncisem să nu 
mănânci?»" (Geneza 3, 9.11). 

Adam nu putea nici să nege, nici să scuze păcatul său; dar, în loc 
să dea pe faţă pocăință, el a făcut tot posibilul să arunce vina asupra 
soţiei şi, în acest fel, asupra lui Dumnezeu Însuşi: „Femeia pe care 
mi-ai dat-o ca să fie lângă mine, ea mi-a dat din pom şi am mâncat“ 
(Geneza 3, 12). EI, care din iubire pentru Eva, în mod deliberat, a 
ales să piardă aprobarea lui Dumnezeu, căminul său din Paradis şi o 
viaţă veşnică plină de bucurie, putea acum, după căderea sa, să se 
străduiască să-i facă răspunzători pentru păcat pe tovarăşa sa şi chiar 
pe Creatorul său. Atât de teribilă este puterea răului! 

Când femeia a fost întrebată: „Ce ai făcut?“, ea a răspuns: „Şar- 
pele m-a amăgit, şi am mâncat din pom“ (Geneza 3, 13). „De ce 
ai creat şarpele?“ — acestea erau întrebările ce implicit se găseau 
în scuza ei pentru păcatul făptuit. Astfel, asemenea lui Adam, ea 
Îl făcea pe Dumnezeu răspunzător pentru căderea lor. Spiritul în- 
dreptăţirii de sine îşi are originea în tatăl minciunii; el a fost nutrit 
de către primii noştri părinţi de îndată ce ei s-au supus influenţei 
lui Satana şi a fost manifestat de către toţi fiii şi fiicele lui Adam. 
În loc ca în umilinţă să-şi mărturisească păcatele, ei caută să se 
apere aruncând vina asupra altora, asupra împrejurărilor sau asupra 
lui Dumnezeu, făcând chiar din binecuvântările Sale o ocazie de a 
murmura împotriva Lui. 

Domnul a pronunţat atunci sentinţa împotriva şarpelui: „Fiindcă 
ai făcut lucrul acesta, blestemat eşti între toate vitele şi între toate 
fiarele de pe câmp; în toate zilele vieţii tale să te târăşti pe pântece, şi 
să mănânci ţărână“ (Geneza 3, 14). Deoarece a fost folosit de Satana 
ca medium, şarpele avea să aibă partea sa în judecata divină. Din cea 

mai frumoasă şi cea mai admirată dintre toate creaturile câmpului, 
el avea să devină cea mai respingătoare şi cea mai detestată dintre 
toate, de temut şi urâtă atât de oameni, cât şi de animale. Cuvintele 
adresate mai departe şarpelui se aplică direct lui Satana, arătând 
înainte spre înfrângerea şi distrugerea lui finală: „Vrăjmăşie voi 
pune între tine şi femeie, între sămânţa ta şi sămânţa ei. Aceasta îţi 
va zdrobi capul, şi tu îi vei zdrobi călcâiul“ (Geneza 3, 15). 

Evei i s-a vorbit despre necazul şi durerea care de atunci încolo 
trebuia să fie partea ei. Domnul spune: „Dorinţele tale se vor ţine 
după bărbatul tău, iar el va stăpâni peste tine“ (Geneza 3, 10). La 
creaţiune, Dumnezeu a făcut-o să fie egală cu Adam. Dacă ei rămâ- 
neau ascultători de Dumnezeu — în armonie cu marea Sa lege a 
iubirii-aveau să fie totdeauna în armonie unul cu altul; păcatul însă 
a adus discordie, iar unirea lor putea fi acum menţinută şi armonia 
păstrată numai cu preţul supunerii din partea unuia sau altuia. Eva a 
fost prima care a păcătuit. Ea a căzut în ispită datorită faptului că s-a 
despărțit de tovarăşul ei, contrar poruncii divine. Datorită cererii ei 
a păcătuit Adam şi de aceea ea a fost pusă sub stăpânirea soţului ei. 
Dacă principiile cuprinse în Legea lui Dumnezeu ar fi fost urmate 
de către neamul omenesc căzut, această sentinţă, deşi apărută ca un 
rezultat al păcatului, s-ar fi dovedit totuşi o binecuvântare pentru ei; 
dar faptul că bărbatul a abuzat de supremaţia ce i-a fost dată a făcut 
adesea ca soarta femeii să fie foarte amară, făcându-i viaţa o povară. 

Eva fusese în mod desăvârşit fericită lângă soţul ei, în grădina 
Edenului; dar, asemenea neliniştitelor Eve moderne, ei îi plăcea să 
creadă în speranţa pătrunderii într-o sferă mai înaltă decât aceea pe 
care i-o hotărâse Dumnezeu. În încercarea de a se ridica mai presus 
de poziţia sa iniţială, ea a căzut cu mult mai jos decât aceasta. Un 
rezultat asemănător va fi partea tuturor acelora care nu sunt binevo- 
itoare să-şi împlinească cu bucurie îndatoririle vieţii în armonie cu 
planul lui Dumnezeu. În eforturile lor de a ajunge la poziţii pentru 
care El nu le-a rânduit, multe lasă vacante locurile în care puteau 
fi o binecuvântare. În dorinţa lor pentru o sferă mai înaltă, multe 
sacrifică adevărata demnitate feminină, cum şi noblețea caracterului 
şi lasă nefăcută chiar lucrarea pe care Cerul le-a dat s-o facă. 

Lui Adam, Domnul i-a spus: „Fiindcă ai ascultat de glasul ne- 
vestei tale, şi ai mâncat din pomul despre care îţi poruncisem: «Să 
nu mănânci deloc din el», blestemat este acum pământul din pricina 

ta. Cu multă trudă să-ţi scoţi hrana din el în toate zilele vieţii tale; 
spini şi pălămidă să-ţi dea, şi să mănânci iarba de pe câmp. În sudoa- 
rea feţei tale să-ţi mănânci pâinea, până te vei întoarce în pământ, 
căci din el ai fost luat; căci ţărână eşti, şi în ţărână te vei întoarce“ 
(Geneza 3, 17-19). 

Nu a fost voia lui Dumnezeu ca perechea fără păcat să cunoască 
ceva în ceea ce priveşte păcatul. El le-a dat cu îmbelşugare binele 
şi a reţinut de la ei răul. Dar, împotriva poruncii Sale, ei au mâncat 
din pomul oprit şi acum ei vor continua să mănânce din el — vor 
cunoaşte răul — în toate zilele vieţii lor. Din acel moment, neamul 
omenesc avea să fie chinuit, hăituit de ispitele lui Satana. În loc de 
munca dătătoare de fericire, ce le fusese dată până atunci, îngrijora- 
rea şi truda aveau să fie partea lor. Ei aveau să sufere dezamăgire, 
durere, suferinţă şi, în cele din urmă, moartea. 

Sub blestemul păcatului, întreaga natură avea să dea mărturie 
omului despre caracterul şi consecinţele răzvrătirii împotriva lui 
Dumnezeu. Când Dumnezeu l-a făcut pe om, El l-a făcut stăpân 
peste pământ şi peste toate vieţuitoarele de pe el. Atâta vreme cât 
Adam a rămas credincios Cerului, întreaga natură îi era supusă. 
Dar când s-a răzvrătit împotriva Legii divine, fiinţele inferioare s-au 
răzvrătit împotriva lui. Astfel, în marea Sa milă, Domnul avea să 
le arate oamenilor sfinţenia Legii Sale şi avea să-i facă să vadă, din 
propria lor experienţă, primejdia înlăturării ei chiar şi în măsura cea 
mai mică. 

Şi viaţa de trudă şi griji care avea să fie de acum încolo partea 
omului a fost dată şi ea cu iubire. Datorită păcatului său, era necesară 
o disciplină, trebuia să pună un control asupra apetitului şi pasiunii 
şi să dezvolte obiceiul stăpânirii de sine. Era o parte a marelui plan 
al lui Dumnezeu pentru recuperarea omului din ruina şi degradarea 
păcatului. 

Avertizarea adresată primilor noştri părinţi: „În ziua în care vei 
mânca din el, vei muri negreşit“ (Geneza 2, 17) nu însemna că ei 
aveau să moară chiar în ziua în care s-au înfruptat din fructul oprit. 
Dar în acea zi avea să fie pronunţată irevocabila sentinţă. Nemurirea 
le-a fost făgăduită cu condiţia ascultării; prin păcătuire ei aveau să 
piardă viaţa veşnică. Chiar în ziua aceea, ei aveau să fie condamnaţi 
la moarte. 

Pentru a avea o existenţă veşnică, omul trebuia să continue să se 
împărtăşească din pomul vieţii. Ne mai având această posibilitate, 
vitalitatea lui avea să scadă în mod treptat, până când viaţa avea 
să se termine. A fost planul lui Satana acela ca Adam şi Eva, prin 
neascultare, să atragă dizgraţia lui Dumnezeu; şi apoi, dacă dădeau 
greş în a obţine iertare, el a sperat că ei aveau să mănânce mai 
departe din pomul vieţii, perpetuând astfel existenţa păcatului şi a 
mizeriei. Dar, după căderea omului, îngerii sfinţi au fost imediat 
însărcinaţi să păzească pomul vieţii. În jurul pomului vieţii, aceşti 
îngeri făceau să strălucească raze de lumină, dând înfăţişarea unei 
săbii strălucitoare. Nimeni din familia lui Adam n-a avut îngăduinţa 
să treacă peste această barieră şi să se înfrupte din fructele dătătoare 
de viaţă — de aceea nu există nici un păcătos nemuritor. 

Valul durerilor care au urmat după păcătuirea primilor noştri 
părinţi este privit de mulți ca fiind o consecinţă prea severă pentru un 
păcat atât de mic şi aceştia pun sub semnul întrebării înţelepciunea 
şi dreptatea lui Dumnezeu, în comportamentul Său cu omul. Dar 
dacă aceştia ar privi mai profund această problemă, atunci ar putea 
discerne greşeala lor. Dumnezeu l-a creat pe om după chipul Său, 
fără păcat. Pământul trebuia să fie populat cu fiinţe ce aveau să fie 
numai cu puţin mai prejos decât îngerii; dar ascultarea lor trebuia să 
fie probată, căci Dumnezeu nu putea îngădui ca lumea să fie plină 
cu aceia care aveau să nesocotească Legea Sa. Şi totuşi, în marea 
Sa milă, El nu l-a supus pe Adam la o încercare prea severă. Iar 
faptul că interdicţia era foarte uşoară face ca păcatul să fie nemăsurat 
de mare. Dacă Adam nu putea să treacă cu bine prin cea mai mică 
dintre probe, cum avea el să suporte o încercare mult mai mare, dacă 
aveau să i se încredinţeze responsabilităţi mai înalte? 

Dacă Adam ar fi fost supus unor probe mult mai mari, atunci 
aceia a căror inimă înclină spre rău aveau să găsească scuze pentru ei, 
spunând: „Aceasta este o problemă neînsemnată, iar pe Dumnezeu 
nu Îl interesează lucrurile mici“. Şi astfel, avea să fie o continuă 
păcătuire în lucruri considerate ca fiind fără importanţă, care trec 
nemustrate între oameni. Dar Domnul a făcut clar faptul că păcatul, 
indiferent de mărimea lui, este o ofensă la adresa Lui. 

Eva a considerat ca fiind un lucru mic acela de a nu asculta de 
Dumnezeu, mâncând din fructul oprit, ispitindu-l de asemenea şi pe 
soţul ei ca să păcătuiască; dar păcatul lor a deschis larg porţile unui 

potop de vaiuri ce s-au abătut asupra lumii. Cine poate cunoaşte, în 
momentul ispitei, urmările teribile ce vor rezulta dintr-un pas greşit? 

Mulţi dintre aceia care învaţă că Legea lui Dumnezeu nu este 
obligatorie pentru om susţin că este imposibil pentru el să asculte 
preceptele ei. Dar, dacă lucrul acesta ar fi adevărat, atunci de ce a 
suferit Adam pedeapsa neascultării? Păcatul primilor noştri părinţi 
a adus vina şi necazul asupra lumii şi, dacă n-ar fi fost bunătatea şi 
mila lui Dumnezeu, ar fi cufundat neamul omenesc într-o disperare 
lipsită de speranţă. Nimeni să nu se înşele singur. „Plata păcatului 
este moartea“ (Romani 6, 23). Legea lui Dumnezeu nu poate fi 
nicidecum călcată acum, fără ca cel în cauză să nu-şi primească 
pedeapsa, după cum a fost şi atunci când sentinţa s-a pronunţat 
asupra părintelui omenirii. 

După păcatul lor, Adam şi Eva nu mai puteau să locuiască în 
Eden. Ei au cerut cu stăruinţă să rămână în căminul nevinovăție şi 
bucuriei lor. Ei au mărturisit că au pierdut orice drept la acel cămin 
fericit, pentru viitor angajându-se să dea pe faţă o strictă ascultare de 
Dumnezeu. Dar li s-a spus că, datorită păcatului, natura lor s-a stricat; 
ei şi-au slăbit astfel puterea de a rezista răului şi au deschis calea ca 
Satana să poată avea mai repede acces la ei. În nevinovăția lor, ei 
s-au supus ispitei; iar acum, într-o stare de conştientă vinovăţie, vor 
avea mai puţină putere să-şi menţină integritatea. 

În umilinţă şi cu o amărăciune ce nu se poate descrie, ei şi-au 
luat rămas bun de la căminul lor frumos şi au plecat să locuiască 
pe pământul care se afla acum sub blestemul păcatului. Atmosfera, 
cândva blândă şi cu temperatură uniformă, era acum supusă unor 
schimbări vizibile şi, în mila Sa, Domnul le-a făcut o îmbrăcăminte 
din piei, ca o protecţie împotriva căldurii şi frigului excesiv. 

Când au văzut florile ofilindu-se şi frunzele căzând, primele 
semne ale decăderii, Adam şi tovarăşa sa au plâns mult mai mult 
decât îi plâng oamenii pe morţii lor. Moartea fragilelor şi delicatelor 
flori era, într-adevăr, un motiv de durere; dar, când pomilor celor 
falnici le cădeau frunzele, scena aceasta le-a adus în mod viu în 
minte faptul dureros, că moartea este partea a tot ce are viaţă. 

Grădina Edenului a rămas mult timp pe pământ, după ce omul 
a fost expatriat de pe plăcutele ei alei. Neamului omenesc căzut 
i-a fost îngăduit mult timp să privească la căminul nevinovăţiei, 
numai intrarea în grădină fiind oprită de către îngerii păzitori. La 

poarta Paradisului, păzită de heruvimi, se descoperea slava divină. 
Aici veneau Adam şi fiii săi să se închine lui Dumnezeu. Aici ei 
şi-au reînnoit legământul de ascultare faţă de acea Lege pe care au 
călcat-o, fiind astfel îndepărtați din Eden. Când valul de nelegiuire 
s-a întins asupra pământului şi stricăciunea oamenilor a determinat 
nimicirea lor prin apele potopului, mâna care sădise Edenul l-a luat 
de pe pământ. Dar, la reînnoirea finală, când vor fi „un cer nou şi un 
pământ nou“ (Apocalipsa 21, 1), el va fi readus pe pământ, mult mai 
glorios împodobit decât a fost la început. 

Atunci cei ce au păzit poruncile lui Dumnezeu vor respira sub 
pomul vieţii vitalitatea aceea dătătoare de nemurire; şi, de-a lungul 
veacurilor nesfârşite, locuitorii lumilor necăzute vor vedea în acea 
grădină a bucuriei o dovadă a lucrării desăvârşite a creaţiunii lui 
Dumnezeu, neatinsă de blestemul păcatului, un exemplu de ceea ce 
ar fi putut deveni pământul, dacă omul ar fi adus la îndeplinire planul 
glorios al Creatorului. 


Capitolul 4 — Planul de Mântuire 


Căderea omului în păcat a umplut cerul de durere. Lumea pe 
care Dumnezeu o făcuse a ajuns ruinată de blestemul păcatului şi 
locuită de fiinţe omeneşti sortite mizeriei şi morţii. Se părea că nu 
există nici o scăpare pentru aceia care au călcat Legea. Îngerii şi-au 
încetat cântecele lor de laudă. Peste tot, în curţile cerului, era plânset 
din cauza ruinei pe care o adusese păcatul. 

Fiului lui Dumnezeu, Comandantul lui cel glorios al cerului, I 
s-a făcut milă de neamul omenesc căzut. Inima Sa a fost mişcată de 
o neţărmurită milă, atunci când vaietele lumii s-au înălţat până la 
E]. Dar iubirea divină concepuse un plan prin care omul să poată fi 
răscumpărat. Legea lui Dumnezeu călcată cerea viaţa păcătosului. 
În tot Universul nu se afla decât Unul singur care, în folosul omului, 
putea să satisfacă cerinţele ei. Deoarece Legea divină este tot aşa 
de sfântă ca şi Dumnezeu, numai cineva deopotrivă cu Dumnezeu 
putea face ispăşire pentru călcarea ei. Nimeni altul, ci numai Hristos 
putea să răscumpere neamul omenesc din blestemul Legii şi să- 
l aducă iarăşi în armonie cu cerul. Hristos avea să ia asupra Sa 
vinovăția şi ruşinea păcatului — păcat ce este atât de dezgustător 
pentru un Dumnezeu sfânt, încât avea să-L despartă pe Tatăl de Fiul 
Său. Hristos avea să coboare până în adâncurile mizeriei, pentru a 
salva neamul omenesc din ruina lui. 

EI a pledat înaintea Tatălui în favoarea păcătosului, în timp ce 
oştile cereşti aşteptau rezultatul cu un interes atât de puternic, încât 
nu poate fi exprimat prin cuvinte. Acea tainică convorbire — „sfatul 
păcii“ (traducerea engleză a textului din Zaharia 6, 13 — n. tr.) 
pentru fiii cei căzuţi ai oamenilor — a durat destul de mult. Planul 
de Mântuire fusese alcătuit mai înainte de aducerea la existenţă 
a pământului, căci Hristos este „Mielul care a fost junghiat de la 
întemeierea lumii“ (Apocalipsa 13, 8); totuşi, a fost o luptă chiar 
pentru Împăratul Universului ca să dea pe Fiul Său să moară pentru 
neamul omenesc căzut. Dar „atât de mult a iubit Dumnezeu lumea, 
că a dat pe singurul Lui Fiu, pentru ca oricine crede în EI, să nu piară, 

ci să aibă viaţă veşnică“ (loan 3, 10). O, taină a mântuirii! Iubirea 
lui Dumnezeu pentru o lume ce nu L-a iubit! Cine poate pricepe 
adâncurile acestei iubiri care „întrece orice cunoştinţă“? De-a lungul 
veacurilor nesfârşite, minţi nemuritoare, căutând să înţeleagă taina 
acelei iubiri de nepătruns, se vor uimi şi-L vor adora. 

Dumnezeu avea să fie manifestat în Hristos, „împăcând lumea 
cu Sine“ (2 Corinteni 5, 19). Datorită păcatului, omul a ajuns atât 
de decăzut, încât era imposibil ca prin el însuşi să vină în armonie 
cu Cel a cărui natură este bunătate şi curăţie. Dar Hristos, după 
ce l-a răscumpărat pe om de sub condamnarea Legii, poate să dea 
putere divină, care să se unească cu eforturile omeneşti. Astfel, prin 
pocăință faţă de Dumnezeu şi credinţă în Hristos, copiii lui Adam, 
căzuţi în păcat, pot iarăşi deveni „copii ai lui Dumnezeu“ (| loan 3, 
2). 

Singurul plan prin care se putea realiza mântuirea omului an- 
grena cerul întreg în sacrificiul său infinit. Îngerii nu se puteau 
bucura atunci când Hristos le-a înfăţişat Planul de Mântuire, pentru 
că ei au înțeles că mântuirea omului trebuia să-L coste pe iubitul 
lor Comandant o durere ce nu se poate exprima în cuvinte. Cu du- 
rere şi uimire ei ascultau cuvintele Lui, pe când Acesta le povestea 
cum trebuie ca El să coboare din curăţia, pacea, bucuria, slava şi 
nemurirea cerului şi să vină în contact cu decăderea de pe pământ, 
să îndure necazuri, ruşine şi moarte. El trebuia să stea între păcătos 
şi pedeapsa păcatului; cu toate acestea, numai puţini aveau să-L 
primească ca Fiu al lui Dumnezeu. El avea să părăsească poziţia Sa 
înaltă, ca Maiestate a cerului, să vină pe pământ, să Se umilească 
ca un om şi, prin experienţa Sa proprie, să cunoască durerea şi ispi- 
tele pe care omul trebuie să le îndure. Toate acestea erau necesare 
pentru ca El să poată fi în stare să-i ajute pe cei ispitiţi (Evrei 2, 
18). Când misiunea Sa ca Învățător avea să se sfârşească, El avea 
să fie dat în mâinile celor fărădelege, să fie supus la tot felul de 
insulte şi torturi pe care Satana îi va inspira să le aducă asupra Lui. 
El avea să moară de cea mai crudă dintre morţi, să fie înălţat între 
cer şi pământ asemenea unui păcătos vinovat. El avea să treacă prin 
lungi ore de agonie, aşa de teribile, încât îngerii nu vor putea privi, 
ci îşi vor acoperi faţa înaintea unei asemenea privelişti. El avea să 
suporte zbuciumul sufletului, ascunderea feţei Tatălui Său, în timp 

ce vinovăția nelegiuirii — povara păcatelor lumii întregi-avea să 
apese asupra Lui. 

Îngerii s-au aruncat la picioarele Comandantului lor şi s-au oferit 
ca sacrificiu pentru om. Dar viaţa unui înger nu putea plăti datoria; 
pentru că numai EI, care l-a creat pe om, avea putere să-l răscumpere. 
Totuşi, îngerii aveau să aibă o parte de îndeplinit în cadrul Planului 
de Mântuire. Hristos avea să fie făcut „pentru puţină vreme mai 
prejos decât îngerii“ (Evrei 2, 9). Deoarece El avea să îmbrace haina 
naturii omeneşti, puterea Sa nu avea să fie la fel cu a lor şi de aceea ei 
trebuia să-l slujească, să-L întărească şi să-L mângâie în suferinţele 
Sale. De asemenea, ei trebuia să fie spirite slujitoare, trimise să 
slujească acelora care aveau să fie moştenitori ai mântuirii (Evrei 
1, 14). Ei aveau să-i păzească pe beneficiarii harului de puterea 
îngerilor răi şi de întunericul pe care Satana îl aruncă continuu în 
jurul lor. 

Când vor fi martori ai agoniei şi umilinţei Domnului lor, înge- 
rii vor fi atunci plini de amărăciune şi indignare şi vor dori să-L 
elibereze de ucigaşii Săi; dar ei nu va trebui să intervină pentru a 
împiedica ceva din ceea ce văd. A fost o parte a Planului de Mântuire 
ca Hristos să sufere batjocura şi tratamentul abuziv al oamenilor răi, 
iar El a consimţit la toate acestea când a devenit Răscumpărător al 
omului. 

Hristos i-a asigurat pe îngeri că, prin moartea Sa, El va răscum- 
păra pe mulți şi va nimici pe acela care are puterea morţii. El va 
recâştiga Împărăţia pierdută prin păcătuire, iar cei răscumpăraţi o vor 
moşteni împreună cu EI şi vor locui pentru totdeauna acolo. Păcatul 
şi păcătoşii nu vor mai fi, pentru ca să nu mai tulbure niciodată pacea 
cerului sau a pământului. El a cerut oştilor cereşti să fie de acord 
cu acest plan, pe care Tatăl Său l-a acceptat, şi să se bucure că, prin 
moartea Sa, omul căzut poate fi reîmpăcat cu Dumnezeu. 

Atunci, o bucurie, o inexprimabilă bucurie a umplut cerul. Slava 
şi binecuvântarea unei lumi răscumpărate au întrecut până şi durerea 
şi sacrificiul Prințului vieţii. De-a lungul curților cereşti, s-au auzit 
primele ecouri ale cântecului ce avea să răsune mai târziu pe câmpiile 
Betleemului — „Slavă lui Dumnezeu în locurile prea înalte şi pace 
pe pământ între oamenii plăcuţi Lui“ (Luca 2, 14). Cu o bucurie 
profundă, acum, ca şi în zorii creaţiunii, „stelele dimineţii izbucneau 
în cântări de bucurie“ (lov 38, 7). 

Prima făgăduință cu privire la răscumpărare i-a fost comunicată 
omului în sentinţa pronunţată asupra lui Satana în grădină. Domnul 
a declarat atunci: „Vrăjmăşie voi pune între tine şi femeie, între 
sămânţa ta şi sămânţa ei. Aceasta îţi va zdrobi capul, iar tu îi vei 
zdrobi călcâiul“ (Geneza 3, 15). Această sentinţă rostită în auzul 
primilor noştri părinţi a fost pentru ei o făgăduinţă. În timp ce 
prevestea un război între om şi Satana, declara, de asemenea, că 
puterea acestui mare adversar avea să fie zdrobită în cele din urmă. 
Adam şi Eva stăteau ca nişte nelegiuiţi înaintea dreptului Judecător, 
aşteptând sentinţa pe care o cerea călcarea poruncii divine, dar, mai 
înainte ca ei să audă de viaţa de muncă grea şi de necazurile care 
aveau să fie partea lor sau sentinţa că ei trebuia să se întoarcă în 
ţărână, ei au auzit cuvintele care le-au dat speranţă. Deşi aveau să 
sufere din cauza puterii vrăjmaşului lor, ei puteau privi înainte, spre 
biruinţa finală. 

Când a auzit că între el şi femeie, între sămânţa lui şi sămânţa ei 
va exista vrăjmăşie, Satana a ştiut că lucrarea lui de stricare a naturii 
omeneşti avea să fie întreruptă, că prin unele mijloace omul avea să 
fie făcut în stare să reziste puterii lui. Dar, pe măsură ce Planul de 
Mântuire a fost mai bine făcut cunoscut, Satana şi îngerii lui s-au 
bucurat pentru faptul că l-au făcut pe om să cadă în păcat şi să-L 
aducă aici, jos, pe Fiul lui Dumnezeu, din înalta Lui poziţie. El a 
afirmat că planurile sale fuseseră până aici pline de succes pe pământ 
şi că, atunci când Hristos avea să ia asupra Sa natura omenească, El 
va fi de asemenea biruit, înfrânt, şi în acest fel va putea fi anihilată 
răscumpărarea neamului omenesc. 

Îngerii cerului au dezvăluit primilor noştri părinţi planul pe care 
Dumnezeu l-a făcut pentru mântuirea lor. Adam şi tovarăşa lui au 
primit asigurarea că, în ciuda păcatului lor mare şi grav, nu aveau 
să fie lăsaţi sub controlul lui Satana. Fiul lui Dumnezeu S-a oferit 
să facă ispăşire, cu propria Sa viaţă, pentru păcatul lor. Un timp de 
probă avea să le fie dat şi, prin pocăință şi credinţă în Hristos, ei vor 
putea să devină iarăşi copii ai lui Dumnezeu. 

Sacrificiul cerut pentru nelegiuirea lor le-a descoperit lui Adam 
şi Evei caracterul sacru al Legii lui Dumnezeu şi ei au văzut, aşa cum 
nu văzuseră niciodată până atunci, vinovăția păcatului şi rezultatele 
lui. În remuşcarea şi durerea lor, ei au cerut ca pedeapsa să nu cadă 

asupra Lui, a Aceluia a cărui dragoste fusese izvorul întregii lor 
bucurii, ci mai degrabă să vină asupra lor şi asupra urmaşilor lor. 

Li s-a spus însă că, deoarece Legea lui Iehova este temelia gu- 
vernării Sale în ceruri, ca şi pe pământ, nici chiar viaţa unui înger 
nu putea fi primită ca jertfă pentru neascultarea lor. Nici unul dintre 
preceptele ei nu putea fi anulat sau schimbat pentru a putea veni în 
întâmpinarea omului, în starea sa căzută; doar Fiul lui Dumnezeu, 
care l-a creat pe om, numai El putea face ispăşirea aceasta. După 
cum neascultarea şi păcatul lui Adam au adus nenorocire şi moarte, 
tot astfel, sacrificiul lui Hristos avea să aducă viaţă şi nemurire. 

Nu numai omul, ci şi pământul — din cauza păcatului-a ajuns 
sub puterea celui rău şi trebuia să fie restaurat prin Planul de Mântu- 
ire. La crearea sa, Adam a fost aşezat ca stăpân peste pământ. Dar, 
prin cedarea în faţa ispitei, el a fost adus sub stăpânirea lui Satana. 
„Căci fiecare este robul lucrului de care este biruit“ (2 Petru 2, 19). 
Când omul a devenit robul lui Satana, stăpânirea pe care o avea a 
trecut la învingătorul său. În acest fel, Satana a devenit „dumnezeul 
veacului acestuia“ (2 Corinteni 4, 4). El a uzurpat stăpânirea asupra 
pământului, care la început i-a fost dată lui Adam. Dar Hristos, prin 
sacrificiul Său, a plătit pedeapsa păcatului şi nu numai că îl va răs- 
cumpăra pe om, ci va recâştiga şi stăpânirea pierdută. Tot ceea ce a 
fost pierdut de către primul Adam va fi recâştigat de către al doilea 
Adam. Profetul spune: „La tine, turn al turmei, deal al fiicei Sionului, 
la tine va veni, şi la tine va ajunge vechea stăpânire, împărăţia fiicei 
Ierusalimului“ (Mica 4, 8). Iar apostolul Pavel arată spre „răscum- 
părarea celor câştigaţi de Dumnezeu“ (Ef.1,14). Dumnezeu a creat 
pământul ca să fie căminul unor fiinţe sfinte şi fericite. Domnul „a 
întocmit pământul, l-a făcut şi l-a întărit, l-a făcut nu ca să fie pustiu, 
ci l-a întocmit ca să fie locuit“ (Isaia 45, 18). Scopul acesta va fi 
împlinit, atunci când, reînnoit prin puterea lui Dumnezeu şi eliberat 
de păcat şi durere, el va deveni căminul celor răscumpăraţi. „Cei 
neprihăniţi vor stăpâni ţara şi vor locui în ea pe vecie“ (Psalmii 
37, 29). „Nu va mai fi nimic vrednic de blestem acolo. Scaunul de 
domnie al lui Dumnezeu şi al Mielului vor fi în ea. Robii Lui Îi vor 
sluji“ (Apocalipsa 22, 3). 

În nevinovăția sa, Adam se bucurase de comuniunea deschisă 
cu Făcătorul său; dar păcatul a adus despărţirea între Dumnezeu şi 
om şi numai jertfa ispăşitoare a lui Hristos, numai ea putea face 

punte peste abis, făcând posibilă comunicarea binecuvântării sau a 
mântuirii, din ceruri, pe pământ. Omul era încă lipsit de o legătură 
directă cu Creatorul său, dar Dumnezeu avea să comunice cu El prin 
Hristos şi prin îngeri. 

În acest fel i-au fost descoperite lui Adam evenimentele impor- 
tante din istoria mântuirii, din momentul în care a fost pronunţată 
sentinţa divină în Eden şi până la potop, şi mai departe, la prima 
venire a Fiului lui Dumnezeu. Lui i-a fost arătat că, în timp ce sa- 
crificiul lui Hristos avea să fie suficient de valoros pentru salvarea 
întregii omeniri, mulţi aveau mai degrabă să aleagă o viaţă de păcat 
decât una de pocăință şi ascultare. 

Crimele aveau să crească în succesiunea generaţiilor şi blestemul 
păcatului avea să apese din ce în ce mai greu asupra neamului 
omenesc, asupra animalelor şi asupra pământului. Zilele omului 
aveau să fie scurtate, datorită blestemului păcatului; el avea să decadă 
în statura sa fizică, în ceea ce priveşte puterea de rezistenţă şi în 
puterea morală şi intelectuală, până când lumea va fi plină de tot felul 
de necazuri şi mizerie. Prin satisfacerea apetitului şi a pasiunilor, 
oamenii vor ajunge incapabili să mai aprecieze marile adevăruri ale 
Planului de Mântuire. Cu toate acestea, Hristos, credincios scopului 
pentru care a părăsit cerul, avea să continue să se intereseze de 
oameni, invitându-i să ascundă slăbiciunile şi deficienţele lor în EI; 
avea să Se îngrijească de nevoile tuturor acelora care prin credinţă 
aveau să vină la El. Şi totdeauna vor exista unii, puţini la număr, 
care vor păstra cunoaşterea de Dumnezeu şi vor rămâne nemânjiţi, 
nezdruncinaţi în mijlocul nelegiuirii ce abundă în jurul lor. 

Jertfele şi sacrificiile au fost poruncite de Dumnezeu spre a fi 
pentru om o continuă amintire şi o recunoaştere plină de pocăință 
a păcatului său, cum şi o mărturisire a credinţei sale în Răscumpă- 
rătorul făgăduit. Ele aveau rolul de a imprima în neamul omenesc 
căzut adevărul solemn că păcatul a fost acela care a adus moartea. 
Pentru Adam, aducerea primei jertfe a fost o ceremonie dintre cele 
mai dureroase. Mâna sa a trebuit să se ridice spre a lua viaţa, pe 
care numai Dumnezeu o putea da. A fost pentru prima dată când 
el a fost martor al morţii şi a fost conştient de faptul că, dacă ar fi 
fost ascultător de Dumnezeu, nu ar fi existat moartea omului sau a 
animalelor. În timp ce junghia victima nevinovată, el tremura la gân- 
dul că păcatul său era cauza vărsării sângelui nevinovat al Mielului 

lui Dumnezeu. Scena aceasta i-a dat o mai profundă înţelegere şi 
un sens mai viu al grozăviei păcatului său, pe care nu-l putea ispăşi 
nimic altceva decât moartea scumpului Fiu al lui Dumnezeu. Şi el 
s-a minunat de bunătatea infinită care a făcut posibilă o astfel de 
răscumpărare, pentru a-l salva pe cel vinovat. O stea a speranţei 
a luminat întunericul şi viitorul teribil, eliberându-L de completa 
părăsire. 

Dar Planul Mântuirii are un mai larg şi mai profund scop decât 
mântuirea omului, nu numai pentru acest lucru a venit Hristos pe 
pământ; El n-a venit numai ca locuitorii acestei mici lumi să poată 
considera Legea lui Dumnezeu aşa cum ar trebui privită, ci lucrul 
acesta a fost făcut pentru apărarea caracterului lui Dumnezeu îna- 
intea întregului Univers. La acest rezultat al marelui său sacrificiu 
— influenţa sa asupra inteligenţelor altor lumi, ca şi asupra omului 
— Mântuitorul a privit chiar înaintea crucificării Sale, când a spus: 
„Acum are loc judecata lumii acesteia, acum stăpânitorul lumii aces- 
teia va fi aruncat afară. Şi după ce voi fi înălţat de pe pământ, voi 
atrage la Mine pe toţi oamenii“ (loan 12, 31-32). Jertfa lui Hristos 
pentru salvarea omului nu numai că va face cerul accesibil pentru 
oameni, dar, înaintea întregului Univers, va fi justificată atitudinea 
lui Dumnezeu şi a Fiului faţă de răzvrătirea lui Satana. Ea va stabili 
perpetuitatea Legii lui Dumnezeu şi va descoperi natura şi rezultatele 
păcatului. 

La început, marea luptă s-a dat în legătură cu Legea lui Dumne- 
zeu. Satana a căutat să dovedească faptul că Dumnezeu era nedrept, 
că Legea Sa era greşită şi că binele Universului cerea ca ea să fie 
schimbată. Atacând Legea, el ţinea să răstoarne autoritatea Auto- 
rului ei. În această luptă, trebuia să se vadă dacă rânduielile divine 
erau necorespunzătoare, şi deci era posibil să fie schimbate, sau sunt 
desăvârşite şi de neschimbat. 

Când Satana a fost aruncat din ceruri, el s-a hotărât să facă 
pământul împărăţia sa. Când i-a ispitit şi i-a înfrânt pe Adam şi Eva, 
el a crezut că a câştigat stăpânirea asupra acestui pământ: „pentru 
că“, spunea el, „ei m-au ales în calitate de conducător al lor“. El 
pretindea că iertarea era imposibil de acordat păcătosului, şi de aceea 
fiinţele ce compuneau neamul omenesc căzut erau de drept supuşii 
lui, iar lumea era a lui. Dar Dumnezeu a dat pe singurul Său scump 
Fiu — Unul egal cu Sine — să poarte pedeapsa nelegiuirii şi să ofere 

o cale prin care ei să poată fi readuşi în grația Sa şi în căminul lor 
din Eden. Hristos S-a angajat să-l răscumpere pe om şi să salveze 
lumea din mâna lui Satana. Marea luptă a început în ceruri şi avea să 
fie decisă în acelaşi loc, pe acelaşi teren pe care Satana îl pretindea 
ca fiind al lui. 

A fost lucrul de care s-a mirat întregul Univers, şi anume ca 
Hristos să Se umilească spre a salva neamul omenesc. Ca Acela 
care a mers din stea în stea şi din planetă în planetă, supraveghind 
şi conducând totul, satisfăcând, în providenţa Sa, nevoile tuturor 
ființelor din vasta Sa creaţiune — ca El să consimtă să părăsească 
slava Sa şi să ia asupra Sa natura omenească, aceasta a fost o taină 
pe care inteligenţele necăzute în păcat din alte lumi doreau să o 
înţeleagă. Când Hristos a venit în lumea noastră în trup omenesc, toţi 
erau nespus de interesaţi să-L urmeze în timp ce parcurgea, pas cu 
pas, calea însângerată de la iesle la Golgota. Cerul a reţinut insultele 
şi batjocurile pe care El le-a primit şi a ştiut că ele au fost rostite 
la instigarea lui Satana. Ei au văzut lucrarea agenţilor împotrivirii 
mergând înainte, pe Satana, aducând mereu întuneric, necazuri şi 
suferinţă asupra neamului omenesc, iar pe Hristos, lucrând împotriva 
acestora. Ei au urmărit lupta dintre lumină şi întuneric, în timp ce 
aceasta creştea în intensitatea ei. Şi când Hristos, în agonia Sa de 
pe cruce, a strigat: „S-a sfârşit“ (loan 19, 30), un strigăt de triumf 
a răsunat prin toate lumile şi chiar în cer. Finalul marii lupte ce se 
desfăşura de atâta timp în această lume era acum hotărât, şi Hristos 
era biruitor. Moartea Sa a dat răspuns la întrebarea dacă Tatăl şi 
Fiul au suficientă dragoste pentru om, ca să dea pe faţă renunțare la 
sine şi un spirit de sacrificiu. Satana şi-a descoperit adevăratul său 
caracter, ca mincinos şi ucigaş. S-a văzut că acelaşi spirit, cu care el i- 
a convins pe fiii oamenilor ce se aflau sub puterea sa, va fi manifestat 
dacă 1 se va permite să controleze fiinţele inteligente ale cerului. 
Într-un glas, fiinţele din Universul întreg, care au rămas credincioase 
lui Dumnezeu, s-au unit în a preamări conducerea divină. 

Dacă Legea ar fi putut fi schimbată, atunci omul ar fi putut fi 
salvat şi fără sacrificiul lui Hristos; dar faptul că a trebuit ca Hristos 
să-Şi dea viaţa pentru neamul omenesc căzut dovedeşte că Legea lui 
Dumnezeu nu îl va scuti pe păcătos de cerinţele ei. S-a demonstrat 
astfel că plata păcatului este moartea. Când Hristos a murit, nimicirea 
lui Satana a devenit o certitudine. Dar dacă Legea ar fi fost desfiinţată 

la cruce, aşa cum pretind mulţi, atunci agonia şi moartea Fiului celui 
scump al lui Dumnezeu ar fi fost îndurate numai pentru a-i da lui 
Satana exact ceea ce el a pretins; atunci, prinţul răului ar fi triumfat, 
iar acuzaţiile lui împotriva conducerii divine ar fi fost dovedite. Chiar 
faptul că Hristos a luat asupra Sa vinovăția nelegiuirii omului este un 
argument puternic pentru toate fiinţele inteligente, că Legea este de 
neschimbat, că Dumnezeu este drept, milostiv, dând pe faţă renunțare 
la sine, şi că dreptatea şi mila infinite s-au unit în administrarea 
guvernării Sale. 


[71] 


Capitolul 5 — Cain şi Abel puşi la încercare 


Cain şi Abel, fiii lui Adam, se deosebeau foarte mult în carac- 
ter. Abel avea un duh de credincioşie faţă de Dumnezeu; el vedea 
dreptate şi milă în purtarea Creatorului faţă de neamul omenesc 
căzut în păcat şi, plin de recunoştinţă, a primit nădejdea răscumpă- 
rării. Dar Cain nutrea sentimente de revoltă şi a murmurat împotriva 
lui Dumnezeu pentru blestemul rostit asupra pământului şi asupra 
neamului omenesc, din cauza păcatului lui Adam. El a îngăduit ca 
mintea lui să alerge pe aceleaşi căi care l-au dus pe Satana la cădere, 
cultivând dorinţa de înălţare de sine şi punând la îndoială dreptatea 
şi autoritatea divină. 

Aceşti fraţi au fost puşi la încercare, aşa după cum şi Adam 
fusese mai înaintea lor pus la încercare, pentru a se dovedi dacă ei vor 
crede şi vor asculta de cuvântul lui Dumnezeu. Ei cunoşteau măsurile 
luate pentru mântuirea omului şi înțelegeau sistemul jertfelor pe 
care le rânduise Dumnezeu. Ei ştiau că prin aceste jertfe trebuia 
să-şi exprime credinţa în Mântuitorul pe care Îl preînchipuiau şi, 
în acelaşi timp, să recunoască totala lor dependenţă de El în ceea 
ce priveşte iertarea; ei ştiau că, printr-o ascultare de planul divin 
pentru mântuirea lor, dădeau dovadă de ascultare faţă de voinţa 
lui Dumnezeu. Fără vărsare de sânge nu putea fi iertare de păcat; 
iar ei trebuia să-şi demonstreze credinţa în sângele lui Hristos ca 
fiind ispăşirea făgăduită, aducând ca dar de jertfă pe întâi născuţi 
ai turmelor lor. În afară de aceasta, mai trebuia să fie aduse înaintea 
Domnului, ca dar de mulţumire, primele roade ale pământului. 

Cei doi fraţi au înălţat altarele lor la fel şi fiecare a adus o jertfă. 
Abel a adus o jertfă din turmă, aşa după cum cereau învăţăturile 
Domnului. „Domnul a privit cu plăcere spre Abel şi spre jertfa lui“ 
(Geneza 4, 4). Din cer a coborât foc şi a mistuit jertfa. Dar Cain, 
nesocotind porunca directă şi lămurită a Domnului, a adus un dar 
numai din roadele pământului. Din cer n-a venit nici un semn care 
să arate că ea a fost primită. Abel a stăruit pe lângă fratele său să 
se apropie de Dumnezeu pe căile rânduite de sus, dar stăruinţele lui 

n-au izbutit decât să-l facă pe Cain să fie mai hotărât să-şi urmeze 
propria sa cale. Fiind mai vârstnic, gândea că este mai presus de 
mustrările fratelui său şi i-a disprețuit sfatul. 

Cain se înfăţişă înaintea lui Dumnezeu având în inima sa ne- 
mulţumire şi necredinţă cu privire la jertfa făgăduită şi la nevoia 
de a aduce jertfe ca daruri. Darul său nu dovedea pocăință faţă de 
păcat. El gândea, aşa cum mulţi gândesc astăzi, că ar fi o dovadă de 
slăbiciune a urma exact planul rânduit de Dumnezeu, de a se încrede 
în totul pentru mântuire în ispăşirea Mântuitorului făgăduit. El a ales 
calea încrederii în sine. El avea să se înfăţişeze în virtutea propriilor 
sale merite. El nu a adus mielul şi nu a unit sângele mielului cu darul 
său, ci a adus roadele sale, produsele muncii sale. El a adus darul 
său ca o favoare pe care o făcea lui Dumnezeu, prin care nădăjduia 
să-şi asigure binecuvântarea divină. Cain a ascultat prin faptul că 
a zidit un altar, a ascultat să aducă o jertfă; dar el a dat pe faţă nu- 
mai o ascultare parţială. Partea esenţială, recunoaşterea nevoii unui 
Mântuitor, a fost trecută cu vederea. 

În ce priveşte naşterea şi învăţătura religioasă, aceşti fraţi erau 
egali. Amândoi erau păcătoşi şi amândoi recunoşteau cerinţele lui 
Dumnezeu de respect şi închinare. Privită din punct de vedere al 
manifestării exterioare, religia lor era aceeaşi până la un anumit 
punct, dar, dincolo de acesta, deosebirea dintre cei doi era mare. 

„Prin credinţă a adus Abel lui Dumnezeu o jertfă mai bună decât 
Cain“ (Evrei 11, 4). Abel a înţeles marele principiu al mântuirii. El 
s-a recunoscut păcătos, a văzut păcatul şi plata păcatului, moartea, 
stând între sufletul său şi comuniunea cu Dumnezeu. El a dus jertfa 
înjunghiată, viaţa sacrificată, recunoscând astfel cerința Legii care 
fusese călcată. Prin sângele vărsat, a privit la jertfa viitoare, Hristos, 
murind pe crucea Golgotei, şi, punându-și încrederea în ispăşirea 
ce urma să fie adusă acolo, a primit mărturia că este îndreptăţit, iar 
jertfa sa primită. 

Cain a avut aceeaşi ocazie de a învăţa şi a primi aceste adevăruri, 
cum a avut şi Abel. El nu era victima unui plan arbitrar. Nu a fost 
ales unul dintre fraţi ca să fie primit de Dumnezeu, iar celălalt să 
fie lepădat. Abel a ales credinţa şi ascultarea; Cain, necredinţa şi 
răzvrătirea. În aceasta constă întreaga problemă. 

Cain şi Abel reprezintă două clase de oameni, care vor exista 
întotdeauna în lume până la încheierea vremurilor. Una dintre clase 

se foloseşte de jertfa rânduită pentru păcat, în timp ce cealaltă clasă 
se aventurează să depindă de propriile ei merite; jertfa lor este o 
jertfă lipsită de puterea mijlocirii divine şi, astfel, ea nu este în stare 
să-l facă pe om să aibă iarăşi parte de favoarea lui Dumnezeu. Căci 
numai prin meritele Domnului Isus păcatele noastre pot fi iertate. 
Aceia care nu simt nevoia de sângele lui Hristos, care cred că prin 
propriile lor fapte, fără harul divin, pot să-şi asigure aprobarea lui 
Dumnezeu, fac aceeaşi greşeală pe care a făcut-o şi Cain. Dacă nu 
primesc sângele curăţitor, ei sunt sub osândă. O altă cale prin care 
să poată scăpa de sub blestemul păcatului nu există. 

Clasa închinătorilor care urmează pilda lui Cain cuprinde cea mai 
mare parte a lumii, deoarece aproape toate religiile false s-au bazat 
pe acelaşi principiu, şi anume că omul se poate sprijini pe propriile 
sale eforturi spre a fi mântuit. Unii susțin că neamul omenesc nu are 
nevoie de mântuire, ci de progres, că omul poate să se înnobileze, 
să se înalțe şi să se renască de la sine. După cum Cain a socotit că 
poate obţine favoarea divină printr-un dar căruia îi lipsea sângele 
jertfei, tot astfel şi aceştia aşteaptă să înalțe neamul omenesc până la 
înălţimea standardului divin fără să aibă nevoie de ispăşire. Istoria 
vieţii lui Cain ne arată care sunt în mod sigur urmările. Ea ne arată 
ce poate ajunge omul despărţit de Hristos. Neamul omenesc nu are 
puterea să se renască singur. El nu tinde să meargă în sus, către cele 
dumnezeieşti, ci în jos, către cele satanice. Unica noastră nădejde 
este Hristos. „Căci nu este sub cer nici un alt nume dat oamenilor, în 
care trebuie să fim mântuiţi. Căci în nimeni altul nu este mântuire“ 
(Faptele Apostolilor 4, 12). 

Adevărata credinţă, care se întemeiază în totul pe Hristos, se 
va da pe faţă prin ascultare faţă de toate cerinţele lui Dumnezeu. 
Din zilele lui Adam şi până în prezent, marea luptă se dă cu privire 
la ascultarea de Legea lui Dumnezeu. În toate veacurile au fost 
oameni care au pretins că au drept la binecuvântările lui Dumnezeu, 
chiar în timp ce nesocoteau unele dintre poruncile Sale. Dar Sfintele 
Scripturi ne spun că prin fapte „este făcută desăvârşită credinţa“ şi 
că, fără faptele ascultării, credinţa „este moartă“ (Iacov 2, 22.17). 
Acela care mărturiseşte că ÎI cunoaşte pe Dumnezeu „şi nu păzeşte 
poruncile Lui, este un mincinos, şi adevărul nu este în el“ (1 loan 2, 
4). 

Când Cain a văzut că jertfa lui a fost respinsă, s-a mâniat pe 
Domnul şi pe Abel; el s-a mâniat pentru că Dumnezeu n-a primit 
ceea ce omul pusese în locul jertfei rânduite de Dumnezeu şi s-a 
mâniat pe fratele său pentru că alesese să asculte de Dumnezeu, în 
loc să se unească cu el în revolta împotriva Lui. Cu toată nesocotirea 
de către Cain a poruncii divine, Dumnezeu nu l-a părăsit; ci S-a 
plecat să stea de vorbă cu omul care se arătase aşa de irațional. Şi 
Domnul i-a zis lui Cain: „Pentru ce te-ai mâniat, şi pentru ce ţi s-a 
posomorât fața?“ (Geneza 4, 6.7). Printr-un sol îngeresc, i-a fost 
transmisă avertizarea divină: „Dacă faci bine, vei fi bine primit; dar 
dacă faci rău, păcatul pândegşte la uşă“ (Geneza 4, 7). Alegerea de- 
pindea de Cain. Dacă se încredea în meritele Mântuitorului făgăduit 
şi avea să asculte de cerinţele lui Dumnezeu, el urma să se bucure 
de favoarea Lui. Dar dacă avea să stăruie în necredinţă şi fărădelege, 
el nu avea nici un motiv să se plângă de faptul că Dumnezeu l-a 
lepădat. 

Dar în loc să-şi recunoască păcatul, Cain a continuat să se plângă 
de nedreptatea lui Dumnezeu şi să nutrească gelozie şi ură faţă de 
Abel. Plin de mânie, el i-a adus reproşuri fratelui său şi a căutat să-l 
atragă într-o ceartă cu privire la felul în care Se poartă Dumnezeu 
cu ei. Cu umilinţă, dar fără teamă şi hotărât, Abel a apărat dreptatea 
şi bunătatea lui Dumnezeu. El i-a arătat lui Cain greşeala şi a căutat 
să-l convingă de faptul că răul era în el. El l-a îndreptat spre mila 
lui Dumnezeu, manifestată în cruţarea vieţii părinţilor lor, când ar fi 
putut să-i pedepsească cu o moarte instantanee, şi a mai adăugat că 
Dumnezeu îi iubea, căci altfel n-ar fi dat pe Fiul Său, sfânt şi nevi- 
novat, ca să sufere pedeapsa pe care ei şi-o atrăseseră. Toate acestea 
n-au făcut decât să aprindă şi mai tare mânia lui Cain. Rațiunea şi 
conştiinţa îi spuneau că Abel avea dreptate; dar era furios pentru 
faptul că acela care ar fi trebuit să asculte de sfatul lui îşi putea 
îngădui să fie de altă părere şi că nu putea câştiga nici o simpatie în 
răzvrătirea lui. În furia mâniei lui, îl omorî pe fratele său. 

Cain l-a urât şi l-a ucis pe fratele său nu pentru că Abel săvârşise 
vreo faptă rea, ci „pentru că faptele lui erau rele, iar ale fratelui său 
erau neprihănite“ (1 loan 3, 12). La fel, în toate veacurile, cei răi 
i-au urât pe cei care erau mai buni ca ei. Viaţa de ascultare şi de 
credinţă neşovăielnică a lui Abel era o continuă mustrare pentru 
Cain. „Oricine face răul, urăşte lumina şi nu vine la lumină, ca să 

nu i se vădească faptele“ (Ioan 3, 20). Cu cât este mai strălucitoare 
lumina cerească, reflectată de caracterul servilor credincioşi ai lui 
Dumnezeu, cu atât mai clar se văd păcatele celor netemători de 
Dumnezeu şi cu atât mai hotărâte vor fi străduinţele lor de a-i nimici 
pe aceia care le tulbură pacea. 

Uciderea lui Abel a fost primul exemplu de vrăjmăşia despre 
care Dumnezeu spusese că va exista între şarpe şi sămânţa femeii 
— între Satana şi supuşii săi şi Hristos şi urmaşii Lui. Prin păcatul 
omului, Satana a câştigat stăpânirea asupra neamului omenesc, dar 
Hristos avea să-l facă în stare să lepede jugul lui. Ori de câte ori, prin 
credinţa în Mielul lui Dumnezeu, un suflet renunţă să mai slujească 
păcatului, mânia lui Satana se aprinde. Viaţa cea sfântă a lui Abel 
era o mărturie împotriva susţinerilor lui Satana că este cu neputinţă 
ca omul să ţină Legea lui Dumnezeu. Când Cain, împins de duhul 
cel rău, a văzut că nu îl poate stăpâni pe Abel, s-a înfuriat aşa de 
tare, încât i-a luat viaţa. Şi, ori de câte ori se va afla cineva care va 
sta pentru apărarea dreptăţii Legii lui Dumnezeu, acelaşi spirit se va 
da pe faţă împotriva lui. Este acelaşi spirit care în decursul tuturor 
veacurilor a înălţat rugurile şi a aprins focul pentru a-i nimici pe 
ucenicii lui Hristos. Dar cruzimile îngrămădite asupra urmaşilor lui 
Isus sunt insuflate de Satana şi de oastea lui, deoarece aceştia nu-i pot 
constrânge să li se supună. Aceasta este furia unui vrăjmaş înfrânt. 
Fiecare martir al lui Isus a murit ca biruitor. Profetul spune: „Ei l-au 
biruit (pe «balaurul cel mare, şarpele cel vechi, numit diavolul şi 
Satana»), prin sângele Mielului şi prin cuvântul mărturisirii lor, şi 
nu şi-au iubit viaţa chiar până la moarte“ (Apocalipsa 12, 11.9). 

Cain, ucigaşul, a fost curând chemat să răspundă de crima lui. 
„Domnul a zis lui Cain: «Unde este fratele tău Abel?» El a răspuns: 
«Nu ştiu. Sunt eu păzitorul fratelui meu?»“ (Geneza 4, 9). Cain 
mersese atât de departe în păcat, încât pierduse simţul prezenţei 
continue a lui Dumnezeu, cum şi al măreției şi al atotcunoştinţei 
Sale. De aceea, el se folosi de neadevăr pentru a-şi ascunde vina. 

Din nou Domnul i-a vorbit lui Cain: „Ce ai făcut? Glasul sân- 
gelui fratelui tău strigă din pământ la Mine“ (Ver 10). Dumnezeu 
i-a dat lui Cain prilejul să-şi mărturisească păcatul. El avusese timp 
să se gândească. Cunoştea grozăvia faptei pe care o săvârşise şi a 
minciunii pe care o rostise pentru a o ascunde; dar el era tot revoltat 
şi sentinţa nu a mai fost amânată. Glasul divin care fusese auzit 

chemând şi mustrând rosti cuvintele îngrozitoare: „Acum blestemat 
eşti tu, izgonit din ogorul acesta, care şi-a deschis gura ca să pri- 
mească din mâna ta sângele fratelui tău. Când vei lucra pământul, să 
nu-ţi mai dea bogăţia lui. Pribeag şi fugar să fii pe pământ“ (Geneza 
4, 11-12). 

Cu toate că, datorită crimei sale, Cain merita condamnarea la 
moarte, Creatorul milostiv i-a cruțat viaţa şi i-a mai dat ocazia să se 
pocăiască. Dar Cain a trăit numai pentru a-şi împietri inima, pentru 
a încuraja răzvrătirea împotriva autorităţii divine şi pentru a ajunge 
căpetenia unui şir de păcătoşi îndrăzneţi şi decăzuţi. Acest singur 
apostat, stăpânit şi condus de Satana, a ajuns un ispititor al altora; 
iar pilda şi influenţa lui şi-au exercitat influenţa lor demoralizatoare, 
până când pământul a devenit atât de corupt şi plin de violenţă, încât 
se impunea nimicirea lui. 

Cruţând viaţa primului ucigaş, Dumnezeu a dat întregului uni- 
vers o lecţie în legătură cu marea luptă. Istoria întunecată a vieţii 
lui Cain şi a urmaşilor săi a fost o ilustrare a ceea ce s-ar fi putut 
întâmpla dacă 1 s-ar fi îngăduit păcătosului să trăiască veşnic şi să 
aducă la îndeplinire revolta lui împotriva lui Dumnezeu. Îndelunga 
răbdare a lui Dumnezeu nu a avut alt rezultat decât acela că păcătoşii 
au devenit mai îndrăzneţi şi mai sfidători în nelegiuirea lor. Cinci- 
sprezece veacuri după ce s-a rostit sentinţa asupra lui Cain, universul 
a fost martor al roadelor pe care le-au adus influenţa şi exemplul 
lui, în crimele şi stricăciunea care au inundat pământul. S-a făcut 
vizibil faptul că sentinţa de moarte rostită asupra neamului omenesc 
decăzut, din cauza călcării Legii lui Dumnezeu, era atât dreaptă, cât 
şi plină de îndurare. Cu cât oamenii trăiau mai mult în păcat, cu atât 
se ticăloşeau mai rău. Sentința divină, care a pus capăt unei vieţi de 
nelegiuire fără frâu şi a scăpat lumea de influenţa acelora care se 
împietreau în răzvrătirea lor, era mai mult o binecuvântare decât un 
blestem. 

Satana este fără încetare la lucru, cu energie neobosită şi sub o 
mie de măşti, ca să înfăţişeze rău caracterul şi cârmuirea lui Dum- 
nezeu. Cu planuri bine întocmite şi larg cuprinzătoare, cu puteri 
miraculoase, el a luptat ca să-i ţină pe locuitorii lumii sub înşelăciu- 
nile sale. Dumnezeu, Cel Nemărginit şi Atotînţelept, vede sfârşitul 
de la început, iar în tratarea răului, planurile Sale sunt întinse şi 
mult cuprinzătoare. Scopul Său a fost nu numai acela de a înfrânge 

revolta, ci şi de a demonstra înaintea întregului univers natura răz- 
vrătirii. În desfăşurarea sa, planul lui Dumnezeu arăta atât dreptatea, 
cât şi mila Sa, îndreptățind pe deplin înţelepciunea şi neprihănirea 
Sa în felul în care El tratează răul. 

Locuitorii sfinţi ai celorlalte lumi urmăreau cu cel mai pro- 
fund interes evenimentele ce se petreceau pe pământ. În condiţiile 
existente în lume înainte de potop, ei au văzut ilustrate urmările 
conducerii pe care Lucifer se străduia să o întroneze în cer, înlătu- 
rând autoritatea lui Hristos şi dând la o parte Legea lui Dumnezeu. 
În păcătoşii încăpăţânaţi ai lumii de dinainte de potop, ei au văzut 
supuşii asupra cărora domnea Satana. Gândurile inimii oamenilor 
erau în fiecare zi îndreptate spre rău (Geneza 6, 5). Fiecare emoție, 
fiecare impuls al inimii şi fiecare închipuire a minţii erau în luptă 
cu principiile dumnezeieşti de curăţie, pace şi iubire. Toate acestea 
erau un exemplu al stricăciunii îngrozitoare, rezultat al acţiunii lui 
Satana de a înlătura de la făpturile lui Dumnezeu restricțiile sfintei 
Sale Legi. 

Prin faptele ce vor fi aduse la iveală în desfăşurarea marii lupte, 
Dumnezeu va demonstra principiile, rânduielile guvernării Sale, 
care au fost falsificate de Satana şi de către toţi aceia pe care el i-a 
înşelat. Dreptatea Lui va fi în cele din urmă recunoscută de întreaga 
lume, deşi această recunoaştere va veni prea târziu pentru a-i mai 
putea salva pe rebeli. Dumnezeu are simpatia şi aprobarea întregului 
Univers când, pas cu pas, marele Său plan înaintează către împlinirea 
lui deplină. El va păstra acestea şi mai departe, până la nimicirea 
definitivă a rebeliunii. Se va vedea deci că toţi aceia care au părăsit 
preceptele divine s-au aşezat de partea lui Satana în lupta împotriva 
lui Hristos. Când prinţul lumii acesteia va fi judecat şi când toţi 
aceia care s-au unit cu el vor împărtăşi soarta lui, întregul Univers, 
ca martor la rostirea sentinţei, va declara: „Drepte şi adevărate sunt 
căile Tale, Împărate al Neamurilor“ (Apocalipsa 15, 3). 


Capitolul 6 — Set şi Enoh 


Lui Adam i-a fost dat un alt fiu, care să fie moştenitorul făgădu- 
inţei divine, moştenitor al dreptului spiritual de întâi născut. Numele 
Set, dat fiului său, înseamnă „rânduit“ sau „în locul“, „căci“, zicea 
mama, „Dumnezeu mi-a dat o altă sămânță în locul lui Abel, pe care 
l-a ucis Cain“ (Geneza 4, 25). Set avea o înfăţişare mult mai nobilă 
decât aceea a lui Cain şi Abel şi semăna mai mult cu Adam decât 
cu ceilalţi fraţi ai săi. Avea un caracter valoros, păşind pe urmele lui 
Abel. Cu toate acestea, el nu moştenise o mai mare bunătate naturală 
decât avea Cain. Cu privire la crearea lui Adam se spune că „l-a 
făcut după chipul lui Dumnezeu“ (Geneza 1, 27); dar după cădere, 
omul „a născut un fiu după chipul şi asemănarea lui“ (Geneza 5, 3). 
În timp ce Adam a fost creat fără păcat, după chipul lui Dumnezeu, 
Set, ca şi Cain, a moştenit natura căzută a părinților săi. Dar el a 
mai primit şi cunoştinţe cu privire la Răscumpărătorul, cum şi în- 
văţătura îndreptăţirii. Prin harul divin el L-a servit şi L-a onorat pe 
Dumnezeu; el a lucrat aşa cum ar fi făcut şi Abel, dacă ar fi trăit, 
ca să întoarcă mintea celor păcătoşi la respectarea şi ascultarea de 
Creatorul lor. 

„Lui Set i s-a născut şi lui un fiu, şi i-a pus numele Enos. Atunci 
au început oamenii să cheme Numele Domnului“ (Geneza 4, 26). 
Cei credincioşi s-au închinat lui Dumnezeu şi mai înainte, dar, pe 
măsură ce oamenii se înmulţeau, deosebirea dintre cele două clase a 
devenit mai vizibilă. Exista o mărturisire deschisă de ascultare de 
Dumnezeu, din partea unora, după cum, din partea altora, se da pe 
faţă dispreţ şi neascultare. 

Primii noştri părinţi, mai înainte de căderea lor în păcat, au 
păstrat Sabatul care a fost instituit în Eden; şi după alungarea lor din 
Paradis, ei au continuat să-l păzească. Ei gustaseră din fructele amare 
ale neascultării şi au învăţat — ceea ce mai curând sau mai târziu vor 
învăţa toţi aceia care calcă în picioare poruncile lui Dumnezeu — că 
preceptele divine sunt sfinte şi de neschimbat şi că pedeapsa pentru 
călcarea lor va fi cu siguranţă aplicată. Sabatul a fost onorat de către 

toţi copiii lui Adam care au rămas credincioşi lui Dumnezeu. Dar 
Cain şi urmaşii săi n-au respectat ziua în care Se odihnise Dumnezeu. 
Ei şi-au ales timpul lor în care să lucreze şi în care să se odihnească, 
fără să ţină seama de porunca expresă a lui Dumnezeu. 

După ce blestemul lui Dumnezeu a fost rostit asupra lui, Cain 
s-a retras din căminul tatălui său. La început, el şi-a ales ca ocu- 
paţie lucrarea pământului, iar acum a întemeiat un oraş, numindu-l 
după numele celui mai vârstnic fiu al său. El părăsi prezenţa lui 
Dumnezeu, lepădă făgăduinţa restaurării Edenului, spre a-şi căuta 
stăpânirea şi plăcerea pe pământul ce se afla sub blestemul păcatu- 
lui, aşezându-se astfel în fruntea acelei mari clase de oameni care 
se închinau dumnezeului acestei lumi. Urmaşii săi s-au distins în 
ceea ce aparţine progresului material şi pământesc. Dar ei nu ţineau 
seama de Dumnezeu şi erau în opoziţie cu planurile Sale pentru 
om. La crima uciderii, al cărei drum îl deschisese Cain, Lameh, al 
cincilea descendent, a adăugat poligamia şi, fiind un batjocoritor 
trufaş, el L-a recunoscut pe Dumnezeu, dar numai pentru ca din răz- 
bunarea lui Cain să obţină asigurarea propriei sale siguranţe. Abel 
dusese o viaţă de păstor, locuind în corturi sau colibe, iar descenden- 
ţii lui Set au urmat acelaşi drum, socotindu-se „străini şi călători pe 
pământ“, căutând „o patrie mai bună, adică o patrie cerească“ (Evrei 
11, 13.16). 

Pentru un timp, cele două clase au rămas separate. Neamul lui 
Cain, răspândindu-se din locul primei sale aşezări, s-a întins peste 
câmpiile şi văile unde locuiseră fiii lui Set, dar aceştia, pentru a 
scăpa de influenţa lor molipsitoare, s-au retras spre munţi şi acolo 
şi-au făcut sălaşurile. Cât timp a ţinut această despărţire, ei au păstrat 
închinarea la Dumnezeu în toată curăţia ei. Dar cu trecerea timpului 
ei s-au încumetat, puţin câte puţin, să se amestece cu locuitorii 
văilor. Această asociere a avut drept urmare rezultatele cele mai rele. 
„Fiii lui Dumnezeu au văzut că fetele oamenilor erau frumoase“ 
(Geneza 6, 2). Fiii lui Set, atraşi de frumuseţea fiicelor urmaşilor lui 
Cain, s-au făcut urâţi Domnului, căsătorindu-se cu ele. Mulţi dintre 
închinătorii lui Dumnezeu au fost târâţi în păcat de către ispitele ce 
erau acum mereu înaintea lor şi şi-au pierdut caracterul lor deosebit, 
sfânt. Amestecându-se cu cei depravaţi, ei au ajuns asemenea lor 
în spirit şi fapte; restricţiile poruncii a şaptea au fost nesocotite şi 
ei „şi-au luat neveste pe acelea pe care şi le-au ales“ (Geneza 6, 

2). Copiii lui Set au urmat „calea lui Cain“ (Iuda 11); ei şi-au fixat 
gândul la belşugul şi petrecerile lumeşti şi au neglijat poruncile 
lui Dumnezeu. Oamenii „n-au căutat să păstreze pe Dumnezeu în 
cunoştinţa lor“; „ei s-au dedat la gânduri deşarte şi inima lor fără 
pricepere s-a întunecat“ (Romani 1, 21). De aceea, „Dumnezeu i-a 
lăsat în voia minţii lor blestemate“ (Ver 28). Păcatul s-a întins pe 
faţa pământului asemenea unei lepre ucigătoare. 

Timp de aproape o mie de ani Adam a trăit printre oameni, ca 
martor al urmărilor păcatului. Cu credincioşie, el a căutat să oprească 
valul păcatului. Lui i se poruncise să-i înveţe pe urmaşii săi calea 
Domnului; el a păstrat cu grijă tot ceea ce îi descoperise Dumnezeu 
şi le-a repetat generaţiilor următoare. Copiilor săi şi copiilor copiilor 
săi, până la a noua generaţie, el le-a descris starea de sfinţenie şi 
fericire în care se afla omul în Paradis şi le-a repetat istoria căderii 
sale, povestindu-le despre suferinţele prin care Dumnezeu l-a învăţat 
necesitatea unei stricte aderări la Legea Sa, explicându-le planurile 
milostive făcute pentru mântuirea lor. Cu toate acestea, numai puţini 
au fost cei care au luat seama la cuvintele lui. Adesea, el era întâm- 
pinat cu reproşuri aspre pentru păcatul care adusese durere asupra 
urmaşilor săi. 

Viaţa lui Adam a fost o viaţă plină de durere, de umilinţă şi 
mustrare de sine. Când a părăsit Edenul, gândul că trebuie să moară 
l-a zguduit cu groază. Pentru prima dată el a făcut cunoştinţă cu 
realitatea morţii în familia omenească, atunci când Cain, fiul său 
întâi născut, a devenit ucigaşul fratelui său. Plin de cele mai grozave 
remuşcări pentru propriul său păcat şi de două ori îndurerat de 
moartea lui Abel şi lepădarea lui Cain, Adam a fost copleşit de 
durere. El a ajuns să fie martor al stricăciunii ce se întindea tot mai 
mult şi care, în cele din urmă, a fost cauza distrugerii lumii prin 
potop; şi, deşi sentinţa morţii pronunţată asupra sa de către Făcătorul 
său 1 s-a părut teribilă la început, totuşi, după ce timp de aproape o 
mie de ani a văzut rezultatele păcatului, şi-a dat seama că a fost o 
dovadă de milă din partea lui Dumnezeu că a pus capăt unei vieţi de 
suferinţă şi întristare. 

Cu toată nelegiuirea lumii antediluviene, epoca aceea n-a fost, 
aşa cum s-a presupus adesea, o eră a ignoranței şi sălbăticiei. Oame- 
nilor li s-a dat ocazia să atingă o înaltă treaptă de realizări morale şi 
intelectuale. Ei aveau o mare putere fizică şi intelectuală şi posibili- 


68 Patriarhi şi profeți 


tatea lor de a obţine atât cunoştinţe religioase, cât şi ştiinţifice era de 
neîntrecut. Este greşit a crede că, datorită faptului că ei trăiau până 
la o vârstă înaintată, mintea lor ajungea târziu la maturitate; pute- 
rile lor mintale se dezvoltau de timpuriu, iar cei care se temeau de 
Dumnezeu şi trăiau în armonie cu voinţa Sa continuau să crească în 
cunoştinţă şi înţelepciune în decursul întregii lor vieţi. Dacă iluştrii 
savanţi ai timpurilor noastre ar fi puşi alături cu bărbaţii de aceeaşi 
vârstă care au trăit înainte de potop, ei s-ar dovedi cu mult inferiori 
atât din punct de vedere intelectual, cât şi fizic. Pe măsură ce, o dată 
cu trecerea timpului, vârsta oamenilor a scăzut, aşa cum a scăzut şi 
puterea lor fizică, tot astfel au slăbit şi capacităţile lor intelectuale. 
Sunt în prezent bărbaţi care se dedică studiului şi cercetărilor pe 
perioade lungi de timp, între douăzeci şi cincizeci de ani, şi lumea 
este plină de admiraţie pentru realizările lor. Dar cât de limitate sunt 
aceste realizări ale lor, în comparaţie cu acelea ale bărbaţilor ale 
căror puteri fizice şi intelectuale s-au dezvoltat în decurs de secole! 

Este adevărat faptul că oamenii din timpurile moderne au benefi- 
ciat de realizările înaintaşilor lor. Oamenii cu capacităţi intelectuale 
foarte pătrunzătoare, care au gândit, au studiat şi au scris, au lăsat 
operele lor celor ce au venit după ei. Dar chiar şi în cazul acesta şi 
dacă ne limităm numai la cunoştinţele omeneşti, cu cât mai mari au 
fost avantajele pe care le-au avut oamenii din vechime! Ei au avut 
printre ei — timp de sute de ani — pe acela care a fost modelat după 
chipul lui Dumnezeu şi în dreptul căruia chiar Creatorul personal s-a 
pronunţat că este „bun“ — omul pe care Dumnezeu l-a instruit în 
toată înţelepciunea lumii materiale. Adam a învăţat de la Dumnezeu 
istoria creaţiunii; el personal a fost martorul evenimentelor petrecute 
pe parcursul a nouă secole; şi el a transmis mai departe — urmaşilor 
săi — cunoştinţa sa. Oamenii dinainte de potop nu aveau cărţi, nu 
aveau reţinute în scris rapoartele celor întâmplate; dar, cu marea lor 
vigoare fizică şi intelectuală, ei aveau o memorie puternică şi au 
fost în stare să priceapă şi să reţină cele ce le-au fost transmise şi, la 
rândul lor, să le transmită nemodificate urmaşilor lor. Şi timp de sute 
de ani, şapte generaţii de oameni au ajuns să trăiască concomitent, 
având astfel ocazia să se sfătuiască laolaltă şi să se folosească fiecare 
de cunoştinţele şi experienţa celorlalţi. 

Ocaziile de care s-au bucurat oamenii acelor timpuri, de a obţine 
cunoaşterea de Dumnezeu prin lucrările Sale, n-au mai fost niciodată 

egalate de atunci. Şi, departe de a fi un timp de întunecime religioasă, 
timpul acela a fost un timp de mare lumină. Lumea întreagă a avut 
ocazia să primească învățături şi cunoştinţă de la Adam, iar cei 
care s-au temut de Dumnezeu au avut de asemenea pe Hristos şi 
pe îngerii Săi ca profesori. Şi grădina lui Dumnezeu a fost pentru 
ei un martor mut al adevărului, care timp de multe veacuri a rămas 
în mijlocul oamenilor. La poarta Paradisului păzită de un heruvim, 
se descoperea slava lui Dumnezeu şi aici veneau primii închinători. 
Aici şi-au ridicat şi primele altare şi aici au fost aduse primele jertfe. 
Aici şi-au adus Cain şi Abel jertfele lor şi aici a binevoit Dumnezeu 
să comunice cu ei. 

Scepticii acelor timpuri nu puteau nega existenţa Edenului deoa- 
rece el era acolo, înaintea ochilor lor, intrarea în grădină fiind închisă 
de către îngerii păzitori. Lucrarea şi ordinea creaţiunii, grădina Ede- 
nului, istoria celor doi pomi ai ei, atât de strâns legaţi de destinul 
omului, erau fapte ce nu puteau fi negate. Iar existenţa şi suprema 
autoritate a lui Dumnezeu, obligativitatea Legii Sale erau adevăruri 
pe care oamenii nu se grăbeau să le pună sub semnul întrebării, atâta 
vreme cât Adam era printre ei. 

Cu toată dezvoltarea nelegiuirii, a existat totuşi un şir de bărbați 
sfinţi care, înălţaţi şi înnobilaţi prin comuniunea lor cu Dumnezeu, 
au trăit ca în compania cerului. Ei au fost oameni de o impresionantă 
putere intelectuală şi ai unor minunate realizări. Ei au avut o misiune 
mare şi sfântă — aceea de a dezvolta un caracter neprihănit, de a-i 
învăţa pe ceilalţi lecţia sfinţeniei, şi aceasta nu numai pe cei din 
timpul lor, dar şi din generaţiile ce aveau să vină după ei. Dintre 
aceştia, numai puţini dintre cei mai proeminenţi sunt menţionaţi în 
Sfintele Scripturi; dar, în decursul tuturor veacurilor, Dumnezeu a 
avut martori credincioşi şi închinători cu inima curată. 

Despre Enoh este scris că a trăit şaizeci şi cinci de ani şi a avut 
un fiu. După aceea el a umblat cu Dumnezeu încă trei sute de ani. 
În timpul acestor primi ani, Enoh ÎL iubise pe Dumnezeu şi avusese 
temere de El, păzind poruncile Lui. El a fost unul din şirul de bărbaţi 
sfinți, păstrători ai adevăratei credinţe, strămoşi ai seminţei promise. 
De pe buzele lui Adam el a învăţat istoria cea întunecată a căderii 
şi bucuria harului lui Dumnezeu, aşa cum era văzută în făgăduinţa 
făcută, şi el s-a încrezut în Răscumpărătorul ce avea să vină. Dar, 
după naşterea primului său fiu, Enoh a ajuns la o experienţă mai 

înaltă; el a fost atras într-o mai strânsă legătură cu Dumnezeu. El 
şi-a dat seama mult mai bine de obligațiile şi răspunderea sa ca fiu 
al lui Dumnezeu. Iar când a văzut iubirea copilului pentru tatăl său, 
încrederea sa simplă în grija şi ocrotirea sa, când a simţit profunda 
afecţiune a inimii sale pentru fiul său întâi născut, el a învăţat atunci 
lecţia prețioasă a iubirii minunate a lui Dumnezeu faţă de oameni, 
manifestată în dăruirea Fiului Său, cum şi încrederea pe care copiii 
lui Dumnezeu pot s-o aibă în cerescul lor Tată. Dragostea infinită 
şi insondabilă a lui Dumnezeu prin Hristos a devenit zi şi noapte 
subiectul meditaţiei sale; şi, cu toată căldura sufletului său, el a căutat 
să descopere această dragoste acelora în mijlocul cărora el trăia. 

Umblarea lui Enoh cu Dumnezeu n-a fost în transă sau în viziune, 
ci în toate îndatoririle zilnice ale vieţii sale. El n-a devenit un pustnic, 
izolându-se complet de lume, căci el avea o lucrare de făcut pentru 
Dumnezeu în această lume. În familie şi în legăturile sale cu oamenii, 
ca soț şi tată, ca prieten şi ca cetăţean, el a fost slujitorul dârz şi de 
neclintit al lui Dumnezeu. 

Inima sa era în armonie cu voinţa lui Dumnezeu; căci „merg oare 
doi oameni împreună, fără să fie învoiţi?“ (Amos 3, 3). Şi această 
umblare sfântă cu Dumnezeu a fost o umblare continuă timp de trei 
sute de ani. Puţini ar fi creştinii aceia care n-ar fi mai zeloşi şi mai 
devotați dacă ar şti că mai au numai puţin timp de trăit sau că venirea 
lui Hristos este gata să aibă loc. Dar credinţa lui Enoh devenea mai 
puternică şi dragostea sa mai vie, pe măsură ce veacurile se scurgeau. 

Enoh a fost un om al unei minţi puternice şi foarte cultivate, cum 
şi al unor vaste cunoştinţe; el a fost onorat cu descoperiri speciale 
din partea lui Dumnezeu; şi totuşi, aflându-se într-o continuă comu- 
niune cu cerul, având totdeauna înaintea sa simţământul măreției şi 
desăvârşirii divine, el a fost unul dintre cei mai umili oameni. Cu cât 
era mai strânsă legătura lui cu Dumnezeu, cu atât mai profund era 
simţământul slăbiciunii şi nedesăvârşirii sale. Chinuit de creşterea 
stricăciunii celor nelegiuiţi şi temându-se ca nu cumva necredinţa lor 
să slăbească respectul lui faţă de Dumnezeu, Enoh a evitat continua 
legătură cu ei şi a petrecut mai mult timp în singurătate, consacrându- 
se meditaţiei şi rugăciunii. Astfel, el zăbovea înaintea lui Dumnezeu, 
căutând o mai clară cunoaştere a voii Sale, pentru ca s-o poată îm- 
plini. Pentru el, rugăciunea era respiraţia sufletului; el trăia chiar în 
atmosfera cerului. 

Prin îngerii Săi cei sfinţi, Dumnezeu i-a descoperit lui Enoh 
planul Său de a nimici lumea printr-un potop şi El i-a descoperit mai 
pe deplin Planul de Mântuire. Prin spiritul profeţei, El l-a transportat 
prin toate generaţiile ce aveau să trăiască după potop şi i-a arătat 
marile evenimente legate de a doua venire a lui Hristos şi sfârşitul 
lumii. 

Enoh fusese tulburat cu privire la cei morți. I se păruse că cei 
neprihăniți şi cei nelegiuiți vor merge împreună în tărână şi că acesta 
avea să fie sfârşitul lor. El nu putea să vadă viața de dincolo de 
mormânt. Într-o viziune profetică, el a fost învățat în legătură cu 
moartea lui Hristos şi i-a fost arătată revenirea Lui în slavă, însoțit de 
toți sfinții îngeri, ca să elibereze pe poporul Său din mormânt. El a 
văzut, de asemenea, starea decăzută a lumii, când Hristos va apărea 
pentru a doua oară, şi anume că va fi o generație încăpățânată, trufaşă, 
lăudăroasă, fără temere de Dumnezeu şi preocupată numai de ea, 
care va nega existenţa singurului Dumnezeu şi a lui Isus Hristos, 
care va călca în picioare Legea şi va nesocoti lucrarea ispăşirii. El 
i-a văzut pe cei neprihăniţi încoronați cu slavă şi cu cinste şi pe cei 
nelegiuiţi îndepărtați din prezenţa lui Dumnezeu şi nimiciţi prin foc. 

Enoh a devenit un predicator al neprihănirii, făcând cunoscut 
oamenilor ceea ce-i descoperise Dumnezeu. Aceia care s-au temut 
de Dumnezeu l-au căutat pe acest om sfânt, pentru a se împărtăşi 
de sfaturile şi rugăciunile sale. El a lucrat de asemenea în mod 
public, ducând solia lui Dumnezeu tuturor acelora care doreau să 
audă cuvintele sale de avertizare. Lucrarea lui nu se limita la urmaşii 
lui Set. În locul în care Cain a căutat să fugă de prezenţa divină, 
profetul lui Dumnezeu a făcut cunoscute scenele cele minunate ce 
i-au fost trecute pe dinainte în viziune. „lată“, a declarat el, „că a 
venit Domnul cu zecile de mii de sfinţi ai Săi, ca să facă o judecată 
împotriva tuturor, şi să încredinţeze pe toţi cei nelegiuiţi, de toate 
faptele lor nelegiuite“ (luda 14, 15). 

El a fost un neînfricat mustrător al păcatului. În timp ce vorbea 
despre iubirea lui Dumnezeu în Hristos faţă de oamenii din timpul 
său şi insista pe lângă ei să-şi părăsească căile lor rele, în acelaşi 
timp, mustra nelegiuirea mereu crescândă şi îi avertiza pe oamenii 
generaţiei sale despre judecata ce cu siguranţă avea să vină asupra 
călcătorilor Legii. Duhul lui Hristos era acela care vorbea prin Enoh; 
căci Duhul Lui nu se manifestă numai prin cuvinte de iubire, com- 

pasiune şi chemare la pocăință; oamenii cei sfinți ai lui Dumnezeu 
nu rostesc numai lucruri liniştitoare. Ci Dumnezeu pune în inima şi 
pe buzele solilor Săi adevăruri pe care aceştia trebuie să le rostească 
şi care sunt pătrunzătoare şi tăioase ca o sabie cu două tăişuri. 

Puterea lui Dumnezeu, care a fost la lucru împreună cu slujitorul 
Său, a fost simțită şi de aceia care au auzit. Unii şi-au plecat urechea, 
ascultând şi trăind avertizarea, părăsindu-şi păcatele; dar marea mul- 
time şi-a bătut joc de această solemnă solie şi a mers mai departe, 
cu mai multă îndrăzneală în căile sale rele. Slujitorii lui Dumnezeu 
trebuie să ducă lumii din zilele din urmă o solie asemănătoare şi ei 
vor fi primiţi tot la fel, cu necredinţă şi batjocură. Oamenii dinainte 
de potop au respins cuvintele de avertizare ale celui ce umbla cu 
Dumnezeu. Tot aşa va proceda şi ultima generaţie care va lua cu 
uşurinţă avertizările solilor lui Dumnezeu. 

În mijlocul unei vieţi de muncă activă, Ehoh a menţinut cu stă- 
ruinţă comuniunea sa cu Dumnezeu. Cu cât era mai mare şi mai 
presantă lucrarea, cu atât mai continue şi mai fierbinţi erau rugăciu- 
nile. 

La anumite intervale de timp, el continua să se retragă din socie- 
tate. După ce rămânea un timp între oameni, în mijlocul societăţii, 
lucrând în favoarea lor prin sfat şi exemplu, el se retrăgea, pentru a 
petrece un timp în singurătate, flămânzind şi însetând după cunoş- 
tinţa divină pe care numai singur Dumnezeu o poate da. Având o 
astfel de comuniune cu Dumnezeu, Enoh a ajuns să reflecte din ce în 
ce mai mult chipul divin. Faţa sa strălucea de o lumină sfântă, chiar 
de lumina ce strălucea pe faţa lui Isus. Venind în mijlocul oamenilor 
de la aceste comuniuni sfinte, chiar cei nelegiuiţi priveau cu teamă 
manifestarea cerului pe chipul său. 

Nelegiuirea oamenilor ajunsese aşa de mare, încât nimicirea a 
fost rostită împotriva lor. Pe măsură ce anii treceau unul după al- 
tul, mai mare şi tot mai adânc creştea curentul vinovăţiei umane şi 
întunecaţi şi tot mai negri se strângeau norii judecății divine. Cu 
toate acestea, Enoh, martorul credinţei, îşi urma drumul şi lucra- 
rea sa, avertizând, pledând pentru Dumnezeu înaintea oamenilor, 
chemându-i, străduindu-se să dea înapoi curentul vinovăţiei şi să 
oprească fulgerele răzbunării. Deşi avertizările sale au fost neso- 
cotite de către cei păcătoşi şi iubitori de plăceri, el a avut mărturia 
faptului că Dumnezeu i-a aprobat lucrarea şi astfel a continuat să 

se lupte cu credincioşie împotriva răului ce lua proporții, până când 
Dumnezeu l-a luat dintr-o lume a păcatului, în bucuria cea curată a 
cerului. 

Oamenii acelei generaţii şi-au bătut joc de el, batjocorind pe 
acela care n-a căutat să strângă aur sau argint sau să-şi agonisească 
aici averi. Inima lui Enoh însă era la comorile cereşti. El a privit la 
oraşul de sus, din cer. El L-a văzut pe Împărat în slava Sa, în mijlocul 
Sionului. Inima, mintea şi conversaţia sa se aflau în ceruri. Cu cât 
nelegiuirea se întindea mai mult, cu atât mai fierbinte era dorinţa sa 
după căminul lui Dumnezeu; în timp ce se afla încă pe pământ, prin 
credinţă, el locuia în împărăția luminii. 

„Ferice de cei cu inima curată, căci ei vor vedea pe Dumnezeu“ 
(Matei 5, 8). Timp de trei sute de ani, Enoh a căutat curăţia sufletului 
pentru ca să poată fi în armonie cu Cerul. Timp de trei veacuri 
el a umblat cu Dumnezeu. Zi de zi el a tânjit după o mai strânsă 
legătură cu EI; mai aproape şi tot mai strânsă a devenit comuniunea 
cu El, până când Dumnezeu l-a luat la Sine. El a stat pe pragul lumii 
veşnice şi între el şi ţara celor fericiţi nu mai era decât un singur pas; 
acum porţile s-au deschis şi umblarea lui cu Dumnezeu, atât de mult 
practicată pe pământ, a continuat şi el a trecut prin porţi în cetatea 
cea sfântă — primul dintre oameni care a intrat aici. 

Lipsa lui a fost simțită pe pământ. Vocea ce fusese auzită zi de zi, 
avertizând şi învățând, lipsea. Au fost unii, atât dintre cei neprihăniţi, 
cât şi dintre cei nelegiuiţi, care au fost martori ai luării sale la cer, dar, 
sperând că fusese dus la unul din locurile în care el se retrăgea, cei 
care l-au iubit l-au căutat cu sârguinţă, aşa după cum mai târziu fiii 
profeților l-au căutat pe Ilie; dar fără nici un rezultat. Ei au raportat 
că nu l-au găsit, pentru că Dumnezeu îl luase la El. 

Prin luarea lui Enoh la cer, Dumnezeu dorea să-i înveţe pe oa- 
meni o lecţie importantă. Era primejdia ca oamenii să cadă pradă des- 
curajării, datorită rezultatelor dezastruoase ale păcatului lui Adam. 
Mulţi erau gata să spună: „Ce câştigăm dacă ne temem de Dumnezeu 
şi păzim poruncile Lui, atâta vreme cât un blestem greu zace asupra 
neamului omenesc şi moartea este partea noastră a tuturor?“ Dar 
instrucţiunile pe care Dumnezeu le-a dat lui Adam, care au fost repe- 
tate lui Set şi exemplificate de către Enoh, au măturat amărăciunea şi 
întunericul şi au dat speranţă omului, astfel încât, dacă prin Adam a 
venit moartea, tot astfel prin Răscumpărătorul făgăduit avea să vină 

viaţa şi nemurirea. Satana prezenta cu insistenţă oamenilor credinţa 
că nu există nici o răsplată pentru cei neprihăniţi şi nici o pedeapsă 
pentru cei nelegiuiţi şi, de asemenea, că este imposibil pentru oameni 
să păzească rânduielile divine. Dar în cazul lui Enoh, Dumnezeu 
declară că „EI este, şi că răsplăteşte pe cei ce-L caută“ (Evrei 11,6). 
Arată ce va face El pentru aceia care păzesc poruncile Lui. Oamenii 
au fost învăţaţi că este posibil să păzească Legea lui Dumnezeu şi 
că, în timp ce trăiesc în mijlocul celor păcătoşi şi corupți, prin harul 
lui Dumnezeu ei pot să reziste ispitei şi să devină curaţi şi sfinţi. 
În exemplul său ei au văzut binecuvântarea unei astfel de vieţi; iar 
luarea sa la cer a fost o dovadă a adevărului prorociei sale cu privire 
la cele ce aveau să aibă loc mai târziu, cu răsplata bucuriei, a slavei 
ŞI a vieţii veşnice dată celui ascultător şi a condamnării, a durerii şi 
morții celui nelegiuit. 

„Prin credinţă a fost mutat Enoh de pe pământ, ca să nu vadă 
moartea căci înainte de mutarea lui, primise mărturia că este plă- 
cut lui Dumnezeu“ (Evrei 11, 5). În mijlocul unei lumi care prin 
nelegiuirea ei a fost condamnată la nimicire, Enoh a trăit o viaţă 
de o aşa strânsă comuniune cu Dumnezeu, încât n-a fost îngăduit 
ca el să cadă sub puterea morţii. Caracterul sfânt al acestui profet 
reprezintă starea de sfinţenie ce trebuie să fie atinsă de cei care vor 
fi „răscumpăraţi de pe pământ“ (Apocalipsa 14, 3) la revenirea lui 
Isus Hristos. Atunci, aşa cum a fost şi în lumea dinainte de potop, 
nelegiuirea va creşte. Dând frâu liber pornirilor inimilor lor stricate, 
cum şi învățăturilor unei filozofii înşelătoare, oamenii se vor răscula 
împotriva autorităţii cerului. Dar, asemenea lui Enoh, poporul lui 
Dumnezeu va căuta curățirea inimii şi conformarea faţă de voia Sa, 
până când ei vor reflecta chipul lui Hristos. Asemenea lui Hristos, ei 
vor avertiza lumea despre revenirea lui Hristos şi despre judecata ce 
va veni asupra celor nelegiuiţi şi, prin purtarea, vorbirea şi exemplul 
lor sfânt, ei vor condamna păcatele celor nelegiuiţi. După cum Enoh 
a fost luat la cer mai înainte de nimicirea pământului prin apă, tot 
astfel cei neprihăniţi ce vor fi în viaţă vor fi luaţi la cer de pe pământ, 
mai înainte de distrugerea lui prin foc. Apostolul spune: „Nu vom 
adormi toţi, dar toţi vom fi schimbaţi, într-o clipă, într-o clipeală din 
ochi, la cea din urmă trâmbiţă“. „Căci Însuşi Domnul, cu un strigăt, 
cu glasul unui arhanghel şi cu trâmbiţa lui Dumnezeu Se va cobori 
din cer Trâmbiţa va suna, morţii vor învia nesupuşi putrezirii, şi noi 

vom fi schimbaţi. Întâi vor învia cei morţi în Hristos. Apoi, noi cei 
vii, care vom fi rămas, vom fi răpiți toţi împreună cu ei, în nori, ca 
să întâmpinăm pe Domnul în văzduh; şi astfel vom fi totdeauna cu 
Domnul“ (1 Corinteni 15, 51-52; 1 Tesaloniceni 4, 16-18). 

În zilele lui Noe, pământul se afla sub un îndoit blestem, ca ur- 
mare a păcatului neascultării lui Adam şi a crimei comise de Cain. 
Totuşi, acest fapt n-a schimbat prea mult faţa naturii. Existau semne 
evidente ale stricăciunii, dar pământul era încă bogat şi frumos din 
pricina darurilor providenţei divine. Dealurile erau încoronate cu 
pomi maiestuoşi, pe care se sprijineau coardele încărcate cu rod ale 
viței de vie. Câmpiile întinse, asemenea unor grădini, erau înveş- 
mântate cu verdeață şi plăcut îmbălsămate de parfumul miilor de 
flori. De toate felurile şi aproape fără limită erau roadele pământului. 
Copacii întreceau cu mult în mărime, frumuseţe şi într-o perfectă 
simetrie orice copac de astăzi; lemnul lor era dintr-un ţesut fin de 
fibre, dar foarte tare, foarte asemănător pietrei şi aproape la fel de 
rezistent. Aurul, argintul şi pietrele preţioase se aflau din belşug. 

Neamul omenesc mai păstra încă mult din vigoarea lui de la 
început. Numai câteva generaţii trecuseră de când Adam avusese 
acces la pomul vieţii, care era făcut să prelungească viaţa; iar exis- 
tenţa omului încă se măsura cu secolele. Dacă aceşti oameni, cu 
viaţă lungă, cu puterile lor rare de a chibzui şi realiza, s-ar fi devotat 
slujirii lui Dumnezeu, atunci ei ar fi făcut ca numele Creatorului lor 
să fie proslăvit pe pământ şi ar fi răspuns scopului pentru care El le-a 
dat viaţă. Dar ei au dat greş în a face lucrul acesta. Erau pe atunci 
mulţi uriaşi, bărbaţi de o statură şi putere mare, renumiţi pentru 
înţelepciunea lor, pricepuţi în născocirea celor mai iscusite şi mai 
minunate lucruri; dar vinovăția lor — că lăsau frâu liber nelegiuirii 
— era într-un raport direct proporţional cu iscusinţa şi înţelepciunea 
lor. 

Dumnezeu a revărsat asupra oamenilor care au trăit înainte de 
potop multe şi bogate daruri; dar ei au folosit aceste binecuvântări 
ca să se slăvească pe ei înşişi şi le-au transformat într-un blestem, 
datorită faptului că şi-au legat inima de aceste daruri, în loc să o lege 
de Cel care le-a dat. Ei au folosit aurul şi argintul, pietrele preţioase 
şi lemnul cel mai ales la construirea de case pentru ei, întrecându-se 

unul pe celălalt în înfrumusețarea locuințelor lor, împodobindu-le 
cu lucrările cele mai iscusite. 

Ei căutau să-şi satisfacă numai poftele inimii lor mândre şi se 
desfătau în orgii şi ticăloşii. Pentru că nu doreau să-L păstreze pe 
Dumnezeu în cunoştinţa lor, au ajuns în curând să nege existenţa 
Lui. Se închinau naturii, în loc să se închine Dumnezeului naturii. 
Glorificau geniul uman şi se închinau la lucrarea mâinilor lor şi îi 
învățau pe copii să se plece în faţa chipurilor cioplite. 

Pe câmpii verzi şi la umbra unor copaci frumoşi, ei şi-au aşezat 
altarele idolilor lor. Dumbrăvi întinse, al căror frunziş rămânea verde 
în tot cursul anului, erau dedicate închinării la zeii lor falşi. De aceste 
dumbrăvi erau legate grădini frumoase, cu alei lungi şi şerpuitoare, 
peste care se întindeau ramurile încărcate de fructe ale diferitelor 
soiuri de pomi, grădini împodobite cu statui şi tot felul de lucruri care 
puteau să încânte simţurile sau să slujească dorințelor voluptoase 
ale oamenilor, atrăgându-i astfel să ia parte la închinarea idolatră. 

Oamenii L-au scos pe Dumnezeu din cunoaşterea lor şi s-au în- 
chinat făpturilor propriei lor imaginaţii şi, ca urmare, au decăzut din 
ce în ce mai mult. Psalmistul descrie efectul produs de închinarea la 
idoli asupra adoratorilor lor. El spune: „Ca ei sunt cei ce-i fac; toţi cei 
ce se încred în ei“ (Psalmii 115, 8). Este o lege a sufletului omenesc, 
şi anume că privind suntem schimbaţi. Omul nu se va ridica niciodată 
mai sus decât concepţia lui despre adevăr, curăţie şi sfinţenie. Dacă 
mintea, fiinţa lui, nu se înalţă mai presus de nivelul firii pământeşti, 
dacă nu se ridică prin credinţă să contemple înţelepciunea şi iubirea 
infinită a lui Dumnezeu, atunci omul se va cufunda mereu mai jos şi 
tot mai jos. Închinătorii falşilor dumnezei au înveşmântat zeitățile 
lor cu atribute şi pasiuni omeneşti şi astfel standardul caracterului 
lor a fost coborât la asemănarea cu firea pământească păcătoasă. Ca 
urmare a acestui fapt, ei s-au stricat. „Domnul a văzut că răutatea 
omului era mare pe pământ şi că toate întocmirile gândurilor din 
inima lui erau îndreptate în fiecare zi numai spre rău.... Pământul era 
stricat înaintea lui Dumnezeu, pământul era plin de silnicie“ (Geneza 
6, 5.11). Dumnezeu le dăduse oamenilor poruncile Sale ca o regulă 
de vieţuire, dar Legea Sa a fost călcată, şi urmarea a fost săvârşirea 
a tot felul de păcate ce s-au putut închipui. Nelegiuirea oamenilor 
era făţişă şi sfidătoare, dreptatea era călcată în picioare şi strigătele 
celor oprimaţi au ajuns până la cer. 

Poligamia fusese de timpuriu introdusă, şi aceasta contrar rându- 
ielilor divine de la început. Dumnezeu i-a dat lui Adam o singură 
nevastă, arătând astfel care este rânduiala Sa în această privinţă. Dar, 
după cădere, oamenii au ales să-şi satisfacă dorinţele lor păcătoase; 
iar ca rezultat, crima şi ticăloşia au crescut cu o mare rapiditate. Nu 
erau respectate nici legăturile de căsătorie şi nici drepturile de pro- 
prietate. Oricine poftea nevasta sau averea aproapelui său le lua prin 
forţă şi oamenii se făleau cu faptele lor de violenţă. Se complăceau 
în nimicirea vieţii animalelor, şi folosirea ca hrană a cărnii îi făcea 
mai cruzi şi mai setoşi de sânge, până când au ajuns să privească 
viaţa omului cu o înspăimântătoare indiferenţă. 

Lumea era în copilăria ei şi, cu toate acestea, nelegiuirea a ajuns 
aşa de adâncă şi atât de întinsă, încât Dumnezeu nu o mai putea 
nicidecum suporta. El a zis: „Am să şterg de pe faţa pământului pe 
omul pe care l-am făcut“ (Geneza 6, 7). El a declarat că Duhul Său 
nu se va lupta totdeauna cu neamul omenesc vinovat. Dacă oamenii 
nu încetau să polueze cu păcatele lor lumea şi bogăţiile ei cele mari, 
atunci El avea să-i şteargă din lumea creată de El şi să distrugă 
lucrurile cu care El Îşi găsea plăcerea să-i binecuvânteze; El avea 
să şteargă de pe faţa pământului fiarele de pe câmp şi vegetaţia care 
dădea o aşa abundență de hrană şi avea să transforme pământul cel 
frumos într-o vastă pustietate şi ruină. 

În mijlocul decăderii ce se întindea tot mai mult, Metusala, Noe 
şi mulţi alţii s-au străduit să păstreze vie cunoaşterea adevăratului 
Dumnezeu şi să pună stavilă puhoiului de decădere morală. Cu o 
sută douăzeci de ani înainte de potop, Domnul i-a făcut cunoscut 
lui Noe, printr-un înger, planul Său şi l-a îndrumat să construiască o 
corabie. În timp ce lucra la corabie, el trebuia să vestească faptul că 
Dumnezeu avea să aducă un potop de ape pe pământ, spre a nimici 
pe cei nelegiuiţi. Aceia, însă, care aveau să primească, să creadă 
această solie şi care aveau să se pregătească pentru acest eveniment, 
prin pocăință şi schimbarea vieţii lor, vor găsi iertare şi vor fi salvaţi. 
Enoh le-a repetat copiilor săi cele ce Dumnezeu i-a arătat în legătură 
cu potopul, iar Metusala şi fiii săi, care au trăit să audă propovăduirea 
lui Noe, au dat ajutor la construirea corăbiei. 

Dumnezeu i-a dat lui Noe dimensiunile exacte ale corăbiei, cum 
şi îndrumări amănunțite cu privire la construirea ei. Inteligența 
omenească n-ar fi putut proiecta o construcţie atât de rezistentă şi de 

durabilă. Dumnezeu a fost proiectantul, iar Noe, constructorul. Vasul 
a fost construit — asemenea corpului unei corăbii — ca să poată 
pluti pe apă, dar în unele privinţe semăna mai mult cu o casă. El 
avea înălţimea unei case cu trei etaje, dar cu o singură uşă, care era 
aşezată pe una din laturi. Lumina venea de sus şi diferitele încăperi 
erau dispuse în aşa fel, încât toate erau luminate. Materialul folosit 
la construcţia corăbiei era lemnul de chiparos sau gofer, care rezista 
sute de ani fără să putrezească. Clădirea acestei imense construcţii 
era o lucrare înceată şi migăloasă. Datorită mărimii considerabile 
a copacilor şi naturii lemnului, se cerea mai multă muncă atunci 
pentru pregătirea scândurilor decât este necesară astăzi, în ciuda 
puterii mari pe care o aveau atunci oamenii. Tot ceea ce putea face 
omul s-a făcut, pentru ca lucrarea să fie desăvârşită. Dar, cu toate 
acestea, corabia nu putea în propria ei putere să reziste furtunii ce 
avea să se abată asupra pământului. Numai singur Dumnezeu putea 
să-i apere pe slujitorii Săi pe apele înfuriate. 

„Prin credinţă Noe, când a fost înștiințat de Dumnezeu despre 
lucruri care încă nu se vedeau, şi plin de o teamă sfântă a făcut un 
chivot ca să-şi scape casa; prin ea, el a osândit lumea şi a ajuns 
moştenitor al neprihănirii care se capătă prin credinţă“ (Evrei 11, 7). 
În timp ce Noe adresa lumii soliile sale de avertizare, faptele sale 
mărturiseau despre sinceritatea lui. Aşa se face că credinţa lui a fost 
adusă la desăvârşire şi pusă în evidenţă. El a dat lumii un exemplu, 
crezând exact ceea ce spune Dumnezeu. El a investit în corabie tot 
ce avea. În timp ce a început să construiască acea corabie imensă 
pe uscat, mulțimile au venit din toate părțile să vadă priveliştea 
aceea curioasă şi să asculte cuvintele călduroase şi stăruitoare ale 
neobişnuitului predicator. Fiecare lovitură dată pentru construcţia 
corăbiei era o mărturie pentru popor. 

La început se părea că mulţi primesc avertizarea; şi totuşi ei nu 
s-au întors la Dumnezeu cu o adevărată pocăință. Nu erau dispuşi 
să renunţe la păcatele lor. În decursul timpului ce a trecut până 
la venirea potopului, credinţa lor a fost pusă la probă şi ei au dat 
greş în a suporta încercarea. Copleşiţi de necredinţa ce se întindea 
tot mai mult, în cele din urmă s-au alăturat vechilor lor prieteni în 
respingerea solemnei avertizări. Unii erau pe deplin convinşi şi ar fi 
dat ascultare cuvintelor de avertizare; dar au fost atât de mulţi aceia 
care luau lucrurile în râs şi în bătaie de joc, încât ei s-au molipsit de 

acelaşi spirit, rezistând invitațiilor milei şi, în curând, au fost printre 
cei mai îndrăzneți şi cei mai obraznici batjocoritori; căci nimeni nu 
este atât de dârz şi nu se afundă mai adânc în păcat, ca aceia care au 
avut odată lumina, dar care au rezistat convingerilor date de Duhul 
lui Dumnezeu. 

Nu toţi oamenii din generaţia aceea au fost idolatri, în deplinul 
înţeles al cuvântului. Mulţi mărturiseau a fi închinători ai lui Dum- 
nezeu. Ei pretindeau că idolii lor erau reprezentări ale Divinităţii şi 
că prin ei poporul putea ajunge la o mai clară înţelegere a Fiinţei 
divine. Această clasă de oameni era în fruntea celor care respingeau 
propovăduirea lui Noe. În străduinţa de a-L înfăţişa pe Dumnezeu 
prin lucruri materiale, mintea lor a ajuns oarbă faţă de maiestatea şi 
puterea Lui; ei au încetat să-şi mai dea seama de sfinţenia caracteru- 
lui Său sau de natura sfântă şi neschimbătoare a cerinţelor Lui. Cum 
păcatul s-a generalizat, el a ajuns să li se pară din ce în ce mai puţin 
păcătos, iar în cele din urmă au declarat că Legea divină nu mai era 
în vigoare nicidecum; că era contrar caracterului lui Dumnezeu să 
pedepsească fărădelegea; ei au negat faptul că judecăţile Lui aveau 
să cadă asupra pământului. Dacă oamenii din generaţia aceea ar fi 
ascultat de Legea divină, ei ar fi recunoscut vocea lui Dumnezeu în 
avertizările slujitorului Său; dar mintea lor a fost aşa de orbită de 
respingerea luminii, încât au ajuns să creadă că în adevăr solia lui 
Noe era o înşelăciune. 

De partea adevărului nu se găsea mulţimea sau majoritatea. 
Lumea se aliase contra dreptăţii şi Legii lui Dumnezeu, iar Noe 
era privit ca fanatic. Când a ispitit-o pe Eva ca să nu asculte de 
Dumnezeu, Satana i-a zis: „Hotărât, că nu veţi muri“ (Geneza 3, 
4). Bărbaţi de seamă, oameni onoraţi şi înţelepţi ai lumii au repetat 
acelaşi lucru. „Ameninţările lui Dumnezeu“, au spus ei, „au ca scop 
numai să vă intimideze şi nu se vor împlini niciodată. Nu trebuie să 
vă speriaţi. Un asemenea eveniment, cum este nimicirea lumii de 
către Dumnezeu, care a făcut-o, şi pedepsirea fiinţelor pe care EI le-a 
creat, nu se va întâmpla niciodată. Fiţi liniştiţi şi nu vă temeţi. Noe 
este un mare fanatic.“ Lumea petrecea pe seama nebuniei bătrânului 
fără minte. În loc să-şi umilească inima înaintea lui Dumnezeu, ei 
au stăruit în neascultarea şi nelegiuirea lor, ca şi când Dumnezeu nu 
le-ar fi vorbit prin servul Său. 

Dar Noe a stat ca o stâncă în mijlocul furtunii. Înconjurat de 
batjocura şi râsul poporului, el s-a distins prin integritatea lui sfântă 
şi prin credincioşia lui nezdruncinată. Cuvintele sale erau însoțite de 
putere, căci vocea lui Dumnezeu era cea care se adresa omului prin 
servul Său. Legătura cu Dumnezeu l-a făcut puternic în tăria puterii 
infinite, în timp ce, pentru o sută douăzeci de ani, glasul lui solemn 
a sunat la urechile acelei generaţii, vorbindu-le despre evenimente 
care, atât cât putea judeca înţelepciunea omenească, erau imposibile. 

Lumea dinainte de potop gândea că, timp de secole, legile naturii 
fuseseră stabile. Ciclul anotimpurilor se desfăşura după rânduiala lor. 
Până la data aceea nu căzuse niciodată ploaie pe pământ; acesta era 
udat de către o ceaţă sau de rouă. Râurile nu ieşiseră niciodată din 
matca lor, ci îşi purtau în siguranţă apele spre mare. Legi fixe ţineau 
apele ca să nu se reverse peste malurile lor. Dar aceşti gânditori nu 
recunoşteau mâna Lui, care a oprit apele zicând: „Până aici să vii, 
să nu treci mai departe“ (lov 38, 11). 

Pe măsură ce timpul trecea, fără ca în natură să se vadă vreo 
schimbare, oamenii, a căror inimă a tremurat cândva de frică, au 
început să se liniştească. Ei au început să argumenteze, aşa cum 
mulți susţin astăzi, că natura este mai presus de Dumnezeul naturii 
şi că legile ei sunt aşa de trainic stabilite, încât nici chiar Dumnezeu 
în persoană nu le poate schimba. Considerând că, dacă solia lui Noe 
este corectă, atunci natura şi-ar fi ieşit din făgaşul ei, aceştia au făcut 
ca solia aceea să fie socotită — de minţile lumil-o înşelătorie, o 
mare înşelătorie. Ei şi-au manifestat disprețul faţă de avertizările 
lui Dumnezeu, făcând exact ce făcuseră şi mai înainte ca solia de 
avertizare să fie transmisă. Au continuat petrecerile şi mesele lor 
pline de îmbuibare; au mâncat şi au băut, au sădit şi au construit, 
făcând planuri cu privire la câştigurile pe care nădăjduiau să le aibă 
în viitor. S-au dedat la nelegiuiri şi mai mari, fiind mai dispreţuitori în 
neascultarea lor faţă de cerinţele lui Dumnezeu, pentru a demonstra 
că nu au nici o teamă de Cel veşnic. Ei ziceau că, dacă era ceva 
adevărat în cele spuse de Noe, atunci bărbaţii de seamă, înţelepţii, 
pricepuţii, oamenii mari ar fi înţeles lucrul acesta. 

Dacă oamenii dinainte de potop ar fi dat crezare avertizării şi 
s-ar fi pocăit de faptele lor rele, atunci Dumnezeu S-ar fi întors din 
mânia Sa, aşa cum avea să facă mai târziu cu Ninive. Dar datorită 
împotrivirii încăpăţânate faţă de mustrările de conştiinţă şi averti- 

zările profetului lui Dumnezeu, generația aceea a umplut măsura 
nelegiuirii şi s-a copt pentru nimicire. 

Timpul pentru punerea lor la probă era aproape să se încheie. 
Noe a urmat cu credincioşie instrucțiunile pe care le-a primit de la 
Dumnezeu. Corabia a fost terminată din toate punctele de vedere, 
aşa după cum dăduse Domnul îndrumările, şi era încărcată cu hrană 
pentru oameni şi animale. Acum solul lui Dumnezeu adresă ultimul 
său apel solemn oamenilor. Cu o dorinţă până la agonie, pe care 
cuvintele nu o pot exprima, el i-a chemat să caute un adăpost cât timp 
acesta se mai putea găsi. Ei au respins din nou cuvintele lui şi şi-au 
ridicat vocea rostind cuvinte de ocară şi de batjocură. Deodată, o 
tăcere cuprinse mulţimea batjocoritoare. Fiare de tot soiul, de la cele 
mai fioroase şi până la cele mai blânde, au fost văzute venind din 
munţi şi păduri, croindu-şi liniştit drumul spre corabie. S-a auzit un 
zgomot ca vântul ce suflă şi iată că din toate părţile păsările au venit 
în zbor, întunecând cerul cu mulțimea lor, şi într-o ordine perfectă au 
intrat în corabie. Animalele au ascultat de porunca lui Dumnezeu, în 
timp ce oamenii s-au dovedit a fi neascultători. Conduse de îngerii 
cei sfinţi, ele „au intrat două câte două la Noe în corabie“, iar dintre 
animalele curate, câte şapte perechi. Unii priveau cu uimire, alţii 
cu teamă. Au fost chemaţi filozofi să dea explicaţii cu privire la 
întâmplarea aceasta unică, dar zadarnic. Era o taină pe care ei n-o 
puteau descifra. Dar oamenii se împietriseră aşa de mult, datorită 
lepădării luminii, încât şi această scenă n-a produs decât o impresie 
de moment. Când neamul omenesc sortit pieirii a văzut soarele 
strălucind în toată splendoarea lui şi pământul înveşmântat într-o 
frumuseţe aproape edenică, atunci ei au alungat temerile, tot ce se 
furişase în suflet, dedându-se la petreceri zgomotoase, iar prin faptele 
lor de silnicie ei păreau că invită asupra lor mânia, şi aşa trezită, a 
lui Dumnezeu. 

Dumnezeu i-a poruncit lui Noe: „Intră în corabie, tu şi toată casa 
ta; căci te-am văzut fără prihană înaintea Mea în neamul acesta de 
oameni“ (Geneza 7, 1). Avertizările lui Noe fuseseră lepădate de 
lume, dar influenţa şi exemplul său au fost o binecuvântare pentru 
familia sa. Ca răsplată a credincioşiei şi integrităţii sale, Dumnezeu 
i-a salvat pe toţi membrii familiei împreună cu el. Ce îmbărbătare 
pentru părinţi ca să fie credincioşi! 

Mila încetase să mai mijlocească pentru neamul omenesc vino- 
vat. Fiarele câmpului şi păsările cerului intraseră în locul refugiului 
lor. Noe şi familia sa se aflau în corabie şi „Domnul a închis uşa după 
el“ (Geneza 7, 16 u.p.). A fost văzută licărirea unei lumini orbitoare 
şi un nor de lumină mult mai puternică decât fulgerul a coborât din 
ceruri şi s-a aşezat înaintea intrării în corabie. Uşa masivă, pe care 
cei dinăuntru nu ar fi fost în stare s-o închidă, a fost împinsă încet 
la locul ei de către mâini nevăzute. Noe a fost închis înăuntru, iar 
cei care lepădaseră mila lui Dumnezeu au fost lăsaţi afară. Sigiliul 
Cerului era pe uşa aceea: Dumnezeu a închis-o şi numai Dumnezeu 
o putea deschide. 'Tot astfel, când Hristos va termina lucrarea mijlo- 
cirii Sale în favoarea omenirii vinovate, mai înainte de venirea Sa 
pe norii cerului, uşa milei va fi închisă. După aceea, harul divin nu 
îi va mai ţine în frâu pe cei nelegiuiţi, iar Satana va avea stăpânire 
deplină asupra acelora care resping mila lui Dumnezeu. Ei se vor 
strădui să nimicească pe poporul lui Dumnezeu; dar, aşa cum Noe 
a fost închis în corabie, tot astfel cei neprihăniţi vor fi ocrotiţi prin 
puterea divină. 

Timp de şapte zile după ce Noe şi familia sa au intrat în corabie, 
nu s-a ivit nici un semn al furtunii ce trebuia să vină. În decursul 
acestui timp, credinţa lor a fost încercată. A fost un timp de triumf 
pentru cei din afara corăbiei. Întârzierea aparentă a întărit în ei 
credinţa că solia lui Noe era o înşelăciune şi că potopul nu va veni 
niciodată. În ciuda scenelor solemne la care fuseseră martori — 
fiarele şi păsările intrând în corabie, îngerul Domnului închizând 
uşa — ei continuau încă batjocurile şi petrecerile lor, luând chiar 
în râs aceste semne vădite ale puterii lui Dumnezeu. S-au adunat 
grămadă în jurul corăbiei, batjocorind pe cei dinăuntru cu o violentă 
îndrăzneală, cum nu mai făcuseră niciodată până atunci. 

Dar în a opta zi, nori întunecoşi au acoperit cerul. Apoi, bubuitu- 
rile tunetelor şi fulgerelor sfâşiară cerul. Nu peste mult timp, stropi 
mari de ploaie au început să cadă. Lumea nu mai văzuse niciodată 
aşa ceva şi inimile oamenilor s-au umplut de groază. Toți se întrebau 
pe ascuns: „Nu cumva Noe a avut dreptate, iar lumea este sortită 
pieirii?“ Cerul devenea mai întunecat şi tot mai întunecat, iar ploaia 
cădea din ce în ce mai repede. Animalele, cuprinse de o groază 
sălbatică, mugeau alergând în toate părțile, iar strigătele lor fioroase 
păreau că prevestesc destinul lor şi soarta oamenilor. Apoi „s-au 


[100] 


84 Patriarhi şi profeți 


rupt toate izvoarele adâncului celui mare şi s-au deschis stăvilarele 
cerurilor“ (Geneza 7, 11). Apa părea că se revarsă din nori, în pu- 
ternice cataracte. Râurile au ieşit din matca lor, revărsându-se în 
văi. Coloane de apă izbucneau din pământ cu o forţă ce nu se poate 
descrie, aruncând stânci uriaşe la zeci de metri înălţime, iar acestea, 
căzând, se îngropau adânc în pământ. 

Oamenii au văzut mai întâi nimicirea lucrărilor mâinilor lor. 
Clădirile splendide, grădinile şi dumbrăvile lor frumoase, în care 
ei şi-au înălţat altare pentru idolii lor, au fost distruse de fulgerele 
cerului, iar ruinele lor au fost împrăştiate în toate părțile. Altarele 
pe care se aduseseră până atunci sacrificii umane au fost distruse, 
iar închinătorii, făcuţi să tremure în faţa puterii viului Dumnezeu şi 
să ştie că stricăciunea şi idolatria lor au fost acelea care i-au dus la 
nimicire. 

Cum furtuna se dezlănţuia din ce în ce mai sălbatic, copacii, 
clădirile, stâncile şi pământul erau azvârlite în toate părțile. Groaza 
oamenilor şi a animalelor nu putea fi descrisă. Mai presus de mugetul 
furtunii dezlănţuite, se auzeau vaietele oamenilor care dispreţuiseră 
autoritatea lui Dumnezeu. Satana însuşi, care a fost obligat să rămână 
în mijlocul elementelor naturii dezlănţuite, se temea că va pieri. Se 
simţise foarte fericit că are sub stăpânirea sa un neam de oameni aşa 
de puternici şi dorea ca ei să trăiască şi să săvârşească mai departe 
urâciunea lor şi să continue răzvrătirea împotriva Conducătorului 
cerului. Acum, el rostea cuvinte de hulă la adresa lui Dumnezeu, 
acuzându-L de nedreptate şi cruzime. O mare parte dintre oameni, 
asemenea lui Satana, ÎI blestemau pe Dumnezeu şi, dacă ar fi fost 
în stare, L-ar fi dat jos de pe tronul puterii. Alţii, îndemnați de 
groază, îşi întindeau mâinile spre corabie, stăruind să fie primiţi. Dar 
rugăminţile lor erau zadarnice. În sfârşit, li se trezise conştiinţa, ca să 
ştie că există un Dumnezeu care domneşte în ceruri. Ei ÎI implorau 
cu stăruinţă, dar urechea Lui nu mai era deschisă la strigătele lor. În 
clipele acelea teribile, ei au înţeles că ceea ce a adus nenorocirea 
lor a fost călcarea Legii lui Dumnezeu. Cu toate acestea, deşi de 
frica pedepsei ei şi-au recunoscut păcatul, totuşi nu simțeau nici o 
reală mustrare de cuget, nici scârbă faţă de rău. Dacă judecata s-ar 
fi abătut de la ei, atunci s-ar fi întors la disprețul lor faţă de Cer. 
Tot astfel, când judecăţile lui Dumnezeu vor cădea pe pământ, mai 
înainte ca să fie potopit cu foc, cei nelegiuiţi vor cunoaşte exact unde 

şi în ce au păcătuit — şi anume dispreţuind Legea Sa cea sfântă. Şi 
totuşi ei nu vor da pe faţă o pocăință mai reală decât au manifestat 
păcătoşii de pe vremuri. 

Unii, în disperarea lor, au încercat să spargă corabia şi să intre 
înăuntru, dar construcția solidă a rezistat eforturilor lor. Unii s-au 
agăţat de corabie şi au rămas astfel până când au fost măturaţi de 
apele învolburate sau până când, loviți de stânci şi copaci, au fost 
luaţi de ape. 

Corabia cea masivă trosnea din toate încheieturile sub tăria ne- 
miloasă a vântului, săltând de pe creasta unui val pe alta. Răgetele 
animalelor dinăuntru erau expresia groazei şi durerilor lor. Dar, în 
mijlocul elementelor naturii dezlănţuite, ea continua să plutească 
mai departe în siguranţă. Îngeri puternici au fost însărcinaţi s-o 
păzească. 

Pradă furtunii, animalele alergau spre oameni, ca şi când ar fi 
aşteptat ajutor de la ei. Unii s-au legat pe ei şi copiii lor de animale 
puternice, ştiind că acestea erau rezistente în ceea ce priveşte viaţa şi 
se vor căţăra până pe cele mai mari înălţimi ca să scape de apele ce 
creşteau. Alţii se legau de copacii cei mai înalţi de pe vârfurile dealu- 
rilor sau munţilor; dar copacii au fost scoşi din rădăcini şi împreună 
cu povara lor de fiinţe vii au fost prăvăliţi în apele spumegânde din 
văi. Unul după altul, au fost părăsite locurile ce promiteau siguranţă. 
Cum apele se urcau mai sus şi tot mai sus, oamenii căutau scăpare 
la munţii cei mai înalţi. Adesea, oameni şi fiare se luptau pentru 
un locşor unde să pună piciorul, până când şi unii, şi ceilalţi erau 
înghiţiţi de ape. 

De pe vârfurile cele mai înalte, oamenii vedeau în jurul lor 
un ocean fără margine. Avertizările solemne ale slujitorului lui 
Dumnezeu nu mai erau subiect de batjocură şi luare în râs. Cum mai 
tânjeau acum aceşti păcătoşi sortiţi pierzării, după ocaziile pe care 
le pierduseră! Cum 

se mai rugau ei acum pentru a mai avea o oră de probă, încă o 
ocazie a cerului, o chemare de pe buzele lui Noe! Dar glasul cel 
dulce al milei nu mai avea să fie auzit de ei. Iubirea, nu mai puţin 
decât dreptatea, cerea ca judecăţile lui Dumnezeu să pună capăt 
păcatului. Apele răzbunătoare s-au revărsat peste ultimele locuri de 
scăpare, măturând totul, şi batjocoritorii lui Dumnezeu au pierit în 
hăurile întunecoase. 

„Prin Cuvântul lui Dumnezeu ... lumea de atunci a pierit înecată 
de apă. Iar cerurile şi pământul de acum sunt păzite şi păstrate 
prin acelaşi Cuvânt, pentru focul din ziua de judecată şi de pieire 
a oamenilor nelegiuiţi“ (2 Petru 3, 5-7). O altă furtună stă să vină. 
Pământul va fi din nou nimicit de mânia pustiitoare a lui Dumnezeu, 
iar păcatul şi păcătoşii vor fi nimiciţi. 

Păcatele care au adus pedeapsa asupra lumii dinainte de potop se 
făptuiesc şi astăzi; temerea de Dumnezeu este alungată din inimile 
oamenilor, iar Legea Sa este tratată cu nepăsare şi dispreţ. Stricăciu- 
nea morală ce nu cunoştea oprelişti a acelei generaţii de oameni 
este egalată de aceea a neamului de oameni ce trăiesc astăzi. Hristos 
spune: „Cum era în zilele dinainte de potop, când mâncau şi beau, 
se însurau şi se măritau, până în ziua când a intrat Noe în corabie, 
şi n-au ştiut nimic, până când a venit potopul şi i-a luat pe toţi, tot 
aşa va fi şi la venirea Fiului omului“ (Matei 24, 38-39). Dumnezeu 
nu i-a condamnat pe oamenii dinainte de potop pentru că mâncau 
şi beau; El le dăduse în mod îmbelşugat roadele pământului pentru 
a le împlini nevoile fizice. Păcatul lor consta însă în faptul că se 
înfruptau din aceste daruri fără să fie mulţumitori Dătătorului şi, în 
ticăloşia lor, se lăsau în voia unui apetit fără frâu. Era normal, legal, 
ca ei să se căsătorească. Căsătoria făcea parte din legile stabilite 
de Dumnezeu; a fost una dintre primele instituţii pe care El le-a 
stabilit. El a dat îndrumări speciale în legătură cu această orânduire 
şi a îmbrăcat-o cu sfinţenie şi frumuseţe; dar aceste îndrumări au 
fost date uitării, şi căsătoria a fost pervertită şi făcută să slujească la 
satisfacerea pasiunilor. 

O stare de lucruri asemănătoare există şi astăzi. Ceea ce în sine 
este drept, îngăduit, este dus la exces. Apetitul este satisfăcut fără 
nici un fel de reţinere. Aşa-zişii urmaşi de astăzi ai lui Hristos mă- 
nâncă şi beau împreună cu beţivii, în timp ce numele lor stau în mare 
cinste în registrele bisericii. Necumpătarea slăbeşte puterile morale 
şi spirituale şi pregăteşte calea pentru pasiunile josnice. Mulţimile 
nu se mai simt sub obligaţia morală de a pune frâu dorințelor lor 
senzuale şi devin robii poftelor. Oamenii trăiesc pentru satisfacerea 
plăcerilor senzuale; ei trăiesc numai pentru lumea şi viaţa aceasta. 
Extravaganţa a pus stăpânire pe toate clasele sociale. Integritatea 
este sacrificată pentru lux şi manifestări de paradă. Cei care sunt 
nerăbdători să ajungă bogaţi pervertesc dreptatea şi oprimă pe cel 

sărac şi „sclavii şi sufletele oamenilor“ încă se mai vând şi cumpără. 
Înşelăciunea, mita şi jaful se lăfăiesc necondamnate atât în locurile 
de sus, cât şi în cele de jos. Ziarele abundă de relatări ale crimelor — 
crime săvârşite cu atâta sânge rece şi pentru motive atât de neînsem- 
nate, încât se pare că s-a stins orice simţământ umanitar. lar aceste 
atrocități au devenit atât de obişnuite, încât abia dacă mai dau loc 
la un comentariu sau dacă mai surprind pe cineva. Spiritul anarhiei 
pătrunde la toate popoarele şi izbucniri care din timp în timp consti- 
tuie groaza lumii nu sunt decât indiciu ale faptului că dedesubt arde 
focul pasiunilor şi nelegiuirilor care, o dată scăpat de sub control, 
va umple pământul cu vaiet şi mizerie. Tabloul pe care inspiraţia 
ni l-a înfăţişat cu privire la lumea dinainte de potop reprezintă prea 
fidel starea de lucruri către care societatea modernă aleargă foarte 
repede. Chiar acum, în veacul acesta, şi în ţările pretins creştine, se 
săvârşesc zilnic crime tot aşa de negre şi de înfiorătoare ca acelea 
din pricina cărora au fost nimiciţi păcătoşii lumii de atunci. 

Mai înainte de potop, Dumnezeu l-a trimis pe Noe să avertizeze 
lumea, ca oamenii să fie aduşi la pocăință şi să scape astfel de 
ameninţarea distrugerii. Pe măsură ce timpul revenirii lui Hristos 
se apropie, Domnul îi trimite pe slujitorii Săi spre a avertiza lumea 
cum să se pregătească pentru evenimentul cel mare. Mulțimea a fost 
într-o făţişă neascultare faţă de Legea lui Dumnezeu, iar acum, în 
mila Sa, El îi cheamă la ascultare de preceptele ei sfinte. Tuturor 
acelora care vor îndepărta păcatele din viaţa lor prin pocăință faţă de 
Dumnezeu şi credinţa în Hristos li se va oferi iertare. Dar multora li 
se pare că li se cere un sacrificiu prea mare, atunci când li se cere 
să-şi părăsească păcatele. Pentru că viaţa lor nu se armonizează cu 
principiile curate ale cârmuirii morale a lui Dumnezeu, ei resping 
avertizările şi tăgăduiesc autoritatea Legii Sale. 

Din marea mulţime a oamenilor de pe pământ, dinainte de potop, 
numai opt suflete au crezut şi au ascultat Cuvântul lui Dumnezeu 
transmis prin Noe. Timp de o sută douăzeci de ani, predicatorul 
dreptăţii a avertizat lumea de nimicirea ce avea să vină, dar solia lui 
a fost lepădată şi dispreţuită. Tot astfel este şi astăzi. Mai înainte 
ca Dătătorul Legii să vină ca să-i pedepsească pe cei neascultători, 
călcătorii de lege sunt avertizaţi să se pocăiască şi să se întoarcă la 
ascultare; dar pentru cei mai mulţi, aceste avertizări vor fi zadarnice. 
Apostolul Petru spune: „Înainte de toate, să ştiţi că în zilele din urmă 

vor veni batjocoritori plini de batjocuri, care vor trăi după poftele 
lor, şi vor zice: «Unde este făgăduinţa venirii Lui? Căci de când 
au adormit părinţii noştri, toate rămân aşa cum erau la începutul 
zidirii!» (2 Petru 3, 3-4). Nu auzim noi oare chiar aceste cuvinte 
repetate astăzi, nu numai de către cei temători de Dumnezeu, ci 
de către mulţi dintre cei care ocupă amvoanele bisericilor? „Nu 
avem nici un motiv să ne alarmăm“, strigă aceştia. „Mai înainte 
ca Hristos să vină, toată lumea va trebui să se convertească, iar 
neprihăniţii să domnească timp de o mie de ani. Pace, pace! Căci 
toate lucrurile continuă aşa cum au fost ele de la început. Nimeni să 
nu se neliniştească din cauza veștilor transmise de aceşti alarmişti“. 
Dar doctrina aceasta a mileniului nu se armonizează cu învăţăturile 
lui Hristos şi ale apostolilor Săi. Isus a pus următoarea întrebare 
plină de însemnătate: „Când va veni Fiul omului, va găsi El credinţă 
pe pământ?“ (Luca 18, 8). ŞI, aşa după cum am văzut, El declară 
că starea omenirii va fi ca în zilele lui Noe. Pavel ne avertizează că 
ne putem aştepta ca nelegiuirea să crească pe măsură ce sfârşitul 
se apropie: „Duhul spune lămurit că în vremurile din urmă, unii se 
vor lepăda de credinţă, ca să se alipească de duhurile înşelătoare 
şi de învăţăturile dracilor“ (1 Timotei 4, 1). Apostolul spune, de 
asemenea, „că în zilele din urmă vor fi vremuri grele“ (2 Timotei 3, 
1). Şi el prezintă o uluitoare listă a păcatelor ce se vor afla printre 
aceia care au o formă de evlavie. 

Pe măsură ce timpul cercării lor se apropia de încheiere, oamenii 
dinainte de potop se dedau mai mult la distracții şi petreceri triviale. 
Cei ce aveau influenţă şi putere se străduiau să ţină mintea oamenilor 
preocupată de jocuri şi plăceri, ca nimeni şi nimic să nu fie cumva 
mişcat de ultima avertizare solemnă. Nu vedem noi oare repetându- 
se aceleaşi lucruri şi astăzi? În timp ce slujitorii lui Dumnezeu 
vestesc solia care face cunoscut că „sfârşitul lucrurilor este aproape“, 
lumea este absorbită în distracţii şi căutarea de plăceri. Există un şir 
nesfârşit de petreceri ce au ca rezultat nepăsare faţă de Dumnezeu 
şi îi împiedică pe oameni să fie impresionați de adevărul care este 
singurul ce-i poate salva de la nimicirea ce vine. 

În timpul lui Noe, filozofii declarau că este imposibil ca lumea 
să fie nimicită de apă; tot astfel se găsesc şi astăzi oameni de ştiinţă 
care se străduiesc să demonstreze că lumea nu poate fi nimicită 
prin foc — că acest lucru este în dezacord cu legile naturii. Dar 

Dumnezeul naturii, Făcătorul şi Diriguitorul legilor ei, poate folosi 
lucrarea mâinilor Lui ca aceasta să slujească împlinirii planurilor 
Sale. 

Când oamenii cei mari şi înţelepţi au dovedit, spre satisfacția 
lor, că era imposibil ca lumea să fie nimicită prin apă, când temerile 
oamenilor au fost potolite, când toţi considerau profeția lui Noe ca o 
înşelăciune — iar el era privit ca un fanatic — atunci a fost timpul ca 
Dumnezeu să intervină. „Izvoarele Adâncului celui mare s-au rupt şi 
s-au deschis stăvilarele cerului“ (Geneza 7, 11), iar batjocoritorii au 
fost aduşi la tăcere de apele potopului. Cu toată filozofia lor cu care 
se mândreau, oamenii şi-au dat prea târziu seama că înţelepciunea lor 
a fost o nebunie, că Dătătorul Legii este mai mare decât legile naturii 
şi că Cel Atotputernic nu este lipsit de mijloace pentru a-şi îndeplini 
planurile. „Ce s-a întâmplat în zilele lui Noe tot aşa va fi şi în ziua 
în care se va arăta Fiul omului“ (Luca 17, 26.30). „Ziua Domnului 
însă va veni ca un hoţ. În ziua aceea, cerurile vor trece cu trosnet, 
trupurile cereşti se vor topi de mare căldură, şi pământul cu tot ce 
este pe el, va arde“ (2 Petru 3, 10). Când raționamentul filozofiei 
a îndepărtat teama de judecăţile lui Dumnezeu, când învățătorii 
religioşi îndreaptă atenţia spre lungi veacuri de prosperitate şi pace, 
iar lumea este absorbită într-un şir nesfârşit de afaceri şi plăceri, 
sădind şi clădind, petrecând şi veselindu-se, lepădând avertizările lui 
Dumnezeu şi bătându-şi joc de slujitorii Lui — „atunci o prăpădenie 
neașteptată va veni peste ei, şi nu vor scăpa“ (1 Tesaloniceni 5, 3). 

Apele s-au înălţat cu cincisprezece coţi deasupra celor mai înalți 
munţi. Adesea, familiei dinăuntrul corăbiei 1 se păruse că are să 
piară, întrucât timp de cinci luni de zile corabia lor a fost aruncată 
încoace şi încolo, lăsată — aparent — în voia vânturilor şi a valurilor. 
A fost o grea încercare; dar credinţa lui Noe nu s-a clintit, pentru că 
avea asigurarea că mâna divină era la cârmă. 

Când apele au început să scadă, Domnul a făcut ca arca să se 
îndrepte spre un loc protejat de un grup de munţi care fuseseră 
păstraţi prin puterea Sa. Aceştia erau la mică distanţă unii de ceilalți 
şi corabia putea să se mişte în voie în acest port liniştit şi n-a mai 
fost dusă pe întinsul fără margini al oceanului. Faptul acesta a fost o 
mare uşurare pentru călătorii biciuiţi de furtună şi obosiţi. 

Noe şi familia sa aşteptau nerăbdători scăderea apelor, căci do- 
reau nespus de mult să păşească din nou pe pământ. La patruzeci de 
zile după ce crestele munţilor au fost vizibile, ei au trimis afară un 
corb, pasăre cu un accentuat simţ al mirosului, să descopere dacă 
pământul s-a uscat sau nu. Pasărea, negăsind altceva decât apă, a 
continuat să zboare în jurul corăbiei. Şapte zile mai târziu, s-a dat 
drumul unui porumbel care, negăsind unde să-şi pună piciorul, s- 
a întors la corabie. Noe a mai aşteptat alte şapte zile şi a dat din 
nou drumul porumbelului. Când, spre seară, acesta s-a întors cu o 
frunză de măslin în cioc, a fost o mare bucurie. Mai târziu, „Noe 
a ridicat învelitoarea corăbiei, s-a uitat, şi iată că faţa pământului 
se uscase“ (Geneza 3, 13). Totuşi, el a mai aşteptat, cu răbdare, în 
corabie. După cum a intrat în corabie la porunca lui Dumnezeu, el a 
aşteptat îndrumări ca să iasă din ea. 

În sfârşit, un înger a coborât din ceruri, a deschis uşa cea grea 
şi i-a invitat pe patriarh şi casa lui să iasă şi să meargă pe suprafaţa 
pământului, luând cu ei toate vieţuitoarele. În bucuria eliberării lor, 
Noe nu L-a uitat pe Acela prin a cărui grijă milostivă au fost salvaţi. 
Primul lucru pe care l-a făcut după ce a părăsit corabia a fost acela 
de a ridica un altar şi a aduce jertfă din toate animalele şi păsările 

curate, manifestându-şi astfel recunoştinţa faţă de Dumnezeu pentru 
salvarea lor şi credinţa lui în Hristos, Jertfa cea mare. Jertfa aceasta 
a fost bineplăcută lui Dumnezeu; şi, ca urmare, a venit o binecuvân- 
tare nu numai asupra patriarhului şi a familiei lui, ci asupra tuturor 
acelora care vor trăi pe pământ. „Domnul a mirosit un miros plăcut; 
şi Domnul a zis în inima Lui: «Nu voi mai blestema pământul din 
pricina omului.... Cât va fi pământul nu vor înceta semănatul şi se- 
ceratul, frigul şi căldura, vara şi iarna, ziua şi noaptea» (Geneza 8, 
21-22). Aceasta era o lecţie pentru toate generaţiile de oameni ce 
aveau să vină. Noe ieşise din corabie pe un pământ pustiu, dar, mai 
înainte de a-şi ridica o casă pentru sine, el I-a înălţat lui Dumnezeu 
un altar. Cireada lui de vite era mică la număr şi fusese păstrată în 
viaţă cu mult efort; cu toate acestea, el a dat cu bucurie o parte Dom- 
nului, ca o recunoaştere a faptului că toate erau ale Lui. Tot aceasta 
trebuie să fie şi cea dintâi grijă a noastră, şi anume să-l aducem lui 
Dumnezeu darurile noastre de bunăvoie. Orice manifestare a milei 
şi dragostei Sale faţă de noi trebuie să fie recunoscută cu mulţumire, 
atât prin fapte de închinare, cât şi prin daruri pentru lucrarea Sa. 

Pentru ca nu cumva strângerea norilor şi căderea ploii să-i umple 
pe oameni de o groază continuă, Domnul a încurajat familia lui Noe 
printr-o făgăduinţă: „Fac un legământ cu voi că ... nu va mai veni 
potop ca să pustiească pământul.... Curcubeul Meu, pe care l-am 
aşezat în nor, el va sluji ca semn al legământului dintre Mine şi 
pământ. Când voi strânge nori deasupra pământului, curcubeul se va 
arăta în nor; şi Eu Îmi voi aduce aminte de legământul dintre Mine 
ŞI voi şi dintre toate vieţuitoarele de orice trup; şi apele nu se vor 
mai face un potop, ca să nimicească orice făptură. Curcubeul va fi 
în nor; şi Eu Mă voi uita la el ca să-Mi aduc aminte de legământul 
cel veşnic dintre Dumnezeu şi toate vieţuitoarele de orice trup de pe 
pământ“ (Geneza 9, 11.13-16). 

Cât de mari sunt mila şi îndurarea lui Dumnezeu faţă de făpturile 
Sale greşite, atunci când aşează curcubeul cel frumos în nori, ca un 
semn al legământului Său cu oamenii! Domnul declară că, atunci 
când va privi curcubeul, Îşi va aminti de legământul Său. Aceasta 
nu vrea să spună că El uită vreodată, dar El ne vorbeşte în limbajul 
nostru, ca să-L putem înţelege mai bine. A fost planul lui Dumnezeu 
acela ca, atunci când copiii generaţiilor ce urmau să vină aveau 
să întrebe ce înseamnă arcul acela frumos care îmbrăţişează cerul, 


[107] 


92 Patriarhi şi profeți 


părinții lor să le povestească istoria potopului, spunându-le că Cel 
Prea Înalt a făcut arcul curcubeului şi l-a aşezat în nori, ca o asigurare 
a faptului că apele nu vor mai acoperi niciodată pământul. Astfel, 
din generație în generație el va da mărturie despre iubirea divină față 
de om şi îi va întări încrederea în Dumnezeu. 

În cer, ceva asemănător curcubeului înconjoară tronul şi împodo- 
beşte capul lui Hristos. Profetul spune: „Ca înfăţişarea curcubeului, 
care stă în nor într-o zi de ploaie, aşa era şi înfăţişarea acestei lumini 
strălucitoare, care-L înconjura. Astfel era arătarea slavei Domnului“ 
(Ezechiel 1,28). Vizionarul loan declară: „lată că în cer era pus un 
scaun de domnie, şi pe scaunul acesta de domnie şedea Cineva ... 
şi scaunul de domnie era înconjurat cu un curcubeu ca o piatră de 
smaragd la vedere“ (Apocalipsa 4, 2.3). Când omul, prin marea lui 
nelegiuire, cheamă asupra sa judecata divină, Mântuitorul, mijlocind 
la Tatăl în favoarea lui, arată spre curcubeul din nori şi la curcubeul 
din jurul tronului şi la cel de deasupra capului Său, ca un semn al 
milei lui Dumnezeu faţă de păcătosul pocăit. 

De asigurarea dată lui Noe cu privire la potop Dumnezeu Însuşi 
a legat una dintre cele mai preţioase făgăduinţe ale harului Său: 
„După cum am jurat că apele lui Noe nu vor mai veni pe pământ, 
tot aşa jur că nu Mă voi mai mânia pe tine şi nu te voi mai mustra. 
Pot să se mute munţii, pot să se clatine dealurile, dar dragostea Mea 
nu se va muta de la tine şi legământul Meu de pace nu se va clătina, 
zice Domnul, care are milă de tine“ (Isaia 54, 9-10). 

Noe, privind la puternicele animale de pradă care au ieşit împre- 
ună cu el din corabie, s-a temut ca nu cumva familia sa, ce număra 
numai opt persoane, să fie distrusă de ele. Dar Domnul a trimis un 
înger până la slujitorul Său cu următoarea solie de asigurare: „S- 
apuce groaza şi frica de voi pe orice dobitoc de pe pământ, pe orice 
pasăre a cerului, pe tot ce se mişcă pe pământ şi pe toţi peştii mării; 
vi le-am dat în mâinile voastre. Tot ce se mişcă şi are viaţă să vă 
slujească de hrană; toate acestea vi le dau ca şi iarba verde“ (Geneza 
9, 2.3). Până atunci, Dumnezeu nu i-a permis omului să folosească 
drept hrană carnea animalelor. El intenţiona ca neamul omenesc să 
trăiască numai din roadele pământului; dar acum, când toată iarba 
verde pierise, El le-a dat permisiunea să mănânce carnea animalelor 
curate care fuseseră păstrate în corabie. 

Întreaga suprafaţă a pământului a fost schimbată de apele poto- 
pului. Al treilea blestem se abătuse asupra lui din cauza păcatului. 
Când apele au început să scadă, dealurile şi munţii erau înconjurați 
de o apă tulbure fără sfârşit. Pretutindeni zăceau cadavrele oamenilor 
şi ale animalelor. Domnul n-a îngăduit ca acestea să rămână ca să 
se descompună şi să infecteze aerul; de aceea, El a făcut pământul 
un vast cimitir. Un vânt violent, care a fost pus să sufle cu scopul de 
a zvânta apele, le-a pus în mişcare cu o mare forţă, în unele cazuri 
dislocând şi purtând cu el vârfurile munţilor, îngrămădind copaci, 
stânci şi pământ peste cadavrele celor morţi. Prin aceleaşi mijloace, 
argintul şi aurul, lemnul scump şi pietrele preţioase, care îmbogă- 
teau şi înfrumuseţau lumea dinainte de potop şi pe care aceasta le 
idolatrizase, au fost ascunse de vederea şi posibilitatea oamenilor de 
a le găsi, căci acţiunea violentă a apelor a îngrămădit asupra acestor 
comori pământ şi stânci, iar în unele cazuri a format munţi deasupra 
lor. Dumnezeu a văzut că, cu cât a îmbogăţit şi a îmbelşugat mai mult 
pe păcătoşi, cu atât mai mult ei şi-au ticăloşit umblarea înaintea Lui. 
Comorile care ar fi trebuit să-i facă să-L preamărească pe milostivul 
Dătător au fost făcute obiecte de închinare, în timp ce Dumnezeu a 
fost dezonorat şi disprețuit. 

Pământul avea acum aspectul unui haos şi unei pustiiri cu ne- 
putinţă de descris. Munţii, cândva atât de frumoşi în desăvârşita lor 
simetrie, erau acum accidentaţi şi neregulat dispuşi. Pietre, colţuri de 
stâncă şi creste sălbatice erau presărate pe întreaga faţă a pământului. 
În multe locuri dealurile şi munţii au dispărut, fără să lase vreo urmă 
a locului în care au fost cândva; iar câmpiile au cedat locul lanțurilor 
de munţi. În unele părţi, aceste schimbări erau mult mai evidente 
decât în altele. Acolo unde cândva fuseseră cele mai bogate comori 
de pe pământ, comori de aur, argint şi pietre preţioase, se puteau 
vedea semnele cele mai teribile ale judecății divine. Dar în ţinuturile 
ce nu fuseseră locuite şi în acelea în care nelegiuirea fusese mai 
mică, urmările judecății divine erau mai uşoare. 

În timpul potopului, păduri imense au fost îngropate sub pământ. 
Acestea s-au transformat de atunci în cărbuni, formând straturi uri- 
aşe ce există în zilele noastre, dând de asemenea naştere la marile 
zăcăminte de petrol. Cărbunele şi petrolul se aprind adesea şi ard sub 
scoarţa pământului. În felul acesta stâncile se înfierbântă, piatra de 
var arde şi fierul se topeşte. Acţiunea apei asupra pietrei de var spo- 

reşte furia căldurii teribile, fapt ce dă loc la cutremure, vulcane şi alte 
fenomene groaznice. Când focul şi apa vin în contact cu straturile de 
stânci şi minereu, atunci se declanşează explozii în interior, explozii 
asemenea unor tunete înfundate. Aerul este fierbinte şi sufocant. Se 
declanşează apoi erupții vulcanice; şi, întrucât adesea acestea nu 
izbutesc să deschidă suficient loc pentru elementele înfierbântate, 
pământul însuşi se convulsionează, faţa lui se înalţă şi se coboară 
asemenea valurilor mării şi la suprafaţă apar mari crăpături şi uneori 
sunt înghiţite oraşe, sate şi munţi în flăcări. Aceste manifestări ex- 
traordinare vor fi din ce în ce mai dese şi mai teribile chiar înainte 
de evenimentul revenirii lui Isus Hristos şi de sfârşitul Planului de 
Mântuire, ca semne ale nimicirii grabnice a pământului. 

Adâncurile pământului sunt arsenalul lui Dumnezeu, din care 
s-au scos arme folosite la nimicirea lumii de demult. Apele care 
izbucnesc din adâncuri s-au unit cu apele ce cădeau din ceruri, 
pentru a desăvârşi lucrarea de nimicire. De la potop, focul şi apa 
au fost instrumente în mâna lui Dumnezeu pentru nimicirea celor 
mai nelegiuite cetăţi. Aceste judecăţi sunt lăsate să cadă, pentru 
ca aceia care privesc cu uşurinţă Legea lui Dumnezeu şi calcă în 
picioare autoritatea Sa să fie făcuţi să tremure în faţa puterii Lui şi 
să-l recunoască autoritatea legitimă. Când oamenii au văzut munţii 
arzând, care revărsau flăcări de foc şi torente de minereu topit, secând 
râuri, acoperind oraşe înfloritoare, împrăştiind pretutindeni în jur 
ruina şi prăpădul, atunci inima cea mai dârză a fost apucată de 
groază şi cei necredincioşi şi hulitori au fost constrânşi să recunoască 
puterea fără margini a lui Dumnezeu. 

Profeţiu de pe timpuri, referindu-se la astfel de scene, spuneau: 
„O! de ai despica cerurile, şi Te-ai pogorî, s-ar topi munţii înaintea 
Ta, ca de un foc care aprinde vreascurile, ca de un foc care face apa 
să dea în clocot! i-ar cunoaşte atunci vrăjmaşii Numele şi ar tremura 
neamurile înaintea Ta! Când ai făcut minuni la care nu ne aşteptam, 
Te-ai pogorât, şi munţii s-au zguduit înaintea Ta“ (Isaia 64, 1-3). 
„Domnul umblă în furtună şi în vârtej şi norii sunt praful picioarelor 
Lui. El mustră marea şi o usucă, face să sece toate râurile“ (Naum 1, 
3-4). 

Manifestări şi mai îngrozitoare decât acelea pe care le-a văzut 
lumea vreodată se vor vedea la a doua venire a Domnului. „Se clatină 
munţii înaintea Lui şi dealurile se topesc; se cutremură pământul 

înaintea Lui, lumea şi toţi locuitorii ei! Cine poate sta înaintea urgiei 
Lui? Şi cine poate ţine piept mâniei Lui aprinse?“ (Naum 1, 5- 
6). „Pleacă cerurile, Doamne, şi pogoară-Te! Atinge munţii, ca să 
fumege! Fulgeră şi risipeşte pe vrăjmaşii mei! Aruncă-ţi săgețile şi 
pune-i pe fugă“ (Psalmii 144, 5-6). 

„Voi face să se arate semne sus în cer şi minuni jos pe pământ, 
sânge, foc şi un vârtej de fum“ (Faptele Apostolilor 2, 19). „Şi 
au urmat fulgere, glasuri, tunete şi s-a făcut un mare cutremur de 
pământ, aşa de tare, cum de când este omul pe pământ n-a fost un 
cutremur aşa de mare.... Toate ostroavele au fugit şi munţii nu s-au 
mai găsit ... O grindină mare, ale cărei boabe cântăreau aproape un 
talant, a căzut din cer peste oameni. Şi oamenii au hulit pe Dumnezeu 
din pricina urgiei grindinii, pentru că această urgie era foarte mare“ 
(Apocalipsa 16, 18.20.21). 

Când fulgerele cerului se vor uni cu focul din pământ, atunci 
munţii vor arde ca un furnal şi vor arunca afară râuri îngrozitoare de 
lavă incandescentă, acoperind grădini şi câmpii, sate şi oraşe. Masa 
aceasta de elemente topite până la incandescenţă, revărsându-se în 
râuri, va face ca apa să fiarbă, aruncând în aer stânci masive cu o 
violenţă indescripuibilă şi împrăştiind pretutindeni pe pământ frag- 
mente din aceste stânci. Râurile vor seca. Pământul se va cutremura, 
pretutindeni vor fi cutremure nimicitoare şi erupții îngrozitoare. 

În felul acesta Dumnezeu îi va nimici de pe pământ pe cei răi. 
Dar cei neprihăniţi vor fi ocrotiţi şi scăpaţi din mijlocul acestor 
frământări, aşa cum Noe a fost ocrotit în corabia lui. Dumnezeu va 
fi scăparea lor şi sub aripile Lui vor găsi adăpost. Psalmistul spune: 
„Pentru că zici: «Domnul este locul meu de adăpost» şi faci din Cel 
Prea Înalt turnul tău de scăpare, de aceea nici o nenorocire nu te va 
ajunge şi nici o urgie nu se va apropia de cortul tău“ (Psalmii 91, 
9-10). 

„Căci El mă va ocroti în coliba Lui, în ziua necazului, mă va 
ascunde sub acoperişul cortului Lui şi mă va înălța pe o stâncă“ 
(Psalmii 27, 5). Făgăduinţa lui Dumnezeu sună astfel: „Fiindcă Mă 
iubeşte — zice Domnul — de aceea îl voi izbăvi; îl voi ocroti, căci 
cunoaşte Numele Meu“ (Psalmii 91, 14). 

Ca şi Sabatul, săptămâna îşi are originea la creaţiune şi a fost 
păstrată ajungând până la noi de-a lungul întregii istorii biblice. 
Dumnezeu Însuşi a stabilit prima săptămână ca un etalon pentru 
săptămânile ce aveau să se succedă până la sfârşitul timpului. La fel 
ca toate celelalte, ea a fost formată din şapte zile literale. Şase zile au 
fost folosite pentru lucrarea creaţiunii; în ziua a şaptea, Dumnezeu 
S-a odihnit şi a binecuvântat atunci această zi, punând-o deoparte ca 
zi de odihnă pentru om. 

În Legea dată pe Sinai, Dumnezeu a recunoscut această săp- 
tămână, cum şi motivele pe care se bazează ea. După ce a dat po- 
runca: „Adu-ţi aminte de ziua de odihnă, ca s-o sfinţeşti““, arătând 
ce anume trebuie făcut în cele şase zile şi ce nu trebuie făcut în cea 
de-a şaptea zi, El arată motivul pentru care trebuie să privim astfel 
săptămâna, arătând înapoi spre propriul Său exemplu: „Căci în şase 
zile a făcut Domnul cerurile, pământul şi marea, şi tot ce este în ele, 
iar în ziua a şaptea S-a odihnit; de aceea a binecuvântat Domnul 
ziua de odihnă şi a sfinţit-o“ (Exodul 20, 8-11). Acest motiv este 
frumos şi puternic, atunci când înţelegem zilele creaţiunii ca fiind 
zile literale. Primele şase zile ale fiecărei săptămâni sunt date omului 
pentru muncă, pentru că Dumnezeu a folosit aceeaşi perioadă de 
timp din prima săptămână în lucrarea creaţiunii. În ziua a şaptea 
omul trebuie să se reţină de la lucru, în amintirea faptului că în ziua 
a şaptea Creatorul S-a odihnit. 

Dar presupunerea că evenimentele primei săptămâni au cerut mii 
şi mii de ani loveşte direct la temelia poruncii a patra. Ea reprezintă 
pe Creator ca poruncind oamenilor să păstreze o săptămână de şapte 
zile literale, ca să comemoreze perioade vaste, nedefinite de timp. 
Acest lucru este contrar metodei Sale de a Se comporta cu creaturile 
Sale. Această presupunere face nedefinit şi obscur ceea ce El a 
arătat ca fiind foarte clar. Acest lucru constituie necredincioşi în 
forma ei cea mai subtilă şi deci cea mai periculoasă; adevăratul său 

caracter este aşa de ascuns, încât este acceptat şi învăţat de mulţi 
care mărturisesc a crede în Biblie. 

„Cerurile au fost făcute prin Cuvântul Domnului, şi toată oştirea 
lor prin suflarea gurii Lui.... Căci El zice, şi se face; porunceşte şi 
ce porunceşte ia fiinţă“ (Psalmii 33, 0.9). Biblia nu recunoaşte lungi 
perioade de timp în care pământul să fi evoluat încet din haos. Cu 
privire la fiecare zi a creaţiunii, raportul Sfintelor Scripturi declară 
că ea consta dintr-o seară şi o dimineaţă, la fel ca celelalte zile 
care au urmat. La terminarea fiecărei zile este dat rezultatul lucrării 
Creatorului. Declaraţia făcută la sfârşitul primei săptămâni de lucru 
a Creatorului sună astfel: „Iată istoria cerurilor şi a pământului, când 
au fost făcute“ (Geneza 2, 4). Iar faptul acesta nu exprimă ideea că 
zilele creaţiunii au fost altfel decât zilele literale. Fiecare zi a generat 
ceva, pentru că în ea Dumnezeu a adus la existenţă, a generat sau a 
produs o nouă parte din lucrarea Sa. 

Geologii susţin că au găsit în pământ dovada faptului că el este 
mai vechi decât spune raportul mozaic. Oase de oameni şi de ani- 
male, ca şi instrumente de război, copaci pietrificaţi mult mai mari 
decât tot ceea ce există astăzi sau decât a existat cu mii de ani în 
urmă s-au descoperit şi se descoperă, şi de aici se deduce că pămân- 
tul a fost populat, cu mult înaintea timpului prezentat în raportul 
creaţiunii, de către o rasă de oameni cu mult superioară în statură 
oricărui om ce trăieşte astăzi pe suprafaţa pământului. Un astfel 
de raţionament i-a determinat pe mulţi care mărturisesc a crede în 
Sfânta Scriptură să îmbrăţişeze punctul de vedere că zilele creaţiunii 
au fost perioade de timp nedefinite. 

Dar în afară de istoria Bibliei, geologia nu poate dovedi nimic. 
Cei de azi nu cunosc dimensiunile oamenilor, animalelor şi ale 
copacilor de dinainte de potop sau extraordinarele schimbări ce au 
avut loc atunci. Relicvele găsite în pământ sunt — într-adevăr — 
o dovadă a condiţiilor cu totul diferite din multe puncte de vedere 
— faţă de cele de astăzi, dar timpul când existau aceste condiţii 
este prezentat în raportul inspirat al Bibliei. În istoria potopului, 
Inspirația a explicat ceea ce geologia singură n-ar fi putut niciodată 
să pătrundă, să înţeleagă. În zilele lui Noe, oamenii, animalele şi 
copacii, de multe ori mai mari decât cei care există astăzi, au fost 
îngropaţi în pământ şi păstraţi astfel ca o dovadă pentru generaţiile 
viitoare că antediluvienii au pierit printr-un potop. A fost în planul 


[113] 


98 Patriarhi şi profeți 


lui Dumnezeu ca descoperirea acestor lucruri să întărească credinţa 
în istoria inspirată; dar oamenii, cu raţionamentul lor deşert, cad şi ei 
în aceeaşi greşeală în care au căzut cei dinainte de potop, şi anume 
că ei transformă în blestem lucrurile pe care Dumnezeu li le-a dat ca 
o binecuvântare, printr-o greşită folosire a lor. 

Este unul dintre mijloacele de înşelare ale lui Satana, acela de 
a-i face pe credincioşi să accepte o idee greşită; căci el poate să 
umbrească atât de mult Legea lui Dumnezeu, care în sine este foarte 
simplă, încât să-i facă pe oameni să se războiască împotriva poruncii 
a patra, pentru că ea arată atât de clar spre viul Dumnezeu, Creatorul 
cerurilor şi al pământului. 

Se depune un efort continuu pentru a explica lucrarea creaţiunii 
ca un rezultat al unor cauze naturale; iar raţionamentul omenesc este 
acceptat chiar de către cei ce mărturisesc a fi creştini, raţionament 
ce este în flagrantă opoziţie cu faptele cele simple ale Scripturii. 
Sunt mulţi aceia care se opun cercetării profeţiilor biblice, în mod 
deosebit acelea din Daniel şi Apocalips, declarând despre ele că sunt 
obscure şi deci nu le putem înţelege; cu toate acestea, chiar aceste 
persoane acceptă unele teorii care sunt în contradicţie cu raportul 
mozaic. Dacă însă ceea ce a descoperit Dumnezeu este aşa de greu 
de înţeles, cât de neprincipial este de a accepta simple presupuneri 
cu privire la ceea ce El n-a descoperit! 

„Lucrurile ascunse sunt ale Domnului, Dumnezeului nostru, iar 
lucrurile descoperite sunt ale noastre şi ale copiilor noştri pe vecie“ 
(Deuteronom 29, 29). El n-a descoperit niciodată oamenilor modul 
exact în care a adus la îndeplinire lucrarea creaţiunii. Înţelepciunea 
omenească nu poate pătrunde tainele Celui Preaînalt. Puterea Sa 
creatoare este tot atât de nepătrunsă ca şi existenţa Sa. 

Dumnezeu a îngăduit ca un potop de lumină să se reverse asupra 
lumii atât în domeniul ştiinţei, cât şi în cel al artei; dar atunci când 
unii din aşa numiții oameni de ştiinţă se ocupă de aceste subiecte 
numai din punct de vedere omenesc, cu siguranţă că vor ajunge 
la concluzii greşite. Poate fi nevinovat faptul de a face speculaţii 
dincolo de ceea ce ne-a descoperit Cuvântul lui Dumnezeu, dacă 
teoriile noastre, însă, nu contrazic faptele ce sunt prezentate în Sfânta 
Scriptură; dar aceia care lasă la o parte Cuvântul lui Dumnezeu şi 
caută să explice lucrările creaţiunii Sale, bazaţi numai pe principii 
ştiinţifice, sunt purtaţi de curent pe un ocean necunoscut, fără hartă 

şi fără busolă. Cele mai mari capacități intelectuale, dacă nu sunt 
călăuzite de Cuvântul lui Dumnezeu în cercetările lor, ajung în 
încurcătură în încercările lor de a trasa relațiile dintre ştiinţă şi 
revelaţie. Deoarece Creatorul şi lucrările Lui sunt atât de mult peste 
posibilitatea lor de înţelegere şi pentru că nu pot să le explice prin 
legile naturale, aceştia consideră raportul biblic ca nefiind vrednic de 
încredere. Aceia care se îndoiesc de temeinicia raportului Vechiului 
şi Noului Testament vor face un pas mai departe şi vor ajunge să se 
îndoiască de existenţa lui Dumnezeu şi atunci, pierzându-și ancora, 
vor fi lăsaţi să se izbească de stâncile necredinţei. 

Aceste persoane au pierdut simplitatea credinţei. Trebuie să 
existe o neclintită credinţă în autoritatea divină a Cuvântului celui 
sfânt al lui Dumnezeu. Biblia nu trebuie să fie testată prin ideile 
ştiinţifice ale oamenilor. Cunoştinţa omenească nu este un ghid 
vrednic de încredere. 

Scepticii care citesc Biblia cu scopul de a căuta greşeli, printr-o 
imperfectă înţelegere a revelaţiei pot pretinde că au găsit contradicții 
în ea; dar dacă este bine înţeleasă, ea este într-o perfectă armonie. 
Moise a scris sub călăuzirea Duhului lui Dumnezeu şi o corectă 
teorie a geologiei nu va pretinde niciodată că a descoperit ceea ce 
nu se poate armoniza cu declaraţia Lui. Tot adevărul, fie el în natură 
sau revelaţie, este consecvent cu sine în toate manifestările lui. 

În Cuvântul lui Dumnezeu sunt unele probleme la care cei mai 
profunzi învăţaţi nu vor putea da răspuns. Atenţia este atrasă la aceste 
subiecte pentru a ni se arăta cât de multe probleme sunt chiar în 
lucrurile obişnuite ale vieţii de fiecare zi, pe care minţile mărginite, 
cu toată înţelepciunea cu care se fălesc, nu le vor putea înţelege 
niciodată pe deplin. 

Cu toate acestea, oamenii de ştiinţă cred că pot înţelege înţelep- 
ciunea lui Dumnezeu, ceea ce El a făcut sau ceea ce El poate face. 
Ideea foarte mult răspândită este aceea că El este limitat de propriile 
Lui legi. Oamenii neagă sau ignoră existenţa Lui ori caută să ex- 
plice totul, chiar şi lucrarea Duhului Sfânt asupra inimii omeneşti; 
şi nu mai au nici un fel de respect pentru Numele Său sau teamă 
de puterea Sa. Ei nu cred în supranatural şi nu înţeleg legile lui 
Dumnezeu sau puterea Lui infinită de a aduce la îndeplinire — prin 
ele — voinţa Lui. Aşa cum se foloseşte de obicei, termenul „legile 
naturii“ cuprinde ceea ce au fost în stare oamenii să descopere cu 

privire la legile ce guvernează lumea fizică; dar cât de limitată este 
cunoştinţa lor şi cât de vast este câmpul în care Creatorul poate lucra 
în armonie cu propriile Sale legi — şi încă peste posibilitatea de 
înţelegere a fiinţei mărginite! 

Mulţi învaţă că materia posedă energie vitală, că materiei îi sunt 
date anumite proprietăţi şi apoi ea este lăsată să acţioneze prin pro- 
pria sa energie; că lucrurile din natură sunt conduse în armonie 
cu nişte legi fixe, în care nici chiar Dumnezeu nu poate interveni. 
Aceasta este o falsă ştiinţă şi nu este susţinută de Cuvântul lui Dum- 
nezeu. Natura lor este la dispoziţia Creatorului ei. Dumnezeu nu 
anulează legile Sale şi nici nu lucrează împotriva lor, ci El le folo- 
seşte continuu ca instrumente ale Sale. Natura mărturiseşte despre 
o inteligenţă, o prezenţă, o energie activă, care lucrează în şi prin 
legile ei. În natură se vădeşte continua lucrare a Tatălui şi a Fiului. 
Hristos spune: „Tatăl Meu lucrează până acum; şi Eu de asemenea 
lucrez“ (loan 5, 17). 

Leviţii, în imnul lor ce ne este redat de Neemia, cântă: „Iu, 
Doamne, numai Tu ai făcut cerurile, cerurile cerurilor şi toată oşti- 
rea lor, şi pământul cu tot ce este pe el... Tu dai viaţă tuturor“ 
(Neem.9,6). Cu privire la lumea aceasta a noastră, lucrarea creaţiunii 
lui Dumnezeu este completă. Căci „lucrările Lui fuseseră isprăvite 
încă de la întemeierea lumii“ (Evrei 4, 3). Dar puterea, energia Sa, 
este încă exercitată în menţinerea lucrărilor creaţiunii Sale. Inima 
bate şi respiraţia îşi urmează cursul nu pentru că mecanismul ce 
a fost pus odată în mişcare continuă să acţioneze prin propria sa 
energie, ci fiecare respiraţie şi fiecare pulsaţie a inimii sunt o do- 
vadă a grijii Aceluia în care „avem viaţa, mişcarea şi fiinţa“ (Faptele 
Apostolilor 17, 28). Faptul că an de an pământul produce bunătă- 
tile lui şi îşi continuă mişcarea în jurul soarelui nu se datorează 
unei puteri proprii. Mâna lui Dumnezeu este aceea care conduce 
planetele şi le păstrează în poziţia lor, în mersul lor ordonat prin 
spaţiile siderale. El „a făcut să meargă după număr, în şir, oştirea 
lor. El le cheamă pe toate pe nume; aşa de mare este puterea şi tăria 
Lui, că una nu lipseşte“ (Isaia 40, 26). Prin puterea Lui vegetaţia se 
dezvoltă, frunzele apar şi florile înfloresc. El „face să răsară iarba 
pe munţi“ (Psalmii 147, 8) şi prin El văile sunt făcute să rodească. 
„Toate fiarele pădurilor ... îşi cer hrana de la Dumnezeu“ şi fiecare 
creatură vie, de la insecta cea mai mică şi până la om, toate sunt 

zilnic dependente de grija Sa providenţială. În cuvinte deosebit de 
frumoase, psalmistul spune: „Ioate.... Te aşteaptă, ca să le dai hrana 
la vreme. Le-o dai Tu, ele o primesc; Îţi deschizi Tu mâna, ele se 
satură de bunătăţile Tale“ (Psalmii 104, 20.21.27.28). Cuvântul Său 
controlează elementele naturii; El acoperă cerurile cu nori şi pregă- 
teşte ploaia pentru pământ. „EI dă zăpada ca lâna. El presară bruma 
albă ca cenuşa“ (Psalmii 147, 16). „La tunetul Lui, urlă apele în ce- 
ruri; El ridică norii de la marginile pământului, dă naştere fulgerelor 
şi ploii, şi scoate vântul din cămările Lui“ (leremia 10, 13). 

Dumnezeu este temelia tuturor lucrurilor. Întreaga adevărată 
educaţie este în armonie cu lucrările Sale; toată educaţia creştină 
duce la ascultarea de conducerea Sa. Ştiinţa deschide noi perspective 
orizontului nostru; ea se înalţă sus şi explorează noi profunzimi; 
dar, ca rezultat al cercetărilor ei, ea nu aduce nimic care să fie în 
conflict cu revelaţia divină. Ignoranţa poate căuta să susţină păreri 
greşite cu privire la Dumnezeu, apelând la ştiinţă; dar cartea naturii 
şi Cuvântul scris aruncă una asupra alteia lumină. 

Noi suntem astfel conduşi să adorăm pe Creator şi să avem o 
încredere inteligentă în Cuvântul Său. 

Nici o minte mărginită nu poate înţelege pe deplin existenţa, 
puterea, înţelepciunea sau lucrările Celui infinit. Scriitorul inspirat 
spune: „Poţi spune tu că poţi pătrunde adâncimile lui Dumnezeu, 
că poţi ajunge la cunoştinţa desăvârşită a Celui Atotputernic? Cât 
cerurile-i de înaltă: ce poţi face? Mai adâncă decât locuinţa morţilor: 
ce poţi şti? Întinderea ei este mai lungă decât pământul, şi mai lată 
decât marea“ (lov 11, 7-9). Minţile cele mai mari ale pământului 
nu pot cuprinde pe Dumnezeu. Oamenii pot cerceta continuu, pot 
învăţa continuu şi dincolo de aceasta încă este un infinit. 

Cu toate acestea, lucrările creaţiunii mărturisesc despre puterea 
şi măreţia lui Dumnezeu. „Cerurile spun slava lui Dumnezeu şi 
întinderea lor vesteşte lucrarea mâinilor Lui“ (Psalmii 19, 1). Aceia 
care iau Cuvântul scris ca sfătuitor al lor vor găsi în el un ajutor 
preţios în a-L înţelege pe Dumnezeu. „Însuşirile nevăzute ale Lui 
se văd lămurit, de la facerea lumii când te uiţi cu băgare de seamă 
la ele în lucrurile făcute de EI, şi anume puterea Lui veşnică şi 
dumnezeirea Lui“ (Romani 1, 20). 

Pentru a repopula pământul pustiit pe care, cu puțin timp înainte, 
potopul îl curățise de stricăciunea lui morală, Dumnezeu nu a păstrat 
decât o singură familie, aceea a lui Noe, căruia El îi declarase: „Ie- 
am văzut fără prihană înaintea Mea în neamul acesta de oameni“ 
(Geneza 7, 1). Şi totuşi, în cei trei fii ai lui Noe s-a dezvoltat foarte 
repede aceeaşi mare deosebire văzută în lumea dinainte de potop. 
În Sem, Ham şi lafet, care trebuia să fie întemeietorii neamului 
omenesc, se contura caracterul urmaşilor lor. 

Noe, privind prin inspiraţie divină, a prezis istoria celor trei mari 
rase ce aveau să răsară din aceşti părinţi ai omenirii. Descriind pe 
urmaşii lui Ham mai degrabă prin fiul decât prin tatăl, el declară: 
„Blestemat să fie Canaan! Să fie robul robilor fraţilor lui“ (Geneza 
9, 25). Păcatul nefiresc săvârşit de Ham arată că respectul filial 
fusese de multă vreme alungat din sufletul său şi dădea pe faţă 
toată nelegiuirea şi josnicia din caracterul lui. Aceste caracteristici 
rele s-au transmis mai departe în Canaan şi în urmaşii lui, a căror 
neîntreruptă vinovăţie a atras asupra lor judecăţile lui Dumnezeu. 

Pe de altă parte, respectul manifestat de către Sem şi lafet faţă 
de tatăl lor şi, în felul acesta, faţă de poruncile divine, a făgăduit un 
viitor mai strălucit pentru urmaşii lor. Cu privire la aceşti fii s-a spus: 
„Binecuvântat să fie Domnul, Dumnezeul lui Sem, şi Canaan să fie 
robul lui! Dumnezeu să lărgească locurile stăpânite de Iafet, lafet să 
locuiască în corturile lui Sem, şi Canaan să fie robul lor“ (Geneza 9, 
20-27). Urmaşii lui Sem aveau să fie poporul ales al legământului lui 
Dumnezeu, al Mântuitorului făgăduit. Iehova avea să fie Dumnezeul 
lui Sem. Din el avea să coboare Avraam şi poporul lui Israel, prin 
care avea să vină Hristos: „Ferice de poporul al cărui Dumnezeu 
este Domnul“ (Psalmii 144, 15). Şi lafet „să locuiască în corturile 
lui Sem“. Urmaşii lui lafet aveau să aibă în mod deosebit parte de 
binecuvântările Evangheliei. 

Urmaşii lui Canaan au decăzut până la cele mai degradante 
forme de păgânism. Deşi blestemul profetic i-a condamnat la sclavie, 

aplicarea pedepsei a fost timp de veacuri amânată. Dumnezeu a 
suportat nelegiuirea şi stricăciunea lor, până când ei au trecut limitele 
răbdării divine. Atunci au fost lepădaţi şi au devenit robi ai urmaşilor 
lui Sem şi afet. 

Profeţia lui Noe nu a fost o ameninţare arbitrară a mâniei şi nici 
o declaraţie de favoritism. Ea n-a determinat caracterul şi destinul 
fiilor lui. Dar a arătat care avea să fie rezultatul felului de viaţă pe 
care ei în repetate rânduri şi l-au ales, cum şi caracterul pe care şi 
l-au dezvoltat. Ea era expresia a ceea ce era în planul lui Dumnezeu 
pentru ei şi urmaşii lor din cauza propriului lor caracter şi propriei lor 
purtări. De regulă, copiii moştenesc pornirile şi înclinațiile părinților 
şi imită pilda lor; astfel că păcatele părinţilor sunt practicate de către 
copii, din generaţie în generaţie. În acest fel josnicia şi lipsa de 
respect a lui Ham s-au reprodus în urmaşii săi, aducând asupra lor 
blestemul timp de multe generaţii. „Un singur păcătos nimiceşte 
mult bine“ (Eclesiastul 9, 18). 

Pe de altă parte, cât de bogat a fost răsplătit respectul lui Sem 
pentru tatăl său şi ce şir strălucit de oameni sfinţi s-a ridicat din urma- 
şii săi! „Domnul cunoaşte zilele oamenilor cinstiţi ... şi urmaşii lui 
sunt binecuvântaţi“ (Psalmii 37, 18.26). „Să ştii că Domnul, Dum- 
nezeul tău este singurul Dumnezeu. El este un Dumnezeu credincios 
şi Îşi ţine legământul şi îndurarea până la al miilea neam de oameni 
faţă de cei ce-L iubesc şi păzesc poruncile Lui“ (Deuteronom 7, 9). 

Pentru un timp, urmaşii lui Noe au continuat să locuiască prin 
munţii unde s-a oprit corabia. Pe măsură însă ce numărul lor a 
crescut, apostazia a dus degrabă la despărțire. Aceia care au dorit 
să uite pe Creatorul lor şi să lepede restrângerea adusă de Legea 
Sa simțeau o continuă plictiseală şi supărare datorită învăţăturii şi 
exemplului semenilor lor temători de Dumnezeu şi, după un timp, 
au hotărât să se separe de cei care se închinau lui Dumnezeu. Ca 
urmare au pornit spre câmpia Şinear, pe malurile fluviului Eufrat. Ei 
au fost atraşi de frumuseţea locului şi fertilitatea solului şi pe această 
câmpie s-au hotărât să-şi facă sălaşul. 

Aici au hotărât să zidească o cetate şi în ea să înalțe un turn 
uluitor de înalt, aşa încât să devină o minune a lumii. 

Această lucrare era menită să împiedice împrăştierea oamenilor 
în colonii. Dumnezeu i-a îndrumat pe oameni să se întindă pe în- 
treaga suprafaţă a pământului pentru a-l popula şi a-l supune; dar 

aceşti constructori ai Babelului erau hotărâți să-i ţină pe toţi ai lor 
uniţi într-o societate şi să întemeieze o monarhie, care în cele din 
urmă să stăpânească întregul pământ. Astfel, cetatea lor avea să de- 
vină metropola unui imperiu universal; gloria ei avea să stârnească 
admiraţia şi omagiul lumii şi să-i facă vestiți pe întemeietorii ei. 
Turnul acesta magnific, ajungând până la cer, trebuia în adevăr să 
stea ca un monument al puterii şi înţelepciunii constructorilor lui, 
perpetuând faima lor până la cele din urmă generaţii. 

Locuitorii din câmpia Şinear nu credeau în legământul lui Dum- 
nezeu, că El nu va mai aduce alt potop pe pământ. Mulţi dintre ei 
tăgăduiau existenţa lui Dumnezeu şi puneau potopul pe seama unor 
cauze naturale. Alţii credeau într-o Fiinţă supremă şi credeau, de 
asemenea, că ea a fost aceea care a nimicit lumea dinainte de potop; 
şi inima lor, ca şi aceea a lui Cain, s-a răsculat împotriva Lui. Unul 
dintre scopurile pe care le urmăreau prin construirea turnului era şi 
acela de a avea un loc de scăpare în eventualitatea unui alt potop. 
Construcţia urma să aibă o înălțime mult mai mare decât s-au ridi- 
cat apele potopului, iar ei credeau că, în felul acesta, vor fi în afara 
oricărui pericol. Iar prin faptul că aveau să fie în stare să se înalțe 
până la nori, ei sperau că vor putea descoperi cauzele potopului. 
Întreaga lucrarea avea ca scop să înalțe şi mai sus mândria celor 
ce l-au proiectat, să depărteze de la Dumnezeu minţile generaţiilor 
viitoare şi să le ducă la idolatrie. 

Când a fost parţial terminat, o parte din turn a fost ocupat şi 
folosit ca locuinţă pentru ziditori; alte încăperi, splendid mobilate 
şi împodobite, au fost închinate idolilor lor. Oamenii se bucurau 
de succesul lor şi slăveau pe dumnezeii de argint şi aur, ridicându- 
se împotriva Cârmuitorului cerului şi al pământului. Deodată însă, 
lucrarea, care înainta atât de bine, a fost oprită. Au fost trimişi îngeri 
ca să strice planurile constructorilor. Turnul ajunsese la o foarte mare 
înălţime şi era imposibil acum pentru cei ce lucrau sus, în vârf, să 
comunice în mod direct cu aceia care se aflau jos, la baza turnului; 
de aceea, au fost aşezaţi oameni din loc în loc, fiecare dintre aceştia 
să primească şi să transmită celui de mai jos ordinele cu privire la 
materiale sau alte directive în legătură cu lucrarea. În timp ce veştile 
erau astfel duse de la unul la altul, limbajul li s-a încurcat, astfel că 
se cereau materiale de care nu era nevoie şi se dădeau îndrumări care 
erau adesea în contradicţie cu cele ce fuseseră date. A urmat confuzie 

şi spaimă. Întreaga lucrare s-a oprit. Nu mai putea fi vorba — mai 
departe — de nici un fel de armonie şi conlucrare. Constructorii 
erau cu totul neînstare să-şi explice aceste ciudate neînţelegeri dintre 
ei şi, în mânia şi deznădejdea lor, se acuzau unii pe alţii. Alianţa 
lor a luat sfârşit în luptă şi vărsare de sânge. Fulgere din ceruri, ca 
o dovadă a neplăcerii lui Dumnezeu, au sfărâmat partea de sus a 
turnului, aruncând-o la pământ. Astfel, oamenii au fost făcuţi să 
simtă că există un Dumnezeu care domneşte în ceruri. Până la data 
aceea toţi oamenii au vorbit aceeaşi limbă; acum însă, aceia care 
puteau să-şi înţeleagă între ei vorbirea s-au unit în două grupe; unii 
au pornit într-o parte, alţii în alta. „Şi Domnul i-a împrăştiat de acolo 
pe toată faţa pământului“ (Geneza 11, 8). Împrăştierea aceasta a fost 
mijlocul de populare a pământului şi în acest fel s-a realizat planul 
lui Dumnezeu, chiar şi prin mijloacele folosite de oameni spre a-l 
împiedica. 

Dar ce pierdere au suferit aceia care se ridicaseră împotriva lui 
Dumnezeu! A fost scopul lui Dumnezeu acela ca, atunci când oame- 
nii ar fi pornit să întemeieze naţiuni în diferite părți ale pământului, 
să ducă cu ei cunoaşterea voii Lui, astfel ca lumina adevărului să 
strălucească cu putere înaintea generaţiilor care aveau să vină. Noe, 
predicatorul credincios al neprihănirii, a trăit cincizeci de ani după 
potop. Sem a mai trăit cinci sute de ani, şi urmaşii lor au avut astfel 
ocazia să facă cunoştinţă cu cerinţele lui Dumnezeu şi cu istoria fe- 
lului în care El S-a purtat cu părinţii lor. Dar ei n-au fost binevoitori 
să dea ascultare acestor adevăruri care nu le plăceau; ei nu doreau 
să ştie ceva despre Dumnezeu; şi prin amestecarea limbajului ei au 
fost, în mare măsură, izolaţi de legăturile cu aceia care puteau să le 
dea lumină. 

Ziditorii Babelului se lăsaseră în voia spiritului de nemulţumire 
împotriva lui Dumnezeu. În loc să-şi aducă aminte cu recunoştinţă de 
mila Sa faţă de Adam şi de legământul îndurării Sale faţă de Noe, ei 
se plângeau de asprimea Lui în alungarea primei perechi din Eden şi 
distrugerea lumii prin potop. Dar, în timp ce murmurau împotriva lui 
Dumnezeu, ca fiind arbitrar şi sever, acceptau conducerea celui mai 
crud dintre tirani. Satana căuta să aducă dispreţ asupra jertfelor care 
preînchipuiau moartea lui Hristos; şi, cum minţile oamenilor erau 
întunecate de idolatrie, el îi mâna să contrafacă aceste jertfe şi să-i 
sacrifice pe propriii lor fii pe altarele zeilor lor. Deoarece oamenii 

se depărtau de Dumnezeu, atributele divine — dreptatea, curăţia şi 
iubirea — au fost înlocuite cu apăsarea, violenţa şi brutalitatea. 

Locuitorii Babelului erau hotărâți să stabilească o conducere 
care să fie independentă de Dumnezeu. Erau totuşi printre ei unii 
care se temeau de Dumnezeu, dar care fuseseră amăgiţi de declarați- 
ile celor necredincioşi şi atraşi în planurile lor. Din pricina acestor 
credincioşi, Dumnezeu a amânat judecăţile Sale şi le-a dat oamenilor 
timp în care aceştia să dea pe faţă adevăratul lor caracter. În timp ce 
avea loc acest lucru, fiii lui Dumnezeu se străduiau să-i întoarcă de 
la planurile lor; dar oamenii erau strâns legaţi în acţiunea aceasta 
dârză împotriva Cerului. Dacă ar fi mers mai departe nestingheriţi, 
ei ar fi ticăloşit lumea chiar din copilăria ei. Alianţa lor a fost în- 
temeiată pe răzvrătire, o împărăție întemeiată pe înălţare de sine şi 
în care Dumnezeu nu avea să aibă nici stăpânire, nici onoare. Dacă 
această alianţă ar fi fost îngăduită, o putere teribilă avea să se ridice 
pentru a izgoni de pe pământ neprihănirea-şi cu ea pacea, fericirea 
şi Siguranţa. În locul legilor divine, care sunt „sfinte, drepte şi bune“ 
(Romani 7, 12), oamenii se străduiau să pună legi care să corespundă 
cu scopurile inimilor lor egoiste şi crude. 

Cei care se temeau de Dumnezeu strigau către El ca să intervină. 
Şi „Domnul S-a coborât să vadă cetatea şi turnul, pe care-l zideau 
fiii oamenilor“ (Geneza 11, 5). În îndurarea Lui faţă de omenire, 
EI a nimicit planul ziditorilor turnului şi a prăbuşit monumentul 
cutezanţei lor. În mila Sa le-a încurcat limbile, punând astfel o stavilă 
pornirii lor spre răscoală. Dumnezeu suportă îndelung stricăciunea 
oamenilor, dându-le din plin prilej pentru pocăință; dar El reţine toate 
uneltirile lor de a se împotrivi autorităţii Legii Sale drepte şi sfinte. 
Din timp în timp, mâna nevăzută ce ţine sceptrul guvernării este 
întinsă pentru a pune frâu nelegiuirii. Sunt date dovezi de netăgăduit 
că Creatorul Universului, Cel nemărginit în înţelepciune, iubire şi 
adevăr, este Cârmuitorul Suprem al cerului şi al pământului şi că 
nimeni nu poate să sfideze puterea Sa fără să fie pedepsit pentru 
aceasta. 

Uneltirile ziditorilor Babelului au sfârşit în ruşine şi înfrângere. 
Monumentul mândriei lor a devenit un semn de aducere aminte a 
nebuniei lor. Cu toate acestea, oamenii continuă să meargă pe acelaşi 
drum, încrezându-se în ei înşişi şi respingând Legea lui Dumnezeu. 
Este acelaşi principiu pe care Satana a căutat să-l înfăptuiască în 

ceruri; acelaşi principiu care l-a stăpânit pe Cain atunci când şi-a 
adus jertfa. 

Există ziditori de turnuri şi în zilele noastre. Cei necredincioşi 
îşi construiesc teoriile lor pe deducţiile aşa-zisei ştiinţe şi resping 
revelaţia Cuvântului lui Dumnezeu. Ei îşi permit să condamne au- 
toritatea morală a lui Dumnezeu, să dispreţuiască Legea Sa şi să 
se mândrească cu capacitatea raţiunii umane. Şi, „pentru că nu se 
aduce repede la îndeplinire hotărârea dată împotriva faptelor lor rele, 
de aceea este plină inima fiilor oamenilor de dorinţa să facă rău“ 
(Eclesiastul 8, 11). 

În aşa-zisa lume creştină, mulţi se depărtează de învăţăturile 
clare ale Bibliei şi construiesc un crez format din speculaţii ome- 
neşti şi mituri plăcute, arătând spre turnul lor ca fiind un mijloc de 
a urca la cer. Oamenii se agaţă cu admiraţie de vorbirile elocvente, 
care-i învaţă că cel care păcătuieşte nu va muri, că mântuirea poate fi 
obținută fără să fie nevoie de ascultare faţă de Legea lui Dumnezeu. 
Dacă cei ce mărturisesc a fi urmaşi ai lui Hristos ar accepta standar- 
dul pe care-l prezintă Dumnezeu, acest lucru i-ar duce la unitate; dar 
atâta vreme cât înţelepciunea omenească este înălţată mai presus de 
Cuvântul Său cel sfânt, va fi numai ceartă şi dezbinare. Confuzia 
existentă în crezurile şi sectele ce sunt în conflict unele cu altele este 
foarte bine reprezentată prin expresia „Babilon“, pe care profeția 
(Apocalipsa 14, 8; 18, 2) o aplică la bisericile iubitoare de lume din 
zilele sfârşitului. 

Mulţi caută să facă un cer al lor prin acumularea de avuţie şi 
putere. Ei „râd şi vorbesc cu răutate de asuprire: vorbesc de sus“ 
(Psalmii 73, 8), călcând în picioare drepturile omului şi dispreţuind 
autoritatea divină. Cei mândri pot, pentru un timp, să fie în mare 
putere şi pot să aibă succes în tot ceea ce întreprind; dar până la 
urmă nu vor avea decât dezamăgire şi nenorocire. 

Timpul cercetării lui Dumnezeu este aproape. Cel Prea Înalt 
va coborî să vadă ce au zidit fiii oamenilor. Puterea Lui suverană 
se va manifesta, iar lucrările îngâmfării omeneşti se vor da pe faţă. 
„Domnul priveşte din înălţimea cerurilor şi vede pe toţi fiii oamenilor. 
Din locaşul locuinţei Lui, El priveşte pe toţi locuitorii pământului“ 
(Psalmii 33, 13.14). 

După împrăştierea de la Babel, idolatria a devenit aproape univer- 
sală şi, în cele din urmă, Dumnezeu i-a lăsat pe păcătoşii împietriţi să 
meargă mai departe pe căile lor rele, în timp ce l-a ales pe Avraam, 
din seminţia lui Sem, şi l-a făcut păzitorul Legii Sale pentru ge- 
neraţiile viitoare. Avraam crescuse în mijlocul superstiţiilor şi al 
păgânismului. Chiar cei din casa tatălui său, prin care fusese păs- 
trată cunoştinţa de Dumnezeu, au cedat în mod treptat influențelor 
seducătoare din jurul lor; ei „slujeau altor dumnezei“ (Iosua 24, 2), 
în loc să-l slujească lui Iehova. Dar adevărata credinţă nu avea să 
piară. Dumnezeu totdeauna a păstrat o rămăşiţă care să-L slujească. 
Adam, Set, Enoh, Metusala, Noe, Sem, într-o linie neîntreruptă, au 
păstrat din veac în veac descoperirile preţioase ale voinţei Sale. Fiul 
lui Terah a devenit moştenitor al acestei comori sfinte. Idolatria îl 
chema din toate părţile, dar în zadar. Credincios printre cei lipsiţi de 
credinţă, neatins de corupţie în mijlocul apostaziei ce predomina, el 
s-a ținut neclintit de adorarea singurului şi adevăratului Dumnezeu. 
„Domnul este lângă toţi cei ce-L cheamă, lângă cei ce-L cheamă 
cu toată inima“ (Psalmii 145, 18). El i-a făcut cunoscut lui Avraam 
voinţa Lui şi i-a dat o lămurită cunoaştere a cerinţelor Legii Sale şi 
a mântuirii care avea să fie realizată prin Hristos. 

Lui Avraam i-a fost dată făgăduinţa, foarte prețioasă oamenilor 
din vremea aceea, şi anume că va avea nenumărați urmaşi şi că va 
ajunge un neam mare. „Voi face din tine un neam mare şi te voi 
binecuvânta; îţi voi face un nume mare şi vei fi o binecuvântare“ 
(Geneza 12, 2). La aceasta a mai fost adăugată asigurarea mai preţi- 
oasă decât orice altceva pentru moştenitorul credinţei, şi anume că 
din urmaşii săi avea să vină Răscumpărătorul lumii. „Toate familiile 
pământului vor fi binecuvântate în tine“ (Ver 3). Şi totuşi, ca o primă 
condiţie a împlinirii, trebuia să fie o punere la probă a credinţei; se 
cerea un sacrificiu. 

Solia lui Dumnezeu a ajuns la Avraam: „leşi din ţara ta, din 
rudenia ta şi din casa tatălui tău şi vino în ţara pe care ţi-o voi arăta“ 

(Geneza 12, 1). Pentru ca Dumnezeu să-l poată califica pentru marea 
Sa lucrare, ca păstrător al sfintelor Sale cuvinte, Avraam trebuia să 
fie despărțit de cei cu care fusese asociat la începutul vieţii sale. 
Influenţa neamurilor şi a prietenilor avea să fie o piedică în calea 
educaţiei pe care Dumnezeu Îşi propusese să o dea slujitorului Său. 
Acum, când într-un mod special Avraam era legat de cer, el trebuia 
să locuiască printre străini. Caracterul său trebuia să fie cu totul 
deosebit, diferit de celelalte caractere din lume. El nici n-ar fi putut 
explica felul comportării sale, astfel încât să fie înţeles de prietenii 
săi. Lucrurile spirituale trebuie înţelese în mod spiritual, iar motivele 
şi acţiunile sale nu erau înţelese de către rudeniile lui idolatre. 

„Prin credinţă, Avraam, când a fost chemat să plece dintr-un 
loc, pe care avea să-l ia ca moştenire, a ascultat şi a plecat, fără 
să ştie unde se duce“ (Evrei 11, 8). Ascultarea necondiționată a 
lui Avraam este una dintre cele mai izbitoare dovezi ale credinţei 
ce poate fi aflată în întreaga Scriptură. Pentru el, credinţa era „o 
încredere neclintită în lucrurile nădăjduite, o puternică încredințare 
despre lucrurile care nu se văd“ (Evrei 11, 1). Sprijinindu-se pe 
făgăduinţa divină, fără cea mai slabă asigurare exterioară a împlinirii 
ei, el şi-a părăsit casa şi rudeniile, cum şi ţara lui de naştere, şi a 
plecat fără să ştie încotro, pentru a merge acolo unde îl conducea 
Dumnezeu. „Prin credinţă, a venit şi s-a aşezat el în ţara făgăduinţei, 
ca într-o ţară care nu era a lui, şi a locuit în corturi, ca şi Isaac şi 
Iacov, care erau împreună moştenitori cu el ai aceleiaşi făgăduinţe“ 
(Evrei 11,9). 

N-a fost deloc uşoară încercarea prin care a trecut Avraam şi 
sacrificiul ce se cerea din partea lui nu era nicidecum dintre cele mai 
mici. Erau legături puternice care îl legau de ţara sa, de rudeniile şi 
familia sa. Dar el n-a ezitat să asculte chemarea. El nu avea nici o 
întrebare de pus în legătură cu ţara făgăduinţei, dacă solul era fertil 
şi clima sănătoasă, dacă ţara avea locuri plăcute şi dacă îi oferea 
posibilitatea să strângă avere. Dumnezeu a vorbit, şi slujitorul Său 
trebuia să asculte; locul cel mai fericit de pe pământ pentru el era 
locul în care Dumnezeu voia ca el să fie. 

Sunt mulţi aceia care, asemenea lui Avraam, sunt puşi la probă. 
Ei nu aud vocea lui Dumnezeu vorbindu-le în mod direct, din ceruri, 
ci El îi cheamă prin învăţăturile Cuvântului Său şi prin evenimentele 
providenţei Sale. Acestora poate că li se cere să părăsească legă- 

turile apropiate şi aducătoare de folos, să se despartă de rude şi să 
pornească pe o cale ce pare a fi numai o cale a lepădării de sine, a 
greutăților şi sacrificiului. Dumnezeu le-a rânduit o lucrare pe care 
s-o facă; dar o viaţă lipsită de griji, cum şi influenţa prietenilor şi 
rudelor, i-a împiedicat în dezvoltarea trăsăturilor de caracter esenţi- 
ale pentru împlinirea ei. El i-a chemat undeva departe de influenţa şi 
ajutorul omenesc şi-i conduce să simtă nevoia după ajutorul Său şi să 
depindă numai de EI, pentru ca EI să li se poată descoperi. Cine este 
oare gata ca la chemarea Providenţei să renunţe la planurile la care 
ținea cu drag şi să se despartă de legăturile familiale? Cine este gata 
să accepte noi răspunderi şi să păşească în câmpuri necunoscute de 
activitate, aducând la îndeplinire lucrarea lui Dumnezeu cu hotărâre 
şi inimă binevoitoare, socotind — de dragul lui Hristos — pagubele 
ca un câştig? Cel care va face astfel are credinţa lui Avraam şi va 
împărtăşi cu el acea „greutate veşnică de slavă“ (2 Corinteni 4, 17), 
cu care „suferinţele din vremea de acum nu sunt vrednice să fie puse 
alături“ (Romani 8, 18). 

Chemarea cerului i s-a adresat de prima dată lui Avraam, în 
vreme ce el locuia în „Ur din Haldea“ (Geneza 11, 31) şi de unde, 
ascultând de ea, a plecat în Haran. Până aici l-a însoţit familia sa, 
căci, pe lângă închinarea la idoli, ei se mai închinau şi adevăratului 
Dumnezeu. Avraam a rămas aici până la moartea lui Terah. Dar, de la 
mormântul tatălui său, glasul divin îl cheamă să meargă mai departe. 
Fratele său, Nahor, şi familia lui s-au lipit de casa şi idolii lor şi au 
rămas acolo. Pe lângă Sara, nevasta lui Avraam, numai Lot, fiul lui 
Haran care murise de multă vreme, a ales să împărtăşească viaţa de 
peregrin a patriarhului. Cu toate acestea, grupul celor care au plecat 
din Mesopotamia a fost mare. Avraam avea deja mari turme şi cirezi 
nenumărate, bogăţiile Orientului, şi era înconjurat de un număr mare 
de servi şi ajutoare. El a plecat din ţara părinţilor săi, ca să nu se 
mai întoarcă niciodată, luând cu el tot ceea ce avea, „toate averile 
pe care le strânseseră şi cu toate slugile (sufletele, KJV) pe care 
le câştigaseră în Haran“ (Geneza 12, 5). Printre aceştia erau mulţi 
care erau mânaţi de consideraţii mai înalte decât acelea de câştig 
şi interese personale. În timpul şederii lor în Haran, atât Avraam, 
cât şi Sara au adus şi pe alţii la închinarea şi slujirea adevăratului 
Dumnezeu. Aceştia s-au alăturat de casa patriarhului şi l-au însoţit 

în ţara făgăduinţei. „Au plecat în țara Canaan şi au ajuns în ţara 
Canaan“ (Geneza 12, 5). 

Locul în care au poposit pentru prima dată a fost Sihem. La 
umbra stejarilor lui More, într-o vale largă şi ierboasă, cu grădinile 
ei de măslini şi izvoare de apă, între muntele Ebal pe de o parte şi 
muntele Garizim pe de altă parte, Avraam şi-a aşezat tabăra. ţara 
în care a intrat patriarhul era o ţară plăcută şi bună, „ţară cu pâraie 
de apă, cu izvoare şi cu lacuri, care ţâşnesc din văi şi munţi; ţară 
cu grâu, cu orz, cu vii, cu smochini şi cu rodii, ţară cu măslini şi 
cu miere“ (Deuteronom 3, 7-8). Dar pentru închinătorii lui Iehova, 
o umbră grea zăcea asupra dealurilor împădurite şi a câmpiei rodi- 
toare. „Canaaniţii erau atunci în țară.“ Avraam ajunsese la împlinirea 
nădejdilor sale, dar găsise ţara ocupată de un neam străin şi plin de 
idolatrie. Prin dumbrăvi erau ridicate altare ale zeilor falşi şi pe înăl- 
timile din jur erau aduse jertfe omeneşti. În timp ce el se prindea de 
făgăduinţa divină, nu fără prevestiri îngrozitoare şi-a întins el cortul. 
Apoi „Domnul S-a arătat lui Avraam şi i-a zis: «Toată ţara aceasta o 
voi da seminţei tale»“ (Geneza 12, 7). Credinţa lui a fost întărită de 
această asigurare, că prezenţa divină era cu el şi că n-a fost lăsat pe 
mâna celor nelegiuiţi. „Şi Avraam a zidit acolo un altar Domnului, 
care i Se arătase“ (Geneza 12, 7). Deşi era încă un peregrin, el s-a 
mutat în curând într-un loc lângă Betel şi a înălţat iarăşi un altar şi a 
chemat acolo Numele Domnului. 

Avraam, „prietenul lui Dumnezeu“, ne dă un valoros exemplu. 
Viaţa lui a fost o viaţă de rugăciune. Oriunde îşi ridica el cortul, ridica 
alături şi altarul său, strângând pe toţi cei din tabăra sa la jertfele de 
dimineaţă şi seară. Când îşi muta cortul, altarul rămânea acolo. În 
anii următori, unii dintre canaaniţii nomazi au primit învățături de la 
Avraam; şi ori de câte ori unul dintre aceştia ajungea la altarul acela, 
ştia cine fusese acolo înaintea lui; când îşi aşeza cortul, el repara 
altarul şi se închina acolo viului Dumnezeu. 

Avraam a călătorit mai departe, spre miazăzi, şi din nou credinţa 
sa a fost încercată. Cerul n-a mai dat ploaie, pâraiele încetaseră să 
mai curgă prin väi şi iarba se uscase pe câmpii. Turmele şi cirezile 
nu mai găseau păşune şi foametea ameninţa întreaga tabără. Nu 
cumva patriarhul punea acum la îndoială conducerea Providenţei? 
Nu privea el oare înapoi cu dor la belşugul câmpiilor Haldeii? Toţi 
priveau cu îngrijorare să vadă ce va face Avraam, când necazuri 

după necazuri se abăteau asupra lui. Atâta vreme cât încrederea lui 
părea nezdruncinată, ei simțeau că mai era nădejde; erau siguri că 
Dumnezeu era Prietenul său şi că El încă îi călăuzea. 

Avraam nu putea să explice căile Providenţei; el nu ajunsese la 
împlinirea speranţelor lui; dar se ţinea tare de făgăduinţa: „Te voi 
binecuvânta, îţi voi face un nume mare şi vei fi o binecuvântare“. 
Cu rugăciuni stăruitoare, el chibzuia să vadă cum să păstreze viaţa 
celor ai săi şi a turmelor sale, dar nu îngăduia ca împrejurările să 
zdruncine credinţa sa în Cuvântul lui Dumnezeu. Pentru a scăpa de 
foamete, el cobori în Egipt. El n-a uitat Canaanul şi, în strâmtorarea 
sa, nu s-a întors în Haldea, de unde venise şi unde era belşug de 
pâine; ci a căutat un refugiu temporar, cât mai aproape posibil de 
țara făgăduinţei, intenţionând să se întoarcă în curând acolo unde l-a 
aşezat Dumnezeu. 

În providenţa Sa, Dumnezeu a adus această încercare asupra 
lui Avraam, ca să-l înveţe lecţia supunerii, a răbdării şi a credinţei, 
lecţii ce aveau să fie aşezate în scris pentru binele tuturor acelora 
care aveau să fie chemaţi mai târziu să sufere necazuri. Dumnezeu 
îi conduce pe copiii Săi pe o cale pe care ei nu o cunosc, dar nu-i 
uită şi nici nu-i leapădă pe aceia care îşi pun încrederea în El. El a 
îngăduit să vină suferinţa asupra lui lov, dar nu l-a uitat. El a îngăduit 
ca Ioan cel iubit să fie exilat pe insula pustie Patmos, dar Fiul lui 
Dumnezeu l-a întâlnit acolo şi viziunea Sa a fost plină de scene 
de o slavă nepieritoare. Dumnezeu îngăduie ca încercările să vină 
asupra poporului Său pentru ca, prin statornicia şi ascultarea lor, 
ei să fie îmbogăţiţi spiritual, iar prin exemplul lor să fie o sursă de 
putere pentru alţii. „Eu ştiu gândurile pe care le am cu privire la 
voi, gânduri de pace şi nu de nenorocire“ (Ieremia 29, 11). Chiar 
acele încercări, care pun cel mai sever la probă credinţa noastră şi 
ne fac adesea să credem că Dumnezeu ne-a uitat, au menirea să ne 
apropie mai mult de Hristos, ca să lăsăm toate poverile noastre la 
picioarele Lui şi să ajungem să avem parte de pacea pe care El ne-o 
dă în schimb. 

Dumnezeu încearcă totdeauna pe poporul Său în cuptorul su- 
ferinţei. În dogoarea focului din cuptor se separă zgura de aurul 
adevărat al caracterului creştin. Isus este Acela care supraveghează 
atent încercarea; El ştie ce este necesar pentru curățirea metalului 
preţios pentru ca el să reflecte strălucirea iubirii Sale. Dumnezeu Îşi 

învaţă servii prin încercări grele şi apăsătoare. El vede că unii au 
puteri ce pot fi folosite pentru înaintarea lucrării Sale şi pe aceste 
persoane le pune la încercare; în providenţa Sa, El îi aduce în po- 
ziţii care pun la probă caracterul lor şi scot în evidenţă defectele şi 
slăbiciunile care sunt ascunse propriei lor cunoașteri. El 

le oferă ocazia să corecteze aceste defecte şi să se facă vrednici 
de slujba Lui. EI le arată slăbiciunile şi îi învaţă să se sprijine pe EI; 
căci El este singurul lor ajutor şi singura lor apărare. În felul acesta, 
obiectivul Lui este atins. Ei sunt educați, pregătiți şi disciplinaţi, 
gata să aducă la îndeplinire marile rosturi pentru care le-au fost 
date puteri îndestulătoare. Când Dumnezeu îi cheamă la lucru, ei 
sunt gata, iar îngerii cerului li se alătură în lucrarea pe care o au de 
îndeplinit pe pământ. 

În timpul rămânerii sale în Egipt, Avraam a dat dovadă de faptul 
că nu se eliberase de slăbiciunile şi imperfecţiunile omeneşti. As- 
cunzând faptul că Sara era soţia sa, el a dat pe faţă neîncredere în 
purtarea de grijă divină, o lipsă a acelei alese credinţe şi a curajului, 
de atâtea ori şi în mod nobil exemplificate în viaţa lui. Sara era foarte 
frumoasă şi el nu se îndoia de faptul că egiptenii aceia negricioşi o 
vor pofti pe frumoasa străină şi, pentru a fi a lor, nu se vor da înapoi 
de a-l ucide pe soţul ei. El a considerat că nu se făcea vinovat de 
minciună, prezentând-o pe Sara ca fiind sora sa, pentru că ea era fiica 
tatălui său, dar nu era şi fiica mamei sale. Dar ascunderea legăturilor 
reale dintre ei a fost o minciună. Dumnezeu nu poate aproba nici 
o deviere de la o strictă integritate. Datorită lipsei de credinţă a lui 
Avraam, Sara a fost pusă într-o mare primejdie. Împăratul Egiptu- 
lui, fiind informat de frumuseţea ei, a adus-o în palatul său, având 
de gând s-o ia de soţie. Dar Dumnezeu, în mila Sa, a ocrotit-o pe 
Sara, trimițând judecăţile Lui asupra casei imperiale. În acest fel, 
monarhul a aflat adevărul în această problemă şi, mâniat că fusese 
înşelat, l-a mustrat pe Avraam şi i-a înapoiat soţia, spunând: „Ce 
mi-ai făcut?.. De ce ai zis: «Este sora mea» şi am luat-o astfel de 
nevastă? Acum, iată-ţi nevasta, ia-o şi pleacă“ (Geneza 12, 18.19). 

Avraam a fost umplut cu multe daruri de către împărat; chiar 
şi acum faraon nu a îngăduit să i se facă vreun rău lui sau celor 
ce erau cu el, ci a poruncit ca o gardă să-l petreacă în siguranţă 
în afara graniţelor împărăției sale. În vremea aceea, s-au făcut legi 
care interziceau egiptenilor să aibă legături cu păstorii străini, relaţii 

aşa de familiare, cum ar fi a mânca şi a bea cu ei. Îndepărtarea lui 
Avraam de către faraon a fost amabilă şi generoasă; dar el i-a cerut 
să părăsească Egiptul, căci nu şi-a putut permite să-i îngăduie să 
rămână. Din neştiinţă, el fusese aproape să-i facă o mare pagubă, dar 
Dumnezeu a intervenit şi l-a scăpat pe monarh de a comite un aşa 
mare păcat. Faraon a văzut în acest străin un om pe care Dumnezeul 
cerului l-a onorat şi s-a temut să aibă în împărăţia sa pe cineva care 
era atât de vădit în graţia divină. Dacă Avraam ar fi rămas în Egipt, 
averea şi onoarea sa în continuă creştere ar fi putut trezi invidia 
şi lăcomia egiptenilor şi i s-ar fi putut face vreun rău, pentru care 
ar fi fost făcut răspunzător monarhul, ceea ce putea aduce din nou 
judecăţile asupra casei împărăteşti. 

Avertizarea care îi fusese dată lui faraon s-a dovedit a fi o apărare 
pentru Avraam în legăturile lui de mai târziu cu popoarele păgâne, 
deoarece lucrurile nu puteau fi ţinute în taină. S-a văzut că Dum- 
nezeul căruia Avraam I se închina avea să-l apere pe servul Său 
şi că orice vătămare ce i s-ar aduce lui avea să fie pedepsită. Este 
un lucru primejdios, acela de a face rău unuia dintre copiii Împă- 
ratului cerului. Psalmistul se referă la acest capitol din experienţa 
lui Avraam, când spune, vorbind poporului ales, că Dumnezeu „a 
pedepsit împărați din pricina lor, spunând: «Nu vă atingeţi de unşii 
Mei şi nu faceţi rău proorocilor Mei» (Psalmii 105, 14.15). Este o 
interesantă asemănare între experienţa lui Avraam în Egipt şi cele 
petrecute cu urmaşii Săi, cu sute de ani mai târziu. Şi unii, şi alţii au 
mers în Egipt din pricina foametei, şi unii, şi ceilalți au locuit acolo. 
Prin manifestarea judecăților divine în apărarea lor, teama de ei i-a 
cuprins pe egipteni; şi, îmbogăţiţi de darurile păgânilor, au ieşit de 
acolo cu mari bogății. 


Capitolul 12 — Avraam în Canaan 


Avraam s-a întors în Canaan „foarte bogat în vite, în argint şi în 
aur“ (Geneza 13, 2). Lot era încă cu el şi ei au venit din nou la Betel 
şi şi-au ridicat corturile lângă altarul pe care îl înălţaseră mai înainte. 
Ei au considerat în curând, însă, că înmulţirea bogățiilor a adus cu 
sine înmulţirea necazurilor. În mijlocul greutăților şi al încercărilor 
au locuit împreună în deplină armonie, dar, o dată cu creşterea avu- 
tului lor, exista primejdia izbucnirii certei între ei. Păşunea nu era 
suficientă pentru turmele şi cirezile lor şi, de aceea, între păzitorii 
turmelor şi cirezilor lor izbucneau în mod frecvent certuri, care erau 
aduse înaintea stăpânilor lor pentru a fi aplanate. Era evident faptul 
că ei trebuia să se separe. Avraam era mai mare decât Lot în ceea ce 
priveşte vârsta şi era, de asemenea, mai mare ca el în relaţiile, averea 
şi poziţia lui; şi, cu toate acestea, el a fost primul care a propus o 
soluţie pentru menţinerea păcii între ei. Deşi ţara întreagă îi fusese 
dată de către Însuşi Dumnezeu, plin de bunăvoință, el a renunţat la 
dreptul său. 

„Să nu fie ceartă între mine şi tine“, a spus el, „între păzitorii 
mei Şi păzitorii tăi, căci suntem fraţi. Nu-i oare toată ţara înaintea ta? 
Mai bine desparte-te de mine; dacă apuci tu la stânga, eu voi apuca 
la dreapta; dacă apuci tu la dreapta, eu voi apuca la stânga“ (Geneza 
13, 8-9). 

Aici s-a dat pe faţă spiritul neegoist al lui Avraam. Cât de mulţi 
sunt aceia care, în condiţii asemănătoare, fără să ţină seama de 
urmări, s-ar agăța de drepturile şi preferinţele lor personale! Câte 
familii nu s-au distrus din pricina aceasta! Câte biserici n-au fost 
dezbinate, făcând ca lucrarea, cauza adevărului, să ajungă de ocară 
şi batjocură printre cei nelegiuiţi! „Să nu fie ceartă între mine şi 
tine“, a spus Avraam, „căci suntem fraţi“, nu numai prin legături 
naturale de rudenie, ci şi ca închinători ai viului Dumnezeu. Copiii 
lui Dumnezeu de pe întreaga faţă a pământului sunt o singură familie 
şi acelaşi duh al iubirii şi al împăcării ar trebui să-i stăpânească. 
„Lubiţi-vă unii pe alţii cu o dragoste frăţească. În cinste, fiecare 

să dea întâietate altuia“ (Romani 12, 10), aceasta este învăţătura 
Mântuitorului. Cultivarea unui comportament totdeauna la fel de 
plin de curtenie, cultivarea bunăvoinţei de a face altora ceea ce am 
dori ca ei să ne facă nouă, ar reduce la jumătate suferinţele vieţii. 
Spiritul de înălţare de sine este spiritul lui Satana; dar inima în care 
este cultivată iubirea lui Hristos va avea acea dragoste care nu caută 
la ale sale. În acest fel se va da ascultare îndemnului divin: „Fiecare 
din voi să se uite nu la foloasele lui, ci şi la foloasele altora“ (Filipeni 
2,4). 

Deşi Lot datora prosperitatea sa legăturii pe care o avea cu 
Avraam, el n-a dat pe faţă nici un fel de recunoştinţă faţă de bine- 
făcătorul său. Buna-cuviinţă ar fi cerut ca el să-l lase pe Avraam să 
aleagă, dar, în loc să facă astfel, în mod egoist el s-a străduit să tragă 
toate foloasele de partea sa. El „şi-a ridicat ochii şi a văzut că toată 
câmpia Iordanului era bine udată în întregime ... până la Ţoar, era ca 
o grădină a Domnului, ca ţara Egiptului“ (Geneza 13, 10). Regiunea 
cea mai fertilă din toată Palestina era valea Iordanului, amintind 
celor ce o stăpâneau de Paradisul pierdut, egalând frumuseţea şi rod- 
nicia câmpiilor bogate ale Nilului, pe care ei nu de mult le părăsiseră. 
Erau acolo, de asemenea, cetăţi bogate şi frumoase, promițând un 
negoţ rentabil în târgurile lor aglomerate. Amăgit de perspectiva 
unui câştig lumesc, Lot a trecut cu vederea relele morale şi spirituale 
ce aveau să-l întâmpine acolo. Locuitorii câmpiilor erau „afară din 
cale de păcătoşi împotriva Domnului“; dar el sau nu cunoştea lucrul 
acesta, sau, ştiindu-l, îi dădea puţină importanţă. El „şi-a ales toată 
câmpia Iordanului“ şi „şi-a întins corturile până la Sodoma“ (Geneza 
13, 11-12). Cât de puţin a prevăzut el urmările groaznice ale alegerii 
lui egoiste! 

După despărţirea sa de Lot, Avraam a primit din nou, din partea 
Domnului o făgăduinţă privitoare la întreaga ţară. Nu mult după 
aceasta, el s-a mutat la Hebron, ridicându-şi cortul sub stejarii lui 
Mamre, înălţând lângă el un altar Domnului. În libertatea acestor ți- 
nuturi de la poalele munţilor, cu livezile lor de măslini şi cu viile lor, 
cu câmpurile lor cu lanuri unduitoare de grâu şi păşuni întinse, încon- 
jurate de dealuri, el a trăit mulţumit cu viaţa lui simplă, patriarhală, 
lăsându-i lui Lot luxul periculos al văii Sodomei. 

Avraam a fost onorat de către naţiunile înconjurătoare ca un prinţ 
puternic şi un conducător înţelept şi priceput. El nu şi-a ţinut influ- 

enţa departe de vecinii săi. Viaţa şi caracterul său, în contrast vădit 
cu acelea ale închinătorilor idolatri, au exercitat o influenţă puternică 
în favoarea adevăratei credinţe. Supunerea sa faţă de Dumnezeu 
era neclintită, în timp ce bunătatea şi gingăşia inspirau încredere şi 
prietenie, iar măreţia lui impunea respect şi onoare. 

Religia sa nu era păstrată ca o comoară prețioasă ce trebuia păzită 
cu gelozie, de care să se bucure numai cel ce o avea. Adevărata reli- 
gie nu poate fi ţinută în acest fel, căci un astfel de spirit este contrar 
principiilor Evangheliei. Dacă Hristos locuieşte în inimă, atunci este 
imposibil să ascunzi lumina prezenţei Sale sau ca lumina aceea să 
piardă din strălucire. Din contră, ea va ajunge mai strălucitoare şi 
tot mai strălucitoare, pe măsură ce, zi de zi, ceața egoismului şi a 
păcatului ce învăluie sufletul este împrăştiată de razele strălucitoare 
ale Soarelui Neprihănirii. 

Copiii lui Dumnezeu sunt reprezentanţii Săi pe pământ şi El 
doreşte ca ei să fie lumini în întunericul moral al acestei lumi. Îm- 
prăştiaţi prin toată ţara, prin târguri, oraşe şi sate, ei sunt martori 
ai lui Dumnezeu, canale prin care El va comunica unei lumi necre- 
dincioase cunoaşterea voii Sale şi minunile harului Său. Planul Său 
este acela ca toţi aceia care sunt părtaşi ai mântuirii celei mari să fie 
misionari pentru El. Evlavia creştinului constituie standardul după 
care cei lumeşti judecă Evanghelia. Încercările suportate cu răbdare, 
binecuvântările primite cu recunoştinţă, blândeţea, bunătatea, mila şi 
dragostea, manifestate în viaţa de fiecare zi, sunt lumini ce strălucesc 
în caracter înaintea lumii, înfăţişând deosebirea faţă de întunericul 
ce vine din egoismul inimii fireşti. 

Bogat în credinţă, nobil în generozitate, neşovăitor în ascultare şi 
umil în simplitatea vieţii lui de peregrin, Avraam a fost, de asemenea, 
înţelept în diplomaţie şi viteaz şi îndemânatic în război. Cu toate 
că era cunoscut ca învăţător al unei noi religii, trei fraţi de neam 
împărătesc, conducători ai câmpiilor amoriţilor în care el locuia, și- 
au manifestat prietenia lor, invitându-l să intre în alianţă cu ei pentru 
o mai mare siguranţă; căci ţara era plină de violenţă şi opresiune. 
Curând se ivi prilejul ca el să se folosească de această alianţă. 

Cu paisprezece ani mai înainte, Chedorlaomer, împăratul Ela- 
mului, invadase Canaanul şi-l făcuse tributar faţă de el. Mai mulţi 
prinți s-au revoltat acum şi împăratul Elamului, cu patru aliaţi, a 
năvălit din nou în ţară pentru a o supune. Cinci dintre domnitorii 

Canaanului şi-au alăturat oştirile şi i-au întâmpinat pe invadatori în 
valea Sidim, dar numai pentru a fi complet înfrânți. O mare parte a 
armatei a fost măcelărită, şi aceia care au scăpat au fugit în munţi ca 
să-şi scape viaţa. Biruitorii au jefuit cetăţile câmpiei şi au plecat cu 
pradă bogată şi mulţi robi, printre care se afla şi Lot cu familia lui. 

Avraam, locuind în pace în dumbrăvile de stejari din Mamre, a 
aflat de la unul din fugari istoria celor petrecute în bătălie, cum şi 
nenorocirea ce căzuse asupra nepotului său. El nu păstrase amintiri 
neplăcute despre lipsa de recunoştinţă a lui Lot. Toată afecțiunea 
sa pentru el a fost trezită şi se hotărî să-l scape. Căutând mai întâi 
sfatul divin, Avraam s-a pregătit de război. Din însăşi tabăra sa, el 
a chemat trei sute optsprezece slujitori pregătiţi, crescuţi în temere 
de Dumnezeu, deprinşi în serviciul stăpânului lor şi în mânuirea 
armelor. Aliaţii săi, Mamre, Eşcol şi Aner, s-au unit cu cetele lor 
şi împreună au început să-i urmărească pe invadatori. Elamiţii şi 
aliaţii lor tăbărâseră la Dan, la hotarul de miazănoapte al Canaanului. 
Ameţiţi de victorie şi netemându-se că vor fi atacați de vrăjmaşii lor 
înfrânți, ei s-au dedat la mâncare şi băutură. Patriarhul şi-a împărțit 
forţele, aşa încât ele să se apropie din mai multe părţi, şi noaptea 
a atacat tabăra. Atacul său, atât de puternic şi neaşteptat, a avut ca 
rezultat o victorie rapidă. Împăratul Elamului a fost ucis şi armata 
sa, lovită de panică, a fost cu desăvârşire nimicită. Lot şi familia sa, 
împreună cu toţi prizonierii şi bunurile lor au fost eliberaţi şi o bogată 
pradă de război a căzut în mâinile biruitorilor. Biruinţa se datora 
în primul rând lui Dumnezeu şi apoi lui Avraam. Adoratorul lui 
Iehova nu numai că adusese un mare serviciu ţării, dar se dovedise 
a fi un om curajos. Se dovedise că viaţa de neprihănire nu este 
laşitate şi că religia lui Avraam l-a făcut curajos în susţinerea a 
ceea ce este drept şi gata să apere pe cel oprimat. Actul său eroic a 
adus o influenţă largă printre triburile înconjurătoare. La întoarcere, 
împăratul Sodomei i-a ieşit înainte cu suita sa pentru a-l onora pe 
biruitor. L-a invitat să ia bunurile, cerând numai ca prizonierii să 
fie eliberaţi. În conformitate cu uzanţa războiului, prada de război 
aparținea biruitorilor; dar Avraam se angajase în această expediţie 
fără vreun gând de câştig şi refuză să profite de pe urma celor căzuţi 
în nenorocire, cerând însă ca aliaţii săi să-şi primească partea ce li 
se cuvenea. 

Dacă ar fi supuşi la o astfel de încercare, puţini ar fi aceia care 
s-ar arăta tot aşa de nobili ca Avraam. Puţini ar fi rezistat ispitei de 
a pune mâna pe o astfel de bogăţie. Exemplul său este o mustrare 
pentru cei iubitori de sine şi puşi pe câştig. Avraam ţinea seama 
de cerinţele dreptăţii şi ale omeniei. Purtarea sa ilustrează cuvântul 
inspirat: „Să iubeşti pe aproapele tău ca pe tine însuţi“ (Leviticul 
19, 18). „Ridic mâna mea spre Domnul, Dumnezeul Cel Prea Înalt, 
Ziditorul cerului şi al pământului“, spuse el, „şi jur că nu voi lua 
nimic din tot ce este al tău, nici măcar un fir de aţă, nici măcar o curea 
de încălţăminte, ca să nu zici: «Am îmbogăţit pe Avraam» (Geneza 
14, 22.23). El nu dorea să le dea ocazia să creadă că el s-a angajat în 
luptă de dragul câştigului sau să se spună mai târziu că prosperitatea 
lui se datorează darurilor sau bunăvoinţei lor. Dumnezeu făgăduise 
că îl va binecuvânta pe Avraam şi numai Lui trebuia să-l fie adusă 
slava. 

Un altul care a ieşit să-l întâmpine pe patriarhul victorios a fost 
Melhisedec, împăratul Salemului, care a adus pâine şi vin pentru 
înviorarea oastei lui. Ca „preot al Dumnezeului Celui Prea Înalt“, el 
a rostit o binecuvântare asupra lui Avraam şi a adus mulţumiri lui 
Dumnezeu, care săvârşise o eliberare aşa de mare prin servul Său. 
Şi Avraam „i-a dat zeciuială din toate“ (Geneza 14, 17-20). 

Avraam s-a întors voios la corturile şi turmele sale, dar mintea 
sa era frământată de gânduri chinuitoare. El fusese un om al păcii şi, 
cât a fost cu putinţă, s-a ferit de vrăjmăşie şi ceartă; acum el retrăia 
scenele de măcel la care fusese martor. Fără îndoială că naţiunile ale 
căror forţe au fost înfrânte urmau să invadeze din nou Canaanul şi 
aveau să facă din el ţinta deosebită a răzbunării lor. Ajungând astfel 
să fie amestecat în certurile naţionale, viaţa lui paşnică şi liniştită 
avea să fie nimicită. Mai mult chiar, el nu intrase încă în posesia 
Canaanului şi nici nu putea nădăjdui acum să aibă un moştenitor, 
faţă de care să se împlinească făgăduinţa făcută. 

Într-o viziune de noapte, a fost auzit din nou glasul divin: „Avra- 
ame, nu te teme“ au fost cuvintele Prințului prinților; „Eu sunt scutul 
tău, şi răsplata ta cea foarte mare“. Dar mintea sa era aşa de copleşită 
de gânduri negre, încât nu putea să prindă acum făgăduinţa cu o 
încredere neîndoielnică, aşa ca până atunci. El s-a rugat să i se dea 
o dovadă palpabilă că aceasta se va împlini. Şi cum avea oare să se 
împlinească făgăduinţa legământului, atâta vreme cât nu i se dădea 

un fiu? „Ce-mi vei da“, spuse el, „căci mor fără copii?... şi slujitorul 
născut în casa mea va fi moştenitorul meu“. El a propus ca Eliezer, 
slujitorul său credincios, să fie — prin adopţiune — fiul său şi, deci, 
moştenitor al averilor sale. Dar i s-a dat asigurarea că propriul său 
copil avea să fie moştenitorul său. Apoi a fost dus afară din cortul 
său şi 1 s-a spus să privească stelele nenumărate ce sclipesc pe bolta 
cerului; în timp ce el făcea acest lucru, s-au rostit cuvintele: „Aşa va 
fi sămânţa ta“ (Geneza 15, 2-5). „Avraam L-a crezut pe Dumnezeu 
şi aceasta i s-a socotit ca neprihănire“ (Romani 4, 3). 

Patriarhul a cerut totuşi un semn vizibil, ca o confirmare a credin- 
tei sale şi o dovadă pentru generaţiile viitoare de oameni, că planurile 
milostive ale lui Dumnezeu faţă de ei se vor împlini. Domnul a con- 
simţit să intre într-un legământ cu slujitorul Său, folosind asemenea 
forme obişnuite între oameni pentru ratificarea unui angajament atât 
de solemn. 

Prin inspiraţie divină, Avraam a adus ca jertfă o juncană de trei 
ani, o capră de trei ani şi un berbec de trei ani, despicându-le trupul 
în două şi aşezând bucăţile la o mică depărtare unele de altele. La 
acestea el a mai adăugat o turturea şi un pui de porumbel, pe care, 
însă, nu le-a mai despicat în două. Acestea fiind făcute, el a trecut 
cu mult respect printre bucăţile jertfei, făcând în mod solemn un 
legământ de ascultare veşnică de Dumnezeu. 

Veghind şi stăruind, el a rămas lângă animale până la apusul 
soarelui, ca să le păzească, spre a nu fi întinate sau mâncate de 
păsările de pradă. Pe la apusul soarelui, el a căzut într-un somn adânc; 
şi „lată că l-a apucat o groază şi un mare întuneric“ (Geneza 15, 7- 
18). Şi glasul lui Dumnezeu s-a auzit cerându-i să nu se aştepte să ia 
imediat în stăpânire ţara făgăduinţei, arătând înainte spre suferinţele 
urmaşilor săi, mai înainte ca aceştia să se aşeze în Canaan. I-a fost 
dezvăluit acum Planul de Mântuire în moartea lui Hristos, Jertfa cea 
mare, şi venirea Sa în glorie. Avraam a văzut de asemenea pământul, 
readus la frumuseţea lui edenică, ce avea să-i fie dat ca o veşnică 
stăpânire, ca o împlinire finală şi deplină a făgăduinţei. 

Ca o garanţie a acestui legământ al lui Dumnezeu cu oamenii, 
„un fum ca dintr-un cuptor şi nişte flăcări“, simboluri ale prezenţei 
divine, au trecut printre „dobitoacele despicate“, aduse ca jertfă, 
mistuindu-le în întregime. Şi din nou Avraam a auzit un glas, confir- 

mând făgăduinţa că va da ţara Canaanului urmaşilor săi, „de la râul 
Egiptului până la râul cel mare, râul Eufrat“ (Geneza 15, 17-18). 

După ce Avraam locuise aproape douăzeci şi cinci de ani în 
Canaan, Domnul i Se arătă şi-i zise: „Eu sunt Dumnezeul cel Ato- 
tputernic. Umblă înaintea Mea şi fii fără prihană“ (Geneza 17, 1). 
Plin de venerație, patriarhul s-a aruncat cu faţa la pământ şi solia a 
continuat: „lată legământul Meu, pe care-l fac cu tine; vei fi tatăl 
multor neamuri“. Ca 

semn al împlinirii acestui legământ, numele lui, care până atunci 
fusese Avram, a fost schimbat în Avraam, care înseamnă „tată al 
multor neamuri“, iar numele Sarai avea să fie Sara, „prinţesă“, căci 
glasul dumnezeiesc a spus că „ea va fi mama unor neamuri întregi; 
chiar împărați de noroade vor ieşi din ea“. 

Cu ocazia aceasta i-a fost dat lui Avraam ritualul circumciziunii, 
„ca o pecete a acelei îndreptăţiri pe care o căpătase prin credinţă, 
când era netăiat împrejur“ (Romani 4, 11). Ea trebuia să fie observată 
de către patriarh şi de către urmaşii săi, ca un semn că erau devotați 
slujirii lui Dumnezeu şi, în acest fel, despărțiți de idolatri, cum şi al 
faptului că Dumnezeu i-a primit ca o comoară deosebită a Sa. Prin 
ritualul acesta, pe de o parte, ei erau legaţi să îndeplinească condiţiile 
legământului făcut cu Avraam. Ei nu trebuia să încheie legături de 
căsătorie cu păgânii; căci, făcând astfel, ei urmau să piardă respectul 
faţă de Dumnezeu şi faţă de Legea Sa cea sfântă. De asemenea, ei 
aveau să fie ispitiţi să se dedea la practicile păcătoase ale celorlalte 
naţiuni şi atraşi la idolatrie. 

Dumnezeu i-a dat o mare onoare lui Avraam. Îngerii cerului 
au umblat şi au vorbit cu el, aşa cum vorbesc doi prieteni. Când 
judecăţile cerului erau gata să se abată asupra Sodomei, acest lucru 
n-a fost ascuns de el şi Avraam a devenit mijlocitor la Dumnezeu 
pentru cei păcătoşi. Întâlnirea sa cu îngerii ne prezintă, de asemenea, 
un frumos exemplu de ospitalitate. 

În dogoarea căldurii de la miezul zilei de vară, patriarhul stătea 
la uşa cortului său, privind la peisajul liniştit din faţa lui, când a 
văzut în depărtare trei călători apropiindu-se. Înainte ca să ajungă 
la cortul lui, străinii s-au oprit, ca şi cum s-ar fi sfătuit cu privire 
la drumul pe care să-l urmeze. Fără să mai aştepte ca ei să-l roage 
ceva, Avraam s-a sculat repede şi, pe când ei păreau că vor să se 
întoarcă şi să meargă într-o altă direcţie, el s-a grăbit să-i ajungă şi, 

cu o deosebită amabilitate, i-a rugat să-l onoreze, rămânând puţin 
la el pentru a se răcori şi întări. Cu mâinile sale a adus apă, ca ei să 
se poată spăla de praful care se aşezase pe picioarele lor în timpul 
călătoriei. El însuşi a ales hrana pe care să le-o servească şi, în timp 
ce aceştia se odihneau la umbra răcoritoare, li s-a pregătit masa, şi 
el a rămas în picioare, plin de respect, lângă ei, în timp ce se ospătau 
din cele date de el. Dumnezeu a privit acest act de generozitate ca 
fiind de o importanţă îndestulătoare spre a fi consemnat în Cuvântul 
Său; iar cu mii de ani mai târziu, apostolul inspirat s-a referit la el 
spunând: „Să nu daţi uitării primirea de oaspeţi, căci unii, prin ea, 
au găzduit fără să ştie, pe îngeri“ (Evrei 13, 2). 

Avraam a văzut în oaspeţii săi numai trei călători obosiţi, fără 
să se gândească că printre ei era Unul căruia putea să I se închine 
fără a păcătui. Dar adevăratul caracter al solilor îngereşti se dădu 
acum pe faţă. Deşi ei se aflau în drumul şi lucrarea lor ca slujitori 
ai mâniei, totuşi, lui Avraam, omul credinţei, ei îi aduseseră mai 
întâi binecuvântări. Deşi Dumnezeu este categoric în a spune pe 
nume nelegiuirii şi a pedepsi fărădelegea, El nu Se complace în 
răzbunare. Lucrarea de distrugere este o „lucrare străină“ Lui, care 
este „nemărginit în iubire“. 

„Prietenia (tainele — ed. engleză) Domnului este pentru cei ce 
se tem de EI“ (Psalmii 25, 14). Avraam ÎI onorase pe Dumnezeu şi 
Dumnezeu l-a onorat atunci pe el, invitându-l la consfătuirea Sa şi 
descoperindu-i planurile Sale. „Să ascund Eu oare de Avraam ce am 
să fac?“ spuse Domnul. „Strigătul împotriva Sodomei şi Gomorei 
s-a mărit şi păcatul lor într-adevăr este nespus de greu. De aceea, 
Mă voi pogorî acum să văd dacă într-adevăr au lucrat în totul după 
zvonul venit până la Mine; şi dacă nu va fi aşa, voi şti“ (Geneza 18, 
17-22). Dumnezeu cunoştea bine gradul de vinovăţie al Sodomei, 
dar a vorbit în felul oamenilor, pentru ca justeţea purtării Sale să 
poată fi înţeleasă. Înainte de a aduce pedeapsa asupra celor vinovaţi, 
El va merge personal ca să facă o cercetare a umblării lor; dacă ei 
nu trecuseră de limitele îndurării divine, El avea să le mai dea timp 
de pocăință. 

Doi dintre solii cerului au plecat, lăsându-l pe Avraam singur cu 
Cel pe care Îl cunoştea acum ca fiind Fiul lui Dumnezeu. Şi omul 
credinţei mijloci în favoarea locuitorilor Sodomei. Odată el îi salvase 
cu sabia sa, acum el s-a străduit să-i salveze prin rugăciune. Lot şi 

familia lui locuiau încă acolo; iar iubirea neegoistă care îl mânase 
pe Avraam să-i scape de elamiţi căuta acum să-i salveze, dacă era 
voia lui Dumnezeu, de furtuna judecății divine. 

Cu profund respect şi umilinţă, el şi-a început mijlocirea: „lată, 
am îndrăznit să vorbesc Domnului, eu, care nu sunt decât praf şi 
cenuşă“ (Geneza 18, 27). Nu era nici o încredere în sine, nici o mân- 
drie a propriei sale neprihăniri. El n-a cerut vreo favoare pe temeiul 
ascultării sale sau al sacrificiilor pe care el le-a făcut, supunându-se 
voii lui Dumnezeu. Fiind el însuşi păcătos, el a mijlocit totuşi în 
favoarea păcătoşilor. Un astfel de spirit vor da pe faţă cei ce se vor 
apropia de Dumnezeu. Totuşi, Avraam a dat pe faţă o încredere ca 
a unui copil care se roagă unui tată iubitor. El s-a apropiat de solul 
ceresc şi cu căldură I-a prezentat cererea sa. Deşi Lot ajunsese un 
locuitor al Sodomei, el nu se făcuse părtaş la nelegiuirile locuitorilor 
ei. Avraam gândea că în acel oraş, atât de populat, mai puteau fi şi 
alți închinători ai adevăratului Dumnezeu. 

Şi, având în vedere aceasta, el a spus: „Să omori pe cel bun 
împreună cu cel rău ... departe de Tine aşa ceva ... departe de Tine! 
Cel ce judecă tot pământul nu va face oare dreptate?“ (Geneza 18, 
25). Avraam n-a intervenit numai o singură dată, ci de mai multe ori. 
Prinzând curaj pe măsură ce cererile lui erau împlinite, el a continuat 
până când a primit asigurarea că, dacă numai zece oameni drepţi 
s-ar fi aflat în ea, cetatea avea să fie cruţată. 

Iubirea față de sufletele pieritoare a inspirat rugăciunea lui 
Avraam. Cu toate că îi era scârbă de păcatele acelei cetăţi corupte, 
el dorea ca păcătoşii să poată fi salvaţi. Profundul său interes pentru 
Sodoma ne înfăţişează neliniştea pe care ar trebui s-o simţim pentru 
cei nepocăiţi. Noi ar trebui să cultivăm ură faţă de păcat, dar milă şi 
iubire faţă de cei păcătoşi. De jur împrejurul nostru, sunt suflete ce 
se cufundă într-o ruină la fel de groaznică şi lipsită de speranţă ca şi 
aceea care s-a abătut asupra Sodomei. În fiecare zi timpul de probă 
al unora se sfârşeşte. În fiecare ceas unii trec dincolo de hotarul 
îndurării. Şi unde sunt oare glasurile de avertizare şi de îndemnare 
care să-l determine pe păcătos să fugă de această îngrozitoare neno- 
rocire? Unde sunt oare mâinile acelea întinse care să-l tragă înapoi 
de la moarte? Unde sunt oare aceia care, în umilinţă şi cu o credinţă 
stăruitoare, să mijlocească la Dumnezeu pentru el? 

Spiritul lui Avraam era spiritul lui Hristos. Fiul lui Dumnezeu 
este El Însuşi un mare Mijlocitor în favoarea păcătosului. El, care a 
plătit preţul pentru răscumpărarea lor, cunoaşte valoarea sufletului 
omenesc. Cu o aversiune faţă de rău care poate exista numai într-o 
natură lipsită de orice mânjitură a păcatului, Hristos a manifestat faţă 
de păcătos o iubire pe care numai bunătatea infinită o putea concepe. 
În agonia răstignirii, fiind El Însuşi apăsat de povara îngrozitoare a 
păcatelor lumii întregi, El S-a rugat pentru cei ce-L batjocoreau şi 
pentru ucigaşii Săi: „Tată, iartă-i căci nu ştiu ce fac“ (Luca 23, 34). 

Despre Avraam este scris că „a fost numit prietenul lui Dum- 
nezeu“, „tatăl tuturor celor ce cred“ (Iacov 2, 23; Romani 4, 11). 
Mărturia lui Dumnezeu cu privire la acest patriarh credincios este: 
„Avraam a ascultat de porunca Mea şi a păzit ce i-am cerut, a păzit 
poruncile Mele, orânduirile Mele şi legile Mele“. Şi: „Eu îl cunosc 
şi ştiu că are să poruncească fiilor lui şi casei lui după el să ţină calea 
Domnului, făcând ce este drept şi bine, pentru ca astfel Domnul 
să împlinească faţă de Avraam ce i-a făgăduit“ (Geneza 26, 5; 18, 
19). Mare a fost onoarea la care a fost chemat Avraam, aceea de a 
fi părintele poporului care timp de veacuri avea să fie păzitorul şi 
păstrătorul adevărului lui Dumnezeu pentru lume, al acelui popor 
prin care toate naţiunile pământului aveau să fie binecuvântate prin 
venirea lui Mesia cel făgăduit. Dar Acela care l-a chemat pe patriarh 
l-a socotit vrednic. Dumnezeu este Acela care vorbeşte. El, care 
înţelege de departe gândurile şi care îi preţuieşte pe oameni după 
adevărata lor valoare, spune: „Îl cunosc“. Nu va fi din partea lui 
Avraam nici o trădare a adevărului, pentru scopuri egoiste. El va ţine 
Legea şi se va purta drept şi bine. Nu numai că se va teme el însuşi 
de Dumnezeu, ci va cultiva religia în familia sa. El va învăţa casa sa 
în cele ale neprihănirii. Legea lui Dumnezeu avea să fie norma de 
conduită în familia sa. 

Casa lui Avraam cuprindea mai bine de o mie de persoane. Aceia 
care erau conduşi de învăţăturile sale, spre a se închina singurului 
Dumnezeu, au găsit un cămin în tabăra sa; şi aici, ca într-o şcoală, 
ei au primit o astfel de învăţătură, care îi pregătea să devină repre- 
zentanţi ai adevăratei credinţe. În acest fel, asupra sa zăcea o mare 
răspundere. El forma conducători de familii şi metodele sale de 
conducere aveau să fie aplicate în casele peste care aceştia aveau să 
fie conducători. 

În acele vremuri de demult, tatăl era conducătorul şi preotul 
familiei sale şi exercita autoritatea asupra copiilor săi, chiar şi după 
ce aceştia îşi aveau propriile lor familii. Urmaşii săi erau învăţaţi 
să privească la el ca la conducătorul lor, atât în problemele religi- 
oase, cât şi în cele pământeşti. Avraam s-a străduit să perpetueze 
acest sistem patriarhal de conducere, deoarece el tindea să păstreze 
cunoaşterea de Dumnezeu. Era necesar ca membrii familiei să fie 
legaţi laolaltă, pentru a ridica o barieră împotriva idolatriei ce ajun- 
sese aşa de răspândită şi atât de înrădăcinată. Avraam a căutat, prin 
toate mijloacele ce-i stăteau la dispoziţie, să-i păzească pe locui- 
torii taberei sale de a avea legături cu păgânii şi de a fi martori ai 
practicilor lor idolatre, căci el ştia că familiarizarea cu răul avea să 
strice pe nesimţite principiile. Se avea cea mai mare grijă ca orice 
formă a falsei religii să fie ţinută cât mai departe de ei şi ca mintea 
să fie impresionată de maiestatea şi slava viului Dumnezeu, ca fiind 
singurul vrednic de adorare. 

Era o măsură înţeleaptă, pe care Dumnezeu personal o luase, 
aceea de a despărţi pe poporul Său, atât cât era cu putinţă acest lucru, 
de legătura cu păgânii, făcând din ei un popor ce trăia separat şi care 
nu se număra printre celelalte naţiuni. El l-a despărţit pe Avraam 
de rudeniile lui idolatre, pentru ca patriarhul să-şi poată forma şi 
educa familia departe de influenţele seducătoare ce i-ar fi înconjurat 
în Mesopotamia şi pentru ca adevărata credinţă să fie păstrată de 
către urmaşii săi din generaţie în generaţie, în toată curăţia ei. 

Afecţiunea lui Avraam pentru copiii săi şi pentru casa sa l-a 
făcut să le apere credinţa lor religioasă, să le dea o cunoaştere a 
legilor divine, ca fiind moştenirea cea mai prețioasă pe care le-o 
putea transmite, şi prin ei-lumii. Toţi erau învăţaţi că se aflau sub 
conducerea Dumnezeului cerului. De aceea, nu trebuia să existe 
nici un fel de apăsare din partea părinţilor, iar din partea copiilor, 
nici un fel de neascultare. Legea lui Dumnezeu trasase fiecăruia în 
parte îndatoririle lui şi numai prin ascultare de ea putea cineva să-şi 
asigure fericirea sau prosperitatea. 

Exemplul său personal, influenţa tăcută a vieţii lui zilnice erau o 
lecţie permanentă. Cinstea sa neşovăielnică, bunătatea şi politeţea lui 
neegoistă, care câştigaseră admiraţia împăraţilor, erau manifestate 
în familie. Viaţa lui radia în jur un parfum, o nobleţe şi o frumuseţe 
a caracterului, care spuneau tuturor că el era în legătură cu Cerul. El 

nu trecea cu vederea sufletul celui mai umil slujitor. În casa sa nu 
era o lege pentru stăpân şi alta pentru slujitor; un drum împărătesc 
pentru cel bogat şi altul pentru cel sărac. Toţi erau trataţi cu dreptate 
şi milă, ca împreună moştenitori cu el ai harului vieţii. 

EI „va porunci casei sale“. Nu se va da pe faţă nici o neglijare 
condamnabilă în a înfrâna tendinţele spre rău ale copiilor săi, nici 
un favoritism slab, neînţelept şi îngăduitor; nici o cedare în ceea ce 
priveşte convingerile sale cu privire la datoria faţă de cerinţele unei 
iubiri greşit înţelese. Avraam nu numai că avea să dea învățături 
drepte, dar avea să menţină autoritatea unor legi drepte şi bune. 

Cât de puţini sunt aceia din zilele noastre care sunt gata să 
urmeze pilda sa! Din partea prea multor părinţi se dă pe faţă un 
sentimentalism orb şi egoist, în mod greşit numit iubire, care se 
manifestă prin a-i lăsa pe copii — cu judecata lor neformată şi pa- 
siunile lor nestăpânite — să întreprindă acţiuni negândite. Aceasta 
este o adevărată cruzime faţă de copii şi un mare rău pentru lume. 
Îngăduinţa părintească, atunci când copiii greşesc, dă loc la dezor- 
dine în familie şi societate şi întăreşte în tineri dorinţa de a urma 
pornirilor lor, în loc de a se supune cerinţelor divine. Astfel, ei cresc, 
având o inimă împotrivitoare faţă de împlinirea voii lui Dumnezeu şi 
transmit spiritul lor nereligios şi nesupus copiilor şi copiilor copiilor 
lor. Asemenea lui Avraam, părinţii ar trebui să poruncească copiilor 
lor după ei. Ascultarea de autoritatea părintească să fie învățată şi 
impusă ca fiind primul pas al ascultării de autoritatea lui Dumnezeu. 

Slaba consideraţie care se acordă Legii lui Dumnezeu chiar de 
către conducătorii religioşi a provocat mult rău. Învățătura care s-a 
răspândit atât de mult, că legile lui Dumnezeu nu mai sunt deloc 
obligatorii pentru oameni, este asemenea idolatriei în efectele ei 
asupra moralității oamenilor. Aceia care caută să slăbească cerinţele 
Legii sfinte a lui Dumnezeu lovesc direct la temelia guvernării fami- 
liilor şi naţiunilor. Părinții religioşi care dau greş în a umbla pe calea 
rânduielilor Lui nu pot porunci casei lor să ţină calea Domnului. 
Legea lui Dumnezeu nu este pentru aceştia o regulă a vieţii. Copiii, 
când îşi alcătuiesc căminurile lor, nu se simt obligaţi să-i înveţe pe 
copiii lor ceea ce ei înşişi n-au învăţat niciodată. Aceasta este cauza 
pentru care sunt aşa de multe familii netemătoare de Dumnezeu; 
de aceea stricăciunea s-a întins aşa de mult şi este atât de adânc 
înrădăcinată. 

Numai după ce părinţii vor umbla ei înşişi din toată inima în calea 
Legii lui Dumnezeu, numai atunci vor fi pregătiţi să poruncească 
copiilor lor după ei. În privinţa aceasta, o reformă este necesară — 
o reformă care să fie profundă şi cuprinzătoare. Părinţii trebuie să se 
schimbe; slujitorii Domnului au nevoie să se schimbe; ei au nevoie 
de Dumnezeu în familiile lor. Dacă doresc să vadă o altă stare de 
lucruri, atunci să aducă Cuvântul Său în familule lor şi să facă din 
el sfătuitorul lor. Ei trebuie să-i înveţe pe copiii lor că el este glasul 
lui Dumnezeu, care li se adresează, şi că trebuie să fie astfel ascultat 
în totul. Ei ar trebui să-i înveţe cu răbdare pe copiii lor, arătându-le 
cu blândeţe şi în mod stăruitor cum să trăiască pentru a fi plăcuţi lui 
Dumnezeu. Copiii unor astfel de familii sunt pregătiţi să facă faţă 
sofistăriilor necredinţei. Ei au primit Biblia ca bază a credinţei lor 
şi au o temelie care nu poate fi dărâmată de valul de îndoială ce se 
abate asupra lor. 

În prea multe case se neglijează rugăciunea. Părinţii consideră 
că n-au timp pentru rugăciunea de dimineaţă şi seară. Ei nu pot 
să-şi ia câteva minute pe care să le folosească în a aduce mulţumiri 
lui Dumnezeu pentru bogatele Lui îndurări, pentru binecuvântata 
lumină a soarelui şi pentru ploaia care face plantele să crească, cum 
şi pentru ocrotirea sfinţilor Săi îngeri. Ei nu au timp să înalțe o 
rugăciune pentru ajutor şi călăuzire divină, cum şi pentru prezenţa 
şi rămânerea lui Isus în familia lor. Ei merg la muncă la fel cum 
ar merge boul sau calul, fără să se gândească câtuşi de puţin la 
Dumnezeu sau la cer. Sufletele lor sunt aşa de preţioase, încât, în loc 
de a-i lăsa să fie pierduţi fără nici o nădejde, Fiul lui Dumnezeu Şi-a 
dat viaţa ca preţ de răscumpărare pentru ei; dar ei nu preţuiesc mai 
mult marea Sa bunătate decât o fac dobitoacele pieritoare. 

Ca şi patriarhii din vechime, aceia care mărturisesc că-L iubesc 
pe Dumnezeu ar trebui să ridice un altar Domnului oriunde îşi înalţă 
cortul. Dacă a fost vreodată un timp când fiecare casă ar trebui să fie 
o casă de rugăciune, atunci timpul acela este acum. Taţii şi mamele 
ar trebui să-şi înalțe adesea inimile la Dumnezeu în cereri umile 
pentru ei şi pentru copiii lor. Fie ca tatăl, ca preot al familiei, să 
aşeze pe altarul lui Dumnezeu jertfa de dimineaţă şi seară, în timp 
ce soţia şi copiii se unesc cu el în rugăciune şi laudă. Într-un astfel 
de cămin, Isus va zăbovi cu plăcere. 


[144] 


[145] 


128 Patriarhi şi profeți 


Din fiecare cămin creştin ar trebui să strălucească o lumină 
sfântă. Iubirea ar trebui să se dea pe faţă în activitate. Ea trebuie să 
se reverse în toate câte au loc în familie, arătându-se într-o bunătate 
profundă şi o comportare duioasă şi neegoistă. Sunt familii unde 
acest principiu este trăit, căminuri în care Dumnezeu este adorat şi 
unde domneşte cea mai curată iubire. Din aceste cămine, rugăciunea 
de dimineaţă şi seară se înalță la Dumnezeu ca un parfum plăcut 
mirositor, iar mila şi binecuvântările Lui se revarsă ca roua dimineţii 
asupra celor plecaţi în rugăciune. Un cămin creştin bine ordonat 
este un puternic argument în favoarea adevărului religiei creştine — 
un argument pe care cel necredincios nu-l poate tăgădui. Toţi pot 
vedea că este la lucru o influenţă în familie, care se manifestă asupra 
copiilor, şi că Dumnezeul lui Avraam este cu ei. Dacă familiile 
celor ce mărturisesc a fi creştini ar avea un adevărat caracter creştin, 
atunci ei ar exercita o puternică influenţă pentru veşnicie. Ei vor fi în 
adevăr „lumina lumii“. În cuvintele adresate lui Avraam, Dumnezeul 
cerurilor vorbeşte fiecărui părinte credincios: „Îl cunosc şi ştiu că are 
să poruncească fiilor lui şi casei lui după el să ţină calea Domnului, 
făcând ce este drept şi plăcut, pentru ca astfel Domnul să împlinească 
faţă de Avraam ce i-a făgăduit“. 


Capitolul 13 — Încercarea credinţei 


Avraam primise, fără să mai pună la îndoială, făgăduinţa unui 
fiu, dar el n-a aşteptat ca Dumnezeu să împlinească cuvântul Său, 
la timpul şi în modul cuvenit. A fost îngăduită o amânare, pentru a 
pune la probă credinţa sa în puterea lui Dumnezeu; el însă n-a reuşit 
să treacă cu bine încercarea. Gândind că este imposibil pentru ea să 
aibă un copil la vârsta ei înaintată, Sara a dat ideea — ca un plan 
prin care scopul divin putea fi realizat — ca una dintre roabele ei să 
fie luată de Avraam ca a doua soţie a sa. Poligamia devenise aşa de 
răspândită, încât încetase a mai fi privită ca păcat, deşi aceasta nu 
însemna că ea nu mai era o violare a Legii lui Dumnezeu, ci că era 
fatală sfinţeniei şi păcii în relaţiile familiale. Urmarea căsătoriei lui 
Avraam cu Agar a fost nefericită atât pentru propria sa familie, cât 
şi pentru generaţiile următoare. 

Măgulită de onoarea noii sale poziţii, ca soţie a lui Avraam, şi 
nădăjduind să fie mama unei mari naţiuni care să coboare din ea, 
Agar a devenit mândră şi îndrăzneață, tratând-o cu dispreţ pe stăpâna 
ei. O gelozie mută a tulburat pacea unui cămin fericit cândva. Obli- 
gat să asculte plângerile fiecăreia, Avraam s-a străduit zadarnic să 
restabilească armonia. Deşi Avraam s-a căsătorit cu Agar la cererea 
insistentă a Sarei, acum aceasta îi reproşa ca unuia care era vinovat. 
Ea dorea să o izgonească pe rivala ei. Dar Avraam a refuzat să fie 
de acord cu dorinţa ei; Agar urma să fie mama fiului său, pe care 
îl dorea atât de mult, fiul făgăduinţei. Ea era totuşi roaba Sarei şi 
el o lăsă mai departe sub porunca stăpânei ei. Spiritul irascibil al 
lui Agar nu putea să se mai supună asprimii pe care obrăznicia ei a 
provocat-o — când „Sarai s-a purtat rău cu ea, Agar a fugit de ea“ 
(Geneza 16, 6). 

Ea a fugit în pustie şi, pe când se odihnea lângă un izvor de 
apă, singură şi fără prieteni, a întâmpinat-o un înger al Domnului, în 
chip omenesc, adresându-i-se: „Agar, roaba Sarei“; pentru a-i aminti 
de poziţia şi de datoria ei, el îi spuse: „Întoarce-te la stăpâna ta, şi 
supune-te sub mâna ei“ (Ver 8). Şi totuşi, o dată cu mustrarea, erau 

amestecate şi cuvinte de mângâiere: „Domnul a auzit mâhnirea ta“, 
„Îţi voi înmulţi foarte mult sămânţa, şi ea va fi atât de multă la număr, 
că nu va putea fi numărată“ (Ver 10). Şi ca o veşnică aducere aminte 
a milei Sale, i s-a spus să-l numească pe fiul ei Ismael — „Domnul 
aude“. 

Când Avraam a ajuns la vârsta de aproape o sută de ani, i-a fost 
repetată făgăduinţa unui fiu, cu asigurarea că viitorul moştenitor va 
fi fiul Sarei. Avraam însă n-a înţeles încă făgăduinţa şi mintea lui 
s-a îndreptat imediat spre Ismael, agăţându-se de credinţa că prin el 
planul cel milostiv al lui Dumnezeu avea să fie realizat. În iubirea sa 
faţă de fiul său el exclamă: „Să trăiască Ismael înaintea Ta!“ (Geneza 
17, 18). Din nou făgăduinţa i-a fost dată în cuvinte ce nu puteau 
fi înţelese greşit: „Cu adevărat nevastă-ta Sara îţi va naşte un fiu; 
şi-i vei pune numele Isaac. Eu voi încheia legământul Meu cu el“. 
Totuşi, Dumnezeu n-a fost neatent faţă de rugăciunea tatălui. „Dar cu 
privire la Ismael“, spuse El, „te-am ascultat: Iată, îl voi binecuvânta 
„.. Vol face din el un neam mare“ (Geneza 17, 18-20). 

Naşterea lui Isaac, aducând după o viaţă întreagă de aşteptare 
împlinirea celor mai scumpe dorinţe ale lor, a umplut corturile lui 
Avraam şi Sarei de bucurie. Pentru Agar însă, acest eveniment a în- 
semnat prăbuşirea celor mai plăcute ambiţii pe care ea le-a cultivat. 
Ismael, acum un tânăr, fusese considerat de toţi cei din tabără ca 
moştenitorul averii lui Avraam şi moştenitor al făgăduinţelor făcute 
urmaşilor săi. Acum, dintr-o dată el a fost dat la o parte; şi, în deza- 
măgirea lor, mama şi fiul îl urau pe copilul Sarei. Bucuria generală 
n-a făcut decât să mărească gelozia lor până într-atât, încât Ismael a 
îndrăznit să-şi bată joc în mod deschis de moștenitorul făgăduinţei 
lui Dumnezeu. Sara a văzut în pornirea răzvrătită a lui Ismael un 
izvor continuu de discordie şi a apelat la Avraam, insistând ca Agar 
şi Ismael să fie alungaţi din tabără. Patriarhul se afla într-o mare 
încurcătură. Cum să-l izgonească pe Ismael, fiul său, pe care încă 
îl iubea foarte mult? În frământarea sa, el a apelat la sfatul divin. 
Domnul, printr-un înger sfânt, îl sfătui să împlinească dorinţa Sarei; 
iubirea sa pentru Ismael sau Agar nu trebuia să constituie o piedică, 
căci numai astfel putea restabili armonia şi fericirea familiei sale. 
Îngerul i-a dat făgăduinţa consolatoare că, deşi despărţit de casa 
tatălui său, Ismael nu avea să fie uitat de Dumnezeu; viaţa lui avea 
să fie ocrotită şi avea să devină tatăl unei mari naţiuni. Avraam a 

ascultat de cuvintele îngerului, dar nu fără o mare suferinţă a făcut 
el acest lucru. Inima tatălui a fost cuprinsă de o durere nespusă când 
izgoni pe Agar şi pe fiul său. 

Învățătura dată lui Avraam cu privire la sfinţenia legăturilor de 
căsătorie avea să fie o lecţie pentru toate veacurile. Ea spune că 
drepturile şi fericirea acestei legături trebuie să fie păstrate cu multă 
grijă, chiar cu preţul unor mari sacrificii. Sara era singura soţie 
legitimă a lui Avraam. Drepturile ei de soţie şi mamă nu puteau fi 
împărţite cu nici o altă persoană. Ea l-a respectat pe soţul ei şi, din 
acest punct de vedere, ea este înfăţişată în Noul Testament ca un 
exemplu vrednic de urmat. Dar ea nu era de acord ca iubirea lui 
Avraam să fie împărţită cu o alta şi Dumnezeu n-a mustrat-o pentru 
faptul că a cerut alungarea rivalei sale. Atât Avraam, cât şi Sara nu 
s-au încrezut în puterea lui Dumnezeu, şi greşeala aceasta a fost 
aceea care a dus la căsătoria lui cu Agar. 

Dumnezeu îl chemase pe Avraam să fie tatăl celor credincioşi şi 
viața sa trebuia să stea ca un exemplu de credinţă pentru generațiile 
care aveau să vină. Dar credinţa sa n-a fost desăvârşită. El a dat pe 
faţă neîncredere în Dumnezeu atunci când a ascuns faptul că Sara 
este soţia lui şi, de asemenea, atunci când a luat-o pe Agar de soţie. 
Pentru ca el să poată atinge cel mai înalt standard, Dumnezeu l-a 
supus la o altă încercare, cea mai grea pe care omul a fost chemat 
cândva s-o suporte. Într-o vedenie de noapte, el a fost înștiințat să 
meargă în ţinutul Moria şi acolo să-l aducă pe fiul său ca jertfă — 
ardere de tot — pe un munte care urma să-i fie arătat. 

La data când a primit această poruncă, Avraam atinsese vârsta de 
o sută douăzeci de ani. El era privit ca om bătrân chiar de către cei din 
generaţia sa. În tinereţea sa, el fusese destul de puternic ca să poată 
îndura greutăţi şi să înfrunte primejdii, dar acum înflăcărarea tinereţii 
sale trecuse. Cineva care este în puterea bărbăţiei poate înfrunta cu 
curaj încercările şi durerile ce ar face ca inima să cadă înfrântă la 
o vârstă mai înaintată, când picioarele înaintează tremurând spre 
mormânt. Dar Dumnezeu a păstrat ultima şi cea mai grea încercare 
a Sa pentru Avraam, până când povara anilor apăsa greu asupra sa şi 
el dorea foarte mult să se odihnească de griji şi necazuri. 

Patriarhul locuia la Beer-Şeba, înconjurat de belşug şi cinste. El 
era foarte bogat şi onorat nespus, ca un prinţ puternic, de către con- 
ducătorii ţării. Mii de oi şi vite acopereau câmpiile ce se întindeau 

în jurul taberei sale. De jur împrejur erau corturile păstorilor lui, 
căminul sutelor de slujitori credincioşi. Fiul făgăduinţei crescuse, 
ajungând la maturitate lângă el. Cerul părea că încoronase cu bine- 
cuvântările lui o viață de sacrificiu şi aşteptare răbdătoare a nădejdii 
mereu amânate. 

În ascultarea credinței, Avraam părăsise țara sa natală — se 
depărtase de mormintele părinților săi şi de casa rudelor sale. El 
peregrinase ca un străin în țara moştenirii sale. El aşteptase mult naş- 
terea moştenitorului făgăduit. La porunca lui Dumnezeu, îl alungase 
pe fiul său Ismael. Şi acum, când copilul aşa de mult dorit ajunsese 
la vârsta de bărbat şi patriarhul părea că ajunsese să întrezărească 
roadele nădejdii sale, îi stătea înainte o încercare mai mare decât 
toate celelalte de mai înainte. 

Porunca a fost rostită în cuvinte care trebuie să fi chinuit în- 
grozitor inima tatălui: „la pe fiul tău, pe singurul tău fiu, pe care-l 
iubeşti, pe Isaac ... şi adu-l ardere de tot“ (Geneza 22, 2). Isaac era 
lumina căminului său, mângâierea bătrâneţilor sale şi, mai presus de 
toate, moştenitor al binecuvântărilor promise. Pierderea unui astfel 
de fiu, din cauza vreunui accident sau a unei boli, i-ar fi sfâşiat inima 
acestui tată iubitor, ar fi încovoiat de durere capul său albit; dar lui 
1 se dăduse porunca să verse sângele fiului său cu propriile mâini. 
Lucrul acesta i se părea îngrozitor şi imposibil de îndeplinit. 

Satana era alături, gata să-i sugereze ideea că el trebuie să se fi 
înşelat, căci Legea divină porunceşte „Să nu ucizi“, iar Dumnezeu 
nu poate cere ceea ce El a interzis cândva. leşind din cortul său, 
Avraam privi în sus la strălucirea liniştită a cerului fără nori şi îşi 
reaminti făgăduinţa făcută lui cu aproape cincizeci de ani înainte, 
şi anume că sămânţa sa va fi ca stelele de numeroasă. Dacă această 
făgăduinţă avea să fie îndeplinită prin Isaac, cum putea el să fie dat 
morţii? Avraam era ispitit să creadă că este victima unei înşelăciuni. 
În îndoiala şi chinul său sufletesc, se plecă la pământ şi se rugă aşa 
cum nu se mai rugase niciodată pentru o confirmare a poruncii că, 
într-adevăr, el trebuie să aducă la îndeplinire datoria aceasta teribilă. 
EI şi-a adus aminte de îngerii trimişi pentru a-i descoperi planul 
lui Dumnezeu de a nimici Sodoma şi care-i aduseseră făgăduinţa 
că 1 se va naşte acest fiu, Isaac, şi s-a dus la locul unde de atâtea 
ori îi întâmpinase pe solii cereşti, nădăjduind să-i întâlnească din 
nou şi să primească noi îndrumări; dar nimeni nu veni în ajutorul 

său. Întunericul părea că-l copleşise; dar porunca lui Dumnezeu 
suna în urechile sale: „Ia pe fiul tău, pe singurul tău fiu pe care-l 
iubeşti, pe Isaac“. Porunca trebuia să fie ascultată, şi el nu îndrăzni 
să zăbovească. Ziua se apropia şi el trebuia să pornească la drum. 

Întorcându-se la cortul său, el merse la locul în care Isaac dormea 
somnul adânc şi netulburat al tinereţii şi nevinovăţiei. Pentru un 
moment, tatăl privi chipul cel scump al fiului său şi apoi se îndepărtă 
cutremurându-se. El merse apoi până la Sara, care de asemenea 
dormea şi ea. Să o trezească oare, pentru ca să-şi mai îmbrăţişeze o 
dată fiul? Să-i spună oare care era cerința lui Dumnezeu? El dorea 
să-şi despovăreze inima faţă de ea şi să împărtăşească cu ea această 
teribilă responsabilitate; dar s-a reţinut de teamă ca nu cumva ea 
să-i pună piedici. Isaac era bucuria şi mândria ei. Viaţa ei era strâns 
legată de viaţa lui, şi iubirea mamei putea să refuze sacrificiul. 

În cele din urmă, Avraam îl trezi pe fiul său, spunându-i despre 
porunca primită de a aduce jertfă pe un munte depărtat. Isaac mersese 
adesea cu tatăl său să se roage la vreunul din diferitele altare care 
marcaseră pelerinajul său şi această chemare nu trezi nici o surpriză. 
Pregătirile pentru călătorie au fost foarte repede făcute. Lemnele au 
fost pregătite şi aşezate pe măgar şi, împreună cu doi slujitori, au 
pornit la drum. 

Alături unul de altul, tatăl şi fiul au călătorit în tăcere. Patriarhul, 
cugetând la marea sa taină, nu mai avea inimă să vorbească. Gându- 
rile lui erau la mama cea mândră şi iubitoare şi la ziua când se va 
întoarce singur la ea. El ştia bine că cuțitul va străpunge şi inima ei 
atunci când acesta va lua viaţa fiului ei. 

Ziua aceea — cea mai lungă zi din câte trăise Avraam — se târa 
încet spre sfârşit. În timp ce fiul său şi cei doi tineri au adormit, el a 
petrecut noaptea în rugăciune, tot mai nădăjduind că un sol ceresc 
putea veni să-i spună că încercarea fusese îndestulătoare şi că tânărul 
se putea întoarce nevătămat la mama sa. Dar nici o izbăvire n-a venit 
pentru sufletul său chinuit. A urmat o altă zi lungă şi încă o noapte 
de umilinţă şi rugăciune, în timp ce porunca aceea care avea să-l 
lase fără copil stăruia mereu în urechile sale. Satana era acolo ca să 
şoptească îndoieli şi necredinţă, dar Avraam rezistă şoptirilor lui. Pe 
când se pregăteau de călătoria celei de a treia zile, patriarhul, privind 
spre nord, a văzut semnul făgăduit, un nor de slavă plutind deasupra 


[149] 
[150] 
[151] 


134 Patriarhi şi profeți 


muntelui Moria, şi el îşi dădu seama că glasul care i-a vorbit era din 
cer. 

Nici chiar acum el nu murmură împotriva lui Dumnezeu, ci îşi 
îmbărbătă sufletul, cugetând la dovezile bunătăţii şi credincioşiei 
lui Dumnezeu. Acest fiu îi fusese dat pe neaşteptate; şi oare Acela 
care îi dăduse acest dar preţios nu avea dreptul de a cere înapoi 
ceea ce era al Lui? Apoi credinţa repetă iarăşi făgăduinţa: „Numai 
din Isaac va ieşi o sămânță“ (Geneza 21, 12), o sămânță tot aşa de 
numeroasă ca şi boabele de nisip de pe ţărmul mării. Isaac era fiul 
unei minuni şi nu putea oare puterea care i-a dat viaţă să i-o redea? 
Privind dincolo de ceea ce se vedea, Avraam se agăţă de cuvântul 
lui Dumnezeu, „căci se gândea că Dumnezeu poate să învie chiar şi 
din morţi“ (Evrei 11, 19). 

Cu toate acestea, numai singur Dumnezeu putea înţelege cât de 
mare a fost sacrificiul tatălui, ce trebuia să dea morţii pe fiul său; 
Avraam dorea ca nimeni, în afară de Dumnezeu, să nu fie martor 
la scena despărțirii. El porunci slujitorilor săi să rămână pe loc, 
spunând: „Eu şi băiatul, ne vom duce până acolo să ne închinăm, 
şi apoi ne vom întoarce la voi“ (Geneza 22, 5-8). Lemnele au fost 
puse pe spinarea lui Isaac, cel care avea să fie adus jertfă, tatăl luă 
cuțitul şi focul şi împreună urcară astfel pe vârful muntelui, tânărul 
întrebându-se în tăcere de unde se va lua jertfa în locul acesta atât 
de depărtat de turme şi staule. În cele din urmă el zise: „Tată, iată 
focul şi lemnele; dar unde este mielul pentru arderea de tot?“ Vai, ce 
încercare era aceasta! Cum străpunsese inima lui Avraam cuvântul 
plin de gingăşie: „Iată!“ Nu, încă nu-i putea spune acum. „Fiul 
meu“, spuse el, „Dumnezeu Însuşi va purta de grijă de mielul pentru 
arderea de tot“. 

La locul rânduit, ei au zidit un altar şi au pus lemnele pe el. Apoi, 
cu glasul tremurând, Avraam îi descoperi fiului său solia divină. Cu 
groază şi uimire află Isaac ce soartă îl aştepta, dar nu se împotrivi. 
EI ar fi putut să scape de ceea ce-l aştepta, dacă ar fi ales să facă aşa; 
bătrânul, paralizat de durere, istovit de lupta celor trei zile îngrozi- 
toare, nu s-ar fi putut împotrivi voinţei tânărului plin de vigoare. Dar 
Isaac fusese educat din copilărie să asculte de îndată şi cu încredere, 
şi când planul lui Dumnezeu i-a fost descoperit, el a dat pe faţă o 
supunere plină de bunăvoință. El era părtaş al credinţei lui Avraam 
şi îşi dădu seama că era onorat prin faptul că era chemat să-şi dea 

viața ca jertfă lui Dumnezeu. Cu duioşie el căută să uşureze durerea 
tatălui şi să încurajeze mâinile lui înțepenite să lege frânghiile ce-l 
fixau de altar. 

Apoi, au fost rostite ultimele cuvinte pline de iubire, s-au vărsat 
ultimele lacrimi şi avu loc ultima îmbrăţişare. Tatăl ridică cuțitul 
pentru a-l junghia pe fiul său, când, deodată, braţul său fu oprit. 
Un înger al Domnului îl chemă pe patriarh, vorbindu-i din ceruri: 
„Avraame! Avraame!“ El răspunse îndată: „lată-mă!“ şi din nou se 
auzi glasul rostind: „Să nu pui mâna pe băiat şi să nu-i faci nimic; 
căci ştiu acum că te temi de Dumnezeu, întrucât n-ai cruțat pe fiul 
tău, pe singurul tău fiu, pentru Mine“ (Geneza 22, 11-12). 

Avraam a văzut atunci „un berbec încurcat cu coarnele într-un 
tufiş“ şi, luând imediat noua victimă, a adus-o ca „ardere de tot în 
locul fiului său“. În bucuria şi recunoştinţa sa, Avraam a dat un nume 
nou acelui loc sfânt „lehova-iire“, „la muntele unde Domnul va purta 
de grijă“ (Geneza 22, 13-14). 

Pe muntele Moria, Dumnezeu Şi-a reînnoit legământul Său, întă- 
rind printr-un jurământ solemn binecuvântarea făgăduită lui Avraam 
şi seminţei sale de-a lungul tuturor generațiilor viitoare: „Pe Mine 
Însumi jur, zice Domnul: pentru că ai făcut lucrul acesta, şi n-ai 
cruțat pe fiul tău, pe singurul tău fiu, te voi binecuvânta foarte mult 
şi-ţi voi înmulţi foarte mult sămânţa şi anume: ca stelele cerului 
şi ca nisipul de pe ţărmul mării; şi sămânţa ta va stăpâni cetăţile 
vrăjmaşilor ei. Toate neamurile pământului vor fi binecuvântate în 
sămânţa ta, pentru că ai ascultat porunca Mea“ (Ver 16-13). 

Marele act al credinţei lui Avraam stă asemenea unui stâlp de 
lumină, iluminând calea slujitorilor lui Dumnezeu din toate vea- 
curile. Avraam n-a căutat o scuză pentru a se sustrage aducerii la 
îndeplinire a voii lui Dumnezeu. În timpul celor trei zile cât a ţinut 
călătoria, al a avut suficient timp să se gândească şi să se îndoiască 
de Dumnezeu, dacă el ar fi dorit să se îndoiască. El ar fi putut gândi 
că prin sacrificarea fiului său avea să fie privit ca un ucigaş, un al 
doilea Cain, că acest fapt ar fi făcut ca învăţătura lui să fie lepădată şi 
dispreţuită şi să-i nimicească astfel puterea de a face bine semenilor 
săi. El ar fi putut argumenta că vârsta sa îl scutea de ascultare. Dar 
patriarhul n-a căutat refugiu în nici una din aceste scuze. Avraam era 
şi el om; sentimentele şi ataşamentele lui erau ca şi ale noastre; dar 
el nu s-a oprit ca să întrebe cum avea să se împlinească făgăduinţa 

făcută, dacă Isaac avea să fie sacrificat. El n-a stat să discute cu 
inima lui chinuită. El ştia că Dumnezeu este drept şi neprihănit în 
toate cerinţele Lui şi împlini porunca primită, până la litera ei. 

„Avraam a crezut pe Dumnezeu, şi i s-a socotit ca neprihănire; 
şi el a fost numit prietenul lui Dumnezeu“ (lacov 2, 23). Iar Pavel 
spune: „Fii ai lui Avraam sunt cei ce au credinţă“ (Galateni 3, 7). 
Credinţa lui Avraam însă s-a manifestat prin faptele sale. „Avraam, 
părintele nostru, n-a fost el socotit neprihănit prin fapte, când a adus 
pe fiul său Isaac jertfă pe altar? Vezi că credinţa lucra împreună 
cu faptele lui, şi, prin fapte, credinţa a ajuns desăvârşită“ (Iacov 
2, 21-22). Mulţi nu izbutesc să înţeleagă legătura dintre credinţă 
şi fapte. Ei spun: „Credeţi numai în Hristos şi n-aveţi de ce să vă 
temeţi. Nu trebuie să vă faceţi griji pentru că nu ţineţi Legea“. Dar 
adevărata credinţă se va manifesta prin ascultare. Isus spunea iudei- 
lor necredincioşi: „Dacă aţi fi copii ai lui Avraam, aţi face faptele 
lui Avraam“ (loan 8, 39). Iar cu privire la părintele credincioşilor 
Domnul declară: „Avraam a ascultat de porunca Mea şi a păzit ce 
i-am cerut, a păzit poruncile Mele, orânduielile Mele“ (Geneza 26, 
5). Apostolul Iacov zice: „Credinţa, dacă n-are fapte, este moartă“ 
(Iacov 2, 17). Iar loan, care stăruie atât de mult asupra iubirii, ne 
spune: „Dragostea lui Dumnezeu stă în păzirea poruncilor Lui“ (1 
loan 5, 3). 

Prin simboluri şi făgăduinţe Dumnezeu „a propovăduit lui 
Avraam înainte de Evanghelie“ (Galateni 3, 8 KJV). Iar credinţa pa- 
triarhului s-a prins de Răscumpărătorul ce avea să vină. Isus spunea 
iudeilor: „Tatăl vostru, Avraam, a săltat de bucurie că are să vadă 
ziua Mea; a văzut-o şi s-a bucurat “ (loan 8, 50). Berbecul adus ca 
jertfă în locul lui Isaac ÎI reprezenta pe Fiul lui Dumnezeu, care avea 
să fie sacrificat în locul nostru. Când omul a fost dat morţii din cauza 
călcării Legii lui Dumnezeu, Tatăl, privind asupra Fiului Său, spuse 
păcătosului: „Trăieşte, am găsit un preţ de răscumpărare“. 

Pentru ca să imprime în mintea lui Avraam valoarea Evangheliei, 
cum şi pentru a-i pune la probă credinţa, Dumnezeu îi poruncise 
să aducă jertfă pe fiul său. Chinul de moarte prin care el a trecut în 
timpul zilelor de teribilă încercare a fost îngăduit pentru ca el să poată 
înţelege, din propria sa experienţă, ceva din măreţia sacrificiului 
făcut de Dumnezeul cel veşnic pentru mântuirea omului. Nici o altă 
încercare nu i-ar fi pricinuit lui Avraam un astfel de chin sufletesc, 

cum a fost aducerea fiului său ca jertfă. Dumnezeu L-a dat pe Fiul 
Său pradă unei morţi chinuitoare şi pline de ocară. Îngerilor, care 
erau martori la umilirea şi chinul sufletesc al Fiului lui Dumnezeu, 
nu li s-a îngăduit să intervină, ca în cazul lui Isaac. Nu a fost nici un 
glas care să strige: „Destul“. Pentru a salva neamul omenesc căzut, 
Împăratul slavei Şi-a dat viaţa. Ce dovadă mai puternică poate fi dată 
cu privire la mila şi iubirea fără de margini a lui Dumnezeu? „EI 
care n-a cruțat nici chiar pe Fiul Său, ci L-a dat pentru noi toţi, cum 
nu ne va da fără plată, împreună cu EI, toate lucrurile?“ (Romani 3, 
32). 

Sacrificiul cerut lui Avraam nu a fost numai pentru binele său şi 
nici chiar numai spre folosul generaţiilor viitoare; ci a fost de aseme- 
nea pentru învăţătura fiinţelor lipsite de păcat din cer şi din celelalte 
lumi. Câmpul luptei dintre Hristos şi Satana — câmp în care se 
aduce la îndeplinire Planul de Mântuire — este Manualul întregului 
Univers. Pentru că Avraam dăduse pe faţă o lipsă de credinţă în 
făgăduinţele lui Dumnezeu, Satana îl acuzase înaintea îngerilor şi 
înaintea lui Dumnezeu de faptul că a dat greş în a îndeplini condi- 
tile legământului, dovedindu-se astfel nedemn de binecuvântările 
lui Dumnezeu. Dumnezeu dorea să dovedească înaintea întregului 
cer credincioşia slujitorului Său, pentru a demonstra că nu poate fi 
primită decât numai o ascultare desăvârşită cum şi pentru a face mai 
clar Planul de Mântuire înaintea lor. 

Fiinţe cereşti au fost martore la scena punerii la probă a credinţei 
lui Avraam şi a supunerii lui Isaac. Încercarea aceasta a fost mult mai 
grea decât aceea prin care trecuse Adam. Ascultarea de interdicţia 
pusă înaintea primilor noştri părinţi nu aducea cu sine nici o durere, 
dar porunca dată lui Avraam cerea sacrificiul cel mai chinuitor. 
Întregul cer privi cu uimire şi admiraţie ascultarea neşovăitoare a lui 
Avraam. Tot cerul a prețuit credincioşia lui. Acuzaţiile lui Satana 
au fost dovedite ca fiind false. Dumnezeu declară slujitorului Său: 
„Ştiu acum că te temi de Dumnezeu (cu toate învinuirile lui Satana) 
întrucât n-ai cruțat pe fiul tău, pe singurul tău fiu, pentru Mine“ (Ver 
12). Legământul lui Dumnezeu, întărit lui Avraam printr-un jurământ 
înaintea fiinţelor din celelalte lumi, dovedeşte faptul că ascultarea 
va fi răsplătită. 

Fusese greu chiar şi pentru îngeri să pătrundă înţelesul adânc 
al tainei mântuirii — să înţeleagă faptul că Comandantul cerului, 


[156] 


138 Patriarhi şi profeți 


Fiul lui Dumnezeu, trebuia să moară pentru omul vinovat. Când 
lui Avraam i-a fost dată porunca de a aduce ca jertfă pe fiul său, 
aceasta a trezit interesul fiinţelor cereşti. Cu un viu interes, ele au 
urmărit fiecare pas în aducerea la îndeplinire a acestei porunci. Când, 
la întrebarea lui Isaac: „Unde este mielul pentru arderea de tot?“, 
Avraam a răspuns: „Domnul Însuşi va purta de grijă de miel“ şi când 
mâna tatălui a fost oprită în momentul în care era gata să înjunghie 
pe fiul său, şi berbecul de care Se îngrijise Dumnezeu a fost adus ca 
jertfă în locul lui Isaac — s-a revărsat atunci lumină asupra tainei 
mântuirii şi chiar îngerii au înţeles mult mai clar hotărârea minunată 
pe care Dumnezeu o luase pentru mântuirea omului (| Petru 1, 12). 


Capitolul 14 — Distrugerea Sodomei 


Sodoma era cea mai mândră dintre cetățile din valea Iordanului, 
aşezată într-o câmpie care era „ca o grădină a Domnului“ (Geneza 
13, 10) în ceea ce priveşte rodnicia şi frumuseţea ei. Vegetaţia lu- 
xuriantă a tropicelor era înfloritoare aici. În acest loc era patria 
palmierului, a măslinului şi a viței de vie, iar florile îşi răspândeau 
parfumul lor în tot cursul anului. Holde bogate acopereau câmpiile, 
iar dealurile înconjurătoare erau pline de turme de oi şi cirezi de vite. 
Arta şi comerţul contribuiau la îmbogățirea îmgâmfatei cetăți din 
câmpie. Comorile Orientului împodobeau palatele ei şi caravanele 
deşertului aduceau tezaurele lor de lucruri preţioase, aprovizionând 
astfel pieţele de negoţ. Cu puţină gândire sau osteneală puteau fi 
satisfăcute toate nevoile vieţii şi tot anul părea un şir de sărbători. 

Belşugul ce domnea în tot locul a dat naştere la lux şi mândrie. 
Lenevia şi bogăţia împietriseră inimile care n-au fost niciodată apă- 
sate de lipsă sau împovărate de întristare. Iubirea de plăceri era 
favorizată de bogăţie şi trândăveală, iar oamenii se lăsau în voia 
plăcerilor senzuale. „lată“, spunea profetul, „care a fost nelegiuirea 
sorei tale, Sodoma: era îngâmfată, trăia în belşug şi într-o linişte 
nepăsătoare, ea şi fiicele ei, şi nu sprijineau mâna celui lipsit. Ele 
s-au semeţit şi au făcut urâciuni blestemate înaintea Mea; de aceea 
le-am şi nimicit, când am văzut lucrul acesta“ (Ezechiel 16,49-50). 
Nimic nu este mai de dorit între oameni decât bogăţia şi o viaţă 
fără muncă şi tocmai acestea au dat naştere la păcatele ce au dus 
la nimicirea cetăților din câmpie. Viaţa lor nefolositoare şi trăită în 
lenevie i-a făcut o pradă uşoară ispitelor lui Satana şi au schimonosit 
chipul lui Dumnezeu. În loc să dea pe faţă caracterul divin, ei au 
ajuns satanici. Lenevia este cel mai mare blestem ce poate cădea 
peste oameni, căci viciul şi crima vin pe urma ei. Ea slăbeşte min- 
tea, perverteşte înţelegerea şi înjoseşte sufletul. Satana stă la pândă, 
gata să-i nimicească pe aceia care n-au luat măsuri de apărare şi a 
căror viaţă de lenevie îi dă prilejul să se strecoare sub o înfăţişare 

atrăgătoare. Niciodată nu are el mai mult succes decât atunci când 
vine la oameni în orele lor de lenevie. 

Sodoma era plină de veselie şi petreceri, de banchete şi beţie. 
Pasiunile cele mai josnice şi cele mai brutale erau fără frâu. Oamenii 
nesocoteau făţiş pe Dumnezeu şi Legea Sa şi se complăceau în fapte 
de violenţă. Deşi aveau înaintea lor exemplul oamenilor dinainte de 
potop şi cunoşteau felul în care mânia lui Dumnezeu s-a manifestat în 
nimicirea lor, cu toate acestea ei au mers pe aceeaşi cale a nelegiuirii. 

La data când Lot s-a mutat în Sodoma, corupţia nu ajunsese 
generală şi, în mila Sa, Dumnezeu a îngăduit ca raze de lumină să 
strălucească în mijlocul întunericului moral. Când Avraam i-a scăpat 
pe captivi din mâna elamiţilor, atenţia poporului a fost îndreptată 
asupra credinţei adevărate. Pentru locuitorii Sodomei, Avraam nu era 
un străin, şi faptul că se închina unui Dumnezeu nevăzut fusese un 
subiect de batjocură printre ei; dar biruinţa sa asupra unor forţe mult 
superioare, cum şi comportarea sa mărinimoasă faţă de prizonieri şi 
în legătură cu prada de război, a trezit uimirea şi admiraţia. În timp 
ce erau lăudate îndemânarea şi vitejia sa, nimeni nu putea scăpa de 
convingerea că o putere divină îl făcuse biruitor. Iar spiritul său nobil 
şi neegoist, atât de străin locuitorilor Sodomei, a fost o altă dovadă a 
superiorității religiei pe care el o onorase prin curajul şi credincioşia 
sa. 

Melhisedec, rostind binecuvântarea asupra lui Avraam, a recu- 
noscut că Iehova este izvorul puterii lui şi autorul biruinţei: „Binecu- 
vântat să fie Avraam de Dumnezeul Cel Prea Înalt, Ziditorul cerului 
şi al pământului. Binecuvântat să fie Dumnezeul Cel Prea Înalt, care 
a dat pe vrăjmaşii tăi în mâinile tale“ (Geneza 14, 19-20). Dumne- 
zeu vorbea oamenilor acelora prin providenţa Sa, dar ultima rază de 
lumină a fost respinsă, aşa cum fuseseră respinse toate celelalte de 
mai înainte. 

Se apropia acum ultima noapte a Sodomei. Norii răzbunării îşi 
aruncaseră deja umbrele lor asupra cetăţii blestemate. Dar oamenii 
nu-şi dădeau seama de faptul acesta. În timp ce îngerii se apropiau 
pentru îndeplinirea misiunii lor de nimicire, oamenii visau încă 
belşug şi plăcere. Ultima zi a fost aidoma oricărei alte zile ce a venit 
şi a trecut. Seara se lăsa asupra unei scene plăcute şi în afară de 
orice pericol. Priveliştea, de o frumuseţe neîntrecută, era scăldată de 
razele soarelui ce cobora spre apus. Răcoarea serii îi atrăsese afară 

pe locuitorii cetăţii, iar mulțimile căutătoare de plăceri umblau într-o 
parte şi alta, dedate distracţiilor acelui ceas. 

În amurg, doi străini se apropiară de poarta cetăţii. După înfăţi- 
şare, păreau că sunt călători care veneau să poposească peste noapte 
acolo. Nimeni nu întrezărea în călătorii aceştia umili pe puternicii 
vestitori ai judecății divine şi puţin se gândea mulţimea nepăsătoare 
şi veselă că, prin felul în care ei îi vor trata pe aceşti soli cereşti, 
chiar în noaptea aceea, vor atinge apogeul vinovăţiei lor, care atrăgea 
nenorocirea asupra îngâmfatei lor cetăţi. Dar s-a găsit acolo un om 
care a dat pe faţă o atenţie plină de bunăvoință faţă de străini şi 
care i-a invitat acasă la el. Lot nu cunoştea adevărata lor origine, 
dar politeţea şi ospitalitatea erau ceva obişnuit la el; ele erau o parte 
a religiei lui, învățături pe care le-a luat din exemplul lui Avraam. 
Dacă n-ar fi cultivat un spirit de curtoazie, ar fi fost lăsat să piară 
împreună cu restul Sodomei. Multe familii, închizând uşile în faţa 
unui străin, au ţinut afară pe solul lui Dumnezeu, care ar fi adus 
binecuvântare, nădejde şi pace. 

Fiecare act al vieţii, cât de mărunt ar fi el, are influenţa lui spre 
bine sau spre rău. Credincioşia sau neglijenţa în ceea ce se pare că 
sunt cele mai mărunte datorii pot deschide uşa spre cele mai bogate 
binecuvântări ale vieţii sau spre cele mai mari nenorociri ale ei. 
Lucrurile mici sunt acelea care pun caracterul la probă. Dumnezeu 
Se bucură de faptele nepretenţioase ale unei vieţi de lepădare de sine, 
săvârşite cu o inimă voioasă şi binevoitoare. Noi nu trebuie să trăim 
pentru noi înşine, ci pentru alţii. Şi numai prin uitare de sine şi prin 
cultivarea unui spirit iubitor şi gata de a da ajutor putem face din 
viaţa noastră o binecuvântare. Micile atenţii, neînsemnatele fapte 
simple de curtoazie ajută mult la realizarea fericirii vieţii, pe când 
neglijarea acestora constituie — şi nu în mică măsură — nenorocirea 
vieţii omeneşti. 

Văzând abuzurile la care erau expuşi străinii în Sodoma, Lot îşi 
făcuse ca o datorie a sa de a-i apăra la intrarea lor în cetate, oferindu- 
le ospitalitate în casa sa. El stătea la poarta cetăţii când călătorii s-au 
apropiat şi, văzându-i, el s-a ridicat de la locul său ca să-i întâmpine 
şi, plecându-se în mod curtenitor, le spuse: „Domnii mei, intraţi, 
vă rog, în casa robului vostru, ca să rămâneţi peste noapte în ea“ 
(Geneza 19, 2). Părea că ei nu vroiau să primească ospitalitatea sa, 
căci au zis: „Nu, ci vom petrece noaptea în uliţă“. Răspunzând astfel, 

ei urmăreau două lucruri: să pună la probă sinceritatea lui Lot şi să 
arate faptul că nu cunosc caracterul oamenilor din Sodoma, atunci 
când au considerat că nu este nici o primejdie să petreacă noaptea în 
stradă. Răspunsul lor l-a făcut însă pe Lot să fie şi mai hotărât în a 
nu-i lăsa pe mâna gloatei ticăloase. El stărui în a-i invita, până când 
ei s-au declarat de acord şi-l însoţiră la casa sa. 

El sperase să-şi ascundă intenţiile faţă de cei ce trândăveau la 
poarta cetăţii, aducându-i pe străini la casa sa, pe un drum ocolit; dar 
ezitările şi întârzierile lor, cum şi insistența lui stăruitoare au făcut 
să fie observați şi, mai înainte ca să se culce, o gloată de oameni 
nelegiuiţi s-au adunat roată în jurul casei. Era o mare mulţime: tineri 
şi oameni în vârstă, aprinşi de cele mai josnice patimi. Străinii se 
interesară cu privire la caracterul oamenilor din cetate, şi Lot i-a 
avertizat să nu cumva să se aventureze să iasă afară din casă în 
noaptea aceea, când chiotele şi vorbele de ocară ale gloatei erau 
auzite, cerând ca bărbaţi să fie aduşi afară la ei. 

Știind că, dacă ar fi fost provocaţi la violenţă, atunci ei ar fi putut 
cu multă uşurinţă să intre cu forţa în casă, Lot a ieşit afară la ei, 
încercând să-i convingă: „Fraţilor, vă rog“, spuse el, „nu faceţi o 
asemenea răutate“, folosind expresia de „fraţi“ în sensul de vecini şi 
nădăjduind să-i liniştească şi să-i facă să se ruşineze de intenţiile lor 
murdare. Dar cuvintele lui erau ca uleiul în foc. Furia lor ajunsese 
ca mugetul furtunii. Ei şi-au bătut joc de Lot, pentru că vroia să se 
facă judecător peste ei şi l-au ameninţat că se vor purta mai rău cu el 
decât aveau de gând să se poarte cu oaspeţii lui. S-au aruncat asupra 
lui şi l-ar fi rupt bucăţi dacă n-ar fi fost salvat de către îngerii lui 
Dumnezeu. Solii cereşti au „întins mâna, au tras pe Lot înăuntru la 
ei în casă şi au încuiat uşa“ (Geneza 19, 10). Evenimentele ce au 
urmat au scos la iveală caracterul oaspeţilor pe care el îi primise în 
casă. „Pe oamenii care erau la uşa casei i-au lovit cu orbire, de la cel 
mai mic până la cel mai mare, aşa că degeaba se trudeau să găsească 
uşa“ (Ver 11). Dacă n-ar fi fost loviți cu o îndoită orbire, fiind lăsaţi 
în voia inimii lor împietrite, pedeapsa cu care-i lovise Dumnezeu 
i-ar fi făcut să se teamă şi să se oprească de la lucrarea lor cea rea. 
Acea ultimă noapte n-a fost marcată de păcate mai mari decât se 
făptuiseră în alte nopţi mai înainte; dar îndurarea luată în râs atâta 
vreme încetase să mai mijlocească. Locuitorii Sodomei trecuseră de 
limitele răbdării dumnezeieşti — „tainicul hotar dintre răbdarea lui 

Dumnezeu şi mânia Sa“. Focul răzbunării Sale era gata să se aprindă 
în valea Sidim. 

Îngerii i-au făcut cunoscut lui Lot rostul misiunii lor: „Avem să 
nimicim acest loc, pentru că a ajuns mare plângere înaintea Domnu- 
lui, împotriva locuitorilor lui. De aceea, ne-a trimis Domnul, ca să-l 
nimicim“ (Ver 13). Străinii pe care Lot se străduise să-i ocrotească 
au făgăduit acum să-l apere pe el, să-i salveze pe toţi membrii fami- 
liei lui care vor fugi împreună cu el din cetatea nelegiuită. Gloata 
obosise şi plecase, iar Lot merse să-şi avertizeze copiii. EI le repetă 
cuvintele îngerilor: „Sculaţi-vă, ieşiţi din locul acesta, căci Domnul 
are să nimicească cetatea“ (Ver 14). Dar lor li se părea că el glumeşte. 
Fiicele lui erau influențate de soţii lor. Ele erau destul de bine acolo 
unde se găseau. Nu puteau vedea nici o dovadă de primejdie. Totul 
era aşa cum fusese mai înainte. Aveau averi mari şi nu credeau că 
este posibil ca frumoasa Sodomă să fie nimicită. 

Lot se înapoie plin de tristeţe acasă şi relată vestea nereuşitei 
sale. Atunci îngerii i-au poruncit să se scoale, să-şi ia nevasta şi cele 
două fiice care încă locuiau în casa sa şi să părăsească cetatea. Dar 
Lot zăbovea. Deşi era zilnic întristat văzând faptele de violenţă, el 
nu avea o înţelegere clară a nelegiuirii degradante şi respingătoare 
ce se practica în cetatea aceea ticăloasă. El nu-şi dădea seama de 
categorica necesitate ca judecăţile lui Dumnezeu să pună capăt 
păcatului. Unii dintre copiii săi se alipiseră de Sodoma, iar soția 
sa refuza să plece fără ei. Gândul de a-i părăsi pe aceia pe care-i 
preţuia cel mai mult pe acest pământ i se părea peste putinţă de 
suportat. Era greu să-şi lase casa luxoasă şi toată averea pe care o 
adunase din munca sa de o viaţă întreagă şi să plece ca un pribeag 
sărac. Nemaiştiind ce să zică de durere, el zăbovea, venindu-i greu 
să plece. Dacă n-ar fi fost îngerii lui Dumnezeu, toţi ar fi pierit în 
ruinele Sodomei. Solii cereşti l-au luat pe el, pe soţia şi pe fiicele lui 
de mână şi i-au scos afară din cetate. 

Îngerii i-au lăsat aici şi s-au întors în Sodoma, pentru a aduce la 
îndeplinire lucrarea lor nimicitoare. Un altul-acela de care se rugase 
Avraam — Se apropie de Lot. 

În toate cetăţile câmpiei nu s-au aflat nici chiar zece oameni 
neprihăniţi; dar, ca răspuns la rugăciunea patriarhului, singurul om 
care se temea de Dumnezeu a fost smuls de la pieire. Cu o vehementă 
putere s-a dat porunca: „Scapă-ţi viaţa; să nu te uiţi înapoi şi să nu te 

opreşti în vreun loc din câmpie; scapă la munte ca să nu pieri“ (Ver 
17). Acum ezitarea sau întârzierea ar fi fost fatală. A arunca încă o 
privire asupra cetăţii blestemate, a zăbovi chiar şi pentru un singur 
moment din cauza regretului de a părăsi un cămin aşa de frumos 
i-ar fi costat viaţa. Furtuna judecății divine aştepta numai ca aceşti 
sărmani fugari să poată scăpa. 

Zăpăcit şi îngrozit, Lot susţinu că nu putea face aşa cum i s-a 
cerut, ca nu cumva să 1 se întâmple ceva rău şi să moară. Trăind în ce- 
tatea aceea stricată, în mijlocul necredinţei, credinţa sa scăzuse mult. 
Prinţul cerului Se afla lângă el şi, cu toate acestea, el se îngrijora de 
viaţa sa ca şi când Dumnezeu, care dăduse pe faţă atâta purtare de 
grijă şi iubire faţă de el, nu l-ar mai fi apărat. El ar fi trebuit să se 
încreadă pe deplin în Trimisul ceresc, predând viaţa şi voinţa sa în 
mâinile Domnului, fără pic de îndoială şi nepunând vreo întrebare. 
Dar, asemenea multora, el căuta să facă planuri pentru sine: „lată 
cetatea aceasta este destul de aproape ca să fug în ea, şi este mică. O! 
de aş putea să fug acolo ... este aşa de mică.... Şi să scap cu viaţă!“ 
(Ver 20). Cetatea amintită aici era Bela, numită mai târziu Ţoar. Se 
afla la numai câţiva kilometri de Sodoma şi, asemenea acesteia, era 
stricată şi dată pieirii. Dar Lot s-a rugat ca să fie cruţată, susținând că 
cererea sa era mică; dorinţa i-a fost îndeplinită. Domnul l-a asigurat 
spunându-i: „lată, că-ţi fac şi hatârul acesta şi nu voi nimici cetatea 
de care vorbeşti“. O, cât de mare este mila lui Dumnezeu faţă de 
creaturile Sale pline de greşeli! 

Din nou s-a dat porunca solemnă de a se grăbi, căci furtuna 
teribilă nu mai putea fi amânată decât foarte puţină vreme. Dar 
unul dintre fugari a îndrăznit să arunce o privire înapoi la cetatea 
blestemată şi a devenit un monument al judecății dumnezeieşti. Dacă 
Lot n-ar fi dat pe faţă ezitare în a asculta de avertizarea îngerilor, ci ar 
fi fugit cu toată hotărârea spre munţi, fără să mai facă vreo rugăminte 
sau să rostească vreun cuvânt de împotrivire, atunci şi soţia sa ar fi 
reuşit să scape. Influenţa exemplului său ar fi salvat-o de la păcatul 
ce i-a pecetluit soarta. Dar tărăgănarea şi amânarea lui au făcut ca 
ea să nu ia în serios avertizarea divină. În timp ce trupul ei se afla pe 
câmpie, inima îi era agăţată de Sodoma şi a pierit împreună cu ea. 
Ea s-a răzvrătit împotriva lui Dumnezeu pentru faptul că judecăţile 
Lui au cuprins şi averea şi pe copiii ei, nimicindu-i. Cu toate că 
fusese aşa de mult favorizată, încât a fost chemată să părăsească 

cetatea nelegiuită, i s-a părut că a fost prea aspru tratată, deoarece 
averea, pentru care avusese nevoie de ani de zile ca s-o strângă, avea 
să fie lăsată pradă nimicirii. În loc să primească cu recunoştinţă 
eliberarea, ea privi sfidător înapoi, ca o manifestare a dorinţei după 
viaţa acelora care au respins avertizarea divină. Păcatul ei a dovedit 
că nu era vrednică de viaţa pentru a cărei păstrare ea avea atât de 
puţină recunoştinţă. 

Ar trebui să ne ferim de a trata cu uşurătate măsurile pline de har 
ale lui Dumnezeu pentru mântuirea noastră. Sunt creştini care spun: 
„Nu am plăcere de mântuire dacă nu sunt mântuiţi împreună cu mine 
soţul şi copiii mei“. Ei consideră că cerul n-ar fi cer pentru ei, fără 
prezenţa acelora care le sunt aşa de scumpi. Dar oare au aceştia, 
care cultivă astfel de simţăminte, o concepţie clară a legăturii lor cu 
Dumnezeu, având în vedere marea Sa bunătate şi milă faţă de ei? 
Au uitat ei oare că sunt legaţi, prin cele mai puternice legături ale 
iubirii, ale onoarei şi ale credincioşiei, să slujească Creatorului şi 
Răscumpărătorului lor? Chemarea harului se adresează tuturor; şi, 
pentru că prietenii noştri resping iubirea stăruitoare a Mântuitorului, 
să o lepădăm oare şi noi? Mântuirea sufletului este prețioasă. Hristos 
a plătit un preţ nespus de mare pentru mântuirea noastră şi nici unul 
dintre cei ce apreciază valoarea acestui mare sacrificiu sau valoarea 
sufletului nu va dispreţui harul pe care Dumnezeu îl oferă, numai 
pentru faptul că alţii aleg să facă aşa. Tocmai faptul că alţii nu iau în 
seamă cerinţele Lui drepte ar trebui să ne trezească la o mai mare 
stăruinţă, ca noi înşine să-L onorăm pe Dumnezeu şi să-i conducem 
pe toți aceia pe care îi putem determina ca să primească iubirea Lui. 

„Răsărea soarele pe pământ, când a intrat Lot în Toar“ (Ver 23). 
Razele strălucitoare ale dimineţii păreau că vestesc numai prospe- 
ritate şi pace pentru cetăţile din câmpie. Forfota unei vieţi active 
începu pe străzi; oamenii mergeau pe diferitele lor căi, preocupaţi de 
treburile sau plăcerile zilei. Ginerii lui Lot făceau haz de temerile şi 
avertizările bătrânului slab de minte. Deodată şi în mod neaşteptat, 
ca şi când un trăsnet ar bubui dintr-un cer fără nori, izbucni furtuna. 
Domnul a început să plouă foc şi pucioasă din cer asupra cetăților 
şi asupra câmpiei roditoare; palatele şi templele ei, locuinţele ei 
costisitoare, grădinile şi viile, cum şi mulțimile vesele şi căutătoare 
de plăceri, care numai cu o noapte înainte insultaseră pe trimişi 
cerului — totul a fost mistuit. Fumul vâlvătăii se înălța asemenea 


[162] 


[163] 
[164] 
[165] 


146 Patriarhi şi profeți 


fumului unui cuptor uriaş. Şi minunata vale a Sidimului a ajuns un 
pustiu, un loc ce nu mai avea să fie vreodată rezidit sau locuit — o 
mărturie pentru toate generaţiile cu privire la certitudinea judecăților 
lui Dumnezeu asupra nelegiuirii. 

Flăcările care au consumat cetățile din câmpie îşi trimit lumina 
ca o avertizare până în zilele noastre. Ni se dă astfel teribila şi 
solemna lecţie că şi atunci când mila lui Dumnezeu îl suportă mult 
timp pe păcătos, există totuşi o limită în a păcătui, dincolo de care 
oamenii nu pot trece. Când s-a ajuns la această limită, îmbierile 
harului se retrag şi începe aplicarea pedepselor. 

Răscumpărătorul omenirii declară că sunt păcate şi mai mari 
decât acelea pentru care au fost nimicite Sodoma şi Gomora. Aceia 
care aud invitaţia Evangheliei ce cheamă pe păcătoşi la pocăință şi 
nu iau seama la ea sunt mult mai vinovaţi înaintea lui Dumnezeu 
decât au fost locuitorii din valea Sidim. Şi mult mai mare este 
păcatul acelora care mărturisesc că Îl cunosc pe Dumnezeu şi păzesc 
poruncile Lui şi care totuşi tăgăduiesc pe Hristos în caracterul şi viaţa 
lor zilnică. În lumina avertizărilor Mântuitorului, soarta Sodomei 
este o mustrare solemnă nu numai pentru aceia care sunt vinovaţi de 
păcate făţişe, ci şi pentru aceia care iau în mod uşuratic lumina şi 
privilegiile date de Cer. 

Martorul Credincios spune bisericii din Efes: „Ce am împotriva 
ta este că ai părăsit dragostea dintâi. Adu-ţi dar aminte de unde ai 
căzut; pocăieşte-te şi întoarce-te la faptele tale dintâi. Altfel voi 
veni la tine şi-ţi voi lua sfeşnicul din locul lui, dacă nu te pocăieşti“* 
(Apocalipsa 2, 4-5). Mântuitorul aşteaptă un răspuns la chemările 
iubirii şi iertării Sale, cu o bunătate mult mai gingaşă decât aceea 
care mişcă inima unui părinte pământesc, pentru a ierta un fiu rătăcit 
şi suferind. El strigă după cei rătăciţi: „Întoarceţi-vă la Mine, şi Mă 
voi întoarce şi Eu la voi“ (Maleahi 3, 7). Dar, dacă cel greşit refuză 
cu încăpățânare să asculte de glasul ce-l cheamă cu iubire milostivă 
şi duioasă, el va fi lăsat în cele din urmă în întuneric. Inima care 
a disprețuit atât de mult timp mila lui Dumnezeu se împietreşte în 
păcat şi nu mai este deloc sensibilă la influenţa harului lui Dumnezeu. 
Teribilă va fi soarta acelui suflet despre care Mântuitorul, care îl 
îndemnase atâta vreme, va spune în cele din urmă: „S-a lipit de idoli; 
lăsaţi-l în pace“ (Osea 4, 17). Va fi mult mai uşor în ziua judecății 
pentru cetăţile din câmpie decât pentru aceia care au cunoscut iubirea 

lui Hristos şi care totuşi s-au depărtat spre a alege plăcerile unei 
lumi păcătoase. 

Voi, cei care dispreţuiţi chemările harului, gândiţi-vă la lungul şir 
al socotelilor ce s-a strâns împotriva voastră în cărţile din ceruri; căci 
acolo se ţine un raport al nelegiuirilor națiunilor, familiilor şi fiecărui 
individ în parte. Dumnezeu poate avea îndelungă răbdare, totuşi o 
evidenţă continuă să se ţină. El continuă să cheme la pocăință şi 
să ofere iertare; şi totuşi va veni un timp când se va umple măsura, 
când sufletul va lua hotărârea, când prin propria sa alegere îşi va 
pecetlui soarta. Atunci se va da semnalul ca judecata să fie adusă la 
îndeplinire. 

Este motiv de îngrijorare în starea lumii religioase de astăzi. 
Harul lui Dumnezeu este tratat cu uşurătate. Mulțimea înlătură Legea 
lui Iehova, „învățând ca învățături nişte porunci omeneşti“ (Matei 
15, 9). Necredinţa predomină în multe din bisericile de astăzi, nu 
necredinţa în sensul ei cel mai larg, o negare deschisă a Bibliei, ci 
o necredinţă ce este îmbrăcată în haina creştinismului, în timp ce 
subminează credinţa în Biblie, ca o descoperire de la Dumnezeu. 
Consacrarea profundă a fost înlocuită cu un formalism sec. Ca 
rezultat, apostazia şi senzualitatea predomină. Hristos declară: „Cum 
s-a întâmplat în zilele lui Lot ... tot aşa se va întâmpla şi în ziua 
când Se va arăta Fiul omului“ (Luca 17, 28.30). Raportul zilnic al 
evenimentelor care au loc dă mărturie despre împlinirea cuvintelor 
Sale. Lumea păcatului se îndreaptă cu paşi repezi spre nimicire. În 
curând judecăţile lui Dumnezeu urmează a fi revărsate, iar păcatul şi 
păcătoşii să fie nimiciţi. 

Mântuitorul nostru spune: „Luaţi seama la voi înşivă, ca nu 
cumva să vi se îngreuieze inimile cu îmbuibare de mâncare şi băutură 
şi cu îngrijorările vieţii acesteia, şi astfel ziua aceea să vină fără veste 
asupra voastră. Căci ziua aceea va veni ca un hoţ peste toţi cei ce 
locuiesc pe toată faţa pământului“ — asupra tuturor acelora ale căror 
interese sunt legate de lumea aceasta. „,Vegheaţi dar în tot timpul şi 
rugaţi-vă ca să aveţi putere să scăpaţi de toate lucrurile acestea care 
se vor întâmpla şi să staţi în picioare înaintea Fiului omului“ (Luca 
21, 34-36). 

Înainte de nimicirea Sodomei, Dumnezeu a trimis lui Lot solia: 
„Scapă-ţi viaţa; să nu te uiţi înapoi şi să nu te opreşti în vreun 
loc din câmpie; scapă la munte, ca să nu pieri“. Aceeaşi voce de 

avertizare a fost auzită de ucenicii lui Hristos înainte de distrugerea 
Ierusalimului: „Când veţi vedea Ierusalimul înconjurat de oşti, să 
ştiţi că pustiirea lui este aproape. Atunci cei din ludea să fugă la 
munţi, cei din mijlocul Ierusalimului să iasă afară din el şi cei de 
prin ogoare să nu intre în el“ (Geneza 19, 17; Luca 21, 20-21). Ei nu 
trebuia să zăbovească pentru ca să ia ceva din bunurile lor, ci trebuia 
să folosească cât mai bine acel prilej pentru a scăpa. 

Avea loc o ieşire, o categorică despărţire de cei nelegiuiţi, o 
fugă pentru a scăpa cu viaţă. Aşa a fost în zilele lui Noe; aşa s-au 
petrecut lucrurile cu Lot; aşa a fost cu ucenicii înainte de distrugerea 
Ierusalimului şi aşa va fi în zilele din urmă. Din nou vocea lui 
Dumnezeu se aude într-o solie de avertizare, îndemnând pe poporul 
Său să se despartă de nelegiuirea ce predomină. 

Starea de decădere şi apostazie ce va exista în zilele din urmă în 
lumea religioasă a fost înfăţişată profetului loan în viziunea cu pri- 
vire la Babilon, „cetatea cea mare, care are stăpânire peste împărații 
pământului“ (Apocalipsa 17, 18). Înainte de nimicirea ei urmează să 
se adreseze din cer chemarea: „leşiţi din mijlocul ei, poporul Meu, 
ca să nu fiţi părtaşi la păcatele ei şi să nu fiți loviți cu urgiile ei“ 
(Apocalipsa 18, 4). Ca şi în zilele lui Noe şi ale lui Lot, trebuie să 
existe o vizibilă despărţire de păcat şi păcătoşi. Nu trebuie să fie nici 
un compromis între Dumnezeu şi lume, nici o întoarcere pentru a 
pune la adăpost comorile pământeşti. „Nu puteţi sluji lui Dumnezeu 
şi lui Mamona“ (Matei 6, 24). 

Asemenea locuitorilor din valea Sidimului, oamenii visează bel- 
şug şi pace. „Scăpaţi-vă viaţa“ este avertizarea din partea îngerilor 
lui Dumnezeu; dar alte glasuri se aud spunând: „Nu vă neliniştiţi; 
nu este nici un motiv de îngrijorare“. Mulţimile strigă: „Pace şi 
siguranță“, în timp ce Cerul spune că o nimicire grabnică este gata 
să se abată peste călcătorul de Lege. În noaptea dinaintea nimicirii 
lor, cetăţile din câmpie se desfătau în plăceri şi îşi băteau joc de 
temerile şi avertizările solului lui Dumnezeu, dar batjocoritorii aceia 
au pierit în flăcări; chiar în noaptea aceea, uşa milei s-a închis pentru 
totdeauna pentru locuitorii cei nelegiuiţi şi nepăsători ai Sodomei. 
Dumnezeu nu poate fi batjocorit la infinit. El nu Se lasă a fi mult 
desconsiderat. „lată, vine ziua Domnului, zi fără milă, zi de mânie 
şi urgie aprinsă care va preface tot pământul în pustiu şi va nimici 
pe toţi păcătoşii de pe el“ (Isaia 13, 9). Cea mai mare parte a locu- 

itorilor lumii va lepăda mila lui Dumnezeu şi va fi copleşită de o 
pieire grabnică şi fără scăpare. Dar aceia care iau seama la avertizare 
vor locui „sub ocrotirea Celui Prea Înalt“ şi se vor odihni „la umbra 
Celui Atotputernic“. Adevărul Lui va fi scutul şi pavăza lor. Pentru ei 
făgăduinţa sună: „ÎL voi sătura cu viaţă lungă“ (Psalmii 91, 1.4.16). 

Lot a locuit pentru scurtă vreme în Ţoar. Aici predomina nele- 
giuirea ca şi în Sodoma şi el s-a temut să rămână acolo, ca nu cumva 
cetatea să fie şi ea nimicită. Nu mult după aceea, Ţoar a fost şi ea 
nimicită, aşa cum a intenţionat Dumnezeu. Lot s-a îndreptat spre 
munţi şi a locuit într-o peşteră, lipsit de toate lucrurile acelea de dra- 
gul cărora el a îndrăznit să-şi supună familia influențelor unei cetăţi 
stricate. Dar blestemul Sodomei l-a urmărit chiar şi aici. Purtarea 
păcătoasă a fiicelor sale a fost o urmare a întovărăşirilor rele din 
locul acela stricat. Corupţia morală din acel loc se întreţesuse atât 
de mult cu caracterul lor, încât n-au putut face deosebire între bine 
şi rău. Singurii urmaşi ai lui Lot, moabiţii şi amoniţii, au fost tri- 
buri stricate, idolatre, răzvrătite împotriva lui Dumnezeu şi vrăjmaşi 
înverşunaţi ai poporului Său. 

Ce mare deosebire a fost între viaţa lui Avraam şi aceea a lui Lot! 
Cândva ei fuseseră tovarăşi, închinându-se la acelaşi altar, locuind 
unul lângă altul în corturile lor de peregrini; dar cât de departe erau 
acum unul faţă de celălalt! Lot îşi alesese Sodoma pentru plăcerile 
ei şi pentru câştig. Părăsind altarul lui Avraam şi jertfele zilnice 
aduse viului Dumnezeu, el le îngăduise copiilor săi să se amestece 
cu nişte oameni stricaţi şi idolatri; cu toate acestea, el păstrase în 
inima sa temerea de Dumnezeu, deoarece Sfânta Scriptură îl de- 
clară ca fiind un om „neprihănit“; sufletul său drept era întristat de 
vorbirea nelegiuită ce-i supăra zilnic auzul, cum şi de violenţa şi 
crimele pe care era neputincios să le împiedice. În cele din urmă 
el a fost mântuit ca „un tăciune scos din foc“ (Zaharia 3, 2), dar 
lipsit de averile lui, de soţia şi copiii săi, locuind în peşteri asemenea 
animalelor sălbatice, acoperit de ruşine tocmai la bătrâneţe; şi a dat 
lumii nu un neam de oameni neprihăniţi, ci două naţiuni idolatre, în 
vrăjmăşie cu Dumnezeu şi războindu-se cu poporul Său, până când, 
cupa nelegiuirilor lor fiind umplută, au fost date nimicirii. Cât de 
teribile au fost rezultatele ce au urmat unui pas neînţelept! 

Înțeleptul spune: „Nu te chinui ca să te îmbogăţeşti, nu-ţi pune 
priceperea în aceasta“. „Cel lacom de câştig îşi tulbură casa, dar cel 

ce urăşte mita va trăi“. Iar apostolul Pavel declară: „Cei ce vor să 
se îmbogăţească, dimpotrivă, cad în ispită, în laţ şi în multe pofte 
nesăbuite şi vătămătoare, care cufundă pe om în prăpăd şi pierzare“ 
(Proverbe 23, 4; 15, 27; 1 Timotei 6, 9). 

Când Lot a intrat în Sodoma, a intenţionat în mod categoric să se 
păstreze departe de nelegiuire şi să poruncească familiei sale după 
el. Dar el a dat în totul greş. Influențele corupătoare din jurul său au 
avut efect chiar asupra credinţei sale, iar legăturile copiilor săi cu 
locuitorii Sodomei au făcut ca într-o măsură oarecare interesele sale 
să fie ca ale lor. Urmările ne stau în faţă. 

Mulţi fac şi astăzi aceeaşi greşeală. În alegerea unui loc de locuit, 
ei privesc mai mult la avantajele trecătoare pe care le pot avea decât 
la influenţa morală şi socială care îi va înconjura pe ei şi familiile lor. 
Ei aleg un ţinut frumos şi roditor sau se mută într-un oraş înfloritor, 
în speranţa strângerii unei averi mai mari; dar copiii lor sunt încon- 
jurați de ispite şi prea adesea îşi fac prietenii ce sunt nefavorabile 
creşterii evlaviei şi formării unui caracter drept. Atmosfera unei mo- 
ralităţi decăzute, a necredinţei, a indiferenţei faţă de cele religioase 
are tendinţa de a lucra împotriva influenţei părinţilor. Exemple de 
răzvrătire împotriva autorităţii părinteşti şi divine stau totdeauna îna- 
intea tineretului; mulţi ajung să facă legături cu cei necredincioşi şi 
netemători de Dumnezeu şi aleg să împărtăşească soarta vrăjmaşilor 
lui Dumnezeu. 

În alegerea unei locuinţe, Dumnezeu doreşte ca mai întâi să luăm 
seama la influenţele morale şi religioase care ne vor înconjura pe 
noi şi familiile noastre. S-ar putea să fim aduşi în situaţii dificile, 
căci mulți nu pot avea în jurul lor ceea ce ar dori să aibă; şi oriunde 
ne cheamă datoria, Dumnezeu ne va ajuta să rămânem neatinşi de 
stricăciune, dacă veghem şi ne rugăm, încrezându-ne în harul lui 
Hristos. Noi însă nu ar trebui să ne expunem — fără să fie nevoie 
— influențelor nefavorabile formării unui caracter creştin. Dacă ne 
aşezăm de bunăvoie într-o atmosferă lumească şi de necredinţă, 
ajungem neplăcuţi lui Dumnezeu şi alungăm îngerii cei sfinţi din 
căminul nostru. Aceia care strâng pentru copiii lor bogăţie şi onoare 
lumească cu preţul vieţii veşnice vor descoperi în final că aceste 
avantaje sunt o pierdere îngrozitoare. Asemenea lui Lot, mulţi văd 
pe copiii lor pierduţi şi abia dacă ajung să se salveze pe ei înşişi. 
Osteneala întregii lor vieţi este spulberată, iar viaţa lor — un trist 


Distrugerea Sodomei 151 


eşec. Dacă ar fi dat pe faţă adevărata înţelepciune, atunci copiii lor 
poate că ar fi avut mai puţine bunuri pământeşti, dar şi-ar fi asigurat 
o moştenire nepieritoare. 

Moştenirea pe care Dumnezeu a făgăduit-o poporului Său nu 
este din lumea aceasta. Avraam n-a avut nici o stăpânire pe pământul 
acesta, „nici măcar o palmă de loc“ (Faptele Apostolilor 7, 5). El 
a avut o mare avere şi a folosit-o spre slava lui Dumnezeu şi spre 
binele semenilor săi; dar el n-a considerat lumea aceasta ca fiind 
căminul său. Dumnezeu l-a chemat să-i părăsească pe concetăţenii 
săi idolatri, dându-i făgăduinţa ţării Canaanului ca o stăpânire veş- 
nică; ŞI totuşi, nici el, nici fiul său, nici fiul fiului său nu l-au primit. 
Când Avraam a avut nevoie de un loc de îngropăciune pentru soţia sa 
moartă, el a trebuit să-l cumpere de la canaaniţi. Unica sa stăpânire 
în ţara făgăduinţei a fost acel mormânt săpat în stâncă din peştera 
Macpela. 

Dar Cuvântul lui Dumnezeu n-a dat greş; nici nu s-a împlinit în 
totul prin ocuparea Canaanului de către poporul iudeu. „Făgăduinţele 
au fost făcute lui Avraam şi seminţei lui“ (Galateni 3, 16). Avraam 
însuşi trebuia să fie părtaş la moştenire. Poate părea că împlinirea 
făgăduinţei lui Dumnezeu întârzie mult, căci „pentru Domnul o zi 
este ca o mie de ani, şi o mie de ani sunt ca o zi“ (2 Petru 3, 8); s-ar 
putea să pară că întârzie; dar, la timpul hotărât, „va veni şi se va 
împlini negreşit“ (Habacuc 2, 3). Darul făcut lui Avraam şi seminţei 
lui nu cuprinde numai ţara Canaanului, ci tot pământul. Aşa spune 
apostolul, că făgăduinţa ca să fie el moştenitor al lumii n-a fost 
făcută lui Avraam, nici seminţei lui prin lege, ci prin îndreptăţirea 
prin credinţă (Romani 4, 13). În Biblie ni se vorbeşte în mod clar că 
făgăduinţele făcute lui Avraam urmează să fie împlinite prin Hristos. 
Toţi cei ce sunt ai lui Hristos sunt „sămânţa lui Avraam, moştenitori 
prin făgăduinţă““ — moştenitori „la o moştenire nestricăcioasă şi 
neîntinată, care nu se poate veşteji“ (Galateni 3, 29; 1 Petru 1,4), un 
pământ eliberat de blestemul păcatului. Căci „domnia, stăpânirea şi 
puterea tuturor împărăţiilor care sunt pretutindeni sub ceruri se vor 
da poporului sfinţilor Celui Prea Înalt“; „cei blânzi moştenesc ţara şi 
au belşug de pace“ (Daniel 7, 27; Psalmii 37, 11). 

Dumnezeu 1-a dat lui Avraam prilejul să vadă această moştenire 
nepieritoare şi, cu nădejdea aceasta, el a fost mulţumit. „Prin credinţă 
a venit şi s-a aşezat el în ţara făgăduinţei, ca într-o ţară care nu era 

a lui şi a locuit în corturi, ca şi Isaac şi Iacov, care erau împreună 
moştenitori cu el ai aceleiaşi făgăduinţe. Căci el aştepta cetatea care 
are temelii tari, al cărei meşter şi ziditor este Dumnezeu“ (Evrei 11, 
9.10). 

Cu privire la urmaşii lui Avraam este scris: „În credință au murit 
toți aceştia, fără să fi căpătat lucrurile făgăduite; ci doar le-au văzut 
şi le-au urat de bine de departe, mărturisind că sunt străini şi călători 
pe pământ“ (Evrei 11, 13). Noi trebuie să locuim aici ca străini şi 
călători, dacă vrem să câştigăm „o patrie mai bună, adică o patrie 
cerească“ (Ver 16). Aceia care sunt copii ai lui Avraam vor umbla 
după cetatea pe care o aştepta şi el, „al cărei meşter şi ziditor este 
Dumnezeu“. 


Capitolul 15 — Căsătoria lui Isaac 


Avraam ajunsese acum înaintat în vârstă şi se aştepta să moară 
curând; mai rămăsese totuşi să facă ceva pentru a asigura împlinirea 
făgăduinţei făcute urmaşilor săi. Isaac era cel rânduit în mod pro- 
videnţial să-i urmeze ca păstrător al Legii lui Dumnezeu şi părinte 
al poporului ales, dar el era încă necăsătorit. Locuitorii Canaanului 
erau dedaţi la idolatrie, iar Dumnezeu interzisese legăturile de căsă- 
torie dintre poporul Său şi ei, bine ştiind că astfel de căsătorii vor 
duce la apostazie. Patriarhul se temea de efectele stricăcioase ce îl 
înconjurau pe fiul său. Credinţa puternică a lui Avraam în Dumnezeu 
şi supunerea faţă de voinţa Sa se reflectau în caracterul lui Isaac; dar 
sentimentele tânărului erau puternice, fiind înclinat spre duioşie şi 
îngăduinţă. Dacă s-ar fi unit cu cineva care nu se temea de Dumne- 
zeu, atunci ar fi fost în primejdie de a sacrifica principiul de dragul 
armoniei, al păcii. În mintea lui Avraam, alegerea unei soţii pentru 
fiul său era o problemă de mare însemnătate; el era nerăbdător să-l 
vadă căsătorit cu cineva care să nu-l înstrăineze de Dumnezeu. 

În vremurile vechi, înțelegerile de căsătorie erau, în mod general, 
făcute de către părinţi şi acesta era obiceiul şi printre aceia care se 
închinau lui Dumnezeu. Nimănui nu i se cerea să se căsătorească 
cu cineva pe care nu-l putea iubi; dar în dăruirea sentimentelor lor, 
tinerii erau călăuziţi de judecata şi experienţa părinţilor lor temători 
de Dumnezeu. S-ar fi considerat o dezonoare pentru părinţi, şi chiar 
o crimă, dacă s-ar fi urmat o cale contrară acesteia. 

Isaac, încrezându-se în înţelepciunea şi iubirea tatălui său, era 
mulţumit să lase în seama lui această problemă, crezând, de aseme- 
nea, că Dumnezeu Însuşi îl va călăuzi în alegerea făcută. Gândurile 
patriarhului s-au îndreptat către rudele tatălui său din ţara Mesopo- 
tamiei. Deşi nu erau lipsiţi de idolatrie, ei păstrau totuşi cunoaşterea 
şi închinarea faţă de viul Dumnezeu. Isaac nu trebuia să plece din 
Canaan pentru a merge la ei, dar s-ar fi putut ca printre ei să se gă- 
sească o tânără gata să lase căminul său şi să se unească cu el pentru 
a păstra curată închinarea la viul Dumnezeu. Avraam a încredinţat 

această importantă problemă „celui mai bătrân rob“, un om evla- 
vios, cu experienţă şi judecată sănătoasă, care-l slujise mult timp cu 
credincioşie. El i-a cerut acestui slujitor să facă un jurământ solemn 
înaintea Domnului, că nu îi va lua fiului său Isaac o soţie dintre ca- 
naaniţi, ci îi va alege o fată din familia lui Nahor din Mesopotamia. 
EI i-a cerut să nu-l ia pe Isaac cu el acolo. Dacă nu s-ar fi găsit o 
tânără care să fie gata să-şi părăsească rudeniile, atunci trimisul avea 
să fie dezlegat de jurământul său. Patriarhul l-a încurajat în lucrarea 
lui dificilă şi delicată cu asigurarea că Dumnezeu avea să încoroneze 
cu izbândă misiunea sa. „Domnul, Dumnezeul cerului“, zicea el, 
„care m-a scos din casa tatălui meu şi din patria mea ... va trimite pe 
îngerul Său înaintea ta“. 

Solul trimis a plecat fără întârziere la drum. Luând cu el zece 
cămile, care aveau să folosească atât celor ce-l însoțeau, cât şi alaiului 
ce avea să însoţească mireasa ce avea să se întoarcă cu el, încărcate, 
de asemenea, cu daruri pentru viitoarea soţie şi prietenele ei, el a 
făcut călătoria cea lungă dincolo de Damasc şi, de acolo mai departe, 
până la mănoasele câmpii ce ajung până la marele râu al Răsăritului. 
Sosit în Haran, „cetatea lui Nahor“, el a poposit în afara zidurilor, în 
apropierea fântânii la care femeile din partea locului veneau seara să 
scoată apă. Pentru el a fost un timp de chinuitoare grijă. De alegerea 
pe care o făcea el depindeau rezultate importante nu numai pentru 
casa stăpânului său, ci şi pentru generaţiile viitoare; şi cum putea 
el oare să facă o alegere înţeleaptă printre oameni ce-i erau cu totul 
străini? Aducându-şi aminte de cuvintele lui Avraam, că Dumnezeu 
va trimite pe Îngerul Său cu el, se rugă cu stăruinţă pentru o călăuzire 
încununată de succes. În familia stăpânului său fusese deprins cu 
manifestarea continuă a bunătăţii şi ospitalităţii şi acum el se ruga 
ca semnul care să arate pe tânăra aleasă de Dumnezeu să fie un act 
de bunăvoință. 

Nici nu terminase bine de rostit rugăciunea, că răspunsul a şi 
venit. Printre femeile care erau strânse la fântână, purtarea plăcută 
a uneia dintre ele îi atrase atenţia. Pe când aceasta se întorcea de 
la fântână, străinul îi ieşi în întâmpinare, cerându-i apă din vadra 
pe care o purta pe umăr. Cererea a fost împlinită cu bunăvoință, 
la care s-a adăugat oferta de a scoate, de asemenea, apă şi pentru 
cămile, o lucrare ce era un lucru obişnuit chiar şi pentru fiicele de 
prinți, când trebuia să fie adăpate turmele şi cirezile tatălui lor. În 

felul acesta a fost dat şi semnul dorit. Fata „era foarte frumoasă“, şi 
bunăvoința ei neîntârziată dădea mărturie despre o inimă bună şi o 
fire activă şi energică. Până aici mâna Providenţei fusese cu el. După 
ce a recunoscut bunătatea ei prin daruri bogate, trimisul a întrebat 
despre familia ei; luând cunoştinţă despre faptul că ea era fiica lui 
Betuel, nepotul lui Avraam, el „a plecat capul şi s-a aruncat cu faţa 
la pământ înaintea Domnului“. 

Omul s-a rugat să fie găzduit în casa tatălui ei şi, în cuvintele lui 
de mulţumire, a dat pe faţă legătura lui cu Avraam. Întorcându-se 
acasă, tânăra povesti ce se întâmplase, şi Laban, fratele ei, alergă 
îndată să-l aducă pe străin şi pe cei ce-l însoțeau, ca să se bucure de 
ospitalitatea lor. 

Eliezer n-a vrut să mănânce până când n-a povestit despre în- 
sărcinarea pe care o primise, despre rugăciunea sa de la fântână, cu 
toate amănuntele legate de acestea. Apoi spuse: „Acum, dacă voiţi să 
arătaţi bunăvoință şi credincioşie faţă de stăpânul meu, spuneţi-mi; 
dacă nu, spuneţi-mi iarăşi, ca să mă îndrept la dreapta sau la stânga“. 
Răspunsul a fost: „De la Domnul vine lucrul acesta; noi nu-ţi mai 
putem spune nici rău, nici bine. lată, Rebeca este înaintea ta; ia-o şi 
du-te, ca să fie nevasta stăpânului tău, cum a spus Domnul“ (Geneza 
24, 33-51). 

După ce a fost obţinut consimţământul familiei, Rebeca însăşi a 
fost întrebată dacă vrea să meargă la o depărtare aşa de mare faţă de 
casa tatălui său şi să se căsătorească cu fiul lui Avraam. Ea a crezut, 
din cele ce s-au petrecut, că Dumnezeu a ales-o ca să fie soţia lui 
Isaac şi a răspuns: „Da, vreau“. 

Slujitorul, anticipând bucuria stăpânului său pentru faptul că 
misiunea lui a izbutit, era nerăbdător să plece; şi a doua zi dis de 
dimineaţă au şi pornit la drum spre casă. Avraam locuia la Beer-Şeba, 
iar Isaac, care avea grijă de turme în ţinutul învecinat, se întorsese 
la cortul tatălui său ca să aştepte sosirea solului trimis în Haran. 
„Într-o seară, când Isaac ieşise să cugete în taină pe câmp, a ridicat 
Ochii şi s-a uitat, şi iată că veneau nişte cămile. Rebeca a ridicat şi 
ea ochii, a văzut pe Isaac şi s-a dat jos de pe cămilă. Şi a zis robului: 
«Cine este omul acesta care vine înaintea noastră pe câmp?» Robul 
a răspuns: «Este stăpânul meu!» Atunci ea şi-a luat mahrama şi s-a 
acoperit. Isaac a dus pe Rebeca în cortul mamei sale, Sara, a luat pe 

Rebeca, ea a fost nevasta lui, şi el a iubit-o. Astfel a fost mângâiat 
Isaac pentru pierderea mamei sale“ (Geneza 24, 63-67). 

Avraam observase urmările căsătoriilor între cei ce se temeau de 
Dumnezeu şi cei ce nu se temeau de EI, din zilele lui Cain şi până 
în zilele sale. Consecințele propriei sale căsătorii cu Agar, cum şi 
legăturile de căsătorie ale lui Ismael şi Lot îi stăteau înainte. Lipsa 
credinţei din partea lui Avraam şi a Sarei a avut ca rezultat naşterea 
lui Ismael, amestecul seminţei celor neprihăniţi cu cei netemători 
de Dumnezeu. Influenţa tatălui asupra fiului a fost zădărnicită de 
către rudeniile idolatre ale mamei, cum şi prin legăturile lui Ismael 
cu nevestele lui păgâne. Gelozia lui Agar şi a nevestelor pe care ea 
le-a ales pentru Ismael a înconjurat familia sa cu o barieră pe care în 
zadar s-a străduit Avraam s-o înfrângă. 

Învățăturile pe care Avraam i le-a dat din copilărie n-au rămas 
fără efect asupra lui Ismael, dar influenţa nevestelor lui a avut ca 
rezultat înscăunarea idolatriei în familia sa. Despărţit de tatăl său şi 
amărât de certurile şi nemulţumirile unui cămin lipsit de iubire şi 
temere de Dumnezeu, Ismael a fost împins să aleagă viaţa sălbatică 
şi prădalnică de şef de trib în pustie, „mâna lui fiind împotriva tuturor 
oamenilor şi mâna tuturor oamenilor fiind împotriva lui“ (Geneza 
16, 12). Spre sfârşitul vieţii sale el s-a pocăit de căile lui rele şi s-a 
întors la Dumnezeul tatălui său, dar amprenta pe care a pus-o asupra 
caracterului urmaşilor săi a rămas. Neamul puternic care a coborât 
din el a fost un popor turbulent, păgân, care a constituit întotdeauna 
o îngrijorare şi o durere pentru urmaşii lui Isaac. 

Soţia lui Lot a fost o femeie egoistă şi nereligioasă, iar influenţa 
ei a dus la despărţirea soţului ei de Avraam. Dacă n-ar fi fost ea, 
Lot n-ar fi rămas în Sodoma, lipsit de sfatul înţelept al patriarhului 
temător de Dumnezeu. Influenţa soţiei sale şi legăturile cu cetatea 
cea nelegiuită l-ar fi dus la înstrăinare de Dumnezeu, dacă n-ar fi fost 
învăţătura credincioasă primită în tinereţe de la Avraam. Căsătoria 
lui Lot şi alegerea de a locui în Sodoma au fost primele verigi într-un 
lanţ de evenimente care au chinuit lumea timp de multe generaţii. 

Nimeni dintre cei ce se tem de Dumnezeu nu se poate uni cu 
cineva care nu se teme de El, fără să fie în primejdie. „Merg oare doi 
oameni împreună fără să fie învoiţi?* (Amos 3, 3). Fericirea şi binele 
în căsătorie depind de unitatea celor doi; dar între cel credincios şi 
cel necredincios există o radicală deosebire în ceea ce priveşte gustul, 

înclinațiile şi scopurile. Ei slujesc la doi stăpâni, între care nu poate 
fi nici o înţelegere. Oricât de curate şi corecte ar fi principiile cuiva, 
influenţa tovarăşului necredincios va avea tendinţa de a-l îndepărta 
pe credincios de Dumnezeu. 

Acela care a păşit în legământul căsătoriei pe când era necon- 
vertit, prin pocăinţa sa se aşează sub obligaţii mai puternice pentru 
a fi credincios soţului său, oricât de mult s-ar deosebi cu privire la 
credinţa religioasă; cu toate acestea, cerinţele lui Dumnezeu trebuie 
să fie aşezate mai presus de orice legături pământeşti, chiar dacă 
urmarea ar fi încercările şi persecuțiile. Împreună cu un spirit de 
dragoste şi blândeţe, această credincioşie poate influenţa câştigarea 
celui necredincios. Dar căsătoria unui creştin cu un necredincios 
este interzisă de Sfânta Scriptură. Îndrumarea dată de Dumnezeu 
este: „Nu vă înjugaţi la un jug nepotrivit cu cei necredincioşi“ (2 
Corinteni 6, 14.17-18). 

Isaac a fost foarte mult onorat de Dumnezeu atunci când a fost 
făcut moştenitor al făgăduinţelor prin care lumea avea să fie bine- 
cuvântată; şi cu toate acestea, când el avea patruzeci de ani, s-a supus 
judecății tatălui său, când a rânduit pe slujitorul său cu experienţă 
şi temător de Dumnezeu ca să-i aleagă o soţie. Şi rezultatul acestei 
căsătorii, aşa cum este el prezentat în Sfintele Scripturi, este un tablou 
duios şi plin de frumuseţea fericirii casnice: „Isaac a dus pe Rebeca 
în cortul mamei sale, Sara, a luat pe Rebeca, ea a fost nevasta lui, 
şi el a iubit-o. Astfel a fost mângâiat Isaac pentru pierderea mamei 
sale“. 

Ce contrast între purtarea lui Isaac şi aceea dată pe faţă de tinerii 
din zilele noastre, chiar şi printre cei ce mărturisesc că sunt creştini! 
Prea adesea tinerii consideră că dăruirea sentimentelor lor este o 
problemă asupra căreia numai eul lor trebuie consultat, o problemă 
în care nici Dumnezeu şi nici părinţii lor n-ar trebui să se amestece. 
Cu mult înainte ca tinerii şi tinerele să fi ajuns la maturitate, ei 
îşi închipuie că sunt capabili să facă singuri alegerea, fără ajutorul 
părinţilor lor. Câţiva ani de căsătorie sunt de obicei suficienţi pentru a 
le arăta greşeala, dar adesea este prea târziu pentru a preveni urmările 
ei dezastruoase. Căci aceeaşi lipsă de înţelepciune şi stăpânire de 
sine, care i-a impus să facă o alegere grăbită, le-a permis să facă răul 
şi mai mare, până când legătura căsătoriei ajunge un jug chinuitor. 

Mulţi şi-au distrus astfel fericirea în această viaţă şi nădejdea lor 
pentru viaţa viitoare. 

Dacă există un subiect care ar trebui să fie cercetat cu grijă, şi 
în care sfatul persoanelor mai în vârstă şi cu mai multă experienţă 
ar trebui căutat, atunci acesta este subiectul căsătoriei; dacă a fost 
vreodată un timp când Biblia a fost necesară ca un îndrumător, dacă 
a fost vreodată un timp când călăuzirea divină ar trebui căutată în 
rugăciune, atunci acesta este înainte de a face pasul acela care leagă 
oamenii laolaltă pentru toată viaţa. 

Părinţii n-ar trebui niciodată să piardă din vedere propria lor 
răspundere pentru fericirea viitoare a copiilor lor. Respectul lui Isaac 
pentru judecata tatălui său a fost rezultatul educaţiei care îl învățase 
să iubească o viaţă de ascultare. În timp ce Avraam le cerea copiilor 
săi să respecte autoritatea părintească, viaţa sa zilnică dădea mărturie 
că acea autoritate nu însemna o stăpânire egoistă sau arbitrară, ci era 
întemeiată pe dragoste şi avea în vedere binele şi fericirea lor. 

Taţii şi mamele ar trebui să socotească ca o datorie a lor să 
îndrume sentimentele tineretului, pentru ca ele să fie legate de per- 
soane care le pot fi soţi corespunzători. Ei trebuie să-şi dea seama 
că au datoria ca, prin învăţătura şi exemplul lor, cu ajutorul harului 
lui Dumnezeu, să modeleze într-atât caracterul copiilor lor, chiar din 
cea mai fragedă vârstă, încât ei să fie curaţi şi nobili şi să fie atraşi de 
ceea ce este bun şi adevărat. Cei ce se aseamănă se adună; cei ce se 
aseamănă se preţuiesc între ei. Fie deci ca dragostea pentru adevăr, 
curăţie şi bunătate să fie sădită de timpuriu în suflet şi tineretul să 
caute societatea acelora care posedă aceste caracteristici. 

Părinţii să caute, în propriul lor caracter şi în viaţa căminului 
lor, să exemplifice iubirea şi bunăvoința Tatălui ceresc. Căminul 
să fie plin de lumina soarelui. Aceasta va fi de o mai mare valoare 
pentru copiii noştri decât pământul sau banii. Iubirea pentru cămin 
să fie păstrată vie în inimile lor, ca ei să privească înapoi la căminul 
copilăriei lor ca la un loc al păcii şi fericirii, vecin cu cerul. Mem- 
brii familiei nu au toţi aceleaşi trăsături de caracter şi vor fi ocazii 
frecvente pentru exercitarea răbdării şi îngăduinţei, dar, prin iubire 
şi stăpânire de sine, toţi pot fi legaţi laolaltă într-o strânsă unire. 

Adevărata iubire este un principiu înalt şi sfânt, cu totul deosebit 
în caracter de acea iubire care se naşte prin impuls, dar care moare 
de îndată ce este greu încercată. Prin credincioşia faţă de datorie 

în casa părintească se pregătesc tinerii pentru propriile lor cămine. 
Aici trebuie să se practice renunţarea de sine şi să se dea pe faţă 
bunătatea, curtoazia şi simpatia creştină. În acest fel, iubirea va fi 
păstrată caldă în inimă şi acela care iese dintr-un astfel de cămin ca 
să stea în fruntea unei familii proprii va şti cum să sporească fericirea 
aceleia pe care o va alege ca tovarăşă a sa de viaţă. Căsătoria, în loc 
de a fi sfârşitul iubirii, va fi numai începutul ei. 

Iacov şi Esau, fiii gemeni ai lui Isaac, prezintă un izbitor contrast, 
atât în caracter, cât şi în viaţa lor. Această deosebire a fost profetizată 
de îngerul lui Dumnezeu înainte de naşterea lor. Când, ca răspuns la 
rugăciunea îngrijorată a Rebecăi, el a declarat că îi vor fi dați doi fii, 
el i-a înfăţişat istoria lor viitoare, şi anume că fiecare va deveni capul 
unei puternice naţiuni, dar că unul va fi mai mare decât celălalt şi că 
cel mai tânăr va avea întâietate. 

Esau a crescut iubind satisfacerea eului, concentrându-şi tot in- 
teresul în prezent. Impulsiv în faţa restricțiilor, se complăcea în 
libertatea sălbatică a vânătorii şi, de timpuriu, a ales viaţa de vână- 
tor. Şi, cu toate acestea, el era slăbiciunea tatălui. Păstorul liniştit şi 
iubitor de pace a fost atras de către vigurosul şi îndrăzneţul său fiu 
mai mare, care fără teamă străbătea munţii şi pustiul, întorcându-se 
acasă cu vânat pentru tatăl său şi cu povestiri uimitoare din viaţa 
sa aventuroasă. Iacov, grijuliu, inteligent şi prevăzător, gândindu-se 
totdeauna mai mult la viitor decât la prezent, a fost mulţumit să stea 
acasă, ocupându-se cu îngrijirea turmelor şi cultivarea pământului. 
Perseverenţa sa răbdătoare, cumpătarea şi prevederea erau apreciate 
de către mama sa. Sentimentele sale erau profunde şi puternice, iar 
noblețea sa, continua sa atenţie adăugau cu mult mai mult la fericirea 
ei decât o făceau rarele şi zgomotoasele dovezi de iubire ale lui Esau. 
Pentru Rebeca, Iacov era fiul cel mai scump. 

Făgăduinţele făcute lui Avraam şi întărite fiului său au fost 
păstrate de către Isaac şi Rebeca, ele fiind marele ţel al dorințelor şi 
speranţelor lor. Esau şi Iacov erau familiarizați cu aceste făgăduinţe. 
Ei au fost învăţaţi să privească dreptul de întâi născut ca o problemă 
de mare importanţă, căci el cuprindea nu numai o moştenire a unor 
bunuri pământeşti, ci şi o superioritate spirituală. Cel care îl primea 
avea să fie preot al familiei sale şi din urmaşii săi direcţi avea să se 
ridice Răscumpărătorul lumii. Pe de altă parte, erau şi obligaţii ce îi 
reveneau celui ce avea dreptul de întâi născut. Cel 

care avea să moştenească binecuvântările lui trebuia să-şi con- 
sacre întreaga viaţă în slujba lui Dumnezeu. Asemenea lui Avraam, 
el trebuia să fie ascultător de cerinţele divine. În căsătorie, în re- 
laţiile sale familiale, în viaţa publică, el trebuia să ceară sfat de la 
Dumnezeu. 

Isaac a făcut cunoscut fiilor săi privilegiile şi condiţiile acestea 
şi a arătat în mod lămurit că Esau, fiind cel mai mare, era îndrep- 
tățit la dreptul de întâi născut. Esau însă nu avea nici o plăcere de 
consacrare, nici o înclinaţie spre o viaţă religioasă. Cerinţele care 
însoțeau dreptul spiritual de întâi născut erau pentru el nedorite, ba 
chiar o restricţie urâtă de el. Legea lui Dumnezeu, care era condiţia 
legământului divin cu Avraam, era privită de către Esau ca un jug al 
robiei. Hotărât să-şi împlinească poftele, nimic nu dorea el aşa de 
mult ca libertatea de a face ce-i place. Pentru el, puterea şi bogăţia, 
petrecerile şi dezmăţul constituiau fericirea. El se fălea cu libertatea 
neîngrădită a vieţii sale sălbatice şi hoinare. Rebeca îşi amintea 
cuvintele îngerului şi citea cu o mai clară înţelegere caracterul fiilor 
săi decât o făcea soţul ei. Ea era convinsă că moştenirea făgăduinţei 
divine era rânduită lui Iacov. Ea îi repetă lui Isaac cuvintele înge- 
rului, dar sentimentele tatălui erau îndreptate asupra fiului său mai 
mare şi el rămase neclintit în planurile lui. 

Iacov aflase de la mama sa descoperirea divină, şi anume că 
dreptul de întâi născut avea să-i revină, şi a fost umplut de o negrăită 
dorinţă după privilegiile pe care acesta i le-ar fi conferit. Nu averile 
tatălui erau acelea după care umbla el; obiectul dorinţei lui înfocate 
era dreptul spiritual de întâi născut. Comuniunea cu Dumnezeu, aşa 
cum făcuse neprihănitul Avraam, să aducă jertfa de ispăşire pentru 
familia sa, să fie părintele poporului ales şi al lui Mesia cel făgăduit 
şi să moştenească bunurile nepieritoare cuprinse în binecuvântările 
legământului-acestea erau privilegiile şi onorurile ce insuflau cele 
mai aprinse dorinţe ale sale. Mintea sa alerga tot mereu înainte, în 
viitor, căutând să prindă binecuvântările lui nevăzute. 

Cu tainic dor, el asculta tot ceea ce tatăl său povestea cu privire 
la dreptul spiritual de întâi născut; el păstra cu grijă ceea ce aflase 
de la mama sa. Zi şi noapte subiectul acesta ocupa mintea sa, până 
când a devenit interesul care a absorbit întreaga sa viaţă. Dar, în timp 
ce preţuia binecuvântările veşnice mai mult decât cele trecătoare, 
Iacov nu avea o cunoaştere experimentală a lui Dumnezeu, pe care-L 

adora. Inima sa nu fusese reînnoită prin harul divin. El credea că 
făgăduinţa cu privire la el nu putea fi îndeplinită atâta timp cât Esau 
păstra dreptul de întâi născut şi făcea mereu planuri cum ar putea 
ajunge să-şi asigure binecuvântarea pe care fratele său o preţuia atât 
de puţin, dar care era atât de prețioasă pentru el. 

Când Esau, venind într-o zi acasă istovit şi rupt de oboseală de 
la vânătoare, i-a cerut lui Iacov din hrana pe care o pregătea, acesta, 
pe care un singur gând îl stăpânea cel mai mult, a prins ocazia şi 
s-a oferit să satisfacă foamea fratelui său cu preţul dreptului de 
întâi născut. „lată-mă, sunt pe moarte“, strigă vânătorul nepăsător, 
gata totdeauna să-şi împlinească poftele, „la ce-mi foloseşte dreptul 
acesta de întâi născut?“ (Geneza 25, 32). Şi, pentru un blid de linte, 
el se despărți de dreptul său de întâi născut şi întări tranzacţia aceasta 
printr-un jurământ. Dacă ar fi răbdat puţin, el ar fi putut găsi hrană 
în corturile tatălui său, dar pentru a-şi satisface pe moment dorinţa, 
el şi-a vândut moştenirea plină de slavă pe care Dumnezeu Însuşi o 
făgăduise părinţilor săi. Tot interesul său era pentru prezent. El era 
gata să sacrifice cerul pentru cele pământeşti, să schimbe un viitor 
bun pentru împlinirea unor pofte trecătoare. 

„Astfel şi-a nesocotit Esau dreptul de întâi născut“ (Geneza 25, 
34). După ce a scăpat de el, Esau a avut un simţământ de uşurare. 
Acum, nimeni nu-i mai putea sta în cale; acum el putea să facă ceea 
ce dorea. Pentru această sălbatică plăcere, această libertate greşit 
înţeleasă, cât de mulţi îşi vând dreptul lor la o moştenire curată, 
nepătată şi veşnică în ceruri! Fiind şi mai departe supus atracţiilor 
lumeşti, care izbesc privirile, Esau şi-a luat două neveste dintre fiicele 
lui Het. Ele se închinau la zei falşi, şi idolatria lor era o pricină amară 
de durere pentru Isaac şi Rebeca. Esau călcase una dintre condiţiile 
legământului, care interzicea căsătoria între poporul ales şi păgâni; 
cu toate acestea, Isaac era totuşi neclintit în hotărârea sa de a-i da 
bine-cuvântarea de întâi născut. Argumentele susţinute de Rebeca, 
dorinţa puternică a lui Iacov pentru binecuvântare şi indiferența lui 
Esau faţă de îndatoririle pe care le cuprindea acest drept nu au avut 
nici un efect în a schimba planul tatălui. 

Anii au trecut, până când Isaac, bătrân şi orb, aşteptându-şi moar- 
tea curând, hotărî să nu mai amâne acordarea binecuvântării fiului 
său mai mare. Dar, cunoscând opoziţia Rebecăi şi a lui Iacov, el se 
hotărî să aducă în taină la îndeplinire această solemnă ceremonie. 

ținând seama de obiceiul ca la un asemenea prilej să se dea o masă, 
patriarhul îi ceru lui Esau: „Du-te la câmp şi adu-mi vânat. Fă-mi o 
mâncare cum îmi place mie ... ca să te binecuvânteze sufletul meu 
înainte de a muri“ (Geneza 27, 3-4). 

Rebeca a înţeles ceea ce el avea de gând să facă. Ea era convinsă 
că faptul acesta era împotriva a ceea ce Dumnezeu descoperise ca 
fiind voia Sa. Isaac era în primejdia de a-şi atrage neplăcerea divină 
şi de a lipsi pe fiul său cel mai mic de poziţia la care îl chemase 
Dumnezeu. Ea a încercat să-l facă pe Isaac să înţeleagă acest lucru 
şi se hotărî să se folosească de o stratagemă. 

De-abia plecase Esau să aducă la îndeplinire lucrarea sa, că Re- 
beca se şi apucă să aducă la îndeplinire planul ei. Ea îi spuse lui 
Iacov ce avusese loc, stăruind asupra necesităţii de a acţiona imediat 
spre a împiedica darea binecuvântării, pentru totdeauna şi fără pu- 
tinţă de schimbare, lui Esau. Ea l-a asigurat pe fiul său că, dacă îi va 
urma sfatul, o va putea obţine aşa cum făgăduise Dumnezeu. Iacov 
n-a consimţit imediat la planul propus de ea. Gândul de a-l înşela 
pe tatăl său îl întrista foarte mult. El simţea că un asemenea păcat 
ar aduce mai degrabă un blestem decât o binecuvântare. Dar aceste 
scrupule ale sale au fost învinse şi el porni să ducă la îndeplinire 
sugestiile mamei sale. Nu era intenţia sa să spună în mod direct o 
minciună, dar, o dată ajuns în prezenţa tatălui său, i s-a părut că a 
mers prea departe ca să mai poată da înapoi şi obținu prin înşelăciune 
binecuvântarea dorită. 

Iacov şi Rebeca izbutiră în planurile lor, dar au cules numai 
necazuri şi întristare prin înşelăciunea lor. Dumnezeu declarase că 
Iacov avea să primească dreptul de întâi născut, şi cuvântul Său 
s-ar fi împlinit la timpul potrivit, dacă ei ar fi aşteptat în credinţă 
ca EI să lucreze pentru ei. Dar, ca mulţi care zic că sunt copii ai 
lui Dumnezeu, ei n-au fost binevoitori să lase problema în mâinile 
Sale. Rebeca s-a căit amar de sfatul cel rău pe care i l-a dat fiului 
său; sfatul acesta a fost pricina despărțirii lui de ea şi Rebeca nu i-a 
mai văzut niciodată faţa. Din clipa în care a primit dreptul de întâi 
născut, Iacov a fost apăsat de propria sa condamnare. El păcătuise 
împotriva tatălui său, a fratelui său, împotriva propriului său suflet şi 
împotriva lui Dumnezeu. În câteva minute el săvârşise o lucrare de 
care trebuia să se pocăiască o viaţă întreagă. Întâmplarea aceasta era 


[180] 


[181] 


164 Patriarhi şi profeți 


vie înaintea lui în anii de mai târziu, când purtarea nelegiuită a fiilor 
săi îi apăsa sufletul. 

De abia părăsise Iacov cortul tatălui său, că a intrat Esau. Deşi îşi 
vânduse dreptul de întâi născut şi întărise transferul acesta printr-un 
jurământ solemn, era acum hotărât să pună mâna pe binecuvântările 
lui, fără să mai ţină seama de cerinţele fratelui său. De dreptul 
spiritual erau legate şi drepturile temporare ale titlului de întâi născut, 
care îi dădeau conducerea familiei, cum şi moştenirea unei părți 
duble din averea tatălui său. 

Acestea erau binecuvântările pe care el le putea preţui: „Iată, 
scoală-te“, a zis el, „şi mănâncă din vânatul fiului tău, pentru ca să 
mă binecuvânteze sufletul tău“. 

Tremurând de uimire şi suferinţă, bătrânul părinte orb află de 
înşelăciunea căreia îi căzuse victimă. Nădejdile cultivate cu drag 
vreme îndelungată fuseseră nimicite şi simţea până în adâncul su- 
fletului deznădejdea ce trebuie să se fi abătut asupra fiului cel mai 
mare. Cu toate acestea, i-a străfulgerat în minte convingerea că mâna 
providenţei a fost aceea care nimicise planul său şi împlinise chiar 
lucrul acela pe care el era hotărât să-l împiedice. El şi-a adus aminte 
de cuvintele îngerului adresate Rebecăi şi, în ciuda păcatului de 
care lacov se făcea acum vinovat, a văzut în el pe acela care era cel 
mai bine pregătit să aducă la îndeplinire planurile lui Dumnezeu. 
În timp ce cuvintele binecuvântării erau pe buzele sale, el simţise 
spiritul inspiraţiei asupra sa; şi acum, cunoscând toate împrejurările, 
el ratifică binecuvântarea rostită fără voie asupra lui Iacov: „L-am 
binecuvântat. De aceea va rămâne binecuvântat“ (Geneza 27, 33). 

Esau a desconsiderat cu uşurinţă valoarea binecuvântării câtă 
vreme aceasta fusese la îndemâna sa, dar el dorea s-o aibă când o 
pierduse pentru totdeauna. Întreaga putere a naturii lui impulsive, 
nestăpânite, se trezi, iar durerea şi mânia lui au fost teribile. El strigă 
plângând amar: „Binecuvântează-mă şi pe mine tată!“ „N-ai păstrat 
nici o binecuvântare pentru mine?“ Dar făgăduinţa dată nu putea fi 
retrasă. Dreptul de întâi născut, pe care-l schimbase cu atâta nepăsare 
pe o mâncare, nu-l mai putea recâştiga acum. „Pentru o mâncare“, 
pentru satisfacerea de moment a apetitului ce nu fusese niciodată 
înfrânat, Esau şi-a vândut moştenirea, dar când şi-a văzut nebunia, 
a fost prea târziu ca să capete binecuvântarea. „Măcar că o cerea 
cu lacrimi, n-a putut s-o schimbe“ (Evrei 12, 16-17). Esau n-a fost 

lipsit de privilegiul de a căuta favoarea lui Dumnezeu prin pocăință, 
dar el n-a mai putut găsi nici un mijloc de a recâştiga dreptul de întâi 
născut. Durerea sa nu izvora din convingerea că a păcătuit; el nu 
dorea să se împace cu Dumnezeu. Lui îi părea rău de consecinţele 
păcatului său, şi nu de păcat în sine. 

Din cauza indiferenţei sale faţă de binecuvântările şi cerinţele 
divine, Esau este numit în Sfintele Scripturi „lumesc“ (Evrei 12, 
16-17). El îi reprezintă pe aceia care dispreţuiesc valoarea mântuirii 
realizate pentru ei de către Hristos şi sunt gata să sacrifice moştenirea 
lor cerească pentru lucrurile pieritoare de pe pământ. Mulţi trăiesc 
pentru prezent, fără să se gândească sau să se îngrijească de viitor. 
Asemenea lui Esau ei strigă: „Să mâncăm şi să bem, căci mâine vom 
muri“ (| Corinteni 15, 32). Ei sunt stăpâniţi de pornirile lor fireşti 
ŞI, în loc să practice tăgăduirea de sine, ei trec cu vederea cele mai 
de preţ lucruri. Dacă trebuie să se renunţe la ceva, la satisfacerea 
unui apetit stricat sau la binecuvântările cerului, făgăduite numai 
celui ce se tăgăduieşte pe sine şi se teme de Dumnezeu, cerinţele 
apetitului biruiesc, iar Dumnezeu şi cerul sunt în totul dispreţuiţi. 
Cât de mulţi, chiar dintre cei ce mărturisesc a fi creştini, se agaţă 
de pofte ce sunt dăunătoare sănătăţii şi care tocesc sensibilităţile 
sufletului. Când li se arată datoria de a se curăţi de toate întinăciunile 
cărnii şi ale spiritului, desăvârşind sfinţenia în temere de Dumnezeu, 
ei se simt ofensaţi. Ei îşi dau seama că nu pot împlini astfel de pofte 
dăunătoare şi totuşi să câştige cerul, şi atunci ajung la concluzia că, 
deoarece calea spre viaţa veşnică este aşa de îngustă, nicidecum nu 
vor merge pe ea. 

Mulţi sunt aceia care îşi vând dreptul de întâi născut pentru pofte 
trupeşti. Este sacrificată sănătatea, facultăţile mintale se slăbesc, iar 
cerul este pierdut; şi toate acestea, numai pentru o plăcere de o clipă 
— o patimă, care este în acelaşi timp şi dăunătoare, şi înjositoare 
în caracterul ei. După cum Esau s-a trezit, pentru a-şi da seama de 
nebunia schimbului făcut de el cu grabă, când era prea târziu pentru 
a mai recupera pierderea suferită, tot aşa va fi şi în ziua Domnului 
cu aceia care au schimbat dreptul lor de moştenitori ai cerului cu 
poftele lor egoiste. 

Ameninţat cu moartea de mânia lui Esau, Iacov plecă din casa 
tatălui său ca fugar; dar ducea cu el binecuvântarea tatălui; Isaac 
înnoise faţă de el făgăduinţa legământului şi îl îndemnase, ca moş- 
tenitor al acestui legământ, să-şi caute o nevastă din familia mamei 
sale din Mesopotamia. Cu toate acestea, Iacov porni la drumul său 
singuratic cu inima adânc îngrijorată. Numai cu un toiag în mâinile 
sale, el trebuia să călătorească sute de kilometri printr-o ţară locuită 
de triburi sălbatice, nomade. Cuprins de remuşcare şi teamă, el căută 
să-i evite pe oameni, ca nu cumva fratele său mânios să-i afle urma. 
El se temea de faptul că pierduse pentru totdeauna binecuvântarea pe 
care Dumnezeu Îşi propusese să i-o dea; şi Satana era acolo, prezent, 
ca să-l copleşească cu ispite. Seara celei de a doua zile îl găsi departe 
de corturile tatălui său. El avea simţământul că era un alungat dintre 
oameni Şi era conştient de faptul că tot necazul acela fusese adus asu- 
pra sa numai de către comportarea sa greşită. Întunericul disperării 
apăsa greu asupra sufletului său şi aproape că nici nu îndrăznea să se 
roage. Dar el era atât de singur, încât simţea nevoia unei protecţii din 
partea lui Dumnezeu, aşa cum nu simţise niciodată până atunci. Cu 
lacrimi şi profundă umilinţă, el îşi mărturisi păcatul şi ceru stăruitor 
o dovadă a faptului că nu era cu totul părăsit. Cu toate acestea, nu 
simţi nici o uşurare de povara inimii sale. El pierduse orice încredere 
în sine şi se temea că Dumnezeul părinţilor săi îl lepădase. 

Dar Dumnezeu nu îl părăsise pe Iacov. Harul său era încă în- 
tins asupra servului său greşit şi lipsit de încredere. Plin de milă, 
Domnul i-a descoperit exact lucrul de care Iacov avea nevoie — UN 
MÂNTUITOR. El păcătuise, dar inima sa era plină de recunoştinţă, 
când văzu descoperindu-i-se o cale prin care el putea fi readus în 
graţia lui Dumnezeu. 

Obosit de drum, fugarul se culcă pe pământul gol, având drept 
căpătâi o piatră. În timp ce dormea, a văzut o scară strălucitoare şi 
luminoasă, al cărei capăt se sprijinea pe pământ, în timp ce vârful ei 
atingea cerul. Pe această scară urcau şi coborau îngeri; deasupra ei 

era Domnul slavei, şi din ceruri s-a auzit glasul Său zicând: „Eu sunt 
Domnul, Dumnezeul tatălui tău Avraam, şi Dumnezeul lui Isaac“. 
Pământul pe care era culcat ca un exilat şi fugar i-a fost făgăduit lui 
şi urmaşilor săi, cu asigurarea: „Toate familiile pământului vor fi 
binecuvântate în tine şi în sămânţa ta“. Această făgăduinţă fusese 
dată lui Avraam şi lui Isaac, iar acum era reînnoită lui Iacov. Apoi, 
în mod special, au fost rostite cuvinte de mângâiere şi încurajare faţă 
de singurătatea şi durerea în care se găsea: „lată, Eu sunt cu tine; 
te voi păzi pretutindeni pe unde vei merge şi te voi aduce înapoi în 
ţara aceasta; căci nu te voi părăsi, până nu voi împlini ce-ţi spun“ 
(Geneza 28, 15). 

Dumnezeu cunoştea influenţele rele care aveau să-l înconjoare 
pe Iacov, cum şi primejdiile la care avea să se expună. În mila 
Sa, El descoperi viitorul înaintea fugarului pocăit, pentru ca el să 
poată înţelege planul divin cu privire la el şi să fie pregătit să reziste 
ispitelor ce, cu siguranţă, aveau să vină asupra lui atunci când se 
va afla singur printre oameni idolatri şi porniţi spre rele. El trebuia 
să aibă totdeauna înaintea sa înaltul ideal la care să ţintească; iar 
cunoaşterea faptului că prin el planurile lui Dumnezeu ajungeau să 
se împlinească trebuia să-l îndemne mereu să fie credincios. 

În această viziune, lui Iacov i-a fost prezentat Planul de Mântu- 
ire, dar nu pe deplin, ci acele părţi ale lui care erau esenţiale pentru 
el, pentru vremea aceea. Scara tainică ce i-a fost descoperită în vis 
era aceeaşi la care S-a referit Hristos în convorbirea cu Natanael. El 
a zis: „Veţi vedea cerul deschis şi pe îngerii lui Dumnezeu suindu-se 
şi coborându-se peste Fiul omului“ (loan 1, 51). Până la data răzvră- 
tirii omului împotriva guvernării lui Dumnezeu, fusese o legătură 
deschisă între Dumnezeu şi om. Dar păcatul lui Adam şi al Evei 
a despărţit pământul de cer, astfel încât omul nu a mai avut legă- 
tură cu Făcătorul său. Cu toate acestea, lumea n-a fost lăsată într-o 
singurătate deznădăjduită. Scara Îl reprezintă pe Isus, mijlocul de 
legătură rânduit. Dacă n-ar fi făcut din meritele Sale un pod peste 
prăpastia pe care o făcuse păcatul, îngerii slujitori n-ar fi putut avea 
vreo legătură cu omul căzut. Hristos îl leagă pe om, în slăbiciunea şi 
neajutorarea sa, de izvorul puterii nemărginite. 

Toate acestea i s-au descoperit lui Iacov în visul său. Deşi mintea 
lui a înţeles imediat o parte a descoperirii, adevărurile ei mari şi 

tainice au constituit studiul vieții sale şi s-au deschis din ce în ce 
mai mult înțelegerii sale. 

Iacov s-a trezit din somnul său în tăcerea adâncă a nopții. Înfăți- 
şările strălucitoare din viziunea sa au dispărut. Numai contururile 
neclare ale dealurilor singuratice şi, deasupra lor, cerul înstelat, stră- 
lucitor, întâmpinau acum privirea lui. Dar avea sentimentul solemn 
că Dumnezeu era cu el. O prezență nevăzută umplea singurătatea. 
„Cu adevărat, Domnul este în locul acesta“, zise el, „şi eu n-am ştiut 
... Aici este casa lui Dumnezeu, aici este poarta cerului“ (Geneza 28, 
16-22). 

„ŞI Iacov s-a sculat dis-de-dimineaţă, a luat o piatră pe care o 
pusese căpătâi, a pus-o ca stâlp de aducere aminte şi a turnat untde- 
lemn pe vârful ei“. În armonie cu obiceiul privind comemorarea unor 
evenimente importante, Iacov a ridicat un monument al îndurării 
lui Dumnezeu, pentru ca ori de câte ori el avea să treacă pe acolo, 
să se oprească în acel loc sfânt spre a se închina lui Dumnezeu. El 
a numit locul acela Betel, sau „Casa lui Dumnezeu“. Cu profundă 
recunoştinţă, el a repetat făgăduinţa că, „dacă va fi Dumnezeu cu 
mine şi mă va păzi în timpul călătoriei pe care o fac, dacă-mi va da 
pâine să mănânc şi haine să mă îmbrac şi dacă mă voi întoarce cu 
bine în casa tatălui meu, atunci Domnul va fi Dumnezeul meu; piatra 
aceasta pe care am pus-o ca stâlp de aducere aminte, va fi casa lui 
Dumnezeu şi Îţi voi da a zecea parte din tot ce-mi vei da“ (Geneza 
28, 20-22). 

În acest caz, Iacov nu căuta să Îi pună condiţii lui Dumnezeu. 
Domnul făgăduise deja prosperitate, şi acest vot a fost revărsarea 
unei inimi pline de recunoştinţă pentru asigurarea iubirii şi îndu- 
rării lui Dumnezeu. Iacov înţelegea că Dumnezeu are asupra lui 
drepturi pe care trebuie să le recunoască şi că dovezile speciale ale 
bunătăţii divine acordate lui cer un răspuns. Tot astfel, orice binecu- 
vântare revărsată asupra noastră cere un răspuns pe care trebuie să-l 
dăm Autorului tuturor îndurărilor. Creştinul trebuie să-şi cerceteze 
adesea trecutul vieţii sale şi să-şi amintească cu recunoştinţă preţi- 
oasele izbăviri pe care Dumnezeu le-a lucrat şi le lucrează pentru el, 
susținându-l în încercări, deschizând căi înaintea lui atunci când totul 
părea întunecos şi potrivnic, înviorându-l atunci când totul părea să 
se prăbuşească. El ar trebui să recunoască toate aceste dovezi ale 
grijii ocrotitoare a îngerilor cereşti. Având în vedere aceste nenumă- 

rate binecuvântări, el ar trebui să întrebe adesea cu o inimă supusă şi 
recunoscătoare: „Cum voi răsplăti Domnului toate binefacerile Lui 
faţă de mine?“ (Psalmii 116, 12). 

Timpul nostru, talentele noastre, avutul nostru, toate trebuie să 
fie consacrate cu sfinţenie Lui, Aceluia care ne-a încredinţat spre 
administrare aceste binecuvântări. Ori de câte ori se săvârşeşte o 
lucrare de salvare pentru noi sau când ni se acordă favoruri noi 
şi nesperate, trebuie să recunoaştem bunătatea lui Dumnezeu, nu 
numai exprimându-ne recunoştinţa prin cuvinte, ci, asemenea lui 
Iacov, prin daruri şi jertfe aduse cauzei Sale. Aşa după cum primim 
continuu binecuvântările lui Dumnezeu, tot astfel trebuie să şi dăm 
fără încetare. 

„Îţi voi da a zecea parte“, zise Iacov, „din tot ce-mi vei da“ 
(Geneza 28, 22). Oare noi, care ne bucurăm de deplină lumină şi de 
privilegiile Evangheliei, să fim mulţumiţi a da lui Dumnezeu mai 
puţin decât au dat aceia care au trăit în vechea şi mai puţin favorizata 
dispensaţiune? Nu, ci întrucât binecuvântările de care ne bucurăm 
sunt mai mari, nu avem şi noi obligaţii tot aşa de mari? Dar cât 
de mică este prețuirea, cât de zadarnică strădania de a măsura, cu 
reguli matematice, timpul, banii şi iubirea, în schimbul unei iubiri 
atât de cu neputinţă de măsurat şi unui dar de o valoare atât de 
inimaginabilă! Zecime pentru Hristos! O, neînsemnată ofrandă, ce 
recompensă vrednică de ocară pentru ceea ce a costat atât de mult! 
De pe crucea Golgotei, Hristos cheamă la o consacrare fără rezerve. 
Tot ceea ce avem şi tot ceea ce suntem trebuie să fie devotat lui 
Dumnezeu. 

Cu o credinţă nouă şi statornică în făgăduinţele divine şi asigurat 
de prezenţa şi ocrotirea îngerilor cereşti, Iacov şi-a continuat călă- 
toria spre „ţara celor ce locuiesc în răsărit“ (Geneza 29, 1). Dar cât 
de deosebită a fost sosirea lui faţă de aceea a trimisului lui Avraam 
cu aproape o sută de ani mai înainte! Slujitorul venise cu o suită de 
slugi călare pe cămile, cu daruri bogate de aur şi argint; fiul, însă, 
era un călător singuratic, cu picioarele rănite de drum, neavând altă 
bogăţie decât toiagul său. Asemenea slujitorului lui Avraam, Iacov 
s-a oprit lângă o fântână şi aici a întâlnit-o pe Rahela, fiica cea mai 
mică a lui Laban. De data aceasta, Iacov a fost acela care a făcut un 
serviciu, dând la o parte piatra de la gura fântânii şi adăpând turmele. 
Făcându-şi cunoscută legătura sa de rudenie, el a fost bine primit în 

casa lui Laban. Cu toate că venise fără avere şi neînsoţit, în timp de 
câteva săptămâni el a dovedit valoarea hărniciei şi priceperii sale şi 
a fost rugat să rămână acolo mai departe. S-a făcut înţelegerea ca el 
să-i slujească şapte ani lui Laban pentru mâna Rahelei. 

În vremurile de demult, obiceiul cerea ca mirele, înainte de defi- 
nitivarea unei înţelegeri de căsătorie, să plătească tatălui soţiei sale 
o sumă de bani sau echivalentul ei în bunuri, după cum era starea 
lui. Aceasta era considerată ca o garanţie a căsătoriei. Părinţii nu 
socoteau că este bine să încredinţeze fericirea fiicelor lor unor băr- 
baţi care nu s-ar fi îngrijit de cele necesare întreţinerii familiei lor. 
Dacă nu aveau destul spirit de economie şi energia necesară ca să 
conducă bine treburile vieţii, să aibă vite sau pământ, era temerea 
că viaţa lor se va dovedi lipsită de orice valoare. Dar erau şi măsuri 
ca aceia care nu aveau cu ce plăti pentru o soţie să poată fi puşi la 
probă. Lor li se îngăduia să muncească pentru tatăl a cărui fiică o 
iubeau, durata timpului fiind hotărâtă după valoarea zestrei cerute. 
Dacă pretendentul era credincios în slujirea sa şi se dovedea vrednic 
şi în alte privinţe, el primea fata ca să-i fie soţie; şi, de obicei, zestrea 
pe care o primise tatăl era dată fetei la căsătorie. În cazul Rahelei 
şi al Leii, Laban, în mod egoist, a oprit totuşi zestrea ce trebuia să 
li se dea; ele s-au referit la acest lucru chiar înainte de a pleca din 
Mesopotamia, când au spus: „Ne-a vândut şi ne-a mâncat banii“ 
(Geneza 31, 15). 

Obiceiul acesta vechi, deşi uneori era folosit în mod abuziv, ca 
şi în cazul lui Laban, avea urmări bune. Atunci când i se cerea 
pretendentului să slujească pentru obţinerea miresei sale, se punea 
stavilă înaintea unei căsătorii pripite şi era ocazia de a se vedea 
cât de profunde erau sentimentele sale, cum şi iscusinţa sa de a se 
îngriji de familie. În vremea noastră, multe rele rezultă din folosirea 
unei Căi opuse acesteia. Se întâmplă adesea că, înainte de căsătorie, 
unele persoane au puţine ocazii să cunoască obiceiurile şi felul de 
a fi al celuilalt, iar în ceea ce priveşte viaţa de fiecare zi, ei sunt cu 
totul străini atunci când îşi unesc viaţa şi interesele la altar. Mulţi 
descoperă, prea târziu însă, că nu sunt potriviţi unul pentru altul, iar 
rezultatul unirii lor este o viaţă întreagă de mizerie. Adesea, soția 
şi copiii suferă din cauza indolenţei şi nepriceperii sau obiceiurilor 
vicioase ale soţului şi tatălui. Dacă s-ar fi cercetat mai înainte de 

căsătorie caracterul pretendentului, după vechiul obicei, s-ar fi evitat 
multă nefericire. 

Şapte ani a slujit cu credincioşie Iacov pentru Rahela şi anii pe 
care i-a slujit „i s-au părut ca vreo câteva zile, pentru că o iubea“ (Ge- 
neza 29, 20). Dar zgârcitul şi apucătorul Laban, dorind să păstreze un 
ajutor aşa de valoros, a săvârşit o crudă înşelăciune, schimbând-o pe 
Rahela cu Lea. Faptul că Lea însăşi s-a învoit la această înşelăciune 
l-a făcut pe Iacov să simtă că nu o poate iubi. La mustrarea sa plină 
de indignare adresată lui Laban, acesta 1-a oferit-o pe Rahela pentru 
alţi şapte ani de slujire. Dar tatăl insistă ca Lea să nu fie alungată, 
căci acest lucru ar aduce ocară asupra familiei. Astfel, Iacov a fost 
pus în cea mai dureroasă şi cea mai grea situaţie; în cele din urmă, 
el s-a hotărât să o păstreze pe Lea şi să se căsătorească şi cu Rahela. 
Rahela a fost întotdeauna cea mai iubită; dar preferința sa pentru 
ea a dat naştere la invidie şi gelozie, şi viaţa sa a fost amărâtă de 
rivalitatea dintre cele două surori, soţii ale sale. 

Timp de douăzeci de ani, Iacov a rămas în Mesopotamia, lucrând 
în slujba lui Laban, care, neţinând seama de legăturile de rudenie, 
căuta să strângă pentru sine toate binefacerile de pe urma acestor 
legături. Pentru cele două fiice ale sale, el a pretins paisprezece ani 
de muncă grea; iar în restul timpului care a mai rămas, simbria lui 
Iacov a fost schimbată de zece ori. Cu toate acestea, slujba lui Iacov 
a fost îndeplinită cu hărnicie şi credincioşie. Cuvintele sale adresate 
lui Laban la ultima lor întâlnire descriu în mod viu grija neobosită 
pe care o acordase intereselor pretenţiosului său stăpân: „Am stat 
la tine douăzeci de ani; oile şi caprele nu ţi s-au stârpit şi n-am 
mâncat berbeci din turma ta. Nu ţi-am adus acasă vite sfâşiate de 
fiare; eu însumi te-am despăgubit pentru ele; îmi cereai înapoi ce mi 
se fura ziua, sau ce mi se fura noaptea. Ziua mă topeam de căldură, 
iar noaptea mă prăpădeam de frig şi-mi fugea somnul de pe ochi“ 
(Geneza 31, 38-40). 

Era nevoie ca păstorul să vegheze asupra turmelor sale zi şi 
noapte. Ele erau în primejdie din partea tâlharilor, cum şi din partea 
fiarelor sălbatice, care erau foarte numeroase şi îndrăzneţe, pricinu- 
ind adesea mare prăpăd în turmele care nu erau bine păzite. Iacov 
avea multe ajutoare în îngrijirea întinselor turme pe care le avea 
Laban, dar el era răspunzător pentru toate. În unele părţi ale anului, 
era necesar ca el personal să fie permanent cu turmele, să le ferească 


[190] 


[191] 


172 Patriarhi şi profeți 


în sezonul secetos ca nu cumva să piară de sete, iar în timpul lunilor 
mai reci, să nu îngheţe din cauza frigului mare din timpul nopţii. 
Iacov era păstorul principal; slujitorii ce erau în slujba lui erau sub- 
păstori. Dacă lipsea cumva vreo oaie, paguba o suporta păstorul 
principal; de aceea el cerea celor cărora le-a încredinţat grija turmei 
o strictă socoteală dacă turma nu era găsită într-o stare înfloritoare. 

Viaţa de muncă sârguincioasă şi de purtare de grijă a păstorului, 
cum şi mila sa duioasă pentru creaturile neajutorate date în seama sa 
au fost folosite de către scriitorii inspirați ca să ilustreze unele dintre 
cele mai preţioase adevăruri ale Evangheliei. Hristos, în legătura Sa 
cu poporul Său, este asemănat cu un păstor. După cădere, El a văzut 
oile Sale condamnate la pieire pe căile întunecoase ale păcatului. 
Pentru a-i mântui pe aceşti rătăciţi, El a părăsit onorurile şi slava din 
casa Tatălui Său. 

El spune: „Voi căuta pe cea pierdută, voi aduce înapoi pe cea 
rătăcită, voi lega pe cea rănită şi voi întări pe cea slabă“. „Voi 
veni în ajutorul oilor Mele, ca să nu mai fie de jaf“ nu „le vor mai 
mânca fiarele din ţară“ (Ezechiel 34,16.22.28). Glasul său este auzit 
chemându-le la staulul Său, „umbrar împotriva căldurii zilei şi ca 
loc de adăpost şi de ocrotire împotriva furtunii şi ploii“ (Isaia 4, 6). 
Grija Sa pentru turmă este neobosită. El întăreşte pe cea slabă, alină 
suferinţele, strânge mieii în braţele Sale şi-i poartă la sânul Său. Oile 
Sale Îi iubesc. „Nu merg deloc după un străin, ci fug de el, pentru că 
nu cunosc glasul străinilor“ (loan 10, 5). 

Hristos spune: „Păstorul cel bun îşi dă viaţa pentru oi. Dar cel 
plătit, care nu este păstor şi ale cărui oi nu sunt ale lui, când vede 
lupul venind, lasă oile şi fuge; şi lupul le răpeşte şi le împrăştie. Cel 
plătit fuge, pentru că este plătit şi nu-i pasă de oi. Eu sunt Păstorul 
cel bun. Eu Îmi cunosc oile Mele, şi ele Mă cunosc pe Mine“ (loan 
10, 11-14). 

Hristos, Marele Păstor, a încredinţat slujitorilor Săi, ca sub- 
păstori, grija turmei Sale. El le poruncegşte să aibă acelaşi interes pe 
care l-a dat El pe faţă şi să simtă răspunderea cea sfântă a însărcină- 
rii pe care le-a dat-o. El le-a poruncit solemn să fie credincioşi, să 
hrănească turma, să întărească pe cea slabă, să învioreze pe aceea 
care este gata să cadă şi să o ocrotească de lupii răpitori. Pentru a 
salva oile Sale, Hristos Şi-a dat propria Sa viaţă. El atrage atenţia 
slujitorilor Săi la o astfel de manifestare a dragostei, care să fie un 

exemplu pentru ei. Dar „cel plătit, care nu este păstor şi ale cărui oi 
nu sunt ale lui“, nu are un interes adevărat pentru turmă. El lucrează 
numai pentru câştig şi nu se îngrijeşte decât de sine. El urmăreşte 
numai interesul său, în loc de a îngriji de ceea ce i-a fost încredinţat; 
iar în timp de primejdie el va fugi, părăsind turma. 

Apostolul Petru îi îndeamnă astfel pe sub-păstori: „Păstoriţi 
turma lui Dumnezeu, care este sub paza voastră, nu de silă, ci de 
bunăvoie, după voia lui Dumnezeu; nu pentru un câştig mârşav, ci cu 
lepădare de sine. Nu ca şi cum aţi stăpâni peste cei ce v-au căzut la 
împărţeală, ci făcându-vă pildă turmei“ (1 Petru 5, 2-3). Pavel spune: 
„Luaţi seama dar la voi înşivă şi la toată turma peste care v-a pus 
Duhul Sfânt priveghetori, ca să păstoriţi Biserica Domnului, pe care 
a câştigat-o cu însuşi sângele Său. Ştiu bine că după plecarea mea, 
se vor vârî între voi lupi răpitori, care nu vor cruța turma“ (Faptele 
Apostolilor 20, 28-29). 

Toţi aceia care consideră ca o sarcină nebinevenită grija şi povara 
ce revin păstorului credincios sunt mustraţi astfel de către apostol: 
„Nu de silă, ci de bunăvoie; nu pentru un câştig mârşav, ci cu lepădare 
de sine“ (1 Petru 5, 2). Pe toţi aceşti servi necredincioşi marele 
Păstor îi desărcinează fără multă vorbă. Biserica lui Hristos a fost 
răscumpărată cu sângele Său şi fiecare păstor ar trebui să-şi dea 
seama că oile ce se află în grija sa costă un sacrificiu nemărginit. 
El ar trebui să le socotească pe fiecare în parte ca fiind de o valoare 
nepreţuită şi ar trebui să fie neobosit în eforturile lui de a le păstra 
într-o stare sănătoasă şi înfloritoare. Păstorul care este pătruns de 
duhul lui Hristos va imita pilda Sa de lepădare de sine, lucrând 
neîncetat pentru binele celor daţi în grija sa; iar turma va propăşi ca 
urmare a grijii sale. 

Toţi vor fi chemaţi să dea socoteală amănunţită lui Dumnezeu 
pentru lucrarea lor. Stăpânul va întreba pe fiecare păstor: „Unde 
este turma care-ţi fusese dată, turma de care erai aşa de mândru?“ 
(Ieremia 13, 20). Cel care va fi găsit credincios va primi o bogată 
răsplătire. „Şi când se va arăta Păstorul cel mare“, zice apostolul, 
„veţi căpăta cununa, care nu se poate vesteji, a slavei“ (1 Petru 5, 4). 

Când Iacov, obosit să-i mai slujească lui Laban, a făcut planul 
să se reîntoarcă în Canaan, i-a spus socrului său: „Lasă-mă să plec, 
ca să mă duc acasă, în ţara mea. Dă-mi nevestele şi copiii, pentru 
care ţi-am slujit, şi voi pleca; fiindcă ştii ce slujbă ţi-am făcut“. Dar 

Laban stărui de el să rămână, spunând: „Văd bine că Domnul m-a 
binecuvântat din pricina ta“ (Geneza 30, 25-27). El a văzut că avutul 
lui a crescut sub purtarea de grijă a ginerelui său. 

Iacov spuse: „Puţinul pe care-l aveai înainte de venirea mea 
a crescut mult, şi Domnul te-a binecuvântat ori încotro am mers 
eu“. Dar, cu trecerea timpului, Laban a devenit invidios din cauza 
prosperității lui Iacov, ce creştea tot mai mult: „s-a îmbogăţit din ce 
în ce mai mult; a avut multe turme, robi şi roabe, cămile şi măgari“ 
(Geneza 30, 30.43). Fiu lui Laban au împărtăşit gelozia tatălui lor, 
şi cuvintele lor răutăcioase au ajuns la urechile lui Iacov: el „a luat 
tot ce era al tatălui nostru, şi cu averea tatălui nostru şi-a agonisit el 
toată bogăţia aceasta. 

Iacov s-a uitat şi la faţa lui Laban; şi iată că ea nu mai era ca 
înainte“ (Geneza 31, 1.2). 

Iacov şi-ar fi părăsit rudeniile cele viclene cu mult mai înainte, 
dacă nu s-ar fi temut să se întâlnească cu Esau. Acum îşi dădea 
seama că era în primejdie din partea fiilor lui Laban, care, socotind 
că averea lui era a lor, ar fi putut să încerce să o ia cu forţa. El se afla 
într-o mare încurcătură, într-un mare necaz, neștiind încotro s-o ia. 
Dar, amintindu-și de făgăduinţa plină de har de la Betel, el a înfăţişat 
cazul său lui Dumnezeu, căutând îndrumare de la El. Într-un vis, El 
a răspuns la rugăciunea sa: „Întoarce-te în ţara părinţilor tăi şi în 
locul tău de naştere, şi Eu voi fi cu tine“. 

Lipsa lui Laban de acasă a oferit ocazia de plecare. Turmele şi 
cirezile au fost adunate în grabă şi trimise înainte, iar el cu soțiile sale, 
cu copiii, cu slujitorii au trecut Eufratul, grăbindu-se spre Galaad, 
la hotarele Canaanului. După trei zile, Laban a aflat de fuga lor şi 
a pornit să-i urmărească, ajungând grupul în a şaptea zi a călătoriei 
lor. Era aprins de mânie şi hotărât să-i forţeze să se reîntoarcă, lucru 
de care nu se îndoia că-l putea face, deoarece ceata lui era cu mult 
mai puternică. În adevăr, fugarii erau într-o mare primejdie. 

Faptul că nu şi-a adus la îndeplinire planurile sale vrăjmaşe 
s-a datorat lui Dumnezeu Însuşi, care a intervenit pentru apărarea 
slujitorului Său. „Mâna mea este destul de tare, ca să vă fac rău“, 
spuse Laban, „dar Dumnezeul tatălui vostru mi-a zis în noaptea 
trecută: «Fereşte-te să spui o vorbă rea lui Iacov»“ (Geneza 31, 29), 
adică să nu-l constrângă să se reîntoarcă şi nici să nu-l determine 
prin făgăduinţe amăgitoare. 

Laban reţinuse zestrea cuvenită fiicelor la căsătorie şi se compor- 
tase totdeauna faţă de Iacov cu viclenie şi asprime; dar, cu obişnuita 
lui făţărnicie, îi reproşa acum plecarea lui pe ascuns, care nu-i oferise 
tatălui ocazia să dea o masă de despărțire şi nici măcar să-şi ia rămas 
bun de la fiicele sale şi de la copiii acestora. 

Ca răspuns, Iacov i-a arătat clar lui Laban purtarea lui egoistă 
şi acaparatoare şi i-a cerut să fie chiar el martor pentru credincioşia 
şi cinstea sa. „Dacă n-aş fi avut cu mine pe Dumnezeul tatălui meu, 
pe Dumnezeul lui Avraam, pe Acela de care se temea Isaac“, spuse 
Iacov, „mi-ai fi dat drumul acum cu mâinile goale. Dar Dumnezeu a 
văzut suferinţa mea şi osteneala mâinilor mele, şi ieri noapte a rostit 
judecata“ (Geneza 31, 42). 

Laban nu putea nega faptele arătate şi acum veni cu propunerea 
ca să se încheie un legământ de pace între ei. Iacov a fost de acord 
cu propunerea şi au ridicat o movilă de pietre ca un semn al înche- 
ierii legământului. Acestei movile Laban i-a dat numele de Miţpa, 
„veghere“, spunând: „Domnul să vegheze asupra mea şi asupra ta, 
când ne vom pierde din vedere unul pe altul“ (Geneza 31, 49). 

„Laban a zis lui Iacov: «lată movila aceasta, şi iată stâlpul acesta, 
pe care l-am ridicat între mine şi tine. Movila aceasta să fie martoră 
şi stâlpul acesta să fie martor că nici eu nu voi trece la tine peste 
movila aceasta, şi nici tu nu vei trece la mine peste movila aceasta şi 
peste stâlpul acesta, ca să ne facem rău. Dumnezeul lui Avraam şi al 
lui Nahor, Dumnezeul tatălui lor să judece între noi». Iacov a jurat pe 
Acela de care se temea Isaac“ (Geneza 31, 51-53). Pentru întărirea 
tratatului, părțile contractante au dat o masă. Noaptea a fost petrecută 
într-o comuniune prietenească; iar în zorii zilei, Laban şi cei ce-l 
însoțeau au plecat. O dată cu această despărţire a încetat orice urmă 
de legătură între copiii lui Avraam şi locuitorii Mesopotamiei. 

Cu toate că Iacov părăsise Padan-Aramul în deplină ascultare 
de sfatul divin, totuşi nu fără teamă se întorcea el pe acelaşi drum 
pe care, cu douăzeci de ani în urmă, îl făcuse ca un fugar. Păcatul 
lui, comis prin înşelarea tatălui său, stătea mereu înaintea sa. Era 
conştient de faptul că exilul său cel lung era rezultatul direct al acelui 
păcat şi el se gândea zi şi noapte la aceste lucruri, iar reproşurile 
unei conştiinţe ce-l acuza făceau foarte tristă călătoria lui. Când 
dealurile din ţara sa natală au apărut în depărtare înaintea lui, inima 
patriarhului a fost profund mişcată. Tot trecutul i-a apărut în mod 
viu înainte. O dată cu amintirea păcatului său era prezent şi gândul 
la favoarea acordată lui de Dumnezeu, cum şi gândul la făgăduinţele 
divine de ajutor şi călăuzire. 

Pe măsură ce se apropia de sfârşitul călătoriei sale, gândul la 
Esau i-a adus multe prevestiri îngrijorătoare. După fuga lui Iacov, 
Esau s-a considerat ca singurul moştenitor al averii tatălui său. Vestea 
reîntoarcerii lui Iacov putea să trezească temerea că el venea ca să 
ceară partea sa de moştenire. Acum, Esau era în stare să facă fratelui 
său un mare rău, dacă ar fi dorit, şi putea să se manifeste în mod 
violent faţă de el, nu numai din dorinţa de răzbunare, ci pentru a-şi 
asigura în mod netulburat stăpânirea averii pe care de atâta timp o 
considera ca fiind numai a sa. 

Din nou Domnul i-a dat lui Iacov o dovadă a ocrotirii divine. În 
timp ce mergea spre sud de muntele Galaad, două oştiri de îngeri 
îl însoțeau mergând în faţa şi în spatele său, înaintând o dată cu ai 
lui, pentru protejarea lor. Iacov îşi reaminti de visul avut cu mult 
timp în urmă la Betel, şi inima sa împovărată se simţi mai uşurată 
de faptul că solii cereşti, care îi aduseseră nădejde şi curaj la fuga 
sa din Canaan, aveau să fie acum păzitorii întoarcerii sale. Şi el a 
ZIS: „«Aceasta este tabăra lui Dumnezeu!» De aceea a pus locului 
aceluia numele «Mahanaim» (Tabără îndoită)“ (Geneza 32, 2). 

Totuşi, Iacov avea simţământul că şi el avea ceva de făcut pentru 
a fi în siguranţă. De aceea, el a trimis fratelui său soli, cu un cuvânt de 

împăcare. El i-a învăţat cu privire la cuvintele exacte cu care trebuia 
să i se adreseze lui Esau. Mai înainte de naşterea celor doi fraţi, 
fusese profetizat că cel mai mare avea să slujească celui mai tânăr; 
ŞI, ca nu cumva amintirea acestui lucru să-l înverşuneze, Iacov a spus 
slujitorilor că erau trimişi la „domnul meu Esau“, iar când aveau să 
ajungă înaintea lui, ei trebuia să vorbească despre stăpânul lor ca 
fiind „servul tău Iacov“; iar ca să împrăştie teama că el se întorcea 
ca un hoinar, fără nimic, doar să ceară moştenirea părintească, Iacov 
a fost foarte atent să spună în solia sa: „Am boi, măgari, oi, robi 
şi roabe, şi trimit să dea de ştire lucrul acesta domnului meu, ca să 
capăt trecere înaintea ta“ (Ver 5). 

Dar slujitorii s-au întors cu ştirea că Esau se apropia cu patru 
sute de oameni, fără să răspundă cumva la mesajul prietenesc ce 
îi fusese trimis. Era sigur că el venea ca să se răzbune. Tabăra fu 
cuprinsă de groază. „Iacov s-a înspăimântat foarte mult şi l-a apucat 
groaza“. El nu putea să se mai întoarcă şi îi era teamă să mai meargă 
înainte. Tabăra sa, neînarmată şi lipsită de apărare, era cu totul 
nepregătită pentru o confruntare războinică. De aceea, i-a împărţit 
pe ai săi în două tabere, astfel încât, dacă una dintre ele avea să fie 
atacată, cealaltă să poată avea posibilitatea să scape. Din numeroasa 
sa turmă, el a trimis, în mod generos, daruri lui Esau, însoţite de 
o solie prietenească. El a făcut tot ceea ce sta în puterea sa ca să 
ispăşească răul pe care i-l făcuse fratelui său şi să abată primejdia 
ce-l ameninţa şi apoi, în umilinţă şi pocăință, el a cerut ocrotirea 
divină: „Tu mi-ai zis: «Întoarce-te în ţara ta şi în locul tău de naştere, 
ŞI voi îngriji ca să-ţi meargă bine!» Eu sunt prea mic pentru toate 
îndurările şi pentru toată credincioşia, pe care ai arătat-o faţă de 
robul Tău, căci am trecut Iordanul acesta numai cu toiagul meu, şi 
iată că acum fac două tabere. Izbăveşte-mă, Te rog, din mâna fratelui 
meu, din mâna lui Esau, căci mă tem de el, ca să nu vină şi să mă 
lovească pe mine, pe mame şi pe copii“ (Geneza 32, 9-11). 

Ajungând la râul Iaboc, întrucât noaptea se lăsase, Iacov şi-a 
trimis familia dincolo de râu, în timp ce el a rămas singur dincoace 
de râu. Se hotărâse să petreacă noaptea în rugăciune şi dorea să fie 
singur cu Dumnezeu. Dumnezeu putea să înmoaie inima lui Esau. 
În El era toată nădejdea patriarhului. 

Era o regiune muntoasă, izolată, refugiul animalelor sălbatice 
şi ascunzişul tâlharilor şi ucigaşilor. Singur şi fără apărare, Iacov 

s-a plecat în disperarea sa până la pământ. Era miezul nopţii. Tot 
ceea ce făcuse ca viaţa sa să fie scumpă pentru el era acum departe, 
expus primejdiei şi morţii. Dar cel mai amar dintre toate era gândul 
că păcatul său a fost acela care a adus această primejdie asupra 
celor nevinovaţi. Cu strigăt de disperare şi lacrimi, el şi-a înălţat 
rugăciunea înaintea lui Dumnezeu. Deodată, o mână puternică s-a 
lăsat asupra sa. El a crezut că un vrăjmaş căuta să-i ia viaţa şi a 
făcut eforturi că să scape din strânsoarea celui care l-a atacat. În 
întunericul nopţii cei doi se luptau pentru biruinţă. Nu s-a rostit nici 
un cuvânt, dar Iacov şi-a pus toată puterea şi n-a slăbit eforturile 
sale nici chiar pentru un singur moment. În timp ce se lupta astfel pe 
viaţă şi pe moarte, sentimentul vinovăţie apăsa asupra sufletului său; 
păcatele sale s-au ridicat în faţa sa, despărţindu-l de Dumnezeu. Dar 
în teribila sa disperare şi-a amintit de făgăduinţele lui Dumnezeu 
şi inima sa întreagă s-a îndreptat către El, cerând mila Sa. Lupta a 
continuat până aproape de ziuă, când străinul şi-a pus degetul pe 
coapsa lui Iacov şi imediat acesta a început să şchiopăteze. Patriarhul 
şi-a dat seama cine era Cel cu care se luptase. El a văzut că fusese în 
luptă cu un sol ceresc şi, din cauza aceasta, cu tot efortul său aproape 
supraomenesc, nu putuse câştiga biruinţa. Era Hristos, „Îngerul le- 
gământului“, care Se descoperise pe Sine lui Iacov. Patriarhul era 
acum neputincios, având dureri puternice, dar cu toate acestea nu 
slăbea din strânsoare pe cel prins. Pocăit cu totul şi zdrobit, el se 
agăţă de înger: „a plâns şi s-a rugat de el“ (Osea 12, 4), cerând să fie 
binecuvântat. Fl trebuia să aibă asigurarea că păcatul său a fost iertat. 
Durerea fizică nu era suficientă ca să abată mintea sa de la acest ţel. 
Hotărârea sa devenea tot mai puternică, credinţa tot mai vie şi mai 
stăruitoare, până la capăt. Îngerul a încercat să Se elibereze; El a zis: 
„Lasă-Mă să plec, căci se revarsă zorile“. Dar Iacov a răspuns: „Nu 
Te voi lăsa să pleci până nu mă vei binecuvânta“ (Geneza 32, 26). 
Dacă atitudinea aceasta ar fi fost o încredere îngâmfată şi obraznică, 
Iacov ar fi fost nimicit pe loc; dar din partea lui se dădu pe faţă 
încrederea unuia care îşi mărturisise nevrednicia şi care totuşi se 
sprijinea pe credincioşia unui Dumnezeu care Îşi păstra legământul. 

Iacov „s-a luptat cu îngerul, şi a fost biruitor“ (Osea 12, 4). Cu 
umilinţă, pocăință şi predare de sine, acest om păcătos şi supus gre- 
şelii a biruit în lupta cu Maiestatea cerului. El şi-a întărit încrederea 

sa tremurândă în făgăduinţele lui Dumnezeu, iar mâna Iubirii infinite 
nu putea să întoarcă spatele cerinţei celui păcătos. 

Greşeala care îl făcuse pe Iacov să păcătuiască, obţinând prin 
înşelăciune dreptul de întâi născut, sta acum în mod clar înaintea sa. 
El nu avusese încredere în făgăduinţele lui Dumnezeu, ci căutase 
ca prin eforturile sale proprii să realizeze ceea ce Dumnezeu ar fi 
împlinit la timpul său şi pe căile Sale. Ca o dovadă că fusese iertat, 
numele său a fost schimbat din unul care îi reamintea de păcatul său, 
în altul care comemora biruinţa sa. „Numele tău nu va mai fi Iacov, 
ci te vei chema Israel (cel ce luptă cu Dumnezeu); căci ai luptat cu 
Dumnezeu şi cu oamenii, şi ai fost biruitor“ (Geneza 32, 28). 

Iacov a primit binecuvântarea după care tânjea sufletul său. Păca- 
tul său, ca intrigant şi înşelător, fusese iertat. Criza vieţii sale trecuse. 
Îndoiala, deznădejdea şi remuşcarea îi amărâseră existenţa, dar acum 
totul era schimbat; şi ce dulce era pacea împăcării cu Dumnezeu. 
Iacov nu se mai temea nicidecum să se întâlnească cu fratele său. 
Dumnezeu, care îi iertase păcatul, putea de asemenea să mişte inima 
fratelui său Esau şi să primească umilinţa şi pocăinţa sa. 

În timp ce Iacov se lupta cu îngerul, un alt sol ceresc a fost 
trimis la Esau. Într-un vis, Esau l-a văzut pe fratele său, care timp de 
douăzeci de ani a fost departe de casa tatălui său; el a înţeles durerea 
lui Iacov, aflând că mama sa murise; a văzut tabăra sa înconjurată 
de oştile lui Dumnezeu. Visul acesta a fost povestit de către Esau 
ostaşilor săi, cu porunca să nu-i facă nici un rău lui Iacov, căci 
Dumnezeul tatălui său era cu el. 

În cele din urmă, cele două cete s-au apropiat una de cealaltă — 
stăpânul deşertului în fruntea războinicilor săi şi Iacov cu nevestele 
şi copiii, însoţit de păstori şi slujnice, urmaţi de şiruri lungi de turme 
de oi şi cirezi de vite. Sprijinindu-se de toiagul său, patriarhul păşi 
înainte, să întâlnească ceata de ostaşi. Era palid şi slăbit din pricina 
luptei ce avusese loc numai cu puţin timp înainte şi mergea încet 
şi cu eforturi dureroase, oprindu-se după fiecare pas; dar faţa sa 
strălucea de bucurie şi pace. 

La vederea acelui suferind schilod, „Esau a alergat înaintea lui; 
s-au îmbrăţişat, i s-a aruncat pe grumaz, şi l-a sărutat, şi au plâns“ 
(Geneza 33, 4). Privind asupra acestei scene, chiar şi inimile acelor 
soldaţi brutali au fost mişcate. Deşi el le povestise visul său, totuşi 
ei nu puteau înţelege schimbarea bruscă ce avusese loc cu căpitanul 

lor. Deşi priveau infirmitatea patriarhului, puţin se gândeau ei că 
această slăbiciune a sa era de fapt chiar tăria lui. 

În noaptea sa de chin de lângă Iaboc, când nimicirea părea că 
este chiar înaintea sa, Iacov primise lecţia cu privire la zădărnicia 
ajutorului omului, cât de fără temei este orice încredere în puterea 
omenească. El a văzut că singurul său ajutor trebuia să vină de la 
Acela, împotriva căruia el a păcătuit aşa de grozav. Neajutorat şi 
nevrednic, el a făcut apel la făgăduinţa lui Dumnezeu de a avea milă 
de păcătosul pocăit. Făgăduinţa aceea era asigurarea că Dumnezeu 
îl va ierta şi îl va primi. Mai degrabă vor trece cerurile şi pământul 
decât să nu se împlinească acel cuvânt; aceasta a fost ceea ce l-a 
susţinut în timpul acelei lupte înfricoşate. 

Experienţa lui Iacov în timpul acelei nopți de luptă şi chin repre- 
zintă încercarea prin care poporul lui Dumnezeu trebuie să treacă 
chiar înaintea revenirii lui Hristos. Profetul Ieremia, într-o viziune 
sfântă, privind către acest timp, spunea: „Auzim strigăte de groază; 
e spaimă, nu este pace ... Pentru ce s-au îngălbenit toate feţele? Vai! 
căci ziua aceea este mare; nici una n-a fost ca ea! Este o vreme de 
necaz pentru Iacov; dar Iacov va fi izbăvit din ea“ (leremia 30, 5-7). 

Când Hristos va înceta lucrarea Sa de Mijlocitor în favoarea 
omului, atunci va începe acest timp de strâmtorare. Atunci cazul 
fiecărui suflet va fi hotărât şi nu va mai fi nici un sânge ispăşitor care 
să curăţească de păcat. Când Isus părăseşte poziţia Sa de Mijlocitor 
al omului înaintea lui Dumnezeu, atunci se face solemna declaraţie: 
„Cine este nedrept, să fie nedrept şi mai departe; cine este întinat 
să se întineze şi mai departe; cine este fără prihană să trăiască şi 
mai departe fără prihană. Şi cine este sfânt, să se sfinţească şi mai 
departe“ (Apocalipsa 22, 11). Apoi Duhul lui Dumnezeu, care ţinea 
lucrurile în frâu, este retras de pe pământ. După cum Iacov era 
ameninţat cu moartea de către fratele său mânios, tot astfel poporul 
lui Dumnezeu va fi în primejdie din partea celor răi care caută să-l 
distrugă. Şi, după cum patriarhul s-a luptat toată noaptea pentru 
eliberarea sa din mâna lui Esau, tot astfel cei drepţi vor striga la 
Dumnezeu zi şi noapte pentru scăpare de vrăjmaşii care-i înconjoară. 

Satana îl învinuise pe Iacov înaintea îngerilor lui Dumnezeu, 
pretinzând dreptul de a-l distruge din cauza păcatului său; el l-a 
influenţat pe Esau să pornească împotriva lui; şi, în timpul lungii 
nopţi de luptă a patriarhului, Satana s-a străduit să abată asupra lui 

un simțământ de vinovăție, pentru a-l descuraja şi a-l face să nu se 
mai încreadă în Dumnezeu. Când, în deznădejdea lui, Iacov s-a prins 
puternic de Înger şi s-a rugat cu lacrimi, Solul ceresc, pentru a-i pune 
la probă credinţa, i-a reamintit de asemenea de păcatul său şi S-a 
străduit să scape de el. Dar Iacov nu putea fi făcut să abandoneze 
lupta. El învățase faptul că Dumnezeu este milostiv şi s-a încrezut 
cu totul în mila Sa. El a arătat înapoi, la pocăinţa de păcatul său, şi a 
cerut eliberarea de vina sa. Revizuindu-şi viaţa, el ajunsese aproape 
la disperare; dar se ţinea puternic de Înger şi, cu plânset fierbinte 
până la agonie, şi-a susţinut cererea până când a biruit. 

Aceasta va fi experienţa poporului lui Dumnezeu în lupta lor 
finală cu puterile răului. Dumnezeu va pune la probă credinţa, stator- 
nicia, încrederea lor în puterea Sa de a-i scăpa. Satana se va strădui 
să-i înfricoşeze la gândul că ei sunt nişte cazuri fără nici o speranţă; 
că păcatele lor sunt prea grave ca să poată fi iertate. Ei vor avea 
un simţământ profund al nedesăvârşirii lor şi, revizuindu-şi viaţa, 
nădejdea lor se va prăbuşi. Dar, aducându-și aminte de măreţia milei 
lui Dumnezeu, cum şi de pocăinţa lor sinceră, ei vor face apel la 
făgăduinţele Sale, făcute prin Hristos păcătoşilor fără de ajutor, dar 
care se pocăiesc. Credinţa lor nu se va stinge pentru că nu primesc 
imediat răspuns la rugăciunile lor. Ei se vor bizui temeinic pe tăria 
lui Dumnezeu, aşa cum Iacov s-a prins puternic de Înger, iar limbajul 
sufletului lor va fi: „Nu Te voi lăsa, până nu mă vei binecuvânta“. 

Dacă Iacov nu s-ar fi pocăit mai înainte de păcatul său de a 
obţine, prin înşelăciune, dreptul de întâi născut, Dumnezeu nu i-ar fi 
ascultat rugăciunea şi în mila Sa nu i-ar fi păstrat viaţa. Tot astfel, 
în timpul strâmtorării, dacă poporul lui Dumnezeu va avea păcate 
nemărturisite care să le vină în minte în timp ce sunt torturați de 
teamă şi chin, ei vor fi atunci înfrânți, disperarea va zdrobi credinţa 
şi nu vor mai avea încredere să stăruie înaintea lui Dumnezeu pentru 
eliberarea de vinovăția lor. Dar, deşi au un simţământ profund al 
nevredniciei lor, nu vor mai avea nici un păcat ascuns pe care să-l 
aducă la lumină. Păcatele lor au fost şterse prin sângele ispăşitor al 
lui Hristos şi deci nu şi le mai pot aminti. 

Satana îi face pe mulţi să creadă că Dumnezeu va trece cu vede- 
rea necredincioşia lor în problemele mărunte ale vieţii; dar, în felul 
în care s-a comportat cu Iacov, Domnul ne arată că nicidecum El nu 
poate îngădui sau tolera păcatul. Toţi aceia care vor căuta să scuze 

sau să ascundă păcatele lor şi să îngăduie astfel ca ele să rămână în 
cărţile din ceruri nemărturisite şi neiertate, toţi aceştia vor fi înfrânți 
de către Satana. Cu cât este mai aprinsă mărturisirea lor şi cu cât este 
mai onorată poziţia pe care o deţin, cu atât mai urâtă este purtarea lor 
înaintea lui Dumnezeu şi cu atât mai sigur triumful marelui vrăjmaş 
asupra lor. 

Şi totuşi, istoria vieţii lui Iacov este o asigurare a faptului că 
Dumnezeu nu îi va lepăda pe aceia care au fost duşi în păcat, dar 
care s-au întors la El cu o adevărată pocăință Prin lepădare de sine 
şi credinţă puternică a câştigat Iacov ceea ce n-a putut câştiga prin 
luptă, bizuindu-se pe propria sa putere. În acest fel, Dumnezeu l-a 
învăţat pe slujitorul Său că numai puterea şi harul divin puteau să-i 
facă parte de binecuvântarea pe care o dorea nespus. Tot aşa va fi cu 
aceia care vor trăi în zilele de pe urmă. Când primejdiile îi înconjoară 
şi disperarea pune stăpânire pe suflet, ei trebuie să depindă numai de 
meritele sângelui ispăşitor! Prin noi înşine nu putem face nimic. În 
toată nevrednicia şi neajutorarea noastră, noi trebuie să ne încredem 
în meritele Mântuitorului crucificat şi înălţat. Nimeni nu va pieri 
dacă va face astfel. Lista cea lungă şi neagră a nelegiuirilor noastre 
stă înaintea ochiului Celui Infinit. Consemnarea lor este completă; 
nici unul dintre păcatele noastre nu este uitat. Dar Acela care a 
ascultat strigătele slujitorului Său din vechime va auzi şi rugăciunea 
credinţei şi va ierta păcatele noastre. El a făgăduit lucrul acesta şi El 
Îşi va împlini cuvântul Său. 

Iacov a biruit pentru că a fost stăruitor şi hotărât. Experienţa 
vieţii sale dă mărturie cu privire la puterea rugăciunii stăruitoare. 
Acum trebuie ca noi să învăţăm această lecţie a rugăciunii biruitoare, 
a credinţei ce nu lasă loc îndoielii. Cele mai mari biruinţe ale bisericii 
lui Hristos sau ale creştinului nu sunt acelea care se obţin prin talent 
şi educaţie, prin avere sau prin favoarea oamenilor. Ci sunt acele 
biruinţe care sunt câştigate în camera de audienţă cu Dumnezeu, 
când credinţa stăruitoare până la agonie se prinde strâns de braţul 
cel tare al puterii. 

Aceia care însă nu sunt dispuşi să părăsească orice păcat şi să 
caute cu stăruinţă binecuvântarea lui Dumnezeu nu o vor primi. Dar 
toţi aceia care se vor prinde de binecuvântările lui Dumnezeu, aşa 
cum a făcut Iacov, şi care sunt dispuşi să fie tot aşa de sinceri şi 
stăruitori cum a fost el vor birui aşa cum a biruit el. „Şi Dumnezeu 

nu va face dreptate aleşilor Lui, care strigă zi şi noapte către EI, 
măcar că zăboveşte faţă de ei? Vă spun că le va face dreptate în 
curând“ (Luca 18, 7.8). [204] 

Capitolul 19 — Întoarcerea în Canaan 


Trecând Iordanul, „Iacov a ajuns cu bine în cetatea Sihem, în 
țara Canaan“ (Geneza 33, 18). Astfel, rugăciunea înălţată de patriarh 
la Betel, ca Dumnezeu să-l aducă iarăşi în pace în ţara sa, a fost 
ascultată. Pentru un timp, el a locuit în valea Sihem. Acolo, cu o sută 
de ani înainte, Avraam şi-a înălţat pentru prima dată tabăra şi a ridicat 
acolo primul său altar în ţara Făgăduinţei. Aici, Iacov a cumpărat 
„partea de ogor pe care-şi întinsese cortul de la fiii lui Hamor, tatăl 
lui Sihem, cu o sută de chesita. Şi acolo a ridicat un altar, pe care 
l-a numit El-Elohe-Israel“ (Domnul este Dumnezeul lui Israel — 
Geneza 33, 19-20). Ca şi Avraam, lacov a înălţat lângă cortul său 
un altar Domnului, chemând pe membrii familiei sale la jertfa de 
dimineaţă şi seară. Aici a săpat el fântâna la care, şaptesprezece 
veacuri mai târziu, a venit Fiul lui Iacov, Mântuitorul, şi lângă care, 
odihnindu-se de căldura de la amiază, El a vorbit ascultătorilor Săi 
miraţi despre acea apă „care va ţâşni în viaţa veşnică“ (loan 4, 14). 

Rămânerea lui Iacov şi a fiilor săi la Sihem s-a sfârşit cu vio- 
lenţă şi vărsare de sânge. Unica fiică din casa sa a fost dezonorată, 
aducându-se ruşine asupra ei, doi dintre fraţii ei au fost vinovaţi de 
omor, o întreagă cetate a fost dată ruinei şi uciderii ca răzbunare 
pentru fărădelegea săvârşită de un tânăr desfrânat. Începutul care a 
dus la un rezultat aşa de teribil a fost fapta fiicei lui Iacov, care „a 
ieşit să vadă pe fetele ţării“, avântându-se astfel într-o legătură cu 
cei netemători de Dumnezeu. Cel care caută plăcerea între cei ce 
nu se tem de Dumnezeu se aşează singur pe terenul lui Satana şi îi 
invită ispitele. 

Cruzimea vicleană a lui Simeon şi Levi nu a fost neprovocată; şi 
totuşi, în comportarea lor faţă de locuitorii din Sihem, ei au făptuit 
un păcat foarte mare. Ei au ascuns cu grijă intenţiile lor faţă de 
Iacov, iar vestea despre răzbunarea lor l-a umplut de groază. Cu 
inima îndurerată în faţa înşelăciunii şi violenţei fiilor săi, el a spus 
numai: „Voi m-aţi nenorocit, făcându-mă urât locuitorilor ţării... 
N-am sub porunca mea decât un mic număr de oameni; ei se vor 

strânge împotriva mea, mă vor bate şi voi fi nimicit, eu şi casa mea“ 
(Geneza 34, 30). Dar durerea şi neplăcerea cu care el a privit fapta lor 
sângeroasă se desprinde din cuvintele în care, cu aproape cincizeci 
de ani mai târziu, se referă la acel eveniment, atunci când se găsea 
pe patul său de moarte, în Egipt. „Simeon şi Levi sunt fraţi; săbiile 
lor sunt nişte unelte de silnicie. Nu vreau să intre sufletul meu la 
sfaturile lor, nu vreau să se unească duhul meu cu adunarea lor... 
Blestemată să fie mânia lor, pentru că a fost prea turbată, şi furia lor, 
căci a fost prea sălbatică“ (Geneza 49, 5-7). 

Iacov considera că situaţia cerea o profundă umilinţă. Cruzimea 
şi înşelăciunea se manifestau în caracterul fiilor săi. În tabăra lor se 
aflau dumnezei falşi şi, într-o măsură oarecare, idolatria câştigase 
teren chiar în casa lui. Se va purta oare Dumnezeu cu ei după cum 
meritau, nu-i va lăsa El oare pradă răzbunării naţiunilor înconjură- 
toare? 

În timp ce Iacov era astfel apăsat de necaz, Domnul i-a po- 
runcit să meargă spre miazăzi, la Betel. Gândul la locul acesta i-a 
amintit patriarhului nu numai de visul său cu îngerii şi făgăduinţa 
milei lui Dumnezeu, dar şi de votul pe care el l-a făcut acolo, dacă 
Domnul avea să fie Dumnezeul său. De aceea, el a hotărât că, mai 
înainte de a merge la acel loc sfânt, casa sa trebuia să fie eliberată 
de întinarea idolatriei. De aceea, el a poruncit tuturor din tabăra sa: 
„Scoateţi dumnezeii străini care sunt în mijlocul vostru, curățiți-vă 
şi schimbaţi-vă hainele, ca să ne sculăm şi să ne suim la Betel; căci 
acolo voi ridica un altar Domnului, care m-a ascultat în ziua neca- 
zului meu, şi care a fost cu mine în călătoria pe care am făcut-o“ 
(Geneza 35, 2-3). 

Cu profundă emoție, Iacov a repetat istoria primei sale vizite la 
Betel, atunci când a părăsit cortul tatălui său ca un fugar singuratic, 
fugind să-şi scape viaţa, şi cum Domnul i S-a descoperit noaptea, 
într-o viziune. În timp ce revedea modul minunat în care S-a purtat 
Dumnezeu cu el, inima sa a fost înmuiată, copiii săi au fost de 
asemenea atinşi de o putere ce i-a luat în stăpânire; el a ales calea 
cea mai eficientă spre a-i pregăti să 1 se alăture în adorarea lui 
Dumnezeu atunci când aveau să sosească la Betel. „Ei au dat lui 
Iacov toţi dumnezeii străini, care erau în mâinile lor, şi cerceii pe 
care-i purtau în urechi. Iacov i-a îngropat în pământ sub stejarul de 
lângă Sihem“ (Ver 4). 

Dumnezeu a făcut ca o groază să pună stăpânire pe locuitorii 
tării, astfel încât ei n-au încercat să răzbune măcelul de la Sihem. 
Călătorii au sosit la Betel nevătămați. Aici Dumnezeu i S-a arătat din 
nou lui Iacov şi s-a reînnoit legământul făgăduit. „Şi Iacov a ridicat 
un stâlp de aducere aminte în locul unde îi vorbise Dumnezeu, un 
stâlp de piatră“ (Ver 14). 

La Betel, Iacov a plâns pierderea uneia care a fost timp înde- 
lungat un membru de cinste al familiei tatălui său, şi anume doica 
Rebecăi, Debora, care o însoţise pe stăpâna ei din Mesopotamia 
în ţara Canaanului. Prezenţa acestei femei în vârstă fusese pentru 
Iacov o legătură prețioasă ce-l lega de viaţa din tinereţea sa şi în 
mod deosebit de mama sa, a cărei dragoste pentru el fusese atât de 
puternică şi bună. Debora a fost îngropată cu o aşa de mare jale, 
încât stejarul sub care i-a fost făcut mormântul a fost numit „Stejarul 
jalei“. Nu trebuie trecut cu vederea faptul că amintirea vieţii ei de 
credincioasă slujire şi jalea la moartea acestui prieten al familiei au 
fost socotite vrednice să fie păstrate în Cuvântul lui Dumnezeu. 

De la Betel era o călătorie de numai două zile până la Hebron, 
dar ea i-a adus lui Iacov o mare durere, prin moartea Rahelei. El 
slujise de două ori câte şapte ani de dragul ei şi dragostea lui a 
făcut ca munca să fie uşoară. Cât de profundă şi statornică a fost 
acea iubire s-a văzut atunci când, după mult timp, când Iacov se 
afla aproape de moarte în Egipt, Iosif a venit să-şi viziteze tatăl, 
iar bătrânul patriarh, privind înapoi la propria sa viaţă, a spus: „La 
întoarcerea mea din Padan, Rahela a murit pe drum lângă mine, 
în ţara Canaan, la o depărtare bunicică de Efrata; şi am îngropat-o 
acolo, pe drumul care duce la Efrata, sau Betleem“ (Geneza 48, 7). 
Din istoria familiei, a vieţii sale lungi şi pline de necazuri, numai 
pierderea Rahelei a fost amintită. 

Mai înainte de moartea ei, Rahela a dat naştere celui de-al doilea 
fiu al său. Cu ultima sa răsuflare de viaţă, ea a numit copilul Ben-Oni, 
„fiul durerii mele“. Dar tatăl său l-a numit Beniamin, „fiul dreptei“, 
sau „tăria mea“. Rahela a fost îngropată acolo unde a murit şi un 
stâlp a fost ridicat pe locul acela pentru a-i păstra amintirea. 

Pe drumul spre Efrata, o altă nelegiuire întunecată a mânjit fa- 
milia lui Iacov, care a făcut ca lui Ruben, fiul său întâi născut, să i se 
refuze privilegiile şi cinstea dreptului de întâi născut. 

În cele din urmă, Iacov a ajuns la capătul călătoriei sale, la „tatăl 
său Isaac, la Mamre ... care este totuna cu Hebronul, unde locuiseră 
ca străini Avraam şi Isaac“ (Ver 27). Aici el a rămas până la sfârşitul 
anilor vieţii tatălui său. Pentru Isaac, infirm şi orb, atenţia plină 
de bunătate a acestui fiu plecat de atâta timp de lângă el a fost o 
mângâiere în timpul anilor de singurătate şi pierderi ireparabile. 

Iacov şi Esau s-au întâlnit la patul de moarte al tatălui lor. Cân- 
dva, fratele mai mare aştepta acest eveniment ca o ocazie de răzbu- 
nare, dar de atunci simţămintele lui se schimbaseră mult. Şi Iacov, 
pe deplin mulţumit cu binecuvântările spirituale ale dreptului de 
întâi născut, a renunţat în favoarea fratelui său la moştenirea averii 
tatălui lor, de fapt singura moştenire pe care Esau o căuta, care avea 
valoare pentru el. Ei n-au mai fost deloc înstrăinaţi de gelozie sau 
ură, şi totuşi s-au despărțit, Esau îndreptându-se spre muntele Seir. 
Dumnezeu, care este bogat în binecuvântări, i-a dat lui Iacov avere 
pământească, pe lângă bunurile mai înalte pe care el le-a căutat. 
Averea celor doi fraţi „era prea mare ca să poată locui împreună, şi 
ținutul în care locuiau ca străini nu le mai putea ajunge din pricina 
turmelor lor“ (Geneza 36, 7). Această despărţire era în armonie cu 
planurile divine cu privire la Iacov. Deoarece fraţii se deosebeau 
atât de mult în ceea ce priveşte credinţa lor religioasă, era mai bine 
pentru ei să locuiască separat. 

Esau şi Iacov au fost instruiți la fel în cunoaşterea lui Dumnezeu 
şi amândoi erau liberi să umble în calea poruncilor Sale şi să se 
bucure de favoarea Sa; dar ei n-au ales să facă amândoi acest lucru. 
Cei doi fraţi au umblat pe căi diferite şi căile lor aveau să continue 
să se deosebească din ce în ce mai mult. 

N-a fost o alegere arbitrară din partea lui Dumnezeu, prin care 
Esau a fost lăsat în afara binecuvântărilor mântuirii. Darurile harului 
Său prin Hristos sunt oferite în mod liber tuturor. Nu există predesti- 
nație, ci omul poate pieri numai prin hotărâre proprie. În Cuvântul 
Său, Dumnezeu a prezentat condiţiile prin care fiecare suflet poate 
fi ales pentru viaţa veşnică, şi anume ascultarea de poruncile lui 
Dumnezeu, prin credinţa în Hristos. Dumnezeu alege un caracter în 
armonie cu Legea Sa, şi toţi aceia care vor atinge standardul cerut 
de El vor avea intrare în Împărăţia slavei. Hristos Însuşi a zis: „Cine 
crede în Fiul, are viaţa veşnică; dar cine nu crede în Fiul, nu va vedea 
viaţa“ (loan 3, 36). „Nu orişicine-Mi zice: Doamne, Doamne! va 

intra în împărăția Cerurilor, ci cel ce face voia Tatălui Meu, care este 
în ceruri“ (Matei 7, 21). Iar în Apocalips El declară: „Ferice de cei 
ce îşi spală hainele, ca să aibă drept la pomul vieții, şi să intre pe 
porți în cetate“ (Apocalipsa 22, 14). Cu privire la mântuirea finală 
a omului, aceasta este singura alegere prezentată în Cuvântul lui 
Dumnezeu. 

Orice suflet care va lucra propria sa mântuire cu frică şi cutremur 
va fi ales. Va fi ales acela care va lua asupra-şi armura şi va lupta 
lupta cea bună a credinţei. Va fi ales acela care va veghea şi se va 
ruga, care va cerceta Scriptura şi care va fugi de ispite. Va fi ales 
acela care va avea mereu credinţă şi va asculta de orice cuvânt care 
iese din gura lui Dumnezeu. Mijloacele mântuirii sunt oferite în mod 
liber tuturor; dar de rezultatele mântuirii se vor bucura numai aceia 
care au îndeplinit condițiile. 

Esau a disprețuit binecuvântările legământului. El a acordat 
bunurilor trecătoare o valoare mai mare decât celor spirituale şi a 
primit ceea ce a dorit. Propriei sale alegeri s-a datorat faptul că el 
a fost despărţit de poporul lui Dumnezeu. Iacov a ales moştenirea 
credinţei. El s-a străduit s-o obţină prin iscusinţă, înşelăciune şi fals; 
dar Dumnezeu a îngăduit ca păcatul său să lucreze îndreptarea lui. 
Deşi în ultimii ani trecuse prin tot felul de experienţe amare, totuşi 
Iacov nu se abătuse niciodată de la ţinta sa şi nu renunţase la alegerea 
sa. El a învăţat faptul că, bizuindu-se pe iscusinţa şi înţelepciunea 
omenească pentru a obţine binecuvântarea, el se luptase de fapt 
împotriva lui Dumnezeu. Din noaptea aceea a luptei de lângă pârâul 
Iaboc, Iacov a ieşit un alt om. Încrederea în sine a fost scoasă din 
rădăcină. Din acel moment înainte nu s-a mai văzut la el şiretenie. În 
locul uneltirii şi al înşelăciunii, viaţa sa a fost marcată de simplitate 
şi adevăr. EI a învăţat lecţia sprijinirii în mod simplu pe braţul Celui 
Atotputernic şi, în mijlocul încercărilor şi suferințelor, el s-a plecat 
într-o umilă supunere înaintea voinţei lui Dumnezeu. Elementele 
josnice ale caracterului său au fost arse în cuptorul de foc, iar aurul 
adevărat a fost curăţat, până când credinţa lui Avraam şi a lui Isaac 
a apărut în toată limpezimea ei, în Iacov. 

Păcatul lui Iacov şi lanţul evenimentelor ce au urmat datorită lui 
n-au încetat să exercite o influenţă spre rău — o influenţă ce şi-a 
dat pe faţă roadele ei amare în caracterul şi viaţa fiilor săi. Când 
aceşti fii au ajuns la maturitate, în ei s-au dezvoltat scăderi serioase. 

Rezultatele poligamiei s-au manifestat în cămin. Acest rău teribil 
tinde să sece izvoarele iubirii, iar influenţa lui slăbeşte legăturile cele 
mai sfinte. Gelozia dintre mame a amărât relațiile familiale, copiii 
crescuseră având un duh de ceartă şi fără stăpânire de sine, iar viaţa 
tatălui a fost întunecată de griji şi durere. 

Se afla totuşi unul cu un caracter cu totul diferit, fiul cel mare 
al Rahelei, Iosif, a cărui rară frumuseţe personală părea că nu este 
decât o reflectare a frumuseţii lăuntrice a minţii şi inimii. Curat, activ 
şi plin de bucurie, tânărul dădea de asemenea dovadă de tărie morală 
şi seriozitate. El asculta de sfaturile tatălui său şi îi plăcea să asculte 
de Dumnezeu. Calitățile care l-au făcut mai târziu cunoscut în Egipt 
— bunătatea, credincioşia şi faptul că era vrednic de încredere — 
se manifestau deja în viaţa sa zilnică. Murindu-i mama, afecțiunea 
lui s-a prins tot mai mult de tatăl său, şi inima lui Iacov s-a legat de 
acest copil al bătrâneţilor sale. El îl „iubea pe Iosif mai mult decât 
pe toţi ceilalţi fii ai săi“ (Geneza 37, 3). 

Dar tocmai această afecţiune a sa avea să devină un motiv de tul- 
burare şi întristare. Iacov, în mod neînţelept, a manifestat preferința 
sa pentru Iosif, şi lucrul acesta a trezit gelozia celorlalți fii ai săi. 
Iosif era martor al comportamentului rău al fraţilor săi şi a fost tare 
întristat; el şi-a permis ca în mod delicat să-i mustre, fapt care n-a 
făcut altceva decât să le trezească şi mai tare ura şi resentimentele. 
El nu putea îndura să-i vadă păcătuind împotriva lui Dumnezeu şi 
de aceea el a făcut cunoscut lucrul acesta tatălui său, nădăjduind ca 
autoritatea sa să-i poată determina să se îndrepte. 

Cu grijă, Iacov a evitat să le aţâţe mânia prin severitate sau 
iuţeală. Cu profundă emoție, el şi-a exprimat grija pentru copiii 
săi şi i-a implorat să dea dovadă de respect faţă de perii săi albi şi 
să nu aducă ruşine asupra numelui său şi, mai presus de toate, să 
nu aducă dezonoare lui Dumnezeu printr-o astfel de nesocotire a 
învățăturilor Sale. Ruşinaţi de faptul că purtarea lor rea fusese dată 
pe faţă, tinerii s-au prefăcut că s-au pocăit, când de fapt ei n-au făcut 
decât să ascundă adevăratele lor simţăminte, care au devenit şi mai 
înverşunate prin această dare a lor în vileag. 

Darul neînţelept pe care tatăl i l-a făcut lui Iosif, o haină sau 
o tunică scumpă, care de obicei era purtată de persoane distinse, a 
fost pentru ei o altă dovadă a atitudinii lui părtinitoare şi a dat loc la 
bănuiala că el intenţionează să treacă peste copiii săi mai mari şi să-i 

atribuie fiului Rahelei dreptul de întâi născut. Răutatea lor a crescut 
şi mai mult când, într-o zi, băiatul le-a povestit un vis pe care l-a avut. 
„lată“, spuse el, „noi eram la legatul snopilor în mijlocul câmpului; 
şi iată că snopul meu s-a ridicat şi a stat în picioare; iar snopii voştri 
l-au înconjurat, şi s-au aruncat cu faţa la pământ înaintea lui“. 

„Doar n-ai să împărăţeşu tu peste noi? Doar n-ai să ne cârmuieşti 
tu pe noi?“ au spus fraţii săi, cu vădită mânie. 

Nu peste mult timp el a avut un alt vis, la fel de important, pe 
care de asemenea l-a relatat: „Soarele, luna şi unsprezece stele se 
aruncau cu faţa la pământ înaintea mea“ (Geneza 37, 7-9). Acest vis 
a fost tot atât de repede interpretat ca şi primul. Tatăl său, care era 
prezent, i-a spus mustrător: „Ce înseamnă visul acesta pe care l-ai 
visat? Nu cumva vom veni eu, mama ta şi fraţii tăi să ne aruncăm cu 
faţa la pământ înaintea ta?“ (Ver 10). 

În ciuda severităţii aparente a cuvintelor sale, Iacov credea că 
Dumnezeu îi descoperea lui Iosif viitorul. 

Pe când tânărul stătea înaintea fraţilor săi, înfăţişarea sa frumoasă 
strălucea de spiritul inspiraţiei, şi ei nu-şi puteau reţine admiraţia; 
dar ei n-au ales să renunţe la căile lor rele şi au urât curăţia ce mustra 
păcatele lor. Acelaşi spirit care-l stăpânise pe Cain se aprinsese şi în 
inimile lor. 

Fraţii erau obligaţi să se mute din loc în loc pentru a-şi asigura 
păşune pentru turmele lor şi adesea erau absenţi cu toţii luni întregi 
de acasă. După întâmplările relatate mai sus, ei au mers la locul pe 
care l-a cumpărat tatăl lor, la Sihem. A trecut un timp în care nu s-a 
primit nici o veste de la ei şi tatăl a început să se îngrijoreze de viaţa 
lor, din cauza comportării lor crude din trecut faţă de cei din Sihem. 
De aceea, el l-a trimis pe Iosif să-i găsească şi să-i aducă ştiri despre 
starea lor. Dacă Iacov ar fi cunoscut adevăratele sentimente ale fiilor 
săi faţă de Iosif, atunci nu l-ar fi lăsat singur cu ei; dar ei au ascuns 
cu grijă faptul acesta de el. 

Cu o inimă plină de bucurie, Iosif s-a despărțit de tatăl său, fără 
ca bătrânul om şi nici tânărul său fiu să viseze la cele ce aveau să se 
întâmple până când ei aveau să se mai revadă. Când, după călătoria 
sa lungă şi singuratică, Iosif a sosit la Sihem, fraţii săi şi turmele lor 
nu mai erau de găsit. Întrebând de ei, el a fost îndreptat spre Dotan. 
Făcuse deja mai mult de optzeci de kilometri şi acum o altă distanţă 
de douăzeci şi cinci de kilometri îi stătea înainte, dar el a pornit în 

grabă, uitând de oboseală, la gândul de a alina neliniştea tatălui său 
şi de a-şi întâlni fraţii, pe care, în ciuda răutăţii lor, el încă îi iubea. 

Fraţii săi l-au văzut venind; dar nici gândul la călătoria cea lungă 
pe care el a făcut-o ca să-i întâlnească, la oboseala şi faptul că era 
flămând, nici apelurile lui la ospitalitatea şi iubirea lor frăţească, 
nimic nu a înmuiat asprimea urii lor. Vederea hainei, dovadă a iubirii 
tatălui său, i-a făcut să turbeze. „lată că vine făuritorul de vise“, au 
strigat ei în batjocură. Mânia şi răzbunarea, nutrite de mult timp în 
ascuns, au pus acum stăpânire pe ei. „Veniţi acum să-l omorâm“, au 
spus ei, „şi să-l aruncăm într-una din aceste gropi; vom spune că l-a 
mâncat o fiară sălbatică, şi vom vedea ce se va alege de visurile lui“ 
(Ver 19-20). 

Ei ar fi adus la îndeplinire planul lor, dacă nu era acolo Ruben. 
El n-a vrut să ia parte la uciderea fratelui său şi a propus ca Iosif 
să fie aruncat de viu într-o groapă şi să fie lăsat să moară acolo, 
intenţionând totuşi, în taină, să-l salveze şi să-l redea tatălui său. 
Convingându-i pe toţi să fie de acord cu acest plan, Ruben a părăsit 
grupul fraţilor săi, temându-se ca nu cumva să nu-şi poată controla 
simţămintele şi, astfel, adevăratele lui intenţii să fie date pe faţă. 

Fără să bănuiască primejdia, Iosif venea bucuros că ţinta lungii 
sale căutări a fost atinsă; dar, în loc de salutul la care se aştepta, el 
s-a îngrozit de privirile mânioase şi răzbunătoare care l-au întâm- 
pinat. Fu înşfăcat şi haina i-a fost smulsă de pe el. Ameninţările şi 
batjocurile au dat pe faţă un plan ucigaş. Rugăminţile lui au rămas 
neauzite. El se afla cu totul în puterea acelor oameni ieşiţi din minţi. 
Trăgându-l în mod barbar spre o groapă adâncă, l-au aruncat în ea 
ŞI, după ce s-au asigurat de faptul că nu exista nici o posibilitate de 
scăpare, l-au lăsat acolo, să piară de foame, în timp ce ei „s-au aşezat 
să mănânce“. 

Dar unii dintre ei nu se simțeau bine; ei nu simțeau satisfacția 
pe care se aşteptau să le-o aducă răzbunarea. În curând, o ceată 
de călători se văzu apropiindu-se. Era o caravană de ismaeliţi de 
dincolo de Iordan, în drumul lor spre Egipt, cu mirodenii şi alte 
mărfuri. Iuda le-a propus acum ca, în loc să-l lase să moară, să-l 
vândă pe fratele lor acestor negustori păgâni. Şi astfel, în timp ce 
el era înlăturat din drumul lor, ei aveau să rămână curaţi de sângele 
lui; „căci“, spunea el, „este fratele nostru, carne din carnea noastră“. 

Toți au fost de acord cu această propunere şi Iosif a fost repede scos 
afară din groapă. 

Când i-a văzut pe negustori, adevărul cel groaznic l-a străfulgerat. 
A deveni sclav era o soartă cu mult mai de temut decât moartea. 
În agonia groazei, el a apelat la unul şi la altul din fraţii săi, dar în 
zadar. Unii au fost mişcaţi de milă, dar, temându-se să nu se facă de 
râs, au tăcut; toţi aveau simţământul că au mers prea departe ca să 
mai dea înapoi. Dacă Iosif ar fi fost cruțat, fără îndoială că el i-ar fi 
spus tatălui lor, care nu avea să treacă cu vederea cruzimea lor faţă 
de fiul său favorit. Făcându-şi inimile cremene faţă de rugăminţile 
lui, ei l-au vândut în mâinile negustorilor păgâni. Caravana s-a pus 
în mişcare şi în curând s-a pierdut din vedere. 

Ruben s-a întors la groapă, dar Iosif nu mai era acolo. Alarmat 
de faptul acesta şi făcându-şi reproşuri, el şi-a smuls hainele şi i-a 
căutat pe fraţii săi, spunând: „Băiatul nu mai este! Ce mă voi face 
eu?“ (Ver 30). Luând cunoştinţă de soarta lui Iosif, cum şi de faptul 
că era acum imposibil să-l mai recapete, Ruben a fost convins să 
se unească cu ceilalţi în încercarea de a acoperi vina lor. Junghiind 
un ţap, ei au înmuiat haina lui Iosif în sângele lui şi au dus-o tatălui 
lor, spunându-i că au găsit-o pe câmp şi că se temeau că este a 
fratelui lor. „Vezi“, au spus ei, „dacă este haina fiului tău sau nu“. 
Ei priviseră înainte la scena aceasta cu groază, dar nu erau pregătiți 
pentru durerea sfâşietoare de inimă, pentru jalea de nedescris, pe 
care erau obligaţi să o vadă acum. „Este haina fiului meu“, a spus 
Iacov; „o fiară sălbatică l-a mâncat. Da, Iosif a fost făcut bucăţi“ 
(Ver 33). Zadarnic încercau fiii şi fiicele sale să-l mângâie. El „şi-a 
rupt hainele, şi-a pus un sac pe coapse, şi a jelit multă vreme pe 
fiul său“ (Ver 34). Timpul părea că nu aduce nici o alinare durerii 
sale. „Plângând mă voi coborî la fiul meu în locuinţa morţilor“, era 
plânsul său disperat. Tinerii, îngroziţi de ceea ce au făcut şi totuşi 
temându-se de reproşurile tatălui lor, au ascuns în inimă conştienţa 
vinovăţiei lor, care acum le părea chiar şi lor, ca fiind foarte mare. 


Capitolul 20 — Iosif în Egipt 


Între timp, Iosif şi cei ce l-au cumpărat se aflau pe drumul spre 
Egipt. Pe când caravana călătorea spre miazăzi, către hotarele Canaa- 
nului, băiatul a putut zări în depărtare colinele printre care se aflau şi 
corturile tatălui său. El a plâns amar, gândindu-se la tatăl său iubitor, 
în singurătatea şi durerea lui. Din nou i-a venit în minte scena de la 
Dotan. El i-a văzut pe fraţii săi plini de mânie şi a simțit privirile lor 
furioase aţintite asupra lui. Cuvintele înţepătoare şi insultătoare, cu 
care ei au răspuns rugăminţilor lui disperate, răsunau în urechile lui. 
Cu inima tremurândă privi înainte, spre viitor. Ce schimbare avusese 
loc în situaţia lui — de la poziţia sa de fiu prea iubit, la aceea de 
sclav disprețuit şi neajutorat. Singur şi fără prieteni, care avea să fie 
soarta sa în ţara străină în care era dus? Pentru un timp, Iosif căzu 
pradă unei dureri şi unei groaze nestăpânite. 

Dar, în providenţa lui Dumnezeu, chiar această experienţă avea 
să fie o binecuvântare pentru el. În câteva ore, el a învăţat ceea ce 
ani de zile n-ar fi putut să înveţe. Tatăl său, puternic şi duios, cum 
fusese şi iubirea lui, îi făcuse rău prin comportarea lui părtinitoare şi 
indulgentă. Această neînţeleaptă preferinţă i-a mâniat pe fraţii lui şi 
i-a provocat la fapta lor cea crudă, care l-a despărțit de căminul său. 
Efectele ei s-au manifestat de asemenea în propriul său caracter. Au 
fost încurajate greşeli care acum trebuia să fie corectate. El devenise 
încrezător în sine şi pretenţios. Obişnuit să fie slăbiciunea grijii 
tatălui său, şi-a dat seama că este nepregătit să facă faţă greutăților 
din faţa sa, vieţii aspre şi lipsite de ocrotire a unui străin şi a unui 
sclav. 

În situaţia aceasta, gândul i s-a îndreptat spre Dumnezeul tatălui 
său. În copilărie, el fusese învăţat să-L iubească şi să se teamă de 
El. Adesea, în cortul tatălui său, el ascultase istorisirea visului pe 
care Iacov l-a avut pe când fugise în exil. I se povestise despre 
făgăduinţele lui Dumnezeu făcute lui Iacov şi cum fuseseră ele 
împlinite — cum, atunci când a fost nevoie, îngerii lui Dumnezeu 
au venit să-l înveţe, să-l mângâie şi să-l ocrotească. El fusese învăţat 

despre iubirea lui Dumnezeu manifestată în faptul că a dat oamenilor 
un Răscumpărător. Toate aceste lecţii preţioase îi veneau acum 
cu putere în minte. Iosif credea că Dumnezeul părinţilor săi va fi 
şi Dumnezeul lui. Atunci şi acolo el s-a consacrat pe deplin lui 
Dumnezeu şi s-a rugat ca Păzitorul lui Israel să fie cu el în ţara 
exilului său. 

Sufletul său a tresăltat când a luat hotărârea supremă de a se 
dovedi credincios faţă de Dumnezeu — în toate împrejurările să se 
comporte aşa cum se cuvine unui supus al Împăratului cerului. El 
avea să-l slujească lui Dumnezeu cu o inimă neîmpărțită; el avea 
să dea piept cu încercările şi să îndeplinească cu credincioşie orice 
îndatorire. Experienţa unei singure zile fusese punctul de cotitură 
în viaţa lui Iosif. Nenorocirea ei îngrozitoare l-a schimbat dintr-un 
copil răsfăţat, într-un bărbat stăpân pe sine, curajos şi serios. 

Sosind în Egipt, Iosif a fost vândut lui Potifar, mai marele găr- 
zilor împăratului, în a cărui slujbă a rămas zece ani. Aici el a fost 
expus unor ispite de un caracter cu totul ieşit din comun. Se afla aici 
în mijlocul idolatriei. Închinarea la zei era însoţită de întreaga pompă 
împărătească, susţinută de bogăţia şi cultura celei mai civilizate na- 
țiuni din vremea aceea. Cu toate acestea, Iosif şi-a păstrat simplitatea 
şi credincioşia sa faţă de Dumnezeu. Pretutindeni în jurul său erau 
priveliştile şi chemările viciului, dar el era ca unul care nu auzea şi 
nu vedea nimic. El nu îngăduia ca gândurile lui să zăbovească asupra 
subiectelor interzise. Dorinţa de a câştiga bunăvoința egiptenilor nu 
l-a putut determina să renunţe la principule lui. Dacă ar fi încercat să 
facă acest lucru, atunci el ar fi fost biruit de ispite; dar el nu se ruşina 
de religia părinţilor săi şi n-a făcut nici un efort pentru a ascunde 
faptul că era un adorator al lui Iehova. 

„Domnul a fost cu Iosif, aşa că toate îi mergeau bine... Stăpânul 
lui a văzut că Domnul era cu el şi că Domnul făcea să-i meargă 
bine ori de ce se apuca“ (Geneza 39, 2-3). Încrederea lui Potifar în 
Iosif creştea zi după zi şi, în cele din urmă, l-a ridicat la rangul de 
administrator, dându-i controlul deplin asupra tuturor averilor sale. 
„Egipteanul a lăsat pe mâinile lui Iosif tot ce avea, şi n-avea altă grijă 
decât să mănânce şi să bea“ (Ver 6). 

Prosperitatea însemnată, care se vedea în tot ceea ce se afla 
în grija sa, nu era rezultatul direct al unei minuni; dar hărnicia, 
grija şi energia sa erau încununate cu binecuvântarea divină. Iosif 

atribuia succesul său bunăvoinţei lui Dumnezeu şi chiar idolatrul 
său stăpân accepta aceasta, ca fiind secretul prosperității sale fără 
precedent. Totuşi, această prosperitate n-ar fi putut să fie obţinută 
fără eforturi statornice şi bine chibzuite. Dumnezeu a fost proslăvit 
prin credincioşia slujitorului Său. A fost scopul Său acela ca, în 
curăţie şi cinste, cel ce credea în Dumnezeu să fie într-un contrast 
izbitor cu închinătorii la idoli — pentru ca astfel lumina harului 
ceresc să poată străluci în mijlocul întunericului păgânismului. 

Purtarea cuviincioasă şi credincioşia lui Iosif au câştigat inima 
dregătorului lui faraon, care ajunsese să-l privească mai degrabă 
ca pe un fiu decât ca pe un sclav. Tânărul a fost adus în legătură 
cu oameni de vază, învăţaţi, şi astfel a ajuns să aibă o cunoaştere a 
ştiinţei, a limbilor şi afacerilor, o educaţie necesară viitorului prim- 
ministru al Egiptului. 

Dar credinţa şi integritatea lui Iosif aveau să fie puse la probă prin 
încercări teribile. Soţia stăpânului său căuta să-l ademenească pe tâ- 
năr să calce Legea lui Dumnezeu. Până aici, el rămăsese ne-atins de 
stricăciunea care domnea în ţara aceea păgână; dar aceste ispite erau 
atât de neaşteptate, atât de puternice şi seducătoare — cum avea oare 
să facă faţă? Iosif ştia foarte bine care aveau să fie consecinţele îm- 
potrivirii sale. Pe de o parte erau tăinuirea, favorurile şi răsplătirile; 
pe de altă parte, dizgraţia, închisoarea şi poate — moartea. Întreaga 
sa viaţă viitoare depindea de hotărârea unui moment. Va triumfa 
oare principiul? Va rămâne Iosif totuşi credincios lui Dumnezeu? 
Cu o îngrijorare ce nu se poate exprima în cuvinte, îngerii priveau la 
scena aceasta. Răspunsul lui Iosif a dat pe faţă puterea principiului 
religios. El nu va trăda încrederea stăpânului său de pe pământ şi, 
indiferent de consecinţe, el va fi credincios Stăpânului său din ceruri. 
Sub privirile cercetătoare ale lui Dumnezeu şi ale sfinţilor îngeri, 
mulţi îşi iau libertatea de a face fapte de care n-ar vrea să se facă 
vinovaţi în prezenţa semenilor lor, dar primul gând al lui Iosif a fost 
la Dumnezeu: „Cum aş putea să fac eu un rău atât de mare şi să 
păcătuiesc împotriva lui Dumnezeu?“ (Ver 9), zise el. 

Dacă am avea mereu simţământul că Dumnezeu vede şi aude tot 
ceea ce facem şi spunem şi că înregistrează cu credincioşie cuvintele 
şi faptele noastre, cum şi faptul că va trebui să stăm faţă în faţă 
cu toate acestea, atunci ne-ar fi teamă să păcătuim. Tinerii să-şi 
amintească întotdeauna că, oriunde sunt şi în tot ceea ce fac, ei se 

află în prezenţa lui Dumnezeu. Nici un amănunt din comportamentul 
nostru nu scapă neobservat. Nu ne putem ascunde căile de Cel Prea 
Înalt. Legile omeneşti, uneori destul de severe, sunt adesea călcate 
fără ca acest lucru să se descopere şi deci fără să se pedepsească. 
Dar nu aşa stau lucrurile cu Legea lui Dumnezeu. Întunericul cel 
mai adânc din miez de noapte nu poate fi acoperământ pentru cel 
vinovat. Acesta poate gândi că este singur; dar pentru orice faptă 
există un martor nevăzut. Chiar şi motivele inimii sale sunt deschise 
cercetării divine. Orice faptă, orice cuvânt şi orice gând sunt aşa 
de clar înregistrate, ca şi când în întreaga lume n-ar exista decât 
O singură persoană şi atenţia cerului ar fi îndreptată numai asupra 
acesteia. 

Iosif a suferit pentru integritatea sa, căci ispititoarea lui s-a răz- 
bunat, acuzându-l de o faptă murdară şi făcând ca el să fie aruncat 
în închisoare. Dacă Potifar ar fi crezut învinuirile soţiei sale aduse 
împotriva lui Iosif, atunci tânărul evreu şi-ar fi pierdut viaţa; dar mo- 
destia şi cinstea care au caracterizat întotdeauna comportamentul său 
au fost dovada nevinovăţiei sale; şi totuşi, pentru a salva reputaţia 
familiei stăpânului său, el a fost lăsat pradă ocării şi robiei. 

La început, Iosif a fost tratat cu mare severitate de către temnice- 
rii săi. Psalmistul spune: „I-au strâns picioarele în lanţuri, l-au pus în 
fiare, până la vremea când s-a întâmplat ce vestise el, şi până când l-a 
încercat Cuvântul Domnului“ (Psalmii 105, 18-19). Dar adevăratul 
caracter al lui Iosif a strălucit chiar şi în întunericul închisorii. El 
şi-a păstrat cu străşnicie credinţa şi răbdarea; anii săi de slujire cre- 
dincioasă au fost răsplătiți cât nu se poate mai crud, şi totuşi aceasta 
nu l-a amărât şi nu l-a descurajat. El avea pacea care venea dintr-o 
conştiinţă curată şi şi-a încredinţat situaţia în mâna lui Dumnezeu. 
El nu s-a mai gândit la nedreptăţile ce i se făcuseră, ci a uitat durerea 
sa, căutând să uşureze necazurile altora. Chiar în închisoare el a găsit 
ceva de făcut. Dumnezeu îl pregătea în şcoala durerilor pentru a fi 
mai mult de folos, iar el nu s-a dat înapoi de la disciplina ce-i era 
necesară. În închisoare, văzând roadele opresiunii şi ale tiraniei, cum 
şi efectele crimei, el a învăţat lecţia dreptăţii, a împreunei simţiri şi 
a îndurării, care l-a pregătit să folosească puterea cu înţelepciune şi 
milă. 

Încetul cu încetul, Iosif a câştigat încrederea mai marelui temni- 
tei şi în cele din urmă i s-au dat în grijă toţi deţinuţii. Comportarea 

sa în închisoare, şi anume cinstea în viaţa sa de fiecare zi şi simpatia 
manifestată faţă de aceia care se aflau în necaz şi deznădejde-acestea 
i-au deschis calea pentru prosperitatea şi onoarea sa viitoare. Fie- 
care rază de lumină pe care o revărsăm asupra altora se întoarce 
asupra noastră. Fiecare cuvânt bun şi plin de amabilitate adresat 
celor întristaţi, fiecare faptă pe care o facem ca să-i uşurăm pe cei 
apăsaţi şi fiecare dar pe care-l facem celor în nevoi, dacă motivele 
ce le generează sunt sfinte, vor avea ca rezultat binecuvântări pentru 
dătător. 

Mai marele pitarilor şi mai marele paharnicilor împăratului fu- 
seseră aruncaţi în închisoare pentru o vină oarecare şi au ajuns sub 
mâna lui Iosif. Într-o dimineaţă, observând că aceştia sunt foarte 
trişti, cu bunătate s-a interesat de motivele întristării lor şi 1 s-a spus 
că fiecare dintre ei avuseseră câte un vis deosebit, a cărui semnifica- 
ție erau foarte doritori s-o cunoască. Nu aparţin oare „tălmăcirile lui 
Dumnezeu?“, spuse Iosif. „Istorisiţi-mi dar visele voastre“ (Geneza 
40, 8). După ce fiecare şi-a povestit visul, Iosif le-a făcut cunoscut 
tâlcuirea lor. După trei zile, paharnicul avea să fie aşezat din nou în 
slujba sa şi să pună paharul în mâna lui Faraon, ca şi mai înainte, dar 
mai marele pitarilor avea să fie dat morţii din porunca împăratului. 
În amândouă cazurile, lucrurile s-au petrecut aşa cum au fost prezise. 

Purtătorul paharului împărătesc i-a făgăduit lui Iosif o profundă 
recunoştinţă, atât pentru tălmăcirea fericită a visului său, cât şi pentru 
multele fapte de bunăvoință de care se bucurase; acesta, amintindu-i 
în modul cel mai mişcător că era ţinut în închisoare pe nedrept, l-a 
rugat să intervină, ca să fie adus înaintea împăratului cazul său. „Adu- 
ți aminte şi de mine“, a spus el, „când vei fi fericit, şi arată, rogu-te, 
bunătate faţă de mine; pune o vorbă bună pentru mine la Faraon şi 
scoate-mă din casa aceasta. Căci am fost luat cu sila din ţara evreilor, 
şi chiar aici n-am făcut nimic ca să fiu aruncat în temniţă“ (Ver 
14-15). Mai marele paharnicilor a trăit să vadă împlinirea visului în 
toate amănuntele lui; dar atunci când a ajuns să se bucure iarăşi de 
bunăvoința împăratului, nu s-a mai gândit deloc la binefăcătorul lui. 
Iosif a mai rămas încă doi ani în închisoare. Nădejdea ce se aprinsese 
în inima sa se stinse cu timpul şi, la toate celelalte încercări, s-a 
adăugat şi mușcătura amarnică a nerecunoştinţei. 

Dar o mână dumnezeiască se pregătea să deschidă porţile temni- 
tei. Împăratul Egiptului a avut într-o noapte două vise, care păreau 

că se referă la acelaşi eveniment şi că prevestesc o mare nenorocire. 
El nu putea să stabilească însemnătatea lor, dar ele continuau să-i 
chinuiască mintea. Magii şi înţelepţii împărăției sale n-au fost în 
stare să i le tălmăcească. Tulburarea şi neliniştea împaratului creş- 
teau mereu şi groaza a pus stăpânire pe tot palatul. Agitaţia aceasta 
generală i-a reamintit mai marelui paharnicilor de împrejurările pro- 
priului său vis; o dată cu aceasta şi-a adus aminte de Iosif şi a fost 
străpuns de remuşcări pentru uitarea şi nerecunoştinţa sa. De îndată, 
el i-a făcut cunoscut împăratului cum visul său şi al mai marelui 
pitarilor fuseseră tălmăcite de un deţinut evreu şi cum s-au împlinit 
cele prezise. 

A fost umilitor pentru faraon să se întoarcă de la magii şi în- 
ţelepţii împărăției sale şi să ceară sfat de la un străin, şi acesta un 
sclav, dar era gata să facă lucrul cel mai umilitor, dacă prin aceasta 
fiinţa sa tulburată putea găsi odihnă. S-a trimis imediat după Iosif; el 
s-a dezbrăcat de hainele sale de închisoare, s-a ras deoarece părul îi 
crescuse mult în timpul cât a fost în dizgrație, ţinut în temniţă. Apoi 
a fost dus înaintea împăratului. 

„Faraon a zis lui Iosif: «Am visat un vis. Nimeni nu l-a putut 
tălmăci; şi am aflat că tu tălmăceşti un vis, îndată ce l-ai auzit». Iosif 
a răspuns lui Faraon: «Nu eu! Dumnezeu este Acela care va da un 
răspuns lui Faraon» (Geneza 41, 15-16). Răspunsul pe care Iosif l-a 
dat împăratului dă pe faţă umilinţa şi credinţa sa în Dumnezeu. Cu 
modestie a respins onoarea — că ar avea în el însuşi o înţelepciune 
deosebită. „Nu eu“, numai Dumnezeu poate explica tainele acestea. 

Faraon a început apoi să-şi povestească visele: „Se făcea că stă- 
team pe malul râului. Şi deodată, şapte vaci grase la trup şi frumoase 
la chip s-au suit din râu, şi au început să pască prin mlaştini. După 
ele s-au suit alte şapte vaci, slabe, foarte urâte la chip şi sfrijite. N- 
am mai văzut altele aşa de urâte în toată ţara Egiptului. Vacile cele 
sfrijite şi slabe au mâncat pe cele şapte vaci dintâi, care erau grase. 
Le-au înghiţit, fără să se poată cunoaşte că intraseră în pântecele lor; 
ba încă înfăţişarea lor era tot aşa de urâtă ca mai înainte. Şi m-am 
deşteptat. Am mai văzut în vis încă şapte spice pline şi frumoase, 
care creşteau pe acelaşi pai. Şi după ele au răsărit şapte spice goale, 
slabe, arse de vântul de răsărit. Spicele slabe au înghiţit pe cele şapte 
spice frumoase. Am spus aceste lucruri magilor, dar nimeni nu mi 
le-a putut tălmăci“. 

„Ce a visat Faraon“, a spus Iosif, „înseamnă un singur lucru: 
Dumnezeu a arătat mai dinainte lui Faraon ce are să facă“. Aveau să 
vină şapte ani de mare belşug. Ogoarele şi livezile aveau să rodească 
mai mult ca oricând. lar această perioadă avea să fie urmată de şapte 
ani de foamete. „Foametea aceasta care va urma va fi aşa de mare 
că nu se va mai cunoaşte belşugul din ţară“. Repetarea visului era o 
dovadă atât a faptului că lucrul acesta era hotărât, cât şi a faptului că 
avea să se împlinească foarte curând. „Acum“, continuă el, „Faraon 
să aleagă un om priceput şi înţelept, şi să-l pună în fruntea ţării 
Egiptului. Faraon să pună prefecţi în ţară, ca să ridice o cincime 
din roadele Egiptului în timpul celor şapte ani de belşug. Să se 
strângă toate bucatele din aceşti ani buni care au să vină; să se facă, 
la îndemâna lui Faraon, grămezi de grâu, provizii în cetăţi, şi să le 
păzească. Bucatele acestea vor fi provizia ţării, pentru cei şapte ani 
de foamete care vor veni în ţara Egiptului, pentru ca ţara să nu fie 
prăpădită de foamete“ (Geneza 41, 17-36). 

Tălmăcirea era aşa de rezonabilă şi aşa de bine închegată, iar 
planul pe care el l-a recomandat era aşa de bun şi iscusit, încât co- 
rectitudinea lui nu mai putea fi pusă la îndoială. Dar cui 1 se putea 
încredința executarea unui asemenea plan? De înţeleapta alegere 
depindea chiar scăparea naţiunii de pieire. Împăratul era tulburat. 
Pentru un timp, problema numirii a fost încă în studiu. Prin mijloci- 
rea mai marelui paharnicilor, monarhul aflase despre înţelepciunea şi 
iscusinţa date pe faţă de Iosif în administrarea închisorii; era evident 
faptul că el poseda talente administrative într-un grad foarte mare. 
Paharnicul, cuprins acum de remuşcări, se strădui să ispăşească 
vechea lui nerecunoştinţă, lăudându-l cu cea mai mare căldură pe 
binefăcătorul său; iar cercetările pe care împăratul le-a făcut în con- 
tinuare au dovedit corectitudinea raportului său. În toată împărăţia, 
Iosif era singurul om dăruit cu înţelepciune care să arate primejdia 
ce ameninţa împărăţia, cum şi cu pregătirea necesară pentru a-i face 
faţă; iar împăratul era convins că el era cel mai bine calificat să exe- 
cute planurile pe care le propusese. Era clar faptul că o putere divină 
era cu el şi că nu era nimeni printre slujbaşii de stat ai împărăției aşa 
de bine calificat ca să conducă problemele naţiunii în acest timp de 
criză. Faptul că era evreu şi sclav era de mică importanţă, când în 
cumpănă era pusă înţelepciunea evidentă şi judecata lui sănătoasă. 

„Am putea noi oare să găsim un om ca acesta, care să aibă în el 
Duhul lui Dumnezeu?“ (Ver 38), le spuse împăratul sfetnicilor săi. 

S-a hotărât atunci numirea şi lui Iosif i s-a adus la cunoştinţă 
vestea uimitoare: „Fiindcă Dumnezeu ţi-a făcut cunoscut toate aceste 
lucruri, nu este nimeni atât de priceput şi atât de înţelept ca tine. 
Te pun mai mare peste casa mea, şi tot poporul meu va asculta de 
poruncile tale. Numai scaunul meu de domnie mă va ridica mai 
pe sus de tine“ (Ver 39-40). Împăratul a procedat apoi la învestirea 
lui Iosif cu însemnele înaltei sale slujbe. „Faraon şi-a scos inelul 
din deget, şi l-a pus în degetul lui Iosif, l-a îmbrăcat cu haine de in 
subțire, şi i-a pus un lanţ de aur la gât. L-a suit în carul care venea 
după al lui şi strigau înaintea lui: «În genunchi» (Ver 42-43). 

„L-a pus domn peste casa lui, şi dregătorul tuturor averilor lui, 
ca să lege după plac pe domnitorii lui, şi să înveţe pe bătrânii lui în- 
țelepciunea“ (Psalmii 105, 21-22). Din închisoare, Iosif a fost înălţat 
ca domn peste toată ţara Egiptului. Era o poziţie de cea mai înaltă 
cinste şi totuşi înconjurată de greutăţi şi primejdii. Nimeni nu poate 
să stea pe înălțime şi să nu se afle în primejdie. După cum furtuna 
lasă neatinsă floarea umilă din vale, în timp ce dezrădăcinează co- 
pacul falnic din vârful muntelui, tot astfel aceia care şi-au păstrat 
integritatea în vreme ce au trăit o viaţă umilă pot fi târâţi până în 
adâncul prăpastiei de către ispitele ce însoțesc succesul şi onorurile 
lumeşti. Dar caracterul lui Iosif a trecut cu bine încercarea, atât în 
vreme de necazuri, cât şi în timp de prosperitate. Aceeaşi credincio- 
şie faţă de Dumnezeu a manifestat-o atunci când a stat în palatul lui 
faraon, ca şi atunci când se afla ca deţinut în celula temniţei. El era 
şi acum un străin într-o ţară păgână, despărțit de rudeniile sale, de 
închinătorii viului Dumnezeu; dar el credea din toată inima că mâna 
divină îi călăuzise paşii. Sprijinindu-se mereu pe Dumnezeu, el îşi 
îndeplinea cu credincioşie răspunderile slujbei sale. Prin Iosif aten- 
ţia împăratului şi a marilor bărbaţi ai Egiptului era îndreptată spre 
adevăratul Dumnezeu şi, cu toate că rămâneau mai departe legaţi de 
idolatria lor, au învăţat totuşi să respecte principiile descoperite în 
viaţa şi caracterul adoratorului lui lehova. 

Cum a putut fi Iosif în stare să aibă un asemenea raport de tărie de 
caracter, cinste şi înţelepciune? În anii tinereţii sale el se lăsa condus 
de datorie, mai degrabă decât de înclinații; integritatea, încrederea 
simplă, firea sa aleasă, nobilă, au adus roade în faptele maturității 

sale. O viaţă curată şi simplă înlesnise dezvoltarea puternică atât a 
puterilor fizice, cât şi a celor intelectuale. Legătura cu Dumnezeu 
prin lucrările Lui şi contemplarea marilor adevăruri încredințate 
moştenitorilor credinţei au înălţat şi au înnobilat natura lor spirituală, 
lărgind şi întărindu-i mintea cum n-ar fi putut-o face nici un alt studiu. 
Atenţia plină de credincioşie acordată datoriei în orice împrejurare, 
de la poziţia cea mai umilă şi până la cea mai onorată, îi educase 
toate puterile în vederea celor mai înalte funcţii. Acela care trăieşte 
în armonie cu voinţa Creatorului îşi asigură dezvoltarea de caracter 
cea mai reală şi cea mai nobilă. „Frica de Domnul, aceasta este 
înţelepciunea, depărtarea de rău, este pricepere“ (lov 28, 28). 

Puţini sunt aceia care îşi dau seama de influenţa lucrurilor mici 
ale vieţii asupra dezvoltării caracterului. De fapt, nimic din cele 
cu care noi avem de-a face nu este într-adevăr mic. Diferitele îm- 
prejurări pe care le întâmpinăm zi de zi sunt destinate să ne pună 
la încercare credinţa şi să ne califice pentru răspunderi mai mari. 
Prin rămânerea la principii în acţiunile obişnuite ale vieţii, mintea 
se deprinde să considere cerinţele datoriei mai presus de acelea ale 
plăcerilor şi înclinațiilor firii. Astfel disciplinate, minţile nu vor mai 
oscila între bine şi rău, asemenea unei trestii bătute de vânt; astfel 
de oameni sunt credincioşi faţă de datorie pentru că şi-au format 
deprinderea credincioşiei şi adevărului. Prin credincioşie în cele 
mărunte, ei îşi adună puteri spre a fi credincioşi în cele mari. 

Un caracter drept este de o mai mare valoare decât aurul din Ofir. 
Fără el, nimeni nu va putea ajunge pe culmile onoarei. Caracterul 
însă nu se moşteneşte. El nu poate fi cumpărat. O înaltă viaţă morală 
şi calitățile deosebite ale minţii nu sunt rezultatele întâmplării. Cele 
mai preţioase daruri sunt fără valoare dacă nu sunt cultivate. For- 
marea unui caracter nobil este lucrarea unei vieţi întregi şi trebuie 
să fie rezultatul unei neobosite sârguinţe. Dumnezeu ne dă ocaziile; 
succesul însă depinde de felul cum ne-am folosit de ele. 


[224] 


Capitolul 21 — Iosif şi fraţii săi 


Chiar de la începutul anilor de belşug, au început pregătirile 
pentru foametea ce se apropia. Sub supravegherea lui Iosif, au fost 
înălțate depozite imense, în principalele locuri din toată ţara Egiptu- 
lui, şi au fost făcute ample aranjamente pentru punerea la adăpost a 
surplusului de cereale din recoltele aşteptate. Aceleaşi măsuri s-au 
aplicat în tot timpul celor şapte ani de belşug, până când cantitatea 
de grâu depozitată nu mai putea fi socotită. 

Acum, au început să vină cei şapte ani de secetă, după cum pre- 
vestise Iosif. „În toate tările era foamete; dar în toată ţara Egiptului 
era pâine. Când a flămânzit, în sfârşit, toată ţara Egiptului, poporul 
a strigat la Faraon să-i dea pâine. Faraon a spus tuturor egiptenilor: 
«Duceţi-vă la Iosif şi faceţi ce vă va spune el». Foametea bântuia în 
toată ţara. Iosif a deschis toate locurile cu provizii şi a vândut grâu 
egiptenilor“ (Geneza 41, 54-56). 

Foametea s-a extins şi în ţara Canaanului şi a fost simțită în mod 
deosebit în acea parte a ţării unde locuia Iacov. Auzind de rezervele 
abundente făcute de împăratul Egiptului, zece dintre fiii lui Iacov au 
plecat într-acolo ca să cumpere grâu. La sosirea lor, au fost îndreptaţi 
spre reprezentantul împăratului şi, împreună cu alte persoane care 
voiau să cumpere grâu, au venit să se prezinte înaintea cârmuitorului 
ţării. Şi ei „s-au aruncat cu faţa la pământ înaintea lui“ (Geneza 42, 
6). „Iosif a cunoscut pe fraţii săi, dar ei nu l-au cunoscut“ (Geneza 
42, 8). Numele său evreiesc fusese schimbat cu unul ce i-a fost dat 
de către împărat şi nu mai era nici o asemănare între primul ministru 
al Egiptului şi tânărul pe care îl vânduseră ismaeliţilor. Când Iosif 
i-a văzut pe fraţii săi plecându-se şi închinându-se înaintea lui, şi-a 
adus aminte de visurile sale şi scenele din trecut i-au apărut înainte. 
Cercetând grupul, ochiul său ager a descoperit că Beniamin nu era 
cu ei. Să fi căzut oare şi el victimă cruzimii acestor oameni sălbatici? 
EI s-a hotărât să afle adevărul. „Voi sunteţi iscoade“, le-a spus el 
aspru, „aţi venit numai ca să cercetaţi locurile slabe ale ţării“ (Ver 
9). 

„Nu, domnul meu“, au răspuns ei, „robii tăi au venit să cumpere 
hrană. Noi toţi suntem fiii aceluiaşi om; suntem oameni de treabă, 
robii tău nu sunt iscoade“ (Ver 10-11). El dorea să afle dacă ei mai au 
acelaşi spirit îngâmfat ca pe vremuri, când era cu ei; şi, de asemenea, 
să obţină de la ei informaţii cu privire la căminul lor; el mai ştia 
însă cât de neadevărate ar fi putut fi declarațiile lor. El a repetat 
acuzaţia şi ei au răspuns: „Noi, robii tăi, suntem doisprezece fraţi, 
fii ai aceluiaşi om, din ţara Canaan; şi iată, cel mai tânăr este azi cu 
tatăl nostru, iar unul nu mai este în viaţă“ (Ver 13). 

Făcându-se că se îndoiește de faptul că cele ce spun ei sunt vred- 
nice de încredere şi că îi consideră încă nişte iscoade, guvernatorul 
declară că-i va pune la încercare, cerându-le să rămână în Egipt, 
până când unul dintre ei se va duce să-l aducă pe fratele lor mai 
tânăr. Dacă nu erau de acord cu acest lucru, atunci aveau să fie trataţi 
ca iscoade. Dar fiii lui Iacov nu puteau consimţi la un astfel de aran- 
jament, deoarece timpul necesar pentru a-l aduce la îndeplinire ar fi 
făcut ca familiile lor să sufere din lipsă de hrană; şi care dintre ei ar 
fi pornit singur la drum, lăsându-i pe fraţii săi în închisoare? Cum 
ar fi putut acesta să dea ochi cu tatăl său, în astfel de împrejurări? 
Se părea că ei aveau ori să fie daţi morţii, ori să fie făcuţi sclavi; iar 
dacă Beniamin avea să fie adus, era adus numai ca să împărtăşească 
soarta lor. De aceea, ei au hotărât să rămână şi să sufere mai degrabă 
împreună decât să aducă un necaz în plus tatălui lor, prin pierderea 
şi a singurului fiu ce îi mai rămăsese. Astfel, ei au fost aruncaţi în 
temniţă, unde au rămas trei zile. 

În timpul anilor care au trecut de la data când Iosif a fost des- 
părțit de fraţii săi, caracterul acestor fii ai lui Iacov se schimbase. 
Ei fuseseră invidioşi, turbulenţi, înşelători, cruzi şi răzbunători; dar 
acum, când au dat de necaz, s-au dovedit a fi neegoişti, strâns uniţi 
laolaltă şi devotați faţă de tatăl lor şi, deşi erau şi ei bărbaţi în puterea 
vârstei, erau supuşi autorităţii lui. 

Cele trei zile petrecute în temniţa egipteană au fost zile de amă- 
răciune şi necaz, când fraţii au meditat îndelung asupra păcatelor 
lor din trecut. Dacă Beniamin nu putea fi adus, atunci devenea o 
certitudine faptul că erau iscoade, dar ei nu aveau nădejde că vor 
putea câştiga consimţământul tatălui lor ca Beniamin să plece de 
lângă el. În cea de-a treia zi, Iosif a poruncit ca fraţii să fie aduşi 
înaintea lui. El n-a vrut să-i ţină mai mult. 

Tatăl său şi familiile ce erau împreună cu el poate că deja su- 
fereau de foame. „Faceţi lucrul acesta şi veţi trăi“, a spus el: „eu 
mă tem de Dumnezeu! Dacă sunteţi oameni de treabă, să rămână 
unul din fraţii voştri închis în temniţa noastră; iar ceilalţi plecaţi, 
luaţi grâu ca să vă hrăniți familiile şi aduceţi-mi pe fratele vostru 
cel tânăr, pentru ca vorbele voastre să fie puse astfel la încercare şi 
să scăpaţi de moarte“ (Ver 18-20). Ei s-au învoit să accepte această 
propunere, deşi aveau puţină speranţă că tatăl lor avea să-l lase pe 
Beniamin să vină împreună cu ei. Iosif comunica cu ei prin interme- 
diul unui translator, iar ei nu bănuiau că mai marele ţării îi înţelegea, 
de aceea vorbeau deschis unul cu altul în prezenţa sa. Ei se con- 
damnau pe ei înşişi în legătură cu modul în care s-au purtat cu Iosif: 
„Da; am fost vinovaţi faţă de fratele nostru; căci am văzut neliniştea 
sufletului lui, când ne ruga, şi nu l-am ascultat. Pentru aceea vine 
peste noi necazul acesta“ (Ver 21-22). Ruben, care făcuse planul 
să-l elibereze la Dotan, adăugă: „Nu vă spuneam eu să nu faceţi o 
astfel de nelegiuire faţă de băiatul acesta? Dar n-aţi ascultat. Acum 
iată că ni se cere socoteală pentru sângele lui“. Ascultând, Iosif nu 
şi-a mai putut controla emoţiile, de aceea a ieşit afară şi a plâns. 
Întorcându-se, a poruncit ca Simeon să fie legat în lanţuri în faţa lor 
şi să fie dus din nou în temniţă. În comportamentul lor crud faţă de 
fratele lor, Simeon fusese instigatorul, jucând rolul principal, şi din 
cauza aceasta alegerea a căzut asupra lui. 

Înainte însă de a îngădui ca fraţii săi să plece, Iosif a dat porunci 
ca să li se dea grâu şi ca banii fiecăruia dintre ei să fie puşi în secret 
la gura sacului său. Li s-a dat, de asemenea, nutreţ pentru animale, 
ca să aibă pe drumul întoarcerii spre casă. Pe drum, unul dintre 
ei, deschizându-şi sacul, a fost surprins că a găsit punga cu arginţi 
acolo. Făcând cunoscut şi celorlalţi acest lucru, aceştia s-au alarmat 
şi, plini de spaimă, au zis unul altuia: „Ce ne-a făcut Dumnezeu?“ Să 
fie oare faptul acesta ca un semn bun din partea lui Dumnezeu sau 
EI a îngăduit să se întâmple astfel spre a-i pedepsi pentru păcatele 
lor şi a-i afunda mai mult în necazuri? Ei au recunoscut faptul că 
Dumnezeu a văzut păcatele lor şi acum îi pedepsea pentru ele. 

Iacov aştepta cu nerăbdare întoarcerea fiilor săi şi, la sosirea lor, 
toată tabăra s-a adunat în jurul lor, când îi povesteau tatălui toate cele 
întâmplate. Neliniştea şi teama au umplut fiecare inimă. Purtarea 
mai marelui Egiptului părea a cuprinde în sine unele planuri rele, 

iar temerile lor s-au confirmat atunci când, deschizându-şi sacii, 
au găsit argintul fiecăruia în sacul lui. În disperarea sa, bătrânul 
exclamă: „Voi mă lipsiţi de copii; Iosif nu mai este, Simeon nu mai 
este, şi voiţi să-l luaţi şi pe Beniamin. Toate acestea pe mine mă 
lovesc“. La aceasta, Ruben a răspuns: „Să-mi omori pe amândoi fiii 
mei, dacă nu-ţi voi aduce înapoi pe Beniamin; dă-l în mâna mea 
ŞI ţi-l voi aduce înapoi“. Această vorbire aspră n-a avut darul să-l 
liniştească pe Iacov. Răspunsul său a fost: „Fiul meu nu se poate 
pogort împreună cu voi; căci fratele lui a murit, şi el a rămas singur; 
dacă 1 s-ar întâmpla vreo nenorocire în călătoria pe care o faceţi, cu 
durere îmi veţi pogori perii mei cei albi în locuinţa morţilor“. 

Dar seceta continua şi, cu trecerea timpului, provizia de grâu ce 
fusese adusă din Egipt aproape că se isprăvise. Fiii lui Iacov ştiau 
foarte bine că ar fi zadarnic să se întoarcă în Egipt fără Beniamin. Ei 
aveau puţină speranţă în schimbarea hotărârii tatălui lor şi aşteptau 
în tăcere deznodământul acestei situaţii. Umbra foamei ce se apropia 
devenea din ce în ce mai întunecată; pe feţele îngrijorate ale tuturor 
celor din tabără bătrânul citi nevoia lor şi, în cele din urmă, spuse: 
„Duceţi-vă iarăşi şi cumpăraţi-ne ceva merinde“. 

Iuda a răspuns: „Omul acela ne-a spus curat: «Să nu-mi mai 
vedeţi faţa, dacă fratele vostru nu va fi cu voi». Dacă vrei deci să 
trimiţi pe fratele nostru cu noi, ne vom pogori şi-ţi vom cumpăra 
merinde. Dar dacă nu vrei să-l trimiţi, nu ne vom pogorî, căci omul 
acela ne-a spus: «Să nu-mi mai vedeţi faţa, dacă fratele vostru nu va 
fi cu voi». Văzând că hotărârea tatălui său începe să se clatine, el 
mai adăugă: „Trimite copilul cu mine, ca să ne sculăm şi să plecăm, 
şi vom trăi şi nu vom muri, noi, tu şi copiii noştri“ şi s-a oferit ca 
zălog pentru fratele său, fiind pentru totdeauna vinovat dacă nu va 
izbuti să-l redea pe Beniamin tatălui său. 

Iacov nu a mai putut să nu-şi dea consimţământul şi a poruncit 
fiilor săi să se pregătească de călătorie. El le-a poruncit, de asemenea, 
să ia nişte daruri pentru cârmuitor, din acele lucruri pe care le mai 
putea da pământul acela lovit de secetă, şi anume „puţin leac alinător 
şi puţină miere, mirodenii, smirnă, fisticuri şi migdale“, precum şi 
o dublă cantitate de argint. „Luaţi şi pe fratele vostru“, spuse el, 
„Sculaţi-vă şi întoarceţi-vă la omul acela“. Când fiii săi erau gata de 
plecare în călătoria lor nesigură, bătrânul tată se sculă şi, ridicându-şi 
mâinile spre ceruri, rosti rugăciunea: „Dumnezeul Cel Atotputernic 

să vă facă să căpătați trecere înaintea omului aceluia, şi să lase să se 
întoarcă împreună cu voi pe celălalt frate al vostru şi pe Beniamin! 
Iar eu, dacă trebuie să fiu lipsit de copiii mei, lipsit să fiu!“ 

Şi ei au călătorit din nou până în Egipt şi s-au prezentat înaintea 
lui Iosif. Când privirea lui a căzut asupra lui Beniamin, fiul propriei 
sale mame, el a fost profund mişcat. El şi-a ascuns totuşi emoția şi a 
poruncit ca să fie duşi în casa sa şi să se facă pregătiri ca să ia masa 
împreună cu el. Când erau conduşi la palatul guvernatorului, fraţii 
s-au îngrijorat foarte mult, temându-se de faptul că erau chemaţi 
să dea socoteală pentru argintul aflat în sacii lor. Ei gândeau că 
anume fusese pus acolo pentru a se da prilejul să-i facă sclavi. 
În îngrijorarea lor s-au sfătuit cu administratorul casei, istorisind 
împrejurările vizitei lor în Egipt; şi, ca dovadă a nevinovăţiei lor, l-au 
informat că au adus înapoi argintul găsit în sacii lor, de asemenea i- 
au spus că au adus alți arginţi pentru a cumpăra hrană; şi au adăugat: 
„Nu ştim cine a pus argintul în sacii noştri“ (Geneza 43, 22). Omul 
a răspuns: „Fiţi pe pace! Nu vă temeţi de nimic. Dumnezeul vostru, 
Dumnezeul tatălui vostru, v-a pus pe ascuns o comoară în saci. 
Argintul vostru a trecut prin mâinile mele“ (Ver 23). Neliniştea lor 
pieri şi, când Simeon, care fusese eliberat din temniţă, li se alătură, 
ei şi-au dat seama că Dumnezeu era în adevăr milostiv faţă de ei. 

Când guvernatorul se întâlni iarăşi cu ei, aceştia i-au prezentat 
darurile şi cu umilinţă „s-au aruncat cu faţa la pământ înaintea lui“ 
(Ver 26). Din nou i-au venit în memorie visurile lui şi, după ce şi-a 
salutat oaspeţii, se grăbi să-i întrebe: „Bătrânul vostru tată, de care 
aţi vorbit, este sănătos? Mai trăieşte?“ (Ver 27). „Robul tău, tatăl 
nostru, este sănătos; trăieşte încă“ (Ver 28), a fost răspunsul, însoţit 
de plecăciuni până la pământ. Apoi privirea 1 se opri asupra lui 
Beniamin şi spuse: „Acesta este fratele vostru cel tânăr despre care 
mi-aţi vorbit?.. Dumnezeu să aibă milă de tine, fiule!“ (Ver 29), dar, 
copleşit de sentimente de gingăşie, n-a mai putut spune nimic. „A 
intrat degrabă într-o odaie şi a plâns acolo“ (Ver 30). 

Recăpătându-şi stăpânirea de sine, el s-a întors şi toţi au luat 
parte la ospăț. După legile castei lor, egiptenilor le era interzis să 
stea la masă şi să mănânce cu oameni de o altă nație. De aceea, 
fiii lui Iacov aveau o masă a lor la o parte, în timp ce guvernatorul, 
datorită rangului său înalt, mânca singur, iar egiptenii aveau şi ei 
mesele lor separate. După ce toţi s-au aşezat, fraţii au fost surprinşi 

să constate că erau aşezaţi într-o ordine desăvârşită, după vârsta 
lor. Iosif a spus să le dea din bucatele care erau înaintea lui; dar 
Beniamin „a căpătat de cinci ori mai mult decât ceilalţi“ (Ver 34). 
Prin acest semn de favoare manifestat faţă de Beniamin, el nădăjduia 
să se convingă dacă fratele mai mic era cumva privit cu invidia şi 
ura care fuseseră manifestate faţă de el. Închipuindu-şi încă faptul că 
Iosif nu le înţelegea limba, fraţii vorbeau între ei fără sfială; astfel, 
el a avut un bun prilej să le cunoască adevăratele sentimente. El 
dorea să-i pună încă la probă şi, înainte de plecarea lor, a poruncit 
ca paharul său de argint din care bea să fie ascuns în sacul celui mai 
tânăr. 

Plini de bucurie, ei au pornit pe drumul întoarcerii spre casă. 
Simeon şi Beniamin erau cu ei, animalele erau încărcate cu grâu 
şi toţi aveau simţământul că au scăpat cu bine din primejdiile ce 
păreau că îi înconjoară. Dar de-abia ajunseseră la periferia oraşului, 
când au fost opriţi de către administratorul guvernatorului, care le-a 
pus mustrătoarea întrebare: „Pentru ce aţi răsplătit binele cu rău? De 
ce aţi furat paharul din care bea domnul meu şi de care se slujeşte 
pentru ghicit? Rău aţi făcut că v-aţi purtat astfel“ (Geneza 44, 4- 
5). Se presupunea că acest pahar avea puterea de a descoperi orice 
substanţă otrăvitoare care ar fi fost pusă în el. Pe vremea aceea, astfel 
de pahare aveau o foarte mare valoare, fiind considerate ca o apărare 
împotriva uciderii prin otrăvire. 

La acuzaţia administratorului, călătorii au răspuns: „Domnule, 
pentru ce vorbeşti astfel? Să ferească Dumnezeu pe robii tăi să fi 
săvârşit o asemenea faptă! Iată, noi ţi-am adus din ţara Canaanului 
argintul pe care l-am găsit la gura sacilor noştri; cum am fi putut 
să furăm argint sau aur din casa domnului tău? Să moară acela 
dintre robii tăi la care se va găsi paharul, şi noi înşine să fim robi ai 
domnului nostru“ (Ver 7-9). 

„Fie după cuvintele voastre“, a spus administratorul: „acela la 
care se va găsi paharul să fie robul meu; iar voi veţi fi nevinovaţi“ 
(Ver 10). 

Cercetarea a început imediat. „Îndată şi-a pogorât fiecare sacul 
la pământ. Fiecare şi-a deschis sacul“ (Ver 11) şi administratorul 
a cercetat fiecare sac, începând cu cel al lui Ruben şi luându-i pe 
fiecare la rând, până la cel mai tânăr. Paharul a fost găsit în sacul lui 
Beniamin. 

Fraţii şi-au sfâşiat hainele în semn de mare nenorocire şi s-au 
întors cu pas încet în oraş. După jurământul lor, Beniamin era sortit 
unei vieţi de rob. Ei l-au urmat pe administrator la palat şi, găsindu-l 
pe guvernator încă acolo, „s-au aruncat cu faţa la pământ înaintea 
lui“. „Ce faptă aţi făcut?“ zise el. „Nu ştiţi că un om ca mine are 
putere să ghicească?“ Iosif urmărea să scoată de la ei o recunoaştere 
a păcatului lor. El nu pretinsese niciodată că are putere să ghicească, 
dar voia să-i facă să creadă că el putea citi tainele vieţii lor. 

Iuda a răspuns: „Ce să mai spunem domnului nostru? Cum 

să mai vorbim? Cum să ne mai îndreptăţim? Dumnezeu a dat pe 
faţă nelegiuirea robilor tăi. Iată-ne robi ai domnului nostru, noi şi 
acela la care s-a găsit paharul“ (Ver 16). 

„Să mă ferească Dumnezeu să fac aşa ceva“, a fost răspunsul; 
„omul la care s-a găsit paharul va fi robul meu; dar voi, suiţi-vă 
înapoi în pace la tatăl vostru“ (Ver 17). 

În marea lui disperare, Iuda s-a apropiat de guvernator şi a spus: 
„Te rog, domnul meu, dă voie robului tău să spună o vorbă domnului 
meu, şi să nu te mânii pe robul tău! Căci tu eşti ca Faraon“ (Ver 
18). În cuvinte de o elocvenţă mişcătoare, el a descris durerea tatălui 
său din pricina pierderii lui Iosif, cum şi ezitarea lui atunci când 
a fost să-l lase pe Beniamin să vină cu ei în Egipt, întrucât el era 
singurul fiu ce i-a mai rămas de la mama lui, Rahela, pe care Iacov a 
iubit-o atât de mult. „Acum“, spuse el, „dacă mă voi întoarce la robul 
tău, tatăl meu, fără să avem cu noi băiatul de sufletul căruia este 
nedeslipit sufletul lui, el are să moară, când va vedea că băiatul nu 
este; şi robii tăi vor coborî cu durere în locuinţa morților bătrâneţile 
robului tău, tatăl nostru. Căci robul tău s-a pus chezaş pentru copil 
şi a zis tatălui meu: «Dacă nu-l voi aduce înapoi la tine, vinovat să 
fiu pentru totdeauna faţă de tatăl meu». Îngăduie dar, te rog, robului 
tău să rămână în locul băiatului, ca rob al domnului meu; iar băiatul 
să se suie înapoi cu fraţii săi. Cum mă voi putea sui eu la tatăl meu, 
dacă băiatul nu este cu mine? Ah, să nu văd mâhnirea tatălui meu“ 
(Ver 18-34). 

Iosif era mulţumit. El a văzut în frații săi roadele unei adevărate 
pocăinţe. Auzind nobila hotărâre a lui Iuda, a poruncit ca toţi ceilalți, 
în afară de oamenii aceştia, să iasă afară; apoi, plângând tare, el a 
strigat: „Eu sunt Iosif! Mai trăieşte tatăl meu?“ (Geneza 45, 3). 

Fraţii săi au rămas încremeniţi, muţi de spaimă şi uimire. Câr- 
muitorul Egiptului era fratele lor, Iosif, pe care ei îl invidiaseră şi 
au vrut să-l ucidă şi pe care, în cele din urmă, l-au vândut ca rob! 
Tot comportamentul lor rău faţă de el a trecut pe dinaintea lor. Ei 
şi-au amintit cum au disprețuit ei visele lui şi cum s-au străduit ca 
acestea să nu se împlinească. Şi, cu toate acestea, ei şi-au jucat rolul 
în împlinirea acestor vise; iar acum, pentru că se aflau cu totul în 
puterea lui, fără îndoială că el avea să răzbune tot răul pe care îl 
suferise. 

Văzându-le tulburarea, el le spuse cu duioşie: „Apropiaţi-vă de 
mine“, şi, în timp ce ei se apropiau, el a continuat: „Eu sunt fratele 
vostru Iosif, pe care l-aţi vândut ca să fie dus în Egipt. Acum, nu vă 
întristaţi şi nu fiţi mâhniţi că m-aţi vândut ca să fiu adus aici, căci ca 
să vă scap viaţa m-a trimis Dumnezeu înaintea voastră“ (Ver 4-5). 
Dându-şi seama că au suferit destul pentru cruzimea cu care s-au 
purtat faţă de el, plin de nobleţe, el a căutat să le alunge temerile şi să 
uşureze amărăciunea mustrărilor de conştiinţă pe care şi le făceau. 

„lată“, continuă el, „sunt doi ani de când bântuie foametea în 
ţară; şi încă cinci ani nu va fi nici arătură, nici seceriş. Dumnezeu 
m-a trimis înaintea voastră ca să vă rămână sămânţa vie în ţară şi 
ca să vă păstreze viaţa printr-o mare izbăvire. Aşa că nu voi m-aţi 
trimis aici, ci Dumnezeu; El m-a făcut ca un tată al lui Faraon, stăpân 
peste toată casa lui, şi cârmuitorul întregii ţări a Egiptului. Grăbiţi-vă 
de vă suiţi la tatăl meu, şi spuneţi-i: «Aşa vorbeşte fiul tău Iosif: 
Dumnezeu m-a pus domn peste tot Egiptul; pogoară-te la mine şi 
nu zăbovi! Vei locui în ţinutul Gosen, şi vei fi lângă mine, tu, fiii 
tăi, şi fiii fiilor tăi, oile tale şi boii tăi, şi tot ce este al tău. Acolo te 
voi hrăni căci vor mai fi încă cinci ani de foamete; şi astfel nu vei 
pieri, tu, casa ta, şi tot ce este al tău.» Voi vedeţi cu ochii voştri, şi 
fratele meu Beniamin vede cu ochii lui că eu însumi vă vorbesc.“ 
„EI s-a aruncat de gâtul fratelui său Beniamin şi a plâns; şi Beniamin 
a plâns şi el pe gâtul lui. A îmbrăţişat, de asemenea, pe toţi fraţii lui, 
plângând. După aceea, fraţii lui au stat de vorbă cu el“ (Ver 0-15). 
Plini de umilinţă, ei şi-au mărturisit păcatul şi i-au cerut iertare. De 
multă vreme ei se chinuiau de grijă şi remuşcări, iar acum se bucurau 
că el era încă în viaţă. 

Vestea despre cele ce avuseseră loc a fost dusă în grabă la împă- 
rat, care, doritor să-şi manifeste recunoştinţa faţă de Iosif, a confirmat 

invitaţia făcută de guvernator familiei sale, zicând: „Tot ce este mai 
bun în ţara Egiptului va fi pentru voi“ (Ver 20). Fraţii au fost apoi 
lăsaţi să plece, după ce au fost din abundență încărcaţi cu merinde 
ŞI care, precum şi cu tot ceea ce le era de trebuinţă pentru mutarea 
tuturor familiilor lor şi a slujitorilor lor în Egipt. Iosif i-a dat lui 
Beniamin daruri mult mai valoroase decât le-a dat celorlalți. Apoi, 
temându-se că se va isca vreo ceartă între ei pe drumul spre casă, în 
clipa în care erau gata să plece, le-a dat porunca: „Să nu vă certaţi 
pe drum“ (Ver 24). 

Fiii lui Iacov s-au întors la tatăl lor cu vestea aducătoare de bucu- 
rie: „Iosif tot mai trăieşte şi chiar el cârmuieşte toată ţara Egiptului“ 
(Ver 26). La început, bătrânul a fost copleşit de vestea aceasta; nu 
putea să creadă ceea ce auzise; dar, când a văzut şirul cel lung de 
care şi animale încărcate şi că Beniamin era din nou cu el, a fost 
convins şi, în plinătatea bucuriei sale, exclamă: „Destul! Fiul meu 
Iosif tot mai trăieşte! Vreau să mă duc să-l văd înainte de moarte“ 
(Ver 28). 

Mai rămânea de făcut încă un act de umilinţă din partea celor 
zece fraţi. Ei i-au mărturisit acum tatălui lor înşelăciunea şi fapta lor 
crudă, care atâţia ani amărâse viaţa lui şi a lor. Iacov nu-i bănuise de 
un păcat atât de josnic, dar văzând că totul a fost întors în bine, i-a 
iertat şi i-a binecuvântat pe greşiţii săi copii. 

Tatăl şi fiii săi, cu familiile lor, cu turmele şi cirezile lor, împreună 
cu numeroșii lor slujitori, au pornit curând spre Egipt. Cu inima plină 
de bucurie, ei şi-au continuat călătoria şi, când au ajuns la Beer-Şeba, 
patriarhul a adus jertfe de mulţumire şi L-a rugat pe Dumnezeu să le 
dea asigurarea că va merge cu ei. Într-o viziune de noapte, Cuvântul 
divin i-a vorbit: „Nu te teme să te pogori în Egipt, căci acolo te voi 
face să ajungi un neam mare. Eu Însumi Mă voi pogori cu tine în 
Egipt şi Eu Însumi te voi scoate iarăşi de acolo“ (Geneza 46, 3-4). 

Asigurarea: „Nu te teme să te pogori în Egipt, căci acolo te voi 
face să ajungi un neam mare“, era plină de însemnătate; lui Avraam 
îi fusese dată făgăduinţa că va avea urmaşi tot atât de numeroşi ca şi 
stelele cerului, dar până atunci poporul ales crescuse foarte încet. lar 
țara Canaanului nu oferea acum condiţiile pentru dezvoltarea unei 
astfel de naţiuni, după cum fusese profetizat. Ţara se afla în stăpâni- 
rea unor puternice triburi păgâne, care nu aveau să fie deposedate 
şi nimicite decât după „al patrulea neam“. Dacă urmaşii lui Israel 

aveau să ajungă aici un popor numeros, atunci ei ar fi trebuit fie să-i 
alunge pe locuitorii ţării, fie să se împrăştie printre ei. Lucrul dintâi, 
după planul divin, nu-l puteau face; iar dacă s-ar fi amestecat cu ca- 
naaniţii, ar fi fost în primejdie de a fi amăgiţi şi a cădea în idolatrie. 
Egiptul, însă, oferea condiţiile necesare împlinirii scopului divin. O 
parte a ţării, bine udată şi fertilă, le era pusă la dispoziţie, oferindu-le 
toate posibilităţile pentru creşterea lor rapidă. Iar antipatia pe care 
aveau să o întâlnească în Egipt datorită ocupaţiei lor, deoarece toţi 
păstorii erau „o urâciune pentru egipteni“, avea să-i facă în stare 
să rămână un popor deosebit, aparte, ajutându-i astfel să rămână 
departe de participarea la idolatria Egiptului. 

Ajungând în Egipt, grupul s-a dus direct în ţinutul Gosen. Acolo a 
venit Iosif în carul său oficial, însoţit de o suită princiară. Strălucirea 
din jurul său şi demnitatea poziţiei sale au fost uitate; un singur gând 
îi umplea mintea, o singură dorinţă îi mişca inima. Privind la călătorii 
care se apropiau, iubirea, ale cărei daruri fuseseră reprimate atât de 
mulţi şi îndelungaţi ani, nu a mai putut fi nicidecum controlată. El a 
sărit din carul său şi a alergat înainte pentru a-i ura tatălui său bun 
venit. „Cum l-a văzut, s-a aruncat pe gâtul lui şi a plâns multă vreme 
pe gâtul lui. Israel a zis lui Iosif: «Acum pot să mor, fiindcă ţi-am 
văzut faţa, şi tu tot mai trăieşti» (Ver 29-30). 

Iosif i-a luat pe cinci dintre fraţii săi ca să-l prezinte lui faraon şi 
să primească de la el în dar pământul unde să-şi aşeze viitoarea lor 
locuinţă. Recunoştinţa faţă de primul său ministru l-ar fi putut face 
pe monarh să-i onoreze, dându-le slujbe de stat, dar Iosif, credincios 
adorării lui Iehova, a căutat să-i salveze pe fraţii lui de ispitele la care 
ar fi fost supuşi la curtea păgână; de aceea 1-a sfătuit ca, atunci când 
vor fi întrebaţi de împărat, să-i spună în mod deschis adevărata lor 
ocupaţie. Fiii lui Iacov au urmat acest sfat, având grijă, de asemenea, 
să spună că ei au venit să locuiască o vreme în ţară, nu ca să rămână 
acolo, rezervându-şi astfel dreptul să plece atunci când hotărau să 
facă lucrul acesta. Împăratul le-a hotărât un loc de locuit, aşa cum 
le-a făgăduit, în „cea mai bună parte a ţării“, în ţinutul Gosen. 

Nu mult după sosirea lor, Iosif l-a dus pe tatăl său ca să fie, de 
asemenea, prezentat împăratului. Patriarhul era străin în ceea ce 
priveşte comportarea la curțile împărăteşti; dar, în mijlocul scenelor 
măreţe ale naturii, el comunicase cu un Monarh mult mai puter- 

nic; iar acum, conştient de superioritatea lui, ridică mâinile şi îl 
binecuvântă pe faraon. 

În cele dintâi cuvinte adresate lui Iosif, Iacov vorbise aşa ca şi 
cum, o dată cu sfârşitul acesta fericit al îndelungatei lui îngrijorări şi 
amărăciuni, el era gata să moară. Dar încă şaptesprezece ani aveau 
să-i mai fie dăruiţi în locul acela paşnic din Gosen. Aceşti ani au fost 
într-un contrast fericit cu aceia dinaintea lor. În fiii săi, el a văzut 
dovada unei adevărate pocăinţe; el şi-a văzut familia înconjurată 
de toate condiţiile necesare pentru dezvoltarea unei mari naţiuni; şi 
credinţa sa a înţeles făgăduinţa cea sigură a aşezării lor viitoare în 
Canaan. El însuşi era înconjurat de toate semnele iubirii şi favorii 
pe care primul ministru al Egiptului le putea oferi şi, fericit fiind 
în compania fiului său pierdut de atâta vreme, se îndrepta încetişor, 
liniştit şi împăcat, către mormânt. Simţind că se apropie moartea, 
el a trimis după Iosif. Fiind neclintit întemeiat pe făgăduinţa lui 
Dumnezeu cu privire la luarea în stăpânire a Canaanului, el zise: 
„Să nu mă îngropi în Egipt. Ci când mă voi culca lângă părinţii 
mei, să mă scoţi afară din Egipt şi să mă îngropi în mormântul lor“ 
(Geneza 47, 29-30). Iosif a făgăduit că va face astfel, dar Iacov nu 
s-a mulţumit numai cu atât; el a cerut de la Iosif cu jurământ solemn 
că îl va aşeza alături de părinţii săi, în peştera de la Macpela. 

O altă problemă importantă se impunea atenţiei; fiii lui Iosif 
trebuia să fie aşezaţi în mod oficial printre copiii lui Israel. Iosif, 
venind pentru o ultimă întâlnire cu tatăl său, i-a adus cu sine pe 
Efraim şi Manase. Prin mama lor, aceşti copii erau legaţi de cea mai 
înaltă ierarhie preoțească a Egiptului, iar poziţia tatălui le deschidea 
căile bogăției şi ale locurilor înalte, dacă ei ar fi ales să se unească cu 
egiptenii. Cu toate acestea, a fost dorinţa lui Iosif ca ei să se unească 
cu poporul lor. El şi-a manifestat credinţa în făgăduinţa legământului, 
renunțând în numele fiilor săi la toate onorurile pe care le oferea 
curtea Egiptului, pentru un loc printre desconsideratele seminții de 
păstori cărora le fuseseră încredințate cuvintele lui Dumnezeu. 

Iacov a spus: „Cei doi fii, care ţi s-au născut în ţara Egiptului, 
înainte de venirea mea la tine în Egipt, vor fi ai mei; Efraim şi 
Manase vor fi ai mei, ca şi Ruben şi Simeon“ (Geneza 48, 5). Ei 
trebuia să fie adoptați ca fii ai săi şi să devină căpetenii ale unor 
seminţii separate. Astfel, unul dintre privilegiile dreptului de întâi 

născut, pe care Ruben le nesocotise şi le pierduse, avea să îi revină 
lui Iosif, ca o îndoită măsură în Israel. 

Ochii lui Iacov se întunecaseră din cauza vârstei şi el nu-şi 
dăduse seama de prezenţa tinerilor; dar acum, desluşind formele 
lor, el a spus: „Cine sunt aceştia?“ După ce i s-a răspuns, el adăugă: 
„Apropie-i, te rog, de mine, ca să-i binecuvântez“. Când aceştia s- 
au apropiat, patriarhul i-a îmbrăţişat şi i-a sărutat, punând în mod 
solemn mâinile asupra capetelor lor, spre binecuvântare. Apoi a 
rostit rugăciunea: „Dumnezeul înaintea căruia au umblat părinţii 
mei, Avraam şi Isaac, Dumnezeul care m-a călăuzit de când m-am 
născut, până în ziua aceasta, Îngerul care m-a izbăvit de orice rău, să 
binecuvânteze pe copiii aceştia“ (Ver 15-16). Nu mai era acum nici 
un spirit de încredere în sine, nici o sprijinire pe puterea sau iscusinţa 
omenească. Dumnezeu fusese păstrătorul şi sprijinul său. Nu mai 
era nici o plângere cu privire la zilele grele din trecut. Încercările 
şi necazurile acelor zile nu mai erau considerate ca lucruri care 
erau „împotriva“ lui. Memoria nu readucea în amintire decât mila 
şi bunătatea Sa plină de iubire, care fuseseră cu el în tot timpul 
peregrinajului său. 

O dată lucrarea binecuvântării încheiată, Iacov i-a dat fiului său 
o asigurare — lăsând generaţiilor ce aveau să vină, prin lungi ani 
de robie şi necazuri, această mărturie a credinţei sale: „lată că în 
curând am să mor! Dar Dumnezeu va fi cu voi şi vă va aduce înapoi 
în ţara părinților voştri“ (Ver 21). 

În cele din urmă, toţi fiii lui Iacov s-au strâns în jurul patului său 
de moarte. Iacov i-a chemat pe fiii săi şi le-a zis: „Strângeţi-vă şi 
ascultați, fii ai lui Iacov. Ascultaţi pe tatăl vostru Israel şi vă voi vesti 
ce vi se va întâmpla în vremurile care vor veni“ (Geneza 49, 1-2). 
Adesea, foarte îngrijorat, el se gândise la viitorul lor şi se străduise 
să-şi zugrăvească sieşi istoria diferitelor seminţii. Acum, când copiii 
săi aşteptau să primească ultima sa binecuvântare, Spiritul Inspiraţiei 
a venit asupra sa şi înaintea lui se desfăşura, într-o viziune profetică, 
viitorul urmaşilor săi. Unul după altul au fost amintite numele fiilor 
săi, a fost descris caracterul fiecăruia dintre ei, iar istoria viitoare a 
seminţiei a fost înfăţişată pe scurt: 


„Ruben, tu, întâiul meu născut, 
Puterea mea şi pârga tăriei mele, 

Întâiul în vrednicie, şi întâiul în putere“ (Ver 3). 


Astfel a zugrăvit tatăl ceea ce ar fi trebuit să fie poziţia lui Ruben, 
fiul său întâi născut; dar păcatul său dureros de neplăcut de la Migdal- 
Eder l-a făcut nevrednic de binecuvântarea dreptului de întâi născut. 
Şi Iacov continuă: 


„Năvalnic ca apele, 
Tu nu vei mai avea întâietate“ (Ver 4). 


Preoţia a fost partea ce a fost dată lui Levi, împărăţia şi făgăduinţa 
mesianică, lui Iuda şi o dublă parte din moştenire, lui Iosif. Seminţia 
lui Ruben nu s-a ridicat niciodată la o poziţie mai înaltă în Israel, ea 
nu a fost aşa de numeroasă ca aceea a lui Iuda sau Dan şi a fost cea 
dintâi care a fost dusă în captivitate. 

Imediat după Ruben, ca vârstă, veneau Simeon şi Levi. Ei fuse- 
seră uniţi în cruzimea lor faţă de sihemiţi şi ei fuseseră, de asemenea, 
cei mai vinovaţi în vinderea lui Iosif. Cu privire la ei, Iacov a decla- 
rat: 


„li voi împărţi în Iacov, 
Şi-i voi risipi în Israel“ (Ver 7). 


Cu prilejul numărătorii din Israel, chiar înainte de intrarea în 
Canaan, Simeon era seminția cea mai puțin numeroasă. Moise, în 
binecuvântarea lui de pe urmă, nu a făcut nici o referire la Simeon. 
În planul aşezării în Canaan, această seminţie a primit numai o mică 
parte din ceea ce i-a revenit lui Iuda, iar familiile acelea care au 
devenit mai târziu puternice au format diferite colonii şi s-au aşezat 
în locuri ce se aflau în afara hotarelor ţării sfinte. De asemenea, 
Levi n-a primit nici o moştenire, cu excepţia a patruzeci şi opt de 
cetăţi, împrăştiate în diferite părţi ale ţării. În cazul acestei seminţii, 
totuşi, credincioşia faţă de Iehova, atunci când celelalte seminţii au 
apostaziat, i-a asigurat numirea în serviciile cele sfinte de la sanctuar 
şi, în acest fel, blestemul a fost schimbat în binecuvântare. 

Binecuvântările cele mai de seamă ale dreptului de întâi născut 
au fost transferate asupra lui Iuda. Semnificaţia numelui — care în- 
seamnă laudă — este înfăţişată în istoria profetică a acestei seminţii: 


Iosif şi fraţii săi 215 


„Ludo, tu vei primi laudele fraţilor tăi; 
Mâna ta va apuca de ceafă pe vrăjmaşii tăi. 
Fiii tatălui tău se vor închina până la pământ înaintea ta, 
Juda este un pui de leu. 
Tu te-ai întors de la măcel, fiule! 
Iuda îşi pleacă genunchii, Se culcă întocmai ca un leu, 
Ca o leoaică: cine-l va scula? 
Toiagul de domnie Nu se va depărta din Iuda, 
Nici toiagul de cârmuire dintre picioarele lui, 
Până va veni Silo, 
Şi de El vor asculta popoarele“ (Ver 8-10). 


Leul, regele pădurii, este un simbol potrivit al acestei seminţii 
din care au ieşit David şi Fiul lui David, Silo, adevăratul „Leu al 
seminţiei lui Iuda“, Căruia I se vor închina, în cele din urmă, toate 
puterile şi Îi vor aduce închinare toate popoarele. 

Pentru cea mai mare parte dintre fiii săi, Iacov a profetizat un 
viitor prosper. În cele din urmă a ajuns la Iosif, şi inima tatălui s-a 
revărsat cerând binecuvântări peste „capul domnului fraţilor săi“: 


„Iosif este vlăstarul unui pom roditor, 
Vlăstarul unui pom roditor sădit lângă un izvor; 
Ramurile lui se înalţă deasupra zidului. 
Arcaşii l-au aţâţat, au aruncat săgeți, 
Şi l-au urmărit cu ura lor. 
Dar arcul lui a rămas tare, 
Şi mâinile lui au fost întărite de mâinile Puternicului lui Iacov. 
Şi a ajuns astfel păstorul, stânca lui Israel. 
Aceasta este lucrarea Dumnezeului tatălui tău, Care te va ajuta; 
Aceasta este lucrarea Celui Atotputernic, Care te va binecu- 
vânta 
Cu binecuvântările cerurilor de sus, 
Cu binecuvântările apelor de jos, 
Cu binecuvântările ţâţelor şi ale pântecelui mamei. 
Binecuvântările tatălui tău Întrec binecuvântările părinţilor 
mei; 
Şi se înalţă Până în creştetul dealurilor veşnice; 
Ele să vină peste capul lui Iosif, 

Peste creştetul capului domnului fraţilor săi“ (Ver 22-26). 


Iacov a fost întotdeauna un om al unei profunde şi înflăcărate 
afecţiuni; iubirea sa pentru fiii săi era puternică şi gingaşă, iar măr- 
turia sa de pe patul de moarte, pentru ei, nu a fost expresia părtinirii 
sau a resentimentelor. El îi iertase pe toţi şi i-a iubit până la sfârşit. 
Gingăşia sa părintească n-a putut găsi expresie decât în cuvinte de 
încurajare şi speranţă; dar puterea lui Dumnezeu se odihnea asupra 
lui şi, sub influenţa Inspiraţiei, el a fost constrâns să declare adevărul, 
oricât de dureros ar fi fost lucrul acesta. 

O dată pronunţată ultima binecuvântare, Iacov a repetat însăr- 
cinarea cu privire la locul îngropării sale: „Eu am să fiu adăugat la 
poporul meu; deci să mă îngropaţi împreună cu părinţii mei ... în 
peştera din ogorul Macpela“. „Acolo au îngropat pe Avraam şi pe 
Sara, nevasta lui; acolo au îngropat pe Isaac şi Rebeca, nevasta lui; 
şi acolo am îngropat eu pe Lea“ (Ver 29-31). Astfel, ultimul act al 
vieţii sale a fost acela de a mărturisi credinţa sa în făgăduinţa lui 
Dumnezeu. 

Cei din urmă ani ai lui Iacov au venit ca un amurg de linişte şi 
odihnă după o zi de zbucium şi oboseală. Norii se adunaseră întune- 
coşi deasupra cărării sale şi totuşi soarele lui a apus în seninătate şi 
strălucirea cerului i-a iluminat ceasul despărțirii. Scriptura spune: 
„Spre seară se va arăta lumina“ (Zaharia 14, 7). „Uită-te bine la cel 
fără prihană şi priveşte pe cel fără vicleşug; căci sfârşitul omului 
acestuia este pacea“ (Psalmii 37, 37). 

Iacov păcătuise şi a suferit mult. Mulţi ani de trudă, de griji 
şi necazuri fuseseră partea lui, din ziua când marele lui păcat l-a 
obligat să fugă din corturile tatălui său. Un fugar fără casă, despărțit 
de mama sa, pe care nu avea s-o mai vadă niciodată; muncind din 
greu şapte ani pentru aceea pe care o iubea, numai pentru a fi înşelat 
în mod josnic; trudind douăzeci de ani în slujba unei rude lacome 
şi apucătoare; văzând cum îi sporeşte averea şi îi cresc copiii în 
jurul său, dar aflând puţină bucurie în familia sa, mereu în ceartă şi 
dezbinată; amărât din cauza ocării suferite de fiica sa şi a răzbunării 
fraţilor ei, de moartea Rahelei, de nelegiuirea împotriva firii săvârşită 
de Ruben, de păcatul lui Iuda, de cruda înşelăciune şi răutatea date 
pe faţă în dreptul lui Iosif. Cât de lungă şi întunecată este lista 
relelor date la iveală. Astfel, el a cules unul după altul roadele acelei 


Iosif şi fraţii săi 217 


dintâi fapte rele. Mereu şi mereu a văzut repetându-se printre fiii 
săi păcatele de care el însuşi se făcuse vinovat. Dar, oricât de amară 
fusese lecţia, ea şi-a îndeplinit menirea. Mustrarea, deşi dureroasă, 
adusese totuşi „roada dătătoare de pace a neprihănirii“ (Evrei 12, 11 
u.p.). 

Inspirația a înregistrat cu credincioşie greşelile oamenilor buni, 
ale acelora care au fost distinşi prin favoarea făcută lor de Dum- 
nezeu; în adevăr, greşelile lor sunt prezentate mai amănunţit decât 
virtuțile lor. Acesta a fost şi a rămas un subiect de uimire pentru 
mulţi şi a dat şi mai dă încă celor necredincioşi ocazia de a lua 
Biblia în derâdere. Dar lucrul acesta este una dintre dovezile cele 
mai puternice în favoarea adevărului prezentat în Scripturi, şi anume 
că faptele nu sunt acoperite şi păcatele personajelor de seamă ale 
ei nu sunt trecute cu vederea. Mintea oamenilor este atât de mult 
stăpânită de prejudecăţi, încât nu este cu putinţă ca istoria scrisă de 
oameni să fie cu totul imparţială. Dacă Biblia ar fi fost scrisă de per- 
soane neinspirate, atunci fără îndoială că ea ar fi înfăţişat caracterul 
persoanelor onorate de ea într-o lumină mult mai elogioasă. Dar aşa 
cum este, noi avem în ea un raport corect al experienţelor lor. 

Oamenii care au fost onoraţi de Dumnezeu şi cărora El le-a 
încredinţat mari răspunderi au fost adesea biruiţi de ispite şi au 
păcătuit, la fel cum şi noi astăzi ne luptăm, ne clătinăm şi adesea 
cădem în greşeli. Viaţa lor, cu toate greşelile şi faptele lor nevrednice, 
este descoperită înaintea noastră, atât pentru încurajarea noastră, cât 
şi pentru avertizarea noastră. Dacă ei ar fi fost înfăţişaţi fără nici o 
greşeală, noi, cu natura noastră păcătoasă, am fi ajuns la disperare 
cu greşelile şi abaterile noastre. Dar, văzând cum alţii s-au luptat 
trecând prin descurajări la fel ca ale noastre, cum au fost înfrânți 
de ispite ca şi noi, şi totuşi s-au îmbărbătat iarăşi şi au biruit prin 
harul lui Dumnezeu, şi noi suntem încurajați în alergarea noastră 
după neprihănire. După cum şi ei, deşi uneori erau daţi înapoi, au 
recâştigat locul unde fuseseră mai înainte şi au fost binecuvântaţi de 
Dumnezeu, tot astfel şi noi putem fi biruitori în puterea lui Hristos. 
Pe de altă parte, raportul vieţii lor poate sluji ca o avertizare pentru 
noi. El arată că Dumnezeu nu va socoti nevinovat pe cel vinovat. 
El vede păcatul chiar şi în oamenii cei mai privilegiați şi se poartă 
cu ei chiar mai sever decât cu aceia care au mai puţină lumină şi 
răspundere. 

După înmormântarea lui Iacov, teama a pus din nou stăpânire pe 
inimile fraţilor lui Iosif. Cu toată bunătatea pe care el a manifestat-o 
faţă de ei, conştienţa vinovăţiei i-a făcut neîncrezători şi bănuitori. 
Poate că el nu făcuse altceva decât să-şi amâne răzbunarea, din 
consideraţie pentru tatăl lor şi acum avea să le aplice pedeapsa mult 
amânată pentru fărădelegea lor. Ei n-au îndrăznit să vină personal 
înaintea lui, dar i-au trimis un mesaj: „Tatăl tău a dat porunca aceasta 
înainte de moarte: «Aşa să vorbiţi lui Iosif: Oh! iartă nelegiuirea 
fraţilor tăi şi păcatul lor, căci ţi-au făcut rău!» artă acum păcatul 
robilor Dumnezeului tatălui tău“ (Geneza 50, 10-17). Acest mesaj 
l-a mişcat până la lacrimi pe Iosif şi, încurajați de lucrul acesta, fraţii 
săi au venit şi s-au aruncat la pământ înaintea lui şi au zis: „Suntem 
robii tăi“. Iubirea lui Iosif faţă de fraţii săi era profundă şi neegoistă 
şi a fost îndurerat la gândul că ei îl considerau capabil să nutrească 
un spirit de răzbunare. „Fiţi fără teamă“, a spus el, „căci sunt eu oare 
în locul lui Dumnezeu? Voi, negreşit, v-aţi gândit să-mi faceţi rău; 
dar Dumnezeu a schimbat răul în bine, ca să împlinească ceea ce se 
vede astăzi, şi anume să scape viaţa unui popor în mare număr. Fiţi 
dar fără teamă, căci eu vă voi hrăni, pe voi şi pe copiii voştri“ (Ver 
19-21). 

Viaţa lui Iosif este o ilustrare a vieţii lui Hristos. Invidia a fost 
aceea care i-a determinat pe fraţii lui Iosif să-l vândă ca sclav; ei 
nădăjduiau să-l împiedice astfel să ajungă mai mare decât ei. Şi când 
a fost dus în Egipt, lor le plăcea să creadă că nu aveau să mai fie 
necăjiţi cu visele lui şi că au înlăturat toate posibilităţile ca ele să se 
împlinească. Dar acţiunile lor au fost anihilate de Dumnezeu, făcând 
să aibă loc chiar lucrul pe care ei doreau să-l împiedice. Tot astfel şi 
preoţii şi mai marii iudeilor erau invidioşi pe Hristos, temându-se 
de faptul că El va îndepărta atenţia poporului de la ei. L-au omorât, 
pentru a-L împiedica să devină împărat, dar în felul acesta ei au făcut 
să aibă loc tocmai ceea ce nu doreau. 

Iosif, prin rămânerea lui ca rob în Egipt, a devenit un salvator 
pentru familia tatălui său, şi totuşi faptul acesta n-a scăzut vinovăția 
fraților săi. La fel, crucificarea lui Hristos de către vrăjmaşii Săi 
L-a făcut Răscumpărătorul omenirii, Mântuitorul neamului omenesc 
căzut, Cârmuitorul întregii lumi; dar crima ucigaşilor Săi a fost tot 
aşa de urâtă ca şi atunci când mâna providenţei lui Dumnezeu nu ar 


Iosif şi fraţii săi 219 


fi avut sub control evenimentele, ca ele să fie spre slava Sa şi binele 
omului. 

După cum [Iosif a fost vândut păgânilor de către propriii săi 
fraţi, la fel şi Hristos a fot vândut în mâinile celor mai înverşunaţi 
vrăjmaşi ai Săi de către unul dintre ucenicii Săi. Lui Iosif i-au fost 
aduse acuzaţii neadevărate şi a fost aruncat în temniţă datorită virtuţii 
sale; tot aşa şi Hristos a fost disprețuit şi respins pentru că viaţa Lui 
neprihănită şi plină de lepădare de sine a fost o mustrare pentru păcat. 
Cu toate că nu se făcea vinovat de nici un rău, el a fost condamnat 
pe temeiul unor mărturii mincinoase. lar răbdarea şi blândeţea lui 
Iosif, date pe faţă în timp de nedreptate şi opresiune, bucuria lui 
de a ierta şi nobila bunăvoință faţă de comportarea nenaturală a 
fraților săi reprezintă răbdarea Mântuitorului, care nu S-a plâns în 
faţa răutăţii şi necuviinţei oamenilor răi, şi iertarea Sa, acordată nu 
numai ucigaşilor Săi, ci tuturor acelora care vin la El, mărturisindu-şi 
păcatele şi căutând iertare. 

Iosif a mai trăit cincizeci şi cinci de ani după moartea tatălui 
său. EI a trăit să-i vadă „pe fiu lui Efraim până la al treilea neam; şi 
fiu lui Machir, fiul lui Manase, s-au născut pe genunchii lui“ (Ver 
22-23). El a fost martor la creşterea şi prosperitatea poporului său 
şi în toţi aceşti ani credinţa sa în faptul că Dumnezeu va readuce pe 
Israel în ţara făgăduinţei a fost nezdruncinată. 

Când a simţit că i se apropie sfârşitul, el şi-a chemat rudele în 
jurul său. Oricât de onorat fusese în ţara lui faraon, Egiptul nu era 
pentru el decât locul exilului său; ultimul act al vieţii sale urma să 
arate că el şi-a legat soarta de Israel. Ultimele lui cuvinte au fost: 
„Dumnezeu vă va cerceta şi vă va face să vă suiţi din ţara aceasta în 
țara pe care a jurat că o va da lui Avraam, lui Isaac şi lui Iacov“ (Ver 
24). Şi el luă un jurământ solemn din partea copiilor lui Israel că îi 
vor duce oasele cu ei, în ţara Canaanului. „Iosif a murit în vârstă de 
o sută zece ani. L-au îmbălsămat şi l-au pus într-un sicriu în Egipt“ 
(Ver 26). Iar în decursul veacurilor de trudă care au urmat, acel sicriu, 
un aducător aminte al cuvintelor rostite de Iosif pe patul de moarte, 
a mărturisit pentru Israel că ei erau numai călători în Egipt şi i-a 
îndemnat să-şi păstreze nădejdea aţintită asupra ţării Făgăduinţei, 
pentru că timpul eliberării avea să vină cu siguranţă. 

Pentru a-şi procura hrana necesară în timpul foametei, populaţia 
Egiptului a vândut împăratului vitele şi pământurile sale, iar în cele 
din urmă s-au dat pe ei înşişi ca robi pentru totdeauna. Iosif a luat 
în mod înţelept măsuri, pentru a-i scăpa din situaţia aceasta. El le-a 
îngăduit să devină arendaşi ai împăratului, păstrând ogoarele care 
erau acum ale împăratului şi plătind o dijmă anuală de o cincime 
din roadele muncii lor. Dar copiii lui Iacov nu erau obligaţi să 
împlinească astfel de condiţii. Datorită serviciului pe care Iosif îl 
făcuse naţiunii egiptene, nu numai că li s-a pus la dispoziţie o parte 
a ţării ca locuinţă a lor, dar au fost scutiţi de impozite; li s-a dat din 
belşug hrană în tot timpul cât a durat foametea. 

Împăratul a recunoscut în mod public faptul că numai prin in- 
tervenţia milostivă a Dumnezeului lui Iosif se bucura Egiptul de 
belşug, în timp ce naţiunile celelalte piereau de foame. El a văzut, 
de asemenea, că modul de administrare al lui Iosif îmbogăţise foarte 
mult ţara şi recunoştinţa sa copleşea familia lui Iacov cu favoruri 
împărăteşti. 

Dar, cu trecerea timpului, marele bărbat, căruia Egiptul îi datora 
atât de mult, şi generaţia care a fost binecuvântată de ostenelile lui 
au coborât în mormânt. Şi „peste Egipt s-a ridicat un nou împărat, 
care nu cunoscuse pe Iosif“ (Exodul 1, 8). Nu în sensul că el n-ar fi 
cunoscut serviciile pe care Iosif le adusese naţiunii, dar nu voia să le 
recunoască şi astfel, atât cât era cu putinţă, voia să le dea uitării. „El 
a zis poporului: «lată că poporul copiilor lui Israel este mai mare şi 
mai puternic decât noi. Veniţi să ne arătăm dibaci faţă de el, ca să 
nu crească, pentru ca nu cumva, dacă se va întâmpla un război, să se 
unească şi el cu vrăjmaşii noştri, să ne bată şi să iasă apoi din ţară» 
(Ver 9-10). 

La data aceea, izraeliţii ajunseseră deja foarte numeroşi; ei „s-au 
înmulţit, s-au mărit, au crescut şi au ajuns foarte puternici, şi s-a 
umplut ţara de ei“ (Exodul 1, 7). Sub grija ocrotitoare a lui Iosif şi 
bunăvoința împăratului care conducea atunci ţara, ei se întinseseră 

repede în toată ţara. Dar se păstraseră ca un neam aparte, deose- 
bit, neavând nimic comun cu obiceiurile şi religia egiptenilor; iar 
acum, numărul lor mereu crescând trezise temerile împăratului şi 
ale poporului său, ca nu cumva, în caz de război, ei să se unească 
cu vrăjmaşii Egiptului. Cu toate acestea, legile interziceau izgonirea 
lor din ţară. 

Mulţi dintre ei erau meşteri capabili şi pricepuţi şi au contribuit 
mult la bogăţia naţiunii; împăratul avea nevoie de astfel de lucrători 
pentru ridicarea măreţelor lui palate şi temple. De aceea, el i-a 
considerat la fel ca pe egiptenii care se vânduseră împăratului cu 
tot ceea ce aveau. În curând au fost puşi peste ei supraveghetori, 
ispravnici, şi înrobirea lor s-a desăvârşit. „Atunci egiptenii au adus 
pe copiii lui Israel la o aspră robie. Le-au făcut viaţa amară prin 
lucrări grele de lut şi cărămizi, şi prin tot felul de lucrări de pe câmp; 
şi în toate muncile acestea, pe care-i sileau să le facă, erau fără nici 
un pic de milă“ „Dar cu cât îi asupreau mai mult, cu atât se înmulţeau 
şi creşteau“ (Ver 13.14.12). Împăratul şi sfetnicii lui nădăjduiseră să 
îi supună pe izraeliţi prin munci grele şi în acest fel să facă să li se 
micşoreze numărul şi să zdrobească spiritul lor independent. 

Neizbutind să-şi ajungă scopul, ei au recurs la măsuri şi mai 
crude. Au fost date porunci femeilor a căror ocupaţie le dădea posi- 
bilitatea să aducă la îndeplinire aceste porunci, şi anume să ucidă 
la naştere pruncii evrei de parte bărbătească. Satana era inspiratorul 
acestui plan. El ştia că din mijlocul poporului Israel se va ridica 
un eliberator; şi, inspirându-l pe împărat să poruncească nimicirea 
copiilor lor, el spera să facă fără efect planul divin. Dar femeile 
s-au temut de Dumnezeu şi n-au îndrăznit să execute porunca aceea 
crudă. Domnul a privit cu plăcere la purtarea lor şi a făcut ca ele să 
prospere. 

Împăratul, mâniat pentru că planul său nu izbutise, a făcut ca 
porunca să fie mai aspră şi mai cuprinzătoare. Întreaga naţiune a 
fost chemată să vâneze şi să ucidă victimele neajutorate. „Atunci 
Faraon a dat următoarea poruncă la tot poporul: «Să aruncaţi în râu 
pe orice băiat care se va naşte şi să lăsaţi pe toate fetele să trăiască» 
(Exodul 1, 22). În timp ce acest decret era în plină putere, lui Amram 
şi lochebed, izraeliţi pioşi din seminţia lui Levi, li s-a născut un 
fiu. Copilul era „frumos“ şi părinţii, crezând că timpul eliberării 
lui Israel se apropia şi că Dumnezeu va ridica un eliberator pentru 

poporul Său, s-au hotărât să nu îngăduie uciderea pruncului. Credinţa 
în Dumnezeu le-a întărit inimile şi „nu s-au lăsat înspăimântați de 
porunca împăratului“ (Evrei 11, 23). 

Mama a izbutit să ţină copilul ascuns timp de trei luni. Apoi, 
văzând că nu mai era posibil să-l păstreze în siguranţă, a pregătit 
un coşuleţ de papură, izolându-l cu lut şi smoală, ca să nu intre apă 
în el; apoi, după ce a aşezat pruncul înăuntru, l-a pus în păpurişul 
de la malul râului. N-a îndrăznit să rămână pentru a-l păzi, ca nu 
cumva viaţa copilului, ca şi viaţa ei să fie primejduite; dar sora lui, 
Mania, a zăbovit prin apropiere, în aparenţă cu totul indiferentă, 
dar de fapt urmărind cu înfrigurare să vadă ce se va întâmpla cu 
frățiorul ei. Dar mai erau şi alţi veghetori. Rugăciunile fierbinţi ale 
mamei îl predaseră pe copilul ei în grija lui Dumnezeu; şi îngeri 
nevăzuţi pluteau pe deasupra singuraticului său loc de odihnă. Îngerii 
au îndrumat-o spre acel loc pe fiica lui faraon. Curiozitatea ei a 
fost trezită de coşuleţul acela şi, privind la copilaşul frumos din el, 
ea înţelese dintr-o privire toată întâmplarea. Lacrimile pruncului 
i-au trezit compătimirea şi simpatia ei s-a îndreptat spre mama 
aceea necunoscută care a recurs la acest mijloc pentru a păstra viaţa 
odorului ei. Ea se hotărî să-l scape; îl va adopta, ca fiind propriul ei 
fiu. 

Maria urmărise pe ascuns orice mişcare; dându-şi seama că 
pruncul este privit cu duioşie, îndrăzni să se apropie şi, în cele din 
urmă, spuse: „Să mă duc să-ţi chem o doică dintre femeile evreilor, 
ca să-ţi alăpteze copilul?“ Şi i s-a dat voie. Sora se grăbi să se ducă la 
mama ei cu vestea fericită şi, fără întârziere, s-a întors cu ea înaintea 
fiicei lui faraon: „La copilul acesta, alăptează-mi-l, şi îți voi plăti“, 
spuse prinţesa. 

Dumnezeu ascultase rugăciunile mamei; credinţa ei fusese răs- 
plătită. Cu profundă recunoştinţă, ea a început să-şi îndeplinească 
sarcina fericită şi de-acum lipsită de griji. Cu credincioşie a folosit 
ocazia pe care o avea de a-l educa pe copilul ei pentru Dumnezeu. 
Ea avea încredere că acesta fusese păstrat cu viaţă în vederea unei 
mari lucrări şi mai ştia că, în curând, el trebuia să fie predat ma- 
mei sale imperiale, unde avea să fie înconjurat de influenţe care vor 
tinde să-l îndepărteze de Dumnezeu. Toate acestea au făcut-o să fie 
mai plină de râvnă şi mai grijulie în învăţătura pe care i-o dădea 
decât în aceea pe care o dăduse celorlalţi copii ai ei. S-a străduit 

să-i umple mintea cu simţământul temerii de Dumnezeu şi al iubirii 
pentru adevăr şi dreptate, rugându-se cu stăruinţă să fie ferit de orice 
influenţă stricăcioasă. Ea i-a arătat nebunia şi păcătoşenia idolatriei 
şi l-a învăţat de mic să se plece şi să se închine viului Dumnezeu, 
singurul care-l putea auzi şi ajuta în orice situaţii grele. Ea l-a ţinut 
pe băiat cât a putut mai mult, dar a fost nevoită să-l predea pe la 
vârsta de doisprezece ani. 

Din umila sa căsuţă, el a fost luat şi dus în palatul regal, la fiica 
lui faraon, „şi el i-a fost fiu“. Dar chiar şi aici, el n-a uitat învăţăturile 
pe care le-a primit în copilărie. Lecţiile învăţate lângă mama sa nu 
puteau fi uitate. Ele erau ca un scut împotriva mândriei, necredinţei 
şi a viciului ce înfloreau în mijlocul strălucirii de la curte. 

Cât de larg cuprinzătoare în urmările ei a fost influenţa acelei 
singure femei evreice, şi aceea o exilată şi o sclavă! Întregul viitor 
al vieţii lui Moise, marea misiune pe care el a adus-o la îndeplinire 
în calitate de conducător al lui Israel dau mărturie despre impor- 
tanţa lucrării unei mame creştine. Nu există o altă lucrare care să-i 
poată sta alături. Într-o foarte mare măsură, mama ţine în mâinile 
sale destinul copiilor ei. Ea se ocupă cu dezvoltarea minţii şi a ca- 
racterului, lucrând nu numai pentru prezent, ci şi pentru veşnicie. 
Ea seamănă seminţe ce vor răsări şi vor aduce roade fie spre bine, 
fie spre rău. Lucrarea ei nu este aceea de a picta pe pânză un chip 
frumos sau a-l dăltui în marmură, ci de a imprima într-un suflet 
omenesc chipul divin. În mod deosebit în timpul primilor ani, stă 
asupra ei răspunderea de a forma caracterul copiilor ei. Impresiile 
făcute acum asupra minţii lor în dezvoltare vor rămâne de-a lungul 
întregii lor vieţi. Părinţii trebuie să îndrume învăţătura şi educaţia 
copiilor lor în timpul când aceştia sunt destul de mici, cu scopul ca 
ei să poată fi creştini. Ei sunt în grija noastră ca să fie instruiți nu ca 
moştenitori ai unui tron imperial de pe acest pământ, ci ca împărați 
pentru Dumnezeu, pentru ca să domnească de-a lungul veacurilor 
nesfârşite. 

Fiecare mamă să-şi dea seama că clipele ei sunt preţioase; lu- 
crarea ei va fi probată în ziua solemnă a socotelilor. Atunci se va 
vedea că multe din greşelile şi nelegiuirile bărbaţilor şi femeilor 
s-au datorat neştiinţei şi neglijenţei acelora a căror datorie a fost să 
călăuzească picioarele lor de copil pe calea cea bună. Atunci se va 
afla că mulţi dintre aceia care au fost o binecuvântare pentru lume 

cu lumina geniului, adevărului şi sfinţeniei îşi datorează principiile, 
care au fost izvorul principal al influenţei şi succesului lor, unei 
mame creştine, care se ruga. 

La curtea lui faraon, Moise a primit cea mai înaltă educaţie 
civilă şi militară. Monarhul luase hotărârea de a face din nepotul 
adoptiv urmaşul său la tron, iar tânărul era educat pentru această 
poziţie înaltă. „Moise a învăţat toată înţelepciunea egiptenilor, şi era 
puternic în cuvinte şi în fapte“ (Faptele Apostolilor 7, 22). Iscusinţa 
lui de conducător militar i-a câştigat favoarea oștirii Egiptului şi, în 
general, era privit ca un om cu un caracter cu totul deosebit. Satana 
fusese înfrânt în planurile sale. Chiar decretul prin care copiii evrei 
fuseseră daţi morţii a fost folosit de Dumnezeu pentru pregătirea şi 
educarea viitorului conducător al poporului Său. 

Bătrânii lui Israel au fost învăţaţi de către îngeri că timpul pentru 
eliberarea lor era aproape şi că Moise era omul pe care Dumnezeu 
avea să-l folosească pentru a aduce la îndeplinire această lucrare. 
Tot îngerii au fost aceia care i-au făcut cunoscut lui Moise că Iehova 
l-a ales ca să rupă lanţurile robiei poporului său. Închipuindu-şi 
că ei aveau să-şi obţină libertatea prin forţa armelor, el se aştepta 
să conducă armata poporului Israel împotriva armatelor Egiptului. 
Având lucrul acesta în vedere, Moise şi-a păzit inima, ca nu cumva 
ataşamentul său faţă de mama adoptivă sau de faraon să-l împiedice 
să facă voia lui Dumnezeu. 

După legile Egiptului, toţi aceia care se suiau pe tronul faraonilor 
trebuia să devină membri ai castei preoțești; iar Moise, ca moşteni- 
tor sigur, trebuia să fie iniţiat în tainele religiei naţionale. Această 
sarcină a fost încredinţată preoţilor. Dar, cu toate că era un student 
neobosit şi zelos, el n-a putut fi făcut să ia parte la adorarea zeilor. A 
fost ameninţat cu pierderea coroanei şi avertizat că va fi dezmoşte- 
nit de prinţesă dacă va stărui în devotamentul său faţă de credinţa 
evreilor. Dar el a rămas nezdruncinat în hotărârea sa, de a nu aduce 
închinare decât singurului Dumnezeu, Făcătorul cerului şi al pămân- 
tului. El discuta cu preoţii şi cu adoratorii zeilor, arătându-le nebunia 
închinării lor superstiţioase la obiecte neînsufleţite. Nimeni nu era 
în stare să răstoarne argumentele sale sau să-i schimbe hotărârea. 
Cu toate acestea, pentru un timp, neînduplecarea sa a fost trecută 
cu vederea datorită înaltei poziţii, cum şi datorită favorii de care se 
bucura atât din partea împăratului, cât şi din partea poporului. 


Moise 225 


„Prin credinţă, Moise, când s-a făcut mare, n-a vrut să fie numit 
fiul fiicei lui Faraon, ci a vrut mai bine să sufere împreună cu poporul 
lui Dumnezeu decât să se bucure de plăcerile de o clipă ale păcatului. 

El socotea ocara lui Hristos ca o mai mare bogăţie decât comorile 
Egiptului, pentru că avea ochii pironiţi spre răsplăure“ (Evrei 11, 
24-26). Moise era pregătit să ocupe un loc de frunte printre oamenii 
mari ai lumii, să strălucească în curţile celei mai glorioase împărăţii 
şi să înalțe sceptrul puterii ei. Puterea lui intelectuală îl situează 
mai presus de oamenii mari ai lumii din toate veacurile. Ca istoric 
şi poet, ca filosof, conducător de oşti şi legiuitor, el este fără egal. 
Dar, cu toate că avea lumea înaintea sa, Moise a avut tăria morală 
de a refuza perspectivele îmbietoare ale bogăției, măririi şi faimei, 
alegând mai degrabă „să sufere împreună cu poporul lui Dumnezeu 
decât să se bucure de plăcerile de o clipă ale păcatului“. 

Moise fusese învăţat cu privire la răsplata de pe urmă, ce avea 
să fie dată slujitorilor umili şi ascultători ai lui Dumnezeu, şi, prin 
comparaţie, pentru el câştigul lumesc nu avea nici o valoare. Palatul 
magnific al lui faraon şi tronul monarhului erau ademenitoare pentru 
Moise; dar el ştia că plăceri păcătoase, care-i făceau pe oameni să 
uite de Dumnezeu, se aflau la curțile domneşti. El privea dincolo de 
palatul luxos, dincolo de coroana împăratului, la onorurile cele mari 
ce vor fi date sfinţilor Celui Prea Înalt, într-o împărăție nemânjită de 
păcat. Prin credinţă, el a văzut o coroană nepieritoare pe care Împă- 
ratul cerurilor o va aşeza pe fruntea biruitorului. Această credinţă l-a 
făcut în stare să se depărteze de domnii acestei lumi şi să se unească 
cu poporul cel umil, sărac şi disprețuit, care a ales să asculte mai 
degrabă de Dumnezeu decât să slujească păcatului. 

Moise a rămas la curtea lui faraon până la vârsta de patruzeci 
de ani. Gândurile lui se îndreptau adesea către starea nenorocită 
în care se afla poporul său şi i-a cercetat pe fraţii săi în robia lor, 
încurajându-i cu asigurarea că Dumnezeu va lucra pentru eliberarea 
lor. Adesea, cuprins de indignare la vederea nedreptăţii şi apăsării, 
ardea de dorinţa de a răzbuna nedreptăţile. Într-o zi, pe când se afla 
la câmp, văzând un egiptean cum bate un israelit, a alergat şi l-a 
ucis pe egiptean. În afara israelitului, nu mai văzuse nimeni cele 
întâmplate şi Moise a îngropat imediat trupul în nisip. De acum, 
el s-a arătat gata să apere cauza poporului şi nădăjduia să-i vadă 
ridicându-se pentru a-şi redobândi libertatea. El „credea că fraţii lui 

vor pricepe că Dumnezeu, prin mâna lui, le va da izbăvirea; dar n-au 
priceput“ (Faptele Apostolilor 7, 25). Ei nu erau încă pregătiţi pentru 
libertate. În ziua următoare, Moise a văzut doi evrei certându-se, 
dintre care unul, în mod evident, era vinovat. Moise l-a mustrat pe 
cel care începuse cearta, dar imediat el s-a răzbunat pe cel care-l 
mustra, tăgăduindu-i dreptul de a se amesteca, acuzându-l în mod 
josnic de crimă: „Cine te-a pus pe tine mai mare şi judecător peste 
noi?“ spuse el. „Nu cumva ai de gând să mă omori şi pe mine, cum 
ai omorât pe egipteanul acela?“ (Exodul 2, 14). 

Întreaga problemă a ajuns repede la cunoştinţa egiptenilor şi, 
foarte mult exagerată, a ajuns curând la urechile lui faraon. Împăra- 
tului i-a fost prezentată fapta aceasta ca însemnând foarte mult — 
Moise urmărea să-şi ridice poporul împotriva egiptenilor, spre a răs- 
turna stăpânirea şi pentru a se aşeza pe tron; astfel, atâta vreme cât el 
era în viaţă, împărăţia nu avea să fie în siguranţă. Monarhul a hotărât 
de îndată ca el să fie omorât; dar, dându-și seama de primejdia ce-l 
ameninţa, Moise a încercat să scape, fugind spre Arabia. 

Domnul l-a călăuzit în drumul său şi el a găsit adăpost la Ietro, 
preot şi prinţ din Madian, care era, de asemenea, un adorator al lui 
Dumnezeu. După un timp, Moise s-a căsătorit cu una dintre fiicele 
lui Ietro; şi acolo, în slujba socrului său, ca păzitor al turmelor sale, 
Moise a rămas patruzeci de ani. 

Omorându-l pe egiptean, Moise a căzut şi el în aceeaşi greşeală 
pe care au săvârşit-o adesea şi părinţii neamului său, şi anume de 
a lua în propriile mâini lucrarea pe care Dumnezeu făgăduise că o 
va îndeplini. Nu era voia lui Dumnezeu să-l elibereze pe poporul 
Său prin război, aşa cum gândea Moise, ci prin tăria cea mare a 
puterii Sale, pentru ca gloria să fie a Lui, şi numai a Lui. Cu toate 
acestea, chiar acest act pripit a fost folosit de către Dumnezeu pentru 
aducerea la îndeplinire a planurilor Sale. Moise nu era pregătit pentru 
marea sa lucrare. El mai avea de învăţat aceeaşi lecţie a credinţei, 
pe care Avraam şi Iacov o învăţaseră, şi anume să nu se sprijine 
pe tăria şi înţelepciunea omenească, ci pe puterea lui Dumnezeu 
pentru împlinirea făgăduinţelor Sale. Şi mai erau şi alte lecţii pe 
care, în mijlocul singurătăţii munţilor, Moise trebuia să le înveţe. În 
şcoala lepădării de sine şi a greutăților, el trebuia să înveţe răbdarea 
şi stăpânirea pasiunilor. Înainte ca să poată cârmui cu înţelepciune, 
el trebuia să înveţe să asculte. Inima lui trebuia să fie în deplină 

armonie cu Dumnezeu, înainte ca el să fie în stare să-l învețe pe 
Israel cunoaşterea voii Sale. Prin propria sa experiență, el trebuia să 
fie pregătit să se poarte cu grijă părintească faţă de toţi aceia care 
aveau nevoie de ajutorul său. 

Omul s-ar fi dispensat de acea lungă perioadă de muncă şi rămâ- 
nere în obscuritate, socotind-o ca o mare pierdere de timp. Dar 
Înţelepciunea Infinită l-a chemat pe cel care avea să devină cârmui- 
torul poporului Său să petreacă patruzeci de ani, îndeplinind lucrarea 
umilă a unui păstor. Deprinderile astfel dezvoltate, şi anume de a 
purta de grijă, de a se lepăda de sine şi de a se îngriji cu blândeţe de 
turma sa, aveau să-l pregătească să devină păstorul plin de milă şi 
îndelung răbdător al lui Israel. Nici un avantaj, pe care educaţia sau 
cultura omenească îl putea da, nu putea înlocui această experienţă. 

Moise învățase multe lucruri de care trebuia să se dezveţe. Influ- 
enţele care-l înconjuraseră în Egipt — iubirea mamei sale adoptive, 
poziţia sa înaltă ca nepot al împăratului, risipa în toate privinţele, 
rafinamentul, subtilitățile şi misticismul unei religii false, splendoa- 
rea închinării idolatre, măreţia solemnă a arhitecturii şi sculpturii — 
toate acestea lăsaseră urme adânci asupra minţii sale în dezvoltare 
ŞI, într-o măsură oarecare, modelaseră obiceiurile şi caracterul său. 
Timpul, schimbarea condiţiilor şi a locului şi comuniunea cu Dum- 
nezeu puteau să îndepărteze aceste influenţe. Din partea lui Moise 
însuşi se cerea o luptă ca, pentru propria sa viaţă, să lepede ce era 
greşit şi să accepte adevărul, dar Dumnezeu avea să fie ajutorul său 
atunci când lupta avea să fie prea grea pentru puterea omenească. 

În toţi aceia care sunt aleşi să aducă la îndeplinire o lucrare 
pentru Dumnezeu se vede elementul omenesc. Cu toate acestea, ei 
nu sunt oameni care să aibă un caracter şi obiceiuri stereotipe şi care 
să fie mulţumiţi să rămână în starea aceea. Ei doresc cu înfocare 
să primească înţelepciune de la Dumnezeu şi să înveţe să lucreze 
pentru El. Apostolul spune: „Dacă vreunuia dintre voi îi lipseşte 
înţelepciunea, s-o ceară de la Dumnezeu, care dă tuturor cu mână 
largă şi fără mustrare, şi ea îi va fi dată“ (Iacov 1, 5). Dar Dumnezeu 
nu va da oamenilor lumina dumnezeiască atâta vreme cât ei sunt 
mulţumiţi să rămână în întuneric. Pentru ca să primească ajutorul lui 
Dumnezeu, omul trebuie să-şi pună propria sa minte la lucru, spre a 
putea realiza marea schimbare ce trebuie săvârşită în el. El trebuie 
să fie trezit la o viaţă de rugăciune zeloasă şi stăruitoare şi plină 

de eforturi. Deprinderile şi obiceiurile rele trebuie să fie lepădate 
şi biruinţa poate fi câştigată numai printr-o străduinţă hotărâtă de 
a corecta aceste greşeli şi a trăi conform cu principiile cele drepte. 
Mulţi nu ajung niciodată la înălțimea pe care ar putea s-o atingă, 
pentru că aşteaptă ca Dumnezeu să facă în locul lor lucrul pentru 
care El le-a dat putere să-l facă singuri. Toți aceia care sunt capabili 
să fie de folos trebuie să fie educați printr-o severă disciplină morală 
şi intelectuală, şi Dumnezeu îi va sprijini, unind puterea divină cu 
eforturile omeneşti. 

Ascuns în fortăreaţa munţilor, Moise era singur cu Dumnezeu. 
Templele măreţe ale Egiptului nu-i mai impresionau mintea cu su- 
perstiţiile şi falsitatea lor. În măreţia solemnă a dealurilor veşnice, 
el contempla maiestatea Celui prea Înalt şi, prin contrast, îşi dădea 
seama cât de lipsiţi de putere şi însemnătate erau zeii Egiptului. 
Numele Creatorului era scris pretutindeni. Moise avea simţământul 
că se află în prezenţa Sa şi că este copleşit de puterea Lui. Aici, 
mândria şi multumirea de sine s-au spulberat. În simplitatea aspră 
a vieţii din pustie, urmările vieţii sale de lux şi lipsite de griji din 
Egipt au dispărut. Moise a devenit un om răbdător, respectuos şi 
umil, „mai blând decât orice om de pe faţa pământului“ (Numeri 
12, 3), dar, în acelaşi timp, puternic în credinţa în Dumnezeul cel 
puternic al lui Iacov. 

În timp ce anii, în scurgerea vremii, se derulau în veşnicie, iar el 
umbla din loc în loc cu turmele sale prin locuri singuratice, meditând 
la starea de oprimare a poporului său, şi-a reamintit de felul în 
care Dumnezeu S-a purtat cu părinţii săi, cum şi de făgăduinţele 
ce erau moştenirea poporului ales, iar rugăciunile sale pentru Israel 
se înălţau zi şi noapte. Îngeri din cer revărsau lumina lor în jurul 
lui. Aici, sub inspiraţia Duhului Sfânt, el a scris cartea Genezei. 
Anii lungi petrecuţi în mijlocul singurătăţii pustiei au fost bogaţi 
în binecuvântări, nu numai pentru Moise şi poporul său, ci pentru 
lumea întreagă, în decursul tuturor veacurilor ce aveau să vină. 

„După multă vreme, împăratul Egiptului a murit; şi copiii lui 
Israel gemeau încă din pricina robiei şi scoteau strigăte deznădăjdu- 
ite. Strigătele acestea, pe care li le smulgea robia, s-au suit până la 
Dumnezeu. Dumnezeu a auzit strigătele lor şi Şi-a adus aminte de 
legământul făcut cu Avraam, Isaac şi Iacov. Dumnezeu a privit spre 
copiii lui Israel şi a luat cunoştinţă de ei“ (Exodul 2, 23-25). Sosise 

timpul pentru eliberarea lui Israel. Dar planul lui Dumnezeu urma 
să fie adus la îndeplinire într-un mod în care mândria omenească să 
fie copleşită de dispreţ. Eliberatorul trebuia ca, la început, să fie un 
simplu păstor, având în mână numai un toiag; dar Dumnezeu avea 
să facă din acel toiag simbolul puterii Sale. Mânându-şi într-o zi 
turmele lângă Horeb, „muntele lui Dumnezeu“, Moise a văzut un 
rug în flăcări; ramurile, frunzele şi tulpina, toate erau în flăcări, şi 
totuşi părea că nu se consumă deloc. El s-a apropiat să vadă mai bine 
minunea aceea, când o voce îl strigă pe nume din mijlocul flăcărilor. 
Cu buze tremurătoare, el răspunse: „lată-mă!“ El a fost avertizat să 
nu se apropie nerespectuos de acel loc. „Scoate-ţi încălţămintele din 
picioare, căci locul pe care calci este un pământ sfânt.... Eu sunt 
Dumnezeul tatălui tău, Dumnezeul lui Avraam, Dumnezeul lui Isaac 
şi Dumnezeul lui Iacov“. El era Acela care, ca Înger al legământului, 
Se descoperise părinţilor săi în veacurile trecute. Şi „Moise şi-a 
ascuns faţa căci se temea să privească pe Dumnezeu“. 

Umilinţa şi respectul ar trebui să caracterizeze purtarea tuturor 
acelora care vin în prezenţa lui Dumnezeu. În Numele lui Isus, noi 
putem veni înaintea Sa cu încredere, dar nu trebuie să ne apropiem de 
EI cu îndrăzneală şi încumetare, ca şi când El ar fi pe aceeaşi treaptă 
cu noi. Sunt unii oameni care se adresează marelui, atotputernicului 
şi sfântului Dumnezeu, care locuieşte într-o lumină de care nu te 
poţi apropia, ca şi când s-ar adresa cuiva care este deopotrivă cu 
ei sau chiar unuia mai prejos decât ei. Sunt unii oameni care se 
poartă în casa Lui cum nu s-ar încumeta să se poarte în camera de 
audienţă a unui conducător pământesc. Aceştia să-şi aducă aminte 
că se află în faţa Aceluia pe care ÎI adoră serafimii şi în prezenţa 
căruia îngerii îşi acoperă feţele. Dumnezeu trebuie să fie foarte mult 
onorat; toţi aceia care îşi dau într-adevăr seama de prezenţa Lui se 
vor pleca în umilinţă înaintea Lui şi, asemenea lui Iacov, când a 
privit descoperirea lui Dumnezeu, vor striga: „Cât de înfricoşat este 


locul acesta! Aici este casa lui Dumnezeu, aici este poarta cerurilor!“ 


(Geneza 28, 17). 

În timp ce Moise aştepta înaintea lui Dumnezeu într-o teamă 
plină de respect, cuvintele ce i se adresau continuară: „Am văzut 
asuprirea poporului Meu, care este în Egipt, şi am auzit strigătele 
pe care le scoate din pricina asupritorilor lui; căci îi cunosc durerile. 
M-am pogorât ca să-l izbăvesc din mâna egiptenilor şi să-l scot din 

ţara aceasta şi să-l duc într-o ţară bună şi întinsă, într-o ţară unde 
curge lapte şi miere.... Acum vino, Eu te voi trimite la Faraon, şi 
vei scoate din Egipt pe poporul Meu, pe copiii lui Israel“ (Exodul 3, 
7-10). 

Uimit şi înspăimântat din cauza poruncii, Moise s-a dat înapoi 
zicând: „Cine sunt eu ca să mă duc la Faraon, şi să scot din Egipt 
pe copiii lui Israel?“ Răspunsul a fost: „Eu voi fi negreşit cu tine; 
şi iată care va fi pentru tine semnul că Eu te-am trimis: după ce 
vei scoate pe popor din Egipt, veţi sluji lui Dumnezeu pe muntele 
acesta“ (Exodul 3, 11-12). 

Moise se gândea la greutăţile pe care avea să le întâmpine, la 
orbirea, ignoranţa şi necredinţa poporului său, dintre care mulţi erau 
cu totul lipsiţi de orice cunoaştere a lui Dumnezeu. „lată“, a zis el, 
„când mă voi duce la copiii lui Israel şi le voi spune: «Dumnezeul 
părinţilor voştri m-a trimis la voi», şi mă vor întreba: «Care este 
numele Lui?» ce le voi răspunde?“ (Ver 13). Răspunsul a fost: 

„EU SUNT CEL CE SUNT“. „Vei răspunde copiilor lui Israel 
astfel: «Cel ce Se numeşte EU SUNT m-a trimis la voi» (Ver 14). 

Lui Moise i s-a poruncit să-i adune mai întâi pe bătrânii lui 
Israel, pe cei mai de seamă şi cei mai drepţi dintre ei, care au suferit 
mult din cauza robiei, şi să le facă cunoscut un cuvânt din parteafăui 
Dumnezeu, cu o făgăduinţă a eliberării. Apoi, el trebuia să meargă 
împreună cu bătrânii înaintea împăratului şi să-i spună: 

„Domnul, Dumnezeul evreilor, S-a întâlnit cu noi. Dă-ne voie 
să mergem cale de trei zile în pustie, ca să aducem jertfe Domnului, 
Dumnezeului nostru“ (Ver 18). 

Moise a fost mai dinainte avertizat că faraon se va împotrivi 
apelului de a-l lăsa pe Israel să plece. Cu toate acestea, curajul 
slujitorului lui Dumnezeu nu trebuia să se piardă, deoarece Domnul 
avea să facă din situaţia aceasta un prilej de a-Şi manifesta puterea 
înaintea egiptenilor şi înaintea poporului Său. „Eu Îmi voi întinde 
mâna, şi voi lovi Egiptul cu tot felul de minuni, pe care le voi face 
în mijlocul lui. După aceea, are să vă lase să plecaţi“ (Ver 20). 

S-au dat, de asemenea, îndrumări cu privire la măsurile pe care 
aveau să le ia pentru călătorie. Domnul a zis: „Şi când veţi pleca, nu 
veţi pleca cu mâinile goale. Fiecare femeie va cere de la vecina ei 
şi de la cea care locuieşte în casa ei vase de argint, vase de aur, şi 
haine“ (Ver 22). Egiptenii se îmbogăţiseră din munca stoarsă prin 

silnicie de la izraeliţi şi, cum aceştia din urmă trebuia să pornească 
în călătorie spre noul lor cămin, era numai drept ca ei să ceară plata 
pentru anii lor de muncă grea. Ei trebuia să ceară obiecte de preţ, 
care puteau fi duse uşor, şi Dumnezeu avea să-i facă să capete trecere 
înaintea egiptenilor. Minunile mari care aveau să fie săvârşite pentru 
eliberarea lor aveau să-i umple de groază pe opresori, astfel încât 
cererile robilor aveau să fie împlinite. 

Moise a văzut înaintea sa greutăţi ce păreau de netrecut. Ce 
dovadă îi putea da el poporului că într-adevăr Dumnezeu I-a trimis? 
„lată“, a zis el, „că n-au să mă creadă, nici n-au să asculte de glasul 
meu. Ci vor zice: «Nu ţi s-a arătat Domnul» (Exodul 4, 1). I s-au 
dat acum dovezi care apelau la simţurile lui. I s-a spus să arunce 
toiagul la pământ. Când a făcut acest lucru, „toiagul s-a prefăcut 
într-un şarpe; şi Moise fugea de el“ (Ver 3). I s-a poruncit să-l prindă 
şi acesta s-a făcut din nou toiag, în mâna sa. 

A fost îndemnat să-şi vâre mâna în sân. El a ascultat şi când „a 
scos-o, mâna i se acoperise de lepră şi se făcuse albă ca zăpada“. 
Spunându-i-se să o pună din nou în sân, el a văzut, după ce a scos- 
o, că se făcuse la fel ca cealaltă. Prin aceste semne, Domnul l-a 
asigurat pe Moise că atât propriul Său popor, cât şi faraon aveau să 
fie convinşi că Cineva mai puternic decât împăratul Egiptului Se 
descoperea în mijlocul lor. 

Dar slujitorul lui Dumnezeu era încă copleşit la gândul lucrării 
minunate şi neobişnuite ce-i stătea înainte. În îngrijorarea şi teama 
sa, el a încercat să prezinte ca o scuză neîndemânarea sa de a vorbi 
curgător: „Ah! Doamne, eu nu sunt un om cu vorbirea uşoară; şi 
cusurul acesta nu-i nici de ieri, nici de alaltăieri, nici măcar de când 
vorbeşti Tu robului Tău; căci vorba şi limba îmi sunt încurcate“ (Ver 
10). El fusese plecat de atâta timp din Egipt, încât nu mai cunoştea 
bine şi nici nu mai putea folosi curgător limba aceasta, ca atunci 
când se afla în mijlocul lor. 

Domnul i-a zis: „Cine a făcut gura omului? Şi cine face pe om 
mut sau surd, cu vedere sau orb? Oare nu Eu, Domnul?“ (Ver 11). 
La aceasta a mai fost adăugată şi o altă asigurare a ajutorului divin: 
„Du-te dar; Eu voi fi cu gura ta, şi te voi învăţa ce vei avea de spus“ 
(Ver 12). Dar Moise încă mai insista să fie aleasă o altă persoană 
mai competentă. La început, aceste scuze izvorau din umilinţa şi 
din simţământul nevredniciei; dar, după ce Domnul făgăduise că va 

îndepărta toate dificultăţile şi că în cele din urmă îi va da biruinţă 
deplină, atunci orice ezitare şi orice plângere cu privire la nevredni- 
cia sa dovedeau neîncredere în Dumnezeu. Acest lucru cuprindea 
temerea că Dumnezeu nu este în stare să-l califice pentru marea 
lucrare la care El îl chemase sau că a făcut o greşeală în ceea ce 
priveşte alegerea omului. 

Acum, Moise a fost îndreptat spre Aaron, fratele său mai mare, 
care, folosind zilnic limba egipteană, era în stare s-o vorbească în 
mod perfect. I s-a spus că Aaron venea în întâmpinarea sa. Urmă- 
toarele cuvinte rostite de Domnul erau o categorică poruncă: 

„Tu îi vei vorbi şi vei pune cuvintele în gura lui; şi Eu voi fi 
cu gura ta şi cu gura lui; şi vă voi învăţa ce veţi avea de făcut. El 
va vorbi poporului pentru tine, îţi va sluji drept gură, şi tu vei ţine 
pentru el locul lui Dumnezeu. la în mână toiagul acesta, cu care vei 
face semnele“ (Exodul 4, 15-17). Acum, el nu mai avea motive să 
mai opună vreo rezistenţă, căci orice pricină de scuză fusese dată la 
o parte. 

Porunca divină dată lui Moise l-a găsit pe acesta lipsit de încre- 
dere în sine, greoi la vorbire şi timid. El era copleşit de simţământul 
nevredniciei sale de a fi port-vocea lui Dumnezeu pentru Israel. Dar, 
o dată ce a acceptat această lucrare, el a păşit în ea cu toată inima, 
punându-și toată încrederea în Domnul. Măreţia acestei misiunii 
a chemat la lucru cele mai bune puteri ale minţii sale. Dumnezeu 
a binecuvântat această dispoziţie a sa de a asculta imediat şi el a 
devenit elocvent în vorbire, plin de nădejde, stăpân pe sine şi în totul 
pregătit pentru a săvârşi cele mai mari lucrări ce au fost date vreo- 
dată omului să le săvârşească. Acesta este un exemplu de ceea ce 
face Dumnezeu pentru întărirea caracterului acelora care se încred 
în totul în El şi se predau fără rezervă poruncii Sale. 

Un om care acceptă răspunderile pe care Dumnezeu le aşează 
asupra lui şi, cu tot sufletul său, caută să se califice pentru a purta cum 
se cuvine aceste responsabilităţi va creşte în putere şi îndemânare. 
Oricât de umilă ar fi poziţia sa şi oricât de mărginită ar fi iscusinţa 
sa, acel om care, încrezându-se în puterea divină, va căuta să-şi 
împlinească lucrarea cu credincioşie va atinge adevărata mărire. 
Dacă Moise s-ar fi sprijinit numai pe puterea şi înţelepciunea sa şi 
ar fi acceptat în mod pripit această mare însărcinare, ar fi dat pe faţă 
completa lui nepregătire pentru o astfel de lucrare. Însă faptul că un 

om îşi dă seama de slăbiciunea lui este cel puţin o oarecare dovadă 
că este conştient de măreţia lucrării la care a fost chemat, cum şi de 
faptul că va face din Dumnezeu sfătuitorul şi tăria sa. 

Moise s-a întors la socrul său şi şi-a exprimat dorinţa de a-şi 
vizita fraţii din Egipt. Ietro şi-a dat consimţământul, împreună cu 
binecuvântarea sa: „Du-te în pace“. Luându-şi soţia şi copiii, Moise 
a plecat la drum. El nu îndrăznise să destăinuiască scopul misiunii 
sale, ca nu cumva să nu li se îngăduie să-l însoţească. Dar, mai 
înainte de a ajunge în Egipt, el însuşi a socotit că este mai bine, 
pentru siguranţa lor, să-i trimită înapoi la căminul din Madian. 

O teamă ascunsă de faraon şi egipteni, a căror mânie fusese 
aprinsă împotriva lui cu patruzeci de ani înainte, îl făcuse pe Moise 
să fie încă şi mai şovăitor de a se întoarce în Egipt; dar, după ce s-a 
hotărât să asculte porunca divină, Domnul i-a descoperit faptul că 
vrăjmaşii săi muriseră. 

Pe când se afla pe drum, din Madian spre Egipt, Moise a primit o 
surprinzătoare şi teribilă avertizare cu privire la o situaţie neplăcută 
Domnului. Un înger i s-a înfăţişat într-un mod ameninţător, ca şi 
când ar fi vrut să-l nimicească de îndată. Nu 1 s-a dat nici o lămu- 
rire; dar Moise şi-a adus aminte că nesocotise una dintre poruncile 
Domnului. Cedând insistențelor soţiei sale, el neglijase să supună 
ceremonialului circumciziunii pe fiul lor mai mic. El nu îndeplinise 
condiţia pe temeiul căreia copilul său putea fi îndreptăţit să aibă 
parte de binecuvântările legământului lui Dumnezeu cu Israel; iar 
o astfel de neglijenţă din partea unui conducător ales n-ar fi făcut 
altceva decât să slăbească puterea preceptelor dumnezeieşti asupra 
poporului. Sefora, temându-se ca soţul ei să nu fie omorât, a înde- 
plinit ea însăşi acest ceremonial, după care îngerul i-a îngăduit lui 
Moise să-şi continue călătoria. În misiunea sa pe lângă faraon, Moise 
avea să se afle într-o situaţie foarte primejdioasă; viaţa sa putea fi 
cruţată numai datorită protecţiei îngerilor sfinţi. Dar, atâta vreme cât 
trăia într-o vădită neglijare a unei datorii cunoscute, el nu avea să 
fie în siguranţă, căci nu putea fi ocrotit de îngerii lui Dumnezeu. În 
timpul strâmtorării ce va fi chiar înainte de venirea lui Isus Hristos, 
cei neprihăniţi vor fi apăraţi prin lucrarea îngerilor cereşti; dar nu va 
fi nici o siguranţă pentru cei ce calcă Legea lui Dumnezeu. Atunci, 
îngerii nu îi vor putea ocroti pe aceia care nesocotesc vreuna din 
poruncile divine. 

Fiind încunoştinţat de către îngeri, Aaron a plecat să-şi întâmpine 
fratele, de care fusese despărțit atât de mult timp; şi ei s-au întâlnit 
în mijlocul singurătăţii deşertului, în apropiere de Horeb. Aici, ei 
au discutat împreună şi Moise „a făcut cunoscut lui Aaron toate 
cuvintele Domnului, care-l trimisese, şi toate semnele, pe care-i 
poruncise să le facă“ (Exodul 4, 28). Apoi au călătorit împreună spre 
Egipt; şi, după ce au sosit în ţinutul Gosen, i-au adunat pe bătrânii 
lui Israel. Aaron le-a povestit toate cuvintele pe care Dumnezeu 
le-a spus lui Moise şi apoi au fost arătate toate semnele pe care 
Dumnezeu le-a dat lui Moise, toate au fost făcute înaintea poporului. 
„Poporul a crezut. Astfel au aflat că Domnul cercetase pe copiii lui 
Israel, că le văzuse suferinţa; şi s-au plecat şi s-au închinat cu faţa la 
pământ“ (Ver 31). 

Moise fusese însărcinat, de asemenea, cu o solie pentru împă- 
rat. Cei doi fraţi au intrat în palatul faraonilor ca ambasadori ai 
Împăratului împăraţilor şi i-au vorbit în numele Lui: „Aşa vorbeşte 
Domnul, Dumnezeul lui Israel: «Lasă pe poporul Meu să plece, ca 
să prăznuiască în pustie un praznic în cinstea Mea» (Exodul 5, 1). 

„Cine este Domnul, ca să ascult de glasul Lui, şi să las pe Israel 
să plece?“ întrebă monarhul; „Eu nu cunosc pe Domnul şi nu voi 
lăsa pe Israel să plece“ (Ver 2). 

Răspunsul lor a fost: „Ni S-a arătat Dumnezeul evreilor. Dă-ne 
voie să facem un drum de trei zile în pustie, ca să aducem jertfe 
Domnului, pentru ca să nu ne bată cu ciumă sau cu sabie“ (Ver 3). 
Vestea despre ei şi despre interesul pe care îl trezeau în popor ajun- 
sese deja la împărat şi mânia sa era aprinsă. „Moise şi Aaron, pentru 
ce abateţi poporul de la lucrul lui?“ spuse el. „Plecaţi la lucrările 
voastre“ (Ver 4). Împărăţia deja suferise pagube din cauza ames- 
tecului acestor străini. Gândindu-se la acest lucru, el mai adăugă: 
„lată că poporul acesta s-a înmulţit acum în ţară, şi voi mai voiţi 
să-l faceţi să-şi înceteze lucrările?“ (Ver 5). În robia lor, izraeliţii 
dăduseră uitării — într-o măsură oarecare — cunoaşterea Legii lui 

Dumnezeu şi se îndepărtaseră de preceptele ei. Sabatul fusese îndeo- 
bşte desconsiderat şi asprimea supraveghetorilor lor făcea ca ţinerea 
lui să fie aparent imposibilă. Dar Moise a arătat poporului său că 
ascultarea de Dumnezeu era prima condiţie a eliberării, iar eforturile 
făcute pentru restatornicirea păzirii Sabatului au ajuns la cunoştinţa 
asupritorilor lor. 

Împăratul, fiind foarte neliniștit, îi suspecta pe izraeliţi că plănu- 
iseră o revoltă pentru a nu-l mai sluji. Nemulțumirea, zicea el, era 
rezultatul trândăviei; el va avea grijă să nu le mai lase timp pentru 
uneltiri primejdioase. De îndată a luat măsuri pentru a le face povara 
şi mai grea şi pentru a zdrobi spiritul independent. În aceeaşi zi, 
au fost date ordine care au făcut munca lor tot mai crudă şi mai 
apăsătoare. Materialul de construcţie cel mai obişnuit din acea ţară 
era cărămida uscată la soare; zidurile celor mai de seamă clădiri 
erau făcute din aceste cărămizi şi apoi erau îmbrăcate pe dinafară cu 
piatră, iar fabricarea cărămizilor cerea folosirea unui mare număr de 
sclavi. Paiele tăiate erau amestecate cu lutul, pentru a le ţine laolaltă 
şi se cerea o mare cantitate de paie pentru această lucrare; împăratul 
porunci acum să nu li se mai dea paie; cei ce lucrau cărămizile 
trebuia să-şi găsească singuri paie, în timp ce numărul de cărămizi 
ce trebuia făcute era acelaşi. 

Porunca aceasta a produs un mare necaz izraeliţilor din întreaga 
ţară. Supraveghetorii egipteni aşezaseră logofeţi evrei care să su- 
pravegheze lucrarea poporului, iar aceşti logofeţi erau răspunzători 
de lucrul săvârşit de către cei ce erau sub mâna lor. Când ordinul 
împăratului s-a aplicat, poporul s-a împrăştiat prin toată ţara, ca să 
adune mirişte în loc de paie; dar le-a fost cu neputinţă să împlinească 
obişnuita cantitate de lucru. Din pricina acestei nerealizări, logofeţii 
evrei au fost crunt bătuţi. Aceşti logofeţi considerau că necazul lor 
vine de la ispravnici, şi nu de la împăratul însuşi; de aceea s-au dus 
la el cu plângerile lor. Plângerile lor au fost întâmpinate de faraon 
cu batjocuri: „Sunteţi nişte leneşi şi nişte trântori! De aceea ziceţi: 
«Haidem să aducem jertfe Domnului» (Ver 17). Li s-a poruncit să 
se întoarcă la lucru, spunându-li-se că povara nu le va fi nicidecum 
uşurată. Întorcându-se, ei i-au întâlnit pe Moise şi pe Aaron şi le-au 
strigat: „Să vă vadă Domnul şi să judece! Voi ne-aţi făcut urâţi lui 
Faraon şi slujitorilor lui; ba încă le-aţi dat sabia în mână ca să ne 
omoare“ (Ver 21). 

Auzind aceste reproşuri, Moise s-a întristat foarte mult. Suferin- 
tele poporului fuseseră sporite foarte mult. În toată ţara, un strigăt 
de disperare se înălța de la tânăr şi bătrân şi toţi s-au unit în a-l face 
răspunzător de schimbarea dezastruoasă a stării lor. În amărăciunea 
sufletului său, el s-a înfățișat înaintea lui Dumnezeu cu strigătul: 
„Doamne, pentru ce ai făcut un astfel de rău poporului acestuia? 
Pentru ce m-ai trimis? De când m-am dus la Faraon ca să-i vorbesc 
în Numele Tău, el face şi mai rău poporului acestuia; şi n-ai izbăvit 
pe poporul Tău“ (Ver 22-23). Răspunsul a fost: „Vei vedea acum ce 
voi face lui Faraon: o mână puternică îl va sili să-i izgonească din 
țara lui“ (Exodul 6, 1). Din nou i s-a amintit de legământul pe care 
Dumnezeu l-a făcut cu părinţii lor şi i s-a dat asigurarea că avea să 
fie împlinit. 

În timpul tuturor anilor de robie în Egipt, printre izraeliţi au fost 
unii care rămăseseră credincioşi închinători ai lui lehova. Aceştia 
erau foarte amărâţi atunci când îi vedeau pe copiii lor cum zilnic 
erau martori ai urâciunilor săvârşite de păgâni şi chiar se închinau 
înaintea zeilor lor falşi. În amărăciunea lor, ei au strigat către Domnul 
pentru eliberarea de sub jugul egiptean, pentru ca să fie eliberaţi de 
influenţa stricăcioasă a idolatriei. Ei nu şi-au ascuns credinţa, ci au 
făcut cunoscut egiptenilor că obiectul închinării lor era Creatorul 
cerului şi al pământului, singurul Dumnezeu viu şi adevărat. Ei le-au 
prezentat dovezile existenţei şi puterii Sale, de la creaţiune şi până în 
zilele lui Iacov. Egiptenii au avut astfel prilejul să cunoască religia 
evreilor; dar, deoarece considerau ca ceva înjositor să fie învăţaţi de 
către sclavii lor, ei au încercat să-i ademenească pe adoratorii lui 
Dumnezeu, făgăduindu-le răsplătiri sau, când nu izbuteau aceasta, 
încercau cu ameninţări şi un comportament plin de cruzime. 

Bătrânii lui Israel s-au străduit să susţină credinţa în scădere a 
fraţilor lor, repetându-le făgăduinţele făcute părinților lor, cum şi 
cuvintele profetice ale lui Iosif înainte de moartea sa, care prevesteau 
eliberarea lor din Egipt. Unii ascultau şi credeau. Alţii, privind la 
stările de lucruri din jurul lor, refuzau să mai nădăjduiască. Egiptenii, 
fiind informaţi de cele ce se vorbeau printre sclavi, îşi băteau joc de 
speranţele lor şi tăgăduiau în mod batjocoritor puterea Dumnezeului 
lor. Ei arătau spre situaţia lor, de popor de sclavi, şi ziceau în mod 
dispreţuitor: „Dacă Dumnezeul vostru este drept şi milostiv şi are o 
putere mai mare decât zeii Egiptului, atunci de ce nu face din voi un 

popor liber?“ Ei le atrăgeau atenția asupra situației lor. Ei se închinau 
la zeități numite de izraeliți zei falşi şi, cu toate acestea, erau un 
popor bogat şi puternic. Ei declarau că zeii lor i-au binecuvântat cu 
prosperitate, dându-le ca robi pe izraeliți, şi se făleau cu puterea lor 
de a-i chinui şi nimici pe cei ce se închinau Domnului. Faraon însuşi 
se fălea, spunând că Dumnezeul evreilor nu-i poate elibera din mâna 
lui. 

Cuvinte de felul acesta au nimicit speranțele multor izraeliți. 
Li se părea că situația era în mare măsură aşa cum o înfăţişau 
egiptenii. Era adevărat că ei erau sclavi şi că trebuia să îndure tot 
ce le impuneau să facă ispravnicii lor cei cruzi. Copiii lor fuseseră 
hăituiți şi ucişi, şi propria lor viață ajunsese o povară. Şi, cu toate 
acestea, ei se închinau Dumnezeului cerului. Dacă Domnul era într- 
adevăr mai presus de toți zeii, atunci cu siguranță El nu-i va lăsa 
robi la cei idolatri. Dar aceia care erau credincioşi adevăratului 
Dumnezeu au înţeles că numai datorită faptului că Israel s-a depărtat 
de El şi datorită tendinței lor de a se încuscri cu neamurile păgâne, 
fiind târâţi astfel în idolatrie, Domnul îngăduise ca ei să ajungă 
sclavi; şi, plini de încredere, i-au asigurat pe fraţii lor că El va frânge 
în curând jugul asupritorilor. 

Evreii se aşteptaseră să obţină eliberarea fără să le fie pusă 
credinţa la vreo încercare deosebită şi fără suferinţă şi greutăţi ade- 
vărate. Dar ei nu erau încă pregătiţi pentru eliberare. Credinţa lor 
în Dumnezeu era mică şi nu erau dispuşi să sufere încercările cu 
răbdare, până când El va găsi că este timpul potrivit să lucreze pentru 
ei. Mulţi erau mulţumiţi să rămână mai degrabă în sclavie decât să 
înfrunte greutăţile inerente mutării într-o ţară străină; iar obiceiurile 
unora deveniseră atât de asemănătoare cu cele ale egiptenilor, încât 
preferau să rămână în Egipt. De aceea, Domnul nu i-a eliberat la 
prima manifestare a puterii Sale înaintea lui faraon. El a îndrumat 
lucrurile în aşa fel, încât spiritul tiran al împăratului Egiptului să 
crească mai mult, iar El să Se descopere mai bine poporului Său. 
Văzând dreptatea, puterea şi iubirea Sa, ei aveau să aleagă singuri 
să părăsească Egiptul şi să se predea pe ei înşişi în serviciul Său. 
Sarcina lui Moise ar fi fost mult mai uşoară, dacă nu ar fi fost atât 
de mulţi izraeliţi aşa de corupți, încât să nu mai vrea să părăsească 
Egiptul. 


[260] 


[261] 
[262] 


[263] 


238 Patriarhi şi profeți 


Domnul i-a spus lui Moise să meargă din nou înaintea poporului 
şi să repete făgăduinţa eliberării, cu o nouă asigurare a bunăvoinţei 
divine. El a mers aşa cum 1 s-a spus; dar ei n-au vrut să-l asculte. 
Scriptura zice: „Dar deznădejdea şi robia aspră în care se aflau i- 
au împiedicat să asculte pe Moise“ (Ver 9). Din nou solia divină 
1 s-a adresat lui Moise: „Du-te de vorbeşte lui Faraon, împăratul 
Egiptului, să lase pe copiii lui Israel să iasă afară din ţara lui“ (Ver 
11). Descurajat, el a răspuns: „lată că nici copiii lui Israel nu m-au 
ascultat; cum să mă asculte Faraon pe mine?“ (Ver 12). I s-a spus 
atunci să-l ia pe Aaron cu el şi să meargă înaintea lui faraon şi să 
ceară din nou „ca să scoată din ţara Egiptului pe copiii lui Israel“ 
(Ver 13). 

EI a fost încunoştinţat de faptul că monarhul nu va ceda până 
când Dumnezeu nu Îşi va trimite judecăţile asupra Egiptului şi va 
scoate afară pe Israel prin manifestarea puterii Sale. Însă, înainte de 
revărsarea fiecărei plăgi, Moise trebuia să descrie natura şi urmările 
ei, pentru ca împăratul să poată să scape de ea, dacă alegea lucrul 
acesta. Fiecare pedeapsă respinsă avea să fie urmată de alta şi mai 
severă, până când inima lui îngâmfată avea să fie umilită şi până 
când el avea să-L recunoască pe Creatorul cerului şi al pământului 
ca viul şi adevăratul Dumnezeu. Domnul avea să le dea egiptenilor 
prilejul de a vedea cât de zadarnică era înţelepciunea celor mai de 
seamă oameni ai lor, cât de slabă era puterea zeilor lor, atunci când 
se împotriveau poruncilor Domnului. El avea să-i pedepsească pe 
locuitorii Egiptului pentru idolatria lor şi să aducă la tăcere lăudă- 
roşenia lor cu privire la binecuvântările primite din partea idolilor 
lor fără viaţă. Dumnezeu urma să-Şi glorifice Numele, pentru ca 
celelalte naţiuni să poată auzi despre puterea Lui şi să tremure în 
faţa faptelor Lui măreţe şi pentru ca poporul Său să poată fi condus 
să se întoarcă de la idolatrie şi să-l aducă o închinare curată. 

Din nou Moise şi Aaron au intrat în sălile somptuoase ale împă- 
ratului Egiptului. Acolo, înconjurați de coloane înalte şi de podoabe 
strălucitoare, de multe picturi şi imagini sculptate ale zeilor păgâni, 
înaintea monarhului celui mai puternic imperiu al acelui timp, stă- 
teau cei doi reprezentanţi ai unui popor înrobit, spre a face din nou 
cunoscută porunca lui Dumnezeu pentru eliberarea lui Israel. Împă- 
ratul a cerut un semn, ca dovadă a însărcinării lor divine. Moise şi 
Aaron fuseseră sfătuiți cum să procedeze în cazul că li se va adresa o 

asemenea cerere şi Aaron şi-a luat toiagul şi l-a aruncat jos înaintea 
lui faraon. Toiagul s-a prefăcut în şarpe. Monarhul i-a chemat pe 
„înţelepţi şi pe vrăjitori“, care „toţi şi-au aruncat toiegele, şi s-au 
prefăcut în şerpi. Dar toiagul lui Aaron a înghiţit toiegele lor“ (Ver 
12). Atunci împăratul, mai hotărât decât înainte, a spus că vrăjitorii 
lui erau egali în putere cu Moise şi Aaron; el i-a denunţat pe slujitorii 
lui Dumnezeu ca fiind impostori şi 1 s-a părut că n-are de ce să-i fie 
teamă, împotrivindu-se cererii lor. Şi totuşi, deşi dispreţuia solia lor, 
el era împiedicat de puterea divină să le facă rău. 

Mâna lui Dumnezeu, şi nu influenţa sau puterea omenească 
pe care ar fi avut-o Moise sau Aaron, a fost aceea care a făcut 
minunile pe care ei le-au săvârşit înaintea lui faraon. Aceste semne 
şi minuni erau menite să-l convingă pe faraon că marele „EU SUNT“ 
îl trimisese pe Moise şi că era datoria împăratului să lase pe Israel să 
plece, ca să-l poată sluji viului Dumnezeu. Vrăjitorii au săvârşit şi 
ei semne şi minuni, întrucât ei nu lucrau prin propria lor iscusinţă, ci 
prin puterea zeului lor, Satana, care 1-a sprijinit în imitarea lucrării 
Domnului. 

De fapt, vrăjitorii n-au prefăcut într-adevăr toiegele lor în şerpi; 
dar, prin vrăjitorii, ajutaţi de marele înşelător, ei au fost în stare să 
producă această înşelăciune. Era mai presus de puterea lui Satana 
să schimbe toiegele în şerpi vii. Prinţul răului, deşi posedă toată 
înţelepciunea şi puterea unui înger căzut, nu are puterea de a crea 
sau de a da viaţă; această prerogativă o are numai Dumnezeu. Dar 
tot ceea ce era în puterea lui Satana să facă, a făcut; el a săvârşit o 
înşelăciune. Pentru ochii omului, toiegele s-au prefăcut în şerpi. Aşa 
credea faraon şi aşa credea curtea lui. În înfăţişarea lor nu era nimic 
care să-i deosebească de şarpele produs de Moise. Deşi Domnul 
a făcut ca şarpele adevărat să-i înghită pe aşa-zişii şerpi, chiar şi 
lucrul acela era socotit de faraon nu ca o manifestare a puterii lui 
Dumnezeu, ci ca un rezultat al unui fel de vrăjitorie superioară faţă 
de cea a slujitorilor săi. 

Faraon dorea să-şi justifice încăpăţânarea dată pe faţă în a se 
opune poruncii divine şi de aceea căuta un pretext pentru a nesocoti 
minunile pe care Dumnezeu le săvârşea prin Moise. Satana i-a dat 
exact ce-i trebuia. Prin lucrarea săvârşită de el prin vrăjitori, el a 
făcut să li se pară egiptenilor că Moise şi Aaron nu erau decât nişte 
magi şi vrăjitori şi că solia pe care o aduceau nu putea să aibă 

pretenţie la respect, ca venind de la o Fiinţă superioară. În felul 
acesta contrafacerea realizată de Satana şi-a ajuns scopul, şi anume 
să-i facă pe egipteni mai îndrăzneţi în răzvrătirea lor şi pe faraon 
să-şi împietrească inima nelăsându-se convins. Satana spera astfel 
să zdruncine credinţa lui Moise şi a lui Aaron în originea divină 
a misiunii lor, pentru ca uneltele lui să poată birui. El nu dorea ca 
Israel să fie eliberat din sclavie pentru a-l sluji viului Dumnezeu. 
Dar prinţul răului urmărea un scop şi mai profund prin manifesta- 
rea minunilor sale prin vrăjitori. El ştia bine că Moise, în sfărâmarea 
jugului robiei de pe grumazul copiilor lui Israel, Îl prefigura pe 
Hristos, care trebuia să sfărâme domnia păcatului asupra familiei 
omeneşti. El ştia că, atunci când Hristos avea să vină, aveau să fie să- 
vârşite minuni puternice ca o dovadă pentru lume că Dumnezeu L-a 
trimis Satana se temea că-şi pierde puterea. Prin imitarea înşelătoare 
a lucrării lui Dumnezeu prin Moise, el spera nu numai să împiedice 
eliberarea lui Israel, ci să şi exercite o influenţă care, în decursul 
veacurilor viitoare, să nimicească credinţa în minunile lui Hristos. 
Satana caută fără încetare să contrafacă lucrarea lui Hristos şi să sta- 
bilească propria sa putere şi propriile sale pretenţii. El îi determină 
pe oameni să pună la îndoială minunile lui Hristos, înfăţişându-le 
ca fiind rezultatul iscusinţei şi puterii omeneşti. El distruge astfel în 
mintea multora credinţa în Hristos ca Fiu al lui Dumnezeu, şi-i face 
să respingă milostivele îmbieri ale harului prin planul de mântuire. 
Moise şi Aaron au primit porunca să meargă a doua zi dimineaţa 
la râu, în locul unde împăratul avea obiceiul să vină. Întrucât revărsa- 
rea Nilului era izvorul hranei şi al bogăției întregului Egipt, râul era 
venerat ca un zeu, iar monarhul venea în fiecare zi să i se închine. 
În locul acesta, cei doi fraţi i-au repetat monarhului solia lor şi 
apoi au întins toiagul şi au lovit apa. Fluviul cel sacru s-a prefăcut 
în sânge, peştii au murit şi râul a ajuns să aibă un miros ce nu 
putea fi suportat. Apa care fusese luată din apa râului ca rezervă în 
vase şi păstrată a fost de asemenea prefăcută în sânge. Dar „vrăjitorii 
Egiptului au făcut şi ei la fel prin vrăjitoriile lor“ şi „inima lui Faraon 
s-a împietrit şi s-a întors de la râu şi s-a dus acasă; dar nu şi-a pus la 
inimă aceste lucruri“ (Ver 22-23). Timp de şapte zile a bântuit plaga 
aceasta, dar a fost în zadar. 
Din nou a fost întins toiagul peste ape şi din râu au ieşit broaşte, 
care s-au răspândit prin toată ţara. Ele au intrat prin case, au pus 

stăpânire pe odăile de dormit şi au năpădit chiar şi cuptoarele şi pos- 
tăvile de frământat pâinea. Broasca era considerată de egipteni ca 
ceva sfânt şi ei nu voiau să le omoare; dar vietăţile acestea neplăcute 
deveniseră acum de nesuferit. Ele mişunau chiar şi în palatul faraoni- 
lor şi împăratul era nerăbdător să scape de ele. Se părea că vrăjitorii 
au reuşit să producă broaşte, dar s-au dovedit neputincioşi în a le în- 
depărta. Văzând aceasta, faraon a fost într-o măsură oarecare umilit. 
El i-a chemat pe Moise şi pe Aaron şi le-a zis: „Rugaţi-vă Domnului 
să depărteze broaştele de la mine şi de la poporul meu; şi am să las 
pe popor să plece să aducă jertfă Domnului“ (Exodul 8, 3). După ce 
i-a amintit împăratului de îngâmfarea lui de mai înainte, ei i-au cerut 
să stabilească un timp când să se roage pentru îndepărtarea plăgii. 
El hotărî ca aceasta să fie a doua zi, nădăjduind în taină că în acest 
interval de timp broaştele vor dispărea de la sine, şi în felul acesta să 
fie scăpat de amara umilire de a se supune Dumnezeului lui Israel. 
Însă plaga a continuat până la timpul stabilit, când broaştele au murit 
în toată ţara Egiptului, dar corpurile lor, intrate în putrefacție, au 
rămas pe loc şi au otrăvit atmosfera. 

Domnul ar fi putut face ca într-o clipă ele să se prefacă în ţărână; 
dar EI n-a făcut lucrul acesta, ca nu cumva, după îndepărtarea lor, 
împăratul şi poporul său să spună că acesta fusese un rezultat al 
vrăjitoriei sau al amăgirii, ca şi lucrarea vrăjitorilor. Broaştele au 
murit şi au fost adunate apoi în grămezi. Acum, împăratul şi întregul 
Egipt au avut dovada faptului pe care zadarnica lor filozofie nu 
îl putea tăgădui, şi anume că această lucrare nu fusese săvârşită 
prin vrăjitorie, ci era o pedeapsă venită de la Dumnezeul cerului. 
„Faraon, văzând că are răgaz să răsufle în voie, şi-a împietrit inima“ 
(Ver 15). La porunca lui Dumnezeu, Aaron a întins mâna şi ţărâna 
pământului s-a prefăcut în păduchi în toată ţara Egiptului. Faraon 
le-a cerut vrăjitorilor să facă şi ei la fel, dar n-au putut. Lucrarea 
lui Dumnezeu s-a dovedit acum a fi superioară aceleia a lui Satana. 
Vrăjitorii înşişi au recunoscut: „Aici este degetul lui Dumnezeu“ 
(Ver 19). Dar împăratul a rămas mai departe neclintit. 

Apelurile şi avertizările erau fără rezultat şi s-a administrat o 
nouă pedeapsă. Timpul în care aceasta avea să aibă loc a fost făcut 
cunoscut mai dinainte, ca să nu se poată spune că ea a avut loc aşa, 
la întâmplare. Muştele au umplut casele şi mişunau pe pământ, astfel 
încât „toată ţara Egiptului a fost pustiită de muşte câineşti“ (Ver 24). 

Muştele acestea erau mari şi veninoase, iar mușcătura lor era extrem 
de dureroasă atât pentru om, cât şi pentru animale. Aşa cum fusese 
spus mai dinainte, această nenorocire nu s-a întins în ţinutul Gosen. 

Faraon le-a dat acum izraeliţilor permisiunea de a aduce jertfe în 
Egipt, dar ei au refuzat să accepte condiţii de felul acesta. „Nu este 
deloc potrivit“, a spus Moise, „să facem aşa; căci dacă am aduce, 
sub ochii lor, jertfe care sunt o urâciune pentru egipteni, nu ne vor 
ucide ei oare cu pietre?“ (Ver 28). Animalele pe care li se cerea 
evreilor să le aducă jertfă erau dintre acelea pe care egiptenii le 
socoteau sacre; şi respectul în care erau ţinute aceste creaturi era 
atât de mare, încât a ucide vreuna, chiar şi în mod accidental, era 
o crimă ce se pedepsea cu moartea. Ar fi fost cu neputinţă pentru 
evrei să se închine lui Dumnezeu în Egipt, fără să-i jignească pe 
stăpânii lor. Din nou Moise a propus să li se îngăduie să meargă cale 
de trei zile în pustie. Monarhul s-a învoit şi i-a rugat pe slujitorii lui 
Dumnezeu să se roage ca plaga să fie îndepărtată. Ei au făgăduit că 
aşa vor face, dar l-au avertizat iarăşi ca nu cumva să se poarte cu 
înşelăciune faţă de ei. Plaga a fost oprită, dar inima împăratului s-a 
împietrit din pricina stăruirii în răzvrătire şi el a refuzat şi de data 
aceasta să se supună. 

A urmat însă o lovitură şi mai teribilă: ciuma, care a lovit toate 
animalele egiptenilor aflate pe câmp. Atât animalele considerate 
sacre, cât şi cele de povară — vacile, boii şi oile, caii, cămilele şi 
măgarii — toate au fost nimicite. Se spusese în mod clar că evreii 
aveau să fie scutiţi; şi faraon, trimițând soli în ţinutul unde locuiau 
izraeliţii, a trebuit să constate să cele spuse de Moise erau adevărate. 
„lată că nici o vită din turmele lui Israel nu pierise“ (Exodul 9, 7). Şi 
totuşi împăratul s-a încăpățânat mai departe. 

Lui Moise i s-a spus apoi să ia cenuşă din cuptor şi „s-o arunce 
spre cer, sub ochii lui Faraon“. Acest act avea o profundă semnifi- 
caţie. Cu patru sute de ani înainte, Dumnezeu îi arătase lui Avraam 
viitoarea apăsare a poporului Său, sub înfăţişarea unui cuptor care 
fumega şi a unor flăcări de foc. El spusese atunci că va trimite pe- 
deapsa asupra asupritorilor lor şi-i va scoate pe robi încărcaţi cu 
mari bogății. În Egipt, Israel se chinuise multă vreme în cuptorul 
necazurilor. Actul acesta al lui Moise era pentru ei o asigurare că 
Dumnezeu Îşi amintea de legământul Său, cum şi că timpul eliberării 
lor sosise. 

Cenuşa aruncată spre cer s-a împrăştiat în particule fine peste 
toată ţara Egiptului şi, oriunde cădea, dădea naştere „pe oameni şi 
pe dobitoace la nişte bube pricinuite de nişte băşici fierbinţi“. Preoţii 
şi vrăjitorii îl încurajaseră până acum pe faraon în încăpăţânarea sa, 
dar de astă dată a venit o pedeapsă care i-a atins şi pe ei. Loviţi de 
o boală dezgustătoare şi dureroasă, puterea cu care se făliseră până 
aici nu-i făcea decât să fie demni de dispreţ şi ei nu au mai fost în 
stare să se lupte împotriva Dumnezeului lui Israel. Întreaga naţiune 
a trebuit să vadă nebunia încrederii în vrăjitori, atunci când aceştia 
n-au fost în stare să-şi apere propria lor persoană. 

Cu toate acestea, inima lui faraon s-a împietrit şi mai mult. Dum- 
nezeu i-a trimis acum o solie, declarând: ,„De data aceasta, am să 
trimit toate urgiile Mele împotriva inimii tale, împotriva slujitorilor 
tăi şi împotriva poporului tău, ca să ştii că nimeni nu este ca Mine 
pe tot pământul.... Dar te-am lăsat să rămâi în picioare ca să vezi 
puterea Mea, şi Numele Meu să fie vestit în tot pământul“ (Exodul 
9, 14-16). Nu trebuie să înţelegem că Dumnezeu i-a dat viaţă pentru 
scopul acesta, dar providenţa Sa a îndrumat astfel evenimentele, 
încât el să fie adus la tron chiar în timpul rânduit pentru eliberarea 
lui Israel. Deşi acest tiran îngâmfat nu mai era vrednic de mila lui 
Dumnezeu din cauza nelegiuirilor sale, cu toate acestea, viaţa sa 
fusese păstrată pentru ca, prin încăpăţânarea sa, Domnul să-Şi poată 
manifesta minunile Sale în ţara Egiptului. Îndrumarea evenimentelor 
aparţine providenţei lui Dumnezeu. El ar fi putut să aşeze pe tron un 
împărat mult mai milostiv, care n-ar fi îndrăznit să se opună mani- 
festărilor puternice ale puterii divine. Dar, în cazul acesta, nu s-ar 
fi realizat planul Domnului. Poporului Său i s-a îngăduit să guste 
din cruzimea nimicitoare a egiptenilor, pentru ca să nu mai poată fi 
înşelat cu privire la influenţa degradantă a idolatriei. În felul cum 
S-a purtat cu faraon, Domnul Şi-a manifestat ura faţă de idolatrie şi 
hotărârea de a pedepsi cruzimea şi apăsarea. 

Cu privire la faraon, Dumnezeu a declarat: „Eu îi voi împietri 
inima, şi nu va lăsa pe popor să plece“ (Exodul 4, 21). Nu a fost 
folosită nici o putere supranaturală pentru a împietri inima lui faraon. 
Dumnezeu i-a dat lui faraon dovada cea mai izbitoare a puterii divine, 
dar monarhul a refuzat cu încăpățânare să dea ascultare luminii. 
Fiecare desfăşurare a puterii infinite pe care o respingea de el îl 
făcea şi mai hotărât în răzvrătirea lui. Sămânţa revoltei, pe care a 

semănat-o atunci când a respins cea dintâi minune, şi-a adus roadele. 
Stăruind să meargă pe propria sa cale, trecând de la o treaptă a 
încăpăţânării la alta, inima i s-a împietrit tot mai mult, până când a 
trebuit să vadă chipurile reci, moarte, ale primilor născuţi. 

Dumnezeu le vorbeşte oamenilor prin slujitorii Săi, dându-le 
sfaturi şi avertizări şi mustrând păcatul. El le dă fiecăruia ocazia 
să-şi îndrepte greşelile înainte ca acestea să se fixeze în caracter; dar 
dacă cineva refuză să fie îndreptat, puterea divină nu se opune spre a 
zădărnici pornirile acţiunilor proprii. Omul constată că este mai uşor 
să repete ce a mai făcut. El îşi împietreşte inima împotriva influenţei 
Duhului Sfânt. O nouă lepădare a luminii îl aşează într-o astfel de 
situaţie, încât nici o influenţă, chiar mult mai puternică, nu va fi în 
stare să lase asupra lui impresii dăinuitoare. 

Acela care a cedat o dată ispitei va ceda mult mai uşor a doua 
oară. Orice repetare a păcatului slăbeşte puterea de rezistenţă, orbește 
ochii şi înăbuşă convingerile. Fiecare sămânță a satisfacerii poftelor, 
care este semănată, va aduce roade. Dumnezeu nu face nici o minune 
pentru a împiedica un astfel de seceriş. „Ce seamănă omul, aceea 
va şi secera“ (Galateni 6, 7). Acela care dă pe faţă împietrire în 
necredinţă, indiferenţă încăpăţânată faţă de adevărul divin, nu face 
altceva decât să culeagă roadele a ceea ce el însuşi a semănat. Aşa se 
face că mulţimi de oameni ascultă cu o stoică nepăsare adevărurile 
ce cândva le zguduiau sufletul. Ei au semănat delăsare şi împotrivire 
faţă de adevăr şi acum culeg roadele a ceea ce au semănat. 

Aceia care-şi adorm o conştiinţă vinovată cu gândul că, atunci 
când vor vrea, vor putea să schimbe cursul răului, care gândesc că 
pot lua în râs chemările harului şi, cu toate acestea, inima să le fie 
din nou şi din nou mişcată, fac lucrul acesta spre propria lor pierzare. 
Ei gândesc că, după ce şi-au pus toată influenţa lor de partea marelui 
răzvrătit, atunci când vin împrejurări grele de tot, când primejdia îi 
încolţeşte din toate părțile, îşi vor schimba direcţia. Dar lucrul acesta 
nu se face aşa uşor. Experienţa, educaţia şi disciplina unei vieţi 
lăsate pradă poftelor păcătoase le-au modelat într-atât caracterul, 
încât ei nu mai pot atunci să îşi însuşească chipul lui Isus. Dacă n-ar 
fi strălucit nici o lumină pe cărarea lor, atunci situaţia lor ar fi fost cu 
totul diferită. Mila ar fi putut mijloci, dându-le ocazia să primească 
invitaţia ei; dar după ce lumina este mereu lepădată şi dispreţuită, în 
cele din urmă ea le va fi retrasă. 

Faraon a fost ameninţat apoi cu pedeapsa unei furtuni cu piatră, 
dându-1-se avertizarea: „Pune-ţi dar la adăpost turmele şi tot ce ai 
pe câmp. Piatra are să bată pe toţi oamenii şi toate vitele de pe 
câmp, care nu vor fi intrat în case; şi vor pieri“ (ver.19). Ploaia 
sau furtuna era ceva neobişnuit în Egipt, şi o astfel de furtună, cum 
a fost prevestită, nu se mai văzuse niciodată. Ştirea s-a răspândit 
repede şi toţi aceia care au crezut cuvântul Domnului şi-au strâns 
vitele, în vreme ce aceia care au disprețuit avertizarea le-au lăsat 
pe câmp. Astfel, chiar în mijlocul revărsării judecății s-a dat pe faţă 
harul lui Dumnezeu, oamenii au fost puşi la probă şi s-a arătat astfel 
cât de mulți au fost determinaţi să se teamă de Dumnezeu, datorită 
manifestării puterii Sale. 

Furtuna a venit aşa cum a fost prezis-a tunat, „a bătut piatra şi 
focul se amesteca cu piatra; piatra era aşa de mare, încât nu mai 
bătuse piatră ca aceea în toată ţara Egiptului de când este el locuit de 
oameni. Piatra a nimicit, în toată ţara Egiptului, tot ce era pe câmp, 
de la oameni până la dobitoace; piatra a nimicit şi toată iarba de pe 
câmp şi a frânt toţi copacii de pe câmp“ (Ver 24-25). Ruină şi pusture 
au marcat calea îngerului distrugător. Numai ţinutul Gosen a fost 
cruțat. S-a arătat astfel egiptenilor că pământul este sub controlul 
viului Dumnezeu, că elementele naturii ascultă de vocea Sa şi că 
unica siguranţă stă în ascultarea de El. 

Tot Egiptul tremura în faţa îngrozitoarei revărsări a judecății 
dumnezeieşti. Faraon a trimis în grabă după cei doi fraţi şi a strigat: 
„De data aceasta, am păcătuit; Domnul are dreptate, iar eu şi poporul 
meu suntem vinovaţi. Rugaţi-vă Domnului, ca să nu mai fie tunete 
şi piatră şi vă voi lăsa să plecaţi şi nu veţi mai fi opriţi“ (Ver 27-28). 
Răspunsul a fost: „Când voi ieşi din cetate, voi ridica mâinile spre 
Domnul, tunetele vor înceta şi nu va mai bate piatra, ca să ştiţi că al 
Domnului este pământul. Dar ştiu că tu şi slujitorii tăi tot nu vă veţi 
teme de Domnul Dumnezeu“ (Ver 29-30). 

Moise ştia că lupta nu se terminase. Mărturisirea şi făgăduinţele 
lui faraon nu erau rezultatul unei schimbări radicale petrecute în 
minte sau inimă, ci ele au fost smulse de la el sub imperiul groazei 
şi al chinului. Moise a promis totuşi să-i împlinească cererea, pentru 
că nu voia să-i mai dea prilej pentru a continua în încăpăţânarea 
lui. Profetul a ieşit fără a ţine seama de furia furtunii şi faraon şi 
toată curtea lui au fost martori ai puterii lui Dumnezeu de a-l apăra 

pe solul Său. leşind afară din cetate, Moise „şi-a ridicat mâinile 
spre Domnul, tunetele şi piatra au încetat şi n-a mai căzut ploaie pe 
pământ“ (Ver 33). Dar de-abia şi-a revenit împăratul din spaimă şi 
inima lui s-a întors la stricăciunea sa de mai înainte. 

Atunci Domnul i-a spus lui Moise: „Du-te la Faraon, căci i-am 
împietrit inima lui şi a slujitorilor lui, ca să fac semnele Mele în 
mijlocul lor, şi ca să istoriseşti fiului tău şi fiului fiului tău cum 
M-am purtat cu egiptenii şi ce semne am făcut în mijlocul lor. Şi 
veţi cunoaşte că Eu sunt Domnul“ (Exodul 10, 1-2). Dumnezeu Îşi 
manifesta puterea, pentru a întări credinţa lui Israel în El, ca singurul 
Dumnezeu viu şi adevărat. El avea să dea o dovadă de netăgăduit cu 
privire la deosebirea pe care El o făcea între ei şi egipteni şi toată 
națiunea avea să ştie că evreii, pe care ei i-au disprețuit şi prigonit, 
erau sub protecţia Dumnezeului cerurilor. 

Moise l-a avertizat pe monarh că, dacă va rămâne mai departe 
în încăpăţânarea sa, avea să fie trimisă o plagă a lăcustelor, lăcuste 
care vor acoperi faţa pământului şi vor devora toată verdeaţa ce mai 
rămăsese; ele vor umple casele, chiar şi palatul; va fi o asemenea 
urgie cum „părinţii tăi şi părinţii părinţilor tăi n-au văzut aşa ceva de 
când sunt ei pe pământ, până în ziua de azi“ (Ver 6). 

Sfetnicii lui faraon au rămas înspăimântați. Națiunea suferise o 
mare pierdere prin moartea animalelor lor. Mulţi oameni fuseseră 
ucişi de grindină. Pădurile erau distruse, iar recolta nimicită. Ei 
pierdeau repede tot ce câştigaseră prin munca evreilor. ţara întreagă 
era ameninţată de foamete. Prinții şi curtenii făceau presiuni asupra 
împăratului şi au întrebat mânioşi: „Până când are să fie omul acesta 
o pacoste pentru noi? Lasă pe oamenii aceştia să plece, şi să slujească 
Domnului, Dumnezeului lor. Tot nu vezi că piere Egiptul?“ (Ver 7). 

Moise şi Aaron au fost din nou chemaţi şi monarhul le-a spus: 
„Duceţi-vă şi slujii Domnului, Dumnezeului vostru. Care şi cine 
sunt cei ce vor merge?“ (Ver 8). 

Răspunsul a fost: „Vom merge cu copiii şi cu bătrânii noştri, 
cu fiii şi fiicele noastre, cu oile şi boii noştri, căci avem să ţinem o 
sărbătoare în cinstea Domnului“ (Ver 9). 

Împăratul s-a umplut de mânie. „«Aşa să fie Domnul cu voi», 
strigă el, «cum vă voi lăsa eu să plecaţi, pe voi şi pe copiii voştri! 
Luaţi seama, căci este rău ce aveţi de gând să faceţi. Nu, nu; ci 
duceţi-vă voi, bărbaţii, şi slujiţi Domnului, căci aşa aţi cerut». Şi i-au 

izgonit dinaintea lui Faraon“ (Ver 10-11). Faraon se străduise să-i 
nimicească pe izraeliţi printr-o muncă grea, dar acum el pretindea 
că este foarte interesat de buna lor stare şi că i se rupe inima după 
pruncii lor. Adevăratul lui scop era acela de a ţine ca ostatici femeile 
şi copiii, până la întoarcerea bărbaţilor. 

Moise şi-a întins acum toiagul peste ţara Egiptului şi a făcut să 
sufle un vânt dinspre răsărit, care a adus lăcuste. „Erau în număr atât 
de mare, cum nu mai fusese şi nu va mai fi un astfel de roi de lăcuste“ 
(Ver 14). Ele au umplut cerul, până când ţara s-a întunecat, şi au 
mâncat toată iarba care mai rămăsese. Faraon a trimis în grabă după 
profeţi şi le-a zis: „Am păcătuit împotriva Domnului, Dumnezeului 
vostru şi împotriva voastră. Dar iartă-mi păcatul numai de data 
aceasta; şi rugaţi pe Domnul, Dumnezeul vostru, să depărteze de la 
mine urgia aceasta de moarte“ (Ver 10-17). Ei au făcut aşa şi un vânt 
puternic de la apus a luat lăcustele şi le-a dus în Marea Roşie. Dar 
împăratul a stăruit mai departe în hotărârea lui încăpăţânată. 

Locuitorii Egiptului ajunseseră la disperare. Nenorocirile care 
se abătuseră asupra lor păreau a fi peste puterile lor de a mai suporta 
şi erau plini de groază pentru cele ce urmau să vină. Națiunea se 
închinase la faraon ca la un reprezentant al zeului lor, dar mulţi 
erau acum convinşi că el se împotriveşte Unuia care făcea din toate 
forţele naturii slujitori ai voii Sale. Sclavii evrei, apăraţi într-un 
mod miraculos, deveneau încrezători în eliberare. Stăpânii lor nu 
îndrăzneau să-i mai chinuiască ca înainte. În toată ţara Egiptului era 
o teamă ascunsă că neamul ţinut până atunci în sclavie se va ridica 
şi va răzbuna nedreptăţile făcute. Pretutindeni oamenii se întrebau: 
ce va urma? 

Deodată un întuneric s-a lăsat asupra ţării, un întuneric atât de 
des şi de negru, încât părea că „se poate pipăi“. Nu numai că oamenii 
erau lipsiţi de lumină, dar atmosfera era foarte apăsătoare, aşa încât 
era greu de respirat. „Nici nu se vedeau unii pe alţii, şi nimeni nu s-a 
sculat de la locul lui timp de trei zile. Dar în locurile unde locuiau 
toţi copiii lui Israel era lumină“ (Ver 23). La egipteni, soarele şi luna 
erau obiecte ale închinării; în acest întuneric misterios, atât poporul, 
cât şi zeii lui erau loviți deopotrivă de puterea care luase în apărare 
cauza sclavilor.3 Cu toate acestea, oricât de groaznică a fost, această 
judecată era o dovadă a înţelegerii lui Dumnezeu, arătând faptul că 
EI nu Se complăcea în a nimici. El voia să-i dea poporului timp 


[273] 


248 Patriarhi şi profeți 


pentru gândire şi pocăință, mai înainte de a aduce asupra lui ultima 
şi cea mai teribilă dintre plăgi. 

Frica smulsese de la faraon o nouă concesie. La sfârşitul celei 
de a treia zile de întuneric, el l-a chemat pe Moise şi a consimţit ca 
poporul să plece, dar turmele şi cirezile să rămână. „Nici o unghie 
din ele să nu rămână“, a răspuns hotărâtul evreu. „Căci din ele 
vom lua ca să slujim Domnului, Dumnezeului nostru; iar până vom 
ajunge acolo, nu ştim ce vom alege ca să aducem Domnului“ (Ver 
26). Furia împăratului izbucni fără a mai putea fi stăpânită: „leşiţi de 
la mine!“ strigă el. „Să nu care cumva să te mai arăţi înaintea mea, 
căci în ziua în care te vei arăta înaintea mea, vei muri“ (Ver 28). 

Răspunsul a fost: „Da, nu mă voi mai arăta înaintea ta“ (Ver 29). 

„Moise era foarte bine văzut în ţara Egiptului, înaintea slujito- 
rilor lui Faraon şi înaintea poporului“ (Exodul 11, 3). Moise era 
privit de egipteni cu frică. Împăratul nu îndrăznea să se atingă de 
el şi să-i facă vreun rău, căci poporul socotea că numai el singur 
avea puterea să îndepărteze plăgile. Ei doreau ca izraeliţilor să li se 
îngăduie să părăsească Egiptul. Împăratul şi preoţii erau aceia care 
se împotriveau cu toată puterea cererilor lui Moise. 


Capitolul 24 — Paştele 


Când cererea pentru eliberarea lui Israel a fost prezentată pentru 
prima dată împăratului Egiptului, s-a dat avertizarea celei mai teribile 
plăgi. Moise primise porunca să-i spună lui faraon: „Aşa vorbeşte 
Domnul: «Israel este fiul Meu, întâiul Meu născut». Îţi spun: «Lasă 
pe fiul Meu să plece, ca să-Mi slujească; dacă nu vrei să-l laşi 
să plece, voi ucide pe fiul tău, pe întâiul tău născut»“ (Exodul 4, 
22.23). Deşi dispreţuiţi de egipteni, izraeliţii fuseseră onoraţi de 
Dumnezeu prin faptul că fuseseră puşi deoparte ca să fie păstrătorii 
Legii Sale. Datorită binecuvântărilor şi privilegiilor speciale care le 
erau acordate, ei aveau întâietate între naţiuni, aşa cum avea primul 
născut între fraţii săi. 

Pedeapsa despre care Egiptul fusese avertizat de la început avea 
să fie cea din urmă. Dumnezeu este îndelung răbdător şi bogat 
în milă. El are o grijă duioasă faţă de fiinţele făcute după chipul 
Său. Dacă pierderea recoltelor şi a turmelor şi cirezilor ar fi adus 
Egiptul la pocăință, atunci copiii n-ar mai fi fost loviți; dar națiunea 
s-a împotrivit cu încăpățânare poruncii divine şi, de aceea, lovitura 
finală era gata să cadă. 

Moise fusese oprit, sub pedeapsa cu moartea, să se mai arate în 
faţa lui faraon; dar o ultimă solie din partea lui Dumnezeu trebuia 
să-l fie dusă monarhului răzvrătit şi Moise a venit din nou înaintea 
lui, cu înştiinţarea înspăimântătoare: „Aşa vorbeşte Domnul: «Pe 
la miezul nopţii, voi trece prin Egipt, şi toţi întâii născuţi din ţara 
Egiptului vor muri, de la întâiul născut al lui Faraon, care şede pe 
scaunul lui de domnie, până la întâiul născut al roabei care stă la 
râşniţă şi până la toţi întâii născuţi ai dobitoacelor, în toată ţara 
Egiptului vor fi ţipete mari, aşa cum n-au fost şi nu vor mai fi. Dar 
dintre toţi copiii lui Israel, de la oameni până la dobitoace, nici măcar 
un câine nu va chelălăi cu limba lui, ca să ştiţi ce deosebire face 
Domnul între egipteni şi Israel.» Atunci, toţi aceşti slujitori ai tăi 
se vor pogori la mine şi se vor închina până la pământ înaintea mea 

zicând: «leşi, tu şi tot poporul care te urmează!» După aceea voi 
ieşi“ (Exodul 11, 4-8). 

Înainte de aducerea la îndeplinire a acestei hotărâri prin Moise, 
Domnul a dat îndrumări copiilor lui Israel cu privire la plecarea lor 
din Egipt şi, în mod deosebit, cu privire la ocrotirea lor de pedeapsa 
care avea să vină. Fiecare familie, singură sau împreună cu altele, tre- 
buia să „junghie“ un miel sau un ied „fără cusur“ şi, cu un mănunchi 
de isop, să stropească sângele lui pe „pragul de sus şi cei doi stâlpi ai 
uşii“ casei, pentru ca îngerul nimicitor, venind la miezul nopţii, să nu 
intre în acea locuinţă. Ei trebuia să mănânce carnea „friptă la foc“ cu 
„azimi şi verdeţuri amare“, noaptea, după cum spusese Moise: „Să 
aveţi mijlocul încins, încălţămintele în picioare şi toiagul în mână; şi 
să-l mâncaţi în grabă, căci sunt Paştele Domnului“ (Exodul 12, 11). 

Domnul a zis: „În noaptea aceea Eu voi trece prin ţara Egiptului 
şi voi lovi pe toţi întâii născuţi din ţara Egiptului, de la oameni până 
la dobitoace; şi voi face judecată împotriva tuturor zeilor Egiptului... 
Sângele vă va sluji ca semn pe casele unde veţi fi. Eu voi vedea 
sângele şi voi trece pe lângă voi, aşa că nu vă va nimici nici o urgie, 
atunci când voi lovi ţara Egiptului“ (Exodul 12, 12-13). 

În amintirea acestei mari eliberări trebuia ca poporul Israel să 
țină o sărbătoare în fiecare an, în toate generaţiile viitoare. „ŞI po- 
menirea acestei zile s-o păstraţi şi s-o prăznuiţi printr-o sărbătoare 
în cinstea Domnului; s-o prăznuiţi ca o lege veşnică pentru urmaşii 
voştri“ (Exodul 12, 14). Când ei aveau să prăznuiască această sărbă- 
toare în anii ce aveau să vină, trebuia să le povestească copiilor lor 
istoria acestei mari eliberări, aşa după cum le spusese Moise: „Să 
răspundeţi: «Este jertfa de Paşte în cinstea Domnului, care a trecut 
pe lângă casele copiilor lui Israel în Egipt, când a lovit Egiptul, şi 
ne-a scăpat casele noastre»“ (Exodul 12, 26-27). 

Pe lângă acestea, întâii născuţi, atât dintre oameni, cât şi dintre 
animale, trebuia să fie ai Domnului, putând fi luaţi înapoi numai 
printr-o răscumpărare, ca recunoaştere a faptului că, atunci când 
întâii născuţi ai Egiptului au pierit, ai lui Israel, deşi au fost izbăviţi 
în mod minunat, ar fi fost şi ei părtaşi aceleiaşi sorți, dacă nu s-ar 
fi adus jertfa ispăşitoare. „Căci orice întâi născut este al Meu“, a 
spus Domnul; „în ziua când am lovit pe toţi întâii născuţi din ţara 
Egiptului, Mi-am închinat Mie pe toţi întâii născuţi din Israel, atât 
dintre oameni, cât şi dintre dobitoace; ei vor fi ai Mei“ (Numeri 

3, 13). După instituirea slujbei la sanctuar, Domnul a pus deoparte 
pentru Sine seminţia lui Levi pentru lucrarea la sanctuar, în locul 
întâilor născuţi ai întregului popor. „Căci ei Îmi sunt daţi cu totul 
din mijlocul copiilor lui Israel“, a zis El. „Eu i-am luat pentru Mine 
în locul întâilor născuţi din toţi întâii născuţi ai copiilor lui Israel“ 
(Numeri 8, 16). Tot poporul avea totuşi datoria, ca o recunoaştere a 
îndurării lui Dumnezeu, să plătească un preţ de răscumpărare pentru 
orice întâi născut (Numeri 18, 15-16). 

Paştele trebuia să fie atât un act comemorativ, cât şi un act preîn- 
chipuitor, care să arate nu numai înapoi, la eliberarea din Egipt, ci 
şi înainte, la marea eliberare pe care Isus Hristos avea s-o aducă la 
îndeplinire în eliberarea poporului Său din sclavia păcatului. Mie- 
lul de jertfă ÎI reprezintă pe „Mielul lui Dumnezeu“, în care este 
unica noastră nădejde de mântuire. Apostolul spune: „Căci Hristos, 
Paştele nostru, a fost jertfit“ (1 Corinteni 5, 7). Nu a fost de ajuns 
ca mielul pascal să fie junghiat; ci sângele lui trebuia să fie stropit 
pe stâlpii uşii; tot astfel este nevoie ca meritele sângelui lui Hristos 
să fie aplicate sufletului. Noi trebuie să credem nu numai că El a 
murit pentru lume, ci că a murit pentru fiecare dintre noi, în mod 
individual. Noi trebuie să ne însuşim meritele jertfei ispăşitoare. 
Isopul folosit pentru stropirea sângelui era un simbol al curăţirii, 
fiind astfel folosit la curățirea leprei şi a acelora care se întinau prin 
atingerea cu cei morţi. În rugăciunea psalmistului se poate vedea, de 
asemenea, însemnătatea lui: „Curăţeşte-mă cu isop, şi voi fi curat. 
Spală-mă şi voi fi mai alb decât zăpada“ (Psalmii 51, 7). 

Mielul trebuia pregătit în întregime şi nici un os nu trebuia să-i 
fie zdrobit. Tot astfel, nici un os al Mielului lui Dumnezeu, care 
urma să moară pentru noi, nu trebuia să fie zdrobit (loan 19, 36). 
În felul acesta a fost reprezentată plinătatea desăvârşită a jertfei lui 
Hristos. 

Carnea trebuia mâncată. Nu este de ajuns să credem în Hristos 
pentru iertarea păcatelor; prin credinţă noi trebuie să primim fără 
încetare putere şi hrană spirituală de la EI, prin Cuvântul Său. Hristos 
spune: „Adevărat, adevărat, vă spun, că, dacă nu mâncaţi trupul 
Fiului omului şi dacă nu beţi sângele Lui, nu aveţi viaţă în voi. Cine 
mănâncă trupul Meu şi bea sângele Meu, rămâne în Mine şi Eu 
rămân în el“ (loan 6, 53-54). Iar pentru a lămuri însemnătatea celor 

spuse, El a zis: „Cuvintele pe care vi le-am spus Eu sunt duh şi viață 
(Ver 63). Isus 

a primit Legea Tatălui Său, a trăit în viaţa Sa de fiecare zi princi- 
piile ei, a dat pe faţă spiritul ei şi a arătat puterea ei binefăcătoare 
asupra inimii. loan spune: „Şi Cuvântul S-a făcut trup şi a locuit 
printre noi, plin de har şi de adevăr. Şi noi am privit slava Lui, o 
slavă întocmai ca slava singurului născut din Tatăl“ (loan 1, 14). 
Urmaşii lui Hristos trebuie să fie părtaşi ai experienţei Lui. Ei trebuie 
să primească şi să asimileze Cuvântul lui Dumnezeu, aşa încât el 
să ajungă forţa motrice a vieţii şi acţiunilor lor. Prin puterea lui 
Hristos ei trebuie să fie schimbaţi spre a ajunge asemenea Lui şi a 
reflecta însuşirile dumnezeieşti. Ei trebuie să mănânce carnea şi să 
bea sângele Fiului lui Dumnezeu sau, dacă nu, n-au viaţă în ei înşişi. 
Spiritul şi lucrarea lui Hristos trebuie să devină spiritul şi lucrarea 
ucenicilor Săi. 

Mielul trebuia mâncat cu ierburi amare, ca o amintire a trecutu- 
lui, a amărăciunii robiei în Egipt. La fel, când ne hrănim din Hristos, 
trebuie să facem lucrul acesta cu inima zdrobită, din cauza păcate- 
lor noastre. Folosirea azimilor avea, de asemenea, o însemnătate. 
Această însemnătate este cuprinsă în mod expres în legea serbării 
Paştelui, păzită cu stricteţe de către evrei în practicile lor, astfel încât 
nici un fel de aluat să nu se găsească în casele lor în timpul acestei 
sărbători. Tot astfel aluatul păcatului trebuie să fie îndepărtat de la 
toţi aceia care vor să primească viaţa şi hrana de la Hristos. De aceea 
Pavel scrie bisericii din Corint: „Măturaţi aluatul cel vechi, ca să fiți 
o plămădeală nouă, cum şi sunteţi, fără aluat; căci Hristos, Paştele 
noastre, a fost jertfit. Să prăznuim dar praznicul acesta nu cu un aluat 
vechi, nici cu un aluat de răutate şi viclenie, ci cu azimile curăţiei şi 
adevărului“ (1 Corinteni 5, 7-8). 

Înainte de a obţine libertatea, robii trebuia să-şi dovedească 
credinţa în marea eliberare care era gata să se înfăptuiască. Semnul 
sângelui trebuia pus pe casele lor şi trebuia ca ei să se separe, ei 
şi familiile lor, de egipteni şi să se strângă înăuntrul caselor lor. 
Dacă izraeliţii ar fi nesocotit în vreo privinţă oarecare vreuna din 
îndrumările primite, dacă ar fi neglijat să-şi separe copiii de egipteni, 
dacă ar fi junghiat mielul, dar n-ar fi uns stâlpii uşii cu sânge, sau 
dacă vreunul dintre ei ar fi ieşit din casă, n-ar mai fi fost în siguranţă. 
S-ar fi putut ca în sinceritatea inimii lor să fi crezut că au făcut tot 

ce era necesar, dar sinceritatea lor nu i-ar fi izbăvit. Toţi aceia care 
nu aveau să ia seama la îndrumările Domnului aveau să-l piardă pe 
întâiul lor născut, lovit de mâna îngerului pierzător. 

Prin ascultare, poporul trebuia să dea dovadă de credinţă. Tot 
astfel, toţi aceia care nădăjduiesc să fie salvaţi prin meritele sângelui 
lui Hristos îşi vor da seama că şi ei înşişi au de făcut ceva, pentru 
a-şi asigura mântuirea. În timp ce numai Hristos, numai El singur, 
ne poate răscumpăra de sub pedeapsa neascultării, noi trebuie să ne 
întoarcem de la păcat, la ascultare. Omul trebuie să fie mântuit prin 
credinţă, şi nu prin fapte; cu toate acestea, credinţa sa trebuie să fie 
dovedită prin faptele sale. Dumnezeu L-a dat pe Fiul Său să moară 
ca ispăşire pentru păcat. El a făcut cunoscut lumina adevărului, 
calea vieţii, El a dat mijloacele ajutătoare, rânduieli şi privilegii; 
acum, omul trebuie să coopereze cu aceste instrumente salvatoare; 
el trebuie să aprecieze şi să folosească ajutoarele pe care Dumnezeu 
1 le-a pus la dispoziţie — să creadă şi să asculte de toate cerinţele 
dumnezeieşti. 

După ce Moise i-a făcut cunoscut lui Israel măsurile luate de 
Dumnezeu pentru eliberarea lui, „poporul s-a plecat şi s-a închinat 
până la pământ“ (Exodul 12, 27). Fericita nădejde a eliberării, în- 
spăimântătoarea cunoaştere a faptului că persecutorii lor aveau să 
fie fără întârziere pedepsiţi, grijile şi ostenelile datorate plecării lor 
precipitate — toate au fost acoperite pentru un timp de recunoştinţa 
faţă de bunul lor Salvator. Mulţi dintre egipteni fuseseră conduşi la 
recunoaşterea Dumnezeului evreilor şi aceştia făceau acum rugămin- 
tea de a li se permite să găsească adăpost în casele izraeliților, când 
îngerul pierzător avea să treacă prin ţară. Ei au fost primiţi cu bucu- 
rie. Aceştia au făgăduit ca de aici înainte să slujească Dumnezeului 
lui Iacov şi să plece din Egipt o dată cu poporul Său. 

Izraeliţii au ascultat de îndrumările pe care Dumnezeu le dăduse. 
Grabnic şi în taină, ei au făcut pregătirile pentru plecare. Familule 
lor s-au adunat laolaltă, mielul pascal a fost junghiat, carnea friptă la 
foc, azimile şi ierburile amare pregătite. Tatăl, ca preot al familiei, a 
stropit sângele pe stâlpii casei şi apoi s-a alăturat familiei, înăuntrul 
casei. În grabă şi în tăcere mielul pascal a fost mâncat. Cuprins de o 
teamă sfântă, poporul s-a rugat şi a vegheat; inima întâilor născuţi, de 
la bărbatul cel puternic şi până la copilul cel mic, bătea cu o teamă ce 
nu se poate exprima în cuvinte. Taţi şi mame îl strângeau în braţe pe 

iubitul lor întâi născut, gândindu-se la lovitura îngrozitoare ce avea 
să cadă în noaptea aceea. Dar nici una dintre locuinţele lui Israel 
n-a fost vizitată de îngerul aducător de moarte. Semnul sângelui — 
semnul protecţiei Mântuitorului — era pe uşile lor şi nimicitorul n-a 
intrat. 

La miezul nopţii „au fost mari ţipete în Egipt, căci nu era casă 
unde să nu fie un mort“ (Exodul 12, 30). Toţi întâii născuţi din 
ţară, „de la întâiul născut al lui Faraon, care şedea pe scaunul lui de 
domnie, până la întâiul născut al celui închis în temniţă, până la toţi 
întâu născuţi ai dobitoacelor“ (Ver 29), fuseseră loviți de nimicitor. 
Pe tot întinsul vastului imperiu egiptean, mândria fiecărei case fusese 
doborâtă. Strigătele şi vaietele celor ce jeleau umpleau văzduhul. 
Împăratul şi curtenii, cu feţele palide şi picioarele tremurânde, stă- 
teau îngroziţi în faţa acestei orori copleşitoare. Faraon strigase pe 
vremuri: „Cine este Domnul, ca să ascult de glasul Lui, şi să las pe 
Israel să plece? Eu nu cunosc pe Domnul, şi nu voi lăsa pe Israel 
să plece“ (Exodul 5, 2). Acum, mândria lui, care se înălța până la 
cer, s-a umilit până în ţărână şi „a chemat pe Moise şi pe Aaron şi 
le-a zis: «Sculaţi-vă, ieşiţi din mijlocul poporului meu, voi şi copiii 
lui Israel. Duceţi-vă de slujiţi Domnului, cum aţi zis. Luaţi-vă şi 
oile şi boii, cum aţi zis, duceţi-vă şi binecuvântaţi-mă»“ (Exodul 12, 
31-32). Sfetnicii împărăteşti, şi ei la rândul lor, împreună cu poporul 
stăruiau de izraeliţi să plece „din ţară, căci ziceau: «Altfel, toţi vom 
pieri»“ (Ver 33). 


Capitolul 25 — Exodul 


Cu mijlocul încins, cu picioarele încălţate şi cu toiagul în mână, 
poporul Israel stătea gata, în picioare, fără glas, înmărmurit şi totuşi 
nădăjduind, în aşteptarea ordinului imperial, care să le spună să plece. 
Înainte de ivirea zorilor, ei au pornit la drum. În timpul plăgilor, pe 
când manifestarea puterii lui Dumnezeu aprinsese credinţa în inimile 
robilor şi aruncase groaza în asupritorii lor, izraeliţii se adunaseră 
în mod treptat în Gosen; cu toată graba plecării lor, se luaseră deja 
unele măsuri necesare organizării şi controlului mulţimii în mişcare, 
prin împărţirea lor în cete, sub îndrumarea unor conducători numiţi 
în scopul acesta. 

Şi au plecat „în număr de aproape şase sute de mii de oameni, 
care mergeau pe jos, afară de copii. O mulţime de oameni de tot soiul 
s-au suit împreună cu ei“ (Exodul 12, 37-38). În această mulţime 
se aflau nu numai aceia care erau mânaţi de credinţa în Dumnezeul 
lui Israel, ci se afla, de asemenea, un foarte mare număr de oameni 
care doreau numai să scape de plăgi sau porniseră după mulţimea în 
mişcare numai din sentimentalism şi curiozitate. Această clasă de 
oameni a fost totdeauna o piedică şi o cursă pentru Israel. 

De asemenea, poporul a luat cu el „turme însemnate de oi şi boi“. 
Acestea erau proprietatea izraeliţilor, care nu-şi vânduseră niciodată 
bunurile lor împăratului, aşa cum făcuseră egiptenii. Iacov şi fiii săi 
şi-au adus turmele şi cirezile cu ei în Egipt, unde se înmulţiseră foarte 
mult. Înainte de a părăsi Egiptul, poporul, sub îndrumarea lui Moise, 
a cerut o recompensă pentru munca lui neplătită, iar egiptenii erau 
prea nerăbdători să scape de prezenţa lor, spre a le refuza cererea. 
Robii au plecat încărcaţi cu prada luată de la asupritorii lor. 

Ziua aceea a însemnat încheierea istoriei descoperite lui Avraam 
în viziune profetică, dată cu veacuri înainte: „Să ştii hotărât că 
sămânţa ta va fi străină într-o ţară, care nu va fi a ei; acolo va fi robită, 
şi O vor apăsa greu, timp de patru sute de ani. Dar pe neamul căruia 
îi va fi roabă, îl voi judeca Eu; şi pe urmă va ieşi de acolo cu mari 
bogății“ (Geneza 15, 13-14).4 Cei patru sute de ani se împliniseră. 

„ŞI, după patru sute treizeci de ani, tocmai în ziua aceea, toate oștile 
Domnului au ieşit din ţara Egiptului“ (Exodul 12, 41). La plecarea 
lor din Egipt, izraeliţii duceau cu ei o moştenire prețioasă, oasele lui 
Iosif, care aşteptaseră atât de mult timp împlinirea făgăduinţei lui 
Dumnezeu şi care, în timpul anilor întunecoşi de robie, fuseseră o 
aducere aminte a izbăvirii lui Israel. 

În loc de a urma calea directă spre Canaan, care trecea prin 
ţara filistenilor, Domnul le-a îndreptat mersul spre miazăzi, spre 
țărmurile Mării Roşii. „Căci a zis Dumnezeu: «S-ar putea să-i pară 
rău poporului văzând războiul şi să se întoarcă în Egipt» (Exodul 
13, 17). Dacă ar fi încercat să treacă prin ţara filistenilor, înaintarea 
lor ar fi fost stânjenită, căci filistenii îi considerau sclavi fugiţi de la 
stăpânii lor şi n-ar fi ezitat să se războiască cu ei. Izraeliţii erau slab 
pregătiţi pentru a se lupta cu poporul acela puternic şi războinic. De 
asemenea, ei Îl cunoşteau prea puţin pe Dumnezeu şi aveau puţină 
credinţă în El şi s-ar fi înspăimântat şi descurajat. Erau neînarmaţi 
şi nedeprinşi cu lupta, iar starea lor de spirit era deprimată datorită 
îndelungatei lor robii; erau stânjeniţi de femei şi copii, de turme 
şi cirezi. Conducându-i pe drumul spre Marea Roşie, Domnul S-a 
descoperit ca un Dumnezeu al milei şi al înţelepciunii. 

„Au plecat din Sucot, şi au tăbărât la Etam, la marginea pustiei. 
Domnul mergea înaintea lor, ziua într-un stâlp de nor, ca să-i călău- 
zească pe drum, iar noaptea într-un stâlp de foc, ca să-i lumineze, 
pentru ca să meargă şi ziua, şi noaptea. Stâlpul de nor nu se depărta 
dinaintea poporului în timpul zilei, nici stâlpul de foc în timpul nop- 
tii“ (Exodul 13, 20-22). Psalmistul spune: „A întins un nor, ca să-i 
acopere, şi focul, ca să lumineze noaptea“ (Psalmii 105, 39; a se 
vedea, de asemenea, | Corinteni 10, 1-2). Stindardul Conducătorului 
lor nevăzut era totdeauna cu ei. Ziua, norul le arăta calea sau se 
întindea ca un acoperământ deasupra mulţimii. El servea ca apărare 
împotriva căldurii arzătoare, iar prin răcoarea şi umezeala lui aducea 
o înviorare milostivă în deşertul ars de soare şi însetat. Noaptea, el 
devenea un stâlp de foc, luminându-le tabăra şi asigurându-i fără 
încetare de prezenţa divină. 

În unul dintre cele mai frumoase şi mai încurajatoare pasaje din 
cartea profetului Isaia, se face referire la stâlpul de nor şi de foc, spre 
a reprezenta grija lui Dumnezeu faţă de poporul Său, în marea luptă 
finală cu puterile răului. „Domnul va aşeza peste toată întinderea 

muntelui Sionului şi peste locurile lui de adunare un nor de fum 
ziua, şi un foc de flăcări strălucitoare noaptea. Da, peste toată slava 
va fi un adăpost, o colibă, ca umbrar împotriva căldurii zilei şi ca loc 
de adăpost şi de ocrotire împotriva furtunii şi ploii“ (Isaia 4, 5-0). 

Ei călătoreau prin întinderea tristă şi pustie. În inima lor începu- 
seră deja să se întrebe încotro îi va duce drumul pe care au apucat; 
începeau să obosească de calea cea grea şi, în unele inimi, a început 
să încolţească teama că vor fi urmăriţi de egipteni. Dar norul mergea 
înainte şi ei îl urmau. Şi iată că Domnul l-a îndrumat pe Moise să o ia 
într-o parte, într-un defileu muntos, şi să tabere lângă mare. I-a fost 
descoperit faptul că faraon avea să-i urmărească, dar că Dumnezeu 
avea să fie onorat prin izbăvirea lor. 

În Egipt se răspândise vestea că copiii lui Israel, în loc să se 
oprească în deşert pentru a se închina, înaintau grăbiţi către Marea 
Roşie. Sfetnicii i-au făcut cunoscut lui faraon că robii lor fugiseră 
spre a nu se mai întoarce. Poporul îşi deplângea nebunia de a fi 
considerat că moartea primilor născuţi s-a datorat puterii lui Dum- 
nezeu. Oamenii lor cei mari, revenindu-şi din teamă, au pus plăgile 
pe seama unor cauze naturale. „Ce am făcut, de am lăsat pe Israel să 
plece şi să nu ne mai slujească?“ — a fost strigătul lor amar (Exodul 
14, 5 u.p.). 

Faraon îşi strânse forțele, „şase sute de care de luptă şi toate 
carele Egiptului“, călăreți, comandanţi şi pedestraşi. Împăratul în- 
suşi, însoțit de oamenii de frunte ai împărăției sale, conducea armata 
atacatoare. Pentru a se asigura de ajutorul zeilor şi pentru ca în felul 
acesta să-şi asigure izbânda în această acţiune a lor, erau însoţiţi 
de preoţi. Împăratul era hotărât să-l intimideze pe Israel printr-o 
mare desfăşurare a puterii sale. Egiptenii se temeau ca nu cumva 
supunerea lor silită faţă de Dumnezeul lui Israel să-i facă să ajungă 
de râsul celorlalte naţiuni; dar, dacă aveau să pornească acum cu o 
mare desfăşurare a forţei lor şi să-i aducă înapoi pe fugari, atunci 
aveau să-şi recapete gloria şi să-şi recâştige serviciile robilor lor. 

Evreii tăbărâseră lângă mare, ale cărei ape ridicau înaintea lor 
o barieră ce părea de netrecut, în timp ce la miazăzi un munte 
stâncos le oprea înaintarea. Deodată, ei au văzut în depărtare armuri 
strălucitoare şi care în mişcare, ce trădau avangarda unei mari oştri. 
Pe măsură ce forţa aceasta se apropia, oştile Egiptului au fost văzute 
în acţiunea lor de urmărire. Groaza a umplut inimile izraeliuilor. Unii 

strigau către Domnul, dar cea mai mare parte alergau la Moise cu 
plângerile lor: „Nu erau oare morminte în Egipt, ca să nu mai fi fost 
nevoie să ne aduci să murim în pustie? Ce ne-ai făcut, de ne-ai scos 
din Egipt? Nu-ţi spuneam noi în Egipt: «Lasă-ne să slujim ca robi 
egiptenilor, căci vrem mai bine să slujim ca robi egiptenilor, decât 
să murim în pustie»? (Exodul 14, 11-12). 

Moise s-a tulburat foarte mult văzând că poporul său dă pe faţă 
atât de puţină credinţă în Dumnezeu, în ciuda faptului că în repetate 
rânduri fusese martor la manifestarea puterii Sale spre binele lor. 
Cum puteau ei să-l învinuiască de primejdiile şi greutăţile situaţiei 
lor, când el nu făcuse altceva decât să urmeze porunca expresă a lui 
Dumnezeu? Într-adevăr, nu exista nici o posibilitate de scăpare, decât 
dacă Dumnezeu Însuşi avea să intervină pentru izbăvire; dar pentru 
că au fost aduşi în această situaţie datorită faptului că au ascultat 
de îndrumările divine, Moise nu se temea de urmări. Răspunsul 
său liniştit şi plin de încredințare adresat poporului a fost: „Nu vă 
temeţi de nimic, staţi pe loc şi veţi vedea izbăvirea pe care v-o va da 
Domnul în ziua aceasta; căci pe egiptenii aceştia, pe care-i vedeţi 
azi, nu-i veţi mai vedea niciodată. Domnul Se va lupta pentru voi; 
dar voi, staţi liniştiţi.“ (Exodul 14, 13-14). 

Nu era un lucru uşor să faci ca oştile lui Israel să rămână în 
aşteptare înaintea Domnului. Lipsiţi de disciplină şi de stăpânire 
de sine, oamenii au ajuns violenţi şi neraţionali. Ei se aşteptau să 
cadă repede în mâinile opresorilor, iar vaietele şi plângerile lor erau 
zgomotoase şi puternice. Stâlpul cel minunat de nor fusese urmat ca 
un semn de la Dumnezeu de a merge înainte; dar acum se întrebau 
între ei dacă acesta nu prevestea cumva o mare nenorocire: căci nu-i 
dusese el oare de partea rea a muntelui, într-un loc unde nu exista 
trecere? În felul acesta, îngerul lui Dumnezeu era pentru mintea lor 
rătăcită ca un purtător de nenorocire. 

Dar deodată, în timp ce oştile egiptene se apropiau, aşteptându- 
se să facă din ei o pradă uşoară, stâlpul de nor s-a ridicat în mod 
maiestuos spre cer, a trecut peste izraeliţi şi a coborât între ei şi oştile 
Egiptului. Un zid întunecos s-a aşezat între urmăriţi şi urmăritori. 
Egiptenii nu mai puteau vedea nicidecum tabăra evreilor, fiind astfel 
constrânşi să se oprească. Dar, pe când întunericul nopţii devenea 
tot mai adânc, zidul de nor a devenit o mare lumină pentru evrei, 
inundând întreaga tabără cu o strălucire ca în timpul zilei. 

Atunci, nădejdea a revenit în inimile poporului Israel. lar Moise a 
strigat către Domnul. „Domnul a zis lui Moise: «Ce rost au strigătele 
acestea? Spune copiilor lui Israel să pornească înainte. Tu, ridică-ţi 
toiagul, întinde-ţi mâna spre mare, şi despică-o; şi copiii lui Israel 
vor trece prin mijlocul mării, ca pe uscat»“ (Exodul 14, 15-16). 

Psalmistul, descriind trecerea mării de către Israel, cânta: „ţi-ai 
croit un drum prin mare, o cărare prin apele cele mari, şi nu ţi s-au 
cunoscut urmele. Ai povăţuit pe poporul Tău ca pe o turmă, prin 
mâna lui Moise şi Aaron“ (Psalmii 77, 19-20). Când Moise şi-a 
întins toiagul, apele s-au despărțit şi Israel a mers prin mijlocul mării 
ca pe uscat, în timp ce apele stăteau ca un zid de o parte şi de alta. 
Lumina din stâlpul de foc al lui Dumnezeu strălucea pe vârfurile 
înspumate ale valurilor şi lumina calea ce era tăiată ca o brazdă 
adâncă prin apele mării şi se pierdea în obscuritatea celuilalt țărm 
îndepărtat. 

„Egiptenii i-au urmărit: şi toţii caii lui Faraon, carele şi călăreţi 
lui au intrat după ei în mijlocul mării. În straja dimineţii, Domnul, 
din stâlpul de foc şi de nor, S-a uitat spre tabăra egiptenilor şi a 
aruncat învălmăşeală în tabăra egiptenilor“ (Exodul 14, 23-24). No- 
rul misterios se transforma într-un stâlp de foc înaintea ochilor lor 
uimiţi. Tunetele au început să bubuie şi fulgerele să lumineze. „Norii 
au turnat apă cu găleata, tunetul a răsunat din nori şi săgețile Tale 
au zburat în toate părțile. Tunetul Tău a izbucnit în vârtej de vânt, 
fulgerele au luminat lumea; pământul s-a mişcat şi s-a cutremurat“ 
(Psalmii 77, 17-18). 

Egiptenii au fost cuprinşi de confuzie şi spaimă. În mijlocul 
mâniei elementelor naturii, în care au auzit vocea unui Dumnezeu 
mâniat, ei au încercat să se retragă şi să fugă înspre ţărmul pe care-l 
părăsiseră. Dar Moise îşi întinse toiagul şi apele care erau îngră- 
mădite, şuierând şi mugind, grăbite să-şi apuce prada, se aruncară 
împreună înghițind armata egipteană în adâncurile lor întunecoase. 

Când se iviră zorile, acestea îi descoperiră mulţimii lui Israel 
tot ce mai rămăsese din puternicii săi vrăjmaşi — grămezi de ca- 
davre, îmbrăcate în zale, aruncate pe țărm. Din primejdia cea mai 
îngrozitoare, o singură noapte a adus o deplină izbăvire. Mulțimea 
cea mare şi neajutorată — robi nedeprinşi cu luptele, femei, copii 
şi vite, având marea înaintea lor şi oştirea cea puternică a Egiptului 
ameninţându-i din spate-a văzut cum i se deschide calea prin apă, iar 

pe vrăjmaşi zdrobiţi chiar în clipa în care aşteptau biruinţa. Numai 
singur Dumnezeu le-a adus eliberarea şi către El s-au îndreptat şi 
inimile lor recunoscătoare şi pline de credinţă. Simţămintele lor 
şi-au găsit exprimarea în cântece de laudă. Duhul lui Dumnezeu 
era asupra lui Moise şi el a condus poporul într-un cântec sfânt, 
triumfător, de mulţumire, cel dintâi şi unul dintre cele mai sublime 
din câte sunt cunoscute omului: 


„Voi cânta Domnului, căci Şi-a arătat slava: 
A năpustit în mare pe cal şi pe călăreț. 
Domnul este tăria mea 
Şi temeiul cântărilor mele de laudă. 
El m-a scăpat. 
El este Dumnezeul meu, 
Pe El ÎI voi lăuda: 
El este Dumnezeul tatălui meu; 
Pe El Îl voi preamări. 
Domnul este un războinic viteaz: 
Numele Lui este Domnul. 
EI a aruncat în mare 
Carele lui Faraon şi oastea lui; 
Luptătorii lui aleşi 
Au fost înghiţiţi în Marea Roşie. 
I-au acoperit valurile, 
ŞI s-au pogorât 
În fundul apelor, ca o piatră. 
Dreapta Ta, Doamne, 
Şi-a făcut vestită tăria; 
Mâna Ta cea dreaptă, Doamne, 
A zdrobit pe vrăjmaşi. 
Prin mărimea măreției Tale, 
Tu trânteşti la pământ pe vrăjmaşii Tăi; 
Îți dezlănţuieşti mânia, 


Şi ea-i mistuie ca pe o trestie. 
La suflarea nărilor Tale, 
S-au îngrămădit apele, 
S-au ridicat talazurile ca un zid, 

Şi s-au închegat valurile în mijlocul mării. 
Vrăjmaşul zicea: 

«Îi voi urmări, îi voi ajunge, 

Vom împărţi prada de război; 

Îmi voi scoate sabia, 

Şi-i voi nimici cu mâna mea». 

Dar Tu ai suflat cu suflarea Ta: 

Şi marea i-a acoperit, 

Ca plumbul s-au afundat 

În adâncul apelor, 

Cine este ca Tine între dumnezei, Doamne? 
Cine este ca Tine minunat în sfinţenie, 
Bogat în fapte de laudă, 

Şi făcător de minuni? 

Tu Ţi-ai întins mâna dreaptă; 

Şi i-a înghiţit pământul. 

Prin îndurarea Ta, Tu ai călăuzit, 

Şi ai izbăvit pe poporul acesta; 

Iar prin puterea Ta îl îndrepţi 

Spre locaşul sfinţeniei Tale. 

Popoarele vor afla lucrul acesta, 

Şi se vor cutremura; 

Apucă goaza pe Filisteni, 

Se înspăimântă căpeteniile Edomului, 
Şi un tremur apucă pe războinicii lui Moab; 
Toţi locuitorii Canaanului 

Leşină de la inimă. 

Îi va apuca teama şi spaima; 

Iar văzând măreţia braţului Tău, 

Vor sta muţi ca o piatră, 

Până va trece poporul Tău, Doamne! 
Până va trece 

Poporul, pe care Tu l-ai răscumpărat 
Tu îi vei aduce şi-i vei aşeza 

Pe muntele moştenirii Tale, 

În locaşul pe care Ţi l-ai pregătit 

Ca locaş, Doamne, 

La 'Templul pe care mâinile 'Tale 
L-au întemeiat, Doamne!“ (Exodul 15, 1-17). 

Asemenea unui glas din adâncuri s-a înălţat din pieptul marii 
mulţimi a lui Israel acea sublimă laudă. Ea a fost preluată de femeile 
lui Israel, Maria, sora lui Moise, fiind în frunte, când au pornit cu 
timpane şi jucând. Departe, peste deşert şi mare răsuna refrenul feri- 
cit, iar munţii reverberau cuvintele lor de laudă. „„Cântaţi Domnului, 
căci Şi-a arătat slava“. 

Acest cântec şi marea eliberare pe care el o sărbătoreşte au făcut 
o impresie de neşters în memoria poporului evreu. Din veac în veac, 
el a fost făcut să răsune de către profeţii şi cântăreții lui Israel, 
mărturisind că Domnul este tăria şi izbăvirea acelora care se încred 
în El. Acest cântec nu aparţine numai poporului iudeu. El arată 
înainte la nimicirea tuturor vrăjmaşilor neprihănirii şi la biruinţa 
finală a Israelului lui Dumnezeu. Profetul de pe Patmos a privit 
mulțimea îmbrăcată în haine albe, pe cei care „stăteau biruitori“ pe 
marea de sticlă amestecată cu foc, având „alăutele lui Dumnezeu în 
mână. Ei cântau cântarea lui Moise, robul lui Dumnezeu, şi cântarea 
Mielului“ (Apocalipsa 15, 2-3). 

„Nu nouă, nu nouă, ci Numelui Tău dă slavă pentru bunătatea 
Ta, pentru credincioşia Ta!“ (Psalmii 115, 1). Acesta era spiritul de 
care era pătruns cântecul de eliberare al lui Israel şi este spiritul care 
ar trebui să sălăşluiască în inima tuturor acelora care ÎL iubesc pe 
Dumnezeu şi se tem de El. Eliberând sufletele noastre de sclavia 
păcatului, Dumnezeu a lucrat pentru noi o eliberare mai mare decât 
aceea a evreilor la Marea Roşie. Ca şi mulţimea evreilor, noi ar 
trebui să-L lăudăm pe Domnul cu inima, cu sufletul şi cu vocea 
pentru „lucrările Sale minunate, făcute pentru fiii oamenilor“. Cei 
care cugetă la îndurănile cele mari ale lui Dumnezeu şi care nu trec 
cu vederea darurile Sale mai mici se vor încinge cu bucurie şi vor 
cânta Domnului în inimile lor. Binecuvântările zilnice pe care le 
primim din mâna lui Dumnezeu şi, mai presus de toate, moartea 
ispăşitoare a lui Isus, ca să aducă fericirea şi cerul la îndemâna 
noastră, ar trebui să constituie tema unei continue recunoştinţe. Ce 
milă, ce iubire nemărginită ne-a arătat Dumnezeu nouă, unor păcătoşi 
pierduţi, legându-ne de EI, spre a fi pentru El o comoară deosebită! 
Ce sacrificiu a făcut Răscumpărătorul nostru, pentru ca noi să putem 
fi numiţi copii ai lui Dumnezeu! Să-L lăudăm pe Dumnezeu pentru 

fericita nădejde ce ne-a fost pusă înainte, cuprinsă în marele plan de 
mântuire, să-L lăudăm pentru moştenirea cerească, cum şi pentru 
bogatele Sale făgăduinţe, să-L lăudăm pentru că Isus trăieşte ca să 
mijlocească pentru noi. 

„Cine aduce mulţumiri“, spune Creatorul, „acela Mă proslăveşte“ 
(Psalmii 50, 23). Toţi locuitorii cerului se unesc pentru a-L lăuda pe 
Dumnezeu. Să învăţăm acum cântecul îngerilor, ca să-l putem cânta 
atunci când ne vom alătura rândurilor lor strălucitoare. Să spunem 
împreună cu psalmistul: „Voi lăuda pe Domnul cât voi trăi, voi lăuda 
pe Dumnezeul meu cât voi fi“ (Psalmii 146, 2). „Te laudă popoarele, 
Dumnezeule, toate popoarele Te laudă“ (Psalmii 67, 5). 

Dumnezeu, în providenţa Sa, i-a dus pe evrei în fortăreaţa mun- 
ilor înaintea mării, pentru ca El să-Şi poată manifesta puterea în 
eliberarea lor şi să umilească în mod vădit mândria opresorilor lor. 
El ar fi putut să-i salveze şi pe o altă cale, dar a ales această metodă 
pentru a le pune la probă credinţa şi a le întări încrederea în El. 
Poporul era obosit şi înspăimântat şi totuşi, dacă ar fi dat înapoi 
atunci când Moise 1-a spus să înainteze, Dumnezeu nu i-ar fi deschis 
niciodată calea. „Prin credinţă au trecut ei Marea Roşie, ca pe uscat“ 
(Evrei 11, 29). Coborând până la apă, ei au dovedit că au crezut 
Cuvântul lui Dumnezeu, aşa cum era rostit de către Moise. Ei au 
făcut tot ce stătea în puterea lor să facă şi numai după aceea, Cel 
care este tăria lui Israel a despărțit marea pentru a face o cale pentru 
picioarele lor. 

Marea lecţie dată aici este pentru toate timpurile. Adesea, viaţa 
creştină este înconjurată de primejdii, iar împlinirea datoriei pare 
greu de adus la îndeplinire. Imaginaţia întrezăreşte o iminentă ruină 
în faţă şi sclavie sau moarte în urmă. Şi totuşi, vocea lui Dumnezeu 
rosteşte în mod clar: „Mergeţi înainte“. Noi trebuie să ascultăm 
de porunca aceasta, chiar dacă ochii noştri nu pot pătrunde prin 
întuneric şi chiar dacă simţim la picioarele noastre valurile reci 
ale mării. Obstacolele care stau în calea înaintării noastre nu vor 
dispărea niciodată înaintea unui spirit zăbavnic şi îndoielnic. Cel 
care amână ascultarea, până când fiecare umbră de nesiguranţă va 
dispărea şi până când nu va mai fi nici un risc de a da greş sau 
de a fi înfrânt, nu va asculta niciodată. Necredinţa şopteşte: „Să 
aşteptăm până când sunt date la o parte toate piedicile şi până când 

vom putea vedea în mod clar drumul nostru“; dar credinţa plină de 
curaj îndeamnă la înaintare, nădăjduind şi crezând totul. 

Norul care pentru egipteni a fost un zid de întuneric, pentru evrei 
a fost un potop de lumină, luminând întreaga tabără şi revărsând 
strălucire pe cărarea din faţa lor. Astfel, lucrările Providenţei aduc 
întuneric şi disperare celui necredincios, în timp ce pentru sufletul 
plin de încredere, ele sunt pline de lumină şi pace. Cărarea pe care 
te conduce Dumnezeu poate trece prin pustie sau prin mare, dar este 

[291] o cărare sigură. 


Capitolul 26 — De la Marea Roşie la Sinai 


De la Marea Roşie, oştile lui Israel au pornit din nou în călătoria 
lor sub călăuzirea stâlpului de nor. Priveliştea din jurul lor era foarte 
dezolantă — munţi pleşuvi, pustii, pământuri sterpe şi marea care 
se întindea până departe, cu țărmurile ei presărate cu cadavrele 
vrăjmaşilor lor; şi totuşi ei erau plini de bucurie, conştienţi că sunt 
liberi, şi orice gând de nemulţumire a fost adus la tăcere. 

Dar timp de trei zile, în călătoria lor n-au găsit apă. Rezerva pe 
care o luaseră cu ei se terminase. Nu era nimic care să le potolească 
setea arzătoare, în timp ce se târau obosiţi peste întinderile arse de 
soare. Moise, care cunoştea această regiune, ştia ceva ce nu ştiau 
ceilalţi, şi anume că la Mara, cel mai apropiat loc de poposire, unde 
se găseau izvoare, apa nu era bună de băut. Cu mare îngrijorare el ur- 
mărea norul călăuzitor. Cu strângere de inimă el a auzit strigătul plin 
de bucurie — „apă, apă“ — al cărui ecou se făcea auzit pretutindeni. 
Bărbaţi, femei şi copii, în graba lor, plini de bucurie, s-au îngrămădit 
la izvoare, când, deodată, un strigăt plin de durere a izbucnit din 
mulţime — apa era amară. 

În groaza şi disperarea lor, i-au reproşat lui Moise că i-a condus 
pe un astfel de drum, neţinând seama de faptul că prezenţa divină 
din acel nor misterios îl condusese şi pe el, la fel cum i-a condus 
pe ei. În durerea sa faţă de disperarea lor, Moise a făcut ce ei au 
uitat să facă: el a strigat fierbinte către Dumnezeu după ajutor. „ŞI 
Domnul i-a arătat un lemn, pe care l-a aruncat în apă. Şi apa s-a 
făcut dulce“ (Exodul 15, 25). Cu această ocazie, aici, lui Israel i s-a 
dat prin Moise făgăduinţa: „Dacă vei asculta cu luare aminte glasul 
Domnului, Dumnezeului tău, dacă vei face ce este bine înaintea Lui, 
dacă vei asculta de poruncile Lui, şi dacă vei păzi toate legile Lui, 
nu te voi lovi cu nici una din bolile cu care am lovit pe Egipteni; 
căci Eu sunt Domnul, care te vindecă“ (Exodul 15, 26). 

De la Mara, poporul a mers la Elim, unde a găsit „douăsprezece 
izvoare de apă şi şaptezeci de finici“. Aici a rămas mai multe zile, 
mai înainte de a intra în pustia Sinai. După o lună de zile de la 

părăsirea Egiptului, izraeliţii şi-au întins — pentru prima dată — 
tabăra, în pustie. Proviziile lor au început acum să se termine. În 
pustie era puţină iarbă şi turmele li se împuţinaseră. Cum avea să se 
găsească hrană pentru această vastă mulţime de oameni? Îndoiala 
le-a umplut inimile şi au început din nou să murmure. Chiar mai 
marii şi bătrânii norodului s-au alăturat poporului în a se plânge 
împotriva conducătorilor lor, numiţi de Dumnezeu: „Cum de n-am 
murit loviți de mâna Domnului în ţara Egiptului, când şedeam lângă 
oalele noastre cu carne, când mâncam pâine de ne săturam? Căci 
ne-aţi adus în pustia aceasta ca să faceţi să moară de foame toată 
mulțimea aceasta“ (Exodul 16, 3). 

Până acum ei nu suferiseră de foame; nevoile lor zilnice erau 
satisfăcute, dar ei se temeau pentru viitor. Ei nu puteau înţelege 
cum avea să se hrănească această mare mulţime în călătoriile sale 
prin pustie şi, în imaginaţie, ei şi-au văzut copiii murind de foame. 
Dumnezeu a îngăduit ca greutăţile să-i înconjoare, iar rezervele de 
hrană să se împuţineze, pentru ca inimile lor să se poată întoarce 
spre EI, care până aici fusese Eliberatorul lor. Dacă în strâmtorarea 
lor aveau să-L cheme, El avea încă să dea pe faţă dovezile iubirii şi 
grijii Sale faţă de ei. EI le făgăduise că, dacă vor asculta de poruncile 
Sale, nici o boală nu avea să vină asupra lor şi numai necredinţa lor 
păcătoasă a fost aceea care i-a făcut să-şi imagineze că ei sau copiii 
lor puteau să moară de foame. 

Dumnezeu făgăduise să fie Dumnezeul lor, să-i ia la Sine ca 
popor şi să-i conducă într-o ţară mare şi bună; numai că ei erau gata 
să abandoneze în faţa oricărui obstacol întâlnit în drumul lor spre 
acea ţară. Într-un mod minunat, El i-a scos din robia Egiptului ca 
să-i înalțe şi să-i înnobileze, să facă din ei o pricină de laudă pe 
pământ. Dar era necesar ca ei să dea piept cu necazurile şi să sufere 
lipsuri. Dumnezeu Îi aducea de la starea de degradare, la situaţia de 
a-l pregăti, a-i face în stare, să ocupe un loc de cinste printre naţiuni 
şi să primească răspunderi importante şi sfinte. Dacă ei ar fi avut 
credinţă în El, văzând toate câte a făcut El pentru ei, atunci ar fi 
suportat cu bucurie orice neajunsuri, lipsuri şi chiar suferinţe; dar 
ei nu erau dispuşi să se încreadă mai departe în Dumnezeu, decât 
dacă vor fi martori ai dovezilor continue ale puterii Sale. Ei au uitat 
amara lor experienţă din Egipt. Ei au uitat bunătatea şi puterea lui 
Dumnezeu desfăşurate în favoarea lor, eliberându-i din sclavie. Ei 

au uitat cum le-au fost salvaţi copiii atunci când îngerul nimicitor 
i-a lovit pe întâii născuţi ai Egiptului. Ei au uitat marea manifestare 
a puterii divine la Marea Roşie. Ei au uitat faptul că, în timp ce 
au trecut cu bine pe drumul ce fusese deschis pentru ei, armatele 
vrăjmaşilor lor, care au încercat să-i urmărească, au fost acoperite 
de apele mării. Au văzut însă numai prezentele lor neajunsuri şi 
încercări; şi în loc să spună: „Dumnezeu a făcut lucruri mari pentru 
noi; deşi am fost sclavi, El face din noi o mare naţiune“, ei vorbeau 
numai de greutăţile drumului, întrebându-se când oare se va sfârşi 
peregrinajul lor obositor. 

Istoria vieţii din pustie a poporului Israel a fost consemnată 
pentru a fi de folos Israelului lui Dumnezeu de la sfârşitul timpului. 
Raportul modului în care S-a purtat Dumnezeu cu cei ce pribegeau 
în pustie în toate călătoriile lor într-o parte şi-n alta, îngăduind să fie 
expuşi foamei, setei şi oboselii, dar manifestându-Şi în mod izbitor 
puterea pentru a-i ajuta, este bogat în avertizări şi sfaturi pentru 
poporul Său din toate veacurile. Experienţa variată a poporului 
evreu a fost o şcoală a pregătirii pentru căminul făgăduit din Canaan. 
Dumnezeu doreşte ca poporul Său din aceste zile să revadă, cu o 
inimă plină de umilinţă şi cu un spirit dispus să înveţe, încercările 
prin care a trecut vechiul Israel, pentru ca să poată fi educat în 
pregătirea sa pentru Canaanul ceresc. 

Mulți privesc înapoi la izraeliţi şi se miră de necredinţa şi mur- 
murarea lor, considerând că ei n-ar fi fost aşa de nerecunoscători; 
dar atunci când credinţa le este pusă la probă, chiar şi în încercări 
MICI, ei nu dau pe faţă o credinţă sau o răbdare mai mare decât a 
manifestat vechiul Israel. Când ajung în strâmtoare, ei murmură în 
faţa mijloacelor prin care Dumnezeu a ales să-i curăţească. Deşi 
nevoile lor prezente sunt satisfăcute, mulţi nu vor să se încreadă 
în Dumnezeu pentru viitor şi unii ca aceştia se tem tot timpul ca 
nu cumva sărăcia să vină asupra lor, iar copiii lor să fie lăsaţi să 
sufere. Unii văd întotdeauna răul înainte sau exagerează dificultăţi 
care realmente există, astfel încât ochii lor sunt orbi faţă de multele 
binecuvântări care ar cere recunoştinţă din partea lor. Obstacolele 
pe care le întâmpină, în loc să-i facă să caute ajutorul lui Dumne- 
zeu, unica sursă de putere, îi despart de El, pentru că trezesc în ei 
neliniştea şi nemulţumirea. 

Facem noi bine când suntem necredincioşi în felul acesta? De ce 
am fi oare nerecunoscători şi lipsiţi de încredere? Isus este prietenul 
nostru: întregul cer este interesat de binele nostru; iar neliniştea şi 
temerea noastră nu fac decât să-L întristeze pe Duhul Sfânt al lui 
Dumnezeu. N-ar trebui să ne complăcem în griji ce nu fac decât 
să ne roadă şi să ne uzeze, dar nu ne ajută să putem trece cu bine 
încercările. N-ar trebui să se acorde nici un loc acelei neîncrederi în 
Dumnezeu care ne conduce să facem din pregătirea pentru nevoile 
viitoare scopul principal al vieţii, ca şi când fericirea noastră ar 
consta în aceste lucruri pământeşti. Nu este voia lui Dumnezeu ca 
poporul Său să fie doborât de griji. Dar Dumnezeu nu ne spune că 
nu vor fi primejdii în drumul nostru. El nu-Şi propune să-l ia pe 
poporul Său din lumea păcatului şi a răului, ci El ne arată un refugiu 
care nu dă greş niciodată. Pe cei obosiţi şi îngrijoraţi, El îi invită: 
„Veniţi la Mine, toți cei trudiţi şi împovăraţi, şi Eu vă voi da odihnă. 
Luaţi jugul Meu asupra voastră, şi învăţaţi de la Mine, căci Eu sunt 
blând şi smerit cu inima; şi veţi găsi odihnă pentru sufletele voastre“ 
(Matei 11, 28-29). Noi putem găsi odihnă şi pace la Dumnezeu, 
aruncând toate grijile noastre asupra Lui; căci El Se îngrijeşte de noi 
(vezi 1 Petru 5, 7). 

Apostolul Pavel spune: „Luaţi seama dar, fraţilor, ca nici unul 
dintre voi să n-aibă o inimă rea şi necredincioasă, care să vă des- 
partă de Dumnezeul Cel viu“ (Evrei 3, 12). Având în vedere tot 
ce a făcut Dumnezeu pentru noi, credinţa noastră ar trebui să fie 
puternică, activă şi statornică. În loc de a murmura şi a ne plânge, 
limbajul inimilor noastre ar trebui să fie: „Binecuvântează, suflete, 
pe Domnul, şi tot ce este în mine să binecuvânteze Numele Lui cel 
sfânt! Binecuvântează suflete pe Domnul, şi nu uita nici una din 
binefacerile Lui!“ (Psalmii 103, 1.2). 

Dumnezeu nu era nepăsător faţă de nevoile lui Israel. El le-a 
spus conducătorilor: „Voi face să ploaie pâine din cer pentru voi“. 
Şi au fost date instrucţiuni ca poporul să strângă zilnic cât le trebuie, 
strângând o măsură dublă în cea de-a şasea zi, pentru ca păzirea 
sfântă a Sabatului să fie menţinută. 

Moise i-a asigurat pe copiii lui Israel că nevoile lor aveau să fie 
împlinite. „Domnul vă va da astă seară carne de mâncat, şi mâine 
dimineaţă vă va da pâine să vă săturaţi““. Şi apoi a adăugat: „Căci 
ce suntem noi? Cârtirile voastre nu se îndreaptă împotriva noastră, 

ci împotriva Domnului“. Apoi i-a poruncit lui Aaron să le spună: 
„Apropiaţi-vă înaintea Domnului; căci v-a auzit cârtirile. În timp ce 
Aaron vorbea, ei s-au uitat înspre pustie, şi iată că slava Domnului 
s-a arătat în nor“. O astfel de splendoare, pe care ei nu o mai văzu- 
seră niciodată, simboliza prezenţa divină. Prin manifestări adresate 
simţurilor lor, ei aveau să obţină o cunoaştere a lui Dumnezeu. Ei 
trebuia să înveţe că Cel Prea Înalt era conducătorul lor, şi nicidecum 
omul Moise, şi ei trebuia să se teamă de Numele Lui şi să asculte de 
glasul Său. 

O dată cu căderea nopţii, tabăra a fost acoperită de o mare mul- 
time de prepeliţe, destule ca să satisfacă nevoia întregii mulţimi. 
Dimineaţa, pe faţa pământului era „ceva mărunt, ca nişte grăunțe, 
mărunt ca bobiţele de gheaţă albă“. Semăna cu grăunţele de corian- 
dru. Poporul a numit-o „mană“. Moise a spus: Aceasta „este pâinea, 
pe care v-o dă Domnul ca hrană“. Poporul a strâns mană şi a văzut 
că este din abundență pentru toţi. Ei „o măcinau la râşniţă, sau o 
pisau într-o piuă; o fierbeau în oală, şi făceau turte din ea“ (Numeri 
11, 8). Mana avea gustul unei turte făcute cu miere. Au fost sfătuiţi 
ca pentru fiecare persoană să strângă zilnic un omer şi nu trebuia 
să rămână nimic din ea până a doua zi. Unii au încercat să păstreze 
ceva pentru ziua următoare, dar a doua zi nu mai era bună de mâncat. 
Provizia pentru ziua respectivă trebuia strânsă dimineaţa; căci tot 
ceea ce mai rămânea pe pământ se topea de razele soarelui. 

În timp ce strângeau mana, s-a observat că unii aveau mai mult, 
iar alţii mai puţin decât cantitatea pe care li se spusese s-o strângă. 
Dar când „o măsurau cu omerul, cine strânsese mai mult n-avea 
nimic de prisos, iar cine strânsese mai puţin, nu ducea lipsă deloc“. 
O explicaţie a acestei relatări a Scripturii, ca şi o lecţie practică luată 
din această experienţă, ne este dată de apostolul Pavel în cea de-a 
doua sa epistolă către Corinteni. El spune: „Aici nu este vorba ca 
alții să fie uşuraţi, iar voi strâmtoraţi; ci este vorba de o potrivire; în 
împrejurarea de acum, prisosul vostru să acopere nevoile lor, pentru 
ca şi prisosul lor să acopere, la rândul lui, nevoile voastre, aşa ca 
să fie o potrivire; după cum este scris: «Cel ce strânsese mult, n- 
avea nimic de prisos, şi cel ce strânsese puţin, nu ducea lipsă»“ (2 
Corinteni 8, 13-15). 

În ziua a şasea, poporul a adunat câte doi omeri de fiecare per- 
soană. Căpetenuile s-au grăbit să-i aducă la cunoştinţă lui Moise 

cele ce avuseseră loc. Răspunsul său a fost: „Domnul a poruncit 
aşa: Mâine este ziua de odihnă, Sabatul închinat Domnului; coaceţi 
ce aveţi de copt, fierbeţi ce aveţi de fiert, şi păstraţi până a doua zi 
dimineaţa tot ce va rămânea!“ Ei au făcut aşa şi au constatat că mana 
a rămas neschimbată. „Moise a zis: «Mâncaţi-o azi, căci este ziua 
Sabatului; azi nu veţi găsi mană pe câmp. Veţi strânge timp de şase 
zile: dar în ziua a şaptea, care este Sabatul, nu va fi»“ (Exodul 16, 
25-26). 

Dumnezeu cere ca ziua Sa cea sfântă să fie păzită cu sfinţenie 
astăzi, aşa cum era în timpul poporului Israel. Porunca dată poporului 
evreu ar trebui să fie privită de către toţi creştinii ca o poruncă a lui 
Iehova adresată lor. Ziua dinaintea Sabatului ar trebui să fie o zi de 
pregătire, în care totul trebuie să fie gata pentru orele ei sfinte. În 
nici un caz n-ar trebui să se îngăduie ca treburile noastre să fie puse 
mai presus de acest timp sfânt. Dumnezeu a poruncit ca cei bolnavi 
şi suferinzi să fie îngrijiţi; munca cerută pentru a-i face să se simtă 
mai bine este o lucrare a milei, şi aceasta nu constituie o violare a 
Sabatului; dar orice lucrare nenecesară trebuie să fie evitată. Mulţi 
lasă până la începutul Sabatului lucruri mici care trebuie făcute în 
ziua de pregătire. Aceasta n-ar trebui să se întâmple. Lucrarea ce este 
neglijată până la începutul Sabatului ar trebui să rămână nefăcută 
până ce acesta a trecut. Acest mod de a lucra poate să ajute memoria 
celor neglijenţi şi să-i facă atenţi să-şi facă lucrările în cele şase zile 
de lucru. 

În fiecare săptămână, în timpul lungii lor călătorii în pustie, 
izraeliţii au fost martorii unei întreite minuni, menite a impresiona 
minţile lor cu privire la sfinţenia Sabatului: o dublă cantitate de mană 
ce cădea în ziua a şasea, dar mana nu cădea în cea de-a şaptea zi, iar 
porția necesară pentru ziua Sabatului se păstra dulce şi curată, pe 
când dacă ar fi fost păstrată altă dată, de pe o zi pe alta, n-ar mai fi 
fost bună de mâncat. 

În împrejurările legate de căderea manei, avem dovada conclu- 
dentă că Sabatul nu a fost instituit, aşa cum pretind unii, atunci când 
a fost dată Legea pe Sinai. Mai înainte ca izraeliţii să vină la Sinai, 
ei au înţeles că păzirea Sabatului este obligatorie pentru ei. Fiind 
obligaţi să adune în fiecare zi de vineri o porție dublă de mană în 
pregătirea lor pentru Sabat, zi în care nu cădea mană deloc, natura 
sacră a zilei de odihnă era mereu întipărită asupra lor. Iar când unii 

din popor au ieşit în ziua Sabatului să strângă mană, Domnul a între- 
bat: „Până când aveţi de gând să nu păziţi poruncile şi legile Mele?“ 
(Exodul 16, 28). 

„Copiii lui Israel au mâncat mană patruzeci de ani, până la so- 
sirea lor într-o ţară locuită; au mâncat mană până la sosirea lor la 
hotarele ţării Canaanului“ (Exodul 16, 35). Timp de patruzeci de 
ani, li se reamintea zilnic, prin această miraculoasă aprovizionare, 
de grija neobosită a lui Dumnezeu şi de iubirea Lui gingaşă. În 
cuvintele psalmistului, Dumnezeu le-a dat „grâu din cer, au mâncat 
cu toţii pâinea celor mari“ („pâinea îngerilor“ tr.engl. Psalmii 78, 
24-25, adică hrana ce le-a fost dată de către îngeri). Hrăniţi fiind cu 
„grâu din cer“, ei trebuia să se gândească zilnic la faptul că, având 
făgăduinţa lui Dumnezeu, ei erau tot aşa de siguri în ceea ce priveşte 
hrana lor, ca şi atunci când ar fi fost înconjurați de unduitoare lanuri 
de grâu în câmpiile fertile ale Canaanului. 

Mana căzută din cer pentru hrănirea poporului Israel a fost un 
tip al Aceluia care a venit de la Dumnezeu ca să-Şi dea viaţa pentru 
lume. Isus spunea: „Eu sunt Pâinea vieţii. Părinţii voştri au mâncat 
mană în pustie, şi au murit. Pâinea care se pogoară din cer este de 
aşa fel, ca cineva să mănânce din ea, şi să nu moară. Dacă mănâncă 
cineva din pâinea aceasta, va trăi în veac; şi pâinea, pe care o voi da 
Eu, este trupul Meu, pe care îl voi da pentru viaţa lumii“ (loan 6, 
48-51). Şi printre făgăduinţele binecuvântării făcute poporului lui 
Dumnezeu în viaţa veşnică este şi aceasta: „Celui ce va birui, îi voi 
da să mănânce din mana ascunsă“ (Apocalipsa 2, 17). 

După părăsirea pustiei Sin, izraeliţii au tăbărât la Refidim. Aici 
nu exista apă şi din nou au dat pe faţă neîncredere în purtarea de grijă 
a lui Dumnezeu. În orbirea şi cutezanţa sa, poporul a venit la Moise 
cu cererea: „Dă-ne apă să bem!“ Dar răbdarea lui n-a cedat. „Pentru 
ce căutaţi ceartă cu mine?“ a spus el, „Pentru ce ispitiţi pe Domnul?“ 
Atunci ei au strigat plini de mânie: „Pentru ce ne-ai scos din Egipt, ca 
să ne faci să murim de sete aici, cu copiii şi turmele noastre?“ Atunci 
când fuseseră aprovizionaţi din abundență cu hrană, îşi aminteau cu 
ruşine de necredinţa şi murmurările lor şi făgăduiau să se încreadă 
pentru viitor în Dumnezeu; dar îşi uitau curând făgăduinţa lor şi, la 
prima încercare a credinţei, cădeau. Stâlpul de nor care-i conducea 
părea că ascunde o taină teribilă. „Şi Moise“, se întrebau ei, „cine 
era el oare şi care putea fi planul lui, scoţându-i din Egipt?“ Bănuiala 


97] 


[298] 


[299] 


272 Patriarhi şi profeți 


şi neîncrederea le-au umplut inimile şi l-au acuzat cu îndrăzneală 
de intenţia de a-i omorî pe ei şi pe copiii lor prin lipsuri şi greutăţi, 
pentru ca el să se îmbogăţească luându-le averile. În revărsarea 
mâniei şi revoltei lor, erau gata să-l omoare cu pietre. 

În durerea sa, Moise a strigat către Domnul: „Ce să fac cu popo- 
rul acesta?“ El a fost îndrumat să-i ia pe bătrânii lui Israel şi toiagul 
cu care săvârşise minunile în Egipt şi să meargă înaintea poporului. 
Şi Domnul i-a zis: „lată, Eu voi sta înaintea ta, pe stânca Horebului; 
vei lovi stânca, şi va ţâşni apă din ea, şi poporul va bea“. El a ascultat 
şi apa a ţâşnit într-un izvor puternic care a satisfăcut din abundență 
nevoile taberei. În loc de a-i porunci lui Moise să-şi ridice toiagul 
şi să aducă nişte plăgi teribile asemenea acelora din Egipt, asupra 
căpeteniilor din această mulţime rea şi nemulțumită, Dumnezeu, în 
marea Sa milă, a făcut din toiag instrumentul Său pentru a-i izbăvi. 

„A despicat stânci în pustie, şi le-a dat să bea ca din nişte valuri 
cu ape multe. A făcut să ţâşnească izvoare din stânci, şi să curgă 
ape ca nişte râuri“ (Psalmii 78, 15-16). Moise a lovit stânca, dar 
Fiul lui Dumnezeu a fost Acela care, ascuns privirii lor în stâlpul de 
nor, a stat alături de Moise şi a făcut să curgă apa dătătoare de viaţă. 
Nu numai Moise şi bătrânii, ci întreaga adunare a poporului Israel, 
care stătea la distanţă, au văzut slava Domnului; dacă norul ar fi fost 
îndepărtat, ei ar fi fost nimiciţi de strălucirea Sa care era prezentă 
acolo. În setea lor, poporul L-a ispitit pe Dumnezeu spunând: „Este 
oare Dumnezeu cu noi sau nu? Dacă Dumnezeu ne-a adus aici, de ce 
nu ne dă apă şi pâine?“ Necredinţa astfel manifestată era nelegiuită 
şi Moise se temea ca nu cumva judecăţile lui Dumnezeu să se abată 
asupra lor. Şi el a pus numele locului aceluia Masa (ispitire) şi 
Meriba (ceartă), în amintirea păcatului lor. 

Acum, o nouă primejdie îi ameninţa. Din cauza murmurării lor 
împotriva lui Dumnezeu, El a îngăduit ca să fie atacați de către 
vrăjmaşii lor. Amaleciţii, un trib crud şi războinic care locuia în 
acea regiune, au ieşit la luptă împotriva lor şi i-au lovit pe cei care, 
obosiţi şi slăbiţi, rămăseseră în urmă. Moise, conştient de faptul că 
masa poporului nu era pregătită pentru luptă, i-a poruncit lui losua 
să aleagă din diferite seminţii un corp de soldaţi şi să-i conducă 
dimineaţa următoare împotriva vrăjmaşului, în timp ce el avea să 
stea pe vârful unui deal din apropiere cu toiagul lui Dumnezeu în 
mână. Astfel, a doua zi, Iosua şi ostaşii săi l-au atacat pe vrăjmaş, în 

timp ce Moise, Aaron şi Hur stăteau pe un deal privind câmpul de 
bătaie. Cu mâinile înălțate spre cer şi având toiagul lui Dumnezeu 
în mâna dreaptă, Moise s-a rugat pentru izbânda armatelor lui Israel. 
Cum bătălia continua, s-a observat că atâta timp cât mâinile sale 
erau ridicate, biruia Israel, iar atunci când erau coborâte, inamicul 
ieşea învingător. 

Când Moise a obosit, Aaron şi Hur i-au ţinut mâinile în sus până 
la apusul soarelui, iar inamicul a fost pus pe fugă. Susţinând mâinile 
lui Moise, Aaron şi Hur i-au arătat poporului datoria sa de a-l susţine 
în lucrarea lui cea grea, în timp ce el avea să primească din partea 
lui Dumnezeu cuvântul pe care să li-l transmită. Şi actul lui Moise 
era de asemenea semnificativ, arătând că Dumnezeu ţine în mâinile 
Sale destinul lor. Cât timp ei îşi pun încrederea în El, El va lupta 
pentru ei şi îi va supune pe vrăjmaşii lor; dar când nu vor mai avea 
încredere în El şi se vor încrede în propria lor putere, atunci ei vor fi 
mai slabi decât aceia care nu-L cunosc pe Dumnezeu, iar vrăjmaşii 
lor îi vor birui. 

După cum evreii biruiau atunci când Moise înălța mâinile spre 
ceruri, mijlocind în favoarea lor, tot astfel Israelul lui Dumnezeu 
va izbândi atunci când, prin credinţă, se va prinde puternic de tăria 
marelui său Sprijinitor. Cu toate acestea, puterea divină trebuie să 
fie combinată cu eforturi omeneşti. Moise nu credea că Dumnezeu 
avea să-i înfrângă pe vrăjmaşii lor în timp ce Israel rămânea inactiv. 
În timp ce marele conducător mijlocea înaintea Domnului, Iosua şi 
vitejii săi ostaşi depuneau cele mai mari eforturi pentru a-i respinge 
pe vrăjmaşii lui Israel şi ai lui Dumnezeu. 

După înfrângerea amaleciţilor, Dumnezeu i-a poruncit lui Moise: 
„Scrie lucrurile acestea în carte, ca să se păstreze aducerea aminte, 
şi spune lui losua că voi şterge pomenirea lui Amalec de sub ceruri“ 
(Exodul 17, 14). Chiar înaintea morţii sale, marele conducător a 
aşezat asupra poporului său solemna însărcinare: „Adu-ţi aminte 
ce ţi-a făcut Amalec pe drum, la ieşirea voastră din Egipt: cum te- 
a întâlnit pe drum, şi fără nici o teamă de Dumnezeu, s-a aruncat 
asupra ta pe dinapoi, asupra tuturor celor ce se târau la coadă, când 
erai obosit şi sleit de puteri ... să ştergi pomenirea lui Amalec de 
sub ceruri; să nu uiţi lucrul acesta“ (Deuteronom 25, 17-19). Cu 
privire la acest popor rău, Domnul a declarat: „Mâna lui Amalec 
este împotriva scaunului de domnie al Domnului“ (Exodul 17, 16). 

Amaleciţii nu erau neştiutori în ceea ce priveşte caracterul lui 
Dumnezeu sau suveranitatea Lui, dar, în loc de a sta cu temere înain- 
tea Sa, ei s-au apucat să-l nesocotească puterea. Minunile făcute de 
Moise înaintea egiptenilor erau subiect de batjocură pentru poporul 
lui Amalec, iar teama naţiunilor înconjurătoare era pricină de râs. 
Ei au jurat pe zeii lor că îi vor nimici pe evrei, aşa ca nici unul 
să nu scape, fălindu-se că Dumnezeul lui Israel va fi neputincios 
ca să le reziste. Ei nu fuseseră vătămaţi sau ameninţaţi în vreun 
fel de izraeliţi. Atacul lor a fost cu totul neprovocat. El trebuia să 
demonstreze ura şi sfidarea lor faţă de Dumnezeu, prin faptul că ei 
căutau să-l nimicească pe poporul Său. Amaleciţii erau de mult nişte 
păcătoşi trufaşi şi crimele lor strigau la Dumnezeu pentru răzbunare 
şi totuşi mila Sa îi chema încă la pocăință; dar, când i-au atacat pe 
cei sleiţi de puteri şi fără apărare din rândurile lui Israel, oamenii 
lui Amalec au pecetluit soarta naţiunii lor. Grija lui Dumnezeu este 
îndreptată spre cei mai slabi dintre copiii Săi. Nici un act de cruzime 
sau opresiune făcut faţă de ei nu rămâne neobservat de Cer. Mâna 
Lui se întinde ca un scut peste toţi aceia care-L iubesc şi se tem 
de El; oamenii să fie atenţi ca nu cumva să lovească această mână; 
pentru că ea ţine sabia dreptăţii. 

Nu departe de locul unde erau acum tăbărâţi izraeliţii, se afla 
casa lui Ietro, socrul lui Moise. Ietro auzise de eliberarea evreilor şi 
acum a pornit să-i viziteze, ca să-i dea lui Moise nevasta şi pe cei 
doi fii ai săi. Marele conducător a fost informat, prin soli, de sosirea 
lor şi a ieşit cu bucurie ca să-i întâmpine şi, după ce a terminat de 
salutat, i-a condus la cortul său. El îşi trimisese înapoi familia, când 
se afla pe drumul periculos al scoaterii lui Israel din Egipt, dar acum 
se putea bucura din nou de mângâierea şi sprijinul prezenţei lor. El 
i-a povestit lui Ietro modul minunat în care S-a purtat Dumnezeu 
cu Israel şi patriarhul s-a bucurat şi a binecuvântat pe Dumnezeu şi, 
împreună cu Moise şi cu bătrânii poporului, el s-a unit în a aduce 
jertfe şi a luat parte la o masă solemnă pentru comemorarea milei 
lui Dumnezeu. 

Rămânând în tabără, Ietro a observat repede cât de grele erau 
poverile ce apăsau asupra lui Moise. Menţinerea ordinii şi disci- 
plinei în mijlocul acestei mari mulţimi neştiutoare şi needucate era 
într-adevăr o sarcină extraordinară. Moise era recunoscut drept con- 
ducătorul şi judecătorul lor şi la el erau aduse nu numai nevoile şi 

interesele generale ale poporului, dar şi neînțelegerile ce se iscau 
între ei. El a îngăduit acest lucru pentru că avea astfel ocazia să-i 
înveţe; căci el spunea: „Eu judec între ei, şi fac cunoscut poruncile 
lui Dumnezeu şi legile Lui“ (Exodul 18, 16). Dar Ietro nu a fost de 
acord cu aceste practici, spunând: „Ce faci tu nu este bine căci lucrul 
este mai presus de puterile tale şi nu-l vei putea face singur“. „Te 
istoveşti singur“, şi l-a sfătuit pe Moise să numească nişte persoane 
destoinice drept căpetenii peste mii, pe alţii, căpetenii peste sute, 
iar alţii, peste zeci. Ei trebuia să fie oameni „destoinici, temători de 
Dumnezeu, oameni de încredere şi vrăjmaşi ai lăcomiei“. Aceştia 
aveau să judece în toate problemele de mică importanţă, în timp ce 
cazurile cele mai grele şi mai importante urmau să fie aduse totuşi 
înaintea lui Moise, care trebuia să fie pentru popor, spunea Ietro, 
„tălmaciul poporului înaintea lui Dumnezeu“ şi să ducă „pricinile 
înaintea lui Dumnezeu. Învaţă-i poruncile şi legile; şi arată-le calea, 
pe care trebuie s-o urmeze şi ce trebuie să facă“. Acest sfat a fost 
ascultat şi el nu numai că a uşurat sarcina lui Moise, dar a avut ca 
rezultat stabilirea unei ordini mult mai bune în mijlocul poporului. 

Domnul l-a onorat mult pe Moise şi prin mâna sa a săvârşit multe 
minuni; dar faptul că el fusese ales ca să-i înveţe pe alţii nu l-a făcut 
să tragă concluzia că el personal nu mai are nevoie să fie învăţat. 
Conducătorul ales al lui Israel a ascultat cu bucurie sugestiile pe care 
i le dăduse preotul din Madian, temător de Dumnezeu, şi a adoptat 
planul său ca fiind un aranjament înţelept. 

De la Refidim, poporul şi-a continuat călătoria, urmând călăuzi- 
rea stâlpului de nor. Drumul i-a condus peste câmpii sterpe, peste 
povârnişuri adânci şi prin defileuri muntoase. Adesea, pe când traver- 
sau pustiuri nisipoase, au văzut înaintea lor munţii pietroşi, asemenea 
unor fortărețe uriaşe, îngrămădiţi chiar de-a curmezişul drumului lor, 
părând să le oprească orice înaintare. Dar, pe măsură ce se apropiau, 
în zidul munţilor apăreau ici şi colo deschizături şi dincolo de el 
se deschidea o nouă câmpie. Prin una dintre aceste trecători adânci 
şi stâncoase, erau conduşi să treacă acum. Era o scenă măreaţă şi 
impresionantă. Printre crestele stâncoase ce se înălţau la sute de 
metri de o parte şi alta, se revărsau ca un val viu, cât se putea vedea 
cu ochiul, oştile lui Israel cu turmele şi cirezile lor. Şi acum, înaintea 
lor se înălța, într-o solemnă măreție, muntele Sinai. Stâlpul de nor 

s-a oprit pe vârful lui, iar poporul şi-a întins corturile pe câmpia de 
sub el. Aici avea să fie locul şederii lor timp de aproape un an. 
Noaptea, stâlpul de foc le asigura protecția divină şi, în timp ce 
ei erau adânciți în somn, pâinea din cer cobora liniştit peste tabără. 
Zorile scăldau în aur şirurile întunecoase ale munţilor şi razele 
strălucitoare ale soarelui străpungeau defileurile adânci, apărând 
pentru aceşti călători obosiţi ca raze ale îndurării de la tronul lui 
Dumnezeu. Pretutindeni, înălţimi mari şi stâncoase, în singuratica 
lor măreție, păreau că vorbesc despre statornicie şi măreție. Aici, 
mintea era copleşită de solemnitate şi teamă plină de respect. Omul 
ajungea să-şi simtă neştiinţa şi slăbiciunea, în prezenţa Aceluia care 
„a cântărit munţii cu cântarul şi dealurile cu cumpăna“ (Isaia 40, 12). 
Aici avea să primească Israel cea mai minunată descoperire din câte 
a dat vreodată Dumnezeu oamenilor. Aici Şi-a adunat Dumnezeu 
poporul, ca să poată imprima în fiinţa lui sfinţenia cerinţelor Sale, 
vestindu-le cu Însuşi glasul Său Legea Sa cea sfântă. Schimbări mari 
şi radicale urma să se facă în ei, căci influenţa îngrozitoare a robiei 
şi a îndelungatei legături cu cei idolatri şi-a lăsat amprenta asupra 
obiceiurilor şi caracterului lor. Dumnezeu lucra la ridicarea lor pe o 
treaptă morală mai înaltă, dându-le posibilitatea să-L cunoască. 


Capitolul 27 — Legea dată lui Israel 


Curând după aşezarea taberei la Sinai, Moise a fost chemat sus, 
pe munte, ca să se întâlnească cu Dumnezeu. El urcă singur cărarea 
cea prăpăstioasă şi accidentată şi se apropie de norul care arăta locul 
prezenţei lui Iehova. Israel era acum luat într-o strânsă şi deosebită 
legătură cu Cel Prea Înalt, ca să fie trecut, ca biserică şi naţiune, sub 
cârmuirea lui Dumnezeu. Solia către Moise, pentru popor era: 

„Aţi văzut ce am făcut Egiptului şi cum v-am purtat pe aripi 
de vultur şi v-am adus aici la Mine. Acum, dacă veţi asculta glasul 
Meu şi dacă veţi păzi legământul Meu, veţi fi ai Mei dintre toate 
popoarele, căci tot pământul este al Meu. Îmi veţi fi o împărăție de 
preoţi şi un neam sfânt“ (Exodul 19, 4-6). 

Moise s-a întors în tabără şi, adunându-i pe bătrânii lui Israel, 
le-a repetat solia divină. Răspunsul lor a fost: „Vom face tot ce a 
zis Domnul“. Astfel, ei au făcut un legământ solemn cu Dumnezeu, 
legându-se să-L primească drept conducător al lor, fapt prin care au 
devenit, într-un sens special, supuşi ai autorităţii Sale. 

Din nou conducătorul lor s-a suit pe munte şi Domnul i-a spus: 
„lată, voi veni la tine într-un nor gros, pentru ca să audă poporul 
când îţi voi vorbi“ (Exodul 19, 9). Când ei au întâmpinat greutăţi pe 
drum, erau porniţi să cârtească împotriva lui Moise şi a lui Aaron, 
acuzându-i că duc oștile lui Israel departe de Egipt pentru a le nimici. 
Domnul voia să-l onoreze pe Moise înaintea lor, pentru ca ei să aibă 
încredere în îndrumările lui. 

Dumnezeu dorea să facă din ocazia aceasta a rostirii Legii Sale 
o scenă de o măreție înspăimântătoare, pe măsura caracterului Său 
înalt. Poporul trebuia să fie impresionat de faptul că tot ceea ce era 
în legătură cu slujirea lui Dumnezeu trebuia să fie privit cu cel mai 
mare respect. 

Domnul îi spuse lui Moise: „Du-te la popor, sfinţeşte-i azi şi 
mâine, şi pune-i să-şi spele hainele. Să fie gata pentru a treia zi, 
căci a treia zi Domnul Se va pogori, în faţa întregului popor, pe 
muntele Sinai“ (Exodul 19, 10-11). În timpul zilelor de aşteptare, 

toţi trebuia să folosească timpul într-o solemnă pregătire pentru a se 
arăta înaintea lui Dumnezeu. Atât persoana, cât şi hainele trebuia 
să fie perfect curate. În timp ce Moise avea să le arate păcatele, 
ei trebuia să se dedice în umilinţă postului şi rugăciunii, pentru ca 
inimile lor să poată fi curăţite de orice nelegiuire. Pregătirile s-au 
făcut în conformitate cu porunca primită; şi, ascultând de un nou sfat, 
Moise a dat dispoziţia ca o barieră să fie aşezată în jurul muntelui, 
pentru ca nici omul şi nici animalele să nu pătrundă pe locul sfânt. 
Dacă vreunul s-ar fi încumetat atât de mult încât să atingă acele 
bariere, trebuia să fie îndată pedepsit cu moartea. 

În dimineaţa celei de a treia zile, pe când ochii întregului popor 
erau îndreptaţi spre munte, vârful acestuia era acoperit cu un nor 
gros, care devenea din ce în ce mai negru şi mai adânc, coborând 
spre baza lui, până când tot muntele a fost învăluit în întuneric şi 
într-o înspăimântătoare taină. Apoi s-a auzit sunetul unei trâmbiţe, 
chemând poporul să se întâlnească cu Dumnezeu; şi Moise i-a con- 
dus până la poalele muntelui. Din întunericul acela dens izbucneau 
fulgere strălucitoare, în timp ce bubuiturile de tunet îşi făceau auzite 
ecourile şi ecoul ecourilor printre înălțimile înconjurătoare. „Mun- 
tele Sinai era tot numai fum, pentru că Domnul Se pogorâse peste el 
în mijlocul focului. Fumul acesta se înălța ca fumul unui cuptor şi tot 
muntele se cutremura cu putere“ (Exodul 19, 18). „Înfăţişarea slavei 
Domnului era asemenea unui foc mistuitor pe vârful muntelui“, îna- 
intea mulțimii adunate. Şi „trâmbiţa răsuna tot mai puternic“.5 Atât 
de înspăimântătoare erau semnele prezenţei lui Dumnezeu, încât 
mulțimile lui Israel tremurau de frică, căzând cu feţele la pământ 
înaintea Domnului. Până şi Moise a strigat: „Sunt îngrozit şi tremur“ 
(Evrei 12, 21). 

Dar bubuiturile tunetelor încetară; sunetul trâmbiţei nu se mai 
auzea; pământul se linişti. A urmat un timp de linişte solemnă şi 
apoi a fost auzită vocea lui Dumnezeu. Vorbind din întunericul dens 
care-L învăluia, stând pe munte, înconjurat de un cortegiu de îngeri, 
Domnul a făcut cunoscută Legea Sa. Descriind această scenă, Moise 
zicea: „Domnul a venit din Sinai Şi a răsărit peste ei din Seir. A 
strălucit din muntele Paran, Şi a ieşit din mijlocul zecilor de mii de 
sfinţi, Având în dreapta Lui focul Legii. Da, El iubeşte popoarele; 
Toți sfinţii sunt în mâna Ta. Ei au stătut la picioarele Tale, Au primit 
cuvintele Tale.“ (Deuteronom 33, 2.3). 

Domnul S-a descoperit nu numai în măreţia înspăimântătoare de 
judecător şi legiuitor, ci şi ca un păzitor milos al poporului Său: „Eu 
sunt Domnul, Dumnezeul tău, care te-am scos din ţara Egiptului, din 
casa robiei“ (Exodul 20, 2). EI, pe care ei ÎI cunoscuseră până acum 
ca Eliberatorul şi Călăuzitorul lor, care îi scosese din ţara Egiptului, 
deschizând pentru ei o cale prin mare, care a nimicit pe faraon şi 
oştirea lui, care Se dovedise a fi mai presus de toţi zeii Egiptului — 
El era Acela care rostea acum Legea. 

Legea nu era rostită acum numai pentru folosul exclusiv al evre- 
ilor. Dumnezeu i-a onorat făcându-i apărători şi păstrători ai Legii 
Sale, dar ea trebuia să fie considerată ca un tezaur sfânt pentru lumea 
întreagă. Preceptele Decalogului sunt adaptate pentru întreaga ome- 
nire şi au fost date pentru instruirea tuturor. Zece precepte scurte, 
dar cuprinzătoare şi pline de autoritate cuprind datoria omului faţă 
de Dumnezeu şi faţă de semenii săi; şi toate, bazate pe marele şi 
fundamentalul principiu al iubirii. „Să iubeşti pe Domnul, Dumne- 
zeul tău, cu toată inima ta, cu tot sufletul tău, cu toată puterea ta 
şi cu tot cugetul tău; şi pe aproapele tău ca pe tine însuţi“ (Luca 
10, 27; vezi, de asemenea, Deuteronom 6, 4-5; Leviticul 19, 18). În 
Cele Zece Porunci, aceste principii sunt arătate în mod amănunţit şi 
făcute aplicabile la condiţiile şi împrejurările în care se află omul. 
„Să nu ai alţi dumnezei afară de Mine“ (Exodul 20, 3). 

Dumnezeu, Cel veşnic, având viaţă în Sine Însuşi, Cel necreat, 
El Însuşi fiind Izvorul şi Susţinătorul a toate, este singurul îndreptăţit 
la suprema închinare şi adorare. Omului îi este interzis să dea oricui 
altcuiva locul cel dintâi în simţămintele sale sau în slujirea sa. Tot 
ce cultivăm şi tinde să slăbească iubirea noastră faţă de Dumnezeu 
sau să ia locul slujirii ce-l datorăm devine pentru noi un zeu. 

„Să nu-ţi faci chip cioplit, nici vreo înfăţişare a lucrurilor care 
sunt sus în ceruri, sau jos pe pământ, sau în apele mai de jos decât 
pământul. Să nu te închini înaintea lor, şi să nu le slujeşti“ (Exodul 
20, 4-5). 

Porunca a doua opreşte închinarea la adevăratul Dumnezeu prin 
chipuri sau asemănări. Multe naţiuni păgâne susțineau că chipurile 
lor erau numai preînchipuiri sau simboluri prin care era adorată 
zeitatea, dar Dumnezeu a declarat o astfel de închinare ca fiind păcat. 
Încercarea de a-L reprezenta pe Cel Veşnic prin obiecte materiale 
coboară concepţia omului cu privire la Dumnezeu. Mintea fiind 

îndepărtată de la perfecțiunea cea fără margini a lui Dumnezeu ar fi 
atrasă mai degrabă spre creatură decât spre Creator. Şi, în măsura 
în care concepţia lui cu privire la Dumnezeu s-ar coborî, omul ar 
decădea. 

„Eu, Domnul, Dumnezeul tău sunt un Dumnezeu gelos“. Le- 
gătura cea strânsă şi sfântă a lui Dumnezeu cu poporul Său este 
prezentată prin asemănarea cu legătura căsătoriei. Idolatria fiind un 
adulter spiritual, neplăcerea lui Dumnezeu faţă de ea este pe drept 
numită gelozie. 

„Pedepsesc nelegiuirea părinţilor în copii până la al treilea şi al 
patrulea neam al celor ce mă urăsc“. Este inevitabil ca şi copiii să 
sufere urmările faptelor rele ale părinţilor lor, dar ei nu sunt pedep- 
siţi pentru vinovăția părinţilor, în afara cazului că şi ei au luat parte 
la păcatele lor. Cu toate acestea, copiii calcă, de obicei, pe urmele 
părinților lor. Prin moştenire sau exemplu, fiii devin părtaşi ai păca- 
telor tatălui lor. Tendinţele spre rău, apetitul pervertit şi moralitatea 
Josnică, împreună cu bolile şi degenerarea fizică se transmit ca o 
moştenire din tată în fiu, până la a treia şi a patra generaţie. Acest 
adevăr înspăimântător ar trebui să aibă o putere solemnă care să-i 
reţină pe oameni de a merge pe calea păcatului. 

„Mă îndur până la al muilea neam de cei ce Mă iubesc şi păzesc 
poruncile Mele“. Prin oprirea închinării la dumnezei falşi, porunca 
a doua, în mod implicit, îndeamnă la adorarea adevăratului Dumne- 
zeu. lar acelora care sunt credincioşi în slujba Sa le este făgăduită 
îndurarea Sa, nu numai până la a treia şi a patra generaţie, cum 
este cazul mâniei ce-i ameninţă pe cei ce-L urăsc, ci până la mii de 
generaţii. „Să nu iei în deşert Numele Domnului, Dumnezeului tău; 
căci Domnul nu va lăsa nepedepsit pe cel ce va lua în deşert Numele 
Lui“ (Exodul 20, 7). 

Această poruncă nu numai că opreşte jurămintele false şi bleste- 
mele obişnuite, dar ea ne opreşte de a folosi Numele lui Dumnezeu 
într-un mod uşuratic sau neglijent, fără respect faţă de înspăimân- 
tătoarea lui însemnătate. Prin folosirea necugetată a Numelui lui 
Dumnezeu în vorbirea de rând, prin invocarea Lui în probleme neîn- 
semnate şi prin deasa şi necugetata repetare a Numelui Său, noi Îl 
dezonorăm. „Numele Lui este sfânt şi înfricoşat“ (Psalmii 111,9). 
Toţi trebuie să cugete asupra maiestăţii Sale, a curăţiei şi sfinţeniei 

Sale, pentru ca inima să fie mişcată de simţământul caracterului Său 
proslăvit; iar Numele Său sfânt să fie rostit cu respect şi solemnitate. 

„Adu-ţi aminte de ziua de odihnă ca s-o sfinţeşti. Să lucrezi şase 
zile şi să-ţi faci lucrul tău. Dar ziua a şaptea este ziua de odihnă, 
închinată Domnului, Dumnezeului tău; să nu faci nici o lucrare în 
ea, nici tu, nici fiul tău, nici fiica ta, nici robul tău, nici roaba ta, nici 
vita ta, nici străinul care este în casa ta. Căci în şase zile a făcut 
Domnul cerurile, pământul şi marea şi tot ce este în ele, iar în ziua a 
şaptea S-a odihnit, de aceea a binecuvântat Domnul ziua de odihnă 
şi a sfinţit-o“ (Exodul 20, 8-11). 

Sabatul nu este introdus ca o instituţie nouă, ci ca una care a 
fost întemeiată la creaţiune. Trebuie să ne aducem aminte de el şi 
să-l păzim ca un mijloc de aducere aminte a lucrării Creatorului. 
Arătând spre Dumnezeu ca Făcător al cerurilor şi al pământului, el 
Îl deosebeşte pe adevăratul Dumnezeu de toţi ceilalţi dumnezei falşi. 
Toţi cei care ţin ziua a şaptea arată prin acest act că sunt adoratori 
ai lui Dumnezeu. În acest fel, Sabatul este semnul ascultării de 
Dumnezeu atâta vreme cât va exista cineva pe pământ, care să-l 
slujească. Porunca a patra este singura dintre toate cele zece, în care 
se găsesc atât Numele, cât şi titlul Legiuitorului. Este singura care 
arată prin a cui autoritate a fost dată Legea. În acest fel, ea conţine 
sigiliul lui Dumnezeu, pus pe Legea Sa, ca o dovadă a autenticităţii 
şi puterii obligativităţii ei. 

Dumnezeu i-a dat omului şase zile în care să lucreze şi cere ca 
lucrările sale să fie făcute în şase zile lucrătoare. Actele de milă şi 
absolută necesitate sunt îngăduite în ziua Sabatului, bolnavii şi cei 
în suferinţă trebuie să fie întotdeauna îngrijiţi; dar lucrul care nu este 
necesar trebuie să fie cu stricteţe evitat. „Dacă îţi vei opri piciorul în 
ziua Sabatului, ca să nu-ţi faci gusturile tale în ziua Mea cea sfântă; 
dacă Sabatul va fi desfătarea ta, ca să sfinţeşti pe Domnul, slăvindu- 
L, şi dacă-L vei cinsti neurmând căile tale şi neîndeletnicindu-te 
cu treburile tale....“ (Isaia 58, 13). Dar opreliştea nu se sfârşeşte 
aici. „Nededându-te la fiecării“, spune profetul. Cei care discută 
probleme de afaceri sau fac planuri în ziua Sabatului sunt priviţi de 
Dumnezeu ca şi când s-ar fi angajat realmente în afacerile respective. 
Pentru a păstra cu sfinţenie Sabatul, trebuie să nu îngăduim nici 
chiar minţii noastre să se ocupe de lucrurile cu caracter vremelnic. 
Porunca cuprinde tot ceea ce se află înăuntrul porţilor casei noastre. 

Cei ce locuiesc în familie trebuie să lase la o parte preocupările 
lor vremelnice în timpul orelor sacre. Toți trebuie să se unească în 
a-L onora pe Dumnezeu printr-o slujire de bună voie în ziua Sa cea 
sfântă. 

„Cinsteşte pe tatăl tău şi pe mama ta, pentru ca să ți se lungească 
zilele în ţara pe care ţi-o dă Domnul, Dumnezeul tău“ (Exodul 20, 
12). 

Părinţii sunt îndreptăţiți astfel la o dragoste şi un respect cum nu 
este dat nimănui altcuiva să aibă. Dumnezeu Însuşi, care a aşezat 
asupra lor o responsabilitate pentru sufletele încredințate grijii lor, 
a poruncit ca, în anii de la început ai vieţii, părinţii să ţină locul 
lui Dumnezeu pentru copiii lor. Iar acela care respinge autorita- 
tea îndreptăţită a părinților săi respinge autoritatea lui Dumnezeu. 
Porunca a cincia cere din partea copiilor nu numai să dea respect, su- 
punere şi ascultare părinţilor lor, ci de asemenea să le dea dragostea 
şi amabilitatea lor, să le uşureze poverile, să le apere prestigiul, să-i 
ajute şi să-i mângâie la bătrâneţe. Ea încurajează respectul faţă de 
slujitorii lui Dumnezeu şi faţă de conducători şi de toţi aceia cărora 
Dumnezeu le-a dat să aibă autoritate. 

„Aceasta“, spune apostolul, „este cea dintâi poruncă însoţită de 
o făgăduinţă“ (Ephesians 6, 2). Pentru Israel, care aştepta să intre în 
curând în Canaan, celui ascultător îi era dată făgăduinţa că va avea o 
viaţă lungă în ţara aceea bună; dar ea avea o însemnătate mult mai 
largă, cuprinzând tot Israelul lui Dumnezeu, făgăduind viaţa veşnică 
pe pământ, atunci când acesta va fi eliberat de blestemul păcatului. 

„Să nu ucizi“ (Exodul 20, 13). 

Toate actele de nedreptate care tind să scurteze viaţa; spiritul 
de ură şi răzbunare sau cultivarea unei pasiuni care duce la acţiuni 
vătămătoare pentru alţii sau care ne face să le vrem răul („căci cine 
urăşte pe fratele său este un ucigaș“); o egoistă neglijare de a îngriji 
de cei în nevoie sau în suferinţă; orice satisfacere egoistă a poftelor, 
orice lipsire fără rost de cele necesare sau munca peste măsură ce 
tinde să vatăme sănătatea — toate acestea, într-o măsură mai mare 
sau mai mică, sunt călcări ale poruncii a şasea. 

„Să nu preacurveşti“ (Exodul 20, 14). 

Această poruncă interzice nu numai faptele murdare, ci chiar şi 
gândurile şi dorinţele senzuale, precum orice practică ce tinde să 
le aţâţe. Curăţia este cerută nu numai în viaţa exterioară, ci şi în 

intențiile şi simţămintele tainice ale inimii. Hristos, care a învăţat 
obligaţiile larg cuprinzătoare ale Legii lui Dumnezeu, a declarat că 
un gând sau o privire rea sunt realmente păcate, tot aşa cum este 
fapta de călcare a Legii. 

„Să nu furi“ (Exodul 20, 15). 

În această oprelişte sunt cuprinse atât păcatele publice, cât şi 
cele particulare. Porunca a opta condamnă răpirea de oameni şi 
comerţul cu sclavi şi interzice războaiele de cucerire. Ea condamnă 
furtul şi tâlhănia. Ea cere o cinste deplină în cele mai mici amănunte 
ale problemelor vieţii. Ea osândeşte îmbogățirea peste măsură şi 
necinstită în afaceri şi cere plata dreaptă a datoriilor şi a salariilor. 
Ea declară că orice încercare de a obţine foloase personale de pe 
urma neştiinţei, slăbiciunii sau nenorocirii altora este trecută ca 
înşelăciune în cărţile din cer. 

„Să nu mărturiseşti strâmb împotriva aproapelui tău“ (Exodul 
20, 16). 

Vorbirea neadevărată în orice problemă, orice încercare sau in- 
tenţie de a-l înşela pe aproapele nostru sunt cuprinse aici. Intenţia de 
a înşela constituie o minciună. Printr-o privire a ochiului, o mişcare 
cu mâna, o expresie a feţei pot spune tot atât de bine o minciună, ca 
şi prin cuvinte. Orice adăugire intenţionată în vorbire, orice aluzie 
sau orice insinuare făcută în mod calculat, cu gândul de a face o 
impresie greşită sau exagerată, chiar povestirea unor fapte în aşa fel 
încât să ducă în rătăcire pe cineva constituie o minciună. Acest pre- 
cept interzice orice încercare de a vătăma bunul nume al semenului 
nostru prin relatări inexacte sau bănuieli rele, prin vorbiri de rău sau 
bârfeli. Chiar şi ascunderea intenţionată a adevărului, de pe urma 
căreia alţii pot fi păgubiţi, este o violare a poruncii a noua. 

„Să nu pofteşti casa aproapelui tău; să nu pofteşti nevasta aproa- 
pelui tău, nici robul lui, nici roaba lui, nici boul lui, nici măgarul lui, 
nici vreun alt lucru, care este al aproapelui tău“ (Exodul 20, 17). 

Porunca a zecea loveşte la rădăcina tuturor păcatelor, oprind 
dorinţele egoiste, de unde izvorăsc faptele păcătoase. Şi cel care, în 
ascultare de Legea lui Dumnezeu, se reţine chiar şi de la o dorinţă 
păcătoasă care vizează ceea ce aparţine altuia nu se va face vinovat 
de vreo faptă rea faţă de semenii săi. 

Acestea au fost preceptele sfinte ale Decalogului, rostite în mij- 
locul tunetului şi flăcărilor de foc şi cu o minunată desfăşurare a 

puterii şi maiestăţii Marelui Dătător al Legii. Dumnezeu a însoţit 
proclamarea Legii Sale cu manifestarea puterii şi slavei Sale, pentru 
ca poporul Său să nu uite niciodată scena aceasta şi pentru ca să li 
se poată înscrie în inimă o profundă venerație faţă de Autorul Legii, 
Creatorul cerului şi al pământului. El a dorit, de asemenea, să arate 
tuturor oamenilor sfinţenia, importanţa şi permanenţa Legii Sale. 

Poporul Israel era copleşit de groază. Puterea înspăimântătoare 
a vorbirii lui Dumnezeu părea că întrece măsura pe care inimile 
tremurânde o puteau suporta. Căci, în timp ce li se prezenta marea 
Lege a dreptăţii lui Dumnezeu, ei şi-au dat seama, mai bine ca nicio- 
dată până atunci, cât de ofensator este caracterul păcatului şi propria 
lor vinovăţie înaintea unui Dumnezeu sfânt. Ei s-au îndepărtat de 
munte plini de groază şi de respect. Mulțimea i-a strigat lui Moise: 
„Vorbeşte-ne tu însuţi, şi te vom asculta; dar să nu ne mai vorbească 
Dumnezeu, ca să nu murim“ (Exodul 20, 19). Conducătorul a răs- 
puns: „Nu vă înspăimântați; căci Dumnezeu a venit tocmai ca să 
vă pună la încercare şi ca să aveţi frica Lui înaintea ochilor voştri, 
pentru ca să nu păcătuiţi“ (Ver 20). Cu toate acestea, poporul a rămas 
la distanţă, privind cu groază scena, în timp ce „Moise s-a apropiat 
de norul în care era Dumnezeu“. 

Mintea poporului, orbită şi înjosită de sclavie şi păgânism, nu 
era pregătită să preţuiască pe deplin principiile larg cuprinzătoare 
ale Celor Zece Porunci ale lui Dumnezeu. Pentru ca obligațiile 
Decalogului să poată fi înţelese şi aplicate în mod deplin, au fost 
date şi alte învățături, ilustrând şi aplicând principiile Celor Zece 
Porunci. Legile acestea au fost numite judecăţi, atât pentru faptul 
că ele au fost ancorate în înţelepciunea şi dreptatea infinită, cum şi 
pentru că cei care aplicau Legea trebuia să judece după ele. Spre 
deosebire de Cele Zece Porunci, ele i-au fost date lui Moise în mod 
personal şi el trebuia să le facă cunoscute poporului. 

Prima dintre aceste legi se referea la robi. Pe vremuri, infractorii 
erau uneori vânduți ca sclavi de către judecători; în unele cazuri, 
datornicii erau vânduți de creditorii lor; iar sărăcia făcea ca unele 
persoane să se vândă pe ele însele ca sclavi sau să-şi vândă copiii. 
Dar un evreu nu putea fi vândut ca sclav pentru toată viaţa. Timpul 
lui de slujbă era de şase ani; în cel de-al şaptelea an, el trebuia să 
fie eliberat. Răpirea de oameni, uciderea cu premeditare şi răzvră- 
tirea împotriva autorităţii părintești erau pedepsite cu moartea. Era 

îngăduit să ai sclavi care nu erau israeliți prin naştere, dar viaţa şi 
fiinţa lor erau apărate cu grijă. Uciderea unui sclav trebuia pedepsită; 
rănirea unui sclav de către stăpânul său, chiar dacă n-ar fi fost decât 
pierderea unui dinte, îl îndreptăţea să fie eliberat. 

Izraeliţii fuseseră ei înşişi sclavi, şi acum, când urma să aibă 
robi care să fie ai lor, trebuia să se ferească de a se lăsa pradă unui 
spirit de cruzime şi de apăsare, de pe urma căruia ei suferiseră de 
la supraveghetorii lor egipteni. Amintirea amarei lor robii trebuia 
să-i facă în stare să se aşeze în locul robului, făcându-i să fie buni şi 
miloşi, să se poarte cu alţii aşa cum ar fi dorit ca alţii să se poarte cu 
ei. 

Dreptul văduvelor şi al orfanilor era în mod deosebit apărat, 
avându-se o grijă duioasă cu privire la starea lor neajutorată. 

„Dacă-i asupreşti“, a spus Domnul, „şi ei strigă la Mine după 
ajutor, Eu le voi auzi strigătele; mânia Mea se va aprinde şi vă voi 
nimici cu sabia; nevestele voastre vor rămâne văduve, şi copiii voştri 
vor rămâne orfani“ (Exodul 22, 23-24). Străinii care aveau să se 
unească cu Israel trebuia să fie apăraţi de nedreptate sau apăsare. 
„Să nu asupreşti pe străin; ştiţi ce simte străinul, căci şi voi aţi fost 
străini în ţara Egiptului“ (Exodul 23, 9). 

Luarea de dobândă de la săraci era oprită. Haina unui om sărac 
sau învelitoarea luată zălog trebuia să fie înapoiată la căderea serii. 
Cel care se făcea vinovat de furt trebuia să dea înapoi îndoit. Res- 
pectul faţă de judecător şi conducător era obligatoriu, iar judecătorii 
erau avertizaţi împotriva pervertirii judecății, sprijinirii unei cauze 
nedrepte şi a luării de mită. Calomnia şi bârfa erau interzise şi se 
aşteptau fapte de bunătate chiar şi faţă de vrăjmaşii personali. 

Din nou i se amintea poporului despre obligaţia cea sfântă a 
Sabatului. Au fost rânduite sărbătorile anuale, la care toţi bărbaţii 
naţiunii trebuia să se înfăţişeze înaintea Domnului, aducându-l da- 
rurile lor de mulţumire şi primele roade ale belşugului dat de EI. 
Scopul tuturor acestor rânduieli a fost arătat: ele nu erau date pentru 
că aşa voia o arbitrară putere suverană; toate au fost date pentru 
binele lui Israel. Domnul a spus: „Să-Mi fiţi nişte oameni sfinţi“ 
(Exodul 22, 31), vrednici a fi recunoscuţi de către un Dumnezeu 
sfânt. 

Legile acestea trebuia să fie scrise de Moise şi păstrate cu grijă, ca 
temelie a legii naţionale şi, împreună cu Cele Zece Porunci, pentru 

luminarea cărora fuseseră date, să alcătuiască condiţia împlinirii 
făgăduinţelor lui Dumnezeu faţă de Israel. 

Iată solia care le-a fost adresată din partea Domnului: „lată, 
Eu trimit un Înger înaintea ta, ca să te ocrotească pe drum şi să te 
ducă în locul pe care l-am pregătit. Fii cu ochii în patru înaintea 
Lui şi ascultă glasul Lui; nu te împotrivi Lui, pentru că nu vă va 
ierta păcatele, căci Numele Meu este în El. Dar dacă vei asculta 
glasul Lui şi dacă vei face tot ce-ţi voi spune, Eu voi fi vrăjmaşul 
vrăjmaşilor tăi şi potrivnicul potrivnicilor tăi“ (Exodul 23, 20-22). 
În tot timpul pribegiei lui Israel, Hristos, în stâlpul de nor şi de foc, a 
fost conducătorul lor. Chiar dacă au avut în faţa lor simboluri care ÎL 
preînchipuiau pe Mântuitorul ce avea să vină, El a fost totuşi prezent 
şi i-a dat lui Moise poruncile pentru popor, care erau aşezate înaintea 
lor, ca fiind singurul mijloc al binecuvântării. 

Coborându-se de pe munte, „Moise a venit şi a spus poporu- 
lui toate cuvintele Domnului şi toate legile. Tot poporul a răspuns 
într-un glas: «Vom face tot ce a zis Domnul» (Exodul 24, 3). Anga- 
jamentul acesta, împreună cu cuvintele Domnului, pe care ei s-au 
legat să le asculte, au fost scrise de Moise într-o carte. Apoi a ur- 
mat ratificarea legământului. La poalele muntelui a fost ridicat un 
altar, iar lângă el au fost ridicate „douăsprezece pietre pentru cele 
douăsprezece seminţii ale lui Israel“ (Ver 4), ca o mărturie a primirii 
de către ei a legământului. Apoi au fost aduse jertfe, de către tineri 
aleşi pentru serviciul acesta. 

După ce a stropit altarul cu sângele jertfelor, Moise „a luat cartea 
legământului şi a citit-o în faţa norodului“. În felul acesta, condiţiile 
legământului au fost în mod solemn repetate şi toţi erau liberi să 
aleagă fie să asculte, fie să nu asculte de ele. Ei făgăduiseră de la 
început să asculte de vocea lui Dumnezeu, dar de atunci ei au auzit 
Legea Sa vestită, iar principiile ei au fost desluşite cu amănunţime, 
pentru ca să poată înţelege cât de mult cuprinde acest legământ. Din 
nou poporul a răspuns într-un glas: „Vom face şi vom asculta tot ce 
a zis Domnul“ (Exodul 24, 7). „După ce a rostit înaintea întregului 
norod toate poruncile Legii, Moise a luat sânge ... a stropit cartea 
şi tot norodul şi a zis: «Acesta este sângele legământului, care a 
poruncit Dumnezeu să fie făcut cu voi» (Evrei 9, 19-20). 

Acum trebuia să fie luate măsuri pentru deplina aşezare a na- 
ţiunii alese sub cârmuirea lui Dumnezeu ca Împărat al lor. Moise a 

primit porunca: „Suie-te la Domnul, tu şi Aaron, Nadab şi Abihu, 
şi şaptezeci de bătrâni ai lui Israel, şi să vă închinaţi de departe, 
aruncându-vă cu faţa la pământ. Numai Moise să se apropie de 
Domnul“ (Exodul 24, 1-2). În timp ce poporul se închina la poalele 
muntelui, aceşti bărbaţi aleşi au fost chemaţi sus pe munte. Cei şap- 
tezeci de bătrâni trebuia să-l ajute pe Moise la conducerea lui Israel 
şi Dumnezeu a pus asupra lor Duhul Său şi i-a onorat, arătându-le 
puterea şi măreţia Lui. „Ei au văzut pe Dumnezeul lui Israel; sub 
picioarele Lui era un fel de lucrare de safir străveziu, întocmai ca 
cerul în curăţia lui“ (Ver 10). Ei n-au văzut Divinitatea, dar au văzut 
slava prezenţei Sale. Mai înainte, ei nu puteau suporta o scenă ca 
aceasta; dar manifestarea puterii lui Dumnezeu i-a umplut de respect 
şi i-a determinat la pocăință; ei au contemplat slava Lui, curăţia şi 
îndurarea Lui, până când au putut să se apropie mai mult de Acela 
care era subiectul meditaţiei lor. 

Moise şi „Iosua, care slujea“, au fost acum chemaţi să se întâl- 
nească cu Dumnezeu. Şi, pentru că ei aveau să lipsească un timp, 
conducătorul i-a numit pe Aaron şi Hur ca, împreună cu bătrânii, 
să lucreze în locul lui. „Moise s-a suit pe munte, şi norul a acoperit 
muntele. Slava Domnului s-a aşezat pe muntele Sinai“. Timp de 
şase zile norul a acoperit muntele ca un semn special al prezenţei 
lui Dumnezeu; cu toate acestea, n-a fost nici o descoperire a Sa şi 
nici vreo comunicare a voii Sale. În tot acest timp, Moise a rămas în 
aşteptare, spre a fi chemat în sala de audienţă a Celui Prea Înalt. El 
fusese chemat, spunându-i-se: „Suie-te la Mine pe munte şi rămâi 
acolo“ şi, cu toate că răbdarea şi ascultarea sa au fost puse la probă, 
el n-a obosit aşteptând şi nici nu şi-a părăsit postul. Acest timp de 
aşteptare a fost pentru el un timp de pregătire, un timp de amănunţită 
cercetare de sine. Nici chiar acest favorizat slujitor al lui Dumnezeu 
nu putea să apară dintr-o dată în faţa Sa şi să suporte manifestarea 
slavei Sale. Cele şase zile trebuia să fie folosite pentru a se consa- 
cra pe sine lui Dumnezeu printr-o cercetare a inimii, meditaţie şi 
rugăciune, înainte de a putea fi pregătit pentru o directă legătură cu 
Făcătorul Său. 

În ziua a şaptea, care a fost o zi de Sabat, Moise a fost chemat 
să intre în nor. Norul cel des s-a deschis în faţa întregului Israel 
şi slava lui Dumnezeu a ţâşnit ca un foc mistuitor. „Moise a intrat 
în mijlocul norului şi s-a suit pe munte. Moise a rămas pe munte 

patruzeci de zile şi patruzeci de nopţi“ (Ver 18). Cele patruzeci de 
zile petrecute pe munte nu cuprindeau şi cele şase zile de pregătire. 
În timpul acestor şase zile, Iosua a fost cu Moise şi împreună au 
mâncat mană şi au băut din „pârâul care cobora din munte“. Dar 
Iosua n-a intrat cu Moise în nor. El a rămas afară şi a mâncat şi a 
băut mai departe, în timp ce aştepta întoarcerea lui Moise; dar Moise 
a postit în tot timpul acestor patruzeci de zile. 

În timpul rămânerii sale pe munte, Moise a primit instrucţiuni 
pentru construirea sanctuarului, în care avea să se manifeste în mod 
deosebit prezenţa divină. „Să-mi facă un locaş sfânt şi Eu voi locui 
în mijlocul lor“ (Exodul 25, 8), a fost porunca lui Dumnezeu. Pentru 
a treia oară s-a amintit de păzirea Sabatului. „Acesta va fi între Mine 
şi copiii lui Israel un semn veşnic“, a declarat Domnul, „căci acesta 
va fi un semn după care se va cunoaşte că Eu sunt Domnul, care 
vă sfinţesc. Să ţineţi Sabatul, căci el va fi pentru voi ceva sfânt ... 
cine va face vreo lucrare în ziua aceasta va fi nimicit din mijlocul 
poporului său“ (Exodul 31, 17.13.14). 

Se dăduseră îndrumări pentru ca de îndată să se ridice un cort, 
pentru a fi pus în slujba lui Dumnezeu; şi acum poporul putea trage 
concluzia că, întrucât scopul avut în vedere era slava lui Dumnezeu 
şi întrucât marea lor nevoie era aceea a unui loc de închinare, ar fi 
fost îndreptăţiți să lucreze la construcţia aceasta în ziua Sabatului. 
Pentru a-i feri de o asemenea greşeală, le-a fost dată avertizarea. Nici 
chiar sfinţenia şi urgenţa acelei lucrări speciale pentru Dumnezeu 
nu trebuia să-i facă să calce ziua Lui cea sfântă de odihnă. 

De aici înainte, poporul avea să fie onorat cu prezenţa Împăratului 
lor. „Eu voi locui în mijlocul copiilor lui Israel şi voi fi Dumnezeul 
lor“ şi „locul acela va fi sfinţit de slava Mea“ (Exodul 24, 45.43), a 
fost asigurarea dată lui Moise. Ca simbol al autorităţii lui Dumnezeu 
şi ca întrupare a voinţei Sale, lui Moise i-a fost dat un exemplar al 
Decalogului, scris cu degetul lui Dumnezeu pe două table de piatră 
(Deuteronom 9, 10; Exodul 32, 15.16) pentru a fi păstrat cu sfinţenie 
în sanctuar, care, după ce avea să fie făcut, trebuia să fie centrul 
vizibil de închinare al națiunii. 

Dintr-un neam de robi, izraeliţii fuseseră înălţaţi mai presus 
de toate popoarele pentru a fi comoara deosebită a Împăratului 
împăraţilor. Dumnezeu i-a despărțit de lume, pentru ca să le poată 
încredința comoara cea sfântă. El îi făcuse păstrătorii Legii Sale, şi 

planul Său era ca prin ei să păstreze printre oameni cunoaşterea de 
Sine. Astfel, lumina cerului avea să strălucească într-o lume cuprinsă 
de întuneric şi o voce trebuia să fie auzită chemând toate popoarele 
să se întoarcă de la idolatria lor şi să-I slujească viului Dumnezeu. 
Dacă izraeliţii erau credincioşi însărcinării lor, ei aveau să devină o 
putere în lume. Dumnezeu avea să fie scutul lor de apărare şi avea 
să-i înalțe mai presus de toate celelalte naţiuni. Lumina şi adevărul 
Său aveau să fie descoperite prin ei, iar ei aveau să iasă în evidenţă 
sub călăuzirea Lui înţeleaptă şi sfântă, ca un exemplu al superiorității 
slujirii lui lehova faţă de orice formă de idolatrie. 


[316] 


Capitolul 28 — Idolatria de la Sinai 


În timp ce Moise era absent, pentru poporul Israel a fost un timp 
de aşteptare şi de îndoială. Poporul ştia că el se urcase pe munte cu 
Iosua, că intrase în norul de o deasă întunecime care putea fi văzut 
de jos, de pe câmpie, odihnindu-se pe vârful muntelui, luminat din 
când în când de fulgerele prezenţei divine. Ei aşteptau cu nerăbdare 
întoarcerea lui. Obişnuiţi, aşa cum fuseseră în Egipt, cu reprezentări 
materiale ale zeilor, fusese greu pentru ei să-şi pună încrederea 
într-o Fiinţă nevăzută şi, de aceea, ajunseră să se sprijine pe Moise 
pentru susţinerea credinţei lor. Dar acum el le era luat. Zi după zi 
şi săptămână după săptămână au trecut, iar el tot nu s-a înapoiat. 
Cu toate că norul se vedea încă, multora din tabără li se părea că 
fuseseră părăsiţi de conducătorul lor sau că acesta fusese ars de focul 
mistuitor. 

În decursul acestei perioade de aşteptare, pentru ei a fost un timp 
în care să cugete la Legea lui Dumnezeu pe care o auziseră şi să-şi 
pregătească inimile spre a primi şi alte descoperiri pe care El ar fi 
putut să li le dea. Dar ei nu aveau prea mult timp pentru această 
lucrare. Dacă ar fi căutat în felul acesta o mai clară înţelegere a 
cerinţelor lui Dumnezeu şi dacă şi-ar fi umilit inimile înaintea Lui, 
ar fi fost apăraţi de ispită. Dar ei n-au făcut lucrul acesta şi, în 
scurt timp, au devenit nepăsători, neluători aminte şi călcători ai 
legii. În mod deosebit, acesta a fost cazul cu gloata cea pestriță. Ei 
erau nerăbdători să pornească spre ţara Făgăduinţei — ţara unde 
curge lapte şi miere. Pământul acela bun le-a fost făgăduit numai cu 
condiţia ascultării, dar ei pierduseră din vedere acest lucru. Au fost 
unii care au dat ideea să se înapoieze în Egipt, dar, fie că mergeau 
înainte spre Canaan, fie înapoi în Egipt, masa poporului era hotărâtă 
să nu-l mai aştepte pe Moise. 

Simţindu-şi neputinţa în lipsa conducătorului lor, s-au întors la 
vechile lor superstiții. „„Gloata cea pestriță“ era cea dintâi care s-a 
dedat la cârtire şi nerăbdare şi a fost conducătoarea apostaziei care a 
urmat. Printre obiectele considerate de către egipteni ca simboluri 

ale zeilor erau boul şi viţelul; şi, la sugestia acelora care practicaseră 
această formă de idolatrie în Egipt, s-a făcut acum un vițel şi i s-a 
adus închinare. Poporul dorea o imagine, un chip care să-L repre- 
zinte pe Dumnezeu şi care să meargă înaintea lor în locul lui Moise. 
Dumnezeu nu dăduse nici un fel de asemănare a persoanei Sale şi 
interzisese orice reprezentare materială pentru un asemenea scop. 
Minunile cele mari din Egipt şi de la Marea Roşie erau destinate 
să întărească credinţa în El ca Ajutor nevăzut, dar Atotputernic al 
lui Israel, singurul Dumnezeu adevărat. Iar dorinţa pentru o mani- 
festare vizibilă a prezenţei Sale fusese împlinită prin stâlpul de nor 
şi de foc care păzea tabăra, cum şi în manifestarea slavei Sale pe 
muntele Sinai. Dar, având norul prezenţei Sale încă înaintea lor, ei 
s-au reîntors, în inimile lor, la idolatria din Egipt şi au înfățișat slava 
nevăzutului Dumnezeu printr-un chip de vițel. 

În lipsa lui Moise, autoritatea judecătorească îi fusese încredin- 
tată lui Aaron şi o mare mulţime se strânse în jurul cortului său 
cu cererea: „Fă-ne un dumnezeu care să meargă înaintea noastră; 
căci Moise, omul acela care ne-a scos din ţara Egiptului, nu ştim 
ce s-a făcut“ (Exodul 32, 1).8 Norul, spuneau ei, care până aici îi 
călăuzise, stătea acum nemişcat pe munte; el nu le va mai călăuzi 
nicidecum călătoriile. În locul lui, ei trebuia să aibă un chip; iar dacă, 
aşa cum se dăduse ideea, vor hotărî să se întoarcă în Egipt, atunci 
vor găsi îndurare la egipteni, purtând chipul acesta înaintea lor şi 
recunoscându-l ca zeu al lor. 

O criză de felul acesta cerea un bărbat plin de tărie, hotărât şi de 
un curaj neclintit; unul care să ţină la onoarea lui Dumnezeu mai mult 
decât la favoarea poporului, la siguranţa personală şi chiar la viaţă. 
Dar actualul conducător al lui Israel nu era de felul acesta. Aaron 
se împotrivi în mod slab poporului, iar timiditatea şi şovăiala lui la 
momentul critic nu au făcut decât să-i facă şi mai hotărâți. Tumultul 
creştea. O nebunie oarbă, neraţională, părea că pune stăpânire pe 
mulţime. Au fost unii care au rămas credincioşi legământului lor cu 
Dumnezeu, dar cea mai mare parte a poporului s-a unit în apostazie. 
Câţiva, care au îndrăznit să spună că a face un chip, aşa cum se 
propunea, era idolatrie, au fost prinşi şi trataţi în mod brutal, iar în 
confuzia şi agitația aceea, în cele din urmă, şi-au pierdut viaţa. 

Aaron se temea pentru propria lui viaţă. În loc să ia în mod 
nobil poziţie în apărarea onoarei lui Dumnezeu, el a cedat cerinţelor 

mulțimii. Primul său act a fost acela de a porunci să se adune cerceii 
de aur de la tot norodul şi să fie aduşi la el, în speranţa că mândria 
îi va face să refuze un astfel de sacrificiu. Dar ei şi-au dat bucuros 
podoabele şi din acestea el a făcut un vițel turnat, imitând astfel 
zeii Egiptului. Poporul a strigat: „Israele, iată dumnezeul tău, care 
te-a scos din ţara Egiptului“ (Ver 4). Şi Aaron, în mod ruşinos, a 
îngăduit această insultă la adresa lui Iehova. A făcut chiar mai mult. 
Văzând cu câtă satisfacţie a fost primit viţelul de aur, a ridicat un 
altar înaintea lui şi a anunţat: „Mâine va fi o sărbătoare în cinstea 
Domnului“ (Ver 5). Această veste a fost anunţată cu sunet de trâmbiţă 
de la ceată la ceată, în toată tabăra. „A doua zi, s-au sculat dis-de- 
dimineaţă şi au adus arderi de tot şi jertfe de mulţumire. Poporul a 
şezut de a mâncat şi a băut; apoi s-au sculat să joace“ (Ver 6). Sub 
pretext că ţin o „sărbătoare în cinstea Domnului“, ei s-au dedat la 
îmbuibare şi petreceri desfrânate. 

De câte ori, în zilele noastre, iubirea de plăceri nu se ascunde 
sub o „formă de evlavie“! O religie care îngăduie oamenilor ca, în 
timp ce iau parte la ritualul serviciului de închinare, să se dedea 
la satisfacerea poftelor egoiste şi senzuale este tot aşa de plăcută 
mulțimilor de astăzi, cum a fost şi în zilele poporului Israel. Şi mai 
sunt încă şi Aaroni docili care, în timp ce deţin poziţii de autoritate 
în biserică, se vor supune dorințelor celor neconsacraţi, încurajându-i 
astfel la păcat. 

Trecuseră numai câteva zile de când evreii făcuseră un legământ 
solemn cu Dumnezeu, că vor asculta de vocea Sa. Ei stătuseră tre- 
murând şi plini de groază înaintea muntelui, ascultând cuvintele 
Domnului: „Să nu ai alţi dumnezei afară de Mine“ (Exodul 20, 3). 
Slava lui Dumnezeu plana încă deasupra Sinaiului, în faţa întregii 
adunări; dar ei I-au întors spatele şi au cerut alţi dumnezei. „Au făcut 
un vițel în Horeb. S-au închinat înaintea unui chip turnat şi au schim- 
bat slava lor pe chipul unui bou care mănâncă iarbă“ (Psalmii 106, 
19-20). Cum s-ar fi putut da pe faţă o mai mare lipsă de recunoştinţă 
sau o mai îndrăzneață insultă faţă de Acela care Se descoperise faţă 
de ei ca un Tată duios şi ca un Împărat atotputernic! 

Moise a fost înştiinţat pe munte de apostazia din tabără şi i s-a 
spus să se înapoieze fără întârziere. „Scoală şi pogoară-te““, au fost 
cuvintele lui Dumnezeu. „Căci poporul tău, pe care l-ai scos din 
ţara Egiptului, s-a stricat. Foarte curând s-au abătut de la calea pe 

care le-o poruncisem Eu; şi-au făcut un vițel turnat, s-au închinat 
până la pământ înaintea lui“ (Exodul 32, 7.8). Dumnezeu ar fi putut 
împiedica mişcarea de la început; dar El a îngăduit să ajungă la 
culmea ei, pentru ca să poată da tuturor o lecţie, prin pedepsirea 
trădării şi apostaziei. 

Legământul lui Dumnezeu cu poporul Său fusese abrogat şi El 
i-a spus lui Moise: „Acum, lasă-Mă; Mânia Mea are să se aprindă 
împotriva lor; şi-i voi mistui; dar pe tine te voi face strămoşul unui 
neam mare“ (Ver 10). Poporul Israel, în mod deosebit mulţimea 
pestriță, avea să fie totdeauna pornit să se răzvrătească împotriva lui 
Dumnezeu. Ei aveau să cârtească de asemenea împotriva conducă- 
torului lor şi aveau să-l necăjească prin necredinţa şi încăpăţânarea 
lor, iar lucrarea de a-i conduce până în ţara Făgăduinţei avea să fie 
grea şi chinuitoare pentru suflet. Păcatele îi făcuseră deja să piardă 
favoarea cerului, iar dreptatea cerea nimicirea lor. De aceea, Domnul 
a propus nimicirea lor, iar pe Moise să-l facă un neam mare. 

„Lasă-Mă ... şi-i voi mistui“, au fost cuvintele lui Dumnezeu. 
Dacă Dumnezeu Şi-a propus să-l nimicească pe Israel, cine putea 
mijloci pentru el? Cât de puţini ar fi fost aceia care să nu fi voit 
să-i lase pe păcătoşi să-şi urmeze soarta lor, cât de puţini ar fi fost 
aceia care să nu fi schimbat cu bucurie munca cea grea, povara şi 
sacrificiul, răsplătite cu nerecunoştinţă şi cârtire, pentru o poziţie 
de viaţă uşoară şi de cinste, când Însuşi Dumnezeu era Acela care 
oferea aceasta! 

Dar Moise a găsit temei pentru nădejde acolo unde se vedeau 
numai descurajare şi mânie. El a înţeles cuvintele lui Dumnezeu, 
„lasă-Mă“, nu în sensul că interziceau mijlocirea, ci că o încurajau, 
înţelegându-se că numai rugăciunile lui Moise îl puteau salva pe 
Israel, iar dacă ar fi fost rugat astfel, Dumnezeu Şi-ar fi cruțat poporul. 
EI „s-a rugat Domnului, Dumnezeului său, şi a zis: «Pentru ce să se 
aprindă, Doamne, mânia Ta împotriva poporului Tău, pe care l-ai 
scos din ţara Egiptului cu mare putere şi cu mână tare?» (Ver 11). 

Dumnezeu făcuse să se înţeleagă că l-a lepădat pe poporul Său. 
EI îi vorbise lui Moise despre ei ca fiind „poporul tău, pe care l-ai 
scos din ţara Egiptului“. Dar Moise, plin de umilinţă, nu recunoaşte 
poziţia de conducere a poporului Israel. „Poporul Tău, pe care l-ai 
scos cu mare putere şi cu mână tare. 

Pentru ce“, insistă el, „să zică egiptenii: «Spre nenorocirea lor 
i-a scos, ca să-i omoare prin munţi şi să-i şteargă de pe faţa pămân- 
tului?» (Ver 12). 

În cursul celor câteva luni de când Israel părăsise Egiptul, vestea 
minunatei lor eliberări se răspândise la toate naţiunile înconjurătoare. 
Teama şi presimţirile înspăimântătoare puseseră stăpânire pe păgâni. 
Toţi urmăreau să vadă ce va face Dumnezeul lui Israel pentru poporul 
Său. Dacă ei ar fi fost nimiciţi acum, vrăjmaşii lor ar fi triumfat şi 
Dumnezeu ar fi fost dezonorat. Egiptenii ar fi pretins că acuzaţiile 
lor erau adevărate — că în loc să-l conducă pe poporul Său în pustie 
ca să aducă jertfe, EI a făcut ca ei să fie sacrificați. Ei nu s-ar fi uitat 
la păcatele lui Israel; nimicirea poporului pe care El îl onorase atât 
de evident ar fi adus ocară asupra Numelui Său. Ce mare răspundere 
zace asupra acelora pe care Dumnezeu îi onorează atât de mult, 
punându-i să facă Numele Său o laudă pe pământ! Cu câtă grijă 
ar trebui să se păzească ei de a săvârşi vreun păcat, care să atragă 
judecăţile Lui şi să facă Numele Lui de ocară între cei netemători de 
Dumnezeu! 

În timp ce Moise mijlocea pentru Israel, timiditatea sa dispăru, 
spre a face loc unui interes profund şi iubirii pentru aceia pentru 
care, în mâinile lui Dumnezeu, fusese unealta prin care făcuse atât 
de mult. Domnul a ascultat cererile lui şi a împlinit rugăciunea lui 
neegoistă. Dumnezeu îl pusese la încercare pe slujitorul Său; pusese 
la probă credincioşia şi iubirea lui pentru acest popor plin de greşeli 
şi nerecunoştinţă, iar Moise a trecut în mod nobil această încercare. 
Interesul său pentru poporul Israel nu izvora dintr-un motiv egoist. 
Prosperitatea poporului ales al lui Dumnezeu îi era mai scumpă 
decât onoarea personală, mai scumpă decât privilegiul de a deveni 
tatăl unei naţiuni puternice. Lui Dumnezeu I-a plăcut credincioşia 
lui, smerenia inimii sale şi integritatea sa şi i-a încredinţat, ca unui 
păstor credincios, marea însărcinare de a duce poporul Israel în ţara 
Făgăduinţei. 

Când Moise şi Iosua au coborât de pe munte, cel dintâi purtând 
„tablele mărturiei“, au auzit strigătele şi chiotele mulţimii agitate 
care, în mod evident, se afla într-un vacarm sălbatic. Pentru losua, ca 
soldat, primul gând a fost acela al unui atac din partea vrăjmaşilor 
lor. „În tabără este un strigăt de război“, a zis el. Dar Moise a judecat 
mai bine natura agitaţiei. Strigătul nu era un strigăt de luptă, ci de 

petrecere. „Strigătul acesta nu-i nici strigăt de biruitori, nici strigăt 
de biruiţi; ce aud eu este glasul unor oameni care cântă“ (Ver 18). 

Pe când se apropiau de tabără, au văzut poporul strigând şi 
dansând în jurul idolului lor. Era o scenă a unei petreceri păgâ- 
neşti, o imitare a sărbătorilor idolatre din Egipt; dar cât de diferită 
de închinarea solemnă şi plină de respect înaintea lui Dumnezeu! 
Moise era copleşit. El tocmai venise din prezenţa slavei lui Dum- 
nezeu şi, deşi fusese avertizat cu privire la cele ce avuseseră loc, nu 
era pregătit pentru acea înspăimântătoare privelişte a degradării lui 
Israel. Mânia lui s-a aprins. Pentru a-şi arăta scârba faţă de crima lor, 
aruncă tablele de piatră care s-au sfărâmat în faţa întregului popor, 
arătând în felul acesta că, după cum ei au rupt legământul lor cu 
Dumnezeu, tot astfel Dumnezeu a rupt legământul Său cu ei. 

Intrând în tabără, Moise trecu prin mulţimea de petrecăreţi şi, 
apucând idolul, îl aruncă în foc. Apoi îl sfărâmă până când acesta 
ajunse o pulbere şi, după ce presără această pulbere în izvorul ce 
cobora din munte, a pus poporul să bea din el. În acest fel, s-a arătat 
totala lipsă de valoare a idolului la care se închinaseră. 

Marele conducător îl chemă pe vinovatul său frate şi, plin de 
asprime, îl întrebă: „Ce ţi-a făcut poporul acesta, de ai adus asupra 
lui un păcat atât de mare?“ Aaron a căutat să se apere, relatând 
manifestarea zgomotoasă a poporului şi spunând că, dacă n-ar fi 
răspuns dorințelor lor, ar fi fost ucis. „Să nu se aprindă de mânie 
domnul meu“, spuse el; „tu singur ştii că poporul acesta este pornit 
la rău. Ei mi-au zis: «Fă-ne un dumnezeu, care să meargă înaintea 
noastră, căci Moise, omul acela care ne-a scos din ţara Egiptului, 
nu ştim ce s-a făcut». Eu le-am zis: «Cine are aur, să-l scoată!» 
Şi mi l-au dat, l-am aruncat în foc şi din el a ieşit viţelul acesta“ 
(Exodul 32, 21-24). El dorea să-l facă pe Moise să creadă că avusese 
loc o minune — că aurul fusese aruncat în foc şi, printr-o putere 
supranaturală, s-a prefăcut într-un vițel. Dar scuzele sale şi ocolirea 
adevărului n-au fost de nici un folos. El a fost tratat aşa cum merita, 
şi anume ca principalul vinovat. 

Faptul că Aaron fusese binecuvântat şi onorat atât de mult, mai 
presus de întregul norod, a făcut ca păcatul său să fie atât de hidos. 
Aaron era „sfântul Domnului“ (Psalmii 106, 16) şi el a făcut idolul 
şi a anunţat sărbătoarea. El era acela care fusese numit port-vocea 
lui Moise şi cu privire la care chiar Dumnezeu în persoană a mărtu- 

risit: „Ştiu că el vorbeşte uşor“ (Exodul 4, 14). El a dat greş în a-i 
împiedica pe idolatri în sfidarea pe care aceştia au aruncat-o cerului. 

Acela prin care a lucrat Dumnezeu în aducerea judecăților, atât 
asupra egiptenilor, cât şi asupra zeilor acestora, a ascultat fără să 
schiţeze vreun gest proclamația rostită înaintea chipului turnat: „Isra- 
ele, iată dumnezeul tău, care te-a scos din ţara Egiptului“ (Exodul 
32, 4). El era acela care fusese cu Moise pe munte şi acolo privise 
slava lui Dumnezeu şi văzuse că în manifestarea slavei aceleia nu 
era nimic din care putea să fie făcut un chip. El a fost acela care a 
schimbat slava aceasta cu înfăţişarea unui vițel. El, căruia Dumnezeu 
îi încredinţase conducerea poporului în lipsa lui Moise, a fost găsit 
că aprobă răzvrătirea lor. „Domnul de asemenea era foarte mâniat 
şi pe Aaron, aşa încât voia să-l piardă“ (Deuteronom 9, 20). Dar, ca 
răspuns la mijlocirea arzătoare a lui Moise, viaţa i-a fost cruţată; şi, 
în pocăință şi umilinţă pentru marele său păcat, el a fost readus în 
graţia lui Dumnezeu. 

Dacă Aaron ar fi avut curaj să stea pentru ceea ce era drept, 
indiferent de consecinţe, el ar fi putut preveni acea apostazie. Dacă şi- 
ar fi menţinut în mod neabătut ataşamentul faţă de Dumnezeu, dacă 
i-ar fi reamintit poporului primejdiile de la Sinai, cum şi legământul 
lor solemn cu Dumnezeu de a asculta de Legea Sa, răul ar fi fost 
oprit. Dar înduplecarea sa faţă de cerinţele norodului şi asigurarea 
calmă cu care el a pornit la îndeplinirea planurilor lor i-au făcut 
să aibă curaj pentru a merge mai departe în păcat, mai mult decât 
plănuiseră înainte în mintea lor. 

Când Moise, reîntorcându-se în tabără, s-a confruntat cu răzvră- 
tiţii, mustrarea lui severă şi indignarea manifestată prin spargerea 
tablelor sfinte ale Legii au fost puse de popor în contrast cu vor- 
birea şi comportarea plăcută a fratelui său, astfel simpatia lor era 
de partea lui Aaron. Pentru a se justifica, Aaron s-a străduit să-l 
facă pe popor răspunzător pentru slăbiciunea sa de a ceda cererii 
lor; cu toate acestea, ei erau plini de admiraţie faţă de blândeţea şi 
răbdarea lui. Dar Dumnezeu nu vede aşa cum văd oamenii. Spiritul 
de cedare al lui Aaron şi dorinţa sa de a se face plăcut le-au orbit 
ochii faţă de enormitatea crimei pe care el a aprobat-o. Atitudinea 
sa, de a lăsa ca influenţa sa să-l ducă în păcat pe Israel, a costat viaţa 
a mii de oameni. În ce contrast faţă de aceasta a fost atitudinea lui 
Moise! În timp ce aducea la îndeplinire cu credincioşie judecăţile 

lui Dumnezeu, el a demonstrat că bunăstarea poporului Israel îi era 
mai scumpă decât prosperitatea, onoarea sau viaţa sa proprie. 

Dintre toate păcatele pe care Dumnezeu le va pedepsi, nu este 
nici unul mai deplorabil în faţa Sa decât păcatul acelora care îi 
încurajează pe alţii să facă rău. Dumnezeu doreşte ca slujitorii Săi sä- 
şi dovedească credincioşia, mustrând cu fidelitate nelegiuirea, oricât 
de dureros ar fi acest act. Aceia care sunt onoraţi cu o însărcinare 
divină nu trebuie să fie nişte slujitori slabi, docili şi oportunişti. Ei 
nu trebuie să urmărească înălţarea de sine sau să ocolească datoriile 
neplăcute, ci să îndeplinească lucrarea lui Dumnezeu cu credincioşie 
neabătută. 

Deşi Dumnezeu ascultase rugăciunea lui Moise, cruţându-l pe 
Israel de la nimicire, apostazia trebuia să fie pedepsită în mod exem- 
plar. Nelegiuirea şi neascultarea în care Aaron i-a făcut să cadă, dacă 
n-ar fi fost imediat zdrobite, aveau să ducă de la răscoală la fără- 
delege şi aveau să ducă națiunea într-o iremediabilă ruină. Printr-o 
severitate teribilă, răul trebuia înlăturat. Stând la uşa taberei, Moise 
a spus poporului: „Cine este pentru Domnul, să vină la mine!“ Cei 
care nu se alăturaseră apostaziei trebuia să se aşeze la dreapta lui 
Moise; cei care erau vinovaţi, dar pocăiţi, la stânga lui. Porunca a 
fost ascultată. S-a aflat astfel că seminţia lui Levi nu luase parte 
la acea închinare idolatră. Şi în celelalte seminţii erau mulţi care, 
deşi păcătuiseră, acum îşi manifestau pocăinţa. Dar o mare mulţime, 
în marea ei majoritate dintre cei ce formau gloata pestriță, care a 
instigat la facerea viţelului, stăruia cu încăpățânare în răzvrătire. În 
Numele Domnului lui Israel, Moise a poruncit celor ce se aflau la 
dreapta lui şi care se păstraseră curaţi de idolatrie să-şi încingă săbi- 
ile şi să-i ucidă pe toţi aceia care stăruiau în răzvrătire. „Şi aproape 
trei mii de oameni au pierit în ziua aceea din popor“ (Exodul 32, 28). 
Fără nici o deosebire de poziţie, rudenie sau prietenie, instigatorii 
la nelegiuire au fost nimiciţi; dar toţi aceia care s-au pocăit şi s-au 
umilit au fost cruţaţi. 

Aceia care au adus la îndeplinire această lucrare teribilă a jude- 
căţii au acţionat în baza unei autorităţi divine, executând sentinţa 
Împăratului cerului. Oamenii trebuie să fie atenţi când, în orbirea lor 
firească, îi judecă şi condamnă pe semenii lor; dar când Dumnezeu 
le porunceşte să aducă la îndeplinire sentinţa Sa asupra nelegiuirii, 
El trebuie să fie ascultat. Aceia care au adus la îndeplinire acest act 

dureros şi-au manifestat în felul acesta scârba şi disprețul faţă de 
răzvrătire şi idolatrie şi s-au consacrat pe deplin slujirii adevăratului 
Dumnezeu. Domnul a onorat credincioşia lor, acordând o distincţie 
deosebită seminţiei lui Levi. Izraeliţii se făcuseră vinovaţi de tră- 
dare, şi anume împotriva unui Împărat care îi încărcase de binefaceri 
şi a cărui autoritate se legaseră, de bună voie, să o asculte. Pentru 
ca autoritatea divină să se poată menţine, judecata trebuia să vină 
asupra trădătorilor. Dar chiar şi în acest caz s-a manifestat mila lui 
Dumnezeu. În timp ce menținea valabilitatea Legii, El le-a acordat 
tuturor libertatea de a alege şi ocazia pocăinţei. Au fost nimiciţi doar 
aceia care au persistat în răzvrătirea lor. 

Era necesar ca acest păcat să fie pedepsit, ca o mărturie pentru 
naţiunile înconjurătoare cu privire la nemulţumirea şi supărarea lui 
Dumnezeu împotriva idolatriei. Aducând la îndeplinire judecata asu- 
pra celor vinovaţi, Moise, ca instrument al lui Dumnezeu, trebuia să 
lase scris un protest solemn şi public împotriva crimei lor. Deoarece 
izraeliţii trebuia mai târziu să condamne idolatria triburilor din jurul 
lor, vrăjmaşii lor i-ar fi acuzat că poporul care pretinde că Iehova este 
Dumnezeul lor a făcut la Horeb un vițel şi s-a închinat înaintea lui. 
Acum, deşi obligat să recunoască acest adevăr neplăcut, Israel putea 
să arate spre soarta teribilă a celor ce au comis această nelegiuire, ca 
dovadă că păcatul lor n-a fost aprobat sau scuzat. 

Iubirea, nu mai puţin decât dreptatea, cerea ca judecata să fie 
aplicată pentru acest păcat. Dumnezeu este atât Păzitorul, cât şi 
Suveranul poporului Său. El îi nimiceşte pe cei ce sunt neclintiţi în 
răzvrătirea lor, pentru ca să nu-i ducă şi pe alţii la ruină. Cruţând 
viaţa lui Cain, Dumnezeu a demonstrat Universului care avea să 
fie rezultatul îngăduirii ca păcatul să rămână nepedepsit. Influenţa 
exercitată asupra urmaşilor săi, datorită vieţii şi învăţăturii sale, a dus 
la o aşa stare de corupţie care cerea nimicirea întregii lumi printr- 
un potop. Istoria antediluvienilor dă mărturie de faptul că, pentru 
păcătos, o viaţă lungă nu este o binecuvântare; mila şi îndurarea cea 
mare a lui Dumnezeu n-au înăbuşit nelegiuirea lor. Cu cât trăiau mai 
mult, cu atât oamenii deveneau mai corupți. 

Tot aşa era cazul şi cu apostazia de la Sinai. Dacă pedeapsa nu ar 
fi fost aplicată imediat celor vinovaţi, aceleaşi rezultate s-ar fi văzut 
din nou. Pământul ar fi devenit tot aşa de stricat ca şi în zilele lui 
Noe. Dacă aceşti nelegiuiţi ar fi fost cruţaţi, relele care ar fi urmat 

ar fi fost mai mari decât cele rezultate din cruţarea vieții lui Cain. 
Îndurarea lui Dumnezeu a arătat că trebuie ca mii să sufere, pentru 
a preveni necesitatea aplicării judecăților divine asupra a milioane 
de oameni. Pentru a-i salva pe mulţi, El trebuie să-i pedepsească pe 
cei puţini. Mai mult decât atât, deoarece a nesocotit legământul de 
supunere faţă de Dumnezeu, poporul a rămas fără protecţie divină şi 
lipsit de apărare, întreaga naţiune fiind expusă puterii vrăjmaşilor ei. 
Dacă răul n-ar fi fost imediat înlăturat, ei ar fi căzut imediat pradă 
numeroşilor şi puternicilor lor vrăjmaşi. Era necesar, spre binele 
poporului Israel şi de asemenea ca o lecţie pentru toate generaţiile 
viitoare, ca această abatere să fie imediat pedepsită. Şi nu era mai 
puţin manifestarea milei faţă de păcătoşi faptul că s-a pus imediat 
capăt căii lor rele. Dacă li s-ar fi cruțat viaţa, acelaşi spirit care 
i-a făcut să se răzvrătească împotriva lui Dumnezeu avea să fie 
manifestat în ură şi lupte între ei şi, în cele din urmă, aveau să se 
nimicească unul pe celălalt. Datorită iubirii faţă de lume, iubirii faţă 
de Israel şi chiar faţă de călcătorii Legii, crima aceea a fost pedepsită 
imediat şi cu o severitate teribilă. 

Pe măsură ce poporul ajungea să-şi vadă enormitatea vinei, 
groaza punea stăpânire pe întreaga tabără. Era temerea că fiecare 
vinovat trebuia să fie nimicit. Făcându-i-se milă de starea lor ne- 
norocită, Moise le-a promis că va mai mijloci o dată înaintea lui 
Dumnezeu pentru ei. 

„Aţi făcut un păcat foarte mare“, a spus el. „Am să mă sui acum 
la Domnul; poate că voi căpăta iertare pentru păcatul vostru.“ El s-a 
suit şi, în mărturisirea sa înaintea lui Dumnezeu, a spus: „Ah, poporul 
acesta a făcut un păcat foarte mare! Şi-au făcut un dumnezeu de aur. 
Iartă-le acum păcatul! Dacă nu, atunci şterge-mă din cartea Ta, pe 
care ai scris-o“. Răspunsul a fost: „Pe cel ce a păcătuit împotriva 
Mea, pe acela îl voi şterge din cartea Mea. Du-te dar, şi du poporul 
unde ţi-am spus. lată, îngerul Meu va fi înaintea ta, dar în ziua 
răzbunării Mele, îi voi pedepsi pentru păcatul lor“ (Exodul 32, 31- 
35). 

În rugăciunea lui Moise, mintea ne este îndreptată spre cărțile din 
ceruri, în care sunt înscrise numele tuturor oamenilor şi faptele lor, 
fie bune, fie rele, toate sunt scrise acolo cu credincioşie. Cartea vieții 
conţine numele tuturor acelora care au intrat în slujba lui Dumnezeu. 
Dacă vreunul dintre aceştia se îndepărtează de EI, Îl părăseşte, şi, 

printr-o încăpăţânată rămânere în păcat devine în cele din urmă 
împietrit faţă de influenţa Duhului Sfânt, în ziua judecății numele 
său va fi şters din cartea vieţii şi va fi dat nimicirii. Moise şi-a dat 
seama cât de îngrozitoare avea să fie soarta păcătoşilor; şi, cu toate 
acestea, dacă poporul Israel avea să fie lepădat de Dumnezeu, el 
dorea mai bine ca numele său să fie şters din cartea vieţii o dată cu 
al lor; el nu putea suporta să vadă judecăţile lui Dumnezeu căzând 
asupra acelora care fuseseră atât de minunat eliberaţi. Mijlocirea lui 
Moise în favoarea poporului Israel ilustrează mijlocirea lui Hristos 
pentru cei păcătoşi. Dar Domnul n-a îngăduit ca Moise să poarte, 
aşa cum a purtat Hristos, vina celui păcătos. „Pe cel ce a păcătuit 
împotriva Mea“, a spus EI, „pe acela îl voi şterge din cartea Mea“. 

Cu profundă durere, poporul şi-a îngropat morţii. Trei mii au 
căzut ucişi de sabie; o plagă avea să izbucnească în curând în tabără; 
şi acum solia ajunse la ei, şi anume că prezenţa divină nu-i va mai 
însoţi deloc în peregrinările lor. lehova a declarat: „Eu nu Mă voi 
sui în mijlocul tău, ca să nu te prăpădesc pe drum, căci eşti un 
popor încăpățânat“. Şi porunca ce s-a dat a fost: „Aruncă-ţi acum 
podoabele de pe tine, şi voi vedea ce-ţi voi face“. În toată tabăra erau 
acum bocete. În pocăință şi umilinţă, „copiii lui Israel şi-au scos de 
pe ei podoabele şi au plecat de la muntele Horeb“. 

Prin porunca divină, cortul care servise ca loc temporar de închi- 
nare a fost mutat „afară din tabără, la o depărtare oarecare“. Aceasta 
a fost încă o dovadă a faptului că Dumnezeu Îşi retrăsese prezenţa 
din mijlocul lor. El avea să Se descopere pe Sine lui Moise, dar nu 
unui astfel de popor. Mustrarea a fost adânc simțită şi, pentru mulți- 
mea care avea mustrări de conştiinţă, aceasta apărea ca o prevestire 
a unei mari nenorociri. Oare nu cumva Dumnezeu l-a despărțit pe 
Moise de tabără pentru ca să-i poată nimici pe deplin? Dar n-au 
fost lăsaţi fără nădejde. Cortul a fost ridicat în afara taberei, dar 
Moise l-a numit „Cortul întâlnirii“. Toţi aceia care erau în adevăr 
pocăiţi şi doreau să se întoarcă la Domnul erau îndrumați să repare 
acolo răul făcut, să-şi mărturisească păcatele şi să caute mila Sa. 
Când se întorceau la corturile lor, Moise a intrat în tabernacol. Cu un 
chinuitor interes, poporul aştepta unele semne care să arate că mijlo- 
cirea sa în favoarea lor a fost primită. Dacă Dumnezeu va consimţi 
să Se întâlnească cu el, atunci puteau spera că nu aveau să fie cu 
totul nimiciţi. Când stâlpul de nor a coborât şi s-a aşezat la intrarea 

sanctuarului, poporul a plâns de bucurie, s-a sculat şi s-a aruncat „cu 
faţa la pământ la uşa cortului lui“. 

Moise cunoştea foarte bine perversitatea şi orbirea acelora care 
se aflau sub conducerea lui; el ştia dificultăţile cu care trebuia să fie 
confruntat. Dar el învățase că, pentru a o scoate la capăt cu poporul, 
trebuia să fie ajutat de Dumnezeu. A cerut o mai clară descoperire a 
voinţei lui Dumnezeu, cum şi asigurarea prezenţei Sale: „Iată, Tu 
îmi zici: «Du pe poporul acesta!» Şi nu-mi arăţi pe cine vei trimite 
cu mine. Însă, Tu ai zis: «Eu te cunosc pe nume şi ai căpătat trecere 
înaintea Mea». Acum, dacă am căpătat trecere înaintea Ta, arată-mi 
căile Tale; atunci Te voi cunoaşte, şi voi avea trecere înaintea Ta. Şi 
gândeşte-Te că neamul acesta este poporul Tău“ (Exodul 33, 12.13). 

Răspunsul a fost: „Voi merge Eu Însumi cu tine şi îţi voi da 
odihnă“. Dar Moise nu era satisfăcut. Asupra sufletului său apăsa un 
simţământ al rezultatelor teribile în cazul în care Dumnezeu l-ar lăsa 
pe Israel pradă împietririi şi nepocăinţei. El nu putea să sufere ca 
interesele sale să fie despărțite de acelea ale fraţilor săi şi s-a rugat 
ca favoarea lui Dumnezeu să poată fi redată poporului Său şi ca 
semnele prezenţei Sale să continue să călăuzească peregrinările lor: 
„Dacă nu mergi Tu Însuţi cu noi, nu ne lăsa să plecăm de aici. Cum 
se va şti că am căpătat trecere înaintea Ta, eu şi poporul Tău? Oare 
nu când vei merge Tu cu noi şi când prin aceasta vom fi deosebiți, eu 
şi poporul 'Tău, de toate popoarele de pe faţa pământului?“ (Exodul 
33, 15.16). 

Şi Domnul a zis: „Voi face şi ceea ce-Mi ceri acum, căci ai 
căpătat trecere înaintea Mea şi te cunosc pe nume“. Dar profetul 
n-a încetat ruga. Fiecare rugăciune înălţată căpătase răspuns, dar el 
înseta după o dovadă mai puternică a bunăvoinţei lui Dumnezeu. El 
adresează acum o cerere pe care nici o fiinţă omenească n-o făcuse 
vreodată până atunci. „Arată-mi slava Ta!“ 

Domnul nu l-a mustrat pentru cererea sa îndrăzneață; dar au fost 
rostite cuvinte pline de bunătate: „Voi face să treacă pe dinaintea 
ta toată bunătatea Mea“. Nici un om muritor nu poate privi slava 
descoperită a lui Dumnezeu şi să trăiască; dar Moise a fost asigurat 
că va vedea din slava divină atât cât va putea suporta să vadă. El a 
fost chemat din nou să se urce pe munte; apoi, mâna care a făcut 
lumea şi care a mutat munţii deodată „şi-i răstoarnă în mânia Sa“ 
(lov 9, 5) a luat această creatură făcută din ţărână, acest puternic 

bărbat al credinţei, şi l-a aşezat într-o crăpătură în stâncă, în timp ce 
slava lui Dumnezeu şi toată bunătatea Lui treceau pe dinaintea sa. 

Această experienţă — mai presus de toate celelalte făgăduinţe 
făcute, în sensul că prezenţa divină îl va însoţi-a fost pentru Moise o 
asigurare a succesului în lucrarea ce-i stătea înainte şi el a socotit- 
o ca fiind de o valoare infinit mai mare decât toată înţelepciunea 
Egiptului sau decât orice realizare a sa, ca om de stat sau conducător 
militar. Nici o putere pământească, nici o iscusinţă sau pricepere nu 
pot lua locul prezenţei continue a lui Dumnezeu. 

Pentru cel păcătos este un lucru teribil acela de a cădea în mâinile 
viului Dumnezeu; dar Moise a stat singur în prezenţa Celui Veşnic şi 
nu s-a temut, căci sufletul său era în armonie cu voinţa Făcătorului 
său. Psalmistul spune: „Dacă aş fi cugetat lucruri nelegiuite în inima 
mea, nu m-ar fi ascultat Domnul“ (Psalmii 66, 18). Dar „prietenia 
Domnului este pentru cei ce se tem de El şi legământul făcut cu El 
le dă învăţătură“ (Psalmii 25, 14). 

Dumnezeirea S-a prezentat astfel: „«Domnul Dumnezeu este un 
Dumnezeu plin de îndurare şi milostiv, încet la mânie, plin de bună- 
tate şi credincioşie, care Îşi ţine dragostea până în mii de neamuri de 
oameni, iartă fărădelegea, răzvrătirea şi păcatul, dar nu socoteşte pe 
cel vinovat drept nevinovat, şi pedepseşte fărădelegea părinţilor în 
copii şi în copiii copiilor lor, până la al treilea şi al patrulea neam». 

Îndată Moise s-a plecat până la pământ şi s-a închinat“ (Exodul 
34, 6-8). Din nou el a cerut ca Dumnezeu să ierte nelegiuirea popo- 
rului Său şi să-l ia ca moştenire a Sa. Rugăciunea i-a fost ascultată. 
Domnul a făgăduit în mod binevoitor să reînnoască bunăvoința Sa 
faţă de Israel şi să facă pentru el lucruri „care n-au avut loc în nici o 
țară şi la nici un neam“. 

Moise a rămas sus, pe munte, patruzeci de zile şi patruzeci de 
Nopți; şi, în tot acest timp, el a fost în mod miraculos susţinut. Nici 
unui alt om nu i s-a îngăduit să urce împreună cu el şi în lipsa 
lui nimănui nu i s-a permis să se apropie de munte. La porunca 
lui Dumnezeu, el a pregătit două table de piatră şi le-a luat cu el 
la întâlnirea cu Dumnezeu; şi din nou Domnul „a scris cuvintele 
legământului, Cele Zece Porunci“ (Exodul 34, 28.9). 

În timpul acestei lungi perioade de timp petrecute în comuniune 
cu Dumnezeu, faţa lui Moise a reflectat slava prezenţei divine; fără 
ca el să-şi dea seama, faţa sa strălucea cu o lumină scânteietoare 

când a coborât de pe munte. O astfel de lumină a strălucit pe faţa lui 
Ştefan atunci când a fost adus înaintea judecătorilor săi: „Toţi cei ce 
şedeau în Sobor s-au uitat ţintă la Ştefan, şi faţa lui li s-a arătat ca 
o faţă de înger“ (Faptele Apostolilor 6, 15). Aaron şi poporul s-au 
dat înapoi dinaintea lui Moise şi „se temeau să se apropie de el“. 
Văzând neliniştea şi spaima lor, dar necunoscând care era motivul, el 
i-a chemat să se apropie. Le-a arătat dovada împăcării cu Dumnezeu 
şi i-a asigurat de faptul că se află din nou în graţia Lui. Din vocea 
lui ei n-au simţit altceva decât iubire şi bunăvoință şi, în cele din 
urmă, unul a îndrăznit să se apropie de el. Prea înspăimântat ca să 
poată vorbi, în tăcere el a arătat spre faţa lui Moise şi apoi spre cer. 
Marele conducător a înţeles ce vrea să spună acesta. Conştienţi de 
vina lor, simțindu-se încă sub dezaprobarea divină, ei n-au putut 
suporta lumina cerului, care, dacă ar fi fost ascultători de Dumnezeu, 
i-ar fi umplut de bucurie. În vinovăţie există temere. Sufletul care 
este liber de păcat nu doreşte să se ascundă de lumina cerului. 

Moise avea multe lucruri să le spună; şi, pentru a le domoli 
teama, îşi puse o mahramă pe faţă şi continuă să facă acest lucru ori 
de câte ori se întorcea în tabără, după întâlnirea cu Dumnezeu. 

Prin această strălucire, Dumnezeu dorea să imprime asupra po- 
porului Israel caracterul sacru şi înalt al Legii Sale, precum şi slava 
Evangheliei descoperite prin Hristos. În timp ce Moise se afla pe 
munte, Dumnezeu i-a prezentat nu numai tablele Legii, ci şi Pla- 
nul de Mântuire. El a văzut că sacrificiul lui Hristos era simbolizat 
de toate tipurile şi simbolurile sistemului iudaic; şi lumina ceru- 
lui, revărsându-se de la Golgota, nu mai puţin decât slava Legii lui 
Dumnezeu, era aceea care radia o astfel de strălucire pe faţa lui 
Moise. Această iluminare divină simboliza slava dispensaţiuni al 
cărei mijlocitor vizibil era Moise, un reprezentant al adevăratului 
Mijlocitor. 

Slava reflectată pe faţa lui Moise ilustrează binecuvântările ce 
urmează să fie primite de cei ce păzesc poruncile lui Dumnezeu, 
prin mijlocirea lui Hristos. Ea dă mărturie despre faptul că, cu cât 
este mai strânsă comuniunea cu Dumnezeu, cu atât mai clară va fi 
cunoaşterea cerinţelor Sale, cu atât mai deplină va fi asemănarea 
noastră cu chipul divin şi vom deveni mai repede şi mai deplin 
părtaşi ai naturii divine. 

Moise a fost un tip al lui Hristos. Cum mijlocitorul lui Israel 
şi-a acoperit faţa, pentru că poporul nu putea privi slava ei, tot ast- 
fel Hristos, divinul Mijlocitor, Şi-a acoperit divinitatea cu natura 
omenească, atunci când a venit pe pământ. Dacă El ar fi venit înveş- 
mântat cu strălucirea cerului, n-ar fi avut acces la oameni, în starea 
lor păcătoasă. Ei n-ar fi putut suporta slava prezenţei Sale. De aceea 
S-a smerit şi a luat „o fire asemănătoare cu a păcatului“ (Romani 
8, 3), pentru ca să poată să Se apropie de neamul omenesc şi să-l 
înalțe. 


Capitolul 29 — Vrăjmăşia lui Satana împotriva 
Legii 


Cel dintâi efort al lui Satana de a răsturna Legea lui Dumnezeu 
— efort întreprins printre locuitorii fără păcat ai cerului — s-a părut, 
pentru un timp, a fi încununat de succes. Un mare număr de îngeri 
au fost amăgiţi, dar aşa-zisa biruinţă a lui Satana a avut ca rezultat 
înfrângere şi pierdere, despărțire de Dumnezeu şi alungare din cer. 

Când conflictul a fost reînceput pe pământ, din nou Satana a 
câştigat un aparent avantaj. Prin păcătuire, omul a ajuns captivul 
lui, iar stăpânirea sa a trecut în mâinile arhivrăjmaşului. Se părea că 
acum drumul este liber pentru ca Satana să-şi întemeieze o împărăție 
independentă şi să sfideze astfel autoritatea lui Dumnezeu şi a Fiului 
Său. Dar planul de mântuire a făcut posibil ca omul să fie adus din 
nou în armonie cu Dumnezeu şi să asculte de Legea Sa; atât omul, 
cât şi pământul să fie în cele din urmă răscumpăraţi de sub puterea 
celui rău. 

Satana a fost din nou înfrânt şi din nou a apelat la înşelăciune, în 
speranţa transformării înfrângerii lui în biruinţă. Pentru a declanşa 
revolta în neamul omenesc căzut în păcat, el L-a înfăţişat pe Dumne- 
zeu ca fiind nedrept atunci când i-a îngăduit omului să calce Legea 
Sa. „De ce“, spunea iscusitul ispititor, „atunci când ştia care aveau să 
fie urmările, Dumnezeu a îngăduit ca omul să fie încercat, să păcătu- 
iască şi să atragă asupra lui mizeria şi moartea?“ Iar fiii lui Adam, 
uitând mila îndelung răbdătoare care i-a dat omului posibilitatea 
unei noi puneri la probă, fără să ţină seama de sacrificiul uimitor de 
mare şi teribil care L-a costat pe Împăratul cerului, au plecat urechea 
la şoaptele ispititorului şi au murmurat împotriva singurei Fiinţe care 
putea să-i salveze de puterea nimicitoare a lui Satana. 

Şi astăzi sunt mii cei care fac să se audă aceleaşi plângeri îm- 
potriva lui Dumnezeu. Ei nu înţeleg că a-l lipsi pe om de libertatea 
de a alege ar însemna să-l jefuieşti de prerogativele sale ca fiinţă 
inteligentă, să faci din el un simplu automat. Nu este scopul lui 
Dumnezeu acela de a forţa voinţa omului. Omul a fost creat ca un 

agent moral liber. Asemenea locuitorilor din alte lumi, el trebuie 
să fie supus probei ascultării; dar el nu este niciodată adus într-o 
asemenea situaţie, încât supunerea faţă de rău să devină o necesitate. 
Nu este îngăduit să vină asupra lui nici o ispită sau încercare căreia 
el să nu îi poată rezista. Dumnezeu a luat ample măsuri, astfel încât 
omul să nu fie niciodată înfrânt în lupta cu Satana. 

Pe măsură ce oamenii s-au înmulţit pe pământ, în aceeaşi mă- 
sură s-au înmulţit şi rândurile celor necredincioşi. Încă o dată s-a 
lăsat să se înţeleagă că Satana a câştigat biruinţa. Dar puterea Celui 
Atotputernic a pus capăt lucrării nelegiuirii şi pământul a fost curăţit 
prin potop de poluarea lui morală. 

Profetul spune: „când se împlinesc judecăţile Tale pe pământ, 
locuitorii pământului învaţă dreptatea. Dacă ierţi pe cel rău, el totuşi 
nu învaţă neprihănirea ... şi nu caută la măreţia Domnului“ (Isaia 26, 
9-10). Aşa a fost după potop. Scăpaţi de sub judecăţile Sale, locuito- 
rii pământului s-au răzvrătit din nou împotriva lui Dumnezeu. De 
două ori au fost respinse de către oameni legământul lui Dumnezeu, 
poruncile şi rânduielile Sale. Atât oamenii dinaintea potopului, cât 
şi urmaşii lui Noe au lepădat autoritatea divină. Apoi, Dumnezeu 
a încheiat un legământ cu Avraam şi Şi-a făcut un popor care să 
devină depozitarul Legii Sale. Pentru a-l amăgi şi pentru a-l nimici 
pe poporul lui Dumnezeu, Satana a început imediat să-şi aşeze cap- 
canele sale. Copiii lui Iacov au fost ispitiţi să încheie căsătorii cu 
cei păgâni şi să se închine la idolii lor. Dar Iosif a fost credincios 
faţă de Dumnezeu şi credincioşia sa a fost o mărturie continuă în 
favoarea adevăratei credinţe. Tocmai pentru a stinge această lumină, 
Satana a lucrat prin gelozia fraților lui Iosif, făcându-i să-l vândă ca 
sclav într-o ţară păgână. Dar Dumnezeu a condus astfel evenimen- 
tele, încât cunoaşterea de Dumnezeu să fie împărtăşită poporului 
din Egipt. Atât în casa lui Potifar, cât şi în temniţă, Iosif a primit o 
educaţie şi o instruire care, în temere de Dumnezeu, l-au pregătit 
pentru înalta sa poziţie de prim-ministru al naţiunii. Din palatul lui 
faraon, influenţa sa s-a făcut simțită în toată ţara şi cunoaşterea lui 
Dumnezeu s-a răspândit pretutindeni. În Egipt, izraeliţii au ajuns 
prosperi, s-au îmbogăţit şi de aceea, atunci când erau credincioşi 
faţă de Dumnezeu, exercitau o foarte mare influenţă. Preoţii ido- 
latri erau foarte alarmaţi atunci când vedeau că noua religie era 
primită favorabil. Inspiraţi de Satana cu vrăjmăşia pe care el o avea 

împotriva Dumnezeului cerului, ei s-au apucat să înăbuşe lumina. 
Preoţilor le era încredinţată sarcina educării moştenitorului tronului, 
iar acest spirit al împotrivirii hotărâte faţă de Dumnezeu şi zelul 
pentru idolatrie au modelat caracterul viitorului monarh şi au dus 
la cruzime şi opresiune faţă de evrei. În timpul celor patruzeci de 
ani după fuga lui Moise din Egipt, idolatria părea că i-a cucerit. An 
după an, nădejdea israeliților devenea din ce în ce mai slabă. Atât 
împăratul, cât şi poporul jubilau datorită puterii lor şi îşi băteau joc 
de Dumnezeul poporului Israel. Această stare de lucruri s-a dezvol- 
tat până când a culminat cu acel faraon în faţa căruia s-a prezentat 
Moise. Când conducătorul evreilor a venit înaintea împăratului cu 
un mesaj din partea „Domnului, Dumnezeului lui Israel“, el nu era 
necunoscător al adevăratului Dumnezeu, dar nesocotirea puterii Sale 
a fost aceea care l-a făcut să răspundă: „Cine este Domnul, ca să 
ascult de glasul Lui?.. Eu nu cunosc pe Domnul“. De la început şi 
până la sfârşit, opoziţia lui faraon faţă de porunca divină nu a fost 
rezultatul ignoranței, ci al urii şi al sfidării lui Dumnezeu. 

Deşi egiptenii respinseseră de atâta timp cunoaşterea de Dum- 
nezeu, totuşi Domnul le-a mai dat încă o ocazie pentru pocăință. În 
zilele lui Iosif, Egiptul fusese ca un azil pentru poporul Israel; Dum- 
nezeu fusese onorat prin bunătatea manifestată faţă de poporul Său. 
Şi acum, Cel îndelung răbdător, încet la mânie şi plin de bunătate 
a dat timp fiecăreia din judecăţile Sale să-şi săvârşească lucrarea; 
egiptenii, blestemaţi prin chiar obiectul adorării lor, au avut dovada 
puterii lui Dumnezeu, pentru ca toţi aceia care vor dori, să se poată 
supune lui Dumnezeu şi să scape de judecăţile Sale. Bigotismul şi 
încăpăţânarea împăratului au avut ca rezultat răspândirea cunoaşterii 
lui Dumnezeu, făcând ca mulţi egipteni să se consacre slujirii Lui. 

Datorită dispoziţiei pe care o dădeau pe faţă israeliți, şi anume 
de a intra în legătură cu păgânii şi a imita închinarea lor idolatră, 
Dumnezeu a îngăduit ca ei să coboare în Egipt, unde influenţa lui 
Iosif era foarte mult simțită şi unde împrejurările erau favorabile pen- 
tru ca ei să rămână totuşi un popor deosebit, distinct. Şi aici, marea 
idolatrie a egiptenilor, cum şi cruzimea şi apăsarea lor manifestate 
faţă de evrei în ultima parte a şederii lor acolo ar fi trebuit să le in- 
spire scârbă faţă de idolatrie şi să-i determine să fugă pentru a căuta 
refugiu la Dumnezeul părinţilor lor. Dar tocmai aceste împrejurări 
providenţiale au fost transformate de Satana într-un mijloc de a sluji 

planurilor lui, întunecând mintea israeliților şi făcându-i să imite 
practicile stăpânilor lor păgâni. Datorită venerării superstiţioase a 
animalelor, aşa cum erau animalele venerate de egipteni, evreilor 
nu le era permis, în timpul robiei lor, să aducă daruri şi jertfe. În 
felul acesta, mintea nu le mai era îndreptată, prin serviciul acesta, la 
marele Sacrificiu, la marea Jertfă, iar ca urmare credinţa lor a slăbit. 
Când a sosit timpul pentru eliberarea lui Israel, Satana în persoană 
s-a opus planurilor lui Dumnezeu. Era hotărârea lui ca acest mare 
popor, numărând mai bine de două milioane de suflete, să fie ţinut 
în ignoranță şi superstiție. Poporul pe care Dumnezeu făgăduise să-l 
binecuvânteze şi să-l înmulțească, pentru ca să-l facă o putere pe 
acest pământ, prin care El trebuia să descopere cunoaşterea voinţei 
Sale, chiar pe acest popor Satana căuta să-l ţină în obscuritate şi 
robie, pentru ca să-i şteargă din minte amintirea lui Dumnezeu. 

Când au fost săvârşite minuni înaintea împăratului, Satana era 
prezent acolo, pentru a contracara influenţa lor şi pentru a-l împiedica 
pe faraon să recunoască supremaţia lui Dumnezeu şi să asculte de 
porunca Lui. Satana a lucrat cu toate puterile sale pentru a falsifica 
lucrarea lui Dumnezeu şi a rezista voii sale. Singurul rezultat al 
acţiunilor lui a fost acela că a pregătit calea pentru o mai mare 
manifestare a puterii şi slavei divine şi a făcut şi mai evidentă, atât 
pentru israeliți, cât şi pentru toţi egiptenii, existenţa şi autoritatea 
viului şi adevăratului Dumnezeu. 

Dumnezeu l-a eliberat pe Israel printr-o puternică manifestare a 
puterii Sale şi prin judecăţile Sale asupra tuturor zeilor egipteni. „A 
scos pe poporul Său cu veselie, pe aleşii Săi în mijlocul strigătelor 
de bucurie ... ca să păzească poruncile Lui şi să ţină legile Lui“ 
(Psalmii 105, 43-45). El i-a scos din starea lor de robie, ca să-i poată 
duce într-o ţară bună — o ţară care, în providenţa Sa, a fost pregătită 
pentru ei ca un refugiu, ca un loc de scăpare de vrăjmaşii lor, un 
loc unde să poată locui la umbra aripilor Sale. El avea să-i aducă la 
Sine, să-i cuprindă în braţele Sale veşnice şi, în schimb, pentru toată 
bunătatea şi mila Sa faţă de ei, li se cerea să nu aibă alţi dumnezei 
în afară de EI, de viul Dumnezeu, să înalțe Numele Său şi să-L facă 
slăvit pe pământ. 

În timpul robiei în Egipt, mulţi dintre israeliți au pierdut în mare 
măsură cunoaşterea Legii lui Dumnezeu şi au amestecat preceptele 

ei cu obiceiurile şi tradiţiile păgâne. Dumnezeu i-a dus la Sinai şi 
acolo, cu propria Sa voce, a rostit Legea Sa. 

Satana şi îngerii cei răi erau prezenţi acolo. Şi, chiar în timp 
ce Dumnezeu proclama Legea Sa înaintea poporului Său, Satana 
complota la ispitirea lor, la ducerea lor în păcat. Pe acest popor, pe 
care Dumnezeu îl alesese, Satana avea să-l smulgă de lângă EI, chiar 
acolo, în faţa Cerului. Ducându-i în idolatrie, el avea să nimicească 
eficacitatea oricărei închinări; căci cum poate oare omul să fie înălţat 
prin adorarea a ceea ce nu este mai presus de el însuşi şi care poate 
să fie simbolizat de lucrul mâinilor sale? Dacă oamenii au putut 
deveni aşa de orbi în faţa puterii, maiestăţii şi slavei Dumnezeului 
cel veşnic, încât să-L reprezinte printr-un chip cioplit sau chiar printr- 
un animal sau o reptilă, dacă ei au putut să uite originea lor divină 
— făcuţi după chipul Creatorului lor, încât să se închine înaintea 
acestor obiecte revoltătoare şi lipsite de simţire — atunci drumul era 
deschis pentru orice nebunie; pasiunile josnice ale inimii aveau să 
fie nezăgăzuite şi Satana avea să fie pe deplin stăpân. 

Chiar la poalele muntelui Sinai, Satana a început să-şi aducă la 
îndeplinire planurile pentru nesocotirea Legii lui Dumnezeu, ducând 
astfel mai departe aceeaşi lucrare pe care o începuse în ceruri. În 
decursul celor patruzeci de zile, în timp ce Moise se afla pe munte cu 
Dumnezeu, Satana a fost ocupat să trezească îndoiala, apostazia şi 
răzvrătirea. În timp ce Dumnezeu scria Legea, ca să-i fie încredinţată 
poporului legământului Său, israeliţii, tăgăduindu-şi credincioşia 
faţă de Iehova, cereau dumnezei de aur. Când Moise a revenit, din 
prezenţa slavei divine, ce inspira venerație şi teamă, cu preceptele 
Legii pe care ei se legaseră să le păzească, i-a găsit într-o sfidare 
fățişă a poruncilor ei, plecându-se în adorare înaintea chipului de 
aur. 

Împingându-i pe israeliți la această îndrăzneață insultă şi blasfe- 
mie faţă de Domnul, Satana plănuise să-i nimicească. Deoarece ei 
se dovediseră a fi atât de decăzuţi, atât de lipsiți de orice înţelegere 
a privilegiilor şi binecuvântărilor pe care Dumnezeu li le dăduse 
şi a angajamentelor lor solemne şi repetate, Domnul — gândea el 
— îi va lepăda de la Sine şi-i va lăsa pradă pieirii. În acest fel se 
va ajunge la stingerea seminţei lui Avraam, acea sămânță a făgă- 
duinţei care trebuia să păstreze cunoaşterea viului Dumnezeu, prin 
care avea să vină El-adevărata Sămânţă — care urma să îl înfrângă 

pe Satana. Marele răzvrătit plănuise să-l nimicească pe Israel şi să 
zădărnicească planurile lui Dumnezeu. Dar din nou el a fost înfrânt. 
Deşi era păcătos, poporul Israel n-a fost nimicit. În timp ce aceia 
care cu încăpățânare au trecut de partea lui Satana au fost ucişi, 
poporul, umilit şi pocăit, a fost în mod milostiv iertat. Istoria acestui 
păcat avea să stea ca o mărturie continuă cu privire la vinovăția şi 
pedepsirea idolatriei, dar şi cu privire la îndelunga răbdare şi milă a 
lui Dumnezeu. 

Întregul univers a fost martor al scenelor de la Sinai. În ma- 
nifestarea celor două autorităţi — divină şi satanică — s-a văzut 
contrastul dintre conducerea lui Dumnezeu şi cea a lui Satana. Din 
nou locuitorii fără păcat ai celorlalte lumi au putut vedea rezultatele 
apostaziei lui Satana şi felul guvernării pe care el ar fi stabilit-o în 
ceruri, dacă i s-ar fi îngăduit să aibă stăpânire. Determinându-l pe 
om să calce cea de-a doua poruncă, Satana a urmărit să degradeze 
concepţiile lui cu privire la Fiinţa divină. Dând la o parte porunca 
a patra, el avea să-l facă să-L uite cu totul pe Dumnezeu. Cerinţa 
lui Dumnezeu, dreptul Lui la respect şi închinare, mai presus de 
toţi zeii păgâni, se bazează pe faptul că El este Creator şi că toate 
celelalte fiinţe Îi datorează Lui existenţa. Aşa este El prezentat în 
Sfânta Scriptură. Profetul Ieremia spune: „Dar Domnul este Dum- 
nezeu cu adevărat, este un Dumnezeu viu şi un Împărat veşnic... 
Dumnezeii care n-au făcut nici cerurile, nici pământul, vor pieri de 
pe pământ şi de sub ceruri. Dar El a făcut pământul prin puterea 
Lui, a întemeiat lumea prin înţelepciunea Lui, a întins cerurile prin 
priceperea Lui“. „Atunci se arată omul cât este de prost cu ştiinţa 
lui şi orice argintar rămâne de ruşine cu chipul lui cioplit, căci idolii 
nu sunt decât minciună şi nu este nici o suflare în ei; sunt un lucru 
de nimic, o lucrare înşelătoare şi vor pieri, când va veni pedeapsa. 
Dar Cel ce este partea lui Iacov nu este ca ei; căci El a întocmit 
totul“ (leremia 10, 10-12.14-16). Sabatul, ca monument de aducere 
aminte a puterii creatoare a lui Dumnezeu, arată spre El ca Făcător 
al cerului şi al pământului. De aceea, el este un martor permanent al 
existenţei Sale şi un amintitor al măreției Lui, al înţelepciunii şi al 
iubirii Lui. Dacă Sabatul ar fi fost întotdeauna păstrat cu sfinţenie, 
n-ar fi existat niciodată nici un necredincios sau idolatru. 

Instituţia Sabatului, care îşi are originea în Eden, este la fel de 
veche ca şi lumea. El a fost păzit de toţi patriarhii, de la creaţiune 

încoace. În timpul robiei din Egipt, izraeliții au fost forțați de su- 
praveghetorii lor să calce Sabatul şi, în mare măsură, au pierdut 
conştienţa sfinţeniei lui. Când Legea a fost proclamată pe Sinai, 
primele cuvinte ale poruncii a patra au fost: „Adu-ţi aminte de ziua 
de odihnă, ca s-o sfinţeşti“, arătând că Sabatul nu a fost instituit 
atunci, ci suntem îndrumați înapoi, la originea lui, la creaţiune. Pen- 
tru a-L şterge pe Dumnezeu din mintea oamenilor, Satana tinde să 
nimicească acest mare monument de aducere aminte. Dacă oamenii 
ajung să-L uite pe Creatorul lor, atunci nu vor mai face nici un efort 
pentru a rezista puterii răului şi Satana este sigur de prada sa. 

Vrăjmăşia lui Satana împotriva Legii lui Dumnezeu l-a făcut să 
se războiască cu fiecare poruncă a Decalogului. Principiul dragostei 
filiale şi al ascultării este strâns legat de marele principiu al iubirii, al 
credincioşiei faţă de Dumnezeu, Tatăl tuturor. Nesocotirea autorităţii 
părinteşti va duce curând la nesocotirea autorităţii lui Dumnezeu. De 
aici şi eforturile lui Satana de a slăbi obligativitatea faţă de porunca 
a cincea. Printre popoarele păgâne, principiul cuprins în această 
poruncă este foarte puţin respectat. La multe popoare, părinţii erau 
abandonaţi sau daţi morţii de îndată ce vârsta îi făcea neputincioşi 
de a se mai îngriji de nevoile lor personale. În familie, mama era 
tratată cu foarte puţin respect şi, la moartea soţului ei, era obligată 
să se supună autorităţii fiului mai mare. Ascultarea filială a fost 
legiferată de Moise, dar, pe măsură de poporul Israel se îndepărta de 
Dumnezeu, porunca a cincea, ca şi altele, a ajuns să fie nesocotită. 

Satana a fost „de la început un ucigaş“ (loan 8, 44) şi, de îndată 
ce a obţinut puterea asupra neamului omenesc, nu numai că i-a 
îndemnat pe oameni să se urască şi să se ucidă unul pe altul, dar, 
sfidând cu şi mai multă îndrăzneală autoritatea lui Dumnezeu, ei au 
făcut din călcarea poruncii a şasea o parte a religiei lor. 

Prin concepţii pervertite cu privire la atributele divine, naţiunile 
păgâne au fost făcute să creadă că erau necesare sacrificiile ome- 
neşti pentru a obţine favoarea zeilor. Cele mai teribile cruzimi au 
fost săvârşite sub diferite forme de idolatrie. Printre acestea era şi 
practica trecerii copiilor prin foc înaintea zeilor. Când unul dintre ei 
scăpa nevătămat din această încercare, oamenii credeau că jertfele 
lor au fost primite; unul ca acesta, considerat ca fiind în mod deosebit 
favorizat de zei, era încărcat de privilegii şi ţinut din acel moment în 
mare cinste; şi, oricât de mari şi grave ar fi fost crimele săvârşite de 

unul ca acesta, nu era niciodată pedepsit. Dar, dacă un copil era ars 
atunci când era trecut prin foc, soarta lui era pecetluită; se credea 
că mânia zeilor nu putea fi potolită decât atunci când se lua viaţa 
victimei; de aceea, unul ca acesta era adus ca jertfă. În timpurile de 
mare apostazie, aceste fapte respingătoare se răspândiseră — într-o 
măsură oarecare — chiar printre israeliți. 

Călcarea poruncii a şaptea a fost de asemenea practicată foarte 
de timpuriu în numele religiei. Ritualurile cele mai depravate şi mai 
dezgustătoare au devenit o parte a închinării păgâne. 

Chiar zeii erau înfăţişaţi ca fiind desfrânaţi şi închinătorii lor au 
dat frâu liber pasiunilor celor mai josnice. Vicii nenaturale predo- 
minau şi sărbătorile religioase erau caracterizate prin imoralitate 
generală şi deschisă, publică. 

Poligamia a fost practicată de timpuriu. Ea a fost unul dintre pă- 
catele care au adus mânia lui Dumnezeu asupra lumii antediluviene. 
Cu toate acestea, după potop, ea s-a răspândit din nou. A fost efortul 
calculat al lui Satana acela de a perverti instituţia căsătoriei, de a 
slăbi obligațiile ei şi de a micşora sfinţenia ei; căci pe nici o altă cale 
n-ar fi putut să strice până într-atât chipul lui Dumnezeu în om şi să 
deschidă uşa mizeriei şi viciului. De la începutul marii lupte a fost 
planul lui Satana de a reprezenta greşit caracterul lui Dumnezeu şi 
de a incita la răzvrăure împotriva Legii Sale, iar lucrarea sa părea 
că este încununată de succes. Mulţimile îşi plecau urechea la înşelă- 
ciunea lui Satana şi luau atitudine împotriva lui Dumnezeu. Dar, în 
mijlocul lucrărilor celui rău, planurile lui Dumnezeu se îndreptau 
cu hotărâre spre împlinire; pentru toate fiinţele inteligente El Îşi 
manifesta dreptatea şi bunăvoința. Prin ispitirile lui Satana, întregul 
neam omenesc a devenit călcător al Legii lui Dumnezeu, dar, prin 
jertfa Fiului lui Dumnezeu, s-a deschis o cale prin care oamenii să 
se poată întoarce la Dumnezeu. Prin harul Domnului Hristos puteau 
fi făcuţi în stare să asculte de Legea Tatălui. Astfel, în fiecare veac, 
din mijlocul apostaziei şi răzvrătirii, Dumnezeu Îşi adună un popor 
care este credincios faţă de El, un popor „care are în inimă Legea 
Mea“ (Isaia 51, 7). 

Prin înşelăciune i-a amăgit Satana pe îngeri şi aşa şi-a desfăşurat 
în toate veacurile lucrarea printre oameni şi va continua să facă acest 
lucru până la sfârşit. Dacă el ar declara în mod deschis că luptă 
împotriva lui Dumnezeu şi a Legii Sale, atunci oamenii s-ar păzi; 

dar el se ascunde, se deghizează şi amestecă adevărul cu minciuna. 
Minciunile cele mai primejdioase sunt cele amestecate cu adevărul. 
În felul acesta, sunt primite neadevăruri care captivează şi ruinează 
sufletul. Prin aceste mijloace, Satana târăşte lumea după el. Dar vine 
o zi când i se va pune capăt triumfului său pentru totdeauna. 

Modul în care a tratat Dumnezeu răzvrătirea va avea ca rezultat 
o totală demascare a lucrării ce s-a făcut atât de mult timp în întune- 
ric. Urmările conducerii lui Satana, roadele înlăturării rânduielilor 
divine, vor fi înfăţişate deschis privirii tuturor fiinţelor inteligente 
create. Legea lui Dumnezeu va fi pe deplin justificată, apărată. Se va 
vedea că toate acţiunile lui Dumnezeu au fost îndreptate spre binele 
veşnic al poporului Său şi spre binele tuturor lumilor pe care le-a 
creat El. Chiar Satana personal, în prezenţa întregului univers, ca 
martor al acestui moment, va mărturisi că dreaptă şi neprihănită este 
cârmuirea lui Dumnezeu, dreaptă este Legea Sa. 

Nu este departe timpul când Dumnezeu Se va ridica să răzbune 
autoritatea Sa insultată. „Căci iată, Domnul iese din locuinţa Lui 
să pedepsească nelegiuirile locuitorilor pământului“ (Isaia 26, 21). 
„Cine va putea să sufere însă ziua venirii Lui? Cine va rămâne în 
picioare când Se va arăta El?“ (Maleahi 3, 2). Poporului Israel, da- 
torită păcătoşeniei lui, i s-a interzis să se apropie de munte atunci 
când Dumnezeu era gata să Se coboare pe el spre a face cunoscută 
Legea Sa, ca nu cumva să fie mistuit de slava arzândă a prezenţei 
Sale. Dacă o astfel de manifestare a puterii lui Dumnezeu a marcat 
locul ales pentru proclamarea Legii Sale, cât de teribil trebuie să 
fie completul Său de judecată atunci când va veni pentru a aduce 
la îndeplinire aceste rânduieli sacre! Cum vor putea oare aceia care 
I-au călcat în picioare autoritatea să suporte slava Lui în ziua cea 
mare a răsplăurii finale? Groaza de la Sinai era menită să înfăţişeze 
poporului scenele judecății. Sunetul unei trâmbiţe a chemat poporul 
Israel să se întâlnească cu Dumnezeu. Vocea Arhanghelului şi trâm- 
biţa lui Dumnezeu îi vor strânge de pe întregul pământ atât pe cei 
vii, cât şi pe cei morţi în faţa Judecătorului lor. Tatăl şi Fiul, însoțiți 
de o mare mulţime de îngeri, au fost prezenţi pe munte. În ziua cea 
mare a judecății, Isus Hristos va veni „în slava Tatălui Său cu îngerii 
Săi“ (Matei 16, 27). El va sta apoi pe tronul slavei Sale şi înaintea 
Sa vor fi adunate toate naţiunile pământului. 

Când prezenţa divină s-a manifestat pe Sinai, slava Domnului 
era asemenea focului mistuitor înaintea întregului Israel. Dar când 
Domnul Hristos va veni în slavă cu sfinţii Săi îngeri, întregul pământ 
va străluci de lumina teribilă a prezenţei Sale. „Dumnezeul nostru 
vine şi nu tace. Înaintea Lui merge un foc mistuitor, şi împrejurul 
Lui o furtună puternică. El strigă spre ceruri sus şi spre pământ, ca 
să judece pe poporul Său“ (Psalmii 50, 3-4). Un torent de foc va ieşi 
şi va pleca dinaintea Lui, făcând ca elementele naturii să se topească 
de căldura cea mare, aşa cum se va întâmpla şi cu pământul, iar 
lucrurile care sunt pe el vor fi de asemenea arse. „La descoperirea 
Domnului Isus din cer, cu îngerii puterii Lui, într-o flacără de foc, 
ca să pedepsească pe cei ce nu cunosc pe Dumnezeu şi pe cei ce nu 
ascultă de Evanghelia Domnului nostru Isus Hristos“ (2 Tesaloniceni 
1, 7-8). 

Niciodată de când a fost omul creat nu s-a văzut o astfel de 
manifestare a puterii divine ca atunci când a fost proclamată Legea 
pe Sinai. „S-a cutremurat pământul, s-au topit cerurile, dinaintea lui 
Dumnezeu, s-a zguduit Sinai dinaintea lui Dumnezeu, Dumnezeul 
lui Israel“ (Psalmii 68, 8). În mijlocul celor mai teribile convulsii ale 
naturii, vocea lui Dumnezeu, asemenea unei trâmbiţe, s-a auzit din 
nor. Muntele se clătina de la bază spre vârf şi oştile lui Israel, palide 
şi tremurând de groază, s-au aruncat cu feţele la pământ. EI, a cărui 
voce scutura atunci pământul, a declarat: „Voi mai clătina încă o 
dată nu numai pământul, ci şi cerul“ (Evrei 12, 26). Sfânta Scriptură 
spune: „Domnul va răcni de sus; din Locaşul Lui cel sfânt“, „de se 
zguduie cerurile şi pământul“ (Ieremia 25, 30; Ioel 3, 16). În ziua 
cea mare, ce stă să vină, cerurile se vor strânge „ca o carte de piele, 
pe care o faci sul“ (Apocalipsa 6, 14). Chiar munţii şi insulele vor fi 
mutate din locurile lor. „Pământul se clatină ca un om beat, tremură 
ca o colibă; păcatul lui îl apasă, cade şi nu se mai ridică“ (Isaia 24, 
20). 

„De aceea, toate mâinile slăbesc şi orice inimă omenească se 
topeşte“, de aceea toate feţele „s-au îngălbenit“; „ei sunt năpădiţi de 
spaimă; îi apucă chinurile şi durerile“. „Voi pedepsi — zice Domnul 
— lumea pentru răutatea ei şi pe cei răi pentru nelegiuirea lor; voi 
face să înceteze mândria celor trufaşi şi voi doborî semeţia celor 
asupritori“ (Isaia 13, 7.8.11; Ieremia 30, 6). 

Când Moise a coborât de pe munte din faţa Prezenţei divine, 
unde primise tablele mărturiei, Israelul cel vinovat n-a putut suporta 
lumina aceea slăvită a feţei sale. Cu atât mai puţin vor putea călcăto- 
rii Legii să privească la Fiul lui Dumnezeu atunci când El va apărea 
în slava Tatălui Său, înconjurat de toate oștile cereşti, pentru a aduce 
la îndeplinire judecata Cerului asupra călcătorilor Legii şi a acelora 
ce au respins jertfa Sa ispăşitoare. Aceia care au nesocotit Legea 
lui Dumnezeu şi au călcat în picioare sângele Domnului Hristos, 
„împărații pământului, domnitorii, căpitanii oștilor, cei bogaţi şi cei 
puternici“, se vor ascunde „în peşteri şi în stâncile munţilor“ şi vor 
spune munţilor şi stâncilor: „Cădeţi peste noi şi ascundeţi-ne de 
Faţa Celui ce şade pe scaunul de domnie şi de mânia Mielului, căci 
a venit ziua cea mare a mâniei Lui, şi cine poate sta în picioare?“ 
(Apocalipsa 6, 15-17). „În ziua aceea, oamenii îşi vor arunca idolii 
de argint şi idolii de aur ... la şobolani şi la lilieci şi vor intra în 
găurile stâncilor şi în crăpăturile pietrelor de frica Domnului şi de 
strălucirea măreției Lui, când Se va scula să îngrozească pământul“ 
(Isaia 2, 20-21). 

Atunci se va vedea că răzvrătirea lui Satana împotriva lui Dum- 
nezeu a avut ca rezultat propria sa ruină, cum şi ruina tuturor acelora 
care au ales să devină supuşii săi. El le spusese ce mare bine va 
rezulta din călcarea Legii lui Dumnezeu; dar se va vedea că „plata 
păcatului este moartea“. „Căci iată, vine ziua care va arde ca un 
cuptor! Toţi cei trufaşi şi toţi cei răi vor fi ca miriştea; ziua care vine 
îi va arde, zice Domnul oştirilor, şi nu le va mai lăsa nici rădăcină, 
nici ramură“ (Maleahi 4, 1). Satana, rădăcina oricărui păcat, şi toți 
cei ce săvârşesc răul, care sunt ramurile lui, vor fi cu totul tăiaţi. Se 
va pune capăt păcatului, cu toate vaiurile şi ruina ce au rezultat din 
el. Psalmistul spune: „Tu pedepseşti neamurile, nimiceşti pe cel rău, 
le ştergi numele pentru totdeauna şi pe vecie. S-au dus vrăjmaşii! 
N-au rămas din ei decât nişte dărâmături veşnice!“ (Psalmii 9, 5.6). 

Dar, în mijlocul furtunii judecății divine, copiii lui Dumnezeu 
nu vor avea de ce să se teamă. „Domnul este scăparea poporului Său 
şi ocrotirea copiilor lui Israel“ (Ioel 3, 16). Ziua ce aduce groaza 
şi nimicirea pentru călcătorii Legii lui Dumnezeu le va aduce celor 
ascultători „o bucurie negrăită şi strălucită“ (1 Petru 1, 8). „Strângeţi- 
Mi pe credincioşii Mei“, spune Domnul, „care au făcut legământ 

cu Mine prin jertfă. Atunci cerurile vor vesti dreptatea Lui, căci 
Dumnezeu este Cel ce judecă“ (Psalmii 50, 5-6). 

„ŞI veţi vedea din nou atunci deosebirea dintre cel neprihănit şi 
cel rău, dintre cel ce slujeşte lui Dumnezeu şi cel ce nu-I slujeşte“ 
(Maleahi 3, 18). „Ascultaţi-Mă, voi care cunoaşteţi neprihănirea, 
popor care ai în inimă Legea Mea! Nu te teme de ocara oamenilor şi 
nu tremura de ocările lor.“ „Iată că îţi iau din mână potirul ameţelii, 
ca să nu mai bei din el“ „Eu, Eu vă mângâi“ (Isaia 51, 7.22.12). „Pot 
să se mute munţii, pot să se clatine dealurile, dar dragostea Mea nu 
se va muta de la tine şi legământul Meu de pace nu se va clătina, 
zice Domnul, care are milă de tine“ (Isaia 54, 10). Marele plan de 
mântuire are ca rezultat readucerea lumii în graţia lui Dumnezeu. 
Tot ce a fost pierdut prin păcat va fi restaurat. Nu numai omul, ci 
şi pământul va fi răscumpărat, pentru a fi locuinţa veşnică a celor 
ascultători. Timp de şase mii de ani, Satana s-a luptat să-şi menţină 
stăpânirea pe pământ. Acum, planul de la origini al lui Dumnezeu 
privind crearea lui va fi împlinit. „Dar sfinţii Celui Prea Înalt vor 
primi împărăţia şi vor stăpâni împărăţia în veci, din veşnicie în veş- 
nicie“ (Daniel 7, 18). „De la răsăritul soarelui până la apusul lui, fie 
Numele Domnului lăudat“ (Psalmii 113, 3). „În ziua aceea, Domnul 
va fi singurul Domn şi Numele Lui va fi singurul Nume. Şi Domnul 
va fi Împărat peste tot pământul“ (Zaharia 14, 9). Scripturile spun: 
„Cuvântul Tău, Doamne, dăinuieşte în veci în ceruri“. „Lucrurile 
mâinilor Lui sunt credincioşie şi dreptate; toate poruncile Lui sunt 
adevărate, întărite pentru veşnicie, făcute cu credincioşie şi neprihă- 
nire“ (Psalmii 119, 89; 111, 7-8). Rânduielile sfinte pe care Satana 
le-a urât şi pe care a căutat să le distrugă vor fi onorate de întregul 
univers, sfânt şi fără păcat. „Căci, după cum pământul face să răsară 
lăstarul lui şi după cum o grădină face să încolţească semănăturile 
ei, aşa va face Domnul Dumnezeu să răsară dreptatea şi lauda în faţa 
tuturor neamurilor“ (Isaia 61, 11). 


Capitolul 30 — Cortul şi serviciile lui 


Porunca aceasta i-a fost comunicată lui Moise în timp ce se afla 
pe munte cu Dumnezeu: „Să-Mi facă un locaş sfânt, şi Eu voi locui 
în mijlocul lor“ (Exodul 25, 8); şi au fost date toate dispoziţiile nece- 
sare pentru construirea tabernacolului, a cortului întâlnirii. Datorită 
apostaziei lor, izraeliţii au pierdut binecuvântarea prezenţei divine 
şi, pentru un timp, a fost imposibilă ridicarea sanctuarului pentru 
Dumnezeu în mijlocul lor. Dar, după ce au intrat din nou în graţia 
Cerului, marele conducător a purces la împlinirea poruncii divine. 

Oameni aleşi au fost în mod special înzestrați de către Dumnezeu 
cu iscusinţă şi înţelepciune, pentru construirea clădirii sfinte. Dum- 
nezeu personal i-a dat lui Moise planul acelui edificiu, cu dispoziţii 
speciale privind mărimea şi forma, materialele care să fie folosite, 
cum şi pentru fiecare piesă de mobilier pe care trebuia să o conţină. 
Locaşul sfânt făcut de mâini omeneşti avea să fie „chipul adevă- 
ratului locaş de închinare“, chipul „lucrurilor care sunt în ceruri“ 
(Evrei 9, 24.23) — o reprezentare în miniatură a Sanctuarului ceresc 
unde Hristos, slăvitul nostru Mare Preot, după ce Şi-a adus viaţa 
ca jertfă, avea să mijlocească în favoarea celui păcătos. Pe munte, 
Dumnezeu i-a dat lui Moise posibilitatea să vadă Sanctuarul ceresc 
şi i-a poruncit să facă toate lucrurile după chipul ce i-a fost arătat. 
Toate aceste dispoziţii au fost înregistrate cu grijă de Moise, care 
le-a transmis, la rându-i, conducătorilor poporului. 

Pentru construirea sanctuarului erau necesare pregătiri mari şi 
costisitoare; se cerea o mare cantitate din cel mai preţios şi scump 
metal; cu toate acestea, Dumnezeu a acceptat numai daruri de bu- 
năvoie. „Să-l primiţi pentru Mine (darul) de la orice om care-l va 
da cu tragere de inimă“, a fost porunca divină repetată de Moise 
adunării poporului. Consacrarea deplină lui Dumnezeu şi un spirit 
de sacrificiu au fost primele cerinţe în lucrarea de pregătire a unui 
locaş pentru Cel Prea Înalt. 

Tot poporul a răspuns cu tragere de inimă. „Toți cei cu tragere 
de inimă şi bunăvoință au venit şi au adus un prinos Domnului 

pentru lucrarea cortului întâlnirii, pentru toată slujba lui şi pentru 
veşmintele sfinte. Au venit îndată bărbaţii şi femeile, toţi cei cu 
tragere de inimă şi au adus belciuge de nas, inele, cercei, brățări, 
salbe şi tot felul de lucruri de aur; fiecare a adus prinosul de aur pe 
care-l închinase Domnului.“ 

„Toţi cei ce aveau stofe (materii) vopsite în albastru, în purpuriu, 
în cărămiziu, in subțire şi păr de capră, piei de berbeci vopsite în roş, 
şi piei de vițel de mare, le-au adus.“ „Toţi cei ce puteau aduce prin 
ridicare un prinos de argint şi de aramă, au adus prinosul Domnului. 
Toţi cei ce aveau lemn de salcâm, bun pentru lucrările rânduite 
pentru slujbă, l-au adus“. 

„Toate femeile iscusite au tors cu mâinile lor şi au adus lucrul 
lor, şi anume: tort vopsit în albastru, în purpuriu, în cărămiziu şi 
in subțire.“ „Toate femeile cu tragere de inimă şi iscusite au tors 
păr de capră.“ „Fruntaşii poporului au adus pietre de onix şi alte 
pietre pentru efod şi pieptar, mirodenii şi untdelemn pentru sfeşnic, 
pentru untdelemnul ungerii şi pentru tămâia mirositoare“ (Exodul 
35, 21-28). 

În timp ce ridicarea sanctuarului era în curs, poporul — tineri 
şi bătrâni, bărbaţi, femei şi copii continuau să-şi aducă darurile, 
până când cei care aveau răspunderea lucrării au constatat că au 
destul, chiar mai mult decât puteau folosi. Şi Moise a pus să se 
vestească prin toată tabăra: „Nimeni, fie bărbat, fie femeie, să nu 
mai aducă daruri pentru sfântul locaş. Au oprit astfel pe popor să 
mai aducă daruri“ (Exodul 36, 6). Cârtirile izraeliţilor şi pedepsele 
lui Dumnezeu datorate păcatelor lor au fost raportate ca o avertizare 
pentru generaţiile următoare. Iar devotamentul şi râvna lor, cum şi 
dărnicia lor, sunt un exemplu vrednic de urmat. Toţi cei care iubesc 
serviciul divin de închinare şi de adorare a lui Dumnezeu şi care 
preţuiesc binecuvântările prezenţei Sale sfinte vor da pe faţă acelaşi 
spirit de sacrificiu în pregătirea locaşului în care El să Se poată 
întâlni cu ei. Ei vor dori să-l aducă Domnului un dar din tot ce au 
mai bun. O casă construită pentru Dumnezeu nu trebuie să fie lăsată 
împovărată de datorii, căci El este dezonorat prin aceasta. Ar trebui 
să se dea cu dărnicie o sumă îndestulătoare pentru realizarea lucrării, 
aşa încât lucrătorii să poată spune aşa cum au spus constructorii 
sanctuarului: „Nu mai aduceţi daruri“. 

Cortul întâlnirii a fost astfel construit, ca să se poată desface 
în bucăţi şi să fie transportat de izraeliţi în toate peregrinările lor. 
Era deci mic, neavând mai mult de şaptesprezece metri lungime 
şi aproape şase metri în lăţime şi înălțime. Lemnul folosit pentru 
construcţie şi pentru mobilier era de salcâm, care era cel mai puţin 
supus stricăciunii dintre toate celelalte ce se puteau găsi la Sinai. 
Pereţii erau făcuţi din scânduri drepte fixate pe nişte picioare de 
argint cu ajutorul unor stâlpi şi al unor drugi; toate erau acoperite cu 
aur, dând construcţiei înfăţişarea de aur masiv. Acoperişul era format 
din patru straturi de covoare: primul, partea dinăuntru, fiind de „in 
subţire, răsucit şi din albastru, purpuriu şi cărămiziu ... cu heruvimi 
lucraţi cu măiestrie“ (Exodul 26, 1), celelalte trei straturi, unul din 
păr de capră, altul din piei de berbec vopsite în roşu, iar altul din piei 
de vițel de mare, aranjate astfel încât să ofere o desăvârşită apărare. 

Clădirea era împărțită în două încăperi, printr-o perdea bogată şi 
frumos lucrată, prinsă de stâlpi îmbrăcaţi în aur; iar o perdea asemă- 
nătoare închidea intrarea în prima încăpere. Acestea, ca şi covorul 
acoperitor dinăuntru, care forma tavanul, erau din culorile cele mai 
strălucitoare, albastru, purpuriu şi cărămiziu, aranjate frumos, iar în 
țesătură erau cusuţi cu fire de aur şi de argint heruvimi, reprezen- 
tând oastea îngerească ce este în legătură strânsă cu lucrarea din 
Sanctuarul ceresc; ei sunt duhuri slujitoare ce slujesc poporului lui 
Dumnezeu de pe pământ. 

Cortul cel sfânt era aşezat într-un loc liber, numit curte, care 
era împrejmuit cu pânză de in răsucit, prinsă de stâlpi de aramă. 
Intrarea în curtea aceasta era prin partea de la răsărit. Ea era închisă 
cu covoare dintr-un material preţios şi lucrate frumos, deşi erau 
inferioare celor din sanctuar. Pânzele împrejmuitoare ale curţii, fiind 
numai pe jumătate înalte faţă de pereţii tabernacolului, clădirea putea 
să fie bine văzută de poporul ce era afară. În curte, lângă intrare, se 
afla altarul de aramă pentru arderile de tot. Pe acest altar se ardeau 
toate jertfele aduse Domnului şi mistuite de foc, iar coarnele lui erau 
stropite cu sângele ispăşitor. Între altar şi uşa sanctuarului se afla 
ligheanul, care era de asemenea din aramă, făcut din oglinzile care 
fuseseră darul de bunăvoie al femeilor lui Israel. În ligheanul acesta 
preoţii trebuia să-şi spele mâinile şi picioarele ori de câte ori intrau 
în încăperile sfinte sau se apropiau de altar pentru a aduce Domnului 
o jertfă mistuită de foc. 

În prima despărţitură, sau locul sfânt, se aflau: masa punerii 
pâinilor înainte, sfeşnicul, sau suportul lămpilor, şi altarul tămâierii. 
Masa punerii pâinilor înainte se afla la nord. Împreună cu chenarul 
ei, ca o coroană ornamentală, masa era poleită cu aur curat. Pe ea, 
preoţii trebuia să aşeze în fiecare Sabat douăsprezece pâini, aranjate 
în două şiruri şi stropite cu tămâie. Pâinile ce erau luate de pe masă, 
fiind socotite sfinte, trebuia să fie mâncate de către preoţi. Spre sud 
se afla sfeşnicul cu şapte braţe, cu cele şapte lămpi ale lui. Braţele 
lui erau împodobite cu flori frumos lucrate, care înfăţişau crini, totul 
fiind făcut dintr-o singură bucată de aur masiv. Pentru că sfântul 
locaş nu avea ferestre, niciodată nu se stingeau toate lămpile, ci îşi 
revărsau lumina zi de zi şi noapte de noapte. Chiar înaintea perdelei 
ce despărţea Sfânta de Sfânta sfintelor şi în imediata apropiere a 
prezenţei lui Dumnezeu, se afla altarul de aur al tămâierii. Pe acest 
altar, preotul trebuia să ardă tămâie în fiecare dimineaţă şi în fiecare 
seară; coarnele altarului erau atinse cu sângele jertfei pentru păcat 
şi erau stropite cu sânge în ziua cea mare a ispăşirii. Focul de pe 
acest altar a fost aprins de Dumnezeu Însuşi şi era îngrijit şi păstrat 
cu sfinţenie. Zi şi noapte tămâia sfântă împrăștia parfumul ei frumos 
mirositor în toate încăperile sfinte şi în afară, până departe, în jurul 
cortului întâlnirii. 

Dincolo de perdeaua dinăuntru se afla Sfânta sfintelor, unde 
era concentrat serviciul simbolic al ispăşirii şi mijlocirii şi care 
alcătuia inelul de legătură dintre cer şi pământ. În această încăpere 
se afla chivotul, o ladă din lemn de salcâm, poleită pe dinăuntru şi 
pe dinafară cu aur şi având un chenar, ca o coroană, în partea de sus. 
EI a fost făcut ca să păstreze tablele de piatră, pe care Dumnezeu 
personal scrisese Cele Zece Porunci. De aceea, era numit chivotul 
testamentului lui Dumnezeu, deoarece Cele Zece Porunci stăteau la 
baza legământului, sau chivotul legământului făcut între Dumnezeu 
şi Israel. 

Capacul sfântului chivot era numit tronul milei. El era făcut 
dintr-o bucată de aur masiv şi pe el stăteau doi heruvimi de aur, unul 
la un capăt şi altul la celălalt capăt. Câte o aripă a fiecărui înger era 
întinsă în sus, în timp ce aripa cealaltă era strânsă peste corp (Eze- 
chiel 1, 11), în semn de respect şi umilinţă. Poziţia heruvimilor, cu 
feţele îndreptate unul către celălalt şi privind cu respect în Jos, către 
chivot, reprezintă respectul cu care oştile cereşti privesc Legea lui 

Dumnezeu, cum şi interesul lor faţă de planul de mântuire. Deasu- 
pra tronului milei se afla şechina, manifestarea prezenţei divine, iar 
dintre heruvimi, Dumnezeu făcea cunoscut voia Lui. Soliile divine 
erau uneori aduse la cunoştinţa marelui preot printr-o voce din nor. 
Alteori, o lumină se odihnea asupra îngerului din dreapta, ceea ce 
însemna aprobare sau primire, sau o umbră, un nor, se aşeza pe cel 
din stânga, pentru a descoperi dezaprobarea sau respingerea. 

Legea lui Dumnezeu, cuprinsă în chivot, era marea regulă a 
neprihănirii şi a judecății. Legea îl osândea la moarte pe cel ce o 
călca, dar deasupra Legii era tronul milei, pe care se descoperea 
prezenţa lui Dumnezeu şi de unde, în virtutea ispăşirii, păcătosului 
ce se pocăia îi era acordată iertarea. Astfel, în lucrarea Domnului 
Hristos pentru mântuirea noastră, simbolizată prin serviciul de la 
sanctuar, „bunătatea şi credincioşia se întâlnesc, dreptatea şi pacea 
se sărută“ (Psalmii 85, 10). 

Nici un limbaj omenesc nu poate descrie slava scenei dinăuntrul 
sanctuarului, pereţii îmbrăcaţi în aur, reflectând lumina de la sfeş- 
nicul de aur, scânteierile vii ale perdelelor brodate cu bogăţie, cu 
îngerii lor strălucitori, masa şi altarul tămâierii, în măreţia aurului 
strălucitor; dincolo de cea de-a doua perdea, chivotul cel sfânt, cu 
heruvimii lui plini de mister, iar deasupra lui, şechina cea sfântă, 
manifestarea vizibilă a prezenţei lui Iehova; dar toate acestea erau 
numai o slabă reflectare a măririi Templului lui Dumnezeu din cer, 
marele centru al lucrării pentru mântuirea omului. 

A fost nevoie de aproape jumătate de an pentru construirea taber- 
nacolului, a sfântului locaş. Când a fost terminat, Moise a cercetat 
toată lucrarea constructorilor, comparând-o cu modelul ce îi fusese 
arătat pe munte şi cu dispoziţiile pe care le primise din partea lui 
Dumnezeu. „Moise a cercetat toate lucrările; şi iată, le făcuseră 
cum poruncise Domnul, aşa le făcuseră. Şi Moise i-a binecuvântat“ 
(Exodul 39, 43). Cu un viu interes, mulțimile lui Israel s-au adunat 
împrejur ca să privească construcţia cea sfântă. În timp ce contem- 
plau scena cu o satisfacţie plină de respect, stâlpul de nor plutea 
deasupra sanctuarului şi, coborând, l-a învăluit. „Şi slava Domnului 
umplea cortul“ (Exodul 40, 34). Avea loc o descoperire a măririi 
divine şi, pentru un timp, nici chiar Moise nu a putut intra. Cu o 
profundă emoție, poporul privea semnul ce arăta că lucrarea mâi- 
nilor lor a fost primită. N-a avut loc o demonstrare zgomotoasă a 

bucuriei. O teamă sfântă îi stăpânea pe toţi. Dar bucuria inimilor 
lor se revărsa în lacrimi de bucurie şi, în taină, ei şopteau cuvinte 
solemne de mulţumire pentru că Dumnezeu a binevoit să locuiască 
cu el. 

Prin rânduială dumnezeiască, seminţia lui Levi a fost pusă deo- 
parte pentru serviciul de la sanctuar. În vremurile de demult, fiecare 
om era preotul propriei sale case. În zilele lui Avraam, preoţia era 
socotită ca fiind dreptul de întâi născut, al celui mai mare fiu. Acum, 
în locul primului născut din tot Israelul, Domnul a primit seminţia 
lui Levi pentru a sluji la sanctuar. Prin această cinste deosebită, El 
Şi-a manifestat aprobarea pentru credincioşia lor, dovedită atât prin 
alipirea de slujba Sa, cât şi prin executarea judecății Sale atunci când 
Israel a apostaziat, închinându-se la viţelul de aur. Cu toate acestea, 
preoţia a fost restrânsă numai la familia lui Aaron. Numai lui Aaron 
şi fiilor săi le era îngăduit să slujească înaintea Domnului; restul 
seminţiei avea în grijă sanctuarul şi mobilierul lui şi trebuia să le dea 
ajutor preoţilor în slujba lor, dar nu avea voie să aducă jertfe, să ardă 
tămâie sau să privească la lucrurile sfinte, până nu erau acoperite. 

Potrivit cu slujba lor, preoţilor le era rânduită o îmbrăcăminte 
specială. „Fratelui tău Aaron să-i faci haine sfinte, ca să-i slujească 
de cinste şi podoabă“ (Exodul 28, 2), era porunca divină dată lui 
Moise. Haina preotului obişnuit era din in alb, ţesută dintr-o bucată. 
Era lungă până aproape de gleznă, strânsă la mijloc cu un cordon 
de in alb, brodat cu albastru, purpuriu şi cărămiziu. Un turban sau o 
mitră de in completa îmbrăcămintea lui exterioară. La rugul ce ardea, 
lui Moise i s-a poruncit să-şi scoată sandalele, căci pământul pe care 
stătea era sfânt. Tot astfel, nici preoţii nu puteau intra încălţaţi în 
sanctuar. Particulele de praf lipite de încălțăminte ar fi profanat locul 
sfânt. Ei trebuia să-şi lase încălţămintea în curte, înainte de a intra în 
sanctuar, şi să-şi spele atât mâinile, cât şi picioarele înainte de a sluji 
în sanctuar sau la altarul jertfelor arse de foc. În felul acesta, se dădea 
totdeauna învăţătura că orice întinăciune trebuie să fie îndepărtată 
de la aceia care vor să se apropie de prezenţa lui Dumnezeu. 

Hainele marelui preot erau din materiale preţioase şi lucrate 
cu multă măiestrie, corespunzând poziţiei lui alese. Pe lângă haina 
de in a preotului obişnuit, el mai purta o mantie albastră, ţesută 
de asemenea dintr-o bucată. De jur împrejurul tivului, mantia era 
împodobită cu clopoței de aur şi rodii de culoare albastră, purpurie 

şi cărămizie. Peste aceasta venea un efod — o haină mai scurtă, 
tesută din fir de aur, albastru, purpuriu, cărămiziu şi alb; era ținut 
strâns legat de corp cu un brâu făcut din aceleaşi culori şi lucrat 
cu măiestrie. Efodul era fără mâneci, iar pe umerii lui, brodaţi cu 
fir de aur, erau prinse două pietre de onix, purtând numele celor 
douăsprezece seminţii ale lui Israel. 

Peste efod era pieptarul, veşmântul preoţesc cel mai sfânt. El 
era din acelaşi material cu efodul. Era de formă pătrată, măsurând o 
palmă, fiind agăţat de umeri prin lănţişoare de aur împletite ca nişte 
sfori, prinse în verigi de aur. Marginea era făcută din felurile pietre 
preţioase, de acelaşi fel cu pietrele ce alcătuiesc cele douăsprezece 
temelii ale cetăţii lui Dumnezeu. Înăuntrul acestui cadru erau două- 
sprezece pietre prinse în aur, aşezate câte patru pe un rând şi care, ca 
şi cele de la umăr, aveau săpate pe ele numele seminţiilor. Porunca 
lui Dumnezeu era: „Când va intra Aaron în sfântul locaş, va purta 
pe inima lui numele fiilor lui Israel, săpate pe pieptarul judecății, 
ca să păstreze totdeauna aducerea aminte de ei înaintea Domnu- 
lui“ (Exodul 28, 29). Tot aşa, Domnul Hristos, slăvitul Mare Preot, 
prezentând sângele Său înaintea Tatălui, în favoarea păcătosului, 
poartă pe inima Sa numele oricărui suflet ce se pocăieşte şi crede. 
Psalmistul spune: „Eu sunt sărac şi lipsit, dar Domnul Se gândeşte 
la mine“ (Psalmii 40, 17). 

La dreapta şi la stânga pieptarului se aflau două pietre mari, 
foarte strălucitoare. Acestea erau cunoscute ca fiind URIM şi TU- 
MIM. Prin ele i se făcea cunoscută marelui preot voia lui Dumnezeu. 
Când erau aduse înaintea Domnului întrebări cu privire la diferite 
lucruri, pentru a se lua o hotărâre, un nimb de lumină ce încercuia 
piatra prețioasă din dreapta era un semn al consimţirii sau aprobării 
divine, în timp ce o înnorare a pietrei din stânga era o dovadă a 
respingerii sau dezaprobării. 

Mitra marelui preot era un turban din pânză de in, având prinsă 
de el, printr-un fir albastru, o placă de aur cu inscripţia: „Sfinţenie 
Domnului“. Tot ce era legat de îmbrăcămintea şi purtarea preoților 
trebuia să fie astfel încât să imprime, în cei ce-i priveau, un simţământ 
al sfinţeniei lui Dumnezeu, al sfinţeniei închinării şi adorării Sale şi 
al curăţiei ce se cerea acelora care veneau în prezenţa Sa. 

Nu numai sanctuarul, dar şi lucrarea preoţilor trebuia să fie „chi- 
pul şi umbra lucrurilor cereşti“ (Evrei 8, 5). Acest lucru era deci 

de mare importanţă şi Domnul, prin Moise, a dat lămuririle cele 
mai amănunțite şi mai explicite cu privire la fiecare parte a acestui 
serviciu preînchipuitor. Serviciul în sanctuar era împărțit în două, şi 
anume un serviciu zilnic şi unul anual. Serviciul zilnic era adus la 
îndeplinire la altarul arderii de tot din curtea sanctuarului şi în locul 
sfânt, în timp ce serviciul anual se îndeplinea în locul prea sfânt. 

Nici un ochi al vreunui muritor, în afară de cel al marelui preot, 
nu trebuia să privească în încăperea dinăuntru a sanctuarului. Numai 
o dată pe an, marele preot putea să intre acolo şi numai după cea mai 
atentă şi solemnă pregătire. Tremurând, el mergea înaintea lui Dum- 
nezeu, iar poporul, într-o tăcere plină de respect, aştepta întoarcerea 
lui, având inimile înălțate în rugăciuni călduroase, implorând bine- 
cuvântarea divină asupra lor. Înaintea tronului milei, marele preot 
făcea ispăşire pentru Israel, iar într-un nor de slavă, Dumnezeu Se 
întâlnea cu el. Rămânerea lui acolo peste timpul obişnuit îi umplea 
pe toţi de teamă, ca nu cumva, din cauza păcatelor lor sau a păcatelor 
lui, el să fi fost ucis de slava lui Dumnezeu. Serviciul zilnic consta 
din jertfa arderii de tot de dimineaţă şi seară, din arderea de tămâie 
plăcut mirositoare pe altarul de aur şi din jertfele speciale aduse 
pentru păcatele individuale. Mai erau jertfe pentru Sabate, pentru 
lună nouă, cum şi pentru sărbători speciale. 

În fiecare dimineaţă şi seară, un miel de un an era adus ca ardere 
de tot pe altar, cu darurile de mâncare corespunzătoare, simbolizând 
astfel consacrarea zilnică a naţiunii faţă de Domnul Dumnezeu, cum 
şi continua dependenţă de sângele ispăşitor al lui Hristos. Dumnezeu 
a poruncit în mod expres ca fiecare jertfă adusă pentru serviciul 
sanctuarului să fie „fără cusur“ (Exodul 12, 5). Preoţii trebuia să 
examineze toate animalele aduse pentru jertfă şi trebuia să respingă 
pe oricare dintre ele la care se descoperea un defect. Numai o jertfă 
„fără cusur“ putea fi un simbol al curăţiei desăvârşite a Aceluia care 
avea să Se ofere pe Sine ca un „miel fără cusur şi fără prihană“ 
(| Petru 1, 19). Apostolul Pavel ne atrage atenţia la aceste jertfe 
ca o ilustrare a ceea ce trebuie să ajungă urmaşii lui Hristos. El 
zice: „Vă îndemn, dar, fraţilor, pentru îndurarea lui Dumnezeu, să 
aduceţi trupurile voastre ca o jertfă vie, sfântă, plăcută lui Dumnezeu; 
aceasta va fi din partea voastră o slujbă duhovnicească“ (Romani 12, 
1). Noi trebuie să ne predăm pe noi înşine în slujba lui Dumnezeu 
şi să căutăm să facem jertfa aceasta cât mai perfectă cu putinţă. 

Dumnezeu nu va avea plăcere de nimic altceva decât de tot ce putem 
aduce noi mai bun. Aceia care-L iubesc din toată inima lor vor dori 
să-l aducă cea mai bună slujire a vieţii lor şi vor căuta fără încetare 
să aducă fiecare capacitate a fiinţei lor în armonie cu legile care îi 
vor face în stare să împlinească tot mai bine voia Sa. 

Când ardea tămâie, preotul era adus mult mai direct în prezenţa 
lui Dumnezeu decât în oricare alt act al serviciului zilnic. Cum 
perdeaua dinăuntru a sanctuarului nu ajungea până la tavanul clădirii, 
slava lui Dumnezeu care se manifesta deasupra milostivitorului era 
în mod parţial vizibilă din prima încăpere. Când preotul aducea 
tămâie înaintea Domnului, privea spre chivot; şi când norul de tămâie 
se ridica, slava divină cobora asupra milostivitorului şi umplea locul 
prea sfânt. Adesea ea umplea atât de mult ambele încăperi, încât 
preotul era nevoit să se retragă la uşa tabernacolului. După cum 
în serviciul acela preînchipuitor preotul privea prin credinţă către 
capacul milei, pe care nu-l putea vedea, tot astfel copiii lui Dumnezeu 
trebuie să-şi îndrepte acum rugăciunile către Hristos, slăvitul lor 
Mare Preot care, nevăzut de ochi omenesc, mijloceşte pentru ei în 
sanctuarul de sus. 

Tămâia care se înălța cu rugăciunile lui Israel reprezintă meritele 
şi mijlocirea Domnului Hristos, perfecta Lui neprihănire, care, prin 
credinţă, îi este atribuită poporului Său, singura care face ca închina- 
rea fiinţelor păcătoase să fie primită înaintea lui Dumnezeu. Înaintea 
perdelei locului prea sfânt era un altar al continuei mijlociri, iar 
înaintea locului sfânt, era un altar al continuei ispăşiri. Prin sânge şi 
prin tămâie trebuia să se facă apropierea de Dumnezeu — simboluri 
ce arătau spre Marele Mijlocitor, prin care păcătoşii se pot apropia 
de Dumnezeu şi Singurul prin care harul şi mântuirea pot fi acordate 
celui ce se pocăieşte şi crede. 

Când preoţii intrau în locul sfânt dimineaţa şi seara, la timpul 
când se aducea tămâia pe altar, jertfa zilnică era gata să fie adusă pe 
altarul din curtea de afară. Acesta era un timp de mare însemnătate 
pentru închinătorii care se adunau la tabernacol. Înainte de a intra în 
prezenţa lui Dumnezeu prin slujirea preotului, ei trebuia să-şi ia timp 
să-şi cerceteze în mod stăruitor inima şi să-şi mărturisească păcatele. 
Ei se uneau în rugăciune tăcută, cu feţele îndreptate spre sfântul 
locaş. În felul acesta, cererile lor se înălţau o dată cu norul de tămâie, 
în timp ce credinţa se prindea puternic de meritele Mântuitorului 

făgăduit, preînchipuit prin jertfa de ispăşire. Orele rânduite pentru 
jertfele de dimineaţa şi seara erau socotite ca sfinte şi au ajuns să fie 
privite de toată națiunea iudaică asemenea unui timp hotărât pentru 
închinare. Iar când, mai târziu, iudeii au fost împrăștiați ca nişte 
captivi în ţări îndepărtate, la orele rânduite ei încă îşi întorceau fețele 
spre Ierusalim şi îşi înălţau rugăciunile către Dumnezeul lui Israel. 
În practica aceasta, creştinii au un exemplu pentru rugăciunea de 
dimineaţa şi seara. În timp ce condamnă un simplu şir de ceremonii, 
hpsite de spiritul închinării, Dumnezeu priveşte cu multă plăcere 
asupra acelora care-L iubesc şi care se pleacă dimineaţa şi seara în 
rugăciune pentru a căuta iertare pentru păcatele făptuite şi pentru a-l 
prezenta cererile lor pentru binecuvântările trebuincioase. 

Pâinea pentru punerea înainte era ţinută în permanenţă înain- 
tea Domnului, ca o jertfă perpetuă. Astfel, ea era o parte a jertfei 
zilnice. Era numită pâinea punerii înainte sau „pâinea prezenţei“, 
pentru că era continuu înaintea feţei Domnului. Era o recunoaştere 
a dependenţei omului de Dumnezeu atât pentru hrana temporară, 
cât şi pentru cea spirituală, care erau primite numai prin mijlocirea 
Domnului Hristos. Dumnezeu îl hrănise pe Israel în pustie cu pâine 
din cer, iar ei erau încă dependenţi de belşugul dat de El atât pentru 
hrana corporală, cât şi pentru binecuvântările spirituale. Atât mana, 
cât şi pâinea punerii înainte arătau spre Hristos, Pâinea cea vie, care 
stă pururea în prezenţa lui Dumnezeu pentru noi. El Însuşi spunea: 
„Eu sunt Pâinea vie, care s-a pogorât din cer“ (loan 6, 43-51). Peste 
pâinile punerii înainte se punea tămâie. În fiecare Sabat, când pâinile 
erau înlocuite, tămâia era arsă pe altar, ca aducere aminte înaintea 
lui Dumnezeu. 

Cea mai importantă parte a slujbei zilnice era serviciul adus la 
îndeplinire pentru diferite persoane, în mod individual. Păcătosul 
ce se pocăia îşi aducea darul la uşa tabernacolului şi, aşezându- 
şi mâna asupra victimei, îşi mărturisea păcatele, transferând astfel 
în mod figurat păcatele sale asupra victimei nevinovate. Animalul 
avea să fie junghiat chiar de mâna păcătosului, iar sângele era dus 
de preot în locul sfânt şi stropit înaintea perdelei în spatele căreia 
se afla chivotul, conţinând Legea pe care păcătosul o călcase. Prin 
această ceremonie păcatul era, prin sânge, transferat în mod figurat 
asupra sanctuarului. În unele cazuri, sângele nu era dus în locul 
sfânt; dar carnea trebuia să fie atunci mâncată de către preoţi, aşa 

cum îi învățase Moise pe fiii lui Aaron, spunând: „Domnul v-a dat- 
o, ca să purtaţi nelegiuirea adunării“ (Leviticul 10, 17). Ambele 
ceremonii simbolizau transferarea păcatului de la cel ce se pocăia, 
asupra sanctuarului. Aceasta era lucrarea ce se săvârşea zilnic, zi 
după zi, în tot cursul anului. Păcatele lui Israel fiind astfel transferate 
asupra sanctuarului, sfântul locaş era mânjit şi devenea necesară o 
lucrare specială pentru înlăturarea păcatelor. Dumnezeu a poruncit 
să se facă ispăşire pentru fiecare dintre cele două despărţituri ale 
sanctuarului, ca şi pentru altar, pentru ca „să-l curețe şi să-l sfinţească 
de toate necurăţiile copiilor lui Israel“ (Leviticul 16, 19). 

O dată pe an, în marea zi a ispăşirii, marele preot intra în locul 
prea sfânt pentru a face curățirea sanctuarului. Lucrarea adusă la 
îndeplinire acolo completa şirul anual al slujbelor. 

În ziua de ispăşire erau aduşi doi ţapi la uşa sfântului locaş şi se 
trăgea la sorți pentru ei, „un sorţ pentru Domnul şi un sorţ pentru 
Azazel“. ţapul pe care cădea sorţul dintâi avea să fie junghiat ca 
jertfă pentru păcat, adusă pentru popor. Marele preot trebuia să ia 
din acest sânge şi să ducă dincolo de perdea şi să stropească cu el 
spre milostivitor. „Astfel să facă ispăşire pentru sfântul locaş, pentru 
necurăţiile copiilor lui Israel şi pentru toate călcările de lege, prin 
care au păcătuit. Să facă la fel pentru cortul întâlnirii, care este cu ei 
în mijlocul necurățiilor lor.“ 

„Aaron să-şi pună amândouă mâinile pe capul ţapului celui viu 
şi să mărturisească peste el toate fărădelegile copiilor lui Israel şi 
toate călcările lor de lege cu care au păcătuit ei; să le pună pe capul 
ţapului, apoi să-l izgonească în pustie printr-un om care va avea 
însărcinarea aceasta. ţapul acela va duce asupra lui toate fărădelegile 
lor într-un pământ pustiit; în pustie, să-i dea drumul“ (Leviticul 16, 
21.22). Numai după ce ţapul era astfel trimis în pustie, poporul se 
putea socoti ca eliberat de povara păcatelor lui. Fiecare om trebuia 
să-şi smerească sufletul în timp ce avea loc lucrarea de ispăşire. 
Toate afacerile, toate lucrurile obişnuite trebuia lăsate la o parte şi 
întreaga adunare a lui Israel petrecea ziua într-o solemnă umilinţă 
înaintea lui Dumnezeu, cu rugăciune, post şi o profundă cercetare a 
inimii. 

Prin acest serviciu anual, poporul era învăţat cu privire la im- 
portantele adevăruri ale ispăşirii. În jertfele pentru păcat, aduse în 
timpul anului, fusese primit sângele victimei în locul păcătosului; dar 

sângele acesta nu făcuse o ispăşire deplină pentru păcat. El nu făcuse 
decât să procure mijloacele prin care păcatul era transferat asupra 
sanctuarului. Prin aducerea sângelui ca jertfă, păcătosul recunoştea 
autoritatea Legii, îşi mărturisea vinovăția nelegiuirii şi credinţa în 
Domnul Hristos, care trebuia să ridice păcatele lumii, dar nu era cu 
totul eliberat de condamnarea Legii. În Ziua ispăşirii, marele preot, 
după ce aducea o jertfă pentru adunarea lui Israel, mergea în locul 
prea sfânt cu sângele jertfei şi stropea din el asupra capacului ispăşi- 
rii, deasupra tablelor Legii. În felul acesta, cerinţele Legii, care cerea 
viaţa păcătosului, erau satisfăcute. Apoi, în calitatea sa de mijlocitor, 
marele preot lua păcatele asupra sa şi, ieşind din sanctuar, ducea cu 
sine povara vinovăţiei poporului Israel. La uşa tabernacolului, îşi 
punea mâinile pe capul ţapului de trimis şi mărturisea asupra lui 
„toate fărădelegile copiilor lui Israel şi toate călcările lor de lege, cu 
care au păcătuit ei“, punându-le „pe capul ţapului“. Iar când ţapul 
care purta păcatele acestea era trimis în pustie, se socotea că, o dată 
cu el, şi aceste păcate au fost depărtate pentru totdeauna de la po- 
por. Aceasta a fost slujba săvârşită drept „chipul şi umbra lucrurilor 
cereşti“ (Evrei 8, 5). 

Aşa cum s-a spus, sanctuarul pământesc a fost ridicat de Moise 
după modelul ce i-a fost arătat pe munte. El era „o asemănare pentru 
vremurile de acum, când se aduc daruri şi jertfe“; cele două încăperi 
sfinte ale lui erau „chipurile lucrurilor care sunt în ceruri“. Domnul 
Hristos, slăvitul nostru Mare Preot, este „slujitor al Locului prea sfânt 
şi al adevăratului Cort, care a fost ridicat nu de om, ci de Domnul“ 
(Evrei 9, 9.23; 8,2). Pe când se afla în viziune, apostolului loan i-a 
fost îngăduit să privească templul lui Dumnezeu din ceruri şi a văzut 
„sapte lămpi de foc“, care ardeau „înaintea scaunului de domnie“ 
(Apocalipsa 4, 5). El a văzut un înger care avea „o cădelniţă de aur. 
I s-a dat tămâie multă, ca s-o aducă împreună cu rugăciunile tuturor 
sfinţilor, pe altarul de aur, care este înaintea scaunului de domnie“ 
(Apocalipsa 8, 3). În viziune, profetului i s-a îngăduit să privească 
în prima încăpere a Sanctuarului din ceruri şi a văzut acolo „şapte 
lămpi de foc“ şi „altarul de aur“, reprezentate prin sfeşnicul de aur şi 
altarul tămâierii din sanctuarul de pe pământ. Din nou, „Templul lui 
Dumnezeu care este în ceruri a fost deschis“ (Apocalipsa 11, 19) şi 
el a privit dincolo de perdeaua dinăuntru, în Sfânta Sfintelor. Aici a 

văzut „chivotul legământului Său“ (Apocalipsa 11, 19), reprezentat 

prin lada cea sfântă făcută de Moise pentru a cuprinde Legea lui 
Dumnezeu. 

Moise a făcut sanctuarul pământesc „după chipul pe care-l vă- 
zuse““. Pavel declară că, atunci când au fost gata, „cortul şi toate 
vasele pentru slujbă“ erau „chipurile lucrurilor care sunt în ceruri“ 
(Faptele Apostolilor 7, 44; Evrei 9, 21-23). Iar loan spune că a văzut 
Sanctuarul din ceruri. Sanctuarul acela în care Isus slujeşte pentru 
noi este marele original, după care sanctuarul ridicat de Moise era 
numai o copie. 

Templul ceresc — locaşul Împăratului împăraţilor, în care „mii 
de mii de slujitori Îi slujeau şi de zece mii de ori zece mii stăteau 
înaintea Lui“ (Daniel 7, 10), acel templu plin de slava tronului cel 
veşnic, unde serafimii, strălucitorii lui păzitori, îşi acoperă faţa în 
adorare — nu poate fi reprezentat în toată vastitatea şi slava lui 
de nici o construcție pământească. Cu toate acestea, adevărurile 
importante cu privire la Sanctuarul ceresc şi cu privire la lucrarea 
cea mare ce se săvârşeşte acolo pentru mântuirea omului trebuia să 
fie făcute cunoscute, învăţate, prin sanctuarul pământesc şi slujbele 
lui. 

După înălţarea Lui la cer, Mântuitorul nostru trebuia să-ŞI în- 
ceapă lucrarea ca Marele nostru Preot. Pavel spune: „Hristos n-a 
intrat într-un locaş de închinare făcut de mână omenească, după 
chipul adevăratului locaş de închinare, ci a intrat chiar în cer, ca să 
Se înfăţişeze acum, pentru noi, înaintea lui Dumnezeu“ (Evrei 9, 24). 
După cum lucrarea Domnului Hristos avea să constea din două mari 
părți, fiecare dintre ele întinzându-se pe o anume perioadă de timp 
şi având un loc deosebit în Sanctuarul ceresc, tot astfel slujba preîn- 
chipuitoare avea loc în două părţi, slujba zilnică şi slujba anuală, şi 
pentru fiecare era rânduită o despărțitură a tabernacolului. După cum 
Domnul Hristos, la înălţarea Sa, S-a înfăţişat înaintea lui Dumnezeu 
ca să mijlocească cu sângele Său în favoarea credincioşilor pocăiţi, 
tot astfel preotul, în slujba zilnică, stropea sângele jertfei în locul 
sfânt, pentru păcătos. Sângele lui Hristos, ce era menit să-L elibereze 
pe păcătosul pocăit de condamnarea Legii, nu avea să şteargă păca- 
tul; acesta avea să rămână scris în sanctuar până la ispăşirea finală; 
tot astfel în simbol, sângele jertfei pentru păcat îndepărta păcatul 
de la cel pocăit, dar rămânea în sanctuar până la ziua cea mare a 
ISpăşirii. 

În ziua cea mare a răsplătirii finale, mortii vor fi „judecați după 
faptele lor, după cele scrise în cărți“ (Apocalipsa 20, 12). Apoi, în 
virtutea sângelui ispăşitor al Domnului Hristos, păcatele tuturor ce- 
lor cu adevărat pocăiți vor fi şterse din cărțile cerului. În felul acesta, 
Sanctuarul va fi eliberat sau curăţat de păcatele înscrise acolo. În 
simbol, această mare lucrare de ispăşire sau ştergere a păcatelor era 
reprezentată prin serviciile din Ziua Ispăşirii — curățirea sanctua- 
rului pământesc, care era adusă la îndeplinire prin îndepărtarea, în 
virtutea sângelui jertfei pentru păcat, a păcatelor prin care fusese 
mânjit. 

După cum, în ispăşirea finală, păcatele celor cu adevărat pocăiţi 
vor fi şterse din cărţile cerului pentru ca să nu mai fie niciodată 
amintite şi să nu mai vină în minte, tot astfel, în simbol, ele erau 
duse în pustie, îndepărtate pentru totdeauna de la adunare. Întrucât 
Satana este originea păcatului, instigatorul la făptuirea tuturor pă- 
catelor care au adus moartea Fiului lui Dumnezeu, dreptatea cere 
ca el să sufere pedeapsa finală. Lucrarea Domnului Hristos pentru 
mântuirea oamenilor şi curățirea Universului de păcat va fi încheiată 
prin îndepărtarea păcatului din Sanctuarul ceresc şi aşezarea acestor 
păcate asupra lui Satana, care va suporta pedeapsa finală. Tot astfel 
şi în serviciul preînchipuitor, şirul anual al serviciilor se încheia cu 
lucrarea de curăţire a sanctuarului şi mărturisirea sau punerea păca- 
telor pe capul ţapului de trimis. În felul acesta, prin slujbele de la 
cortul întâlnirii şi de la templul care i-a luat locul mai târziu, poporul 
era învăţat zilnic marile adevăruri referitoare la moartea şi slujirea 
Domnului Hristos, iar o dată pe an mintea tuturor era îndreptată 
spre evenimentele de încheiere a marii controverse dintre Hristos şi 
Satana — curățirea finală a Universului de păcat şi păcătoşi. 


Capitolul 31 — Păcatul lui Nadab şi Abihu 


După sfinţirea cortului întâlnirii, preoţii au fost consacraţi în 
slujbele lor sfinte. Aceste servicii de consacrare au ţinut şapte zile, 
fiecare zi fiind marcată de ceremonii deosebite. În cea de-a opta zi, 
preoţii şi-au început slujba. Asistat de fiii săi, Aaron a adus jertfele 
cerute de Dumnezeu, apoi şi-a înălţat mâinile şi a binecuvântat 
poporul. Toate au fost făcute aşa cum poruncise Dumnezeu, şi El a 
primit jertfa şi Şi-a descoperit slava într-un chip deosebit: a venit 
foc de la Dumnezeu şi a mistuit jertfa de pe altar. Poporul a privit 
la această minunată manifestare a puterii divine cu frică şi cu mult 
interes. În ea, izraeliţii au văzut un semn al slavei şi bunăvoinţei 
lui Dumnezeu, au scos cu toţii un strigăt de laudă şi adorare şi au 
căzut cu feţele la pământ, ca şi cum s-ar fi aflat chiar în prezenţa lui 
Dumnezeu. 

Dar nu mult după aceea, o neaşteptată şi teribilă nenorocire a 
lovit familia marelui preot. La ceasul închinării, în timp ce rugăciu- 
nile şi laudele poporului se înălţau la Dumnezeu, doi dintre fiii lui 
Aaron şi-au luat cădelniţele şi au ars în ele tămâie, ca să se înalțe 
ca un miros bine plăcut înaintea lui Dumnezeu. Dar au nesocotit 
porunca Sa, folosind „foc străin“. Ei au folosit foc obişnuit, pentru 
arderea tămâii, în loc să folosească focul sfânt, pe care-l aprinsese 
Însuşi Dumnezeu şi poruncise să fie folosit în scopul acesta. Pentru 
acest păcat, un foc a ieşit de la Domnul şi i-a mistuit acolo, în faţa 
poporului. 

După Moise şi Aaron, Nadab şi Abihu erau în poziţiile cele mai 
înalte în Israel. Ei fuseseră onoraţi de Dumnezeu în mod deosebit, 
îngăduindu-li-se ca, împreună cu cei şaptezeci de bătrâni, să pri- 
vească slava Sa pe munte. Dar, pentru aceasta, abaterea lor nu trebuia 
să fie nici scuzată şi nici trecută cu vederea. Toate acestea făceau 
ca păcatul lor să fie şi mai grav. Când au primit multă lumină, când, 
asemenea părinţilor lui Israel, s-au urcat pe munte, oamenii au avut 
privilegiul de a avea comuniune cu Dumnezeu şi au locuit în lumina 
slavei Sale. Ei nu trebuia să se mângâie cu gândul că după aceea 

pot păcătui fără să fie pedepsiţi şi că, întrucât au fost astfel onoraţi, 
Dumnezeu nu va fi atât de strict, încât să pedepsească nelegiuirea 
lor. Aceasta este o înşelăciune fatală. Lumina cea mare şi marile 
privilegii acordate cer să se aducă roade ale virtuţii şi sfinţeniei pe 
măsura luminii primite. Dumnezeu nu poate primi mai puţin. Ma- 
rile binecuvântări şi privilegii n-ar trebui niciodată să-l adoarmă pe 
vreun om, să-l facă să se simtă în siguranţă sau să fie nepăsător. Ele 
n-ar trebui niciodată să dea libertatea de a păcătui sau de a-i face pe 
cei care le primesc să creadă că Dumnezeu nu va fi strict cu ei. Toate 
avantajele pe care le dă Dumnezeu sunt mijloace ale Sale, ca să pună 
foc în spirit, zel în eforturi şi putere în aducerea la îndeplinire a 
sfintei Sale voi. 

Nadab şi Abihu nu fuseseră deprinşi în tinereţea lor cu stăpânirea 
de sine. Pornirea spre îngăduinţă a tatălui, lipsa lui de hotărâre atunci 
când era vorba de ce este drept, îl făcuseră să neglijeze disciplinarea 
copiilor. Fiilor săi li se îngăduise să umble cum le plăcea. Deprinde- 
rea de a-şi satisface poftele, cultivată vreme îndelungată, ajunsese 
să pună stăpânire pe ei în aşa fel, încât nici chiar răspunderea pentru 
slujba cea mai sfântă, pe care o îndeplineau, nu avusese putere să-i 
scape de ea. Ei nu fuseseră învăţaţi să respecte autoritatea tatălui lor 
ŞI, de aceea, nu erau în stare să-şi dea seama de nevoia unei ascultări 
stricte faţă de cerinţele lui Dumnezeu. Îngăduinţa greşită a lui Aaron 
faţă de fiii săi i-a făcut să ajungă obiectul judecății divine. 

Dumnezeu voia să înveţe poporul că trebuie să se apropie de 
El cu respect şi teamă şi în felul stabilit de El. Dumnezeu nu poate 
accepta o ascultare numai în parte. Nu era de ajuns ca, la acea oră 
solemnă de închinare, APROAPE totul să fie făcut după îndrumările 
Lui. Dumnezeu a rostit un blestem asupra acelora care se depărtează 
de poruncile Lui şi care nu fac nici o deosebire între ce este profan 
şi ce este sfânt. El declară prin profet: „Vai de cei ce numesc răul 
bine şi binele rău, care spun că întunericul este lumină şi lumina 
întuneric.... Vai de cei ce se socotesc înţelepţi şi se cred pricepuţi ... 
care scot cu faţa curată pe cel vinovat pentru mită şi iau drepturile 
celor nevinovaţi.... Au nesocotit Legea lui Dumnezeu şi au disprețuit 
Cuvântul Sfântului lui Israel“ (Isaia 5, 20-24). Nimeni să nu se 
înşele pe sine cu gândul că o parte din poruncile lui Dumnezeu 
ar fi fără însemnătate sau că El va accepta altceva decât ce a cerut. 
Profetul Ieremia zice: „Cine a spus şi s-a întâmplat ceva fără porunca 

Domnului?“ (Plângerile lui Ieremia 3, 37). Dumnezeu n-a aşezat în 
Cuvântul Său nici o poruncă pe care oamenii să o poată asculta sau 
nu, după buna lor plăcere, şi să nu suporte consecinţele. Dacă aleg 
orice alte căi, în afară de aceea a unei stricte ascultări, oamenii vor 
ajunge să vadă că acele căi „la urmă duc la moarte“ (Proverbe 14, 
12). 

„Moise a zis lui Aaron, lui Eleazar şi lui Itamar, fiii lui Aaron: 
«Să nu vă descoperiţi capetele şi să nu vă rupeţi hainele, ca nu 
cumva să muriţi; ... căci untdelemnul ungerii Domnului este peste 
voi»“ (Leviticul 10, 6.7). Marele conducător i-a amintit fratelui său 
cuvintele lui Dumnezeu: „Voi fi sfinţit de cei ce se apropie de Mine, 
şi voi fi proslăvit în faţa întregului popor“ (Leviticul 10, 3). Aaron 
a tăcut. Moartea fiilor săi, seceraţi fără vreo avertizare, pentru un 
păcat atât de îngrozitor — un păcat pe care el îl vedea acum ca fiind 
rezultatul propriei sale neglijenţe de a-şi face datoria — a sfâşiat de 
durere inima tatălui, dar el n-a dat glas simţămintelor lui. Nu trebuia 
să lase să se înţeleagă, prin nici un fel de manifestare a durerii, că ar 
simpatiza cu păcatul. Adunarea nu trebuia să fie făcută să cârtească 
împotriva lui Dumnezeu. 

Domnul voia să-l înveţe pe poporul Său să recunoască justeţea 
pedepselor Sale, pentru ca şi alţii să se teamă. Se aflau unii în mijlo- 
cul lui Israel pe care avertismentul acestei pedepse teribile îi putea 
salva, făcându-i să nu abuzeze de îndelunga răbdare a lui Dumnezeu 
până acolo, încât şi ei să-şi sigileze propriul destin. Mustrarea divină 
se află asupra acelei false simpatii pentru păcătosul care caută să-şi 
scuze păcatul. Ca efect al păcatului, simţurile morale amorţesc până 
acolo, încât cel care săvârşeşte răul nu-şi dă seama de enormitatea 
abaterilor lui şi, fără puterea convingătoare a Duhului Sfânt, rămâne 
într-o orbire parțială faţă de păcatul său. Este de datoria slujitorilor 
lui Dumnezeu de a le arăta acestor greşiţi primejdia în care se află. 
Aceia care nimicesc efectul avertizărilor, orbind ochiu păcătoşilor 
spre a nu vedea caracterul real şi urmările păcatului, se mângâie 
adesea cu gândul că dau dovadă, în felul acesta, de multă iubire; dar, 
în realitate, ei lucrează în mod direct spre a se opune şi a împiedica 
lucrarea Duhului Sfânt al lui Dumnezeu; ei îl leagănă pe păcătos, 
ca să adoarmă pe marginea prăpastiei. În acest fel, se fac părtaşi 
de vinovăția lui şi se fac vrednici de o teribilă răspundere pentru 

atitudinea lui de nepocăinţă. Mulţi, foarte mulţi merg spre ruină, ca 
rezultat al acestei false şi înşelătoare simpatii. 

Nadab şi Abihu n-ar fi săvârşit niciodată păcatul acela fatal, dacă 
n-ar fi fost beţi din pricina folosirii vinului. Ei au înţeles că era nevoie 
de o atentă şi solemnă pregătire înainte de a se prezenta la sanctuar, 
unde se manifesta prezenţa divină; dar, din cauza necumpătării, au 
fost descalificaţi pentru sfânta lor slujbă. Mintea li s-a tulburat, iar 
simţurile lor morale s-au întunecat, astfel încât n-au mai putut să 
deosebească între cele sfinte şi cele profane. Lui Aaron şi fiilor săi 
rămaşi în viaţă le-a fost dată avertizarea: „Tu şi fiii tăi, împreună cu 
tine, să nu beţi vin, nici băuturi ameţitoare, când veţi intra în cortul 
întâlnirii, ca să nu muriţi; aceasta va fi o lege veşnică între urmaşii 
voştri, ca să puteţi deosebi ce este sfânt de ce nu este sfânt, ce este 
necurat de ce este curat, să puteţi învăţa pe copiii lui Israel toate 
legile pe care li le-a dat Domnul“ (Leviticul 10, 9-11). Folosirea 
băuturilor alcoolice are ca efect slăbirea corpului, tulburarea minţii 
şi pervertirea obiceiurilor. Ea îi împiedică pe oameni să-şi dea seama 
de sfinţenia lucrurilor sfinte sau de forţa plină de obligativitate a 
cerinţelor lui Dumnezeu. Toți aceia care ocupă poziţii de sfântă 
răspundere trebuie să fie oameni de o strictă cumpătare, mintea lor 
trebuie să fie clară, pentru a putea face deosebire între bine şi rău, ca 
să poată avea tăria de a sta la principii şi înţelepciunea de a împărţi 
dreptatea şi de a da dovadă de milă. 

Aceeaşi obligaţie îi revine fiecărui urmaş al lui Hristos. Apostolul 
declară: „Voi sunteţi o seminţie aleasă, o preoţie împărătească, un 
neam sfânt, un popor deosebit“ (1 Petru 2, 9). Dumnezeu ne cere 
să păstrăm fiecare putere în starea cea mai bună cu putinţă, ca să-l 
putem aduce Creatorului nostru un serviciu bine primit. Când sunt 
folosite băuturile alcoolice, se va ajunge la aceleaşi efecte ca în cazul 
preoţilor lui Israel. Conştiinţa îşi va pierde sensibilitatea faţă de păcat 
şi va avea loc, mai mult ca sigur, un proces de împietrire până când 
se va pierde orice deosebire privind importanţa a ceea ce este sfânt 
şi a ceea ce este profan. Cum vom putea ajunge atunci la măsura 
cerinţelor divine? „Nu ştiţi că trupul vostru este Templul Duhului 
Sfânt, care locuieşte în voi şi pe care L-aţi primit de la Dumnezeu? 
Şi că voi nu sunteţi ai voştri? Căci aţi fost cumpăraţi cu un preţ. 
Proslăviţi dar pe Dumnezeu în trupul şi duhul vostru, care sunt ale 
lui Dumnezeu“ (| Corinteni 6, 19-20). „Deci, fie că mâncaţi, fie că 

beți, fie că faceți altceva, să faceți totul pentru slava lui Dumnezeu‘ 
(1 Corinteni 10, 31). Bisericii lui Dumnezeu din toate veacurile 
îi este adresată solemna şi înfricoşata avertizare: „Dacă nimiceşte 
cineva Templul lui Dumnezeu, pe acela îl va nimici Dumnezeu. Căci 
Templul lui Dumnezeu este sfânt; şi aşa sunteţi voi“ (| Corinteni 3, 
17). 

La data creării lor, Adam şi Eva aveau cunoştinţă de Legea 
lui Dumnezeu; ei cunoşteau cerinţele pe care ea le avea de la ei; 
preceptele ei erau scrise în inimile lor. Când omul a decăzut prin 
călcarea Legii, aceasta nu a fost schimbată, ci a fost rânduit un sistem 
de îndreptare a lucrurilor, care să-l aducă pe om înapoi, la ascultare. 
A fost dată făgăduinţa unui Mântuitor, şi jertfele rânduite a fi aduse 
arătau spre moartea Domnului Hristos, ca fiind Marea Jertfă pentru 
păcat. Dacă Legea lui Dumnezeu n-ar fi fost călcată, atunci n-ar fi 
fost moarte şi n-ar fi fost nevoie de un Mântuitor; în consecinţă, n-ar 
fi fost nevoie nici de jertfă. 

Adam i-a învăţat pe urmaşii săi Legea lui Dumnezeu şi ea a 
fost transmisă din tată în fiu de-a lungul generaţiilor următoare. 
Dar, cu toate măsurile pline de bunăvoință, luate pentru mântuirea 
oamenilor, puţini au fost aceia care au primit-o şi au ascultat de ea. 
Prin neascultare, lumea a devenit atât de stricată, încât a fost nevoie 
să fie curăţită de nelegiuirea ei prin potop. Legea a fost păstrată 
de Noe şi familia sa, iar, la rândul său, Noe i-a învăţat pe urmaşii 
săi Cele Zece Porunci. Deoarece oamenii s-au îndepărtat iarăşi de 
Dumnezeu, Domnul l-a ales pe Avraam, despre care a spus: „Avraam 
a ascultat de porunca Mea şi a păzit ce i-am cerut, a păzit poruncile 
Mele, orânduirile Mele şi legile Mele“ (Geneza 26, 5). Lui i-a fost 
dat ritualul circumciziunii, care era un semn că aceia care îl primeau 
erau consacraţi slujirii lui Dumnezeu — un angajament că ei se vor 
ține departe de idolatrie şi că vor asculta de Legea lui Dumnezeu. 
Nerespectarea de către urmaşii lui Avraam a acestui angajament, aşa 
cum se vede din înclinația lor de a încheia alianţe cu păgânii şi de a 
adopta practicile lor, a fost cauza rămânerii şi robiei lor în Egipt. Dar, 
datorită legăturilor lor cu idolatrii şi supunerii impuse cu forţa de 
egipteni, preceptele divine au ajuns să fie şi mai mult înjosite datorită 
amestecului cu învăţăturile stricate şi crude ale păgânismului. 

De aceea, când i-a scos din Egipt, Domnul a coborât pe Muntele 
Sinai învăluit în slavă şi înconjurat de îngerii Săi şi, într-o măreție 
înfricoşată, a rostit Legea Sa în auzul întregului popor. 

Dar nici chiar atunci El n-a încredinţat preceptele Sale memoriei 
unui popor care era gata să uite cerinţele Sale, ci le-a scris pe table 
de piatră. El dorea să ia de la izraeliţi orice posibilitate de a amesteca 
tradiţiile păgâne cu preceptele Sale sfinte şi de a confunda cerinţele 
Sale cu obiceiuri sau forme omeneşti. Dar nu S-a limitat numai să 
le dea preceptele Decalogului. Poporul dovedise că se lasă aşa de 
uşor amăgit, încât Dumnezeu nu voia să lase nepăzită nici o uşă pe 
care putea veni ispita. Lui Moise 1 s-a poruncit să scrie, atunci când 
îi spunea Dumnezeu, rânduieli şi legi prin care se dădeau lămuriri 
şi amănunte în legătură cu ceea ce se cerea. Îndrumările acestea, 
cu privire la îndatoririle izraeliţilor faţă de Dumnezeu şi unul faţă 
de celălalt, cum şi faţă de străin, erau doar principiile Celor Zece 
Porunci, dezvoltate şi redate în aşa fel, încât nimeni să nu poată greşi. 
Ele aveau scopul de a apăra sfinţenia Celor Zece Porunci, săpate pe 
tablele de piatră. 

Dacă omul ar fi păzit Legea lui Dumnezeu, aşa cum i-a fost dată 
lui Adam după căderea sa, păstrată apoi de Noe şi păzită de Avraam, 
n-ar mai fi fost nevoie de rânduiala circumciziunii. Şi dacă urmaşii 
lui Avraam ar fi păstrat legământul al cărui semn era circumciziunea, 
n-ar fi fost niciodată duşi în idolatrie şi n-ar fi fost nevoie pentru ei 
să îndure o viaţă de robie în Egipt; ar fi păstrat Legea lui Dumnezeu 
în minte şi n-ar fi fost nevoie ca ea să fie vestită pe Sinai sau săpată 
pe tablele de piatră. Iar dacă poporul ar fi trăit principiile Celor Zece 
Porunci, n-ar mai fi fost nevoie de un plus de îndrumări date lui 
Moise. 

Sistemul jertfelor încredinţat lui Adam a fost, de asemenea, per- 
vertit de către urmaşii săi. Superstiţia, idolatria, cruzimea şi desfrâul 
au denaturat serviciul simplu şi plin de însemnătate pe care îl rându- 
ise Dumnezeu. Prin îndelungata legătură cu idolatrii, poporul Israel 
a amestecat multe obiceiuri idolatre în închinarea lui; de aceea Dom- 
nul le-a dat la Sinai învățături precise cu privire la serviciul jertfelor. 
După terminarea cortului întâlnirii, El a vorbit cu Moise din norul 
de slavă de deasupra milostivitorului şi i-a dat îndrumări amănunțite 
cu privire la sistemul jertfelor şi formelor de închinare practicate la 
sanctuar. Legea ceremonială i-a fost dată astfel lui Moise şi a fost 


338 Patriarhi şi profeți 


scrisă de acesta într-o carte. Dar Legea Celor Zece Porunci, rostită pe 
Sinai, a fost scrisă de Dumnezeu Însuşi pe table de piatră şi păstrată 
cu sfinţenie în chivot. 

Sunt mulţi aceia care încearcă să amestece aceste două sisteme, 
folosind textele care vorbesc despre legea ceremonială pentru a do- 
vedi că Legea morală a fost desfiinţată; dar aceasta înseamnă a strica 
Scripturile. Deosebirea dintre cele două sisteme este cuprinzătoare 
şi lămurită. Sistemul ceremonial consta din simboluri care Îl pre- 
închipuiau pe Hristos, jertfa şi preoţia Lui. Această lege rituală, 
cu jertfele şi rânduielile ei, trebuia să fie îndeplinită de evrei până 
când preînchipuirea întâlnea realitatea în moartea Domnului Hristos, 
Mielul lui Dumnezeu, care ridică păcatele lumii. Atunci trebuia să 
înceteze toate jertfele. Aceasta este legea, sau zapisul cu poruncile 
lui, „care stătea împotriva noastră şi ne era potrivnic ... şi pe care 
l-a nimicit, pironindu-l pe cruce“ (Coloseni 2, 14). Dar cu privire 
la Legea Celor Zece Porunci, psalmistul declară: „Cuvântul Tău, 
Doamne, dăinuieşte în veci în ceruri“ (Psalmii 119, 89). Şi Însuşi 
Domnul Hristos spune: „Să nu credeţi că am venit să stric Legea.... 
Căci adevărat vă spun“, făcând ca declaraţia Sa să iasă şi mai mult 
în evidenţă, „câtă vreme nu va trece cerul şi pământul, nu va trece 
o iotă sau o frântură de slovă din Lege, până nu se va împlini tot“ 
(Matei 5, 17-18). Aici, El ne învaţă nu numai care fuseseră cerinţele 
Legii lui Dumnezeu şi care erau aceste cerinţe atunci, ci şi că aceste 
cerinţe vor dura cât vor fi cerul şi pământul. Legea lui Dumnezeu 
este tot atât de neschimbătoare, ca şi tronul Său. Ea îşi va păstra 
cerinţele faţă de omenire în toate veacurile. 

Cu privire la Legea proclamată pe Sinai, Neemia spune: „Te-ai 
pogorât pe muntele Sinai, le-ai vorbit din înălțimea cerurilor şi le-ai 
dat porunci drepte, legi adevărate, învățături şi orânduiri minunate“ 
(Neemia 9, 13). Iar Pavel, „apostolul neamurilor“, declară: „Legea 
este negreşit, sfântă, şi porunca este sfântă, dreaptă şi bună“ (Romani 
7, 12). Aceasta nu poate fi altă lege decât Decalogul, căci Legea este 
aceea care spune „să nu pofteşti“ (Ver 7). În timp ce a pus capăt legii 
chipurilor şi umbrelor, moartea Mântuitorului nu a scutit pe nimeni 
de obligaţia faţă de Legea morală. Dimpotrivă, însuşi faptul că a 
fost necesar ca Hristos să moară pentru a putea face ispăşire pentru 
călcarea acelei Legi dovedeşte că ea este neschimbătoare. 

Aceia care pretind că Domnul Hristos a venit pentru a desfiinţa 
Legea lui Dumnezeu şi a înlătura Vechiul Testament vorbesc despre 
era iudaică, ca despre o eră de întunecime, înfățișând religia evreilor 
ca fiind alcătuită numai din forme şi ceremonii. Dar părerea aceasta 
este greşită. În toate paginile istoriei sacre, unde sunt consemnate 
raporturile lui Dumnezeu cu poporul Său ales, sunt urme vii ale 
marelui EU SUNT. Niciodată Dumnezeu n-a dat fiilor oamenilor o 
mai deschisă manifestare a puterii şi slavei Sale decât atunci când 
a fost recunoscut drept singurul conducător al poporului Israel şi 
i-a dat poporului Său Legea. Aici se afla sceptrul care nu era purtat 
de o mână omenească; iar faptele deosebit de mari ale Împăratului 
nevăzut al lui Israel erau nespus de grandioase şi înspăimântătoare. 

În toate aceste revelații ale prezenţei divine, slava lui Dumnezeu 
s-a manifestat prin Domnul Hristos. Nu numai la venirea Sa, ci 
de-a lungul tuturor veacurilor, după căderea omului şi după ce s- 
a dat făgăduinţa mântuirii, „Dumnezeu era în Hristos, împăcând 
lumea cu Sine“ (2 Corinteni 5, 19). Domnul Hristos era temelia 
şi centrul sistemului jertfelor, atât în vremea patriarhilor, cât şi în 
epoca iudaică. De la căderea în păcat a primilor noştri părinţi, n-au 
mai fost legături directe între Dumnezeu şi om. Tatăl a dat lumea în 
mâinile Domnului Hristos, ca prin lucrarea Sa de mijlocire să-l poată 
mântui pe om şi să apere şi să îndreptăţească autoritatea şi sfinţenia 
Legii lui Dumnezeu. Toate legăturile dintre cer şi neamul omenesc 
căzut s-au realizat prin Domnul Hristos. Fiul lui Dumnezeu a fost 
Acela care li S-a descoperit patriarhilor. Adam, Noe, Avraam, Isaac, 
Iacov şi Moise au înţeles Evanghelia. Ei au aşteptat mântuirea prin 
Înlocuitorul şi Garantul omenirii. Aceşti oameni sfinţi din vechime 
aveau comuniune cu Mântuitorul care urma să vină în lumea noastră, 
în corp omenesc; iar unii dintre ei au vorbit cu Hristos şi cu îngerii 
cerului faţă către faţă. 

Domnul Hristos nu a fost numai conducătorul poporului evreu în 
pustie — Îngerul în care era Numele lui Dumnezeu şi care, învăluit 
în stâlpul de nor, mergea înaintea mulţimii — ci şi Acela care i-a 
dat lui Israel Legea. În mijlocul slavei înfricoşătoare de la Sinai, 
Domnul Hristos a proclamat în auzul întregului popor Cele Zece 
Porunci ale Legii Tatălui Său. El a fost Acela care i-a dat lui Moise 
Legea, săpată pe tablele de piatră. 

Domnul Hristos a fost Acela care i-a vorbit poporului Său prin 
profeţi. Apostolul Petru, scriind bisericii creştine, spune că profeții 
„care au proorocit despre harul care vă era păstrat vouă, au făcut 
din mântuirea aceasta ţinta cercetărilor şi căutării lor stăruitoare. Ei 
cercetau să vadă ce vreme şi ce împrejurări avea în vedere Duhul lui 
Hristos, care era în ei, când vestea mai dinainte patimile lui Hristos 
şi slava de care aveau să fie urmate“ (1 Petru 1, 10-11). Vocea lui 
Hristos este cea care ne vorbeşte prin Vechiul Testament. „Mărturia 
lui Hristos este Duhul proorociei“ (Apocalipsa 19, 10). 

În învăţăturile pe care le dădea pe când Se afla personal în mijlo- 
cul oamenilor, Domnul Isus îndrepta minţile oamenilor către Vechiul 
Testament. El le spunea iudeilor: „Cercetaţi Scripturile, pentru că so- 
cotiţi că în ele aveţi viaţa veşnică, dar tocmai ele mărturisesc despre 
Mine“ (loan 5, 39). Pe vremea aceea, cărţile Vechiului Testament 
erau singura parte existentă a Bibliei. Şi Fiul lui Dumnezeu a mai 
declarat: „Au pe Moise şi pe profeţi; să asculte de ei“. Şi a adăugat: 
„Dacă nu ascultă pe Moise şi pe prooroci, nu vor crede nici chiar 
dacă ar învia cineva din morţi“ (Luca 16, 29.31). 

Legea ceremonială a fost dată de Domnul Hristos. Chiar şi după 
ce nu mai trebuia păstrată, Pavel le-o înfăţişa iudeilor în adevărata 
poziţie şi valoare, arătând locul pe care îl avea în planul de mântuire 
şi legătura ei cu lucrarea Domnului Hristos; şi marele apostol arăta 
că legea aceasta era măreaţă, vrednică de divinul ei Dătător. Servi- 
ciul solemn de la sanctuar preînchipuia marile adevăruri care urmau 
să fie descoperite de-a lungul generaţiilor ce aveau să vină. Norul de 
tămâie ce se înălța o dată cu rugăciunile poporului Israel reprezenta 
neprihănirea Lui, singura care poate face ca rugăciunea păcătosului 
să fie vrednică de primit înaintea lui Dumnezeu; victima însângerată 
de pe altarul jertfelor mărturisea despre un Răscumpărător ce avea 
să vină; iar din Sfânta Sfintelor, semnul vizibil al prezenţei lui Dum- 
nezeu strălucea cu putere. În felul acesta, prin veacurile de întuneric 
şi apostazie, credinţa a fost păstrată vie în inimile oamenilor, până 
când a sosit timpul pentru venirea lui Mesia cel făgăduit. 

Isus a fost lumina poporului Său — Lumina lumii — înainte 
de a veni pe pământ în corp omenesc. Prima rază de lumină, care a 
străpuns întunericul în care păcatul învăluise omenirea, a venit de la 
Domnul Hristos. Şi de la El a venit orice rază strălucitoare a cerului 
care a căzut asupra locuitorilor pământului. În planul de mântuire, 

Domnul Hristos este Alfa şi Omega — Cel dintâi şi Cel de pe urmă. 
De când Mântuitorul Şi-a vărsat sângele pentru iertarea păcatelor şi 
S-a înălţat la cer, „ca să Se înfăţişeze acum, pentru noi, înaintea lui 
Dumnezeu“ (Evrei 9, 24), s-a revărsat lumină de la crucea Golgotei 
şi din locurile sfinte ale Sanctuarului ceresc. 

Dar lumina aceasta mai clară, ce ne-a fost dată, n-ar trebui să 
ne facă să o dispreţuim pe aceea care, în vremurile de la început, 
a fost primită prin simbolurile care vesteau venirea Mântuitorului. 
Evanghelia lui Hristos revarsă lumină asupra sistemului iudaic şi dă 
importanţă legii ceremoniale. Pe măsură ce se descoperă adevăruri 
noi, iar ceea ce era cunoscut de la început ajunge să fie pus într-o 
lumină mai clară, caracterul şi scopurile lui Dumnezeu sunt date pe 
faţă în purtarea Lui cu poporul ales. Fiecare nouă rază de lumină 
pe care o primim ne aduce o mai clară înţelegere a planului de 
mântuire, care este aducerea la îndeplinire a voinţei divine cu privire 
la mântuirea omului. Vedem astfel o nouă frumuseţe şi o nouă forță 
în Cuvântul inspirat şi studiem paginile lui cu un interes mai profund 
şi mai captivant. 

Sunt mulţi care susţin că Dumnezeu a pus un zid de despărțire 
între evrei şi ceilalți oameni, că grija şi iubirea Sa, care au fost în 
mare măsură retrase de la restul omenirii, au fost concentrate asupra 
poporului Israel. Dar Dumnezeu n-a conceput ca poporul Său să 
înalțe un zid de despărțire între el şi semeni. Inima Iubirii infinite 
era deschisă tuturor locuitorilor pământului. Deşi ei L-au lepădat, El 
căuta fără încetare să li se descopere şi să-i facă părtaşi la iubirea şi 
harul Său. Binecuvântarea Sa a fost dată poporului Său ales, pentru 
ca, la rândul lui, el să fie o binecuvântare pentru alții. 

Dumnezeu l-a chemat pe Avraam, l-a făcut să prospere şi l-a 
onorat; iar credincioşia patriarhului a fost o lumină pentru oamenii 
din toate ţările pe unde a peregrinat. Avraam nu s-a izolat de oamenii 
din jurul său. El a cultivat relaţii de prietenie cu domnitorii naţiunilor 
înconjurătoare, dintre care unii îl tratau cu mare respect, iar cinstea, 
altruismul, vitejia şi bunăvoința lui reprezentau caracterul lui Dum- 
nezeu. În Mesopotamia, Canaan, Egipt şi chiar înaintea locuitorilor 
Sodomei, Dumnezeul cerului a fost descoperit prin reprezentantul 
Său. 

Astfel, Dumnezeu li S-a descoperit egiptenilor şi tuturor naţiu- 
nilor legate de această puternică împărăție, prin Iosif. De ce a ales 


[369] 


342 Patriarhi şi profeți 


oare Dumnezeu să-l înalțe atât de mult pe Iosif în mijlocul egip- 
tenilor? El ar fi putut să folosească o altă cale pentru aducerea la 
îndeplinire a planurilor Sale faţă de fiii lui Iacov; dar a dorit să facă 
din Iosif o lumină şi l-a aşezat în palatul împăratului, pentru ca lu- 
mina cerului să poată ajunge la cei de departe şi la cei de aproape. 
Prin înţelepciunea şi dreptatea sa, prin curăţia şi bunăvoința vieţii 
sale zilnice, prin devotamentul lui faţă de interesele poporului — 
şi poporul acela era poporul unei naţiuni idolatre — Iosif a fost un 
reprezentant al lui Hristos. În binefăcătorul, către care tot Egiptul 
se întorcea cu recunoştinţă şi laude, acel popor păgân trebuia să 
vadă iubirea Creatorului şi Răscumpărătorului lui. Şi în Moise, de 
asemenea, Dumnezeu a aşezat o lumină lângă tronul celei mai mari 
împărăţii a pământului, pentru ca toţi aceia care ar fi voit să-L poată 
afla pe viul şi adevăratul Dumnezeu. Şi toată această lumină le-a 
fost dată egiptenilor mai înainte ca mâna lui Dumnezeu să se întindă 
asupra lor cu judecăţile Sale. 

Cu prilejul eliberării poporului Israel din Egipt, cunoaşterea 
puterii lui Dumnezeu s-a răspândit în lung şi-n lat. Războinicii cetăţii 
Ierihon tremurau: „De când am auzit lucrul acesta“, spunea Rahav, 
„ni s-a tăiat inima şi toţi ne-am pierdut nădejdea înaintea voastră; 
căci Domnul Dumnezeul vostru este Dumnezeu sus în ceruri şi jos pe 
pământ“ (losua 2, 11). La sute de ani după exod, preoţii filistenilor 
îi aminteau poporului lor despre plăgile căzute asupra Egiptului, 
avertizându-l ca nu cumva să se împotrivească Dumnezeului lui 
Israel. 

Dumnezeu l-a chemat pe Israel, l-a binecuvântat şi l-a înălţat, nu 
pentru ca prin ascultarea de Lege numai ei să primească favoarea 
Lui şi să devină primitori exclusivi ai binecuvântărilor Sale, ci ca 
să Se descopere prin ei tuturor locuitorilor pământului. În vederea 
îndeplinirii acestui scop, El le-a poruncit să se păstreze deosebiți de 
naţiunile idolatre din jurul lor. 

Idolatria şi toate păcatele ce veneau pe urmele ei erau o urâciune 
înaintea lui Dumnezeu şi El a poruncit poporului Său să nu se 
amestece cu celelalte popoare — „să nu te iei după popoarele acestea 
în purtarea lor“ (Exodul 23, 24) şi să-L uite pe Dumnezeu. El le-a 
interzis căsătoria cu idolatrii, ca nu cumva inimile lor să se depărteze 
de El. Era tot atât de trebuincios atunci, cum este şi astăzi, ca poporul 
lui Dumnezeu să fie curat, „neîntinat de lume“. El trebuia să se 

păstreze neatins, liber de spiritul acesteia, pentru că ea este vrăjmaşă 
adevărului şi neprihănirii. Dar Dumnezeu nu intenţiona ca poporul 
Său, într-o exclusivistă îndreptăţire de sine, să se izoleze de lume, 
astfel încât să nu poată avea vreo influenţă asupra ei. 

Asemenea Învăţătorului lor, urmaşii Domnului Hristos din fie- 
care veac trebuie să fie lumina lumii. Mântuitorul spunea: „O cetate 
aşezată pe un munte nu poate să rămână ascunsă. Şi oamenii nu 
aprind lumina ca s-o pună sub obroc, ci o pun în sfeşnic şi luminează 
tuturor celor din casă“, adică din lume. Şi El adaugă: „ot aşa să 
lumineze şi lumina voastră înaintea oamenilor, ca ei să vadă faptele 
voastre bune şi să slăvească pe Tatăl vostru, care este în ceruri“ (Ma- 
tei 5, 14-16). Aceasta este tocmai ce au făcut Enoh, Noe, Avraam, 
Iosif şi Moise. Este tocmai ceea ce dorea Dumnezeu să facă poporul 
Israel. 

Inima lor, rea de necredinţă, aflată sub controlul lui Satana, i-a 
făcut să ascundă lumina, în loc s-o facă să lumineze asupra popoare- 
lor înconjurătoare; a fost acelaşi spirit bigot care i-a determinat fie 
să urmeze obiceiurile nelegiuite ale păgânilor, fie să se ţină deoparte, 
într-o atitudine plină de mândrie, ca şi cum iubirea şi purtarea de 
grijă a lui Dumnezeu erau numai pentru ei. 

După cum Biblia ne prezintă două legi — una neschimbătoare 
ŞI veşnică, iar cealaltă trecătoare, provizorie — tot astfel sunt două 
legăminte. Legământul harului a fost făcut întâia dată cu omul în 
Eden, când, după cădere, s-a dat o făgăduinţă divină — că sămânţa 
femeii urma să zdrobească capul şarpelui. Legământul acesta le 
oferea tuturor oamenilor iertare şi sprijinul harului lui Dumnezeu 
pentru ascultare viitoare prin credinţa în Hristos. Li se făgăduia, de 
asemenea, viaţa veşnică, cu condiţia credincioşiei faţă de Legea lui 
Dumnezeu. În felul acesta, patriarhii au primit nădejdea mântuirii. 

Acelaşi legământ a fost reînnoit faţă de Avraam în făgăduinţa: 
„Toate neamurile pământului vor fi binecuvântate în sămânţa ta“ 
(Geneza 22, 18). Această făgăduinţă arăta spre Domnul Hristos. Aşa 
a înţeles-o Avraam (vezi Galateni 3, 3.16) şi şi-a pus încrederea în 
Domnul Hristos pentru iertarea păcatelor. Credinţa aceasta i-a fost 
socotită ca neprihănire. Legământul cu Avraam menținea, de aseme- 
nea, autoritatea Legii lui Dumnezeu. Domnul S-a arătat lui Avraam 
şi i-a zis: „Eu sunt Dumnezeul cel Atotputernic; umblă înaintea Mea 
şi fii fără prihană“ (Geneza 17, 1). Mărturia lui Dumnezeu cu privire 

la servul Său credincios a fost: „Avraam a ascultat de porunca Mea 
şi a păzit ce i-am cerut, a păzit poruncile Mele, orânduirile Mele 
şi legile Mele“ (Geneza 26, 5). Şi Domnul i-a spus: „Voi pune le- 
gământul Meu între Mine şi tine şi sămânţa ta după tine, din neam 
în neam; acesta va fi un legământ veşnic, în puterea căruia Eu voi fi 
Dumnezeul tău şi al seminţei tale după tine“ (Geneza 17, 7). 

Deşi acest legământ a fost făcut cu Adam şi reînnoit cu Avraam, 
a putut fi ratificat numai la moartea lui Isus Hristos. El 

existase în chip de făgăduinţă a lui Dumnezeu de la cea dintâi 
comunicare făcută cu privire la mântuire; fusese primit prin credinţă; 
şi cu toate acestea, când a fost ratificat de Domnul Hristos, a fost 
numit un legământ nou. Legea lui Dumnezeu stătea la baza acestui 
legământ, care în principiu era un acord pentru a-i aduce din nou pe 
oameni în armonie cu voinţa divină, aşezându-i într-o poziţie în care 
puteau asculta de Legea lui Dumnezeu. 

Un alt contract — numit în Scriptură „vechiul legământ“ — 
a fost încheiat între Dumnezeu şi Israel, la Sinai, şi a fost apoi 
ratificat prin sângele jertfei. Legământul avraamic a fost ratificat 
prin sângele Domnului Hristos şi a fost numit „al doilea“ sau „noul“ 
legământ, deoarece sângele cu care a fost sigilat a fost vărsat după 
sângele primului legământ. Faptul că noul legământ era valabil în 
zilele lui Avraam reiese în mod clar din aceea că a fost confirmat 
atunci atât prin făgăduinţă, cât şi prin jurământul lui Dumnezeu, cele 
„două lucruri care nu se pot schimba şi în care este cu neputinţă ca 
Dumnezeu să mintă“ (Evrei 6, 18). 

Dar, dacă legământul avraamic conţinea făgăduinţa mântuirii, 
de ce s-a mai făcut un alt legământ la Sinai? În robie, poporul 
pierduse în mare măsură cunoaşterea de Dumnezeu şi a principiilor 
legământului avraamic. Eliberându-i din Egipt, Dumnezeu a căutat 
să le descopere puterea şi mila Sa, pentru ca ei să fie făcuţi să-L 
iubească şi să aibă încredere în El. I-a dus la Marea Roşie, unde, 
fiind urmăriţi de egipteni, scăparea părea că este imposibilă. Aceasta 
pentru ca ei să-şi poată da seama de totala lor neputinţă, de nevoia 
lor de ajutor dumnezeiesc, cum şi de faptul că El lucrase izbăvirea 
lor. În felul acesta, ei au fost umpluţi de iubire şi recunoştinţă faţă de 
Dumnezeu şi de încredere în puterea Lui de a-i ajuta. El Şi-i alipise 
de Sine, ca Eliberator al lor din robia trecătoare. 

Dar mai era un adevăr, mult mai mare, care trebuia să fie înscris 
în mintea lor. 'Trăind în mijlocul idolatriei şi al corupţiei, ei nu 
aveau o concepţie dreaptă cu privire la sfinţenia lui Dumnezeu, la 
păcătoşenia fără margini a inimii lor, la faptul că în ei înşişi nu aveau 
nici un pic de putere pentru a da ascultare Legii lui Dumnezeu, 
precum şi la nevoia lor după un Mântuitor. Toate acestea trebuia să 
le înveţe. 

Dumnezeu i-a adus la Sinai, unde Şi-a descoperit slava, le-a dat 
Legea Sa şi făgăduinţa unor mari binecuvântări, cu condiţia ascultă- 
rii: „Dacă veţi asculta glasul Meu şi dacă veţi păzi legământul Meu... 
Îmi veţi fi o împărăție de preoţi şi un neam sfânt“ (Exodul 19, 5.6). 
Poporul nu şi-a dat seama de păcătoşenia inimii lor şi de faptul că, 
fără Hristos, era imposibil pentru ei să ţină Legea lui Dumnezeu; şi, 
în mod pripit, au încheiat un legământ cu Dumnezeu. Având impre- 
sia că sunt în stare să realizeze propria lor neprihănire, au declarat: 
„Vom face şi vom asculta tot ce a zis Domnul“ (Exodul 24, 7). Ei au 
fost martori ai proclamării Legii într-o măreție înspăimântătoare şi 
au tremurat de groază înaintea muntelui; şi, cu toate acestea, n-au 
trecut decât câteva săptămâni şi au rupt legământul cu Dumnezeu, 
s-au plecat până la pământ şi s-au închinat înaintea unui chip cioplit. 
Ei nu mai puteau nădăjdui în bunăvoința lui Dumnezeu pe temeiul 
unui legământ pe care îl călcaseră; şi acum, văzându-şi păcătoşenia 
lor şi nevoia de iertare, au fost aduşi în situaţia de a-şi da seama de 
nevoia lor după un Mântuitor, descoperit în legământul avraamic şi 
preînchipuit în jertfele aduse. Acum, prin credinţă şi iubire, au fost 
legaţi de Dumnezeu ca Izbăvitor al lor din robia păcatului. Acum 
erau pregătiţi să preţuiască binecuvântările noului legământ. 

Condiţiile „vechiului legământ“ erau: ascultă şi vei trăi. „Să le 
împlinească omul, ca să trăiască prin ele“ (Ezechiel 20, 11; Leviticul 
18, 5); dar „blestemat să fie cine nu va împlini cuvintele legii acesteia 
şi cine nu le va face“ (Deuteronom 27, 20). Noul legământ a fost 
întemeiat pe „făgăduinţe mai bune“ — făgăduinţa iertării păcatelor 
şi a harului lui Dumnezeu de a înnoi inima şi a o aduce în armonie cu 
principiile Legii lui Dumnezeu. „lată legământul pe care-l voi face 
cu casa lui Israel, după zilele acelea, zice Domnul: Voi pune Legea 
Mea înlăuntrul lor, o voi scrie în inima lor ... le voi ierta nelegiuirea 
şi nu-Mi voi mai aduce aminte de păcatul lor“ (Ieremia 31, 33-34). 

Aceeaşi Lege care a fost săpată pe tablele de piatră este scrisă de 
Duhul Sfânt pe tablele inimii. În loc să încercăm să realizăm propria 
noastră neprihănire, noi primim neprihănirea Domnului Hristos. 
Sângele Său face ispăşire pentru păcatele noastre. Ascultarea Lui 
este primită ca fiind a noastră. Apoi, inima renăscută prin Duhul 
Sfânt va aduce „roadele Duhului“. Prin harul lui Hristos, vom trăi 
în ascultare de Legea lui Dumnezeu, scrisă acum în inimile noastre. 
Având Duhul lui Hristos, vom umbla aşa cum a umblat El. Prin 
profet, El declară despre Sine: „Vreau să fac voia Ta, Dumnezeule! 
Şi Legea Ta este în fundul inimii mele“ (Psalmii 40, 8). Iar când era 
în mijlocul oamenilor, El a spus: „Tatăl Meu nu M-a lăsat singur, 
pentru că totdeauna fac ce-l este plăcut“ (loan 8, 29). 

Apostolul Pavel arată lămurit legătura dintre credinţă şi Lege în 
cadrul noului legământ. El zice: „Fiindcă suntem îndreptăţiţi prin 
credinţă, avem pace cu Dumnezeu prin Domnul nostru Isus Hristos“. 
„Deci, prin credinţă desfiinţăm noi Legea? Nicidecum, noi întărim 
Legea.“. „Căci lucru cu neputinţă Legii, întrucât firea pământească 
o făcea fără putere“ — ea nu putea să-l îndreptăţească pe om, pentru 
Că, în natura sa păcătoasă, el nu putea să ţină Legea — „Dumnezeu a 
osândit păcatul în firea pământească, trimițând, din pricina păcatului, 
pe Însuşi Fiul Său într-o fire asemănătoare cu a păcatului, pentru ca 
porunca Legii să fie împlinită în noi, care trăim nu după îndemnurile 
firii pământeşti, ci după îndemnurile Duhului“ (Romani 5, 1; 3, 31; 
8, 3.4). 

Lucrarea lui Dumnezeu este aceeaşi în toate timpurile, deşi sunt 
diferite trepte de dezvoltare şi diferite manifestări ale puterii Sale, 
pentru a putea face față nevoilor oamenilor din diferite timpuri. 
Începând cu prima făgăduință a Evangheliei, coborând prin timpurile 
patriarhale şi iudaice şi ajungând până în vremurile noastre, are loc o 
desfăşurare progresivă a scopurilor urmărite de Dumnezeu în planul 
de mântuire. Mântuitorul preînchipuit în ritualurile şi ceremoniile 
legii iudaice este acelaşi cu Cel descoperit în Evanghelie. Norii 
care învăluiau fiinţa Sa divină s-au dat la o parte; ceața şi umbrele 
au dispărut şi Isus, Răscumpărătorul lumii, Se descoperă. El, care 
a proclamat Legea pe Sinai şi care i-a dat lui Moise preceptele 
legii ceremoniale, este acelaşi care a rostit Predica de pe Munte. 
Marile principii ale iubirii lui Dumnezeu, pe care le-a prezentat ca 
temelie a Legii şi profeților, sunt numai o repetare a ceea ce i-a spus 

prin Moise, poporului evreu: „Ascultă, Israele! Domnul, Dumnezeul 
nostru, este singurul Domn. Să iubeşti pe Domnul Dumnezeul tău, 
cu toată inima ta, cu tot sufletul tău şi cu toată puterea ta“. „Să iubeşti 
pe aproapele tău ca pe tine însuţi“ (Deuteronom 6, 4.5; Leviticul 19, 
18). În ambele dispensaţiuni, Învățătorul este acelaşi. Cerinţele lui 
Dumnezeu sunt aceleaşi. Căci toate pornesc de la Cel, „în care nu 
este nici schimbare, nici umbră de mutare“ (lacov 1, 17). [374] 


Capitolul 33 — De la Sinai la Cadeş 


Construirea tabernacolului n-a început decât după un timp oa- 
recare de la sosirea poporului Israel la Sinai, iar cortul cel sfânt a 
fost înălţat pentru întâia oară la începutul celui de-al doilea an al 
exodului. A urmat consacrarea preoților, sărbătorirea Paştelor, numă- 
rătoarea poporului şi completarea diferitelor aranjamente esenţiale 
pentru sistemul religios şi civil, astfel încât aproape un an a fost 
petrecut în tabăra de la Sinai. Aici, închinarea a luat o formă mai 
clară, se dăduseră legi pentru guvernarea naţiunii şi o organizare 
mai eficientă, care au influenţat pregătirea lor pentru intrarea în ţara 
Canaanului. 

Cârmuirea lui Israel era caracterizată prin cea mai desăvârşită 
organizare, minunată atât pentru că era completă, cât şi pentru sim- 
plitatea ei. Ordinea manifestată atât de izbitor în perfecțiunea aran- 
jamentului tuturor lucrurilor create de Dumnezeu se manifesta şi 
în sistemul organizării ebraice. Dumnezeu era centrul autorităţii 
şi guvernării, Împăratul lui Israel. Moise era conducătorul vizibil, 
numit de Dumnezeu pentru aplicarea legilor în numele Său. Dintre 
bătrânii seminţilor s-a ales mai târziu un sfat de şaptezeci, ca să-l 
ajute pe Moise în problemele generale ale naţiunii. Apoi, veneau 
preoţii, care ÎI întrebau pe Domnul în sanctuar. Mai marii sau prin- 
ţii conduceau seminţiile. Sub aceştia erau „căpetenii peste o mie, 
căpetenii peste o sută, căpetenii peste cincizeci şi căpetenii peste 
zece“; şi, în cele din urmă, dregătorii care puteau fi folosiţi în diferite 
slujbe. (Deuteronom 1, 15). 

Tabăra ebraică era organizată într-o ordine desăvârşită. Ea era 
împărţită în trei mari părţi, fiecare având locul său stabilit. În mijloc 
era aşezat cortul întâlnirii (tabernacolul), reşedinţa Împăratului ne- 
văzut. În jurul acestuia erau aşezaţi preoţii şi leviţii. Dincolo de ei 
erau aşezate toate celelalte seminţii. 

Leviţilor le era încredinţată grija pentru sfântul locaş şi tot ce 
aparţinea de el, atât în tabără, cât şi în timpul călătoriei. Când tabăra 
se punea în mişcare, ei trebuia să strângă cortul sfânt; când se ajungea 

la un loc de popas, ei trebuia să-l întindă. Nici unei alte persoane 
din vreo altă seminţie nu îi era îngăduit să se apropie, sub pedeapsa 
cu moartea. Leviţii erau împărţiţi în trei grupe, descendenţi ai celor 
trei fii ai lui Levi, şi fiecăruia îi erau rânduite un loc şi o lucrare 
deosebită. În faţa cortului întâlnirii şi foarte aproape de el se aflau 
corturile lui Moise şi Aaron. Spre sud erau chehatiţii, a căror datorie 
era să aibă grijă de chivot şi de celălalt mobilier; spre nord se aflau 
merariţii, care aveau grijă de stâlpi, picioare, scânduri etc.; iar înapoi 
erau gherşoniţii, în grija cărora se aflau covoarele şi pânzele. 

Locul fiecărei seminţii era de asemenea stabilit. Fiecare trebuia 
să meargă şi să tăbărască lângă steagul său, după cum poruncise 
Domnul: „Copiii lui Israel au să tăbărască fiecare lângă steagul lui, 
sub semnele casei părinţilor lui; să tăbărască în faţa şi împrejurul cor- 
tului întâlnirii.“ „Pe drum, vor ţine şirul în care au tăbărât fiecare la 
rândul lui, după steagul lui“ (Numeri 2, 2.17). Mulţimii pestriţe, care 
însoțea poporul Israel, nu i se îngăduia să locuiască în acelaşi loc cu 
acesta, ci trebuia să locuiască afară din tabără; iar urmaşii lor trebuia 
să fie excluşi din adunare până la a treia generaţie (Deuteronom 23, 
7-8). 

O curăţenie desăvârşită şi o ordine strictă trebuia să fie în toată 
tabăra şi în împrejurimile ei. Erau impuse rânduieli sanitare cate- 
gorice. Orice persoană necurată din vreun motiv oarecare nu avea 
voie să intre în tabără. Aceste măsuri erau absolut trebuincioase pen- 
tru păstrarea sănătăţii în mijlocul mulţimii; era de asemenea necesar 
să fie menținute o ordine şi o curăţenie desăvârşite, pentru ca Israel 
să se poată bucura de prezenţa unui Dumnezeu sfânt. De aceea, El a 
spus: „Domnul, Dumnezeul tău, merge în mijlocul taberei tale, ca 
să te ocrotească şi să-ţi dea în mână pe vrăjmaşii tăi dinaintea ta; 
tabăra ta va trebui deci să fie sfântă“ (Deuteronom 23, 7-8.14). 

În toate călătoriile lui Israel, „chivotul legământului Domnului 
a pornit înaintea lor ... ca să le caute un loc de odihnă“ (Numeri 
10, 33). Purtat de fiii lui Chehat, chivotul sfânt, cuprinzând Legea 
cea sfântă a lui Dumnezeu, deschidea drumul. Înaintea lui mergeau 
Moise şi Aaron; iar preoţii, purtând trâmbiţe de argint, erau lângă ei. 
Preoţii aceştia primeau de la Moise îndrumări, pe care le comunicau 
poporului prin sunet de trâmbiţe. Era datoria conducătorilor fiecărei 
grupe de a da directive lămurite cu privire la mişcările ce trebuia 

făcute, după indicaţiile date de trâmbiţe. Oricine neglija să dea 
ascultare îndrumărilor date era pedepsit cu moartea. 

Dumnezeu este un Dumnezeu al ordinii. Tot ce este în legătură 
cu cerul este într-o perfectă ordine; mişcarea oştilor îngereşti este 
caracterizată de supunere şi o desăvârşită disciplină. Succesul poate 
fi obţinut numai prin ordine şi o lucrare armonioasă. Dumnezeu cere 
ordine şi sistem în lucrarea Sa de astăzi, tot aşa cum a cerut şi în 
zilele poporului Israel. Toți aceia care lucrează pentru El trebuie să 
lucreze în mod inteligent, nu în chip nepăsător şi la voia întâmplării. 
El vrea ca lucrarea Lui să fie făcută cu credinţă şi exactitate, pentru 
ca să-Şi poată pune sigiliul aprobării Sale asupra ei. 

Dumnezeu personal i-a condus pe izraeliţi în toate călătoriile lor. 
Locul unde trebuia aşezată tabăra era arătat prin pogorârea stâlpului 
de nor; şi, atâta timp cât trebuia să rămână în tabără, stâlpul de 
nor rămânea deasupra tabernacolului. Când trebuia să-şi continue 
călătoria, acesta se ridica deasupra cortului cel sfânt. O solemnă 
invocaţie se rostea atât la oprire, cât şi la plecare. „Când pornea 
chivotul, Moise spunea: «Scoală-Te, Doamne, ca să se împrăştie 
vrăjmaşii Tăi şi să fugă dinaintea Feţei Tale cei ce Te urăsc». lar 
când îl aşezau zicea: «Întoarce-Te, Doamne, la zecile de mii ale 
miilor lui Israel» (Numeri 10, 35-36). 

Între Sinai şi Cadeş, care este la hotarul Canaanului, se întinde 
un drum de numai unsprezece zile de călătorie; şi, cu perspectiva 
unei imediate intrări în ţara cea bună, oştile lui Israel şi-au reluat 
călătoria, atunci când norul a dat, în cele din urmă, semnalul de 
plecare mai departe. Dumnezeu făcuse minuni, scoțându-i afară din 
Egipt, şi la ce binecuvântări se puteau aştepta acum, când făcuseră 
un legământ oficial, ca să-L primească pe El ca Suveran al lor, după 
ce fuseseră recunoscuţi ca popor ales al Celui Prea Înalt! 

Şi totuşi, mulţi plecau fără plăcere din locul unde avuseseră 
tabăra atâta vreme. Ajunseseră să privească la el ca la căminul 
lor. La adăpostul acelor ziduri de granit, Dumnezeu Îşi strânsese 
poporul, deosebit de toate celelalte naţiuni, pentru a-i repeta Legea 
Lui cea sfântă. Le plăcea să privească la muntele cel sfânt, pe ale 
cărui vârfuri prăpăstioase şi pe ale cărui culmi pustii slava divină se 
manifestase de atâtea ori. Scena era aşa de strâns legată de prezenţa 
lui Dumnezeu şi a sfinţilor îngeri, încât li se părea că este prea sfântă 
spre a fi părăsită cu nepăsare şi, cu atât mai mult, cu voie bună. 

Cu toate acestea, la semnalul dat de trâmbiţe, întreaga tabără s-a 
pus în mişcare, cu tabernacolul purtat la mijloc, şi fiecare seminţie în 
locul ce-i era rânduit, fiecare sub steagul ei. Toţi ochii erau îndreptaţi 
cu nerăbdare să vadă în ce direcţie îi va conduce norul. Cum el 
se mişca spre răsărit, unde se îngrămădeau numai mase de munţi 
adunaţi laolaltă, negri şi pustii, un simţământ de tristeţe şi îndoială 
se ridică în inimile multora. Pe măsură ce înaintau, drumul se făcea 
mai greu. Drumul lor trecea prin strâmtori pietroase şi prin pustiuri 
sterpe. De jur împrejurul lor era o pustietate mare şi întinsă — „un 
pământ uscat şi plin de gropi“, „un pământ unde domneşte seceta 
şi umbra morţii“, „un pământ pe unde nimeni nu trece şi unde nu 
locuieşte nici un om“ (Ieremia 2, 6). Trecătorile stâncoase erau pline, 
pretutindeni, de bărbaţi, femei şi copii, de animale şi care, de şiruri 
lungi de turme şi cirezi. Înaintarea lor nu putea fi decât înceată şi 
obositoare; iar mulţimea, după îndelungata ei rămânere în tabără, nu 
era pregătită să înfrunte primejdiile şi neplăcerile drumului. 

După trei zile de călătorie, se auzeau deja murmurări pe faţă. 
Acestea au pornit de la mulţimea pestriță, dintre care mulţi nu erau 
pe deplin uniţi cu Israel şi căutau întruna pricină de ceartă. Nemulţu- 
miţilor nu le plăcea direcţia în care mergeau şi căutau mereu greşeli 
în felul în care Moise îi conducea, cu toate că ştiau bine că el, ca 
şi ei, urma norul călăuzitor. Fiind molipsitoare, nemulţumirea s-a 
întins repede în toată tabăra. 

Din nou au început să ceară să mănânce carne. Deşi erau ali- 
mentaţi din belşug cu mană, nu erau mulţumiţi. În timpul robiei în 
Egipt, izraeliţii fuseseră constrânşi să consume hrana cea mai simplă 
cu putinţă; dar pofta mare de mâncare, datorită lipsurilor şi muncii 
istovitoare, o făcea să fie gustoasă. Totuşi, mulţi egipteni, care acum 
se aflau în mijlocul lor, fuseseră obişnuiţi cu o dietă bogată; şi aceştia 
erau primii care se plângeau. Când s-a dat mana, chiar înainte ca 
poporul Israel să ajungă la Sinai, Domnul le dăduse carne, ca răspuns 
la plângerile lor, dar le dăduse numai pentru o zi. 

Dumnezeu ar fi putut să le dea carne tot aşa de uşor cum le 
dădea şi mană, dar asupra lor se pusese o restricţie, şi aceasta pentru 
binele lor. Scopul lui Dumnezeu a fost acela de a le da hrana cea 
mai corespunzătoare pentru nevoile lor, în locul unei diete excitante 
cu care mulţi se deprinseseră în Egipt. Apetitul pervertit trebuia să 
fie adus într-o stare mai sănătoasă, pentru ca să se poată bucura de 

hrana dată omului la început, roadele pămâtului, pe care Dumnezeu 
le-a dat lui Adam şi Evei în Eden. Pentru acest motiv, poporul Israel 
a fost lipsit, într-o mare măsură, de hrana animală. 

Satana i-a ispitit să socotească această restricție ca fiind ne- 
dreaptă şi crudă. El i-a făcut să poftească după lucruri nepermise, 
deoarece a văzut că lăsarea în voia unui apetit fără frâu duce la 
senzualitate şi, în felul acesta, poporul putea fi mult mai uşor adus 
sub controlul său. Autorul bolii şi al mizeriei îi va asalta pe oameni 
acolo unde va putea avea cel mai mare succes. De când a ispitit-o 
pe Eva să mănânce din fructul oprit, prin ispite adresate apetitului, 
el i-a dus, într-o mare măsură, pe oameni la păcat. Prin aceleaşi 
mijloace, l-a făcut pe Israel să murmure împotriva lui Dumnezeu. 
Necumpătarea în mâncare şi băutură, conducând aşa cum se vede la 
satisfacerea pasiunilor josnice, pregăteşte calea pentru ca oamenii să 
nesocotească toate obligaţiile morale. Când au fost asaltaţi de ispită, 
ei au avut o slabă putere ca să i se împotrivească. 

Dumnezeu i-a scos pe izraeliţi din Egipt ca să-i poată aşeza în 
ţara Canaanului ca pe un popor curat, sfânt şi fericit. Pentru ca să 
poată realiza acest plan, El i-a supus la o serie de rânduieli şi la dis- 
ciplină, atât pentru binele lor, cât şi pentru binele urmaşilor lor. Dacă 
ar fi fost dispuşi să-şi înfrângă apetitul, în ascultare de înţeleptele 
Lui oprelişti, slăbiciunea şi boala ar fi fost necunoscute printre ei. 
Urmaşii lor ar fi avut atât putere fizică, cât şi intelectuală. Ei ar fi 
avut o clară cunoaştere a adevărului şi a datoriei, o ascuţită putere de 
a face deosebire între bine şi rău şi o judecată sănătoasă. Dar lipsa 
de bunăvoință de a se supune restricțiilor şi cerinţelor lui Dumnezeu 
i-a împiedicat, într-o mare măsură, să ajungă la treapta cea înaltă pe 
care El dorea ca ei s-o atingă şi să primească binecuvântările pe care 
era gata să le reverse asupra lor. 

Psalmistul spune: „Au ispitit pe Dumnezeu în inima lor, cerând 
mâncare după poftele lor. Au vorbit împotriva lui Dumnezeu şi au 
zis: «Oare va putea Dumnezeu să pună o masă în pustie? lată că El a 
lovit stânca, de au curs ape şi s-au vărsat şiroaie. Dar va putea El să 
dea şi pâine sau să facă rost de carne poporului Său?» Domnul a auzit 
şi S-a mâniat“ (Psalmii 78, 18-21). Cârtirile şi strigătele fuseseră 
dese în timpul călătoriei lor de la Marea Roşie la Sinai, dar, din milă 
faţă de neştiinţa şi orbirea lor, Dumnezeu nu a adus atunci judecăţile 
Sale asupra lor pentru acest păcat. Dar, de la data aceea, El li Se 

descoperise la Horeb. Ei primiseră multă lumină, întrucât fuseseră 
martori oculari ai măreției, puterii şi îndurării lui Dumnezeu; iar 
necredinţa şi nemulţumirea făceau ca vinovăția lor să fie mult mai 
mare. Mai mult, ei se legaseră să-L primească pe Domnul ca Împărat 
al lor şi să se supună autorităţii Lui. Cârtirea lor era acum adevărată 
rebeliune şi, ca atare, trebuia să fie pedepsită prompt şi în mod vădit, 
dacă trebuia ca Israel să fie scăpat de anarhie şi ruină: „S-a aprins 
între ei focul Domnului şi a mistuit o parte din marginea taberei“ 
(Numeri 11, 1). Cei mai vinovaţi dintre nemulţumiţi au fost ucişi de 
fulgerele pornite din nor. 

Plin de groază, poporul a strigat către Moise să se roage Domnu- 
lui pentru ei. El a făcut lucrul acesta şi focul s-a stins. În amintirea 
acestei judecăţi divine, el a dat locului numele de Tabeera, „ardere“. 

Dar răul a ajuns în curând mai mare ca înainte. În loc să-i facă 
pe supraviețuitori umiliţi şi pocăiţi, pedeapsa aceasta teribilă părea 
că n-a făcut altceva decât să sporească şi mai mult cârtirile lor. 
Pretutindeni, poporul se aduna la intrarea corturilor, plângând şi 
văitându-se. „Adunăturii de oameni, care se aflau în mijlocul lui 
Israel, i-a venit pofta, ba chiar şi copiii lui Israel au început să plângă 
şi să zică: «Cine ne va da carne să mâncăm? Ne aducem aminte 
de peştii pe care îi mâncam în Egipt şi care nu ne costau nimic, de 
castraveți, de pepeni, de praji, de ceapă şi usturoi. Acum, ni s-a uscat 
sufletul; nu mai este nimic! Ochii noştri nu văd decât mana aceasta». 
În felul acesta, ei îşi manifestau nemulţumirea faţă de hrana ce le 
era dată de Creatorul lor. Totuşi ei aveau dovezi neîntrerupte că ea 
era corespunzătoare nevoilor lor, căci, cu toate greutăţile pe care le 
îndurau, nu era nici un suferind în toate seminţiile lui Israel. 

Inima lui Moise s-a întristat. El mijlocise ca Israel să nu fie 
nimicit, chiar dacă urmaşii săi ar fi putut astfel ajunge o mare naţiune. 
În iubirea sa pentru ei, el se rugase ca mai bine să fie şters numele 
său din cartea vieţii „decât să fie lăsaţi să piară“. Pentru ei riscase 
totul, şi acum acesta era răspunsul. Toate necazurile lor, chiar şi 
suferinţele lor imaginare, le puneau pe seama lui; iar cârtirile lor 
ticăloase îi făceau îndoit de grea povara grijii şi a răspunderii, sub 
care se clătina. În necazul său, era ispitit să nu mai aibă încredere 
nici în Dumnezeu. Rugăciunea lui era aproape o plângere: „Pentru 
ce mâhnegşti Tu pe robul Tău şi pentru ce n-am căpătat eu trecere 
înaintea Ta, de ai pus peste mine sarcina acestui popor întreg? De 

unde să iau carne, ca să dau la tot poporul acesta? Căci ei plâng la 
mine zicând: «Dă-ne carne să mâncăm!» Eu singur nu pot să port pe 
tot poporul acesta, căci este prea greu pentru mine.“ 

Domnul îi ascultă rugăciunea şi-i spuse să cheme şaptezeci de 
bărbaţi dintre bătrânii lui Israel — oameni nu numai înaintați în 
vârstă, ci şi cu demnitate, cu judecată sănătoasă şi experienţă. „Adu- 
i la cortul întâlnirii“, zise El, „şi să se înfăţişeze acolo împreună cu 
tine. Eu Mă voi pogort şi-ţi voi vorbi acolo; voi lua din duhul care 
este peste tine şi-l voi pune peste ei ca să poarte împreună cu tine 
sarcina poporului şi să n-o porţi tu singur.“ 

Domnul îi îngădui lui Moise să-i aleagă pe cei mai credincioşi 
şi mai capabili bărbaţi ca să împartă răspunderea cu el. Influenţa 
lor urma să dea ajutor ca să ţină în frâu violenţa poporului şi să 
stingă răscoala; şi totuşi, din promovarea lor în loc de frunte aveau 
să rezulte, în cele din urmă, serioase rele. Ei n-ar fi fost niciodată 
aleşi dacă Moise ar fi dovedit o credinţă corespunzătoare în semnele 
primite cu privire la puterea şi bunătatea lui Dumnezeu. Dar el a 
amplificat prea mult poverile şi lucrarea, aproape pierzând din vedere 
faptul că nu era decât instrumentul prin care Dumnezeu lucrase. El 
nu era îndreptăţit nici în cea mai mică măsură să-şi îngăduie un 
spirit de cârtire, care era blestemul lui Israel. Dacă s-ar fi sprijinit în 
totul pe Dumnezeu, Domnul l-ar fi călăuzit fără încetare şi i-ar fi dat 
putere pentru orice situaţie. 

Moise a fost îndrumat să pregătească poporul pentru ceea ce 
Dumnezeu avea de gând să facă pentru ei: „Sfinţiţi-vă pentru mâine 
şi aveţi să mâncaţi carne, fiindcă aţi plâns în auzul Domnului şi aţi 
zis: «Cine ne va da carne să mâncăm? Căci noi o duceam bine în 
Egipt.» Domnul vă va da carne şi veţi mânca. 

Aveţi să mâncaţi carne nu o zi, nici două zile, nici cinci zile, nici 
zece zile, nici douăzeci de zile, ci o lună întreagă, până vă va ieşi 
pe nări şi vă veţi scârbi de ea, pentru că n-aţi ascultat de Domnul 
care este în mijlocul vostru şi pentru că aţi plâns înaintea Lui zicând: 
«Pentru ce am ieşit noi oare din Egipt?» 

„Şase sute de mii de oameni care merg pe jos alcătuiesc poporul 
în mijlocul căruia sunt şi eu“, spuse Moise, „şi Tu zici: «Le voi da 
carne şi vor mânca o lună întreagă». Putem tăia oare atâtea oi şi 
atâţia boi, ca să le ajungă? Sau nu cumva avem să prindem toţi peştii 
mării, ca să le ajungă?“ El a fost mustrat pentru lipsa de încredere: 

„Nu cumva s-a scurtat mâna Domnului? Vei vedea acum dacă ceea 
ce ţi-am spus se va întâmpla sau nu“. Moise a repetat adunării 
cuvintele Domnului şi a făcut cunoscută numirea celor şaptezeci 
de bătrâni. Cuvântul de însărcinare, pe care marele conducător l-a 
adresat acestor bărbaţi aleşi, poate servi foarte bine ca model de 
integritate judecătorilor şi legiuitorilor vremurilor moderne: „Să 
ascultați pe fraţii voştri şi să judecaţi după dreptate neînțelegerile 
fiecăruia cu fratele lui sau cu străinul. Să nu căutaţi la faţa oamenilor 
în judecăţile voastre; să ascultați pe cel mic ca şi pe cel mare; să 
nu vă temeţi de nimeni, căci Dumnezeu e Cel care face dreptate“ 
(Deuteronom 1, 16-17). 

Moise îi chemă apoi pe cei şaptezeci la cortul întâlnirii: „Domnul 
S-a pogorât în nor şi a vorbit lui Moise; a luat din duhul care era 
peste el şi l-a pus peste cei şaptezeci de bătrâni. Şi îndată ce duhul s- 
a aşezat peste ei, au început să proorocească“. Asemenea apostolilor 
în Ziua Cincizecimii, ei au fost înzestrați cu putere de sus. I-a plăcut 
Domnului să-i pregătească astfel pentru lucrarea lor şi să-i înalțe în 
cinste înaintea întregii adunări, pentru ca să se aibă încredere în ei 
ca bărbaţi aleşi de Dumnezeu pentru a se uni cu Moise în cârmuirea 
poporului Israel. 

Din nou s-a dovedit spiritul ales şi lipsit de iubire de sine al ma- 
relui conducător. Doi dintre cei şaptezeci, socotindu-se în umilinţă 
ca nefiind vrednici pentru o poziţie atât de plină de răspundere, nu li 
s-au alăturat fraţilor lor, la cortul întâlnirii; dar Duhul lui Dumnezeu 
a venit asupra lor acolo unde se aflau şi au început şi ei să exercite 
darul proorociei. Făcându-i-se cunoscut lucrul acesta, Iosua dorea 
să oprească o asemenea abatere, de teamă ca nu cumva să ducă la 
dezbinare. Gelos pentru onoarea stăpânului său, el spuse: „Domnule 
Moise, opreşte-i“. Răspunsul a fost: „Eşti gelos pentru mine? Să dea 
Dumnezeu ca tot poporul Domnului să fie alcătuit din prooroci şi 
Domnul să-Şi pună Duhul Lui peste ei“. 

Un vânt puternic bătând dinspre mare a adus mari stoluri de 
prepeliţe, „cale cam de o zi într-o parte, şi cale cam de o zi în 
cealaltă parte, în jurul taberei. Aveau înălţimea cam de doi coți de la 
faţa pământului“ (Numeri 11, 31). Toată ziua şi toată noaptea aceea, 
ca şi ziua următoare, poporul a muncit pentru a strânge hrana ce i-a 
fost dată printr-o minune. Au fost strânse cantităţi imense. „Cel ce 
strânsese cel mai puţin avea zece omeri“. Tot ceea ce nu s-a putut 

folosi îndată a fost păstrat prin uscare la soare, astfel încât provizia, 
aşa cum a fost făgăduit, era îndestulătoare pentru o lună întreagă. 

Dumnezeu le-a dat izraeliţilor ceea ce nu era spre cel mai mare 
bine al lor, şi aceasta pentru că au stăruit în dorinţa de a avea; ei 
nu fuseseră mulţumiţi cu ceea ce le-ar fi fost cu adevărat de folos. 
Dorinţele lor răzvrătite au fost împlinite, dar au fost lăsaţi să sufere 
urmările. Au mâncat cu lăcomie şi necumpătarea lor a fost grabnic 
pedepsită. „Domnul a lovit poporul cu o urgie foarte mare“. Un mare 
număr a pierit din cauza unor fierbinţeli mari, în timp ce aceia care 
erau cei mai vinovaţi dintre ei, au fost loviți de îndată ce au gustat 
din hrana pe care o poftiseră. 

La Haţerot, popasul următor după ce au părăsit Tabeera, pe Mo- 
ise îl aştepta o încercare şi mai amară. Aaron şi Maria au avut o 
poziţie de mare cinste şi conducere în poporul Israel. Amândoi erau 
înzestrați cu darul profetic şi prin poruncă divină amândoi au fost 
asociaţi cu Moise la eliberarea evreilor. „Am trimis înaintea ta pe 
Moise, Aaron şi Maria“ (Mica 6, 4), sună cuvintele Domnului prin 
proorocul Mica. Forţa caracterului Mariei s-a manifestat de timpu- 
riu, atunci când — copil fiind — veghea lângă Nil coşuleţul în care 
era ascuns pruncul Moise. Stăpânirea de sine şi tactul ei au fost 
folosite de Dumnezeu pentru a salva viaţa eliberatorului poporului 
Său. Bogat înzestrată cu darul poeziei şi al muzicii, Maria a luat 
conducerea femeilor israelite în cântec şi joc pe ţărmul Mării Roşii. 
În inima poporului şi în cinste înaintea Cerului, ea venea îndată după 
Moise şi Aaron. Dar acelaşi rău care a adus la început discordie în 
cer a apărut şi în inima acestei femei din Israel şi ea n-a rămas fără 
un simpatizant în nemulţumirea ei. 

La numirea celor şaptezeci de bătrâni, Maria şi Aaron n-au fost 
consultaţi şi gelozia lor împotriva lui Moise a început să se dea pe 
faţă. În timpul vizitei lui Ietro, în timp ce izraeliţii erau în drum 
spre Sinai, faptul că Moise a primit de îndată sfatul socrului său a 
trezit în Aaron şi Maria teama ca influenţa acestuia asupra marelui 
conducător să nu o întreacă pe a lor. În organizarea sfatului bătrânilor, 
ei au avut simţământul că poziţia şi autoritatea lor au fost ignorate. 
Maria şi Aaron n-au cunoscut niciodată povara grijii şi a răspunderii 
care apăsa asupra lui Moise; şi, cu toate acestea, pentru că fuseseră 
aleşi să-l ajute, ei se socoteau ca având parte egală cu el la povara 
conducerii şi considerau numirea noilor ajutoare ca nefiind necesară. 

Moise îşi dădea seama ca nimeni altul de importanța marii lucrări 
ce-i fusese încredințate. El îşi dădea seama de propria sa slăbiciune şi 
de aceea şi-a făcut din Dumnezeu sfetnicul său. Aaron se prețuia pe 
sine mult mai mult şi se încredea mai puţin în Dumnezeu. Când i s-au 
încredinţat răspunderi, a făcut greşeli, dând dovadă de slăbiciune de 
caracter prin josnica lui îngăduinţă în problema închinării idolatre 
de la Sinai. Dar Maria şi Aaron, orbiţi de gelozie şi ambiţie, au 
pierdut din vedere acest lucru. Aaron a fost foarte mult onorat de 
Dumnezeu prin faptul că familia lui fusese rânduită să îndeplinească 
lucrarea sfântă a preoţiei; dar până şi faptul acesta hrănea dorinţa 
după înălţare de sine. „Ei au zis: «Oare numai prin Moise vorbeşte 
Domnul? Nu vorbeşte oare şi prin noi?»“ (Numeri 12, 2). Socotindu- 
se că sunt la fel de favorizați de Dumnezeu, considerau că au dreptul 
la aceeaşi poziţie şi autoritate. 

Lăsându-se cuprinsă de spiritul de nemulţumire, Maria a găsit 
motiv de plângere în evenimente pe care Dumnezeu le condusese în 
mod deosebit. Căsătoria lui Moise îi displăcuse. Faptul că alesese o 
femeie dintr-o altă naţiune, în loc să-şi ia o soţie din mijlocul evreilor, 
a fost o ofensă pentru familie şi pentru mândria sa naţională. Sefora 
era tratată cu un dispreţ nu atât de bine ascuns. Cu toate că era numită 
„femeia etiopiană“ (Numeri 12, 1), soţia lui Moise era madianită 
şi deci descendentă a lui Avraam. La înfăţişare, ea se deosebea de 
evrei, deoarece culoarea pielii ei era ceva mai închisă. Cu toate că 
nu era israelită, Sefora era o adoratoare a adevăratului Dumnezeu. 
Ea avea o fire timidă şi retrasă, blândă şi duioasă, suferind mult la 
vederea durerii altora; pentru acest motiv, când era în drum spre 
Egipt, Moise a consimţit ca ea să se întoarcă în Madian. 

El dorea s-o cruţe de durerea de a fi martoră la judecăţile ce 
aveau să cadă asupra egiptenilor. Când Sefora a revenit la soţul ei, 
în pustie, a văzut că poverile îi istoveau puterile şi i-a făcut cunoscut 
lui Ietro temerile ei, iar acesta a sugerat măsuri pentru uşurarea 
muncii lui. Aici era principalul motiv al antipatiei Mariei faţă de 
Sefora. Suferind nespus din cauza închipuitei neglijări arătate faţă 
de ea şi Aaron, Maria o socotea pe soţia lui Moise ca fiind cauza, 
trăgând concluzia că influenţa acesteia îl împiedicase pe Moise să se 
consfătuiască cu ei ca mai înainte. Dacă ar fi stat cu hotărâre pentru 
adevăr, Aaron ar fi putut împiedica răul; dar în loc să-i arate Mariei 

păcătoşenia purtării ei, a simpatizat cu ea, a ascultat la plângerile ei, 
ajungând astfel să-i împărtăşească gelozia. 

Acuzaţiile lor au fost suportate de Moise în tăcere. Experienţa 
câştigată în cursul anilor de muncă şi aşteptare în Madian, spiritul 
de umilinţă şi îndelungă răbdare dezvoltat acolo — toate acestea 
l-au pregătit pe Moise să întâmpine cu răbdare necredinţa şi cârtirile 
poporului şi, de asemenea, mândria şi invidia acelora care ar fi trebuit 
să fie ajutoarele lui neşovăielnice. Moise era „foarte blând, mai blând 
decât orice om de pe faţa pământului“, şi, pentru aceasta, i-a fost dată 
înţelepciune şi călăuzire dumnezeiască mai presus de alţii. Scriptura 
spune: „EI face pe cei smeriţi să umble în tot ce este drept. El învaţă 
pe cei smeriţi calea Sa“ (Psalmii 25, 9). Cei smeriţi sunt călăuziţi de 
Domnul, pentru că primesc de învăţătura, sunt gata să se lase învăţaţi. 
Ei au o dorinţă sinceră de a cunoaşte şi a face voia lui Dumnezeu. 
Făgăduinţa Mântuitorului este: „Dacă vrea cineva să facă voia Lui“, 
va cunoaşte învăţătura (loan 7, 17). Iar prin apostolul Iacov declară: 
„Dacă vreunuia din voi îi lipseşte înţelepciunea, s-o ceară de la 
Dumnezeu, care dă tuturor cu mâna largă şi fără mustrare, şi ea îi va 
fi dată“ (Iacov 1, 5). Dar făgăduinţa aparţine numai acelora care sunt 
gata să-L urmeze în totul pe Domnul. Dumnezeu nu forţează voinţa 
nimănui; de aceea El nu-i poate călăuzi pe cei care sunt prea mândri 
pentru a se lăsa învăţaţi şi care ţin cu tot dinadinsul să aibă propriul 
lor drum. Despre omul şovăielnic, care caută să facă voia lui, în timp 
ce spune că face voia lui Dumnezeu, este scris: „Un astfel de om să 
nu se aştepte să primească ceva de la Domnul“ (Iacov 1, 7). 

Dumnezeu îl alesese pe Moise şi aşezase Duhul Său asupra 
lui; iar Maria şi Aaron, prin murmurările lor, s-au făcut vinovaţi de 
necredinţă nu numai faţă de conducătorul ce fusese rânduit, ci şi faţă 
de Dumnezeu. Şoptitorii răzvrătiți au fost chemaţi la cortul întâlnirii 
şi puşi faţă în faţă cu Moise. „Domnul S-a pogorât în stâlpul de 
nor şi a stătut la uşa cortului. A chemat pe Aaron şi pe Maria, şi 
ei s-au apropiat amândoi“. Pretenţia lor că au darul profetic nu a 
fost tăgăduită; Dumnezeu putea să le vorbească în vedenii şi visuri. 
Dar lui Moise, pe care Dumnezeu Însuşi l-a numit „credincios în 
toată casa Mea“, i se acordase o comuniune mai apropiată. Cu el, 
Dumnezeu vorbea gură către gură. „«Cum de nu v-aţi temut să 
vorbiţi împotriva robului Meu, împotriva lui Moise?» Domnul S-a 
aprins de mânie împotriva lor. Şi a plecat“. Norul s-a îndepărtat de la 

cortul întâlnirii, semn al dezaprobării lui Dumnezeu, iar Maria a fost 
pedepsită. Era plină de lepră, albă ca zăpada. Aaron a fost cruțat, dar 
a fost aspru mustrat prin pedeapsa aplicată Mariei. Mândria lor a fost 
acum umilită până la pământ. Aaron şi-a mărturisit păcatul şi s-a 
rugat ca sora lui să nu fie lăsată să piară de plaga aceea ucigătoare 
şi respingătoare. Ca răspuns la rugăciunea lui Moise, lepra a fost 
curățată. Totuşi, Maria a trebuit să fie închisă timp de şapte zile 
afară din tabără. Numai după ce a fost scoasă din tabără, simbolul 
bunăvoinţei divine s-a aşezat din nou deasupra cortului întâlnirii. 
Din respect pentru poziţia ei înaltă şi din durere pentru lovitura 
ce a căzut asupra ei, întreaga tabără a rămas la Haţerot aşteptând 
înapoierea ei. 

Această manifestare a dezaprobării lui Dumnezeu avea rostul de 
a fi o avertizare pentru tot Israelul şi de a pune o stavilă spiritului 
de nemulţumire şi nesupunere. Dacă nu ar fi fost pedepsite în mod 
vădit, invidia şi nemulţumirea Mariei ar fi adus urmări foarte rele. 
Invidia este una dintre cele mai satanice trăsături de caracter ce pot 
exista în inima omului şi una dintre cele mai stricăcioase în efectele 
ei. Înțeleptul zice: „Furia este fără milă şi mânia năvalnică, dar cine 
poate sta împotriva geloziei?* (Proverbe 27, 4). Gelozia a fost aceea 
care a adus tulburare în cer, iar hrănirea şi manifestarea ei au dat 
naştere între oameni la rele ce nu pot fi zugrăvite. „Acolo unde este 
pizmă şi duh de ceartă, este tulburare şi tot felul de fapte rele“ (Iacov 
3, 16). 

Nu trebuie să fie socotit ca un lucru de mică importanţă faptul de 
a-l vorbi de rău pe alţii sau de a ne face judecători ai motivelor şi um- 
blării altora. „Cine vorbeşte de rău pe un frate sau judecă pe fratele 
său, vorbeşte de rău Legea sau judecă Legea. Şi dacă judeci Legea, 
nu eşti împlinitor al Legii, ci judecător“ (lacov 4, 11). Este un singur 
Judecător — EI, Cel „care va scoate la lumină lucrurile ascunse în 
întuneric şi va descoperi gândurile inimii“ (1 Corinteni 4, 5). ŞI 
oricine se apucă să-i judece şi să-i condamne pe semenii săi uzurpă 
drepturile Creatorului. În mod deosebit, Biblia ne învaţă să ne ferim 
de a aduce cu uşurinţă acuzaţii împotriva acelora pe care Dumnezeu 
i-a chemat să lucreze ca trimişi ai Săi. Apostolul Petru, descriind 
o clasă de oameni care sunt cu totul dedaţi păcatelor, spune: „Ca 
nişte îndrăzneţ şi încăpăţânaţi ce sunt, ei nu se tem să batjocorească 
dregătoriile, pe când îngerii, care sunt mai mari în putere şi tărie, nu 

aduc înaintea Domnului nici o judecată batjocoritoare împotriva lor“ 
(2 Petru 2, 10-11). Iar Pavel, în învăţătura sa pentru cei care sunt puşi 
peste biserică, spune: „Împotriva unui prezbiter să nu primeşti învi- 
nuire decât din gura a doi sau trei martori“ (1 Timotei 5, 19). Acela 
care a aşezat asupra oamenilor răspunderi grele, de conducători şi 
învăţători ai poporului Său, va cere socoteală poporului pentru felul 
în care se poartă faţă de slujitorii Săi. Noi trebuie să-i onorăm pe 
aceia pe care Dumnezeu îi onorează. Pedeapsa dată Mariei trebuie 
să fie o mustrare pentru toţi cei care se lasă în voia geloziei şi care 
cârtesc împotriva acelora asupra cărora Dumnezeu aşează povara 
lucrării Sale. 


Capitolul 34 — Cele douăsprezece iscoade 


La unsprezece zile după ce a plecat de la Horeb, oastea evreilor a 
tăbărât la Cadeş, în pustia Paran, care nu era prea departe de hotarele 
țării făgăduite. În locul acesta, poporul a propus să se trimită iscoade 
care să cerceteze ţara. Lucrul acesta a fost adus de Moise înaintea 
Domnului şi s-a dat îngăduinţa, cu sfatul să fie ales, pentru scopul 
acesta, câte unul dintre fruntaşii fiecărei seminţii. Oamenii au fost 
aleşi după instrucțiunile date şi Moise le-a spus să meargă şi să vadă 
cum era ţara, aşezarea şi avantajele ei naturale, oamenii care locuiau 
acolo — dacă erau puternici sau slabi, puţini sau mulţi; să ia de 
asemenea seama la natura pământului şi la productivitatea lui şi să 
aducă din roadele ţării. 

Ei s-au dus, au cercetat toată ţara, intrând pe la hotarul de miazăzi 
şi mergând până la capătul de miazănoapte. După o absenţă de 
patruzeci de zile, s-au întors. Poporul Israel nutrea mari speranţe 
şi aştepta cu mare nerăbdare. Vestea întoarcerii iscoadelor a trecut 
de la seminţie la seminţie şi a fost salutată cu bucurie. Poporul s-a 
grăbit să-i întâmpine pe solii care scăpaseră cu bine din primejdiile 
periculoasei lor acţiuni. Iscoadele au adus din roadele de acolo, 
ca dovadă a fertilităţii pământului. Era în timpul când se coceau 
strugurii şi au adus un ciorchine de strugure atât de mare, încât 
trebuia să fie purtat de doi oameni. Au mai adus smochine şi rodii, 
care creşteau acolo din belşug. 

Poporul se bucura că avea să intre în stăpânirea unei ţări atât de 
bune şi a ascultat cu multă luare aminte raportul ce i se aducea lui 
Moise, ca să nu scape nici un cuvânt. „Ne-am dus în ţara în care ne- 
ai trimis“, au început iscoadele; „cu adevărat, este o ţară unde curge 
lapte şi miere, şi iată-i roadele“. Poporul era plin de înflăcărare; ar fi 
fost gata să asculte de glasul Domnului şi să pornească imediat să ia 
țara în stăpânire. Dar, 

după ce au descris frumuseţea şi rodnicia ţării, toate iscoadele, 
în afară de două, au început să povestească pe larg greutăţile şi pri- 
mejdiile ce se aflau înaintea izraeliţilor dacă ar fi pornit la cucerirea 

Canaanului. Au început să enumere naţiunile puternice aşezate în 
diferite părți ale ţării; au spus că cetăţile aveau ziduri foarte mari, că 
poporul care locuia în ele era foarte puternic şi că va fi imposibil să 
cucerească ţara. Au mai spus, de asemenea, că au văzut acolo uriaşi, 
fii ai lui Anac, şi că era zadarnic să te gândeşti că ţara va putea fi 
cucerită. 

Tabloul s-a schimbat acum. Nădejdea şi curajul au făcut loc unei 
deznădejdi laşe, în timp ce iscoadele dădeau pe faţă simţămintele 
inimilor lor necredincioase, care erau pline de descurajarea insuflată 
de Satana. Necredinţa lor a aruncat o umbră tristă asupra adunării 
şi puterea cea mare a lui Dumnezeu, manifestată de atâtea ori în 
sprijinul naţiunii alese, a fost uitată. Copiii lui Israel n-au mai stat 
să cugete; nu s-au gândit la faptul că Acela care-i adusese până aici 
le va da în mod sigur ţara. Ei nu şi-au mai amintit cât de minunat 
îi eliberase Dumnezeu de asupritorii lor, croindu-le un drum prin 
mare şi nimicind oştile lui faraon care îi urmăreau. Ei L-au lăsat pe 
Dumnezeu în afara preocupărilor lor şi s-au purtat ca şi când ar fi 
trebuit să depindă numai de puterea braţelor lor. 

În necredinţa lor, au limitat puterea lui Dumnezeu şi au dovedit 
neîncredere în braţul care i-a călăuzit în siguranţă până aici. Ei au 
repetat vechea lor greşeală, de a cârti împotriva lui Moise şi a lui 
Aaron. „Prin urmare, acesta este sfârşitul marilor noastre speranţe“, 
au spus ei. „Aceasta este ţara pentru stăpânirea căreia am făcut tot 
drumul din Egipt până aici, ca s-o luăm în stăpânire“. Ei i-au învinuit 
pe conducătorii lor că înşeală poporul şi vor să aducă nenorociri 
asupra lui Israel. 

Poporul era disperat în dezamăgirea şi deznădejdea lui. S-a auzit 
un vaiet ca de moarte, ce se amesteca cu murmurele neînţelese ale 
vocilor. Înţelegând situaţia, plin de curaj în a lua apărarea cuvântului 
lui Dumnezeu, Caleb a făcut tot ce i-a stat în putere pentru a înfrânge 
influenţa rea a tovarăşilor săi necredincioşi. O clipă, poporul a tăcut 
ca să asculte cuvintele sale pline de nădejde şi curaj cu privire la 
țara cea bună. El n-a tăgăduit ce se spusese până atunci — zidurile 
erau înalte şi canaaniţii erau puternici. Dar Dumnezeu îi făgăduise 
poporului Israel această ţară. „Haidem să ne suim şi să punem mâna 
pe ţară“, spuse Caleb în mod stăruitor, „căci vom fi biruitori“. 

Dar ceilalţi zece, întrerupându-l, au zugrăvit piedicile în culori 
şi mai negre decât la început. „Nu putem să ne suim împotriva 


Cele douăsprezece iscoade 363 


poporului acestuia, căci este mai mare decât noi“, au spus ei.... „Toți 
aceia pe care i-am văzut acolo sunt oameni de statură înaltă. Apoi am 
văzut în ea uriaşi, pe fiii lui Anac, care se trag din neamul uriaşilor; 
înaintea noastră şi faţă de ei parcă eram nişte lăcuste“. 

Oamenii aceştia, după ce au pornit pe o cale rea, s-au ridicat cu 
încăpățânare împotriva lui Iosua şi Caleb, împotriva lui Moise şi 
împotriva lui Dumnezeu. Fiecare pas înainte îi făcea şi mai hotărâți. 
Erau porniţi să descurajeze orice efort de a lua în stăpânire Canaanul. 
Ei au sucit adevărul pentru a sprijini influenţa lor dăunătoare. „Este 
o ţară care mănâncă pe locuitorii ei“, au zis ei. Acest raport nu 
era numai rău, ci şi mincinos. Nu se potrivea cu restul raportului. 
Iscoadele declaraseră că ţara era roditoare şi prosperă şi poporul de 
statură uriaşă, lucruri ce ar fi fost cu neputinţă, dacă climatul ar fi fost 
aşa de nesănătos, încât să se poată spune despre ţară că „mănâncă 
pe locuitorii ei“. Dar atunci când îşi lasă inima în voia necredinţei, 
oamenii se aşează sub controlul lui Satana şi nimeni nu poate spune 
până unde îi poate duce el. 

„Toată adunarea a ridicat glasul şi a început să ţipe; şi poporul a 
plâns în noaptea aceea“. Curând a urmat revoltă şi nesupunere făţişă; 
deoarece Satana ajunsese să aibă deplina stăpânire, iar poporul se 
părea că-şi pierduse raţiunea. Îi blestemau pe Moise şi Aaron, uitând 
că Dumnezeu auzea vorbirea lor rea şi că, învăluit în stâlpul de nor, 
Îngerul prezenţei Sale era martor al revărsării teribile a mâniei lor. În 
amărăciunea lor, au strigat: „De ce n-a lăsat Domnul să fi murit noi 
în ţara Egiptului, sau de ce n-a lăsat Domnul să fi murit noi în pustia 
aceasta?“ Atunci simţămintele inimii lor s-au ridicat împotriva lui 
Dumnezeu: „Pentru ce ne duce Domnul în ţara aceasta, în care vom 
cădea ucişi de sabie, iar nevestele noastre şi copilaşii noştri vor fi de 
jaf? Nu este oare mai bine să ne întoarcem în Egipt?“ Şi şi-au zis 
unii altora: „Să ne alegem o căpetenie şi să ne întoarcem în Egipt“. 
În felul acesta, îl acuzau nu numai pe Moise, ci şi pe Dumnezeu 
Însuşi de înşelăciune, că le-ar fi făgăduit o ţară pe care nu erau în 
stare s-o ia în stăpânire. Ei au mers până acolo, încât să numească 
un conducător care să-i ducă înapoi în ţara suferințelor şi robiei de 
care fuseseră scăpaţi prin braţul tare al Celui atotputernic. 

În umilinţă şi amărăciune, Moise şi Aaron au căzut cu faţa la 
pământ înaintea întregii adunări a copiilor lui Israel, neştiind ce să 
facă să-i întoarcă de la planul lor pripit şi necugetat. Caleb şi Iosua 

au încercat să liniştească tulburarea. Cu hainele sfâşiate în semn de 
durere şi indignare, ei s-au aruncat în mijlocul poporului şi glasurile 
lor răsunătoare se auzeau pe deasupra furtunii vaietelor şi durerii lor 
răzvrătute. „ţara pe care am străbătut-o noi ca s-o iscodim este o ţară 
foarte bună, minunată. Dacă Domnul va fi binevoitor cu noi, ne va 
aduce în ţara aceasta şi ne-o va da; este o ţară în care curge lapte şi 
miere. Numai nu vă răzvrătiți împotriva Domnului şi nu vă temeţi 
de oamenii din ţara aceea, căci îi vom mânca. Ei nu mai au nici un 
sprijin; Domnul este cu noi, nu vă temeţi de ei“. 

Canaaniţii umpluseră măsura nelegiuirii şi Domnul nu voia să-i 
mai rabde. Protecţia Lui fiind retrasă, ei urmau să fie o pradă uşoară. 
Prin legământul lui Dumnezeu, ţara îi fusese dată lui Israel. Dar s-a 
primit raportul fals al iscoadelor necredincioase şi prin aceasta în- 
treaga adunare a fost dusă în rătăcire. Trădătorii şi-au făcut lucrarea. 
Dac ă numai doi oameni ar fi adus raportul cel rău, iar ceilalţi zece 
i-ar fi încurajat să ia ţara în stăpânire în Numele Domnului, şi atunci 
ei ar fi primit sfatul celor doi, neluându-i în seamă pe cei zece, din 
cauza necredinţei lor păcătoase. Dar nu erau decât doi care susțineau 
ce era drept, în timp ce toţi cei zece erau de partea răzvrătirii. 

Iscoadele necredincioase îi învinuiau în gura mare pe Caleb şi 
Iosua şi cineva a strigat că trebuie să fie omorâţi cu pietre. Gloata 
nebună a pus mâna pe pietre cu care să-i omoare pe bărbaţii aceştia 
credincioşi. S-au aruncat asupra lor cu ţipete de nebunie, când deo- 
dată pietrele le-au căzut din mâini. Au amuţit şi au început să tremure 
de spaimă. Dumnezeu intervenise pentru a opri planurile lor ucigaşe. 
Slava prezenţei Sale, asemenea unei flăcări arzătoare, lumină cortul 
întâlnirii. Tot poporul a văzut semnul acesta de la Domnul. Cineva 
mai puternic decât ei Se descoperea şi nimeni n-a îndrăznit să se mai 
împotrivească. Iscoadele care aduseseră raportul rău se încovoiară 
lovite de groază şi, abia suflând, îşi căutară drumul spre corturile lor. 

Moise s-a sculat şi a intrat în sfântul locaş. Domnul i-a spus: „ji 
voi lovi cu ciumă şi-i voi nimici, dar pe tine te voi face un neam 
mare“. Dar Moise se rugă din nou pentru poporul său. Nu se putea 
învoi ca ei să fie nimiciţi, iar el să ajungă un neam mare. Apelând 
la mila lui Dumnezeu, el zise: „Să se arate puterea Domnului în 
mărimea ei, cum ai spus când ai zis: «Domnul este încet la mânie şi 
bogat în bunătate....» Iartă deci fărădelegea poporului acestuia, după 
mărimea îndurării 'Tale, cum ai iertat poporului acestuia din Egipt 

până aici“. 

Domnul a făgăduit să-l cruţe pe Israel de o nimicire imediată, 
dar din cauza necredinţei şi laşităţii lor, El nu putea să-Şi manifeste 
puterea de a-i supune pe vrăjmaşii lor. De aceea, în îndurarea Lui, 
le-a poruncit să se înapoieze către Marea Roşie, ca fiind singura cale 
sigură. 

În răzvrătirea lui, poporul a strigat: „Dacă ar fi voit Domnul 
să fi murit în pustia aceasta“. Acum, această rugăciune avea să fie 
împlinită. Domnul declară: „Voi face întocmai cum aţi vorbit în auzul 
urechilor Mele. Trupurile voastre moarte vor cădea în pustia aceasta. 
Voi toţi, a căror numărătoare s-a făcut de la vârsta de douăzeci de 
ani în sus ... nu veţi intra în ţara pe care jurasem că vă voi da-o s-o 
locuiţi.... Pe copilaşii voştri, însă, despre care aţi zis că vor fi de jaf, 
îi voi face să intre în ea, ca să cunoască ţara pe care aţi nesocotit-o 
voi“. Despre Caleb, El a zis: „lar pentru că robul Meu Caleb a fost 
însufleţit de un alt duh şi a urmat în totul calea Mea, îl voi face să 
intre în ţara în care s-a dus, şi urmaşii lui o vor stăpâni“. După cum 
iscoadele au petrecut patruzeci de zile în călătoria lor, tot astfel oştile 
lui Israel aveau să pribegească patruzeci de ani în pustie. 

Când Moise i-a făcut cunoscută poporului hotărârea dumneze- 
iască, furia s-a schimbat în jale. Oamenii erau conştienţi de faptul 
că pedeapsa era dreaptă. Cele zece iscoade necredincioase, lovite 
de urgia lui Dumnezeu, au pierit acolo, înaintea ochilor întregului 
Israel; şi, în soarta lor, poporul citi propriul lui destin. 

Părea acum că se pocăiesc în mod sincer de purtarea lor păcă- 
toasă; dar lor le părea mai degrabă rău de urmările umblării lor rele 
decât de faptul că-şi dădeau seama că fuseseră nerecunoscători şi 
neascultători. Când au înţeles că Domnul nu-Şi schimbă hotărârea, 
din nou li s-a trezit încăpăţânarea lor şi au spus că nu vor să se 
întoarcă în pustie. Poruncindu-le să se retragă din ţara vrăjmaşilor 
lor, Dumnezeu a pus la probă aparenta lor supunere şi s-a dovedit 
că nu era reală. Erau conştienţi că au păcătuit mult prin faptul că 
îngăduiseră furiei să-i stăpânească şi că încercaseră să ucidă iscoa- 
dele care îi îndemnau să asculte de Dumnezeu; dar au fost cuprinşi 
de groază când şi-au dat seama că făcuseră o greşeală teribilă, ale 
cărei consecinţe aveau să se dovedească a fi dezastruoase pentru ei. 
Inima lor era neschimbată şi n-aveau nevoie decât de un motiv care 
să le prilejuiască o izbucnire asemănătoare. Acesta se prezentă când 

Moise, cu autoritatea dată de Dumnezeu, le porunci să se întoarcă în 
pustie. 

Pentru Moise, Aaron, Caleb şi Iosua, hotărârea că Israel nu tre- 
buia să intre în Canaan decât peste patruzeci de ani a fost o deza- 
măgire amară; şi totuşi, ei au primit decizia divină fără să murmure. 
Dar aceia care s-au plâns de felul cum Se purtase Dumnezeu cu ei şi 
care au spus că se întorc în Egipt au plâns şi s-au văitat când le-au 
fost luate binecuvântările pe care le dispreţuiseră. S-au întristat fără 
rost, iar acum Dumnezeu le dădea motiv să plângă. Dacă s-ar fi jelit 
pentru păcatul lor atunci când le-a fost arătat cu credincioşie, această 
sentinţă n-ar fi fost pronunţată, dar ei se jeleau pentru că sufereau 
pedeapsa; întristarea lor nu era pocăință şi astfel nu se putea obţine 
o schimbare a sentinţei. 

Noaptea a fost petrecută în plânset, dar o dată cu dimineaţa a 
venit o nădejde. Ei s-au hotărât să-şi răscumpere lipsa de curaj. Când 
Domnul le-a spus să se suie şi să ia ţara în stăpânire, au refuzat; iar 
acum, când le-a spus să se retragă, erau tot atât de rebeli. S-au hotărât 
să pună mâna pe ţară şi s-o ia în stăpânire; poate că Dumnezeu va 
primi lucrarea lor şi Îşi va schimba planul cu privire la ei. 

Dumnezeu făcuse ca intrarea lor în ţara aceea, la timpul rânduit 
de El să fie pentru ei un privilegiu şi o datorie; dar, din pricina 
nepăsării lor încăpăţânate, îngăduinţa aceea fusese retrasă. Satana 
îşi ajunsese ţinta, împiedicându-i să intre în Canaan şi acum îi zorea 
să facă exact lucrul pe care Dumnezeu le spunea să nu-l mai facă 
şi pe care ei refuzaseră să-l facă atunci când Dumnezeu îl cerea. 
În felul acesta, marele înşelător a câştigat biruinţa, făcându-i să 
se răzvrătească pentru a doua oară. Ei nu şi-au pus încrederea în 
puterea lui Dumnezeu care să lucreze împreună cu străduinţele lor 
spre a ajunge în stăpânirea Canaanului; dar acum, ei se sprijineau pe 
propria lor putere pentru a îndeplini lucrarea independent de ajutorul 
divin: „Am păcătuit împotriva Domnului“, au strigat ei; „ne vom 
sui şi ne vom bate, cum ne-a poruncit Domnul, Dumnezeul nostru“ 
(Deuteronom 1, 41). Atât de teribil îi orbise neascultarea! Domnul 
nu le poruncise niciodată „să se suie şi să se lupte“. Nu era planul 
Său acela ca ei să pună stăpânire pe ţară prin război, ci printr-o 
strictă ascultare de poruncile Sale. 

Deşi inimile lor erau neschimbate, poporul a fost adus în situ- 
aţia de a-şi mărturisi păcătoşenia şi nebunia răzvrătirii manifestate 

atunci când iscoadele au adus raportul. Acum ei au văzut valoarea 
binecuvântării pe care o lepădaseră cu atâta grabă. Au mărturisit că 
necredinţa lor a fost aceea care i-a despărțit de Canaan. „Am 

păcătuit“, au zis ei, recunoscând că vina era la ei, şi nu la Dum- 
nezeu, pe care cu atâta răutate ÎI învinuiseră că nu-Şi împlineşte 
făgăduinţele făcute. Cu toate că mărturisirea n-a izvorât dintr-o 
adevărată pocăință, ea a slujit la apărarea dreptăţii lui Dumnezeu, 
arătând că El era îndreptăţit să Se poarte astfel cu ei. 

Dumnezeu mai lucrează încă într-un mod asemănător pentru 
a-Şi glorifica Numele, făcându-i pe oameni să recunoască dreptatea 
Sa. Când aceia care mărturisesc că-L iubesc se plâng de felul în 
care Se poartă Dumnezeu cu ei, în providenţa Sa, sau dispreţuiesc 
făgăduinţele Lui şi se lasă în voia ispitei, unindu-se cu îngerii cei 
răi pentru a-l înfrânge planurile, adesea Domnul conduce în aşa fel 
evenimentele, încât aceşti oameni sunt aduşi acolo în situaţia că, deşi 
n-au făcut o adevărată pocăință, să fie convinşi de păcatul lor şi să 
fie constrânşi să recunoască vinovăția purtării lor, cum şi dreptatea 
şi bunătatea lui Dumnezeu în felul în care Se poartă cu ei. Astfel, 
Dumnezeu pune la lucru elemente contrarii care să scoată la iveală 
lucrările întunericului. Şi, cu toate că spiritul care a îndemnat la 
umblarea cea rea nu s-a schimbat pe deplin, se fac mărturisiri care 
apără onoarea lui Dumnezeu şi îi îndreptăţesc pe credincioşii Lui 
slujitori care au adus mustrare, dar care au fost vorbiţi de rău şi 
cărora li s-a arătat împotrivire. Aşa va fi când mânia lui Dumnezeu 
se va revărsa în cele din urmă. Când „Domnul vine cu zecile de 
mii de sfinţi ai Săi, ca să facă o judecată împotriva tuturor“, „va 
încredința pe toţi cei nelegiuiţi de toate faptele nelegiuite“ (Iuda 
14.15). Fiecare păcătos va fi făcut să recunoască faptul că osândirea 
lui este îndreptăţită. 

Fără a ţine seama de hotărârea divină, izraeliţii s-au pregătit 
să pornească la cucerirea Canaanului. Echipaţi cu armură şi cu 
arme de luptă, erau, după aprecierea lor, cu totul pregătiţi pentru 
luptă; dar înaintea lui Dumnezeu şi a îndureraţilor Săi slujitori, 
ei erau întristător de nepregătiţi. Când, după aproape patruzeci de 
ani, le-a spus izraeliţilor să se suie şi să ia lerihonul, Domnul le- 
a făgăduit că va merge cu ei. Chivotul cuprinzând Legea Sa era 
purtat în fruntea oștirii. Conducătorii rânduiţi pentru aceasta trebuia 
să îndrume mişcările lor, sub supravegherea divină. Cu o astfel de 

călăuzire, nu li se putea întâmpla nici un rău. Dar acum, împotriva 
poruncii lui Dumnezeu şi a interzicerii solemne a conducătorilor lor 
fără chivot, şi fără Moise, ei au plecat să dea piept cu oștile vrăjmaşe. 

Trâmbiţa a sunat şi Moise a alergat după ei, avertizându-i: „Pen- 
tru ce călcaţi porunca Domnului? Nu veţi izbuti! 

Nu vă suiți, căci Domnul nu este în mijlocul vostru. Căci Amale- 
ciţii şi Canaaniţii sunt înaintea voastră şi veţi cădea ucişi de sabie“. 

Canaaniţii auziseră de puterea aceea tainică, ce părea că ocroteşte 
acest popor, şi de minunile săvârşite pentru ei şi au strâns acum o 
oaste mare ca să-i alunge pe invadatori. Oastea atacatoare nu avea 
nici un conducător. Nu s-a înălţat nici o rugăciune ca Dumnezeu 
să le dea izbândă. Ei au pornit cu gândul disperat fie să-şi schimbe 
soarta, fie să moară în luptă. Deşi nedeprinşi la luptă, erau mulţi 
şi înarmaţi şi sperau ca, printr-un atac puternic prin surprindere, să 
înfrângă orice rezistenţă. Plini de îndrăzneală, ei l-au provocat pe 
inamic, care nu îndrăznea să-i atace. 

Canaaniţii au tăbărât pe un platou stâncos, la care se putea ajunge 
numai pe poteci greu accesibile, un urcuş drept şi primejdios. Nu- 
mărul nespus de mare al evreilor nu putea face decât ca înfrânge- 
rea lor să fie şi mai teribilă. Se târau încet pe potecile de munte, 
expunându-se loviturilor de moarte ale vrăjmaşilor de sus. Stânci 
masive erau prăvălite şi veneau la vale, provocând un zgomot asurzi- 
tor, însemnându-şi calea cu sângele celor ucişi. Cei care au ajuns în 
vârf, istoviţi de urcuş, au fost respinşi cu sălbăticie şi daţi înapoi cu 
pierderi mari. Câmpul măcelului era plin de trupurile celor morţi. 
Oastea lui Israel a fost cu desăvârşire înfrântă. Nimicirea şi moartea 
au fost rezultatul acestei încercări răzvrătite. 

Constrânşi în cele din urmă să se recunoască înfrânți, supravieţu- 
itorii „S-au întors şi au plâns înaintea Domnului; dar Domnul nu le-a 
ascultat glasul“ (Deuteronom 1, 45). Prin biruinţa lor răsunătoare, 
vrăjmaşii lui Israel, care aşteptaseră cu frică apropierea acelei mari 
oştiri, au prins curaj să li se împotrivească. Acum considerau ca 
fiind neadevărate toate veştile pe care le auziseră cu privire la lucră- 
rile minunate pe care Dumnezeu le săvârşise pentru poporul Său şi 
credeau că n-au de ce să se teamă. Această primă înfrângere a lui 
Israel, care le-a dat canaaniţilor curaj şi hotărâre, a sporit foarte mult 
greutăţile cuceririi. Izraeliţilor nu le mai rămânea altceva de făcut 

decât să dea înapoi din faţa vrăjmaşilor lor victorioși şi să meargă în 
pustie, ştiind că aici trebuie să fie mormântul unei generaţii întregi. 

Judecăţile aduse asupra izraeliţilor au reuşit pentru un timp să 
ună în frâu cârtirile şi nesupunerea lor, dar spiritul răzvrăurii era 
încă în inimă şi, în cele din urmă, a adus cele mai amare roade. 
Răzvrătirile de mai înainte fuseseră numai tulburări ale poporului, 
născându-se din pornirea de moment a mulţimii aţâţate; acum însă se 
formă o conspirație cu rădăcini adânci, rezultat al unui plan hotărât 
de a răsturna autoritatea conducătorilor rânduiţi de Însuşi Dumnezeu. 

Core, iniţiatorul acestei mişcări, era un levit din familia lui Che- 
hat şi văr cu Moise; era un om capabil şi cu influenţă. Cu toate că era 
rânduit să slujească la cortul întâlnirii, ajunsese să fie nemulţumit 
de poziţia sa şi aspira la demnitatea preoţiei. Faptul că slujba preo- 
țească, ce îi revenea mai înainte primului născut al fiecărei familii, 
i-a fost dată lui Aaron şi familiei lui a dat naştere la gelozie şi nemul- 
țumire şi, pentru un timp, Core s-a împotrivit pe ascuns autorităţii lui 
Moise şi Aaron, cu toate că nu îndrăznise să se avânte la un act de 
revoltă. În cele din urmă, el a conceput îndrăzneţul plan de a răsturna 
atât autoritatea civilă, cât şi pe cea religioasă. A reuşit să găsească 
repede simpatizanți. Lângă corturile lui Core şi ale chehatiţilor, pe 
latura de miazăzi a tabernacolului, se afla tabăra seminţiei lui Ruben, 
corturile lui Datan şi Abiram, doi prinți ai acestei seminţii, fiind ve- 
cine cu cel al lui Core. Aceşti prinți s-au alăturat imediat planurilor 
lui ambiţioase. Fiind coborâtori din cel mai mare fiu al lui Iacov, 
ei pretindeau că autoritatea civilă li se cuvine lor, fiind hotărâți să 
împartă cu Core onorurile preoţiei. 

Starea sufletească a poporului înlesnea planurile lui Core. În 
amărăciunea dezamăgirii, vechile îndoieli, gelozia şi ura au revenit 
şi au fost îndreptate plângeri din nou împotriva răbdătorului lor con- 
ducător. Izraeliţii pierdeau întruna din vedere faptul că se aflau sub 
călăuzire divină. Ei uitau că Îngerul legământului era Conducătorul 
lor nevăzut, că, învăluită în stâlpul de nor, prezenţa Domnului Hristos 
mergea înaintea lor şi că Moise primea de la El toate îndrumările. 

Ei nu erau dispuşi să se supună sentinței teribile care spunea că 
trebuie să moară în pustie şi, de aceea, erau gata să se agațe de orice 
pretext pentru a crede că nu Dumnezeu, ci Moise era acela care îi 
conducea şi care le-a hotărât soarta. Străduinţele cele mai bune ale 
celui mai blând om de pe suprafaţa pământului n-au putut să poto- 
lească răzvrătirea acestui popor; şi, cu toate că semnele dezaprobării 
lui Dumnezeu faţă de stricăciunea lor de mai înainte le stăteau încă 
în faţă — dovadă rândurile lor rărite şi prin numărul celor ce lipseau, 
ei n-au pus la inimă lecţia aceasta. Din nou au fost biruiţi de ispită. 

Viaţa umilă de păstor a lui Moise fusese mult mai liniştită şi 
mai fericită decât poziţia sa actuală de conducător al acestei mari 
mulţimi, cu un spirit atât de turbulent. Şi totuşi, Moise nu a îndrăznit 
să aleagă. În locul toiagului de păstor, i s-a dat un toiag al puterii, 
pe care nu-l putea lăsa din mână până când Dumnezeu nu-l elibera 
de povara răspunderii. Acela care citeşte tainele tuturor inimilor ştia 
ceea ce urmăreau Core şi cei ce i se alăturaseră şi i-a dat poporului 
Său avertizări şi sfaturi care să-l facă în stare să scape de înşelăciunea 
acestor uneltitori de rele. Ei văzuseră judecata lui Dumnezeu căzând 
asupra Mariei, din cauza geloziei şi murmurării împotriva lui Moise. 
Domnul declarase că Moise era mai mare decât un profet. „Cu el 
vorbesc gură către gură“. „De aceea“, a adăugat EI, „pentru ce nu 
v-aţi temut să vorbiţi împotriva robului Meu Moise?“ (Numeri 12, 
8). Instrucţiunile acestea nu erau date numai pentru Aaron şi Maria, 
ci pentru tot Israelul. 

Core şi tovarăşii lui de conspirație erau bărbaţi favorizați cu 
manifestări deosebite ale puterii şi măreției lui Dumnezeu. Ei făceau 
parte din numărul acelora care s-au suit cu Moise pe munte şi au 
văzut slava dumnezeiască. Dar de la data aceea a avut loc o schim- 
bare. O ispită, la început slabă, fusese hrănită în inimă, ispită ce se 
întărise pe măsură ce era încurajată, până când mintea lor ajunsese 
să fie controlată de Satana, iar ei se avântară în lucrarea lor de ne- 
mulţumire. Spunând că sunt foarte mult interesaţi de prosperitatea 
poporului, la început ei îşi şopteau unul altuia nemulţumirea, apoi 
au spus-o bărbaţilor de frunte din Israel. Insinuările lor au fost atât 
de repede primite, încât se avântară şi mai departe şi, în cele din 
urmă, au ajuns să creadă cu adevărat că sunt mânaţi de râvnă pentru 
Dumnezeu. 

Ei au izbutit să înstrăineze astfel două sute cincizeci de prinți, 
bărbați de renume din mijlocul adunării. Cu aceşti susținători pu- 
ternici şi cu influență, ei se simțeau ca şi siguri că vor putea face 
o schimbare radicală în conducere şi vor aduce îmbunătățiri mari 
felului de administraţie al lui Moise şi Aaron. 

Gelozia a dat naştere la ură, iar ura la răzvrătire. Ei au pus în 
discuție problema dreptului lui Moise la o autoritate şi onoare aşa 
de mare, până când au ajuns să se uite la el ca la unul care ocupa 
o poziție vrednică de invidiat, pe care oricine dintre ei putea să o 
ocupe tot aşa de bine ca şi el. S-au înşelat, gândind că Moise şi 
Aaron şi-au luat cu de la sine putere poziţiile pe care le deţineau. Cei 
nemulţumiţi spuneau că aceşti conducători se înălțţaseră mai presus 
de adunarea Domnului, luând asupra lor preoţia şi cârmuirea, după 
familia lor, nu erau îndreptăţiţi să se aşeze mai presus de ceilalţi din 
Israel; ei nu erau mai sfinţi decât poporul şi ar fi trebuit să fie destul 
pentru ei să fie pe aceeaşi treaptă cu fraţii lor, care erau deopotrivă 
favorizați de prezenţa şi protecţia deosebită a lui Dumnezeu. 

Lucrarea următoare a conspiratorilor a fost cu poporul. Pentru 
cei greşiţi şi care merită mustrare, nimic nu este mai plăcut decât să 
primească mângâiere şi laudă. Şi astfel, Core şi cei ce i se alăturaseră 
au câştigat atenţia şi sprijinul adunării. Acuzaţia de cârtire adusă 
poporului, care a atras asupra lui mânia lui Dumnezeu, a fost decla- 
rată ca fiind o greşeală. Ei spuneau că adunarea nu avea nici o vină, 
deoarece nu cerea nimic altceva decât drepturile ce i se cuveneau; 
dar că Moise era un conducător pretenţios, că mustrase poporul, 
numindu-i păcătoşi, când, de fapt, ei erau un popor sfânt şi Domnul 
era în mijlocul lor. 

Core a trecut în revistă istoria călătoriilor lor prin pustie, unde 
fuseseră trecuţi prin locuri grele şi mulţi pieriseră din pricina câr- 
telilor şi neascultării lor. Cei ce-i ascultau au ajuns să creadă că 
necazurile lor ar fi putut fi evitate în mod clar, dacă Moise ar fi luat 
o altă cale. Concluzia lor era că toate nenorocirile i se datorau lui 
şi că rămânerea lor departe de Canaan era o consecinţă a greşitei 
conduceri a lui Moise şi Aaron; că, dacă Core ar fi conducătorul lor 
şi dacă i-ar îmbărbăta, scoțând în evidenţă faptele lor bune, în loc 
să le mustre păcatele, ar avea o călătorie liniştită şi prosperă; în loc 
de a peregrina încoace şi încolo prin pustie, ar porni direct spre ţara 
făgăduinţei. 

În această lucrare de nemulţumire, între elementele ce aduceau 
dezbinare, în adunare era o mai mare unire şi armonie decât mai 
înainte. Succesul lui Core în mijlocul poporului făcea să-i sporească 
încrederea şi-l întărea în credinţa că, dacă nu era ţinută în frâu uzur- 
parea autorităţii de către Moise avea să fie fatală pentru libertățile 
poporului Israel; el mai pretindea, de asemenea, că Dumnezeu îi 
făcuse cunoscut acest lucru şi îl autorizase să facă o schimbare în 
conducere înainte de a fi prea târziu. Dar mulţi nu erau gata să pri- 
mească acuzaţiile aduse de Core împotriva lui Moise. Amintirea 
muncii sale pline de răbdare şi sacrificiu de sine le-a venit în minte 
şi conştiinţa li s-a tulburat. Prin urmare, era necesar să-i pună în 
seamă un motiv egoist pentru interesul său profund faţă de Israel; a 
fost repetată vechea acuzaţie, şi anume că el îi adusese acolo ca să 
piară în pustie şi astfel să poată pune mâna pe averile lor. 

Pentru un timp, această lucrare s-a făcut în taină. Însă, îndată ce 
mişcarea a ajuns să prindă suficientă putere ca să asigure o ruptură pe 
faţă, Core şi-a făcut apariţia în fruntea partidei, acuzându-i public pe 
Moise şi Aaron de uzurparea autorităţii la care Core şi asociaţii lui 
erau la fel de îndreptăţiţi. În afară de aceasta, se mai aducea acuzaţia 
că poporul fusese lipsit de libertate şi independenţă. „Destul“, au 
spus conspiratorii, „toată adunarea, toţi sunt sfinţi, şi Domnul este 
în mijlocul lor. Pentru ce vă ridicaţi voi mai presus de adunarea 
Domnului?“ 

Moise nu se aşteptase la acest complot adânc înrădăcinat şi, 
atunci când a înţeles îngrozitoarea lui semnificaţie, a căzut cu faţa 
la pământ într-o rugăciune tăcută înaintea lui Dumnezeu. Apoi, s-a 
sculat plin de întristare, dar calm şi puternic. Călăuzirea divină îi 
fusese asigurată. Chiar „mâine“, a spus el, „Domnul va arăta cine 
este al Lui şi cine este sfânt şi-l va lăsa să se apropie de El“. Proba 
avea să fie amânată până a doua zi, pentru ca toţi să poată avea timp 
să se gândească. Apoi, aceia care aspirau la preoţie trebuia să vină 
fiecare cu o cădelniţă şi să ardă tămâie la cortul întâlnirii, în prezenţa 
adunării lui Israel. Legea era foarte clară, şi anume că numai cei 
care fuseseră consacraţi pentru slujba aceasta sfântă puteau sluji în 
sanctuar. Chiar şi preoţii Nadab şi Abihu fuseseră nimiciţi, pentru că 
au îndrăznit să aducă „foc străin“, nesocotind astfel porunca divină. 
Cu toate acestea, Moise şi-a provocat acuzatorii — dacă îndrăzneau 

să păşească într-o situaţie aşa de primejdioasă, să pună problema 
înaintea lui Dumnezeu. 

Despărţindu-i pe Core şi pe confrații săi leviţi, Moise a spus: 
„Prea puţin lucru este oare pentru voi că Dumnezeul lui Israel v-a 
ales din adunarea lui Israel, lăsându-vă să vă apropiaţi de EI, ca 
să fiţi întrebuinţaţi la slujba cortului Domnului şi să vă înfăţişaţi 
înaintea adunării ca să-l slujiţi? V-a lăsat să vă apropiaţi de El pe tine 
şi pe toţi fraţii tăi, pe copiii lui Levi, şi acum mai voiţi şi preoţia? 
De aceea te aduni tu şi ceata ta împotriva Domnului! Căci cine este 
Aaron, ca să cârtiţi împotriva lui?“ 

Datan şi Abiram nu luaseră o poziţie atât de îndrăzneață cum 
făcuse Core; şi, sperând că ei au fost, poate, atraşi în această con- 
spiraţie fără să fie în totul stricaţi, Moise i-a chemat să vină la el, 
ca să audă personal din gura lor acuzaţiile pe care i le aduceau. Dar 
ei n-au vrut să vină şi, în mod obraznic, au refuzat să-i recunoască 
autoritatea. Răspunsul lor, rostit în auzul întregii adunări, a fost: 
„N-ajunge că ne-ai scos dintr-o ţară unde curge lapte şi miere, ca să 
ne faci să murim în pustie, de vrei să mai şi stăpâneşti peste noi? Ce 
bine ne-ai mai dus într-o ţară unde curge lapte şi miere, şi ce bine 
ne-ai mai dat în stăpânire ogoare şi vii! Crezi că poţi să iei ochii 
oamenilor? Nu ne suim!“ 

În felul acesta, pentru a descrie locul robiei, ei au folosit acelaşi 
limbaj prin care Domnul descrisese moştenirea făgăduită. Ei l-au 
acuzat pe Moise că pretinde că lucrează sub călăuzire divină, folosind 
aceasta ca un mijloc de a-şi întări autoritatea; şi au declarat că nu vor 
mai admite să fie conduşi, asemenea unor orbi, când spre Canaan, 
când spre pustie, după cum se potriveşte mai bine planurilor sale 
ambiţioase. Astfel, cel ce fusese ca un părinte plin de bunătate şi un 
păstor răbdător a fost înfăţişat în cel mai negru caracter al unui tiran 
şi uzurpator. Neintrarea în Canaan, ca pedeapsă pentru propriile lor 
păcate, a fost o acuzaţie pusă asupra lui. 

Era clar că simpatia poporului era de partea celor nemulţumiţi; 
dar Moise n-a făcut nici un efort pentru a se apăra. În prezenţa adu- 
nării, el a apelat în mod solemn la Dumnezeu, ca martor al curăţiei 
motivelor sale şi al dreptăţii comportamentului său, implorându-L 
să fie judecătorul său. 

A doua zi dimineaţa, cei două sute cincizeci de prinți, în frunte 
cu Core, s-au prezentat cu cădelniţele. Ei au fost introduşi în curtea 

cortului întâlnirii, în timp ce poporul se strânsese afară să aştepte 
rezultatul. Nu Moise a fost acela care a strâns adunarea lui Israel 
pentru a vedea înfrângerea lui Core şi a grupului său, ci cei răzvrătiți, 
în oarba lor încumetare, au strâns-o pentru a fi martoră a biruinţei 
lor. O mare parte din adunare era pe faţă de partea lui Core, a cărui 
nădejde foarte mare era că va izbuti să-l înfrângă pe Moise. 

Pe când erau astfel adunaţi înaintea lui Dumnezeu, „slava Dom- 
nului s-a arătat întregii adunări“. Avertizarea divină a fost transmisă 
lui Moise şi Aaron. „Despărțiţi-vă din mijlocul acestei adunări, şi-i 
voi topi într-o clipă“. Dar ei au căzut cu feţele la pământ şi s-au 
rugat: „Dumnezeule, Dumnezeul duhurilor oricărui trup! Un singur 
om a păcătuit şi să Te mânii împotriva întregii adunări?“ 

Core se retrăsese din adunare pentru a li se alătura lui Datan 
şi Abiram, atunci când Moise, însoţit de cei şaptezeci de bătrâni, a 
venit cu o ultimă avertizare adresată acelora care n-au vrut să vină 
la el. Mulțimea îl urmă, dar mai înainte de a-şi face cunoscută solia, 
Moise, prin poruncă divină, porunci poporului: „Depărtaţi-vă de 
corturile acestor oameni răi şi nu vă atingeţi de nimic din ce este 
al lor, ca să nu pieriţi o dată cu pedepsirea lor pentru toate păcatele 
lor“. Avertizarea a fost ascultată, căci apăsarea unei imediate judecăţi 
divine era asupra tuturor. Capii răscoalei s-au văzut părăsiţi de aceia 
pe care îi înşelaseră, dar cerbicia lor era de nezdruncinat. Ei stăteau 
cu familiile la uşa corturilor lor, ca o sfidare a avertizării divine. 

În Numele Dumnezeului lui Israel, Moise a declarat în auzul 
adunării: „lată cum veţi cunoaşte că Domnul m-a trimis să fac toate 
aceste lucruri şi că nu lucrez din capul meu. Dacă oamenii aceştia 
vor muri cum mor toţi oamenii şi dacă vor avea aceeaşi soartă ca toți 
oamenii, nu m-a trimis Domnul; dar dacă Domnul va face un lucru 
nemaiauzit, dacă pământul îşi va deschide gura ca să-i înghită cu tot 
ce au, aşa încât se vor pogori de vii în locuinţa morților, atunci veţi 
şti că oamenii aceştia au hulit pe Domnul.“ 

Ochii tuturor copiilor lui Israel erau aţintiţi asupra lui Moise, în 
timp ce, plini de groază, stăteau în aşteptarea evenimentului. Când 
el a terminat de vorbit, pământul s-a despicat în două şi cei răzvrătiți 
au fost înghiţiţi de vii cu tot ceea ce aveau şi „au pierit din mijlocul 
adunării“. Poporul a fugit, condamnându-se ca părtaş la acest păcat. 
Dar judecata lui Dumnezeu nu era încă încheiată. Un foc a ieşit din 
nor şi i-a mistuit pe cei două sute cincizeci de prinți care aduceau 

tămâie. Aceşti oameni care nu se răzvrăteau prima dată nu au fost 
nimiciți O dată cu principalii autori ai conspirației. Lor li s-a îngăduit 
să vadă sfârşitul acestora şi să aibă ocazia să se pocăiască, dar ei 
simpatizau cu cei răzvrătiți şi au împărtăşit soarta lor. Chiar şi atunci 
când Moise i-a cerut poporului Israel să fugă de nimicirea ce stătea 
să vină, judecata divină ar fi putut să fie oprită, dacă Core şi ceata lui 
s-ar fi pocăit şi ar fi cerut iertare. Dar stăruința lor încăpăţânată le-a 
pecetluit soarta. Întreaga adunare era părtaşă la vina lor, căci toţi, 
într-o măsură mai mare sau mai mică, au simpatizat cu el. Şi totuşi, 
Dumnezeu, în marea Lui milă, a făcut o deosebire între conducătorii 
răzvrătirii şi aceia pe care aceştia îi conduseseră. Acelora care s- 
au lăsat înşelaţi li s-a dat timp pentru pocăință. Li s-au dat dovezi 
zdrobitoare că erau greşiţi şi că Moise avea dreptate. lar manifestarea 
deosebită a puterii lui Dumnezeu a înlăturat orice îndoială. 

Domnul Isus, Îngerul care mergea înaintea evreilor, a căutat 
să-i scape de la nimicire. Iertarea era gata să le fie dată. Judecata 
lui Dumnezeu era acum foarte aproape şi apela la ei în vederea 
pocăinţei. O intervenţie specială, irezistibilă, a Cerului făcuse ca 
răzvrătirea lor să se oprească. Acum, dacă aveau să răspundă la 
intervenţia providenţei lui Dumnezeu, puteau fi salvaţi. Dar, în timp 
ce fugeau de judecată, din cauza fricii de nimicire, răzvrătirea lor 
nu era vindecată. Ei s-au întors în noaptea aceea la corturile lor 
îngroziţi, dar nu pocăiţi. 

Ei fuseseră linguşiţi de Core şi oamenii lui până când au început 
ei înşişi să creadă că, în adevăr, erau oameni foarte buni, că fuseseră 
înşelaţi şi că Moise profitase de pe urma lor. Dacă aveau să admită 
că Core şi gruparea lui greşiseră, iar Moise a avut dreptate, atunci ar 
fi fost obligaţi să primească drept cuvânt al lui Dumnezeu sentinţa că 
trebuia să moară în pustie. Dar nu erau dispuşi să se supună acestei 
hotărâri şi au încercat să creadă că Moise i-a înşelat. Ei au nutrit 
speranţa că era pe cale să se stabilească o nouă ordine a lucrurilor, 
în care lauda avea să înlocuiască mustrarea şi o viaţă uşoară urma să 
ia locul neliniştii şi conflictului. 

Oamenii care pieriseră le spuseseră cuvinte linguşitoare şi pre- 
tinseseră că au faţă de ei mare interes şi iubire, iar poporul a tras 
concluzia că Core şi tovarăşii lui au fost oameni buni şi că Moise 
fusese, prin anumite mijloace, cauza nimicirii lor. 

Nu este posibilă pentru oameni o mai mare insultă la adresa 
lui Dumnezeu decât aceea de a disprețui şi respinge mijloacele pe 
care El doreşte să le folosească pentru mântuirea lor. Izraeliţii nu 
numai că făcuseră acest lucru, dar plănuiseră să-l omoare atât pe 
Moise, cât şi pe Aaron. Şi cu toate acestea, ei n-au simţit nevoia de 
a căuta iertarea lui Dumnezeu pentru păcatul lor întristător. Acea 
noapte a încercării n-a fost petrecută în pocăință şi mărturisire, ci 
în născocirea unui mod de a se opune dovezilor ce îi arătau a fi 
cei mai mari păcătoşi. Ei nutreau încă ură faţă de oamenii aleşi de 
Dumnezeu şi s-au hotărât să se opună autorităţii lor. Satan a era 
prezent ca să le pervertească judecata şi să-i ducă la nimicire, ca pe 
nişte orbi. 

Tot Israelul fugise speriat la strigătul păcătoşilor ce coborau 
de vii în locuinţa morţilor, căci îşi ziceau: „Să fugim ca să nu ne 
înghită pământul“. Dar, „a doua zi, toată adunarea copiilor lui Israel 
a cârtit împotriva lui Moise şi a lui Aaron, zicând: «Voi aţi omorât 
pe poporul Domnului». Ei erau gata să treacă la acte de violenţă 
împotriva conducătorilor lor credincioşi şi plini de sacrificiu de sine. 

Manifestarea puterii divine a fost văzută în norul de deasupra 
cortului întâlnirii şi din nor o voce le-a vorbit lui Moise şi Aaron, 
spunând: „Daţi-vă la o parte din mijlocul acestei adunări şi-i voi topi 
într-o clipă“. 

Vinovăţia păcatului nu era asupra lui şi, de aceea, Moise nu 
s-a temut şi nu s-a grăbit să plece şi să lase adunarea poporului 
Israel să piară. Moise a zăbovit şi, în această teribilă criză, a dat 
pe faţă adevăratul interes pe care îl are păstorul pentru turma ce i-a 
fost dată în grijă. El a mijlocit înaintea lui Dumnezeu ca mâna Lui 
să nu-l nimicească cu totul pe poporul pe care El Şi l-a ales. Prin 
mijlocirea sa, braţul răzbunării a fost oprit, pentru ca neascultătorul 
şi răzvrăutul Israel să nu fie nimicit cu totul. 

Dar slujitorul mâniei Domnului pornise; urgia îşi făcea lucrarea 
morţii. La sfatul fratelui său, Aaron a luat cădelniţa şi s-a grăbit să 
meargă în mijlocul adunării pentru a „face ispăşire pentru ei“. „S-a 
aşezat între cei morţi şi cei vii, şi urgia a încetat“. O dată cu fumul 
de tămâie, în cortul întâlnirii se înălţau la Dumnezeu şi rugăciunile 
lui Moise; şi urgia a fost oprită, dar nu mai înainte ca paisprezece 
mii de oameni din Israel să piară, ca dovadă a vinovăţiei murmurării 
şi răzvrăurii. A fost dată o nouă dovadă a faptului că preoţia fusese 

stabilită în familia lui Aaron. Prin poruncă divină, fiecare seminţie a 
trebuit să pregătească câte un toiag pe care să-şi scrie numele său. 
Numele lui Aaron a fost scris pe toiagul seminţiei lui Levi. Toiegele 
au fost puse în cortul întâlnirii, „înaintea mărturiei“. Înflorirea unuia 
dintre toiege avea să fie semnul că Domnul a ales acea seminţie 
pentru slujba preoţiei. A doua zi, „iată că toiagul lui Aaron, care era 
pentru casa lui Levi, înverzise, făcuse muguri, înflorise şi copsese 
migdale“. 'Toiagul a fost arătat poporului şi apoi pus în cortul în- 
tâlnirii, ca o mărturie pentru generaţiile ce aveau să vină. Această 
minune a clarificat problema preoţiei. 

A fost pe deplin stabilit faptul că Moise şi Aaron au vorbit având 
o autoritate divină, iar poporul era obligat să creadă, să primească 
adevărul neplăcut — şi anume că aveau să moară în pustie. „lată“, au 
ZIS ei, „Că murim, pierim, pierim cu toţii“. Au mărturisit faptul că au 
păcătuit, răzvrătindu-se împotriva conducătorilor lor şi au recunoscut 
că Core şi gruparea sa au suferit pe drept pedeapsa lui Dumnezeu. 

În răscoala lui Core se vede la lucru, într-o măsură mai mică, 
acelaşi spirit care a dus la răzvrătirea lui Satana în ceruri. Mândria şi 
ambiția l-au făcut pe Lucifer să ridice plângeri împotriva conducerii 
lui Dumnezeu şi să caute să răstoarne ordinea ce fusese stabilită în 
ceruri. De la cădere, ţinta sa a fost aceea de a însămânţa în mintea 
oamenilor acelaşi spirit de invidie şi nemulţumire, aceeaşi ambiţie 
pentru locuri de frunte şi onoare. În felul acesta a lucrat el asupra 
minții lui Core, Datan şi Abiram, pentru a trezi în ei dorinţa de 
înălţare de sine şi pentru a pune în mişcare invidia, neîncrederea şi 
răzvrătirea. Satana i-a făcut să-L lepede pe Dumnezeu şi conducerea 
sa, prin lepădarea oamenilor numiţi de El. Şi, cu toate că în cârtirea 
lor împotriva lui Moise şi Aaron Îl huleau pe Dumnezeu, erau atât 
de amăgiţi, încât se credeau fără vină, şi-i priveau pe aceia care le 
mustrau cu credincioşie păcatele ca fiind mânaţi de Satana. 

Mai există oare aceleaşi rele ce au stat la temelia ruinei lui Core? 
Mândria şi ambiția sunt răspândite foarte mult; şi, atunci când sunt 
nutrite, deschid uşa invidiei şi luptei după întâietate; sufletul se 
înstrăinează atunci de Dumnezeu şi, fără să-şi dea seama, este atras 
în rândurile lui Satana. Asemenea lui Core şi tovarășilor lui, mulţi, 
chiar din rândul celor ce-şi zic urmaşi ai Domnului Hristos, gândesc, 
plănuiesc şi lucrează cu atâta râvnă la înălţarea de sine, încât, pentru 
a câştiga simpatia şi sprijinul poporului, sunt gata să pervertească 

adevărul, să falsifice şi să-i prezinte în mod greşit pe slujitorii lui 
Dumnezeu şi chiar să le pună în seamă motive josnice şi egoiste, 
motive pe care, de fapt, le nutresc în propriile lor inimi. Repetând în 
mod stăruitor neadevăruri şi făcând aceasta chiar împotriva dovezilor, 
ajung şi ei în cele din urmă să creadă că sunt adevărate. În timp ce 
se străduiesc să nimicească încrederea poporului în oamenii rânduiţi 
de Dumnezeu, ei cred în adevăr că s-au angajat într-o lucrare bună 
şi că Îi fac chiar un serviciu lui Dumnezeu. 

Evreii nu erau dispuşi să se supună dispoziţiilor şi restricțiilor 
Domnului. Ei erau neliniştiţi când li se puneau îngrădiri şi nu erau 
dispuşi să primească mustrarea. Aceasta era taina cârtirilor lor îm- 
potriva lui Moise. Dacă ar fi fost lăsaţi liberi să facă ce le plăcea, 
ar fi fost mai puţine plângeri împotriva conducătorului lor. În tot 
cursul istoriei bisericii, slujitorii lui Dumnezeu au avut de dat piept 
cu acelaşi spirit. 

Îngăduinţa faţă de păcat face ca oamenii să-i dea lui Satana in- 
trare liberă în mintea lor; astfel, ei merg de la o treaptă a nelegiuirii la 
alta. Lepădarea luminii întunecă mintea şi împietreşte inima, astfel 
încât este uşor pentru ei să facă un pas mai departe în păcat şi să 
lepede o lumină şi mai puternică până când, în cele din urmă, obice- 
iurile lor rele ajung bine înrădăcinate. Păcatul nu li se mai pare ceva 
păcătos. Acela care, în mod credincios, predică Cuvântul lui Dum- 
nezeu, condamnând astfel păcatele lor, prea adesea ajunge să aibă 
parte de ura lor. Nevoind să îndure durerea şi sacrificiul trebuincios 
pentru a se produce o schimbare, ei se întorc împotriva slujitorului 
lui Dumnezeu şi socotesc mustrările lui ca fiind nemeritate şi aspre. 
Asemenea lui Core, ei spun că poporul nu este vinovat; cel ce mustră 
este cauza tuturor tulburărilor. Şi, adormindu-şi conştiinţa cu această 
înşelăciune, cei geloşi şi cei nemulţumiţi se unesc pentru a semăna 
discordia în biserică şi a slăbi mâinile acelora care vor să o zidească. 

Fiecare pas înainte făcut de aceia pe care Dumnezeu îi cheamă 
să conducă lucrarea Lui trezeşte bănuieli; fiecare faptă este greşit 
interpretată de cei invidioşi şi de căutătorii de greşeli. Aşa a fost pe 
timpul lui Luther, al lui Wesley şi al altor reformatori. Şi aşa este şi 
astăzi. 

Core n-ar fi urmat calea pe care a luat-o, dacă ar fi ştiut că toate 
îndrumările şi mustrările adresate lui Israel veneau de la Dumnezeu. 
Dar el ar fi trebuit să ştie acest lucru. Dumnezeu dăduse dovezi în- 

destulătoare că El îl conduce pe Israel. Dar Core şi tovarăşii săi au 
respins lumina până când au orbit atât de mult, încât nici cele mai iz- 
bitoare manifestări ale puterii lui Dumnezeu n-au fost îndestulătoare 
pentru a-i convinge; ei le-au pus pe toate pe seama unor mijloace 
omeneşti sau satanice. Acelaşi lucru a fost făcut de popor, care, în 
ziua imediat următoare nimicirii lui Core şi a cetei lui, a venit la 
Moise şi Aaron, zicând: „Voi aţi omorât pe poporul Domnului“. 
Fără a ţine seama de faptul că avuseseră cele mai convingătoare 
dovezi ale neplăcerii lui Dumnezeu faţă de purtarea lor în nimicirea 
oamenilor care îi amăgiseră, ei au îndrăznit să pună judecăţile Lui 
pe seama lui Satana, declarând că prin puterea celui rău Moise şi 
Aaron au pricinuit moartea unor oameni buni şi sfinţi. Această faptă 
le-a pecetluit soarta. Ei săvârşiseră păcatul împotriva Duhului Sfânt, 
un păcat prin care inima omului este într-adevăr împietrită faţă de 
influenţa harului divin. „Oricine va vorbi împotriva Fiului omului“, 
a spus Domnul Isus Hristos, „va fi iertat, dar oricine va vorbi împo- 
triva Duhului Sfânt nu va fi iertat“ (Matei 12, 32). Aceste cuvinte au 
fost rostite de Mântuitorul nostru când faptele cele bune pe care le 
săvârşise prin puterea lui Dumnezeu au fost puse de iudei pe seama 
lui Beelzebul. Prin mijlocirea Duhului Sfânt, Dumnezeu comunică 
cu omul; şi aceia care, în mod deliberat, leapădă mijlocirea aceasta, 
ca fiind de la Satana, taie canalul de legătură dintre suflet şi cer. 

Dumnezeu lucrează prin manifestarea Duhului Său ca să-l mustre 
şi să-l convingă pe păcătos; şi dacă lucrarea Duhului este lepădată, 
în cele din urmă Dumnezeu nu mai poate face nimic pentru acel 
suflet. Ultimul mijloc al harului divin este folosit. Păcătosul rupe 
astfel orice legătură cu Dumnezeu, iar păcatul nu are nici un leac ca 
să se vindece singur. Nu mai există o rezervă de putere, prin care 
Dumnezeu să poată lucra pentru a-l convinge şi converti pe păcătos. 
„Lăsaţi-l în pace“ (Osea 4, 17) — este porunca divină. Atunci „nu 
mai rămâne nici o jertfă pentru păcate, ci doar o aşteptare înfricoşată 
a judecății şi văpaia unui foc care va mistui pe cei răzvrătiți“ (Evrei 
10, 26-27). 

Timp de aproape patruzeci de ani, copiii lui Israel sunt pier- 
duţi din vedere în întunericul deşertului. „Vremea“, spunea Moise, 
„cât au ţinut călătoriile noastre de la Cadeş-Barnea până la trecerea 
pârâului Zered a fost de treizeci şi opt de ani; până a pierit din mij- 
locul taberei tot neamul oamenilor de război, cum le jurase Domnul. 
Mâna Domnului a fost împotriva lor, ca să-i nimicească din mijlocul 
taberei, până ce au pierit“ (Deuteronom 2, 14.15). 

În decursul acestor ani, i se reamintea mereu poporului că se 
afla sub mustrare divină. În răzvrătirea de la Cadeş, ei L-au lepădat 
pe Dumnezeu, iar Dumnezeu i-a lepădat pentru vremea aceea pe ei. 
Pentru că se dovediseră necredincioşi legământului Său, nu aveau să 
primească semnul legământului, ritualul circumciziunii. Dorinţa lor 
de a se întoarce în ţara robiei arăta că sunt nevrednici de libertate, 
şi orânduirea Paştelui, instituită pentru a sărbători eliberarea din 
sclavie, nu trebuia să fie ţinută. 

Cu toate acestea, continuarea slujbelor la sanctuar dovedea faptul 
că Dumnezeu nu uitase în totul pe poporul Său, şi, în îndurarea 
Lui, încă Se îngrijea de nevoile lor. „Domnul, Dumnezeul tău, te-a 
binecuvântat în tot lucrul mâinilor tale“, spunea Moise, reamintindu- 
le istoria peregrinărilor lor, „ŞI ţi-a cunoscut călătoria în această mare 
pustie. lată, de patruzeci de ani Domnul, Dumnezeul tău, este cu tine 
şi n-ai dus lipsă de nimic“ (Deuteronom 2, 7). Iar imnul leviţilor, 
raportat de Neemia, înfăţişează în mod viu grija lui Dumnezeu pentru 
poporul Israel, chiar în aceşti ani, când au fost lepădaţi şi alungaţi: 
„În îndurarea Ta fără margini, nu i-ai părăsit în pustie şi stâlpul de 
nor n-a încetat să-i călăuzească ziua pe drum, iar stâlpul de foc să 
le lumineze noaptea drumul pe care aveau să-l urmeze. Le-ai dat 
Duhul Tău cel bun, ca să-i facă înţelepţi. N-ai depărtat mana Ta de 
la gura lor şi le-ai dat apă să-şi potolească setea. Patruzeci de ani ai 
avut grijă să-i hrăneşti în pustie şi n-au dus grijă de nimic, hainele 
nu li s-au învechit şi picioarele nu li s-au umflat“ (Neemia 9, 19-21). 

Peregrinarea prin pustie n-a fost poruncită numai ca o pedeapsă 
rostită asupra răzvrăuţilor şi cârtitorilor, ci trebuia să slujească la 
disciplinarea generaţiei ce avea să vină, pregătind-o pentru intrarea 
în ţara făgăduinţei. Moise le-a spus: „Domnul, Dumnezeul tău, te 
mustră cum mustră un om pe copilul lui“, „ca să te smerească şi să 
te încerce, ca să-ţi cunoască pornirile inimii şi să te vadă dacă ai să 
păzeşti sau nu poruncile Lui. Astfel ... te-a lăsat să suferi de foame 
şi te-a hrănit cu mană, pe care nici tu n-o cunoşteai şi nici părinţii 
tăi n-o cunoscuseră, ca să te înveţe că omul nu trăieşte numai cu 
pâine, ci cu orice lucru care iese din gura Domnului“ (Deuteronom 
8, 5.2.3). 

„El l-a găsit într-un ținut pustiu, într-o singurătate plină de urlete 
înfricoşate; l-a înconjurat, l-a îngrijit şi l-a păzit ca lumina ochilor 
Lui“. „În toate necazurile lor, n-au fost fără ajutor şi Îngerul care este 
înaintea Feţei Lui i-a mântuit; El Însuşi i-a răscumpărat, în dragostea 
şi îndurarea Lui, şi necurmat i-a sprijinit şi 1-a purtat în zilele din 
vechime“ (Deuteronom 32, 10; Isaia 63, 9). 

Cu toate acestea, singurul raport al vieţii lor din pustie nu este 
alcătuit decât din dovezi ale răzvrăuirii lor împotriva Domnului. 
Răzvrătirea lui Core a avut ca rezultat nimicirea a paisprezece mii de 
oameni din Israel. Şi au mai fost cazuri izolate care dovedeau acelaşi 
spirit de dispreţ faţă de autoritatea divină. Odată, fiul unei femei 
israelite şi al unui egiptean, unul din mulţimea pestriță care ieşise 
împreună cu Israel din Egipt, a părăsit locul său din tabără şi a intrat 
în partea izraeliţilor, pretinzând dreptul de a-şi ridica acolo cortul. 
Lucrul acesta era interzis de legea divină, urmaşii unui egiptean fiind 
excluşi din adunarea poporului până la a treia generaţie. Între el şi un 
israelit s-a iscat o ceartă; problema fiind adusă înaintea judecătorilor, 
hotărârea acestora a fost împotriva celui care călcase legea. 

Înfuriat din pricina acestei decizii, el l-a blestemat pe judecător 
şi, în aprinderea patimii lui, a hulit Numele lui Dumnezeu. El a fost 
adus imediat înaintea lui Moise. Era dată de mult porunca: „Cine 
va blestema pe tatăl său sau pe mama sa să fie pedepsit cu moartea“ 
(Exodul 21, 17). Dar nu se prevăzuse nimic cu privire la un astfel de 
caz. Atât de grozavă era nelegiuirea, încât s-a crezut că este necesar 
să se ceară, în mod deosebit, sfat de la Dumnezeu. Omul a fost închis 
până când avea să fie cunoscută voinţa lui Dumnezeu. Dumnezeu 
Însuşi a rostit sentinţa — după cele spuse de Dumnezeu, cel ce 

hulise trebuia să fie scos afară din tabără şi ucis cu pietre. Cei care 
fuseseră de faţă când s-a săvârşit păcatul şi-au pus mâinile pe capul 
său, mărturisind astfel în mod solemn că învinuirea ce i se aducea 
era dreaptă. Apoi, tot ei au fost aceia care au aruncat primele pietre, 
iar cei care erau de faţă au luat şi ei parte după aceea la executarea 
sentinţei. 

Această întâmplare a fost urmată de darea unei legi pentru cazuri 
asemănătoare: „Oricine va blestema pe Dumnezeul lui, îşi va lua 
pedeapsa pentru păcatul lui. Cine va blestema Numele Domnului, 
va fi pedepsit cu moartea. Toată adunarea să-l ucidă cu pietre. Fie 
străin, fie băştinaş, să moară, pentru că a hulit Numele lui Dumnezeu“ 
(Leviticul 24, 15.16). 

Sunt şi dintre aceia care pun la îndoială iubirea lui Dumnezeu şi 
dreptatea Lui atunci când a dat o pedeapsă atât de aspră pentru cuvin- 
tele rostite în aprinderea patimii. Dar atât iubirea, cât şi dreptatea Sa 
cer să se arate că izbucnirea de vorbe ieşite din răutate împotriva lui 
Dumnezeu constituie un mare păcat. Pedeapsa dată trebuia să fie o 
avertizare pentru alţii, şi anume că Numele lui Dumnezeu trebuie să 
fie privit cu respect. Dacă păcatul acestui om ar fi rămas nepedepsit, 
şi alții ar fi făcut la fel şi, ca rezultat, multe vieţi ar fi trebuit, în cele 
din urmă, să fie sacrificate. 

Mulțimea pestriță care a ieşit din Egipt împreună cu poporul 
Israel era un continuu izvor de ispită şi necazuri. Cei care o compu- 
neau mărturiseau că au renunţat la idolatrie şi că se închină adevăra- 
tului Dumnezeu; dar educaţia din copilărie şi creşterea le-au modelat 
obiceiurile şi caracterul şi ei erau mai mult sau mai puţin stricaţi 
de idolatrie şi lipsă de respect pentru Dumnezeu. Ei au fost cei mai 
porniţi să înceapă cearta şi erau primii care se plângeau şi molipseau 
tabăra prin practicile lor idolatre şi prin cârtirile lor împotriva lui 
Dumnezeu. 

Curând după întoarcerea în pustie, a avut loc un caz de călcare 
de Sabat în împrejurări care l-au arătat a fi un caz de o deosebită 
vinovăţie. Vestea că Domnul îl va dezmoşteni pe Israel a trezit un 
spirit de răzvrătire. Un om din popor, mâniat pentru faptul că fusese 
exclus din Canaan şi hotărât să-şi dea pe faţă disprețul faţă de Legea 
lui Dumnezeu, se aventură să calce în mod făţiş porunca a patra 
a Decalogului, ducându-se să adune lemne în ziua Sabatului. În 
timpul peregrinării lor în pustie, aprinderea focului în ziua a şaptea 

a săptămânii fusese oprită cu stricteţe. Opreliştea aceasta nu avea să 
fie extinsă şi în ţara Canaanului, unde asprimea climei făcea adesea 
necesară aprinderea focului; dar în pustie, focul nu era necesar pentru 
a te încălzi. Fapta acestui om era o călcare voită şi premeditată a 
poruncii a patra — un păcat datorat nu necugetării sau necunoaşterii, 
ci încumetării. El a fost prins asupra faptului şi adus înaintea lui 
Moise. Fusese deja vestit mai dinainte că orice călcare a Sabatului 
va fi pedepsită cu moartea, dar nu se făcuse încă cunoscut cum 
avea să se aplice pedeapsa aceasta. Moise a adus cazul înaintea lui 
Dumnezeu şi i s-a dat următoarea îndrumare: „Omul acesta să fie 
pedepsit cu moartea, toată adunarea să-l ucidă cu pietre în afara 
taberei“ (Numeri 15, 35). Păcatele hulirii şi călcării de bună voie a 
Sabatului erau pedepsite la fel, fiind amândouă dovezi ale dispreţului 
faţă de autoritatea lui Dumnezeu. 

În zilele noastre, sunt mulţi aceia care leapădă Sabatul creaţiunii 
ca fiind o instituţie iudaică şi spun că, dacă ar trebui să fie ţinut, atunci 
ar trebui aplicată pedeapsa cu moartea pentru călcarea lui; dar vedem 
că păcatul hulirii a primit aceeaşi pedeapsă ca şi călcarea Sabatului. 
Trebuie să tragem oare concluzia că porunca a treia trebuie dată 
şi ea la o parte, ca fiind obligatorie numai pentru iudei? Şi totuşi, 
argumentul scos din pedeapsa cu moartea se aplică şi la porunca a 
treia, la porunca a cincia şi, de fapt, la toate Cele Zece Porunci, aşa 
cum se aplică la porunca a patra. Cu toate că s-ar putea ca Dumnezeu 
să nu pedepsească acum călcarea Legii Sale cu pedepse vremelnice, 
Cuvântul Lui declară totuşi că plata păcatului este moartea; şi în 
executarea finală a judecății se va vedea că moartea este partea 
acelora care au călcat preceptele Sale sfinte. 

În tot timpul celor patruzeci de ani în pustie, în fiecare săptămână 
1 se amintea poporului, prin miracolul manei, obligaţia sfântă a 
păzirii Sabatului. Şi totuşi, nici aceasta nu i-a dus la ascultare. Cu 
toate că nu s-au dedat la o călcare atât de făţişă şi îndrăzneață ca cel 
care primise o pedeapsă atât de izbitoare, s-a dat totuşi pe faţă o mare 
delăsare în păzirea poruncii a patra. Dumnezeu declară prin profetul 
Său: „Mi-au pângărit peste măsură de mult Sabatele Mele“ (Ezechiel 
20, 13.24). Şi acesta este enumerat printre motivele de îndepărtare a 
primei generaţii de ţara făgăduinţei. Şi, cu toate acestea, copiii lor 
n-au învăţat lecţia. Atât de mare a fost nepăsarea lor faţă de păzirea 
Sabatului, în timpul celor patruzeci de ani de pribegie în pustie, 

încât chiar dacă Dumnezeu nu i-a oprit să intre în Canaan, El a spus 
că aveau să fie împrăștiați printre păgâni, după aşezarea lor în ţara 
făgăduită. 

De la Cadeş, copiii lui Israel s-au întors în pustie; iar după ce 
s-a terminat timpul rămânerii lor în deşert, a venit „toată adunarea 
copiilor lui Israel ... în pustia ţin, în luna întâia şi poporul s-a oprit 
la Cadeş (Numeri 20, 1). 

Aici a murit şi a fost îngropată Maria. De la scena aceea plină 
de bucurie de pe ţărmul Mării Roşii, când Israel a ieşit cu cântec 
şi cu joc pentru a sărbători triumful Domnului, la mormântul din 
pustie, care a pus capăt unei vieţi de peregrinaj aşa a fost soarta a 
milioane de suflete care au ieşit din Egipt cu mari speranţe. Păcatul 
le-a smuls chiar de la buze cupa binecuvântărilor. Va învăţa oare 
generaţia următoare această lecţie? 

„Cu toate acestea, ei n-au încetat să păcătuiască şi n-au crezut 
în inimile lor.... Când îi lovea de moarte, ei Îl căutau, se întorceau 
şi se îndreptau spre Dumnezeu; îşi aduceau aminte că Dumnezeu 
este Stânca lor şi că Dumnezeul Atotputernic este Izbăvitorul lor“ 
(Psalmii 78, 32-35). Dar ei nu s-au întors la Dumnezeu din sinceri- 
tate. Cu toate că atunci când erau loviți de vrăjmaşi căutau ajutorul 
Lui, singurul care îi putea scăpa, totuşi „inima nu le era tare faţă de 
El şi nu erau credincioşi legământului. Totuşi, în îndurarea Lui, El 
iartă nelegiuirea şi nu nimiceşte; Îşi opreşte de multe ori mânia şi nu 
dă drumul întregii Lui urgii. El Şi-a adus deci aminte că ei nu erau 
decât carne, o suflare care trece şi nu se mai întoarce“ (Psalmii 78, 
37-39), 

Din stânca lovită de Moise pentru prima dată la Horeb a curs un 
şuvoi de apă dătătoare de viaţă, care l-a înviorat pe Israel în pustie. În 
timpul tuturor peregrinărilor lor, ori de câte ori era nevoie, li se dădea 
apă, printr-o minune a îndurării lui Dumnezeu. Cu toate acestea, 
apa nu curgea după ei de la Horeb. Ori de câte ori, în călătoriile lor, 
aveau nevoie de apă, acolo, din despicătura stâncii, apa ţâşnea în 
şuvoi lângă tabăra lor. 

Hristos era Acela care, prin puterea cuvântului Său, făcea ca 
şuvoiul răcoritor de apă să curgă spre Israel: „Şi toţi au băut aceeaşi 
apă duhovnicească, pentru că beau dintr-o stâncă duhovnicească 
ce venea după ei; şi stânca era Hristos“ (1 Corinteni 10, 4). El era 
izvorul tuturor binecuvântărilor, atât al celor trecătoare, cât şi al 
celor spirituale. Hristos, Stânca cea adevărată, a fost cu ei în toate 
peregrinările lor. „Şi nu vor suferi de sete în pustiurile în care-i va 
duce; ci va face să curgă pentru ei apă din stâncă, va despica stânca 
şi va curge apă“ (Isaia 48, 21). „A deschis stânca, şi au curs ape, 
care s-au vărsat ca un râu în locurile uscate“ (Psalmii 105, 41). 

Stânca lovită Îl preînchipuia pe Domnul Hristos şi, prin acest 
simbol, suntem învăţaţi cele mai preţioase adevăruri spirituale. După 
cum din stânca lovită se revărsa apa dătătoare de viaţă, tot astfel de 
la Hristos, „lovit de Dumnezeu“, „străpuns pentru păcatele noastre“, 
„Zdrobit pentru fărădelegile noastre“ (Isaia 53, 4.5), curge şuvoiul 
mântuirii pentru neamul omenesc pierdut. După cum stânca a fost 
lovită o singură dată, „tot aşa Hristos, S-a adus jertfă o singură dată, 
ca să poarte păcatele multora“ (Evrei 9, 28). Mântuitorul nostru nu 
trebuia să Se jertfească a doua oară; iar aceia care caută binecuvân- 
tările harului Său au nevoie numai să ceară acestea în Numele lui 
Isus, revărsându-şi astfel dorinţa inimii în rugăciune plină de căinţă. 
O astfel de rugăciune va aduce înaintea Domnului oştirilor rănile lui 
Isus şi atunci din nou va curge sângele dătător de viaţă, simbolizat 
prin revărsarea apei dătătoare de viaţă pentru Israel. 

Revărsarea apei din stâncă în pustie era sărbătorită de izrae- 
liţi după aşezarea lor în Canaan, cu manifestări de mare bucurie. 
În timpul Domnului Hristos, sărbătoarea aceasta ajunsese cea mai 
impresionantă ceremonie. Ea avea loc cu ocazia Sărbătorii corturi- 
lor, când erau adunaţi la Ierusalim oameni din toată ţara. În fiecare 
dintre cele şapte zile ale acestei sărbători, preoţii ieşeau însoţiţi 
de muzică şi de corul leviţilor pentru a scoate apă într-un vas de 
aur din apa Siloamului. Ei erau urmaţi de mulţimea credincioşilor, 
toţi cei care puteau să se apropie de apă şi să bea din ea, în timp 
ce răsuna cântecul de sărbătoare: „Veţi scoate apă cu bucurie din 
izvoarele mântuirii“ (Isaia 12, 3). Apoi, apa scoasă de preoţi era 
purtată la templu în mijlocul sunetului trâmbiţelor şi al cântării pline 
de solemnitate: „Picioarele mi se opresc în porţile tale, lerusalime“ 
(Psalmii 122, 2). În timp ce cântecele de laudă răsunau, iar mulți- 
mea îşi alătura glasul într-un cor triumfal, acompaniat de cântecul 
instrumentelor şi al trâmbiţelor care sunau cu putere, apa era vărsată 
pe altarul arderii de tot. 

Mântuitorul S-a folosit de slujba aceasta simbolică pentru a 
îndrepta mintea oamenilor la binecuvântările pe care El a venit să le 
aducă. „În ziua de pe urmă, care era ziua cea mare a praznicului“, 
vocea Sa a fost auzită în tonuri ce răsunau prin curțile templului: 
„«Dacă însetează cineva, să vină la Mine şi să bea. Cine crede în 
Mine, din inima lui vor curge râuri de apă vie, cum zice Scriptura». 
Spunea cuvintele acestea despre Duhul“, declara Ioan, „pe care 
aveau să-L primească cei ce vor crede în El“ (loan 7, 37-39). Apa 
înviorătoare, ţâşnind într-un pământ pustiu şi secetos, face ca pustia 
să înflorească şi curge ca să dea viaţă celor ce pier; ea este un simbol 
al harului divin pe care numai Domnul Hristos îl poate da şi care 
curăţă, reînviorează şi dă putere sufletului, ca apa vie. Acela în care 
locuieşte Hristos are în el un izvor de har şi putere ce nu seacă 
niciodată. Domnul Isus face plină de bucurie viaţa tuturor acelora 
care-L caută în adevăr şi le luminează cărarea. Primită în inimă, 
iubirea Sa va da naştere la fapte bune pentru viaţa veşnică. Ea aduce 
binecuvântări nu numai aceluia în sufletul căruia izvorăşte, ci râul 
de apă vie se va revărsa în cuvinte şi fapte de neprihănire spre a-i 
înviora pe cei însetaţi din jurul său. 

În convorbirea Sa cu femeia samariteancă la fântâna lui Iacov, 
Mântuitorul S-a folosit de acelaşi tablou. „Dar cine va bea din apa 

pe care i-o voi da Eu, în veac nu-i va fi sete; ba încă apa pe care 
i-o voi da Eu se va preface în el într-un izvor de apă, care va ţâşni 
în viaţa veşnică“ (loan 4, 14). Domnul Hristos combină cele două 
simboluri. El este Stânca, El este Apa vie. 

Tablourile acestea frumoase şi pline de adânci înţelesuri sunt 
prezente în toată Biblia. Cu veacuri înainte de venirea Domnului 
Hristos, Moise arăta spre EI ca fiind Stânca mântuirii lui Israel (De- 
uteronom 32, 15); psalmistul a cântat despre El ca fiind „Izbăvitorul 
meu“, „Stânca puterii mele“, „Stânca pe care n-o pot ajunge, căci 
este prea înaltă pentru mine“, „o Stâncă de adăpost pentru mine“, 
„Stânca inimii mele“, „Stânca mea de adăpost“. În cântecele lui 
David, harul Său este înfăţişat de asemenea ca fiind „ape de odihnă“ 
„printre păşuni verzi“, pe marginea cărora Păstorul ceresc Îşi con- 
duce turma. Şi iarăşi, „şi-i adăpi din şuvoiul desfătănilor Tale“, „căci 
la Tine este izvorul vieţii“ (Psalmii 19, 14; 62, 7; 61, 2; 71, 3; 73, 
26; 94, 22; 23, 2; 36, 8.9). Iar înțeleptul declară: „Izvorul înţelep- 
ciunii este ca un şuvoi care curge întruna“ (Proverbe 18, 4). Pentru 
Ieremia, Domnul Hristos este „izvorul apelor vii“ (leremia 2, 13). 
Pentru Zaharia, este „un izvor pentru păcat şi necurăţie“ (Zaharia 
134): 

Isaia Îl descrie ca fiind „Stânca veacurilor“ şi ca „umbra unei 
stânci mari într-un pământ ars de soare“ (Isaia 26, 4; 32, 2). Tot 
el ne prezintă făgăduinţa prețioasă ce face să aducă în mod viu în 
minte izvorul de apă vie ce a curs pentru Israel: „Cei nenorociţi 
şi cei lipsiţi caută apă, şi nu este; li se usucă limba de sete. Eu, 
Domnul, îi voi asculta; Eu, Dumnezeul lui Israel, nu-i voi părăsi“. 
„Căci voi turna ape peste pământul însetat şi râuri peste pământul 
uscat“. „Căci în pustie vor ţâşni ape şi în pustietate pâraie“. Este 
adresată invitaţia: „Voi toţi cei însetaţi, veniţi la ape“ (Isaia 41, 17; 
44, 3; 35, 6; 55, 1). Şi în paginile de încheiere ale Cuvântului Sfânt, 
se face auzită invitaţia aceasta. Râul de apă al vieţii, „limpede ca 
şi cristalul“, porneşte de la tronul lui Dumnezeu şi al Mielului; şi 
chemarea harului răsună de-a lungul veacurilor: „Şi celui ce îi este 
sete, să vină; cine vrea, să ia apa vieţii fără plată“ (Apocalips 22,17). 

Chiar înainte ca mulţimea lui Israel să ajungă la Cadeş, râul 
dătător de viaţă, care atâţia ani ţâşnise chiar lângă tabăra lor, încetă 
să mai curgă. Scopul lui Dumnezeu era acela de a-l pune încă o dată 
la încercare pe poporul Său. El dorea să vadă dacă se vor încrede 

în purtarea Lui de grijă sau vor da pe faţă aceeaşi necredinţă ca şi 
părinţii lor. 

În faţa lor se aflau colinele Canaanului. O călătorie de câteva zile 
avea să-i aducă la hotarele țării făgăduite. Se aflau la o mică depărtare 
de Edom, care aparţinea urmaşilor lui Esau şi prin care trecea drumul 
rânduit lor spre Canaan. Moise primise porunca: „Întoarceţi-vă spre 
miazănoapte. Dă următoarea poruncă poporului: «Acum aveţi să 
treceţi prin hotarele fraţilor voştri, copiii lui Esau, care locuiesc în 
Seir. Ei se vor teme de voi; dar să vă păziţi bine. Să nu vă încăieraţi 
cu ei; căci nu vă voi da în ţara lor nici măcar o palmă de loc; muntele 
Seir l-am dat în stăpânire lui Esau. Să cumpăraţi de la ei cu preţ 
de argint hrana pe care o veţi mânca; şi să cumpăraţi de la ei cu 
preţ de argint chiar şi apa pe care o veţi bea» (Deuteronom 2, 3-6). 
Porunca aceasta ar fi trebuit să fie de ajuns spre a explica pentru 
ce a încetat să li se mai dea apă; ei erau de acum gata să treacă 
printr-o ţară bine udată şi roditoare, în drumul lor direct spre ţara 
Canaanului. Dumnezeu le făgăduise o trecere lipsită de incidente 
prin Edom şi ocazia de a cumpăra hrană şi suficientă apă pentru a fi 
de ajuns întregii mulţimi. Încetarea curgerii miraculoase a apei ar 
fi trebuit să fie deci un motiv de bucurie, un semn că pribegia prin 
pustie a luat sfârşit. Dacă n-ar fi fost orbiţi de necredinţă, ar fi putut 
înţelege acest lucru. Dar ei au făcut, din ceea ce ar fi trebuit să fie o 
dovadă a împlinirii făgăduinţei lui Dumnezeu, o ocazie de îndoială 
şi cârtire. Se părea că poporul părăsise orice speranţă că Dumnezeu 
avea să-l ducă în stăpânirea Canaanului şi a început să plângă după 
„binecuvântările“ pustiei. 

Înainte ca Dumnezeu să le îngăduie să intre în Canaan, ei trebuia 
să arate că se încred în făgăduinţa Lui. Alimentarea cu apă a încetat 
înainte ca ei să ajungă în Edom. Acum era pentru ei ocazia, şi aceasta 
pentru un scurt timp, să umble prin credinţă şi nu prin vedere. Dar cea 
dintâi încercare a dat loc la acelaşi spirit răzvrătit şi nerecunoscător 
care fusese dat pe faţă de părinţii lor. De îndată ce strigătul după apă 
s-a auzit în tabără, ei au uitat mâna care de atâţia ani se îngrijise de 
nevoile lor şi, în loc să se îndrepte spre Dumnezeu după ajutor, au 
murmurat împotriva Lui şi, în disperarea lor, au spus: „Ce bine ar 
fi fost să fi murit noi când au murit fraţii noştri înaintea Domnului“ 
(Numeri 20, 1-13); cu alte cuvinte, ei ar fi dorit să se fi numărat 
printre cei ce au fost nimiciţi cu prilejul răscoalei lui Core. 

Strigătele lor erau îndreptate împotriva lui Moise şi Aaron: „Pen- 
tru ce aţi adus adunarea Domnului în pustia aceasta, ca să murim 
în ea, noi şi vitele noastre? Pentru ce ne-aţi scos din Egipt şi ne-aţi 
adus în acest loc, unde nu este nici loc de semănat, nici smochin, 
nici viță, nici rodiu, nici apă de băut?“ Conducătorii s-au dus la 
uşa cortului întâlnirii şi au căzut cu feţele la pământ. Din nou „s-a 
arătat slava lui Dumnezeu“, şi Moise a primit porunca: „a toiagul şi 
cheamă adunarea, tu şi fratele tău Aaron. Să vorbiţi stâncii acesteia 
în faţa lor, şi ea vă va da apă. Să le scoateţi apă din stâncă şi să adăpi 
adunarea şi vitele lor.“ 

Cei doi fraţi au mers înaintea mulţimii, Moise având în mâna 
sa toiagul Domnului. Ei erau acum oameni în vârstă. Multă vreme 
răbdaseră răzvrătirea şi încăpăţânarea poporului Israel; dar acum, 
spre sfârşit, până şi răbdarea lui Moise a cedat: „Ascultaţi, răzvrăti- 
ților“, a strigat el, „vom putea noi oare să vă scoatem apă din stânca 
aceasta?“; şi, în loc să-i vorbească stâncii, aşa cum îi poruncise 
Domnul, el a lovit-o de două ori cu toiagul. 

Apa a ţâşnit cu îmbelşugare spre a satisface setea mulţimii. Dar 
se făcuse un mare rău. Moise a vorbit cu un spirit iritat; cuvintele lui 
erau mai degrabă expresia patimii omeneşti decât indignarea sfântă 
pentru că Dumnezeu fusese dezonorat. „Ascultaţi, voi, răzvrăuiților“, 
a spus el. Acuzaţia aceasta era adevărată, dar nici adevărul nu trebuie 
rostit cu patimă sau nerăbdare. Când Dumnezeu i-a poruncit lui 
Moise să pună asupra lui Israel vina pentru răzvrătire, chiar pentru 
el cuvintele fuseseră dureroase, iar pentru ei greu de suportat; şi, cu 
toate acestea, Dumnezeu l-a susţinut în transmiterea soliei. Dar, când 
cu de la sine putere şi-a luat asupra sa sarcina de a-i acuza, el L-a 
întristat pe Duhul lui Dumnezeu şi nu a făcut decât rău poporului. 
Lipsa sa de răbdare şi stăpânire de sine era vădită. În felul acesta i 
s-a dat ocazie poporului să se întrebe dacă acţiunile şi comportarea 
lui din trecut fuseseră sub conducerea lui Dumnezeu sau nu şi astfel 
să-şi scuze propriile păcate. Atât Moise, cât şi ei Îl ofensaseră pe 
Dumnezeu. Purtarea lui, spuneau ei, merita de la început să fie supusă 
criticii şi condamnării. Acum ei au găsit pretextul pe care-l căutau 
pentru a respinge toate mustrările pe care Dumnezeu le trimitea prin 
slujitorul Său. 

Moise a dat dovadă de neîncredere în Dumnezeu. „Vom putea 
noi oare să vă scoatem apă?“, întrebă el, ca şi când Domnul n-ar face 

ceea ce a făgăduit. „N-aţi crezut în Mine“, le-a spus Domnul celor doi 
fraţi, „ca să Mă sfinţiţi înaintea copiilor lui Israel.“ În timpul când apa 
a lipsit, chiar şi credinţa lor în împlinirea făgăduinţei lui Dumnezeu 
s-a clătinat din cauza cârurii şi răzvrătirii poporului. Prima generaţie 
a fost condamnată să piară în pustie din cauza necredinţei; şi, cu 
toate acestea, acelaşi spirit s-a dat pe faţă şi în copiii lor. Oare nici 
aceştia nu vor primi făgăduinţa? Obosiţi şi descurajaţi, Moise şi 
Aaron n-au făcut nici un efort să pună stavilă curentului declanşat 
de sentimentele poporului. Dacă ei înşişi ar fi dat pe faţă o credinţă 
neşovăielnică în Dumnezeu, ar fi înfăţişat lucrurile înaintea poporului 
într-o astfel de lumină, încât să-l facă în stare să treacă cu bine această 
încercare. Printr-o exercitare promptă şi hotărâtă a autorităţii cu care 
fuseseră învestiţi, în calitate de conducători, ei ar fi putut să aducă la 
tăcere cârtirea poporului. Era datoria lor să depună orice efort ce le 
stătea în putere pentru a face ca situaţia să fie mai bună, mai înainte 
de a-l cere lui Dumnezeu să facă ce avea de făcut pentru ei. Dacă 
cârtirile de la Cadeş ar fi fost aduse la tăcere cu promptitudine, ce 
şir lung de rele ar fi fost curmat! 

Prin acţiunea sa pripită, Moise a făcut fără efect puterea lecţiei 
pe care Dumnezeu a vrut să le-o dea. Stânca, fiind un simbol al 
Domnului Hristos, fusese lovită o dată, după cum şi Domnul Hristos 
avea să fie adus jertfă o singură dată. A doua oară nu era nevoie 
decât să vorbească stâncii, după cum şi noi nu trebuie decât să cerem 
binecuvântările cerului în Numele Domnului Isus. Datorită celei 
de-a doua loviri a stâncii, s-a stricat semnificaţia acestui frumos 
tablou al Domnului Hristos. 

Mai mult chiar, Moise şi Aaron şi-au asumat o putere ce Îi apar- 
ținea numai lui Dumnezeu. Nevoia de o intervenţie divină făcea ca 
ocazia aceea să fie un prilej de mare solemnitate, iar conducătorii lui 
Israel ar fi trebuit să-l folosească pentru a-i inspira poporului teme- 
rea de Dumnezeu şi a-i întări credinţa în puterea şi bunăvoința Lui. 
Când, plini de mânie, au strigat: „Vom putea noi oare să vă scoatem 
apă din stânca aceasta?“, ei s-au aşezat în locul lui Dumnezeu, ca 
şi când puterea ar fi fost la ei, oameni supuşi aceloraşi slăbiciuni 
şi patimi omeneşti. Obosit de continua murmurare şi răzvrătire a 
poporului, Moise ÎI pierduse din vedere pe Atotputernicul său Ajutor 
şi, fără puterea divină, fusese lăsat să-şi păteze raportul vieţii prin 
manifestarea slăbiciunii omeneşti. Omul care ar fi putut sta nepătat, 

hotărât şi plin de lepădare de sine până la încheierea lucrării sale 
a fost răpus în cele din urmă. Dumnezeu fusese dezonorat în ochii 
adunării poporului Israel, când ar fi trebuit să fie onorat şi preamărit. 

Cu prilejul acesta, Dumnezeu n-a pronunţat nici o judecată asu- 
pra acelora care prin purtarea lor nelegiuită i-au provocat atât de 
mult pe Moise şi Aaron. Toată dezaprobarea a căzut asupra condu- 
cătorilor. Aceia care stăteau ca reprezentanţi ai lui Dumnezeu nu 
L-au onorat. Moise şi Aaron s-au simţit ei înşişi jigniţi, pierzând 
din vedere faptul că poporul nu cârtea împotriva lor, ci împotriva 
lui Dumnezeu. Datorită faptului că au privit la ei şi s-au lăsat duşi 
de propriile resentimente, au căzut în păcat fără să-şi dea seama şi 
n-au mai putut să-i arate poporului vinovăția lui cea mare înaintea 
lui Dumnezeu. 

Amară şi plină de umilinţă a fost judecata rostită fără întârziere. 
„Atunci Domnul a zis lui Moise: «Pentru că n-aţi crezut în Mine, ca 
să Mă sfinţiţi înaintea copiilor lui Israel, nu voi veţi duce adunarea 
aceasta în ţara pe care i-o dau»“. Ei trebuia să moară împreună cu 
răzvrătitul Israel înainte de trecerea Iordanului. Dacă Moise şi Aaron 
ar fi nutrit un spirit de înălţare de sine sau ar fi manifestat un spirit 
pătimaş în faţa avertizării şi mustrării divine, vinovăția lor ar fi fost 
mult mai mare. Dar ei nu s-au făcut vinovaţi de un păcat cu voia, 
în mod deliberat, ci au fost biruiţi de o ispită neaşteptată, iar căinţa 
lor a fost imediată şi din toată inima. Domnul a primit pocăinţa lor, 
deşi, datorită răului pe care păcatul lor îl putea provoca în mijlocul 
poporului, nu putea să anuleze pedeapsa. 

Moise nu şi-a tăinuit pedeapsa, ci i-a spus poporului că, deoarece 
nu I-a dat lui Dumnezeu slava cuvenită, el nu va putea să-i conducă în 
țara făgăduită. Le-a cerut să ia aminte la pedeapsa severă, pronunţată 
în dreptul său, şi să judece apoi cum priveşte Dumnezeu cârtirea lor, 
punând numai asupra unui om pedeapsa care — din cauza păcatelor 
lor — ar fi trebuit să vină asupra lor. El le-a spus că I-a cerut cu 
insistenţă lui Dumnezeu să revină asupra acestei hotărâri, dar fusese 
refuzat. „Dar Domnul S-a mâniat pe mine, din pricina voastră, a 
spus el, şi nu m-a ascultat“ (Deuteronom 3, 20). 

De fiecare dată când venea câte o împrejurare mai grea sau tre- 
ceau printr-o încercare, izraeliţii erau gata să-l învinovăţească pe 
Moise că i-a scos din Egipt, ca şi când Dumnezeu n-ar fi avut nimic 
de a face cu această problemă. În tot timpul călătoriilor lor, atunci 

când se plângeau de greutăţile drumului şi cârteau împotriva condu- 
cătorilor lor, Moise le spunea: „Nemulţumirile voastre se îndreaptă 
împotriva lui Dumnezeu. Nu eu, ci El v-a eliberat“. Dar cuvintele 
pripite rostite în faţa stâncii, „vom putea noi oare să vă scoatem 
apă?“, erau de fapt o recunoaştere a acuzațiilor lor, întărindu-i astfel 
în necredinţă şi îndreptăţindu-le cârtirile. Domnul voia să îndepăr- 
teze pentru totdeauna gândul acesta din mintea lor, neîngăduindu-i 
lui Moise să intre în ţara făgăduită. În aceasta aveau dovada de 
netăgăduit că nu Moise era conducătorul lor, ci Îngerul cel puternic, 
despre care Domnul a spus: „Iată, Eu trimit un Înger înaintea ta, ca 
să te ocrotească pe drum şi să te ducă la locul pe care l-am pregătit. 
Fu cu ochii în patru înaintea Lui şi ascultă glasul Lui ... căci Numele 
Meu este în El“ (Exodul 23, 20-21). 

„Domnul S-a mâniat şi pe mine, din pricina voastră“ (Deute- 
ronom 1, 37), a spus Moise. Ochii tuturor copiilor lui Israel erau 
ațintiți asupra lui Moise şi păcatul său a aruncat un blam asupra 
lui Dumnezeu, care îl alesese drept conducător al poporului Său. 
Păcatul lui era cunoscut de întreaga adunare; dacă Dumnezeu l-ar fi 
trecut cu vederea, s-ar fi lăsat impresia că necredinţa şi nerăbdarea, 
în situaţii de mari provocări, pot fi scuzate la cei ce sunt în poziţii 
de răspundere. Dar, când s-a făcut cunoscut că datorită unui singur 
păcat Moise şi Aaron nu aveau să intre în Canaan, poporul a ştiut că 
Dumnezeu nu caută la faţa omului şi că, în mod sigur, îl va pedepsi 
pe cel vinovat. 

Istoria poporului Israel trebuia să fie scrisă pentru a fi de învăţă- 
tură şi avertizare generaţiilor viitoare. Oamenii din toate vremurile 
ce aveau să vină trebuia să-L vadă pe Dumnezeul cerurilor ca pe 
un conducător nepărtinitor care, în nici o situaţie, nu îndreptățește 
păcatul. Dar puţini sunt aceia care îşi dau seama de păcătoşenia fără 
măsură a păcatului. Oamenii se mângâie cu gândul că Dumnezeu 
este prea bun pentru a-l pedepsi pe păcătos. Dar, în lumina istoriei 
Bibliei, este clar faptul că bunătatea lui Dumnezeu şi iubirea Sa Îl 
obligă să Se poarte faţă de păcat ca faţă de un rău care este fatal 
păcii şi fericirii Universului. 

Nici chiar cinstea şi credincioşia lui Moise n-au putut abate plata 
pentru greşeala lui. Dumnezeu iertase marile abateri ale poporului, 
dar nu putea trata păcatul conducătorilor aşa cum îl trata pe al celor 
conduşi. EI îl onorase pe Moise mai presus de oricare alt om de pe 

suprafaţa pământului. El îi descoperise slava Sa şi prin el îi făcuse 
cunoscute lui Israel orânduirile Sale. Faptul că Moise se bucurase de 
o lumină şi de o cunoaştere atât de mare făcea ca păcatul lui să fie 
cu atât mai grav. Credincioşia dovedită în trecut nu poate ispăşi nici 
o singură faptă rea. Cu cât sunt mai mari lumina şi privilegiile date 
unui om, cu atât mai mare este răspunderea sa şi cu atât mai gravă îi 
este căderea şi mai teribilă pedeapsa. 

După felul în care privesc oamenii lucrurile, Moise nu se făcuse 
vinovat de o mare nelegiuire; păcatul său era un păcat obişnuit. Psal- 
mistul spune că „Moise a vorbit în mod uşuratic cu buzele“ (Psalmii 
106, 33). După judecata omenească, putea părea un lucru lipsit de 
importanţă; dar dacă S-a purtat atât de sever faţă de acest păcat făcut 
de cel mai credincios şi mai onorat slujitor al Său, Dumnezeu nu-l va 
scuza nici la alţii. Spiritul înălţării de sine, înclinația de a-i critica şi 
a-i condamna pe fraţii noştri sunt neplăcute înaintea lui Dumnezeu. 
Aceia care se complac în aceste rele aruncă îndoială asupra lucrării 
lui Dumnezeu şi le dau celor sceptici o scuză pentru necredinţa lor. 
Cu cât mai importantă este poziţia cuiva şi cu cât mai mare este 
influenţa sa, cu atât mai mare este necesitatea ca el să cultive răbdare 
şi umilinţă. 

Dacă copiii lui Dumnezeu, în mod deosebit aceia care se află 
în poziţii de răspundere, pot fi făcuţi să-şi atribuie lor slava ce I se 
cuvine lui Dumnezeu, atunci Satana jubilează. A câştigat biruinţa. 
De fapt, aşa a căzut el. În felul acesta el izbuteşte cel mai bine să-i 
ispitească pe unii, spre ruina lor. Pentru a ne pune în gardă împotriva 
şiretlicurilor lui, Dumnezeu ne-a dat în Cuvântul Său atât de multe 
lecţii spre a ne învăţa despre primejdia înălţării de sine. Nu există 
nici un impuls al naturii noastre, nici o capacitate a minţii sau vreo 
înclinaţie a inimii care să nu aibă nevoie să stea clipă de clipă sub 
controlul Duhului lui Dumnezeu. Nu există nici o binecuvântare pe 
care Dumnezeu o dă omului, nici o încercare prin care El îi îngăduie 
să treacă şi pe care Satana să nu poată şi să nu vrea să le folosească 
pentru a ispiti, a chinui şi a nimici sufletul, dacă i se dă chiar şi 
cel mai mic prilej. De aceea, oricât de mare ar fi lumina spirituală, 
oricât ne-am bucura de graţia şi binecuvântarea divină, trebuie să 
umblăm totdeauna smeriţi înaintea Domnului, cerând în credinţă 
ca Dumnezeu să călăuzească fiecare gând şi să controleze fiecare 
impuls al inimii. 

Toţi aceia care mărturisesc a trăi în sfinţenie au cea mai sfântă 
datorie de a-şi păzi spiritul şi de a exercita stăpânirea de sine chiar 
şi în cele mai mari provocări. Povara aşezată asupra lui Moise era 
foarte mare; puţini oameni vor fi vreodată încercaţi atât de greu cum 
a fost el; şi totuşi, faptul acesta n-a constituit o scuză pentru păcatul 
său. Dumnezeu a luat măsuri îndestulătoare pentru poporul Său; şi, 
dacă se va baza pe puterea Sa, el nu va deveni niciodată o jucărie 
a împrejurărilor. Ispita cea mai puternică nu poate scuza păcatul. 
Oricât de mare ar fi povara ce apasă asupra sufletului, păcatul este 
propria noastră faptă. Nu stă nici în puterea pământului şi nici a 
iadului să constrângă pe cineva să făptuiască răul. Satana ne atacă în 
punctele noastre slabe, dar nu trebuie să ne lăsăm înfrânți. Oricât de 
sever şi de neaşteptat ar fi atacul lui, Dumnezeu Se îngrijeşte să ne 
dea ajutor, şi în puterea Sa noi putem birui. 


Capitolul 38 — Călătoria în jurul Edomului 


Tabăra lui Israel de la Cadeş era numai la o mică distanţă de 
hotarele Edomului şi, atât Moise, cât şi poporul doreau foarte mult 
să urmeze drumul către ţara făgăduinţei prin ţinutul acesta; de aceea 
au trimis, după porunca lui Dumnezeu, o solie către regele edomit. 

„Aşa vorbeşte fratele tău Israel. Tu ştii toate suferinţele prin care 
am trecut. Părinţii noştri s-au pogorât în Egipt, şi am locuit acolo 
multă vreme. Dar egiptenii ne-au chinuit, pe noi şi pe părinţii noştri. 
Am strigat către Domnul, şi El ne-a auzit glasul. A trimis un Înger şi 
ne-a scos din Egipt. Şi iată că suntem la Cadeş, cetate care se află la 
marginea ținutului tău. Lasă-ne să trecem prin ţara ta; nu vom trece 
NICI prin ogoare, nici prin vii şi nici nu vom bea apă din fântâni; 
vom merge pe drumul împărătesc, fără să ne abatem la dreapta sau 
la stânga, până vom trece de ţinutul tău.“ (Numeri 20, 14-20). Ca 
răspuns la această cerere curtenitoare a venit un refuz ameninţător: 
„Să nu cumva să treci pe la mine, căci altfel îţi voi ieşi înainte cu 
sabia“. 

Surprinşi de acest refuz, conducătorii lui Israel au trimis o a doua 
cerere către rege, cu făgăduinţa: „Vom merge pe drumul cel mare; 
şi, dacă vom bea din apa ta, eu şi turmele mele, îţi voi plăti preţul; 
nu-ţi cer altceva decât să trec cu picioarele!“ (Ver 19). 

„Să nu cumva să treci!“ a venit răspunsul. Cete înarmate de 
edomiţi fuseseră deja postate la Trecătorile cele dificile, aşa că era 
cu neputinţă să se înainteze paşnic în direcţia aceasta, iar evreilor nu 
le era îngăduit să folosească forţa. Trebuia să înconjoare Edomul pe 
o cale ocolită. 

Dacă la data când au fost puşi la încercare ar fi avut încredere 
în Dumnezeu, Căpetenia oştirii Domnului i-ar fi condus prin Edom 
şi teama de ei ar fi venit asupra locuitorilor ţării, aşa încât, în loc 
să dea pe faţă vrăjmăşie faţă de ei, ar fi dat dovezi de bunăvoință. 
Dar izraeliţii nu au lucrat repede după Cuvântul lui Dumnezeu şi, în 
timp ce ei se lamentau şi murmurau, ocazia de aur a trecut. Când, în 
cele din urmă, au fost dispuşi să-i prezinte regelui cererea, le-a fost 

refuzată. Chiar de la părăsirea Egiptului, Satana se străduise fără 
încetare să le pună piedici şi ispite în cale, ca să nu poată moşteni 
Canaanul. Iar prin necredinţa lor, ei, în mod repetat, i-au deschis uşa, 
ca astfel să se împotrivească planurilor lui Dumnezeu. 

Este important să credem în Cuvântul lui Dumnezeu şi să lucrăm 
prompt, în armonie cu el, în timp ce îngerii Lui aşteaptă să ne ajute. 
Îngerii răi sunt gata să ne pună piedici la orice pas de înaintare. Şi 
atunci când providenţa lui Dumnezeu le cere copiilor Săi să meargă 
înainte, când El este gata să facă lucruri mari pentru ei, Satana îi 
ispiteşte ca, prin ezitare şi amânare, să-L supere pe Dumnezeu; el 
caută să aducă un duh de ceartă şi să trezească nemulțumiri sau 
necredinţă şi, în felul acesta, să-i lipsească de binecuvântările pe 
care Dumnezeu ar dori să li le dea. Servii lui Dumnezeu să fie 
pregătiţi de acţiune, gata oricând să meargă înainte, de îndată ce 
providenţa divină deschide calea. Orice zăbavă din partea lor îi dă 
lui Satana timp să le pregătească înfrângerea. 

În îndrumările pe care i le dăduse lui Moise la început, cu privire 
la trecerea lor prin ţara edomiţilor, după ce spusese că edomiţii se 
vor teme de Israel, Domnul îi interzisese poporului să se folosească 
de acest privilegiu împotriva lor. Deoarece puterea lui Dumnezeu 
lucra pentru Israel, spaima ar fi făcut din edomiţi o pradă uşoară, iar 
evreii nu trebuia să-i jefuiască. Porunca dată lor suna astfel: „Să vă 
păziţi bine. Să nu vă încăieraţi cu ei; căci nu vă voi da în ţara lor nici 
măcar o palmă de loc. Muntele Seir l-am dat în stăpânirea lui Edom.“ 
(Deuteronom 2, 4-5). Edomiţii erau urmaşi ai lui Avraam şi ai lui 
Isaac şi, de dragul acestor slujitori ai Săi, Dumnezeu Şi-a manifestat 
mila faţă de fiii lui Esau. El le dăduse în stăpânire muntele Seir şi 
nu trebuia să fie tulburaţi, decât dacă, datorită păcatelor lor, aveau 
să se situeze în afara îndurării Lui. Evreii trebuia să-i alunge şi să-i 
nimicească cu desăvârşire pe locuitorii Canaanului, care umpluseră 
măsura răutăţii; dar edomiţii se mai aflau încă în timpul harului şi, 
din cauza aceasta, erau trataţi cu milă. Lui Dumnezeu Îi place mila 
şi de aceea Îşi arată îndurarea înainte de a veni cu judecăţile Sale. 
EI l-a învăţat pe Israel să-i cruţe pe edomiţi, înainte de a le cere să-i 
nimicească pe locuitorii Canaanului. 

Strămoşii lui Edom şi ai izraeliţilor fuseseră fraţi şi între ei 
trebuia să domnească iubirea şi prietenia frăţească. Izraeliţilor le era 
interzis să se răzbune atunci sau mai târziu pentru jignirea pe care 

le-o aduseseră prin refuzul de a le îngădui să treacă prin ţara lor. 
Ei nu trebuia să se aştepte să ia în stăpânire vreo parte din ţinutul 
Edom. Chiar dacă izraeliţii formau poporul ales şi binecuvântat al 
lui Dumnezeu, ei trebuia să ţină seama de opreliştile pe care El le 
punea înaintea lor. Dumnezeu le făgăduise o ţară foarte frumoasă; 
dar nu trebuia să-şi închipuie că numai ei aveau dreptul să locuiască 
pe pământ şi să înceapă să-i alunge pe toţi ceilalţi. Li se poruncise 
ca în toate legăturile lor cu edomiţii să se ferească să le facă vreo 
nedreptate. Trebuia să cadă la înţelegere prin bună învoială cu ei, 
să cumpere toate câte le trebuia de-ale mâncării şi tot ce luau să 
plătească fără întârziere. Pentru ca Israel să se încreadă şi mai mult 
în Dumnezeu şi să asculte de cuvântul Lui, i s-a reamintit: „Domnul, 
Dumnezeul tău, te-a binecuvântat în tot lucrul mâinilor tale şi n-ai 
dus lipsă de nimic.“ (Deuteronom 2, 7). Ei nu depindeau de edomiţi, 
deoarece aveau un Dumnezeu care era bogat în mijloace pentru a 
le veni în ajutor. Ei nu trebuia să caute să scoată de la ei nici prin 
putere, nici prin viclenie, ceva ce nu era al lor, ci, în toată purtarea 
lor, trebuia să pună în aplicare principiul legii divine: „Să iubeşti pe 
aproapele tău, ca pe tine însuţi“. 

Dacă ar fi trecut prin ţinutul lui Edom, aşa cum avea de gând 
Dumnezeu, trecerea aceasta le-ar fi folosit nu numai lor, ci ar fi fost 
o binecuvântare şi pentru locuitorii ţării, căci li s-ar fi dat un prilej 
să-l cunoască pe poporul lui Dumnezeu şi serviciul lor divin, să vadă 
cum Dumnezeul lui Iacov dă prosperitate acelora care ÎL iubesc şi 
se tem de El. Dar necredinţa lui Israel a împiedicat toate acestea. 
Ca răspuns la cererile lor, Dumnezeu dăduse poporului apă, dar 
îngăduise ca necredinţa să aducă asupra lor pedeapsa. Din nou a 
trebuit să străbată locuri pustii şi să-şi astâmpere setea la izvorul 
minune, de care nu ar mai fi avut nevoie, dacă s-ar fi încrezut în EI. 

De aceea, mulțimile lui Israel se întoarseră iarăşi spre miazăzi şi 
porniră pe drumul prin pustiul uscat, care li se părea şi mai trist după 
ce priviseră un timp pajiștile verzi de pe dealurile şi văile lui Edom. 
Peste lanţurile de munţi se înălța, pe deasupra acelor pustietăţi, 
muntele Hor, al cărui vârf avea să fie locul morţii şi înmormântării 
lui Aaron. Când izraeliţii au ajuns la muntele acesta, lui Moise i s-a 
dat porunca: „la pe Aaron şi pe fiul său Eleazar, şi suie-i pe muntele 
Hor. Dezbracă-l pe Aaron de veşmintele lui şi îmbracă-l pe fiul său 

Eleazar cu ele. Acolo va fi adăugat Aaron la poporul lui şi va muri.‘ 
(Numeri 20, 22-29). 

Cei doi bătrâni şi cu cel mai tânăr au urcat împreună pe înălţimea 
muntelui. Capetele lui Moise şi Aaron erau albe de zăpada celor o 
sută douăzeci de ierni. Viaţa lor lungă şi plină de evenimente fusese 
caracterizată de cele mai serioase încercări şi de cele mai mari 
onoruri care au fost date vreodată omului. Ei erau bărbaţi înzestrați 
cu mari daruri naturale şi toate forţele lor se dezvoltaseră, crescuseră 
şi se înnobilaseră prin legătura lor cu Cel Infinit. Ei îşi cheltuiseră 
viaţa într-o activitate neegoistă pentru Dumnezeu şi pentru semenii 
lor; faţa lor dădea dovadă de o mare putere intelectuală, statornicie, 
intenţii nobile şi o puternică iubire. 

Moise şi Aaron stătuseră mulți ani umăr la umăr, în grijile şi 
ostenelile lor. Împreună, dăduseră piept, cu multe primejdii şi se 
împărtăşiseră cu binecuvântările vădite ale lui Dumnezeu; acum 
venise timpul să se despartă. Înaintau foarte încet, deoarece fiecare 
clipă a rămânerii în compania celuilalt era foarte prețioasă. Urcuşul 
era abrupt şi obositor; şi, cum se opreau deseori pentru a se odihni, 
îşi povesteau despre trecut şi viitor. Înaintea lor, cât puteau vedea cu 
ochii, li se înfăţişa scena pribegiei lor prin pustiu. Jos, pe câmpie, 
erau strânse în tabără numeroasele cete ale lui Israel, cărora aceşti 
doi bărbaţi aleşi le consacraseră cea mai mare parte a vieţii lor, pen- 
tru binele cărora ei simţiseră un interes atât de viu şi Jertfiseră atât 
de mult. Undeva, dincolo de muntele lui Edom, era calea care ducea 
spre pământul făgăduinţei — pământ de ale cărui binecuvântări Mo- 
ise şi Aaron nu aveau să se bucure. Nici un sentiment de răzvrătire 
nu şi-a găsit loc în inima lor, nici un cuvânt de nemulţumire nu a 
ieşit de pe buzele lor; totuşi, pe faţa lor plutea o solemnă tristeţe, 
când se gândeau la lucrul care îi despărţise de moştenirea părinţilor 
lor. 

Lucrarea lui Aaron pentru Israel se încheiase. Cu patruzeci de 
ani mai înainte, la vârsta de optzeci şi trei de ani, Dumnezeu îl 
chemase să se unească cu Moise în marea şi însemnata lui lucrare. 
El conlucrase cu fratele său la scoaterea din Egipt a fiilor lui Israel. 
EI ţinuse sus mâinile marelui conducător, când oastea lui Israel se 
lupta împotriva lui Amalec. Îi fusese îngăduit să se urce pe muntele 
Sinai pentru a se înfăţişa lui Dumnezeu şi pentru a vedea slava divină. 
Domnul trecuse asupra familiei lui Aaron preoţia şi-l onorase cu 

sfânta consacrare ca mare preot. El îl susţinuse în slujba cea sfântă 
prin înspăimântătoarele manifestări ale judecății divine în nimicirea 
lui Core şi a cetei lui. Prin mijlocirea lui Aaron fusese oprită plaga. 
Când cei doi fii ai lui au fost ucişi pentru că au disprețuit porunca 
lămurită a lui Dumnezeu, el nu s-a răzvrătit şi nici măcar nu a 
murmurat. Şi totuşi viaţa lui cea nobilă a fost pătată. Aaron a săvârşit 
un păcat greu când, la muntele Sinai, a cedat cerinţei poporului şi a 
făcut viţelul de aur şi un altul, când s-a unit cu Maria în invidie şi a 
murmurat împotriva lui Moise. lar împreună cu Moise L-a jignit pe 
Dumnezeu la Cades, când nu a ascultat de porunca de a vorbi stâncii 
pentru a le da apă. 

Dumnezeu voise ca aceşti mari conducători ai lui Israel să fie re- 
prezentanţi ai Domnului Hristos. Aaron purta pe pieptul lui numele 
lui Israel. El făcea cunoscut poporului voinţa lui Dumnezeu. El intra 
în Ziua Ispăşirii în locul prea sfânt „nu fără sânge“ ca mijlocitor pen- 
tru întreg Israelul. El ieşea, după ce săvârşea lucrarea aceasta, pentru 
a binecuvânta poporul, după cum Domnul Hristos va veni atunci 
când se va sfârşi lucrarea Sa de mijlocire, pentru a-l binecuvânta 
pe poporul Său care aşteaptă. Caracterul ales şi serviciul sfânt, ca 
reprezentant al Marelui nostru Preot, au făcut ca păcatul lui Aaron 
să fie atât de mare la Cades. 

Cu adâncă durere, Moise scoase veşmintele sacre cu care era 
îmbrăcat Aaron şi-l îmbrăcă cu ele pe Eleazar, care a fost făcut în 
felul acesta urmaş al lui, prin rânduială dumnezeiască. Din pricina 
păcatului său la Cades, lui Aaron i s-a retras privilegiul de a sluji 
în Canaan ca mare preot, de a aduce cea dintâi jertfă pe pământul 
făgăduit şi de a sfinţi astfel moştenirea lui Israel. Moise trebuia 
să continue să-şi poarte răspunderea de conducător al poporului 
chiar până la graniţele Canaanului. El urma să vadă doar de departe 
pământul făgăduit, însă fără să pună piciorul pe el. Dacă aceşti servi 
ai lui Dumnezeu, când au stat în faţa stâncii, la Cades, ar fi îndurat 
încercarea fără să murmure atunci când ea a fost adusă asupra lor, cât 
de cu totul altul ar fi fost viitorul lor! O faptă rea rămâne totdeauna 
faptă rea. Este posibil ca lucrarea unei vieţi întregi să nu poată 
niciodată îndrepta ce s-a stricat într-o singură clipă de ispită sau de 
nechibzuinţă. 

Lipsa din tabără a celor doi mari conducători şi faptul că ei 
fuseseră însoţiţi de Eleazar care, după cum era prea bine cunoscut, 

trebuia să fie urmaşul lui Aaron în sfânta lui slujbă, au trezit un 
simţământ de nelinişte, iar întoarcerea lor era aşteptată cu nerăbdare. 
Când poporul a privit în jur şi a cercetat marea adunare, şi-a dat 
seama că mai toţi adulţii care părăsiseră Egiptul pieriseră în pustie. 
Toţi au avut o presimţire rea când şi-au adus aminte de judecata 
dată împotriva lui Moise şi Aaron. Unii şi-au dat seama de rostul 
călătoriei tainice spre vârful muntelui Hor şi îngrijorarea lor pentru 
conducător a fost şi mai mare din cauza unor amare amintiri şi a 
remuşcărilor. 

În cele din urmă au putut zări siluetele lui Moise şi a lui Eleazar, 
cum coborau încet de pe munte; dar Aaron nu era cu ei. Eleazar 
purta veşmintele de mare preot ca semn că intrase în slujba sfântă, 
în locul tatălui său. Când tot poporul s-a adunat cu inima îndurerată 
în jurul conducătorului său, Moise a povestit că Aaron se sfârşise pe 
braţele lui, pe muntele Hor, şi că l-au înmormântat acolo. Adunarea 
a izbucnit în strigăte de jale, pentru că toţi îl iubeau, cu toate că atât 
de des îi pricinuiseră durere. „Şi, când toată adunarea a văzut că 
Aaron murise, toată casa lui Israel a plâns pe Aaron treizeci de zile.“ 
(Numeri 20, 29). 

Cu privire la înmormântarea marelui preot al lui Israel, Sfânta 
Scriptură dă următorul raport: „Acolo a murit Aaron şi a fost îngro- 
pat“ (Deuteronom 10, 6). Ce contrast izbitor între înmormântarea 
aceasta, care s-a făcut după porunca hotărâtă a lui Dumnezeu, şi 
obiceiurile din zilele noastre! În timpurile de astăzi, slujbele de în- 
mormântare a unei persoane ce deţine o înaltă poziţie sunt făcute 
adesea un prilej de ceremonii exagerate şi impresionante. Când a 
murit Aaron, unul dintre cei mai de seamă oameni din câţi au trăit 
vreodată, au fost de faţă numai doi din cei mai apropiaţi prieteni ai 
săi pentru a fi martori ai morţii lui şi pentru a participa la înmormân- 
tarea sa. lar mormântul acela singuratic de pe muntele Hor a fost 
pentru totdeauna ascuns de privirea lui Israel. Dumnezeu nu este 
onorat prin ceremoniile grandioase care se fac adesea în cinstea celor 
morți şi prin cheltuielile exagerate care se fac pentru a da înapoi 
țărânii trupul lor. 

Întreaga adunare a simţit durere pentru Aaron, dar nici unul nu a 
ajuns să simtă pierderea aceasta atât de dureros ca Moise. Moartea lui 
Aaron i-a amintit cu putere lui Moise că şi moartea lui era aproape; 
dar, oricât de scurtă ar mai fi fost rămânerea lui pe pământ, el a 

simţit cu putere pierderea tovarăşului său nedezlipit — singurul care 
împărtăşise cu el atâţia ani bucuriile şi durerile, nădejdile şi temerile 
sale. De acum înainte, Moise trebuia să lucreze singur; dar ştia că 
Dumnezeu este prietenul său şi pe EI s-a sprijinit cu atât mai mult. 

Curând după ce au părăsit muntele Hor, izraeliţii au suferit o 
înfrângere în lupta cu Arad, unul dintre domnitorii canaaniţilor. Dar, 
când au căutat cu toată inima sprijinul lui Dumnezeu, li s-a dat ajutor 
şi vrăjmaşii lor au fost înfrânți. În loc ca biruinţa aceasta să le insufle 
recunoştinţă şi să-l facă pe popor să simtă cât de mult depindea de 
Dumnezeu, aceasta i-a făcut să se îngâmfe şi să fie încrezuţi. Curând 
au căzut în vechile lor obiceiuri de a murmura. Acum erau nemul- 
țumiţi deoarece oştirilor lui Israel nu li se îngăduise să înainteze 
spre Canaan imediat după răzvrătirea lor, la auzul veştilor aduse de 
iscoade cu aproape patruzeci de ani în urmă. Ei considerau îndelun- 
gata lor rămânere în pustie o zadarnică amânare şi erau de părere că 
şi atunci i-ar fi putut înfrânge tot aşa de lesne pe vrăjmaşii lor ca şi 
acum. 

În timp ce îşi urmau călătoria spre miazăzi, drumul lor trecea 
printr-o vale fierbinte, nisipoasă, lipsită de orice umbră şi de orice 
plantă. Drumul părea lung şi greu şi ei sufereau de oboseală şi sete. 
Din nou n-au fost în stare să suporte încercarea credinţei şi a răbdării. 
Prin faptul că priveau mereu la partea întunecoasă a experienţei lor, 
ei se despărţeau mai mult şi tot mai mult de Dumnezeu. Ei pierduseră 
din vedere faptul că, dacă n-ar fi murmurat atunci când n-au mai 
avut apă la Cadeş, ar fi fost cruţaţi de drumul în jurul Edomului. 
Dumnezeu avusese planuri mai bune pentru ei. Inimile lor ar fi 
trebuit să fie pline de recunoştinţă faţă de Acela care pedepsise atât 
de blând păcatele lor. În loc de a face acest lucru, ei îşi închipuiau 
că, dacă Dumnezeu şi Moise nu s-ar fi împotrivit, ei ar fi fost până 
acum stăpâni pe pământul făgăduit. După ce au intrat singuri în 
greutăţi, făcându-şi singuri viaţa mai grea decât dorise Dumnezeu, 
acum aruncau asupra Lui vina necazurilor lor. În felul acesta, nutreau 
gânduri rele în inimă cu privire la felul în care Dumnezeu Se purta cu 
ei şi, în cele din urmă, au ajuns să fie nemulţumiţi de orice. Egiptul 
li se părea mai luminos şi mai vrednic de dorit decât ţara către care-i 
conducea Dumnezeu. 

Deoarece nutreau un spirit de nemulţumire, izraeliţii erau porniţi 
să afle cusur chiar şi în binecuvântările date lor: „Şi au vorbit împo- 

triva lui Dumnezeu şi împotriva lui Moise: «Pentru ce ne-aţi scos 
din Egipt, ca să murim în pustie? Căci nu este nici pâine, nici apă şi 
ni s-a scârbit sufletul de această hrană proastă». (Numeri 21, 5). 

Moise prezentă cu credincioşie înaintea poporului mărimea aces- 
tui păcat. Numai puterea lui Dumnezeu îi apărase în „acea pustie 
mare şi grozavă, unde erau şerpi înfocaţi şi scorpioni, în locuri us- 
cate şi fără apă.“ (Deuteronom 8, 15). În fiecare zi a călătoriilor lor 
fuseseră păziţi printr-o minune a milostivirii divine. Pe tot drumul 
pe care îi călăuzise Dumnezeu, au găsit apă ca să-i învioreze pe cei 
însetaţi, pâine din cer ca să-şi astâmpere foamea, pace şi siguranţă 
sub norul umbros în timpul zilei şi stâlpul de foc în timpul nopţii. 
Îngerii i-au ajutat în timp ce urcau înălțimile stâncoase sau potecile 
gloduroase ale pustiei. Cu toate greutăţile pe care le înduraseră, 
nimeni nu era slăbit în rândurile lor. Picioarele nu li se umflaseră în 
lungile lor călătorii şi nici hainele nu se învechiseră pe ei... Dumne- 
zeu făcuse ca fiarele sălbatice şi şerpii veninoşi din păduri şi pustie 
să asculte de ei. Şi acum, când, cu toate aceste dovezi de iubire din 
partea Lui, poporul încă stăruia să se mai plângă, Dumnezeu voia să 
tragă la o parte mâna Sa apărătoare, până vor ajunge să preţuiască 
purtarea Lui de grijă plină de milă şi se vor întoarce la El cu căinţă 
şi umilinţă. 

Pentru că fuseseră apăraţi de puterea divină, ei nu recunoscuseră 
nenumăratele primejdii care îi înconjurau din toate părţile. În nere- 
cunoştinţa şi necredinţa lor, ei se aşteptaseră să fie loviți cu moartea, 
şi iată că Domnul lăsă să vină moartea peste ei. Şerpii veninoşi, 
care făceau ca pustiul să fie nesigur, erau numiţi şerpi înfocaţi din 
cauza grozăviei muşcăturii lor, care aducea fără întârziere o aprin- 
dere grozavă a corpului şi o moarte grabnică. În clipa în care mâna 
ocrotitoare a lui Dumnezeu s-a tras înapoi de la Israel, mulți din 
popor au fost atacați de aceste animale veninoase. 

În toată tabăra domneau acum spaima şi confuzia. Aproape în 
fiecare cort se aflau morţi sau muribunzi. Nimeni nu mai era în sigu- 
ranţă. Adesea, liniştea nopţii era sfâşiată de strigăte care anunțau noi 
victime. Toţi erau la lucru, să-i ajute pe cei în suferinţă sau să-i apere 
pe aceia care încă nu fuseseră atinşi. De astă dată, nici un murmur 
n-a mai ieşit de pe buzele lor. Când erau comparate cu suferinţa 
prezentă, încercările şi greutăţile de mai înainte păreau neînsemnate, 
ca să se mai gândească la ele. Poporul se umili acum în faţa lui Dum- 

nezeu. Ei au venit la Moise cu mărturisiri şi rugăminţi stăruitoare. 
„Am păcătuit“, au zis ei, „căci am vorbit împotriva Domnului şi 
împotriva ta.“ (Numeri 21, 7-9). Numai cu puţin înainte, îl acuzaseră 
că este cel mai mare vrăjmaş al lor, cauza tuturor nenorocirilor şi 
suferințelor lor. Dar, chiar atunci când cuvintele le erau pe buze, 
ştiau că acuzaţia era nedreaptă; şi, de îndată ce s-a ivit un necaz 
real, au dat fuga la el, singurul care putea să mijlocească pentru 
ei la Dumnezeu. „Roagă-te Domnului“, răsuna strigătul lor, „ca să 
depărteze aceşti şerpi de la noi.“ 

Moise a primit poruncă de la Dumnezeu să facă un şarpe de 
aramă, asemănător cu cei vii, şi să-l înalțe în mijlocul poporului. El a 
făcut întocmai, şi se răspândi prin tabără vestea îmbucurătoare că toţi 
cei care fuseseră muşcaţi puteau să trăiască dacă priveau la şarpele 
de aramă. Mulţi muriseră deja şi, când Moise a înălţat şarpele pe o 
prăjină, unii n-au voit să creadă că numai privind la şarpele de metal 
aveau să se vindece; aceştia au pierit în necredinţa lor. Totuşi, au fost 
mulţi care au crezut în măsura aceasta, rânduită de Dumnezeu. Taţi, 
mame, fraţi, surori se grăbeau să ajute celor suferinzi şi prietenilor 
lor care erau pe moarte, să-şi îndrepte privirea stinsă către şarpe. 
Când aceştia, cu toate că erau istoviţi şi gata să moară, reuşeau să 
privească o singură dată la chipul acela, se făceau cu desăvârşire 
sănătoşi. 

Oamenii ştiau bine că nu era nici o putere în şarpele de aramă, 
ca să facă o schimbare atât de mare în aceia care priveau la el. 
Puterea de vindecare venea numai de la Dumnezeu. În înţelepciunea 
Sa, El a ales calea aceasta pentru a-Şi face cunoscută puterea. Prin 
mijlocul acesta simplu, El i-a făcut pe izraeliţi să vadă că şi-au atras 
singuri necazurile acestea, prin păcatele lor. În acelaşi timp, au primit 
asigurarea că nu aveau de ce să se teamă atâta timp cât ascultau de 
Dumnezeu, căci El era gata să-i apere. 

Înălţarea şarpelui de aramă trebuia să-i aducă lui Israel o în- 
văţătură însemnată. Ei nu se puteau salva singuri de sub puterea 
ucigătoare a otrăvii din rănile lor. Numai Dumnezeu putea să-i 
vindece. ŞI, cu toate acestea, ei trebuia să dea pe faţă credinţă în mij- 
loacele rânduite de El. Ca să trăiască, trebuia să privească. Credinţa 
îi făcea să fie bine primiţi de Dumnezeu şi, prin faptul că priveau 
la şarpe, îşi dovedeau credinţa. Ei ştiau că nu este nici o putere în 
şarpe, dar acesta era un simbol al Domnului Hristos; şi astfel nevoia 

credinţei în meritele Lui a fost prezentată minţii lor. Mai înainte, 
mulţi dintre ei aduseseră jertfe şi crezuseră că prin aceasta şi-au 
ispăşit cu îndestulare păcatele. Ei nu se încredeau în Mântuitorul ce 
trebuia să vină, pe care aceste jertfe doar Îl preînchipuiau. Domnul 
dorea acum să le arate că jertfele lor nu aveau mai multă putere în ele 
însele decât şarpele de aramă, ci, tot aşa, aveau rostul să le îndrepte 
gândurile la Domnul Hristos, care era Jertfa cea mare pentru păcat. 

„ŞI, după cum a înălţat Moise şarpele în pustie, tot aşa trebuie 
să fie înălţat şi Fiul omului, pentru ca oricine crede în El să nu pi- 
ară, ci să aibă viaţa veşnică.“ (loan 3, 14-15). Toţi cei care au trăit 
vreodată pe pământ au simţit împunsătura „şarpelui cel vechi, numit 
Diavolul şi Satana.“ (Apocalips 12,9). Efectele fatale ale păcatului 
pot fi înlăturate numai prin mijloacele rânduite de Dumnezeu. Izra- 
eliţii îşi salvau viaţa privind la şarpele care fusese înălţat. Această 
privire cerea credinţă. Ei trăiau pentru că credeau în Cuvântul lui 
Dumnezeu şi pentru că îşi puneau încrederea în mijlocul rânduit 
pentru însănătoşirea lor. Tot astfel, păcătosul trebuie să privească la 
Domnul Hristos şi să trăiască. El primeşte iertarea prin credinţa în 
jertfa ispăşitoare. Spre deosebire de preînchipuirile lipsite de putere 
şi viaţă, Domnul Hristos are în Sine Însuşi putere şi tărie să-l vindece 
pe păcătosul pocăit. 

În timp ce păcătosul nu se poate mântui pe sine, are totuşi ceva 
de făcut pentru a obţine mântuirea. „Pe Cel ce vine la Mine“, zice 
Domnul Hristos, „nu-l voi izgoni afară.“ (loan 6, 37). Dar noi trebuie 
să venim la El; şi dacă ne căim de păcatele noastre, trebuie să credem 
că El ne primeşte şi ne iartă. Credinţa este un dar de la Dumnezeu, 
dar puterea de a o folosi este a noastră. Credinţa este mâna cu care 
sufletul apucă mila şi îndurarea date în dar de Dumnezeu. 

Nimic altceva decât neprihănirea Domnului Hristos nu ne poate 
da dreptul la binecuvântările legământului harului. Sunt mulţi aceia 
care de mult timp doresc şi încearcă să obţină aceste binecuvântări, 
dar nu le primesc, pentru că nutresc gândul că pot face ceva pentru 
a fi vrednici de ele. Ei nu-şi îndepărtează privirea de la eul lor, ca 
să creadă că Domnul Hristos este un Mântuitor atotîndestulător. Nu 
trebuie să credem că propriile noastre merite ne vor mântui; numai 
Domnul Hristos este nădejdea mântuirii noastre. „În nimeni altul nu 
este mântuire; căci nu este sub cer nici un alt Nume dat oamenilor 
în care trebuie să fim mântuiţi.“ (Faptele Apostolilor 4, 12). 

Dacă ne încredem pe deplin în Dumnezeu, dacă ne încredem în 
meritele Domnului Isus ca într-un Mântuitor ce iartă păcatele, vom 
primi tot ajutorul pe care-l căutăm. Nimeni să nu privească la sine, 
ca şi cum ar avea puterea să se mântuiască singur. Domnul Hristos 
a murit pentru noi, pentru că noi eram lipsiţi de puterea de a face 
aceasta. În El este nădejdea noastră, îndreptăţirea şi neprihănirea 
noastră. Când ne vedem păcătoşenia, să nu ne descurajăm şi să nu ne 
temem ca şi când n-am avea Mântuitor sau ca şi cum El nu ar avea 
faţă de noi gânduri de îndurare. Chiar acum El ne invită să venim la 
EI în neputinţa noastră, pentru a fi mântuiţi. 

Mulţi izraeliţi nu vedeau nici un ajutor în mijlocul rânduit pentru 
ei de Dumnezeu. Morţii şi muribunzii zăceau de jur împrejurul lor şi 
ştiau că fără ajutor ceresc pieirea este sigură; dar ei au continuat să se 
plângă de rănile, durerile şi moartea lor sigură, până li s-a dus puterea 
şi ochii li s-au înţepenit, în timp ce ar fi putut să fie vindecaţi într-o 
clipă. Dacă suntem conştienţi de trebuinţele noastre, nu trebuie să 
irosim puterile, plângându-ne de ele. Dacă ne dăm seama de starea 
noastră deznădăjduită fără Domnul Hristos, nu trebuie să cedăm 
descurajării, ci să ne încredem în meritele unui Mântuitor răstignit 
şi înviat. Priveşte şi trăieşte! Domnul Isus Şi-a dat cuvântul. El îi 
va mântui pe toţi câţi vin la El. Chiar dacă milioane de suflete care 
au nevoie să fie vindecate vor respinge mila Sa, nici unul dintre cei 
care se încred în meritele Sale nu va fi lăsat să piară. 

Mulţi nu vor să-L primească pe Domnul Hristos până nu li se 
lămureşte toată taina planului de mântuire. Ei refuză privirea prin 
credinţă, deşi văd că mu privesc şi simt eficacitatea privirii la crucea 
Domnului Hristos. Mulţi rătăcesc prin labirintul filosofiei, pentru 
a căuta temeiuri şi dovezi pe care niciodată nu le vor afla, în timp 
ce leapădă dovezile pe care Dumnezeu a avut plăcerea să le dea. 
Ei refuză să trăiască în lumina Soarelui neprihănirii până nu li se 
lămureşte de ce luminează. Toţi aceia care stăruiesc pe calea aceasta 
nu vor ajunge niciodată la cunoştinţa adevărului. Dumnezeu nu 
va da niciodată la o parte orice motiv de îndoială. El dă dovezi 
îndestulătoare pe care să ne putem sprijini credinţa, şi, dacă nu le 
primim pe acestea, sufletul rămâne în întuneric. Dacă aceia care erau 
muşcaţi de şerpi ar fi stat să se îndoiască şi să pună întrebări înainte 
de a consimţi să privească, ar fi pierit. Este datoria noastră ca mai 
întâi să privim şi numai după aceea privirea credinţei ne va da viaţă. 


Capitolul 39 — Cucerirea Basanului 


După trecerea spre miazăzi de Edom, izraeliţii au mers spre 
miazănoapte şi din nou şi-au îndreptat feţele spre pământul făgăduit. 
Drumul lor ducea acum peste un podiş mare, înalt, peste care bătea 
un vânt răcoritor şi înviorător dinspre înălțimi. Era o schimbare 
binevenită după valea arsă de soare prin care trecuseră şi ei înaintau 
Voioşi şi plini de nădejde. După ce au trecut pârâul Zered, au mers 
spre răsărit de ţinutul Moab deoarece li se dăduse porunca: „Nu 
face război cu Moab şi nu te apuca la luptă cu el; căci nu-ţi voi da 
nimic să stăpâneşti în ţara lui: «Arul l-am dat în stăpânire copiilor lui 
Lot»“. (Deuteronom 2, 9). Aceeaşi poruncă li se dăduse cu privire 
la amoniţi, care erau şi ei urmaşi ai lui Lot. 

Tot urcând spre miazănoapte, oştile lui Israel au ajuns curând 
în ţara amoriţilor. Poporul acesta puternic şi războinic pusese mâna 
mai întâi pe partea de miazăzi a Canaanului; dar cum numărul lor 
crescuse, au trecut peste Iordan şi au făcut război cu moabiţii şi 
au ajuns stăpâni pe o parte din pământul lor. Aici s-au colonizat şi 
şi-au exercitat nestingheriţi domnia pe tot ţinutul, de la Arnon până 
la Iaboc. Drumul către Iordan, pe care doreau izraeliţii să meargă, 
ducea de-a dreptul prin ţinutul acesta şi Moise îi trimise o solie 
prietenoasă lui Sihon — împăratul amoriţilor — în capitală: „Lasă- 
mă să trec prin ţara ta; voi ţinea drumul mare, fără să mă abat nici la 
dreapta, nici la stânga. Să-mi vinzi pe preţ de argint hrana pe care o 
voi mânca, şi să-mi dai cu preţ de argint apa pe care o voi bea; nu 
voi face altceva decât să trec cu piciorul“. (Deuteronom 2, 27.28). Li 
s-a răspuns printr-un refuz hotărât; şi întreaga oştire a amoriţilor a 
fost chemată să se împotrivească trecerii noilor veniţi. Această oştire 
grozavă i-a umplut de spaimă pe izraeliţi, care erau slab înarmaţi 
ca să dea piept cu o oaste bine înarmată şi bine disciplinată. În ce 
priveşte iscusinţa în cele ale războiului, vrăjmaşii lor erau în avantaj. 
Omeneşte vorbind, izraeliţilor avea să li se pregătească un sfârşit 
grabnic. 

Dar Moise îşi ţinea privirea îndreptată către stâlpul de nor şi îi 
încuraja pe oameni cu realitatea faptului că semnul prezenţei lui 
Dumnezeu încă era cu ei. În acelaşi timp, le-a dat ordin să facă tot 
ce stătea în puterea omului să facă, pentru a se pregăti de război. 
Vrăjmaşii lor erau nerăbdători să înceapă bătălia şi aşteptau plini de 
încredere să-i şteargă de pe faţa pământului pe izraeliţii nepregătiţi. 
Dar, din partea Stăpânului a tot pământul, Moise a primit următoarea 
poruncă: „Sculaţi-vă, plecaţi şi treceţi pârâul Arnon. Iată îţi dau în 
mâini pe Sihon, împăratul Hesbonului, amoritul, şi ţara lui. Începe 
cucerirea, fă război cu el! De azi încolo voi băga groaza şi frica de 
tine în toate popoarele de sub cer şi la auzul faimei tale vor tremura 
şi se vor îngrozi de tine.“ (Deuteronom 2, 24.25). 

Neamurile acestea de la marginea Canaanului ar fi fost cruţate 
dacă în vrăjmăşia lor faţă de cuvântul Domnului nu s-ar fi împotrivit 
înaintării lui Israel. Domnul Se dovedise a fi îndelung răbdător şi 
plin de milă şi de iubire faţă de aceste neamuri păgâne. Atunci 
când i-a arătat lui Avraam într-o viziune că urmaşii lui vor fi patru 
sute de ani într-o ţară străină, Domnul i-a dat făgăduinţa: „În al 
patrulea neam ea se va întoarce aici, căci nelegiuirea amoriţilor nu 
şi-a ajuns încă vârful“ (Geneza 15, 16). Cu toate că amoriţii erau 
nişte idolatri a căror viaţă pe drept era pierdută, datorită marii lor 
nelegiuiri, Dumnezeu i-a cruțat timp de patru sute de ani pentru a le 
oferi dovezi ce nu pot fi tăgăduite, despre faptul că El este adevăratul 
Dumnezeu, Creatorul cerului şi al pământului. Le erau cunoscute 
toate minunile pe care El le făcuse de la ieşirea izraeliților din Egipt. 
Dovezi aveau destule; ar fi putut cunoaşte adevărul dacă ar fi fost 
gata să se lase de idolatria şi nelegiuirile lor. Dar ei au lepădat lumina 
şi s-au lipit tare de idolii lor. 

Când Domnul Şi-a adus poporul pentru a doua oară la hotarele 
Canaanului, li s-au dat acestor păgâni dovezi noi despre puterea 
Sa. În biruinţa pe care a repurtat-o Israel asupra Aradului şi asupra 
canaaniţilor de acolo, precum şi în minunea ce s-a săvârşit pentru 
a-i scăpa pe cei ce mureau de muşcătura şarpelui, aceştia au văzut 
că Dumnezeu era cu poporul Său. Cu toate că izraeliţilor le-a fost 
respinsă trecerea prin ţara lui Edom şi în felul acesta au fost nevoiţi 
să ia drumul cel lung şi greu către Marea Roşie, totuşi, în pribegia 
lor pe marginile ținuturilor lui Edom, Moab şi Amon, n-au dat pe 
faţă vrăjmăşie şi n-au făcut nici un rău nici oamenilor, nici bunurilor 

lor. Când au ajuns la hotarele amoriţilor, izraeliţii i-au rugat să le 
îngăduie să treacă prin ţara lor, făgăduind că vor respecta aceleaşi 
rânduieli pe care le păziseră în relaţiile cu alte popoare. Dar când 
regele amoriţilor a respins această cerere prietenoasă şi plin de 
semeţie şi-a adunat oastea pentru luptă, măsura fărădelegii lor s-a 
umplut şi Domnul Şi-a manifestat puterea în înfrângerea lor. 

Izraeliţii au trecut pârâul Arnon şi au înaintat împotriva vrăj- 
maşilor lor. A avut loc o ciocnire din care oştile lui Israel au ieşit 
biruitoare şi, folosind câştigul de la început, au ajuns curând stăpâne 
pe ţinutul amoriţilor. Căpetenia oștirii Domnului era Cel care i-a 
înfrânt pe vrăjmaşii poporului Său şi ar fi făcut lucrul acesta cu 
treizeci şi opt de ani mai înainte, dacă Israel ar fi avut încredere în 
EI. 

Plină de nădejde şi curaj, oastea lui Israel înaintă voioasă tot mai 
departe şi, mergând spre miazănoapte, a ajuns curând la un ţinut 
care avea să-i pună la încercare credinţa şi încrederea în Dumnezeu. 
În faţă se afla împărăţia puternică şi cu populaţie numeroasă a Ba- 
sanului, plină de cetăţi mari de piatră care şi astăzi trezesc uimirea 
lumii: „Şasezeci de cetăţi.... Toate cetăţile acestea erau întărite cu 
ziduri înalte, porţi de fier şi cu zăvoare, afară de cetăţile fără ziduri 
care erau foarte multe la număr“ (Deuteronom 3, 1-11). Casele erau 
făcute din pietre negre, rezistente şi de o mărime extraordinară, aşa 
încât părea că nici o putere de pe vremea aceea nu ar fi fost în stare 
să pună mâna pe ele. Era un ţinut plin de peşteri sălbatice, coaste 
abrupte de munte, prăpăstii adânci şi întărituri stâncoase. Locuitorii 
acestei ţări erau de o mărime şi o putere uimitoare, urmaşi ai unui 
neam de uriaşi, deosebindu-se prin silniciile şi sălbăticia lor, aşa că 
erau spaima popoarelor din jurul lor, iar Og, împăratul ţării, era el 
însuşi, în mijlocul unui neam de uriaşi, un om de o statură şi o vitejie 
deosebite. 

Dar stâlpul de nor a pornit înainte şi, urmând îndrumarea dată de 
el, cetele lui Israel înaintară până la Edrei, unde împăratul uriaşilor 
aştepta sosirea lor. Og a ales cu multă îndemânare locul bătăliei. 
Cetatea Edrei se afla la marginea unui podiş întins care se ridica 
pieptiş din câmpie şi era semănat cu stânci vulcanice colţuroase. Se 
putea ajunge acolo numai pe poteci înguste şi greu accesibile. În 
caz de înfrângere, forţele lui puteau să afle uşor adăpost în pustiul 
stâncos, unde străinilor le-ar fi fost foarte greu să-i urmărească. 

Sigur de biruinţă, împăratul s-a arătat pe câmpia deschisă însoţit 
de o oaste grozavă, în timp ce de pe podişul de mai sus, unde se 
vedeau suliţele miilor de oameni gata de luptă, se auzeau strigăte de 
provocare. Când au văzut evreii făptura măreaţă a uriaşului uriaşilor, 
care se înălța deasupra luptătorilor din oastea lui, când au văzut 
mulțimea de oameni care îl însoțeau şi au privit cetatea ce părea de 
necucerit, în spatele căreia erau ascunse alte mii de oameni ce nu 
se vedeau, inima multora din Israel a tremurat de frică. Dar Moise 
era liniştit şi hotărât; în privinţa împăratului Basanului, Domnul îi 
spusese: „Nu te teme de el; căci îl dau în mâinile tale, pe el şi tot 
poporul lui; să te porţi cu el cum te-ai purtat cu Sihon, împăratul 
Amoriţilor, care locuia la Hesbon“ (Deuteronom 3, 2). Credinţa 
liniştită a conducătorului a însufleţit poporul, dându-i încredere în 
Dumnezeu. Şi-au pus încrederea în braţul Lui atotputernic şi El 
nu i-a părăsit. În faţa Prințului oştirii Domnului nu puteau sta nici 
uriaşii cei tari, nici cetăţile întărite cu ziduri, nici cetele înarmate, 
nici întăriturile munţilor. Domnul conducea oştirea; Domnul l-a 
lovit pe vrăjmaş; Domnul a biruit pentru Israel. Împăratul uriaş şi 
oştirea lui au fost nimiciţi, şi izraeliţii au pus stăpânire curând pe 
toată ţara. În felul acesta, Domnul a şters de pe suprafaţa pământului 
poporul acesta ciudat care se dăduse cu totul nelegiuirii şi urâciunilor 
idolatriei. 

Cu prilejul cuceririi Galaadului şi Basanului, mulţi şi-au reamin- 
tit evenimentele petrecute cu patruzeci de ani mai înainte, în Cades, 
şi care au făcut ca Israel să fie osândit, să rătăcească atâta vreme prin 
pustiu. Ei au văzut că raportul dat de iscoade cu privire la pământul 
făgăduit era adevărat în multe privinţe. Cetățile erau împrejmuite 
cu ziduri foarte mari, erau locuite de uriaşi în faţa cărora evreii erau 
doar nişte pitici. Dar acum îşi dădeau seama că greşeala fatală a 
părinţilor lor era aceea că nu se încrezuseră în puterea lui Dumne- 
zeu. Numai din pricina aceasta nu putuseră să intre de îndată în 
țara binecuvântată. Atunci când fuseseră pregătiţi să intre de prima 
dată în Canaan, ar fi fost cu mult mai uşor decât acum. Dumnezeu 
le făgăduise că, dacă ar fi ascultat de glasul Lui, El ar fi mers în 
fruntea lor şi ar fi luptat pentru ei; şi ar fi trimis şi viespi bondăreşti 
ca să-i alunge pe locuitorii ţării. Îngrijorarea nu pătrunsese deplin 
în mijlocul popoarelor care ar fi făcut prea puţin pentru ca să se 
împotrivească năvălirii lor. Dar acum, când Domnul le-a poruncit 

izraeliților să înainteze, ei a trebuit să dea piept cu vrăjmaşi ageri 
şi puternici şi să lupte cu oştiri numeroase şi bine pregătite, care se 
înarmaseră pentru a se împotrivi înaintării lor. 

În luptele ce le-au avut de dus cu Og şi cu Sihon, poporul a 
fost supus aceloraşi încercări la care au fost supuşi atât de vădit şi 
părinţii lor. Încercarea era cu mult mai severă acum decât atunci 
când Dumnezeu îi poruncise lui Israel să meargă înainte. Greutățile 
s-au înmulţit foarte mult în calea lor deoarece refuzaseră să înainteze 
atunci când li se poruncise să facă aceasta în Numele Domnului. 
Aşa îl încearcă totdeauna Dumnezeu pe poporul Său. Dacă nu este 
gata să facă faţă unei încercări, El îl aduce din nou în acelaşi loc 
şi a doua oară încercarea va fi şi mai simțită, şi mai severă decât 
precedenta. Aceasta continuă până când va face faţă încercării sau, 
dacă este încă răzvrătit, Dumnezeu Îşi retrage lumina de la el şi-l 
lasă în întuneric. 

Evreii şi-au adus acum aminte cum, altădată, când oastea lor 
jeşise la luptă, au fost bătuţi şi mii de oameni au murit. Atunci însă 
au plecat împotriva poruncii lui Dumnezeu. Au plecat fără Moise, 
conducătorul rânduit de Dumnezeu, fără stâlpul de nor, preînchipui- 
tor al faptului că Dumnezeu era cu ei, şi fără chivotul legământului. 
Dar acum Moise era cu ei şi-i întărea prin cuvinte de credinţă şi 
nădejde. Fiul lui Dumnezeu, învăluit în stâlpul de nor, mergea în 
fruntea lor; iar sfântul chivot al Legii îi însoțea. Experienţa aceasta 
este o învăţătură pentru noi. Dumnezeul cel puternic al lui Israel este 
şi Dumnezeul nostru. În El trebuie să ne punem încrederea şi, dacă 
împlinim poruncile Sale, El va lucra pentru noi tot atât de vădit, cum 
a lucrat atunci pentru poporul Său din vechime. Toţi aceia care caută 
să umble pe calea datoriei vor fi asaltaţi de îndoieli şi necredinţă. 
Calea va fi uneori atât de mult blocată datorită piedicilor în aparenţă 
de netrecut, încât să-i descurajeze pe aceia care se lasă pradă des- 
curajării; însă unora ca aceştia Dumnezeu le spune: „Mergi înainte. 
Fă-ţi datoria cu orice preţ. Greutățile care par atât de înspăimântă- 
toare, care îți umplu sufletul de groază, vor pieri, dacă tu vei înainta 
pe calea ascultării, încrezându-te cu umilinţă în Dumnezeu“. 

După ce s-au întors de la cucerirea Basanului, la Iordan, izraeliţii 
au tăbărât, în vederea apropiatei cuceriri a Canaanului, de-a lungul 
râului, ceva mai sus de vărsarea lui în Marea Moartă, chiar în faţa 
câmpiei lerihonului. Se aflau acum la hotarele Moabului, iar moabiţii 
erau cuprinşi de spaimă din cauza apropierii năvălitorilor. 

Moabiţii nu fuseseră supăraţi cu nimic de Israel, totuşi ei urmări- 
seră cu mare îngrijorare tot ce se petrecuse în ţările vecine. Amoriţii, 
din faţa cărora fuseseră nevoiţi să se retragă, au fost înfrânți de 
evrei, iar ţinutul care le fusese smuls moabiţilor de către amoriţi se 
afla acum în mâinile lui Israel. Oştile Basanului cedaseră în faţa 
puterii tainice, ascunse în stâlpul de nor, iar uriaşele cetăţi întărite 
fuseseră luate de evrei. Moabiţii nu îndrăzneau să pornească la un 
atac împotriva lor; părea că e fără nădejde să lupte împotriva lor cu 
armele, când vedeau puterea supraomenească ce lupta pentru evrei. 
Dar ei, aşa cum făcuse şi faraon, s-au hotărât să ia ca ajutor puterea 
vrăjitoriei pentru a împiedica lucrarea lui Dumnezeu. Voiau să aducă 
un blestem asupra lui Israel. 

Moabiţii erau strâns uniţi cu madianiţii atât prin legături de na- 
țonalitate, cât şi de credinţă. Iar Balac, împăratul Moabului, a stârnit 
temerile poporului înrudit cu ei şi a reuşit să-i câştige colaborarea în 
planurile lui împotriva lui Israel, trimițând solia următoare: „Mulţi- 
mea aceasta are să înghită tot ce este în jurul nostru, cum paşte boul 
verdeaţa de pe câmp“. Se spunea despre Balaam, un locuitor din 
Mesopotamia, că avea puteri supranaturale şi faima sa ajunsese până 
în ţara lui Moab. S-au hotărât deci să-l cheme în ajutor. De aceea 
au trimis soli pe „bătrânii lui Moab şi bătrânu lui Madian“, care au 
plecat la el, ca să câştige de partea lor puterea lui ghicitorească şi 
vrăjitorească împotriva lui Israel. 

Solu au plecat în grabă în lunga lor călătorie peste munţi şi 
prin pustie, către Mesopotamia, şi, când l-au găsit pe Balaam, i-au 
transmis solia din partea împăratului lor: „lată, un popor a ieşit din 
Egipt; acoperă faţa pământului şi s-a aşezat în faţa mea. Vino, te rog, 

să-mi blestemi pe poporul acesta, căci este mai puternic decât mine; 
poate că aşa îl voi putea bate şi-l voi izgoni din ţară, căci ştiu că pe 
cine binecuvântezi tu este binecuvântat, şi pe cine blestemi tu este 
blestemat“. 

Balaam fusese cândva un om bun şi un profet al lui Dumnezeu; 
dar decăzuse şi se lăsase pradă lăcomiei după avere; cu toate acestea, 
el încă mai mărturisea a fi slujitor al Celui Prea Înalt. El nu era în 
necunoştinţă de tot ce făcuse Dumnezeu pentru Israel şi, când trimişii 
şi-au făcut cunoscută solia, el ştia prea bine că era de datoria lui să 
refuze darurile lui Balac şi să le dea drumul solilor să plece. Dar el şi- 
a îngăduit să se joace cu ispita şi le-a poruncit solilor să rămână peste 
noapte la el, spunând că nu poate da un răspuns hotărât până nu va fi 
cerut sfat de la Domnul. Balaam ştia că blestemul lui nu poate face 
nici un rău lui Israel. Dumnezeu era de partea lor şi, atâta vreme cât 
ei Îi rămâneau credincioşi, nici o putere vrăjmaşă, pământească sau 
demonică, nu era în stare să le facă vreun rău. Dar mândria sa a fost 
măgulită de cuvintele solilor, când i-au spus: „Pe cine binecuvântezi 
este binecuvântat şi pe cine blestemi este blestemat“. A fost ispitit 
de darurile cele scumpe şi de perspectiva locurilor de frunte ce i 
se făgăduiau; acestea au trezit lăcomia sa. Astfel, cu lăcomie, el a 
primit comorile oferite şi, în timp ce mărturisea o strictă ascultare 
de voinţa lui Dumnezeu, a încercat să se conformeze dorințelor lui 
Balac. 

În timpul nopții, îngerul lui Dumnezeu i s-a arătat lui Balaam cu 
solia: „Să nu te duci cu ei; şi nici să nu blestemi poporul acela căci 
este binecuvântat.“ 

Cu nemulţumire, Balaam i-a lăsat pe soli să plece dimineaţa; 
dar nu le-a destăinuit ce îi spusese Domnul. Mânios că i s-au stricat 
planurile în ce priveşte bogăţia şi onoarea, a strigat la ei înfuriat: 
„Duceţi-vă înapoi în ţara voastră, căci Domnul nu vrea să mă lase să 
merg cu vol.“ 

Balaam „a iubit plata fărădelegii“ (2 Petru 2, 15). Păcatul lăco- 
miei, pe care Dumnezeu îl declară a fi idolatrie, a făcut din el un 
om făţarnic şi, prin acest unic păcat, Satana a ajuns să pună complet 
stăpânire pe el. Acesta a fost păcatul care a dus la ruinarea lui. 

Ispititorul făgăduieşte totdeauna câştig şi onoare lumească pentru 
a-i face pe oameni să se abată de la slujirea lui Dumnezeu. El le 
spune că prea marea lor conştiinciozitate îi ţine departe de bogăţie. 

În felul acesta, mulţi sunt ispitiţi să se îndepărteze de calea strictei 
lealităţi. Un pas greşit face ca pasul următor să fie mai uşor, iar ei vor 
deveni din ce în ce mai îndrăzneţi. Ei vor cuteza şi vor săvârşi cele 
mai groaznice lucruri din momentul în care s-au lăsat în stăpânirea 
lăcomiei şi a poftei după mărire. Mulţi se mângâie cu gândul că 
de dragul vreunui câştig lumesc se pot depărta pentru un timp de 
cărarea strictei credincioşii şi apoi, după ce şi-au împlinit dorinţele, 
pot să-şi schimbe iarăşi umblarea când le place. Unii ca aceştia se 
prind singuri în laţurile lui Satana şi rareori mai pot scăpa. 

Când trimişii i-au raportat lui Balac despre refuzul profetului 
de a-i însoţi, nu au lăsat nici măcar să se înţeleagă că Dumnezeu îi 
poruncise aceasta. Presupunând că amânarea lui Balaam a fost numai 
pentru a obţine o plată mai mare, împăratul a trimis domnitori mai 
numeroşi şi mai cu vază decât cei dintâi, cu făgăduinţe de onoruri 
mai mari, şi le-a dat deplină putere să spună că sunt gata să accepte 
orice ar cere Balaam. Solia stăruitoare a lui Balac către Balaam suna 
astfel: „Nu mai pune piedici şi vino la mine; căci îți voi da multă 
cinste şi voi face tot ce vei spune; numai vino, te rog, şi blastămă 
poporul acesta.“ 

Balaam a fost pus a doua oară la încercare. În răspunsul său la 
cererea trimişilor, el se făcea că manifestă o mare credincioşie şi 
incoruptibilitate, asigurându-i că oricât de mult aur şi argint i s-ar 
oferi, n-ar putea fi determinat să lucreze împotriva voinţei lui Dum- 
nezeu. Dar, în acelaşi timp, el dorea să facă şi pe voia împăratului; 
şi, cu toate că voia lui Dumnezeu îi era binecunoscută, i-a îndemnat 
pe soli să rămână acolo peste noapte, ca să-L mai întrebe o dată pe 
Dumnezeu, ca şi când Atotputernicul ar fi om, care poate fi dus cu 
vorba. 

În timpul nopţii, Domnul i Se arătă lui Balaam şi îi spuse: „Fi- 
indcă oamenii aceştia au venit să te cheme, scoală-te şi du-te cu ei; 
dar să faci numai ce-ţi voi spune.“ În felul acesta, Domnul dorea să-i 
îngăduie lui Balaam să-şi împlinească voia, pentru că stăruia mereu. 
El nu umbla după ascultarea de Dumnezeu, ci mergea pe calea aleasă 
de el şi apoi se străduia să obţină aprobarea lui Dumnezeu. 

Sunt şi astăzi mii de oameni care merg pe aceeaşi cale. Dacă 
datoria s-ar potrivi cu înclinațiile inimii lor, nu le-ar veni greu s-o 
recunoască. Ea le este lămurit arătată în Biblie sau le este în mod 
clar arătată de împrejurări şi rațiune. Dar, pentru că dovezile acestea 

sunt potrivnice dorințelor şi înclinațiilor lor, adesea, ei dau la o parte 
aceste dovezi şi se încumetă să vină la Dumnezeu ca să afle de la El 
ce au de făcut. Cu o mare şi aparentă conştiinciozitate ei se roagă 
îndelung şi stăruitor, cerând lumină. Dar Dumnezeu nu Se va lăsa 
să fie luat în râs. Adesea, El îi lasă pe unii ca aceştia să-şi urmeze 
propriile lor dorinţe şi să suporte consecinţele. „Dar poporul Meu 
n-a ascultat glasul Meu, ... atunci i-am lăsat în voia pornirilor inimii 
lor.“ (Psalmii 81, 11-12). Dacă cineva ştie bine care-i este datoria, 
să nu îndrăznească să vină la Dumnezeu cu cererea de a-l scuti de 
împlinirea ei. Dimpotrivă, cu inima umilă şi supusă să ceară putere 
şi înţelepciune pentru a face faţă cerinţelor ei. 

Moabiţii erau un popor idolatru şi decăzut; cu toate acestea, faţă 
de lumina primită, vina lor în faţa cerului nu era aşa de mare ca a 
lui Balaam. Întrucât se dădea drept profet al lui Dumnezeu, tot ce 
spunea el era primit ca având autoritate divină. Prin urmare, el nu 
trebuia să vorbească aşa cum îi venea, ci trebuia să rostească solia 
aşa cum i-o dădea Dumnezeu. „Să faci numai ce-ţi voi spune“, era 
porunca lui Dumnezeu. 

Balaam primise îngăduinţa să plece cu solii veniţi de la moabiţi, 
dacă ar fi venit din nou dimineaţa, să-l cheme. Dar, supăraţi de 
şovăiala lui şi aşteptându-se la un nou refuz, ei au pornit la drum 
spre casă fără să mai stea de vorbă cu el. Orice scuză pentru a se 
conforma cerinţei lui Balac fusese acum înlăturată. Dar Balaam 
era hotărât să pună mâna pe plata făgăduită şi, dimineaţa, luând 
dobitocul pe care obişnuia să călărească, porni la drum. Se temea 
ca nu cumva chiar şi acum să-i fie retrasă îngăduinţa divină şi mâna 
furtunos înainte, ca nu cumva, într-un fel oarecare, să-i scape răsplata 
mult râvnită. 

Dar „Îngerul Domnului S-a aşezat în drum ca să i se împotri- 
vească.“ Animalul a văzut solul divin ce era nevăzut de ochii omului 
şi, lăsând drumul, o luă peste câmp. Cu lovituri sălbatice, Balaam 
aduse din nou animalul pe drum; dar din nou, la un loc strâmt, cu 
pereţi de stâncă, Îngerul Se arătă şi, în încercarea de a se da la o 
parte din faţa fiinţei amenințătoare, animalul presă de zid piciorul 
stăpânului său. Balaam era orb faţă de încercările Cerului şi nu re- 
cunoştea că Dumnezeu îi închidea calea. Omul îşi ieşi din fire şi sili 
măgăriţa să meargă mai departe, bătând-o fără milă. 

„Îngerul Domnului a trecut mai departe, şi S-a aşezat într-un loc 
unde nu era chip să te întorci nici la dreapta, nici la stânga“. Îngerul 
S-a arătat acolo, ca şi mai înainte, într-o atitudine amenințătoare, iar 
bietul animal, tremurând de groază, se opri prăbuşindu-se la pământ, 
sub călăreț. Furia lui Balaam nu mai cunoscu margini şi lovi animalul 
cu băţul şi mai crunt decât înainte. De astă dată Dumnezeu îi deschise 
gura şi, măgăriţa necuvântătoare, „care a început să vorbească cu 
glas omenesc, a pus frâu nebuniei proorocului“ (2 Petru 2, 26). „Ce 
ţi-am făcut, de m-ai bătut de trei ori?“ — zise ea. 

Mânios că trebuie să zăbovească din pricina aceasta pe cale, Ba- 
laam îi răspunse animalului aşa cum ar fi vorbit cu o fiinţă înzestrată 
cu înţelepciune: „Pentru că ţi-ai bătut joc de mine; dacă aş avea o 
sabie în mână, te-aş ucide pe loc.“ Iată-l pe vestitul vrăjitor, plecat 
la drum ca să blesteme un popor întreg pentru ca să-i taie puterile, 
nu era în stare să ucidă măgăriţa pe care călărea! 

Deodată ochii lui Balaam s-au deschis şi el L-a văzut pe Îngerul 
lui Dumnezeu stând cu sabia trasă, gata să-l ucidă. Înspăimântat, 
„s-a plecat şi s-a aruncat cu faţa la pământ.“ Îngerul îi spuse: „Pentru 
ce ţi-ai bătut de trei ori măgăriţa? lată, Eu am ieşit ca să-ţi stau 
împotrivă, căci drumul pe care mergi este un drum care duce la 
pierzare înaintea Mea. Măgăriţa M-a văzut, şi s-a abătut de trei ori 
dinaintea Mea; dacă nu s-ar fi abătut dinaintea Mea, pe tine te-aş fi 
omorât, iar pe ea aş fi lăsat-o vie.“ Balaam mai trăia numai datorită 
măgăriţei cu care se purtase atât de sălbatic. Omul care se lăudase 
că este profet al lui Dumnezeu, care spunea despre sine că „are 
ochii deschişi“ şi că „vede vedenia Celui Atotputernic“, era atât de 
orbit de lăcomie şi de patima îmbogăţirii, încât nu era în stare să-L 
zărească pe Îngerul Domnului, care, în schimb, era văzut de animal. 
Mintea „lor necredincioasă a orbit-o dumnezeul veacului acestuia“ 
(2 Corinteni 4, 4). Cât de mulţi sunt cei orbiţi în felul acesta! Ei 
aleargă pe căi oprite, călcând în picioare Legea lui Dumnezeu, şi nu 
pot să vadă că Dumnezeu şi îngerii le stau împotrivă. Ca şi Balaam, 
ei se mânie pe aceia care vor să-i ferească de cădere. 

Balaam dovedise ce fel de duh era în el, când şi-a bătut animalul. 
„Cel neprihănit se îndură de vite, dar inima celui rău este fără milă“ 
(Proverbe 12, 10). Puţini sunt cei ce recunosc aşa cum trebuie, cât 
de rău este să-şi bată joc de animale sau, din nepăsare, să le lase să 
sufere. Domnul, care l-a făcut pe om, a făcut şi vieţuitoarele necu- 


Balaam 417 


vântătoare şi „Se îndură de toate făpturile mâinilor Sale“ (Psalmii 
145, 9). Animalele au fost create pentru a-i sluji omului; dar el nu 
are dreptul de a le pricinui dureri printr-un tratament aspru sau prin 
poveri ce întrec puterea lor. 

Din cauza păcatului omului, „până în ziua de astăzi toată firea 
suspină“ (Romani 3, 22). Aşadar nu numai omului, ci şi animalelor li 
s-au dat suferinţa şi moartea. De aceea se cuvine ca omul să caute a 
uşura, în loc de a mări, povara suferinţei pe care abaterile lui o aduc 
asupra făpturilor lui Dumnezeu. Cine se poartă rău cu animalele 
pentru că le are sub puterea sa este un laş şi un tiran. Înclinaţia 
de a-i face pe alţii să sufere, fie oameni, fie necuvântătoare, este 
satanică. Mulţi nu-şi dau seama că sălbăticia lor va fi odată scoasă 
la iveală, ştiind că animalele lipsite de grai nu pot să o spună. Dacă 
însă acestor oameni li s-ar deschide ochii aşa cum i-au fost deschişi 
lui Balaam, ar vedea cum un înger al lui Dumnezeu se află lângă ei, 
ca martor, pentru a mărturisi împotriva lor în curţile cereşti. În cer se 
duce un raport şi vine ziua când aceia care se poartă rău cu făpturile 
lui Dumnezeu vor fi judecaţi şi condamnaţi. 

Când L-a văzut pe trimisul lui Dumnezeu, Balaam a strigat în- 
grozit: „Am păcătuit, căci nu ştiam că Te-ai aşezat înaintea mea în 
drum; şi acum, dacă nu găseşti că e bine ce fac eu, mă voi întoarce.“ 
Domnul l-a lăsat să-şi urmeze drumul, dar l-a făcut să înţeleagă că 
puterea divină trebuia să controleze cuvintele lui. Dumnezeu avea 
să-i dovedească lui Moab că evreii se aflau sub scutul Său; şi lu- 
crul acesta l-a făcut cu foarte mare putere, arătându-le că nici chiar 
Balaam nu era în stare să rostească un blestem împotriva lor, fără 
învoire de sus. 

Regele Moabului, fiind informat de apropierea lui Balaam, i-a 
ieşit în întâmpinare la graniţa regatului, cu un mare alai, ca să-l 
primească. Când şi-a exprimat nedumerirea în legătură cu zăbovirea 
lui Balaam, acesta, având în vedere răsplata bogată ce-l aştepta, a 
răspuns: „lată că am venit la tine; acum îmi va fi oare îngăduit să 
spun ceva? Voi spune cuvintele pe care mi le va pune Dumnezeu în 
gură“. Balaam a regretat foarte mult această restricţie; el se temea 
că nu va putea să-şi aducă la îndeplinire planul, datorită puterii 
controlatoare a lui Dumnezeu ce era asupra sa. 

Împăratul şi cele mai de seamă căpetenii ale împărăției sale 1- 
au însoţit cu mare fast pe Balaam până pe „muntele lui Baal“, de 

unde putea privi oştile evreilor. Priviţi-l pe profet cum, stând pe 
înălţime, priveşte în jos, la poporul ales al lui Dumnezeu! Cât de 
puţin ştiu izraeliţii despre ce se întâmplă în apropierea lor! Cât de 
puţin ştiu ei despre purtarea de grijă a lui Dumnezeu care se revarsă 
asupra lor ziua şi noaptea! Cât de întunecată este mintea poporului 
lui Dumnezeu din toate veacurile! Cât de greoi sunt ei în a pricepe 
marea Lui iubire şi îndurare! Nu ar trebui ca inima oamenilor să se 
umple de recunoştinţă faţă de iubirea lui Dumnezeu şi de respect, 
la gândul măreției şi puterii Lui, văzând cum lucrează puterea Lui 
pentru ei? 

Balaam cunoştea în oarecare măsură serviciul jertfelor evreilor şi 
nădăjduia să primească binecuvântarea lui Dumnezeu şi să-şi ajungă 
scopurile sale păcătoase, dacă îi va întrece, oferind daruri mai bogate. 
În felul acesta, vederile păcătoase ale moabiţilor începeau să pună 
stăpânire pe sufletul lui. Înţelepciunea lui ajunsese să fie o nebunie; 
viziunea lui spirituală se întunecase; lăsându-se în voia puterii lui 
Satana, el şi-a atras orbirea. La cererea lui Balaam s-au zidit şapte 
altare şi el a adus câte o jertfă pe fiecare dintre ele. Apoi s-a dus 
singur pe o înălțime pentru a se întâlni cu Dumnezeu, făgăduindu-i 
lui Balac că-i va face cunoscut tot ce-i va descoperi Domnul. 

Împreună cu nobilii şi cu prinții lui Moab, împăratul a rămas 
lângă jertfe, în timp ce în jurul lor se adunase mulţimea curioasă ce 
aştepta întoarcerea profetului. În cele din urmă el a venit şi oame- 
nii aşteptau ca vorbele lui să nimicească pentru totdeauna puterea 
neînţeleasă care lucra pentru izraeliţii pe care îi urau. Balaam spuse: 

„Balac m-a adus din Aram. Împăratul Moabului m-a chemat din 
munţii Răsăritului, zicând: «Vino şi blastămă-mi pe Iacov! Vino şi 
defaimă-mi pe Israel!» Cum să blastăm eu pe cel ce nu-l blastămă 
Dumnezeu? Cum să defaim eu pe cel ce nu-l defaimă Domnul? Îl 
văd din vârful stâncilor, Îl privesc de pe înălţimea dealurilor: Este un 
popor care locuieşte deoparte, Şi nu face parte dintre neamuri. Cine 
poate să numere pulberea lui Iacov, Şi să spună numărul unui sfert 
din Israel? O, de aş muri de moartea celor neprihăniţi, Şi sfârşitul 
meu să fie ca al lor!“ 

Balaam recunoştea că el venise cu gândul de a-l blestema pe 
Israel, dar cuvintele pe care le rostea erau cu totul contrare simţă- 
mintelor inimii sale. El era constrâns să rostească binecuvântări, în 
timp ce sufletul lui era plin de blesteme. 

Când Balaam a privit tabăra lui Israel, a văzut cu uimire dovada 
prosperității lor. Ei fuseseră zugrăviți înaintea lui ca o mulţime 
sălbatică şi dezorganizată, umplând ţara ca nişte cete nomade ce 
erau o pacoste şi o groază pentru popoarele din jur. Adevărul era 
cu totul altul. El a văzut marea întindere şi rânduiala deplină a 
taberei lor, în care totul dovedea ordine şi disciplină temeinică. I s-a 
arătat mila cu care Dumnezeu lua seama la izraeliţi şi caracterul lor 
deosebit, ca popor ales. Ei nu trebuia să fie pe aceeaşi treaptă cu 
celelalte popoare, ci mai presus de toate. „Un popor care locuieşte 
deoparte şi nu face parte dintre neamuri.“ La data când se rosteau 
aceste cuvinte, izraeliţii nu aveau aşezări trainice şi felul lor deosebit 
de a fi, obiceiurile şi purtarea lor nu îi erau cunoscute lui Balaam. 
Dar cât de surprinzător s-a împlinit această profeție în istoria de 
mai târziu a lui Israel! În tot timpul robiei lor, în toate veacurile de 
când sunt împrăștiați printre popoare, ei au rămas un popor deosebit. 
Aşa este poporul lui Dumnezeu, adevăratul Israel, cu toate că este 
împrăştiat printre toate neamurile şi pe pământ ei nu sunt decât 
peregrini, a căror cetăţenie este în ceruri. 

Lui Balaam i s-a arătat nu numai istoria poporului evreu ca 
naţiune, ci el a privit şi creşterea şi vieţuirea adevăratului Israel al lui 
Dumnezeu până la sfârşitul timpului. El a văzut cum mila deosebită 
a Celui Prea Înalt este cu aceia care ÎI iubesc şi se tem de El. I-a 
văzut cum sunt sprijiniți de harul Său când trec prin valea umbrelor 
morții. El i-a văzut cum se ridică din morminte încoronați cu slavă, 
cinste şi mărire. A văzut cum cei răscumpăraţi se bucură de mărirea 
nepieritoare a pământului nou. Privind la toate acestea el strigă: 
„Cine poate să numere pulberea lui Iacov şi să spună numărul unui 
sfert din Israel?“ Iar când a văzut cum strălucea pe fruntea fiecăruia 
coroana măririi şi fiecare faţă era luminată de bucurie, când lăsă 
privirea să urmărească viaţa fără de sfârşit şi fericirea lor fără de 
margini, rosti, mişcat din adâncul sufletului, dorinţa inimii lui: „O, 
de aş muri de moartea celor neprihăniţi, şi sfârşitul meu să fie ca al 
lor.“ 

Dacă Balaam ar fi fost dispus să primească lumina pe care i- 
a dat-o Dumnezeu, ar fi început să trăiască cele spuse şi s-ar fi 
despărţit îndată de Moab. N-ar fi dus mai departe jocul acela plin 
de încumetare cu harul lui Dumnezeu, ci s-ar fi întors la El fără 
întârziere, cu adâncă pocăință. Dar Balaam iubea plata nedreptăţii şi 

era hotărât să şi-o asigure. Fără îndoială, Balac se aştepta să cadă 
asupra lui Israel un blestem ca un foc ce arde, şi când auzi cele 
spuse de profet, exclamă scos din fire: „Ce mi-ai făcut? Te-am luat 
să blestemi pe vrăjmaşul meu şi iată că tu-l binecuvântezi.“ Balaam, 
care căuta ca din constrângere să facă o virtute, a declarat că a rostit 
cuvintele ce i-au fost dictate de puterea divină, dintr-o consideraţie 
credincioasă faţă de voinţa lui Dumnezeu. Răspunsul lui a fost: „Nu 
trebuie oare să spun ce-mi pune Domnul în gură?“ Nici de astă 
dată Balac nu renunţă la gândurile sale. El îşi zise că priveliştea 
măreaţă pe care o oferea tabăra lui Israel îl impresionase aşa de 
mult pe Balaam, încât nu mai îndrăznise să-şi folosească vrăjitoriile. 
Împăratul hotărî deci să-l ducă într-un loc de unde putea fi văzută 
numai o mică parte a oștirii. Dacă Balaam putea fi determinat să 
blesteme câte o frântură, întreaga tabără ar fi ajuns curând să fie 
dată nimicirii. S-a făcut o nouă încercare, pe vârful unei înălțimi 
cu numele Pisga. Din nou s-au clădit şapte altare şi pe fiecare a 
fost adusă o jertfă, ca şi prima dată. Împăratul şi mai marii săi au 
rămas lângă jertfe, în timp ce Balaam s-a retras pentru a se întâlni 
cu Dumnezeu. Din nou i s-a dat profetului o solie divină, pe care el 
nu avea putere să o schimbe sau să nu o rostească. 

Atunci când s-a arătat mulţimii ce aştepta îngrijorată, i s-a pus 
întrebarea: „Ce a spus Domnul?“ Răspunsul, ca mai înainte, a umplut 
de spaimă inima împăratului şi a mai marilor săi: 

„Dumnezeu nu este un om ca să mintă, Nici un fiu al omului, 
ca să-l pară rău. Ce a spus, oare nu va face? Ce a făgăduit, oare, 
nu va împlini? lată că am primit poruncă să binecuvântez. Da, El a 
binecuvântat, şi eu nu pot întoarce. El nu vede nici o fărădelege în 
Iacov, Nu vede nici o răutate în Israel. Domnul, Dumnezeul lui, este 
cu el. El este Împăratul lui, veselia lui.“ 

Uimit de aceste descoperiri, Balaam exclamă: „Descântecul nu 
poate face nimic împotriva lui Iacov, nici vrăjitoria împotriva lui 
Israel“. Marele vrăjitor şi-a încercat puterea sa vrăjitorească, după 
dorinţa moabiţilor; dar chiar cu acest prilej trebuia să spună despre 
Israel: „Ce minune a făcut Dumnezeu!“ Câtă vreme se aflau sub 
scutul lui Dumnezeu, nici un neam şi nici o naţiune nu putea să-i 
biruiască, chiar dacă ar fi fost sprijiniți de toată puterea lui Satana. 
Întreaga lume avea să fie uimită de lucrarea minunată săvârşită de 
Dumnezeu în favoarea poporului Său — că un om care era hotărât 

să umble pe calea lui păcătoasă a fost stăpânit aşa de tare de puterea 
divină, încât, în loc să blesteme, a rostit, în cuvinte alese şi cu cele 
mai frumoase exprimări de sentimente poetice, cele mai bogate şi 
mai scumpe făgăduinţe. lar mila dovedită de Dumnezeu în vremea 
aceea faţă de Israel trebuia să fie o asigurare a grijii Sale ocrotitoare 
pentru copiii Săi ascultători şi credincioşi, din toate veacurile. Când 
Satana îi va îndemna pe oamenii răi să bârfească, să chinuiască şi 
să-L nimicească pe poporul lui Dumnezeu, atunci copiii Săi îşi vor 
aminti întâmplarea aceasta, pentru ca astfel să li se întărească curajul 
şi credinţa în El. 

Deznădăjduit şi înfrânt, împăratul Moabului strigă: „Nu-l bles- 
tema, dar măcar nu-l binecuvânta!“ În inima lui, încă mai nutrea o 
slabă nădejde şi s-a hotărât să mai facă o încercare. El l-a dus pe 
Balaam pe muntele Por, unde se afla un templu închinat desfrânate- 
lor slujbe ale lui Baal — zeul lor. Aici s-a ridicat acelaşi număr de 
altare ca şi mai înainte şi s-a adus acelaşi număr de jertfe; dar, de 
această dată, Balaam nu s-a mai dus singur la o parte ca să afle voia 
lui Dumnezeu, ca altă dată. N-a mai alergat la descântece, ci, stând 
lângă altare, a privit corturile lui Israel. Duhul lui Dumnezeu a venit 
din nou asupra lui şi de pe buzele sale a pornit solia divină: 

„Ce frumoase sunt corturile tale, Ilacove! Locuinţele tale, Israele! 
Ele se întind ca nişte văi, Ca nişte grădini lângă un râu, Ca nişte 
copaci de aloe pe care i-a sădit Domnul, Ca nişte cedri pe lângă ape. 
Apa curge din gălețile lui, 

Şi sămânţa lui este udată de ape mari; Împăratul lui se înalţă 
mai presus de Agag, Şi împărăţia lui ajunge puternică... Îndoaie 
genunchii, se culcă întocmai ca un leu, Ca o leoaică: Cine-l va scula? 
Binecuvântat să fie oricine te va binecuvânta, Şi blestemat să fie 
oricine te va blestema!“ 

Aici este descrisă propăşirea copiilor lui Dumnezeu prin cele 
mai frumoase tablouri ce se pot afla în natură. Profetul îl aseamănă 
pe Israel cu văile mănoase, acoperite de recolte bogate, cu grădinile 
înfloritoare udate de izvoare ce nu seacă niciodată, cu pomul de aloe 
frumos mirositor şi cu cedrul măreț. Ultimul tablou menţionat este 
unul dintre cele mai frumoase şi mai potrivite ce se găsesc în Sfânta 
Scriptură. Cedrul Libanului era onorat de toate popoarele din răsărit. 
Familia de copaci din care face parte cedrul se află răspândită pe 
întreaga faţă a pământului pe unde a putut pătrunde omul. Îi merge 

bine din regiunea polară şi până în zona tropicală; se bucură de 
arşiţa soarelui şi nu se înspăimântă de geruri; creşte puternic de-a 
lungul apelor, dar se înalţă maiestuos şi în pustietăţile arse de soare. 
EI îşi înfige rădăcina adânc în stânca munţilor şi dă piept vitejeşte 
cu furtuna. Frunzele lui sunt proaspete şi verzi chiar şi atunci când 
toate celelalte au murit de suflul iernii. Mai presus de toţi ceilalți 
copaci, cedrul de Liban se deosebeşte prin tăria, trăinicia şi puterea 
lui nepieritoare. Toate acestea sunt folosite pentru a-i preînchipui pe 
aceia a căror „viaţă este ascunsă cu Hristos în Dumnezeu“. (Coloseni 
3, 3). Sfânta Scriptură spune: „Cel drept va înflori ca finicul şi va 
creşte ca cedrul din Liban“ (Psalmii 92, 12). Mâna divină a înălţat 
cedrul ca împărat peste pădure. „Chiparoşii nu erau de asemuit cu 
crengile lui, şi platanii nu erau ca ramurile lui; nici un copac din 
grădina lui Dumnezeu nu era ca el în frumuseţe“ (Ezechiel 31,8). 
Cedrul era folosit deseori ca o emblemă a regalității, iar felul în 
care Scriptura îl foloseşte, ca să-i reprezinte pe cei drepţi, arată cum 
consideră cerul pe aceia care fac voia lui Dumnezeu. 

Balaam a proorocit că Împăratul lui Israel va ajunge mai puternic 
decât împăratul Agag. Acesta era numele dat regilor amaleciţilor, 
care în acea vreme erau o naţiune foarte puternică; dar dacă rămânea 
credincios lui Dumnezeu, Israel urma să îşi biruiască vrăjmaşii. Fiul 
lui Dumnezeu era Împăratul lui Israel şi tronul Lui urma să fie aşezat 
odată pe pământ, iar puterea Lui să se înalțe peste toate împărăţiule 
pământului. 

În timp ce asculta cuvintele profetului, Balac a fost copleşit de 
deznădejde, spaimă şi mânie. El a fost indignat de faptul că Balaam 
nu a putut să-i dea nici cea mai mică încurajare în legătură cu 
un răspuns favorabil, când totul era categoric numai împotriva lui. 
EI a privit cu dispreţ purtarea făţarnică şi înşelătoare a profetului. 
Nemaiputând să se stăpânească, împăratul strigă: „Fugi acum şi du- 
te acasă. Spusesem că-ţi voi da cinste, dar Domnul te-a împiedicat 
să o primeşti.“ La aceasta i s-a răspuns că împăratul fusese avertizat 
de la început că Balaam putea să rostească numai solia dată lui de 
Dumnezeu. 

Înainte de a se întoarce la poporul său, Balaam a rostit o profeție 
foarte frumoasă şi foarte aleasă cu privire la Răscumpărătorul lumii 
şi la nimicirea finală a vrăjmaşilor lui Dumnezeu: „Îl văd, dar nu 
acum, ÎI privesc, dar nu de aproape. O stea răsare din Iacov, Un toiag 


Balaam 423 


de cârmuire se ridică din Israel. El străpunge laturile Moabului, Şi 
prăpădeşte pe toţi copiii lui Set.“ 

Şi sfârşi prin aceea că prezise nimicirea desăvârşită a lui Moab 
şi Edom, a lui Amalec şi a cheniţilor, aşa că împăratului moabiţilor 
nu i-a rămas nici o rază de speranţă. 

Dezamăgit în aşteptările lui de a obţine onoare şi avere, certat cu 
împăratul Moabului şi ştiind că-şi atrăsese neplăcerea lui Dumnezeu, 
Balaam se întoarse din călătoria la care pornise după găsirea sa cu 
cale. Când ajunse în ţara lui, puterea stăpânitoare a Duhului lui 
Dumnezeu îl părăsi şi lăcomia care fusese înăbuşită până aici a ajuns 
din nou stăpână pe el. Era gata să se folosească de orice mijloc, 
pentru ca să apuce plata făgăduită de Balac. Balaam ştia că fericirea 
israeliților depindea de ascultarea lor de Dumnezeu şi că nu era altă 
cale pe care să fie atrasă nimicirea lor, decât de a-i ispiti la păcat. Se 
hotărî deci să câştige bunăvoința lui Balac, învăţându-i pe moabiţi 
ce să facă pentru ca să atragă blestemul asupra lui Israel. 

S-a întors îndată în ţara Moabului şi i-a înfăţişat împăratului 
planurile sale. Chiar şi moabiţii erau convinşi că, atâta vreme cât 
Israel Îi rămânea credincios lui Dumnezeu, El era scutul lor. Planul 
lui Balaam era deci să-i facă să se despartă de Dumnezeu, fiind atraşi 
la idolatrie. Dacă puteau fi făcuţi să ia parte la desfrânatele slujbe în 
cinstea lui Baal şi a Astarteii, atotputernicul lor Apărător avea să le 
devină vrăjmaş şi ei să ajungă în curând prada popoarelor furioase şi 
războinice din jur. Planul acesta a fost acceptat imediat de împărat, 
iar Balaam a rămas şi el acolo pentru ca să ajute la punerea lui în 
aplicare. 

Balaam a văzut izbânda planului lui diavolesc. El a văzut cum 
a venit blestemul lui Dumnezeu asupra poporului Său şi cum mii 
dintre ei au fost loviți de judecăţile Lui; dar dreptatea divină, care a 
pedepsit păcatul israeliților, nu l-a lăsat nici pe amăgitor să scape. 
În războiul pe care izraeliţii l-au dus împotriva madianiţilor, a fost 
ucis şi Balaam. El avusese o presimţire că sfârşitul lui este aproape, 
atunci când a strigat: „O, de aş muri de moartea celor neprihăniţi şi 
sfârşitul meu să fie ca al lor“. Dar nu a ales să trăiască viaţa celor 
neprihăniţi şi a avut parte de soarta vrăjmaşilor lui Dumnezeu. 

Soarta lui Balaam a fost la fel ca cea a lui luda, iar caracterele 
lor se aseamănă în chip izbitor. Amândoi au încercat să unească 
slujirea lui Dumnezeu cu slujirea lui Mamona şi amândoi au dat 

greş. Balaam L-a recunoscut pe adevăratul Dumnezeu şi a pretins 
că-l slujeşte; Iuda credea în Isus ca Mesia şi s-a unit cu urmaşii 
Lui. Dar Balaam a căutat să folosească slujirea lui Dumnezeu ca pe 
un mijloc de a câştiga avere şi onoare lumească şi, pentru că nu a 
putut pune mâna pe ele, s-a poticnit, a căzut şi a fost nimicit. luda 
aştepta ca prin legătura cu Hristos să-şi asigure bogăţie şi onoare în 
împărăţia pământească pe care, după cum credea el, Mesia urma s-o 
întemeieze. Nimicirea nădejdilor sale l-a dus la cădere şi la pieire. 
Atât Balaam, cât şi Iuda primiseră mare lumină şi se bucuraseră 
de privilegii deosebite; dar un singur păcat nutrit în inimă a otrăvit 
întreaga fiinţă şi le-a adus nimicirea. 

E primejdios să lăsăm o pornire rea să se cuibărească în inima 
noastră. Un singur păcat pe care-l nutrim, încetul cu încetul va înjosi 
caracterul, aducând cele mai nobile puteri ale lui în supunere faţă de 
dorinţa cea rea. Cel care îndepărtează din conştiinţa sa chiar numai 
o singură strajă, care îngăduie o singură deprindere păcătoasă şi o 
singură abatere de la înaltele cerinţe ale datoriei, dărâmă zidurile de 
apărare ale sufletului şi deschide o cale pentru ca Satana să intre şi 
să îl ducă în rătăcire. Singura cale sigură este aceea ca împreună cu 
David să înălţăm zilnic rugăciunea aceasta, dintr-o inimă sinceră: 

„Paşii mei stau neclintiţi pe cărările Tale, 

Şi nu mi se clatină picioarele.“ (Psalmii 17,5). 

Cu inima veselă şi cu credinţa în Dumnezeu reînnoită, oştile lui 
Israel s-au întors biruitoare de la Basan. Deja puseseră stăpânire pe 
un ţinut bogat şi aveau o puternică încredere în imediata cucerire 
a Canaanului. Numai Iordanul se afla între ei şi pământul făgăduit. 
Chiar dincolo de Iordan, în faţa lor, se afla o câmpie roditoare, plină 
de verdeață, udată de lacuri şi izvoare de apă şi umbrită de palmieri 
maiestuoşi. În părţile apusene ale câmpiei se înălţau turnurile şi 
palatele Ierihonului, care era aşa de bine aşezat în livezile lui de 
palmieri, încât i se dăduse numele de „cetatea palmierilor“. 

Pe partea răsăriteană a Iordanului, între râu şi podişul înalt pe 
care-l străbătuseră, mai era o câmpie lată de câţiva kilometri ce 
se întindea pe o oarecare distanţă de-a lungul apei. Valea aceasta 
adăpostită avea climat tropical; aici înflorea salcâmul, de unde şi 
numele „valea salcâmilor“. Aici şi-au aşezat tabăra izraeliţii, aflând 
un adăpost plăcut în dumbrăvile de salcâmi, de-a lungul apei. 

Dar, în mijlocul acestor locuri atrăgătoare, ei aveau să dea de 
un rău mai ucigător decât cele mai tari oştiri de bărbaţi înarmaţi 
sau decât fiarele sălbatice ale pustietăţii. Ţinutul acesta atât de bo- 
gat în bunătăţi naturale fusese întinat de locuitorii lui. Cu prilejul 
slujirii obşteşti a lui Baal, zeitatea lor cea mai mare, aveau loc pe- 
trecerile cele mai josnice şi mai păgâneşti. Pretutindeni erau locuri 
cunoscute pentru idolatrie şi desfrâu, ale căror nume chiar aminteau 
stricăciunea şi corupţia poporului. 

Stările acestea din jurul lor au avut o înrâurire întinătoare asupra 
israeliților. Inima lor s-a deprins cu gânduri murdare, care s-au întins 
curând prin toată tabăra; viaţa de huzur şi lenevie a avut asupra lor o 
înrâurire stricăcioasă. Aproape fără să-şi dea seama, s-au îndepărtat 
de Dumnezeu şi au ajuns într-o stare în care au devenit o pradă 
uşoară pentru ispită. În timp ce se aflau în tabără la Iordan, Moise 
a luat măsuri pentru cucerirea Canaanului. Marele conducător era 
prins cu totul de lucrarea aceasta; dar pentru popor, timpul acesta 
lipsit de griji, în aşteptare, a ajuns să fie peste măsură de ispititor şi, 

nu peste multe săptămâni, viaţa lor ajunse să fie mânjită de grozave 
rătăciri de la calea virtuţii şi credincioşiei. La început, au fost numai 
puţine legături între izraeliţi şi vecinii lor păgâni; după un timp însă, 
au început să se strecoare în tabără femei madianite. Înfăţişarea lor 
nu era bătătoare la ochi, iar planurile lor au fost săvârşite atât de 
pe ascuns, încât atenţia lui Moise nu a fost atrasă de lucrul acesta. 
Femeile acestea aveau de gând ca, prin legătura lor cu izraeliţii, 
să-i ducă la călcarea Legii lui Dumnezeu, să le îndrepte mintea la 
obiceiurile şi apucăturile păgâneşti şi să-i momească la idolatrie. 
Gândurile acestea au fost ţinute ascunse cu grijă sub haina priete- 
niei, aşa încât n-au fost privite cu bănuială nici de supraveghetorii 
poporului. 

La îndemnurile lui Balaam, împăratul Moabului a pus la cale 
o mare petrecere în cinstea zeilor lor şi i-a dat în grijă lui Balaam 
să-i determine pe izraeliţi să ia şi ei parte. Întrucât era privit de ei ca 
profet al lui Dumnezeu, nu i-a fost greu să-şi aducă la îndeplinire 
planul. O mare parte din popor s-a dus cu el să vadă sărbătorile. S-au 
încumetat să umble pe calea oprită şi s-au prins în laţul lui Satana. 
Ademeniţi de muzică şi de jocuri, aţâţaţi de frumuseţea vestalelor 
păgâne, s-au lepădat de credincioşia lor faţă de Dumnezeu. Îndată 
ce au luat parte la ospăț şi veselie, mintea li s-a întunecat când au 
băut vin şi lanţurile stăpânirii de sine au fost rupte. Pornirile fireşti 
au ajuns să-i stăpânească şi, o dată ce conştiinţa li s-a mânjit prin 
aceste fapte de destrăbălare, s-au lăsat înduplecaţi şi să se închine 
înaintea idolilor. Au adus jertfe pe altarele păgâneşti şi au luat parte 
la cele mai înjositoare ceremonii. 

N-a trebuit mult timp ca otrava să se întindă ca o molimă ucigă- 
toare prin toată tabăra lui Israel. Aceia care ar fi trebuit să-i înfrângă 
în luptă pe vrăjmaşii lor au fost înfrânți prin şiretenia femeilor pă- 
gâne. Poporul părea că este vrăjit. Mai marii şi fruntaşii poporului 
au fost printre cei dintâi care s-au abătut, apoi mulţi alţii din popor, 
încât apostazia a ajuns generală. „Israel s-a alipit de Baal-Peor“ (Nu- 
meri 25, 3). Când, în cele din urmă, a văzut şi Moise ce se petrece 
şi ce prăpăd a venit peste ei, atacurile vrăjmaşilor lor ajunseseră să 
izbutească atât de mult, încât nu numai că izraeliţii luau parte la 
serviciile destrăbălate ale închinării idolatre de la muntele Por, ci 
se ajunsese ca obiceiurile păgâneşti să fie ţinute chiar şi în tabără. 

Bătrânul conducător s-a umplut de indignare şi mânia lui Dumnezeu 
s-a aprins. 

Practicile idolatre ale israeliților au realizat tot ce nu au putut să 
facă formulele magice ale lui Balaam — i-au despărțit de Dumnezeu. 
Datorită judecăților ce s-au abătut de îndată asupra sa, poporul a 
început să-şi dea seama de grozăvia păcatelor lui. O molimă înspăi- 
mântătoare s-a abătut asupra taberei şi zece mii dintre ei au murit. 
Dumnezeu a dat porunca să fie omorâţi de judecători toţi cei care 
conduseseră la apostazia aceasta. Porunca s-a împlinit fără întârziere. 
Cei vinovaţi au fost ucişi, iar trupurile lor moarte au fost spânzu- 
rate în văzul întregului Israel, pentru ca cei din tabără, văzând cât 
de aspră era purtarea cu căpeteniile lor, să-şi dea seama de adânca 
neplăcere a lui Dumnezeu faţă de păcatul lor, iar pe ei să-i apuce 
groaza de mânia Lui. 

Toţi şi-au dat seama că pedeapsa era îndreptăţită şi au dat fuga la 
cortul întâlnirii; plângând şi cu adâncă umilinţă şi-au recunoscut pă- 
catul. În timp ce plângeau înaintea lui Dumnezeu la intrarea cortului 
mărturiei, în timp ce molima bântuia încă, omorându-i pe oameni, iar 
judecătorii îşi săvârşeau lucrarea înspăimântătoare, Zimri, una dintre 
căpeteniile lui Israel, a venit în tovărăşia unei desfrânate madianite, 
„fata lui Ţur, căpetenia seminţiilor ieşite dintr-o casă părintească din 
Madian“, pe care o ducea la cortul său, trecând semeţ prin tabără. 
Niciodată nu se arătase desfrâul mai obraznic sau mai respingător. 
Aţâţat de vin, Zimri se fălea cu păcatul lui, „ca locuitorii Sodomei“, 
şi se purta batjocoritor în ticăloşia lui. Preoţii şi conducătorii, plini 
de durere şi umilinţă, se aruncaseră cu faţa la pământ şi plângeau, 
„între tindă şi altar“, rugându-L stăruitor pe Dumnezeu să-Şi ierte 
poporul şi să nu facă de ruşine moştenirea, când acest conducător 
al poporului se arătă îngâmfat cu păcatul lui în mijlocul adunării, 
ca şi cum ar fi vrut să sfideze mânia lui Dumnezeu şi să-şi bată joc 
de judecătorii poporului. Fineas, fiul lui Eleazar, marele preot, se 
ridică din mijlocul adunării şi, luând o suliță, „s-a luat după omul 
acela din Israel până la cortul lui“ şi i-a omorât pe amândoi. Astfel, 
plaga s-a oprit în timp ce preotul care a împlinit judecata divină a 
fost onorat în faţa întregului Israel, iar lui şi casei lui le-a fost dată 
preoţia pentru veşnicie. 

„Fineas ... a abătut mânia Mea de la copiii lui Israel“, spunea 
solia divină; „de aceea să spui că închei cu el un legământ de pace. 

Acesta va fi, pentru el şi pentru sămânţa lui după el, legământul unei 
preoţii veşnice, pentru că a fost plin de râvnă pentru Dumnezeul lui 
şi a făcut ispăşire pentru copiii lui Israel.“ 

Judecăţile cu care a fost lovit Israel la Sitim din pricina păcatelor 
lui au adus moartea celor ce mai rămăseseră în viaţă din ceata 
cea mare a celor care, cu aproape patruzeci de ani mai înainte, îşi 
atrăseseră osânda de a muri în pustie. Numărătoarea poporului făcută 
în timpul rămânerii lor pe câmpiile Iordanului, potrivit cu porunca 
lui Dumnezeu, arată că „între ei nu era nici unul din copiii lui Israel 
a căror numărătoare o făcuse Moise şi preotul Aaron în pustia Sinai 
„.. afară de Caleb, fiul lui lefune, şi Iosua, fiul lui Nun“ (Numeri 26, 
64.65). 

Dumnezeu trimisese pedepse asupra israeliților pentru că se 
lăsară prinşi de ispitele madianiţilor; dar ispititorii nu puteau să 
scape de mânia judecății divine. Amaleciţii, care îl atacaseră pe Israel 
la Refidim, când s-au aruncat asupra celor obosiţi, rămaşi pe urmă 
din oştire, n-au fost pedepsiţi decât mult mai târziu; dar madianiţii, 
prin care fuseseră duşi în păcat, trebuia să simtă îndată pedepsele lui 
Dumnezeu, ca nişte vrăjmaşi mai primejdioşi. „Răzbună pe copiii lui 
Israel împotriva madianiţilor“, spunea porunca dată de Dumnezeu 
lui Moise, „apoi vei fi adăugat la poporul tău.“ (Numeri 31, 2). 
Însărcinarea aceasta a fost îndeplinită fără întârziere. Din fiecare 
seminţie au fost aleşi câte o mie de bărbaţi şi trimişi sub conducerea 
lui Fineas. „Au înaintat împotriva Madianului după porunca pe care 
o dăduse lui Moise Domnul; şi au omorât pe toţi bărbaţii. Împreună 
cu toţi ceilalţi, au omorât şi pe ... cei cinci împărați ai Madianului; 
au ucis cu sabia şi pe Balaam, fiul lui Beor.“ Chiar şi femeile care 
fuseseră luate ca prizoniere de oastea biruitoare au fost ucise la 
porunca lui Moise, ca unele care erau vrăjmaşii cei mai primejdioşi 
şi mai vinovaţi ai lui Israel. 

Aşa a fost sfârşitul acelora care au pus la cale nenorocirea po- 
porului lui Dumnezeu. Psalmistul zice: „Neamurile cad în groapa 
pe care au făcut-o şi li se prinde piciorul în laţul pe care l-au pus.“ 
(Psalmii 9, 15). „Căci Domnul nu lasă pe poporul Său şi nu-Şi pă- 
răseşte moştenirea. Ci se va face odată judecată după dreptate şi 
toţi cei cu inima curată o vor găsi bună“. Când „se strâng împotriva 
vieţii celui neprihănit, şi osândesc sângele nevinovat“, Domnul „va 

face să cadă asupra lor nelegiuirea, El îi va nimici prin răutatea lor“ 
(Psalmii 94, 14.15.21.23). 

Când a fost chemat să-i blesteme pe evrei, Balaam nu le-a putut 
face nici un rău, cu toate cuvintele lui vrăjitoreşti; căci Domnul „nu 
vede nici o fărădelege în Iacov“, „nici o răutate în Israel“ (Numeri 
23, 21.23). Dar când au călcat Legea lui Dumnezeu, lăsându-se pradă 
ispitei, Păzitorul lor S-a depărtat de la ei. Câtă vreme poporul lui 
Dumnezeu rămâne credincios poruncilor Sale, nici un blestem şi 
nici o vrăjitorie nu-l pot lovi pe Israel. Întreaga putere a lui Satana 
şi toate loviturile date de el cu şiretenie nu urmăresc altceva decât 
să împingă la păcat. Când cei care spun că sunt păstrătorii Legii lui 
Dumnezeu calcă în picioare prescripţiile ei, se despart în felul acesta 
de Dumnezeu şi nu mai sunt în stare să stea în picioare înaintea 
vrăjmaşilor lor. 

Izraeliţii care nu au putut să fie biruiţi de armele sau vrăjitoriile 
madianiţilor au căzut pradă femeilor lor desfrânate. lată cum femeile 
care sunt în slujba lui Satana îşi folosesc puterea pentru a prinde 
sufletele în cursă şi a le nimici. „Ea a făcut să cadă multe jertfe 
şi mulți sunt cei pe care i-a ucis ea“ (Proverbe 7, 26). Astfel s-a 
întâmplat că fiii lui Set au fost seduşi, părăsind cinstea, integritatea 
lor, şi în felul acesta poporul cel sfânt a ajuns corupt. În acelaşi fel 
a fost ispitit Iosif. La fel şi-a trădat Samson puterea, apărarea lui 
Israel, în mâinile filistenilor. Tot în lucruri de felul acesta a căzut 
şi David. Iar Solomon, cel mai înţelept dintre împărați, care de trei 
ori fusese numit fiu gingaş al Dumnezeului său, a ajuns un rob al 
patimilor şi şi-a lăsat credincioşia pradă puterii lor ademenitoare. 

„Aceste lucruri li s-au întâmplat ca să ne slujească drept pilde şi 
au fost scrise pentru învăţătura noastră, peste care au venit sfârşiturile 
veacurilor. Astfel dar, cine crede că stă în picioare, să ia seama să 
nu cadă.“ (1 Corinteni 10, 11.12). Satana cunoaşte bine materialul 
cu care are de-a face în inima omului. El cunoaşte acele trăsături 
din fiecare caracter care pot fi mai uşor atacate, deoarece le-a studiat 
mii de ani cu o râvnă demonică şi, în generaţiile care au urmat 
una după alta, s-a străduit să-i răstoarne pe cei mai tari bărbaţi, 
prinți din Israel, prin aceleaşi ispite care au izbutit atât de teribil la 
Baal — Por. În toate veacurile se găsesc epave de caracter, care s-au 
ciocnit de stâncile poftelor firii pământeşti. Astăzi, când ne apropiem 
de sfârşitul timpului, iar poporul lui Dumnezeu se află la hotarele 

Canaanului ceresc, Satana, ca şi pe vremuri, îşi va dubla sforțările 
pentru a-i împiedica să păşească pe pământul făgăduit. El întinde 
curse pentru fiecare suflet. Nu numai cei neştiutori şi needucaţi 
trebuie să fie cu luare aminte. El va pregăti ispite şi pentru aceia care 
se găsesc în locurile cele mai de cinste şi în slujbele cele mai sfinte; 
dacă poate să-i ademenească să-şi întineze sufletul, atunci, prin ei, e 
în stare să-i ducă pe mulţi la pieire. Şi pentru aceasta se slujeşte de 
aceleaşi mijloace şi astăzi, ca şi acum trei mii de ani. Prin prietenii 
lumeşti, prin expunerea frumuseţii, prin ispita satisfacerii poftelor, 
prin dezmăţ, petreceri sau un pahar cu vin, el îi duce pe oameni la 
călcarea poruncii a şaptea. 

Satana l-a ademenit pe Israel mai întâi la necumpătare şi numai 
după aceea l-a atras la idolatrie. Aceia care dezonorează chipul lui 
Dumnezeu şi mânjesc templul Lui în însăşi fiinţa lor nu se vor da 
înapoi de la nici o batjocorire a lui Dumnezeu, care ar mulţumi pofta 
inimii lor stricate. Împlinirea poftelor păcătoase slăbeşte mintea şi 
înjoseşte sufletul. Puterile morale şi spirituale sunt slăbite şi parali- 
zate prin împlinirea poftelor josnice şi este cu neputinţă pentru robul 
patimilor să priceapă obligativitatea sfântă a Legii lui Dumnezeu, 
să preţuiască ispăşirea sau să-şi dea seama de valoarea sufletului. 
Bunătatea, curăţia şi adevărul, temerea de Dumnezeu şi iubirea de 
cele sfinte — toate aceste simţiri sfinte şi năzuinţe alese, care îl leagă 
pe om de lumea cerească, sunt mistuite în focul poftelor. Sufletul 
ajunge un pustiu trist şi întunecat, locuinţa duhurilor rele şi „o închi- 
soare a oricărei păsări necurate şi urâte“. Fiinţe zidite după chipul 
şi asemănarea lui Dumnezeu ajung să fie înjosite până la treapta 
animalelor lipsite de rațiune. 

Evreii au fost făcuţi să calce în picioare Legea lui Dumnezeu 
şi să atragă judecăţile Lui asupra neamului lor prin faptul că au 
avut legături cu oamenii idolatri şi au luat parte la petrecerile lor. 
În acelaşi fel izbuteşte Satana şi astăzi, în cea mai mare măsură, 
să-i amăgească la păcat pe urmaşii lui Hristos, ademenindu-i să lege 
prietenii cu nelegiuiţii şi să ia parte la petrecerile lor. „De aceea ieşiţi 
din mijlocul lor şi depărtaţi-vă de ei, zice Domnul, nu vă atingeţi de 
ce este necurat“ (2 Corinteni 6, 17). Dumnezeu cere de la poporul 
Său de astăzi să fie tot atât de mult deosebit de lume în ce priveşte 
obiceiurile, purtarea şi principiile, cât îi cerea şi poporului Său de pe 
timpuri. Dacă ei ascultă în chip credincios de învăţăturile Cuvântului 

Lui, deosebirea aceasta va fi netă; altfel, nu este cu putință. Poruncile 
date evreilor de a nu se amesteca cu păgânii nu erau mai clare sau 
mai explicite decât acelea care îi opresc pe creştini să se lase în 
voia spiritului şi obiceiurilor celor nelegiuiţi. Domnul Hristos ne 
spune: „Nu iubiţi lumea (păcatul, n.tr.), nici lucrurile din lume. Dacă 
iubeşte cineva lumea, dragostea Tatălui nu este în el“ (1 loan 2, 15). 
„Prietenia lumii este vrăjmăşie cu Dumnezeu. Aşa că cine vrea să 
fie prieten cu lumea se face vrăjmaş cu Dumnezeu“ (lacov 4, 4). 
Urmaşii Domnului Hristos trebuie să se despartă de păcătoşi şi să 
caute să vină în legătură cu ei numai atunci când li se poate face 
acelora bine. Nu putem fi destul de hotărâți în ce priveşte evitarea 
celor care caută să ne depărteze de Dumnezeu. Atunci când ne 
rugăm: „ŞI nu ne duce pe noi în ispită“, trebuie să fugim şi noi cât 
mai mult de ispită. 

Izraeliţii au fost ispitiţi să păcătuiască într-un moment când se 
aflau într-o stare de tihnă şi siguranţă. Au pierdut din vedere să caute 
fără încetare faţa lui Dumnezeu, au uitat să se mai roage şi s-au 
lăsat în voia unei deosebite încrederi în sine. Comoditatea, lenevia şi 
înclinația către petreceri au lăsat nesupravegheată citadela sufletului 
şi gândurile josnice şi-au făcut intrare. Trădătorii de dincoace de 
ziduri au fost aceia care au dărâmat întăriturile principiilor şi l-au 
lăsat pe Israel pradă puterii lui Satana. În felul acesta caută Satana şi 
în zilele noastre să nimicească sufletele. Un lung proces pregătitor, 
necunoscut lumii, se desfăşoară în inimă înainte ca un creştin să 
săvârşească făţiş păcatul. Sufletul nu coboară deodată de la curăție 
şi sfinţenie, la viaţa de rând, la patimi şi fărădelege. E nevoie de 
timp pentru ca aceia care sunt făcuți după chipul şi asemănarea lui 
Dumnezeu să ajungă ca nişte brute sau cu chipuri demonice. Noi 
suntem schimbaţi prin privire. Omul care nutreşte în inimă cugete 
necurate ajunge în cele din urmă să aibă plăcere de păcatele pe care 
altădată la privea cu scârbă. 

Satana foloseşte orice mijloc pentru ca nelegiuirea şi patimile 
josnice să fie ceva foarte obişnuit şi plăcut între oameni. Nu putem 
merge pe străzile oraşelor noastre fără să vedem cum nelegiuirile 
sunt amintite pe faţă, fie că sunt descrise într-un roman, fie că sunt 
reprezentate pe scena unui teatru. Inima ajunge să se deprindă cu 
păcatul. În publicaţiile de toate zilele, li se povestesc oamenilor 
faptele celor răi şi stricaţi şi tot ce poate aţâţa patimile li se înfăţişează 

în povestiri ispititoare. Ei aud şi citesc atât de mult despre aceste 
fărădelegi înjositoare, încât conştiinţa care odată era foarte simţitoare 
şi se dădea înapoi cu scârbă de la scenele acestea ajunge să se 
înăsprească şi să se ocupe cu foarte mult interes de asemenea lucruri. 

Multe dintre distracţile populare din zilele noastre, care sunt 
frecventate cu plăcere chiar de către aceia care se numesc creştini, 
tind către acelaşi scop pe care-l aveau cele ale păgânilor. De fapt, 
sunt puţine dintre ele acelea pe care Satana nu le foloseşte pentru a 
pierde suflete. Prin intermediul teatrului, el a făcut ca timp de secole 
patimile să fie aţâţate şi viciul să fie slăvit. Opera cu strălucirea ei, 
fascinanta ei prezentare, dansul, jocul de cărţi, toate sunt folosite de 
Satana pentru a rupe lanţurile principiilor şi pentru a deschide porţile 
împlinirii poftelor păcătoase. La orice întâlnire pentru satisfacerea 
plăcerilor, unde mândria este încurajată sau apetitul satisfăcut, unde 
omul este determinat să-L uite pe Dumnezeu şi să piardă din vedere 
interesele veşnice, Satana strânge lanţurile sale în jurul sufletelor. 

„Păzeşte-ţi inima mai mult decât orice“, spunea sfatul înţelep- 
ciunii, „căci din ea ies izvoarele vieții.“ Căci omul este cum „îşi 
face socotelile în suflet“ (Proverbe 4, 23; 23, 7). Inima trebuie să 
fie înnoită prin harul lui Dumnezeu; altfel, în zadar va umbla după 
curățirea vieţii. Cel care încearcă să-şi clădească un caracter plin de 
virtuţi, fără să se sprijinească pentru aceasta pe harul lui Hristos, îşi 
zideşte casa pe nisip mişcător. În ceasul cel greu al ispitei, desigur 
că se va prăbuşi. Rugăciunea lui David să fie strigătul fiecărui suflet: 
„Zideşte în mine o inimă curată, Dumnezeule, pune în mine un duh 
nou şi statornic“ (Psalmii 51, 10). Iar după ce am ajuns părtaşi ai 
harului divin, trebuie să mergem înainte până la desăvârşire, „păziţi 
de puterea lui Dumnezeu, prin credinţă“ (1 Petru 1, 5). 

Şi totuşi, avem şi noi ceva de făcut pentru a ne împotrivi ispitei. 
Aceia care nu doresc să cadă pradă atacurilor lui Satana trebuie să-şi 
apere bine porţile sufletului; trebuie să se ferească de a citi, a privi 
sau a asculta ceea ce trezeşte gânduri murdare. Să nu-şi lase mintea şi 
gândurile să alerge la întâmplare după oricare subiect ce iese în cale, 
după cum li-l aduce Satana înainte. „De aceea încingeţi-vă coapsele 
minţii voastre“, spune apostolul Petru, „fiţi treji ... nu vă lăsaţi târâți 
în poftele pe care le aveaţi altădată, când eraţi în neştiinţă; ci, după 
cum Cel ce v-a chemat este sfânt, fiți şi voi sfinţi în toată purtarea 

este vrednic de cinste, tot ce este drept, tot ce este curat, tot ce este 
vrednic de iubit, tot ce este vrednic de primit, orice faptă bună şi 
orice laudă, aceea să vă însufleţească“ (Filipeni 4,8). Aceasta cere 
rugăciune stăruitoare şi o continuă veghere. Trebuie să fim sprijiniți 
de puterea dăinuitoare a Duhului Sfânt care îndrumă gândurile către 
cer şi le deprinde să stăruiască la cele curate şi sfinte. Pe lângă 
aceasta, trebuie să cercetăm cu râvnă Cuvântul lui Dumnezeu. „Cum 
îşi va ţine tânărul curată cărarea? Îndreptându-se după Cuvântul 
Tău. Strâng Cuvântul Tău în inima mea“, zice psalmistul, „ca să nu 
păcătuiesc împotriva Ta“ (Psalmii 119, 9.11). 

Păcatul săvârşit de izraeliţi la Baal-Peor a adus judecăţile lui 
Dumnezeu asupra naţiunii şi, dacă în zilele noastre aceleaşi păcate 
nu atrag aşa de grabnic pedeapsa, ele îşi vor primi tot aşa de sigur 
răsplata. „Dacă nimiceşte cineva Templul lui Dumnezeu, pe acela 
îl va nimici Dumnezeu“ (| Corinteni 3, 17). Natura leagă pedepse 
grozave de păcatele acestea, pedepse care mai curând sau mai târziu 
se abat asupra oricărui făcător de rele. Mai mult decât toate celelalte 
păcate, acestea au dus la degenerarea neamului nostru şi dau naştere 
la o povară de boli şi suferinţe cu care este blestemată lumea noastră. 
S-ar putea ca oamenii să izbutească pentru un timp să-şi ascundă 
abaterile de ochii semenilor lor, dar vor culege tot atât de sigur sufe- 
rinţe, boli, nebunie sau moarte, roadele faptelor lor rele. Iar dincolo 
de viaţa aceasta, aşteaptă judecata, care va da ca răsplată pedeapsa 
veşnică. „Cei ce fac unele ca acestea nu vor moşteni Împărăţia lui 
Dumnezeu“, ci împreună cu Satana şi cu îngerii răi îşi vor avea 
partea în „iazul de foc“, care este „moartea a doua“ (Galateni 5, 21; 
Apocalipsa 20, 14). 

„Buzele femeii străine strecoară miere şi cerul gurii ei este mai 
lunecos decât untdelemnul; dar la urmă este amară ca pelinul, as- 
cuţită ca o sabie cu două tăişuri.“ „Depărtează-te de drumul care 
duce la ea şi nu te apropia de uşa casei ei, ca nu cumva să-ţi dai 
altora vlaga ta, şi unui om fără milă anii tăi; ca nu cumva nişte străini 
să se sature de averea ta şi tu să te trudeşti pentru casa altuia; ca nu 
cumva să gemi la urmă, când carnea şi trupul ţi se vor 1stovi.“ „Căci 
casa ei pogoară la moarte.“ „Nici unul care se duce la ea nu se va 
mai întoarce.“ „EI nu ştie că acolo sunt morții şi că oaspeţii ei sunt 
în văile locuinţei morţilor.“ (Proverbe 5, 3.4.8-11; 2,18.19; 9,18). 

Domnul i-a dat de ştire lui Moise că sosise timpul hotărât pentru 
luarea în stăpânire a Canaanului. Şi, când stătea pe înălţimea mun- 
ților şi privea la Iordan şi la pământul făgăduit, profetul împovărat 
de ani se uita cu multă plăcere la moştenirea poporului său. Oare nu 
s-ar fi putut ca osânda rostită la Cades, din pricina păcatelor sale, să 
fie retrasă? Stăruitor, el se rugă: „Stăpâne, Doamne! Tu ai început 
să arăţi robului Tău mărirea Ta şi mâna Ta cea puternică; căci care 
este dumnezeul acela, în cer şi pe pământ, care să poată face lucrări 
ca ale Tale şi să aibă o putere ca a Ta? Lasă-mă, Te rog, să trec şi să 
văd ţara aceea bună de dincolo de Iordan, munţii aceia frumoşi şi 
Libanul!“ (Deuteronom 3, 24-27). 

Răspunsul dat a fost: „Destul! Nu-Mi mai vorbi de lucrul acesta. 
Suie-te pe vârful muntelui Pisga, uită-te spre apus, spre miazănoapte, 
spre miazăzi şi spre răsărit, şi priveşte-o doar cu ochii; căci nu vei 
trece Iordanul acesta.“ 

Fără să murmure, Moise se supuse hotărârii lui Dumnezeu. Dar 
se îngrijora de Israel. Cine să poarte povara pentru binele lor, aşa 
cum o purta el? Din inima lui se revărsă rugăciunea: „Domnul, 
Dumnezeul duhurilor oricărui trup, să rânduiască peste adunare un 
om, care să iasă înaintea lor şi să intre înaintea lor, care să-i scoată 
afară şi să-i vâre înăuntru, pentru ca adunarea Domnului să nu fie ca 
nişte oi care n-au păstor.“ (Numeri 27, 16-23). 

Domnul a ascultat rugăciunea servului Său şi a răspuns: „a-ţi pe 
Iosua, fiul lui Nun, bărbat în care este Duhul Meu, şi să-ţi pui mâna 
peste el. Să-l aşezi înaintea preotului Eleazar şi înaintea întregii 
adunări, şi să-i dai porunci sub ochii lor. Să-l faci părtaş la dregătoria 
ta, pentru ca toată adunarea copiilor lui Israel să-l asculte.“ Iosua îi 
slujise multă vreme lui Moise şi, ca un bărbat credincios, priceput şi 
înţelept, a fost ales ca urmaş al lui. 

Prin punerea mâinilor lui Moise, însoţită de o cuvântare de în- 
sărcinare foarte mişcătoare, Iosua a fost numit în chip solemn, con- 
ducător al lui Israel. Cuvintele Domnului cu privire la Iosua au fost 

adresate adunării prin gura lui Moise: „Să se înfăţişeze înaintea 
preotului Eleazar, care să întrebe pentru el judecata lui Urim înaintea 
Domnului, şi Iosua, toţi copiii lui Israel, împreună cu el, şi toată 
adunarea să iasă după porunca lui Eleazar şi să intre după porunca 
lui.“ 

Înainte de a lăsa cu totul locul său de conducător văzut al lui 
Israel, lui Moise i s-a dat sfatul să repete înaintea lor toate întâmplă- 
rile cu eliberarea lor din Egipt şi rătăcirea prin pustie şi să reamin- 
tească Legea rostită la Sinai. Când se dăduse Legea, numai puțini 
dintre cei de față erau destul de mari pentru a pricepe grozava so- 
lemnitate a decretării Legii. Întrucât urma ca peste scurt timp ei să 
treacă Iordanul şi să ia în stăpânire pământul făgăduit, Dumnezeu 
le înfăţişă cerinţele Legii Sale şi le ceru ascultare, ca o condiţie a 
prosperității. 

Moise a stat în picioare înaintea poporului, ca să repete cele din 
urmă avertizări şi îndemnuri pentru poporul său. Faţa lui strălucea 
de o lumină sfântă. Părul îi era alb de bătrâneţe; dar făptura lui nu se 
gârbovise sub povara anilor, trăsăturile feţei sale dovedeau puterea 
neslăbită a sănătăţii, iar ochii îi erau limpezi şi luminoşi. Prilejul 
era însemnat şi, cu simţăminte adânci, el le vorbi despre iubirea şi 
îndurarea preamilostivului lor Mântuitor. 

„Întreabă vremurile străvechi, care au fost înaintea ta, din ziua 
când a făcut Dumnezeu pe om pe pământ, şi cercetează de la o 
margine a cerului la cealaltă: a fost vreodată vreo întâmplare aşa de 
mare şi s-a auzit vreodată aşa ceva? A fost vreodată vreun popor 
care să fi auzit glasul lui Dumnezeu vorbind din mijlocul focului, 
cum l-ai auzit tu, şi să fi rămas viu? A fost vreodată vreun dumnezeu 
care să fi căutat să ia un neam din mijlocul altui neam, prin încercări, 
semne, minuni şi lupte, cu mână tare şi braţ întins, şi cu minuni 
înfricoşate, cum a făcut cu voi Domnul, Dumnezeul vostru, în Egipt 
şi sub ochii voştri? Numai tu ai fost martor la aceste lucruri, ca să 
cunoşti că numai Domnul este Dumnezeu şi că nu este alt Dumnezeu 
afară de El“ (Deuteronom 4, 32-35). 

„Nu doar pentru că întreci la număr pe toate celelalte popoare 
S-a alipit Domnul de voi şi v-a ales, căci voi sunteţi cel mai mic 
dintre toate popoarele. Ci pentru că Domnul vă iubeşte, pentru că 
a vrut să ţină jurământul pe care l-a făcut părinţilor voştri, pentru 
aceea v-a scos Domnul cu mâna Lui puternică şi v-a izbăvit din 

casa robiei, din mâna lui Faraon, împăratul Egiptului. Să ştii dar 
că Domnul, Dumnezeul tău, este singurul Dumnezeu. El este un 
Dumnezeu credincios şi Îşi ţine legământul şi îndurarea până la al 
miilea neam de oameni faţă de cei ce-L iubesc şi păzesc poruncile 
Lui“ (Deuteronom 7, 7-9). 

Poporul Israel era înclinat să pună şi pe seama lui Moise purtarea 
lor rea; dar de această dată toate bănuielile lor, că Moise ar fi plin de 
îngâmfare, de înălţare de sine sau de iubire de sine, au fost înlăturate 
şi ei ascultau cu încredere cuvintele lui. Cu sinceritate le înfăţişă 
Moise greşelile şi abaterile părinților lor. Din cauza îndelungatei 
lor rătăciri prin pustie, ei adesea au ajuns să fie lipsiţi de răbdare 
şi gata de răscoală; dar Domnul nu avea nici o vină pentru această 
întârziere de a lua în stăpânire Canaanul; El era mai trist decât ei că 
nu putea să-i ducă mai curând în stăpânirea pământului făgăduit şi 
astfel să dovedească tuturor popoarelor puterea Sa cea mare, arătată 
în eliberarea poporului Său. Din cauza neîncrederii lor în Dumne- 
zeu, din cauza îngâmfării şi necredinţei, ei nu au fost pregătiţi să 
intre în Canaan. Ei nu ar fi fost o dovadă că sunt un popor al cărui 
Dumnezeu este Domnul, deoarece din caracterul lor lipseau curăţia, 
bunătatea şi bunăvoința. Dacă părinţii lor s-ar fi lăsat să fie călău- 
ziţi de Dumnezeu, fiind cârmuiţi de Legea Lui şi umblând pe căile 
rânduielilor Lui, ar fi ajuns de multă vreme să locuiască în Canaan, 
ca popor fericit, prosper şi sfânt. Prin faptul că s-a întârziat atât de 
mult intrarea lor în pământul cel bun, Dumnezeu a fost dezonorat şi 
slava Lui micşorată înaintea popoarelor. 

Moise, care înţelegea caracterul şi valoarea legilor lui Dumnezeu, 
i-a asigurat pe oameni că nici o altă naţiune nu avea rânduieli atât 
de bune, drepte şi înțelepte ca acelea pe care li le dăduse evreilor. 
„lată“, zicea el, „v-am învăţat legi şi porunci cum mi-a poruncit 
Domnul, Dumnezeul meu, ca să le împliniţi în ţara pe care o veţi 
lua în stăpânire! Să le păziți şi să le împliniţi, căci acestea vor fi 
înţelepciunea şi priceperea voastră înaintea popoarelor, care vor auzi 
vorbindu-se de toate aceste legi şi vor zice: «Acest neam mare este 
un popor cu totul înţelept şi priceput!»“ (Deuteronom 4, 5.6). 

Moise le-a mai adus aminte de ziua când s-au înfăţişat înaintea 
Domnului Dumnezeului lor la Horeb. Şi i-a îndemnat pe evrei zicând: 
„Care este în adevăr, neamul acela aşa de mare încât să fi avut pe 
dumnezeii lui atât de aproape cum avem noi pe Domnul, Dumnezeul 

nostru, ori de câte ori ÎI chemăm? Şi care este neamul acela aşa de 
mare, încât să aibă legi şi porunci aşa de drepte, cum este toată legea 
aceasta pe care v-o pun astăzi înainte?“ (Deuteronom 4, 10.7.8.20). 
Astăzi se poate spune din nou ce i s-a spus lui Israel. Legile pe care 
le-a dat Dumnezeu poporului Său pe vremuri erau mai umane, mai 
bune şi mai înțelepte decât ale celor mai civilizate naţiuni de pe 
pământ. Legile neamurilor poartă urmele slăbiciunilor şi patimilor 
inimilor nerenăscute; dar Legea lui Dumnezeu poartă în sine pecetea 
Divinităţii. 

„Dar pe voi, Domnul v-a luat, şi v-a scos din cuptorul de fier 
al Egiptului, ca să-l fiţi un popor pus deoparte, cum sunteţi azi“ 
(Deuteronom 4, 10.7.8.20), a lămurit Moise. ţara, în care ei aveau 
să intre peste un scurt timp şi care urma să fie a lor dacă ascultau 
de poruncile lui Dumnezeu, le-a fost descrisă după cum se va vedea 
mai departe. Şi cât de mişcată trebuie să fi fost inima israeliților 
auzind aceste cuvinte, când se gândeau că acela care le descria 
binecuvântările pământului făgăduit în culori atât de strălucitoare 
era îndepărtat de la moştenirea poporului său din pricina păcatelor 
lor: „Căci Domnul, Dumnezeul tău are să te ducă într-o ţară bună, nu 
ca ţara Egiptului, din care aţi ieşit, unde aruncai sămânţa în ogoare şi 
le udai cu piciorul ca pe o grădină de zarzavaturi. ţara pe care o veți 
stăpâni este o ţară cu munţi şi văi care se adapă din ploaia cerului; 
țară cu pâraie de apă, cu izvoare şi cu lacuri care ţâşnesc din văi şi 
din munţi; ţară unde vei mânca pâine din belşug, unde nu vei duce 
lipsă de nimic; ţară ale cărei pietre sunt de fier şi din ai cărei munţi 
vei scoate arama; este o ţară de care îngrijeşte Domnul, Dumnezeul 
tău şi asupra căreia Domnul, Dumnezeul tău are neîncetat ochii de la 
începutul până la sfârşitul anului“ (Deuteronom 8, 7-9; 11, 10-12). 

„Domnul Dumnezeul tău te va face să intri în ţara pe care a jurat 
părinţilor tăi, lui Avraam, lui Isaac şi lui Iacov, că ţi-o va da. Vei 
stăpâni cetăţi mari şi bune pe care nu tu le-ai zidit, case pline de tot 
felul de bunuri pe care nu tu le-ai umplut, puțuri de apă săpate, pe 
care nu tu le-ai săpat, vii şi măslini pe care nu tu i-ai sădit. 

Când vei mânca şi te vei sătura, vezi, să nu uiţi pe Domnul, Dum- 
nezeul tău.“ „„Vegheaţi asupra voastră ca să nu daţi uitării legământul 
pe care l-a încheiat cu voi Domnul Dumnezeul vostru, căci Domnul 
Dumnezeul tău este un foc mistuitor, un Dumnezeu gelos.“ Iar dacă 
aveau să facă fapte rele înaintea Domnului, atunci, zicea Moise, „veţi 

pieri de o moarte repede din ţara pe care o luaţi în stăpânire dincolo 
de Iordan.“ (Deuteronom 6, 10-12; 4, 23-26). 

După ce Moise a repetat Legea înaintea tuturor, a încheiat şi 
lucrarea de a scrie toate legile, rânduielile şi ordinele date de Dum- 
nezeu, precum şi rânduielile privitoare la jertfe. Cartea care cuprin- 
dea toate acestea a fost încredinţată câtorva slujbaşi, iar pentru a fi 
păstrată cu şi mai multă grijă, a fost aşezată lângă chivotul mărturiei. 
Marele conducător încă se mai temea că poporul se va depărta de 
Dumnezeu. Într-o cuvântare deosebit de solemnă şi impresionantă, 
el le-a înfăţişat binecuvântările care le vor reveni dacă ascultă de 
Dumnezeu, cum şi blestemele ce vor veni dacă se abat de la EI: 

„Dacă vei asculta de glasul Domnului, Dumnezeului tău, păzind 
şi îndeplinind toate poruncile Lui, pe care ţi le dau astăzi“, „vei fi 
binecuvântat în cetate şi vei fi binecuvântat la câmp. Rodul pântece- 
lui tău, rodul pământului tău, rodul turmelor tale, fătul vacilor tale şi 
oilor tale, toate acestea vor fi binecuvântate. Coşniţa şi postava ta 
vor fi binecuvântate. Vei fi binecuvântat la venirea ta, şi vei fi bine- 
cuvântat la plecarea ta. Domnul îţi va da biruinţă asupra vrăjmaşilor 
tăi care se vor ridica împotriva ta. Domnul va face ca binecuvântarea 
să fie cu tine în grânarele tale şi în toate lucrurile pe care vei pune 
mâna“ (Vezi Deuteronom 28). 

„Dar dacă nu vei asculta de glasul Domnului Dumnezeului tău, 
dacă nu vei păzi şi nu vei împlini toate poruncile Lui şi toate legile 
Lui, pe care ţi le dau astăzi, iată toate blestemele care vor veni peste 
tine şi de care vei avea parte“. „Vei fi de pomină, de batjocură şi de 
râs printre toate popoarele la care te va duce Domnul“. „Domnul te 
va împrăştia printre toate neamurile, de la o margine a pământului 
până la cealaltă: şi acolo vei sluji altor dumnezei, pe care nu i-ai 
cunoscut nici tu, nici părinţii tăi, dumnezei de lemn şi de piatră. 
Între aceste neamuri nu vei fi liniştit şi nu vei avea un loc de odihnă 
pentru talpa picioarelor tale. Domnul îţi va face inima fricoasă, ochii 
lâncezi şi sufletul îndurerat. 

Viaţa îţi va sta nehotărâtă înainte... Dimineaţa vei zice: «O, de 
ar veni seara!» şi seara vei zice: «O, de ar veni dimineaţa!» în groaza 
care-ţi va umple inima şi în faţa lucrurilor pe care ţi le vor vedea 
ochii.“ 

Privind peste veacuri prin Duhul profeţiei, Moise a descris sce- 
nele îngrozitoare ale prăbuşirii finale a lui Israel şi nimicirea Ierusa- 

limului de către oştile romane: „Domnul va aduce de departe, de la 
marginile pământului un neam care va cădea peste tine cu zbor de 
vultur, un neam a cărui limbă n-o vei înţelege, un neam cu înfăţişare 
sălbatică şi care nu se va sfii de cel bătrân, nici nu va avea milă de 
copii.“ 

Pustiirea deplină a țării şi suferințele îngrozitoare ale poporului 
cu ocazia asedierii Ierusalimului de către Tit, în veacurile de mai 
târziu, sunt viu descrise: „EI va mânca rodul turmelor tale şi rodul 
pământului tău, până vei fi nimicit.... Te va împresura în toate cetățile 
tale, până îţi vor cădea zidurile, aceste ziduri înalte şi tari în care îţi 
puneai încrederea pe toată întinderea ţării tale... În strâmtorarea şi 
necazul în care te va aduce vrăjmaşul tău, vei mânca rodul trupului 
tău, carnea fiilor şi fiicelor tale, pe care ţi-i va da Domnul Dumnezeul 
tău.“ „Femeia cea mai gingaşă şi cea mai miloasă dintre voi, care de 
gingaşă şi miloasă ce era, nu ştia cum să calce mai uşor cu piciorul pe 
pământ, va privi fără milă pe bărbatul care se odihneşte la sânul ei, pe 
fiul şi pe fiica ei ... căci, ducând lipsă de toate, va mânca în ascuns pe 
copiii pe care îi va naşte, din pricina strâmtorării şi necazului în care 
te va aduce vrăjmaşul tău în cetăţile tale.“ Moise a încheiat cu aceste 
cuvinte: „lau azi cerul şi pământul martori împotriva voastră că ți- 
am pus înainte viaţa şi moartea, binecuvântarea şi blestemul. Alege 
Viaţa ca să trăieşti tu şi sămânţa ta, iubind pe Domnul, Dumnezeul 
tău, ascultând glasul Lui şi lipindu-te de EI; căci de aceasta atârnă 
viaţa ta şi lungimea zilelor tale, şi numai aşa vei putea locui în ţara 
pe care a jurat Domnul că o va da părinţilor tăi, lui Avraam, Isaac şi 
Iacov“ (Deuteronom 30, 19.20). 

Pentru ca adevărurile acestea să se imprime şi mai bine în toţi 
cei de faţă, marele conducător le-a îmbrăcat în versuri sfinte - cân- 
tecul acesta nu era numai istoric, ci şi profetic. În timp ce povestea 
purtarea minunată a lui Dumnezeu faţă de poporul Său în veacurile 
trecute, le arăta în umbră marile întâmplări ale viitorului, biruinţa 
finală a celor credincioşi când Domnul Hristos Se va arăta din nou 
în putere şi mărire. I s-a poruncit apoi poporului să înveţe această 
istorie profetică şi să o scrie în mintea copiilor şi nepoților. Trebuia 
să fie cântată de adunare, când se participa la serviciul divin, şi să fie 
repetată când era la lucrul de peste zi. Era datoria părinţilor să im- 
prime atât de bine cuvintele acestea în mintea primitoare a copiilor 
lor, încât să nu le uite niciodată. 

Întrucât, într-un sens deosebit, izraeliţii trebuia să fie păzitorii 
Legii lui Dumnezeu, trebuia să li se imprime lor şi, prin ei copiilor 
şi nepoților lor, într-un chip deosebit, însemnătatea celor cuprinse în 
lege şi importanţa ascultării. De aceea Domnul a poruncit cu privire 
la rânduielile Sale: „Să le înuipăreşti în mintea copiilor tăi, şi să 
vorbeşti de ele când vei fi acasă, când vei pleca în călătorie, când te 
vei culca şi când te vei scula.... Să le scrii pe uşiorii casei tale şi pe 
porţile tale“. 

Dacă în timpurile de mai târziu copiii aveau să întrebe: „Ce 
înseamnă învăţăturile acestea, legile acestea şi poruncile acestea, pe 
care vi le-a dat Domnul Dumnezeul nostru?“ atunci părinţii trebuia 
să le povestească felul plin de milă în care bunul Dumnezeu Se 
purtase faţă de ei, ce făcuse Domnul ca să-i scape pentru a putea ţine 
poruncile Lui şi să spună lămurit: „Domnul ne-a poruncit atunci să 
împlinim toate aceste legi şi să ne temem de Domnul, Dumnezeul 
nostru, ca să fim totdeauna fericiţi şi să ne ţină în viaţă, cum face 
astăzi. Vom avea parte de îndurarea Lui, dacă vom împlini cu scum- 
pătate toate aceste porunci înaintea Domnului, Dumnezeului nostru, 
cum ne-a poruncit El“ (Deuteronom 6, 7-9.20-25). 

În toată purtarea lui Dumnezeu faţă de poporul Său, iubirea şi 
îndurarea Lui în toate împrejurările s-au împletit cu dovezile cele 
mai convingătoare ale dreptăţii Lui hotărâte şi nepărtinitoare. Lucrul 
acesta este demonstrat în istoria poporului iudeu. Dumnezeu i-a 
dăruit lui Israel mari binecuvântări. Este descrisă în chip mişcător 
iubirea Lui duioasă faţă de ei. „Ca vulturul care îşi scutură cuibul, 
zboară deasupra puilor şi întinde aripile, îi ia şi-i poartă pe penele 
lui“ (Deuteronom 32, 11, 12). Şi totuşi, cât de grabnic şi aspru au 
fost loviți din cauza abaterilor lor! 

Iubirea fără de margini a lui Dumnezeu s-a dovedit prin faptul 
că L-a dăruit pe unicul Său Fiu pentru mântuirea omenirii pierdute. 
Domnul Hristos a venit pe pământ pentru a descoperi înaintea oa- 
menilor caracterul Tatălui Său şi viaţa Sa a fost plină de iubire şi de 
îndurare dumnezeiască. Şi, cu toate acestea, Însuşi Domnul Hristos 
zice: „Câtă vreme nu va trece cerul şi pământul, nu va trece o iotă 
sau o frântură de slovă din Lege“ (Matei 5, 18). Acelaşi glas, care-l 
cheamă pe păcătos cu o stăruinţă plină de iubire şi răbdare să vină 
la El pentru a căpăta iertare şi pace, va rosti faţă de cei care leapădă 
Legea Lui: „Duceţi-vă de la Mine, blestemaţilor“ (Matei 25, 41). 
Pretutindeni în Sfânta Scriptură Dumnezeu este înfăţişat atât ca un 
Tată duios, cât şi ca un Judecător drept. Chiar dacă are plăcere să 
fie îndurător şi „iartă fărădelegea, răzvrătirea şi păcatul“, totuşi „nu 
socoteşte pe cel vinovat drept nevinovat“ (Exodul 34, 7). 

Marele Cârmuitor al neamurilor spusese că nu Moise urma să 
îl ducă pe Israel în ţara aceea bună, iar stăruinţele călduroase ale 
robului lui Dumnezeu nu fuseseră în stare să-l schimbe hotărârea. 
Moise ştia că trebuie să moară. Cu toate acestea, nu se dovedise 
nici o clipă nepăsător în purtarea lui de grijă faţă de Israel. Cu 
credincioşie, el căutase să pregătească poporul pentru intrarea în 
ţara făgăduită. La porunca lui Dumnezeu, Moise şi Iosua au mers la 
cortul întâlnirii, în timp ce stâlpul de nor a venit şi s-a oprit deasupra 
intrării. În locul acesta, cu solemnitate, poporul a fost dat în grija lui 

Iosua. Lucrarea lui Moise, de conducător al lui Israel, se sfârşise. Dar 
şi acum el a uitat de sine, gândindu-se la binele poporului. În faţa 
mulţimii adunate, Moise a rostit către urmaşul său, după porunca lui 
Dumnezeu, următoarele cuvinte pline de bucurie sfântă: „Întăreşte-te 
şi îmbărbătează-te, căci tu vei duce pe copiii lui Israel în ţara pe care 
am jurat că le-o voi da; şi Eu Însumi voi fi cu tine“ (Deuteronom 31, 
23). Apoi s-a îndreptat către bătrânii şi slujbaşii poporului, dându-le 
solemna însărcinare de a asculta cu credincioşie de învăţăturile ce 
le-au fost date de Dumnezeu. 

Când au privit la bărbatul acesta înaintat mult în vârstă, care în 
foarte scurtă vreme urma să fie luat de la ei, izraeliţii şi-au amintit 
cu toţii, cu o nouă şi mai adâncă preţuire a iubirii lui părinteşti, 
de sfaturile lui înțelepte, de munca lui ce nu cunoştea oboseala. 
De atâtea ori, când păcatele lor atrăgeau cuvenita răsplătire de la 
Dumnezeu, rugăciunile lui Moise pentru ca ei să fie cruţaţi biruiseră! 
Durerea lor a crescut din cauza remuşcărilor. Cu amară căinţă şi-au 
amintit că stricăciunea lor îl dusese pe Moise la păcat şi din această 
cauză el trebuia să moară. Faptul că acum conducătorul lor iubit 
avea să fie luat de la ei avea să fie o mustrare mai mare decât ar 
fi primit dacă viaţa şi lucrarea lui ar fi continuat. Dumnezeu voia 
ca ei să simtă că n-ar trebui să-i facă şi viitorului lor conducător 
viaţa atât de obositoare, cum i-o făcuseră lui Moise. Dumnezeu îi 
vorbeşte poporului Său prin binecuvântările pe care i le oferă; iar 
atunci când acestea nu sunt preţuite, îi vorbeşte prin reținerea lor, 
pentru a-l face să-şi dea seama de păcatele sale şi să se întoarcă la 
El din toată inima. 

În aceeaşi zi, 1 s-a dat lui Moise porunca: „Suie-te pe ... muntele 
Nebo ... şi priveşte ţara Canaanului pe care o dau în stăpânirea 
copiilor lui Israel. Tu vei muri pe muntele pe care te vei sui şi vei 
fi adăugat la poporul tău“ (Deuteronom 32, 49.50). De multe ori 
plecase Moise din tabără, supus chemării divine de a sta în legătură 
cu Domnul; de astă dată însă, trebuia să facă un drum nou şi tainic. 
Trebuia să meargă pentru a-şi preda viaţa în mâinile Creatorului său. 
Moise ştia că trebuie să moară singur; nici unui prieten pământesc 
nu-i era îngăduit să-i slujească în ceasurile de pe urmă. Scenele 
viitoare erau învăluite în mare taină şi solemnitate şi inima lui se 
zbătea, dându-se înapoi din faţa lor. Cea mai grea încercare pentru 
el era despărţirea de poporul grijii şi iubirii sale — poporul cu care 


Moartea lui Moise 443 


îşi unise viaţa şi interesele atâta timp. Dar învățase să se încreadă 
în Dumnezeu şi, cu credinţă necondiționată, s-a predat împreună cu 
poporul, iubirii şi îndurării Sale. Pentru ultima dată Moise a stat în 
adunarea poporului. 

Din nou, Duhul lui Dumnezeu Se odihni asupra lui şi, în cea mai 
aleasă şi mai mişcătoare vorbire, rosti o binecuvântare pentru fiecare 
seminţie şi încheie cu cuvintele: 


„Nimeni nu este ca Dumnezeul lui Israel, 
El trece pe ceruri ca să-ţi vină în ajutor, 
Trece cu măreție pe nori. 
Dumnezeul cel veşnic este un loc de adăpost, 
Şi sub braţele Lui cele veşnice este un loc de scăpare. 
El a izgonit pe vrăjmaş dinaintea ta, 
Şi a zis: «Nimiceşte-l». 
Israel este fără frică în locuinţa lui, 
Izvorul lui Iacov este deoparte 
Într-o ţară plină de grâu şi de must, 
Şi cerul lui picură rouă.“ 
„Ferice de tine, Israele! 
Cine este ca tine, un popor mântuit de Domnul, 
Scutul care-ţi dă ajutor?“ 


(Deuteronom 33, 26-29). 


Moise se întoarse de la adunare şi, tăcut şi singur, urcă pe drumul 
către înălţimea muntelui. Urcă pe „muntele Nebo, pe vârful muntelui 
Pisga“ (Deuteronom 34, 1). Pe fiecare pisc s-a oprit, privind la sce- 
nele ce se desfăşurau înaintea lui. Departe, către apus, se întindeau 
apele albastre ale Mării celei Mari; către miazănoapte se înălţau 
spre cer munţii Hermonului; către răsărit se întindea podişul Moab, 
iar dincolo de el Basanul, locul biruinţelor lui Israel; către miazăzi, 
până departe, era pustia în care pribegiseră atâta timp. 

În singurătatea aceasta, Moise privi înapoi la viaţa lui care fusese 
plină de oboseli şi sacrificii de când renunţase la onorurile regeşti 
ale curţii şi la posibilitatea urcării pe tronul Egiptului, pentru a-şi 
uni soarta cu cea a poporului ales al lui Dumnezeu. Îşi aduse aminte 
de anii cei lungi petrecuţi în pustie, ca păstor al turmelor lui Ietro, 

de arătarea Îngerului în rugul ce ardea şi de chemarea ce-i fusese 
făcută de a-l elibera pe Israel. Mai privi la minunile cele puternice 
săvârşite de puterea lui Dumnezeu în favoarea poporului Său ales şi 
la mila plină de îndurare arătată în decursul anilor lungi de rătăcire 
şi răscoală. În pofida celor făcute de Dumnezeu pentru ei, în pofida 
rugăciunilor şi ostenelilor lui, numai doi dintre adulţii marii mulţimi 
ce părăsise Egiptul au fost găsiţi destul de credincioşi ca să li se 
îngăduie să intre în ţara făgăduinţei. Când Moise privi la rezultatele 
ostenelilor lui, i se păru că viaţa lui de osteneli şi sacrificii fusese 
aproape zadarnică. 

Totuşi, nu-i părea rău că purtase poverile acestea. Ştia că misiu- 
nea şi lucrarea îi fuseseră rânduite chiar de Dumnezeu. La începutul 
chemării lui de a deveni conducătorul lui Israel, pentru a-l scoate 
din robie, dorise să fugă de purtarea răspunderii; dar, după ce a 
luat asupra sa lucrarea, n-a mai lepădat povara. Chiar şi atunci când 
Dumnezeu i-a oferit posibilitatea de a scăpa de grijă, nimicindu-l 
pe Israelul răsculat, n-a putut să se învoiască la aceasta. Cu toate că 
încercările lui fuseseră grele, se bucurase totuşi de dovezi deosebite 
ale harului lui Dumnezeu; în timpul rămânerii în pustie câştigase o 
experienţă bogată, deoarece văzuse descoperirea puterii şi măreției 
lui Dumnezeu şi stătuse în comuniune cu iubirea Lui; şi-a dat seama 
că alegerea sa fusese înţeleaptă, preferând să sufere ocara împreună 
cu poporul lui Dumnezeu decât să aibă parte de plăcerile trecătoare 
ale păcatului. Cugetând la trecutul lui, la viaţa de conducător al po- 
porului lui Dumnezeu, şi-a dat seama că o greşeală întinase totuşi 
această viaţă. Dacă această abatere ar fi putut fi iertată, atunci nu 
s-ar mai fi temut de moarte. I-a fost dată asigurarea că pocăinţa şi 
credinţa în Jertfa făgăduită erau tot ce cerea Dumnezeu, iar Moise 
şi-a recunoscut din nou păcatul şi a cerut stăruitor iertare în Numele 
Domnului Isus. 

În acest timp, înaintea lui se desfăşura panorama ţării făgăduite. 
Toate hotarele ţării i-au fost arătate, nu înceţoşat şi greu de desluşit 
din depărtare, ci privirea lui a fost încântată de claritatea şi frumuse- 
tea priveliştii. ţara i-a fost arătată cu această ocazie nu cum era ea 
atunci, ci aşa cum urma să ajungă prin binecuvântarea lui Dumne- 
zeu, sub stăpânirea lui Israel. I se părea că vede un al doilea Eden. 
Erau acolo munţi îmbrăcaţi cu cedri din Liban, dealuri acoperite cu 
livezi de măslini şi îmbălsămate de parfumul viței de vie, câmpii 

verzi întinse, strălucind de flori şi belşug; erau aici palmieri tropi- 
cali, lanuri unduioase de grâu şi orz, văi însorite, în care cântecul 
păsărelelor se îngâna cu murmurul pâraielor, oraşe măreţe şi grădini 
bogate, lacuri pline de bogății ca marea, cirezi ce păşteau pe colinele 
dealurilor, iar prin crăpăturile stâncilor, comorile albinelor sălbatice. 
Era cu adevărat un pământ aşa cum îl descrisese Moise lui Israel sub 
puterea Duhului lui Dumnezeu: binecuvântat cu „cel mai bun dar al 
cerului, roua, cele mai bune ape care sunt jos, cele mai bune roade 
ale soarelui, ... cele mai bune roade de pe dealurile veşnice, cele mai 
bune roade ale pământului şi tot ce cuprinde el“ (Deuteronom 33, 
13-16). 

Moise a văzut cum Israel s-a aşezat în Canaan, cum fiecare 
seminţie a ajuns să locuiască în teritoriul ei. Privind mai departe la 
cele ce se vor petrece cu ei după aşezarea în ţara făgăduinţei, i-a fost 
înfăţişată lunga şi trista istorie a apostaziei şi a pedepsei lor. A văzut 
cum sunt împrăştiaţi printre neamuri din cauza păcatelor lor, cum 
s-a depărtat de la ei slava lui Israel, a văzut oraşul lor cel frumos 
prefăcut în ruină, iar pe locuitorii lui duşi în robie, în ţări străine. I-a 
văzut cum au fost aduşi din nou în ţara părinţilor lor şi cum, în cele 
din urmă, au ajuns sub stăpânirea Romei. 

I-a fost îngăduit să privească în veacurile viitoare şi să vadă întâia 
venire a Mântuitorului. L-a văzut pe Domnul ca prunc în Betleem, 
a auzit glasul corurilor îngereşti izbucnind în imn vesel de laudă, 
vestind slavă lui Dumnezeu şi pace pe pământ. A văzut steaua de 
pe cer care îi îndruma pe magii din răsărit către Isus şi o lumină vie 
a strălucit pe faţa lui când s-a gândit la cuvintele profeţiei: „O stea 
răsare din Iacov, şi un toiag de cârmuire se ridică din Israel“ (Numeri 
24, 17). A văzut viaţa umilă a Domnului Hristos în Nazaret, lucrarea 
Lui plină de iubire şi milă, cum şi vindecările Lui şi felul cum a fost 
lepădat de națiunea semeaţă şi necredincioasă. Uimit, a ascultat la 
felul lăudăros în care oamenii preamăreau Legea lui Dumnezeu, în 
timp ce ÎI dispreţuiau şi Îl lepădau pe Acela prin care s-a dat Legea. 
L-a văzut pe Domnul Isus pe Muntele Măslinilor cum, plângând, Îşi 
lua rămas bun de la cetatea Lui iubită. Când a văzut cea din urmă 
lepădare a acestui popor atât de mult binecuvântat de Dumnezeu, a 
acestui popor pentru care el lucrase, se rugase şi se jertfise, pentru 
care foarte bucuros ar fi fost gata să lase chiar să-i fie şters numele 
din cartea vieţii, când a auzit cuvintele acelea grozave: „lată că vi 

se lasă casa pustie“ (Matei 23, 38), inima lui Moise a sângerat de 
durere şi lacrimi grele au izvorât din ochii lui, lacrimi de milă pentru 
durerea Fiului lui Dumnezeu. 

L-a privit pe Mântuitorul până în Ghetsemani şi a văzut chinul 
Lui sufletesc din grădină, vânzarea, batjocura şi chinul, apoi răstig- 
nirea pe cruce. Moise a văzut că aşa cum el înălţase şarpele în pustie, 
tot astfel trebuia să fie înălţat şi Fiul lui Dumnezeu, pentru ca toți 
aceia care cred în El „să nu piară, ci să aibă viaţa veşnică“ (loan 3, 
15). Inima lui Moise a fost cuprinsă de durere, de indignare şi de 
spaimă când a văzut batjocura şi ura satanică pe care o manifesta 
națiunea iudaică faţă de Mântuitorul, faţă de Îngerul cel puternic 
care mersese înaintea strămoşilor lor. El a auzit strigătul de moarte 
al Domnului Hristos: „Dumnezeul Meu, Dumnezeul Meu, pentru ce 
M-ai părăsit?“ (Marcu 15, 34). L-a văzut cum zăcea în mormântul 
cel nou al lui Iosif. Întunericul deznădejdii fără de sfârşit părea că 
înconjoară lumea. Dar, privind din nou, L-a văzut ieşind biruitor 
şi înălţându-Se la cer însoţit de îngerii adoratori, luând cu Sine o 
mulţime de captivi. El a văzut cum se deschid porţile strălucitoare 
pentru a-L primi şi cum oastea cerului Îşi salută cu cântări de biru- 
ință Conducătorul. Tot atunci i s-a descoperit că el însuşi trebuia să 
fie unul dintre cei care ÎI însoțeau pe Mântuitorul şi-l deschideau 
porţile veşnice. În timp ce privea la această scenă, faţa lui se lumină 
de o lumină sfântă. Cât de mici 1 se păreau încercările şi jertfele vieţii 
sale în comparaţie cu cele ale Fiului lui Dumnezeu! Ce neînsemnate 
faţă de „greutatea veşnică de slavă“! (2 Corinteni 4, 17). Moise s-a 
bucurat că, deşi în mică măsură, a putut şi el să ia parte la suferinţele 
Domnului Hristos. 

Moise i-a văzut pe ucenicii Domnului Hristos mergând pentru a 
duce lumii Evanghelia. A văzut cum poporul Israel, „după carne“, 
nu era în stare să răspundă la înalta chemare pe care Dumnezeu i-o 
adresase; în necredinţa lor, izraeliţii au dat greş în a deveni lumina 
lumii. Chiar dacă au lepădat bunătatea lui Dumnezeu şi nu mai me- 
ritau binecuvântările Lui ca popor ales, Dumnezeu tot nu lepădase 
sămânţa lui Avraam; planurile măreţe pe care El dorise să le îndepli- 
nească prin Israel trebuia să fie realizate. Toţi aceia care ajung prin 
Domnul Hristos copii ai credinţei sunt socotiți sămânţa lui Avraam; 
ei trebuie să ajungă moştenitori ai făgăduinţelor legământului; ca 
şi Avraam, ei sunt chemaţi să păzească şi să facă cunoscut omenirii 

Legea lui Dumnezeu şi Evanghelia Fiului Său. Moise a văzut cum, 
prin ucenicii Domnului Isus, lumina Evangheliei lumina poporul 
„care zăcea în întuneric“ (Matei 4, 16) şi mii de oameni din țările 
păgâne alergau la lumina ei crescândă. 

Văzând acestea, el s-a bucurat de creşterea şi prosperitatea lui 
Israel. O altă scenă se desfăşură apoi înaintea lui. I se arătase mai 
înainte cum Satana i-a ispitit pe iudei să-L lepede pe Domnul Hristos, 
în timp ce mărturiseau că onorează Legea Tatălui Său. De astă dată 
a văzut lumea creştină într-o altă rătăcire asemănătoare, deoarece 
oamenii ziceau că Îl primesc pe Domnul Hristos, dar lepădau Legea 
lui Dumnezeu. Auzise strigătele delirante ale preoților şi bătrânilor: 
„La moarte cu Omul acesta! Răstigneşte-L!“ Răstigneşte-L! lar acum 
a auzit de la aceia care se prezentau drept învăţători ai creştinilor, 
strigătul: „La moarte cu Legea!“ A văzut cum Sabatul era nesocotit 
şi în locul lui a fost instituită o întocmire falsă. Din nou Moise a 
fost cuprins de uimire şi groază. Cum puteau aceia care pretindeau a 
crede în Hristos să lepede Legea pe care o proclamase cu însăşi vocea 
Sa de pe înălțimea muntelui sfânt? Cum se putea oare ca cineva care 
se teme de Dumnezeu să dea la o parte Legea, care este temelia 
domniei Lui în cer şi pe pământ? Cu bucurie, Moise observă că 
Legea tot mai era onorată şi înălţată de un număr mic de credincioşi. 
El a văzut marea şi finala străduinţă a puterilor pământeşti de a- 
inimici pe aceia care păzesc poruncile lui Dumnezeu. A privit peste 
timpuri la vremea aceea când Dumnezeu Se va ridica pentru a-i 
mustra pe locuitorii pământului pentru răutatea lor şi pentru a-i 
acoperi şi adăposti în ziua mâniei Sale pe aceia care se tem de 
Numele Lui. A auzit legământul de pace al lui Dumnezeu cu cei care 
au ţinut Legea Sa, când va face să răsune glasul Său din locaşul cel 
sfânt, iar cerurile şi pământul vor tremura. El a văzut a doua venire a 
Domnului Hristos în mărire, învierea drepţilor pentru viaţă veşnică 
şi preschimbarea sfinților vii, fără a gusta moartea, şi înălţarea lor în 
cântece de bucurie către Cetatea lui Dumnezeu. 

Încă o scenă s-a înfăţişat privirii lui-aceea a pământului eliberat 
de blestem, mai plăcut decât minunata ţară făgăduită care i se arătase 
cu puţin timp înainte. Acolo nu mai este păcat şi moartea nu mai 
poate străbate. Acolo îşi găsesc cei mântuiţi patria lor cea veşnică. 
Cu o bucurie ce nu poate fi redată în cuvinte, Moise priveşte la scena 
aceea — realizarea unei eliberări mai minunate decât şi-ar fi putut 

imagina, având cele mai îndrăznețe nădejdi. După ce şi-a sfârşit 
peregrinajul pământesc, Israelul lui Dumnezeu şi-a aşezat sălaşul în 
patria făgăduită. 

Apoi aceste scene au fost ascunse privirilor sale, iar ochii lui au 
putut vedea din nou ţinutul Canaanului, care se întindea până departe. 
Apoi, ca un călător obosit, se culcă pentru a se odihni. „Moise, robul 
Domnului, a murit acolo, în ţara Moabului, după porunca Domnului. 
Şi Domnul l-a îngropat în vale, în ţara Moabului, faţă în faţă cu 
Bet-Peor. Nimeni nu i-a cunoscut mormântul până în ziua de azi“ 
(Deuteronom 34, 5.6). Mulţi dintre cei care în timpul vieţii lui Moise 
nu au vrut să-i urmeze sfaturile ar fi fost în primejdie să se dedea la 
idolatrie faţă de trupul mort, dacă ar fi cunoscut mormântul lui. Din 
această cauză a fost ascuns de privirile oamenilor. Dar îngeri ai lui 
Dumnezeu au înmormântat trupul mort al servului Său credincios şi 
au făcut de strajă la mormântul singuratic. 

„În Israel nu s-a mai ridicat prooroc ca Moise, pe care Domnul 
să-l fi cunoscut faţă în faţă. Nici unul nu poate fi pus alături de el în ce 
priveşte toate semnele şi minunile pe care l-a trimis Dumnezeu să le 
facă în ţara Egiptului, împotriva lui Faraon, împotriva supuşilor lui şi 
împotriva întregii ţări, şi în ce priveşte toate semnele înfricoşătoare 
pe care le-a făcut Moise cu mână tare înaintea întregului Israel“ 
(Deuteronom 34, 10-12). 

Dacă viaţa lui nu ar fi fost pătată de acel unic păcat, săvârşit 
atunci când a întârziat să-i dea cinste lui Dumnezeu pentru apa 
scoasă din stâncă la Cades, Moise ar fi putut intra în ţara făgăduită 
şi ar fi fost proslăvit fără să vadă moartea. Dar nu trebuia să rămână 
multă vreme în mormânt. Domnul Isus Însuşi împreună cu îngerii 
care l-au îngropat s-au coborât din cer ca să-l cheme afară pe sfântul 
care dormea. Satana tresăltase de bucurie când izbutise să-l deter- 
mine pe Moise să păcătuiască împotriva lui Dumnezeu şi să-l aducă 
sub puterea morţii. Marele vrăjmaş susţinea că sentinţa divină — 
„țărână eşti şi în ţărână te vei întoarce“ (Geneza 3, 19) — îi dădea 
stăpânire asupra morţilor. Puterea mormântului nu fusese niciodată 
înfrântă până atunci şi, de aceea, el îi pretindea pe toţi cei care se 
odihneau în mormânt, ca fiind robii săi, ce nu puteau fi eliberaţi din 
închisoarea întunecată. 

Pentru prima dată Domnul Hristos era pe punctul de a-i da viaţă 
unui mort. Când Prinţul Vieţii şi fiinţele luminoase s-au apropiat de 

mormânt, pe Satana l-a apucat spaima că-şi pierde stăpânirea. Cu 
îngerii săi cei răi, el a stat acolo, hotărât să lupte pentru a nu se putea 
pătrunde într-un ţinut pe care-l considera ca fiind ai lui. El se lăuda 
că servul lui Dumnezeu a ajuns robul lui. Satana susţinea că nici 
măcar Moise nu fusese în stare să ţină Legea lui Dumnezeu; că îşi 
atribuise cinstea cuvenită Domnului şi că se făcuse astfel vinovat de 
acelaşi păcat care dusese la izgonirea sa din cer şi deci, prin acea 
abatere ajunsese sub stăpânirea lui. Marele amăgitor a repetat vechile 
învinuiri pe care le adusese împotriva cârmuirii lui Dumnezeu şi a 
ridicat noi proteste împotriva purtării drepte a lui Dumnezeu faţă de 
el. 

Domnul Hristos nu S-a înjosit începând o ceartă cu Satana. Ar 
fi putut să arate ce îngrozitoare lucrare săvârşise prin amăgirile lui 
în cer, ducând la pierderea unui număr atât de mare de locuitori 
al lui. l-ar fi putut aminti minciunile din Eden, care l-au condus 
pe Adam la păcat şi au atras moartea asupra neamului omenesc. 
l-ar fi putut atrage atenţia lui Satana asupra faptului că propria lui 
lucrare de a-l provoca pe Israel să se răscoale şi să murmure a istovit 
îndelunga răbdare a conducătorului şi că tot el l-a atacat într-o clipă 
de neatenţie, împingându-l la păcatul care l-a adus sub stăpânirea 
morţii. Dar Domnul Hristos Şi-a pus nădejdea în Tatăl Său, zicând: 
„Domnul să te mustre“ (Iuda 9). Mântuitorul nu S-a lăsat prins în 
ceartă cu adversarul Său, ci acolo şi imediat Şi-a început lucrarea 
pentru a sfărâma puterea vrăjmaşului decăzut şi a-l învia pe cel mort. 
Iată o dovadă a supremaţiei Fiului lui Dumnezeu, căreia Satana nu i 
se putea împotrivi. Învierea a fost asigurată pentru veşnicie. Satana a 
fost deposedat de prada lui, drepţii cei morţi aveau să trăiască iarăşi. 

Din cauza păcatului, Moise ajunsese sub puterea lui Satana. 
După propriile merite, el era pe bună dreptate rob al morţii; dar a 
fost trezit la o viaţă nemuritoare, întrucât avea acest drept în Numele 
Mântuitorului. Moise a ieşit proslăvit din mormânt şi s-a înălţat cu 
Eliberatorul lui în cetatea lui Dumnezeu. 

Înainte de a se fi arătat în jertfa Domnului Hristos, dreptatea şi 
iubirea lui Dumnezeu nu s-au desfăşurat niciodată mai pe larg, ca în 
purtarea Lui cu Moise. Dumnezeu l-a exclus pe Moise din Canaan 
pentru a da o învăţătură care nu trebuie uitată niciodată: că El cere 
ascultare strictă şi că oamenii nu trebuie să-şi însuşească o cinste care 
Į se cuvine Creatorului lor. El n-a putut să dea ascultare rugăciunii 

lui Moise de a avea parte de moştenirea lui Israel, dar nu l-a uitat şi 
nu l-a părăsit pe slujitorul Său. Dumnezeul cerului a înţeles durerea 
încercată de Moise; El notase fiecare faptă de slujire credincioasă 
în decursul anilor lungi de luptă şi încercare. Pe înălțimile muntelui 
Pisga, Dumnezeu l-a chemat pe Moise la o moştenire infinit mai 
măreaţă decât aceea a Canaanului pământesc. 

Pe muntele schimbării la faţă, Moise s-a arătat împreună cu Ilie 
care fusese proslăvit. Ei au fost trimişi ca purtători de lumină şi slavă 
de la Tatăl către Fiul Său. Şi aşa a fost împlinită în cele din urmă 
rugăciunea pe care Moise o făcuse cu atâtea sute de ani mai înainte. 
EI stătea pe „muntele cel bun“, în mijlocul moştenirii poporului său, 
şi dădea mărturie despre Acela care este esenţa tuturor făgăduinţelor 
lui Israel. Aceasta este ultima scenă descoperită privirilor oamenilor, 
din viaţa acestui bărbat atât de onorat de cer. 

Moise a fost un preînchipuitor al Domnului Hristos. El însuşi 
declarase lui Israel: „Domnul, Dumnezeul tău, îţi va ridica din mij- 
locul tău, dintre fraţii tăi, un prooroc ca mine: să ascultați de el!“ 
(Deuteronom 18, 15). Dumnezeu a considerat că e bine să-i facă 
lui Moise educaţia în şcoala suferinţei şi umilinţei, înainte de a fi 
pregătit să conducă oastea lui Israel către Canaanul pământesc. Isra- 
elul lui Dumnezeu care călătoreşte către Canaanul ceresc are un 
Conducător care nu avea nevoie de nici o pregătire pe pământ care 
să-L facă destoinic pentru misiunea Lui de Conducător divin. Şi, cu 
toate acestea, El a fost făcut desăvârşit prin suferinţă; căci prin faptul 
că a suferit şi a fost ispitit, poate să ajute acelora care sunt ispitiţi 
(Evrei 2, 10.18). Mântuitorul nostru nu a manifestat nici o slăbiciune 
sau nedesăvârşire; cu toate acestea, a murit pentru a câştiga pentru 
noi o intrare în locul făgăduit. 

„Moise a fost credincios în toată casa lui Dumnezeu, ca slugă, ca 
să mărturisească despre lucrurile care aveau să fie vestite mai târziu. 
Dar Hristos este credincios ca Fiu, peste casa lui Dumnezeu. Şi casa 
lui Dumnezeu suntem noi, dacă păstrăm până la sfârşit încrederea 
nezguduită şi nădejdea cu care ne lăudăm“ (Evrei 3, 5.6). 

Izraeliţii au plâns mult după conducătorul luat de la ei şi, în 
cinstea lui, s-au ţinut treizeci de zile de ceremonii speciale. Nicio- 
dată înainte de plecarea lui nu recunoscuseră valoarea sfaturilor lui 
înțelepte, simţămintele lui părinteşti, pline de gingăşie, şi credinţa 
lui neclintită. Cu o nouă şi profundă apreciere, ei şi-au amintit de 
lecțiile preţioase pe care el li le dăduse pe când era încă cu ei. 

Moise era mort, dar influenţa lui n-a murit o dată cu el. Aceasta 
urma să trăiască mai departe şi să renască în inima poporului său. 
Multă vreme urma ca amintirea acestei vieţi altruiste şi sfinte să 
rămână scumpă pentru ei; cu putere liniştită şi convingătoare, ea 
avea să influenţeze însăşi viaţa acelora care în decursul vieţii lui 
nu luaseră seama la cuvintele sale dătătoare de viaţă. După cum 
strălucirea soarelui care apune luminează vârful munţilor chiar şi 
după ce soarele a scăpătat de mult dincolo de înălțimi, la fel faptele 
celor buni, curaţi şi sfinţi împrăştie lumină după ce ei de multă vreme 
au plecat. Faptele lor, cuvintele lor, exemplul lor trăiesc veşnic. 
„Pomenirea celui neprihănit ţine în veci.“ (Psalmii 112, 6). 

Deşi erau plini de durere pentru această pierdere mare, ei înţele- 
geau totuşi că nu erau părăsiţi. Ziua, stâlpul de nor stătea deasupra 
cortului întâlnirii, iar noaptea, stâlpul de foc, ca asigurare că Dum- 
nezeu continua să fie Sprijinitorul şi Conducătorul lor, dacă ei aveau 
să umble pe calea poruncilor Lui. 

Iosua era acum conducătorul recunoscut al lui Israel. El fusese 
cunoscut mai ales ca războinic, iar darurile şi virtuțile lui aveau o 
deosebită valoare îndeosebi în acest timp al istoriei lui Israel. El era 
curajos, hotărât şi stăruitor, grabnic, incoruptibil, negândindu-se să 
tragă vreun folos în timp ce se îngrijea de cei daţi în atenţia lui şi, 
mai presus de toate, însufleţit de o vie credinţă în Dumnezeu — aşa 
era caracterul bărbatului ales de Dumnezeu să conducă oastea lui 
Israel cu prilejul trecerii pe pământul făgăduit. În timpul rămânerii în 
pustie, el lucrase ca prim sfetnic al lui Moise şi, prin credincioşia lui 
nepretenţioasă şi liniştită, prin statornicia lui când alţii se clătinau, 

prin hotărârea lui de a susține adevărul în timp de primejdie, dove- 
dise, cu mult timp înainte de a fi chemat prin glasul lui Dumnezeu 
în acest loc, că era vrednic să fie urmaşul lui Moise. 

Iosua privise cu mare îngrijorare şi cu multă neîncredere în sine 
la datoria care-i stătea înainte; dar spaima lui a fost înlăturată prin 
asigurarea de la Dumnezeu: „Eu voi fi cu tine, cum am fost şi cu 
Moise; nu te voi lăsa, nici nu te voi părăsi ... căci tu vei da în 
stăpânirea poporului acestuia ţara pe care am jurat părinţilor lor că 
le-o voi da“ (vezi Iosua 1, 5). Din munţii Libanului până departe, la 
țărmurile mării, şi până la malul Eufratului, la răsărit, totul trebuia 
să fie al lor. La făgăduinţa aceasta s-a adăugat porunca: „Întăreşte-te 
numai şi îmbărbătează-te, lucrând cu credincioşie după toată legea 
pe care ţi-a dat-o robul Meu Moise“. Îndrumarea Domnului spunea: 
„Cartea aceasta a Legii să nu se depărteze de gura ta; cugetă asupra 
ei ziua şi noaptea“; „nu te abate de la ea nici la dreapta, nici la stânga, 
ca să izbuteşti în tot ce vei face“. 

Izraeliţii îşi aveau încă tabăra pe partea răsăriteană a lordanu- 
lui, care era cea dintâi piedică în ce priveşte luarea în stăpânire a 
Canaanului. „Acum scoală-te“, a fost cea dintâi însărcinare dată de 
Dumnezeu lui Iosua, „treci Iordanul acesta, tu şi tot poporul acesta şi 
intraţi în ţara pe care o dau copiilor lui Israel“. Nu i s-a dat însă nici 
o îndrumare cu privire la drumul pe care trebuia să treacă. Iosua ştia 
totuşi că, atunci când Domnul poruncea ceva, pregătea pentru popor 
şi o cale pentru a putea să împlinească cele poruncite; şi, în credinţa 
aceasta, neînfricatul conducător a luat măsuri pentru înaintare. 

La oarecare depărtare dincolo de fluviu, în dreptul locului unde 
era tabăra israeliților, se afla cetatea Ierihonului, puternic întărită. 
De fapt, cetatea aceasta era cheia întregului ținut şi trebuia să stea ca 
o piedică grozavă în calea izbânzii lui Israel. De aceea, Iosua trimise 
doi tineri ca iscoade pentru a cerceta cetatea şi a se asigura într-o 
măsură oarecare cu privire la numărul locuitorilor, resursele lor şi 
trăinicia fortificațiilor. Locuitorii cetăţii, înspăimântați şi neîncreză- 
tori, vegheau fără răgaz, iar iscoadele au fost în mare primejdie. Dar 
ei au fost găzduiţi, cu riscul vieţii, de Rahav, o femeie din Ierihon. 
Ca răsplată pentru bunătatea ei, i-au făgăduit să o protejeze când vor 
cuceri cetatea. 

Iscoadele s-au înapoiat cu vestea: „Cu adevărat Domnul a dat 
toată ţara în mâinile noastre, şi toţi locuitorii ţării tremură înaintea 

noastră“. În Ierihon li se spusese: „Am auzit cum la ieşirea voastră 
din Egipt, Domnul a secat înaintea voastră apele Mării Roşii şi am 
auzit ce aţi făcut celor doi împărați dincolo de Iordan, lui Sihon şi 
Og, pe care i-aţi nimicit cu desăvârşire. De când am auzit lucrul 
acesta ni s-a tăiat inima, şi toţi ne-am pierdut nădejdea înaintea 
voastră; căci Domnul, Dumnezeul vostru, este Dumnezeu sus în 
ceruri şi jos pe pământ“. 

În sfârşit s-au dat ordine ca toţi să se pregătească de înaintare. 
Poporul trebuia să aibă hrană pregătită pentru trei zile, iar oastea 
trebuia să fie gata de luptă. Toţi s-au încins bucuros să urmeze 
planurile conducătorului şi l-au asigurat de încredere şi susţinere din 
partea lor: „Vom face tot ce ne-ai poruncit şi ne vom duce oriunde 
ne vei trimite. Te vom asculta în totul, cum am ascultat pe Moise; 
numai Domnul, Dumnezeul tău, să fie cu tine, cum a fost cu Moise“. 

La plecarea din tabără, din dumbrăvile cu salcâmi de la Sitim, 
oastea a pornit spre ţărmul Iordanului. Ştiau totuşi că fără ajutor de 
la Dumnezeu nu puteau nădăjdui să treacă de cealaltă parte. În acel 
timp al anului, primăvara, zăpada care se topea umflase aşa de mult 
apele Iordanului, încât se revărsaseră peste maluri. Era cu neputinţă 
să se treacă dincolo prin vadurile obişnuite. Dumnezeu voia ca trece- 
rea lui Israel peste Iordan să fie făcută printr-o minune. La porunca 
lui Dumnezeu, Iosua dădu ordin poporului să se sfinţească; trebuia 
să-şi îndepărteze păcatele şi să se curăţească de orice întinăciune 
din afară, „căci mâine“, a zis el, „Domnul va face lucruri minunate 
în mijlocul vostru“. „Chivotul legământului Domnului“ trebuia să 
meargă înaintea oastei. Când dovada prezenţei Domnului, purtată 
de preoţi, va fi văzută plecând din mijlocul taberei şi pornind spre 
râu, „să plecaţi din locul în care sunteţi şi să porniţi după el“. Li 
s-a spus amănunţit cum urma să aibă loc trecerea, iar Iosua a zis: 
„Prin aceasta veţi cunoaşte că Dumnezeul cel viu este în mijlocul 
vostru şi că va izgoni dinaintea voastră pe canaaniţi.... Iată, chivotul 
legământului Domnului întregului pământ va trece înaintea voastră 
în Iordan“. 

La timpul hotărât a început plecarea, când chivotul purtat pe 
umerii preoţilor a deschis convoiul. Poporului i se poruncise să 
rămână mai în urmă, aşa încât între el şi chivot să fie o depărtare cam 
de un kilometru şi mai bine. Toţi au privit cu cel mai mare interes 
cum preoţii au coborât la ţărmul Iordanului. Au văzut cum înaintează 

mereu cu chivotul cel sfânt spre fluviul înfuriat şi înspumat, până 
ce picioarele purtătorilor au intrat în apele lui. Deodată, apele ce 
veneau dinspre sus s-au oprit din curgere, în timp ce apele mai de 
Jos au curs mai departe, lăsând albia fluviului curată. 

La porunca divină, preoţii au înaintat până în mijlocul fluviului 
şi au rămas acolo, până când toată oastea a coborât şi a trecut pe 
celălalt țărm. În felul acesta, s-a întipărit în mintea tuturor israeliților 
faptul că puterea care ţinea pe loc apele Iordanului era aceeaşi care 
deschisese pentru părinţii lor, cu patruzeci de ani în urmă, un drum 
prin Marea Roşie. După ce a trecut tot poporul, a fost dus pe ţărmul 
apusean şi chivotul. Abia apucaseră să se aşeze într-un loc sigur şi, 
îndată după ce preoţii au păşit pe uscat, apa zăgăzuită a fost iarăşi 
liberă să curgă la vale, ca un potop căruia nimic nu-i putea sta în 
cale, pe vechea matcă a fluviului. 

Nu trebuia ca generaţiile viitoare să rămână fără o amintire a 
acestei mari minuni. În timp ce preoţii care purtau chivotul stăteau 
încă în mijlocul Iordanului, doisprezece bărbaţi aleşi mai înainte, 
câte unul de fiecare seminţie, au luat fiecare câte o piatră mare din 
albia fluviului, din locul unde stăteau preoţii, şi au dus-o dincolo, 
pe ţărmul apusean. Pietrele acestea trebuia să fie aşezate ca un 
monument de aducere aminte pe locul celei dintâi tabere a lor. S-a 
dat poruncă poporului să povestească copiilor şi copiilor copiilor lor 
despre minunata eliberare pe care Dumnezeu o lucrase pentru ei, 
cum spunea Iosua: „Pentru ca toate popoarele pământului să ştie că 
mâna Domnului este puternică şi să vă temeţi totdeauna de Domnul, 
Dumnezeul vostru“. 

Influenţa pe care minunea aceasta o avea atât asupra evreilor cât 
şi asupra vrăjmaşilor lor era de cea mai mare însemnătate. Aceasta 
era pentru Israel o încurajare că Dumnezeu era cu ei fără încetare şi-i 
adăpostea, o dovadă că va face pentru ei, prin Iosua, ce făcuse prin 
Moise. Le era necesară o dovadă de felul acesta pentru a le îmbărbăta 
inima când au pornit la cucerirea ţării-la împlinirea marii însărcinări 
în faţa căreia credinţa părinţilor lor se clătinase cu patruzeci de 
ani mai înainte. Domnul îi spusese lui Iosua înainte de a-i trece 
pe cealaltă parte: „Astăzi voi începe să te înalţ înaintea întregului 
Israel, ca să ştie că voi fi cu tine cum am fost cu Moise“. Iar succesul 
a îndeplinit făgăduinţa. „În ziua aceea, Domnul a înălţat pe Iosua 

înaintea întregului Israel şi s-au temut de el, cum se temuseră de 
Moise, în toate zilele vieţii lui“. 

Această faptă a puterii dumnezeieşti mai avea ca scop să spo- 
rească teama cu care erau priviţi de neamurile din împrejurimi şi, 
în felul acesta, să pregătească drumul pentru o biruinţă mai uşoară 
şi deplină. Când a sosit vestea la regii amoriţilor şi canaaniţilor că 
Dumnezeu oprise pe loc apele Iordanului în faţa copiilor lui Israel, 
inima lor a început să tremure de spaimă. Mai înainte, evreii bătuseră 
cinci regi ai madianiţilor, pe puternicul Sihon, regele amoriţilor, şi pe 
Og din Basan, iar acum trecerea peste Iordanul revărsat şi năvalnic 
a umplut de groază neamurile înconjurătoare. Atât canaaniţilor, cât 
şi lui Israel şi chiar lui Iosua li se dăduse o dovadă de netăgăduit că 
viul Dumnezeu, Împăratul cerului şi al pământului, era în mijlocul 
poporului Său şi că El n-avea să-i părăsească, nici să Se depărteze 
de ei. 

La mică depărtare de Iordan, evreii şi-au aşezat cea dintâi tabără 
a lor în Canaan. Aici „Iosua i-a tăiat împrejur“; „copiii lui Israel au 
tăbărât la Ghilgal şi au prăznuit Paştele“ (Iosua 5, 3.10). Suprimarea 
circumciziunii, de la data revoltei din Cades, fusese pentru Israel 
un semn statornic că legământul lor cu Dumnezeu, al cărui semn 
vizibil era circumciziunea, fusese rupt. Iar suspendarea sărbătorii 
Paştelor, ziua de amintire pentru eliberarea din ţara Egiptului, fusese 
o dovadă care arăta cât de neplăcută a fost pentru Domnul dorinţa 
lor de a se întoarce pe pământul robiei. Timpul lepădării lor însă 
trecuse. Din nou, Dumnezeu l-a recunoscut pe Israel ca popor al Său 
şi semnul legământului a fost restabilit. Toţi cei născuţi în pustietate 
au fost tăiaţi împrejur. Domnul i-a spus lui Iosua: „Astăzi am ridicat 
de deasupra voastră ocara Egiptului“ (Iosua 5, 9-12). Ca aluzie la 
aceasta, locul taberei lor din Ghilgal a fost numit „Prăvălire“. 

Popoarele păgâne aruncaseră ocară asupra Domnului şi asupra 
poporului Său, pentru că evreii nu fuseseră în stare să ia în stăpânire 
Canaanul, când se aşteptaseră să-l primească, îndată după ieşirea lor 
din Egipt. Vrăjmaşii lor triumfaseră, pentru că Israel pribegise atâta 
timp prin pustie, şi spuseseră batjocoritor că Dumnezeul evreilor nu 
a fost în stare să-i ducă în țara făgăduită. Acum Domnul Îşi dovedise 
vizibil puterea, prin faptul că despicase Iordanul în faţa poporului 
Său, iar vrăjmaşii lor nu-i mai puteau ocări. 

„În a patrusprezecea zi a lunii“ a fost sărbătorit Paştele pe câmpia 
lerihonului. „A doua zi de Paşte au mâncat din grâul ţării, azimi 
şi boabe prăjite; chiar în ziua aceea au mâncat. Mana a încetat a 
doua zi de Paşte, când au mâncat din grâul ţării. Copiii lui Israel 
n-au mai avut mană, ci au mâncat din roadele ţării Canaanului, în 
anul acela.“ (Iosua 5, 9-12). Se sfârşiseră anii peregrinajului lor prin 
pustie. Picioarele israeliților au călcat în sfârşit pe pământul ţării 
făgăduite. 

Evreii intraseră în Canaan, dar nu-l supuseseră; iar după cât se 
vedea, din punct de vedere omenesc, lupta pentru stăpânirea ţării 
urma să fie lungă şi grea. Canaanul era locuit de oameni puternici, 
gata să se împotrivească invaziei ce le ameninţa teritoriul. Diferi- 
tele neamuri erau unite de teama unei primejdii comune. Caii şi 
puternicele lor care de luptă, cunoaşterea ținutului şi iscusinţa lor 
în luptă — toate constituiau un mare avantaj. În afară de aceasta, 
ţara era apărată de fortificaţii, „cetăţi mari şi întărite până la cer“ 
(Deuteronom 9, 1). Numai bazându-se pe o putere cu totul deosebită 
de a vrăjmaşilor lor puteau nădăjdui izraeliţii să iasă cu bine din 
lupta ce le stătea în faţă. 

Una dintre cele mai puternice fortărețe din ţară — marea şi 
bogata cetate a lerihonului — se afla chiar în faţa lor, la mică distanţă 
de tabăra din Ghilgal. Aşezată la marginea unui podiş roditor, plină 
peste măsură de produsele bogate şi diverse ale tropicelor, cetatea 
aceasta trufaşă, cu palatele şi templele ei-locuri de desfăşurare a 
luxului şi viciilor — ÎI înfrunta pe Dumnezeul lui Israel din spatele 
întăriturilor ei masive. lerihonul era unul dintre principalele centre 
ale închinării idolatre, fiind în mod special consacrat Astarteii, zeița 
Lunii. Aici se concentra tot ce era mai decăzut şi mai degradant 
în religia canaaniţilor. Poporul lui Israel, în a cărui amintire mai 
stăruiau încă urmările îngrozitoare ale păcatului său de la Bet-Peor, 
nu putea să privească decât cu scârbă şi cutremur această cetate 
păgână. 

Iosua a înţeles că pasul cel dintâi pentru cucerirea Canaanului 
era luarea lerihonului. Înainte de toate însă, el căută să se asigure 
că Dumnezeu îl călăuzeşte; şi asigurarea aceasta i-a fost dată. Când 
s-a retras din tabără ca să fie singur şi să se roage ca Dumnezeul lui 
Israel să meargă înaintea poporului Său, a văzut un războinic înar- 
mat, de statură înaltă şi cu înfăţişare impunătoare, „cu sabia scoasă 
din teacă“. La somaţia lui Iosua: „Eşti dintre ai noştri sau dintre 
vrăjmaşii noştri?“ El a răspuns: „Nu, ci Eu sunt Căpetenia oștirii 

Domnului şi acum am venit“ (losua 5, 13-15). Aceeaşi poruncă pe 
care o primise Moise la Horeb: „Scoate-ţi încălțămintea din picioare, 
căci locul pe care stai este sfânt“, i-a descoperit lui Iosua caracte- 
rul Străinului misterios. Cel care stătea înaintea conducătorului lui 
Israel era Domnul Hristos, Cel Prea Înalt. Copleşit de teamă sfântă, 
Iosua s-a aruncat cu faţa la pământ, s-a rugat şi a auzit asigurarea: 
„lată dau în mâinile tale Ierihonul şi pe împăratul lui, pe vitejii lui 
ostaşi“. Apoi a primit instrucţiuni cu privire la cucerirea cetăţii. 

Ascultând porunca divină, Iosua a pus în mişcare oştirea lui 
Israel. Nu trebuia să se dea nici un atac. Nu aveau altceva de făcut 
decât să înconjoare cetatea, având în frunte chivotul legământului, 
iar trâmbiţele trebuia să sune. Întâi veneau luptătorii, un corp de 
bărbaţi aleşi pentru a cuceri cetatea nu prin iscusinţa şi vitejia lor, 
ci prin ascultarea de instrucţiunile date de Dumnezeu. Veneau apoi 
şapte preoţi cu trâmbiţe. După aceştia urma chivotul legământului, 
îmbrăcat în lumina măririi divine şi purtat de preoţi înveşmântaţi 
în hainele care arătau sfânta lor slujbă. În sfârşit venea oastea lui 
Israel, fiecare seminţie sub steagul ei. Astfel era alcătuită procesiunea 
care înconjura cetatea osândită. În afară de zgomotul paşilor acelei 
mulţimi numeroase şi de sunetul solemn al trâmbiţelor, care răsuna 
printre coline şi se revărsa pe ulițele lerihonului, nu se mai auzea 
nici un sunet. După terminarea înconjurării, oastea se înapoia în 
tăcere la corturile ei, iar chivotul legământului era aşezat din nou la 
locul lui, în cortul întâlnirii. 

Cu uimire şi nelinişte crescândă, santinelele cetăţii observau 
orice mişcare şi raportau celor ce purtau răspunderea. Nu înțelegeau 
nimic din însemnătatea scenei aceleia; dar pe măsură ce oastea aceea 
numeroasă era văzută în fiecare zi cu chivotul sfânt al legământului 
şi cu preoţii însoțitori mărşăluind, scena aceasta plină de mister 
umplea de groază inima poporului şi preoţilor care se aflau în cetatea 
asediată. Ei au cercetat din nou fortificațiile cele puternice şi s-au 
asigurat că puteau rezista cu bine şi celui mai puternic atac. Mulţi 
râdeau la gândul că procesiunile acestea ciudate le-ar putea face 
vreun rău. Alţii erau cuprinşi de frică, privind la mulţimea aceea 
care înconjura cetatea în fiecare zi. Îşi aminteau că, pe vremuri, 
Marea Roşie fusese despicată în două înaintea acestui popor şi că 
pentru el se făcuse drum chiar prin Iordan. Nu ştiau ce alte minuni 
ar mai putea face Dumnezeu pentru ei. 

Timp de şase zile oastea lui Israel a făcut înconjurul cetăţii. Când 
a venit ziua a şaptea, în revărsatul zorilor, losua a pus în mişcare 
armatele Domnului. Li s-au dat instrucţiuni ca de astă dată să 
înconjoare lerihonul de şapte ori şi, când trâmbiţele vor suna, să 
strige cu putere, căci Domnul le-a dat cetatea în mână. 

Într-o solemnitate adâncă, oştirea cea mare porni să înconjoare 
zidurile sortite prăbuşirii. Nu se auzea nici o şoaptă, afară de sunetul 
cadenţat al paşilor în mare număr şi de răsunetul trâmbiţelor care, 
din când în când, rupea liniştea zorilor dimineţii. Zidurile masive 
din piatră rezistentă păreau că sfidează asediul oamenilor. Santi- 
nelele de pe ziduri au văzut cu spaimă crescândă că după întâiul 
înconjur au urmat al doilea, al treilea, al patrulea, al cincilea şi al 
şaselea. Care putea să fie scopul acestor mişcări misterioase? Ce 
eveniment nemaipomenit le stătea în faţă? Nu aveau mult de aşteptat. 
În timp ce se încheia cel de-al şaptelea înconjur, lunga procesiune s-a 
oprit. Trâmbiţele, care pentru un moment tăcuseră, făcură deodată 
un zgomot ca un trăsnet, care a făcut să se cutremure chiar pământul. 
Zidurile solide de piatră, cu turnurile şi crenelurile lor puternice, se 
clătinară şi se zguduiră din temelii şi căzură cu trosnet la pământ, în 
ruine. Locuitorii lerihonului erau paralizaţi de groază, iar cetele lui 
Israel au intrat şi au luat cetatea în stăpânire. 

Izraeliţii nu câştigaseră biruinţa prin propria lor putere; biruinţa 
fusese cu totul a Domnului; de aceea, ca prime roade ale ţării, cetatea, 
cu tot ce era în ea, trebuia consacrată ca jertfă lui Dumnezeu. În 
mintea israeliților trebuia să se întipărească faptul că la cucerirea 
Canaanului nu era necesar să lupte pentru ei înşişi, ci, ca unelte, doar 
să execute voia lui Dumnezeu şi să nu urmărească proslăvirea şi 
îmbogățirea lor, ci sporirea onoarei lui Iehova, Împăratul lor. Înainte 
de cucerire li se dăduse porunca: „Cetatea să fie dată Domnului spre 
nimicire, ea şi tot ce se află în ea“. „Feriţi-vă numai de ceea ce va fi 
dat spre nimicire, căci dacă veţi lua ceva din ceea ce va fi dat spre 
nimicire, veţi face ca tabăra lui Israel să fie dată spre nimicire şi o 
veți nenoroci.“ 

Toţi locuitorii cetăţii, cu tot ce era viu acolo, „bărbaţi şi femei, 
copii şi bătrâni, până la oi, boi şi măgari“, trebuia să fie trecuţi prin 
ascuţişul săbiei. N-au fost cruţate decât credincioasa Rahav şi familia 
ei, ca urmare a făgăduinţei date de iscoade. Cetatea întreagă a fost 
arsă; palatele şi templele ei, clădirile ei măreţe, cu draperii bogate şi 

ziduri frumos sculptate au fost date pradă focului. Tot ce nu putea fi 
nimicit prin foc, „tot argintul şi tot aurul, toate lucrurile de aramă şi 
de fier“, trebuia închinate slujbei de la sanctuar. Până şi pământul 
pe care stătea cetatea a fost blestemat. lerihonul nu mai trebuia să 
fie rezidit ca fortăreață; asupra oricui ar fi încercat să clădească 
din nou zidurile pe care le doborâse la pământ puterea divină s-au 
rostit judecăţi de pedepsire. Înaintea întregului Israel s-a spus cu 
solemnitate: „Blestemat să fie înaintea Domnului omul care se va 
scula să zidească din nou cetatea aceasta a lerihonului. Cu preţul 
întâiului său născut îi va pune temeliile şi cu preţul celui mai tânăr 
fiu al lui îi va aşeza porţile“. 

Nimicirea deplină a celor din Ierihon era numai o împlinire a po- 
runcii date mai înainte prin Moise cu privire la locuitorii Canaanului: 
„Când ... le vei bate, să le nimiceşti cu desăvârşire“. „Dar în cetă- 
tile popoarelor acestora, a căror ţară ţi-o dă ca moştenire Domnul, 
Dumnezeul tău, să nu laşi cu viaţă nimic care suflă“ (Deuteronom 
7, 2; 20, 16). Multora li se pare că poruncile acestea sunt potrivnice 
spiritului de milă şi iubire descoperit în alte părți ale Bibliei; dar, în 
realitate, nu este altceva decât ceea ce cerea dreptatea şi înţelepciu- 
nea infinită. Dumnezeu Se pregătea să îi aşeze pe izraeliţi în Canaan 
şi să dezvolte între ei o cârmuire şi o naţiune care să fie manifestarea 
împărăției Lui pe pământ. Ei nu trebuia să fie numai moştenitorii 
adevăratei religii, ci să şi răspândească pe întreaga faţă a pământului 
principiile acesteia. Canaaniţii se dedaseră la păgânismul cel mai 
depravat şi cel mai degradant şi era necesar ca pământul să fie cură- 
tit de aceia care ar fi împiedicat cu siguranţă împlinirea planurilor 
milostive ale lui Dumnezeu. 

Locuitorilor Canaanului li se dăduseră prilejuri suficiente pentru 
pocăință. Cu patruzeci de ani înainte, trecerea prin Marea Roşie 
şi plăgile care loviseră Egiptul dovediseră puterea Dumnezeului 
lui Israel. Iar acum, de curând, înfrângerea împăraţilor din Madian, 
Galaad şi Basan arătase din nou că Iehova este mai presus de toţi zeii. 
Sfinţenia caracterului Lui şi neplăcerea Sa faţă de orice întinăciune 
se arătaseră în pedepsele cu care fusese lovit Israel pentru că luase 
parte la ceremoniile spurcate ale lui Baal-Peor. Toate întâmplările 
acestea le erau cunoscute locuitorilor lerihonului şi între ei erau mulţi 
care împărtăşeau credinţa femeii Rahav — că Dumnezeul lui Israel 
este Dumnezeul cerului şi al pământului — chiar dacă întârziau 

să-i urmeze pilda. Ca şi oamenii dinainte de potop, canaaniţii trăiau 
numai pentru a batjocori Cerul şi a întina pământul. De aceea, atât 
iubirea, cât şi dreptatea cereau grabnica executare a acestor răsculați 
împotriva lui Dumnezeu şi vrăjmaşi ai oamenilor. 

Cât de uşor oştirile cerului au doborât la pământ zidurile leriho- 
nului, cetatea mândră, ale cărei fortificaţii umpluseră de groază cu 
patruzeci de ani în urmă pe iscoadele lipsite de credinţă! Puternicul 
lui Israel spusese: „ţi-am dat Ierihonul în mâinile tale“. Împotriva 
cuvântului acestuia puterea omenească n-avea ce face. 

„Prin credinţă au căzut zidurile lerihonului“ (Evrei 11, 30). Co- 
mandantul oastei Domnului a vorbit numai cu Iosua; nu S-a descope- 
rit întregii adunări, rămânând ca ea să creadă cuvintele lui Iosua sau 
să le pună la îndoială, să asculte de poruncile date de el în Numele 
Domnului sau să le tăgăduiască autoritatea. Poporul nu putea să 
zărească priveliştea oastei îngereşti care îl însoțea sub conducerea 
Fiului lui Dumnezeu. Ar fi putut spune: „Ce fapte fără rost mai sunt 
şi acestea şi cât de vrednic de râs este să înconjurăm zilnic zidurile 
lerihonului, să sunăm din trâmbiţe de corn de berbec! Lucrul acesta 
nu va putea nici să clintească fortificațiile puternice ale cetăţii“. 
Dar însăşi continuarea ceremoniei acesteia timp atât de îndelungat 
înainte de prăbuşirea zidurilor le-a oferit israeliților prilejul de a-şi 
dezvolta credinţa. Trebuia să li se imprime în suflet faptul că tăria 
lor nu stătea în înţelepciunea omenească, nici în puterea omenească, 
ci numai în Dumnezeul mântuirii lor. Trebuia să se deprindă să se 
încreadă cu totul numai în puterea Conducătorului lor divin. 

Dumnezeu vrea să facă lucruri mari pentru aceia care se încred 
în El. Cauza pentru care poporul Lui nu are o putere mai mare este 
faptul că se încrede prea mult în propria înţelepciune şi nu-l dă prilej 
Domnului să-Şi desfăşoare puterea în favoarea lui. Dumnezeu îi va 
ajuta în orice nevoie pe copiii Săi credincioşi, dacă aceştia îşi vor 
pune deplina încredere în El şi-L vor asculta cu credincioşie. 

Curând după căderea lerihonului, Iosua a hotărât să atace cetatea 
Ai, o cetate mică, în munţi, la câţiva kilometri spre apus de valea 
Iordanului. Iscoadele trimise acolo au adus raportul că numărul 
locuitorilor este mic şi că nu este nevoie decât de puţini luptători 
pentru a cuceri cetatea. 

Marea biruinţă pe care Dumnezeu o câștigase pentru ei îi făcuse 
pe izraeliţi să fie plini de încredere în ei înşişi. Pentru că li se 

făgăduise ţara Canaanului, se simțeau siguri şi nu recunoşteau că 
numai ajutorul divin putea să le dea izbândă. Însuşi Iosua a făcut 
planurile de cucerire a cetăţii Ai, fără să caute sfat de la Dumnezeu. 

Izraeliţii începuseră să-şi preamărească propria tărie şi să-l pri- 
vească cu dispreţ pe inamicii lor. Se aşteptau să aibă o biruinţă 
uşoară, iar numărul de trei mii de oameni li se părea suficient pentru 
a lua cetatea. Fără să aibă asigurarea că Dumnezeu este cu ei, au 
pornit în grabă atacul. Au înaintat până la porţile cetăţii, dar numai 
ca să dea piept cu cea mai puternică şi hotărâtă împotrivire. Din 
cauza numărului şi pregătirilor temeinice ale vrăjmaşilor, atacatorii 
au fugit în dezordine spre vale, pe coasta abruptă, cuprinşi de panică 
şi groază. Ei au fost urmăriţi cu furie de canaaniţi, care „i-au urmărit 
de la poartă ... şi i-au bătut la vale“. Chiar dacă pierderea a fost 
mică în ceea ce priveşte numărul, întrucât numai treizeci şi şase 
de oameni au fost omorâţi, înfrângerea a fost totuşi descurajatoare 
pentru întreaga adunare. „Poporul a rămas încremenit şi cu inima 
moale ca apa.“ Era pentru prima dată când dădeau piept cu cana- 
aniţii în luptă deschisă şi ce se va întâmpla în luptele mari care le 
stăteau înainte, când apărătorii unei cetăţi mici îi puseseră pe fugă? 
Iosua a privit rezultatul acesta rău ca pe un semn de neplăcere din 
partea lui Dumnezeu şi, plin de durere şi presimţiri sumbre, „şi-a 
sfâşiat hainele şi s-a aruncat cu faţa la pământ până seara, înaintea 
chivotului Domnului, el şi bătrânii lui Israel, şi şi-au presărat capul 
cu ţărână“. 

„Ah! Doamne, Dumnezeule“, striga el, „pentru ce ai trecut po- 
porul acesta Iordanul ca să ne dai în mâinile amoriţilor şi să ne 
prăpădeşti?... Dar, Doamne, ce voi zice, după ce Israel a dat dosul 
înaintea vrăjmaşilor lui? Canaaniţii şi toţi locuitorii ţării vor afla, ne 
vor înconjura şi ne vor şterge numele de pe pământ. Şi ce vei face 
Tu Numelui Tău celui mare?“ 

Răspunsul Domnului a fost: „Scoală-te! Pentru ce stai culcat 
astfel pe faţa ta? Israel a păcătuit; au călcat legământul pe care li 
l-am dat“. Era timpul să acţioneze repede şi hotărât şi să nu mai stea 
în disperare şi văicăreală. În tabără era un păcat ascuns, care trebuia 
căutat şi îndepărtat înainte ca prezenţa şi binecuvântarea Domnului 
să fie cu poporul Său. „Eu nu voi mai fi cu voi dacă nu nimiciţi ce 
este dat spre nimicire din mijlocul vostru.“ 

Porunca lui Dumnezeu fusese nesocotită de unul dintre cei rân- 
duiţi să aducă la îndeplinire judecăţile Lui. Iar poporul întreg era 
făcut răspunzător pentru vinovăția celui ce se abătuse: „Au luat 
din lucrurile date spre nimicire, le-au furat şi au minţit şi le-au as- 
cuns printre lucrurile lor“. Lui Iosua i s-au dat îndrumări cum să-l 
descopere şi cum să-l pedepsească pe vinovat. Pentru descoperirea 
vinovatului au folosit sorții. Nu a fost arătat păcătosul pe nume, ci 
pentru un timp lucrurile au fost lăsate neclare, pentru ca poporul să-şi 
simtă răspunderea pentru păcatele ce domneau în mijlocul lui şi, în 
felul acesta, să fie îndemnat să-şi cerceteze inima şi să se umilească 
înaintea lui Dumnezeu. 

Iosua a adunat poporul dis-de-dimineaţă, „după seminţiile lui“, 
iar scena solemnă şi impresionantă a început. Pas cu pas, cercetarea 
a mers mai departe. Proba îngrozitoare se apropia tot mai mult. Mai 
întâi a fost atinsă seminţia, apoi familia, după aceea casa şi în sfârşit 
bărbatul, şi Acan, fiul lui Carmi, din seminţia lui Iuda, a fost arătat 
de degetul lui Dumnezeu ca fiind omul care îl nenorocise pe Israel. 

Pentru ca vinovăția lui să fie pe deplin demonstrată, să nu se 
lase loc pentru acuzaţia că ar fi fost condamnat pe nedrept, losua 
i-a cerut lui Acan să spună adevărul sub jurământ. Nenorocitul şi-a 
mărturisit complet vinovăția: „Este adevărat că am păcătuit împotriva 
Domnului, Dumnezeului lui Israel.... Am văzut în pradă o manta 
frumoasă de Şinear, două sute de sicli de argint şi o placă de aur în 
greutate de cincizeci de sicli; le-am poftit şi le-am luat; iată, sunt 
ascunse în pământ în mijlocul cortului meu“. Îndată au fost trimişi 
oameni la cortul lui, care au dat la o parte pământul în locul indicat, 
„ŞI iată că lucrurile erau ascunse în cortul lui Acan şi argintul era sub 
ele. Le-au luat din mijlocul cortului, le-au adus lui Iosua şi tuturor 
copiilor lui Israel şi le-au pus înaintea Domnului“. 

Sentința a fost rostită şi executată imediat. „Pentru că tu ne- 
ai nenorocit“, zise Iosua, „şi pe tine te va nenoroci Domnul azi“. 
Întrucât tot poporul fusese socotit răspunzător pentru păcatul lui 
Acan şi suferise de pe urma lui, trebuia ca, prin reprezentanţii săi, să 
ia parte şi la pedepsire. „Şi tot Israelul I-a ucis cu pietre.“ 

Apoi s-a strâns peste el o mare grămadă de pietre — ca mărturie 
pentru păcat şi pedepsirea lui. „Din pricina acelei întâmplări s-a dat 
locului aceluia numele de valea Acor“, care înseamnă „tulburare“. În 

cartea Cronicilor stă scris spre amintirea lui: „Acan, care a tulburat 
pe Israel“ (1 Cronici 2, 7). 

Păcatul lui Acan a fost săvârşit, sfidând cea mai directă şi mai 
solemnă avertizare şi cele mai puternice dovezi ale puterii lui Dum- 
nezeu. „Feriţi-vă de ceea ce va fi dat spre nimicire ca să nu fiți 
daţi spre nimicire“, aşa i se spusese lui Israel. Porunca fusese dată 
imediat după trecerea Iordanului şi recunoaşterea legământului lui 
Dumnezeu prin circumciderea poporului, după prăznuirea Paştelui 
şi arătarea Îngerului legământului, Căpetenia oştirii Domnului. A 
urmat apoi luarea lerihonului, ca dovadă că nimicirea va cădea fără 
îndoială peste călcătorii Legii lui Dumnezeu. Faptul că numai pute- 
rea lui Dumnezeu îi dăduse biruinţă lui Israel, şi că acesta nu cucerise 
lerihonul prin propria lui putere, dădea o însemnătate solemnă po- 
runcii care le interzicea să-şi însuşească ceva din prada lerihonului. 
Dumnezeu, prin puterea cuvântului Său, nimicise această fortăreață 
întărită; era cucerirea Lui şi numai Lui trebuia să-l fie consacrată 
cetatea, cu tot ce cuprindea ea. 

Între milioanele lui Israel s-a găsit un singur bărbat care s-a în- 
cumetat să calce porunca lui Dumnezeu în ceasul solemn al biruinţei 
şi al judecății. La vederea costumului babilonian scump, lăcomia lui 
Acan s-a trezit; chiar în clipa când era faţă în faţă cu moartea, el îl 
numea „o manta frumoasă de Şinear“. Un păcat a adus un altul şi 
şi-a mai însuşit şi aurul şi argintul consacrat tezaurului Domnului — 
ÎI jefuise pe Dumnezeu de primele roade ale pământului Canaanului. 

Păcatul de moarte care a dus la nimicirea lui Acan îşi avea ră- 
dăcina în lăcomie, unul dintre păcatele cele mai obişnuite şi privite 
cu cea mai mare uşurătate. În timp ce alte păcate sunt dezvăluite, şi 
pedepsite, foarte rar călcarea poruncii a zecea atrage o mustrare şi 
aceea uşoară! Urâciunea păcatului acestuia şi urmările lui îngrozi- 
toare sunt lecţii extrase din relatarea faptei lui Acan. 

Lăcomia este un rău care creşte treptat. Acan cultivase pornirea 
spre lăcomie, până când aceasta ajunsese un obicei care-l prinsese 
în lanţuri aproape cu neputinţă de sfărâmat. În timp ce hrănea răul 
acesta, ar fi putut cel puţin să fie umplut de groază la gândul că ar 
putea aduce nenorocire asupra întregului Israel; dar puterile con- 
ştiinţei lui fuseseră amorţite prin păcat şi, când ispita a venit, el i-a 
căzut uşor pradă. 

Oare nu se săvârşesc şi astăzi păcate asemănătoare faţă de aver- 
tismente tot atât de solemne şi precise? Şi nouă ni se interzice, la fel 
de hotărât, să ne lăsăm pradă lăcomiei, aşa după cum nu i se dăduse 
voie lui Acan să-şi însuşească ceva din prada lerihonului. Dumnezeu 
consideră lăcomia ca fiind la fel ca vrăjitoria. Ni se dă avertismentul: 
„Nu puteţi sluji lui Dumnezeu şi lui Mamona“ (Coloseni 3, 5; Matei 
6, 24). „Vedeţi şi păziţi-vă de orice fel de lăcomie“ (Luca 12, 15). 
„Nici să nu fie pomenită între voi“ (Ephesians 5, 3). Avem în faţa 
noastră soarta grozavă a lui Acan, Iuda, Anania şi Safira. Cu mult 
mai înainte, avem exemplul lui Lucifer, acel „luceafăr al zorilor“ 
care, râvnind după o stare mai înaltă, a pierdut pentru totdeauna 
mărirea şi fericirea cerului. Şi, în ciuda tuturor acestor avertismente, 
pretutindeni domneşte lăcomia. 

Pretutindeni se arată urmele ei murdare. Ea aduce în familie 
nemulţumire şi discordie; trezeşte în săraci invidia şi ura împotriva 
celor bogaţi; duce la apăsarea istovitoare a săracilor de către bogaţi. 
Şi acest rău există nu numai în lume, ci şi în biserică. Cât de des se 
întâlnesc aici egoismul, lăcomia, părtinirea, neglijarea binefacerii şi 
jefuirea lui Dumnezeu în zecimi şi daruri! Printre membrii comu- 
nităţii care „stau bine şi corespund în totul“ se află, din nenorocire, 
mulți Acani. Mulţi bărbaţi care au bunuri câştigate pe căi nedrepte, 
lucruri pe care Domnul le-a blestemat, vin în mod curent la biserică 
şi se aşează la masa Domnului. De dragul unui costum babilonian, 
mii de oameni continuă să jertfească conştiinţa lor curată şi nădejdea 
cerului. Mulţi îşi dau cinstea şi calitățile lor folositoare în schimbul 
pungii cu arginţi. Strigătul săracului în nevoie rămâne fără răspuns, 
lumina Evangheliei este oprită să înainteze, batjocura omului din 
lume este trezită prin purtări care contrazic mărturisirea creştină; 
ŞI, cu toate acestea, creştinul lacom continuă să-şi adune comori. 
„Se cade să înşele un om pe Dumnezeu?“ (Maleahi 3, 8) întreabă 
Domnul. 

Păcatul lui Acan a adus nenorocirea asupra întregii naţiuni. 
Din pricina păcatului unui singur om, neplăcerea lui Dumnezeu 
va rămâne asupra comunităţii Sale până când abaterea va fi des- 
coperită şi îndepărtată. Influenţa de care are să se teamă mai mult 
comunitatea nu este aceea a împotrivitorilor ei făţişi, a necredin- 
cioşilor şi a batjocoritorilor, ci a urmaşilor nesinceri ai lui Hristos. 

Aceştia fac ca binecuvântarea Dumnezeului lui Israel să fie reţinută 
şi poporul Lui să slăbească. 

Atunci când comunitatea se află în greutăţi, când se dă pe faţă ră- 
ceală şi decădere spirituală care dau prilej vrăjmaşilor lui Dumnezeu 
să se bucure, membrii ei, în loc să-şi încrucişeze braţele pentru a se 
plânge de starea lor nenorocită, să cerceteze mai bine dacă nu cumva 
se află un Acan în tabără. Fiecare să caute cu umilinţă şi cercetare a 
inimii să-şi descopere păcatele ascunse care îndepărtează prezenţa 
lui Dumnezeu. 

Acan şi-a recunoscut vinovăția, dar când era prea târziu ca măr- 
turisirea să-i mai fie de vreun folos. Văzuse oastea lui Israel cum 
se înapoiază înfrântă şi descurajată de la Ai. Cu toate acestea, nu se 
înfăţişase pentru a-şi mărturisi păcatul. A văzut cum Iosua şi bătrânii 
lui Israel se pleacă la pământ copleșiți de o durere atât de mare, 
că nu putea fi exprimată în cuvinte. Dacă atunci şi-ar fi recunoscut 
păcatele, ar fi dat oarecum dovadă de o pocăință adevărată, dar a 
tăcut. El a auzit înştiinţarea că se săvârşise un mare păcat, arătându- 
se hotărât caracterul acestuia. Dar buzele lui au fost pecetluite. A 
început apoi cercetarea. Cum mai tremura sufletul lui de groază când 
au fost arătate mai întâi seminţia, apoi casa şi pe urmă familia lui! 
Dar tot nu a mărturisit, până când degetul lui Dumnezeu nu a fost 
îndreptat către el. Atunci, când nu mai putea să-şi ascundă păcatul, a 
descoperit adevărul. Cât de adesea se fac mărturisiri de felul acesta! 
Ce mare deosebire este între a recunoaşte faptele după ce totul a 
fost dovedit şi a mărturisi păcatul care este cunoscut numai de noi 
şi de Dumnezeu! Acan nu şi-ar fi recunoscut păcatul dacă nu ar fi 
nădăjduit că prin aceasta putea înlătura urmările nelegiuirilor sale. 
Dar mărturisirea lui nu a servit la altceva decât să arate că pedeapsa 
este îndreptăţită. Nu se dădea pe faţă o căinţă adevărată, o adâncă 
părere de rău, o schimbare a minţii şi o scârbă faţă de păcat. 

La fel, cei vinovaţi vor mărturisi de-abia când vor sta la judecată 
înaintea lui Dumnezeu, după ce fiecare caz va fi fost hotărât fie 
spre viaţă, fie spre moarte. Urmările pe care şi le-a atras fiecare vor 
smulge de la toţi cei vinovaţi o recunoaştere a păcatelor. Ea va fi 
scoasă de la fiecare suflet, de simţământul îngrozitor al vinovăţiei şi 
de aşteptarea înfricoşată a judecății. Dar astfel de recunoaştere nu-l 
poate salva pe păcătos. 

Mulţi, asemenea lui Acan, se simt în siguranţă câtă vreme pot 
să-şi ascundă de semeni abaterile lor şi se mângâie la gândul că 
Dumnezeu nu o ia prea în serios cu dezvăluirea şi acuzarea nelegiui- 
rii. Mult prea târziu vor sta faţă în faţă cu păcatele lor, într-o zi când, 
pentru veşnicie, ele nu vor mai putea fi curăţite nici cu jertfe, nici cu 
arderi de tot. Când se vor deschide cărţile cerului, Judecătorul nu-i 
va arăta omului vinovăția, ci îl va privi pătrunzător, convingător, şi 
fiecare faptă, fiecare purtare din viaţă, se va împrospăta în memoria 
făcătorului de rele. Nu va mai fi nevoie ca vinovatul să fie căutat, ca 
pe timpul lui Iosua, de la seminţie până la familie, ci chiar buzele 
lui vor mărturisi faptele ruşinoase. Păcatele ţinute ascunse faţă de 
oameni vor fi atunci cunoscute întregii lumi. 

După executarea sentinţei împotriva lui Acan, Iosua a primit 
porunca de a-i pregăti pentru luptă pe toţi războinicii şi de a porni 
încă o dată împotriva cetăţii Ai. Puterea lui Dumnezeu a fost cu 
poporul Său şi curând au ajuns în stăpânirea cetăţii. 

Operaţiile militare au fost întrerupte pentru ca întregul Israel să 
se consacre unui serviciu divin solemn. Poporul era nerăbdător să se 
stabilească în Canaan; încă nu aveau case, nici pământ pentru famili- 
ile lor, iar pentru a le obţine trebuia să îi izgonească pe canaaniţi; dar 
lucrul acesta însemnat trebuia încă amânat, atenţia lor fiind atrasă 
spre o datorie mult mai înaltă. 

Înainte de a lua în stăpânire moştenirea, trebuia să-şi înnoiască 
legământul de credincioşie faţă de Dumnezeu. În ultimele instruc- 
țiuni date de Moise, se repetase de două ori porunca de a aduna 
seminţiile la Sihem, pe munţii Ebal şi Garizim, pentru a recunoaşte 
cu solemnitate Legea lui Dumnezeu. Ca urmare a acestei porunci 
au părăsit tabăra de la Ghilgal nu numai bărbaţii, ci şi „femeile, 
copiii şi străinii care mergeau în mijlocul lor“ (Iosua 8, 30-35) şi au 
trecut prin ţara vrăjmaşilor lor, prin valea Sihem, aproape de centrul 
țării. Cu toate că erau înconjurați de inamici încă neizgoniţi, se aflau 
totuşi în siguranţă sub adăpostul lui Dumnezeu, atât timp cât Îi erau 
credincioşi. Ca şi pe timpul lui Iacov, „groaza lui Dumnezeu s-a 
răspândit peste cetăţile care îi înconjurau“ (Geneza 35, 5) şi evreii 
au rămas nevătămaţi. 

Locul prevăzut pentru acest serviciu divin solemn era sfinţit prin 
legăturile cu viaţa părinţilor lor. Aici Îi înălţase Avraam lui Iehova 
cel dintâi altar în ţara Canaan. Aici îşi întinseseră Avraam şi lacov 
corturile. Aici cumpărase Iacov ogorul în care seminţiile urmau să 
îngroape trupul mort al lui Iosif. Tot aici era fântâna pe care Iacov o 
săpase şi stejarul sub care îngropase idolii familiei lui. 

Locul ales era unul dintre cele mai frumoase din întreaga Pa- 
lestină şi era vrednic de a fi locul unde să se desfăşoare această 
însemnată şi impunătoare scenă. Între munţii sterpi se întindea ade- 

menitoare valea plăcută cu câmpiile ei verzi împodobite cu flori 
sălbatice şi, din loc în loc, cu livezi de măslini, udate de apele izvoa- 
relor vii. Ebal şi Garizim, pe cele două laturi ale văii, se apropiau 
unul de altul, iar partea de jos a lor părea să creeze un amvon na- 
tural, aşa încât fiecare cuvânt rostit pe unul din ei era auzit lămurit 
pe celălalt, în timp ce colinele munţilor ce se trag înapoi oferă loc 
pentru o adunare numeroasă. 

Potrivit cu instrucțiunile date de Moise, s-a zidit pe muntele Ebal 
un mare monument din pietre. Pe aceste pietre, acoperite mai întâi cu 
un strat de tencuială, s-a scris legea — nu numai Cele Zece Porunci 
vestite pe muntele Sinai şi săpate pe cele două table de piatră, ci 
şi legile date lui Moise şi scrise de el într-o carte. Lângă acest 
monument a fost ridicat un altar din pietre necioplite, pe care s-au 
adus Domnului jertfe. Faptul că altarul a fost aşezat pe muntele Ebal, 
munte pe care trebuia să fie rostit blestemul, era plin de însemnătate 
şi arăta că Israel, pentru că se abătuse de la Legea lui Dumnezeu, îşi 
atrăsese mânia Lui îndreptăţită şi ar fi fost lovit de acest blestem fără 
întârziere dacă nu ar fi fost ispăşirea Domnului Hristos, reprezentată 
prin altarul jertfelor. 

Şase seminţii — toate descendente din Lea şi Rahela — au 
fost aşezate de muntele Garizim; iar cele descendente din roabe, 
împreună cu Ruben şi Zabulon, s-au rânduit pe muntele Ebal, preoţii 
împreună cu chivotul Legii rămânând în valea de la mijloc. Printr-un 
semnal de trâmbiţă s-a vestit tăcerea şi apoi Iosua, în liniştea aceea 
profundă şi în prezenţa acelei mari adunări, stând lângă chivotul 
sfânt, a citit binecuvântările care aveau să vină de pe urma ascultării 
de Legea lui Dumnezeu. Toate seminţiile de pe Garizim au răspuns 
cu amin. Apoi a citit blestemele şi seminţiile de pe Ebal au rostit 
şi ele aprobarea lor, mii şi mii de glasuri unindu-se ca glasul unui 
singur om, într-un răspuns solemn. A urmat apoi citirea Legii lui 
Dumnezeu şi a rânduielilor şi drepturilor date lor prin Moise. 

Israel primise Legea de pe Sinai direct din gura lui Dumnezeu, 
iar preceptele ei sfinte, scrise cu însuşi degetul Lui, mai erau încă 
păstrate în chivotul Legii. Acum, au mai fost scrise o dată şi toți pu- 
teau să le citească. Toţi aveau privilegiul să vadă personal condiţiile 
legământului, pe temeiul căruia puteau să rămână în stăpânirea ţării 
Canaanului. Toţi trebuia să arate că-şi însuşeau condiţiile legămân- 
tului şi să-şi dea asentimentul faţă de bine-cuvântările şi blestemele 

care rezultau de pe urma ținerii sau lepădării acestora. Legea nu 
numai că a fost scrisă pe pietrele monumentului ridicat, dar a fost 
citită personal de Iosua, în auzul întregului Israel. Numai cu puține 
săptămâni înainte, Moise dăduse poporului, sub formă de cuvântări, 
întreaga carte a Deuteronomului, dar Iosua le-a citit acum Legea din 
nou. 

Citirea Legii a fost ascultată nu numai de bărbații din Israel, dar 
şi de „femei şi copii“, deoarece avea mare însemnătate ca şi ei să-şi 
cunoască datoria. Cu privire la legile Lui, Dumnezeu îi poruncise 
lui Israel următoarele: „Puneţi-vă dar în inimă şi în suflet aceste 
cuvinte pe care vi le spun. Să le legaţi ca un semn de aducere aminte 
pe mâinile voastre şi să fie ca nişte fruntarii între ochii voştri. Să 
înveţi pe copiii voştri în ele şi să le vorbiţi despre ele.... Şi atunci 
zilele voastre şi zilele copiilor voştri, în ţara pe care Domnul a jurat 
părinţilor voştri că le-o va da, vor fi tot atât de multe cât vor fi zilele 
cerurilor deasupra pământului“ (Deuteronom 11, 18-21). 

În fiecare al şaptelea an, întreaga Lege trebuia să fie citită în 
adunarea întregului Israel, după cum poruncise Moise: „La fiecare 
şapte ani, pe vremea anului iertării, la sărbătoarea corturilor, când 
tot Israelul va veni să se înfăţişeze înaintea Domnului, Dumnezeului 
tău, în locul pe care-l va alege El, să citeşti legea aceasta înaintea 
întregului Israel, în auzul lor. Să strângi poporul, femeile, copiii şi 
străinul care va fi în cetăţile tale, ca să audă şi să înveţe să se teamă 
de Domnul, Dumnezeul vostru, să păzească şi să împlinească toate 
cuvintele legii acesteia. Pentru ca şi copiii lor, care n-o vor cunoaşte, 
s-o audă şi să înveţe să se teamă de Domnul, Dumnezeul vostru în 
tot timpul cât veţi trăi în ţara pe care o veţi lua în stăpânire, după ce 
veţi trece Iordanul“ (Deuteronom 31, 10-13). 

Satana lucrează fără răgaz şi caută să schimbe cele rostite de 
Dumnezeu, să orbească mintea şi să întunece înţelegerea şi, în felul 
acesta, să-i ducă pe oameni la păcat. Din cauza aceasta caută Dom- 
nul să le spună aşa de amănunţit şi să lămurească lucrurile atât de 
bine, încât să nu fie nevoie ca cineva să pornească pe căi greşite. 
Dumnezeu caută fără încetare să-i atragă pe oameni cu totul sub 
protecţia Sa, pentru ca Satana să nu poată exercita asupra lor puterea 
lui înşelătoare şi îngrozitoare. Domnul S-a coborât pentru a vorbi cu 
însuşi glasul Său, pentru a scrie cu însuşi degetul Său oracolele vii. 
Cuvintele acestea sfinte, toate pline de viaţă şi adevăr măreț, le-au 

fost date oamenilor ca o călăuză desăvârșită. Întrucât Satana este 
hotărât să îndepărteze atenția oamenilor de la ele şi să abată pe alte 
căi iubirea faţă de făgăduinţele Domnului şi cerinţele Lui, e nevoie 
de o sârguinţă şi mai mare pentru a le înrădăcina în minte şi a le 
întipări în inimă. O mai mare atenţie să fie manifestată de aceia care 
instruiesc poporul în cele religioase, ca să-i înveţe pe oameni faptele 
şi învăţăturile istoriei biblice, cum şi avertismentele şi poruncile 
Domnului. Acestea să fie prezentate într-o vorbire simplă şi adaptată 
chiar la puterea de pricepere a copiilor. Să fie o parte din obligaţiile 
pastorilor şi ale părinţilor, de a căuta ca tineretul să fie învăţat în cele 
ale Sfintelor Scripturi. 

Părinţii pot şi trebuie să-i cointereseze pe copiii lor în diferitele 
cunoştinţe ce se află pe paginile Sfintelor Scripturi. Dar dacă vor să-i 
câştige pe fiii şi fiicele lor pentru Cuvântul lui Dumnezeu, trebuie 
să aibă ei înşişi interes pentru el. Ei trebuie să fie buni cunoscători 
ai învățăturilor lui şi să le vorbească despre ele aşa cum a poruncit 
Dumnezeu lui Israel: „când vei fi acasă, când vei merge în călătorie, 
când te vei culca şi când te vei scula“ (Deuteronom 11, 19). Aceia 
care doresc ca fiii şi fiicele lor să-L iubească pe Dumnezeu şi să-L 
cinstească trebuie să vorbească despre bunătatea Lui, despre slava şi 
puterea Lui, aşa cum sunt descoperite în Cuvântul Lui şi în lucrările 
creaţiunii. 

Fiecare capitol, fiecare verset din Biblie este o comunicare făcută 
de Dumnezeu oamenilor. Trebuie să ne legăm prescripţiile ei ca 
semn la mâini şi ca fruntarii între ochi. Dacă prescripţiile acestea ar 
fi studiate şi îndeplinite, poporul lui Dumnezeu, ca şi izraeliţii pe 
vremuri, ar fi călăuzit ziua de stâlpul de nor, iar noaptea de stâlpul 
de foc. 

Din Sihem, izraeliţii s-au înapoiat în tabăra lor din Ghilgal. Aici 
au fost căutaţi de o delegaţie specială care dorea să încheie un 
legământ cu ei. Delegații susțineau că ar veni dintr-o ţară îndepărtată, 
iar lucrul acesta părea să fie confirmat de înfăţişarea lor. Hainele lor 
erau vechi şi zdrenţuite, încălţămintea peticită, proviziile mucegăite, 
iar burdufurile pe care le foloseau ca vase pentru vin erau vechi, rupte 
şi legate pe alocuri, ca şi cum pe drum ar fi căutat să le peticească în 
grabă. 

În ţara lor îndepărtată, pe cât se părea dincolo de hotarele Palesti- 
nei, concetăţenii lor, după cum spuneau ei, au auzit despre minunile 
pe care le făcuse Dumnezeu pentru poporul Său şi-i trimiseseră pe 
ei ca să încheie un legământ cu Israel. Evreii fuseseră avertizaţi în 
chip hotărât să nu încheie legământ cu locuitorii idolatri din Canaan 
şi, de aceea, în inima conducătorilor s-a născut îndoiala cu privire la 
faptul că cele spuse de străini ar fi adevărate. „Poate că voi locuiţi 
în mijlocul nostru“ — au zis ei. La aceasta, delegaţii au răspuns 
doar: „Noi suntem robii tăi“ (Iosua 9, 10). Dar când Iosua i-a în- 
trebat neocolit: „Cine sunteţi voi şi de unde veniţi?“, ei au repetat 
cele spuse mai înainte, iar ca dovadă a sincerităţii au adăugat: „lată, 
pâinea noastră era caldă când am luat-o ca merinde de acasă, în ziua 
când am plecat să venim la voi, şi acum s-a uscat şi s-a mucegăit. 
Burdufurile acestea de vin, când le-am umplut erau noi de tot, şi 
iată-le s-au rupt; hainele şi încălţămintea noastră s-au învechit de 
lungimea prea mare a drumului“. 

Cuvintele acestea au biruit. Evreii „n-au întrebat pe Domnul“. 
„Losua a făcut pace cu ei şi a încheiat un legământ prin care trebuia să- 
i lase cu viaţă şi căpeteniile adunării le-au jurat lucrul acesta“. Aşa s- 
a încheiat acest legământ. După trei zile, s-a descoperit adevărul. „Au 
aflat că erau vecini cu ei şi că locuiau în mijlocul lor“. Gabaoniţii, 
ştiind că era cu neputinţă să li se împotrivească evreilor, s-au folosit 
de vicleşug pentru a-şi salva viaţa. 

Mare a fost consternarea israeliților când au aflat înşelăciunea la 
care au fost supuşi, iar neplăcerea lor a sporit şi mai mult când, la 
trei zile de mers, au dat de cetățile gabaoniților, aproape în mijlocul 
tării. „Toată adunarea a cârtit împotriva căpeteniilor“, dar acestea 
din urmă s-au temut să calce legământul, cu toate că fusese câştigat 
prin înşelăciune, pentru că „le juraseră pe Domnul, Dumnezeul lui 
Israel“. „Şi copii lui Israel nu i-au omorât.“ Gabaoniţii s-au îndatorat 
să lepede idolatria şi să I se închine lui Iehova, iar păstrarea vieţii lor 
nu era o violare a poruncii lui Dumnezeu de a-i nimici pe canaaniţii 
idolatri. Prin urmare, prin jurământul lor, evreii nu se învoiseră 
să comită păcat. ŞI, cu toate că fusese câştigat prin înşelăciune, 
jurământul nu trebuia să fie desconsiderat. Îndatorirea pentru care 
cineva s-a legat prin cuvântul său trebuie să fie considerată sfântă, 
dacă aceasta nu-l obligă să comită o faptă rea. Nici o chibzuinţă 
cu privire la foloase, răzbunare sau privilegii personale nu poate să 
tulbure în vreun fel statornicia unei făgăduinţe sau a unui jurământ. 
„Buzele mincinoase sunt urâte Domnului“. „Când va putea să se 
suie la muntele Domnului? Cine se va ridica până la locul Lui cel 
sfânt? Cel ce nu-şi ia vorba înapoi, dacă face un jurământ în paguba 
lui“ (Proverbe 12, 22; Psalmii 24, 3; 15, 4). 

Gabaoniţilor li s-a îngăduit să trăiască, dar au fost daţi ca robi 
sanctuarului, făcând diferite munci în tabără. „Iosua le-a făcut aşa 
cum hotărâse ... din ziua aceea i-a pus să taie lemne şi să scoată apă 
pentru adunare şi pentru altarul Domnului.“ Plini de recunoştinţă, 
ei au primit condiţiile acestea, înțelegând că au greşit şi că trebuia 
să fie bucuroşi că-şi răscumpărau viaţa cu orice condiţie. „lată-ne 
în mâinile tale; fă cu noi ce vei crede că este bine şi drept să faci“ 
— i-au spus ei lui Iosua. Sute de ani, urmaşii lor au fost legaţi de 
serviciul sanctuarului. 

Teritoriul gabaoniţilor cuprindea patru cetăţi. Populaţia nu era 
sub domnia unui singur rege, ci erau cârmuiţi de bătrâni sau senatori. 
Cea mai însemnată dintre aceste cetăţi „era o cetate mare, ca una 
din cetăţile împărăteşti şi toţi bărbaţii ei erau viteji“. E un exemplu 
izbitor despre groaza pe care izraeliţii le-o insuflaseră locuitorilor 
Canaanului, faptul că locuitorii unei astfel de cetăţi au recurs la un 
mijloc atât de umilitor pentru a-şi salva viaţa. 

Dar le-ar fi fost mai bine gabaoniţilor dacă s-ar fi purtat cu since- 
ritate faţă de Israel. În timp ce supunerea faţă de Iehova le-a asigurat 

păstrarea vieții, înşelăciunea le-a adus numai ocară şi robie. Dumne- 
zeu luase măsuri pentru ca toți cei care, părăsind păgânismul, doreau 
să se unească cu Israel să aibă parte de binecuvântările legământului. 
Ei erau cuprinşi în expresia: „străinul care locuieşte în mijlocul tău“ 
ŞI, cu câteva excepţii, această clasă de oameni trebuia să se bucure 
de aceleaşi favoruri şi privilegii ca şi Israel. Porunca Domnului suna 
astfel: 

„Dacă un străin vine să locuiască împreună cu voi în ţara voastră, 
să nu-l asupriţi. Să vă purtaţi cu străinul care locuieşte între voi ca şi 
cu băştinaşul din mijlocul vostru.“ (Leviticul 19, 33.34). Cu privire 
la Paşte şi aducerea de jertfe se dăduse porunca: „Să fie o singură 
lege pentru toată adunarea, atât pentru voi cât şi pentru străinul care 
locuieşte în mijlocul vostru ... cu străinul să fie ca şi cu voi înaintea 
Domnului“ (Numeri 15, 15). 

Acestea ar fi fost condiţiile pe temeiul cărora ar fi fost primiţi 
gabaoniţii dacă n-ar fi recurs la înşelăciunea de care s-au folosit. 
Nu era o umilinţă uşor de suportat pentru locuitorii unei „cetăţi 
împărăteşti“, ai cărei cetăţeni erau cu toţii „viteji“, ca timp de sute 
de ani să fie făcuţi tăietori de lemne şi cărăuşi de apă. Dar, pentru 
ca să poată înşela, au luat haina sărăciei şi aceasta a rămas lipită 
de ei, ca o emblemă a robiei veşnice. În felul acesta starea lor de 
robie a mărturisit, câtă vreme au trăit ei şi urmaşii lor, despre ura lui 
Dumnezeu faţă de înşelăciune. 

Supunerea cetăţii Gabaon în faţa lui Israel i-a umplut de spaimă 
pe împărații Canaanului. Imediat au luat măsuri pentru a se răzbuna 
pe aceia care încheiaseră pace cu năvălitorii. Sub conducerea lui 
Adoni-ţedec, împăratul Ierusalimului, cinci împărați ai Canaanului 
au încheiat un pact împotriva gabaoniţilor. Procedeul lor a fost rapid. 
Gabaoniţii nu erau pregătiţi să se apere şi i-au trimis o solie lui Iosua, 
la Ghilgal: „Nu părăsi pe robii tăi, suie-te la noi în grabă, izbăveşte- 
ne, dă-ne ajutor; căci toţi împărații amoriţilor care locuiesc pe munte, 
s-au strâns împotriva noastră“. Primejdia îi ameninţa nu numai pe 
gabaoniţi, ci şi pe izraeliţi. Cetatea aceasta domina 'Trecătorile ce 
duceau către partea centrală şi sudică a ţării, iar acestea trebuia să 
fie păstrate dacă urma să fie cucerită ţara. 

Iosua s-a pregătit în grabă pentru eliberarea Gabaonului. Locu- 
itorii cetăţii asediate s-au temut că, din cauza înşelăciunii la care 
au recurs, el va neglija apelul lor; dar, întrucât ei s-au supus stă- 

pânirii lui Israel şi au acceptat să se închine lui Dumnezeu, el s-a 
simţit îndatorat să-i apere. De astă dată n-a acţionat fără sfat divin şi 
Dumnezeu l-a încurajat să pornească la luptă. „Nu te teme de ei“ — 
spunea solia dumnezeiască, „căci îi dau în mâinile tale şi nici unul 
din ei nu va putea să stea împotriva ta“. De aceea „losua s-a suit din 
Ghilgal, el şi toţi oamenii de război şi toţi cei viteji“. 

Mărşăluind toată noaptea, oastea a ajuns în faţa Gabaonului dimi- 
neaţa. Împărații aliaţi de-abia îşi aşezaseră oștile în jurul cetăţii, când 
Iosua s-a năpustit asupra lor. Atacul a adus înfrângerea desăvârşită a 
asediatorilor. Mulțimea fără număr a fugit dinaintea lui Iosua prin 
trecătoare, către Bet-Horon, şi, după ce au ajuns pe culmea munţilor, 
au coborât pe partea cealaltă a coastei abrupte. Aici s-a abătut asupra 
lor o grindină grozav de mare. „Domnul a făcut să cadă din cer, 
peste ei, pietre mari ... cei ce au murit de pietrele grindinii au fost 
mai mulţi decât cei ucişi cu sabia de copiii lui Israel“. 

În timp ce amoriţii fugeau de le scăpărau picioarele, cu nădejdea 
de a găsi un adăpost undeva în munţi, Iosua, privind de pe înălțime, 
a văzut că ziua era prea scurtă pentru a-şi termina lucrarea. Dacă 
vrăjmaşii nu erau complet înfrânți, s-ar fi adunat iarăşi după un scurt 
timp şi ar fi reînceput lupta. „Atunci Iosua a vorbit Domnului ... 
şi a zis în faţa lui Israel: «Opreşte-te, soare, asupra Gabaonului şi 
tu, lună, asupra văii Aialonului!» Şi soarele s-a oprit şi luna şi-a 
întrerupt mersul până ce poporul şi-a răzbunat pe vrăjmaşii lui.... 
Soarele s-a oprit în mijlocul cerului şi nu s-a grăbit să apună aproape 
o zi întreagă“. 

Înainte de apusul soarelui se şi împlinise făgăduinţa lui Dumne- 
zeu faţă de Iosua. Întreaga oştire vrăjmaşă fusese dată în mâinile lui. 
Ziua aceasta urma să rămână mult timp în amintirea israeliților. „N-a 
mai fost nici o zi ca aceea, nici înainte, nici după aceea, când Dom- 
nul să fi ascultat glasul unui om; căci Domnul lupta pentru Israel“. 
„Soarele şi luna se opresc în locuinţa lor, de lumina săgeţilor Tale 
care pornesc, de strălucirea suliţei Tale, care luceşte. Tu cutreieri 
pământul în urgia Ta, zdrobeşti neamurile în mânia Ta. leşi ca să 
izbăveşti pe poporul Tău“ (Habacuc 3, 11-13). 

Spiritul lui Dumnezeu a inspirat rugăciunea lui losua, pentru ca 
încă o dată să se demonstreze puterea Dumnezeului lui Israel. Cele 
cerute nu evidenţiau o încumetare din partea marelui conducător. 
Iosua primise făgăduinţa că Dumnezeu dorea să îi înfrângă pe aceşti 

vrăjmaşi; cu toate acestea, el s-a trudit tot atât de mult ca şi cum 
victoria ar fi fost câştigată numai de oastea lui Israel. El a făcut 
tot ce putea face energia omenească şi apoi a strigat în credinţă 
după ajutorul dumnezeiesc. Taina succesului său stă în unirea puterii 
dumnezeieşti cu străduinţele omeneşti. Aceia care realizează cel mai 
mult sunt cei care se sprijină mai hotărât pe braţul Celui Atotputernic. 
Bărbatul care a poruncit: „Opreşte-te, soare, asupra Gabaonului şi 
tu, lună, asupra văii Aialonului“, este acelaşi care, în tabăra de la 
Ghilgal, prosternat la pământ, a petrecut ore întregi în rugăciune. 
Oamenii rugăciunii sunt oamenii puterii. 

Această mare minune dă mărturie despre faptul că toată crea- 
ţiunea stă sub stăpânirea Creatorului. Satana caută să le ascundă 
oamenilor lucrarea divină în lumea naturală, să ţină ascunsă priviri- 
lor neostenita muncă creatoare a marii cauze primare. Prin această 
minune sunt supuşi ocării toţi aceia care înalţă natura mai presus de 
Dumnezeul naturii. După voinţa Sa, Dumnezeu a poruncit puterilor 
naturii să se dezlănţuie asupra oştirii vrăjmaşilor: „foc şi grindină, 
zăpadă şi ceaţă, vânturi năpraznice care împlinesc poruncile Lui“ 
(Psalmii 148, 8). Atunci când amoriţii păgâni şi-au propus să se 
împotrivească planurilor Lui, Dumnezeu a intervenit, aruncând „o 
grindină mare din cer“ asupra vrăjmaşilor lui Israel. Ni se vorbeşte 
despre o mare bătălie care va avea loc în vremurile de pe urmă ale 
istoriei pământului, când Domnul va deschide arsenalul Său şi va da 
la iveală uneltele mâniei Sale (Ieremia 50, 25). „Ai ajuns tu până la 
cămările zăpezii?“ — întreabă El. „Ai văzut tu cămările grindinii, 
pe care le păstrez pentru vremurile de strâmtorare, pentru zilele de 
război şi de bătălie?“ (lov 38, 22.23). 

Apocalipsul descrie prăpădul care va avea loc atunci când „din 
scaunul de domnie va ieşi un glas tare, care va zice: «S-a isprăvit!»“ 
El spune: „O grindină mare, ale cărei boabe cântăreau aproape un 
talant, a căzut din cer peste oameni“ (Apocalipsa 16, 17.21). 


Capitolul 48 — Împărţirea Canaanului 


Biruinţa de la Bet-Horon a fost urmată de o grabnică cucerire 
a părții de miazăzi a Canaanului. „Iosua a bătut astfel toată ţara, 
muntele, partea de miazăzi, câmpia şi costişele şi a bătut pe toţi 
împărații; n-a lăsat să scape nimeni şi a nimicit cu desăvârşire tot ce 
avea suflare, cum poruncise Domnul, Dumnezeul lui Israel. Iosua 
i-a bătut de la Cades-Barnea până la Gaza, a bătut toată ţara Gosen 
până la Gabaon. Iosua a luat în acelaşi timp pe toţi împărații aceia şi 
țara lor, căci Domnul, Dumnezeul lui Israel, lupta pentru Israel. Şi 
Iosua, şi tot Israelul împreună cu el, s-a întors în tabără la Ghilgal“. 

Înspăimântate de succesul care însoţise oştirile lui Israel, tribu- 
rile din părțile de miazănoapte ale Palestinei au încheiat un tratat de 
alianţă împotriva lor. În fruntea acestei coaliţii se afla Iabin, împăra- 
tul Haţorului, un ţinut aşezat la apus de lacul Merom. „Au ieşit, ei şi 
toate oştirile lor împreună cu ei“. Oştirile acestea erau mult mai nu- 
meroase decât toate celelalte pe care le întâlniseră până aici izraeliţii 
în Canaan — „un popor fără număr, ca nisipul care este pe marginea 
mării, având cai şi care în foarte mare număr. Toți împărații aceştia 
au hotărât un loc de întâlnire şi au venit de au tăbărât împreună la 
apele Merom, ca să lupte împotriva lui Israel“. 

În apropiere de apele Merom, Iosua a năvălit asupra taberei 
aliaţilor şi le-a măcinat forţele. „Domnul i-a dat în mâinile lui Israel; 
ei i-au bătut şi i-au urmărit ... fără să lase să scape vreunul“. Carele 
şi caii care fuseseră mândria şi faima canaaniţilor nu trebuia să fie 
însuşite de izraeliţi. După porunca Domnului, carele au fost arse în 
foc, iar caii au fost făcuţi să şchiopăteze, în aşa fel încât să nu mai 
fie buni de luptă. Izraeliţii nu trebuia să-şi pună încrederea în care şi 
în cai, ci în „Numele Domnului, Dumnezeului lor“. 

Una câte una au fost cucerite cetăţile, iar Haţorul, capitala ali- 
aţilor, a fost arsă. Războiul a durat multă vreme, dar sfârşitul lui 
l-a găsit pe Iosua stăpân peste Canaan. „Apoi ţara s-a odihnit de 
război“. 

Dar, cu toate că puterea canaaniţilor fusese înfrântă, nu li s-au 
luat toate posesiunile. În apus, filistenii încă mai stăpâneau un podiş 
roditor de-a lungul coastei mării, în timp ce spre miazănoapte de ei 
se întindea ţinutul sidonienilor. Chiar şi Libanul era în stăpânirea 
vrăjmaşilor lui Israel. 

Cu toate acestea, losua nu trebuia să continue războiul. Marele 
conducător avea de îndeplinit o altă însărcinare înainte de a lăsa 
conducerea lui Israel. Întregul teritoriu — atât partea cucerită, cât şi 
cea necucerită — trebuia să fie împărţit între seminţii. Rămânea ca 
o datorie a fiecărei seminţii să-şi supună deplin propria moştenire. 
Dacă poporul se dovedea credincios faţă de Dumnezeu, El avea să îi 
izgonească pe vrăjmaşi de la ei. El le făgăduise să le dea o stăpânire 
şi mai întinsă dacă rămâneau credincioşi legământului Său. 

Împărţirea pământului le-a fost încredinţată lui Iosua şi lui Elea- 
zar, marele preot, împreună cu căpeteniile seminţiilor, cu care prilej 
a fost hotărât prin tragere la sorţi locul fiecărei seminţii. Moise în- 
suşi statornicise hotarele Canaanului, aşa cum trebuia împărțit între 
seminţii, după cucerirea lui, şi a ales câte o căpetenie din fiecare se- 
minţie care să ia parte la împărţire. Întrucât seminţia lui Levi fusese 
consacrată slujbei în sanctuar, ea a fost scoasă de la împărţirea prin 
tragere la sorţi; dar i-au fost date ca moştenire patruzeci şi opt de 
cetăţi în felurite părți ale ţării. 

Înainte de a începe împărţirea ţării, Caleb, însoţit de conducătorii 
seminţiei sale, s-a înfățișat cu o cerere specială. În afară de Iosua, 
Caleb era acum omul cel mai înaintat în vârstă din Israel. El şi 
Josua fuseseră singurii dintre iscoade care aduseseră un raport bun 
despre pământul făgăduit şi care îmbărbătaseră poporul să meargă 
şi să-l cucerească în Numele Domnului. Caleb i-a amintit acum 
lui Iosua făgăduinţa dată pe vremea aceea cu privire la răsplătirea 
credincioşiei sale: „ţara în care a călcat piciorul tău va fi moştenirea 
ta pe vecie, pentru tine şi pentru copiii tăi, pentru că ai urmat în 
totul voia Domnului, Dumnezeului tău“ (losua 14, 9-15). De aceea 
a prezentat cererea de a i se da Hebronul ca moştenire. Aici fusese 
vreme îndelungată patria lui Avraam, a lui Isaac şi a lui Iacov şi tot 
aici, în peştera Macpela, erau îngropaţi. 

Hebronul era reşedinţa temuţilor anachimi, a căror înfăţişare 
înspăimântătoare le îngrozise atât de mult pe iscoade, încât prin ei 
fusese nimicit curajul întregului Israel. Acesta era locul pe care, mai 

presus de oricare altul, încrezându-se în puterea lui Dumnezeu, îl 
alesese Caleb ca moştenire. 

„Acum, iată că Domnul“, a zis el, „m-a ţinut în viaţă cum a spus. 
Sunt patruzeci şi cinci de ani de când vorbea Domnul astfel lui Moise 
... ŞI acum Sunt în vârstă de optzeci şi cinci de ani. Şi astăzi sunt 
tot aşa de tare ca în ziua când m-a trimis Moise; am tot atâta putere 
cât aveam atunci, fie pentru luptă, fie ca să merg în fruntea voastră. 
Dă-mi dar muntele acesta, despre care a vorbit Domnul pe vremea 
aceea; căci ai auzit atunci că acolo sunt anachimi şi că sunt cetăţi 
mari Şi întărite. Domnul va fi poate cu mine şi-i voi izgoni, cum a 
spus Domnul“. Cererea aceasta era susţinută de fruntaşii lui Iuda. 
Caleb, ca unul care fusese ales din seminţia sa pentru împărţirea 
pământului, îi luase pe aceşti bărbaţi pentru ca împreună cu el să 
prezinte cererea, ca nu cumva să se trezească părerea că se foloseşte 
de autoritatea sa pentru scopuri egoiste. 

Cele cerute i-au fost acordate fără întârziere. Nimănui altcuiva 
nu i se putea încredința cu mai multă siguranţă cucerirea acestor 
cetăţi uriaşe. „Iosua a binecuvântat pe Caleb, fiul lui lefune, şi i-a dat 
ca moştenire Hebronul ... pentru că urmase în totul calea Domnului“. 
Îndurase împreună cu poporul său îndelungata călătorie prin pustiu 
şi avusese, în felul acesta, parte de dezamăgirile şi durerile celor 
vinovaţi. Cu toate acestea nu se plângea, ci preamărea îndurarea lui 
Dumnezeu care îl ocrotise prin pustie, în timp ce fraţii lui mureau. În 
mijlocul oboselilor, primejdiilor şi molimelor călătoriei prin pustie 
şi în anii de lupte, de când intrase în Canaan, Domnul îl păstrase 
în viaţă şi acum, când era în vârstă de peste optzeci de ani, puterea 
nu îi slăbise.... El n-a cerut pentru sine un ţinut gata cucerit, ci pe 
acela despre care iscoadele spuseseră în mod deosebit să nu poate fi 
cucerit. Cu ajutorul lui Dumnezeu avea să smulgă cetăţile acestea 
chiar din mâna uriaşilor acelora, în faţa cărora credinţa lui Israel se 
clătinase. Nu dorinţa după onoare sau mărire a inspirat cucerirea lui 
Caleb. 

Bătrânul şi viteazul luptător dorea să dea poporului o pildă care 
să-l onoreze pe Dumnezeu şi să încurajeze seminţiile să supună pe 
deplin pământul pe care părinţii lor l-au considerat de necucerit. 

Caleb a primit moştenirea după care inima lui tânjise timp de 
patruzeci de ani şi, prin credinţa că Dumnezeu va fi cu el, „a izgonit 
de acolo pe fiii lui Anac“ (losua 15, 14). După ce în felul acesta şi-a 

asigurat un pământ pentru sine şi casa sa, zelul lui n-a scăzut; el nu 
s-a aşezat pentru a se bucura în tihnă de moştenire, ci a pornit spre 
noi cuceriri, pentru fericirea naţiunii şi onoarea lui Dumnezeu. 

Laşii şi răsculătorii pieriseră în pustie; dar iscoadele neprihănite 
au mâncat din strugurii din Eşcol. Fiecăruia 1 s-a dat după credinţa 
lui. Necredincioşii au văzut cum li se împlinesc temerile. În pofida 
făgăduinţelor lui Dumnezeu, ei spuseseră că este cu neputinţă să 
fie cucerit Canaanul, şi nici nu l-au stăpânit. Dar aceia care s-au 
încrezut în Dumnezeu şi nu au privit atât de mult la greutăţile de 
învins, cât la puterea atotbiruitorului lor Ajutor, au intrat în ţara cea 
bună. Prin credinţă, eroii aceştia de demult „au cucerit împărăţii 
viteji în războaie, au pus pe fugă oştirile vrăjmaşe“. „Ceea ce câştigă 
biruinţa asupra lumii este credinţa noastră“ (Evrei 11, 33.34; 1 loan 
5, 4). 

O altă cerere cu privire la împărțirea pământului a trădat o altă 
stare de spirit, cu totul deosebită de a lui Caleb. Ea a fost prezentată 
de copiii lui Iosif, de seminția lui Efraim şi de jumătate din seminția 
lui Manase. Văzând numărul lor mare, semințiile acestea au cerut o 
întindere îndoită de pământ. Teritoriul lor era cel mai bogat din ţară 
şi cuprindea podişul roditor al Saronului; dar multe dintre cele mai 
de seamă cetăţi din vale erau încă sub stăpânirea canaaniţilor, iar 
seminţiile ezitau, din cauza oboselii şi primejdiei, să-şi cucerească 
posesiunile şi doreau un alt teritoriu, în părțile deja cucerite ale ţării. 
Seminţia lui Efraim era chiar pe atunci una dintre cele mai mari din 
Israel, cum şi aceea din care făcea parte chiar şi losua, şi de aceea 
membrii ei se socoteau îndreptăţiţi la o atenţie deosebită. „Pentru 
ce“, au zis ei, „ne-ai dat un sorţ şi numai o parte când noi suntem 
un popor mare la număr şi Domnul ne-a binecuvântat până acum?“ 
(Iosua 17, 14-18). Dar n-au putut obţine nimic de la conducătorul 
neclintit, căci el nu s-a abătut de la stricta dreptate. 

Răspunsul lui a fost: „Dacă sunteţi un popor mare la număr, 
suiţi-vă în pădure şi tăiaţi-o, ca să vă faceţi loc în ţara fereziţilor şi 
a refaimiţilor, pentru că muntele lui Efraim este prea strâmt pentru 
voi“. 

Replica lor a arătat adevărata cauză a plângerii. Le lipseau cre- 
dința şi curajul de a-i izgoni pe canaaniţi: „Muntele nu ne va ajunge, 
şi toți canaaniţii ... care locuiesc în vale ... au care de fier“. 

Puterea Dumnezeului lui Israel fusese garantată poporului Lui, 
iar dacă efraimiţii ar fi avut curajul şi credinţa lui Caleb, nici un 
vrăjmaş nu ar fi putut sta înaintea lor.... Iosua a luat hotărât poziţie 
împotriva dorinţei lor vădite de a scăpa de oboseală şi de primejdie. 
„Voi sunteţi un popor mare la număr şi puterea voastră este mare, nu 
veţi avea un singur sorţ. Ci veţi avea muntele, căci veţi tăia pădurea, 
şi ieşirile ei vor fi ale voastre şi veţi izgoni pe canaaniţi cu toate 
carele lor de fier şi cu toată tăria lor“. În felul acesta, argumentele 
lor au fost îndreptate chiar împotriva lor. Dacă erau un popor atât de 
numeros, cum susțineau, trebuia să fie în stare să meargă pe propria 
lor cale, ca şi fraţii lor. Cu ajutorul lui Dumnezeu, nu trebuia să se 
teamă de carele de fier ale vrăjmaşilor. 

Până acum, Ghilgal fusese capitala naţiunii şi locul unde se afla 
cortul întâlnirii. De acum, acest cort trebuia să fie mutat în locul 
hotărât pentru rămânerea lui permanentă. Locul acesta era Silo, un 
orăşel din partea de moştenire a lui Efraim. Se afla aproape în inima 
țării şi se putea ajunge uşor la el din orice direcţie. Aici era o parte 
a ţării deja cucerită, aşa că închinătorii nu erau tulburaţi. „Toată 
adunarea copiilor lui Israel s-a strâns la Silo şi au aşezat acolo cortul 
întâlnirii. ţara era supusă înaintea lor.“ (Iosua 18, 1-10). Seminţiile 
care încă se mai aflau în tabără când a plecat cortul întâlnirii din 
Ghilgal, l-au urmat şi şi-au întins corturile lângă Silo. Seminţiile 
acestea au rămas aici până când s-au răspândit la pământurile lor. 

Chivotul a rămas trei sute de ani în Silo, până când, din pricina 
păcatelor casei lui Eli, a căzut în mâinile filistenilor, iar Silo a fost 
nimicit. Chivotul legământului n-a mai fost adus înapoi în cortul 
întâlnirii de acolo, serviciul din sanctuar a fost mutat în cele din 
urmă în templul din Ierusalim, iar Silo a ajuns un loc fără însem- 
nătate. Numai ruinele arătau locul unde se aflase pe vremuri. Cu 
mult timp după aceea, soarta lui a fost folosită pentru a avertiza 
Ierusalimul. „Duceţi-vă dar la locul care-Mi fusese închinat la Silo“, 
spunea Domnul prin proorocul Ieremia, „unde pusesem să locuiască 
odinioară Numele Meu, şi vedeţi ce i-am făcut din pricina răutăţii 
poporului Meu Israel ... şi acum ... voi face Casei peste care este 
chemat Numele Meu, în care vă puneţi încrederea, şi locului pe care 
l-am dat vouă şi părinţilor voştri, îi voi face întocmai cum am făcut 
lui Silo“ (Ieremia 7, 12-14). 

„După ce au isprăvit de împărţit ţara“ şi fiecărei seminţii i s-a 
dat moştenirea ei, şi-a prezentat şi losua cererea. Ca şi lui Caleb, i 
se dăduse o făgăduinţă deosebită cu privire la moştenire; cu toate 
acestea, el nu a cerut o provincie întreagă, ci numai o cetate. „După 
porunca Domnului, i-au dat cetatea pe care o cerea el.... El a zidit 
cetatea din nou şi şi-a aşezat locuinţa acolo“ (losua 19, 49.50). 
Numele dat cetăţii a fost Tinat-Serah, adică „partea care a rămas“ — 
o mărturie dăinuitoare despre caracterul nobil şi starea sufletească 
plină de lepădare de sine a cuceritorului care, în loc să fie primul 
care-şi lua partea din pradă, a aşteptat cu cererea până când şi cel 
mai umil din popor şi-a primit partea. 

Şase dintre cetăţile încredințate leviţilor — câte trei de fiecare 
parte a lordanului-au fost rânduite ca cetăţi de scăpare, în care să 
afle refugiu ucigaşul care fugea acolo. Cetățile acestea fuseseră 
rânduite de Moise ca „cetăţi de scăpare, unde să poată scăpa ucigaşul 
care va omori fără voie. Aceste cetăţi să vă slujească drept cetăţi 
de scăpare împotriva răzbunătorului sângelui, pentru ca ucigaşul 
să nu fie omorât înainte de a se înfăţişa în faţa adunării ca să fie 
judecat“ (Numeri 35, 11.12), zicea el. Această milostivă întocmire 
era necesară din cauza vechiului obicei al răzbunării personale, 
obicei după care obligaţia de a-l pedepsi pe ucigaş îi revenea celei 
mai apropiate rude sau celui mai apropiat moştenitor al mortului. În 
cazurile în care vina era dovedită, judecătorii nu mai aveau nevoie 
să mai aştepte vreo înfăţişare. I se îngăduia răzbunătorului să-l 
urmărească pe criminal pretutindeni şi să-l ucidă oriunde l-ar fi găsit. 
Domnul nu a socotit că este bine să desființeze atunci acest obicei, 
dar S-a îngrijit de siguranţa acelora care ucideau pe cineva fără voie. 

Cetățile de scăpare erau în aşa fel împărțite, încât din oricare 
parte a ţării se putea ajunge la ele după un drum de o jumătate 
de zi. Drumurile care duceau la ele erau totdeauna ţinute în bună 
stare; pretutindeni de-a lungul drumului trebuia să fie tăblițe de 
semnalizare, pe care stătea scris cu litere mari şi uşor de înţeles 
„Spre adăpost“, pentru ca cel fugărit să nu mai întârzie nici o clipă. 
Oricine putea să se folosească de această înlesnire, fie evreu, fie 
străin, fie trecător. Dar, dacă cel nevinovat nu trebuia să fie ucis 
în chip pripit, nici cel vinovat nu trebuia să rămână nepedepsit. 
Cazul fugarului trebuia să fie cercetat de autorităţile locului, după 
dreptate, şi numai dacă nu era găsit vinovat de presupusa ucidere 

urma să fie adăpostit în cetatea de scăpare. Vinovatul era dat pe mâna 
răzbunătorului. Iar aceia care erau îndreptăţiţi la adăpostire puteau să 
aibă parte de ea numai cu condiţia de a rămâne în cetatea de scăpare. 
Dacă părăsea graniţele prescrise şi era găsit de răzbunătorul sângelui, 
trebuia să plătească cu viaţa dispreţuirea grijii lui Dumnezeu. La 
moartea marelui preot, li se dădea totuşi libertate acelora care-şi 
aflaseră adăpost în cetatea de scăpare să se înapoieze la posesiunile 
lor. 

La cercetarea unui caz de moarte, pârâtul nu trebuia să fie con- 
damnat pe temeiul mărturiei unui singur martor, chiar dacă împreju- 
rările ar fi vorbit cu tărie împotriva lui. Porunca Domnului glăsuia 
astfel: „Dacă un om omoară pe cineva, ucigaşul să fie pedepsit pe 
mărturia martorilor. Un singur martor nu va fi de ajuns ca să fie 
osândit cineva la moarte“ (Numeri 35, 30). Domnul Hristos a fost 
Acela care i-a dat lui Moise instrucțiunile acestea pentru Israel şi, 
atunci când El Se afla personal cu ucenicii Săi pe pământ şi-i învăţa 
cum să se poarte cu cel greşit, Marele Învățător a repetat învăţătura 
că mărturia unui singur om nu este îndestulătoare pentru a declara 
nevinovat sau pentru a osândi pe cineva. Vederile şi părerile unui 
singur om nu trebuie să fie decisive în problemele aflate în discuţie. 
În toate aceste cazuri, trebuie ca doi sau mai mulţi să fie uniţi şi să 
poarte răspunderea împreună, „pentru ca orice vorbă să fie sprijinită 
pe mărturia a doi sau trei martori“ (Matei 18, 16). 

Dacă cel cercetat pentru omor era găsit vinovat, nu trebuia să fie 
eliberat pentru vreo plată sau amendă oarecare. „Dacă varsă cineva 
sângele omului, şi sângele lui să fie vărsat de om“. „Să nu primiţi 
răscumpărare pentru viaţa unui ucigaş vinovat de moarte, ci să fie 
pedepsit cu moartea“, „chiar şi de la altarul Meu să-l smulgi, ca 
să fie omorât“, spunea porunca lui Dumnezeu; „căci sângele celui 
nevinovat pângăreşte ţara; şi ispăşirea sângelui vărsat în ţară nu se 
va putea face decât prin sângele celui ce-l va vărsa“ (Geneza 9, 6; 
Numeri 35, 31.33; Exodul 21, 14). Siguranţa şi curăţia poporului 
cereau ca păcatul uciderii să fie pedepsit cu asprime. Viaţa omului, 
pe care numai Dumnezeu o poate da, trebuie să fie socotită ca ceva 
sfânt. 

Cetățile de scăpare rânduite pentru poporul Său din vechime 
erau o preînchipuire a refugiului rânduit în Domnul Isus Hristos. 
Acelaşi Mântuitor îndurător care a creat cetăţile acestea de scăpare 

a creat, prin vărsarea propriului Său sânge, un adăpost sigur pentru 
călcătorul Legii lui Dumnezeu, în care să afle scăpare de moartea 
a doua. Nici o putere nu este în stare să smulgă din mâinile Sale 
sufletele care caută la El iertare. „Acum dar nu este nici o osândire 
pentru cei ce sunt în Hristos Isus“. „Cine-i va osândi? Hristos a 
murit! Ba mai mult, El a şi înviat, stă la dreapta lui Dumnezeu şi 
mijloceşte pentru noi“, pentru ca „să găsim o puternică îmbărbătare 
noi, a căror scăpare a fost să apucăm nădejdea care ne era pusă 
înainte“ (Romani 8, 1.34; Evrei 6, 18). 

Acela care alerga către cetatea de scăpare nu trebuia să zăbo- 
vească. Trebuia să-şi părăsească familia şi treburile. Nu mai avea 
timp să-şi ia rămas bun de la cei iubiţi ai săi. Viaţa lui era în pri- 
mejdie şi oricare alt interes trebuia să fie sacrificat faţă de acest unic 
scop — să ajungă la locul de scăpare. Oboseala era uitată, piedicile 
nu mai erau luate în seamă. Fugarul nu îndrăznea nici o clipă măcar 
să meargă mai încet până ajungea dincolo de zidurile cetăţii. 

Păcătosul este în primejdie de moarte veşnică atâta timp cât nu 
caută adăpost la Domnul Hristos; şi după cum şovăiala şi nepăsarea 
puteau să-l lipsească pe fugar de unica şansă de a supravieţui, tot 
astfel amânarea şi indiferența se pot dovedi a fi ruina sufletului. 
Satana, vrăjmaşul cel mare, este pe urmele oricărui suflet care a 
nesocotit Legea sfântă a lui Dumnezeu, iar acela care nu-şi dă seama 
de primejdia în care se află şi nu caută cu toată hotărârea scăpare în 
locul de veşnică adăpostire va cădea pradă pierzătorului. 

Prizonierul care părăsea vreodată cetatea de scăpare era lăsat în 
mâinile răzbunătorului sângelui. În felul acesta, poporul era învăţat 
să umble pe calea prevăzută de înţelepciunea infinită pentru siguranţa 
lui. În acelaşi fel, nu e îndeajuns ca păcătosul doar să creadă în 
Hristos în vederea iertării păcatelor sale, ci trebuie şi să rămână în 
EI, prin credinţă şi ascultare. „Căci, dacă păcătuim cu voia, după 
ce am primit cunoştinţa adevărului, nu rămâne nici o jertfă pentru 
păcate, ci doar o aşteptare înfricoşată a judecății şi văpaia unui foc 
care va mistui pe cei răzvrătiți“ (Evrei 10, 26.27). 

Două dintre seminţiile lui Israel, Gad şi Ruben, şi o jumătate a 
seminţiei lui Manase îşi primiseră moştenirea înainte de a fi trecut 
Iordanul. Pentru un popor de păstori, podişurile întinse şi pădurile 
bogate ale Galaadului şi Basanului ofereau păşuni cuprinzătoare 
pentru turmele şi cirezile lor, care constituiau o atracţie ce nu se afla 

nici în Canaan. Întrucât cele două seminţii şi jumătate doreau să se 
aşeze acolo, se îndatoraseră să dea partea lor de oameni înarmaţi 
care să-i însoţească pe fraţii lor de dincolo de Iordan, pentru a le da 
ajutor în războaie până ce şi aceştia vor fi intrat în moştenirea lor. Ei 
îşi împliniseră cu credincioşie făgăduinţa. Când 

cele zece seminţii au pătruns în Canaan, „fiii lui Ruben, fiii lui 
Gad şi jumătate din seminţia lui Manase ... aproape patruzeci de 
mii de bărbaţi, pregătiţi de război, au trecut, gata de luptă, înaintea 
Domnului în câmpia lerihonului“ (losua 4, 12.13). Ani de-a rândul, 
ei luptaseră plini de curaj alături de fraţii lor. Acum venise momentul 
să se întoarcă la pământurile lor. Şi, întrucât se uniseră cu fraţii lor la 
luptă, avuseseră parte şi de pradă, întorcându-se astfel la corturile lor 
„cu mari bogății“ şi „cu foarte multe turme şi cu o mare mulţime de 
argint, de aur, de aramă, de fier şi de îmbrăcăminte“, pe care trebuia 
să le împartă cu aceia care rămăseseră lângă familii şi turme. 

Urma ca ei să locuiască la oarecare depărtare de sanctuarul Dom- 
nului şi Iosua, cu strângere de inimă, s-a uitat cum pleacă, pentru 
că ştia cât de puternice vor fi, în viaţa lor singuratică şi călătoare, 
ispitele de a cădea în obiceiurile triburilor păgâne care locuiau la 
hotarele lor. 

În timp ce sufletul lui Iosua şi al celorlalţi conducători încă mai 
era apăsat de prevestiri îngrijorătoare, zvonuri ciudate au ajuns la 
ei. Cele două seminţii şi jumătate înălţaseră un altar mare, aseme- 
nea altarului din Silo, lângă Iordan, aproape de locul unde avusese 
loc trecerea minunată peste râu. Legea lui Dumnezeu oprea sub 
pedeapsa cu moartea introducerea altui cult decât acela ţinut la sanc- 
tuar. Dacă acesta era scopul acestui altar şi dacă rămânea în picioare, 
urma să îndepărteze poporul de la adevărata credinţă. 

Reprezentanţii poporului s-au adunat la Silo şi au propus, în 
graba şi indignarea lor, să pornească îndată un război împotriva celor 
vinovaţi. Prin influenţa celor mai chibzuiţi, s-a hotărât însă ca mai 
întâi să trimită o delegaţie pentru a avea lămuriri din partea celor 
două seminţii şi jumătate cu privire la fapta lor. Au fost aleşi zece 
conducători, din fiecare seminţie câte unul. În fruntea lor se afla 
Fineas, care se deosebise prin zelul său cu privire la fapta lui Por. 

Cele două seminţii şi jumătate greşiseră atunci când, fără expli- 
caţie, săvârşiseră o faptă care să dea prilej la grave bănuieli. Întrucât 
socoteau ca ceva fără putinţă de tăgadă că fraţii lor erau vinovaţi, 

delegații i-au întâmpinat cu reproşuri aspre. I-au învinoväățit că s-au 
răsculat împotriva Domnului şi i-au îndemnat să-şi aducă aminte 
cum pedepse de la Domnul l-au lovit pe Israel când s-a dedat la 
închinarea înaintea lui Baal-Peor. În numele lui Israel, Fineas le-a 
spus copiilor lui Gad şi Ruben că, dacă nu sunt bucuroşi să locuiască 
fără altar în ţinutul acela, sunt bineveniţi să împartă cu fraţii lor 
moşia şi privilegiile acestora. 

Ca răspuns, acuzaţii au explicat că altarul lor nu avea scopul de 
a servi la aducerea de jertfe, ci trebuia numai să fie o mărturie că, 
deşi erau despărțiți unii de alţii prin râu, aveau aceeaşi credinţă ca şi 
fraţii lor din Canaan. Se temuseră că fiii lor ar putea să fie alungaţi 
de la sanctuar în viitor, ca neavând parte în Israel. În asemenea 
împrejurări, altarul acesta, zidit după chipul altarului Domnului de 
la Silo, urma să fie mărturie că ziditorii lui fuseseră şi ei închinători 
ai viului Dumnezeu. 

Delegații au primit cu bucurie explicaţia aceasta şi le-au dus 
vestea cea bună acelora care îi trimiseseră. Toate planurile de război 
au fost oprite, iar poporul s-a bucurat foarte mult şi a lăudat pe 
Dumnezeu. 

Copiii lui Gad şi ai lui Ruben au pus o inscripţie pe altarul lor, 
care arăta scopul pentru care fusese ridicat: „EI este martor între 
noi că Domnul este Dumnezeu“. În felul acesta, au căutat să evite 
greşite înţelegeri pentru mai târziu şi să îndepărteze orice ar fi dus la 
ispită. 

De câte ori se ivesc greutăţi mari din simple neînţelegeri chiar 
între persoane care sunt călăuzite de cele mai demne motive! Şi fără 
exercitarea iubirii şi a îngăduinţei, ce rezultate serioase şi chiar fatale 
pot urma! Cele zece seminţii şi-au amintit cum, în cazul lui Acan, 
Dumnezeu a mustrat neglijenţa lor de a descoperi păcatul care exista 
între ei. De astă dată se hotărâseră să procedeze grabnic şi hotărât; 
dar, căutând să fugă de prima greşeală, au căzut în cealaltă extremă. 
În loc să cerceteze cu blândeţe pentru a afla situaţia adevărată, i-au 
certat şi judecat pe fraţii lor. Dacă bărbaţii lui Gad şi Ruben ar fi 
răspuns în acelaşi spirit, ar fi urmat un război. Pe de o parte, dacă este 
de mare însemnătate ca păcatul să fie tratat cu asprime şi hotărâre, 
pe de altă parte este de aceeaşi însemnătate să se evite judecăţile 
pripite şi bănuielile neîntemeiate. 

Deşi mulţi sunt sensibili la cea mai mică mustrare cu privire la 
propria lor purtare, devin prea aspri în purtarea lor cu aceia pe care 
îi socotesc greşiţi. Până acum nimeni n-a fost întors de la părerile lui 
greşite prin ceartă şi reproşuri, ci dimpotrivă, în felul acesta mulţi au 
fost alungaţi şi mai departe de calea cea dreaptă şi au fost făcuţi să-şi 
împietrească inima în convingerea lor. O stare de suflet prietenoasă, 
o purtare răbdătoare şi politicoasă îl pot salva pe cel greşit şi pot să 
acopere o mulțime de păcate. 

Înţelepciunea de care au dat dovadă rubeniţii şi cei ce erau cu ei 
este vrednică de imitat. În timp ce căutau să susţină cu sinceritate 
cauza adevăratei religii, ei au fost osândiţi pe nedrept şi mustraţi 
cu asprime; cu toate acestea, nu au dat pe faţă resentimente. Cu 
amabilitate şi răbdare au ascultat învinuirile fraţilor lor, înainte de 
a căuta să se apere, iar după aceea şi-au explicat motivele şi şi-au 
arătat nevinovăția. În felul acesta a fost înlăturată amical greutatea 
care ar fi putut să atragă după sine stări atât de rele. 

Aceia care au dreptate pot rămâne liniștiți şi cumpăniţi chiar şi 
atunci când sunt acuzaţi pe nedrept. Dumnezeu cunoaşte toate câte 
sunt greşit înţelese de oameni şi rău expuse; şi putem să încredințăm 
cu deplină linişte cazul nostru în mâinile Lui. Cauza acelora care 
se încred în El va fi tot atât de sigur apărată, cum a fost descoperită 
vinovăția lui Acan.... Aceia care sunt mânaţi de Duhul lui Hristos 
vor avea acea iubire care este prietenoasă şi îndelung răbdătoare. 

Este voia lui Dumnezeu ca în poporul Său să domnească unirea 
şi iubirea frăţească. Chiar înainte de crucificare, Domnul Hristos 
S-a rugat ca ucenicii Lui să fie una, după cum El este una cu Tatăl 
Său, pentru ca lumea să creadă că Dumnezeu L-a trimis. Această 
rugăciune, peste măsură de mişcătoare şi minunată, este valabilă în 
toate timpurile, până în zilele noastre; deoarece cuvintele Lui sună 
astfel: „Mă rog nu numai pentru ei, ci şi pentru cei ce vor crede 
în Mine prin cuvântul lor“ (loan 17, 20). Chiar dacă nu trebuie să 
sacrificăm nici un principiu al adevărului, totuşi, ar trebui ca ţinta 
noastră continuă să fie de a ajunge la această stare de unitate. Aceasta 
este dovada că suntem ucenici. Domnul Isus spunea: „Prin aceasta 
vor cunoaşte toţi că sunteţi ucenicii Mei, dacă veţi avea dragoste 
unii pentru alţii“ (loan 13, 35). Apostolul Petru îndeamnă biserica 
prin cuvintele: „Încolo, toţi să fiţi cu aceleaşi gânduri, simțind cu 
alții, iubind ca frații, miloşi, smeriţi. Nu întoarceţi rău pentru rău, 

nici ocară pentru ocară; dimpotrivă, binecuvântaţi, căci la aceasta 
[521] ați fost chemaţi: să moşteniţi binecuvântarea“ (1 Petru 3, 8.9). 

Războaiele şi cuceririle se sfârşiseră, iar Iosua se retrăsese la 
casa lui din Timnat-Serah. „De multă vreme Domnul dăduse odihnă 
lui Israel, izbăvindu-l de toţi vrăjmaşii care-l înconjurau. Iosua era 
bătrân, înaintat în vârstă. Atunci losua a chemat pe tot Israelul, pe 
bătrânii lui, pe căpeteniile lui, pe judecătorii lui şi pe căpeteniile 
oastei. Şi le-a zis: «Eu sunt bătrân, înaintat în vârstă» (Iosua 23, 
12). 

Trecuseră câţiva ani de când poporul se aşezase în teritoriile 
lui şi se putea vedea cum încep să rodească aceleaşi rele care pe 
vremuri atrăseseră pedepse asupra lui Israel. Când Iosua a simţit 
că vârsta îşi spune cuvântul şi şi-a dat seama că lucrarea sa trebuia 
să se încheie curând, a fost cuprins de îngrijorare în ce priveşte 
viitorul poporului său. Cu o inimă mai mult decât părintească, le-a 
vorbit iarăşi, atunci când s-au adunat încă o dată în jurul bătrânului 
lor conducător. „Aţi văzut“, le-a spus el, „tot ce a făcut Domnul, 
Dumnezeul vostru, tuturor neamurilor acelora dinaintea voastră; 
căci Domnul, Dumnezeul vostru a luptat pentru voi“. Cu toate că 
au fost înfrânți, canaaniţii tot mai stăpâneau o bună parte din ţinutul 
făgăduit lui Israel şi Iosua îndemnă poporul să nu stea liniştit şi să 
nu uite porunca Domnului de a izgoni cu desăvârşire aceste popoare 
idolatre. 

În general, poporul întârzia în încheierea lucrării de alungare 
a păgânilor. Seminţiile s-au aşezat fiecare în ţinutul său, oastea se 
împrăştiase şi se considera ca fiind greu şi nesigur să înceapă iar 
războiul. Dar Iosua le-a spus: „Domnul, Dumnezeul vostru le va 
izgoni dinaintea voastră şi le va alunga dinaintea voastră; şi le veți 
stăpâni ţara, cum a spus Domnul, Dumnezeul vostru. Puneţi-vă toată 
puterea ca să păziţi şi să împliniţi tot ce este scris în cartea legii lui 
Moise, fără să vă abateţi nici la dreapta, nici la stânga“. 

Iosua a chemat poporul ca martor că, atâta timp cât au împlinit 
condiţiile, Dumnezeu a îndeplinit cu credincioşie făgăduinţele date. 
El spune: „Recunoaşteţi dar din toată inima voastră şi din tot sufletul 

vostru că nici unul din toate cuvintele bune, rostite asupra voastră de 
Domnul, Dumnezeul vostru, n-a rămas neîmplinit“. Le spuse însă că 
Domnul, aşa după cum a împlinit făgăduinţele, la fel Îşi va împlini 
şi amenințările. „Şi după cum toate cuvintele bune, pe care vi le 
spusese Domnul, Dumnezeul vostru, s-au împlinit pentru voi, tot aşa 
Domnul va împlini faţă de voi toate cuvintele rele ... dacă veţi călca 
legământul Domnului.... Domnul Se va aprinde de mânie împotriva 
voastră şi veţi pieri de grab din ţara cea bună pe care v-a dat-o El“. 

Satana îi amăgeşte pe mulţi cu teoria ce pare că ar fi adevărată, 
că iubirea lui Dumnezeu faţă de poporul Său este atât de mare, 
încât îi va scuza păcatele; el susţine că, deşi îndeplinesc un anumit 
rol în cârmuirea Sa morală, totuşi amenințările din Cuvântul lui 
Dumnezeu nu sunt îndeplinite în litera lor. Dar, în toată purtarea Sa 
faţă de creaturile Sale, Dumnezeu susţine principiile dreptății prin 
aceea că descoperă păcatul în adevăratul lui caracter, demonstrând 
că roada lui sigură este suferinţa şi moartea. Iertare necondiționată 
a păcatului n-a fost şi nu va fi niciodată. O astfel de iertare ar arăta 
abandonarea principiilor dreptăţii, principii care sunt însăşi temelia 
guvernării lui Dumnezeu. Aceasta ar face ca universul necăzut să 
fie plin de consternare. Dumnezeu arată cu credincioşie urmările 
păcatului, iar dacă aceste avertismente nu ar fi adevărate, cum am 
putea fi siguri că făgăduinţele Sale se vor împlini? Acea aşa-numită 
bunăvoință, care ar da la o parte dreptatea, nu este bunăvoință, ci 
slăbiciune. 

Dumnezeu este dătătorul vieţii. De la început, toate legile Lui 
aveau ca scop să dea viaţă. Dar păcatul a stricat ordinea stabilită 
de Dumnezeu şi rezultatul a fost vrajba. Atâta timp cât există pă- 
catul, suferinţa şi moartea sunt inevitabile. Numai datorită faptului 
că Răscumpărătorul nostru a purtat şi poartă în locul nostru bleste- 
mul păcatului putem spera să scăpăm, în propria Lui persoană, de 
urmările nenorocite ale păcatului. 

Ascultând de invitaţie, conducătorii şi reprezentanţii seminţiilor 
s-au adunat din nou la Sihem, înainte de moartea lui Iosua. Nici un 
alt loc din tot cuprinsul ţării nu era atât de bogat în amintiri sfinte 
care să conducă gândurile în trecut, la legământul lui Dumnezeu cu 
Avraam şi Iacov şi să le amintească de propriile făgăduinţe solemne 
făcute cu prilejul intrării în Canaan. Aici erau munţii Ebal şi Garizim, 
martorii muţi ai legământului, pentru reînnoirea căruia erau acum 

adunaţi în faţa conducătorului lor, care avea să moară. Pretutindeni 
erau dovezi despre ce făcuse Dumnezeu pentru ei, cum le dăduse 
un pământ pe care nu-l lucraseră şi cetăţi pe care nu ei le zidiseră, 
livezi de pomi pe care nu ei le sădiseră. Din nou, Iosua le-a repetat 
istoria lui Israel şi le-a povestit faptele minunate ale lui Dumnezeu, 
pentru ca toţi să recunoască iubirea şi îndurarea Lui şi să fie bucuroşi, 
servindu-L cu credincioşie şi din toată inima. 

La porunca lui Iosua a fost adus chivotul legământului de la 
Silo. Prilejul era deosebit de solemn şi acest simbol al prezenţei 
lui Dumnezeu avea să sporească impresia pe care el dorise s-o 
facă asupra poporului. După ce a arătat bunătatea lui Dumnezeu 
faţă de izraeliţi, el i-a îndemnat în Numele Domnului să aleagă cui 
doresc să slujească. În taină, unii încă se mai închinau la idoli ŞI 
Iosua se străduia acum să-i determine să-l slujească lui Dumnezeu 
nu din constrângere, ci de bunăvoie. Iubirea faţă de Dumnezeu 
este adevărata temelie a religiei. A te angaja în slujba Sa numai în 
nădejdea răsplătirii sau de teama pedepsei ar fi un lucru zadarnic. 
Apostazia făţişă nu este mai ofensatoare la adresa lui Dumnezeu 
decât făţărnicia şi închinarea formală. 

Bătrânul conducător a rugat poporul să cugete adânc la cele 
prezentate de el şi să hotărască dacă într-adevăr vor să trăiască 
la fel ca neamurile corupte şi idolatre din jurul lor. Dacă nu le 
plăcea să-l slujească lui Iehova, izvorul puterii şi binecuvântării, 
trebuia să aleagă cui vor să slujească: „dumnezeilor cărora le slujeau 
părinţii voştri“, de la slujirea cărora a fost chemat Avraam, „sau 
dumnezeilor amoriţilor, în a căror ţară locuiţi“. Aceste ultime cuvinte 
au fost o aspră mustrare pentru Israel. Dumnezeii amoriţilor nu 
fuseseră capabili să-şi ocrotească închinătorii. Din cauza păcatelor 
lor dezgustătoare şi degradante, naţiunile acestea nelegiuite au fost 
nimicite, iar ţara cea bună pe care o stăpâniseră mai înainte i-a fost 
dată poporului lui Dumnezeu. Ce nebunie pentru Israel să aleagă 
zeitățile pentru a căror adorare amoriţii au fost nimiciţi. „Cât despre 
mine“ — spuse Iosua — „Eu şi casa mea vom sluji Domnului“. 
Acelaşi zel sfânt care însufleţea inima conducătorului l-a cuprins şi 
pe popor. Apelurile sale au provocat un răspuns prompt: „Departe 
de noi gândul să părăsim pe Domnul şi să slujim altor dumnezei“. 

„Voi nu puteţi să slujiţi Domnului“, a zis Iosua, „căci este un 
Dumnezeu sfânt.... El nu vă va ierta fărădelegile şi păcatele“. Înainte 

de a putea fi vorba de o continuă reformă, poporul trebuia să ajungă 
conştient de propria sa neputinţă de a asculta de Dumnezeu. Ei au 
călcat Legea Sa, care-i condamna ca vinovaţi şi care nu prevedea nici 
o cale de scăpare. Atâta timp cât se încredeau în propria lor putere 
şi dreptate, le era cu neputinţă să câştige iertarea păcatelor; ei nu 
erau în stare să satisfacă cerinţele Legii desăvârşite a lui Dumnezeu 
şi zadarnic era legământul lor de a-l servi lui Dumnezeu. Numai 
prin credinţa lui Hristos puteau să capete iertarea păcatelor şi să 
primească puterea de a asculta de Legea lui Dumnezeu. Era necesar 
ca ei să înceteze a se mai încrede în propriile lor străduinţe de a fi 
mântuiţi, încrezându-se cu totul în meritele Mântuitorului făgăduit, 
dacă doreau să fie primiţi înaintea lui Dumnezeu. 

Iosua s-a străduit să-i determine pe ascultătorii săi să-şi cântă- 
rească bine cuvintele şi să nu se angajeze în juruinţe pe care nu erau 
pregătiţi să le îndeplinească. Cu adâncă seriozitate, ei au repetat 
cuvintele lor lămuritoare: „Nu! căci vom sluji Domnului“. Mărtu- 
risind solemn faţă de ei înşişi că L-au ales pe Iehova, ei au repetat 
încă o dată făgăduinţa lor de credinţă: „Noi vom sluji Domnului, 
Dumnezeului nostru, şi vom asculta de glasul Lui“. 

„Losua a făcut în ziua aceea un legământ cu poporul şi i-a dat legi 
şi porunci la Sihem“. După ce a scris un raport al acestor întâmplări 
solemne, l-a aşezat împreună cu cartea legii alături de chivot. Şi a 
ridicat o piatră mare ca monument, zicând: „«lată, piatra aceasta 
va fi martoră împotriva voastră, căci a auzit toate cuvintele pe care 
ni le-a spus Domnul, ea va fi martoră împotriva voastră, ca să nu 
fiţi necredincioşi Domnului Dumnezeului vostru». Apoi Iosua a dat 
drumul poporului şi s-a dus fiecare în moştenirea lui“. 

Lucrarea lui Iosua pentru Israel se încheiase. El I-a urmat Dom- 
nului cu credincioşie, iar în cartea lui Dumnezeu este numit „robul 
Domnului“. Cea mai nobilă mărturie a caracterului lui de conducător 
public este istoria generaţiei care a avut parte de roadele ostenelilor 
sale: „Israel a slujit Domnului în tot timpul vieții lui Iosua şi în 
timpul vieţii bătrânilor care au trăit după Iosua“. 

În economia administraţiei evreilor, o zecime din toate veniturile 
lor era rânduită pentru susţinerea serviciului divin public. Aşa i-a 
declarat Moise lui Israel: „Orice zeciuială din pământ, fie din roadele 
pământului, fie din rodul pomilor, este a Domnului; este un lucru 
închinat Domnului“. „Orice zeciuială din cirezi şi din turme, din tot 
ce trece sub toiag, să fie o zeciuială închinată Domnului“ (Leviticul 
27, 30.32). 

Dar rânduiala zecimii nu a început cu evreii. Din cele mai vechi 
timpuri Domnul a cerut zecimea pentru Sine, iar cererea aceasta a 
fost recunoscută şi onorată. Avraam i-a plătit zecime lui Melhisedec, 
preotul Dumnezeului Celui Prea Înalt (Geneza 14, 20; 28, 22). Când 
Iacov era călător şi fugar la Betel, I-a făgăduit Domnului: „Îţi voi da 
a zecea parte din tot ce-mi vei da“. Când izraeliţii erau pe punctul de 
a fi constituiți ca naţiune, li s-a reafirmat legea zecimii ca o rânduială 
poruncită de Dumnezeu, de a cărei ascultare depindea buna lor stare. 

Rânduiala zecimii şi a darurilor a fost dată pentru a întipări în 
mintea oamenilor marele adevăr că Dumnezeu este izvorul tuturor 
binecuvântărilor pentru creaturile Sale şi că Lui I se cuvine recunoş- 
tinţa oamenilor pentru darurile bune ale providenţei Sale. 

„EI dă tuturor viaţa, suflarea şi toate lucrurile“. Domnul declară: 
„Ale Mele sunt toate dobitoacele pădurilor, fiarele munţilor cu miile 
lor“. „Al Meu este aurul şi argintul“. Şi tot Dumnezeu dă oamenilor 
puterea de a strânge bunuri (Faptele Apostolilor 17, 25; Psalmii 50, 
10; Hagai 2, 9; Deuteronom 8, 18). Ca recunoaştere că toate acestea 
vin de la EI, Domnul a poruncit ca o parte din belşugul darurilor Sale 
să-l fie înapoiată sub formă de daruri şi jertfe pentru întreţinerea 
slujbei de preamărire a Sa. 

„Orice zeciuială ... este a Domnului“. Aici se foloseşte aceeaşi 
expresie ca şi în porunca privitoare la Sabat. „Ziua a şaptea este 
ziua de odihnă închinată Domnului, Dumnezeului tău“ (Exodul 20, 
10). Domnul a reţinut pentru Sine o anumită parte din timp şi din 

veniturile oamenilor şi nici un om nu poate, fără a păcătui, să reţină 
pentru propriul lui interes fie una, fie alta. 

Zecimea trebuia să fie folosită numai pentru leviţi, seminţia care 
fusese deosebită pentru slujba aceasta. Cortul întâlnirii, ca şi templul 
de mai târziu, a fost construit în întregime numai din daruri de bună 
voie, iar pentru ca să se acopere diferitele cheltuieli şi reparaţiile, 
Moise rânduise ca, ori de câte ori se făcea numărătoarea poporului, 
fiecare să contribuie cu o jumătate de siclu pentru slujba sanctuarului. 
Pe timpul lui Neemia, se aduna în fiecare an o astfel de contribuţie 
pentru acelaşi scop (vezi Exodul 30, 12-16; 2 Împărați 12, 4.5; 2 
Cronici 24, 4-13; Neemia 10, 32.33). Din timp în timp, se aduceau 
lui Dumnezeu jertfe pentru păcat şi jertfe de mulțumire; îndeosebi 
jertfele aduse la sărbătorile anuale erau numeroase. Şi dăruirea cea 
mai generoasă era făcută pentru săraci. 

Chiar înainte de a fi pusă zecimea deoparte avea loc o recu- 
noaştere a cerinţelor lui Dumnezeu. Lui I se consacrau cele dintâi 
roade din produsele ţării. Cea dintâi lână, la tunderea oilor, cel dintâi 
grâu, la treieratul cerealelor, cel dintâi ulei şi cel dintâi vin erau 
puse deoparte pentru Dumnezeu. La fel şi cel dintâi născut al tuturor 
dobitoacelor; iar pentru fiul cel întâi născut se plătea o sumă de 
răscumpărare. Cele dintâi roade trebuia să fie înfăţişate Domnului la 
sanctuar şi apoi erau consacrate preoţilor pentru folosul lor. 

În felul acesta, i se amintea poporului fără încetare că Dumnezeu 
este adevăratul proprietar al ţarinelor, oilor şi vitelor; că El a trimis 
lumina soarelui şi ploaie în timpul semănatului şi secerişului şi 
că toate câte le aveau erau de la EI, iar ei erau rânduiţi numai ca 
administratori ai bunurilor Sale. Când se adunau la cortul întâlnirii, 
încărcaţi cu cele dintâi roade din ţarini, livezi şi vii, bărbaţii lui Israel 
recunoşteau public bunătatea lui Dumnezeu. Când preotul primea 
darurile, dăruitorul, ca şi cum ar fi fost în faţa lui Dumnezeu, zicea: 
„Tatăl meu era un arameu pribeag“, şi apoi descria rămânerea în 
Egipt şi necazurile din care i-a scos Dumnezeu „cu mână tare şi cu 
braţ întins, cu arătări înfricoşătoare, cu semne şi minuni“. Şi mai 
zicea: „El ne-a adus în locul acesta şi ne-a dat ţara aceasta, ţară 
în care curge lapte şi miere. Acum iată, aduc cele dintâi roade din 
rodurile pământului pe care mi l-ai dat Tu, Doamne“ (Deuteronom 
26, 5.8.11). 

Contribuțiile cerute de la evrei pentru scopuri religioase şi de 
binefacere se ridicau aproape la un sfert din veniturile lor. S-ar fi 
putut aştepta ca o aşa grea impunere să aducă poporul la sărăcie, 
dar sincera ascultare de aceste rânduieli era, din contră, o condiţie 
a bunăstării lor. „Voi mustra pentru voi pe cel ce mănâncă şi nu vă 
va nimici roadele pământului şi viţa nu va fi neroditoare în câmpiile 
voastre.... Toate neamurile vă vor ferici atunci, căci veţi fi o ţară 
plăcută, zice Domnul oştirilor“ (Maleahi 3, 11.12). 

Urmările reţinerii de la lucrarea lui Dumnezeu, chiar şi numai a 
darurilor de bună voie, s-au arătat lămurit în zilele profetului Hagai. 
După întoarcerea din robia babiloniană, iudeii s-au apucat să rezi- 
dească templul şi o secetă grozavă, care i-a adus în adevărată lipsă, 
i-a făcut să creadă că e cu neputinţă să termine clădirea templului. 
„N-a venit încă vremea pentru zidirea din nou a Casei Domnului“ 
— ziceau ei. Dar li s-a trimis un cuvânt prin profetul Domnului: 
„Dar pentru voi a venit oare vremea ca să locuiţi în case căptuşite cu 
tavan, când Casa aceasta este dărâmată? Aşa vorbeşte acum Domnul 
oştirilor: «Uitaţi-vă cu băgare de seamă la căile voastre! Semănaţi 
mult şi strângeţi puţin, mâncaţi, şi tot nu vă săturaţi, beţi şi tot nu 
vă potoliţi setea, vă îmbrăcaţi şi tot nu vă este cald; şi cine câştigă o 
simbrie, o pune într-o pungă spartă!» (vezi Hagai 1), cauza fiind 
următoarea: „«Vă aşteptaţi la mult, şi iată că aţi avut puţin; l-aţi 
adus acasă, dar Eu l-am suflat. Pentru ce?» zice Domnul oştirilor. 
«Din pricina Casei Mele, care stă dărâmată, pe când fiecare dintre 
voi aleargă pentru casa lui. De aceea cerurile nu v-au dat roua şi 
pământul nu şi-a dat roadele. Am chemat seceta peste ţară, peste 
munţi, peste grâu, peste must, peste untdelemn, peste tot ce poate 
aduce pământul, peste oameni şi peste vite şi peste tot bunul mâinilor 
voastre». (Hagai 1, 9-11). „Atunci când veneau la o grămadă de 
douăzeci de măsuri, nu erau în ea decât zece; când veneau la teasc 
să scoată cincizeci de măsuri, nu erau în el decât douăzeci. V-am 
lovit cu rugină în grâu şi cu tăciune şi cu grindină; am lovit tot lucrul 
mâinilor voastre“ (Hagai 2, 16-17). 

Trezit de avertizările acestea, poporul s-a ridicat să zidească Casa 
Domnului. Atunci a venit la ei Cuvântul Domnului: „Uitaţi-vă cu 
băgare de seamă la cele ce s-au petrecut până în ziua de azi, până în 
a douăzeci şi patra zi a lunii a noua, din ziua când a fost întemeiat 

Templul Domnului ... din ziua aceasta, Îmi voi da binecuvântarea 
Mea“ (Hagai 2, 18-19). 

Înțeleptul zice: „Unul care dă cu mână largă ajunge mai bogat; 
şi altul care economiseşte prea mult, nu face decât să sărăcească“ 
(Proverbe 11, 24). Aceeaşi învăţătură este dată şi de apostolul Pavel 
în Noul Testament: „Cine seamănă puţin, puţin va secera; iar cine 
seamănă mult, mult va secera“. „Şi Dumnezeu poate să vă umple cu 
orice har, pentru ca având totdeauna în toate lucrurile din destul, să 
prisosiţi în orice faptă bună“ (2 Corinteni 9, 6.8). 

Dumnezeu dorea ca poporul Său să fie o lumină pentru toți 
locuitorii pământului. Prin faptul că întreţineau adorarea publică, 
ei dădeau mărturie despre existenţa şi supremaţia Dumnezeului cel 
viu. Era un privilegiu pentru ei de a întreţine acest serviciu divin ca 
o expresie a iubirii şi credincioşiei lor faţă de El. Domnul a rânduit 
ca lumina şi adevărul să fie răspândite pe pământ prin eforturile şi 
jertfele acelora care au avut parte de darurile cereşti. El ar fi putut 
face din îngeri soli ai adevărului Său; ar fi putut să-i facă cunoscută 
voinţa prin propriul Său glas, aşa cum a vestit Legea pe muntele 
Sinai; dar, în nemărginita Lui iubire şi înţelepciune, El i-a chemat 
pe oameni ca să fie conlucrători cu EI şi i-a ales ca să îndeplinească 
lucrarea aceasta. 

În zilele lui Israel era nevoie de zecime şi daruri pentru a susţine 
rânduielile serviciului divin. Ar trebui oare ca poporul lui Dumnezeu 
din zilele noastre să dea mai puţin? Principiul aşezat de Domnul 
Hristos spune că trebuie să ne aducem darurile înaintea lui Dum- 
nezeu, după măsura luminii şi privilegiilor de care ne-am bucurat. 
„Cui i s-a dat mult i se va cere mult“ (Luca 12, 48). Domnul le-a 
spus ucenicilor Săi când i-a trimis: „Fără plată aţi primit, fără plată 
să daţi“ (Matei 10, 8). Întrucât binecuvântările şi privilegiile noastre 
sporesc fără măsură şi mai ales întrucât avem înaintea noastră jertfa 
de neasemuit a slăvitului Fiu al lui Dumnezeu, n-ar trebui oare ca 
recunoştinţa noastră să se manifeste în daruri tot mai bogate şi, în 
acelaşi timp, să le ducem şi altora solia mântuirii? Pe măsură ce se 
întinde lucrarea de evanghelizare, se vor cere pentru întreţinerea ei 
mai multe mijloace decât mai înainte; şi aceasta face ca legea zeci- 
milor şi darurilor să fie acum o şi mai urgentă necesitate decât era în 
economia ebraică. Dacă poporul ar sprijini lucrarea lui Dumnezeu 
cu daruri de bunăvoie tot mai bogate, în loc de a alerga la mijloace 

nesfinte şi necreştine pentru a umple vistieria, Dumnezeu ar fi onorat 
prin aceasta şi s-ar câştiga şi mai multe suflete pentru Hristos. 

Planul lui Moise de a strânge mijloacele necesare pentru con- 
struirea cortului a dat roade bogate. N-a fost nevoie de nici o con- 
strângere. Iarăşi, nu s-a folosit nici unul dintre mijloacele la care 
adesea recurg bisericile din zilele noastre. El n-a făcut o masă mare 
cu daruri. Nu i-a invitat pe oameni la scene de sărbătoare, la dans 
şi petreceri de tot felul; nici nu a organizat o loterie, pentru a aduna 
mijloace pentru Dumnezeu în vederea construirii cortului întâlnirii. 
Domnul i-a poruncit lui Moise să-i invite pe copiii lui Dumnezeu 
să aducă darurile. El trebuia să primească daruri de bună voie de la 
toţi aceia care făceau aceasta cu inimă bună. lar darurile au venit 
în număr aşa de mare, încât Moise a fost nevoit să-i poruncească 
poporului să înceteze să mai aducă daruri, deoarece se dăduse mai 
mult decât putea fi folosit. 

Dumnezeu i-a făcut pe oameni administratori ai Săi. Bunurile pe 
care li le-a încredinţat sunt mijloacele pe care EI le-a prevăzut pentru 
răspândirea Evangheliei. Acelora care se dovedesc administratori 
credincioşi El le va încredința bunuri şi mai mari. Domnul zice: „Voi 
cinsti pe cine Mă cinsteşte“ (1 Samuel 2, 30). „Pe cine dă cu bucurie 
îl iubeşte Dumnezeu“ (2 Corinteni 9, 7), iar atunci când poporul Său 
îşi aduce darurile şi jertfele cu inimă recunoscătoare, „nu cu părere 
de rău sau de silă“, binecuvântarea Lui va fi cu ei aşa cum a făgăduit: 
„Aduceţi însă la casa vistieriei toate zeciuielile ca să fie hrană în 
Casa Mea; puneţi-Mă astfel la încercare, zice Domnul oştirilor, şi 
veţi vedea dacă nu voi deschide zăgazurile cerurilor şi dacă nu voi 
turna peste voi belşug de binecuvântare“ (Maleahi 3, 10). 

Pentru a încuraja adunarea poporului în vederea serviciului divin 
ŞI, de asemenea, pentru a se purta de grijă de cei sărmani, se cerea 
o a doua zecime din toate veniturile. Cu privire la zecimea dintâi, 
Domnul spusese: „Fulor lui Levi le dau ca moştenire orice zeciuială 
în Israel“ (Numeri 18, 21). Cu privire la a doua, El poruncise aşa: 
„Să mănânci înaintea Domnului, Dumnezeului tău, în locul pe care-l 
va alege ca să-Şi aşeze Numele acolo, zeciuiala din grâul tău, din 
mustul tău şi din untdelemnul tău şi întâi născuţi din cireada şi 
turma ta, ca să te înveţi să te temi întotdeauna de Domnul, Dumne- 
zeul tău“ (Deuteronom 14, 23.29; 16, 11-14). Zecimea aceasta, sau 
echivalentul ei în bani, trebuia să fie adusă timp de doi ani la locul 
unde se afla sanctuarul. După ce Îi aduceau lui Dumnezeu un dar de 
mulţumire şi o anumită parte o dădeau preotului, închinătorii trebuia 
să folosească restul pentru o sărbătoare sfântă la care trebuia să ia 
parte leviţii, străinii, orfanii şi văduvele. În felul acesta erau luate 
măsuri pentru jertfa de mulţumire şi mesele de sărbătoare anuale, 
iar poporul era adus în societatea preoţilor şi leviţilor, pentru ca să 
fie învăţat de aceştia cele cu privire la serviciul divin şi încurajat să 
ia parte la el. 

Totuşi, la fiecare al treilea an, această a doua zecime trebuia 
să fie folosită acasă, pentru întreţinerea leviţilor şi a săracilor, aşa 
cum a spus Moise: „Ei să mănânce şi să se sature în cetăţile tale“ 
(Deuteronom 26, 12). Această zecime forma un fond cu scopuri de 
binefacere şi ospitalitate. 

Se mai luaseră şi alte măsuri pentru săraci. În afară de recu- 
noaşterea cerinţelor lui Dumnezeu, nimic nu caracteriza mai bine 
legile date de Moise, decât spiritul plin de dărnicie, duioşie şi ospi- 
talitate ce se dovedea faţă de săraci. Deşi Dumnezeu făgăduise să-l 
binecuvânteze foarte mult pe poporul Său, nu era totuşi în planul 
Lui ca sărăcia să fie ceva cu totul necunoscut între ei. El le-a arătat 
că nu vor înceta să fie săraci în ţară. Totdeauna vor fi în poporul 

Său persoane care vor avea nevoie de compătimirea, bunătatea şi 
bunăvoința lui. Ca şi în zilele noastre, şi atunci au fost oameni loviți 
de nenorociri, de boală şi de pierderea agoniselii lor; totuşi, atâta 
vreme cât au ascultat de îndrumările date de Dumnezeu, între ei nu 
au fost cerşetori şi nici oameni care să sufere din lipsă de hrană. 

Legea lui Dumnezeu le dădea săracilor dreptul la o parte a pro- 
duselor pământului. Dacă cineva era flămând, avea dreptul să intre 
în ogorul, livada sau via aproapelui său şi să ia din cereale sau din 
fructe pentru a-şi potoli foamea. Pe temeiul acestor rânduieli, uce- 
nicii Domnului, când au trecut în Sabat printre lanurile de grâu, au 
smuls spice şi au mâncat. 

Tot ce se putea aduna în urma recoltării holdelor, livezilor şi 
viilor era al săracilor. „Când îți vei secera ogorul şi vei uita un 
snop pe câmp“, spunea Moise, „să nu te întorci să-l iei.... Când 
îţi vei scutura măslinii, să nu culegi a doua oară roadele rămase pe 
ramuri.... Când îţi vei culege via, să nu culegi a doua oară ciorchinele 
care rămân în urma ta; ele să fie ale străinului, ale orfanului şi ale 
văduvei. Adu-ţi aminte că ai fost rob în ţara Egiptului“ (Deuteronom 
24, 19-22; Leviticul 19, 9-10). 

În fiecare al şaptelea an se luau măsuri deosebite pentru îngrijirea 
celor săraci. Anul sabatic, aşa cum era numit, începea după termina- 
rea strângerii recoltei. În timpul semănatului care urma îndată după 
aceea, poporul nu trebuia să semene; primăvara nu trebuia să aştepte 
vreo recoltă. Din ceea ce producea pământul de la sine puteau să 
mănânce cât timp produsele erau proaspete, dar nu trebuia să strângă 
nimic în hambare. Recolta anului acestuia trebuia să rămână pentru 
îndestularea străinilor, orfanilor şi văduvelor şi chiar a păsărilor şi 
animalelor câmpului (Exodul 23, 10-11; Leviticul 25, 5). 

Dar, dacă de obicei pământul producea numai atât cât să acopere 
nevoile poporului, din ce aveau să trăiască în cursul anului când nu 
adunau recolta? În privinţa aceasta se luau măsuri îndestulătoare 
prin făgăduinţa Domnului: „Eu vă voi da binecuvântarea Mea în 
anul al şaselea şi pământul va da roadă pentru trei ani. Când veţi 
semăna în anul a optulea, veţi mânca tot din vechile roduri, până 
în al nouălea, până la noile roduri, veţi mânca tot din cele vechi“ 
(Leviticul 25, 21.22). 

inerea anului sabatic trebuia să fie atât spre binele pământului, 
cât şi spre binele poporului. Dacă un an pământul rămânea nelucrat, 

aducea apoi rod şi mai bogat. Oamenii erau eliberaţi de munca grea 
a câmpului şi chiar dacă anumite ramuri de lucrare tot mai puteau fi 
săvârşite în cursul anului acestuia, se bucurau totuşi cu toţii de mai 
mult timp liber, se oferea prilej pentru refacerea forţelor corpului 
şi-l făcea mai în stare pentru eforturile anului următor. Aveau mai 
mult timp pentru meditaţie şi rugăciune, pentru a face cunoştinţă 
mai îndeaproape cu învăţăturile şi cerinţele Domnului şi pentru a da 
învățături familiilor lor. 

În anul sabatic, sclavii evrei trebuia să fie eliberați, dar nu să fie 
lăsați să plece cu mâna goală. Porunca Domnului spunea astfel în 
privinţa aceasta: „Şi, când îi vei da drumul ca să se ducă slobod de 
la tine, să nu-i dai drumul cu mâna goală; să-i dai daruri din cireada 
ta, din aria ta, din teascul tău, din ce vei avea, prin binecuvântarea 
Domnului, Dumnezeului tău“ (Deuteronom 15, 13.14). 

Plata muncitorului trebuia să fie plătită fără întârziere: „Să nu 
nedreptăţeşti pe simbriaşul sărac şi nevoiaş, fie că este unul din fraţii 
tăi, fie că este unul din străinii care locuiesc în ţara ta, în cetăţile tale. 
Să-i dai plata pentru ziua lui înainte de apusul soarelui; căci e sărac 
şi o doreşte mult“ (Deuteronom 24, 14.15). 

Se dădeau, de asemenea, îndrumări speciale cu privire la tratarea 
celor fugiţi de la stăpân: „Să nu dai înapoi stăpânului său pe un rob 
care a fugit la tine după ce l-a părăsit. Să rămână la tine, în mijlocul 
tău, în locul pe care-l va alege, într-una din cetăţile tale, unde îi va 
plăcea; să nu-l asupreşti“ (Deuteronom 23, 15.16). 

Pentru cei săraci, anul al şaptelea era un an de iertare a datoriilor. 
Era poruncit evreilor să-i sprijinească pe fraţii lor nevoiaşi în orice 
timp, împrumutându-le bani fără dobândă. Era cu desăvârşire oprit a 
lua camătă de la un sărac: „Dacă fratele tău sărăceşte şi nu mai poate 
munci la tine, să-l sprijineşti, fie ca străin, fie ca venetic, ca să trăiască 
împreună cu tine. Să nu iei de la el nici dobândă, nici camătă; să te 
temi de Dumnezeul tău, şi fratele tău să trăiască împreună cu tine. Să 
nu-i împrumuţi banii tăi cu dobândă şi să nu-i împrumuţi merindele 
tale pe camătă“ (Leviticul 25, 35-37). Dacă datoria rămânea neplătită 
până în anul iertării, nici chiar suma iniţială nu mai putea fi încasată. 
Poporului i se atrăgea atenţia să nu refuze să dea ajutor fraților pe 
motivul acesta. „Dacă va fi la tine vreun sărac între fraţii tăi ... să 
nu-ţi împietreşti inima şi să nu-ţi închizi mâna înaintea fratelui tău 
lpsit.... Vezi să nu fii aşa de rău ca să zici în inima ta: «Ah! se 

apropie anul al şaptelea, anul iertării». Vezi să n-ai un ochi fără milă 
pentru fratele tău cel lipsit şi să nu-i dai. Căci atunci el ar striga către 
Domnul împotriva ta şi te-ai face vinovat de un păcat“... „Totdeauna 
vor fi săraci în ţară; de aceea îţi dau porunca aceasta: «Să-ţi deschizi 
mâna faţă de fratele tău, faţă de sărac şi faţă de cel lipsit din ţara ta» 

. „Să-ţi deschizi mâna şi să-l împrumuţi cu ce-i trebuie, ca să facă 
faţă nevoilor lui“ (Deuteronom 15, 7.9.11.8). 

Nimeni nu trebuia să se teamă că dărnicia îl va duce la sărăcie. 
Ascultarea de poruncile lui Dumnezeu duce în mod sigur la prospe- 
ritate. „Aşa încât vei da cu împrumut multor neamuri“, spunea EI, 
„dar tu nu vei lua cu împrumut de la ele; tu vei stăpâni peste multe 
neamuri, dar ele nu vor stăpâni peste tine“ (Deuteronom 15, 0). 

După „şapte ani sabatici“, de şapte ori şapte ani, venea marele 
an de eliberare — anul veseliei. „În ziua a zecea a lunii a şaptea, să 
pui să sune cu trâmbiţa răsunătoare în toată ţara voastră. Şi să sfințiți 
astfel anul al cincizecilea, să vestiți slobozenia în ţară pentru toţi 
locuitorii ei; acesta să fie pentru voi anul de veselie; fiecare din voi 
să se întoarcă la moşia lui şi fiecare din voi să se întoarcă la familia 
lui.“ (Leviticul 25, 9.10). 

„În ziua a zecea a lunii a şaptea, şi anume în ziua împăcării“, tre- 
buia să se sune cu trâmbiţa răsunătoare. În tot locul pe unde locuiau 
iudeii se auzea trâmbiţa răsunătoare, îndemnându-i pe toţi copiii lui 
Israel să întâmpine anul jubiliar. În ziua cea mare a ispăşirii, se făcea 
ispăşire pentru păcatele lui Israel şi poporul putea să întâmpine cu 
veselie anul jubiliar. 

Ca şi în anul sabatic, pământul nu trebuia să fie semănat şi nici 
recolta strânsă, iar ceea ce se producea de la sine era socotit ca un 
venit îndreptăţit al săracilor. Anumite categorii de robi evrei — toţi 
aceia care nu-şi primiseră libertatea în anul sabatic — erau acum 
eliberaţi. Dar ceea ce caracteriza în mod deosebit anul jubiliar era 
înapoierea tuturor pământurilor către vechii lor stăpâni. Pe temeiul 
unei porunci speciale a lui Dumnezeu, pământul fusese împărţit 
prin sorţi. După împărţeala aceasta, nimeni nu era liber să-şi vândă 
averea. Şi nici nu trebuia să-şi vândă pământul, în afara cazului când 
sărăcia îl obliga s-o facă; şi, dacă el sau oricare dintre rudele lui 
dorea cândva să-l răscumpere, cumpărătorul nu trebuia să ezite să 
i-l vândă, iar dacă nu era răscumpărat, venea iarăşi în stăpânirea 
primului lui proprietar în anul jubiliar. 

Domnul i-a spus lămurit lui Israel: „Pământurile să nu se vândă 
pe veci, căci ţara este a Mea, iar voi sunteţi la Mine ca nişte străini 
şi venetici“ (Leviticul 25, 23). Trebuia să se întipărească în mintea 
poporului faptul că pământul era al lui Dumnezeu şi că ei nu-l 
puteau folosi decât un anumit timp; că El era proprietarul de drept, 
Stăpânul cel dintâi, şi că voia ca săracul şi nenorocitul să fie luaţi în 
consideraţie în chip deosebit. Trebuia să fie clar pentru toată lumea 
că săracii au tot atâta drept la un loc în lumea lui Dumnezeu ca şi 
cei avuţi. 

Aşa a fost purtarea de grijă pe care a dovedit-o milostivul nostru 
Creator, pentru a alina suferinţele şi pentru a aduce în viaţa celor 
lipsiți şi suferinzi o rază de nădejde şi de lumină. 

Dumnezeu dorea să pună stavilă iubirii nesățioase după avere şi 
putere. Din acumularea neîncetată de averi realizată de unii şi sărăcia 
şi mizeria altora aveau să iasă multe rele. Dacă puterea celor bogaţi 
nu ar fi fost stăvilită, ar fi ajuns în cele din urmă aşa de mare, încât 
săracul, cu toate că înaintea lui Dumnezeu este la fel de merituos, 
ar fi fost privit de fraţii săi mai bogaţi ca fiind mai prejos. Simţul 
acestei apăsări ar fi făcut, pe de altă parte, să izbucnească patimile 
şi resentimentul claselor mai sărace. Ar fi domnit un simţământ de 
deznădejde, care ar fi demoralizat societatea şi ar fi deschis poarta 
spre crime de tot felul. Rânduielile puse de Dumnezeu aveau ca 
scop să sprijinească egalitatea socială. Instituţia anului sabatic, şi 
îndeosebi a anului jubiliar puneau din nou în rânduială, în cea mai 
mare măsură, ceea ce se întâmplase rău între timp în viaţa socială şi 
politică a naţiunii. 

Rânduielile acestea serveau ca o binecuvântare atât pentru bo- 
gaţi, cât şi pentru săraci. Ele puneau stavilă avariţiei şi înclinaţiei 
spre înălţarea de sine şi creau un spirit nobil de bunătate, iar fap- 
tul că întreţineau în toate clasele bunătatea şi încrederea susţinea 
ordinea socială şi statornicia conducerii. Noi suntem cuprinşi în 
marea familie a omenirii şi ce facem pentru a le fi de folos altora 
şi a-l ridica se înapoiază la noi sub forma binecuvântărilor. Legea 
dependenţei reciproce străbate toate clasele societăţii. Săracii nu 
sunt mai dependenţi de cei bogaţi, decât sunt bogaţii dependenţi de 
cei săraci. În timp ce una din clase cere o parte din binecuvântările 
pe care Dumnezeu le dăruieşte celor mai înstăriți, ceilalți au şi ei 

nevoie de serviciul credincios, de puterea şi capacitatea creierului şi 
muşchilor, care sunt capitalul celor săraci. 

Mari binecuvântări i-au fost făgăduite lui Israel, cu condiţia 
ascultării de poruncile Domnului. „Vă voi trimite ploi la vreme“, a 
spus EI, „pământul îşi va da roadele şi pomii de pe câmp îşi vor da 
rodurile. Abia veţi treiera grâul şi veți începe culesul viei şi culesul 
viei va ţine până la semănătură, veţi avea grâu din belşug, veţi mânca 
şi Vă veţi sătura şi veţi locui fără frică în ţara voastră. Voi da pace 
în ţară şi nimeni nu vă va tulbura somnul; voi face să piară din ţară 
fiarele sălbatice ... voi umbla în mijlocul vostru; Eu voi fi Dumnezeul 
vostru şi voi veţi fi poporul Meu.... Dar dacă nu Mă ascultați şi nu 
împliniţi toate aceste porunci, aşa încât ... să rupeţi legământul Meu 
... sămânţa voastră o veţi semăna în zadar, căci o vor mânca vrăjmaşii 
voştri. Îmi voi întoarce faţa împotriva voastră şi veţi fi bătuţi şi veţi 
fugi dinaintea vrăjmaşilor voştri; cei ce vă urăsc vă vor subjuga şi 
veţi fugi fără să fiți urmăriţi chiar“ (Leviticul 26, 4-17). 

Sunt mulţi aceia care susţin cu multă însufleţire ca toţi oamenii să 
aibă o parte egală din binecuvântările temporare ale lui Dumnezeu. 
Dar nu acesta a fost planul Creatorului. Diversitatea împrejurărilor 
exterioare este unul din mijloacele prin care Dumnezeu pune carac- 
terul la încercare şi caută să-l dezvolte. Cu toate acestea, El vrea ca 
aceia care au bunuri pământeşti să se considere numai administratori 
ai bunurilor Sale, cărora li s-au încredinţat mijloace care să fie folo- 
site spre binele celor suferinzi şi nevoiaşi. Domnul Hristos a spus că 
îi vom avea pe săraci totdeauna cu noi şi El Îşi uneşte interesele cu 
cele ale poporului Său în suferinţă. Inima Răscumpărătorului nostru 
simte milă faţă de cei mai săraci şi mai nenorociţi dintre copiii Săi 
pământeşti. El i-a aşezat printre noi pentru a trezi în inima noastră 
dragostea pe care o simte El faţă de cei suferinzi şi oprimaţi. El ne 
spune că noi suntem reprezentanţii Săi pe pământ. Mila şi bunătatea 
dovedite faţă de ei sunt primite de Domnul Hristos ca fiind dovedite 
faţă de El. Un fapt de sălbăticie şi de neglijenţă faţă de ei este socotit 
ca şi cum ar fi săvârşit faţă de El. 

Cât de deosebite ar fi stările din lume din punct de vedere moral, 
spiritual şi material, dacă ar fi trăită legea dată de Dumnezeu pentru 
binele celor săraci! Egoismul şi înălţarea de sine nu ar fi date pe faţă, 
aşa cum se întâmplă acum, ci fiecare ar arăta o prietenoasă înclinaţie 


504 Patriarhi şi profeți 


pentru a susţine fericirea şi bunăstarea altora şi nu s-ar mai vedea 
atâta mizerie, câtă există acum în multe ţări. 

Principiile pe care le-a prescris Dumnezeu ar fi împiedicat stările 
nenorocite, înspăimântătoare, care au existat în toate veacurile de 
pe urma oprimării exercitate de bogaţi asupra săracilor şi de pe 
urma suspiciunilor şi urii arătate de săraci faţă de bogaţi. În timp 
ce ar putea împiedica îngrămădirea de averi uriaşe şi satisfacerea 
poftei fără frâu de a lua, în acelaşi timp ar împiedica şi neştiinţa şi 
mizeria zecilor de mii a căror robie rău plătită este necesară ca să 
sporească aceste averi colosale. Ele ar aduce o rezolvare paşnică a 
acelor probleme care acum ameninţă să umple lumea cu anarhie şi 
vărsare de sânge. 


Capitolul 52 — Sărbătorile anuale 


De trei ori pe an întregul Israel se aduna pentru închinare la 
sanctuar (vezi Exodul 23, 14-16). Pentru o vreme, locul acestor 
întâlniri fusese la Silo; iar apoi, locul acestor servicii divine naţionale 
a fost Ierusalimul şi aici se adunau seminţiile la sărbătorile anuale. 

Poporul era înconjurat de triburi sălbatice şi războinice, dornice 
să pună stăpânire pe pământurile lor; şi, cu toate acestea, se poruncise 
ca toţi bărbaţii capabili de luptă, cum şi tot poporul care putea să facă 
drumul acesta, să-şi părăsească de trei ori pe an căminul şi să meargă 
la locul de întâlnire, către centrul ţării. Ce putea să-i împiedice pe 
vrăjmaşii lor de a se arunca asupra caselor lor şi a le pustii cu foc şi 
sabie? Ce putea să împiedice o invazie asupra ţării, care l-ar fi dus 
pe Israel în robie la cine ştie care dintre vrăjmaşii lui? Dumnezeu 
făgăduise că va fi scutul poporului Său. „Îngerul Domnului tăbărăşte 
în jurul celor ce se tem de EI şi-i scapă din primejdie“ (Psalmii 34, 
7). În timp ce izraeliţii mergeau să se roage, puterea dumnezeiască îi 
tinea în frâu pe vrăjmaşii lor. Făgăduinţa lui Dumnezeu suna astfel: 
„Voi izgoni neamurile dinaintea ta şi-ţi voi întinde hotarele; şi nimeni 
nu-ţi va pofti ţara în timpul când te vei sui, de trei ori pe an, ca să te 
înfăţişezi înaintea Domnului, Dumnezeului tău“ (Exodul 34, 24). 

Prima dintre aceste sărbători, Paştele, sărbătoarea azimilor, avea 
loc în luna Abib, întâia lună a anului iudaic, care corespunde cu sfâr- 
şitul lui martie şi începutul lui aprilie. Frigul iernii trecuse, ploaia 
târzie se terminase şi întreaga natură se bucura de frumuseţea şi vo- 
ioşia primăverii. Iarba înverzea pe coline şi prin vâlcele, iar câmpiile 
erau împodobite de flori. 

Luna care se apropia de plinătatea ei făcea ca serile să fie minu- 
nate. Era timpul pe care cântăreţul sfânt îl descrie atât de frumos: 


„Căci iată că a trecut iarna; 

A încetat ploaia şi s-a dus. 
Se arată florile pe câmp, 

A venit vremea cântării, 

Şi se aude glasul turturicii în câmpiile noastre. 
Se pârguiesc roadele în smochin 
Şi viile înflorite îşi răspândesc mirosul“. 


(Cânt.Cânt. 2,11-13). 


Pe toate drumurile ţării erau cete de călători ce mergeau la Ieru- 
salim. Păstorii de la turmele lor şi ciobanii din munţii lor, pescarii 
de pe marea Galileii, ţăranii de la ogoarele lor şi fiii profeților de 
la şcolile lor, toţi îşi îndreptau paşii spre locul unde se descoperea 
prezenţa lui Dumnezeu. În fiecare zi făceau drumuri scurte, mulţi 
mergând pe jos. Caravanele sporeau fără încetare la număr şi adesea, 
înainte de a sosi în cetatea sfântă, ajungeau să aibă un foarte mare 
număr de oameni. 

Voioşia naturii trezea în inima lui Israel bucurie şi recunoştinţă 
faţă de Dătătorul tuturor darurilor bune. Se cântau marii psalmi 
ebraici care proslăveau onoarea şi maiestatea lui Iehova. La un 
semnal din trâmbiţă, corul puternic al sutelor de glasuri, acompaniat 
de chimvwal, intona imnul de mulţumire: 


„Mă bucur când mi se zice: 
«Haidem la Casa Domnului!» 
Picioarele mi se opresc 
În porţile tale, Ierusalime!... 
Acolo se suie seminţiile, seminţiile Domnului.... 
Ca să laude Numele Domnului,... 
Rugaţi-vă pentru pacea Ierusalimului! 
Cei ce te iubesc, să se bucure de odihnă“. 


(Psalmii 122, 1-6). 


Când priveau înălțimile din jur, pe care păgânii fuseseră obişnuiţi 
să aprindă focul altarelor lor, copiii lui Israel cântau: 


„Îmi ridic ochii spre munţi... 

De unde-mi va veni ajutorul? 
Ajutorul îmi vine de la Domnul 

Care a făcut cerurile şi pământul“ 


(Psalmii 121, 1.2). 

„Cei ce se încred în Domnul sunt ca muntele Sionului, 
Care nu se clatină, ci stă întărit pe vecie. 

Cum este înconjurat Ierusalimul de munţi, 
Aşa înconjoară Domnul pe poporul Său, 

De acum şi până în veac“ 


(Psalmii 125, 1.2). 


Când ajungeau pe culmea dealurilor aşezate în faţa cetății sfinte, 
priveau cu respect la cetele de închinători care urcau drumul la 
templu. Vedeau fumul de tămâie care se înălța spre cer, iar când se 
auzea sunetul trâmbiţei leviţilor care vesteau începerea serviciului 
divin, erau cuprinşi de însufleţirea clipelor acelora şi cântau: 


„Mare este Domnul şi lăudat de toţi, 
În cetatea Dumnezeului nostru, 
Pe muntele Lui cel sfânt. 
Frumoasă înălțime, bucuria întregului pământ, 
Este muntele Sionului; 
În partea de miazănoapte 
Este cetatea Marelui Împărat“. 
„Pacea să fie între zidurile tale, 
Şi liniştea în casele tale domneşti“. 
„Deschideţi-mi porțile neprihănirii 
Ca să intru şi să laud pe Domnul“. 
„Îmi voi împlini toate juruinţele făcute Domnului 
În faţa întregului Său popor. 
În curţile Casei Domnului, 
În mijlocul tău, lerusalime! 
Lăudaţi pe Domnul!“ 


(Psalmu 48, 1.2; 122, 7; 
118, 19; 116, 18.19). 


Toate casele Ierusalimului se deschideau, oferind peregrinilor 
adăpost, fără plată; dar toate acestea nu erau încăpătoare pentru 
adunarea cea mare şi se întindeau corturi prin toate locurile libere 
din cetate şi pe dealurile învecinate. 

În a paisprezecea zi a lunii, seara, se sărbătorea Paştele, care, 
prin ceremoniile lui solemne şi impresionante, comemora eliberarea 

din robia egipteană şi arăta în viitor, către Jertfa care-i putea scăpa 
din robia păcatului. Când Mântuitorul Şi-a dat viaţa pe Golgota, în- 
semnătatea Paştelui a încetat; şi, pentru amintirea acestei întâmplări, 
a fost rânduită Sfânta Cină, pe care Paştele o preînchipuise. 

După Paşte urma Sărbătoarea azimilor, care ţinea şapte zile. 
Prima zi şi a şaptea zi erau zile de adunări sfinte, când nu trebuia să 
se facă nici o lucrare de serv. În a doua zi a sărbătorii I se aduceau 
lui Dumnezeu primele roade ale recoltei anului. Orzul era cea dintâi 
cereală din Palestina, ce dădea în copt pe la începutul sărbătorii. Un 
snop din cerealele acestea era legănat de preot în faţa altarului lui 
Dumnezeu, ca semn al recunoaşterii că totul este al Lui. Numai după 
ceremonia aceasta era îngăduită strângerea recoltei. 

La cincizeci de zile după aducerea celor dintâi roade venea 
Ziua Cincizecimii, care mai era numită şi Sărbătoarea secerişului 
sau Sărbătoarea săptămânilor. Ca expresie a recunoştinţei pentru 
cerealele pregătite ca hrană, se aduceau înaintea lui Dumnezeu două 
pâini dospite şi coapte. Cincizecimea dura numai o zi, care era 
consacrată serviciului divin. 

În luna a şaptea venea Sărbătoarea corturilor, sau a roadelor. 
Sărbătoarea aceasta recunoştea belşugul lui Dumnezeu în produsele 
livezilor de pomi roditori, ale viilor şi ale livezilor de măslini. Era 
cea mai mare adunare de sărbătoare a anului. Pământul îşi dăduse 
belşugul, recolta era adunată în hambare, fructele, untdelemnul şi 
vinul erau puse în magazii, cele dintâi roade fuseseră consacrate, iar 
acum poporul venea cu partea lui de dovezi de recunoştinţă faţă de 
Dumnezeu, care îi binecuvântase atât de îmbelşugat. 

Sărbătoarea aceasta trebuia să fie un îndemn la bucurie. Avea loc 
curând după Ziua cea mare a ispăşirii, în care se primise asigurarea că 
nelegiuirile lor nu vor mai fi amintite. Fiind împăcaţi cu Dumnezeu, 
veneau acum înaintea Lui pentru a-l recunoaşte bunătatea şi pentru 
a-L lăuda pentru îndurările Lui. Lucrările secerişului fiind terminate 
şi preocupările pentru noul an neîncepând încă, poporul era liber de 
griji şi se putea bucura în voie de timpul acela plăcut şi sfânt. Cu 
toate că numai taţilor şi fiilor le era dată porunca de a se înfăţişa la 
sărbătoare, pe cât era posibil ei erau totuşi însoţiţi de toată familia, 
iar de ospitalitate aveau parte şi slugile, leviţii, străinii şi săracii, 
cărora li se zicea un „bun venit“. 

Ca şi Paştele, Sărbătoarea corturilor era o sărbătoare de aducere 
aminte. În amintirea vieţii sale de pribegie în pustie, poporul trebuia 
să-şi părăsească locuinţele şi să locuiască în corturi făcute din ramuri 
verzi, „din pomii cei frumoşi, ramuri de finici, ramuri de copaci 
stufoşi şi de sălcii de râu“ (Leviticul 23, 40.42.43). 

În prima zi avea loc o adunare sfântă, iar celor şapte zile li se 
adăuga o a opta zi, care era ţinută în acelaşi chip. 

Cu prilejul acestor adunări anuale, inima tuturor, tineri şi bătrâni, 
era îndemnată să-l slujească lui Dumnezeu, în timp ce întâlnirea 
întregului popor, venit din toate părțile ţării, întărea legătura care-i 
apropia de Dumnezeu şi unii de alţii. Ar fi bine ca poporul lui Dum- 
nezeu din zilele noastre să aibă o sărbătoare a corturilor — o fericită 
amintire a binecuvântărilor lui Dumnezeu faţă de ei. După cum 
copiii lui Israel sărbătoreau eliberarea lucrată de Dumnezeu pentru 
părinţii lor şi se gândeau la minunata ocrotire în timpul călătoriilor 
lor după ieşirea din Egipt, tot astfel şi noi să fim recunoscători şi 
să ne reamintim de diversele căi pe care el le-a deschis pentru a 
ne scoate din lume şi din întunericul rătăcirii, la lumina prețioasă a 
harului şi adevărului Său. 

Pentru aceia care locuiau departe de cortul întâlnirii, participarea 
la sărbătorile anuale trebuie că le lua mai mult de o lună. Acest 
exemplu de devotament faţă de Dumnezeu trebuie să impună însem- 
nătatea serviciului divin şi nevoia de a subordona interesele noastre 
egoiste şi lumești faţă de cele spirituale şi veşnice. Noi suferim o 
mare pagubă dacă neglijăm privilegiul de a ne întâlni, a ne încuraja şi 
întări unii pe alţii în servirea lui Dumnezeu. Adevărurile Cuvântului 
Său îşi pierd în inima noastră importanţa şi puterea lor. Inima noastră 
nu mai este trezită şi luminată, iar noi regresăm în cele spirituale. În 
legăturile creştine unii cu alţii, noi pierdem mult prin lipsa noastră 
de simpatie. Acela care stă departe de alţii nu-şi îndeplineşte datoria 
încredinţată lui de Dumnezeu. Noi suntem copiii aceluiaşi Tată şi, 
în ce priveşte fericirea, suntem dependenţi unii de alţii. Cerinţele lui 
Dumnezeu şi ale omenirii ni se adresează. Cultivarea capacităţilor 
sociabile din fiinţa noastră ne uneşte strâns cu fraţii noştri şi ne 
aduce fericire în străduinţele noastre de a-i face pe alţii fericiţi. 

Sărbătoarea corturilor nu era numai o sărbătoare de amintire, 
ci era şi preînchipuitoare. Nu numai că arăta în trecut, la trecerea 
prin pustie, dar, ca sărbătoare a strângerii recoltei, preînchipuia şi 

adunarea roadelor pământului şi îndrepta privirea către ziua cea 
mare a recoltei sfârşitului, când Domnul secerişului îi va trimite pe 
secerătorii Săi pentru a strânge în snopi neghina, ca să fie arsă, şi 
pentru a aduna grâul în grânarul Său. Atunci vor pieri toţi nelegiuiţii. 
„Vor fi ca şi când n-ar fi fost niciodată“ (Obadia 16). Toate glasurile, 
din tot universul se vor uni pentru a-L preamări cu veselie pe Dum- 
nezeu. Apocalipsul zice: „Şi pe toate făpturile care sunt în cer, pe 
pământ, pe mare şi tot ce se află în aceste locuri, le-am auzit zicând: 
«A Celui ce şede pe scaunul de domnie şi a Mielului să fie lauda, 
cinstea, slava şi stăpânirea în vecii vecilor!» (Apocalipsa 5, 13). 

Poporul Israel Îl lăuda pe Dumnezeu cu prilejul Sărbătorii cor- 
turilor, gândindu-se la îndurarea Lui, dovedită în eliberarea lor din 
Egipt şi la duioasa purtare de grijă în timpul peregrinajului lor prin 
pustie. Se mai bucurau şi în siguranţa iertării şi primirii lor prin ser- 
viciul Zilei ispăşirii care tocmai se sfârşise. Dar, când vor fi adunaţi 
în loc sigur în Canaanul ceresc, pentru a fi scăpaţi pentru veșnicie de 
jugul blestemului, sub care „până în ziua de azi, toată firea suspină 
şi suferă“ (Romani 8, 22), răscumpăraţii Domnului se vor bucura cu 
o bucurie ce nu poate fi descrisă şi în deplină slavă. Marea lucrare 
de ispăşire a Domnului Hristos pentru omenire va fi atunci încheiată, 
iar păcatele şterse pentru veşnicie. 


„Pustia şi ţara fără apă se vor bucura; 
Pustietatea se va veseli 
Şi va înflori ca trandafirul; 
Se va acoperi cu flori şi va sări de bucurie 
Cu cântece de veselie şi strigăte de biruinţă, 
Căci i se va da slava Libanului, 
Strălucirea Carmelului şi Saronului. 
Vor vedea slava Domnului 


Măreţia Dumnezeului nostru. 
Atunci se vor deschide ochii orbilor, 
Se vor deschide urechile surzilor; 
Atunci şchiopul va sări ca un cerb, 
Şi limba mutului va cânta de bucurie; 
Căci în pustie vor ţâşni ape 
Şi în pustietate pâraie; 

Marea de nisip se va preface în iaz 
Şi pământul uscat în izvoare de ape. 
În vizuina care slujea de culcuş şacalilor, Vor creşte trestii. 
Acolo se va croi o cale, 
Un drum care se va numi «Calea cea sfântă». 
Nici un om necurat nu va trece pe ea. 
Ci va fi numai pentru cei sfinţi; 
Cei ce vor merge pe ea, chiar şi cei fără minte, 
Nu vor putea să rătăcească. 


Pe calea aceasta nu va fi nici un leu 
Şi nici o fiară sălbatică nu va apuca pe ea, Nici nu va fi 
întâlnită pe ea, 
Ci cei răscumpăraţi vor umbla pe ea. 
Cei izbăviţi de Domnul se vor întoarce, 
Şi vor merge spre Sion cu cântări de biruinţă. 
O bucurie veşnică le va încununa capul, 
Veselia şi bucuria îi vor apuca 
Iar durerea şi gemetele vor fugi 


ec 


(Isaia 35, 1.2.5-10). 

După ce s-au aşezat în Canaan, seminţiile n-au mai făcut nici 
un efort stăruitor pentru a desăvârşi cucerirea ţării. Mulţumite cu 
tinuturile cucerite până atunci, zelul lor a scăzut în scurtă vreme, 
iar războiul a încetat. „Când Israel a fost destul de tare, a supus pe 
canaaniţi la un bir, dar nu i-au izgonit“ (Judec?tori 1, 28). 

Din partea Sa, Domnul împlinise cu credincioşie făgăduinţele 
date lui Israel; Iosua sfărâmase puterea canaaniţilor şi împărţise 
seminţiilor ţara. Mai departe, n-aveau altceva de făcut decât să ducă 
până la sfârşit lucrarea şi să-i alunge cu desăvârşire pe locuitorii ţării, 
punându-și încrederea în sprijinul lui Dumnezeu. Dar, fiindcă au 
făcut legământ cu canaaniţii, au călcat direct porunca lui Dumnezeu 
şi, în felul acesta, nu au mai îndeplinit condiţia pe temeiul căreia El 
le făgăduise să le dea în stăpânire Canaanul. 

Avertizarea de a se feri de idolatrie a fost chiar între cele dintâi 
îndrumări date de Dumnezeu la Sinai. Îndată după proclamarea Le- 
gii, li s-au trimis prin Moise următoarele solii cu privire la naţiunile 
Canaanului: „Să nu te închini înaintea dumnezeilor lor şi să nu le 
slujeşti; să nu te iei după popoarele acestea în purtarea lor, ci să le 
nimiceşti cu desăvârşire şi să le dărâmi capiştele. Voi să slujiţi Dom- 
nului, Dumnezeului vostru, şi El vă va binecuvânta pâinea şi apele 
şi va depărta boala din mijlocul tău“ (Exodul 23, 24.25). S-a dat şi 
asigurarea că, atâta vreme cât ei vor rămâne credincioşi, Dumnezeu 
îi va supune pe vrăjmaşii lor: „Voi trimite groaza Mea înaintea ta, 
voi pune pe fugă pe toate popoarele la care vei ajunge şi voi face 
ca toţi vrăjmaşii tăi să dea dosul înaintea ta. Voi trimite viespile 
bondăreşti înaintea ta şi voi izgoni dinaintea ta pe heviţi, canaaniţi şi 
hetiţi. Nu-i voi izgoni într-un singur an dinaintea ta, pentru ca ţara 
să n-ajungă o pustie şi să nu se înmulțească împotriva ta fiarele de 
pe câmp. 

Ci le voi izgoni încetul cu încetul dinaintea ta, până vei creşte 
la număr şi vei putea să intri în stăpânirea ţării dinaintea ta. Să nu 
faci legământ cu ei, nici cu dumnezeii lor. Ei să nu locuiască în 

țara ta, ca să nu te facă să păcătuieşti împotriva Mea; căci atunci ai 
sluji dumnezeilor lor şi aceasta ar fi o cursă pentru tine“ (Exodul 
23, 27-33). Îndrumările acestea au fost repetate în modul cel mai 
solemn de Moise, înainte de moartea lui, şi la fel au fost repetate de 
Iosua. 

Dumnezeu îl aşezase pe poporul Său în Canaan, ca un scut 
puternic, pentru a opri fluxul stricăciunii morale să inunde lumea. 
Dacă Israel I-ar fi rămas credincios, Dumnezeu intenţiona ca acest 
popor să continue să meargă din biruinţă în biruinţă. El voia să dea 
în mâna lor neamuri mai mari şi mai puternice decât canaaniţii. 
Făgăduinţa suna astfel: „Căci, dacă veţi păzi toate aceste porunci 
pe care vi le dau şi dacă le veţi împlini, dacă veţi iubi pe Domnul, 
Dumnezeul vostru, veţi umbla în toate căile Lui şi vă veţi alipi de 
EI, Domnul va izgoni dinaintea voastră pe toate aceste neamuri şi 
vă veţi face stăpâni peste toate aceste neamuri care sunt mai mari şi 
mai puternice decât voi. Orice loc pe care-l va călca talpa piciorului 
vostru va fi al vostru; hotarul vostru se va întinde din pustie până la 
Liban şi de la râul Eufrat până la marea de apus. Nimeni nu va putea 
să stea împotriva voastră. Domnul, Dumnezeul vostru va răspândi, 
cum v-am spus, frica şi groaza de tine peste toată ţara în care veţi 
merge“ (Deuteronom 11, 22-25). 

Dar, fără să ţină seama de înalta lor însărcinare, au ales calea 
comodităţii şi a satisfacerii de sine şi au lăsat să le scape prilejul 
de a cuceri ţara în totalitate; iar în decursul multor generaţii au fost 
chinuiţi de rămăşiţele acestor neamuri păgâne care, aşa cum profeti- 
zase slujitorul lui Dumnezeu, le-au fost „spini în ochi şi ghimpi în 
coaste“ (Numeri 33, 55). 

Izraeliţii „s-au amestecat cu neamurile şi au învăţat faptele lor“. 
S-au încuscrit cu canaaniţii, iar idolatria s-a întins în ţară ca o mo- 
limă. „Au slujit idolilor lor, care au fost o cursă pentru ei. Şi-au jertfit 
fiu şi fiicele la idoli ... şi ţara a fost spurcată astfel prin omoruri.... 
Atunci Domnul S-a aprins de mânie împotriva poporului Său şi a 
urât moştenirea Lui“ (Psalmii 106, 35-40). 

Înainte ca generaţia care fusese îndrumată de Iosua să fi murit, 
idolatria a făcut progrese prea slabe; dar părinţii pregătiseră calea 
pentru cădere. Nesocotirea, de către aceia care intraseră în stăpânirea 
Canaanului, a restricţiilor puse de Dumnezeu a răspândit o sămânță 
rea, care a continuat să aducă roade amare în decursul multor gene- 

raţii. Obiceiurile simple le-au adus evreilor sănătate corporală; dar 
contactul cu păgânii a dus la satisfacerea poftelor şi patimilor, a scă- 
zut treptat puterea corporală şi a slăbit puterea spirituală şi morală. 
Prin păcatele lor, izraeliţii s-au despărțit de Dumnezeu; puterea Lui 
s-a retras de la ei şi nu s-au mai putut împotrivi vrăjmaşilor lor. În 
felul acesta, au ajuns supuşi chiar popoarelor pe care, cu ajutorul lui 
Dumnezeu, ar fi trebuit să le supună. 

„Au părăsit pe Domnul, Dumnezeul părinţilor lor, care-i scosese 
din ţara Egiptului“, „şi i-a povăţuit ca pe o turmă în pustie“. „L- 
au supărat prin înălțimile lor şi I-au stârnit gelozia cu idolii lor“. 
„A părăsit locuinţa Lui din Silo, cortul în care locuia între oameni. 
Şi-a dat slava pradă robiei şi măreţia Lui în mâinile vrăjmaşului“ 
(Judec?tori 2, 12; Psalmii 78, 52.58.60.61). Cu toate acestea, El nu 
Şi-a părăsit poporul cu desăvârşire. Totdeauna au mai fost câţiva care 
I-au rămas credincioşi lui Dumnezeu şi, din timp în timp, Domnul 
a ridicat bărbaţi viteji şi conştiincioşi care au desfiinţat idolatria 
şi au scăpat poporul de vrăjmaşi. Dar, după moartea elberatorului, 
imediat după ce nu se mai aflau sub autoritatea lui, ei se întorceau din 
nou la idolii lor. Şi astfel, istoria căderii şi pedepsirii, a mărturisirii 
şi eliberării s-a repetat fără încetare. 

Împăratul Mesopotamiei, împăratul Moabului, iar după ei filis- 
tenii şi canaaniţii din Haţor, sub conducerea lui Sisera, au devenit 
rând pe rând asupritori ai lui Israel. Otniel, Samgar şi Ehud, Debora 
şi Barac au fost chemaţi pentru a-şi elibera poporul. Dar din nou 
„copiii lui Israel au făcut ce nu plăcea Domnului, şi Domnul i-a 
dat în mâinile lui Madian“. Până atunci, mâna asupritorilor apăsase 
mai uşor asupra seminţiilor care locuiau la răsărit de Iordan, dar în 
necazul de faţă ele au avut cel dintâi de suferit. 

Amaleciţii din partea de miazăzi a Canaanului, şi madianiţii pe 
hotarul de răsărit şi în pustie, dincolo de el, erau încă vrăjmaşi neîm- 
păcaţi ai lui Israel. Pe timpul lui Moise, madianiţii fuseseră nimiciţi 
aproape cu totul de către izraeliţi; dar de atunci se înmulţiseră foarte 
mult şi ajunseseră numeroşi şi puternici. Ei erau setoşi de răzbunare; 
iar acum, când mâna ocrotitoare a lui Dumnezeu se retrăsese de la 
Israel, acel prilej s-a ivit. Nu numai seminţiile de la răsărit de Iordan, 
ci toată ţara suferea din pricina lor. Locuitorii sălbatici şi brutali ai 
pustiului veneau cu vitele şi oile lor în ţară „ca o mulţime de lă- 
custe“ (Judec?tori 6, 5). Ca o plagă ce distruge totul, ei se întindeau 

prin toată țara, de la Iordan până la podişul filistenilor. Ei veneau 
de îndată ce se coceau cerealele şi rămâneau până se culegeau şi 
cele din urmă roade ale pământului. Jefuiau holdele de pe câmp, 
îi despuiau şi îi chinuiau pe locuitori, după care se retrăgeau din 
nou în pustie. De aceea, izraeliţii care locuiau în câmp deschis erau 
nevoiţi să-şi părăsească locurile şi să fugă în oraşe întărite cu ziduri, 
să caute adăpost în cetăţi fortificate sau să se adăpostească chiar 
şi în peşterile şi crăpăturile din munţi. Oprimarea aceasta a durat 
şapte ani, dar, când au luat în seamă îndemnurile Domnului şi şi-au 
recunoscut păcatele, Domnul a trimis încă un ajutor pentru ei. 

Ghedeon era fiul lui Ioas, din seminţia lui Manase. Familia din 
care făcea parte nu avea un loc de frunte în cadrul seminţiei, dar 
se deosebea prin curaj şi cinste. Despre curajoşii lui fii se spunea: 
„Fiecare avea înfăţişarea unui fiu de împărat“ (Judec?tori 3, 18). Toţi, 
cu excepţia unuia singur, căzuseră în lupta cu madianiţii, iar numele 
acestuia ajunsese un prilej de groază pentru năvălitori. Lui Ghedeon 
i s-a adresat chemarea divină de a-şi salva poporul. În clipa aceea 
era ocupat cu treieratul grâului. O cantitate mică de cereale fusese 
ascunsă şi, întrucât Ghedeon nu îndrăznea să o treiere în aria liberă, 
se ascunsese într-un loc lângă teasc; deoarece timpul culesului viilor 
era departe, nimeni nu avea mare grijă de vie. În timp ce lucra în 
taină şi linişte, Ghedeon se gândea cu tristeţe la starea lui Israel şi 
plănuia în mintea lui cum s-ar putea frânge jugul asupritorului. 

Deodată i Se arătă „Îngerul Domnului“ şi i Se adresă cu aceste 
cuvinte: „Domnul este cu tine, viteazule!“ 

„Rogu-Te, Domnul meu“, răspunse el, „dacă Domnul este cu noi, 
pentru ce ni s-au întâmplat toate aceste lucruri? Şi unde sunt toate 
minunile acelea pe care ni le istorisesc părinţii noştri când spun: «Nu 
ne-a scos oare Domnul din Egipt?» Acum, Domnul ne părăseşte, şi 
ne dă în mâinile lui Madian“. 

Solul ceresc spune: „Du-te cu puterea aceasta pe care o ai şi 
izbăveşte pe Israel din mâna lui Madian; oare nu te trimit Eu?“ 

Ghedeon dorea un semn, ca să fie sigur că Acela care vorbea cu 
el este Îngerul legământului, care lucrase pe timpuri pentru Israel. 
Pe vremuri, îngeri ai lui Dumnezeu au venit la Avraam şi au rămas 
la el, să se bucure de ospitalitatea lui. De aceea, Ghedeon l-a rugat 
şi el acum pe Solul ceresc să rămână ca oaspete al său. Dând fuga la 
cort, a pregătit, din puţinul pe care-l avea, un ied şi azimi, pe care le 

aduse şi I le înfăţişă. Dar Îngerul îi porunci: „Ia carnea şi azimile, 
pune-le pe stânca aceasta şi varsă zeama“. Ghedeon a făcut aşa şi 
apoi i s-a dat semnul cerut: cu toiagul pe care-l avea în mână, Îngerul 
a atins carnea şi azimile şi un foc care a ieşit din stâncă a mistuit 
jertfa. Apoi, Îngerul a pierit din faţa lui. 

Tatăl lui Ghedeon, Ioas, care se făcuse părtaş al apostaziei conce- 
tăţenilor lui, ridicase un mare altar pentru Baal la Ofra, unde locuia, 
altar la care poporul de acolo venea şi se închina. Ghedeon a primit 
porunca să dărâme altarul acesta, iar pe stânca pe care fusese mistuită 
jertfa, să-I ridice un altar lui Iehova şi să jertfească acolo Domnului. 
Aducerea de jertfe lui Dumnezeu fusese încredinţată preoţilor şi 
nu putea fi îndeplinită decât pe altarul de la Silo; dar Acela care 
rânduise serviciul ceremonial şi Căruia Îi aparţineau toate jertfele 
ce se aduceau avea putere să schimbe prescripțiile cu privire la ele. 
Eliberarea lui Israel trebuia să fie precedată de un solemn protest faţă 
de închinarea la Baal. Ghedeon trebuia să declare mai întâi război 
idolatriei şi numai după aceea putea să călăuzească poporul în lupta 
împotriva vrăjmaşilor. 

Însărcinarea dumnezeiască a fost împlinită cu credincioşie. În- 
trucât ştia că 1 se vor împotrivi, dacă va încerca să facă lucrul acesta 
în văzul tuturor, Ghedeon a înfăptuit lucrarea în taină; cu ajutorul 
slugilor, el a îndeplinit lucrul acesta într-o noapte. Mare a fost furia 
oamenilor din Ofra când au venit a doua zi dimineaţa să se închine la 
Baal. L-ar fi omorât pe Ghedeon, dacă Ioas — căruia i se povestise 
despre vizita îngerului — nu l-ar fi apărat pe fiul său. „Oare datoria 
voastră este să apăraţi pe Baal?“ a întrebat Ioas. „Voi trebuie să-i 
veniţi în ajutor? Oricine va lua apărarea lui Baal să moară până 
dimineaţă. 

Dacă Baal este un dumnezeu, să-şi apere el pricina, fiindcă i-au 
dărâmat altarul“. Dacă Baal nu era în stare să-şi apere propriul său 
altar, cum i se putea încredința apărarea celor care i se închinau? 

Gândurile de a-l ucide pe Ghedeon au fost lăsate la o parte, iar 
când el a dat semnalul de război, bărbaţii din Ofra au fost printre cei 
dintâi care s-au adunat sub steagul lui. Au fost trimişi soli pretutin- 
deni în seminţia lui Manase, a lui Aşer, a lui Zabulon şi a lui Neftali 
şi toţi au răspuns la chemarea lui. 

Ghedeon n-a îndrăznit să se aşeze în fruntea oștirii sale fără noi 
dovezi că Dumnezeu l-a chemat la această însărcinare şi că va fi cu 

el. El s-a rugat: „Dacă vrei să izbăveşti pe Israel prin mâna mea, 
cum ai spus, iată, voi pune un val de lână în arie; dacă numai lâna va 
fi acoperită de rouă, şi tot pământul va rămâne uscat, voi cunoaşte 
că vei izbăvi pe Israel prin mâ“,,na mea, cum ai spus“. Dimineaţa 
valul de lână era ud, în timp ce pământul era uscat. Dar acum s-a 
iscat o îndoială, întrucât lâna de la sine trage umezeala care există 
în aer; proba deci nu putea fi concludentă. De aceea, s-a rugat ca 
semnul să fie contrariu şi a cerut ca prevederea lui neobişnuită să nu 
fie neplăcută înaintea Domnului. Cererea lui a fost împlinită. 

Încurajat în felul acesta, Ghedeon şi-a scos oştirile ca să le dea 
prilej de luptă năvălitorilor. „Tot Madianul, Amalec şi fiii Răsăritului 
s-au strâns împreună şi au tăbărât în valea Izreel“. Toată oştirea de 
sub comanda lui Ghedeon nu număra decât treizeci şi două de mii 
de bărbaţi; dar când oştirea numeroasă a inamicului era desfăşurată 
înaintea lui, au venit la el cuvintele Domnului: „Poporul pe care-l ai 
cu tine este prea mult pentru ca să dau pe Madian în mâinile lui; el ar 
putea să se laude împotriva Mea şi să zică: «Mâna mea m-a izbăvit». 
Vesteşte dar lucrul acesta în auzul poporului: «Cine este fricos şi 
se teme, să se întoarcă şi să se depărteze de muntele Galaadului»“. 
Aceia care nu erau dispuşi să înfrunte primejdia şi greutăţile, sau 
ale căror interese lumeşti le ţineau inima departe de lucrarea lui 
Dumnezeu, nu erau în stare să sporească puterea oștirii lui Israel. 
Prezenţa lor nu putea să aducă decât slăbiciune. 

Se instituise o lege în Israel ca, înainte de a intra în luptă, să se 
dea în toată oştirea următoare înştiinţare: „Cine a zidit o casă nouă 
şi nu s-a aşezat în ea, să plece şi să se întoarcă acasă, ca să nu moară 
în luptă şi să se aşeze altul în ea. Cine a sădit o vie şi n-a mâncat 
încă din ea, să plece şi să se întoarcă acasă, ca să nu moară în luptă 
şi să mănânce altul din ea. Cine s-a logodit cu o femeie, şi n-a luat-o 
încă, să plece şi să se întoarcă acasă, ca să nu moară şi s-o ia altul“. 
ar mai marii oştirii să vorbească mai departe poporului şi să spună: 
„Cine este fricos şi slab la inimă, să plece şi să se întoarcă acasă, ca 
să nu moaie inima fraților lui“ (Deuteronom 20, 5-8). 

Deoarece mărimea oştirii sale, în comparaţie cu a vrăjmaşilor, 
era aşa de mică, Ghedeon se reţinuse să vestească anunţul obişnuit. 
Când i s-a spus că oastea lui este prea mare, a fost umplut de uimire. 
Dar Domnul a văzut mândria şi necredinţa din inima poporului. 
Înflăcăraţi de chemările stăruitoare ale lui Ghedeon, ei au venit 

hotărâți la arme, dar mulţi s-au umplut de teamă la vede rea carelor 
madianiţilor. Şi, cu toate acestea, dacă Israel ar fi biruit, tocmai unii 
ca aceştia şi-ar fi însuşit slava în loc de a recunoaşte că biruinţa era 
a lui Dumnezeu. 

Ghedeon a ascultat de porunca Domnului şi, cu strângere de 
inimă, a văzut cum douăzeci şi două de mii, sau mai mult de două 
treimi din toată oastea, au plecat la casele lor. Din nou a ajuns la 
el cuvântul Domnului: „Poporul este încă prea mult. Pogoară-i la 
apă, şi acolo ţi-l voi alege; acela despre care-ţi voi spune: «Acesta 
să meargă cu tine», va merge cu tine“. Aşteptând un atac asupra 
vrăjmaşului fără întârziere, poporul a fost condus la apă. Câţiva au 
luat repede puţină apă în căuşul palmei, sorbind-o, în timp ce-şi 
continuau drumul; dar aproape toţi au îngenuncheat şi au băut pe 
săturate din apa râului. Cei care luaseră din apa râului în căuşul 
palmei au fost numai trei sute din cei zece mii; cu toate acestea, ei 
au fost aleşi; tuturor celorlalţi li s-a poruncit să se întoarcă la casele 
lor. 

Caracterul este adesea pus la încercare prin mijloacele cele mai 
simple. Aceia care în timp de primejdie au fost lacomi să-şi satisfacă 
nevoile nu sunt oamenii pe care te poţi sprijini la vreme de nevoie. 
Domnul nu are loc în lucrarea Lui pentru cei delăsători sau doritori 
de a-şi satisface propriile plăceri. Bărbaţii aleşi de El au fost acei 
câţiva care n-au îngăduit ca nevoile proprii să-i împiedice de la 
împlinirea datoriei. Cei trei sute de bărbaţi aleşi nu numai că aveau 
curaj şi stăpânire de sine, dar erau şi bărbaţi ai credinţei. Ei nu se 
mânjiseră cu închinarea la idoli. Dumnezeu putea să-i călăuzească 
şi prin ei să-l salveze pe Israel. Succesul nu depinde de număr. 
Dumnezeu poate să salveze atât printr-un număr mic, cât şi printr-un 
număr mare. El este proslăvit nu atât de mult prin numărul, cât prin 
caracterul acelora care-l servesc. 

Izraeliţii se aflau pe vârful unui deal, de unde se vedea valea 
unde tăbărâseră cetele năvălitorilor. „Madian, Amalec şi toţi fiii Ră- 
săritului erau răspândiţi în vale, ca o mulţime de lăcuste, şi cămilele 
lor erau fără număr, ca nisipul de pe marginea mării“ (Judec?tori 7, 
12). Ghedeon tremura la gândul bătăliei de a doua zi. Dar Domnul 
i-a vorbit în timpul nopţii şi i-a poruncit să se coboare cu servul său, 
Pura, în tabăra madianiţilor, spunându-i-se că va auzi acolo ceva 
care-i va fi spre îmbărbătare. S-a dus şi, stând acolo în întuneric 

şi linişte, a auzit cum un oştean îi povestea tovarăşului său un vis: 
„Am visat un vis; se făcea că o turtă de orz se rostogolea în tabăra 
lui Madian; a venit de s-a lovit până la cort, şi cortul a căzut; l-a 
răsturnat cu susul în jos, şi cortul a fost dărâmat“. Celălalt a răspuns 
în cuvinte care au făcut ca inima ascultătorului nevăzut să bată mai 
tare: „Aceasta nu este altceva decât sabia lui Ghedeon, fiul lui Ioas, 
bărbatul lui Israel; Dumnezeu a dat în mâinile lui pe Madian şi toată 
tabăra“. Ghedeon a recunoscut glasul lui Dumnezeu ce-i vorbea 
prin aceşti madianiţi străini. Înapoindu-se la mica ceată de bărbaţi 
care era sub comanda lui, le-a zis: „Sculaţi-vă, căci Domnul a dat în 
mâinile voastre tabăra lui Madian“. 

Prin sfat dumnezeiesc, i s-a dat un plan de atac pe care a pornit 
imediat să-l execute. Cei trei sute de bărbaţi trebuia să fie împărţiţi 
în trei cete. Fiecărui bărbat i s-a dat câte o trâmbiţă şi câte un 
ulcior cu o făclie în el. Bărbaţii au fost dispuşi în aşa fel, încât se 
apropiau de madianiţi din trei părți deosebite. La miezul nopţii, când 
trâmbiţa lui Ghedeon a dat semnalul, cele trei cete au sunat şi ele din 
trâmbiţele lor şi, spărgându-şi ulcioarele şi înălţând făclule aprinse, 
s-au aruncat asupra inamicului cu înspăimântătorul strigăt de război: 
„Sabia Domnului şi a lui Ghedeon!“ 

Oastea somnoroasă a fost trezită deodată de groază. Din toate 
părțile se vedeau luminile făcliilor care ardeau. Din toate părțile se 
auzeau sunetul trâmbiţelor şi strigătele de război ale atacatorilor. 
Crezând că sunt în voia unei puteri copleşitoare, madianiţii au fost 
loviți de panică. Cu strigăte sălbatice de groază fugeau ca să-şi scape 
viaţa şi, luându-i pe propriii tovarăşi de arme drept vrăjmaşi, s-au 
omorât unii pe alţii. Când s-a răspândit vestea biruinţei, mii de băr- 
baţi ai lui Israel, care fuseseră lăsaţi să meargă la vatră, s-au înapoiat 
şi au luat parte la urmărirea vrăjmaşului pus pe fugă. Madianiţii s-au 
îndreptat către Iordan, nădăjduind să ajungă în ţara lor, dincolo de 
râu. Ghedeon a trimis soli la seminţia lui Efraim, cu îndemnul de 
a-i ataca pe fugari la vadurile de miazăzi. Între timp, Ghedeon şi cei 
trei sute de bărbaţi care erau cu el — obosiţi, dar urmărindu-l mereu 
pe vrăjmaş — au trecut apa, ţinându-se îndeaproape pe urmele ace- 
lora care ajunseseră pe malul celălalt. Cele două căpetenii, Zebah 
şi ţalmuna, care conduseseră toată oştirea şi care scăpaseră cu o 
oştire de cincisprezece mii de oameni, au fost atacate de Ghedeon pe 

neaşteptate, oastea lor a fost cu desăvârşire risipită, iar conducătorii 
prinşi ŞI ucişi. 

În această deplină înfrângere au căzut nu mai puţin de o sută 
douăzeci de mii de năvălitori. Puterea madianiţilor fusese înfrântă, 
aşa că n-au mai fost în stare să se ridice împotriva lui Israel. Re- 
pede s-a răspândit în tot ţinutul vestea că Dumnezeul lui Israel a 
luptat din nou pentru poporul Său. Nici un cuvânt nu poate des- 
crie spaima popoarelor înconjurătoare, când au aflat cu ce mijloace 
simple câştigaseră biruinţa asupra puterii unui popor războinic şi 
viteaz. 

Conducătorul pe care-l alesese Dumnezeu pentru a-i zdrobi pe 
madianiţi nu era un fruntaş de seamă în Israel. El nu era nici cârmu- 
itor, nici preot, nici levit. El însuşi se socotea ca fiind cel mai mic 
în casa tatălui său. Dar Dumnezeu a văzut în el un bărbat plin de 
curaj şi cinste. El nu se încredea în sine însuşi, ci era bucuros să fie 
călăuzit de Dumnezeu. 

Dumnezeu nu alege totdeauna pentru lucrarea Sa oameni cu 
talente prea deosebite, ci îi alege pe aceia de care Se poate servi mai 
bine. „Smerenia merge înaintea slavei“ (Proverbe 15, 33). Domnul 
poate să lucreze cel mai bine prin aceia care sunt cei mai conştienţi 
de lipsa lor de putere şi care se încred în EI, în calitatea Sa de 
Conducător şi Izvor al puterii lor. El vrea să-i facă puternici, prin 
aceea că uneşte slăbiciunea lor cu puterea Sa, şi înţelepţi, prin aceea 
că uneşte neştiinţa lor cu înţelepciunea Sa. 

Domnul ar putea să facă mult mai mult pentru poporul Său, dacă 
ar cultiva adevărata umilinţă; dar puţini sunt aceia cărora El le poate 
acorda o mare măsură de răspunderi şi succes, fără să ajungă plini 
de încredere în ei înşişi şi să uite cât sunt de dependenţi faţă de 
Dumnezeu. Acesta este motivul pentru care, la alegerea uneltelor 
Sale, Dumnezeu trebuie să-i treacă cu vederea pe aceia pe care lumea 
îi socoteşte mari, plini de talente şi strălucitori. Prea adesea ei sunt 
plini de îngâmfare şi încredere în sine. Ei se consideră destul de 
competenţi ca să acţioneze fără să ceară sfat de la Dumnezeu. 

Simpla sunare din trâmbiţă — partea oştirii lui Israel la Ierihon 
şi partea micii cete a lui Ghedeon în jurul gloatelor madianiţilor — 
a ajuns să fie, prin puterea lui Dumnezeu, mijlocul prin care a fost 
înfrântă puterea vrăjmaşilor Lui. Planul cel mai bine pus la punct pe 
care l-au inventat vreodată oamenii fără a cere sfat de la puterea şi 

înţelepciunea lui Dumnezeu se va dovedi aducător de înfrângere, în 
timp ce metodele cele mai puţin promițătoare vor aduce succes, dacă 
sunt rânduite de Dumnezeu şi sunt executate cu umilinţă şi credinţă. 
Credinţa în Dumnezeu şi ascultarea de voinţa Sa sunt pentru creştin 
tot atât de însemnate în luptele spirituale cum erau pentru Iosua şi 
Ghedeon în bătăliile lor cu canaaniţii. Prin manifestările repetate ale 
puterii Sale pentru binele lui, Dumnezeu dorea să-l facă pe Israel 
să aibă credinţă în El şi să caute cu încredere ajutorul Lui în orice 
necaz. El este tot atât de binevoitor de a lucra împreună cu eforturile 
poporului Său şi de a face lucruri mari prin unelte slabe. Întregul cer 
aşteaptă ca noi să cerem puterea şi înţelepciunea cerului. Dumnezeu 
este Cel ce „poate să facă nespus mai mult decât cerem sau gândim 
noi“ (Ephesians 3, 20). 

Ghedeon s-a înapoiat de la urmărirea vrăjmaşului naţiunii, pentru 
ca să fie acuzat şi mustrat de propriii săi concetăţeni. Când bărbaţii 
lui Israel s-au ridicat la chemarea lui împotriva madianiţilor, cei din 
seminţia lui Efraim au dat înapoi. Ei socoteau efortul acesta ca o 
întreprindere primejdioasă şi, întrucât Ghedeon nu le-a mai trimis o 
invitaţie specială, s-au folosit de scuza aceasta pentru a nu-i urma 
pe fraţii lor. Dar, când a venit vestea biruinţei lui Israel, efraimiții 
au fost geloşi că nu avuseseră şi ei parte la ea. După înfrângerea 
madianiţilor, bărbaţii lui Efraim, la porunca lui Ghedeon, au luat în 
stăpânire vadurile Iordanului şi au împiedicat fuga celor urmăriţi. În 
felul acesta au fost ucişi mulţi vrăjmaşi, între aceştia chiar şi cele 
două căpetenii, Oreb şi Zeeb. Astfel, bărbaţii lui Efraim au smuls 
biruinţa şi au ajutat să fie dusă la desăvârşire. Cu toate acestea ei 
erau geloşi şi mânioşi, ca şi cum Ghedeon s-ar fi lăsat condus de 
propria sa voinţă şi judecată. Ei nu recunoşteau mâna lui Dumnezeu 
în biruinţa lui Israel şi nici nu onorau puterea şi îndurarea Lui, 
manifestate în eliberarea lor. Tocmai faptul acesta dovedea că nu 
erau vrednici să fie aleşi ca uneltele Lui deosebite. 

Când poporul se întorcea cu trofeele de biruinţă, ei i-au reproşat 
mânioşi lui Ghedeon: „Ce înseamnă felul acesta de purtare faţă de 
noi? Pentru ce nu ne-ai chemat, când ai plecat să te lupţi împotriva 
lui Madian?“ 

„Ce-am făcut eu pe lângă voi?“ le-a răspuns Ghedeon. „Oare nu 
face mai mult culesul ciorchinelor rămase în via lui Efraim decât 
culesul întregii vii a lui Abiezer?“ „În mâinile voastre a dat Domnul 

Dumnezeu pe căpeteniile lui Madian, Oreb şi Zeeb. Ce-am putut 
face eu deci pe lângă voi?“ 

Duhul geloziei ar fi dus lesne la o ceartă care ar fi adus după 
sine acte de violență şi vărsări de sânge, dar răspunsul modest al lui 
Ghedeon a potolit mânia bărbaților lui Efraim, care s-au întors în 
pace la casele lor. Puternic şi neclintit când era vorba de principii, iar 
în război viteaz, Ghedeon a dat pe față o purtare aleasă, cum rareori 
s-a văzut. 

În recunoştinţa lui pentru eliberarea de madianiţi, poporul i-a 
propus lui Ghedeon să-l facă împărat şi tronul să le rămână urma- 
şilor lui. Propunerea aceasta era o directă nesocotire a principiului 
teocraţiei. Dumnezeu era Împăratul lui Israel, iar aşezarea pe tron 
a unui om însemna lepădarea Cârmuitorului divin. Ghedeon a re- 
cunoscut aceasta; răspunsul lui a arătat cât de adevărate şi nobile 
erau principiile lui. El a declarat: „Eu nu voi domni peste voi, nici 
fiii mei nu vor domni peste voi, ci Domnul va domni peste voi“. 

Dar Ghedeon s-a lăsat atras în altă rătăcire, care a adus nenorocire 
asupra propriei sale familii şi asupra întregului Israel. Timpul de 
inactivitate care urmează unei mari bătălii este adesea împovărat de 
primejdii mai mari chiar decât timpul luptei. La această primejdie era 
expus acum Ghedeon. În el se afla acum un duh neliniștit. Până acum 
se mulţumise să execute poruncile date de Dumnezeu; dar, în loc 
să aştepte călăuzirea divină, el a început să facă planuri pentru sine. 
Când oştile Domnului câştigă o mare biruinţă, Satana îşi dublează 
eforturile pentru a nimici lucrarea lui Dumnezeu. În felul acesta i 
s-au dat lui Ghedeon gânduri şi planuri prin care poporul Israel urma 
să fie dus în rătăcire. 

Pentru că 1 se ordonase să jertfească pe stânca unde i Se arătase 
Îngerul, Ghedeon a tras concluzia că ar fi chemat să activeze ca 
preot. Fără să aştepte aprobarea divină, s-a hotărât să caute un loc 
potrivit şi să prezinte un sistem de închinare asemănător cu acela 
care se ţinea la cortul întâlnirii. Întrucât poporul era de partea sa, nu 
i-a fost greu să realizeze planul acesta. La cererea lui, i s-au dat ca 
parte de pradă toţi cerceii luaţi de la madianiţi. Poporul a mai adunat 
şi mult alt material scump, pe lângă hainele scumpe ale căpeteniilor 
madianiţilor. Din ce i s-a dat, Ghedeon a făcut un efod şi un pieptar, 
ce le imitau pe cele purtate de marele preot. Purtarea lui s-a dovedit 
o cursă pentru sine şi familia sa, ca şi pentru Israel. Serviciul divin 

neautorizat a făcut ca o mare parte din popor să-L părăsească în cele 
din urmă cu totul pe Domnul şi să se închine la idoli. După moartea 
lui Ghedeon, o mare parte din popor a aderat la această apostazie, 
printre care şi propria lui familie. Poporul lui Dumnezeu a fost acum 
abătut chiar prin omul prin care pe vremuri a fost nimicită idolatria. 

Sunt puţini aceia care recunosc cât de departe merge influenţa 
cuvintelor şi purtării lor. De câte ori greşelile părinţilor au cea mai 
dăunătoare influenţă asupra copiilor şi copiilor copiilor lor, chiar şi 
după ce aceştia au fost aşezaţi de mult în mormânt! Fiecare exercită 
o influenţă asupra altora şi va fi făcut răspunzător pentru urmările 
acestei influenţe. Cuvintele şi faptele au o putere constrângătoare şi 
viitorul îndepărtat va arăta influenţa vieţii noastre. Impresia pe care 
o fac cuvintele şi faptele noastre se va întoarce cu siguranţă la noi, 
ca binecuvântare sau blestem. Gândul acesta face ca viaţa să aibă o 
teribilă solemnitate şi ne aduce la Dumnezeu în rugăciune umilă, ca 
EI să ne conducă prin înţelepciunea Sa. 

Aceia care ocupă locurile cele mai de frunte pot duce în rătăcire. 
Şi cei mai înţelepţi greşesc; şi cei mai puternici pot să se clatine şi 
să se poticnească. Este nevoie ca lumina cerească să ne lumineze 
fără încetare cărarea. Unica noastră siguranţă stă în a ne încredința 
fără condiţii calea în mâna Aceluia care a zis: „Urmează-Mă“. 

După moartea lui Ghedeon, „copiii lui Israel nu şi-au adus aminte 
de Domnul, Dumnezeul lor, care-i izbăvise din mâna tuturor vră- 
jmaşilor care-i înconjurau. Şi n-au ţinut la casa lui lerubaal, a lui 
Ghedeon, după tot binele pe care-l făcuse el lui Israel“. Uitând ce 
îi datora lui Ghedeon, judecătorul şi salvatorul său, poporul l-a luat 
pe fiul nelegitim al lui Ghedeon, pe Abimelec, şi l-a făcut împă- 
rat; pentru a-şi menţine puterea, el i-a ucis pe toţi copiii legitimi 
al lui Ghedeon, în afară de unul. Atunci când părăsesc temerea de 
Dumnezeu, oamenii renunţă curând şi la onoare şi cinste. Cinstirea 
îndurărilor lui Dumnezeu va duce şi la cinstirea acelora care, ca şi 
Ghedeon, au fost folosiţi ca unelte pentru binecuvântarea poporului 
Său. Purtarea sălbatică a lui Israel faţă de casa lui Ghedeon era tot 
ce se putea aştepta de la un popor care dovedise atâta nerecunoştinţă 
faţă de Dumnezeu. 

După moartea lui Abimelec, domnia judecătorilor care se temeau 
de Dumnezeu a slujit câtva timp pentru a ţine în frâu idolatria. Dar 
nu după multă vreme, poporul s-a întors la practicile neamurilor 

păgâne din mijlocul lui. În seminţiile din nord, zeii sirienilor şi 
sidonienilor aveau mulţi închinători. În sud-vest zeii filistenilor, 
iar în est aceia ai lui Moab şi Amon au câştigat inima israeliților, 
îndepărtând-o de la Dumnezeul părinţilor lor. Dar apostazia a adus 
curând pedeapsa. Amoniţii au supus seminţiile din răsărit şi au 
pătruns, trecând Iordanul, în ţinutul lui Iuda şi al lui Efraim. În apus, 
filistenii au urcat de pe plaiurile lor de-a lungul mării, arzând şi 
jefuind în lung şi-n lat. Se părea că Israel fusese din nou dat pradă 
puterii neîndurătoare a vrăjmaşului. 

Din nou, poporul a căutat ajutor la Acela pe care-L părăsise şi-L 
făcuse de ocară: „Copiii lui Israel au strigat către Domnul şi au zis: 
«Am păcătuit împotriva Ta, căci am părăsit pe Dumnezeul nostru şi 
am slujit Baalilor»“ (vezi Judec?tori 10, 10-16). Dar suferinţa nu 
adusese adevărata pocăință. Poporul se întrista pentru că păcatele 
îi aduceau necazuri, nu pentru că Îl dezonorase pe Dumnezeu prin 
nesocotirea sfintei Sale Legi. Adevărata pocăință este ceva mai mult 
decât durerea pentru păcate. Ea este o abatere hotărâtă de la rău. 

Domnul le-a răspuns printr-unul din profeţii Săi: „Nu v-am 
izbăvit Eu de egipteni, de amoriţi, de fiii lui Amon şi de filisteni? 
Şi când v-au apăsat sidoniţii, Amalec şi moabiţii, şi aţi strigat către 
Mine, nu v-am izbăvit Eu din mâinile lor? Dar voi M-aţi părăsit şi 
aţi slujit altor dumnezeii. De aceea nu vă voi mai izbăvi. Duceţi-vă 
şi chemaţi pe dumnezeii pe care i-aţi ales; ei să vă izbăvească în 
vremea strâmtorării voastre!“ 

Cuvintele acestea solemne şi înspăimântătoare îndreaptă gându- 
rile spre o altă scenă, viitoare — marea zi a judecății de pe urmă — 
când cei care au lepădat bunătatea lui Dumnezeu şi au luat în râs 
harul Său vor privi dreptatea Lui drept în faţă. La judecata aceea, 
cei care au folosit talanţii daţi lor de Dumnezeu, şi anume timpul, 
mijloacele sau intelectul lor, spre a sluji idolilor, va trebui să dea 
socoteală. Ei L-au părăsit pe Prietenul lor sincer şi iubitor pentru 
a merge pe cărarea vieţii comode şi a păcatelor. Din când în când, 
le-a venit gândul să se întoarcă la Dumnezeu; dar lumea, cu nebunia 
şi înşelăciunile ei, le prindea atenţia. Plăcerile frivole, mândria în 
îmbrăcăminte şi satisfacerea apetitului le-au împietrit inima şi le-au 
amorțit conştiinţa, aşa încât glasul adevărului nu mai era auzit. Da- 
toria era dispreţuită. Lucruri de o valoare veşnică au fost dispreţuite, 
până când inima a pierdut orice plăcere de a aduce vreo jertfă pentru 

Acela care a dat atât de mult pentru om. Dar, la ziua secerişului, ei 
vor secera ce au semănat. 

Domnul a spus: „Fiindcă Eu chem şi voi vă împotriviţi, fiindcă 
Îmi întind mâna şi nimeni nu ia seama, fiindcă lepădaţi toate sfaturile 
Mele şi nu vă plac mustrările Mele, de aceea şi Eu voi râde când 
veţi fi în vreo nenorocire. Îmi voi bate joc de voi când vă va apuca 
groaza, ca o furtună, şi când vă va învălui nenorocirea ca un vârtej, 
când va da peste voi necazul şi strâmtorarea. Atunci Mă vor chema, 
şi nu voi răspunde; Mă vor căuta şi nu Mă vor găsi. Pentru că au 
urât ştiinţa, şi n-au ales frica Domnului, pentru că n-au iubit sfaturile 
Mele şi au nesocotit toate mustrările Mele. De aceea se vor hrăni 
cu roada umbletelor lor şi se vor sătura cu sfaturile lor.... Dar cel ce 
M-ascultă va locui fără grijă, va trăi liniştit şi fără să se teamă de 
vreun rău“ (Proverbe 1, 24-31.33). 

De astă dată izraeliţu s-au umilit înaintea Domnului. Au scos 
dumnezeii străini din mijlocul lor şi au slujit Domnului. Iar inima 
cea iubitoare a Domnului s-a îndurat, „s-a îndurat de suferinţele lui 
Israel“. Da, îndelunga îndurare a Dumnezeului nostru! Îndată ce 
poporul a îndepărtat păcatele care îl ţineau departe de El, Domnul 
le-a ascultat rugăciunile şi a început să lucreze pentru ei. 

Le-a fost ridicat un eliberator în persoana lui lefta, un galaadit, 
care s-a luptat cu amoniţii şi a înfrânt puterea lor. De data aceasta, 
izraeliţii suferiseră optsprezece ani sub apăsarea vrăjmaşilor lor şi, 
cu toate acestea, au uitat din nou învăţătura pe care le-o adusese 
suferinţa. 

Când poporul Său s-a întors din nou la căile lui rele, Domnul a 
îngăduit ca ei să fie din nou apăsaţi de vrăjmaşii lor cei puternici, 
filistenii. 

Mulţi ani la rând au fost împovăraţi, iar uneori subjugați cu totul 
de națiunea aceasta războinică şi fără milă. Ei se amestecaseră cu 
aceşti idolatri, luând parte la petrecerile şi slujbele lor idolatre, până 
când au ajuns să fie la fel ca ei în interese şi spirit. Atunci, aceşti 
prefăcuţi prieteni ai lui Israel s-au schimbat în cei mai înverşunaţi 
vrăjmaşi ŞI au căutat să-i nimicească pe toate căile. Ca şi Israel, prea 
adesea şi creştinii se lasă sub influenţa lumii şi se obişnuiesc cu 
principiile şi moravurile ei, pentru a-şi câştiga prietenia nelegiuiților; 
dar în cele din urmă se va dovedi că aceşti amici aparenţi sunt cei mai 
primejdioşi inamici. Satana lucrează prin mijlocirea nelegiuiţilor 

să-l atragă pe poporul lui Dumnezeu la păcat, sub aparenţa prieteniei, 

şi să-l despartă de EI, iar atunci când pavăza şi scutul copiilor lui 

Dumnezeu sunt date la o parte, el îi îndeamnă pe ai lui să se ridice 
[560] împotriva lor şi caută să-i nimicească. 

În mijlocul apostaziei care se întindea tot mai mult, închinăto- 
rii credincioşi ai lui Dumnezeu au continuat să se roage stăruitor 
pentru eliberarea lui Israel. Chiar dacă părea că nu sunt ascultați, 
chiar dacă an după an puterea apăsătorilor devenea tot mai chinui- 
toare, providenţa divină le pregătea totuşi un ajutor. Chiar în primii 
ani al apăsării din partea filistenilor, s-a născut un copil prin care 
Dumnezeu a rânduit să umilească puterea acestor vrăjmaşi puternici. 

La hotarele ținutului deluros care domina podişul filistean se 
afla orăşelul Ţorea. Aici locuia familia lui Manoah, din seminţia 
lui Dan, una dintre puţinele familii care rămăseseră credincioase 
Domnului în mijlocul apostaziei generale. „Îngerul Domnului“ i S-a 
arătat soţiei sterpe a lui Manoah, cu vestea că ea va naşte un fiu prin 
care Domnul dorea să înceapă să-l izbăvească pe Israel. În vederea 
acestui lucru, Îngerul i-a dat îndrumări atât cu privire la propria ei 
viaţă cât, şi cu privire la educaţia copilului. „Acum ia bine seama să 
nu bei nici vin, nici băutură tare, şi să nu mănânci nimic necurat“. Şi 
aceeaşi oprelişte trebuia să fie respectă de la început şi pentru copil, 
cu adăugarea faptului că părul său nu trebuia să fie tăiat; copilul 
trebuia să fie închinat Domnului, ca nazireu, de la naştere. 

Femeia l-a căutat pe soţul ei şi, după ce i L-a descris pe Înger, a 
repetat solia Sa. Temându-se ca nu cumva să se facă vreo greşeală 
în lucrarea însemnată încredinţată ei, bărbatul s-a rugat după aceea: 
„Doamne, Te rog, să mai vină o dată la noi omul lui Dumnezeu pe 
care l-ai trimis, şi să ne înveţe ce să facem pentru copilul care se va 
naşte“. 

Când, mai târziu, În gerul S-a arătat din nou, întrebarea îngrijorată 
a lui Manoah a fost: „Acum, dacă se va împlini cuvântul Tău, ce va 
trebui să păzim cu privire la copil, şi ce va fi de făcut?“ Îndrumările 
anterioare au fost repetate: „Femeia să se ferească de tot ce i-am spus. 
Să nu guste nici un rod din viţă, să nu bea nici vin, nici băutură tare 
şi să nu mănânce nimic necurat; să păzească tot ce i-am poruncit“. 

Copilul făgăduit lui Manoah era rânduit de Dumnezeu să facă 
o lucrare însemnată, iar pentru a câştiga însuşirile necesare acestei 
însărcinări era nevoie să fie bine îndrumate atât deprinderile mamei, 
cât şi ale copilului. După porunca Îngerului, Manoah nu trebuia să-i 
îngăduie soţiei sale să bea vin sau băutură îmbătătoare şi nici să 
mănânce ceva necurat. „Tot ce i-am poruncit“ aşa trebuia să facă. 
Copilul va fi influenţat spre bine sau spre rău prin deprinderile ma- 
mei. Ea însăşi trebuie să fie stăpânită de principii şi să practice 
cumpătarea şi stăpânirea de sine, dacă vrea într-adevăr binele copi- 
lului ei. Sfătuitori neînţelepţi vor căuta să o convingă pe mamă că 
e nevoie să-şi îndeplinească orice dorinţă şi orice poftă; dar învăţă- 
tura aceasta este greşită şi nesănătoasă. Prin porunca expresă a lui 
Dumnezeu, mama este aşezată sub cea mai solemnă obligaţie de a 
exercita stăpânire de sine. 

Şi atât taţii, cât şi mamele sunt părtaşi ai acestei răspunderi. Am- 
bii părinţi le transmit copiilor lor particularităţile lor corporale şi 
spirituale, înclinațiile şi poftele lor. Din cauza necumpătării părinți- 
lor, adesea, copiii sunt lipsiţi de putere morală şi corporală. Cei ce 
folosesc băuturile alcoolice şi tutunul le transmit copiilor poftele lor 
nesăţioase, sângele lor aprins şi nervii lor excitaţi. Oamenii desfrâ- 
naţi le lasă adesea ca moştenire urmaşilor poftele lor nesfinte şi 
chiar boli dezgustătoare. Şi, întrucât copiii au şi mai puţină putere 
să se împotrivească ispitei decât părinţii lor, fiecare generaţie are 
tendinţa să decadă tot mai mult. Părinţii sunt răspunzători în cea mai 
mare parte nu numai pentru patimile aprinse şi poftele sucite ale 
copiilor lor, dar şi pentru defectele multora care se nasc surzi, orbi, 
bolnăvicioşi. 

Fiecare tată şi fiecare mamă ar trebui să se întrebe: „Ce să facem 
pentru copilul care se va naşte?“ Lucrarea influențelor dinainte de 
naştere este prea puţin apreciată de cei mai mulţi; dar învăţătura pe 
care Cerul le-a trimis-o acestor părinţi evrei, şi care a fost repetată 
de două ori în chipul cel mai solemn, arată cum priveşte Creatorul 
nostru această problemă. 

Şi nu era suficient ca făgăduitul copil să primească de la părinţi o 
bună moştenire. Aceasta trebuia să fie urmată de o educaţie îngrijită 
şi de formarea deprinderilor bune. Dumnezeu a poruncit ca viitorul 
judecător şi salvator al lui Israel să fie îndrumat din copilărie către 
înfrânarea strictă a poftelor. Chiar de la naştere trebuia să fie nazireu, 

fapt prin care avea să-i fie totdeauna oprită folosirea vinului şi a 
băuturilor îmbătătoare. Lecţiile de cumpătare, lepădare şi stăpânire 
de sine trebuie date copilului chiar din fragedă pruncie. 

Interdicţia îngerului cuprindea în sine tot ce este „necurat“. Deo- 
sebirea dintre alimentele curate şi necurate nu era doar o rânduială 
ceremonială şi arbitrară, ci se sprijinea pe principii de sănătate. 
Prin observarea acestei deosebiri poate fi explicată, în mare măsură, 
vitalitatea deosebită care a caracterizat poporul iudeu mii de ani. 
Principiile cumpătării trebuie duse mai departe, trecând de simpla 
abţinere de la folosirea băuturilor alcoolice. Folosirea alimentelor 
excitante sau indigeste este adesea tot atât de dăunătoare sănătăţii 
şi, în multe cazuri, seamănă sămânţa beţiei. Adevărata cumpătare 
ne învaţă să ne reținem de la tot ce este dăunător şi să folosim cu 
pricepere pe cele sănătoase. Puţini sunt aceia care pricep aşa cum 
ar trebui legătura strânsă ce există între deprinderile lor de vieţuire 
şi destoinicia lor în această viaţă şi soarta lor veşnică. Apetitul tre- 
buie să fie supus continuu puterilor morale şi intelectuale. Trupul să 
slujească duhului, iar nu duhul trupului. 

Făgăduinţa dată de Dumnezeu lui Manoah a fost împlinită la 
vremea ei prin naşterea unui fiu, căruia i s-a dat numele Samson. 
Pe măsură ce creştea, băiatul dovedea că era înzestrat cu o putere 
corporală nemaipomenită. Totuşi, aceasta depindea nu atât de mult — 
cum de altfel ştiau prea bine şi Samson, şi părinţii lui — de muşchii 
lui cei puternici, cât de starea lui de nazireu, al cărei semn era părul 
lui lung. Dacă ar fi îndeplinit poruncile dumnezeieşti tot atât de 
credincios ca şi părinţii lui, Samson ar fi avut parte de o viaţă nobilă 
şi fericită. Dar relaţiile cu cei idolatri l-au stricat. Întrucât orăşelul 
Torea se afla aproape de hotarul filistenilor, Samson s-a împrietenit 
cu ei. În felul acesta, din tinereţe a avut relaţii strânse care i-au 
întunecat toată viaţa. Lui Samson i-a plăcut o tânără care locuia 
în orăşelul filistean Timna şi s-a hotărât să o ia de soţie. Singurul 
răspuns dat părinţilor săi temători de Dumnezeu, care s-au străduit 
să-l convingă să renunţe la planul său, a fost: „Îmi place“. În cele 
din urmă, părinţii au cedat dorințelor lui şi nunta a avut loc. 

Chiar atunci când a ajuns la vârsta de bărbat, când trebuia să 
îndeplinească chemarea dumnezeiască — mai presus de toate, timpul 
când trebuia să-l rămână credincios lui Dumnezeu — Samson a 
intrat în legături cu vrăjmaşii lui Israel. El n-a întrebat dacă ÎI poate 

proslăvi mai bine pe Dumnezeu dacă se uneşte cu persoana pe care 
şi-a ales-o singur sau dacă nu cumva se situează într-o poziţie din 
care nu poate îndeplini scopul ce trebuia să fie realizat prin viaţa lui. 
Dumnezeu le-a făgăduit înţelepciune tuturor celor care caută să-L 
proslăvească, dar aceia care sunt nesăţioşi în a-şi împlini poftele nu 
au nici o făgăduinţă. 

Cât de mulţi se poartă ca Samson! De câte ori se încheie căsătorii 
între credincioşi şi necredincioşi, pentru că la alegere domneşte 
înclinația soţului sau soţiei! Părţile nu cer sfat de la Dumnezeu şi 
nici nu au în vedere onoarea Lui. Creştinismul trebuie să aibă o 
putere stăpânitoare asupra legăturilor de căsătorie; dar prea adesea 
se întâmplă ca principiile care duc la această unire să nu fie în 
concordanţă cu principiile creştine. Satana caută fără încetare să-şi 
sporească puterea asupra poporului lui Dumnezeu, îndemnându-l 
să încheie legământ cu supuşii lui, iar pentru a ajunge la aceasta, el 
caută să trezească în inimi pasiuni nesfinte. Dar în Cuvântul Său, 
Domnul l-a învăţat lămurit pe poporul Său să nu se unească cu aceia 
în care nu locuieşte iubirea Lui. „Ce înţelegere poate fi între Hristos 
şi Belial? Sau ce legătură are cel credincios cu cel necredincios? 
Cum se împacă Templul lui Dumnezeu cu idolii?“ (2 Corinteni 6, 
15.16). 

La sărbătoarea nunţii lui, Samson a fost adus în legături de 
familie cu aceia care Îl urau pe Dumnezeul lui Israel. Acela care 
de bunăvoie intră în legături de felul acesta se va vedea constrâns 
să se conformeze, într-o măsură oarecare, obiceiurilor şi datinilor 
tovarăşilor săi. Timpul folosit în felul acesta este mai rău decât irosit. 
Se cultivă gânduri şi se rostesc cuvinte care tind să dărâme cetăţuia 
principiilor şi să slăbească citadela sufletului. 

Femeia, de dragul căreia Samson călcase porunca lui Dumnezeu, 
pentru ca să o aibă, s-a dovedit necredincioasă faţă de soţul ei chiar 
înainte de a se fi sfârşit sărbătoarea nunţii. Indignat de această lipsă 
de credincioşie, Samson a părăsit-o şi s-a întors singur, deocamdată, 
la casa părintească din Ţorea. Mai târziu, după ce i s-a mai potolit 
mânia, când s-a întors să-şi ia mireasa, a găsit-o căsătorită cu un 
altul. Apoi, când în răzbunarea lui a devastat semănăturile şi vule 
filistenilor, i-a provocat prin aceasta s-o ucidă, cu toate că amenință- 
rile lor o duseseră la înşelăciunea aceea cu care a început necazul. 
Samson îşi dovedise puterea lui minunată când, cu mâna goală, a 


Samson 531 


ucis un leu tânăr, iar la Ascalon a omorât treizeci de bărbaţi. De 
această dată, stăpânit de mânie din cauza uciderii barbare a soţiei 
sale, a pus mâna pe filisteni şi „i-a bătut aspru“. Dorind apoi un 
adăpost mai sigur în faţa vrăjmaşilor săi, s-a retras la „stânca Etam“ 
din Iuda. 

În locul acesta a fost urmărit de o oaste puternică, iar locuitorii 
din Iuda, în spaima lor, s-au învoit să-l predea vrăjmaşilor. Ca urmare 
a acestei hotărâri, trei mii de bărbaţi din Iuda s-au dus la el. Dar, 
chiar în aşa de mare număr fiind, nu ar fi îndrăznit să se apropie 
de el dacă nu s-ar fi simţit siguri că el nu le va face nici un rău 
concetăţenilor lui. Samson s-a învoit să fie legat şi predat filistenilor, 
dar le-a cerut mai întâi bărbaților lui Iuda făgăduinţa că nu-l vor 
ataca, constrângându-l în felul acesta să-i omoare. S-a lăsat deci 
legat cu două funii noi şi a fost dus în tabăra vrăjmaşilor, însoţit 
de strigăte de bucurie. Dar, în timp ce strigătele lor trezeau ecouri 
printre stânci, „Duhul Domnului a venit peste el“. El a rupt frânghiile 
cele noi şi tari ca şi cum ar fi fost nişte fire arse de foc. Apoi, luând 
în mână prima armă ce i-a stat la îndemână şi care, deşi nu era decât 
o falcă de măgar, a ajuns mai aprigă decât o sabie sau o suliță, i-a 
lovit pe filisteni până când au fugit îngroziţi, lăsând şi o mie de morţi 
pe câmpul de bătaie. 

Dacă ar fi fost gata să se unească cu Samson şi să exploateze 
biruinţa, izraeliţii ar fi scăpat de puterea apăsătorului. Dar ajunseseră 
laşi şi lipsiţi de curaj. Ei au neglijat să împlinească însărcinarea 
pe care le-o dăduse Dumnezeu, şi anume să-i alunge pe păgâni; se 
făcuseră părtaşi la datinile lor degradante, suferiseră ororile lor şi 
le scuzaseră chiar şi nedreptăţile, atâta timp cât nu erau îndreptate 
împotriva lor. Când au fost aduşi sub puterea apăsătorului, s-au plecat 
ca nişte sclavi la această umilire de care ar fi putut să scape dacă ar 
fi ascultat de Dumnezeu. Chiar şi atunci când Domnul a ridicat un 
salvator între ei, nu rareori l-au părăsit şi s-au unit cu vrăjmaşii. 

După această biruinţă izraeliţii l-au făcut pe Samson judecător şi 
el a domnit douăzeci de ani peste Israel. Dar un pas greşit pregăteşte 
drumul pentru un altul. Samson călcase porunca lui Dumnezeu, 
luându-şi o soţie dintre filisteni, şi din nou îndrăzni să meargă între 
ei — vrăjmaşii lui de moarte acum — pentru a-şi satisface o poftă 
nepermisă. Încrezându-se în marea lui putere care produsese atâta 
groază printre filisteni, se duse fără sfială la Gaza, intrând la o femeie 

desfrânată din locul acela. Locuitorii cetăţii au aflat de prezenţa sa şi 
erau nerăbdători să se răzbune. Vrăjmaşul era prins sigur înăuntrul 
zidurilor cetăţii celei mai întărite dintre toate cetăţile; erau siguri de 
prada lor şi aşteptau dimineaţa pentru ca să-şi definitiveze biruinţa. 
La miezul nopţii Samson s-a trezit. Glasul acuzator al conştiinţei îl 
umplea de nelinişte la gândul că a călcat legământul de nazireu. Dar, 
în ciuda păcatului său, îndurarea lui Dumnezeu nu-l părăsise. Din 
nou l-a ajutat puterea Lui minunată pentru a-l scăpa. Mergând la 
porțile cetăţii, le-a smuls din locul lor şi le-a dus împreună cu stâlpii 
şi zăvoarele lor pe vârful unui deal, pe drumul către Ierihon. 

Dar cu toate că abia scăpase, nu s-a lăsat de faptele lui rele. Nu 
a mai îndrăznit să se ducă între filisteni, dar a continuat să caute 
acele plăceri senzuale care l-au dus la pieire. „După aceea a iubit o 
femeie în valea Sorec“, nu departe de locul său de naştere. Numele 
ei era Dalila, „mistuitoarea“. Valea Sorec era vestită pentru viile 
ei; şi acestea erau o ispită pentru nazireul călător, care începuse să 
consume vin, şi în felul acesta rupsese încă una dintre legăturile care 
îl uneau cu Dumnezeu şi sfinţenia Sa. Filistenii urmăreau de aproape 
tot ce făcea vrăjmaşul lor, iar când el s-a înjosit prin această nouă 
legătură de iubire, s-au hotărât să-l nimicească prin Dalila. 

O delegaţie formată din bărbaţii cel mai bine văzuţi din fiecare 
provincie a filistenilor a fost trimisă în valea Sorec. Ei nu îndrăz- 
neau să încerce să-l prindă cât timp era stăpânit de puterea lui cea 
mare, dar planul era să afle, dacă era posibil, secretul puterii lui. De 
aceea au mituit-o pe Dalila cu bani, ca să afle lucrul acesta şi să li-l 
dezvăluie. 

De câte ori trădătoarea îl urmărea cu întrebările ei, el o înşela, 
spunând că şi peste el ar veni slăbiciunea celorlalţi oameni dacă s-ar 
purta cu el într-un anumit mod. Când ea punea la încercare afirmaţia 
lui, se dovedea că este o înşelăciune. Atunci, învinovăţindu-l că o 
înşeală, i-a spus: „Cum poţi spune: «Te iubesc!» când inima ta nu 
este cu mine? lată că de trei ori ţi-ai bătut joc de mine şi nu mi-ai 
spus de unde-ţi vine puterea ta cea mare“. De trei ori avusese Samson 
dovada palpabilă că filistenii erau învoiţi cu amanta lui să-l distrugă; 
dar de câte ori uneltirea ei eşua, ea spunea că a fost o glumă, iar el 
alunga orbeşte teama. 

În fiecare zi Dalila insista cu cererea ei, până când „sufletul 
său s-a umplut de o nelinişte de moarte“; dar, cu toate acestea, o 

putere ciudată îl ţinea legat de ea. Biruit în cele din urmă, Samson 
i-a destăinuit taina: „Briciul n-a trecut peste capul meu, pentru că 
sunt închinat Domnului din pântecele maicii mele. Dacă aş fi ras, 
puterea m-ar părăsi, aş slăbi, şi aş fi ca oricare alt om“. Imediat a 
fost trimis un sol la domnitorii filistenilor, stăruind pe lângă ei să 
vină fără întârziere. În timp ce luptătorul dormea, pletele grele ale 
părului de pe capul lui au fost îndepărtate. Apoi ea strigă aşa cum 
făcuse şi de trei ori mai înainte: „Filistenii sunt asupra ta, Samson!“ 
Trezindu-se brusc, el a crezut că va putea să-şi folosească puterea 
nimicindu-i, aşa cum făcuse şi altădată; dar braţele lipsite de putere 
nu l-au mai ascultat şi şi-a dat seama că „Domnul Se lepădase de el“. 
După ce i-a fost tăiat părul, Dalila a început să-l necăjească, să-l facă 
să sufere, punând astfel la încercare puterea lui, deoarece filistenii 
nu îndrăzneau să se apropie de el până ce nu erau pe deplin convinşi 
că-l părăsise puterea. Atunci au pus mâna pe el şi l-au dus la Gaza, 
după ce mai întâi 1-au scos ambii ochi. Aici a fost legat cu lanţuri în 
închisoarea lor şi pus la munci grele. 

Ce schimbare se petrecuse cu cel care fusese judecătorul şi vi- 
teazul lui Israel! Acum era slab, orb, rob şi constrâns să facă cele 
mai înjositoare lucrări. Pas cu pas, călcase condiţiile sfintei sale 
chemări. Dumnezeu avusese faţă de el îndelungă răbdare; dar pentru 
că se dăduse atât de mult în voia păcatului, încât şi-a trădat taina 
puterii, Domnul S-a îndepărtat de el. Nu era nici o putere în părul său 
lung, dar era un semn al credincioşiei lui faţă de Dumnezeu; şi când 
simbolul a fost sacrificat prin lăsarea în voia împlinirii patimilor, 
binecuvântările-al căror semn era — au fost şi ele pierdute. 

În suferinţele şi înjosirea sa de a fi batjocura filistenilor, Samson 
a învăţat mai mult cu privire la slăbiciunea sa decât oricând mai 
înainte, iar necazurile l-au adus la pocăință. Pe măsură ce părul îi 
creştea, îi revenea treptat, treptat şi puterea; dar vrăjmaşii lui, care-l 
considerau un prizonier închis şi fără nici un sprijin, nu-şi făceau 
NICI O grijă. 

Filistenii le atribuiau zeilor lor biruinţa şi, plini de bucurie, adu- 
ceau ocări Dumnezeului lui Israel. S-a hotărât o sărbătoare în cinstea 
lui Dagon, zeul peşte, „apărătorul mării“. Din oraşe şi din sate, s-au 
adunat poporul şi toți domnitorii din podişul filistean. Mulţime de 
închinători umpleau templul cel mare şi se îngrămădeau în galeriile 
aflate de-a lungul acoperişului. Era o scenă de sărbătoare şi bucurie. 

Au fost aduse jertfe şi apoi a urmat muzica şi praznicul. Apoi, ca cel 
mai însemnat trofeu al puterii lui Dagon, a fost adus Samson. Apari- 
ţia lui Samson i-a făcut pe toţi să izbucnească în strigăte de bucurie. 
Poporul şi domnitorii l-au slăvit pe zeul lor, care îl biruise pe acela 
care „pustia ţara şi ne înmulţea morţii“. După un timp, ca şi când era 
obosit, Samson a cerut voie să se rezeme de cei doi stâlpi centrali pe 
care se sprijinea acoperişul templului. Atunci s-a rugat în inima lui: 
„Doamne, Dumnezeule, adu-ţi aminte de mine, Te rog, Dumnezeule, 
dă-mi putere numai de data acesta, şi cu o singură lovitură să-mi 
răzbun pe filisteni pentru cei doi ochi ai mei!“ Zicând aceste cuvinte, 
a cuprins cei doi stâlpi cu braţele sale puternice şi, strigând: „Să mor 
împreună cu filistenii“, „s-a plecat cu toată puterea“, iar acoperişul 
s-a prăbuşit, nimicind dintr-o singură lovitură toată mulţimea cea 
mare. Aşa încât „cei pe care i-a prăpădit la moartea lui au fost mai 
mulţi decât cei pe care îi omorâse în timpul vieţii“. 

Zeul şi adoratorii lui, preoţii şi ţăranii, nobilii şi ostaşii au fost 
îngropaţi laolaltă sub ruinele templului lui Dagon. Între ei se afla 
trupul uriaş al aceluia care fusese ales de Dumnezeu ca eliberator 
al poporului Său. Vestea acestei morţi fulgerătoare a fost dusă în 
țara lui Israel şi rudele au venit de pe dealurile lor şi au luat trupul 
neînsufleţit al viteazului mort. Apoi „s-au suit înapoi şi l-au îngropat 
între Torea şi Eştaol, în mormântul tatălui său Manoah“. 

Făgăduinţa lui Dumnezeu, că prin Samson „va începe să iz- 
băvească pe Israel de mâna filistenilor“, se împlinise; dar cât de 
întunecoasă şi teribilă fusese istoria acestei vieţi, care ar fi putut să 
fie o laudă pentru Dumnezeu şi o cinste pentru popor! Dacă Samson 
ar fi rămas credincios chemării sale cereşti, planul lui Dumnezeu 
s-ar fi putut realiza pentru onoarea şi slava Sa. Dar el s-a lăsat în voia 
ispitelor, iar misiunea lui s-a împlinit în înfrângere, robie şi moarte. 

Fizic, Samson era cel mai puternic om de pe pământ, dar în ce 
priveşte stăpânirea de sine, cinstea şi tăria sufletească se găsea printre 
cei mai slabi. Mulţi privesc în chip greşit patimile tari ca fiind tărie 
de caracter, când de fapt omul care se lasă stăpânit de patimile sale 
este un om slab. Adevărata mărime a unui om se măsoară după tăria 
sentimentelor pe care şi le stăpâneşte, şi nu după a acelora care-l 
stăpânesc. 

Grija providenţială a lui Dumnezeu fusese asupra lui Samson, ca 
să poată fi pregătit să îndeplinească lucrarea pe care fusese chemat 


Samson 535 


s-o facă. Chiar de la începutul vieţii sale fusese înconjurat de situaţii 
favorabile dezvoltării tăriei fizice, vigorii intelectuale şi curăţiei 
morale. Dar, sub influenţa prietenilor lui răi, el s-a desprins din 
legătura lui cu Dumnezeu, singura capabilă să-l păstreze pe om în 
siguranţă, şi a fost smuls de curentul răului. Aceia care sunt ispitiţi 
pe calea datoriei trebuie să fie siguri că Dumnezeu îi sprijineşte; dar 
dacă oamenii se aşează de bună voie sub puterea ispitei, vor cădea 
mai curând sau mai târziu. 

Satana se străduieşte cu toată puterea lui să-i rătăcească tocmai 
pe aceia pe care are de gând să-i folosească Dumnezeu ca unelte ale 
Sale în vederea ajungerii unui anumit scop. El ne atacă în părțile 
noastre slabe şi caută ca, prin slăbiciunile caracterului nostru, să 
stăpânească asupra întregii fiinţe; şi el ştie că va avea succes dacă 
omului îi plac aceste slăbiciuni. Dar nu e nevoie ca cineva să fie în- 
frânt. Omul nu este lăsat să biruie puterea răului numai prin propriile 
sale puteri, prin eforturile sale slabe. Ajutorul este la îndemână şi 
îi va fi oferit oricărui suflet care-l cere din toată inima. Îngerii lui 
Dumnezeu, care urcă şi coboară pe scara pe care a văzut-o Iacov 
în viziune, îi vor ajuta pe toţi cei care vor să urce până la cele mai 
înalte culmi ale cerului. 

Elcana, un levit din muntele lui Efraim, era un bărbat cu stare şi 
cu influenţă, care Îl iubea pe Dumnezeu şi se temea de El. Ana, soţia 
lui, era o femeie plină de evlavie, blândă şi modestă. Caracterul ei 
se remarca printr-o profundă seriozitate şi o credinţă sinceră. 

Binecuvântarea căutată cu atâta râvnă de toţi evreii era reţinută 
de la această pereche temătoare de Dumnezeu: în casa lor nu se 
auzea glas vesel de copil, iar dorinţa de a-şi perpetua numele l-a 
făcut pe soţ — aşa cum se întâmplase cu mulţi alţii — să încheie 
o a doua căsătorie. Dar pasul acesta, care fusese făcut din lipsă de 
credinţă, nu a adus fericire. S-au adăugat la familie băieţi şi fete; 
dar bucuria şi frumuseţea sfintei rânduieli divine a fost întinată, iar 
pacea familiei nimicită. Penina, noua soţie, era geloasă şi mărginită 
şi se purta cu îngâmfare şi neobrăzare. Pentru Ana părea că pierise 
orice nădejde, iar viaţa 1 se arăta ca o povară; cu toate acestea, ea 
suporta încercarea cu blândeţe şi fără să murmure. 

Elcana ţinea cu credincioşie prescripţiile divine. Serviciul divin 
la Silo mai funcţiona încă, dar, din cauza dezordinii în desfăşurarea 
slujbei, el nu era chemat să-şi facă serviciul la templu, aşa cum 1 se 
cuvenea unui levit. Cu toate acestea, el se suia cu familia lui, pentru 
ca să ia parte la adunările rânduite, unde să se închine şi să aducă 
jertfe. 

Duhul cel rău care pătrunsese în viaţa lui de familie se furişa 
chiar şi la sărbătorile sfinte, care erau în legătură cu serviciul divin. 
După ce se aducea jertfa de mulţumire, întreaga familie se aduna 
după obiceiul tradiţional la o serbare solemnă, dar voioasă. Cu acest 
prilej, Elcana dădea mamei copiilor lui câte o parte pentru ea şi 
pentru fiecare fiu şi fiică; iar ca semn al preţuirii lui, Anei îi dădea 
o parte îndoită, ca să-i arate că iubirea lui faţă de ea era aceeaşi ca 
şi când ar fi avut un fiu. Arsă de gelozie, a doua soţie cerea atunci, 
ca una care era privilegiată de Dumnezeu, să-i dea ei întâietate şi 
râdea de Ana din cauză că nu avea copii, socotind că acesta e un 
semn că Dumnezeu nu are plăcere de ea. Lucrul acesta se repeta de 

la an la an, până când Ana nu a mai putut să sufere. Nemaiputând 
să-şi ascundă durerea, ea a început să plângă în hohote şi a plecat de 
la masă. În zadar căută soţul ei să o mângâie. „Ana, pentru ce plângi 
şi nu mănânci? Pentru ce ţi-e întristată inima?“ zicea el. „Oare nu 
preţuiesc eu pentru tine mai mult decât zece fii?“ (1 Samuel 1, 3). 

Ana nu a rostit nici o mustrare. Ea a lăsat asupra Domnului 
povara pe care nu o putea împărţi cu nici un prieten de pe pământ. 
Se rugă stăruitor ca El să îndepărteze de la ea ocara şi să-i acorde 
darul scump de a avea un fiu pe care să-l îngrijească şi să-l crească 
pentru El. Ea făcu şi un vot solemn, că îl va consacra chiar de la 
naştere pe fiul ei lui Dumnezeu, dacă i se va asculta cererea. Ana se 
apropiase de intrarea cortului întrunirii şi, în amărăciunea sufletului 
ei, „se ruga şi plângea“. Totuşi, în tăcere ea comunica cu Dumnezeu 
fără a rosti vreun cuvânt. În timpurile acelea rele, rareori se vedea 
o astfel de rugăciune. Petrecerile nesfinte şi chiar beţiule nu erau 
ceva neobişnuit, chiar la sfintele sărbători; şi, când a văzut-o pe Ana, 
marele preot Eli şi-a închipuit că era beată de vin. Crezând că 1 se 
cuvine să-i dea o mustrare binemeritată, strigă la ea cu asprime: 
„Până când vei fi beată? Du-te de te trezeşte!“ 

Îndurerată şi înspăimântată, Ana îi răspunse cuviincios: „Nu, 
domnul meu, eu sunt o femeie care suferă în inima ei şi n-am băut 
nici Vin, nici băutură ameţitoare; ci îmi vărsam sufletul înaintea 
Domnului. Să nu iei pe roaba ta drept o femeie stricată, căci numai 
prea multa mea durere şi supărare m-a făcut să vorbesc până acum“. 

Marele preot a fost adânc impresionat, căci era un om al lui 
Dumnezeu, şi, în loc de mustrare, a rostit o binecuvântare: „Du-te 
în pace, şi Dumnezeul lui Israel să asculte rugăciunea pe care I-ai 
făcut-o“. 

Rugăciunea Anei a fost ascultată; ea a primit darul pe care-l 
ceruse cu atâta ardoare. Privind la copil, ea l-a numit Samuel, „căci 
de la Domnul l-am cerut“. Îndată ce copilul a fost destul de mare 
pentru a fi despărţit de mama lui, ea şi-a împlinit juruinţa. Îşi iubea 
copilul cu tot devotamentul inimii de mamă; privind la puterile lui ce 
creşteau şi ascultându-i vorbirea copilărească, iubirea ei îl învăluia 
tot mai mult în fiecare zi. Era unicul ei fiu, darul deosebit al Cerului; 
dar ea îl primise ca pe o comoară consacrată lui Dumnezeu şi nu 
voia să oprească ce era al Dătătorului. 

Ana a mers din nou cu soţul ei la Silo şi i-a adus preotului, în 
Numele lui Dumnezeu, darul ei scump, zicând: „Domnul meu, iartă- 
mă! Cât este de adevărat că sufletul meu trăieşte, domnul meu, atât 
este de adevărat că eu sunt femeia care stăteam aici lângă tine şi 
mă rugam Domnului. Pentru copilul acesta mă rugam, şi Domnul 
a ascultat rugăciunea pe care I-o făceam. De aceea vreau să-l dau 
Domnului; toată viaţa lui să fie dat Domnului“. Eli a fost adânc 
mişcat de credinţa şi evlavia acestei femei din Israel. El însuşi era un 
tată prea îngăduitor şi s-a simţit umilit şi osândit când a văzut jertfa 
cea mare a acestei mame care se despărţea de unicul ei fiu pentru 
a-l consacra în slujba lui Dumnezeu. A trebuit să se acuze pe sine 
însuşi din pricina iubirii sale egoiste şi, în umilinţă şi devoțiune, s-a 
plecat înaintea Domnului şi s-a rugat. 

Sufletul mamei era plin de iubire şi bucurie şi dorea din toată 
inima să-şi reverse recunoştinţa înaintea lui Dumnezeu. Duhul pro- 
feței a venit asupra ei, iar Ana s-a rugat şi a zis: 


„Mi se bucură inima în Domnul; 

Puterea mea a fost înălţată de Domnul; 
Mi s-a deschis larg gura 

Împotriva vrăjmaşilor mei, 
Căci mă bucur de ajutorul Tău. 

Nimeni nu este sfânt ca Domnul; 
Nu este alt Dumnezeu decât Tine; 

Nu este stâncă aşa ca Dumnezeul nostru. 
Nu mai vorbiţi cu atâta îngâmfare, 

Să nu vă mai iasă din gură cuvinte de mândrie; 
Căci Domnul este un Dumnezeu care ştie totul, 

Şi toate faptele sunt cântărite de El.... 
Domnul omoară şi învie, 

El coboară în locuinţa morţilor 
Şi El scoate de acolo. 

Domnul sărăceşte şi El îmbogățește, 
El smereşte şi El înalţă. 

EI ridică din pulbere pe cel sărac, 
Ridică din gunoi pe cel lipsit, 

Ca să-i pună să şadă alături cu cei mari. 
Şi le dă de moştenire un scaun de domnie 

Îmbrăcat în slavă; 
Căci ai Domnului sunt stâlpii pământului, 
Şi pe ei a aşezat El lumea. 
EI va păzi paşii prea iubiţilor Lui, 
Dar cei răi vor fi nimiciţi în întuneric; 
Căci omul nu va birui prin putere. 
Vrăjmaşii Domnului vor tremura, 
Din înălțimea cerului 
EI Îşi va arunca tunetul asupra lor; 
Domnul va judeca marginile pământului. 
El va da Împăratului Său putere, 
Şi El va înălța tăria Unsului Lui.“ 


Cuvintele Anei erau profetice şi vorbeau atât despre David, care 
trebuia să domnească peste Israel ca împărat, cât şi despre Mesia, 
Unsul Domnului. Imnul acesta amintea mai întâi despre o femeie 
neobrăzată şi certăreaţă, trecea apoi la înfrângerea vrăjmaşilor lui 
Dumnezeu, pentru ca apoi să arate biruinţa finală a poporului celor 
mântuiţi. 

De la Silo, Ana s-a înapoiat liniştită acasă, la Rama, şi l-a lăsat 
pe copilul Samuel, pentru a fi educat în vederea slujbei în casa 
Domnului, sub conducerea marelui preot. De la primele licăriri 
ale minţii ea îl învățase pe copil să-L iubească şi să-L onoreze pe 
Dumnezeu şi să se socotească proprietatea Domnului. Prin toate cele 
cunoscute din jurul lui, ea căutase să-i înalțe gândurile la Creator. 
Când a fost despărțită de copil, iubirea ei nu a încetat. În fiecare zi, 
el era obiectul rugăciunilor ei. În fiecare an, îi lucra cu mâna ei o 
hăinuţă şi când, împreună cu soţul ei, se urca la Silo ca să se roage, 
îi dădea copilului această amintire a iubirii ei. Fiecare fir din hăinuţă 
era împletit cu o rugăciune ca el să fie curat, nobil şi sincer. Ea nu 
a cerut în rugăciune mărire lumească pentru fiul ei, dar a stăruit cu 
toată râvna ca el să ajungă la mărirea aceea pe care o preţuieşte 
Cerul — să-L onoreze pe Dumnezeu şi să fie o binecuvântare pentru 
semenii lui. 

Ce răsplătire a avut Ana! Şi ce încurajare spre credincioşie este 
exemplul ei! Fiecărei mame i-au fost încredințate prilejuri de o 
valoare ce nu poate fi măsurată şi interese nemărginit de scumpe. 
Cercul modest de activitate şi îndeplinirea unor datorii fără stră- 

lucire, pe care multe femei le privesc ca pe o sarcină obositoare, 
trebuie să fie socotite ca o lucrare nobilă şi măreaţă. Este privile- 
giul mamei să devină o binecuvântare pentru omenire prin influenţa 
ei, iar îndeplinirea acestei îndatoriri va aduce bucurie propriei ei 
inimi. Ea poate să netezească drumul care, prin soare şi umbră, duce 
spre înălțimi măreţe. Dar numai atunci când ea caută să urmeze în 
propria ei viaţă învăţăturile Domnului Hristos, numai atunci poate 
nădăjdui mama să formeze caracterul copiilor ei după chipul divin. 
Lumea e plină de influenţe dăunătoare. Moda şi moravurile exercită 
o mare putere asupra tineretului. Dacă mama este delăsătoare în ce 
priveşte datoria ei de a da învăţătură, a îndruma şi a înfrâna, copiii 
vor accepta de la sine răul şi se vor depărta de bine. Fiecare mamă 
să se înfăţişeze cât mai des înaintea Mântuitorului cu rugăciunea: 
„Învaţă-ne ce să păzim cu privire la copil şi ce avem de făcut!“ Să ia 
seama la îndrumările date de Dumnezeu în Cuvântul Său şi va primi 
înţelepciune, după cum va avea nevoie. 

„Tânărul Samuel creştea mereu şi era plăcut Domnului şi oa- 
menilor“. Cu toate că şi-a petrecut anii în serviciul Sanctuarului, 
consacrat lui Dumnezeu, tânărul Samuel nu a fost cruțat de influenţe 
rele şi nici de exemple păcătoase. Fiii lui Eli nu se temeau de Dum- 
nezeu şi nici nu-l onorau pe tatăl lor; dar Samuel nici nu le căuta 
tovărăşia şi nici nu se lua după căile lor rele. Străduinţa sa continuă 
era să devină ceea ce Dumnezeu dorea ca el să fie. Orice tânăr are 
privilegiul acesta. Lui Dumnezeu Îi place foarte mult când copiii, 
oricât de mici, se consacră în slujba Lui. 

Samuel fusese dat în grija lui Eli, iar drăgălăşenia caracterului lui 
a trezit o caldă afecţiune din partea bătrânului preot. Era prietenos, 
mărinimos, ascultător şi respectuos. Eli, amărât de abaterile propri- 
ilor săi fii, găsea odihnă, mângâiere şi binecuvântare în prezenţa 
ucenicului său. Samuel era gata să slujească şi era iubitor; niciodată 
nu şi-a iubit un tată mai duios fiul, decât l-a iubit Eli pe acest tânăr. 
Era ceva neobişnuit ca între înaltul judecător al naţiunii şi acest copil 
umil să fie legături atât de strânse. Când slăbiciunile bătrâneţii îl 
prindeau şi era copleşit de griji şi mustrări de conştiinţă din pricina 
purtării stricate a propriilor săi fii, Eli se apropia de Samuel ca să 
găsească mângâiere. 

Era obiceiul ca leviţii să nu intre în lucrarea lor înainte de vârsta 
de douăzeci şi cinci de ani, dar Samuel a făcut o excepţie de la 

această regulă. În fiecare an a văzut cum i se încredințau noi slujbe 
însemnate şi, încă de când era copil, i s-a dat să poarte un efod 
de in, ca semn al consacrării lui în slujba Sanctuarului. Oricât de 
tânăr a fost Samuel la data aducerii lui pentru a sluji în Sanctuar, i 
s-au încredințat chiar de atunci lucrări în slujba Domnului, potrivit 
cu capacitatea lui. Acestea au fost la început foarte modeste şi nu 
întotdeauna plăcute; dar au fost îndeplinite cât se putea mai bine şi 
cu inimă voioasă. Religia lui se extindea asupra tuturor îndatoririlor 
vieţii. El se socotea un serv al lui Dumnezeu, iar lucrarea sa — ca 
fiind a lui Dumnezeu. Eforturile lui erau primite, pentru că erau 
generate de iubirea faţă de Dumnezeu şi de o sinceră dorinţă de 
a face voia Lui. În felul acesta, Samuel a ajuns un conlucrător al 
Domnului cerului şi al pământului. lar Dumnezeu l-a învrednicit să 
îndeplinească o mare lucrare pentru Israel. 

Dacă copiii ar fi învăţaţi să considere şirul neîntrerupt al datori- 
ilor umile de fiecare zi, rânduite lor de Dumnezeu, ca o şcoală, în 
care trebuie să se formeze pentru a putea ajunge să facă un serviciu 
credincios şi rodnic, cât de atrăgătoare şi onorabilă s-ar dovedi lucra- 
rea lor. Fiecare datorie, privită ca fiind de îndeplinit pentru Domnul, 
îi dă omului un imbold deosebit să facă până şi cea mai modestă 
lucrare şi îi leagă pe lucrătorii de pe pământ de fiinţele sfinte, care 
fac voia Domnului din cer. 

Succesul în viaţa aceasta şi succesul de a câştiga o viaţă viitoare 
depind de o credincioasă şi conştiincioasă luare aminte la cele mici. 
Desăvârşirea se vede în operele cele mai mărunte ale lui Dumnezeu 
tot atât de bine ca şi în cele mai măreţe. Mâna care a aşezat în spaţiu 
lumile este aceeaşi care a creat cu delicată iscusinţă crinii câmpului. 
Iar în măsura în care Dumnezeu este desăvârşit în ale Sale, în aceeaşi 
măsură trebuie să fim şi noi desăvârşiţi în ale noastre. Făptura bine 
cumpănită a unui caracter frumos şi puternic se clădeşte prin înde- 
plinirea personală a datoriilor. Credincioşia să caracterizeze viaţa 
noastră atât în lucrurile cele mai mari, cât şi în cele mici. Purtarea 
cinstită în cele mici, îndeplinirea micilor lucrări de credincioşie şi 
amabilitate vor lumina cărarea vieţii, iar atunci când lucrarea noastră 
pe pământ se va încheia, se va dovedi că fiecare datorie împlinită cu 
credincioşie a avut o influenţă spre bine, influenţă care nu va trece 
niciodată. 

Tinerii zilelor noastre pot ajunge tot atât de scumpi înaintea 
Domnului ca şi Samuel. Prin faptul că îşi mențin cu credincioşie in- 
tegritatea creştină, ei pot să exercite o puternică influenţă în lucrarea 
de reformaţiune. De astfel de oameni este nevoie astăzi. Dumnezeu 
are pentru fiecare dintre aceştia o lucrare. Niciodată n-au izbutit oa- 
menii să aibă rezultate mai mari pentru Dumnezeu şi pentru oameni 
decât cele ce pot fi realizate chiar în zilele noastre de aceia care vor 
fi credincioşi în cele încredințate lor de Dumnezeu. 


Capitolul 56 — Eli şi fiii săi 


Eli era preot şi judecător în Israel. El ocupa locul cel mai de 
frunte şi de cea mai mare răspundere în poporul lui Dumnezeu. Ca 
unul care fusese ales de Dumnezeu în slujba sfântă a preoţiei şi aşezat 
în cel mai înalt scaun judecătoresc din ţară, el era privit de popor 
ca fiind un model şi exercita o mare influenţă asupra semințiilor lui 
Israel. Dar, cu toate că fusese chemat să cârmuiască întregul popor, el 
nu cârmuia în propria sa familie. Eli era un tată îngăduitor. Întrucât îi 
plăceau liniştea şi pacea, nu-şi folosea autoritatea pentru a înfrânge 
relele deprinderi şi pasiuni ale copiilor săi. În loc să-i judece sau să-i 
pedepsească, mai bine se supunea voii lor şi-i lăsa să umble pe căile 
lor. În loc să considere educaţia fiilor săi ca fiind una dintre cele 
mai de seamă răspunderi ale sale, el trata problema aceasta ca pe 
ceva de mică însemnătate. Preotul şi judecătorul lui Israel nu a fost 
lăsat în întuneric cu privire la datoria lui de a-i înfrâna şi conduce 
pe copiii pe care i-i dăduse Dumnezeu. Dar Eli s-a dat înapoi de la 
datoria sa deoarece ea îi cerea să se împotrivească voinţei fiilor săi, 
să-i pedepsească şi să le interzică un astfel de comportament. Fără să 
mai cumpănească urmările îngrozitoare care aveau să vină datorită 
atitudinii sale, el i-a lăsat pe copii mai departe să facă tot ce voiau 
şi a neglijat datoria de a-i educa pentru serviciul lui Dumnezeu şi 
pentru datoriile vieţii. 

Dumnezeu spusese despre Avraam: „Ştiu că are să poruncească 
fiilor lui şi casei lui după el să ţină calea Domnului, făcând ce este 
drept şi bine“ (Geneza 18, 19). Dar Eli le-a îngăduit copiilor să-l 
stăpânească. Tatăl a ajuns să fie supus copiilor. Blestemul abaterii 
s-a văzut lămurit în viaţa stricată şi purtarea care caracteriza felul 
de viaţă al copiilor săi. Ei nu apreciau cum trebuie caracterul lui 
Dumnezeu şi sfinţenia Legii Sale. A fi în slujba Lui era pentru ei un 
lucru de rând. Din tinereţe erau deprinşi cu Sanctuarul şi serviciul 
lui; dar, în loc să devină mai evlavioşi, ei au pierdut orice simţ al 
sfinţeniei şi însemnătăţii lui. Tatăl nu le corectase lipsa de respect 
faţă de autoritatea lui, nu pusese frâu dispreţului lor faţă de serviciul 

solemn de la Sanctuar, iar când au ajuns la vârsta maturității, ei erau 
plini de roadele ucigătoare ale îndoielii şi revoltei. 

Cu toate că nu erau corespunzători nicidecum pentru acest ser- 
viciu, ei au fost aşezaţi totuşi ca preoţi în Sanctuar, pentru a sluji 
înaintea lui Dumnezeu. Domnul dăduse cele mai lămurite îndru- 
mări cu privire la aducerea jertfelor; dar aceşti bărbaţi netemători de 
Dumnezeu au adus disprețul lor faţă de autoritate chiar şi în serviciul 
divin şi n-au luat aminte la legea privitoare la jertfe, care trebuia 
să fie aduse în chipul cel mai solemn. Sacrificiile care arătau spre 
moartea Domnului Hristos aveau scopul de a păstra în inima oame- 
nilor credinţa în Răscumpărătorul care urma să vină; de aceea era de 
cea mai mare însemnătate ca îndrumările Domnului cu privire la ele 
să fie urmate în toate amănuntele. Îndeosebi jertfele de mulţumire 
erau o dovadă a recunoştinţei faţă de Dumnezeu. La jertfele aces- 
tea se ardea pe altar numai grăsimea, o anumită parte era rezervată 
preotului, dar partea cea mai mare era înapoiată celui care aducea 
jertfa şi trebuia consumată de el şi prietenii lui la masa de jertfă. În 
felul acesta, toate inimile aveau să fie îndreptate în recunoştinţă şi 
credinţă către marea Jertfă care urma să ridice păcatele lumii. 

Fiii lui Eli, în loc să-şi dea seama de solemnitatea acestui act 
simbolic, nu se îngrijeau de altceva decât să-şi satisfacă lăcomia. Ne- 
mulţumiţi cu partea din jertfa de mulţumire ce le revenea, ei doreau 
încă o parte, iar numărul mare al jertfelor anuale le oferea prilejul 
preoţilor să se îmbogăţească în dauna poporului. Ei nu numai că 
cereau mai mult decât li se cuvenea, dar nici nu mai aveau răbdare să 
aştepte până se ardea grăsimea, ca jertfă pentru Dumnezeu. Stăruiau 
să ia partea care le plăcea, iar dacă cineva ezita, amenințau că vor 
lua cu sila. 

Această batjocură din partea preoţilor a făcut ca, în curând, ser- 
viciul divin să fie lipsit de însemnătatea lui sfântă şi solemnă, căci 
poporul „nesocotea darurile Domnului“. Marea Jertfă antitipică, 
către care trebuia să se privească înainte, nu mai era recunoscută. 
„Tinerii aceştia se făceau vinovaţi înaintea Domnului de un foarte 
mare păcat“. 

Aceşti preoţi necredincioşi nesocoteau de asemenea Legea lui 
Dumnezeu şi îşi dezonorau serviciul sfânt prin purtările lor josnice şi 
pătimaşe; şi, cu toate acestea, continuau să mânjească prin prezenţa 
lor locaşul lui Dumnezeu. O mare parte din popor, plină de indignare 

din cauza purtării nelegiuite a lui Hofni şi Fineas, a încetat să mai 
vină la locul rânduit pentru închinare. În felul acesta, cultul rânduit de 
Dumnezeu ajunsese să fie disprețuit şi părăsit, pentru că era legat cu 
păcatele oamenilor nelegiuiţi, iar cei a căror inimă era înclinată spre 
rău erau încurajați la păcat. Nelegiuirea, ticăloşia şi chiar idolatria 
au ajuns să crească în chip înspăimântător. 

Eli săvârşise o mare greşeală prin faptul că îngăduise ca fiii lui să 
slujească în serviciul sfânt. Scuzând purtarea lor într-un fel sau altul, 
ajunsese orb faţă de păcatele lor; dar, în cele din urmă, ei au ajuns 
la un punct unde el nu mai putea închide ochii faţă de ucăloşiile 
săvârşite. Poporul s-a plâns de faptele lor de oprimare şi marele 
preot a fost necăjit şi amărât. N-a mai putut să tacă. Dar fiii lui se 
deprinseseră să se gândească numai la ei înşişi şi nu le mai păsa de 
alţii. Au observat amărăciunea tatălui lor, dar inima lor împietrită nu 
a fost mişcată. Au auzit îndemnurile lui blânde, dar ele n-au făcut 
nici o impresie asupra lor şi nici nu au fost dispuşi să-şi schimbe 
purtarea lor rea, cu toate că au fost avertizaţi de urmările păcatelor 
lor. Dacă Eli s-ar fi purtat drept cu fiii lui nelegiuiţi, aceştia ar fi 
fost demişi din slujba preoțească şi ar fi fost pedepsiţi cu moartea. 
Dar, pentru că s-a temut să aducă asupra lor ocară şi condamnare 
în mod public, el le-a admis să rămână mai departe, să-şi amestece 
păcătoşenia cu serviciul sfânt al lui Dumnezeu şi să arunce asupra 
cauzei adevărului o ocară care n-a putut fi îndepărtată mulţi ani. Dar, 
întrucât judecătorul lui Israel şi-a neglijat datoria, Dumnezeu a luat 
problema în mâna Sa. 

„Un om al lui Dumnezeu a venit la Eli şi i-a zis: Aşa vorbeşte 
Domnul: «Nu M-am descoperit Eu casei tatălui tău, când era în 
Egipt, în casa lui Faraon? Eu l-am ales dintre toate seminţiile lui 
Israel ca să fie în slujba Mea, în preoţie, ca să se suie la altarul Meu, 
să ardă tămâia, şi să poarte efodul înaintea Mea; şi am dat casei 
tatălui tău toate jertfele mistuite de foc şi aduse de copiii lui Israel. 
Pentru ce călcaţi voi în picioare jertfele Mele şi darurile Mele, care 
am poruncit să se facă în locaşul meu? Şi cum se face că tu cinsteşti 
pe fiii tăi mai mult decât Mine, ca să vă îngrăşaţi din cele dintâi 
roade luate din toate darurile poporului meu Israel?» De aceea iată 
ce zice Domnul, Dumnezeul lui Israel: «Spusesem că şi casa ta şi 
casa tatălui tău au să umble totdeauna înaintea Mea. Şi acum, zice 
Domnul, departe de Mine lucrul acesta! Căci voi cinsti pe cine Mă 

cinsteşte, dar cei ce Mă dispreţuiesc vor fi dispreţuiţi.... Eu Îmi voi 
pune un preot credincios, care va lucra după inima Mea şi după 
sufletul Meu; îi voi zidi o casă stătătoare, şi va umbla totdeauna 
înainte Unsului Meu!» 

Dumnezeu îl acuzase pe Eli că îi onorează mai mult pe fiii săi 
decât pe Domnul. El îngăduise ca jertfa rânduită de Dumnezeul lui 
Israel ca binecuvântare să devină un obiect de scârbă, mai degrabă 
decât să-i facă de ruşine pe fiii săi din cauza purtării lor nelegiuite 
şi înjositoare. Aceia care, orbiţi de iubirea faţă de copiii lor, îşi ur- 
mează înclinația, lăsându-i să-şi satisfacă poftele egoiste, şi nu apără 
autoritatea lui Dumnezeu, mustrându-le păcatele şi pedepsind răul, 
arată lămurit că îşi onorează mai mult copiii decât pe Dumnezeu. 

Dumnezeu l-a considerat răspunzător pe Eli, ca preot şi judecător 
în Israel, pentru starea morală şi religioasă a poporului său şi în 
mod special pentru caracterul fiilor săi. La început, ar fi trebuit să 
pună capăt răului prin măsuri mai blânde; dar, dacă acestea nu erau 
suficiente, ar fi trebuit să înfrângă răul prin măsurile cele mai aspre. 
Prin faptul că nu mustra răul şi nu exercita dreptatea împotriva 
păcatului, a atras asupra sa neplăcerea lui Dumnezeu. Nu se putea 
pune încredere în el ca să-l păstreze pe Israel în curăţie. Aceia care 
au prea puţin curaj de a mustra răul, sau care, prin nepăsare sau lipsă 
de interes, nu fac eforturi serioase de a curăţi familia sau comunitatea 
lui Dumnezeu sunt făcuţi răspunzători pentru răul care rezultă din 
neglijarea datoriei lor. Suntem la fel de răspunzători pentru răul 
pe care l-am fi putut opri prin exercitarea autorităţii părinteşti sau 
spirituale, ca şi cum noi înşine am fi săvârşit fapta respectivă. 

Eli nu şi-a condus familia după principiile pe care le dăduse 
Dumnezeu pentru cârmuirea familiei. El ţinea cont de propriile sale 
păreri. Tatăl duios trecuse cu vederea greşelile şi păcatele fiilor în 
copilărie, amăgindu-se cu gândul că pornirile lor rele se vor pierde de 
la sine cu trecerea vremii. Şi astăzi, mulţi săvârşesc aceeaşi greşeală. 
Îşi închipuie că ştiu o cale mai bună de educare a copiilor decât aceea 
pe care o dă Dumnezeu în Cuvântul Său. Ei cultivă tendinţe greşite 
în copii şi se scuză, spunând: „Sunt prea mici pentru a fi pedepsiţi. 
Aşteptaţi până se fac mai mari ca să li se poată înfățișa lucrurile în 
aşa fel, ca să priceapă“. Astfel, obiceiurile rele sunt lăsate să prindă 
putere până când ajung trăsături de caracter care sunt toată viaţa un 
blestem pentru ei şi care vor fi reproduse în alţii. 

Nu este un blestem mai mare pentru o familie decât de a-i lăsa 
pe tineri să aibă propriul lor drum. Când părinţii fac acest lucru şi 
împlinesc fără discernământ toate poftele copiilor, îi răsfaţă în ceea 
ce ştiu că nu este spre binele lor, curând copiii pierd orice respect 
faţă de părinţii lor, orice respect faţă de autoritatea lui Dumnezeu 
şi a oamenilor, ajungând robii voinţei lui Satana. Influenţa unei 
asemenea familii este larg răspândită şi dezastruoasă pentru întreaga 
societate omenească. Ea creşte până când ajunge un curent al răului, 
din pricina căruia au de suferit familii, grupări de oameni şi întreaga 
societate. 

Din cauza poziţiei sale, influenţa lui Eli era mai întinsă decât 
a unui om de rând. Felul lui de viaţă în familie era imitat de tot 
Israelul. Urmările dăunătoare ale vieţii sale delăsătoare şi comode 
s-au dat pe faţă în mii de familii care s-au luat după exemplul lui. 
Când li se dă voie copiilor să umble pe căi rele, în timp ce părinţii 
vor să pară creştini, adevărul lui Dumnezeu este făcut de ocară. Cea 
mai bună dovadă a creştinismului în familie este caracterul format 
prin influenţa ei. Purtarea vorbeşte mai mult decât cele mai aprige 
mărturisiri de credinţă. Când aceia care vor să treacă drept evlavioşi, 
în loc să facă eforturi mari, stăruitoare şi obositoare, ca să dovedească 
ce înseamnă credinţa în Dumnezeu şi să ducă o viaţă de familie bine 
organizată — ca pildă în favoarea credinţei în Dumnezeu — sunt 
delăsători în sforţările lor de a pune stavilă dorințelor rele ale copiilor 
lor, fac şi ei ca Eli şi aduc ocară asupra cauzei Domnului Hristos 
şi ruină asupra lor înşile şi asupra familiei lor. Dar, oricât de mari 
ar fi relele aduse de neglijenţa părinților, în orice împrejurare, ele 
sunt de zece ori mai mari când sălăşluiesc în familia acelora care 
sunt rânduiţi să înveţe poporul. Dacă aceştia pierd din vedere să- 
şi stăpânească propriile lor familii, îi duc pe mulţi la rătăcire prin 
exemplul lor rău. Vinovăţia lor este cu atât mai mare decât a altora, 
cu cât poziţia lor este de mai mare răspundere. 

I se făgăduise casei lui Aaron că va umbla pururea înaintea lui 
Dumnezeu; dar făgăduinţa aceasta fusese dată cu condiţia ca ei să 
se consacre cu toată inima în slujba sanctuarului, să-L onoreze pe 
Dumnezeu prin faptele lor, să nu-şi slujească lor înşile şi să nu umble 
după propriile lor înclinații schimbătoare. Eli şi fiii lui fuseseră puşi 
la încercare şi găsiţi de Domnul cu totul necorespunzători pentru 
înalta lor poziţie de preoți în slujba Lui. Şi Dumnezeu a zis: „Departe 

de Mine“. El n-a putut îndeplini faţă de ei binele la care Se gândise, 
deoarece ei nu şi-au făcut partea. 

Exemplul acelora care slujesc în poziţii sfinte ar trebui să fie de 
aşa natură, încât să le insufle oamenilor respect faţă de Dumnezeu 
şi teamă de a-L jigni. Când fac din chemarea lor sfântă o manta 
acoperitoare pentru satisfacerea poftelor lor egoiste sau senzuale, 
bărbaţi care ar trebui să stea „în locul lui Hristos“ (2 Corinteni 5, 
20), pentru a vesti oamenilor solia lui Dumnezeu de har şi împăcare, 
devin cele mai active unelte ale lui Satana. Ca şi Hofni şi Fineas, 
ei fac ca oamenii să batjocorească darurile Domnului. S-ar putea 
ca un timp să-şi manifeste purtarea lor cea rea în ascuns; dar când, 
în cele din urmă, caracterul lor adevărat este dat pe faţă, credinţa 
oamenilor este zguduită aşa de tare, încât uneori se întâmplă să-şi 
piardă încrederea în religie. Lucrul acesta lasă în urmă, în inima oa- 
menilor, neîncredere faţă de toţi aceia care pretind că propovăduiesc 
Cuvântul lui Dumnezeu. Solia adevăratului sol al lui Dumnezeu este 
primită cu îndoială. Fără încetare se ridică întrebarea: „Oare nu se 
va dovedi că şi acesta este la fel ca cel pe care l-am crezut atât de 
sfânt şi s-a dovedit a fi atât de stricat?“ În felul acesta, Cuvântul lui 
Dumnezeu îşi pierde influenţa asupra sufletului oamenilor. 

În mustrarea lui Eli faţă de fiii săi, sunt cuvinte pline de însem- 
nătate solemnă şi înspăimântătoare, cuvinte care ar trebui să fie bine 
cumpănite de toţi aceia care se află în slujbe sfinte: „Dacă un om 
păcătuieşte împotriva altui om, îl va judeca Dumnezeu; dar dacă 
păcătuieşte împotriva Domnului, cine se va ruga pentru el?“ Dacă 
relele lor ar fi dăunat numai semenilor lor, judecătorul ar fi putut să 
îndrepte lucrurile prin fixarea unei amenzi şi prin impunerea unei 
despăgubiri, iar vinovatul ar fi putut fi iertat. Sau, dacă nu s-ar fi 
făcut vinovaţi de un păcat săvârşit cu voia, s-ar fi putut aduce o jertfă 
pentru ei. Dar păcatele lor erau în aşa fel împletite cu slujba lor de 
preoţi ai Celui Preaînalt, în aducerea jertfei pentru păcat, iar lucrarea 
lui Dumnezeu era în aşa fel înjosită şi dezonorată înaintea oamenilor, 
încât nu se mai putea primi nici o ispășire pentru ei. Propriul lor tată, 
cu toate că era mare preot, nu îndrăznea să mijlocească pentru ei; el 
nu îndrăznea să-i apere de mânia unui Dumnezeu sfânt. Dintre toţi 
păcătoşii, cei mai vinovaţi sunt aceia care aduc dezonoare asupra 
mijloacelor pe care le-a prevăzut Cerul pentru mântuirea oamenilor 

— care „răstignesc din nou pentru ei, pe Fiul lui Dumnezeu, şi-L dau 
să fie batjocorit“ (Evrei 6, 0). [581] 


Capitolul 57 — Chivotul legământului luat de 
filisteni 


O nouă avertizare urma să-i fie adusă casei lui Eli. Dumnezeu 
nu mai putea să comunice cu marele preot şi cu fiii lui; păcatele lor, 
asemenea unui nor gros, i-au despărțit de prezenţa Duhului Său cel 
Sfânt. Dar, în mijlocul răutăţii, copilul Samuel a rămas credincios 
Cerului şi, o dată cu solia de condamnare a casei lui Eli, Samuel a 
fost chemat ca profet. 

„Tânărul Samuel slujea Domnului înaintea lui Eli. Cuvântul 
Domnului era rar în vremea aceea şi vedeniile nu erau dese. Tot pe 
vremea aceea, Eli începea să aibă ochii tulburi şi nu mai putea să 
vadă. El stătea la locul lui, iar candela lui Dumnezeu nu se stinsese 
încă; şi Samuel era culcat în templul Domnului unde era chivotul 
lui Dumnezeu. Atunci Domnul a chemat pe Samuel“ (1 Samuel 3, 
1-3). Gândind că ar fi glasul lui Eli, el s-a dus degrabă la locul unde 
era culcat preotul şi zise: „lată-mă, căci m-ai chemat“. Răspunsul 
a fost: „Nu te-am chemat; întoarce-te şi te culcă“. De trei ori a fost 
chemat Samuel şi de trei ori răspunsul lui a fost acelaşi. Şi atunci 
Eli s-a convins că acea chemare tainică era glasul lui Dumnezeu. 
Domnul trecuse pe lângă servul ales mai înainte, bărbatul cu părul 
cărunt, pentru a se opri să stea de vorbă cu un băieţel. Acest fapt era 
el însuşi o mustrare amară, dar meritată pentru Eli şi casa lui. 

În inima lui Eli nu s-a trezit nici un sentiment de invidie sau 
gelozie. L-a sfătuit pe băiat ca, dacă va mai fi chemat, să răspundă: 
„Vorbeşte, Doamne, căci robul Tău ascultă“. Glasul a răsunat încă o 
dată şi copilul a răspuns: „Vorbeşte, căci robul Tău ascultă“. El a fost 
aşa de tare speriat la gândul că Marele Dumnezeu îi vorbeşte, încât 
n-a mai putut să-şi amintească exact cuvintele pe care i le spusese 
Eli. 

Atunci Domnul i-a zis lui Samuel: „lată că voi face în Israel un 
lucru care va asurzi urechile oricui va auzi. În ziua aceea voi împlini 
asupra lui Eli tot ce am rostit asupra casei lui; voi începe şi voi 
isprăvi. l-am spus că vreau să pedepsesc casa lui pentru totdeauna 

din pricina fărădelegii de care are cunoştinţă şi prin care fiii lui s-au 
făcut vrednici de lepădat, fără ca el să-i fi oprit. De aceea, jur casei 
lui Eli că niciodată fărădelegea casei lui Eli nu va fi ispăşită, nici 
prin jertfe, nici prin daruri de mâncare“. 

Mai înainte de a fi primit solia aceasta de la Dumnezeu, „Samuel 
nu cunoştea încă pe Domnul şi Cuvântul Domnului nu-i fusese încă 
descoperit“, adică el nu era încă deprins cu descoperiri directe ale 
prezenţei lui Dumnezeu, cum li se dădeau profeților. Era planul 
Domnului să Se descopere într-un chip neaşteptat, pentru ca Eli să 
audă despre aceasta prin surprinderea şi întrebarea băiatului. La 
gândul că i s-a încredinţat o solie atât de înspăimântătoare, Samuel 
a fost umplut de spaimă şi uimire. Ca de obicei, dimineaţa, s-a dus 
la lucrul lui, dar cu o grea povară pe inima lui tânără. Domnul nu-i 
poruncise să descopere anunţarea teribilei pedepse, de aceea a tăcut 
şi a evitat cât a putut să se întâlnească cu Eli. Se cutremura ca nu 
cumva vreo întrebare să-l constrângă şi să-i vestească judecata lui 
Dumnezeu aceluia pe care-l iubea şi-l onora. Eli era convins că 
solia prevestea o nenorocire mare pentru el şi pentru casa lui. El l-a 
chemat pe Samuel şi l-a obligat să-i povestească, fără să ascundă 
ceva, tot ce-i descoperise Domnul. Copilul a ascultat şi bătrânul 
împovărat de ani se plecă în supunere umilă sub osânda îngrozitoare: 
„Domnul este acesta“ — a zis el — „să facă ce va crede!“ 

Cu toate acestea, Eli n-a dat pe faţă roadele unei adevărate căinţe. 
El şi-a recunoscut vinovăția, dar a neglijat să dea la o parte păcatul. 
An după an a zăbovit Dumnezeu cu judecăţile Lui ce amenințau 
să cadă. Multe s-ar fi putut face în decursul acestor ani pentru a 
îndrepta greşelile trecutului; dar bătrânul preot n-a luat nici o mă- 
sură eficientă pentru a înlătura stările rele care întinau Sanctuarul 
Domnului şi duceau la ruină mii de suflete din Israel. Îndelunga 
răbdare a Domnului a făcut ca inima lui Hofni şi a lui Fineas să se 
împietrească şi mai mult şi ei să devină şi mai obraznici în nelegiu- 
irile lor. Eli a făcut cunoscute întregii naţiuni soliile de avertizare 
şi mustrare aduse asupra casei sale. Prin aceasta, el nădăjduia să 
contracareze, în oarecare măsură, influenţa cea rea a neglijenţei lui 
din trecut. Dar avertizările au fost dispreţuite de popor, aşa cum au 
fost dispreţuite şi de preoţi. Chiar şi popoarele vecine, cărora nu 
le rămăseseră necunoscute nelegiuirile făţişe care se săvârşeau în 
Israel, au devenit şi mai cutezătoare în idolatria lor şi în faptele lor 

nelegiuite. Ele nu aveau nici un simțământ al vinei pentru păcate, 
cum ar fi trebuit să simtă dacă Israel ar fi rămas credincios. Dar se 
apropia o zi a răsplătirii. Autoritatea lui Dumnezeu fusese înlăturată 
şi adorarea Lui neglijată şi desconsiderată şi era timpul ca El să ia 
măsuri pentru a apăra onoarea Numelui Său. 

„Israel a ieşit înaintea filistenilor, ca să lupte împotriva lor. Au 
tăbărât lângă Eben-Ezer, şi filistenii tăbărâseră la Afec“. Această 
expediţie războinică fusese întreprinsă de izraeliţi fără sfatul Dom- 
nului, fără colaborarea marelui preot sau a profetului. „Filistenii s-au 
aşezat în linie de bătaie împotriva lui Israel, şi lupta a început. Israel 
a fost bătut de filisteni, care au omorât pe câmpul de bătaie aproape 
patru mii de oameni.“ Când oştile risipite şi descurajate s-au întors 
în tabără, bătrânii lui Israel au zis: „Pentru ce ne-a lăsat Domnul să 
fim bătuţi astăzi de filisteni?“ Poporul era vrednic de pedeapsa lui 
Dumnezeu şi, cu toate acestea, n-a înţeles că propriile lui păcate erau 
pricina acestei grozave nenorociri. Şi au zis: „Haidem să luăm de la 
Silo chivotul legământului Domnului ca să vină în mijlocul nostru, şi 
să ne izbăvească din mâna vrăjmaşilor noştri.“ Domnul nu le dăduse 
NICI O poruncă şi nici permisiunea să ia chivotul legământului şi să-l 
aducă în mijlocul oştirii; cu toate acestea, izraeliţii erau convinşi 
că biruinţa avea să fie a lor şi au scos mari strigăte când chivotul 
legământului a fost adus de fiii lui Eli în tabără. 

Filistenii considerau chivotul legământului ca fiind Dumnezeul 
lui Israel. Toate faptele mari pe care le făcuse Iehova pentru poporul 
Său erau puse pe seama puterii chivotului. Auzind strigătele de bu- 
curie la apropierea lui, au zis: „«Ce înseamnă strigătele acestea care 
răsună în tabăra evreilor?» Şi au auzit că sosise chivotul Domnului 
în tabără. Filistenii s-au temut pentru că au crezut că Dumnezeu 
venise în tabără. «Vai de noi!» au zis ei, «căci n-a fost aşa ceva până 
acum. Vai de noi! Cine ne va izbăvi din mâna acestor dumnezei 
puternici? Dumnezeii aceştia au lovit pe egipteni cu tot felul de urgii 
în pustie. Întăriţi-vă şi fiţi oameni, filistenilor, ca nu cumva să fiţi 
robi evreilor, cum v-au fost ei vouă; fiţi oameni şi luptaţi !'»“ 

Filistenii au năvălit într-un atac înverşunat care a avut ca urmare 
înfrângerea israeliților şi o mare pierdere. Treizeci de mii de bărbați 
au rămas morţi pe câmpul de bătaie, chivotul legământului a fost 
luat, iar cei doi fii ai lui Eli au murit, luptând pentru apărarea lui. 
În felul acesta, s-a scris o nouă mărturie pentru toate generaţiile 

viitoare, că răutatea poporului lui Dumnezeu nu rămâne nepedepsită. 
Cu cât este mai mare cunoaşterea voinţei lui Dumnezeu, cu atât este 
mai mare păcatul acelora care o nesocotesc. 

Israel fusese lovit de cea mai mare nenorocire posibilă. Chivotul 
lui Dumnezeu fusese capturat şi se afla în stăpânirea vrăjmaşilor. De 
fapt, mărirea se îndepărtase din Israel, întrucât simbolul prezenţei 
dăinuitoare a puterii Domnului fusese luat din mijlocul lor. De acest 
chivot sfânt erau legate cele mai minunate descoperiri ale adevărului 
şi puterii lui Dumnezeu. În vremurile trecute se câştigaseră mari 
biruinţe în luptă oriunde se arăta el. El era umbrit de aripile heruvi- 
milor de aur şi de măreţia de nedescris a prezenţei lui Dumnezeu; 
preînchipuirea văzută a Dumnezeului Celui Prea Înalt odihnise asu- 
pra lui în Sfânta Sfintelor. Dar de data aceasta el nu adusese biruinţa. 
Nu se dovedise a fi un scut şi, de aceea, o mare întristare domnea în 
Israel. 

Ei nu şi-au dat seama că credinţa lor era doar o credinţă formală 
ce îşi pierduse puterea de a se alipi strâns de Dumnezeu. Legea 
lui Dumnezeu care era cuprinsă în chivotul legământului era, de 
asemenea, un semn al prezenţei lui Dumnezeu; dar ei au aruncat 
dispreţ asupra poruncilor Sale, au desconsiderat cerinţele lor şi L-au 
întristat pe Duhul lui Dumnezeu, care era în mijlocul lor. Cât timp 
au ascultat de sfintele porunci, Domnul a fost cu ei şi a lucrat pentru 
ei prin nemărginita Lui putere; dar atunci când şi-au pus nădejdea 
în chivot, care pentru ei nu mai avea nici o legătură cu Domnul 
şi nu L-au mai onorat pe Dumnezeu prin ascultare de voinţa Lui 
descoperită, chivotul nu le putea fi de mai mare folos decât oricare 
altă ladă. Ei priveau chivotul aşa cum îşi priveau neamurile idolatre 
zeii, ca şi cum el însuşi ar fi posedat elementele puterii şi mântuirii. 
Ei călcau Legea pe care o conţinea chivotul; chiar această adorare 
a lui conducea la formalism, făţărnicie şi idolatrie. Păcatele i-au 
despărţit de Dumnezeu şi El nu le putea oferi biruinţa până când nu 
se pocăiau şi nu se lăsau de nelegiuirile lor. 

Nu era suficient ca sanctuarul şi chivotul legământului să fie în 
mijlocul poporului Israel. Nu era îndestulător ca preoţii să aducă 
jertfe, iar poporul să fie numit „copii ai lui Dumnezeu“, Domnul nu 
ascultă cererea acelora care cultivă răutatea în inimi; stă scris: „Dacă 
cineva îşi întoarce urechea ca să n-asculte Legea, chiar şi rugăciunea 
lui este o scârbă“ (Proverbe 28, 9). 

Când oastea a ieşit la luptă, Eli, bătrân şi orb, rămăsese la Silo. 
Cu îngrijorare aştepta sfârşitul luptei, „căci inima îi era neliniştită 
pentru chivotul lui Dumnezeu“. Stând la intrarea cortului întâlnirii, 
el se afla în fiecare zi pe drumul oștirii, aşteptând îngrijorat sosirea 
unui sol de pe câmpul de luptă. 

În cele din urmă veni în grabă un beniamit, urcând pe înălţime, 
spre cetate, „cu hainele sfâşiate şi cu capul acoperit de ţărână“. 
Trecând grăbit pe lângă bătrân, fără a ţine seama de el, năvăli în 
cetate spunând mulţimii nerăbdătoare vestea despre înfrângere şi 
despre pierderea suferită. 

Strigătele de durere, plânsul şi vaietele au ajuns până la bătrânul 
care aştepta în faţa cortului legământului. Solul a fost adus înaintea 
lui. Şi bărbatul i-a povestit lui Eli: „Israel a fugit dinaintea filistenilor 
şi poporul a suferit o mare înfrângere; şi chiar cei doi fii ai tăi, Hofni 
şi Fineas, au murit“. Oricât de îngrozitoare ar fi fost lucrurile acestea, 
Eli le putea îndura căci se aştepta la ele. Dar când cel ce aducea 
vestea spuse mai departe: „Şi chivotul Domnului a fost luat“, pe faţa 
lui se zugrăvi o expresie de groază ce nu poate fi descrisă. Gândul 
că păcatele lui L-au dezonorat atât de mult pe Dumnezeu şi L-au 
determinat să-Şi retragă prezenţa din Israel era mai mult decât putea 
suporta; puterile l-au părăsit şi el a căzut pe spate, lângă poartă, „şi-a 
rupt ceafa şi a murit“. 

Soţia lui Fineas, contrar ticăloşiei soţului ei, era o femeie care se 
temea de Dumnezeu. Moartea socrului şi a soţului ei şi, mai presus 
de toate, vestea luării chivotului legământului i-au pricinuit moartea. 
Ea şi-a dat seama că şi ultima nădejde pentru Israel fusese pierdută 
şi i-a dat copilului pe care-l născuse în acea oră nefericită numele 
I-Cabod. I-Cabod înseamnă „Nu mai e slavă“. O dată cu ultima 
suflare, şopti încă o dată: „S-a dus slava lui Israel, căci chivotul lui 
Dumnezeu este luat“. 

Dar Domnul nu Îşi părăsise cu desăvârşire poporul şi nici nu 
a îngăduit mult timp superioritatea vrăjmaşului. El Se folosise de 
filisteni ca de un instrument de pedepsire a lui Israel şi S-a folosit 
de chivotul legământului pentru a-i pedepsi pe filisteni. În trecut, 
prezenţa lui Dumnezeu îl însoţise pentru a-l conduce pe poporul 
Său credincios la mărire şi putere. Puterea aceasta nevăzută încă îl 
mai însoțea pentru a aduce groază şi nimicire în rândul călcătorilor 
sfintei Sale Legi. Domnul Se foloseşte adesea de cei mai înverşunaţi 

vrăjmaşi ai Săi pentru a mustra necredincioşia poporului Său. S- 
ar putea ca cei nelegiuiţi să triumfe pentru o vreme, văzând că 
Israel suferă mustrarea; dar va veni timpul când va trebui să stea 
şi ei în faţa condamnării unui Dumnezeu sfânt, care urăşte păcatul. 
Pretutindeni unde domneşte nelegiuirea, judecăţile divine vin repede 
şi fără putinţă de scăpare. 

Filistenii duseseră chivotul legământului în triumf la Asdod, 
una dintre cele cinci cetăţi-capitală ale lor, şi-l aşezaseră în templul 
zeului lor, Dagon. Ei îşi închipuiau că puterea care până atunci 
însoţise chivotul legământului le aparţinea şi că aceasta, unită cu 
puterea lui Dagon, îi va face invincibili. Dar, când au intrat în templu 
a doua zi, o scenă care i-a umplut de groază li s-a înfăţişat privirilor. 
Dagon căzuse cu faţa la pământ înaintea chivotului legământului lui 
Iehova. Plini de respect, preoţii lui Dagon au ridicat chipul idolului 
şi l-au aşezat la locul lui. Dar în dimineaţa următoare l-au găsit 
mutilat în chip ciudat, zăcând din nou la pământ înaintea chivotului 
legământului. Trunchiul idolului semăna cu o făptură omenească, în 
timp ce partea de jos aducea la înfăţişare cu un peşte. De data aceasta, 
toate părţile ce semănau a om erau făcute ţăndări şi numai partea ca 
de peşte mai rămăsese. Preoţii şi poporul s-au umplut de groază; ei 
considerau această întâmplare plină de mister ca fiind o prevestire 
rea, care însemna nimicirea lor şi a zeilor lor în faţa Dumnezeului 
lui Israel. În cele din urmă, au scos chivotul legământului din templu 
şi l-au aşezat într-o clădire deosebită. 

Apoi locuitorii cetăţii Asdod au fost loviți cu o boală supărătoare 
şi primejdioasă. Întrucât îşi mai aminteau de plăgile cu care îi lovise 
Dumnezeul lui Israel pe egipteni, au considerat că boala lor era 
rezultatul prezenţei chivotului legământului între ei. De aceea s-a 
hotărât să fie mutat chivotul la Gat. Dar molima a mers în urma lui 
şi locuitorii cetăţii aceleia l-au trimis mai departe, la Ecron. Aici 
a fost primit cu groază de oamenii care strigau: „Au adus la noi 
chivotul Dumnezeului lui Israel, ca să ne omoare pe noi şi poporul 
nostru“. Asemeni celor din Asdod şi Gat, au alergat la zeii lor, 
căutând salvare; dar lucrarea nimicitoare a mers mai departe, aşa 
că „tipetele cetăţii se înălţau până la cer“. Întrucât s-au temut să 
lase chivotul legământului în continuare între locuinţele oamenilor, 
poporul l-a aşezat în câmpul liber. A venit atunci plaga şoarecilor 
care au pustiit ţara şi au nimicit produsele pământului atât în magazii, 

cât şi pe câmp. Națiunea era acum ameninţată cu nimicirea deplină 
— fie prin foamete, fie prin boală. 

Şapte luni a rămas chivotul legământului la filisteni şi în tot acest 
timp izraeliţii n-au făcut nimic pentru a-l recâştiga. Dar, după acest 
timp, filistenii erau tot atât de dornici de a scăpa de el, pe cât de 
mult doriseră să-l aibă în stăpânire. În loc să fie un izvor de putere 
pentru ei, ajunsese să fie o povară grea şi un mare blestem. Cu toate 
acestea, nu ştiau ce să facă deoarece, oriunde era dus, judecăţile 
lui Dumnezeu veneau după el. Poporul s-a adresat mai marilor 
lui, preoţilor şi ghicitorilor, întrebându-i stăruitor: „Ce să facem cu 
chivotul Domnului? Arătaţi-ne cum trebuie să-l trimitem înapoi.“ 
Li s-a dat sfatul să-l înapoieze, adăugând şi un dar foarte scump, ca 
jertfă pentru vină. „Atunci“, au zis preoţii, „vă veţi vindeca şi veţi 
şti pentru ce nu s-a îndepărtat mâna Lui de peste voi“. 

Pentru a opri o plagă oarecare sau pentru a o înlătura, între păgâni 
era obiceiul vechi de a face din aur, argint sau alt material un chip al 
cauzei nenorocirii, al obiectului sau părţii din corp care era atinsă. 
Acest chip era apoi atârnat de un stâlp sau undeva într-un loc unde 
se putea vedea uşor, cu credinţa că acest chip este o apărare sigură 
împotriva acelui rău pe care-l reprezenta. Şi astăzi mai stăruie un 
astfel de obicei printre popoarele păgâne. Când cineva care suferă 
de vreo boală se duce la templul zeilor săi pentru ca să afle acolo 
vindecare, duce cu sine şi un chip al părţii suferinde, ca dar zeului. 

După superstiţiile care domneau, domnitorii filistenilor au sfătuit 
poporul să facă nişte chipuri ale plăgilor cu care au fost loviți. „Cinci 
umflături de aur şi cinci şoareci de aur, după numărul domnitorilor 
filistenilor, căci aceeaşi urgie a fost peste voi toţi şi peste domnitorii 
voştri“. 

Aceşti bărbaţi înţelepţi au recunoscut o putere tainică ce însoțea 
chivotul legământulul-o putere pe care mintea lor era incapabilă de 
a o pătrunde. Cu toate acestea nu au sfătuit poporul să se depărteze 
de idolatrie, servind Domnului. Ei continuau să-L urască pe Dumne- 
zeul lui Israel, cu toate că prin judecăţile Sale copleşitoare au fost 
constrânşi să-l recunoască autoritatea. Se poate întâmpla şi astăzi 
la fel: păcătoşii să fie convinşi prin judecăţile lui Dumnezeu că e 
zadarnic să se lupte împotriva Lui. Ei pot fi determinaţi să se supună 
puterii Sale, în timp ce în inima lor se răzvrătesc împotriva stăpânirii 
Sale. O astfel de supunere nu îl poate salva pe păcătos. Inima trebuie 

să se predea lui Dumnezeu — trebuie să fie supusă de harul divin, 
mai înainte ca pocăinţa omului să poată fi primită. 

Cât de mare este îndelunga răbdare a lui Dumnezeu faţă de 
păcătoşi! Filistenii idolatri şi izraeliţii decăzuţi gustaseră la fel din 
darurile îndurărilor Sale. Miile de dovezi ale harului Său au căzut 
în linişte pe cărarea oamenilor nerecunoscători şi răzvrătiți. Fiecare 
binecuvântare le vorbea despre Dătător, dar ei rămâneau reci faţă de 
iubirea Lui. Îndelunga răbdare a lui Dumnezeu a fost foarte mare 
faţă de fiii oamenilor; dar atunci când în mod recalcitrant au stăruit 
în nepocăinţa lor, El Şi-a retras mâna Sa ocrotitoare. Ei au refuzat 
să asculte de glasul lui Dumnezeu în lucrările creaţiunii Sale, de 
avertizările, sfaturile şi mustrările Cuvântului Său şi astfel El a fost 
nevoit să le vorbească prin judecăţile Sale. 

S-au găsit printre filisteni unii care erau gata să se împotrivească 
înapoierii chivotului legământului în ţara lui. O aşa recunoaştere a 
puterii Dumnezeului lui Israel cu siguranţă că era umilitoare pentru 
mândria Filistiei. Dar „preoţii şi ghicitorii“ au îndemnat poporul să 
nu imite încăpăţânarea lui Faraon şi a egiptenilor şi în felul acesta 
să-şi atragă nenorociri şi mai mari. S-a propus un plan care, fiind 
primit de toţi, a fost aplicat îndată. Chivotul legământului împreună 
cu darul de aur a fost aşezat într-un car nou, mijloc prin care se 
înlătura orice întinare; la car au fost înjugate două vaci care nu mai 
trăseseră la jug. Viţeii lor au fost închişi acasă, iar vacile, lăsate 
libere să meargă încotro vor vrea. Dacă astfel chivotul legământului 
avea să meargă spre Bet-Şemeş, cea mai apropiată cetate a leviţilor, 
filistenii erau gata să admită lucrul acesta ca o dovadă că Dumnezeul 
lui Israel le făcuse acest mare rău; „dacă nu“, ziceau ei, „vom şti 
că nu mâna Lui ne-a lovit, ci lucrul acesta a venit peste noi din 
întâmplare“. 

Când li s-a dat drumul, vacile s-au îndepărtat de viţeii lor şi, 
mugind, au mers drept spre Bet-$emeş. Fără a fi conduse de un om, 
vitele răbdătoare au mers pe drumul lor. Prezenţa divină însoțea 
chivotul legământului şi vacile au mers drept înainte pe drum, până 
la locul hotărât. 

Era timpul seceratului grânelor şi locuitorii din Bet-Şemeş sece- 
rau în vale. „Au ridicat ochii, au zărit chivotul şi s-au bucurat când 
l-au văzut. Carul a ajuns în câmpul lui Iosua din Bet-Şemeş şi s-a 
oprit acolo. Acolo era o piatră mare. Au despicat lemnele carului şi 

vacile le-au adus ca ardere de tot Domnului“. Domnitori filistenilor 
care au urmărit chivotul legământului până la hotarul Bet-Şemeş şi 
au văzut că a ajuns cu bine s-au întors acum la Ecron. Plaga înce- 
tase şi erau convinşi că nenorocirea lor fusese o judecată trimisă de 
Dumnezeul lui Israel. 

Oamenii din Bet-Şemeş au răspândit grabnic vestea că chivo- 
tul legământului este la ei şi oamenii din toate locurile învecinate 
au început să vină să salute întoarcerea lui. Chivotul legământului 
fusese aşezat pe piatra care servise mai întâi drept altar şi în faţa 
lui I-au fost aduse Domnului şi alte jertfe. Dacă închinătorii şi-ar fi 
recunoscut păcatele şi s-ar fi pocăit, binecuvântarea Domnului ar fi 
venit asupra lor. Dar ei n-au ascultat cu credincioşie de Legea Sa şi, 
chiar dacă se bucurau de înapoierea chivotului ca de un prevestitor 
de bine, nu-şi dădeau seama de sfinţenia lui. În loc de a-i pregăti un 
loc corespunzător, l-au lăsat afară, pe câmp. Continuând să privească 
cu uimire arca sfântă şi vorbind despre felul minunat cum fusese 
adusă înapoi, au început să-şi spună părerea cam în ce ar consta 
puterea ei deosebită. Copleşiţi de curiozitate, în cele din urmă au 
ridicat capacul şi au îndrăznit să privească înăuntru. 

Tot Israelul fusese învăţat să privească chivotul legii cu sfială şi 
respect sfânt. Când primeau ordinul de a-l purta dintr-un loc în altul, 
nici măcar leviţii nu aveau voie să-l privească. O singură dată pe an 
îi era îngăduit marelui preot să privească chivotul legământului lui 
Dumnezeu. Nici măcar păgânii preoţi filisteni nu au îndrăznit să-i 
ridice capacul. Îngeri cereşti nevăzuţi l-au însoţit în toate peregrină- 
rile lui. Cutezanţa lipsită de respect a locuitorilor din Bet-$emeş a 
fost pedepsită imediat. Mulţi au fost loviți îndată de moarte. 

Cei ce au continuat să trăiască n-au ajuns, ca urmare a acestei 
judecăţi, să-şi regrete păcatul, ci doar să privească chivotul legămân- 
tului cu o frică superstițioasă. Nerăbdători să scape de el şi totuşi 
lipsiți de curajul de a-l mişca din loc, oamenii din Bet-Şemeş au 
trimis o solie locuitorilor din Chiriat-learim să vină să-l ia. Cu multă 
bucurie au salutat locuitorii acestei cetăţi sosirea chivotului sfânt. 
Ei ştiau că, pentru cei sinceri şi credincioşi, el era garanţia harului 
divin. Cu bucurie şi solemnitate l-au adus în cetatea lor şi l-au aşezat 
în casa lui Abinadab, un levit. Acesta a hotărât ca fiul său Eleazar să 
aibă grijă de el şi acolo a rămas timp de mai mulţi ani. 

În decursul anilor, de când Domnul Se descoperise prima dată 
fiului Anei, chemarea lui Samuel la slujba de profet fusese recu- 
noscută de întregul popor. Prin faptul că a transmis cu credincioşie 
avertizarea divină faţă de casa lui Eli, oricât de dureroasă şi împovă- 
rătoare a fost datoria aceasta, Samuel a dat dovadă de credincioşie ca 
sol al lui Iehova. „Domnul era cu el şi n-a lăsat să cadă la pământ nici 
unul din cuvintele Sale. Tot Israelul, de la Dan până la Beer-Şeba, a 
cunoscut că Domnul pusese pe Samuel prooroc al Domnului“. 

Izraeliţii, ca naţiune, au continuat să rămână într-o stare de ne- 
credinţă şi idolatrie şi, ca pedeapsă pentru aceasta, au rămas supuşi 
filistenilor. În acest timp, Samuel a cercetat cetăţile şi satele din 
toată ţara şi a căutat să îndrepte inima oamenilor către Dumnezeul 
părinților lor, iar străduinţele lui n-au rămas zadarnice. După ce a 
suferit douăzeci de ani apăsarea din partea vrăjmaşilor, „toată casa 
lui Israel a plâns după Domnul“. Samuel i-a sfătuit: „Dacă din toată 
inima voastră vă întoarceţi la Domnul, scoateţi din mijlocul vostru 
dumnezeii străini şi astarteele, îndreptaţi-vă inima spre Domnul şi 
slujiți-l numai Lui“. De aici descoperim că evlavia practică, religia 
inimii, era propovăduită şi în timpul lui Samuel, cum a fost propo- 
văduită şi de Domnul Hristos la venirea Lui pe pământ. Fără harul 
Domnului Hristos, formele exterioare ale religiei erau fără valoare 
pentru Israelul din vechime. La fel de lipsite de valoare sunt şi pentru 
Israelul de astăzi. 

Şi astăzi este nevoie de o redeşteptare a adevăratei religii a inimii, 
cum a avut loc pe vremuri la izraeliţi. Pocăinţa este primul pas pe 
care trebuie să-l facă aceia care vor să se întoarcă la Dumnezeu. 
Nimeni nu poate face lucrul acesta în locul altuia. Fiecare dintre noi 
trebuie să ne umilim sufletul înaintea lui Dumnezeu şi să scoatem 
afară idolii. Dacă am făcut tot ce ne stă în putinţă, Domnul ne va 
descoperi mântuirea Lui. 

Sub conducerea conducătorilor de seminţii, s-a ţinut o mare 
adunare la Miţpa şi o adunare sfântă. Cu adâncă umilinţă, poporul și- 
a recunoscut păcatele; iar ca dovadă a hotărârii de a asculta sfaturile 
date, l-a învestit pe Samuel cu autoritate de judecător. 

Filistenii au considerat că adunarea aceasta ar fi un sfat războinic 
şi au pornit la drum cu o mare oştire, pentru a-i împrăștia pe izraeliţi 
înainte de a-şi fi desăvârşit planurile. Vestea apropierii lor a cauzat o 
mare teamă între izraeliţi. Poporul l-a rugat pe Samuel: „Nu înceta 

să strigi pentru noi către Domnul, Dumnezeul nostru, ca să ne scape 
de mâna filistenilor“. 

În timp ce Samuel era ocupat cu aducerea unui miel ca ardere de 
tot, filistenii au început lupta. Atunci Cel Atotputernic, care coborâse 
pe Sinai în mijlocul focului, fumului şi tunetului, care despărțise 
Marea Roşie şi făcuse un drum prin mijlocul Iordanului pentru Israel, 
Şi-a manifestat din nou puterea. O furtună îngrozitoare s-a abătut 
asupra oştirii ce înainta şi pământul a fost presărat cu stârvurile 
puternicilor războinici. 

Tremurând de teamă şi nădejde, izraeliţii au stat acolo într-un 
respect tăcut. Văzând înfrângerea vrăjmaşilor lor, au ştiut că Dum- 
nezeu primise pocăinţa lor. Cu toate că nu erau pregătiţi de luptă, au 
luat armele filistenilor înfrânți şi au urmărit oastea fugară până sub 
Bet-Car. Această biruinţă măreaţă a fost câştigată pe aceeaşi câmpie 
unde, cu douăzeci de ani mai înainte, izraeliţii fuseseră înfrânți de 
filisteni, unde preoţii fuseseră omorâţi şi chivotul lui Dumnezeu luat. 
Atât pentru naţiuni, cât şi pentru persoanele luate în mod individual, 
calea ascultării de Dumnezeu este calea siguranţei şi fericirii, în timp 
ce calea abaterii conduce numai la nefericire şi înfrângere. Filistenii 
au fost atât de categoric înfrânți, încât au predat cetăţile pe care le 
luaseră de la izraeliţi şi mulţi ani s-au abținut de la orice acţiune 
ostilă. Şi alte naţiuni au urmat pilda aceasta şi izraeliţii s-au bucurat 
de pace cât timp Samuel a fost în slujbă. 

Pentru a imortaliza această întâmplare, Samuel a aşezat o mare 
piatră de amintire la Miţpa şi Sen. A numit-o Eben-Ezer, „piatră de 
ajutor“, şi a zis poporului: „Până aici Domnul ne-a ajutat“. 

Domnul Însuşi conducea educaţia lui Israel. Grija Lui nu se 
mărginea numai la nevoile lor religioase; tot ce interesa buna lor 
stare corporală şi intelectuală era cuprins în prevederile Sale divine 
şi intra în sfera Legii divine. 

Dumnezeu le poruncise evreilor să-i înveţe pe copiii lor toate 
cerinţele Sale şi să le facă cunoscut modul în care S-a purtat cu 
părinţii lor. Aceasta era una dintre datoriile deosebite ale tuturor 
părinţilor — o datorie pe care nimeni altul nu putea s-o poarte. În 
loc de a fi îndeplinită de buze străine, lucrarea aceasta de învăţare a 
copiilor trebuia să fie îndeplinită de inima plină de iubire a mamei şi 
a tatălui. Gândurile cu privire la Dumnezeu trebuia să fie legate de 
întâmplările vieţii de toate zilele. Marile fapte ale lui Dumnezeu cu 
prilejul eliberării poporului Său şi făgăduinţele despre un Mântuitor 
ce urma să vină trebuia să fie deseori repetate în cercul familiei, 
iar folosirea de ilustraţii şi simboluri ajuta ca învăţăturile date să se 
fixeze şi mai puternic în minte. Marile adevăruri ale providenţei lui 
Dumnezeu şi ale vieţii viitoare erau întipărite în inima celor tineri. 
Ei erau deprinşi să-L vadă pe Dumnezeu atât în lucrările naturii, cât 
şi în cuvintele revelaţiei. Stelele cerului, copacii şi florile câmpului, 
munţii cei înalţi, murmurul pâraielor — totul vorbea despre Creator. 
Slujba solemnă a jertfei şi închinării la templu, cum şi rostirile 
profeților erau revelații ale lui Dumnezeu. 

Aşa a fost educat Moise în coliba umilă a părinților săi din 
Goşen; aşa l-a educat credincioasa Ana pe Samuel; aşa a fost educat 
David în casa părinţilor săi, din ţinutul deluros al Betleemului, şi 
Daniel, înainte de a fi despărţit prin robie de ţara părinţilor săi. La 
fel a fost tinereţea Domnului Hristos în Nazaret, aceeaşi a fost şi 
educaţia primită de Timotei de la bunica sa Lois şi mama sa Eunice 
(2 Timotei 1, 5; 3, 15), prin care băiatul a aflat adevărurile Sfintelor 
Scripturi. 

O nouă măsură pentru educaţia tineretului s-a luat prin înfiinţarea 
şcolilor profeților. Când un tânăr dorea să cerceteze mai adânc ade- 

vărurile Cuvântului lui Dumnezeu şi să caute înţelepciunea ce vine 
de sus, pentru ca să devină învăţător în Israel, îi stăteau la dispoziţie 
aceste şcoli. Şcolile profeților au fost înfiinţate de Samuel pentru a se 
pune stavilă decăderii larg răspândite şi pentru a se îngriji de binele 
moral şi intelectual al tineretului, pentru a promova prosperitatea 
viitoare a naţiunii, dând poporului oameni capabili să lucreze în 
temere de Dumnezeu ca sfetnici şi conducători. Pentru îndeplinirea 
acestui plan, Samuel a adunat grupe de tineri evlavioşi, pricepuţi şi 
doritori de învăţătură. Aceştia au fost numiţi fiii profeților. Venind în 
legătură cu Dumnezeu şi studiind Cuvântul şi operele Lui, la darurile 
lor naturale se adăuga înţelepciunea ce li se oferea de sus. Profesorii 
erau bărbaţi care, nu numai că erau buni cunoscători ai adevărului 
divin, dar aveau şi bucuria unei comuniuni personale cu Dumnezeu 
şi primiseră înzestrarea specială a Duhului Său cel Sfânt. Datorită 
cunoştinţelor şi evlaviei lor, ei se bucurau de o deosebită stimă şi 
încredere din partea poporului. 

În zilele lui Samuel, erau două şcoli de felul acesta, una la Rama, 
unde locuia profetul, şi cealaltă la Chiriat-learim, unde se afla pe 
atunci chivotul legământului. Mai târziu, s-au înfiinţat şi alte şcoli. 

Elevii acestor şcoli se întreţineau singuri, prin munca lor, lu- 
crând pământul sau practicând o meserie oarecare. În Israel, lucrul 
acesta nu era considerat ca ceva ciudat sau dezonorant, dimpotrivă, 
se considera o crimă să-i laşi pe copii să crească fără să înveţe o 
îndeletnicire folositoare. Din poruncă divină, fiecare copil trebuia să 
înveţe o meserie, chiar dacă ar fi fost crescut pentru serviciul divin. 
Mulţi dintre profesorii de religie se întreţineau prin munca mâinilor 
lor. Chiar şi în zilele apostolilor, Pavel şi Acuila nu au fost mai puţin 
onoraţi pentru că îşi câştigau cele necesare vieţii prin meseria lor — 
făceau corturi. 

Principalele obiecte de studiu în aceste şcoli erau: Legea lui 
Dumnezeu cu instrucţiunile date prin Moise, istoria sacră, muzica şi 
poezia sacră. Modul de predare a învăţăturii era cu totul deosebit de 
acela din şcolile teologice contemporane, pe care mulţi studenţi le 
absolvă cu mult mai puţine cunoştinţe despre Dumnezeu şi adevăru- 
rile Lui decât au avut când au intrat în şcoală. În acele şcoli de pe 
vremuri, ţinta cea mare a tuturor studiilor era de a cunoaşte voinţa lui 
Dumnezeu şi datoria omului faţă de Dumnezeu. În rapoartele istoriei 
se vedeau urmele paşilor lui Iehova. Se explicau marile adevăruri 

care erau înfăţişate prin simboluri, iar credinţa îşi însuşea subiectul 
central al întregului sistem — Mielul lui Dumnezeu care trebuia să 
ridice păcatele lumii. 

Se cultiva spiritul meditaţiei religioase. Elevii nu numai că erau 
învăţaţi despre necesitatea rugăciunii, dar erau învăţaţi şi cum să se 
roage, cum să se apropie de Creatorul lor, cum să-şi exercite credinţa 
în El şi cum să înţeleagă şi să asculte de învăţăturile Spiritului Său. 
Mintea sfinţită scotea din comoara lui Dumnezeu lucruri vechi şi 
noi, iar Duhul lui Dumnezeu Se manifesta în profeţii şi cântări sfinte. 

Muzica a fost dată pentru a îndeplini un scop sfânt, acela de a 
înălța gândurile către cele curate, sfinte şi înălțătoare şi pentru a trezi 
în suflet adorarea şi recunoştinţa faţă de Dumnezeu. Ce deosebire 
între deprinderile vechi şi felul în care este prea adesea folosită 
muzica în zilele noastre! Cât de mulţi sunt aceia care folosesc acest 
dar pentru a se înălța pe ei înşişi, în loc să-l folosească pentru a-L 
proslăvi pe Dumnezeu! Iubirea pentru muzică îi determină pe cei 
nechibzuiţi să se unească cu cei lumești, participând la întâlnirile de 
petreceri, unde Dumnezeu le interzice copiilor Săi să meargă. Aşa se 
face că ceea ce este o mare binecuvântare când e bine folosit devine 
unul dintre mijloacele cu cel mai mare succes prin care Satana abate 
gândurile de la datorie şi de la cercetarea celor veşnice. 

Muzica formează o parte din serviciul de proslăvire a lui Dum- 
nezeu în curțile cereşti şi noi ar trebui să ne străduim să ne apropiem 
cât mai mult cu putinţă, în inimile noastre, de armonia corurilor 
cereşti. O bună formare a vocii este o parte însemnată a educaţiei 
şi nu trebuie neglijată. Cântarea, ca parte a serviciului divin, este în 
aceeaşi măsură un act de închinare, ca şi rugăciunea. Inima trebuie 
să simtă spiritul cântării pentru a-i da intonaţia cuvenită. 

Cât de mare este deosebirea dintre şcolile în care au predat pro- 
feţu lui Dumnezeu şi instituţiile şcolare din zilele noastre! Cât de 
puţine şcoli se găsesc azi care să nu fie călăuzite de principiile şi 
obiceiurile lumii! Domneşte o lipsă de îngrădiri corespunzătoare 
şi disciplinare raţională demnă de plâns. Necunoaşterea Cuvântu- 
lui lui Dumnezeu existentă în lumea zisă creştină este alarmantă. 
Flecăria uşuratică şi sentimentalismul sunt considerate morală şi 
religie. Dreptatea şi îndurarea lui Dumnezeu, frumuseţea sfinţeniei 
şi răsplătirea sigură a onestităţii, caracterul dizgraţios al păcatului şi 
urmările lui sigure şi înspăimântătoare nu sunt întipărite în cei tineri. 

Prieteniile rele îi deprind pe tineri la fapte rele, risipă şi desfrâu. 

Nu sunt oare unele lecţii pe care educatorii din zilele noastre 
le-ar putea lua cu folos din şcolile din vechime ale evreilor? Acela 
care l-a creat pe om poartă de grijă pentru creşterea lui la corp, 
suflet şi spirit. De aceea, adevăratul succes în ce priveşte educaţia 
depinde de credincioşia cu care oamenii aduc la îndeplinire planul 
Creatorului. 

Adevăratul scop al educaţiei este acela de a reface în om chipul 
lui Dumnezeu. La început, Dumnezeu l-a creat pe om după chipul 
Său. L-a înzestrat cu însuşiri nobile. Inteligența lui era echilibrată 
şi toate puterile fiinţei lui erau armonioase. Dar căderea în păcat şi 
influenţa lui au pervertit toate aceste daruri. Păcatul a pătat chipul lui 
Dumnezeu din om şi aproape l-a şters. Pentru a reface chipul acesta 
s-a alcătuit planul mântuirii, iar omului i s-a dat un timp de har. A-I 
readuce la desăvârşirea iniţială în care fusese creat — acesta este 
scopul cel mare al vieţii, scop care stă la temelia oricărui alt scop. 
Datoria părinţilor şi învăţătorilor este să conlucreze cu planul divin 
la educarea copiilor lor; făcând aceasta, ei devin „împreună lucrători 
cu Dumnezeu“ (1 Corinteni 3, 9). 

Toate însuşirile trupului, sufletului şi spiritului i-au fost date 
omului pentru a se folosi de ele în aşa fel, încât să ajungă la cea mai 
înaltă treaptă posibilă a desăvârşirii. Dar educaţia aceasta nu poate 
fi nici egoistă, nici unilaterală, deoarece caracterul lui Dumnezeu 
— al Cărui chip trebuie să ni-l însuşim — este bunătate şi iubire. 
Orice dar şi orice însuşire cu care ne-a dăruit Creatorul trebuie să fie 
folosite pentru slava Lui şi pentru înnobilarea semenilor noştri. În 
aceasta vom găsi ocupaţia cea mai curată, cea mai nobilă şi cea mai 
fericită. 

Dacă s-ar acorda acestui principiu atenţia pe care o cere, s-ar 
produce o schimbare temeinică în unele din metodele obişnuite 
ale educaţiei. În loc să se apeleze la mândrie şi ambiţie şi să se 
trezească un spirit de rivalitate, profesorii ar trebui să se ostenească 
să trezească iubirea pentru bine, adevăr şi frumos — să trezească 
dorul după desăvârşire. Elevul s-ar strădui atunci să dezvolte în sine 
darurile lui Dumnezeu, nu pentru a-i întrece pe alţii, ci pentru a 
realiza planurile Creatorului şi a ajunge asemenea Lui; în loc de a fi 
călăuzit către modele pământeşti sau de a fi îndemnat la lucru din 
dorinţa de înălţare, care în sine nu aduce decât pipernicire şi înjosire, 

gândurile i-ar fi îndreptate către Creator, pentru a-L cunoaşte şi a 
deveni asemenea Lui. 

„Începutul înţelepciunii este temerea de Dumnezeu şi ştiinţa 
sfinţilor este priceperea“ (Proverbe 9, 10). Marea lucrare a vieţii 
este formarea caracterului şi cunoaşterea de Dumnezeu este temelia 
oricărei educaţii adevărate. ţinta lucrării profesorului să fie de a 
transmite această cunoştinţă şi de a aduce caracterul în armonie cu 
ea. Legea lui Dumnezeu este o oglindire a caracterului Său. De 
aceea psalmistul zice: „Toate poruncile Tale sunt drepte; şi poruncile 
Tale mă fac priceput“ (Psalmii 119, 172.104). Dumnezeu ni S-a 
descoperit şi ni Se descoperă în Cuvântul Său şi în lucrările creaţiunii 
Sale. Prin Cartea inspirată de Duhul Sfânt şi prin cartea naturii 
trebuie să ajungem să-L cunoaştem pe Domnul. 

Este o lege a spiritului nostru ca treptat să se adapteze la subiec- 
tele cu care este format să se ocupe. Dacă se ocupă numai cu lucruri 
obişnuite, atunci se va pipernici şi va slăbi. Dacă nu e deprins să 
se ocupe cu probleme mai grele, cu timpul, va pierde puterea de 
a creşte. Biblia nu are egal ca putere educatoare. În Cuvântul lui 
Dumnezeu, spiritul găseşte material pentru cea mai adâncă cugetare 
şi pentru cele mai nobile năzuinţe. Biblia este istoria cea mai bogată 
în învățături pe care o au oamenii. Ea a venit direct din Izvorul 
adevărurilor veşnice şi o mână dumnezeiască a păstrat curăţia ei în 
decursul tuturor veacurilor. Ea proiectează lumină asupra trecutului 
îndepărtat, unde în zadar caută cercetările omeneşti să pătrundă. În 
Cuvântul lui Dumnezeu, zărim puterea care a pus temeliile pămân- 
tului şi a întins cerurile. Numai aici putem găsi o istorie a neamului 
nostru, nepătată de prejudecăţi omeneşti sau de mândria omenească. 
Aici ni se raportează luptele, înfrângerile şi biruinţele celor mai mari 
bărbaţi pe care i-a cunoscut vreodată lumea. Aici ni se desfăşoară 
înainte marile probleme ale datoriei şi ale destinului nostru. Cortina 
care desparte lumea vizibilă de cea invizibilă este ridicată şi privim 
lupta puterilor ce se confruntă, puterile binelui şi răului. De la cea 
dintâi pătrundere a păcatului până la biruinţa finală a dreptății şi 
adevărului, totul nu este altceva decât o dezvăluire a caracterului lui 
Dumnezeu. Cu prilejul cercetării evlavioase a adevărurilor expuse 
în Cuvântul Său, spiritul cercetătorului vine în contact cu Spiritul 
nemărginit. Un studiu de felul acesta nu numai că va înnobila şi 
va curăţi caracterul, dar nu va întârzia să crească şi să sporească 

puterile minţii. 

Învățăturile Bibliei au o influenţă vitală asupra prosperității omu- 
lui în toate împrejurările vieţii. Ea arată principiile care sunt piatra 
unghiulară a binelui naţiunii — principii de care depinde existenţa 
societăţii şi care asigură apărarea familiei — principii fără de care 
nici un om nu poate obţine nici onoarea, fericirea sau puterea de a 
fi folositor şi nici nu poate spera să obţină viaţa veşnică. Nu există 
poziţie în viaţa aceasta, şi nici etapă a vieţii omului, pentru care 
învăţăturile Bibliei să nu constituie cea mai de seamă pregătire. Cer- 
cetat şi ascultat, Cuvântul lui Dumnezeu va da lumii bărbaţi cu o 
inteligenţă mai puternică şi mai activă decât ar produce adunarea 
tuturor cunoştinţelor pe care le cuprinde filozofia omenească. S-ar 
forma bărbaţi puternici şi cu caracter bine închegat, bărbaţi cu putere 
de pricepere şi cu judecată sănătoasă, bărbaţi care ar fi spre onoarea 
lui Dumnezeu şi spre binecuvântarea omenirii. 

Toată ştiinţa adevărată nu este altceva decât o tălmăcire a celor 
scrise de Dumnezeu în lumea materială. Amândouă, atât cartea na- 
turii, cât şi Cuvântul scris, când sunt bine înţelese, ni-L fac cunoscut 
pe Dumnezeu prin faptul că ne învaţă ceva din legile înțelepte şi 
binefăcătoare prin mijlocirea cărora lucrează El. 

Elevul trebuie să fie călăuzit să-L vadă pe Dumnezeu în toate 
operele creaţiunii. Profesorii să imite pilda Marelui Învățător care 
împrumuta învățături din scenele naturii, cunoscute de toţi, care Îşi 
simplifica învăţăturile şi le imprima mai adânc în inima ascultători- 
lor Săi. Păsărelele ciripind în tufişurile înverzite, florile din câmpie, 
copacii falnici, pământul roditor, grânele ce răsăreau, pământul ne- 
roditor, soarele în apus luminând bolta cerului cu razele sale aurii — 
totul servea ca mijloc de învăţătură. El făcea legătura între operele 
văzute ale Creatorului şi cuvintele vieţii pe care El le rostea, în aşa 
fel, încât ori de câte ori acestea se înfăţişau ochilor ascultătorilor 
Săi, gândurile lor erau îndrumate la învăţăturile adevărului cu care 
El le legase. 

Sigiliul Dumnezeirii descoperit pe paginile revelaţiei se vede şi 
pe munţii ce se înalţă spre cer, pe câmpiile roditoare, pe întinsul şi 
adâncul ocean. Lucrurile din natură îi vorbesc omului despre iubirea 
lui Dumnezeu, Creatorul său. 

El ne-a legat de Sine prin nenumărate semne în cer şi pe pământ. 
Lumea aceasta nu este alcătuită doar din dureri şi suferinţă. „Dum- 

nezeu este iubire“ — stă scris pe fiecare boboc ce se deschide, pe 
fiecare potiraş de floare, pe fiecare fir de iarbă. Cu toate că blestemul 
păcatului a făcut ca pământul să dea spini şi mărăcini, mărăcinii 
poartă flori, iar spinii sunt ascunşi de trandafiri. Toate lucrurile din 
natură mărturisesc despre grija duioasă, părintească, a Dumnezeului 
nostru şi despre dorinţa Lui de a-i face fericiţi pe copiii Săi. Când 
porunceşte sau opreşte ceva, El nu face aceasta numai pentru a-Şi 
dovedi autoritatea, ci în tot ce face are în vedere numai binele copii- 
lor Săi. El nu le cere să renunţe la nimic ce le-ar fi spre binele lor 
dacă l-ar păstra. 

Părerea care predomină în unele cercuri ale societăţii, că religia 
nu ar duce la sănătate şi fericire în viaţa aceasta, nu este justificată. 
Sfânta Scriptură spune: „Frica de Domnul duce la viaţă şi cel ce o are 
petrece noaptea sătul, fără să fie cercetat de nenorocire“ (Proverbe 
19, 23). „Cine este omul care doreşte viaţa şi vrea să aibă parte de 
zile fericite? Fereşte-ţi limba de rău şi buzele de cuvinte înşelătoare. 
Depărtează-te de rău şi fă binele; caută pacea şi aleargă după ea!“ 
(Psalmii 34, 12-14). Cuvintele înţelepciunii „sunt viaţă pentru cei ce 
le găsesc şi sănătate pentru tot trupul lor“ (Proverbe 4, 22). 

Adevărata religie îl aduce pe om în armonie cu legile fizice, 
spirituale şi morale ale lui Dumnezeu. Ea deprinde la stăpânire de 
sine, pace sufletească şi cumpătare. Religia înnobilează sufletul, cu- 
răţă gustul şi sfinţeşte judecata. Ea face sufletul părtaş de curăța 
cerească. Credinţa în iubirea lui Dumnezeu şi providenţa atotstăpâ- 
nitoare uşurează povara grijii şi ostenelii. Ea umple inima de bucurie 
şi mulţumire în împrejurările cele mai însemnate, ca şi în cele umile. 
Religia ajută direct la întărirea sănătăţii, la prelungirea vieții şi la 
sporirea capacităţii de a ne bucura de toate binecuvântările ei. Ea 
deschide pentru suflet un izvor nesecat de fericire. Fie ca toţi aceia 
care nu L-au ales pe Hristos să-şi dea seama că El le oferă ceva 
mai bun decât caută ei. Omul aduce propriului său suflet cel mai 
mare rău şi cea mai mare lipsă atunci când gândeşte sau lucrează 
împotriva voinţei lui Dumnezeu. Nu se poate găsi bucurie adevărată 
pe cărarea pe care a interzis-o Acela care ştie ce este mai bine şi care 
Se îngrijeşte de fericirea creaturilor Sale. Calea neascultării duce 
la mizerie şi ruină. Dar căile înţelepciunii „sunt nişte căi plăcute şi 
toate cărările ei sunt nişte cărări paşnice“ (Proverbe 3, 17). 

Educaţia obişnuită în şcolile evreilor, atât în cele materiale, cât 
şi în cele religioase, ar trebui să fie studiată cu folos. Valoarea unei 
asemenea educaţii nu este apreciată. Între corp şi suflet există o 
strânsă legătură şi, pentru a ajunge la o înaltă desăvârşire morală şi 
spirituală, trebuie să respectăm legile care cârmuiesc corpul nostru. 
Pentru a obţine un caracter puternic şi armonios, trebuie să fie exer- 
citate şi dezvoltate atât puterile corporale, cât şi cele spirituale. Ce 
studiu poate fi mai însemnat pentru tineret decât acela care se ocupă 
de minunatul organism pe care ni l-a încredinţat Dumnezeu şi de 
legile prin care este păstrat în deplină sănătate? 

Ca şi în zilele vechiului Israel, fiecare tânăr să fie învăţat să facă 
faţă datoriilor practice ale vieţii. Fiecare să cunoască o meserie oa- 
recare, pentru ca în caz de nevoie să-şi poată întreţine viaţa. Lucrul 
acesta este important nu numai ca un scut împotriva vicisitudinilor 
Vieţii, ci şi pentru că are influenţă asupra dezvoltării morale, spiritu- 
ale şi corporale. Chiar dacă ar fi sigur că cineva nu va fi niciodată 
chemat să-şi câştige cele necesare pentru întreţinerea vieţii prin 
truda mâinilor sale, tot ar trebui să fie învăţat să lucreze. Fără muncă 
fizică, nimeni nu poate avea un corp sănătos; sănătatea puternică şi 
deprinderile pe care le oferă o muncă bine îndrumată nu sunt de mai 
mică însemnătate decât obţinerea unui intelect puternic şi activ şi a 
unui caracter nobil. 

Fiecare elev să folosească o parte din zi pentru muncă fizică. În 
felul acesta, s-ar forma deprinderea de a munci, s-ar stimula spiritul 
de încredere în propriile puteri şi, în acelaşi timp, cei tineri ar fi 
păziţi de multe obiceiuri rele şi înjositoare, care sunt de cele mai 
multe ori rezultatul trândăviei. Toate acestea sunt în acord cu primul 
scop al educaţiei deoarece, încurajând activitatea, hărnicia şi curăţia, 
ajungem să fim în armonie cu Creatorul. 

Tinerii să fie îndrumați să înţeleagă scopul pentru care au fost 
creaţi — să-L onoreze pe Dumnezeu şi să devină o binecuvântare 
pentru semenii lor; dacă ei ar vedea iubirea duioasă pe care a dovedit- 
o Tatăl ceresc faţă de ei şi înalta chemare pe care educaţia din viaţa 
aceasta o are ca scop, demnitatea şi onoarea la care sunt chemaţi, şi 
anume de a fi copii ai lui Dumnezeu, mii s-ar îndepărta cu dispreţ 
şi dezgust de ţintele josnice şi egoiste şi de petrecerile uşuratice de 
care erau stăpâniţi mai înainte. Ei ar învăţa să urască răul şi să fugă 
de el, nu numai pentru că înţeleg josnicia lui lăuntrică, ci pentru că 

le înjoseşte puterile date de Dumnezeu şi pătează chipul lor, făcut 
după chipul lui Dumnezeu. 

Dumnezeu nu le cere tinerilor să aibă năzuinţe mai mici. Elemen- 
tele caracterului care îl fac pe om să aibă succes şi să fie onorat de 
semenii săi, dorul nestins după un bine mai mare, voinţa neînfrântă, 
străduinţa plină de râvnă, perseverenţa neclintită nu trebuie să fie 
distruse. Prin harul lui Dumnezeu, ele ar trebui să fie îndreptate către 
ținte care sunt cu atât mai presus de simplele interese vremelnice 
şi egoiste, cu cât cerul este mai presus de pământ. lar educaţia în- 
cepută în viaţa aceasta va fi continuată în viaţa viitoare. Zi după zi 
se vor descoperi sufletului, cu o nouă frumuseţe, operele minunate 
ale lui Dumnezeu, dovezile înţelepciunii şi puterii Sale în crearea 
şi menţinerea universului, taina nesfârşită a iubirii şi înţelepciunii 
Planului de Mântuire. „Lucruri pe care ochiul nu le-a văzut, urechea 
nu le-a auzit, şi la inima omului nu s-au suit, aşa sunt lucrurile pe 
care le-a pregătit Dumnezeu pentru cei ce-L iubesc“ (1 Corinteni 
2, 9). Chiar şi în viaţa aceasta putem avea privelişti ale prezenţei 
Sale şi putem gusta din bucuriile legăturilor cu cerul; dar nu putem 
ajunge plinătatea fericirii şi binecuvântărilor Sale decât în Împărăţia 
lui Dumnezeu. Numai veşnicia poate descoperi destinul măreț pe 
care îl poate atinge omul refăcut după chipul lui Dumnezeu. 

Conducerea lui Israel se făcea în numele şi prin autoritatea lui 
Dumnezeu. Lucrarea lui Moise, a celor şaptezeci de bătrâni, a mai 
marilor şi a judecătorilor era doar de a aplica legile date de Dum- 
nezeu; ei nu aveau puterea de a da legi naţiunii. Aceasta a fost şi a 
rămas condiţia existenţei lui Israel, ca naţiune. Veacuri de-a rândul, 
au fost trimişi de Dumnezeu oameni inspirați, pentru a da învăţătură 
poporului şi a-i arăta cum să păzească legile. Domnul a prevăzut că 
Israel va cere un împărat, dar n-a consimţit să se schimbe principiile 
pe care era întemeiat statul. Împăratul trebuia să fie locţiitorul Celui 
Prea Înalt. Dumnezeu trebuia să fie recunoscut ca fiind Conducătorul 
naţiunii, iar Legea Lui să fie aplicată ca fiind suprema lege a ţării 
(vezi Anexa, nota nr.8). 

La început, când s-au aşezat în Canaan, izraeliţii au recunoscut 
principiile teocraţiei, iar poporul a prosperat sub conducerea lui 
Iosua. Dar înmulţirea populaţiei şi legătura cu alte naţiuni au adus o 
schimbare. Poporul şi-a însuşit multe din obiceiurile vecinilor săi 
păgâni şi a sacrificat astfel în mare parte caracterul său specific, 
sfânt. Treptat, şi-a pierdut respectul faţă de Dumnezeu şi a încetat să 
mai preţuiască onoarea de a fi poporul Său ales. Ademeniţi de luxul 
şi fastul domnitorilor păgâni, izraeliţii s-au săturat de simplitatea 
lor. Invidia şi gelozia s-au ivit între seminţii. Dezbinarea lăuntrică 
i-a făcut slabi; au fost expuşi fără încetare atacurilor vrăjmaşilor 
lor păgâni, iar poporul a ajuns la părerea că seminţiile trebuie să se 
unească sub o conducere puternică, centrală, pentru a-şi menţine 
poziţia între păgâni. Cu cât se îndepărtau mai mult de Legea lui 
Dumnezeu, cu atât mai mult doreau să scape de stăpânirea Domnului 
lor divin, şi aşa s-a răspândit pretutindeni în Israel dorinţa după 
monarhie. 

Din timpul lui Iosua nu mai fusese condus Israel cu aşa mare 
înţelepciune şi atâta succes, ca sub administraţia lui Samuel. 

Învestit de Dumnezeu cu slujba întreită de judecător, profet şi 
preot, el lucrase cu râvnă neobosită şi zel dezinteresat pentru binele 

poporului şi națiunea a prosperat sub înțeleapta lui guvernare. Or- 
dinea fusese restabilită şi temerea de Dumnezeu sporită, iar duhul 
nemulțumirii ţinut în frâu pentru un timp. Dar, pe măsură ce vârsta 
lui înainta, a fost nevoit să împartă cu alţii grijile guvernării şi i-a 
rânduit pe cei doi fii ai săi să stea alături de el, ca ajutoare. În timp 
ce Samuel îşi îndeplinea mai departe slujba la Rama, tinerii au fost 
mutaţi la Beer-Şeba, pentru a exercita dreptatea aproape de graniţa 
de sud a ţării. 

Samuel îi alesese pe cei doi fii ai săi în slujba aceasta cu deplina 
aprobare a poporului; dar ei s-au dovedit nevrednici de alegerea 
tatălui lor. Prin Moise, Domnul îi dăduse poporului Său îndrumări 
speciale, ca mai marii lui Israel să judece drept, să se poarte după 
dreptate cu văduvele şi orfanii şi să nu primească mită. Dar fiu lui 
Samuel „se dădeau la lăcomie, luau mită şi călcau dreptatea“. Fiii 
profetului nu luaseră seama la prescripţiile pe care el căutase să le 
imprime în inimile lor. Ei nu imitaseră viaţa plină de lepădare de 
sine a tatălui lor. Avertizarea dată lui Eli nu făcuse asupra lui Samuel 
impresia pe care ar fi trebuit să o facă. Într-o anumită măsură, şi el 
era prea îngăduitor faţă de fiii săi, iar urmarea acestui fapt s-a arătat 
în caracterul şi în viaţa lor. 

Incorectitudinea acestor judecători a pricinuit multă nemulţumire 
şi a constituit o scuză pentru a cere o schimbare pe care poporul o 
dorea de multă vreme în ascuns. „Toţi bătrânii lui Israel s-au strâns 
şi au venit la Samuel, la Rama. Ei au zis: «lată că tu eşti bătrân şi 
copiii tăi nu calcă pe urmele tale; acum pune un împărat peste noi să 
ne judece, cum au toate neamurile»“. Cazurile de abuz din mijlocul 
poporului nu fuseseră făcute cunoscute lui Samuel. Dacă 1 s-ar fi 
spus ce purtări rele au fiii săi, el i-ar fi demis imediat; dar nu lucrul 
acesta îl doreau petiţionarii. Samuel a văzut că adevăratul lor motiv 
era mândria şi nemulţumirea, iar cererea lor era urmarea unei intenţii 
bine cumpănite şi hotărâte. Împotriva lui Samuel nu se ridica nici o 
plângere. Toţi recunoşteau cinstea şi înţelepciunea conducerii sale, 
dar bătrânul profet a văzut în cererea lor o acuzaţie împotriva lui 
şi o încercare directă de a-l da la o parte. Totuşi, el nu şi-a trădat 
adevăratele sentimente; n-a rostit nici un reproş, ci a adus problema 
aceasta înaintea Domnului, în rugăciune, şi a căutat sfat numai la El. 

Iar Domnul i-a spus lui Samuel: „Ascultă glasul poporului în tot 
ce-ţi va spune; căci nu pe tine te leapădă, ci pe Mine Mă leapădă, 

ca să nu mai domnesc peste ei. Ei se poartă cu tine cum s-au purtat 
totdeauna de când i-am scos din Egipt până în ziua de azi; M-au 
părăsit şi au slujit altor dumnezei“. Profetului i s-a arătat greşeala pe 
care o făcea când lăsa să se simtă jignit de purtarea poporului. Nu 
faţă de el dovediseră ei lipsă de bunăcuviinţă, ci faţă de autoritatea 
lui Dumnezeu, care îi rânduise pe conducătorii poporului Său. Aceia 
care îl dispreţuiesc şi îl leapădă pe servul credincios al lui Dumnezeu 
arată dispreţ nu numai faţă de om, ci şi faţă de Domnul care l-a trimis. 
Sunt lepădate cuvintele lui Dumnezeu, îndemnurile Lui, sfaturile 
Lui. Autoritatea Lui era acum cea respinsă. 

Timpul celei mai mari prosperităţi a lui Israel fusese acela în care 
Domnul fusese recunoscut ca Împărat — când legile şi guvernarea 
instituite de El fuseseră privite ca întrecându-le pe ale celorlalte 
naţiuni. Moise îi declarase lui Israel următoarele, cu privire la po- 
runcile Domnului: „Aceasta va fi înţelepciunea şi priceperea voastră 
înaintea popoarelor, care vor auzi vorbindu-se de toate aceste legi 
şi vor zice: «Acest neam mare este un popor cu totul înţelept şi 
priceput!» (Deuteronom 4, 6). Prin îndepărtarea de Legea lui Dum- 
nezeu, evreii nu au devenit poporul dorit de Dumnezeu şi apoi au 
pus toate relele — rezultatul propriilor lor păcate şi nebunii — în 
sarcina guvernării lui Dumnezeu. Atât de deplin fuseseră ei orbiţi 
de păcat! 

Domnul prezisese mai de mult prin profeţii Săi că Israel avea 
să fie stăpânit de un împărat; dar din aceasta nu reiese că forma 
aceasta de guvernământ ar fi fost cea mai bună pentru ei sau ar fi 
fost după voia Lui. El i-a îngăduit poporului să urmeze propria lui 
alegere, deoarece a refuzat să se conducă după sfatul Său. Osea spune 
că Domnul, în mânia Lui (Osea 13, 11), le-a dat un împărat. Când 
oamenii aleg să meargă pe căile lor fără să ceară sfat de la Dumnezeu 
sau dacă acţionează împotriva voinţei Lui clar descoperite, El le 
satisface dorinţele pentru ca, prin experienţa amară care urmează, 
să-i facă să-şi dea seama de nebunia lor şi să se căiască de păcatele 
lor. Tot ce doreşte inima omului împotriva voii lui Dumnezeu se va 
dovedi în final că e mai mult un necaz decât o bucurie. Dumnezeu 
dorea ca poporul Său să privească la El ca fiind unicul Legiuitor 
şi unicul Izvor de putere. Simţind dependenţa lor de Dumnezeu, 
ei aveau să fie continuu atraşi tot mai aproape de El. Aveau să fie 
înălţaţi, înnobilaţi şi făcuţi corespunzători pentru înaltul destin la 

care El îi chemase ca popor ales al Său. Dar prin aşezarea unui 
om pe tron, gândurile lor erau îndepărtate de Dumnezeu. În cazul 
acesta îşi puneau nădejdea mai mult în om şi mai puţin în puterea 
dumnezeiască, iar greşelile împăratului aveau să-i ducă la păcat şi 
să îndepărteze națiunea de Dumnezeu. 

Samuel a primit porunca să satisfacă cererea, dar să-i avertizeze 
cu privire la dezaprobarea lui Dumnezeu şi să le facă cunoscute 
urmările umblării lor. „Samuel a spus toate cuvintele Domnului, 
poporului care-i cerea un împărat“. În chip credincios, el le-a descris 
poverile ce vor fi aşezate asupra lor şi le-a arătat deosebirea dintre 
o astfel de stare de apăsare şi starea lor actuală de relativă libertate 
şi prosperitate. Împăratul lor urma să imite stălucirea şi fastul altor 
monarhi şi, pentru întreţinerea acestora, în mod necesar trebuia să 
vină la ei cu cereri grele atât în ce priveşte persoana, cât şi averea lor. 
Tinerii lor cei mai destoinici aveau să fie luaţi în slujba sa. Pe fiii lor 
urma să-i ia la carele sale şi între călăreţii lui, ca să alerge înaintea 
carului lui. Ei trebuia să umple rândurile oștirii lui şi să-i facă armele 
de război. Fiicele lui Israel aveau să fie luate să pregătească bucatele 
şi pâinea casei împărăteşti. Pentru a-şi întreţine curtea, împăratul 
urma să ia cea mai bună parte din câmpiile lor, pe care Domnul li le 
dăduse. Chiar şi robii şi vitele lor cele mai bune urma să le ia pentru 
lucrările lui. În afară de aceasta, împăratul urma să ia o zeciuială din 
toate veniturile lor, din produsele muncii sau din recolta pământului 
„ŞI voi înşivă veţi fi slugile lui“, a încheiat profetul. „Şi atunci veţi 
striga împotriva împăratului vostru pe care-l veţi alege, dar Domnul 
nu vă va asculta“. Oricât de împovărătoare ar fi văzut că sunt cererile 
monarhiei, de îndată ce monarhia a fost stabilită, ei nu mai puteau 
s-o desființeze după buna lor plăcere. 

Dar poporul a răspuns: „Nu, ci să fie un împărat peste noi, ca 
să fim şi noi ca toate neamurile; împăratul nostru ne va judeca, va 
merge înaintea noastră, şi ne va cârmui în toate războaiele noastre“. 

„Ca toate neamurile“. Izraeliţii nu-şi dădeau seama că era un 
privilegiu deosebit şi o binecuvântare să se deosebească în privinţa 
aceasta de toate neamurile. Dumnezeu îi separase pe izraeliţi de 
toate neamurile, pentru a face din ei propria Sa comoară. Dar ei, 
dispreţuind această înaltă onoare, doreau cu nerăbdare să imite felul 
de a fi al păgânilor. Şi totuşi, dorinţa puternică de a se conforma 
practicilor şi obiceiurilor lumeşti există şi în mijlocul pretinsului 

popor al lui Dumnezeu. Pe măsură ce se depărtează de Dumnezeu, 
oamenii urmăresc onorurile şi câştigurile lumii. Creştinii caută con- 
tinuu să imite deprinderile celor care se închină dumnezeului lumii 
acesteia. Mulţi susţin că vor avea o influenţă mai mare asupra celor 
nelegiuiţi dacă se unesc cu oamenii din lume şi imită felul lor de 
vieţuire. Dar toţi cei care fac astfel se despart de Izvorul puterii lor. 
Devenind prieteni ai lumii, ei ajung vrăjmaşi ai lui Dumnezeu. De 
dragul onorurilor lumești, ei sacrifică demnitatea nespusă la care i-a 
chemat Dumnezeu, şi anume de a vesti virtuțile „Aceluia care ne-a 
chemat de la întuneric la lumina Sa minunată“ (1 Petru 2, 9). 

Cu adâncă durere ascultă Samuel cuvintele poporului; dar Dom- 
nul zise: „Ascultă-le glasul şi pune un împărat peste ei“. Profetul 
îşi făcuse datoria. EI le înfăţişase cu credincioşie avertizarea, şi ea a 
fost respinsă. Cu inima împovărată, Samuel i-a dat drumul poporului 
şi a plecat şi el pentru a pregăti marea schimbare de guvernământ. 

Viaţa curată a lui Samuel şi consacrarea lui lipsită de egoism 
erau o continuă mustrare atât pentru preoţii şi bătrânii care urmăreau 
numai propriul lor câştig, cât şi pentru mândrul şi firescul popor al 
lui Israel. Cu toate că nu se înfăţişa cu fast şi lux, totuşi lucrarea 
lui purta sigiliul Cerului. El era onorat de Mântuitorul lumii, sub a 
cărui conducere cârmuise poporul evreu. Dar poporul se săturase de 
evlavia şi consacrarea lui; îi dispreţuia autoritatea plină de modestie 
şi-l lepăda de dragul unui om care să domnească peste el ca împărat. 

În caracterul lui Samuel vedem oglindirea chipului Domnului 
Hristos. Viaţa curată a Mântuitorului nostru a trezit mânia lui Satana. 
Viaţa Lui era lumina lumii şi descoperea stricăciunea ascunsă din 
inima oamenilor. Sfinţenia Domnului Hristos instiga împotriva Lui 
cele mai sălbatice pasiuni ale celor făţarnici care doreau să treacă 
drept evlavioşi. Domnul Hristos n-a venit împodobit cu bogăţiile 
şi onoarea lumii acesteia, şi, cu toate acestea, faptele pe care le 
săvârşea arătau că avea o putere mai mare decât a oricărui domn de 
pe pământ. Iudeii aşteptau ca Mesia să sfărâme jugul apăsătorului; 
cu toate acestea, ei cultivau păcatele care puseseră jugul acesta pe 
gâtul lor. Dacă Domnul le-ar fi acoperit păcatele şi le-ar fi lăudat 
evlavia, L-ar fi ales ca împărat; dar ei nu doreau să sufere neînfricata 
mustrare a viciilor lor. Ei dispreţuiau acea frumuseţe a caracterului 
în care domneşte bunătatea, curăţia şi sfinţenia, care nu cunoaşte altă 
ură decât aceea împotriva păcatului. Aşa a fost totdeauna. Lumina 

cerului îi condamnă pe toţi aceia care refuză să umble în ea. Când 
sunt mustraţi prin exemplul acelora care urăsc păcatul, cei făţarnici 
devin unelte ale lui Satana pentru a-i chinui şi persecuta pe cei 
credincioşi. „Toţi cei ce voiesc să trăiască cu evlavie în Hristos Isus, 
vor fi prigoniţi“ (1 Timotei 3, 12). 

Cu toate că fusese prezisă mai de mult în profeție apariţia unei 
forme monarhice de conducere a poporului Israel, Dumnezeu Îşi 
rezervase pentru Sine dreptul de a-l alege pe împăratul lor. Evreii au 
respectat până acum autoritatea lui Dumnezeu, aşa încât şi acum au 
lăsat alegerea în totul în seama Sa. Alegerea a căzut asupra lui Saul, 
un fiu al lui Chiş, din seminţia lui Beniamin. 

Însuşirile personale ale viitorului împărat erau de aşa natură, 
încât linguşeau mândria inimii care dusese la dorinţa de a avea un 
împărat. „Era mai frumos decât oricare dintre copiii lui Israel“ (1 
Samuel 9, 2). De o înfăţişare nobilă şi demnă, în floarea vieţii, cu 
făptura frumoasă şi înaltă, făcea impresia că e născut să comande. 
Dar farmecului acesta exterior al lui Saul îi lipseau însuşirile cele mai 
importante care formează adevărata înţelepciune. El nu se obişnuise 
în tinereţe să-şi înfrâneze pasiunile sale violente şi furioase şi nu 
simţise până atunci puterea înviorătoare a harului lui Dumnezeu. 

Saul era fiul unui conducător puternic şi bogat, dar, cu toate 
acestea, potrivit cu viaţa simplă de pe atunci, se ocupa împreună 
cu tatăl său de lucrările modeste ale agriculturii. Când câteva din 
animalele tatălui său s-au pierdut prin munţi, Saul a plecat împreună 
cu una dintre slugi în căutarea lor. Timp de trei zile au căutat zadarnic 
şi, cum ajunseseră în apropiere de Rama (vezi Anexa, nota nr. 9), 
reşedinţa lui Samuel, sluga i-a propus să-l întrebe pe profet cu privire 
la bunurile pierdute. „Uite, eu am la mine un sfert de siclu de argint“, 
zise el, „îl voi da omului lui Dumnezeu, şi ne va arăta drumul“. 
Lucrul acesta era după obiceiul timpului. Când cineva se apropia de 
o persoană care era mai presus de el în rang sau slujbă, îi prezenta 
un MIC dar, ca semn de respect. 

La apropierea lor de oraş, au întâlnit nişte fete ce ieşeau să scoată 
apă şi le-au întrebat despre văzător. Ca răspuns, li s-a spus că nu 
după mult timp trebuia să aibă loc un serviciu divin şi că profetul 
sosise chiar atunci; trebuia să se aducă o jertfă „pe înălțime“, iar 
după aceea trebuia să aibă loc o masă de jertfă. Sub administraţia 
lui Samuel se făcuse o schimbare. La data când fusese el chemat 

de Dumnezeu, serviciile divine de la templu erau privite cu dispreț. 
Oamenii „nesocoteau darurile Domnului“ (| Samuel 2, 17). Acum, 
serviciul divin fusese repus în cinste în toată ţara şi poporul dovedea 
înclinația inimii spre cele religioase. Întrucât la cortul întâlnirii 
nu avea loc nici un serviciu divin, jertfele se aduceau deocamdată 
altundeva, iar cetăţile preoţilor şi leviţilor, unde poporul se ducea 
pentru a primi învăţătură, erau folosite în acest scop. De obicei, 
pentru aducerea jertfelor se foloseau locurile cele mai înalte din 
localităţile acestea, motiv pentru care se şi numeau înălțimi. 

La poarta cetăţii, Saul s-a întâlnit cu profetul. Dumnezeu îi des- 
coperise lui Samuel că la data aceea îi va fi prezentat cel care fusese 
ales să fie împărat al lui Israel. Pe când stăteau faţă în faţă, Domnul 
i-a spus lui Samuel: „Iată omul, despre care ţi-am vorbit; el va domni 
peste poporul Meu“. 

La rugămintea lui Saul: „Arată-mi, te rog, unde este casa văză- 
torului“, Samuel a răspuns: „Eu sunt văzătorul“. Asigurându-l că 
animalele fuseseră găsite, profetul a stăruit de el să rămână pentru a 
lua parte la festivitate, dându-i a înţelege unele lucruri care aveau 
mare importanţă. „Şi pentru cine este păstrat tot ce este mai de preţ 
în Israel? Oare nu pentru tine şi pentru toată casa tatălui tău?“ Inima 
ascultătorului s-a cutremurat la cuvintele profetului. Fără îndoială, 
înţelesese ceva din ele, căci căutarea unui împărat devenise pentru 
toată națiunea o problemă de cel mai mare interes. Dar considerând 
cu modestie persoana sa ca fiind de prea puţină însemnătate, Saul 
răspunse: „Oare nu sunt eu ... din una din cele mai mici seminţii ale 
lui Israel? Şi familia mea nu este cea mai mică dintre toate familiile 
din seminţia lui Beniamin? Pentru ce dar îmi vorbeşti astfel?“ 

Samuel l-a condus pe străin la locul de întâlnire, unde se aduna- 
seră fruntaşii cetății. După dispoziţiile date de profet, locul de cinste 
i-a fost dat lui Saul şi i s-a aşezat în faţă porția cea mai bună. După 
încheierea serviciului divin, Samuel l-a dus pe oaspetele său la el 
acasă şi acolo a stat de vorbă cu el pe terasă, prezentându-i marile 
principii pe care fusese întemeiată conducerea lui Israel, căutând în 
felul acesta să-l pregătească, în oarecare măsură, pentru înalta lui 
poziţie. 

A doua zi dimineaţa, când Saul a pornit la drum, profetul a mers 
cu el. La ieşirea din cetate, a poruncit ca sluga să meargă înainte. 
Apoi i-a poruncit lui Saul să se oprească pentru a primi o solie pe 

care i-o încredința Dumnezeu. „Samuel a luat sticluţa cu untdelemn 
şi a turnat-o pe capul lui Saul. Apoi l-a sărutat şi a zis: «Nu te-a 
uns Domnul ca să fii căpetenia moştenirii Lui?»" Ca dovadă că 
făcuse lucrul acesta pe temeiul autorităţii divine, Samuel i-a spus 
toate întâmplările ce trebuia să aibă loc la întoarcerea spre casă şi l-a 
asigurat pe Saul că va fi împuternicit de Duhul lui Dumnezeu pentru 
slujba ce-l aştepta. „Duhul Domnului va veni peste tine“, spuse 
profetul, „şi vei fi prefăcut într-un alt om. Când ţi se vor împlini 
semnele acestea, fă ce vei găsi de făcut, căci Dumnezeu este cu tine“. 

Saul şi-a continuat drumul mai departe şi totul s-a petrecut aşa 
cum spusese profetul. Aproape de graniţa lui Beniamin, i s-a spus 
că animalele pierdute fuseseră găsite. Pe podişul Tabor, a întâlnit 
trei oameni care se urcau la Betel pentru a se închina lui Dumnezeu. 
Unul ducea trei iezi, pentru jertfă, altul trei pâini, iar al treilea un 
burduf cu vin pentru masa de jertfă. L-au salutat pe Saul conform 
obiceiului şi i-au dat două dintre cele trei pâini. La Ghibea, cetatea 
de unde era el, o ceată de profeţi care se întorceau de pe „înălţime“ 
cântau laudă lui Dumnezeu cu muzică din flaut, harpă, timpane şi 
cobze. Când s-a apropiat Saul de ei, Duhul Domnului a venit peste 
el, a început să cânte cu ei şi să proorocească. El vorbea atât de 
curgător şi cu atâta înţelepciune şi participa cu atâta zel la cele spre 
onoarea lui Dumnezeu, încât aceia care-l cunoscuseră mai înainte 
exclamau uimiţi: „Ce s-a întâmplat cu fiul lui Chiş? Oare şi Saul 
este între prooroci?“ 

Când Saul s-a unit cu profeţii serviciului de adorare a lui Dum- 
nezeu, s-a produs în el o mare schimbare prin Duhul lui Dumnezeu. 
Lumina curăţiei şi sfinţeniei lui Dumnezeu a strălucit în întunericul 
inimii fireşti. El s-a văzut aşa cum era, cum îl vedea Dumnezeu. A 
văzut frumuseţea sfinţeniei. De acum era chemat să ducă lupta împo- 
triva păcatului şi a lui Satana şi i s-a arătat că numai de la Dumnezeu 
trebuie să primească puterea necesară pentru această luptă. Planul 
de Mântuire, care mai înainte îi păruse întunecos şi nelămurit, i-a 
fost descoperit puterii sale de pricepere. Domnul i-a acordat curaj şi 
înţelepciune pentru înalta chemare. El i-a descoperit Izvorul puterii 
şi al harului şi i-a luminat mintea cu privire la cererile lui Dumnezeu 
şi la propria sa datorie. 

Ungerea lui Saul ca împărat nu fusese făcută cunoscută poporu- 
lui. Alegerea lui Dumnezeu trebuia să aibă loc public, prin tragere la 

sorţi. În scopul acesta, Samuel a chemat poporul la Miţpa. Mai întâi 
s-au făcut rugăciuni ca Dumnezeu să-i călăuzească; apoi a urmat 
ceremonia solemnă a tragerii la sorţi. În tăcere, poporul aştepta re- 
zultatul. S-a tras la sorţi mai întâi seminţia, apoi neamul şi în sfârşit 
familia, pentru ca în cele din urmă să fie tras sorţul pentru Saul, 
fiul lui Chiş, omul ales. Dar Saul nu era în adunare. Împovărat de 
simţământul marii răspunderi care trebuia să-i revină, se retrăsese pe 
ascuns. A fost adus înapoi la adunare, care a văzut cu mândrie şi sa- 
tisfacţie că el avea o înfăţişare nobilă şi împărătească, întrecându-i pe 
toți „de la umăr în sus“. Însuşi Samuel a exclamat, când l-a înfățișat 
poporului: „Vedeţi pe cel pe care l-a ales Domnul? Nu este nimeni 
în tot poporul care să fie ca el“. Iar ca răspuns, din piepturile acelei 
mari mulţimi s-a înălţat un prelung şi puternic strigăt de bucurie: 
„Trăiască împăratul!“ 

Apoi Samuel a expus înaintea poporului „dreptul împărăției“, 
explicând lămurit principiile pe care se întemeia conducerea mo- 
narhică şi după care trebuia să se conducă. Împăratul nu trebuia să 
fie un monarh absolut, ci puterea lui trebuia să rămână subordonată 
voinţei Celui Prea Înalt. Cuvântarea aceasta a fost scrisă într-o carte 
în care s-au notat prerogativele împăratului, precum şi drepturile 
şi privilegiile poporului. Cu toate că națiunea lepădase avertizarea 
dată de Samuel, profetul, chiar fiind constrâns să se plece în faţa 
dorințelor lor, cu sinceritate căuta să le apere libertăţile cât mai mult 
posibil. 

În timp ce, în general, poporul era gata să-l recunoască pe Saul 
ca împărat, s-a format totuşi un puternic partid advers. Căci alegerea 
unui împărat din seminţia lui Beniamin, cea mai mică dintre seminţii 
— trecând cu vederea atât seminţia lui Iuda, cât şi pe cea a lui Efraim, 
cele mai mari şi mai puternice seminţii — era o desconsiderare pe 
care n-o puteau admite. Ei nu au vrut să-i jure credinţă lui Saul 
şi nici să-i aducă darurile obişnuite. Aceia care au fost cei mai 
aprigi în a cere un împărat erau acum cei care nu doreau să-l admită 
cu recunoştinţă pe acela pe care-l rânduise Dumnezeu. Aderenţii 
fiecărui partid aveau favoriţii lor pe care ar fi dorit să-i vadă aşezaţi 
pe tron şi mai mulţi conducători ar fi dorit să primească ei onoarea 
aceasta. Invidia şi gelozia mocneau în inima multora. Străduinţele 
depuse din mândrie sau înălţare de sine au condus la dezamăgire şi 
nemulţumire. 

Saul considera că nu e lucru înţelept să primească demnitatea 
împărătească într-o astfel de stare de lucruri. Lăsându-l în continuare 
pe Samuel la conducere, el s-a înapoiat la Ghibea. El a fost condus 
cu toată cinstea de o grupă de oameni care, văzând în alegerea lui o 
hotărâre dumnezeiască, erau hotărâți să-l susţină. Dar el n-a făcut 
nici un efort ca să-şi impună dreptul la tron cu forţa. Acasă, în ţinutul 
muntos al lui Beniamin, s-a ocupat în linişte de lucrările agriculturii 
şi a lăsat pe deplin în mâna lui Dumnezeu apărarea autorităţii sale. 

Curând după alegerea lui Saul au năvălit amoniţii, sub conduce- 
rea regelui lor Nahaş, în ţinutul seminţiilor de la răsărit de Iordan, 
amenințând cetatea Iabes din Galaad. Locuitorii au încercat să obțină 
un legământ de pace, obligându-se să le plătească bir amoniţilor. Însă 
regele lor, plin de sălbăticie, era dispus să încheie acest legământ 
numai cu condiţia de a-i scoate fiecăruia dintre ei ochiul drept, ca să 
facă din ei dovada veşnică a puterii lui. 

Oamenii din cetatea asediată au cerut un răgaz de şapte zile. 
Până atunci amoniţii s-au retras, zicând că prin aceasta vor face şi 
mai strălucitoare biruinţa lor. Îndată au fost trimişi soli din Iabes 
pentru a cere ajutor de la seminţiile ce se aflau la apus de Iordan. 
Vestea a fost adusă la Ghibea, provocând o mare spaimă. Saul, care 
se întorcea seara de la câmp, unde arase toată ziua, a auzit jelirile 
zgomotoase ale poporului care-i spuneau că trebuie să se fi întâmplat 
o mare nenorocire. El zise: „Ce are poporul de plânge?“ Când i 
s-a povestit dezonoranta întâmplare, s-au trezit toate puterile care 
dormitau în el. „Duhul lui Dumnezeu a venit peste el.... A luat o 
pereche de boi, i-a tăiat în bucăţi şi le-a trimis prin soli în tot ţinutul 
lui Israel, zicând: «Oricine nu va merge după Saul şi Samuel, îşi va 
vedea boii tăiaţi la fel». 

Trei sute treizeci de mii de bărbaţi s-au adunat pe platoul Bezec 
sub comanda lui Saul. Îndată au fost trimişi soli la cetatea asediată, 
cu asigurarea că a doua zi dimineaţa, chiar în ziua când trebuia să se 
supună amoniţilor, puteau să aştepte ajutor. Printr-un marş forţat în 
timpul nopţii, Saul şi oştirea lui au trecut Iordanul, ajungând la Iabes 
în „straja dimineţii“. Ca şi Ghedeon, el îşi împărţi oştirea în trei 
grupe şi se aruncă de îndată asupra amoniţilor care, fără să viseze 
măcar primejdia, erau mai puţin ca oricând de strajă. În panica ce a 
urmat, au fost bătuţi deplin. „Cei ce au scăpat, au fost risipiţi şi n-au 
rămas doi laolaltă“ dintre ei. 

Rapida hotărâre şi vitejia lui Saul, ca şi talentul strategic de 
care a dat dovadă, conducând cu succes o oştire atât de mare, erau 
însuşiri pe care le ceruse poporul pentru a putea să se compare cu 
alte naţiuni. Poporul îl salută acum ca împărat, atribuind succesul 
puterii omeneşti şi uitând în felul acesta că, fără binecuvântarea 
deosebită a lui Dumnezeu, toate străduinţele ar fi fost zadarnice. 
În entuziasmul lor, unii au făcut propunerea ca să fie omorâţi toți 
aceia care la început au refuzat să recunoască autoritatea lui Saul. 
Dar împăratul a intervenit zicând: „Nimeni nu va fi omorât în ziua 
aceasta, căci astăzi Domnul a dat o izbăvire lui Israel“. Aici Saul 
a dovedit schimbarea ce avusese loc în caracterul lui. În loc de a- 
şi atribui sieşi onoarea, toată onoarea I-a dat-o lui Dumnezeu. În 
loc de a dovedi o dorinţă de răzbunare, el a manifestat un duh de 
îndurare şi de iertare. Aceasta este o dovadă de netăgăduit că harul 
lui Dumnezeu locuieşte în inimă. 

Acum, Samuel a propus să aibă loc o adunare naţională la Ghil- 
gal, pentru ca acolo să întărească oficial împărăţia lui Saul. Aşa s-a 
făcut şi „au adus jertfe de mulţumire înaintea lui Dumnezeu şi Saul 
şi toţi oamenii lui s-au veselit foarte mult acolo“. 

Ghilgal fusese locul unde Israel şi-a ridicat prima tabără în ţara 
făgăduită. Aici a ridicat Iosua, prin poruncă dumnezeiască, mo- 
numentul de douăsprezece pietre pentru a imortaliza trecerea prin 
Iordan. Aici fusese reînnoită circumciziunea. Aici au sărbătorit pri- 
mul Paşte după păcătuirea de la Cadeş şi călătoria prin pustie. Aici 
încetase mana. Aici Se descoperise Conducătorul oștirii Domnului 
ca supremul Comandant al oştirii lui Israel. De aici se urcaseră pen- 
tru a cuceri lerihonul şi cetatea Ai. Aici îşi primise Acan pedeapsa 
pentru păcatul său şi aici se încheiase legământul acela cu gabaoniţii, 
când izraeliţii au fost pedepsiţi pentru neglijenţa lor de a cere sfat de 
la Dumnezeu. Pe acest podiş, legat de atâtea amintiri emoţionante, 
au stat Samuel şi Saul şi, când s-au potolit strigătele care îl salutau 
pe împărat, bătrânul profet a rostit cuvântarea sa de rămas bun, ca 
fost conducător al naţiunii. 

„lată“, a zis el, „v-am ascultat în tot ce mi-aţi zis, şi am pus un 
împărat peste voi. De acum, iată împăratul care va merge înaintea 
voastră. Cât despre mine, eu sunt bătrân, am albit; ... am umblat 
înaintea voastră din tinereţe până în ziua de azi. Iată-mă! Mărturisiţi 
împotriva mea, în faţa Domnului şi în faţa unsului Lui: cui i-am luat 

boul, sau cui i-am luat măgarul? Pe cine am apăsat, şi pe cine am 
năpăstuit? De la cine am luat mită ca să închid ochii asupra lui? 
Mărturisiţi, şi vă voi da înapoi“. 

Într-un glas, poporul a răspuns: „Nu ne-ai apăsat, nu ne-ai nă- 
păstuit şi nici n-ai primit nimic din mâna nimănui“. 

Samuel nu căuta numai să-şi îndreptățească propriile sale fapte. 
El făcuse chiar mai înainte cunoscute principiile de care trebuia 
să fie condus atât poporul, cât şi împăratul şi dorea să adauge la 
acestea greutatea propriului său exemplu. Din copilărie fusese legat 
de lucrarea lui Dumnezeu şi, în decursul îndelungatei sale vieţi, 
avusese înaintea sa o singură ţintă, şi anume onoarea lui Dumnezeu 
şi prosperitatea deplină a lui Israel. 

Înaintea oricărei speranţe de bine pentru popor, izraeliţii trebuia 
să fie aduşi la pocăință înaintea lui Dumnezeu. Din cauza păcatului, 
ei îşi pierduseră credinţa în Dumnezeu şi în capacitatea Lui de a-Şi 
apăra lucrarea. Înainte ca ei să poată avea adevărata pace, trebuia 
să fie făcuţi să vadă şi să recunoască exact păcatele de care erau 
vinovaţi. Ei spuseseră că scopul pentru care doreau un împărat era 
acesta: „împăratul nostru ne va judeca, va merge înaintea noastră 
şi ne va cârmui în războaiele noastre“. Samuel a povestit istoria lui 
Israel din ziua de când Dumnezeu îi scosese din Egipt. Domnul, 
Împăratul împăraţilor, fusese în fruntea lor şi condusese războaiele 
lor. Adesea, păcatele lor îi vânduseră în mâna inamicilor, dar ei încă 
nu se întorseseră de pe căile lor rele, când mila lui Dumnezeu le 
ridicase un eliberator. „Domnul a trimis pe lerubaal şi pe Barac, pe 
lefta şi pe Samuel şi v-a izbăvit din mâna vrăjmaşilor voştri care 
vă înconjurau şi aţi locuit în linişte“. Şi, cu toate acestea, când s-a 
apropiat primejdia, au strigat: „Un împărat să domnească peste noi“, 
după cum spunea profetul, „totuşi Domnul, Dumnezeul vostru era 
împăratul vostru“. 

Apoi Samuel a continuat: „Acum, mai aşteptaţi aici, ca să vedeţi 
minunea pe care o va face Domnul sub ochii voştri. Nu suntem 
la seceratul grânelor? Voi striga către Domnul, şi va trimite tunete 
şi ploaie. Să ştiţi atunci şi să vedeţi cât de rău aţi făcut înaintea 
Domnului, când aţi cerut un împărat pentru voi“. „Samuel a strigat 
către Domnul şi Domnul a trimis chiar în ziua aceea tunete şi ploaie“. 
În timpul seceratului grânelor, în mai şi iunie, în Orient nu ploua. 
Cerul era fără nori, iar atmosfera era limpede şi liniştită. O vijelie 

atât de puternică în această perioadă din an a umplut inima tuturor 
de spaimă. În umilinţă, poporul îşi recunoscu de data aceasta păcatul 
— exact acel păcat de care se făcuse vinovat. „Roagă-te Domnului, 
Dumnezeului tău, pentru robii tăi, ca să nu murim; căci la toate 
păcatele noastre am mai adăugat şi pe acela de a cere un împărat 
pentru noi“. 

Samuel nu a lăsat poporul într-o stare de deznădejde, căci aceasta 
ar fi zădărnicit orice încercare pentru o vieţuire mai bună. Satana 
i-ar fi făcut să-L privească pe Dumnezeu ca fiind aspru şi neiertător 
şi ar fi fost expuşi astfel la numeroase ispite. Dumnezeu este milos 
şi iertător, totdeauna gata să dovedească milă faţă de poporul Său, 
dacă el ascultă de glasul Lui. „Nu vă temeţi!“ a răsunat solia lui 
Dumnezeu prin servul Său: „Aţi făcut tot răul acesta, dar nu vă 
abateţi de la Domnul şi slujiţi Domnului din toată inima voastră. 
Nu vă abateţi de la EI; altfel aţi merge după lucruri de nimic, care 
nu aduc nici folos, nici izbăvire, pentru că sunt lucruri de nimic. 
Domnul nu va părăsi pe poporul Lui“. 

Samuel n-a spus nimic despre desconsiderarea la care fusese 
supus; n-a rostit nici un cuvânt de mustrare pentru nerecunoştinţa 
cu care Israel răsplătise lunga lui viaţă de lepădare de sine, ci el 
i-a asigurat că inima lui simte şi mai departe pentru ei: „Departe 
iarăşi de mine să păcătuiesc împotriva Domnului, încetând să mă rog 
pentru voi! Vă voi învăţa calea cea bună şi cea dreaptă. Temeţi-vă 
numai de Domnul şi slujiţi-l cu credincioşie din toată inima voastră; 
căci vedeţi ce putere desfăşoară El printre voi. Dar, dacă veţi face 
răul, veţi pieri, voi şi împăratul vostru“. 


Capitolul 60 — Încumetarea lui Saul 


După adunarea de la Ghilgal, Saul a lăsat oastea la vatră, oaste 
care se strânsese la chemarea lui pentru a-i înfrânge pe amoniţi, 
şi din care a păstrat numai două mii de oameni care să fie cu el 
la Micmaş, iar o mie de oameni să rămână cu fiul său Ionatan, la 
Ghibea. Prin aceasta, a săvârşit o mare greşeală. Oastea lui era plină 
de curaj şi nădejde din pricina biruinţei de curând câştigate şi, dacă 
ar fi pornit îndată împotriva altor vrăjmaşi ai lui Israel, s-ar fi dat o 
lovitură hotărâtoare pentru eliberarea naţiunii. 

Între timp, vecinii lor războinici, filistenii, n-au rămas cu mâinile 
în sân. După înfrângerea de la Eben-Ezer, tot mai păstraseră în 
stăpânire câteva dintre cetăţile din munte, în ţinuturile lui Israel, şi 
acum s-au aşezat chiar în inima ţării. Filistenii erau mult mai dotați 
decât izraeliţii în ce priveşte resursele, armele şi echipamentul. În 
timpul anilor îndelungaţi ai stăpânirii lor apăsătoare, ei au căutat 
să-şi întărească puterea, interzicându-le israeliților să se ocupe cu 
fierăria, pentru a nu putea să-şi făurească arme. După încheierea 
păcii, evreii, când aveau nevoie, încă se mai duceau la garnizoanele 
filistenilor pentru a li se face lucrări de acest gen. Conduşi de iubirea 
lor pentru o viaţă tihnită şi de un spirit de laşitate pe care l-au cultivat 
în timpul lungii lor oprimări, bărbaţii lui Israel au neglijat aproape 
cu totul să-şi procure unelte de război. Se foloseau arcuri şi praştii 
de război, pe care izraeliţii şi le puteau face; dar în afară de Saul şi 
fiul său Ionatan, nu era nici unul între ei care să fi avut o suliță sau o 
sabie (1 Samuel 13, 22). 

Doar în al doilea an al domniei lui Saul s-a făcut o încercare 
de a-i supune pe filisteni. Prima bătălie a fost condusă de Ionatan, 
fiul împăratului, care a atacat garnizoana lor din Ghibea şi a înfrânt- 
o. Iritaţi din cauza acestei înfrângeri, filistenii s-au pregătit să dea 
un atac fulgerător contra israeliților. Saul a proclamat cu sunet de 
trâmbiţe războiul în toată ţara, chemându-i pe toţi bărbaţii în stare 
să poarte armele, inclusiv din triburile de dincolo de Iordan, să se 
adune la Ghilgal. Chemarea a fost ascultată. 

Filistenii adunaseră la Micmaş o oştire imensă: „treizeci de mii 
de care, şase mii de călăreţi şi poporul acesta era fără număr, ca 
nisipul de pe ţărmul mării“ (1 Samuel 13, 5). Când vestea a sosit la 
Saul şi oştirea lui, la Ghilgal, poporul s-a descurajat, gândindu-se la 
oastea cea puternică cu care trebuia să se măsoare în luptă. Nu erau 
pregătiţi să dea piept cu vrăjmaşul şi mulţi erau atât de îngroziţi, 
încât nu mai îndrăzneau să aştepte să se confrunte cu inamicul. 
Unii s-au refugiat dincolo de Iordan, în timp ce alţii s-au ascuns 
prin peşteri, prin gropi şi printre stâncile care erau în mare număr 
prin locurile acelea. Pe măsură ce se apropia timpul luptei, numărul 
dezertorilor sporea cu mare iuţeală, iar cei care nu se retrăgeau din 
rândurile armatei erau cuprinși de spaimă şi de prevestiri rele. 

La data când fusese uns pentru prima dată ca rege al lui Israel, 
Saul a primit de la Samuel îndrumări clare despre felul cum să se 
poarte cu această ocazie. „Să te pogori înaintea mea la Ghilgal“, 
spusese profetul; „şi eu mă voi pogori la tine, ca să aduc arderi de 
tot şi jertfe de mulţumire. Să mă aştepţi şapte zile acolo, până voi 
ajunge eu la tine şi-ţi voi spune ce ai să faci“ (1 Samuel 10, 8). 

Saul a aşteptat zi după zi, fără a face totuşi eforturi hotărâte 
pentru a încuraja poporul şi a-i insufla încredere în Dumnezeu. 
Înainte de a fi trecut pe deplin timpul hotărât de profet, el a ajuns 
nerăbdător din cauza întârzierii, lăsându-se pradă descurajării pe care 
o aduceau împrejurările grele în care se afla. În loc să pregătească 
poporul în chip conştiincios pentru serviciul divin pe care urma să-l 
săvârşească Samuel, Saul s-a lăsat pradă necredinţei şi presimţirilor 
îngrijorătoare. Înfăţişarea înaintea lui Dumnezeu şi căutarea Lui prin 
jertfă era ceva deosebit de solemn şi însemnat şi Dumnezeu cerea ca 
poporul să-ş cerceteze inima şi să se pocăiască de păcate, pentru ca 
jertfa să fie bine primită înaintea Lui şi binecuvântarea Sa să-i poată 
însoţi în străduinţele lor de a-l birui pe vrăjmaş. Dar Saul ajunsese 
să fie neliniștit şi, în loc să se încreadă în ajutorul lui Dumnezeu, 
poporul privea la împăratul pe care-l alesese pentru ca să-l poarte şi 
să-l conducă. 

Dar Domnul Se îngrijea şi mai departe de ei şi nu i-a lăsat pradă 
nenorocirii care ar fi dat peste ei dacă braţul omenesc slab ar fi fost 
unicul lor sprijin. El îi aduse la strâmtorare pentru ca să-şi dea seama 
ce nebunie este să te încrezi în oameni şi, astfel, să se îndrepte spre 
EI, unicul lor ajutor. Venise timpul ca Saul să fie încercat. El trebuia 

acum să arate dacă se încrede în Dumnezeu şi aşteaptă răbdător 
să primească porunci de la El, dovedind că este un bărbat în care 
Dumnezeu Se poate încrede în zile grele ca într-un conducător al 
poporului Său, sau dacă se clatină, demonstrând că este nevrednic 
de răspunderea sfântă pe care o avea. Va asculta oare împăratul pe 
care l-a ales Israel de Împăratul tuturor împăraţilor? Va îndruma el 
gândul războinicilor săi descurajaţi spre Acela la care este eliberarea 
şi puterea veşnică? 

Cu o nerăbdare mereu crescândă, Saul aştepta sosirea lui Samuel 
şi a pus pe seama lipsei dintre ei a profetului confuzia, descurajarea şi 
dezertarea oştirii sale. Timpul hotărât a sosit, dar omul lui Dumnezeu 
nu a venit îndată. Providența lui Dumnezeu îl reţinuse pe servul Său. 
Duhul neliniştit şi nestăpânit al lui Saul n-a mai reuşit să se înfrâneze. 
Văzând că trebuie făcut ceva, şi pentru a aduce la tăcere temerile 
poporului, s-a hotărât să convoace o adunare pentru serviciul divin 
şi să ceară ajutor prin jertfă. Dumnezeu dăduse îndrumări şi numai 
aceia care fuseseră consacraţi pentru această slujbă aveau voie să 
aducă jertfe înaintea Lui. Dar Saul porunci: „Aduceţi-mi arderea 
de tot şi jertfele de mulţumire“; şi, aşa cum se găsea, îmbrăcat cu 
platoşa şi uneltele de război, se înfăţişă înaintea altarului şi aduse 
jertfa înaintea lui Dumnezeu. 

„Pe când sfârşea de adus arderea de tot, a venit Samuel, şi Saul 
i-a ieşit înainte să-i ureze de bine“. Samuel a văzut îndată că Saul 
procedase contrar ordinelor precise ce i se dăduseră. Domnul a 
spus prin profetul Său că va descoperi în timpul acela ce trebuia 
să facă Israel în acea criză. Dacă Saul ar fi îndeplinit condițiile pe 
temeiul cărora se făgăduise ajutorul divin, Domnul l-ar fi salvat în 
chip minunat pe Israel prin micul număr care îi rămăsese credincios 
împăratului. Dar Saul era aşa de mulţumit de sine însuşi şi de fapta 
sa, încât l-a întâmpinat pe profet ca unul care ar fi meritat laudă, nu 
mustrare. 

Înfăţişarea lui Samuel trăda îngrijorarea şi neliniştea; iar la în- 
trebarea lui: „Ce ai făcut?“, Saul a adus scuze pentru fapta sa plină 
de încumetare. El zise: „Când am văzut că poporul se împrăștie de 
lângă mine, că nu vii la timpul hotărât, şi că filistenii sunt strânşi 
la Micmaş, mi-am zis: «Filistenii se vor pogorî împotriva mea la 
Ghilgal, şi eu nu m-am rugat Domnului!» Atunci am îndrăznit şi am 
adus arderea de tot.“ 

„Samuel a zis lui Saul: «Ai lucrat ca un nebun şi n-ai păzit 
porunca pe care ţi-o dăduse Domnul, Dumnezeul tău. Domnul ar 
fi întărit pe vecie domnia ta peste Israel; dar acum, domnia ta nu 
va dăinui. Domnul Şi-a ales un om după inima Lui, şi Domnul l-a 
rânduit să fie căpetenia poporului Său....» Apoi Samuel s-a sculat şi 
s-au suit din Ghilgal la Ghibea lui Beniamin“. 

Sau Israel înceta să mai fie poporul lui Dumnezeu, sau, dacă nu, 
trebuia ca principiile pe care se întemeiase împărăţia să fie menținute, 
iar poporul să fie cârmuit de puterea dumnezeiască. Dacă Israel se 
preda cu totul lui Dumnezeu, dacă voinţa omenească şi pământească 
rămâneau în totul supuse voinţei lui Dumnezeu, El era gata să fie 
şi mai departe Conducătorul lui Israel. Atâta timp cât împăratul şi 
poporul dovedeau prin purtarea lor că erau supuşi lui Dumnezeu, 
El putea să fie scutul şi adăpostul lor. Dar în Israel nu putea să se 
menţină o monarhie care nu recunoştea în totul autoritatea supremă 
a lui Dumnezeu. 

Dacă în timpul acesta de încercare Saul ar fi manifestat ascultare 
faţă de poruncile lui Dumnezeu, Domnul Şi-ar fi putut realiza voinţa 
Sa prin el. Gestul lui greşit arăta însă că el nu era capabil de a 
fi locţiitorul lui Dumnezeu pentru poporul Lui. El l-ar fi condus 
pe Israel în rătăcire. Puterea conducătoare nu ar fi fost voinţa lui 
Dumnezeu, ci voinţa sa. Dacă Saul ar fi fost credincios, împărăţia 
lui ar fi fost întărită pentru veşnicie; dar, pentru că greşise, planurile 
lui Dumnezeu urmau să fie realizate printr-un altul. Conducerea lui 
Israel trebuia să fie încredinţată altcuiva, care să domnească asupra 
poporului, potrivit cu voinţa Creatorului. 

Noi nu cunoaştem ce interese sunt în joc atunci când Domnul ne 
pune la încercare. Nu există siguranţă decât în ascultarea cea mai 
strictă a Cuvântului lui Dumnezeu. Toate făgăduinţele Sale sunt date 
cu condiţia credinţei şi ascultării, iar acela care nu ascultă anulează 
pentru sine împlinirea binecuvântărilor bogate ale Sfintelor Scripturi. 
Nu trebuie să urmăm pornirilor noastre sau celor ale oamenilor; 
trebuie să privim la voinţa descoperită a lui Dumnezeu şi să umblăm 
aşa cum spun poruncile Lui precise, indiferent de situaţiile din jurul 
nostru. Dumnezeu va avea grijă de urmări; prin credincioşia faţă 
de Cuvântul Lui, putem mărturisi înaintea îngerilor şi oamenilor, în 
timpuri de ispită, că Domnul ne poate folosi în împrejurările grele 

ale vieţii pentru a îndeplini voinţa Lui, pentru a proslăvi Numele Lui 
şi a fi o binecuvântare pentru poporul Lui. 

Saul căzuse în dizgraţia lui Dumnezeu şi, cu toate acestea, nu 
era dispus să-şi umilească inima în pocăință. Ceea ce îi lipsea din 
adevărata evlavie căuta să înlocuiască prin râvnă pentru formele 
religiei. Saul nu era în necunoştinţă despre înfrângerea lui Israel 
când chivotul lui Dumnezeu fusese adus în tabără de Hofni şi Fineas, 
dar cu toate acestea se hotărî să trimită după chivotul sfânt şi preoţii 
care-l aveau în grijă. 

Dacă prin mijlocul acesta putea să-i insufle poporului încredere, 
el spera să poată să-şi adune din nou oastea risipită şi să dea bătălia 
cu filistenii. Dorea să se scutească de prezenţa şi sprijinul lui Samuel 
şi să scape în felul acesta de mustrările şi reproşurile lui nedorite. 

Lui Saul îi fusese dat Duhul Sfânt pentru a-i lumina mintea şi a-i 
îmblânzi inima. El primise prin profetul lui Dumnezeu instrucţiuni 
şi mustrări clare. Şi, cu toate acestea, cât de mare era abaterea lui! 
Istoria vieţii primului împărat al lui Israel ne înfăţişează exemplul 
dureros al puterii deprinderilor rele cultivate în tinereţe. Saul nu-L 
iubise pe Dumnezeu şi nu se temuse de El în tinereţea sa, iar duhul 
acela furtunos, pe care nu-l deprinsese din tinereţe cu supunerea, era 
totdeauna gata să se revolte împotriva autorităţii divine. Aceia care 
în tinereţe dovedesc un respect sfânt faţă de voinţa lui Dumnezeu 
şi îşi îndeplinesc cu credincioşie datoriile în locurile lor din viaţă 
vor fi pregătiţi pentru răspunderi mai mari în viaţa de mai târziu. 
Dar nu se poate ca oamenii să abuzeze ani de zile de puterile pe 
care Dumnezeu li le dă şi apoi, când vor să se schimbe, să găsească 
aceste puteri proaspete şi la îndemână pentru a porni pe o cale cu 
totul opusă. 

Străduinţele lui Saul de a îmbărbăta poporul s-au dovedit fără 
efect. Când a văzut că oastea se redusese la şase sute de oameni, a 
părăsit localitatea Ghilgal şi s-a retras în cetatea Ghibea, care fusese 
de curând luată de la filisteni. Această întăritură se afla pe partea 
de miazăzi a unei văi de câţiva kilometrl-o trecătoare adâncă şi 
prăpăstioasă, la miazănoapte de Ierusalim. Pe partea de miazănoapte 
a aceleiaşi văi, la Micmaş, tăbărâse oastea filistenilor, în timp ce 
diferite cete de ostaşi cutreierau prin toate părțile după jaf. 

În felul acesta, Dumnezeu lăsase lucrurile să ajungă la o stare de 
criză, pentru ca să poată mustra abaterile lui Saul şi să poată da o 

lecție poporului, o lecție de umilință şi de credință. Din cauza păca- 
tului lui Saul în încumetarea sa de a aduce jertfă, Domnul nu avea 
să-i dea onoarea de a-i birui pe filisteni. Ionatan, fiul împăratului, 
un bărbat care se temea de Domnul, a fost ales ca instrument pentru 
a-l elibera pe Israel. Călăuzit de Duhul lui Dumnezeu, el i-a făcut 
purtătorului armelor sale propunerea ca ei să atace tabăra inamicului 
pe neaşteptate. El a zis: „Poate că Domnul va lucra pentru noi, căci 
nimic nu împiedică pe Domnul să dea izbăvirea printr-un mic număr 
ca şi printr-un mare număr“ (| Samuel 14, 6). 

Purtătorul armelor, care era şi el un bărbat al credinţei şi ru- 
găciunii, a fost de acord cu planul şi ei s-au îndepărtat împreună 
de tabără, pe furiş, pentru ca nimeni să nu le stea împotrivă. După 
ce au înălţat rugăciuni călduroase Dumnezeului părinţilor lor, s-au 
înţeles asupra unui semn după care trebuia să ştie ce au de făcut mai 
departe. Şi, după ce au coborât în prăpastia care despărţea cele două 
oştiri, şi-au urmat drumul mai departe, în tăcere, la adăpostul coastei 
stâncoase şi în parte ascunşi prin trecătoare şi prin colţurile de stâncă 
ale văii. Când s-au apropiat de întăriturile filistenilor, au fost văzuţi 
de vrăjmaşii lor care au spus în batjocură: „lată că evreii ies din 
găurile lor în care s-au ascuns“ şi au fost chemaţi sus la ei: „Suiţi-vă 
la noi ca să vă arătăm ceva“ — cuvinte care doreau să spună că îi 
vor pedepsi pe cei doi izraeliţi pentru îndrăzneala lor. Chemarea 
aceasta era semnul pe care Ionatan şi solul său îl doreau, potrivit cu 
înţelegerea lor, ca dovadă că Domnul îi sprijineşte în acţiunea lor. 
Retrăgându-se din văzul filistenilor şi luând drumul ascuns şi greu, 
ostaşii au ajuns pe vârful unei stânci considerate de necucerit şi care 
nu prea era supravegheată. În felul acesta, ei au pătruns în tabăra 
vrăjmaşului, omorându-i pe străjerii care, copleşiţi de uimire şi de 
teamă, n-au opus nici o rezistenţă. 

Îngeri din cer îi protejau pe Ionatan şi pe însoţitorul său, îngeri 
luptau alături de ei şi filistenii au căzut înaintea lor. Pământul se 
zguduia, ca şi cum s-ar fi apropiat o mare mulţime de călăreţi şi de 
care. lonatan a recunoscut semnele ajutorului divin şi chiar filistenii 
au recunoscut că Dumnezeu lucrează la eliberarea lui Israel. O mare 
groază s-a abătut asupra oştirii de pe podiş şi din garnizoană. În 
zăpăceala lor, socotindu-i vrăjmaşi pe propriii lor ostaşi, filistenii au 
început să se omoare unii pe alţii. 

Curând, zgomotul luptei a ajuns până în tabăra lui Israel. Străjerii 
împăratului au dat de veste că în tabăra filistenilor domneşte o mare 
confuzie şi că numărul lor scade. Şi, cu toate acestea, nu se ştia că 
cineva din oastea evreilor părăsise tabăra. Făcându-se numărătoarea, 
s-a văzut că nu lipsea nimeni, afară de Ionatan şi purtătorul armelor 
sale. Însă, când a văzut că filistenii luptă împotriva unei puteri care 
le stătea împotrivă, Saul scoase oastea la atac, pentru a lupta şi ei. 
Evreii care trecuseră la inamici s-au întors acum împotriva lor; au 
mai ieşit mulţi şi din ascunzători, iar filistenii, deplin zdrobiţi, au 
luat-o la fugă, oastea lui Saul făcând un măcel îngrozitor între cei ce 
fugeau. 

Hotărât să-şi folosească în cea mai mare măsură avantajele, îm- 
păratul, pripit, le interzisese ostaşilor săi de a mânca toată ziua aceea, 
poruncă pe care a întărit-o printr-un jurământ solemn: „Blestemat 
să fie omul care va mânca pâine până seara, până mă voi răzbuna 
pe vrăjmaşii mei!“ Biruinţa era deja câştigată, fără ca Saul să fi 
ştiut de aşa ceva sau să fi ajutat cu ceva; dar el nădăjduia să iasă 
în evidenţă prin deplina nimicire a oştirii înfrânte. Ordinul de a nu 
mânca a pornit dintr-o ambiţie egoistă şi dovedea că nu-l preocupau 
nevoile poporului, dacă acestea veneau în conflict cu dorinţa lui de 
înălţare de sine. Faptul că Saul a întărit interzicerea aceasta printr-un 
jurământ solemn dovedeşte că el era şi pripit, şi profan. Chiar cuvin- 
tele blestemului dovedesc că Saul avea zel pentru sine, şi nu pentru 
onoarea lui Dumnezeu. El nu spunea că intenţia lui era ca „Domnul 
să Se răzbune pe vrăjmaşii Săi“, ci „eu să mă răzbun pe vrăjmaşii 
mei“. 

Interdicţia a avut ca urmare faptul că poporul a fost condus 
la călcarea poruncii lui Dumnezeu. Luptaseră toată ziua şi erau 
istoviţi din lipsa hranei; şi, îndată ce au trecut orele de înfrânare, 
s-au aruncat asupra prăzii, mâncând carnea cu sânge, călcând în felul 
acesta porunca ce interzicea să se mănânce cu sânge. 

În timpul luptei din ziua aceea, Ionatan, care nu ştia de porunca 
tatălui său, o călcase fără să vrea, mâncând dintr-un fagure de miere, 
pe când trecea printr-o pădure. Seara, Saul a aflat de întâmplarea 
aceasta. El declarase că, cine va călca porunca sa va fi pedepsit cu 
moartea; şi, cu toate că Ionatan nu se făcuse vinovat de un păcat să- 
vârşit cu voia, cu toate că Dumnezeu îi salvase viaţa în chip minunat 
şi prin el înfăptuise eliberarea, totuşi, împăratul declară că sentinţa 

trebuie să fie executată. Cruţarea vieţii fiului său ar fi însemnat din 
partea lui Saul o recunoaştere a faptului că păcătuise când făcuse 
un jurământ pripit. Lucrul acesta ar fi fost umilitor pentru mândria 
sa. „Dumnezeu să Se poarte cu mine cu toată asprimea“, a sunat 
sentinţa înspăimântătoare, „dacă nu vei muri, lonatane!“ 

Saul nu putea să pună pe seama sa onoarea biruinţei, dar nă- 
dăjduia să fie onorat pentru râvna dovedită în păstrarea sfinţeniei 
jurământului său. Chiar dacă însuşi fiul său trebuia să moară, el 
dorea să-i sperie pe supuşii săi menţinând cu orice preţ autorita- 
tea împărătească. Doar cu puţin timp înainte, Saul se încumetase 
la Ghilgal, contrar poruncii lui Dumnezeu, să facă slujba de preot. 
Fiind mustrat de Samuel, se îndreptăţise cu încăpățânare. Iar acum, 
când porunca sa fusese călcată fără să fi fost cunoscută, împăratul şi 
tatăl îl condamnă pe fiul său la moarte. 

Poporul nu s-a grăbit să împlinească sentinţa. Ridicându-se îm- 
potriva mâniei împăratului, ei au zis: „Ce! Să moară Ionatan, el, 
care a făcut această mare izbăvire în Israel? Niciodată! Viu este 
Domnul că un păr din capul lui nu va cădea la pământ, căci cu Dum- 
nezeu a lucrat el în ziua aceasta“. Mândrul conducător n-a îndrăznit 
să dispreţuiască o astfel de unanimitate şi viaţa lui Ionatan a fost 
cruţată. 

Saul nu putea să se elibereze de simţământul că fiul său era 
mai iubit decât el atât de popor, cât şi de Dumnezeu. Eliberarea 
lui Ionatan era o aspră mustrare a grabei şi lipsei de chibzuinţă a 
împăratului. Îi stăruia în inimă presimţirea că blestemele se vor 
întoarce asupra propriului său cap. N-a mai continuat războiul cu 
filistenii, ci s-a întors prost dispus şi nemulţumit. 

Aceia care îşi scuză şi îşi îndreptăţesc păcatul sunt adesea cei 
dintâi care îl mustră şi-l condamnă la alţii. Ca şi Saul, mulţi îşi atrag 
dizgraţia lui Dumnezeu, dar leapădă sfatul şi dispreţuiesc mustrarea. 
Chiar şi atunci când sunt convinşi că Domnul nu este cu ei, refuză să 
vadă în ei înşişi cauza necazurilor lor. Ei cultivă un duh de mândrie 
şi de laudă de sine, în timp ce se dedau la judecăţi crude şi mustrări 
severe la adresa altora care sunt mai buni decât ei. Ar fi bine dacă 
aceşti oameni, care fac pe judecătorii, ar cugeta la următoarele cu- 
vinte ale Domnului Hristos: „Căci cu ce judecată judecaţi, veţi fi 
judecaţi; şi cu ce măsură măsuraţi, vi se va măsura“ (Matei 7, 2). 

Aceia care caută să se înalțe pe ei înşişi vor fi aduşi adesea în 
situaţii, în care să se dovedească adevăratul lor caracter. Aşa cum a 
fost cazul lui Saul: propria lui purtare a convins poporul că faima 
imperială şi onoarea regească îi erau mai scumpe decât dreptatea, 
bunătatea şi îndurarea. În felul acesta, izraeliţii şi-au dat seama cât 
de mult au greşit când au lepădat conducerea pe care le-o dăduse 
Dumnezeu. Ei l-au schimbat pe profetul evlavios, ale cărui rugăciuni 
le aduceau binecuvântarea, pe un împărat care, în zelul său orb, 
invoca blestemul asupra lor. 

Dacă nu s-ar fi interpus bărbaţii lui Israel, eliberatorul lor ar fi 
fost omorât din porunca împăratului. Cu câtă îndoială trebuie să 
fi urmat poporul acela conducerea lui Saul! Cât de amar trebuie 
să fi fost gândul că el fusese aşezat pe tron chiar prin intervenţia 
lor! Domnul are îndelungă răbdare cu rătăcirea oamenilor şi le oferă 
prilejul tuturor să-şi vadă păcatele şi să se lase de ele; dar, deşi uneori 
s-ar părea că îngăduie ca aceia care dispreţuiesc voia Sa şi refuză 
avertismentele Lui să prospere, cu siguranţă că, la timpul potrivit, El 
va dovedi nebunia lor. 

Saul nu trecuse cu bine încercarea credinței şi dezonorase ser- 
viciul divin în grelele împrejurări de la Ghilgal. El nu mai putea 
să-şi îndrepte greşelile, dar Domnul dorea să-i mai ofere o ocazie 
pentru a învăţa lecţia încrederii necondiționate în Cuvântul Său şi în 
ascultarea de poruncile Sale. 

Când a fost mustrat de profet la Ghilgal, Saul nu vedea nimic 
rău în purtarea sa. Credea, mai degrabă, că fusese tratat nedrept şi 
a căutat să-şi îndreptăţească purtarea, aducând scuze pentru faptele 
sale. De atunci, nu s-a mai întâlnit cu profetul. Samuel îl iubea 
pe Saul ca pe propriul său copil, iar Saul, cu temperamentul său 
cutezător şi impulsiv, îl venera pe profet; dar nu primea mustrarea 
lui Samuel şi, de aceea, căuta să fugă cât mai mult din calea lui. 

Dar Domnul l-a trimis pe solul Său la Saul cu o altă solie. Împă- 
ratul ar mai fi putut să dovedească prin ascultare credincioşia sa faţă 
de Dumnezeu şi să arate că e vrednic să stea în fruntea lui Israel. 
Samuel a venit la împărat şi i-a adus cuvântul Domnului. Pentru 
ca împăratul să-şi dea seama de importanţa ascultării de poruncă, 
Samuel i-a spus lămurit că vorbeşte din însărcinarea dumnezeiască, 
prin aceeaşi autoritate care-l chemase pe Saul la domnie. Profetul 
zise: „Aşa vorbeşte Domnul oştirilor: «Mi-aduc aminte de ce a făcut 
Amalec lui Israel, când i-a astupat drumul la ieşirea lui din Egipt. 
Du-te acum, bate pe Amalec, şi nimiceşte cu desăvârşire tot ce-i 
al lui, să nu-i cruţi şi să omori bărbații şi femeile, copiii şi pruncii, 
cămilele şi măgarii, boii şi oile». Amaleciţii fuseseră primii care 
s-au împotrivit israeliților în pustie, întâmpinându-i cu război şi, din 
cauza acestor păcate, cum şi din cauza împotrivirii lor faţă de Dum- 
nezeu şi a josnicei lor închinări la idoli, Domnul rostise prin Moise 
hotărârea de osândire. Prin inspiraţie dumnezeiască, se înscrisese 
amintirea cruzimii lor faţă de Israel, împreună cu porunca: «Să ştergi 
pomenirea lui Amalec de sub ceruri; să nu uiţi lucrul acesta.» (Deu- 
teronom 25, 19). Executarea acestei porunci fusese amânată timp de 
patru sute de ani; dar Amaleciţii nu se îndepărtaseră de păcatele lor. 

Domnul ştia că, dacă ar fi posibil, poporul acesta nelegiuit ar şterge 
de pe pământ atât pe poporul Său, cât şi închinarea la adevăratul 
Dumnezeu. Venise acum timpul să se aducă la îndeplinire sentinţa 
aceasta amânată atât de mult. 

Îndelunga răbdare pe care Dumnezeu o arată faţă de cei răi îi face 
pe oameni şi mai cutezători în neascultarea lor; dar pedepsirea lor nu 
este mai puţin hotărâtă şi nici mai puţin înspăimântătoare, chiar dacă 
este amânată multă vreme. «Căci Domnul Se va scula ca la mun- 
tele Peraţim, şi Se va mânia ca în valea Gabaonului, ca să-Şi facă 
lucrarea, lucrarea Lui ciudată, ca să-Şi împlinească lucrul, lucrul Lui 
nemaiauzit» (Isaia 28, 21). Pentru Dumnezeul nostru milos, lucrarea 
de pedepsire este ceva ciudat, nemaiauzit. «Pe viaţa Mea, zice Dom- 
nul Dumnezeu, că nu doresc moartea păcătosului, ci să se întoarcă 
de la calea lui şi să trăiască» (Ezechiel 33,11). Domnul este «plin de 
îndurare şi milostiv, încet la mânie, plin de bunătate şi credincioşie, 
„.„ iartă fărădelegea, răzvrătirea şi păcatul, dar nu socoteşte pe cel 
vinovat drept nevinovat» (Exodul 34, 6.7). Chiar dacă nu are plăcere 
de răzbunare, El va aduce judecata asupra călcătorilor Legii Sale. El 
este nevoit să facă aceasta pentru a-i scăpa pe locuitorii pământului 
de o degenerare deplină şi de o pierzare veşnică. Pentru a-i salva pe 
unii, trebuie să-i nimicească pe cei împietriţi în păcate. «Domnul este 
îndelung răbdător, dar de o mare tărie, şi nu lasă nepedepsit pe cel 
rău» (Naum 1, 3). Prin faptele teribile ale dreptăţii, El va demonstra 
autoritatea Legii Sale desconsiderate. Şi tocmai neplăcerea cu care 
este executată judecata este o dovadă despre grozăvia păcatului, care 
cere judecăţile Sale, şi despre asprimea pedepsei care îl aşteaptă pe 
păcătos. 

Dar în timp ce aplica dreptatea, Dumnezeu Se gândea şi la milă. 
Trebuia ca Amaleciţii să fie nimiciţi, în timp ce cheniţii, care lo- 
cuiau în mijlocul lor, trebuia să fie cruţaţi. Cu toate că oamenii 
aceştia nu erau cu totul străini de idolatrie, erau totuşi adoratori ai 
lui Dumnezeu şi prietenoşi cu izraeliţii. Din seminţia aceasta se 
trăgea cumnatul lui Moise, Hobab, care îi însoţise pe izraeliţi în 
peregrinajul lor prin pustie şi care le făcuse servicii preţioase prin 
cunoaşterea ținutului. 

De la înfrângerea filistenilor la Micmaş, Saul a făcut război cu 
moabiţii, amoniţii şi edomiţii, amaleciţii şi filistenii şi, pretutindeni 
unde se îndrepta, braţul lui câştiga noi biruinţe. Îndată ce a primit 

însărcinarea cu privire la amaleciţi, a declarat război. La autoritatea 
sa se adăuga şi aceea a profetului; fiind chemaţi la război, oamenii lui 
Israel s-au adunat sub steagurile sale. Expediția aceasta războinică 
nu trebuia să fie făcută pentru îmbogăţire; izraeliţii nu trebuia să-şi 
însuşească nici onoarea biruinţei, nici prada. Ei trebuia să intre în 
război numai ca un act de ascultare faţă de Dumnezeu, cu scopul 
de a le aplica amaleciţilor pedeapsa Lui. Dumnezeu dorea ca toate 
naţiunile să vadă soarta acestui popor care se împotrivise domniei 
Lui şi totodată să vadă că sunt nimiciţi chiar de poporul acela pe 
care-l dispreţuiseră. 

«Saul a bătut pe Amalec, de la Havila până la Şur, care este 
în faţa Egiptului. A prins viu pe Agag, împăratul lui Amalec, şi a 
nimicit cu desăvârşire tot poporul, trecându-l prin ascuţişul săbiei. 
Dar Saul şi poporul au cruțat pe Agag, şi oile cele mai bune, boii cei 
mai buni, vitele grase, mieii graşi şi tot ce era mai bun; n-a vrut să 
le nimicească cu desăvârşire şi au nimicit numai tot ce era prost şi 
nebăgat în seamă». 

Biruinţa aceasta asupra amaleciţilor a fost cea mai strălucită 
din câte câştigase Saul şi a slujit ca să-i stârnească mândria inimii- 
aceasta era cea mai mare primejdie a lui. Porunca divină, care îl 
osândea pe vrăjmaş la nimicire deplină, a fost îndeplinită numai în 
parte. Dornic de a-şi slăvi întoarcerea sa biruitoare cu prezenţa unui 
prizonier împărătesc, Saul se încumetă să urmeze exemplul neamu- 
rilor înconjurătoare şi, deci, îl cruţă pe Agag, crudul şi războinicul 
împărat al amaleciţilor. Poporul a păstrat cei mai buni boi şi cele 
mai bune oi şi animalele de povară şi şi-a scuzat păcatul, zicând că 
păstrase vitele pentru a le aduce ca jertfă Domnului. Intenţia era 
totuşi de a folosi aceste animale prădate doar ca să le înlocuiască pe 
ale lor. 

Saul fusese pus acum la proba finală. Îngâmfata lui nesocotire 
a voinţei lui Dumnezeu, prin care era hotărât să domnească inde- 
pendent, dovedea că nu i se putea încredința puterea împărătească; 
el nu putea fi un locţiitor al Domnului. În timp ce Saul şi oastea lui 
se întorceau plini de bucuria biruinţei, acasă la Samuel, profetul, 
domnea cea mai mare îngrijorare. El primise de la Domnul o solie 
care condamna purtarea regelui: «Îmi pare rău că am pus pe Saul 
împărat, căci se abate de la Mine şi nu păzeşte cuvintele Mele». 
Profetul a fost adânc îndurerat de purtarea împăratului răzvrătit şi a 

plâns şi s-a rugat toată noaptea, nădăjduind că va fi retrasă sentinţa 
îngrozitoare. 

Părerea de rău a lui Dumnezeu nu este ca a omului. «Cel ce este 
tăria lui Israel nu minte, şi nu Se căieşte, căci nu este un om, ca 
să-l pară rău» (1 Samuel 15, 29). Părerea de rău a omului cuprinde 
în sine o schimbare a părerilor, părerea de rău a lui Dumnezeu, 
dimpotrivă, cuprinde o schimbare de stări şi împrejurări. Omul poate 
să-şi schimbe raporturile sale cu Dumnezeu prin faptul că împlineşte 
condiţiile prin care ajunge sub harul lui Dumnezeu sau poate ca, prin 
umblarea sa să se situeze în afara condiţiilor acestui har; dar Domnul 
«este acelaşi ieri şi azi şi în veci» (Evrei 13, 8). Neascultarea lui 
Saul a schimbat raporturile sale cu Dumnezeu, dar condiţiile de a fi 
primit de Dumnezeu au rămas aceleaşi; cerinţele lui Dumnezeu nu 
s-au schimbat, căci la El nu este schimbare, nici umbră de mutare“ 
(lacov 1, 17). 

Cu inima rănită, profetul se ridică a doua zi ca să-l întâmpine 
pe împăratul pornit pe căi greşite. Samuel nădăjduia că Saul, după 
o matură chibzuinţă, va ajunge să-şi recunoască păcatul şi că, prin 
căinţă şi umilinţă, va intra din nou în harul lui Dumnezeu. Dar, după 
ce s-a făcut primul pas pe calea neascultării, drumul devine uşor. 
Ajuns prin neascultare într-o stare de decădere, Saul a venit înaintea 
lui Samuel cu o minciună pe buze. El exclamă: „Fii binecuvântat de 
Domnul! Am păzit cuvântul Domnului!“ 

Sunetele care izbiră auzul profetului mustrau susținerea min- 
cinoasă a împăratului neascultător. La întrebarea directă: „Ce în- 
seamnă behăitul acesta de oi care ajunge la urechile mele, şi mugetul 
acesta de boi pe care-l aud?“, Saul răspunse: „Le-am adus de la 
amaleciţi pentru că poporul a cruțat oile cele mai bune şi boii cei mai 
buni ca să-i jertfească Domnului, Dumnezeului tău; iar pe celelalte 
le-am nimicit cu desăvârşire“. Poporul ascultase de directivele lui 
Saul; dar pentru ase apăra, el era gata să arunce asupra lor păcatul 
neascultării sale. 

Solia privitoare la lepădarea lui Saul provoca o durere de negrăit 
inimii lui Samuel. Sola trebuia să fie rostită în faţa întregii oştiri 
a lui Israel, când ea era plină de mândrie şi de triumfala cucerire a 
victoriei pe care o atribuia geniului militar al împăratului, deoarece 
Saul nu unise succesul lui Israel în această bătălie cu Dumnezeu; 
dar, când a văzut dovada răzvrătirii lui Saul, profetul a fost umplut 

de indignare, pentru că acela care fusese atât de mult favorizat de 
Dumnezeu ajunsese să calce porunca Cerului şi să-l ducă pe Israel 
la păcat. Samuel nu s-a lăsat înşelat de cuvântarea împăratului. 

În durere amestecată cu indignare, el a spus: „Stai şi-ţi voi spune 
ce mi-a spus Domnul astă-noapte: «Când erai mic în ochii tăi, n-ai 
ajuns tu căpetenia seminţiilor lui Israel şi nu te-a uns Domnul ca să 
fii împărat peste Israel?» El i-a repetat porunca Domnului cu privire 
la Amalec şi a întrebat care era cauza neascultării împăratului. 

Saul stăruia cu încăpățânare în îndreptăţirea de sine: „Am as- 
cultat glasul Domnului, şi m-am dus în calea în care mă trimitea 
Domnul. Am adus pe Agag, împăratul lui Amelec, şi am nimicit cu 
desăvârşire pe amaleciţi; dar poporul a luat din pradă oi şi boi, ca 
pârgă din ceea ce trebuia nimicit cu desăvârşire, ca să le jertfească 
Domnului Dumnezeului tău, la Ghilgal“. 

Prin cuvinte serioase şi solemne, profetul a nimicit adăpostul 
minciunii şi a rostit sentinţa fără drept de apel: „Îi plac Domnului mai 
mult arderile de tot şi jertfele decât ascultarea de glasul Domnului? 
Ascultarea face mai mult decât jertfele şi păzirea Cuvântului Său 
face mai mult decât grăsimea berbecilor. Căci neascultarea este tot 
atât de vinovată ca ghicirea şi împotrivirea nu este mai puţin vinovată 
decât închinarea la idoli şi terafimii. Fiindcă ai lepădat Cuvântul 
Domnului, te leapădă şi El ca împărat“. 

Când a auzit împăratul cuvintele acestea îngrozitoare, a strigat: 
„Am păcătuit căci am călcat porunca Domnului şi n-am ascultat 
cuvintele tale; mă temeam de popor şi i-am ascultat glasul“. Înspă- 
imântat de acuzaţiile profetului, Saul şi-a recunoscut purtarea pe 
care mai înainte o tăgăduise cu atâta încăpățânare; dar stăruia şi 
mai departe să arunce vina asupra poporului, zicând că păcătuise de 
teama lui. 

Nu durerea pentru păcat, ci teama de pedeapsă îl determina pe 
împăratul lui Israel să stăruiască pe lângă Samuel: „Acum, te rog, 
iartă-mi păcatul, întoarce-te cu mine ca să mă închin Domnului“. 
Dacă Saul ar fi simţit adevărata căinţă, ar fi făcut o mărturisire pu- 
blică a greşelilor sale; dar grija lui cea mai mare era să-şi menţină 
autoritatea şi să-şi păstreze supunerea poporului. El cerea onoarea 
prezenţei lui Samuel pentru a-şi întări influenţa asupra naţiunii. 

„Nu mă voi întoarce cu tine“, răspunse profetul. „Fiindcă ai 
lepădat Cuvântul Domnului, şi Domnul te leapădă ca să nu mai fii 

împărat peste Israel“. Când Samuel se întoarse ca să plece, împăratul, 
într-un acces de groază, îl apucă de manta pentru a-l ţine pe loc, dar 
mantaua s-a rupt în mâna lui. La aceasta, profetul zise: „Domnul 
rupe astăzi domnia lui Israel deasupra ta şi o dă altuia mai bun decât 
tine“. 

Saul era mai neliniştit de despărţirea de Samuel decât de despăr- 
țirea de Dumnezeu. El ştia că poporul are mai multă încredere în 
profet decât în el. Saul şi-a dat seama că, dacă din poruncă dumne- 
zeiască altul va fi uns ca împărat, lui îi va fi cu neputinţă să-şi mai 
susțină autoritatea. De teama unei revolte neîntârziate, dacă Samuel 
îl părăsea îndată, Saul l-a rugat pe profet să-l onoreze înaintea bă- 
trânilor şi a poporului, luând parte oficial la un serviciu divin. După 
porunca lui Dumnezeu, Samuel a ascultat de cererea împăratului 
pentru ca să nu se dea loc la o răscoală. Dar n-a rămas la serviciul 
divin decât ca un martor mut. 

Mai era de îndeplinit o faptă aspră şi grozavă a dreptăţii. Samuel 
trebuia să apere public onoarea lui Dumnezeu şi să mustre purtarea 
lui Saul. Porunci ca împăratul amaleciţilor să fie adus înaintea lui. 
Dintre toţi cei care au căzut loviți de sabia lui Israel, Agag era cel 
mai vinovat şi cel mai nemilos; omul care îl urâse pe poporul lui 
Dumnezeu şi căutase să-l ucidă, şi a cărui influenţă susţinuse cel mai 
mult închinarea la idoli, veni la porunca profetului, închipuindu-şi 
că trecuse primejdia de moarte. Samuel declară: „După cum sabia ta 
a lăsat femei fără copii, tot aşa şi mama ta va fi lăsată fără copii între 
femei“. „Şi Samuel a tăiat pe Agag în bucăţi înaintea Domnului, la 
Ghilgal“. După aceea, Samuel s-a întors acasă, la Rama, iar Saul s-a 
dus la locuinţa lui, în Ghibea. O singură dată s-a mai întâlnit profetul 
cu împăratul după aceea. 

Când a fost chemat la tron, Saul avea păreri umile despre însu- 
şirile sale şi primea cu bucurie învăţătura. Era lipsit de cunoştinţe 
şi experienţă şi avea grave defecte de caracter. Dar Domnul i-a dat 
Duhul Sfânt ca îndrumător şi ajutor şi l-a adus în situaţii în care 
putea să-şi dezvolte însuşirile necesare pentru a fi un conducător 
al lui Israel. Dacă ar fi rămas umilit şi ar fi căutat fără încetare să 
fie condus de înţelepciunea divină, el ar fi fost capabil să-şi îndepli- 
nească cu succes şi onoare datoriile înaltei lui chemări. Sub influenţa 
harului divin, fiecare însuşire bună ar fi crescut, iar defectele şi-ar fi 
pierdut puterea. Aceasta este lucrarea pe care vrea să o facă Domnul 

pentru toţi aceia care I se predau Lui. Sunt mulţi cei pe care El îi 
cheamă în poziţii de răspundere în lucrarea Sa, deoarece au un duh 
umil şi dispus să înveţe. În providenţa Lui, îi aduce în situaţii în care 
să înveţe de la El. El vrea să le descopere lipsurile lor de caracter şi 
tuturor acelora care caută ajutorul Lui le va da putere să-şi îndrepte 
greşelile. 

Dar Saul, bizuindu-se pe înalta sa poziţie, L-a dezonorat pe Dum- 
nezeu prin necredinţă şi neascultare. Cu toate că fusese umil şi ne- 
îngâmfat la începutul chemării sale, succesul l-a făcut încrezător în 
sine. Chiar prima izbândă din timpul domniei sale îi stârnise mândria 
inimii, lar aceasta era cea mai mare primejdie a sa. Vitejia şi talentul 
militar pe care le desfăşurase la eliberarea cetăţii labes-Galaad au 
stârnit entuziasmul întregii naţiuni. Poporul îşi onora împăratul şi 
uita că el nu era decât unealta prin care lucrase Dumnezeu. Şi, cu 
toate că la început Saul I-a atribuit lui Dumnezeu onoarea, mai târ- 
ziu şi-a atribuit sieşi slava. A pierdut din vedere dependenţa lui de 
Dumnezeu şi în inima lui s-a îndepărtat de Domnul. În felul acesta 
s-a pregătit calea pentru păcatul încumetării şi pentru nelegiuirea de 
la Ghilgal. Aceeaşi încredere oarbă în sine l-a făcut să lepede mus- 
trarea lui Samuel. Saul l-a recunoscut pe Samuel ca fiind un profet 
trimis de Dumnezeu; de aceea ar fi trebuit să primească mustrarea 
chiar dacă nu putea să vadă că păcătuise. Dacă ar fi fost dispus să-şi 
recunoască greşelile, această experienţă amară s-ar fi dovedit ca un 
adăpost pentru viitor. 

Dacă atunci Domnul S-ar fi depărtat pentru totdeauna de la Saul, 
nu i-ar mai fi vorbit prin profetul Său, încredinţându-i o însărcinare 
specială, pentru ca să poată îndrepta astfel greşelile trecutului. Când 
cineva care mărturiseşte a fi copil al lui Dumnezeu devine neglijent 
în împlinirea voinţei Lui şi, prin aceasta, îi influenţează şi pe alții să 
devină nelegiuiţi şi să dispreţuiască poruncile Domnului, mai este 
totuşi cu putinţă ca greşelile sale să fie transformate în biruinţe, dacă 
primeşte mustrarea cu adevărată zdrobire de inimă şi se întoarce 
la Dumnezeu cu umilinţă şi credinţă. Adesea, smerirea înfrângerii 
se dovedeşte o biruinţă, prin aceea că ne arată cât de puţin capabili 
suntem să împlinim voia lui Dumnezeu fără ajutorul Lui. 

Când a fugit de mustrarea trimisă prin Duhul cel Sfânt al lui 
Dumnezeu şi a stăruit în încăpăţânata lui îndreptăţire de sine, Saul a 
lepădat unicul mijloc prin care Dumnezeu putea să lucreze pentru 

a-l scăpa de el însuşi. El se despărțise de bună voie de Dumnezeu. 
Nu mai putea să primească ajutorul şi călăuzirea lui Dumnezeu până 
nu se întorcea la EI prin mărturisirea păcatului. 

La Ghilgal, Saul dăduse aparenţa unei mari conştiinciozităţi când 
stătea înaintea oastei lui Israel şi aducea jertfă lui Dumnezeu. Dar 
evlavia lui nu era adevărată. Un serviciu divin care se îndeplinea în 
opoziţie directă cu porunca lui Dumnezeu nu servea decât la slăbirea 
mâinilor lui Saul, aşezându-l în afara ajutorului pe care Dumnezeu 
era dispus să 1-l acorde. 

În expediţia războinică împotriva lui Amalec, Saul credea că 
făcuse tot ce era important din ce îi poruncise Domnul; dar Domnul 
nu avea plăcere de o ascultare parțială şi nici nu dorea să treacă cu 
vederea ceea ce era neglijat dintr-un motiv atât de vizibil. Dumne- 
zeu nu le-a dat oamenilor libertatea să se abată de la cererile Sale. 
Domnul spusese lui Israel: „Să nu faceţi ... fiecare ... ce-i place“, 
ci „păzeşte şi ascultă toate aceste lucruri pe care ţi le poruncesc“ 
(Deuteronom 12, 83.28). Când ne hotărâm la un anumit fel de purtare, 
nu trebuie să ne întrebăm dacă ne aduce necaz, ci dacă este în acord 
cu voinţa lui Dumnezeu. „Multe căi pot părea bune omului, dar la 
urmă se văd că duc la moarte“ (Proverbe 14, 12). 

„Ascultarea face mai mult decât jertfele“. Jertfele, în ele însele, 
nu aveau nici o valoare înaintea lui Dumnezeu. Ele trebuia să ex- 
prime căinţa pentru păcat celui ce jertfea şi credinţa lui în Hristos 
şi să-l oblige la o viitoare ascultare faţă de Legea lui Dumnezeu. 
Dar fără pocăință, credinţă şi ascultare din inimă, jertfele erau fără 
valoare. Când, în făţişă călcare a Legii lui Dumnezeu, a plănuit să 
aducă o jertfă din ceea ce fusese sortit de Dumnezeu nimicirii, Saul 
şi-a dovedit prin aceasta, în chip lămurit, disprețul făţiş pentru auto- 
ritatea divină. Un astfel de serviciu divin avea să fie o ofensă pentru 
Cer. Dar câţi se poartă în acelaşi fel, cu toate că au sub ochii lor 
păcatele lui Saul şi urmările lor! În timp ce refuză să creadă şi să 
asculte de cerinţele lui Dumnezeu, ei stăruiesc să-l ofere serviciile 
lor formale de închinare. Dar Duhul lui Dumnezeu nu răspunde 
la un astfel de serviciu. Indiferent cât de zeloşi ar fi în observarea 
ceremoniilor religioase, Domnul tot nu-i poate primi dacă ei stăruie 
mai departe în călcarea conştientă a vreuneia dintre poruncile Lui. 

„Neascultarea este tot atât de vinovată ca ghicirea şi împotrivirea 
nu este mai puţin vinovată decât închinarea la idoli şi trerafimii“. 

Neascultarea a început cu Satana şi orice neascultare faţă de Dum- 
nezeu vine direct din influenţele satanice. Aceia care se răscoală 
împotriva cârmuirii divine au încheiat legământ cu marele renegat, 
iar el îşi va folosi puterea şi viclenia pentru a lua în robie simţurile şi 
a duce în rătăcire mintea. El va face ca totul să se arate într-o lumină 
falsă. Ca şi primii noştri părinţi, toţi aceia care se află sub vraja lui 
seducătoare văd numai marile privilegii pe care le pot câştiga prin 
neascultare. 

Nu se poate da o dovadă mai lămurită cu privire la puterea 
înşelătoare a lui Satana, decât faptul că mulţi care se lasă călăuziţi 
de el în felul acesta se înşeală singuri, crezând că sunt în slujba lui 
Dumnezeu. Când s-au răzvrătit împotriva autorităţii lui Moise, Core, 
Datan şi Abiram au crezut că se împotrivesc numai unui conducător 
omenesc, unui om ca şi ei, şi în cele din urmă credeau că, de fapt, 
Îi fac un serviciu lui Dumnezeu; dar, lepădând instrumentul ales 
de Dumnezeu, Îl lepădau pe Hristos şi ÎI defăimau pe Duhul lui 
Dumnezeu. În acelaşi fel, cărturarii şi bătrânii iudeilor din timpul 
lui Hristos, care manifestau mult zel pentru onoarea lui Dumnezeu, 
L-au răstignit pe Fiul Lui. Acelaşi duh domneşte în inima acelora 
care şi-au propus să-şi urmeze propria voinţă, contrar voinţei lui 
Dumnezeu. 

Saul avusese dovada cea mai mare că Samuel era călăuzit de 
Duhul lui Dumnezeu. Faptul că el îndrăznea să desconsidere porunca 
lui Dumnezeu dată prin profet era contrar cerinţelor raţiunii şi ale 
unei judecăţi sănătoase. Încumetarea lui fatală trebuie să fie pusă 
pe seama unei vrăjitorii satanice. Saul manifestase mult zel pentru 
desfiinţarea idolatriei şi a vrăjitoriei; totuşi, în neascultarea sa faţă 
de porunca divină, era călăuzit de acelaşi duh al împotrivirii faţă de 
Dumnezeu şi dominat în fapt de Satana, la fel ca vrăjitorii, iar cu 
prilejul mustrării sale, el adăugă la răzvrătire şi încăpăţânarea. N-ar 
fi putut aduce o ofensă mai gravă Duhului lui Dumnezeu, nici dacă 
s-ar fi unit pe faţă cu idolatrii. 

Este un pas primejdios acela de a desconsidera mustrările şi 
avertizările Cuvântului lui Dumnezeu sau ale Duhului Sfânt. Ca şi 
Saul, mulţi se predau ispitei, până ajung să fie orbi faţă de adevăratul 
caracter al păcatului. Ei se măgulesc cu gândul că au în vedere un 
scop bun şi că n-au făcut nimic rău, atunci când se abat de la cerinţele 
lui Dumnezeu. În felul acesta se împotrivesc Duhului harului divin, 

până când nu mai pot distinge glasul Lui şi sunt lăsaţi pradă ispitelor 
pe care le-au ales. 

În Saul, Dumnezeul lui Israel alesese un împărat după inima lor, 
cum spunea Samuel când a fost întărită împărăţia lui Saul la Ghilgal: 
„lată dar împăratul pe care l-aţi ales“ (1 Samuel 12, 13). Plăcut la 
înfăţişare, având o statură nobilă şi o purtare împărătească, el se 
potrivea în cele din afară cu ideile lor despre demnitatea imperială; 
iar vitejia şi talentul lui în conducerea oștirii erau însuşiri pe care 
ei le apreciau ca fiind cele mai bune pentru a-şi asigura respectul 
şi onoarea din partea celorlalte naţiuni. Prea puţin îi interesa dacă 
împăratul lor are însuşirile acelea înalte, singurele care îl făceau 
capabil să domnească cu dreptate şi nepărtinire. Ei nu doreau pe 
cineva care să aibă adevărata nobleţe de caracter, care să aibă iubire 
şi temere de Dumnezeu. Ei nu ceruseră sfat de la Dumnezeu cu 
privire la însuşirile pe care să le aibă împăratul lor, pentru a apăra 
caracterul lor deosebit, ca popor al lui Dumnezeu; ei nu căutau calea 
lui Dumnezeu, ci propria lor cale. De aceea Dumnezeu le-a dat un 
împărat aşa cum îl doreau, un împărat al cărui caracter era o reflectare 
a propriului lor caracter. Inima lor nu era supusă Domnului şi nici 
împăratul lor nu era călăuzit de harul lui Dumnezeu. Sub domnia 
acestui împărat, trebuia să se facă o experienţă necesară pentru ca ei 
să vadă greşeala şi să se poată întoarce iarăşi la credincioşia faţă de 
Dumnezeu. 

ŞI, cu toate acestea, după ce i-a încredinţat lui Saul răspunderea 
împărăției, Domnul nu l-a lăsat singur. A lăsat Duhul Sfânt să Se 
odihnească asupra lui Saul, pentru a-i arăta cât era de slab şi cât de 
mare nevoie avea de ajutorul divin. lar dacă Saul s-ar fi încrezut în 
Dumnezeu, Domnul ar fi fost cu el. Atâta timp cât voinţa lui era 
stăpânită de voinţa lui Dumnezeu, câtă vreme se lăsa să fie educat de 
Duhul Lui, Dumnezeu putea să-i încununeze străduinţele cu izbândă. 
Dar atunci când Saul a ales să lucreze independent de Dumnezeu, 
Domnul nu mai putea să fie conducătorul lui şi a fost nevoit să-l dea 
la o parte. Apoi a chemat la tron „un om după inima Lui“ (| Samuel 
13, 14), nu un om fără defecte de caracter, ci un om care, în loc să se 
încreadă în sine însuşi, avea să se încreadă în Dumnezeu şi să se lase 
condus de Duhul Lui; care, atunci când păcătuia, avea să se supună 
mustrării şi pedepsei. 

La câţiva kilometri spre miazăzi de Ierusalim, „cetatea marelui 
Împărat“, se află Betleemul unde, cu peste o mie de ani înainte de a 
fi aşezat în iesle pruncul Isus şi a fi adorat de magii din răsărit, s-a 
născut David, fiul lui Isai. Cu secole înainte de arătarea Mântuitoru- 
lui, David, copil fiind, îşi păzea turmele, în timp ce ele păşteau pe 
colinele care înconjurau Betleemul. Umilul păstoraş cânta cântece 
făcute de el, iar strunele harpei dădeau un acompaniament duios 
pentru melodia glasului lui proaspăt, tineresc. Domnul îl alesese 
pe David şi-l pregătea, în timpul vieţii sale singuratice cu turmele, 
pentru lucrarea pe care El a rânduit-o să-i fie încredinţată în anii de 
mai târziu. 

În timp ce David trăia retras viaţa umilă de păstor, Domnul 
Dumnezeu a vorbit despre el profetului Samuel: „Domnul a zis lui 
Samuel: «Când vei înceta să plângi pe Saul, pentru că l-am lepădat, 
ca să nu mai domnească peste Israel? Umple-ţi cornul cu untdelemn 
şi du-te; te voi trimite la Isai, Betleemitul, căci pe unul din fiii lui 
Mi l-am ales ca împărat.... Să iei cu tine un vițel, şi să zici: Vin 
să aduc o jertfă Domnului. Să pofteşti pe Isai la jertfă; Eu îţi voi 
arăta ce trebuie să faci şi Îmi vei unge pe acela care-ţi voi spune 
să-l ungi». Samuel a făcut ce zisese Domnul, şi s-a dus la Betleem. 
Bătrânii cetăţii au alergat înspăimântați înaintea lui şi au zis: «Ce 
vesteşte venirea ta: ceva bun?» El a răspuns: «Da! Vin să aduc o 
jertfă Domnului». Bătrânii au fost invitaţi la jertfă, iar Samuel i-a 
chemat şi pe Isai şi pe fiii săi. Altarul a fost zidit, iar jertfa era gata. 
Întreaga familie a lui Isai era de faţă, afară de David, fiul cel mai 
tânăr, care fusese lăsat să pască oile; căci nu era lucru sigur să laşi 
turma nepăzită. 

La sfârşitul jertfei şi înainte de a începe masa, Samuel a început 
cercetarea profetică a fiilor cu nobilă înfăţişare ai lui Isai. Eliab 
era cel mai în vârstă şi semăna cu Saul în ce priveşte înălţimea şi 
frumuseţea, mai mult decât ceilalţi. Plăcutele trăsături ale feţei lui 
şi făptura lui frumoasă, bine dezvoltată, au atras asupra sa privirile 

profetului. În timp ce îi admira ţinuta princiară, Samuel gândea în 
sine: „Negreşit, unsul Domnului este aici, înaintea Lui“, aşteptând 
confirmarea divină ca să-l ungă. Dar Domnul nu Se uita la cele 
exterioare. Eliab nu se temea de Domnul. Dacă ar fi fost chemat la 
tron, ar fi fost un domnitor mândru şi pretenţios. Cuvântul Domnului 
către Samuel a fost: „Nu te uita la înfăţişarea şi înălțimea staturii lui, 
căci l-am lepădat. Domnul nu Se uită la ceea ce se uită omul; omul 
se uită la ce izbeşte ochii, dar Domnul Se uită la inimă“. Frumuseţea 
exterioară nu poate face o inimă să fie plăcută înaintea Domnului. 
Înţelepciunea şi superioritatea care se manifestă în caracter şi în 
purtare arată adevărata frumuseţe a omului; valoarea lăuntrică şi 
superioritatea inimii fac să fim acceptaţi înaintea Domnului oştirilor. 
Cât de profund ar trebui să simţim noi acest adevăr atunci când ne 
judecăm pe noi înşine sau chiar pe alţii! Să învăţăm din greşeala 
lui Samuel cât de zadarnică este aprecierea care se bazează pe fru- 
museţea fizionomiei sau a nobilei ţinute a corpului. Să învăţăm cât 
de incapabilă este înţelepciunea omenească, fără o specială ilumi- 
nare cerească, de a pricepe tainele inimii sau a cuprinde sfaturile lui 
Dumnezeu. Gândurile şi căile lui Dumnezeu cu privire la făpturile 
Sale sunt mai înalte decât mintea noastră mărginită, dar să fim siguri 
că toţi copiii Săi vor fi conduşi exact în locul pentru care sunt cali- 
ficaţi şi vor fi făcuţi în stare să aducă la îndeplinire chiar lucrarea 
încredinţată mâinilor lor, dacă îşi supun voinţa lor voinţei lui Dum- 
nezeu, pentru ca planurile Sale binevoitoare să nu fie nimicite prin 
stricăciunea omenească. 

Samuel nu l-a mai examinat pe Eliab şi toţi cei şase fii care erau 
prezenţi la serviciul divin au fost observați pe rând de profet; dar 
faţă de nici unul dintre ei Domnul nu Şi-a făcut cunoscută alegerea. 
Cu dureroasă nesiguranţă, Samuel privise la cel din urmă tânăr; 
profetul era pus într-o grea situaţie şi încurcătură. El îl întrebă pe 
Isai: „Aceştia sunt toţi fiii tăi?“ Tatăl răspunse: „A mai rămas cel 
mai tânăr, dar paşte oile“. Samuel porunci să fie adus, spunând: „Nu 
vom şedea la masă până nu va veni aici“. 

Păstorul singuratic a fost surprins de neaşteptata chemare a so- 
lului care îi spusese că profetul venise la Betleem şi că trimisese 
după el. Cu uimire, el întrebă de ce dorea profetul şi judecătorul lui 
Israel să-l vadă; dar, fără întârziere, ascultă chemarea. „ŞI el era cu 
păr bălai, cu ochi frumoşi şi faţa frumoasă.“ Când Samuel, plin de 

satisfacţie, l-a văzut pe păstoraşul modest, cu trăsături bărbătești, cu 
statură frumoasă, glasul Domnului i-a spus profetului: „Scoală-te şi 
unge-l, căci el este!“ David se dovedise viteaz şi credincios în umila 
slujbă de păstor şi iată că Dumnezeu îl alesese drept conducător al 
poporului Său. „Samuel a luat cornul cu untdelemn, şi l-a uns în 
mijlocul fraţilor lui. Duhul Domnului a venit peste David, începând 
din ziua aceea şi în cele următoare“. Profetul îşi îndeplinise lucrarea 
ce-i fusese încredinţată şi se întoarse cu inima uşoară la Rama. 

Samuel nu-i descoperise nici măcar familiei lui Isai însărcinarea 
sa, iar ceremonia ungerii lui David se săvârşise în taină. Ea era pentru 
tânăr un semn al înaltei chemări care-l aştepta, pentru ca, în mijlocul 
întâmplărilor şi primejdulor anilor viitori, această cunoaştere să-l 
inspire să rămână credincios planului lui Dumnezeu ce urma să fie 
adus la îndeplinire prin viaţa sa. 

Marea onoare acordată nu l-a făcut pe David să fie mândru. În 
pofida înaltei situaţii la care era chemat, îşi continuă liniştit ocupaţia 
şi aşteptă în pace până când planurile lui Dumnezeu urmau să se 
realizeze la timpul lor şi în felul rânduit de El. La fel de umil şi 
modest ca înainte de ungere, păstoraşul se întoarse la colinele lui, 
păscând şi păzind turmele la fel de blând ca şi mai înainte. Dar, îşi 
compunea melodiile şi cânta din harpă cu o nouă însufleţire. În faţa 
ochilor săi se întindea o privelişte bogată în diverse frumuseți. Viile 
cu ciorchinii lor de aur străluceau în bătaia soarelui. Copacii pădurii, 
cu frunzele lor verzi, se unduiau în bătaia vântului. El privea soarele, 
care inunda cerul cu lumină, cum se ridica asemeni unui mire din 
odaia sa, bucurându-se ca un viteaz, care porneşte la drum. În faţa 
lui se ridicau mândrele vârfuri ale dealurilor, înălțându-se spre cer; 
departe, se zăreau stâncile golaşe ale lanţului muntos al Moabului, iar 
deasupra tuturor se întindea bolta cerului, albastră şi plăcută. Dincolo 
de toate acestea era Dumnezeu. Nu-L putea vedea, dar lucrările Lui 
erau pline de lauda Lui. Lumina zilei care îmbrăca în aur pădurea şi 
muntele, livezile şi apele, îi conducea gândurile la Părintele luminii 
de la care se coboară orice dar bun şi desăvârşit. Descoperirile zilnice 
ale caracterului şi maiestăţii Creatorului umpleau inima tânărului 
poet de ardoare şi bucurie. Admirându-L pe Dumnezeu şi lucrările 
Lui, însuşirile minţii şi inimii lui David sporeau şi se întăreau pentru 
lucrarea lui de mai târziu. Zilnic, el ajungea într-o comuniune tot mai 
intimă cu Dumnezeu. Sufletul său pătrundea adâncimi tot mai mari, 

pentru a afla noi subiecte care să-i inspire cântecul şi să-i trezească 
harpa. Melodia bogată a glasului său se revărsa în aer şi răsuna pe 
dealuri, ca un răspuns la imnurile îngerilor din cer. 

Cine ar putea să cântărească roadele anilor acelora de muncă 
şi pribegie printre colinele singuratice? Legătura cu natura şi cu 
Dumnezeu şi grija pentru turmele sale umile trebuia nu numai să 
formeze caracterul lui David şi să influenţeze viaţa lui de mai târziu, 
ci, prin psalmii dulcelui cântăreţ al lui Israel, trebuia să aprindă în 
toate veacurile viitoare iubirea şi credinţa în inima poporului lui 
Dumnezeu şi să-l apropie de inima veşnic iubitoare a Aceluia în care 
trăiesc toate făpturile Sale. 

David a continuat să se pregătească în frumuseţea şi puterea 
anilor tinereţii sale, pentru a ocupa o poziţie înaltă între cei mai 
aleşi oameni de pe pământ. 'Talentele sale — daruri preţioase de 
la Dumnezeu — erau folosite pentru a preamări slava Dătătorului. 
Ocaziile de meditaţie şi de cercetare de sine au folosit pentru a-l îm- 
bogăţi cu acea înţelepciune şi evlavie care-l făceau plăcut înaintea lui 
Dumnezeu şi a îngerilor. În timp ce admira desăvârşirea Creatorului 
său, o concepţie mai clară despre Dumnezeu se deschidea înaintea 
sufletului său. Subiectele neclare se luminau, greutăţile se lămureau, 
contrazicerile aparente se rezolvau şi fiecare rază de lumină atrăgea 
noi expresii de admiraţie şi tot mai dulci cântece de laudă, spre slava 
lui Dumnezeu şi a Răscumpărătorului. Iubirea care-l anima, grijile 
care-l chinuiau, biruinţele care-l însoțeau, toate erau subiecte ale 
cugetării sale active; şi, privind la iubirea lui Dumnezeu în toate 
înlănţuirile vieţii sale, inima lui izbucnea într-o şi mai vie adorare şi 
recunoştinţă, glasul lui izbucnea într-o melodie tot mai vie, harpa sa 
răsuna în imnuri tot mai voioase, iar păstoraşul creştea din putere la 
putere, din cunoştinţă la cunoştinţă, deoarece Duhul Domnului era 
asupra lui. 

Când şi-a dat seama că fusese lepădat de Dumnezeu şi a simţit 
puterea cuvintelor condamnatoare pe care i le adresase profetul, îm- 
păratul Saul s-a umplut de o furioasă revoltă şi de deznădejde. Capul 
mândru al împăratului nu s-a plecat ca urmare a unei adevărate po- 
căinţe. El nu-şi dădea bine seama de adevăratul caracter al păcatului 
şi nu şi-a venit în fire pentru a începe o viaţă mai bună, ci a continuat 
să cugete la ceea ce el numea o nedreptate a lui Dumnezeu care-i 
răpea tronul şi-i jefuia pe urmaşii săi de moştenire. Mintea lui nu 
mai vedea altceva decât nenorocirea care se abătuse asupra casei lui. 
El se gândea că vitejia pe care o dovedise în înfrângerea duşmanilor 
putea să acopere păcatul neascultării. N-a primit cu blândeţe mustra- 
rea lui Dumnezeu, ci duhul lui trufaş l-a împins la deznădejde până 
acolo, încât a ajuns pe pragul nebuniei. Sfetnicii l-au îndemnat să-şi 
ia în slujbă un cântăreţ iscusit, nădăjduind că sunetele alinătoare 
ale unui instrument plăcut îi vor linişti duhul chinuit. Providența 
divină a condus lucrurile, aşa ca David să fie adus la împărat ca un 
cântăreţ iscusit la harpă. Acordurile sale alese, inspirate de Cer, au 
avut influenţa dorită. Melancolia care-l urmărea pe Saul şi care se 
lăsase ca un nor întunecos asupra sufletului lui a fost îndepărtată. 

Când serviciile lui la curtea lui Saul nu mai erau dorite, David 
se înapoia la turmele lui, printre coline, şi îşi păstra mai departe 
simplitatea inimii şi a purtării. De câte ori era nevoie, era chemat 
pentru a sluji înaintea împăratului şi pentru a linişti duhul tulburat 
al monarhului, până ce duhul cel rău se îndepărta. Dar, cu toate 
că Saul arăta mare plăcere pentru David şi cântecele lui, tânărul 
păstor se înapoia cu un simţământ de uşurare şi de bucurie de la casa 
împăratului, pentru a se duce pe câmpiile şi colinele vieţii lui de 
păstor. 

David creştea în bunăvoință înaintea Domnului şi a oamenilor. 
Į se dăduseră învățături cu privire la căile lui Dumnezeu şi acum 
îşi pusese pe inimă să împlinească voia lui Dumnezeu pe deplin. 
Avea noi subiecte la care să mediteze. Fusese la curtea împăratului şi 

văzuse răspunderile demnităţii imperiale, descoperise câteva dintre 
ispitele care cuprinseseră inima lui Saul şi pătrunsese în câteva dintre 
tainele caracterului şi purtării primului împărat al lui Israel. El a 
văzut că mărirea demnităţii imperiale era întunecată de un nor de 
griji şi a recunoscut că familia lui Saul, în viaţa sa particulară, era 
departe de a fi fericită. Toate acestea făceau ca, în mintea celui care 
fusese uns ca viitor împărat peste Israel, să se ridice gânduri tulburi. 
Dar, când se pierdea în meditaţie adâncă şi era chinuit de închipuiri 
tulburătoare, punea mâna pe harpă şi făcea ca melodiile ei plăcute 
să-i înalțe gândurile la Autorul a tot ce este bun, iar norii întunecoşi 
care păreau să acopere viitorul se împrăştiau. 

Dumnezeu îl învățase pe David lecţii de credinţă. După cum 
fusese educat Moise pentru lucrarea sa, tot astfel l-a pregătit Domnul 
şi pe fiul lui Isai pentru a deveni conducătorul poporului Său ales. 
Prin lucrarea de priveghere asupra turmei, el a ajuns să înţeleagă 
grija pe care Marele Păstor o are pentru oile păşunii Sale. Colinele 
singuratice şi prăpăstiile sălbatice pe unde pribegea David cu oile 
sale erau ascunzători ale animalelor de pradă. Nu rareori, din de- 
sişurile Iordanului venea leul sau ursul din ascunzătorile lui de pe 
dealuri, furios de foame, gata ca să atace turmele. După obiceiurile 
de atunci, David nu era înarmat decât cu praştia şi cu toiagul de 
păstor; cu toate acestea, de timpuriu a dat dovadă de putere şi curaj 
în apărarea bunurilor încredințate lui. În descrierea de mai târziu a 
acestor întâmplări, el zicea: „Când un leu sau un urs venea să ia o 
oaie din turmă, alergam după el, îl loveam şi-i smulgeam oaia din 
gură. Dacă se ridica împotriva mea, îl apucam de falcă, îl loveam 
şi-l omoram“ (| Samuel 17, 34.35). Experienţa în lucrurile acestea a 
pus la încercare inima lui David şi a dezvoltat în el curaj, putere şi 
credinţă. 

Chiar înainte de a fi chemat la curtea lui Saul, David se distinsese 
prin fapte de bravură. Slujbaşul care îi atrăsese atenţia împăratului 
asupra lui a spus despre el că este „un om tare şi voinic, vorbeşte 
bine, este frumos la chip“, apoi a adăugat: „Domnul este cu el“ (1 
Samuel 16, 18). 

Când izraeliţii au declarat război filistenilor, trei dintre fiii lui 
Isai s-au alăturat oştirii lui Saul; dar David rămăsese acasă. Totuşi, 
după un timp, el s-a dus să viziteze tabăra lui Saul. Trimis de tatăl 
său, el trebuia să le ducă fraţilor săi mai mari o solie şi un dar şi să 

afle dacă sunt încă sănătoşi şi în siguranţă. Dar, fără ca Isai să ştie 
lucrul acesta, tânărul păstor avea o însărcinare mai mare. Oşule lui 
Israel erau în primejdie şi David fusese condus de un înger pentru 
a-şi salva poporul. 

Apropiindu-se de oştire, David auzi zgomotul unei mari mişcări, 
ca la începutul unei încăierări. „Oştirea pornise să se aşeze în rânduri 
de bătaie şi scotea strigăte de război“. Israel şi filistenii se înşiraseră 
oştire către oştire. David fugi spre locul unde era oastea şi îi salută pe 
fraţii săi. În timp ce vorbea cu ei, apăru Goliat, apărătorul filistenilor, 
îi batjocori pe izraeliţi şi-i provocă să scoată din rândurile lor un om 
care să se lupte cu el. Îşi repetă provocarea şi, când văzu că întregul 
Israel e cuprins de teamă şi înţelese că provocarea filisteanului le 
fusese aruncată zi după zi, fără să se ridice vreun luptător pentru a-l 
aduce la tăcere pe lăudăros, David se aprinse de mânie. Ardea de zel 
să apere onoarea viului Dumnezeu şi a poporului Său. 

Oştirea lui Dumnezeu era descurajată. Tot avântul îi pierise. 
Fiecare zicea: „Aţi văzut pe omul acesta înaintând? A înaintat ca 
să arunce ocară asupra lui Israel.“ Plin de ruşine şi supărare, David 
strigă: „Cine este filisteanul acesta, acest netăiat împrejur, ca să 
ocărască oștirea Dumnezeului celui viu?“ 

Eliab, fratele cel mare al lui David, cunoştea bine sentimentele 
care-l însufleţeau pe tânărul bărbat când a auzit aceste vorbe. Deşi 
păstor, David dovedise o dârzenie, un curaj şi o putere cum rar se 
vedeau; iar vizita tainică a lui Samuel în casa tatălui lor şi tăcuta sa 
dispariţie trezise în inima fraţilor lui bănuieli cu privire la adevăratul 
scop al vizitei. Gelozia lor a fost stârnită când au văzut că David 
este onorat mai mult decât ei şi nu l-au mai privit cu respectul şi 
iubirea pe care le merita datorită integrităţii şi iubirii sale frăţeşti. Nu 
vedeau în el decât un mic păstor, iar Eliab vedea în întrebarea pusă 
de el numai o mustrare pentru propria lui laşitate, pentru că el nu 
făcea nici o încercare pentru a-l aduce la tăcere pe uriaşul filistenilor. 
Mânios, fratele mai vârstnic zise: „Pentru ce te-ai pogorât tu, şi cui 
ai lăsat acele puţine oi în pustie? Îţi cunosc eu mândria şi răutatea 
inimii. Te-ai pogorât să vezi lupta“. Plin de respect, dar hotărât, 
David răspunse: „Ce-am făcut oare? Nu pot să vorbesc astfel?“ 

Cuvintele lui David au fost raportate împăratului care a cerut ca 
tânărul să fie adus înaintea lui. Saul ascultă uimit cuvintele păstorului 
care spuse: „Nimeni să nu-şi piardă nădejdea din cauza filisteanului 

acestuia! Robul tău va merge să se bată cu el“. Saul se străduia 
să-l oprească pe David de la hotărârea lui, dar tânărul nu s-a lăsat 
clintit. El răspunse în cuvinte nepretenţioase, simple, povestind ce 
1 se întâmplase în timp ce păzea oile tatălui său. El zise: „Domnul 
care m-a izbăvit din gheara leului, şi din laba ursului, mă va izbăvi 
şi din mâna acestui filistean“. Şi Saul i-a zis lui David: „Du-te şi 
Domnul să fie cu tine!“ 

Timp de patruzeci de zile, oastea lui Israel tremurase în faţa 
provocărilor îngâmfate ale acestui filistean uriaş. Inima li se înmuia 
când vedeau fiinţa aceea uriaşă care avea o înălţime de şase coţi şi 
o palmă. Pe cap avea un coif de aramă şi purta nişte zale de solzi 
care cântăreau cinci mii de sicli şi avea nişte turetci de aramă peste 
fluierele picioarelor şi o pavăză de aramă între umeri. Îmbrăcămintea 
lui era din plăci de aramă care cădeau unele peste altele ca solzii de 
peşte şi se îmbinau aşa de strâns, încât nu era cu putinţă să pătrundă 
prin platoşă vreo săgeată sau vreun vârf de lance. „Coada suliţei lui 
era ca un sul de ţesut şi fierul suliţei cântărea şase sute de sicli de 
fier. Cel ce-i purta scutul mergea înaintea lui“. 

Dimineaţa şi seara, Goliat se apropia de tabăra israeliților stri- 
gând: „Pentru ce ieşiţi şi vă aşezaţi în şiruri de bătaie? Nu sunt eu 
filistean şi nu sunteţi voi slujitorii lui Saul? Alegeţi un om care să se 
pogoare împotriva mea! Dacă va putea să se bată cu mine şi să mă 
omoare, noi vom fi robii voştri; dar dacă-l voi birui, şi-l voi omori 
eu, voi ne veţi fi robi nouă şi ne veți sluji.“ Filisteanul a mai zis: 
„Arunc astăzi o ocară asupra oştirii lui Israel! Daţi-mi un om, ca să 
mă lupt cu el“. 

Cu toate că îi dăduse lui David aprobarea să primească provo- 
carea lui Goliat, împăratul avea totuşi puţină speranţă că David va 
izbuti în iniţiativa aceasta plină de îndrăzneală. S-a dat ordin ca 
tânărul să fie îmbrăcat cu armura personală a împăratului. Coiful 
greu de aramă a fost pus pe capul lui, iar corpul i-a fost îmbrăcat cu 
platoşa de metal; la mijloc i-a fost legată sabia împăratului. Echipat 
astfel, porni la drum, dar curând veni înapoi. Primul gând în inima 
privitorilor îngrijoraţi a fost că David se hotărâse să nu-şi pună viaţa 
în primejdie, înfruntând un adversar atât de inegal. Dar lucrul acesta 
era departe de mintea viteazului tânăr. După ce se înapoie la Saul, 
ceru învoirea să scoată armura cea grea, zicând: „Nu pot să merg 
cu armătura aceasta căci nu sunt obişnuit cu ea“. Scoase armura 

împărătească şi, în schimb, luă în mână numai toiagul lui de păstor, 
traista şi praştia lui simplă. După ce alese cinci pietre netede din 
pârâu, le aşeză în traistă şi, cu praştia în mână, se apropie de filistean. 
Uriaşul se înfăţişă plin de dârzenie, aşteptându-se să-l întâmpine pe 
cel mai tare dintre luptătorii lui Israel. Purtătorul de arme mergea 
înaintea sa şi înfăţişarea lui era astfel, încât părea că nimic nu-i va 
putea sta împotrivă. Apropiindu-se de David, văzu doar un tinerel 
care mai curând putea fi numit un copil. Faţa lui David era rumenă 
de sănătate, iar trupul lui bine legat, neapărat de platoşă, se prezenta 
bine; dar între silueta lui tinerească şi trupul voluminos al uriaşului 
era un contrast izbitor. 

Goliat s-a umplut de uimire şi s-a mâniat. „Ce!“ a strigat el, 
„sunt câine, de vii la mine cu toiege?“ Apoi l-a împroşcat pe David 
cu cele mai grozave înjurături de toţi dumnezeii pe care-i cunoştea. 
Batjocoritor, strigă apoi: „Vino la mine, şi-ţi voi da carnea ta la 
păsările cerului şi fiarele câmpului“. 

David nu se înspăimântă de uriaşul apărător al filistenilor. Tre- 
când înainte, i-a spus adversarului său: „Tu vii împotriva mea cu 
sabie, cu suliță şi cu pavăză; iar eu vin împotriva ta în Numele Dom- 
nului oştirilor, în Numele Dumnezeului oștirii lui Israel pe care ai 
Ocărât-o. Astăzi Domnul te va da în mâinile mele, te voi dobori, şi-ţi 
voi tăia capul; astăzi voi da stârvurile taberei filistenilor păsărilor 
cerului şi fiarelor pământului. Şi tot pământul va şti că Israel are un 
Dumnezeu. Şi toată mulţimea aceasta va şti că Domnul nu mântu- 
ieşte nici prin sabie şi nici prin suliță. Căci biruinţa este a Domnului. 
Şi el vă dă în mâinile noastre“. 

Glasul său era lipsit de teamă, iar pe faţa lui bălaie strălucea biru- 
inţa şi bucuria. Cuvântarea aceasta rostită cu glas limpede, melodios, 
străbătu lămurit prin aer până la miile de oameni care ascultau gata 
să pornească la luptă. Mânia lui Goliat ajunsese la culme. 

În furia lui, trânti pe spate viziera coifului care-i apăra fruntea şi 
se năpusti asupra potrivnicului său pentru a se răzbuna pe el. Fiul 
lui Isai se pregăti să-şi întâmpine vrăjmaşul. „Îndată ce filisteanul a 
pornit să meargă înaintea lui, David a alergat pe câmpul de bătaie 
înaintea filisteanului. Şi-a vârât mâna în traistă, a luat o piatră şi a 
aruncat-o cu praştia; a lovit pe filistean în frunte şi piatra a intrat în 
fruntea filisteanului care a căzut cu faţa la pământ.“ 

Mare uimire s-a produs în rândurile ambelor oştiri. Toți crezuseră 
că David va fi omorât; dar când piatra, şuierând prin aer, ajunse la 
țintă, l-au văzut pe uriaşul luptător cum tremură şi îşi întinde brațele 
ca şi cum ar fi fost lovit deodată de orbire. Uriaşul se cutremură, 
se clătină şi apoi căzu la pământ ca un stejar tăiat. David nu mai 
aşteptă nici o clipă. Alergă spre trupul căzut al filisteanului şi apucă 
cu mâinile sabia grea a lui Goliat. Cu o clipă mai înainte, uriaşul se 
lăudase că, folosind sabia aceea, va despărţi capul acestui tânăr de 
trup şi că va da carnea sa păsărilor cerului. Iat-o acum cum se înalţă 
prin aer şi apoi capul tăiat al lăudărosului se rostogoli în nisip. Un 
strigăt de biruinţă se înălţă din tabăra lui Israel. 

Filistenii au fost apucaţi de groază, iar dezordinea care a urmat a 
dus la retragerea lor grăbită. Ecoul strigătului de biruinţă al evreilor 
răsună pe dealuri ca şi cum s-ar fi prăbuşit asupra vrăjmaşilor puşi 
pe fugă. „Şi au pornit în urmărirea filistenilor până în vale şi până 
la porţile Ecronului. Filistenii, răniţi de moarte, au căzut pe drumul 
care ducea la Şaaraim până la Gat şi până la Ecron. Şi copiii lui 
Israel s-au întors de la urmărirea filistenilor, şi le-au jefuit tabăra. 
David a luat capul filisteanului şi l-a dus la Ierusalim şi a pus armele 
filisteanului în cortul său“. 

După înfrângerea lui Goliat, Saul l-a reţinut la sine pe David şi 
nu l-a mai lăsat să se înapoieze la tatăl său. „Şi de atunci sufletul 
lui Ionatan s-a alipit de sufletul lui David şi Ionatan l-a iubit ca 
pe sufletul din el“. Ionatan şi David au făcut un legământ, de a se 
uni ca fraţi, iar fiul împăratului „a scos mantaua pe care o purta 
ca să i-o dea lui David; şi i-a dat hainele sale, chiar sabia, arcul şi 
cingătoarea lui“. Lui David 1 s-au încredinţat răspunderi importante 
ŞI, cu toate acestea, el şi-a păstrat modestia şi a câştigat simpatia atât 
a poporului, cât şi a familiei împărăteşti. 

„David se ducea şi izbutea oriunde-l trimitea Saul; a fost pus 
de Saul în fruntea oamenilor de război“. David era prevăzător şi 
credincios şi era lucru vădit că binecuvântarea lui Dumnezeu îl 
însoțea. Saul îşi dădea seama din când în când cât de incapabil este 
să-l conducă pe Israel şi a recunoscut că împărăţia ar fi mai întărită 
dacă ar avea lângă sine pe cineva care primeşte îndrumări de la 
Dumnezeu. Şi, întrucât David era binecuvântat şi apărat de Domnul, 
se putea ca prezenţa sa să fie ca un scut pentru Saul, dacă mergea cu 
el la război. 

Providența divină rânduise ca David să fie unit cu Saul. Poziţia pe 
care David o avea la curte îi oferea ocazii ca să cunoască problemele 
conducerii în vederea pregătirii pentru viitoarea lui mărire. Aceasta 
îi dădea posibilitatea de a câştiga încrederea poporului. Dezamăgirile 
şi greutăţile ce s-au abătut asupra lui datorită vrăjmăşiei lui Saul 
i-au dovedit cât este de dependent de Dumnezeu şi câtă nevoie avea 
de a-şi pune toată încrederea în El. Chiar şi prietenia dintre Ionatan 
şi David venea tot din providenţa lui Dumnezeu, pentru a apăra 
viaţa viitorului domnitor al lui Israel. În toate acestea, Dumnezeu 
Şi-a realizat intenţiile pline de har atât faţă de David, cât şi faţă de 
poporul Israel. 

Cu toate acestea, Saul nu a rămas mult timp prietenos cu David. 
Când se întorcea împreună cu David de la lupta cu filistenii, s-a 
întâmplat că „femeile au ieşit din toate cetăţile lui Israel înaintea 

împăratului Saul, cântând şi jucând“. O grupă cânta: „Saul a bătut 
miile lui“, iar o altă parte a corului, conducând cântarea mai departe, 
răspundea: „lar David zecile lui de mii“. Demonul geloziei s-a furişat 
în inima împăratului. El s-a mâniat pentru că, în cântecul femeilor 
israelite, David a fost pus mai presus de el. În loc să-şi înăbuşe acest 
sentiment de invidie, el şi-a dovedit slăbiciunea de caracter, strigând: 
„Lui David îi dau zece mii, şi mie îmi dau mii! Nu-i mai lipseşte 
decât împărăţia“. 

Un mare defect al caracterului lui Saul era dorinţa lui de a fi 
lăudat. 'Trăsătura aceasta avusese o influenţă stăpânitoare asupra 
gândirii şi acţiunii lui; totul era caracterizat de această dorinţă după 
laudă şi înălţare de sine. Măsura cu care măsura ce este drept şi 
ce este nedrept era măsura nedemnă a entuziasmului aprobator al 
gloatelor. Nimeni nu se află în siguranţă dacă trăieşte pentru a fi 
plăcut oamenilor şi nu caută mai întâi să fie plăcut lui Dumnezeu. 
Era ambiția lui Saul de a fi cel mai prețuit dintre toți oamenii şi, când 
se cânta imnul acesta, în inima împăratului s-a aprins convingerea 
sigură că David câştigase inima poporului şi că va domni în locul 
lui. 

Saul şi-a deschis inima făcând loc duhului invidiei prin care 
sufletul lui a fost otrăvit. Împotriva învățăturilor pe care le primise 
de la profetul Samuel, şi care arătau că Dumnezeu Îşi poate îndeplini 
voia fără ca cineva să-L poată împiedica, împăratul dovedi lămurit că 
nu avea o cunoaştere adevărată a planurilor sau puterii lui Dumnezeu. 
Cârmuitorul lui Israel şi-a pus voinţa sa împotriva voinţei Celui 
Infinit. În timp ce a condus împărăţia lui Israel, Saul nu a învăţat să 
se conducă pe sine însuşi. A îngăduit ca judecata să-i fie stăpânită 
de înclinații, până când a fost cuprins de furia patimii. A ajuns să 
aibă accese de furie în care era gata să omoare pe oricine îndrăznea 
să se opună voinţei sale. Din aceste accese cădea într-o stare de 
descurajare şi dispreţ de sine însuşi, iar mustrările de conştiinţă îi 
chinuiau sufletul. 

Îi plăcea să-l asculte pe David cum cânta la harpă şi duhul cel rău 
părea că este alungat pentru un timp. Dar, într-o zi, pe când tânărul 
cânta înaintea lui şi instrumentul său revărsa melodii dulci pentru 
a însoţi glasul care cânta laude lui Dumnezeu, Saul aruncă deodată 
sulița asupra cântăreţului, cu intenţia de a-i pune capăt vieţii. Prin 

intervenţia lui Dumnezeu, David a fost salvat şi a fugit nevătămat de 
mânia împăratului furios. 

Pe măsură ce ura lui faţă de David creştea, Saul căuta tot mai 
mult un prilej să-l omoare; dar nici unul dintre aceste planuri ale sale 
împotriva unsului Domnului n-au izbutit. Saul s-a lăsat pradă duhului 
rău care-l stăpânea, în timp ce David se încredea în Acela care este 
puternic în sfat şi în stare să elibereze. „Începutul înţelepciunii 
este frica de Domnul“ (Proverbe 9, 10) şi rugăciunea lui David era 
totdeauna îndreptată la Dumnezeu ca să poată umbla desăvârşit 
înaintea Lui. Pentru ca să poată scăpa de prezenţa rivalului său, 
împăratul „I-a îndepărtat de la el, şi l-a pus mai mare peste o mie de 
oameni ... dar tot Israelul şi Iuda iubeau pe David“. Poporul a văzut 
curând că David era o persoană competentă, iar problemele care îi 
erau încredințate erau rezolvate cu dibăcie şi înţelepciune. Sfaturile 
tânărului bărbat erau înțelepte şi pline de tact şi s-au dovedit a fi 
sigure de urmat, în timp ce judecata lui Saul era câteodată lipsită de 
siguranţă, iar hotărârile lui erau neînţelepte. 

Dar, cu toate că urmărea fără încetare o ocazie pentru a-l nimici 
pe David, Saul se temea totuşi de el, întrucât se vedea clar că Domnul 
este cu el. Caracterul fără vină al lui David trezea mânia împăratului; 
1 se părea că însăşi viaţa şi prezenţa lui David erau o mustrare 
permanentă, deoarece o comparaţie a propriului său caracter cu al 
acestuia era în defavoarea sa. Invidia îl făcea pe Saul să se simtă 
nefericit şi să-i expună primejdiei pe umilii supuşi ai tronului său. 
Cât rău de nedescris a adus în lumea noastră această trăsătură rea 
de caracter! În inima lui Saul stăpânea aceeaşi duşmănie care l-a 
revoltat pe Cain împotriva fratelui său, deoarece faptele lui Abel 
erau drepte şi Dumnezeu îl onora, în timp ce propriile sale fapte erau 
nedrepte şi Domnul nu-l putea binecuvânta. Invidia este o fiică a 
mândriei şi, dacă este adăpostită în inimă, conduce la ură şi sfârşeşte 
prin răzbunare şi ucidere. Satana îşi dovedea propriul său caracter 
când stârnea furia lui Saul împotriva aceluia care niciodată nu-i 
făcuse vreun rău. 

Împăratul îl supraveghea de aproape pe David, nădăjduind să 
găsească un prilej de neatenţie sau de pripire care să servească 
drept scuză pentru a-l face să cadă în dizgrație. El nu se putea simţi 
mulţumit până nu-i lua viaţa tânărului bărbat şi, cu toate acestea, 
dorea să apară înaintea naţiunii ca fiind îndreptăţit pentru fapta sa cea 

rea. I-a întins o cursă lui David, îndemnându-l să continue războiul 
împotriva filistenilor cu şi mai mare intensitate, pentru aceasta, ca 
răsplată a vitejiei sale, făgăduindu-i mâna fiicei celei mai mari a 
familiei imperiale. Răspunsul modest al lui David la această ofertă 
a fost: „Cine sunt eu şi ce este viaţa mea, ce este familia tatălui 
meu în Israel, ca să fiu ginerele împăratului?“ Domnitorul îşi dovedi 
nesinceritatea prin aceea că a dat-o pe prinţesă în căsătorie altuia. 

Întrucât Mical, fiica cea mai tânără a lui Saul, era ataşată de 
David, el a folosit aceasta pentru a atenta din nou la viaţa rivalului 
său. Tânărului 1-a fost oferită mâna lui Mical cu condiţia de a aduce 
dovada înfrângerii şi omorârii unui anumit număr de vrăjmaşi ai 
naţiunii. „Saul avea de gând să facă pe David să cadă în mâna 
filistenilor“, dar Domnul l-a ocrotit pe servul Său. David se înapoie 
biruitor de la această luptă, pentru a deveni ginerele împăratului. 
„Mical, fiica lui Saul, iubea pe David“, iar monarhul, furios, a văzut 
cum comploturile sale au avut ca rezultat înălţarea aceluia pe care 
el căuta să-l nimicească. Tot mai lămurit era pentru el că acesta 
era omul despre care Domnul spusese că e mai bun decât el şi care 
trebuia să domnească în locul lui pe tronul lui Israel. Lăsând la o 
parte orice prefăcătorie, le porunci, lui Ionatan şi slujitorilor curții 
sale, să-l ucidă pe omul pe care-l ura. 

Ionatan i-a descoperit lui David intenţia împăratului, poruncindu- 
1 să se ascundă, în timp ce el dorea să-i ceară tatălui său cruţarea 
vieţii eliberatorului lui Israel. El i-a prezentat împăratului tot ce 
făcuse David pentru a apăra onoarea şi chiar viaţa naţiunii şi ce vină 
teribilă va fi asupra ucigaşului aceluia de care Dumnezeu Se folosise 
pentru a împrăştia pe vrăjmaşii lor. „Saul a ascultat glasul lui Ionatan 
şi a jurat zicând: «Viu este Domnul, că David nu va muri!» David a 
fost adus înaintea lui Saul şi a slujit înaintea împăratului, cum făcuse 
mai înainte. 

Din nou a început războiul dintre izraeliţi şi filisteni, iar David 
conducea oastea împotriva vrăjmaşului. Evreii au câştigat o mare 
biruinţă, iar poporul împărăției lăuda înţelepciunea şi vitejia lui 
David. Aceasta a dus la o nouă trezire a vechii uri a lui Saul faţă de 
el. În timp ce tânărul cânta înaintea lui şi umplea palatul cu armonii 
dulci, Saul a fost biruit de patimă şi a aruncat sulița spre David, 
cu gândul să-l pironească de perete; dar îngerul Domnului a abătut 
arma ucigătoare. David a scăpat şi a fugit acasă. Saul a trimis spioni 

ca să-l prindă şi să-l omoare dimineaţa, îndată ce va ieşi afară din 
casă. 

Mical i-a făcut cunoscut lui David planul tatălui ei. Ea i-a cerut 
să fugă pentru a-şi scăpa viaţa şi l-a coborât pe fereastră, ca să poată 
scăpa. David a fugit la Samuel, la Rama, şi, fără să se teamă de su- 
părarea împăratului, profetul l-a primit pe fugar. Casa lui Samuel era 
un loc paşnic în comparaţie cu palatul împărătesc. Aici, în mijlocul 
colinelor, venerabilul serv al lui Dumnezeu îşi continua lucrarea. O 
grupă de profeţi era cu el; ei studiau în amănunţime voia lui Dum- 
nezeu şi ascultau cu respect cuvintele de învăţătură ce porneau de 
pe buzele lui Samuel. Preţioase erau lecţiile pe care le învăţa David 
de la învățătorul lui Israel! David nu credea că se va ordona trupelor 
lui Saul să pătrundă în acest loc sfânt, dar nici un loc nu părea sfânt 
pentru duhul întunecat al împăratului ajuns la disperare. Relaţia lui 
David cu Samuel a stârnit invidia împăratului, care se temea că acela 
care era considerat de întregul Israel ca un profet al lui Dumnezeu 
va sprijini, cu influenţa sa, ridicarea rivalului său. Când împăratul a 
aflat unde se găseşte David, a trimis slujitori să-l aducă la Ghibea, 
unde vroia să-şi aducă la îndeplinire planul de a-l ucide. Oamenii au 
plecat la drum cu gândul de a-i lua viaţa lui David; dar Cineva mai 
mare decât Saul i-a luat în stăpânire. Ei au întâlnit îngeri nevăzuţi, 
ca Balaam pe vremuri, când plecase să-l blesteme pe Israel. Ei au 
început să profetizeze despre cele ce urmau să se întâmple în viitor 
şi au lăudat mărirea şi slava Domnului. În acest fel Dumnezeu a 
abătut mânia oamenilor şi a descoperit puterea Sa de a stăvili răul, 
iar pe servul Său l-a înconjurat cu o gardă de îngeri. 

Vestea a ajuns la Saul, în timp ce el era nerăbdător să pună mâna 
pe David; dar, în loc să simtă mustrarea lui Dumnezeu, s-a înfuriat 
şi mai tare şi a trimis alţi oameni. Şi aceştia au fost luaţi în stăpânire 
de Duhul lui Dumnezeu, profetizând împreună cu cei dintâi. Pentru 
a treia oară a trimis împăratul soli, dar, când aceştia au ajuns la ceata 
profeților, puterea divină a coborât asupra lor şi au profetizat şi ei. 
Saul s-a hotărât să meargă el însuşi acolo, căci nu mai izbutea să-şi 
stăpânească sălbatica duşmănie. Era hotărât să nu mai aştepte o altă 
ocazie pentru a-l omorî pe David; intenţiona ca, îndată ce va ajunge 
în apropierea lui, să-l omoare cu propria lui mână, oricare ar fi fost 
urmările. 

Dar îngerul l-a întâmpinat pe cale, călăuzindu-l. Duhul lui Dum- 
nezeu l-a luat sub stăpânirea Sa şi, pe când îşi continua drumul, rostea 
rugăciuni către Dumnezeu, unite cu profetizări şi cântări sfinte. El a 
profetizat despre venirea lui Mesia ca Mântuitor al omenirii. Sosind 
la locuinţa profetului, în Rama, şi-a scos de pe el haina, care-i trăda 
funcţia, şi a rămas sub influenţa Duhului lui Dumnezeu toată ziua 
şi toată noaptea, în faţa lui Samuel şi a ucenicilor lui. Oamenii s-au 
adunat pentru a vedea scena uimitoare şi cele petrecute cu împăratul 
au fost povestite în toate locurile. Aşa s-a întâmplat că, aproape de 
sfârşitul domniei lui, în Israel a apărut încă o dată proverbul că şi 
Saul este între profeţi. 

Din nou, planul urmăritorului a eşuat. El l-a asigurat pe David 
că se împăcase cu el; dar acesta avea puţină încredere în pocăinţa 
împăratului. El a folosit această ocazie ca să scape, pentru ca să nu 
se schimbe ca mai înainte starea de spirit a împăratului. Inima îi era 
rănită şi dorea tare mult să se întâlnească încă o dată cu prietenul său 
Ionatan. Conştient de nevinovăția sa, l-a căutat pe fiul împăratului şi 
a făcut cel mai mişcător apel: „Ce am făcut eu?“ întrebă el. „Care este 
nelegiuirea mea, care este păcatul meu înaintea tatălui tău, de vrea 
să-mi ia viaţa?“ Ionatan credea că tatăl său renunţase la planurile 
sale şi că nu mai intenţiona să-l omoare pe David. Şi Ionatan îi spuse: 
„Ferească Dumnezeu! Nu vei muri. Tatăl meu nu face nici un lucru, 
fie mare, fie mic, fără să-mi dea de ştire; pentru ce mi-ar ascunde el 
lucrul acesta? Nu este nimic“. După minunata manifestare a puterii 
lui Dumnezeu, Ionatan nu putea crede că tatăl său i-ar mai putea 
face vreun rău lui David, deoarece aceasta ar fi însemnat o revoltă 
făţişă împotriva lui Dumnezeu. Dar David nu era convins. În cuvinte 
pătrunzătoare şi pline de seriozitate, el i-a spus lui Ionatan: „Viu este 
Domnul şi viu este sufletul tău, că nu este decât un pas între mine şi 
moarte“. 

La timp de lună nouă, se ţinea în Israel câte o sărbătoare. Sărbă- 
toarea aceasta a avut loc din nou, a doua zi după convorbirea dintre 
David şi lonatan. Se aştepta ca în ziua aceea amândoi tinerii să fie 
prezenţi la masa împăratului; dar David se temea să participe şi se 
înţelesese cu fraţii săi să-i viziteze la Betleem. La întoarcere, trebuia 
să stea ascuns într-o câmpie, nu departe de sala ospăţului, iar Ionatan 
dorea să vadă ce efect va avea aceasta asupra lui Saul. Dacă întreba 
ce este cu fiul lui Isai, Ionatan trebuia să spună că David plecase 

acasă pentru a lua parte la jertfa adusă de familia tatălui său. Dacă 
împăratul nu s-ar fi arătat duşmănos, ci ar fi zis: „Bine!“, David ar fi 
urmat să se întoarcă fără întârziere la curte. Dar dacă se mânia din 
cauza absenței lui, aceasta ar fi fost un argument hotărâtor pentru ca 
David să fugă mai departe. 

În prima zi a sărbătorii, împăratul n-a pus nici o întrebare cu 
privire la absenţa lui David; dar cum locul lui a fost gol şi a doua 
zi, a întrebat: „Pentru ce n-a venit fiul lui Isai la masă nici ieri, nici 
azi?“ Ionatan i-a răspuns lui Saul: „David mi-a cerut voie să se ducă 
la Betleem. El a zis: «Dă-mi drumul, te rog, căci avem în cetate o 
jertfă în familie şi frate-meu mi-a spus lucrul acesta; deci dacă am 
căpătat trecere înaintea ta, dă-mi voie să mă duc în grabă să-mi văd 
fraţii». Pentru aceasta n-a venit la masa împăratului.“ Cum auzi Saul 
cuvintele acestea, furia lui n-a mai putut fi stăpânită. A început să 
strige că, atâta timp cât David trăieşte, Ionatan nu va putea ajunge 
la tron şi a cerut să se trimită îndată după David ca să-l poată ucide. 
Din nou Ionatan a mijlocit pentru prietenul său, zicând: „Pentru ce 
să fie omorât? Ce a făcut?“ Întrebarea aceasta l-a făcut pe Saul şi 
mai satanic în furia lui, iar sulița care fusese pregătită pentru David 
a fost îndreptată acum asupra propriului său fiu. 

Fiul împăratului era amărât şi descurajat şi, plecând din faţa 
împăratului, n-a mai participat la ospăț. Sufletul lui era copleşit de 
durere când, la timpul hotărât, se duse la locul unde David aştepta 
să vadă ce intenţii are împăratul faţă de el. Ei s-au îmbrăţişat şi au 
plâns cu amar. Întunecata patimă a împăratului îşi arunca umbrele 
asupra vieţii tinerilor bărbaţi şi ei nu găseau cuvânt pentru marea lor 
durere. Când s-au despărţit pentru a merge pe căi deosebite, David 
a auzit aceste ultime cuvinte ale lui Ionatan: „Du-te în pace, acum 
când am jurat amândoi, în Numele Domnului, zicând: «Domnul să 
fie pe vecie între mine şi tine, între sămânţa mea şi sămânţa ta». 

Fiul împăratului s-a înapoiat la Ghibea, iar David s-a grăbit să 
ajungă la Nob, o cetate aflată doar la câteva mile şi care aparţinea 
şi ea de seminţia lui Beniamin. Cortul întâlnirii fusese mutat de la 
Silo în locul acesta şi acolo slujea Ahimelec, marele preot. David 
nu ştia unde să se ducă pentru a afla adăpost, decât la servul lui 
Dumnezeu. Marele preot l-a privit cu uimire când a venit grăbit şi 
aparent singur, cu o faţă care trăda grijă şi necaz. Îl întrebă ce-l aduce 
acolo. Tânărul bărbat era sub continua teamă că va fi descoperit şi, 

fiind la strâmtorare, căuta să se prefacă. David i-a povestit preotului 
că fusese trimis de împărat cu o însărcinare tainică ce trebuia să 
fie îndeplinită foarte grabnic. Aici el a dovedit lipsă de credinţă 
în Dumnezeu, iar păcatul său a adus moartea marelui preot. Dacă 
David ar fi raportat lucrurile aşa cum erau, Ahimelec ar fi ştiut ce 
avea de făcut ca să-şi apere viaţa. Dumnezeu cere ca poporul său 
să fie iubitor de adevăr chiar şi în primejdule cele mai mari. David 
l-a rugat pe preot să-i dea cinci pâini. Omul lui Dumnezeu nu avea 
la îndemână decât pâine sfinţită, dar David a reuşit să-i liniştească 
îngrijorările şi să obţină pâinea pentru a-şi potoli foamea. 

lată însă o nouă primejdie. Doeg, mai mare peste păstorii lui 
Saul, care primise credinţa evreilor, îşi aducea şi el la îndeplinire 
voturile la locul de închinare. Văzându-l pe omul acesta, David s-a 
grăbit să-şi găsească un alt loc de adăpost şi să-şi procure vreo armă 
cu care să se poată apăra la nevoie. L-a rugat pe Ahimelec să-i dea 
o sabie, dar acolo nu era decât sabia lui Goliat, care fusese păstrată 
ca amintire la cortul întâlnirii. David a răspuns: „Nu este alta ca ea, 
dă-mi-o!“ Curajul i s-a însufleţit din nou când a apucat sabia de care 
se folosise odinioară pentru a-l ucide pe apărătorul filistenilor. 

David a fugit la Achiş, împăratul din Gat, căci, se gândea el, va 
fi în mai mare siguranţă în mijlocul duşmanilor poporului său decât 
în ţinutul lui Saul. Dar i s-a spus lui Achiş că David era omul care, 
cu ani de zile mai înainte, îl omorâse pe apărătorul filistenilor, şi 
acum chiar acela care căuta adăpost la duşmanii lui Israel se afla 
într-o mare primejdie. Dar, făcând pe nebunul, David i-a înşelat pe 
vrăjmaşii săi şi, în felul acesta, a scăpat. 

Cea dintâi greşeală a lui David a fost necredinţa faţă de Dum- 
nezeu, la Nob, iar a doua lui eroare a fost prefăcătoria înaintea lui 
Achiş. David a dat pe faţă trăsături nobile de caracter şi capacitatea 
lui intelectuală câştigase de partea lui favoarea poporului; dar, când 
a fost pus la probă, credinţa lui s-a clătinat şi s-au dovedit slăbi- 
ciuni omeneşti. În oricine vedea un spion şi un trădător. Aflat într-o 
mare strâmtorare, David a privit cu ochiul neclintit al credinţei la 
Dumnezeu şi l-a biruit pe uriaşul filistenilor. A crezut în Dumnezeu 
şi a înaintat în Numele Său. Dar, fiind persecutat şi urmărit, des- 
cumpănirea şi necazul L-au ascuns dinaintea ochilor lui pe Tatăl 
ceresc. 

Totuşi, această întâmplare a slujit ca să-l înveţe pe David înţe- 
lepciunea, deoarece l-a determinat să-şi recunoască slăbiciunea şi 
nevoia unei dependențe continue de Dumnezeu. O, cât de plăcută 
este blânda mângâiere a Duhului lui Dumnezeu, când vine la cei 
apăsaţi şi deznădăjduiţi, când îl încurajează pe cel cu inima zdrobită, 
îl întăreşte pe cel slab şi dă curaj şi sprijin servilor lui Dumnezeu puşi 
la încercare! O, ce Dumnezeu avem noi, care se poartă iubitor cu cei 
căzuţi în greşeală, iar în vremuri potrivnice, când suntem copleşiţi 
de multe şi grele necazuri, EI Îşi arată răbdarea şi bunătatea! 

Orice greşeală săvârşită de copiii lui Dumnezeu trebuie pusă 
pe seama lipsei lor de credinţă. Când umbre înconjoară sufletul, 
când avem nevoie de lumină şi călăuzire divină, trebuie să privim în 
sus; acolo e lumină dincolo de întuneric. David n-ar fi trebuit să-şi 
piardă nici o clipă încrederea în Dumnezeu. Avea toate motivele 
să-şi pună încrederea în El. Era unsul Domnului şi, în toate timpurile 
de primejdie, fusese ocrotit de îngerii lui Dumnezeu; fusese înzestrat 
cu curaj pentru a săvârşi lucruri minunate şi, dacă şi-ar fi mutat 
gândurile de la situaţiile grele în care fusese adus, la puterea şi 
maiestatea lui Dumnezeu, ar fi avut pace chiar şi sub umbrele morţii; 
cu încredere ar fi putut să repete făgăduinţa: „Pot să se munte munții, 
pot să se clatine dealurile, dar dragostea Mea nu se va muta de la 
tine, şi legământul Meu de pace nu se va clătina“ (Isaia 54, 10). 

David a căutat scăpare din cursele pe care i le întindea Saul, 
în munţii lui luda. A reuşit să ajungă cu bine în peştera Adulam, 
un loc care putea să fie apărat cu forţe puţine împotriva unei mari 
oştiri. „Fraţii lui şi toată casa tatălui său au aflat şi s-au pogorât la 
el“. Familia lui David nu mai putea să se simtă în siguranţă, întrucât 
ştia că, din cauza înrudirii cu David, Saul putea să arunce oricând 
asupra lor bănuielile sale nesocotite. Aflaseră şi ei ceva ce urma să 
fie cunoscut de întregul Israel, şi anume că Dumnezeu l-a ales pe 
David ca viitor domnitor al poporului Său; şi ei considerau că sunt 
în mai mare siguranţă alături de el, cu toate că era un fugar ascuns 
într-o peşteră singuratică, decât în orice altă parte unde erau expuşi 
furiei nebune a unui împărat gelos. 

În peştera Adulam, familia se unise în iubire şi armonie. Fiul lui 
Isai putea să compună şi să reverse melodii din harpa sa: „lată ce 
plăcut şi dulce este să locuiască fraţii împreună“ (Psalmii 133, 1). El 
gustase amărăciunea neîncrederii propriilor fraţi, iar armonia care 

se aşezase în locul vrajbei aducea bucurie în inima exilatului. Aici a 
alcătuit David Psalmii 57. 

N-a durat mult până când şi alţii, care căutau să scape de opri- 
marea împăratului, s-au adăugat cetei lui David. Mulţi îşi pierduseră 
încrederea în domnitorul lui Israel, căci ei puteau vedea că nu mai 
este condus de Duhul lui Dumnezeu. „Toţi cei ce se aflau în nevoie, 
care aveau datorii sau care erau nemulţumiţi, s-au strâns la el, şi el 
a ajuns căpetenia lor. Astfel, s-au unit cu el aproape patru sute de 
oameni“. Aici David avea o mică împărăție a sa, în care domneau 
ordinea şi disciplina. Dar, chiar şi în ascunzişul acesta greu de ajuns 
din munţi, nu se simţea în siguranţă, deoarece fără încetare primea 
dovezi că împăratul nu renunţase la planul de a-l ucide. 

A găsit un adăpost pentru părinţii săi la împăratul Moabului şi, 
întrucât el fusese avertizat de un profet al Domnului de primejdia 
care-l aştepta, a fugit din ascunzătoarea sa, în pădurea Heret. Expe- 
rienţa prin care trecea David nu era zadarnică şi nici nefolositoare. 
Dumnezeu i-a dat învățături care trebuia să-l facă în stare să devină 
un conducător militar înţelept şi un împărat drept şi milos. Împreună 
cu ceata lui de exilați, a fost pregătit să îndeplinească lucrarea pentru 
săvârşirea căreia Saul devenise cu totul incapabil din cauza pati- 
mii sale criminale şi a oarbei sale nechibzuinţe. Oamenii nu se pot 
abate de la sfaturile Domnului şi, cu toate acestea, să mai păstreze 
acea pace şi înţelepciune care să le îngăduie să acţioneze drept şi 
cumpănit. Nici o nebunie nu este atât de primejdioasă, atât de fără 
speranţă, ca aceea de a urma înţelepciunea omenească, independent 
de înţelepciunea dumnezeiască. 

Saul se pregătise să pună mâna pe David în peştera Adulam, 
dar, când a descoperit că David părăsise ascunzătoarea, s-a înfuriat 
nespus de mult. Fuga lui David era o taină pentru Saul. El nu putea 
să-şi explice aceasta decât presupunând că în tabăra sa erau trădători 
care îl înştiinţaseră pe David de apropierea şi planurile sale. 

EI a susţinut înaintea sfetnicilor că s-ar fi alcătuit o conspirație 
împotriva lui şi, oferindu-le daruri bogate şi poziţii de onoare, i-a mi- 
tuit ca să-i trădeze pe aceia din popor care ar fi prieteni ai lui David. 
Doeg, edomitul, a devenit un pârâtor. Îndemnat de ambiţie şi lăcomie 
şi plin de mânie împotriva preotului care-l mustrase pentru păcatele 
sale, a povestit despre vizita lui David la Ahimelec, înfățișând lu- 
crurile într-o aşa lumină, încât furia lui Saul împotriva omului lui 

Dumnezeu a fost aprinsă. Cuvintele acestei limbi răutăcioase, care 
arunca foc, au trezit cele mai rele sentimente în inima lui Saul. În- 
nebunit de furie, el a declarat că întreaga familie a preotului trebuia 
să moară. Nu numai Ahimelec, ci şi membrii casei sale părintești, 
„optzeci şi cinci de oameni care purtau efodul de in“, au fost omorâţi 
din ordinul împăratului de mâna criminală a lui Doeg. 

„Saul a mai trecut prin ascuţişul săbiei cetatea preoțească Nob; 
bărbaţi şi femei, copii şi prunci, boi, măgari şi oi; toţi au căzut sub 
ascuţişul săbiei“. Saul a putut face lucrul acesta sub stăpânirea lui 
Satana. Când Dumnezeu spuse că nelegiuirea amaleciţilor ajunsese 
la culme şi-i poruncise să-i nimicească cu desăvârşire, a fost prea 
milos pentru a executa sentinţa divină şi a cruțat ce fusese rânduit 
nimicirii; acum însă era în stare, fără o poruncă de la Dumnezeu, sub 
călăuzirea lui Satana, să lovească cu moartea pe preoţii Domnului şi 
să-i nimicească pe locuitorii cetăţii Nob. Aşa este stricăciunea inimii 
omeneşti care respinge conducerea lui Dumnezeu. 

Fapta aceasta a umplut întregul Israel de groază. Împăratul pe 
care ei îi aleseseră săvârşise o mare nelegiuire şi se purtase după 
obiceiul împăraţilor celorlalte naţiuni care nu se temeau de Dumne- 
zeu. Chivotul legii era cu ei; dar preoţii pe care-i consultau fuseseră 
omorâţi cu sabia. Oare ce va mai urma? 

După uciderea îngrozitoare a preoţilor Domnului de către Saul, 
„un fiu al lui Ahimelec, fiul lui Ahitub, a scăpat. Numele lui era 
Abiatar. A fugit la David şi i-a spus că Saul a ucis pe preoţii Dom- 
nului. David a zis lui Abiatar: «M-am gândit chiar în ziua aceea că 
Doeg, edomitul, fiind acolo, nu se putea să nu spună lui Saul. Eu 
sunt pricina morţii tuturor sufletelor din casa tatălui tău. Rămâi cu 
mine, nu te teme de nimic, căci cel ce caută să ia viaţa mea, caută 
s-o ia şi pe a ta; lângă mine vei fi bine păzit.» 

Urmărit fără încetare de împărat, David nu-şi afla nici un loc 
de linişte sau de siguranţă. La Cheila, vitejii săi tovarăşi scăpaseră 
cetatea din mâna filistenilor, dar nici între oamenii pe care-i salvaseră 
nu erau în siguranţă. De la Cheila s-au retras în pustia Zif. 

În timpul când erau foarte puţine momente liniştite în viaţa lui, 
David a avut o plăcută surpriză, pricinuită de vizita neaşteptată a lui 
Ionatan, care aflase de ascunzătoarea lui. Scumpe au fost clipele pe 
care le-au petrecut împreună aceşti doi prieteni! Ei şi-au povestit 
diferitele lor experienţe, iar Ionatan i-a întărit inima lui David, spu- 
nând: «Nu te teme de nimic, căci mâna tatălui meu nu te va ajunge. 
Tu vei domni peste Israel, şi eu voi fi al doilea după tine; tatăl meu 
Saul ştie şi el foarte bine lucrul acesta». Vorbind despre lucrările 
minunate ale lui Dumnezeu faţă de David, fugarul persecutat a fost 
foarte mult întărit. «Au făcut iarăşi legământ înaintea Domnului, şi 
David a rămas în pădure, iar lonatan s-a dus acasă.» 

După vizita lui lonatan, David şi-a întărit sufletul cu imnuri de 
laudă şi-şi însoțea glasul cu harpa, cântând: 


«La Domnul găsesc scăpare! 
Cum puteţi să-mi spuneţi: 
„Fugi în munţii voştri, ca o pasăre?“ 
Căci iată că cei răi îşi încordează arcul. 
Îşi potrivesc săgeata pe coardă, 
Ca să tragă pe ascuns împotriva celor cu inima curată. 

Şi când se surpă temeliile, 
Ce ar putea să mai facă cel neprihănit? 

Domnul este în Templul Lui cel sfânt, 
Domnul Îşi are scaunul de domnie în ceruri, 

Ochii Lui privesc şi pleoapele lui cercetează pe fiii oamenilor. 
Domnul cearcă pe cel neprihănit, 

Dar urăşte pe cel rău şi pe cel ce iubeşte silnicia» 


(Psalmii 11, 1-5). 


Zifiţii, în ale căror regiuni sălbatice fugise David de la Cheila, 
i-au trimis vorbă lui Saul, la Ghibea, că ştiu unde se află David şi că 
vor să-l conducă pe împărat la ascunzătoarea lui. Dar David, care 
fusese înştiinţat cu privire la uneluirile lor, şi-a schimbat reşedinţa şi 
a căutat adăpost în munţii dintre Maon şi Marea Moartă. 

Iarăşi a fost înștiințat Saul: «lată că David este în pustia En — 
Ghedi.“ Saul a luat trei mii de oameni aleşi din tot Israelul, şi s-a dus 
să caute pe David şi pe oamenii lui până pe stâncile ţapilor sălbatici.» 
David nu avea decât şase sute de oameni, în timp ce Saul îl urmărea 
cu o oaste de trei mii de oameni. Într-o peşteră singuratică, fiul lui 
Isai şi oamenii lui aşteptau călăuzire dumnezeiască pentru a şti ce 
au de făcut. În timp ce Saul înainta prin munţi, s-a retras şi a intrat 
singur chiar în peştera în care se ascunsese David cu oamenii lui. 
Văzând lucrul acesta, oamenii lui David stăruiau să-l omoare pe Saul. 
Împăratul era acum în puterea lor, iar ei considerau că Dumnezeu 
Însuşi îl dăduse pe duşman în mâinile lor, pentru a-l omorî. David 
era ispitit să privească lucrurile din acest punct de vedere; dar glasul 
conştiinţei s-a trezit în el şi a zis: «Nu te atinge de unsul Domnului.» 

Oamenii lui David nu erau mulţumiţi să-l lase în pace pe Saul 
şi i-au amintit comandantului lor cuvintele lui Dumnezeu: «Dau pe 
vrăjmaşul tău în mâinile tale; fă-i ce-ţi va plăcea.» David s-a ridicat 
şi a tăiat încet colţul hainei lui Saul. Dar conştiinţa l-a chinuit după 
aceea chiar şi pentru că stricase haina împăratului. 

Saul s-a sculat după aceea şi a ieşit din peşteră ca să-şi continue 
cercetările când, spre surprinderea sa, un glas îi ajunse la ureche, 
zicând: «Împărate, domnul meu!» Se întoarse să vadă cine-l chema 
şi iată că era fiul lui Isai, omul pe care de atâta timp dorea să-l 
aibă în puterea sa pentru a-l omorî. David se aplecă înaintea lui, 

recunoscându-l drept comandant al său. Apoi i se adresă lui Saul cu 
următoarele cuvinte: «David îţi vrea răul? Vezi acum cu ochii tăi că 
Domnul te dăduse astăzi în mâinile mele, în peşteră. Oamenii mei 
mă îndemnau să te omor; dar te-am cruțat şi am zis: „Nu voi pune 
mâna pe Domnul meu căci este unsul Domnului.“ Uite, părintele 
meu, uite colţul hainei tale în mâna mea. Fiindcă ţi-am tăiat colţul 
hainei şi nu te-am ucis, să ştii şi să vezi că în purtarea mea nu este 
NICI O răutate, nici răzvrătire şi că n-am păcătuit împotriva ta. Totuşi 
tu îmi întinzi curse ca să-mi iei viaţa.» 

Când a auzit Saul cuvintele lui David, s-a ruşinat şi a trebuit 
să recunoască adevărul lor. Inima lui a fost adânc zguduită, recu- 
noscând că a fost cu totul în puterea omului a cărui viaţă o ura. 
David stătea înaintea lui, conştient de nevinovăția sa. Înduioşat, Saul 
exclamă: «Glasul tău este, fiule David?“ Şi Saul a ridicat glasul şi 
a plâns.» Atunci i-a zis lui David: «Tu eşti mai bun decât mine; căci 
tu mi-ai făcut bine, iar eu ţi-am făcut rău» Dacă întâlneşte cineva pe 
vrăjmaşul lui, îl lasă oare să-şi urmeze drumul liniştit? Domnul să-ţi 
răsplătească pentru ce mi-ai făcut în ziua aceasta. Acum iată, ştiu că 
tu vei domni şi că împărăţia lui Israel va rămâne în mâinile tale.“. 
Şi David a făcut un legământ cu Saul, ca el să se poarte milostiv cu 
casa lui Saul şi să nu-i şteargă numele când va domni peste Israel. 

După aceea, întrucât David cunoştea purtarea lui Saul din trecut, 
nu putea să arate multă încredere în asigurările împăratului, nici 
să nădăjduiască în durabilitatea stării lui de căinţă. De aceea, când 
Saul s-a întors acasă, David a rămas în întăriturile prăpăstioase ale 
munţilor. 

Duşmănia pe care o arată faţă de servii lui Dumnezeu aceia care 
s-au predat puterii lui Satana se transformă uneori într-un simţământ 
de împăcare şi bunăvoință, dar schimbarea aceasta nu se dovedeşte 
totdeauna a fi dăinuitoare. După ce oameni rău intenţionaţi au spus 
cuvinte şi au făcut fapte rele împotriva servilor lui Dumnezeu, ei sunt 
uneori impresionați de o convingere profundă că au făcut răul. Duhul 
Domnului se luptă cu ei şi ei îşi umilesc inima înaintea lui Dumnezeu 
şi înaintea acelora a căror influenţă căutau să o nimicească şi se poate 
ca ei să-şi schimbe purtarea faţă de aceştia. Dar, îndată ce deschid 
din nou uşa pentru şoptirile celui rău, vechile îndoieli se trezesc, 
vechea duşmănie reînvie şi pornesc la aceeaşi lucrare de care se 
căiseră şi pe care o părăsiseră pentru un moment. Ei vorbesc iarăşi 

de rău, acuzându-i şi condamnându-i într-un mod aspru tocmai pe 
aceia cărora li s-au mărturisit cu multă umilinţă. După ce au pornit 
pe o astfel de cale, Satana se poate folosi de sufletul acestora cu şi 
mai mare putere decât înainte, pentru că au păcătuit împotriva unei 
lumini mai mari. 

Samuel a murit. Tot Israelul s-a adunat şi l-a plâns şi l-au îngropat 
în locuinţa lui, la Rama. Moartea lui Samuel a fost considerată de 
tot Israelul ca o pierdere ireparabilă. Moartea îl lovise pe un mare şi 
bun profet, un judecător eminent, iar durerea naţiunii era profundă 
şi sinceră. Din tinereţe Samuel umblase înaintea lui Israel în curăţie 
de inimă; cu toate că Saul fusese împăratul recunoscut, Samuel avea 
o influenţă mai puternică decât a lui, deoarece viaţa sa se deosebea 
prin sinceritate, ascultare şi devotament. Citim că l-a judecat pe 
Israel în toate zilele vieţii sale. 

Când făceau comparaţie între purtarea lui Saul şi a lui Samuel, 
izraeliţii îşi dădeau seama ce greşeală au săvârşit când au dorit 
un împărat, ca să nu se deosebească de naţiunile înconjurătoare. 
Mulți priveau cu îngrijorare la starea poporului care era tot mai mult 
infectat de nelegiuire şi nereligiozitate. Exemplul conducătorului lor 
suprem exercita o influenţă cuprinzătoare; pe bună dreptate putea să 
plângă poporul, pentru că Samuel, profetul Domnului, murise. 

Națiunea îl pierduse pe întemeietorul şi conducătorul şcolilor 
sfinte; dar aceasta nu era totul; îl pierduseră pe acela la care oamenii 
erau obişnuiţi să meargă cu marile lor dureri, acela care continuu 
mijlocea la Dumnezeu pentru tot ce era mai bine pentru interesele 
lor. Rugăciunile de mijlocire ale lui Samuel oferiseră un simţământ 
de siguranţă deoarece „mare putere are rugăciunea fierbinte a celui 
neprihănit“ (Iacov 5, 16). Poporul simţea acum că Dumnezeu îl 
părăseşte. Se părea că împăratul era aproape nebun. Dreptatea era 
sucită, ordinea era schimbată în haos. 

Chiar în timpul când națiunea era frământată de lupte interne, 
când sfatul paşnic şi temător de Dumnezeu al lui Samuel era mai 
necesar decât oricând, Dumnezeu i-a dat odihnă servului Său înaintat 
în vârstă. Amare erau gândurile israeliților când priveau îndelung la 
locul acela liniştit unde se odihnea el şi când se gândeau la nebunia 
pe care o săvârşiseră când l-au lepădat de a mai fi cârmuitor; căci el 
stătuse într-o legătură atât de strânsă cu Cerul, încât părea că legase 
întregul Israel de tronul Domnului. Samuel îi învățase să-L iubească 

pe Dumnezeu şi să asculte de EI; dar acum, când era mort, îşi dădeau 
seama că fuseseră lăsaţi la bunul plac al unui împărat care se unise 
cu Satana şi care urma să despartă poporul de Dumnezeu şi de cer. 

David n-a putut să fie prezent la înmormântarea lui Samuel; dar 
el a simţit durerea atât de adânc şi atât de jalnic, cum numai un fiu 
sincer poate să simtă pentru tatăl său iubit. El ştia că moartea lui 
Samuel mai rupsese o legătură care frâna oarecum purtarea lui Saul 
şi el se simţea şi mai puţin în siguranţă decât pe vremea când trăia 
profetul. În timp ce atenţia lui Saul era reţinută de doliul pentru 
moartea lui Samuel, David a folosit ocazia pentru a căuta un loc 
de adăpost mai sigur şi de aceea s-a mutat în pustia Paran. Aici a 
alcătuit Psalmii 120 şi 121. În timp ce, în pustietatea aceasta, cugeta 
la faptul că profetul murise, iar împăratul era duşmanul său, el cânta: 


„Ajutorul îmi vine de la Domnul, Care a făcut cerurile şi pămân- 
tul. 
Da, El nu va îngădui să ţi se clatine piciorul; 
Cel ce te păzeşte nu va dormita. 
lată că nu dormitează, nici nu doarme 
Cel ce păzeşte pe Israel. 
Domnul este păzitorul tău. 
Domnul este umbra ta, pe mâna ta cea dreaptă. De aceea nu te 
va bate soarele ziua, 
Nici luna noaptea. 
Domnul te va păzi de orice rău, 
Îţi va păzi sufletul. 
Domnul te va păzi la plecare şi la venire, 
De acum şi până în veac.“ 


(Psalmii 121, 2-8). 


În timp ce se aflau în pustia Paran, David şi oamenii lui au apărat 
de jafurile tâlharilor oile şi boii unui om bogat, cu numele Nabal, 
care avea acolo domenii întinse. Nabal era un descendent al lui 
Caleb, dar era un om grosolan şi zgârcit. 

Era pe timpul tunsului oilor, un timp de ospitalitate. David şi 
oamenii lui erau în mare nevoie de hrană şi, potrivit cu obiceiurile 
timpului, fiul lui Isai a trimis zece tineri la Nabal să-i ureze de bine 

în numele comandantului lor şi să-i spună astfel în continuare: „Să 
trăieşti în pace şi pacea să fie în casa ta şi cu tot ce este al tău. Şi 
acum am auzit că tunzi oile. Păstorii tăi au fost cu noi; nu i-am 
ocărât şi nu li s-a luat nimic în timpul cât au fost cu noi la Carmel. 
(Aici nu este vorba de muntele Carmel, ci de o localitate în ţinutul 
lui Iuda, în apropiere de cetatea Maon). Întreabă pe slujitorii tăi, şi-ţi 
vor spune. Să capete deci trecere tinerii aceştia înaintea ta, fiindcă 
venim într-o zi de bucurie. Dă dar, te rog, robilor tăi şi fiului tău 
David, ce te lasă inima.“ 

David şi oamenii lui fuseseră ca un zid de apărare pentru turmele 
lui Nabal, şi acum acest om înstărit era rugat să dea ceva din belşugul 
lui, pentru a acoperi lipsurile acelora care-i făcuseră servicii atât 
de însemnate. David şi oamenii lui ar fi putut să-şi ia singuri din 
turmă şi cirezi ce ar fi vrut, dar n-au făcut lucrul acesta. S-au purtat 
în mod onorabil. Cu toate acestea, bunătatea lor faţă de Nabal a fost 
zadarnică. Răspunsul pe care i l-a trimis lui David îl caracteriza: 
„Cine este David, şi cine este fiul lui Isai? Astăzi sunt mulţi slujitori 
care fug de la stăpâni. Şi să-mi iau eu pâinea, apa şi vitele mele pe 
care le-am tăiat pentru tunzătorii mei şi să le dau unor oameni care 
sunt de nu ştiu unde?“ 

Când tinerii s-au întors cu mâinile goale şi i-au povestit lucrurile 
acestea, David s-a umplut de indignare. El le-a poruncit oamenilor 
săi să se pregătească de luptă; căci era hotărât să-l pedepsească pe 
omul care-i refuzase ceea ce pe bună dreptate i se cuvenea şi care la 
nedreptate adăuga şi batjocura. Hotărârea aceasta nejudecată era mai 
mult în conformitate cu caracterul lui Saul decât cu al lui David; dar 
fiul lui Isai mai avea de învăţat lecţii de răbdare în şcoala suferinţei. 

După ce Nabal i-a trimis de la el pe tinerii lui David, unul dintre 
slujitori a dat fuga la Abigail, soţia lui Nabal, şi i-a povestit ce se 
întâmplase. „lată“, a zis el, „David a trimis din pustie nişte soli să 
întrebe de sănătate pe stăpânul nostru şi el s-a purtat rău cu ei. Şi 
totuşi oamenii aceştia au fost foarte buni cu noi; nu ne-au ocărât şi 
nu ni s-a luat nimic în tot timpul cât am fost cu ei în câmp. Ne-au fost 
zid zi şi noapte, în tot timpul cât am fost cu ei la păscutul turmelor. 
Să ştii acum şi vezi ce ai de făcut, căci pierderea stăpânului nostru 
şi a întregii lui case este hotărâtă.“ 

Fără să se mai sfătuiască cu soţul ei sau să-i spună ce are de gând, 
Abigail a pregătit o mare cantitate de alimente, a poruncit să fie puse 

pe măgari şi le-a trimis înainte prin slujitori, în timp ce ea însăşi a 
plecat să-i întâmpine pe oamenii lui David. Fa i-a întâlnit într-un loc 
retras, de pe coasta dealului. „Când a zărit Abigail pe David, s-a dat 
repede jos de pe măgar, a căzut cu faţa la pământ înaintea lui David 
şi s-a închinat până la pământ. Apoi, aruncându-se la picioarele 
lui, a zis: «Eu sunt vinovată, domnul meu! Îngăduie roabei tale să- 
ți vorbească la urechi, şi ascultă cuvintele roabei tale.»“ Abigail 
1 se adresă lui David cu tot respectul cu care s-ar fi adresat unui 
împărat încoronat. Nabal strigase batjocoritor: „Cine este David?“ 
Dar Abigail îl numea: „Domnul meu“. Prin cuvinte blânde a căutat să 
liniştească sentimentele lui iritate şi a pledat pe lângă el în favoarea 
soţului ei. Fără multe vorbe sau mândrie, ci plină de înţelepciune şi 
iubire faţă de Dumnezeu, Abigail a dovedit puterea devotamentului 
ei faţă de familie, lămurindu-l pe David că purtarea neprietenoasă 
a soţului ei nu era o ofensă intenţionată adusă persoanei lui, ci mai 
mult o simplă izbucnire a nefericitei sale naturi egoiste. 

„Acum, domnul meu, viu este Domnul, şi viu este sufletul tău, că 
Domnul te-a oprit să verşi sânge şi să te ajuţi cu mâna ta. Vrăjmaşii 
tăi, cei ce vor răul domnului meu, să fie ca Nabal!“ Abigail nu-şi 
însuşea planul prin care căuta să-l abată pe David de la intenţiile 
sale, ci a atribuit cinstea şi onoarea lui Dumnezeu. Apoi, le-a oferit 
oamenilor lui David proviziile bogate ca jertfă de împăcare, stăruind 
mereu, ca şi cum ea însăşi ar fi fost aceea care ar fi stârnit atât de 
mult mânia comandantului: 

„artă, te rog, vina roabei tale“, zicea ea, „căci Domnul va face 
domnului meu o casă trainică; iartă, căci domnul meu poartă răz- 
boaiele Domnului, şi niciodată nu va fi răutate în tine.“ Abigail, 
indirect, l-a lăsat pe David să înţeleagă ce are de făcut. El trebuia să 
ducă războaiele Domnului. El nu trebuia să caute să se răzbune din 
cauza unor ofense personale, chiar dacă era urmărit ca trădător. Ea 
continuă: „Dacă se va ridica cineva ca să te urmărească şi să vrea 
să-ți ia viaţa, sufletul domnului meu va fi legat în mănunchiul celor 
vii la Domnul, Dumnezeul tău; «Când va face Domnul domnului 
meu tot binele pe care ţi l-a făgăduit şi te va pune mai mare peste 
Israel, atunci nu va mai avea domnul meu nici mustrări de cuget şi 
nici nu-l va durea inima că a vărsat sânge degeaba şi că s-a răzbunat 
singur. Şi când va face Domnul bine domnului meu, adu-ţi aminte 
de roaba ta» (1 Samuel 25, 29-31). 

Cuvintele acestea nu puteau veni decât de pe buzele cuiva care 
le primise din înţelepciunea venită de sus. Evlavia Abigailei se arăta, 
ca şi parfumul unei flori, cu totul inconştient, pe trăsăturile feţei ei, 
în cuvintele şi în purtarea ei. Duhul Fiului lui Dumnezeu sălăşluia 
în inima ei. Vorbirea ei dreasă cu har, plină de amabilitate şi pace, 
răspândea o influenţă cerească. David a fost cuprins de sentimente 
mai bune şi s-a cutremurat, gândindu-se la urmările pe care le-ar fi 
putut avea planurile lui nechibzuite. «Ferice de cei împăciuitori căci 
ei vor fi chemaţi fii ai lui Dumnezeu!» (Matei 5, 9). O, de ar fi cât mai 
mulţi ca femeia aceasta israelită, care a domolit sentimentele iritate, 
a evitat porniri nechibzuite şi, prin cuvinte liniştite şi potrivite, a 
împiedicat săvârşirea unor mari rele. 

O viaţă creştină sfinţită răspândeşte totdeauna lumină, mângâiere 
şi pace. Ea este caracterizată prin curăţie, tact, simplitate şi utilitate. 
Este stăpânită de iubirea aceea dezinteresată care sfințește influenţa. 
Este plină de Hristos şi lasă o influenţă luminoasă în orice loc pe 
unde ar merge cel care o posedă. Abigail a fost un înţelept dojenitor 
şi sfătuitor. Izbucnirea de mânie a lui David a fost nimicită de puterea 
influenţei şi raţionamentului ei. El a fost convins că nu procedase cu 
înţelepciune şi că îşi pierduse stăpânirea de sine. 

A primit mustrarea cu inima umilită, după cum propriile-i cu- 
vinte mărturiseau: «Lovească-mă cel neprihănit, căci pedeapsa lui 
este ca untdelemnul turnat pe capul meu» (Psalmii 141, 5). Ela 
mulţumit şi a rostit binecuvântări pentru că ea l-a sfătuit după drep- 
tate. Sunt mulţi care, atunci când sunt mustraţi, consideră ca vrednic 
de laudă faptul că primesc mustrarea fără să se supere; dar cât de 
puţini sunt aceia care primesc mustrarea cu inimă recunoscătoare şi 
îi binecuvântează pe aceia care caută să-i ferească de purtări rele! 

Când s-a întors acasă, Abigail l-a găsit pe Nabal şi pe oaspeţii 
lui în bucuria unei mari petreceri care-i adusese într-o stare de beţie. 

Doar a doua zi 1-a povestit soţului ei ce se întâmplase cu prilejul 
întâlnirii ei cu David. Nabal avea o inimă laşă; şi, atunci când şi-a 
dat seama cât de aproape îl adusese nebunia lui de moarte, arăta 
ca lovit de paralizie. De teamă că David tot va căuta să-şi satisfacă 
setea de răzbunare, a fost apucat de groază şi a căzut într-o stare 
de inconştienţă. După zece zile a murit. Viaţa pe care i-o dăduse 
Domnul fusese numai un blestem pentru lume. În mijlocul veseliei şi 

semeţiei sale, Dumnezeu îi spusese ca şi bogatului din pildă: «Chiar 
în noaptea aceasta ţi se va cere sufletul înapoi» (Luca 12, 20). 

Mai târziu, David a luat-o pe Abigail de soţie. El era deja căsă- 
torit cu o femeie, dar morala naţiunilor din vremea sa i-a întunecat 
mintea şi i-a influenţat purtarea. Chiar oameni mari şi buni au greşit, 
urmând obiceiurile lumii. Rezultatele nenorocite ale faptului că a 
luat mai multe soţii s-au făcut simţite în toată viaţa lui David. 

După moartea lui Samuel, David a fost lăsat în pace câteva 
luni. S-a înapoiat din nou în pustia zifiţilor; dar, trăgând nădejde că 
vor câştiga bunăvoința împăratului, vrăjmaşii aceştia i-au destăinuit 
lui Saul ascunzătoarea lui David. Vestea aceasta a trezit din nou 
demonul patimii care dormitase în inima lui Saul. Din nou şi-a 
adunat ostaşii şi a pornit împreună cu ei pentru a-l urmări pe David. 
Dar spionii prieteni i-au adus fiului lui Isai vestea că Saul este din 
nou pe urmele lui; cu un mic număr de oameni dintre cei ai lui, 
David s-a sculat pentru a cerceta locul unde se afla inamicul. Era 
noapte când, în înaintarea lor precaută, s-au lovit de tabără şi au 
văzut înaintea lor corturile împăratului şi ale însoţitorilor lui. Ei au 
rămas neobservaţi deoarece tabăra era cufundată în somn. David i-a 
invitat pe prietenii săi să aibă îndrăzneala de a merge cu el chiar în 
mijlocul vrăjmaşilor săi. Ca răspuns la întrebarea: «Cine vrea să se 
pogoare cu mine în tabăra lui Saul?», Abişai a răspuns: «Eu mă voi 
pogori cu tine.» 

Ascunşi de umbrele întunecoase ale dealurilor, David şi însoţito- 
rul său au pătruns în tabăra vrăjmaşului. Tot căutând să se asigure de 
numărul exact al vrăjmaşilor, l-au descoperit pe Saul care dormea; 
sulița era înfiptă în pământ şi un ulcior de apă se afla la capul lui. 
Lângă el era culcat Abner, căpetenia oștirii lui, şi de jur împrejur 
erau culcaţi soldaţii care dormeau un somn adânc. Abişai a ridicat 
sulița şi i-a spus lui David: «Dumnezeu dă astăzi pe vrăjmaşul tău în 
mâinile tale; lasă-mă te rog să-l lovesc cu sulița mea şi să-l pironesc 
dintr-o lovitură în pământ, ca să n-am nevoie să-i mai dau alta.» El 
aştepta permisiunea, dar a auzit şoaptele: «Nu-l omori! Căci cine 
ar putea să pună mâna pe unsul Domnului şi să rămână nepedepsit? 
«Viu este Domnul că numai Domnul îl poate lovi; fie că-i va veni 
ziua să moară, fie că se va pogori într-un câmp de bătaie şi va pieri. 
Să mă ferească Domnul să pun mâna pe unsul Domnului! la numai 
sulița de la căpătâiul lui, cu ulciorul cu apă şi să plecăm.» David 

a luat sulița şi ulciorul cu apă de la căpătâiul lui Saul şi au plecat. 
Nimeni nu i-a văzut, nici n-a băgat de seamă nimic, şi nimeni nu 
s-a sculat, căci Domnul îi cufundase pe toţi într-un somn adânc.“ 
Cât de uşor poate Domnul să-l facă slab chiar şi pe cel mai tare, să 
îndepărteze prudenţa chiar şi a celui mai înţelept şi să nimicească 
priceperea celui mai veghetor! 

Când David a ajuns la o depărtare destul de mare de tabără, 
pentru a fi în afara pericolului, s-a urcat pe un vârf de munte şi a 
strigat poporului şi lui Abner: „«Oare nu eşti tu bărbat? Şi cine este 
ca tine în Israel? Pentru ce atunci n-ai păzit pe împăratul, stăpânul 
tău? Ce ai făcut nu este bine. Viu este Domnul că sunteţi vrednici de 
moarte, căci n-aţi vegheat asupra stăpânului vostru, asupra unsului 
Domnului. Uită-te acum unde este sulița împăratului şi ulciorul cu 
apă de la căpătâiul lui.» Saul a recunoscut glasul lui David şi a zis: 
«Glasul tău este, fiul meu David?» Şi David a răspuns: «Glasul meu 
împărate, domnul meu!» Şi a zis: «Pentru ce urmăreşte domnul meu 
pe robul tău? Ce-am făcut şi cu ce sunt vinovat? Să binevoiască 
acum împăratul, domnul meu, să asculte cuvintele robului său.»“ 
Şi din nou mărturisi împăratul: „Am păcătuit, întoarce-te, fiul meu 
David, căci nu-ţi voi mai face rău, fiindcă în ziua aceasta viaţa mea 
a fost scumpă înaintea ta. Am lucrat ca un nebun, şi am făcut o mare 
greşeală.“ David a răspuns: „lată sulița împăratului; să vină unul din 
oamenii tăi s-o ia.“ Cu toate că Saul făgăduise: „Nu-ţi voi mai face 
rău“, totuşi David nu s-a dus să i se predea. 

Faptul că David îi cruţase pentru a doua oară viaţa, a făcut o 
impresie şi mai profundă asupra inimii lui Saul şi l-a determinat la o 
mărturisire şi mai umilă a greşelilor sale. 

Era uimit şi umilit de o astfel de manifestare de bunăvoință. La 
despărțirea lui de David, Saul a strigat: „Fii binecuvântat, fiul meu 
David! Tu vei face lucruri mari şi vei birui!“ Dar fiul lui Isai nu avea 
nici o nădejde că împăratul va rămâne mult timp în această stare de 
spirit. 

David se îndoia de o împăcare cu Saul. I se părea inevitabil ca în 
cele din urmă să cadă pradă răutăţii împăratului şi se hotărî din nou 
să caute adăpost în ţinutul filistenilor. Cu cei şase sute de oameni de 
sub comanda sa, a trecut la Achiş, împăratul din Gat. 

David, fără sfat de la Domnul, a tras concluzia că Saul îşi va 
îndeplini cu siguranţă planurile ucigaşe. Chiar şi atunci când Saul 

îl urmărea şi căuta să-l nimicească, Domnul intervenise pentru a-i 
asigura lui David împărăţia. Se poate ca oamenii să nu înţeleagă căile 
lui Dumnezeu şi, privind numai la înfăţişare, ei consideră necazurile 
şi încercările pe care Dumnezeu le îngăduie drept lucruri care sunt 
împotriva lor şi urmăresc nimicirea lor. La fel şi David privea la 
cele văzute, şi nu la făgăduinţele lui Dumnezeu. Se îndoia că va mai 
ajunge vreodată la tron. Încercările îndelungate îi obosiseră credinţa 
şi-i istoviseră răbdarea. 

Domnul nu-l trimitea pe David la filisteni pentru a căuta adăpost 
la cei mai înverşunaţi duşmani ai lui Israel. Tocmai națiunea aceasta 
trebuia, în cele din urmă, să fie considerată ca cel mai rău vrăjmaş al 
lui şi totuşi el alergase acolo pentru a afla ajutor la vreme de nevoie. 
După ce îşi pierduse încrederea în Saul şi în cei care îi slujeau, s-a 
încrezut în mila vrăjmaşilor poporului său. David era un comandant 
viteaz şi se dovedise un războinic înţelept şi biruitor; dar, când 
a trecut la filisteni, el a lucrat direct împotriva propriilor interese. 
Domnul îi poruncise să-şi aşeze stindardul în ţara lui Iuda; dar lipsa 
de credinţă l-a determinat să părăsească locul unde îl aşezase datoria. 

Dumnezeu a fost dezonorat de lipsa de credinţă a lui David. 
Filistenii se temuseră de David mai mult decât se temeau de Saul 
şi oştirea lui; şi, prin faptul că s-a aşezat sub protecţia filistenilor, 
David le-a trădat acestora slăbiciunea propriului său popor. În felul 
acesta, el îi încuraja pe aceşti duşmani neobosiţi să apese asupra 
lui Israel. David fusese uns ca să-l apere pe poporul lui Dumnezeu 
şi Dumnezeu nu dorea ca servii Săi să-i încurajeze pe nelegiuiţi, 
trădând slăbiciunile poporului Său, sau să le dea impresia că nu L-ar 
interesa bunul mers al acestuia. În afară de aceasta, David a trezit 
în fraţii săi impresia că trecuse la păgâni pentru a sluji dumnezeilor 
lor. Prin acest procedeu, a dat ocazia ca motivele lui să fie greşit 
interpretate şi mulţi au fost determinaţi să aibă prejudecăţi în privinţa 
lui. El a fost călăuzit să facă exact ce dorea Satana, deoarece, atunci 
când a căutat adăpost la filisteni, a adus o mare bucurie în rândurile 
vrăjmaşilor lui Dumnezeu şi ai poporului Său. David nu a renunţat 
să I se închine lui Dumnezeu şi nici nu a încetat să fie devotat cauzei 
Lui; dar şi-a sacrificat încrederea în El în ceea ce priveşte siguranţa 
personală şi, în felul acesta a întinat caracterul sincer şi credincios 
pe care Dumnezeu îl cere de la servii săi. 

David a fost primit cordial de împăratul filistenilor. Căldura cu 
care a fost salutat se datora în parte faptului că împăratul îl admira şi 
în parte faptului că vanitatea lui era flatată, văzând un evreu care îi 
căuta protecţia. Pe moşiile lui Achiş, David era la adăpost de trădare. 
El îşi adusese familia, gospodăria şi bunurile şi tot aşa făcuseră 
şi oamenii săi; după toate aparențele, el venise să se stabilească 
definitiv în ţara filistenilor. Toate acestea îl linguşeau pe Achiş şi el 
făgădui să-i apere pe izraeliţii fugari. 

La cererea lui David de a i se da o locuinţă la ţară, departe de 
cetatea împărătească, împăratul i-a dat bucuros cetatea 'Ţiclag ca 
domeniu al său. David şi-a dat seama că ar fi fost primejdios pentru 
el şi pentru oamenii săi să fie sub influenţa închinătorilor la idoli. 
Într-o cetate cu totul separată, care le fusese dată cu totul lor, puteau 
să se închine lui Dumnezeu cu mai multă libertate decât dacă ar fi 
rămas în Gat, unde obiceiurile păgânegşti s-ar fi dovedit numai un 
izvor de rele şi de tulburări. 

Pe când locuia în această cetate izolată, David a luptat cu gheşu- 
riţii şi Amaleciţii, dar nu a lăsat pe nici unul dintre ei cu viaţă, pentru 
a aduce vestea la Gat. Când se înapoia de la luptă, îl lăsa pe Achiş să 
înţeleagă că se luptase cu cei din propria sa naţiune, cu oamenii din 
Iuda. Prin prefăcătoria aceasta, el era mijlocul de întărire a mâinii 
filistenilor, deoarece împăratul zicea: „S-a făcut urât poporului său 
Israel, şi el va rămâne în slujba mea pe vecie“. David ştia că este 
voia lui Dumnezeu ca triburile acelea păgâne să fie cu totul nimicite 
şi mai ştia că el este rânduit pentru a face această lucrare; dar nu 
umbla în sfatul Domnului când practica înşelăciunea. 

„Pe vremea aceea filistenii şi-au strâns taberele şi au făcut o 
oştire ca să pornească cu război împotriva lui Israel. Achiş a zis lui 
David: «Să ştii că vei veni cu mine la oştire, tu şi oamenii tăi.» 
David nu avea intenţia de a ridica mâna sa împotriva poporului său; 
dar nu era lămurit pe ce drum să apuce, până când împrejurările 
aveau să-i arate datoria. El i-a răspuns evaziv împăratului şi i-a zis: 
„Vei vedea ce va face robul tău“. Achiş a înţeles cuvintele acestea 
ca pe o asigurare de sprijin în războiul ce se apropia şi a făgăduit 
să-i dea multă cinste lui David şi chiar un loc de frunte la curtea 
filistenilor. 

Dar, deşi credinţa lui se cam abătuse de la făgăduinţele lui Dum- 
nezeu, David tot îşi mai amintea că Samuel îl unsese ca împărat al 


Mărinimia lui David 635 


lui Israel. El şi-a amintit de biruinţele pe care i le dăduse Dumnezeu 
asupra vrăjmaşilor săi în trecut. El a privit din nou la îndurarea cea 
mare a lui Dumnezeu, care-l scăpase din mâna lui Saul, şi s-a hotărât 
să nu trădeze sfânta sa însărcinare. Chiar dacă împăratul lui Israel 
căutase să-l ia viaţa, el nu dorea ca oastea sa să se unească cu cea a 
vrăjmaşilor. 

S-a declarat din nou război între izraeliţi şi filisteni. „Filistenii 
s-au strâns şi au venit de au tăbărât la Sunem“, în partea de miază- 
noapte a câmpiei Izreel, în timp ce Saul şi oştile lui erau tăbărâţi 
numai la câţiva kilometri depărtare, la poalele muntelui Ghilboa, la 
marginea de miazăzi a câmpiei. Pe câmpia aceasta, Ghedeon, însoţit 
de trei sute de oameni, pusese pe fugă oştile madianiţilor. Dar duhul 
care-l inspirase pe salvatorul lui Israel fusese cu totul diferit de acela 
care frământa acum inima împăratului. Ghedeon pornise puternic 
în credinţa în Dumnezeul cel tare al lui Iacov; dar Saul se simţea 
singur şi lipsit de apărare, deoarece Dumnezeu îl părăsise. Privind 
la oastea filistenilor, „a fost cuprins de frică şi un tremur puternic i-a 
apucat inima“. 

Saul aflase că David şi oastea lui erau cu filistenii şi se aştepta 
ca fiul lui Isai să folosească ocazia pentru a se răzbuna pentru cele 
suferite. Împăratul era cuprins de o mare îngrijorare. Ceea ce făcuse 
ca națiunea să fie într-o primejdie atât de mare era propria lui pasiune 
nestăpânită, care-l mâna să-l ucidă pe alesul lui Dumnezeu. În timp 
ce se lăsase stăpânit cu totul de gândul urmăririi lui David, neglijase 
să-şi apere împărăţia. Folosindu-se de această situaţie de neatenţie, 
filistenii au pătruns până în inima ţării. În felul acesta, în timp ce 
Satana îl îndemna pe Saul să-şi pună toate puterile în urmărirea lui 
David, ca să-l poată ucide, acelaşi duh rău îi inspira şi pe filisteni să 
folosească ocazia pentru a-l nimici pe Saul şi a subjuga poporul lui 
Dumnezeu. De câte ori nu foloseşte arhivrăjmaşul aceleaşi metode 
viclene! El îndeamnă o oarecare inimă neconsacrată să aprindă 
invidia şi cearta în biserică şi, folosindu-se apoi de starea aceasta de 
dezbinare din poporul lui Dumnezeu, îi inspiră şi pe agenţii săi să 
lucreze la ruinarea acestuia. 

A doua zi, Saul trebuia să dea piept cu filistenii în luptă. Umbrele 
soartei care-l aştepta se întindeau cu negurile lor de jur împrejur; Saul 
dorea ajutor şi îndrumare. Dar în zadar căuta sfat de la Dumnezeu. 
„Domnul nu i-a răspuns nici prin vise, nici prin Urim, nici prin 

prooroci.“ Domnul nu alungă niciodată un suflet care vine la el 
în sinceritate şi umilinţă. Pentru ce s-a depărtat Domnul de Saul 
fără să-i răspundă? Împăratul, prin propriile sale acţiuni, pierduse 
binefacerile tuturor căilor de a-L întreba pe Dumnezeu. Lepădase 
sfatul profetului Samuel; îl exilase pe David, alesul lui Dumnezeu; 
îi ucisese pe preoţii Domnului. Putea el să aştepte răspuns de la 
Dumnezeu când întrerupsese căile de legătură rânduite de Cer? 
Păcătuise împotriva Duhului harului pe care-L izgonise şi nu 1 se mai 
putea oare răspunde prin visuri şi descoperiri de la Domnul? Saul 
nu s-a întors la Dumnezeu cu umilinţă şi pocăință. El nu căuta acum 
iertare de păcat şi împăcare cu Dumnezeu, ci scăpare de vrăjmaş. Se 
despărţise de Dumnezeu prin propria lui încăpățânare şi răscoală. Nu 
putea avea loc o întoarcere decât pe calea pocăinţei şi a sfâşierii de 
inimă; dar monarhul îngâmfat, în chinul său sufletesc şi în disperarea 
sa, s-a hotărât să caute ajutor la un alt izvor. 

„Atunci Saul a zis slujitorilor lui: «Căutaţi-mi o femeie care 
să cheme morţii; ca să mă duc s-o întreb».“ Saul cunoştea foarte 
bine caracterul necromanţiei. Ea fusese interzisă în mod categoric 
de Domnul şi împotriva acelora care practicau această îndeletnicire 
nesfântă fusese rostită sentinţa pedepsirii cu moartea. În timpul vieţii 
lui Samuel, Saul ordonase să fie omorâţi toţi vrăjitorii şi toţi cei care 
aveau duhul ghicitului; dar acum, în culmea disperării, s-a hotărât să 
alerge chiar la oracolul pe care-l condamnase ca pe o urâciune. 

I s-a spus împăratului că o femeie care avea duhul ghicitului 
trăia ascunsă la En-Dor. Femeia aceasta făcuse legământ cu Satana, 
să se predea stăpânirii lui, pentru ca el să-şi îndeplinească planurile; 
iar în schimb, domnul întunericului săvârşea minuni pentru ea şi-i 
dezvăluia lucruri tainice. 

Schimbându-şi hainele, Saul a plecat noaptea numai cu două 
ajutoare, pentru a afla ascunzătoarea vrăjitoarei. Vai, ce privelişte 
tristă! Împăratul lui Israel, dus de Satana ca rob acolo unde îi plă- 
cea lui! Ce potecă întunecoasă pentru picioarele unui om este cea 
aleasă de cel care a stăruit în a-şi alege singur calea, împotrivindu-se 
influențelor sfinte ale Spiritului lui Dumnezeu! Ce sclavie este mai 
îngrozitoare ca aceea a omului care s-a predat stăpânirii celui mai 
rău dintre tirani — eul! Încrederea în Dumnezeu şi ascultarea de 
voia Lui erau singurele condiţii pe baza cărora Saul putea să fie 
împărat al lui Israel. Dacă ar fi împlinit condiţiile acestea în decursul 

domniei, împărăţia lui n-ar fi avut de ce să se teamă. Dumnezeu a 
fost Călăuzitorul lui, Cel Atotputernic ar fi fost scutul lui. Dumnezeu 
îl suportase multă vreme pe Saul şi, cu toate că răzvrătirea şi încăpă- 
țânarea lui aproape că aduseseră la tăcere glasul divin din sufletul 
lui, tot mai era prilej de pocăință. Dar când în mijlocul primejdiei 
s-a îndepărtat de Dumnezeu pentru a căuta lumina la un aliat al lui 
Satana, a rupt şi ultima legătură care-l mai ţinea unit cu Creatorul 
său; el se aşezase pe deplin sub controlul acelei puteri demonice care 
de ani de zile lucrase asupra lui, aducându-l la marginea prăpastiei 
pieirii. 

La adăpostul întunericului, Saul şi slujitorii săi au străbătut câm- 
pia şi, trecând cu bine printre rândurile oştrii filistenilor, au traversat 
şirul de munţi până la locuinţa izolată a vrăjitoarei din En-Dor. Aici 
se ascunsese femeia care avea duhul ghicitului, pentru ca în taină 
să poată continua vrăjitorule ei idolatre. Chiar şi aşa deghizat cum 
era Saul, statura lui înaltă şi manierele lui alese arătau că nu este 
un oştean de rând. Femeia bănuia că vizitatorul ei este Saul, iar 
darurile lui bogate i-au întărit bănuielile. La cererea lui: „Spune-mi 
viitorul chemând un mort şi scoală-mi pe cine-ţi voi spune“, femeia 
a răspuns: „Ştii ce a făcut Saul, cum a nimicit din ţară pe cei ce 
cheamă morţii şi pe cei ce ghicesc viitorul; pentru ce dar întinzi o 
cursă vieţii mele, ca să mă omori?“ Atunci „Saul i-a jurat pe Domnul 
şi a zis: «Viu este Domnul că nu ţi se va întâmpla nici un rău pentru 
aceasta». Iar când ea l-a întrebat: „Pe cine vrei să-ţi scol?“, el a 
răspuns: „Scoală-mi pe Samuel“. 

După ce a rostit formulele ei magice, a spus: „«Văd o fiinţă 
dumnezeiască sculându-se din pământ» un bătrân care se scoală şi 
este învelit cu o mantie“. Saul a înţeles că era Samuel şi s-a plecat 
cu faţa la pământ şi s-a închinat». 

Cel ce s-a arătat ca urmare a farmecelor magice ale vrăjitoare 
nu era profetul sfânt al lui Dumnezeu. Samuel nu era de faţă la 
această vizită a duhurilor rele. Arătarea aceea supranaturală era 
produsă numai de puterea lui Satana. Lui îi era tot atât de uşor să 
ia înfăţişarea lui Samuel, cum i-a fost să ia chip de înger al luminii, 
când L-a ispitit pe Domnul Hristos în pustie. 

Cele dintâi cuvinte pe care femeia i le-a spus împăratului sub 
vraja farmecelor ei au fost: «Pentru ce m-ai înşelat? Tu eşti Saul!» 
Iată dar că primul lucru pe care l-a făcut duhul cel rău care luase chi- 


Moartea lui Saul 639 


pul profetului a fost acela de a o înştiinţa în taină pe femeia aceasta 
nelegiuită de înşelăciunea a cărei victimă fusese. Solia adresată lui 
Saul din partea aşa-zisului profet a fost: «Pentru ce m-ai tulburat 
chemându-mă?» Saul a răspuns: «Sunt într-o mare strâmtorare: fi- 
lstenii îmi fac război, şi Dumnezeu S-a depărtat de mine; nu mi-a 
răspuns nici prin prooroci, nici prin vise. Şi te-am chemat să-mi arăţi 
ce să fac». 

În timpul vieţii lui Samuel, Saul îi dispreţuise sfatul şi fugise de 
mustrările lui. Dar acum, în clipa deznădejdii şi nenorocirii, socotea 
că unica lui speranţă era în sfatul profetului, iar pentru a sta de vorbă 
cu ambasadorul Cerului recurgea zadarnic la trimisul iadului. Saul se 
aşezase cu totul sub puterea lui Satana; şi acum, acela a cărui unică 
plăcere este de a aduce mizerie şi ruină a folosit cât a putut mai mult 
această ocazie prielnică pentru a aduce pieirea asupra nefericitului 
împărat. Ca răspuns la întrebarea pusă cu chin de moarte de Saul, a 
venit solia îngrozitoare, ca fiind de pe buzele lui Samuel: 

«Pentru ce mă întrebi pe mine când Domnul S-a depărtat de tine 
şi S-a făcut vrăjmaşul tău? Domnul îţi face aşa cum îţi vestisem 
din partea Lui; Domnul a rupt împărăţia din mâinile tale şi a dat-o 
altuia, lui David. N-ai ascultat de glasul Domnului şi n-ai făcut pe 
Amalec să simtă aprinderea mâniei Lui; de aceea îţi face Domnul aşa 
astăzi. Şi chiar Domnul va da pe Israel împreună cu tine în mâinile 
filistenilor». 

În tot cursul purtării sale răzvrătite, Saul a fost linguşit şi înşelat 
de Satana. Lucrarea ispititorului este de a da impresia că păcatul 
e ceva foarte neînsemnat, de a face cărarea călcării Legii cât mai 
comodă şi mai atrăgătoare, de a face mintea să fie oarbă faţă de 
avertismentele şi amenințările Domnului. Satana, prin puterea lui 
amăgitoare, l-a făcut pe Saul să se îndreptăţească atunci când a 
disprețuit mustrările şi avertismentele lui Samuel. Dar acum, când se 
afla la mare strâmtorare, Satana s-a întors împotriva lui, înfăţişându-i 
grozăvia păcatului şi lipsa oricărei nădejdi de a mai fi iertat, pentru 
a-l duce la disperare. Nimic altceva n-ar fi putut să fie mai bine 
ales pentru a-i nimici curajul sau a-i tulbura mintea, a-l împinge la 
disperare şi sinucidere. 

Saul era istovit de oboseală şi foame; era îngrozit şi convins 
de vinovăţie. Când prezicerea îngrozitoare a ajuns la cunoştinţa 

lui, trupul lui s-a cutremurat ca un stejar scuturat de furtună şi s-a 
prăbuşit la pământ. 

Vrăjitoarea s-a înspăimântat. Împăratul lui Israel zăcea ca mort 
înaintea ei. Dacă va muri în casa ei, care aveau să fie urmările pentru 
ea? ÎI rugă stăruitor să se ridice şi să mănânce, spunând că, întrucât ea 
îşi pusese viaţa în primejdie pentru a-i împlini cererea, şi el ar trebui 
să asculte de îndemnul ei şi să-şi salveze viaţa. Slujitorii lui s-au 
unit în această cerere şi, în cele din urmă, Saul s-a învoit, iar femeia 
i-a pus înainte viţelul îngrăşat şi azime pregătite în grabă. Ce scenă! 
În peştera sălbatică a unei vrăjitoare, care cu numai câteva clipe în 
urmă răsunase de cuvintele judecății în prezenţa împuternicitului lui 
Satana, acela care fusese uns din partea lui Dumnezeu ca împărat 
peste Israel lua masa, pregătindu-se pentru lupta de moarte a zilei ce 
se apropia. 

Înainte de zorii zilei s-a întors cu slujitorii lui în tabăra lui Israel 
pentru a se pregăti în vederea luptei. Prin consultarea duhului întu- 
nericului, Saul s-a autodistrus. Apăsat de groaza disperării, era cu 
neputinţă pentru el să mai inspire curaj oștirii. Despărţit de Izvorul 
puterii, el nu era în stare să îndrume gândurile israeliților la Dum- 
nezeu ca ajutor al lor. În felul acesta, prezicerea nefastă urma să fie 
adusă la îndeplinire. 

Pe câmpia Sunem şi pe coasta muntelui Ghilboa, oştile israeliți- 
lor şi armatele filistenilor s-au ciocnit în luptă de moarte. Cu toate 
că scena din peştera de la En-Dor alungase orice speranţă din inima 
lui, Saul lupta cu furia deznădejdii pentru tron şi împărăție. Dar 
zadarnic! «Bărbaţii lui Israel au luat-o la fugă dinaintea filistenilor 
şi au căzut ucişi pe muntele Ghilboa». Trei fii viteji ai împăratului 
au căzut alături de el. Arcaşii s-au năpustit asupra lui Saul. El i-a 
văzut pe ostaşii lui cum cad răpuşi în jurul său şi pe fiii săi tăiați 
cu sabia. El însuşi rănit, nu mai putea nici să lupte, nici să fugă. 
Scăparea nu mai era cu putinţă şi, hotărât fiind să nu cadă prins în 
mâinile filistenilor, i-a cerut celui ce îi purta armele: «Scoate-ţi sabia 
şi străpunge-mă». Întrucât omul s-a temut să ridice mâna împotriva 
unsului Domnului, Saul s-a sinucis, aruncându-se în propria sa sabie. 

În felul acesta a pierit primul împărat al lui Israel, purtând asu- 
pra sa vinovăția sinuciderii. Viaţa lui fusese o înfrângere şi el s-a 
coborât în mormânt acoperit de ruşine şi disperare, deoarece, împo- 

triva voinţei lui Dumnezeu, el pusese mai presus propria sa voinţă 
pervertită. 

Vestea înfrângerii s-a răspândit în lung şi în lat, aducând groază 
în tot Israelul. Oamenii au fugit de prin cetăţi şi filistenii au pus 
stăpânire pe ele netulburaţi. Domnia lui Saul, în independenţă faţă 
de Dumnezeu, s-a dovedit a fi aproape o ruină pentru poporul său. 

În ziua următoare luptei, filistenii, umblând pe câmpul de bătaie 
pentru a-i jefui pe morţi, au descoperit trupurile lui Saul şi ale celor 
trei fii ai lui. Pentru a-şi desăvârşi triumful, au tăiat capul lui Saul 
şi i-au luat armura; apoi atât capul, cât şi armura, scăldate în sânge, 
au fost trimise în ţara filistenilor ca trofeu al biruinţei ca «să dea 
de veste prin toată ţara filistenilor, în casele idolilor şi în popor». 
Armura a fost pusă în cele din urmă «în casa Astarteelor», iar capul 
a fost spânzurat în templul lui Dragon. În felul acesta, slava victoriei 
era pusă în seama zeilor falşi, iar numele Domnului era făcut de 
ocară. 

Trupurile moarte ale lui Saul şi ale fiilor săi au fost târâte la 
Bet-Şan, o cetate nu departe de Ghilboa şi aproape de râul Iordan. 
Aici au fost spânzurate ca să fie mâncate de păsările de pradă. Dar 
oamenii viteji din labes-Galaad, amintindu-şi de eliberarea cetăţii 
lor de către Saul în anii lui cei mai fericiţi de la început, şi-au dovedit 
acum recunoştinţa, salvând trupurile împăratului şi ale prinților, şi 
făcându-le o înmormântare onorabilă. Trecând Iordanul noaptea, 
«au luat de pe zidurile Bet-Şanului trupul lui Saul şi trupurile fiilor 
lui. Apoi s-au întors la labes, unde le-au ars; le-au luat oasele şi 
le-au îngropat sub stejarul lui Iabes. Şi au postit şapte zile». În felul 
acesta, fapta nobilă săvârşită cu patruzeci de ani înainte a asigurat 
înmormântarea lui Saul şi a fiilor lui de mâini duioase şi miloase, în 
ceasul acela întunecat al înfrângerii şi al ocării. 

Raportul biblic despre vizita lui Saul la femeia din En-Dor a 
fost un izvor de frământări pentru mulţi cercetători ai Bibliei. Unii 
susţin că, de fapt, Samuel era prezent la întrevederea cu Saul, dar 
Biblia prezintă suficiente dovezi pentru o concluzie contrară. Dacă, 
aşa cum s-a pretins de către unii, Samuel se afla în cer, trebuia 
să fie chemat oficial de acolo fie de puterea lui Dumnezeu, fie de 
puterea lui Satana. Nimeni nu poate crede nici măcar pentru o clipă 
că Satana ar fi avut puterea să-l cheme pe profetul cel sfânt al lui 
Dumnezeu din cer pentru a onora vrăjitoriile unei femei lepădate. 
Iarăşi nu putem trage concluzia că Dumnezeu l-ar fi înviat pentru a 
se duce în peştera vrăjitoarei, deoarece Domnul chiar şi până atunci 
refuzase să comunice cu Saul, prin vis, prin Urim, prin profeţi (vezi 
1 Samuel 28, 6). Acestea erau căile proprii de comunicare rânduite 
de Dumnezeu şi El nu le-a trecut cu vederea pe acestea pentru a-Şi 
transmite solia prin agentul lui Satana. 

Solia în sine este o dovadă îndestulătoare în ceea ce priveşte 
originea ei. Scopul ei nu era de a-l conduce pe Saul la pocăință, ci 
mai degrabă de a-l împinge la ruină; iar aceasta nu este lucrarea lui 
Dumnezeu, ci a lui Satana. Mai mult, faptul că Saul a întrebat-o pe 
o vrăjitoare este dat în Scriptură ca un motiv pentru care el a fost 
lepădat de Dumnezeu şi dat nimicirii: «Saul a murit, pentru că s-a 
făcut vinovat de fărădelege faţă de Domnul, al cărui cuvânt nu l-a 
păzit, şi pentru că a întrebat şi cerut sfatul celor ce cheamă morţii. 
N-a întrebat pe Domnul; de aceea Domnul l-a omorât şi împărăţia 
a dat-o lui David, fiul lui Isai» (1 Cronici 10, 13.14). Aici se spune 
lămurit că Saul a întrebat spiritul de ghicire, şi nu pe Domnul. El nu 
a stat de vorbă cu Samuel, profetul lui Dumnezeu, ci, prin mijlocirea 
vrăjitoarei, a avut o convorbire cu Satana. Satana nu putea să îl 
înfăţişeze pe adevăratul Samuel, ci a întruchipat o imitație, care a 
slujit scopurilor lui de înşelăciune. 

Aproape toate formele antice de magie şi vrăjitorie se întemeiau 
pe credinţa comunicării cu cei morţi. Aceia care practicau necro- 
manţia pretindeau că au legături cu duhurile celor plecaţi din lumea 
aceasta şi că obţin prin ei cunoaşterea evenimentelor viitoare. Obi- 
ceiul acesta de a-i întreba pe morţi este amintit în profeția lui Isaia: 
«Dacă vi se zice însă: „Întrebaţi pe cei ce cheamă morţii şi pe cei 
ce spun viitorul, care şoptesc şi bolborosesc“, răspundeţi: „Nu va 
întreba oare un popor pe Dumnezeul său? Va întreba el pe cei morţi 
pentru cei vii?» (Isaia 8, 19). 

Aceeaşi credinţă în comunicarea cu cei morţi forma cheia de 
boltă a idolatriei păgâneşti. Zeii păgânilor erau socotiți ca fiind 
duhurile zeificate ale eroilor duşi din lume. În consecinţă, religia 
păgânilor era un cult al morţilor. Lucrul acesta se vede lămurit 
din Scripturi. În raportul dat cu privire la păcatul lui Israel la Bet- 
Peor se spune: «Israel locuia la Sitim, şi poporul a început să se 
dedea la curvie cu fetele lui Moab. Ele au poftit poporul la jertfele 
dumnezeilor lor; poporul a mâncat şi s-a închinat până la pământ 
înaintea dumnezeilor lor. Israel s-a alipit de Baal-Peor, şi Domnul S- 
a aprins de mânie împotriva lui Israel» (Numeri 25, 1-3). Psalmistul 
ne spune căror zeități li se aduceau jertfe. Vorbind despre aceeaşi 
apostazie a israeliților, el zicea: «Ei s-au alipit de Baal-Peor şi au 
mâncat vite jertfite morţilor» (Psalmii 106, 28). Prin urmare, se vede 
clar că erau jertfe aduse morţilor. 

Zeificarea morţilor a deţinut un loc de seamă în aproape fiecare 
sistem al păgânismului, ca şi aşa-zisa comunicare cu cei decedați. 
Se presupunea că zeii le comunicau oamenilor voinţa lor şi, de 
asemenea, când li se cerea sfatul, erau gata să răspundă. Un astfel 
de caracter aveau faimoasele oracole din Grecia şi de la Roma. 

Credinţa în comunicarea cu cei morţi mai există încă, chiar 
şi în pretinsele ţări creştine. Sub numele de spiritism, practica de 
a vorbi cu fiinţe care se pretind a fi duhuri ale celor decedați s- 
a răspândit foarte mult. Acesta este în aşa fel calculat, încât să 
capteze simpatia celor care i-au pus în mormânt pe cei dragi ai lor. 
Uneori, duhurile se arată unor persoane sub înfăţişarea prietenilor 
lor decedați şi le povestesc întâmplări din viaţa lor, săvârşesc fapte 
pe care le săvârşeau în timpul vieţii lor. În felul acesta, ei îi fac pe 
oameni să creadă că cei dragi sunt îngeri care zboară în jurul lor şi 
care pot să comunice cu ei. Aceia care susţin astfel că sunt duhuri 

ale celor decedați sunt priviţi cu oarecare idolatrie şi, pentru mulţi, 
cuvântul lor are mai multă greutate decât Cuvântul lui Dumnezeu. 

Dimpotrivă, mulţi privesc spiritismul ca o curată înşelătorie. 
Manifestările prin care acesta îşi susţine pretenţiile de a avea un 
caracter supranatural sunt puse pe seama înşelăciunii din partea 
mediumului. Chiar dacă este adevărat că rezultatele prestidigitaţiei 
sunt adesea cotate ca manifestații adevărate, au existat, de asemenea, 
dovezi incontestabile de manifestări ale unei puteri supranaturale. 
Iar mulţi dintre aceia care dispreţuiesc spiritismul ca fiind rezultatul 
iscusinţei sau şiretlicurilor, atunci când sunt puşi faţă în faţă cu 
manifestări pe care nu le pot explica în felul amintit, ajung să-i 
recunoască pretenţiile. 

Spiritismul modern şi formele vechi de vrăjitorie şi de închinare 
la idoli — toate aceste forme având ca principiu vital comunicarea 
cu cei morţi — sunt întemeiate pe acea primă minciună prin care 
Satana a înşelat-o pe Eva, în Eden: «Hotărât că nu veţi muri; dar 
Dumnezeu ştie că în ziua în care veţi mânca din el ... veţi fi ca 
Dumnezeu» (Geneza 3, 4.5). Fiind de asemenea bazate pe minciună 
şi perpetuând-o, şi ele sunt de la tatăl minciunilor. 

Evreilor li se interzisese în mod hotărât să se îndeletnicească în 
vreun fel oarecare cu pretinsa comunicare cu morţii. Dumnezeu a 
închis cu succes această poartă când a zis: «Cei morţi nu ştiu nimic 
... ŞI Niciodată nu vor mai avea parte de tot ce se face sub soare». 
«Suflarea lor trece, se întorc în pământ, şi în aceeaşi zi le pier şi 
planurile.» lar Domnul i-a spus lui Israel: «Dacă cineva se duce la 
cei ce cheamă morţii şi la ghicitori, ca să curvească după ei, Îmi voi 
întoarce faţa împotriva omului aceluia şi-l voi nimici din mijlocul 
poporului lui» (Eclesiastul 9, 5.6; Psalmii 146, 4; Leviticul 20, 6). 

«Duhurile de ghicit» nu erau duhuri ale morţilor, ci îngeri răi, soli 
ai lui Satana. Vechea idolatrie, care după cum am văzut cuprinde în 
sine atât cultul morţilor, cât şi pretinsa comunicare cu ei, e declarată 
de Biblie ca fiind cultul demonilor. Apostolul Pavel, avertizându-i pe 
fraţii săi să nu ia parte în nici un fel la idolatria vecinilor lor păgâni, 
spunea: «Ce jertfesc neamurile, jertfesc dracilor, şi nu lui Dumnezeu. 
Şi eu nu vreau ca voi să fiţi în împărtăşire cu dracii» (1 Corinteni 
10, 20). Psalmistul, vorbind despre Israel, spunea că «şi-au jertfit fiii 
şi fiicele la idoli» (draci, trad. engl.), iar în versetul următor arată 


Vrăjitoria în vechime şi în timpurile moderne 645 


lămurit că i-au jertfit «idolilor Canaanului> (Psalmii 106, 37.38). În 
aşa numitul cult al morţilor, de fapt, ei se închinau demonilor. 

Spiritismul modern, care se sprijină pe aceeaşi temelie, nu e 
decât o redeşteptare, sub o formă nouă, a vrăjitoriei şi a închinării 
la demoni, pe care Dumnezeu le condamnase şi le interzisese pe 
vremuri. El este prezis în Scripturi, care declară că «în vremurile 
din urmă, unii se vor lepăda de la credinţă, ca să se alipească de 
duhuri înșelătoare şi de învăţăturile dracilor» (1 Timotei 4, 1). Pavel, 
în a doua lui epistolă către Tesaloniceni, arată lucrarea specială a lui 
Satana în spiritism, ca un eveniment care urmează să aibă loc foarte 
aproape de a doua venire a Domnului Hristos. Vorbind despre a doua 
venire a Domnului Hristos, el spune că va avea loc după lucrarea 
«Satanei cu tot felul de minciuni, semne şi puteri mincinoase» (2 
Tesaloniceni 2, 9). Iar Petru, descriind primejdiile la care urma să 
fie expusă biserica în zilele sfârşitului, spune că, după cum au fost 
profeţi mincinoşi care l-au dus pe Israel la păcat, tot astfel vor fi şi 
«învăţători mincinoşi care vor strecura pe furiş erezii nimicitoare, se 
vor lepăda de Stăpânul care i-a răscumpărat» Mulţi îi vor urma în 
destrăbălările lor“ (2 Petru 2, 1.2). Aici, apostolul a scos în evidenţă 
una dintre caracteristicile de seamă ale învăţătorilor spinitişti. Ei 
refuză să Îl recunoască pe Domnul Hristos ca Fiu al lui Dumnezeu. 
Cu privire la astfel de învăţători, prea iubitul loan spune: „Cine 
este mincinosul, dacă nu cel care tăgăduieşte că Isus este Hristosul? 
Acela este Antihristul care tăgăduieşte pe Tatăl şi pe Fiul. Oricine 
tăgăduieşte pe Fiul n-are pe Tatăl“ (1 loan 2, 22.23). Spiritismul, 
prin tăgăduirea lui Hristos, tăgăduieşte atât pe Tatăl, cât şi pe Fiul, 
iar Biblia îl declară ca fiind o manifestare a lui Antihrist. 

Prin prezicerea soartei nenorocite a lui Saul, dată prin femeia 
din En-Dor, Satana urmărea să prindă în cursă întregul popor Israel. 
Nădăjduia că ei vor ajunge să aibă încredere în vrăjitori şi că se vor 
duce să le ceară sfatul. În felul acesta, izraeliţii aveau să se îndepăr- 
teze de Dumnezeu ca sfătuitor al lor şi să se aşeze sub călăuzirea 
lui Satana. Ademenirea prin care spiritismul atrage mulțimile este 
pretinsa lui putere de a trage la o parte vălul care acoperă viitorul 
şi de a le descoperi oamenilor tainele pe care Dumnezeu le ţine 
pecetluite. 

Dumnezeu ne-a descoperit în Cuvântul Său marile evenimente 
viitoare — tot ce este necesar să ştim — şi ne-a dat o călăuzire sigură 

în mijlocul primejdiilor; dar scopul lui Satana este să nimicească 
încrederea oamenilor în Dumnezeu, să-i determine să fie nemulțumiți 
cu starea lor în viață, să-i facă să caute să cunoască ceea ce, în 
înțelepciunea Sa, Dumnezeu a ascuns de ochii lor şi să disprețuiască 
ceea ce EI le-a descoperit prin Cuvântul Său cel sfânt. 

Mulţi ajung să fie neliniştiţi atunci când nu pot şti exact cum vor 
decurge lucrurile. Nu pot să sufere nesiguranța şi, în nerăbdarea lor, 
refuză să aştepte pentru a vedea mântuirea lui Dumnezeu. Relele 
pe care şi le închipuie venind îi fac să-şi piardă firea. Ei dau frâu 
liber sentimentelor de răzvrătire şi se zbat în chinuri pătimaşe, cău- 
tând să priceapă ce n-a fost descoperit. Dacă s-ar încrede numai în 
Dumnezeu şi ar priveghea în vederea rugăciunii, ar găsi mângâiere 
divină. Duhul lor ar fi liniştit prin comunicarea cu Dumnezeu. Cei 
obosiţi şi împovăraţi ar afla odihnă pentru sufletele lor dacă ar merge 
numai la Isus; dar atunci când trec cu vederea mijloacele rânduite de 
Dumnezeu pentru mângâierea lor şi se îndreaptă spre alte izvoare, 
nădăjduind să afle ceea ce Dumnezeu ţine ascuns ochilor lor, săvâr- 
şesc păcatul lui Saul şi, prin aceasta, nu ajung să cunoască decât 
răul. 

Lui Dumnezeu nu-l place calea aceasta şi a spus-o în cuvintele 
cele mai clare. Graba plină de nerăbdare de a sfâşia vălul care aco- 
peră viitorul dovedeşte lipsa de credinţă în Dumnezeu şi lasă sufletul 
descoperit în faţa şoptirilor arhiamăgitorului. Satana îi împinge pe 
oameni să-i consulte pe ghicitori; şi, descoperindu-le lucruri ascunse 
din trecut, le insuflă încrederea în puterea lui de a prezice viitorul. 
Prin experienţa câştigată în decursul veacurilor, el poate să judece 
de la cauză la efect şi adesea să prezică cu oarecare exactitate, unele 
dintre evenimentele viitoare ale vieţii omului. În felul acesta, iz- 
buteşte să amăgească sărmanele suflete înşelate şi să le atragă sub 
puterea stăpânirii lui, ducându-le într-o robie după voia lui. 

Dumnezeu ne dă prin profetul Său avertizarea aceasta: „Dacă 
vi se zice însă: «Întrebaţi pe cei ce cheamă morţii şi pe cei ce spun 
viitorul, care şoptesc şi bolborosesc», răspundeţi: «Nu va întreba 
oare un popor pe Dumnezeul său? Va întreba el pe cei morţi pentru 
cei vii? La lege şi la mărturie!» Căci dacă nu vor vorbi aşa, nu vor 
mai răsări zorile pentru poporul acesta“ (Isaia 3, 19.20). 

Se cuvine oare ca aceia care au un Dumnezeu sfânt, nemărginit 
în înţelepciune şi putere, să meargă la ghicitori, a căror ştiinţă vine 

din trăirea în intimitate cu vrăjmaşul Domnului nostru? Dumnezeu 
Însuşi este lumina poporului Său; El îi îndeamnă să-şi aţintească 
privirile prin credinţă spre mărirea care este ascunsă de privirile 
omului. Soarele Neprihănirii trimite raze de lumină în inimile lor; ei 
au lumina de la tronul Cerului şi n-au nici o dorinţă de a se îndepărta 
de Izvorul luminii pentru a se duce la solii lui Satana. 

Solia demonului către Saul, cu toate că era o osândire a păcatului 
şi o profeție de pedeapsă, nu avea ca scop să producă o schimbare în 
bine în viaţa lui, ci să-l ducă la disperare şi ruină. Cu toate acestea, 
adesea ispititorului îi convine, în vederea atingerii scopului său, să-i 
ademenească pe oameni prin linguşire la distrugere. Învățăturile 
zeilor-demoni din vechime cultivau cea mai josnică depravare. Învă- 
țăturile divine care condamnau păcatul şi impuneau dreptatea erau 
înlăturate; adevărul era privit în chip uşuratic, iar depravarea era 
nu numai prezisă, ci chiar impusă. Spiritismul susţine că nu există 
moarte, nu există păcat, nu există judecată şi nici pedeapsă; că oa- 
menii sunt semizei ce n-au căzut; că pofta este legea supremă şi că 
omul are să dea socoteală numai faţă de sine însuşi. Barierele aşe- 
zate de Dumnezeu pentru a apăra adevărul, curăţia şi respectul sunt 
înlăturate şi mulţi sunt încurajați la păcat. Oare o astfel de învăţătură 
nu sugerează o origine asemănătoare cu a cultului demonilor? 

Domnul i-a arătat lui Israel urmările cultivării legăturilor cu 
duhurile rele, în urâciunile cananiţilor; ei erau fără iubire firească, 
închinători la idoli, desfrânaţi, ucigaşi, având gânduri murdare şi 
purtări revoltătoare. Oamenii nu-şi cunosc propria lor inimă, deo- 
arece „inima este nespus de înşelătoare şi de deznădăjduit de rea“ 
(Ieremia 17, 9). Dar Dumnezeu înţelege tendinţele naturii stricate 
a omului. Pe timpuri, ca şi acum, Satana urmărea să aducă stări de 
lucruri favorabile răzvrătirii, pentru ca poporul lui Dumnezeu să 
se facă tot atât de nesuferit înaintea lui Dumnezeu ca şi canaaniţii. 
Vrăjmaşul sufletelor stă fără încetare la pândă pentru a trimite spre 
sufletul nostru torente nestăvilite de răutăţi, pentru că doreşte ca noi 
să fim distruşi şi osândiţi înaintea lui Dumnezeu. 

Satana voia cu tot dinadinsul să rămână stăpân peste Canaan; 
când acesta a fost făcut locuinţă pentru copiii lui Israel, iar Legea 
lui Dumnezeu a fost făcută legea ţării, el l-a urât pe Israel cu o ură 
plină de cruzime şi răutate şi a uneltit nimicirea lui. 

Prin mijlocirea duhurilor rele, au fost introduşi zei străini; iar 
din cauza abaterii, poporul ales a fost în cele din urmă alungat şi 
împrăştiat din ţara făgăduinţei. Satana se străduieşte să repete în 
zilele noastre istoria aceasta. Dumnezeu îi separă pe cei ai Săi de 
urâciunile lumii pentru ca ei să poată ţine Legea Sa. Din cauza 
aceasta, turbarea „pârâşului fraţilor noştri“ nu mai cunoaşte margini. 
„Diavolul s-a pogorât la voi, cuprins de o mânie mare, fiindcă ştie 
că are puţină vreme“ (Apocalipsa 12, 10.12). Adevăratul pământ al 
făgăduinţei ne stă chiar în faţă şi Satana e hotărât cu tot dinadinsul 
să-l nimicească pe poporul lui Dumnezeu şi să-l despartă cu totul de 
moştenirea sa. Îndemnul: „Vegheaţi şi rugaţi-vă, ca să nu cădeţi în 
ispită“ n-a fost niciodată mai necesar ca acum (Marcu 14, 38). 

Cuvântul lui Dumnezeu către vechiul Israel este spus şi poporului 
Său din zilele noastre: „Să nu vă duceţi la cei ce cheamă duhurile 
morţilor, nici la vrăjitori; să nu-i întrebaţi ca să nu vă spurcaţi cu ei“; 
„căci oricine face aceste lucruri este o urâciune înaintea Domnului“ 
(Leviticul 19, 31; Deuteronom 18, 21). 


Capitolul 68 — David la Ţiclag 


David şi oamenii lui nu luaseră parte la lupta dintre Saul şi 
filisteni, cu toate că au mers cu filistenii până pe câmpul de bătălie. 
Pe când cele două oştiri se pregăteau de luptă, fiul lui Isai se afla 
într-o mare încurcătură. Era de aşteptat ca el să lupte de partea 
filistenilor. Dacă în timpul ciocnirii şi-ar fi părăsit locul încredinţat şi 
s-ar fi retras din luptă, singur s-ar fi înfierat ca fiind nu numai laş, ci 
şi nerecunoscător şi trădător faţă de Achiş, care-l protejase şi avusese 
încredere în el. Un astfel de comportament i-ar fi acoperit numele 
de ruşine şi l-ar fi expus mâniei vrăjmaşilor lui, care erau mai de 
temut decât Saul. Cu toate acestea, nici pentru un moment nu putea 
consimţi să lupte împotriva lui Israel. Dacă ar fi făcut lucrul acesta, 
ar fi devenit un trădător faţă de ţara sa — vrăjmaş al lui Dumnezeu şi 
al poporului Său. Aceasta i-ar fi închis pentru veşnicie drumul spre 
tronul lui Israel; iar dacă Saul ar fi fost ucis în luptă, moartea lui ar 
fi fost pusă în seama lui David. 

David a fost nevoit să recunoască faptul că greşise. Mult mai bine 
ar fi fost să-şi caute adăpost în puternica fortăreață a lui Dumnezeu 
din munţi decât la vrăjmaşii declaraţi ai Domnului şi ai poporului 
Său. Dar Domnul, în marea Lui îndurare, n-a pedepsit greşeala 
servului Său, lăsându-l singur pradă necazului şi încurcăturilor; căci, 
cu toate că David, pierzându-și încrederea în puterea divină, se 
clătinase şi se depărtase de calea strictei sincerităţi, totuşi ţinta inimii 
sale era să fie credincios faţă de Dumnezeu. În timp ce Satana şi 
oastea lui erau preocupaţi să-l ajute pe vrăjmaşul lui Dumnezeu şi 
al lui Israel să plănuiască împotriva unui împărat care ÎL părăsise pe 
Dumnezeu, îngeri ai Domnului lucrau la eliberarea lui David din 
primejdia în care căzuse. Soli cereşti i-au influenţat pe domnitorii 
filistenilor făcându-i să protesteze împotriva prezenţei lui David şi a 
oştirii lui în mijlocul armatei, în lupta care le stătea înainte. 

„Ce caută evreii aceştia aici?“ au strigat domnitorii filistenilor, 
punându-l în încurcătură pe Achiş. Acesta, nedorind să se despartă 
de un aliat atât de important, a răspuns: „Acesta este David, slujitorul 

lui Saul, împăratul lui Israel. De mult este cu mine şi n-am găsit nici 
cel mai mic lucru de care să-l învinuiesc, de la venirea lui şi până în 
ziua de azi“. 

Dar domnitorii au cerut plini de mânie să se facă aşa cum cereau 
ei: „Trimite înapoi pe omul acesta, ca să se întoarcă la locul unde 
l-ai aşezat; să nu se pogoare cu noi pe câmpul de bătaie, ca să nu 
ne fie vrăjmaş în timpul luptei. Şi cum ar putea să se facă omul 
acesta plăcut stăpânului său decât cu capetele oamenilor noştri? Nu 
este acesta David pentru care cântau jucând: «Saul şi-a bătut miile 
lui, iar David zecile lui de mii?» Omorârea vestitului lor apărător 
şi biruinţa lui Israel cu acel prilej erau încă proaspete în memoria 
domnitorilor filistenilor. Ei nu credeau că David va lupta împotriva 
propriului său popor; iar dacă, în focul bătăliei, ar fi fost alături de ei, 
ar fi putut să le facă un rău mai mare filistenilor decât toată oştirea 
lui Saul. 

În felul acesta, Achiş a fost silit să cedeze şi, chemându-l pe 
David, îi spuse: „Viu este Domnul, că eşti un om curat la suflet, 
şi-mi place să te văd mergând şi venind cu mine în tabără, căci n-am 
găsit nimic rău în tine, de la venirea ta la mine până în ziua de azi; 
dar nu eşti pe placul domnitorilor. Întoarce-te dar şi mergi în pace, 
ca să nu faci nimic neplăcut înaintea domnitorilor filistenilor“. 

De teamă să nu-şi dezvăluie propriile sentimente, David a răs- 
puns: „Dar ce am făcut şi ce ai găsit în robul tău, de când sunt la tine 
până în ziua de azi, ca să nu merg să lupt împotriva domnului meu, 
împăratul?“ 

Răspunsul lui Achiş probabil că a produs un fior de ruşine în 
inima lui David, când s-a gândit cât de nevrednice de un serv al 
Domnului erau înşelăciunile prin care se înjosise. „Ştiu că eşti plăcut 
înaintea mea, ca un înger al lui Dumnezeu“, zise împăratul; „dar 
domnitorii filistenilor au zis: «Să nu se suie cu noi la luptă». Astfel, 
scoală-te dis-de-dimineaţă, tu şi slujitorii stăpânului tău, care au 
venit cu tine; sculaţi-vă dis-de-dimineaţă şi plecaţi de îndată ce se va 
lumina“. În felul acesta, cursa în care căzuse David a fost distrusă şi 
el a fost liber. 

După trei zile de drum, David şi ai lui, în număr de şase sute de 
bărbaţi, au ajuns la Țiclag, casa lor filisteană. Dar în faţa ochilor lor 
s-a înfăţişat o privelişte a pustiirii. Amaleciţii, profitând de absenţa 
lui David şi a oastei lui, s-au răzbunat pentru incursiunile acestora 

pe pământul lor. Ei surprinseseră cetatea neapărată şi, după ce au 
jefuit-o şi au ars-o, au plecat luând ca robi femeile şi copiii, împreună 
cu multă pradă. 

Amuţiţi de groază şi uimire, David şi oamenii lui au privit uluiți 
un timp în tăcere la ruinele înnegrite şi fumegânde. Apoi, pe măsură 
ce simțeau pustiirea grozavă ce avusese loc, ostaşii aceia deprinşi cu 
războaiele „au ridicat glasul şi au plâns până n-au mai putut plânge“. 

Şi, cu prilejul acesta, David a primit mustrarea pentru lipsa de 
credinţă care-l îndemnase să se stabilească în mijlocul filistenilor. 
Acum avea prilejul să-şi dea seama câtă siguranţă se poate găsi prin- 
tre vrăjmaşii lui Dumnezeu şi ai poporului Său. Tovarăşii lui David 
s-au întors împotriva lui, socotindu-l cauza nenorocirii. El provocase 
răzbunarea amaleciţilor, pentru că-i atacase; totuşi, simțindu-se în 
prea mare siguranţă în mijlocul vrăjmaşilor, lăsase cetatea nepăzită. 
Înnebuniţi de durere şi furie, soldaţii săi erau acum gata să ia măsuri 
disperate şi chiar l-au ameninţat pe comandantul lor că-l omoară cu 
pietre. 

David părea lipsit de orice ajutor pământesc. Tot ce-i era mai 
scump pe pământ îi fusese luat. Saul îl alungase din ţară; filistenii îl 
alungaseră din tabără; Amaleciţii îi jefuiseră cetatea; soțiile şi copiii 
lui fuseseră făcuţi prizonieri şi propriii săi prieteni de încredere se 
uniseră împotriva lui şi-l amenințau cu moartea. În ceasul acesta de 
mare strâmtorare, David, în loc să stăruiască în gândurile sale asupra 
acestor situaţii dureroase, a privit cu toată dragostea la Dumnezeu, 
căutând ajutor. El „s-a îmbărbătat, sprijinindu-se pe Domnul“. El 
şi-a reamintit viaţa sa din trecut. Când îl părăsise Domnul? Sufletul 
lui a fost înviorat, amintindu-și multele dovezi ale milei lui Dumne- 
zeu. Tovarăşii lui, prin nemulţumirea şi nerăbdarea lor, au făcut ca 
necazurile să fie de două ori mai dureroase; dar omul lui Dumnezeu, 
având motive de întristare mai mari, s-a purtat bărbăteşte. „Ori de 
câte ori mă tem, eu mă încred în Tine“, glăsuia inima lui (Psalmii 
56, 3). Cu toate că nici el nu putea să vadă vreo cale de a ieşi din 
necaz, Dumnezeu putea să vadă o astfel de cale şi urma să-i spună 
ce are de făcut. 

Trimiţând după preotul Abiatar, fiul lui Ahimelec, „David a în- 
trebat pe Domnul: «Să urmăresc oastea aceasta? O voi ajunge?» 
Domnul i-a răspuns: «Urmăreşte-o, căci o vei ajunge şi vei izbăvi 
totul»“ (1 Samuel 30, 8). 

La cuvintele acestea, a încetat agitația durerii şi a mâniei. David 
şi oştenii lui s-au ridicat îndată pentru a-l urmări pe vrăjmaşul care 
se îndepărta. Marşul lor a fost atât de rapid, încât, aproape de Gaza, 
două sute de oameni au fost nevoiţi să rămână din cauza oboselii 
excesive. Dar David şi ceilalţi patru sute au alergat mai departe, fără 
să se sperie de ceva. 

Înaintând, au dat peste un sclav egiptean, care părea că este pe 
moarte din cauza oboselii şi a foamei. După ce i s-a dat de mâncare 
şi de băut, şi-a venit iarăşi în fire şi au aflat că stăpânul lui amalecit, 
care făcea parte din oastea invadatoare, îl lăsase să moară. El a 
povestit cum se desfăşuraseră incursiunea şi jefuirea; apoi, primind 
asigurarea că nu va fi omorât şi că nu va fi dat în mâna stăpânului 
său, s-a învoit să călăuzească ceata lui David la tabăra vrăjmaşă. 

Când au ajuns la locul de unde se putea vedea tabăra, li s-a 
înfăţişat înaintea ochilor o scenă de chef şi beţie. Oastea biruitoare 
avea o mare petrecere. Amaleciţii erau risipiţi în tot ţinutul, mâncând, 
bând şi jucând în cinstea prăzii celei mari pe care o luaseră din 
ţara filistenilor şi din ţara lui Iuda. Şi s-a ordonat un atac imediat, 
urmăritorii aruncându-se cu furie asupra prăzii. Amaleciţii au fost 
surprinşi şi au intrat în panică. Lupta a durat toată noaptea aceea 
şi ziua următoare, până când aproape toată oastea vrăjmaşă a fost 
ucisă. Numai o ceată de patru sute de oameni, călărind pe cămile, a 
izbutit să scape. Cuvântul Domnului se împlinise. „David a scăpat 
astfel tot ce luaseră Amaleciţii şi a scăpat şi pe cele două neveste ale 
lui. Nu le-a lipsit nimeni, de la mic până la mare, nici fiu, nici fiică, 
nici un lucru din pradă, nimic din ce li se luase: David a adus înapoi 
totul.“ 

Când năvâălise pe teritoriul amaleciţilor, David ucisese cu sabia 
pe toţi locuitorii pe care-i întâlnise. 

Fără intervenţia lui Dumnezeu, Amaleciţii s-ar fi răzbunat, 
ucigându-i pe toţi cei luaţi din Țiclag. Ei s-au hotărât însă să cruţe 
viaţa prizonierilor, în dorinţa de a-şi spori onoarea triumfului, adu- 
când acasă un mare număr de prizonieri, şi pentru a-i vinde ca sclavi. 
În felul acesta, ei împliniseră involuntar şi inconştient planul lui 
Dumnezeu, păstrându-i pe prizonieri nevătămaţi, pentru a fi înapo- 
iaţi soţilor şi părinților lor. Toate puterile de pe pământ sunt sub 
controlul Celui Veşnic. Cârmuitorului celui mai puternic, ca şi per- 
secutorului celui mai sălbatic, El le spune: „Până aici să vii, să nu 

treci mai departe“ (lov 38, 11). Puterea lui Dumnezeu este continuu 
folosită pentru a acţiona împotriva slujitorilor răului. El lucrează 
fără încetare în mijlocul oamenilor, nu pentru nimicirea lor, ci pentru 
îndreptarea şi susţinerea lor. 

Biruitorii au pornit foarte bucuroşi spre casă. Ajungând la tova- 
răşii lor care rămăseseră în urmă, cei mai egoişti şi mai nesupuşi 
dintre cei patru sute stăruiau ca aceia care nu luaseră parte la luptă 
să nu aibă nici o parte din pradă; că ar fi fost de ajuns pentru ei ca 
fiecare să-şi ia înapoi soţia şi copiii. Dar David n-a îngăduit un astfel 
de aranjament. „Să nu faceţi aşa, fraţilor“, a zis el, „cu ce ne-a dat 
Domnul... Partea trebuie să fie aceeaşi atât pentru cel ce s-a coborât 
pe câmpul de bătaie, cât şi pentru cel ce a rămas la calabalâcuri: s-o 
împărţim deopotrivă“. Aşa s-a şi făcut şi, de atunci, a rămas o lege 
în Israel, ca toţi aceia care au luat parte în chip vrednic de cinste la 
o campanie militară să primească aceeaşi măsură din pradă ca cei 
care au luptat efectiv. 

În afară de reintrarea în posesia bunurilor luate de la Ţiclag, 
David şi ai săi au capturat mari turme şi cirezi ale amaleciţilor. 
Acestea au fost numite „prada lui David“; iar după revenirea în 
Ţiclag, el a trimis din prada acestor daruri bătrânilor din seminţia 
sa, Iuda, ţinând cont de toţi aceia care fuseseră buni faţă de el şi de 
tovarăşii săi pe vremea când fuseseră constrânşi să fugă din loc în 
loc pentru a-şi scăpa viaţa. Bunătatea şi simpatia lor, atât de scumpe 
pentru fugarul urmărit, au fost astfel recunoscute cu mulţumire. 

Era a treia zi de când David şi luptătorii săi se întorseseră la 
Ţiclag. În timp ce lucrau pentru a-şi reface casele distruse, aşteptau 
cu inima îngrijorată veşti despre lupta care ştiau că se dăduse între 
Israel şi filisteni. Deodată un sol intră în cetate, „cu hainele sfâşiate 
şi cu capul presărat cu ţărână“ (vezi 2 Samuel 1, 2-16). El a fost 
imediat dus înaintea lui David, în faţa căruia s-a plecat cu respect, 
ca înaintea unui domn puternic, a cărui bunăvoință o cerea. Nerăb- 
dător, David a întrebat despre felul în care a decurs lupta. Fugarul a 
început să povestească cum fusese înfrânt şi ucis Saul şi cum murise 
Ionatan. Dar el a mers mai departe şi a relatat mai mult decât simpla 
desfăşurare a faptelor. Închipuindu-şi că David nutrea vrăjmăşie faţă 
de persecutorul lui neobosit, desigur că străinul nădăjduia să câştige 
onoare dacă s-ar fi înfăţişat ca fiind cel care-l omorâse pe împărat. 
Ca o laudă de sine, omul a povestit în continuare că, în decursul 

luptei, el a dat peste împăratul lui Israel care era rănit şi încolţit 
de vrăjmaşii lui şi că, la cererea acestuia, l-a omorât. Coroana de 
pe capul lui şi brăţările de aur de la mâini i le adusese lui David. 
Fără îndoială că aştepta ca veştile acestea să fie primite cu explozii 
de bucurie şi să i se dea o răsplată bogată pentru partea pe care o 
săvârşise. 

Dar „David şi-a apucat hainele şi le-a sfâşiat, şi toți oamenii care 
erau lângă el au făcut acelaşi lucru. Au jelit, au plâns şi au postit 
până seara de durere pentru Saul, pentru fiul său Ionatan, pentru 
poporul Domnului, fiindcă fuseseră tăiaţi cu sabia“. 

După ce a trecut prima impresie zguduitoare, produsă de vestea 
îngrozitoare, gândurile lui David s-au întors la solul străin şi la crima 
de care era vinovat, potrivit propriilor cuvinte: „De unde eşti?“ Iar el 
a răspuns: „Sunt fiul unui străin, al unui amalecit“. David a zis: „Cum 
nu ţi-a fost frică să pui mâna pe unsul Domnului şi să-l omori?“ De 
două ori îl avusese David pe Saul în mâna sa; dar, de câte ori fusese 
îndemnat să-l ucidă, el refuzase să ridice mâna împotriva aceluia 
care fusese consacrat, după porunca lui Dumnezeu, să cârmuiască 
peste Israel. Cu toate acestea, amalecitul nu se temea să se laude că îl 
ucisese pe împăratul lui Israel. El se acuzase de o crimă vrednică de 
moarte şi pedeapsa a fost dată fără întârziere. David a spus: „Sângele 
tău să cadă asupra capului tău, căci gura ta a mărturisit împotriva ta, 
fiindcă ai zis: «Am omorât pe unsul Domnului!» 

Durerea lui David pricinuită de moartea lui Saul era sinceră şi 
adâncă, făcând dovada generozităţii unei naturi nobile. El n-a tresăl- 
tat din cauza căderii inamicului său. Piedica ce-i oprea urcarea pe 
tronul lui Israel fusese înlăturată, dar el nu se bucura de faptul acesta. 
Moartea făcuse să se şteargă amintirea neîncrederii şi cruzimii lui 
Saul şi acum nimic nu-i mai venea în minte din viaţa lui decât ce era 
nobil şi impunător. Numele lui Saul era legat de acela al lui Ionatan, 
a cărui prietenie fusese atât de sinceră şi neegoistă. 

Cântarea prin care David şi-a exprimat sentimentele inimii a 
ajuns o comoară a naţiunii sale şi a poporului lui Dumnezeu din 
toate veacurile următoare: 


„Fala ta, Israele, zace ucisă pe dealurile tale! 
Cum au căzut vitejii! 
Nu spuneţi lucrul acesta în Gat, 

Nu răspândiţi vestea aceasta 
În ulițele Ascalonului, 
Ca să nu se bucure fetele filistenilor, 
Ca să nu se laude fetele celor netăiaţi împrejur. 
Munţi din Ghilboa! 
Nici rouă, nici ploaie să nu cadă peste voi! 
Să nu fie pe voi nici câmpii care să dea pârgă 
Pentru darurile de mâncare! 
Căci acolo au fost aruncate scuturile vitejilor, 
Scutul lui Saul, ca şi când 
N-ar fi fost uns cu untdelemn. 
De la sângele celor răniţi, 
De la grăsimea celor mai voinici, 
Arcul lui Ionatan nu da înapoi niciodată, 
Şi sabia lui Saul nu se învârtea niciodată în vânt. 
Saul şi Ionatan, care s-au plăcut 
Şi s-au iubit în timpul vieţii lor 
N-au fost despărțiți nici la moarte; 
Erau mai uşori decât vulturii. 
Mai tari decât leii. 
Fiicele lui Israel! plângeţi pe Saul, 
Care vă îmbrăca cu stacojiu şi alte podoabe, 
Care vă punea găteli de aur pe hainele voastre! 
Cum au căzut vitejii în mijlocul luptei! 
Cum a murit lonatan pe dealurile tale! 
Mă doare după tine, frate lonatane! 
Tu erai plăcerea mea; 
Dragostea ta pentru mine era minunată: 
Mai presus de dragostea femeiască. 
Cum au căzut vitejii! 
Cum li s-au pierdut armele!“ 


(2 Samuel 1, 19-27). 

Moartea lui Saul a înlăturat toate primejdiile care făcuseră din 
David un exilat. Calea pentru a se întoarce în ţara sa era acum des- 
chisă. După trecerea zilelor de doliu după Saul şi Ionatan, „David 
a întrebat pe Domnul: «Să mă sui în vreuna din cetăţile lui Iuda?» 
Domnul i-a răspuns: «Suie-te». David a întrebat: «Unde să mă sui?» 
Şi Domnul i-a răspuns: «La Hebron». Hebronul era situat la apro- 
ximativ treizeci de kilometri nord de Beer-Şeba şi cam la mijlocul 
distanţei dintre cetatea aceasta şi viitoarea aşezare a Ierusalimului. 
Înainte se numise Chiriat-Arba, cetatea lui Arba, tatăl lui Anac. Mai 
târziu, s-a numit Mamre, aici aflându-se locul de înmormântare a 
patriarhilor, „peştera de la Macpela“. Hebronul fusese partea de 
moştenire a lui Caleb, iar acum era cetatea cea mai de frunte din 
Iuda. Era situat într-o vale înconjurată de un ţinut deluros fertil şi 
de câmpii roditoare. Cele mai frumoase vii ale Palestinei se aflau 
în împrejurimile lui, precum şi numeroase livezi de măslini şi pomi 
fructiferi. 

David şi tovarăşii lui s-au pregătit îndată să asculte de îndru- 
mările primite de la Dumnezeu. Cei şase sute de oameni înarmaţi, 
împreună cu soțiile şi copiii lor, turmele şi cirezile lor, au pornit 
curând către Hebron. Când caravana a intrat în cetate, bărbații lui 
Tuda se pregăteau să-l salute pe David ca viitor împărat al lui Israel. 
Îndată s-au luat măsuri pentru încoronarea lui. „Au uns acolo pe 
David ca împărat peste casa lui Iuda“. Dar nu s-a făcut nici un efort 
pentru a impune cu forţa autoritatea lui asupra celorlalte seminţii. 

Unul din cele dintâi acte ale monarhului proaspăt încoronat a 
fost acela de a-şi exprima sentimentele de duioasă atenţie faţă de 
memoria lui Saul şi a lui Ionatan. La auzirea veştii despre fapta de 
vitejie a bărbaţilor din Iabes-Galaad, care salvaseră trupurile condu- 
cătorilor căzuţi în luptă şi care le făcuseră o înmormântare onorabilă, 
David a trimis o delegaţie la Iabes cu solia: „Binecuvântaţi să fiţi de 
Domnul, fiindcă aţi arătat astfel bunăvoință faţă de Saul, stăpânul 
vostru, şi l-aţi îngropat! Şi acum, Domnul să vă arate bunătate şi 

credincioşie! Vă voi face şi eu bine, pentru că v-aţi purtat astfel“. 
Totodată, a anunţat urcarea lui pe tronul lui Iuda şi i-a îndemnat la 
credincioşie pe aceia care se dovediseră atât de devotați. 

Filistenii nu s-au opus acţiunii întreprinse de Iuda de a-l unge 
împărat pe David. Se împrieteniseră cu el în timpul exilului pentru 
a aduce prejudicii şi slăbiciune împărăției lui Saul, iar acum nădăj- 
duiau că datorită prieteniei arătate lui David creşterea puterii lui va 
fi în cele din urmă în folosul lor. Dar domnia lui David nu urma să 
fie lipsită de necazuri. O dată cu încoronarea a început tristul raport 
al conspirației şi revoltei. David nu stătea pe un tron de uzurpator; 
Dumnezeu îl alesese să fie împărat al lui Israel şi nu se manifes- 
tase nici neîncredere, nici opunere. Dar de-abia fusese recunoscută 
autoritatea lui de oamenii lui Iuda, când, prin influenţa lui Abner, 
Iş-Boşet, fiul lui Saul, a fost proclamat împărat şi aşezat pe un tron 
rival în Israel. 

Iş-Boşet era doar un slab şi incapabil reprezentant al casei lui 
Saul, în timp ce David era în mod excepţional calificat să poarte 
răspunderile împărăției. Abner, agentul principal în ridicarea lui 
Iş-Boşet la puterea împărătească, fusese comandantul principal al 
oştirii lui Saul şi era cel mai distins bărbat din Israel. Abner ştia că 
David fusese rânduit de Domnul pentru tronul lui Israel, dar, pentru 
că îl urmărise şi-l persecutase atâta vreme, nu era dispus ca fiul lui 
Isai să-i urmeze la tron lui Saul. 

Împrejurările în care Abner fusese aşezat au servit dezvoltării 
adevăratului său caracter şi pentru a-l arăta ca fiind un om ambițios 
şi lipsit de principii. El fusese intim legat cu Saul şi influenţat de 
spiritul împăratului să-l dispreţuiască pe omul pe care Dumnezeu îl 
alesese să domnească peste Israel. Ura lui sporise de când David îi 
adresase o aspră dojană cu prilejul luării ulciorului cu apă şi suliţei 
de lângă Saul, în timp ce acesta dormea în tabără. El îşi amintea cum 
strigase David în auzul împăratului şi al poporului lui Israel: „Oare 
nu eşti tu bărbat? Şi cine este ca tine în Israel? Pentru ce n-ai păzit 
pe împărat, stăpânul tău? ... Ce ai făcut tu nu este bine. 

Viu este Domnul, că sunteţi vrednici de moarte, că n-aţi vegheat 
asupra stăpânului vostru, asupra unsului Domnului“ (| Samuel 26, 
15.16). Mustrarea aceasta mocnise în pieptul lui şi s-a hotărât să-şi 
realizeze planul de răzbunare şi să dea naştere la dezbinare în Israel, 
acţiune prin care căuta să se înalțe pe sine însuşi. S-a folosit de repre- 

zentantul fostei împărăţii pentru a-şi realiza propriile sale ambiţii şi 
scopuri egoiste. El ştia că poporul îl iubea pe Ionatan. Amintirea lui 
era scumpă pentru toţi, iar campaniile de la început, pline de succes, 
ale lui Saul nu fuseseră uitate de oştire. Cu o stăruinţă vrednică de 
o cauză mai bună, acest conducător răzvrătit a mers mai departe 
pentru a-şi realiza planurile. 

Mahanaim, de cealaltă parte a Iordanului, a fost ales ca reşedinţă 
împărătească, întrucât oferea cea mai mare siguranţă în ceea ce 
priveşte atacul fie din partea lui David, fie din partea filistenilor. 
Aici a avut loc încoronarea lui Iş-Boşet. Domnia lui a fost primită 
mai întâi de seminţiile de la răsărit de Iordan şi în cele din urmă 
a fost extinsă asupra întregului Israel, în afară de Iuda. Timp de 
doi ani, fiul lui Saul s-a bucurat de onoruri în capitala izolată. Dar 
Abner, dorind să-şi întindă puterea peste tot Israelul, s-a pregătit de 
un război agresiv. „Războiul a ţinut mult între casa lui Saul şi casa 
lui David. David era tot mai tare, şi casa lui Saul mergea slăbind“. 

În cele din urmă, trădarea a răsturnat tronul pe care îl înălţaseră 
răutatea şi ambiția. Abner, mâniat pe slabul şi incapabilul Iş- Boşet, a 
dezertat şi şi-a oferit serviciile lui David pentru a aduce de partea sa 
toate seminţiile lui Israel. Propunerile lui au fost primite de împărat 
şi — în cinste — 1 s-a dat drumul să plece pentru a-şi aduce planul la 
îndeplinire. Dar primirea frumoasă ce i s-a făcut unui războinic atât 
de viteaz şi vestit a trezit invidia lui Ioab, căpetenia oştirii lui David. 
Exista între Abner şi Ioab o duşmănie veche, întrucât cel dintâi îl 
omorâse pe Asael, fratele lui Ioab, în timpul războiului dintre Israel 
şi Iuda. Acum Ioab, văzând un prilej de a răzbuna moartea fratelui 
său şi de a se dispensa de un viitor rival, a folosit ocazia de a-l pândi 
şi ucide pe Abner. 

Auzind de atacul mişelesc, David a exclamat: „Nevinovat sunt eu 
şi împărăţia mea pe vecie, înaintea Domnului, de sângele lui Abner, 
fiul lui Ner. Sângele acesta să cadă asupra lui Ioab şi asupra întregii 
case a tatălui său“. Având în vedere starea tulbure a împărăției, 
cum şi puterea şi poziţia ucigaşului — fratele lui Ioab, Abişai, fiind 
strâns unit cu el — David nu a putut să pedepsească crima, aşa 
cum ar fi trebuit, dar şi-a manifestat în public dezaprobarea faţă 
de fapta sângeroasă. Înmormântarea lui Abner a fost însoţită de 
onoruri publice. Oastea, cu Ioab în frunte, a fost chemată să ia parte 
la serviciile funebre cu hainele sfâşiate şi îmbrăcaţi în sac. Împăratul 

şi-a manifestat durerea, postind în ziua înmormântării. El mergea 
imediat după carul mortuar, ca şi cum ar fi fost cel dintâi dintre cei 
ce poartă doliul; iar la mormânt a rostit o cuvântare de jale care 
era o mustrare aspră adusă ucigaşilor. Împăratul a făcut următoarea 
cântare de jale pentru Abner: 


„Să moară Abner cum moare un mişel? 
N-aveai nici mâinile legate, 
Nici picioarele puse în lanţuri 


Ai căzut cum cade cineva înaintea celor răi!“ Mărinimoasa re- 
cunoaştere din partea lui David a aceluia care îi fusese vrăjmaşul 
cel mai aprig a câştigat încrederea şi admiraţia întregului Israel. 
„Lucrul acesta a fost cunoscut şi plăcut la tot poporul; toţi au găsit 
că era bine ce făcuse împăratul. Tot poporul şi tot Israelul au înţe- 
les în ziua aceea că Abner, fiul lui Ner, nu fusese ucis din porunca 
împăratului.“ În cercul particular al sfetnicilor şi slujitorilor săi de 
încredere, împăratul a vorbit despre crimă şi, recunoscând faptul că-i 
este cu neputinţă să-l pedepsească pe criminal aşa cum ar fi dorit, 
a mărturisit că îl lasă în seama dreptăţii lui Dumnezeu: „Nu știți 
că o căpetenie, un om mare, a căzut astăzi în Israel? Eu sunt încă 
slab, măcar că am primit ungerea împărătească; şi oamenii aceştia, 
fini ţeruiei, sunt prea puternici pentru mine. Domnul să răsplătească 
după răutatea lui celui ce a făcut răul!“ 

Abner fusese sincer în ofertele şi expunerile lui faţă de David, 
cu toate că motivele lui erau josnice şi egoiste. El se împotrivise cu 
insistenţă împăratului rânduit de Dumnezeu, nădăjduind să-şi asigure 
pentru sine onoarea. Ceea ce îl făcuse să lepede cauza pe care o 
servise un timp atât de îndelungat era supărarea, mândria lezată şi 
pasiunea; iar prin dezertarea sa în favoarea lui David, nădăjduia să i 
se dea locul cel mai important în slujba acestuia. Dacă ar fi izbutit în 
planurile lui, marea lui influenţă şi lipsa de evlavie ar fi primejduit 
tronul lui David, cum şi pacea şi bunăstarea naţiunii. 

„Când a auzit fiul lui Saul că Abner a murit la Hebron, mâinile 
i-au rămas fără putere, şi tot Israelul s-a înspăimântat.“ Era 

lucru uşor de înţeles că împărăţia nu putea fi păstrată mai departe. 
În curând, un alt act de trădare a desăvârşit căderea puterii care 
pierea. Iş-Boşet a fost omorât în chip mişelesc de doi dintre căpitanii 

săi de oştire. Aceştia i-au tăiat capul şi au alergat cu el la împăratul 
lui Iuda, nădăjduind că vor primi răsplată. 

Ei s-au înfățișat înaintea lui David, mărturisind înspăimântătoa- 
rea lor crimă: „lată capul lui Iş-Boşet, fiul lui Saul, vrăjmaşul tău 
care voia să-ţi ia viaţa; Domnul răzbună azi pe împărat, domnul meu, 
împotriva lui Saul şi împotriva neamului lui“. Dar David, al cărui 
tron fusese statornicit de Dumnezeu şi pe care Dumnezeu îl scăpase 
de vrăjmaşii lui, nu dorea sprijinul trădării pentru a-şi consolida 
puterea. El le-a povestit acestor ucigaşi ce soartă îl lovise pe acela 
care se lăudase că l-a ucis pe Saul. „Şi când“, a adăugat el, „nişte răi 
au ucis pe un om nevinovat în casa lui şi în patul lui, cu cât mai mult 
îl voi cere sângele din mâinile voastre şi vă voi nimici de pe pământ. 
Şi David a poruncit oamenilor lui să-i omoare.... Au luat apoi capul 
lui Iş-Boşet şi l-au îngropat în mormântul lui Abner, la Hebron“. 

După moartea lui Iş-Boşet, dorinţa unanimă a conducătorilor lui 
Israel a fost ca David să fie împărat peste toate seminţiile. „Toate 
seminţiile au venit la David, în Hebron, şi au zis: «Iată că noi suntem 
os din oasele tale şi carne din carnea ta». Ei au declarat: „Tu 
povăţuiai şi strângeai pe Israel. Domnul ţi-a zis: «Tu vei paşte pe 
poporul Meu Israel, şi vei fi căpetenia lui Israel». Astfel toţi bătrânii 
lui Israel au venit la împărat în Hebron, şi împăratul David a făcut 
legământ cu ei la Hebron, înaintea Domnului“. În felul acesta, prin 
providenţa divină, s-a deschis calea ca el să vină la tron. El nu avea 
de mulţumit ambiţii personale, deoarece nu căutase onoarea la care 
ajunsese. 

Peste opt mii de urmaşi ai lui Aaron şi leviţi îl aşteptau pe 
David. Schimbarea produsă în sentimentele poporului era temeinică 
şi hotărâtă. Revoluţia era liniştită şi demnă, corespunzătoare cu 
lucrarea cea mare pe care o săvârşeau. Aproape de jumătate de 
milion de oameni, foşti supuşi ai lui Saul, s-au strâns la Hebron şi în 
împrejurimi. Dealurile şi văile erau un furnicar de lume. Se stabilise 
timpul încoronării. Omul care fusese alungat de la curtea lui Saul, 
care fugise prin munţi, dealuri şi peşteri pentru a-şi scăpa viaţa, 
stătea în faţa clipei când urma să primească cea mai mare onoare pe 
care o poate primi omul de la semenii săi. Preoţii şi conducătorii, 
îmbrăcaţi în hainele sfintei lor slujbe, ofiţerii şi ostaşii cu suliţele 
şi coifurile scânteind, cum şi străini de la mari depărtări aşteptau 
să fie martori la încoronarea împăratului ales. David era îmbrăcat 

cu haina împărătească. Uleiul sfânt a fost turnat pe fruntea lui de 
către marele preot, deoarece ungerea din partea lui Samuel fusese 
profetică, arătând spre aceea care urma să aibă loc la consacrarea 
împăratului. Timpul venise şi, printr-un ritual solemn, David a fost 
consacrat în slujba de locţiitor al lui Dumnezeu. Sceptrul i-a fost pus 
în mână. Legământul dreptei lui domnii a fost scris, iar poporul a 
depus jurământul de credinţă. Coroana a fost aşezată pe fruntea lui, 
act cu care ceremonia solemnă se termina. Israel avea un împărat 
rânduit de Dumnezeu. Acela care aşteptase cu răbdare ca Domnul 
să lucreze vedea acum împlinită făgăduinţa lui Dumnezeu. „David 
ajungea tot mai mare, şi Domnul, Dumnezeul oştirilor, era cu el“ (2 
Samuel 5, 10). 

Îndată ce a fost aşezat pe tronul lui Israel, David a început să 
caute un loc mai potrivit pentru capitala regatului său. La treizeci 
de kilometri depărtare de Hebron, a fost ales un loc pentru a se 
aşeza acolo viitoarea capitală a împărăției. Înainte ca Iosua să treacă 
cu oştile lui Israel peste Iordan, acest loc fusese numit Salem. În 
apropiere de locul acesta, Avraam îşi dovedise credincioşia faţă de 
Dumnezeu. Cu opt sute de ani înainte de încoronarea lui David, aici 
fusese locuinţa lui Melhisedec, preot al Dumnezeului Celui Prea 
Înalt. Avea o poziţie centrală şi era aşezat la altitudine mai înaltă, 
fiind protejat de un lanţ muntos de jur împrejur. Fiind la graniţa 
dintre Beniamin şi Iuda, era în imediata apropiere de Efraim şi se 
putea ajunge uşor aici şi din celelalte seminţii. 

Pentru ca să fie stăpâni pe localitatea aceasta, a trebuit ca evreii 
să îndepărteze o rămăşiţă a canaaniţilor, care deţineau o poziţie 
fortificată pe munţii Sion şi Moria. Cetăţuia aceasta se numea lebus, 
iar locuitorii erau cunoscuţi ca iebusiţi. Timp de sute de ani, lebusul 
fusese socotit imposibil de cucerit; dar a fost asediat şi cucerit de 
evrei sub comanda lui Ioab care, ca răsplată a vitejiei sale, a fost 
făcut căpetenia oştirii lui Israel. lebusul a devenit acum capitală 
naţională, iar numele lui păgân a fost schimbat în Ierusalim. 

Hiram, domnitorul bogatei cetăţi Tir, de pe ţărmul Mării Medi- 
terane, a căutat acum alianţa cu împăratul lui Israel şi l-a ajutat pe 
David să-şi clădească un palat în Ierusalim. Au fost trimişi de la Tir 
reprezentanţi însoţiţi de arhitecţi şi meseriaşi, cum şi coloane lungi 
de care încărcate cu lemn scump de cedru şi alte materiale de preţ. 

Puterea crescândă a israeliților prin unirea lor sub domnia lui 
David, cucerirea cetăţii lebus, cum şi alianţa cu Hiram, domnitorul 
Tirului, au trezit vrăjmăşia filistenilor, care au invadat din nou ţara 
cu o oaste puternică, întinzându-se în valea Refaim, la o foarte mică 
depărtare de Ierusalim. David se retrăsese cu oamenii lui în cetăţuia 
Sionului pentru a aştepta îndrumare de la Dumnezeu. David L-a 
întrebat pe Domnul: „Să mă sui împotriva filistenilor? Îi vei da în 

mâinile mele?“ Şi Domnul i-a zis lui David: „Suie-te, căci voi da pe 
filisteni în mâinile tale.“ (2 Samuel 5, 17-25). 

David s-a aruncat îndată asupra inamicului, l-a înfrânt şi l-a 
zdrobit, luându-i idolii pe care-i adusese pentru a-şi asigura biruinţa. 
Înfuriaţi de umilinţa înfrângerii, filistenii au adunat o oaste şi mai 
mare şi s-au întors la luptă. Şi din nou „s-au răspândit în valea 
Refaim“. Din nou David L-a căutat pe Domnul şi Marele „Eu Sunt“ 
a luat conducerea oştirii lui Israel. 

Dumnezeu l-a îndrumat pe David spunând: „Să nu te sui; ci ia-i 
pe la spate, şi mergi asupra lor în dreptul duzilor. Când vei auzi un 
vuiet de paşi în vârful duzilor să te grăbeşti, căci Domnul merge 
înaintea ta, ca să baţi oștirea filistenilor.“ Dacă, asemenea lui Saul, 
David şi-ar fi ales propria sa cale, n-ar fi izbutit. Dar el a făcut aşa 
cum îi poruncise Domnul şi „oastea filistenilor a fost bătută de la 
Gabaon până la Ghezer. Faima lui David s-a răspândit în toată ţara, 
şi Domnul l-a făcut de temut pentru toate neamurile“ (1 Cronici 14, 
16.17). 

Acum, după ce şi-a întărit bine tronul şi a scăpat de invaziile 
vrăjmaşilor din afară, David a trecut la realizarea unui plan plăcut 
lui, şi anume să aducă chivotul lui Dumnezeu la Ierusalim. Mult timp 
chivotul rămăsese la Chiriat-learim, la vreo cincisprezece kilometri 
depărtare; dar era momentul potrivit ca cetatea care servea drept 
capitală a naţiunii să fie onorată cu semnele prezenţei divine. 

David a invitat treizeci de mii de oameni aleşi ai lui Israel, 
deoarece avea de gând să facă din ocazia aceasta o privelişte de 
mare bucurie şi de impunătoare solemnitate. Oamenii au răspuns 
voios invitaţiei. Marele preot împreună cu fraţii lui de slujbă sfântă, 
domnii şi conducătorii seminţiilor s-au adunat la Chiriat-learim. 
David ardea de zel sfânt. Chivotul a fost scos din casa lui Abinadab 
şi aşezat într-un car nou, tras de boi, iar cei doi fii ai săi însoțeau 
carul. 

Bărbaţi lui Israel îl urmau strigând de bucurie şi cântând cântece 
de preamărire, o mulţime de glasuri unindu-se cu melodia instru- 
mentelor; „David şi toată casa lui Israel cântau înaintea Domnului ... 
cu harpe, cu lăute, cu timpane, cu fluiere şi cu ţimbale“ (2 Samuel 
6, 5). De mult timp nu mai văzuse Israel aşa privelişte de triumf. 
Cu solemnă bucurie, marea procesiune mergea pe drumul ce ducea 
peste văi şi dealuri, către cetatea sfântă. 

Dar „când au ajuns la aria lui Nacon, Uza a întins mâna spre 
chivotul lui Dumnezeu şi l-a apucat, pentru că erau să-l răstoarne 
boii. Domnul S-a aprins de mânie împotriva lui Uza, şi Dumnezeu 
l-a lovit pe loc pentru păcatul lui, şi a murit acolo lângă chivotul lui 
Dumnezeu.“ O groază subită a apucat mulţimea bucuroasă. David 
a rămas înmărmurit şi s-a temut grozav, în inima lui contestând 
dreptatea lui Dumnezeu. El a căutat să onoreze chivotul ca simbol 
al prezenţei divine. Pentru ce, dar, a fost trimisă această pedeapsă 
grozavă pentru a schimba momentele acelea de bucurie în prilej 
de durere şi doliu? Părându-i-se primejdios a păstra chivotul în 
apropierea sa, David s-a hotărât să-l lase acolo unde se afla. S-a găsit 
un loc potrivit pentru el în apropiere, în casa lui Obed-Edom din 
Gat. 

Soarta lui Uza a fost o pedeapsă divină pentru călcarea celei mai 
clare porunci. Prin Moise, Domnul dăduse îndrumări speciale cu 
privire la transportarea chivotului. Numai preoții, urmaşii lui Aaron, 
puteau să-l atingă sau să-l privească când era descoperit. Îndrumările 
divine spuneau astfel: „Fiii lui Chehat să vină la pornirea taberei ca 
să le ducă; dar să nu se atingă de lucrurile sfinte ca să nu moară“ 
(Numeri 4, 15). Preoţii trebuia să acopere mai întâi chivotul şi abia 
după aceea trebuia să vină chehatiţii să-l ridice, apucând drugii 
aşezaţi în inelele de pe laturile chivotului care nu trebuia să fie scoşi 
niciodată. Gherşoniţilor şi merariţilor, care aveau grija covoarelor, 
scândurilor şi stâlpilor, li se dăduseră de către Moise care şi boi 
pentru transportarea lucrurilor încredințate lor. „Dar n-a dat nici 
unul fiilor lui Chehat pentru că după cum cereau slujbele lor, ei 
trebuia să ducă lucrurile sfinte pe umeri“ (Numeri 7, 9). Iată dar 
că în transportarea chivotului de la Chiriat-learim s-a dovedit o 
nesocotire directă şi de neiertat faţă de îndrumările Domnului. 

David şi poporul său se adunaseră pentru a înfăptui o lucrare 
sfântă şi se devotaseră cu inima voioasă şi binevoitoare; dar Domnul 
nu putea să primească slujba aceasta, întrucât nu era săvârşită după 
îndrumările Lui. Filistenii, care nu cunoşteau Legea lui Dumnezeu, 
aşezaseră chivotul într-un car când l-au trimis înapoi la Israel, iar 
Domnul a primit osteneala lor. Dar izraeliţii erau în posesia declara- 
tiei lămurite a voinţei lui Dumnezeu în toate problemele acestea, iar 
neglijarea acestor instrucţiuni din partea lor era dezonorantă pentru 
Dumnezeu. Asupra lui Uza zăcea marea vinovăţie a încumetării. 

Călcarea Legii lui Dumnezeu micşorase simţământul lui cu privire 
la sfinţenia ei şi, fiind plin de păcate nemărturisite, se încumetase să 
atingă simbolul prezenţei lui Dumnezeu, desconsiderând porunca 
divină. Dumnezeu nu poate primi o ascultare parţială, nu poate primi 
un fel neglijent de tratare a poruncilor Sale. Prin pedepsirea lui Uza, 
El dorea să imprime în mintea tuturor israeliților importanţa unei 
stricte ascultări de cerinţele Sale. În felul acesta, moartea acelui 
singur om, ducând tot poporul la pocăință, putea să evite necesitatea 
pedepsirii multor mii. 

Dându-şi seama că însăşi inima sa nu stătea în totul bine faţă de 
Dumnezeu şi, văzând lovitura dată lui Uza, David s-a temut de chivot 
ca nu cumva vreun păcat de-al său să atragă pedeapsa. Dar Obed- 
Edom, cu toate că se bucura cu îngrijorare, a salutat simbolul sfânt 
ca pe o garanţie a bunăvoinţei lui Dumnezeu faţă de cel ascultător. 
Tot Israelul avea acum atenţia îndreptată către Obed-Edom din Gat 
şi casa lui; toţi aşteptau să vadă ce are să se întâmple cu el. „Şi 
Domnul a binecuvântat pe Obed-Edom şi toată casa lui“. 

Asupra lui David, mustrarea divină şi-a împlinit lucrarea. El a 
fost făcut să-şi dea seama, ca niciodată mai înainte, de sfinţenia Legii 
lui Dumnezeu şi de nevoia unei stricte ascultări. Favoarea arătată 
casei lui Obed-Edom l-a determinat din nou pe David să creadă că 
prezenţa chivotului ar putea aduce o binecuvântare pentru sine şi 
pentru poporul său. 

După trei luni, s-a hotărât să facă o nouă încercare de a muta 
chivotul, dar acum a fost foarte atent ca să îndeplinească în toate 
amănuntele îndrumările Domnului. Din nou au fost invitaţi toţi 
bărbaţii de seamă ai naţiunii şi o mare adunare s-a strâns în jurul 
locuinţei lui Obed-Edom. Cu o pioasă grijă, chivotul a fost acum 
aşezat pe umerii bărbaţilor rânduiţi de Dumnezeu, mulţimea s-a 
aşezat în rânduri ordonate şi, cu inima tremurândă, marea procesiune 
a pornit iarăşi la drum. La fiecare şase paşi, trâmbiţa anunţa oprirea. 
După îndrumările date de David, se aduceau ca jertfă boi şi viței 
îngrăşaţi. Bucuria luă acum locul îngrijorării şi groazei. Împăratul 
renunţase la hainele sale împărăteşti şi se îmbrăcase într-un efod 
simplu de in, aşa cum purtau preoţii. Făcând acest lucru, el nu îşi 
atribuia funcţii preoțești, căci efodul era uneori purtat şi de alte 
persoane decât preoţii. Dar la serviciul acesta dorea să se aşeze, 
înaintea lui Dumnezeu, pe treaptă de egalitate cu supuşii săi. În ziua 

aceea, închinarea trebuia să-l fie acordată doar lui Dumnezeu. El 
trebuia să fie singurul subiect al adorării. 

Din nou pornea lunga coloană, iar muzica harpelor, alăutelor, 
trâmbiţelor şi timpanelor se înălța spre cer împreună cu melodia 
multor glasuri. „David juca din răsputeri înaintea Domnului“, în 
bucuria lui, ţinând tactul cântecului. 

Dansul lui David, în bucuria lui plină de evlavie, înaintea lui 
Dumnezeu a fost dat ca exemplu de către iubitorii de petreceri, ca 
îndreptăţire a dansului modern; dar argumente de felul acesta nu se 
pot susţine. În zilele noastre, dansul e însoţit de nebunii şi petreceri 
nocturne. Sănătatea şi moralitatea sunt sacrificate iubirii de petreceri. 
În mijlocul celor ce frecventează sălile de bal, Dumnezeu nu este un 
obiect al cugetării şi al respectului; lor li s-ar părea că nu se cade ca 
la adunările lor să se facă rugăciuni şi să se cânte cântări de laudă. 
Proba aceasta trebuie să fie hotărâtoare. 

Distracţiile care au tendinţa de a slăbi iubirea pentru cele sfinte 
şi care scad plăcerea pentru serviciul lui Dumnezeu nu trebuie să 
fie căutate de creştini. Muzica şi dansul împreună cu lauda plină de 
bucurie pentru Dumnezeu cu prilejul mutării chivotului n-au nici cea 
mai slabă asemănare cu desfrâul dansului modern. Unul urmărea 
să păstreze viu în minte pe Dumnezeu şi proslăvea Numele Lui cel 
sfânt. Celălalt este o născocire a lui Satana pentru a-i face pe oameni 
să-L uite pe Dumnezeu şi să-L dezonoreze. 

Procesiunea triumfală se apropia de capitală, urmând simbolul 
sfânt al împăratului nevăzut. Deodată, o explozie de cântec a cerut 
santinelelor de pe ziduri să deschidă larg porțile cetăţii: 


„Porţi, ridicaţi-vă capetele; 
Ridicaţi-vă, porţi veşnice, 
Ca să intre Impăratul slavei!“ 
O grupă de instrumentişti şi corişti răspunse: 
„Cine este acest Împărat al slavei?“ 


De la altă grupă veni răspunsul: 


„Domnul cel tare şi puternic, 
Domnul cel viteaz în lupte.“ 

Apoi sute de voci, unindu-se, făceau să se amplifice corul trium- 
fal: 


„Porţi, ridicaţi-vă capetele! 
Ridicaţi-le porţi veşnice, 
Ca să intre Împăratul slavei!“ 


Din nou s-a auzit voioasa întrebare: „Cine este acest Impărat al 
slavei?“ Iar glasul unei mari mulţimi, „ca vuietul multor ape“, a fost 
auzit răspunzând, plin de entuziasm: 


„Domnul oştirilor, 
El este Împăratul slavei!“ Psalmii 24, 7-10. 


Apoi porţile s-au deschis larg, procesiunea a intrat şi, cu respect 
sfânt, chivotul a fost aşezat în cortul pregătit pentru primirea lui. 
Înaintea curţii sfinte se ridicaseră altare pentru jertfe; fumul jertfelor 
de împăcare şi al arderilor de tot, norii de tămâie, cântările de laudă 
şi rugăciunile lui Israel se înălţau spre cer. Ser-viciul odată sfârşit, 
împăratul rosti o binecuvântare asupra poporului. Şi apoi cu dărnicie 
împărătească, a poruncit să se împartă poporului mâncare şi vin ca 
să se învioreze. 

Toate seminţiile au fost reprezentate la acest serviciu — oficierea 
celui mai sfânt eveniment care marcase domnia lui David. Spiritul 
inspiraţiei divine odihnise asupra împăratului şi acum, când ultimele 
raze ale soarelui în apus împodobeau cortul cu o aureolă de lumină, 
inima lui se înălța cu recunoştinţă către Dumnezeu pentru că semnul 
binecuvântat al prezenţei Sale era atât de aproape de tronul lui Israel. 

Adâncit în astfel de gânduri, David s-a întors la palatul său pentru 
ca „să-şi binecuvânteze casa“. Dar acolo se afla cineva care privise 
scena bucuriei cu alte gânduri decât acelea care însufleţiseră inima 
lui David. „Pe când chivotul Domnului intra în cetatea lui David, 
Mical, fiica lui Saul, se uita pe fereastră şi văzând pe împăratul David 
sărind şi jucând înaintea Domnului, l-a disprețuit în inima ei.“ În 
furia mâniei ei, n-a mai avut răbdare să aştepte întoarcerea lui David 
în palat şi s-a dus afară ca să-l întâmpine, iar când el o salută cu 
vorbe frumoase, ea turnă un torent de cuvinte grele. Ironia vorbirii 
ei era aspră şi tăioasă: 

„Cu câtă cinste s-a purtat astăzi împăratul lui Israel, 
descoperindu-se înaintea slujnicelor supuşilor lui, cum s-ar descoperi 
un om de nimic!“ 

David a înţeles că Mical dispreţuise şi dezonorase serviciul divin 
şi a răspuns sever: „Înaintea Domnului care m-a ales mai presus de 
tatăl tău şi de toată casa lui, ca să mă pună căpetenie peste poporul 
Domnului, peste Israel, înaintea Domnului am jucat. Vreau să mă 
arăt şi mai de nimic decât de data aceasta şi să mă înjosesc în 
ochii mei; totuşi voi fi în cinste la slujnicele de care vorbeşti.“ La 
mustrarea lui David s-a adăugat şi aceea a Domnului: din cauza 
mândriei şi a încumetării ei, Mical „n-a avut copii până în ziua 
morții ei.“ 

Ceremoniile solemne care însoțeau mutarea chivotului au făcut 
o impresie dăinuitoare asupra lui Israel, trezind un interes profund 
pentru serviciul sanctuarului, reînviindu-i râvna pentru Domnul. 
David s-a străduit prin mijloacele care-i stăteau la îndemână să 
adâncească impresiile acestea. Cântările au fost introduse ca o parte 
obişnuită a serviciului religios şi David a compus psalmi nu numai 
pentru a fi folosiţi de preoţi la serviciul sanctuarului, ci şi pentru 
a fi cântaţi de popor în timpul călătoriilor către altarul naţional, 
cu prilejul sărbătorilor anuale. Influenţa exercitată în felul acesta a 
fost foarte cuprinzătoare şi a adus ca rezultat eliberarea naţiunii de 
idolatrie. Multe dintre popoarele vecine, văzând prosperitatea lui 
Israel, au fost determinate să gândească bine despre Dumnezeul lui 
Israel, care făcuse lucruri atât de mari pentru poporul Său. 

Cortul clădit de Moise, cu tot ce ţinea de serviciul sanctuarului, 
în afară de chivot, era încă la Ghibea. Era planul lui David acela 
de a face din Ierusalim centrul religios al națiunii. El a făcut un 
palat pentru sine şi i se părea că nu era potrivit să lase chivotul lui 
Dumnezeu într-un cort. S-a hotărât deci să zidească pentru el un 
templu de o aşa măreție, încât să arate cât de mult preţuieşte Israel 
onoarea făcută naţiunii de faptul că prezenţa Domnului, Împăratul 
lor, era în mijlocul lor. Spunându-i profetului Natan planul său, a 
primit un răspuns încurajator: „Du-te şi fă tot ce ai pe inimă, căci 
Domnul este cu tine.“ 

Dar, în aceeaşi noapte, cuvântul Domnului i-a vorbit lui Natan, 
încredinţându-i o solie pentru împărat. David urma să fie lipsit de 
privilegiul de a construi o casă pentru Dumnezeu, dar i s-a dat 


Domnia lui David 669 


asigurarea bunăvoinţei lui Dumnezeu faţă de el, faţă de urmaşii 
lui şi faţă de împărăţia lui Israel: „Te-am luat de la păşune, de la 
oi, ca să fii căpetenie peste poporul Meu, peste Israel; am fost cu 
tine pretutindeni pe unde ai mers, am nimicit pe toţi vrăjmaşii tăi 
dinaintea ta, şi ţi-am făcut numele mare, ca numele celor mari de pe 
pământ; am dat un loc poporului Meu, lui Israel, şi l-am sădit ca să 
locuiască în el şi să nu mai fie tulburat, ca să nu-l mai apese cei răi 
ca mai înainte.“ 

Însă, întrucât dorise să zidească o casă pentru Dumnezeu, lui 
David i s-a dat făgăduinţa: „Domnul îţi vesteşte că-ţi va zidi o casă... 
Eu îţi voi ridica un urmaş după tine.... El va zidi Numelui Meu o 
casă, şi voi întări pe vecie scaunul de domnie al împărăției lui.“ 

Motivul pentru care David nu trebuia să clădească templul a fost 
arătat: „Tu ai vărsat prea mult sânge, şi ai făcut mari războaie; de 
aceea nu vei zidi o casă Numelui Meu“ Iată că ţi se va naşte un fiu, 
care va fi un om al odihnei, şi căruia îi voi da odihnă, izbăvindu-l 
din mâna tuturor vrăjmaşilor lui de jur împrejur; „numele lui va fi 
Solomon (Pace) şi voi aduce peste Israel pacea şi liniştea în timpul 
vieţii lui. El va zidi o casă Numelui Meu“ (| Cronici 22, 3-10). 

Cu toate că dorinţa arzătoare a inimii lui nu a fost îndeplinită, 
David a primit solia cu recunoştinţă. „Cine sunt eu, Doamne, Dum- 
nezeule““, a spus el, „şi ce este casa mea de m-ai făcut să ajung unde 
sunt? Şi încă atât este puţin înaintea Ta, Doamne, Dumnezeule! Tu 
vorbeşti despre casa robului tău şi în viitor!“ Şi apoi şi-a reînnoit 
legământul cu Dumnezeu. 

David ştia că ar fi fost o onoare pentru numele său şi ar fi adăugat 
glorie la domnia lui dacă ar fi adus la îndeplinire lucrarea plănuită 
în inima sa; dar a fost gata să supună propria-i voinţă voinţei lui 
Dumnezeu. Resemnarea plină de recunoştinţă, astfel manifestată, 
se vede rar chiar şi între creştini. De câte ori aceia care au trecut 
de vârsta bărbăţiei se prind de nădejdea de a realiza vreo lucrare 
însemnată, de care inima lor este alipită, dar pe care nu sunt potriviţi 
să o îndeplinească. Poate că Providența divină le vorbeşte ca şi lui 
David, spunându-le că lucrarea pe care o doresc atât de mult nu le 
poate fi încredinţată. Ei trebuie doar să pregătească drumul pentru 
ca altul să o îndeplinească. Dar, în loc să se supună recunoscători 
îndrumărilor divine, mulţi se dau înapoi, socotindu-se neglijaţi şi 
lepădaţi, şi zic că, dacă nu pot săvârşi acea unică lucrare pe care 

doresc să o facă, nu vor mai face nimic. Mulţi se agaţă cu energie 
şi disperare de răspunderi pe care nu sunt capabili să le ducă şi se 
ostenesc zadarnic să realizeze o lucrare de care nu sunt capabili, în 
timp ce lucrarea pe care ar putea să o facă rămâne nefăcută. Iar din 
cauza acestei lipse de conlucrare din partea lor, o mai mare lucrare 
este împiedicată şi zădărnicită. 

David, în legământul său cu Ionatan, făgăduise că, atunci când va 
fi ajuns să aibă odihnă din partea vrăjmaşilor săi, va arăta bunătate 
faţă de casa lui Saul. În prosperitatea sa, ţinând seama de legământul 
său, împăratul întrebă: „A mai rămas cineva din casa lui Saul, ca 
să-i fac bine din pricina lui Ionatan?“ I s-a vorbit despre un fiu al 
lui Ionatan, Mefiboşet, care fusese olog din copilărie. Cu ocazia în- 
frângerii lui Saul de către filisteni, la Izreel, doica, încercând să fugă 
cu el, îl lăsase să cadă şi el rămăsese olog pentru toată viaţa. Acum 
David l-a invitat pe tânăr la curte şi l-a primit cu bunăvoință. Moşiile 
particulare ale lui Saul i-au fost înapoiate pentru întreţinerea casei 
lui, iar fiul lui Ionatan urma să fie oaspete permanent al împăratului, 
luând parte zilnic la masa împărătească. Din cauza celor povestite 
de vrăjmaşii lui David, Mefiboşet fusese determinat să cultive o 
puternică prejudecată împotriva lui, considerându-l uzurpator; dar 
primirea generoasă şi prietenoasă pe care i-a făcut-o domnitorul şi 
continua lui bunătate au câştigat inima tânărului, care s-a ataşat de 
David şi, asemenea tatălui său Ionatan, a înţeles că interesul lui era 
unul şi acelaşi cu al împăratului pe care-l alesese Dumnezeu. 

După încoronarea lui David ca împărat al lui Israel, națiunea s-a 
bucurat de un timp lung de pace. Popoarele înconjurătoare, văzând 
tāria şi unitatea împărăției, au ajuns curând să-şi dea seama că este 
prudent să se abţină de la lupte făţişe; iar David, ocupat cu organiza- 
rea şi dezvoltarea împărăției, a încetat războaiele şi defensivele. În 
cele din urmă, totuşi, a declarat război vechilor vrăjmaşi ai lui Israel, 
filistenii şi moabiţii, şi, izbutind să-i înfrângă, şi pe unii, şi pe alţii, 
i-a făcut tributari. 

Apoi s-a format o largă coaliţie a naţiunilor înconjurătoare împo- 
triva împărăției lui David, din care au pornit cele mai mari războaie, 
dar şi cele mai mari victorii ale domniei lui, marcând cea mai cuprin- 
zătoare creştere a puterii lui. Această alianţă vrăjmaşă, care de fapt 
a izbucnit numai din invidia faţă de puterea crescândă a lui David, 
n-a fost provocată de el. Iată împrejurările care au dus la crearea ei: 

La Ierusalim sosise vestea morţii lui Nahaş, împăratul amoniţilor, 
un domnitor care se arătase binevoitor faţă de David când acesta 
fugea din faţa mâniei lui Saul. Acum, dorind să-şi arate recunoştinţa 
şi aprecierea pentru bunătatea dovedită faţă de el în zilele necazului 
său, David a trimis o delegaţie cu o solie de simpatie faţă de Hanun, 
fiul şi urmaşul împăratului amoniţilor. David a zis: „Voi arăta bună- 
voinţă lui Hanun, fiul lui Nahaş, cum a arătat bunăvoință şi tatăl lui 
faţă de mine“. 

Dar fapta lui prietenoasă a fost răstălmăcită. Amoniţii ÎL urau pe 
Dumnezeul cel adevărat şi erau cei mai mari vrăjmaşi ai lui Israel. 
Amabilitatea aparentă a lui Nahaş faţă de David venea numai din 
vrăjmăşia faţă de Saul, ca împărat al lui Israel. Solia lui David a fost 
interpretată rău de către sfetnicii lui Hanun. Ei i-au zis stăpânului 
lor, Hanun: „Crezi că David îţi trimite oameni să te mângâie, ca să 
cinstească pe tatăl tău? Ori ca să cunoască şi să cerceteze cetatea, ca 
s-o nimicească trimite el slujitorii la tine?“ Tot prin sfatul sfetnicilor 
fusese determinat Nahaş, cu o jumătate de veac mai înainte, să le 
impună locuitorilor cetăţii labes-Galaad o condiţie crudă, atunci 
când, fiind asediați de amoniţi, căutau să obţină un legământ de 
pace. Nahaş ceruse să li se scoată tuturor ochiul drept. Amoniţii 
îşi mai aminteau încă bine cum împăratul lui Israel zădărnicise 
planul lor plin de cruzime şi scăpase poporul pe care el dorise să- 
| umilească şi să-l schilodească. Aceeaşi ură împotriva lui Israel 
îi insufla şi acum. Ei nu puteau pricepe duhul de mărinimie care 
inspirase solia lui David. Atunci când stăpâneşte mintea oamenilor, 
Satana va trezi invidia şi bănuiala care vor face să fie răstălmăcite 
chiar cele mai bune intenţii. Ascultând de sfetnicii săi, Hanun îi 
consideră pe trimişii lui David ca spioni şi-i umplu de ocară şi 
batjocuri. 

Se îngăduise ca amoniţii să-şi dea pe faţă gândurile rele ale 
inimii lor fără vreo reţinere, pentru ca adevăratul lor caracter să fie 
descoperit înaintea lui David. Nu era voinţa lui Dumnezeu ca Israel 
să se alieze cu poporul acesta păgân şi trădător. 

În timpurile îndepărtate, ca şi în prezent, funcţia de ambasador 
era considerată ca ceva sacru. Prin această lege universală a popoa- 
relor, se asigura persoanei protecţia împotriva violenţei sau insultei. 
Ambasadorul fiind un reprezentant al suveranului său, orice insultă 
ce i se aducea cerea o pedeapsă neîntârziată. Amoniţii, ştiind că 

insulta adusă lui Israel va fi răzbunată cu siguranţă, au făcut pregătiri 
pentru război. „Fiii lui Amon, au văzut că se făcuseră urâţi lui David, 
şi Hanun şi fiii lui Amon au trimis o mie de talanţi de argint să toc- 
mească în slujba lor care şi călăreţi de la sirienii din Mesopotamia şi 
de la sirienii din Maaca şi din Ţoba. Au tocmit treizeci şi două de 
mii de care şi pe împăratul din Maaca împreună cu poporul lui, care 
au venit şi au tăbărât înaintea Medebei. Fiii lui Amon s-au strâns din 
cetăţile lor şi au mers la luptă“ (1 Cronici 19, 6.7.13). 

Era într-adevăr o alianţă uriaşă. Locuitorii ținutului dintre Eufrat 
şi Marea Mediterană se aliaseră cu amoniţii. Partea de miazănoapte 
şi de răsărit a Canaanului era înconjurată de vrăjmaşi înarmaţi, uniţi 
pentru a zdrobi împărăţia lui Israel. 

Evreii nu au aşteptat ca ţara lor să fie invadată. Oştile lor, sub 
comanda lui Ioab, au trecut Iordanul şi au înaintat către capitala 
amoniţilor. În timp ce comandantul evreu îşi conducea oastea către 
câmpul de bătaie, căuta să o îmbărbăteze pentru luptă, zicând: „Fii 
tare, şi să ne îmbărbătăm pentru poporul nostru şi pentru cetăţile 
Dumnezeului nostru şi Domnul să facă ce va crede“. Oştile unite ale 
aliaţilor au fost înfrânte în cea dintâi luptă. Dar n-au fost bucuroşi 
să stea liniştiţi şi, în anul următor, au reluat războiul. Împăratul 
Siriei şi-a adunat oştile, amenințând pe Israel cu oştirea sa cea mare. 
Dându-şi seama cât de multe depindeau de această bătălie, David 
însuşi conduse lupta şi, prin binecuvântarea lui Dumnezeu, a adus 
o înfrângere atât de gravă aliaţilor, încât sirienii din Liban până la 
Eufrat nu numai că au încetat războiul, dar au devenit chiar tributari 
lui Israel. David a dus război împotriva amoniţilor, până ce au căzut 
cetăţuile lor şi întregul ţinut a ajuns sub stăpânirea lui Israel. 

Primejdiile care amenințau națiunea cu nimicire totală s-au do- 
vedit, prin îndurarea lui Dumnezeu, a fi chiar mijlocul prin care ea 
s-a ridicat la o mărire fără precedent. Comemorând aceste minunate 
eliberări, David cânta: 


„Trăiască Domnul şi binecuvântată să fie Stânca mea! 
Mărit să fie Dumnezeul mântuirii mele, 

Dumnezeu, răzbunătorul meu, care îmi supune popoarele, 
Şi mă izbăveşte de vrăjmaşii mei! 

Tu mă înalţi mai presus de potrivnicii mei, 
Mă scapi de omul asupritor. 

De aceea, Doamne, 

Te voi lăuda printre neamuri, 
Voi cânta slava Numelui Său. 

El dă mari izbăviri împăratului Său, 
Şi dă îndurare unsului Său: 

Lui David şi seminţiei lui, pe vecie“ 


Psalmii 18, 46-50. 


De altfel, prin toate cântările lui David s-a imprimat în mintea 
poporului lui Israel gândul că Domnul era tăria şi scăparea lor: 


„Nu mărimea oştirii scapă pe împărat, 
Nu mărimea puterii scapă pe viteaz; 
Calul nu poate da chezăşia biruinţei, 
Şi toată vlaga lui nu dă izbăvirea.“ 
„Dumnezeule, Tu eşti Împăratul meu; 
Porunceşte izbăvirea lui Iacov! 
Cu Tine doborâm pe vrăjmaşii noştri, 
Cu Numele 'Tău zdrobim pe potrivnicii noştri, 
Căci nu în arcul meu mă încred, 
Nu sabia mea mă va scăpa; 
Ci Tu ne izbăveşti de vrăjmaşii noştri, 
Şi dai de ruşine pe cei ce ne urăsc.“ 
„Unii se bizuiesc pe carăle lor, alţii pe caii lor; 
Dar noi ne bizuim pe Numele Domnului, Dumnezeului nos- 
tru“ 


(Psalmii 33, 16.17; 
44,4-7;20,7). 


Împărăţia lui Israel ajunsese în totul împlinirea făgăduinţei date 
lui Avraam şi mai târziu repetate lui Moise: „Seminţei tale dau 
țara aceasta, de la râul Egiptului până la râul cel mare, râul Eufrat“ 
(Geneza 15, 18; Deuteronom 11, 22-25). Israel devenise o naţiune 
puternică, respectată şi temută de popoarele înconjurătoare. Iar în 
împărăţia sa, puterea lui David devenise foarte mare. El stăpânea, 
aşa cum puţini domnitori au izbutit s-o facă, inima poporului său 
care îi era cu totul devotat. EI ÎI onorase pe Dumnezeu şi Dumnezeu 
îl onora acum pe el. 

Dar în mijlocul celei mai mari prosperității pândea primejdia. In 
timpul celei mai mari biruinţe în afară, David era în cea mai mare 
[717] primejdie şi a trebuit să înfrunte cea mai umilitoare înfrângere. 


Capitolul 71 — Păcatul şi pocăinţa lui David 


Biblia are puţine cuvinte de spus pentru a-i lăuda pe oameni. 
Puțin spaţiu se ia pentru a povesti chiar virtuțile celor mai buni 
oameni care au trăit vreodată. Tăcerea aceasta nu este fără un scop 
anume şi nu este lipsită de învăţătură. Toate însuşirile bune pe care le 
au oamenii sunt darul lui Dumnezeu; faptele lor bune sunt săvârşite 
prin harul lui Dumnezeu, prin Domnul Hristos. Întrucât Îi datorează 
totul lui Dumnezeu, slava pentru tot ce sunt sau fac Îi aparţine Lui; ei 
sunt instrumente în mâna Lui. Mai mult decât atât — aşa după cum 
ne învaţă toate lecţiile din Biblie — este primejdios a-i lăuda sau 
a-i înălța pe oameni; căci, dacă cineva ajunge să creadă că nu mai 
depinde în totul de Dumnezeu, ci dimpotrivă se încrede în propria sa 
putere, este lucru sigur că el va cădea. Omul se luptă cu vrăjmaşi mai 
puternici decât este el. „Căci noi nu avem de luptat împotriva cărnii 
şi sângelui, ci împotriva căpeteniilor, împotriva domniilor, împotriva 
stăpânitorilor întunericului acestui veac, împotriva duhurilor răutăţii 
care sunt în locurile cereşti“ (Ef. 6,12). Este cu neputinţă ca noi, 
prin propria noastră putere, să ducem lupta; şi tot ce abate mintea 
de la Dumnezeu, tot ce duce la înălţare de sine sau încredere în sine 
pregăteşte în chip sigur calea pentru înfrângere. Cuvântul Scripturii 
imprimă în inima oamenilor lipsă de încredere în puterea omenească 
şi încurajează încrederea în puterea divină. 

Spiritul de încredere în sine şi de încăpățânare a pregătit calea 
pentru căderea lui David. Lăudăroşia vieţii şi viclenele ispite ale 
puterii şi ale traiului luxos nu au rămas fără influenţă asupra lui. 
Legătura cu naţiunile învecinate a exercitat, de asemenea, o influenţă 
spre rău. Potrivit practicilor care domneau printre domnitorii din 
Răsărit, abateri ce nu erau îngăduite la supuşi rămâneau nepedepsite 
dacă erau săvârşite de conducători. Monarhul nu avea obligaţia de 
a exercita aceeaşi stăpânire de sine ca supuşii săi. Toate acestea 
urmăreau să slăbească simţământul lui David cu privire la gravitatea 
nespus de mare a păcatului. Şi, în loc să se sprijinească în umilinţă 
pe puterea lui Dumnezeu, el a început să se încreadă în propria sa 

înţelepciune şi putere. Din momentul în care Satana izbuteşte să 
despartă sufletul de Dumnezeu, unicul Izvor al puterii, el încearcă 
să trezească dorințele nesfinte ale naturii fireşti a omului. Lucrarea 
vrăjmaşului nu se face pe neaşteptate; la început, nu este bruscă, nici 
bătătoare la ochi, ci este o tainică subminare a citadelei principiului. 
Începe în lucruri care par a fi mărunte — neglijența de a fi sincer 
cu Dumnezeu şi de a te sprijini în totul numai pe El, dispoziţia de a 
urma obiceiurile şi practicile lumii. 

Înainte de a se termina războiul cu amoniţii, David, lăsând co- 
manda armatei în seama lui Ioab, s-a întors la Ierusalim. Sirienii 
se supuseseră deja lui Israel, iar înfrângerea deplină a amoniţilor 
părea sigură. David era înconjurat de roadele victoriei şi de onoru- 
rile cârmuirii lui capabile şi înțelepte. Tocmai acum, când se afla în 
momente de relaxare şi neveghere, ispititorul a folosit ocazia pentru 
a-i ocupa mintea. Faptul că Dumnezeu Şi-l apropiase pe David atât 
de mult şi dovedise atâta îndurare faţă de el ar fi trebuit să fie cel mai 
puternic îndemn pentru a-şi păstra caracterul neîntinat. Dar când, 
în momente de răgaz şi siguranţă personală, a întrerupt legătura cu 
Dumnezeu, David a cedat în faţa lui Satana şi a adus asupra sufletului 
său pata vinovăţiei. Tocmai el, conducătorul naţiunii, rânduit de Cer, 
ales de Dumnezeu pentru a aplica Legea Sa, a nesocotit preceptele 
ei. El, care ar fi trebuit să fie groaza făcătorilor de rele, le-a întărit 
mâna prin propriile sale fapte. 

În mijlocul primejdiilor vieţii de mai înainte, în conştientă cu- 
răţie de inimă, David a putut să încredinţeze cazul său în mâna lui 
Dumnezeu. Domnul l-a călăuzit în siguranţă peste nenumăratele 
curse întinse înaintea lui. Dar acum, vinovat şi nepocăit, n-a cerut 
ajutor şi îndrumare din partea Cerului şi a căutat să iasă singur din 
primejdiile pe care le adusese păcatul. Bat-Şeba, a cărei fatală fru- 
museţe se dovedise o cursă pentru împărat, era soţia lui Urie hetitul, 
unul dintre cei mai viteji şi conştiincioşi ofiţeri. Nimeni nu putea 
să prevadă care vor fi urmările descoperirii crimei. Legea lui Dum- 
nezeu decreta moarte pentru vinovatul de adulter, iar soldatul cu 
spirit mândru, jignit atât de greu, s-ar fi putut răzbuna omorându-l 
pe împărat sau provocând națiunea la revoltă. 

Orice sforţare pe care a făcut-o David pentru a-şi ascunde vina 
s-a dovedit zadarnică. El se predase puterii lui Satana; primejdia îl 
înconjura, înaintea lui stătea dezonoarea, mai grozavă decât moartea. 

Nu era decât o singură cale de scăpare şi, în disperarea lui, a fost 
împins să adauge omorul la adulter. Acela care uneltise nimicirea 
lui Saul căuta să-l ducă şi pe David la pierzare. Cu toate că ispitele 
erau de alt soi, se asemănau în aceea că duceau la nerespectarea 
Legii lui Dumnezeu. David şi-a făcut socoteala că, dacă Urie ar fi 
ucis de mâna vrăjmaşilor în luptă, vinovăția morţii lui n-ar fi putut fi 
pusă în seama sa. Bat-Şeba ar fi fost liberă să devină soţia lui David, 
bănuiala ar fi putut fi înlăturată şi onoarea împăratului avea să fie 
păstrată. 

Urie a fost făcut purtătorul propriei sale sentinţe de moarte. Prin 
el i-a fost trimisă lui Ioab o scrisoare cu porunca împăratului: „Puneţi 
pe Urie în locul cel mai greu al luptei şi trageţi-vă înapoi de la el, ca 
să fie lovit şi să moară“ (2 Samuel 11, 12). Ioab, vinovat de ucidere 
cu premeditare, nu a pregetat să asculte instrucțiunile împăratului şi 
Urie a murit de sabia copiilor lui Amon. 

Până în acest moment, raportul vieţii lui David, ca împărat, fusese 
aşa cum puţini monarhi au ajuns să aibă. Despre el stă scris: „Făcea 
judecată şi dreptate la tot poporul“ (2 Samuel 8, 15). Cinstea lui 
câştigase încrederea şi credincioşia întregului popor. Dar când s-a 
îndepărtat de Dumnezeu şi s-a lăsat pradă celui rău, a devenit pe 
moment sluga lui Satana; cu toate acestea, el încă mai deţinea poziţia 
şi autoritatea pe care i le dăduse Dumnezeu. De aceea, ascultarea 
pe care o pretindea punea în primejdie sufletul aceluia care i se 
supunea. Ioab, care asculta mai mult de împărat decât de Dumnezeu, 
a nesocotit Legea lui Dumnezeu pentru că împăratul poruncise astfel. 

Puterea lui David era dată de Dumnezeu, dar pentru a fi exercitată 
în armonie cu Legea divină. Când el a ordonat lucruri contrare Legii 
lui Dumnezeu, ascultarea a devenit un păcat. „Stăpânirile care sunt 
au fost rânduite de Dumnezeu“ (Romani 13, 1), dar nu înseamnă 
să ascultăm de ele împotriva Legii lui Dumnezeu. Apostolul Pavel, 
scriind corintenilor, scoate în evidenţă principiul de care trebuie să 
fim călăuziţi. El zice: „Călcaţi pe urmele mele, întrucât şi eu calc pe 
urmele lui Hristos“ (1 Corinteni 11, 1). 

Lui David i-a fost trimis un raport despre executarea ordinului 
său, dar ticluit cu atâta grijă, încât să nu fie amestecat nici Ioab, 
nici împăratul. Ioab „i-a dat solului următoarea poruncă: «Când vei 
istorisi împăratului toate amănuntele luptei, poate se va mânia.... 

Atunci să-l spui: „A murit şi robul tău Urie, Hetitul“. Solul a plecat; 
şi, la sosire, i-a istorisit lui David tot ce-i spusese Ioab». 

Răspunsul împăratului a fost: «lată ce să-i spui lui Ioab: „Nu te 
munci pentru întâmplarea aceasta, căci sabia doboară când pe unul 
când pe altul; bate cetatea cu putere, dărâmă-o“. Şi tu, îmbărbătează- 
l». 

Bat-Şeba a ținut zilele obişnuite de jale pentru soțul ei, iar la 
sfârşitul lor, «David a trimis s-o ia şi a primit-o în casa lui. Ea i- 
a fost nevastă». Acela a cărui conştiinţă sensibilă şi înalt simț al 
onoarei nu i-au îngăduit, chiar când era în primejdie viaţa sa, să 
ridice mâna asupra unsului Domnului ajunsese la o degradare atât 
de mare, încât a fost în stare să nedreptăţească şi să ucidă pe unul 
dintre cei mai credincioşi şi mai viteji ostaşi ai săi, nădăjduind să se 
bucure netulburat de răsplata păcatului său. Vai! Cum s-a întunecat 
aurul cel curat! Cum s-a schimbat aurul cel mai ales! 

De la început, Satana a zugrăvit înaintea oamenilor câştigul 
ce-ar rezulta din neascultare. În felul acesta i-a dus pe îngeri în 
rătăcire. Aşa i-a ispitit pe Adam şi pe Eva pentru a păcătui. Şi tot 
aşa îi îndepărtează pe mulţi de la ascultarea de Dumnezeu. Cărarea 
neascultării este înfăţişată ca vrednică de dorit; dar la urmă se vede 
că duce la moarte (Proverbe 14, 12). Ferice de aceia care, după ce 
s-au avântat pe calea aceasta, îşi dau seama cât de amare sunt roadele 
păcatului şi se întorc de pe ea la timp. Dumnezeu, în mila Sa, nu l-a 
lăsat pe David să fie târât la o pierzare deplină prin plata înşelătoare 
a păcatului. 

Chiar pentru binele lui Israel era nevoie ca Dumnezeu să inter- 
vină. Cu trecerea timpului, păcatul lui David cu Bat-Şeba a ajuns să 
fie cunoscut şi a început să ia contur bănuiala că el uneltise omorârea 
lui Urie. Dumnezeu era dezonorat. El îl favorizase şi îl înălţase pe 
David, dar păcatul acestuia reprezenta greşit caracterul Său şi arunca 
ocară asupra Numelui Lui. Lucrul acesta tindea să scadă nivelul 
evlaviei în Israel şi să micşoreze în mintea multora scârba faţă de pă- 
cat, în timp ce aceia care nu Îl iubeau pe Dumnezeu şi nu se temeau 
de El se simțeau îndemnați la neascultare. 

Profetul Natan a avut obligaţia să-i aducă lui David o solie de 
mustrare. Era o solie teribilă în severitatea ei. La puţini domnitori 
putea fi dusă o mustrare de felul acesta fără ca ea să atragă moartea 
sigură a solului. Natan a transmis sentinţa divină fără şovăire, dar cu 

înţelepciune cerească, încât a atras simpatia împăratului, i-a trezit 
conştiinţa şi a scos chiar din gura lui sentinţa de moarte ce i se 
cuvenea. Apelând la David ca la cel care a fost rânduit de Dumnezeu 
să apere drepturile poporului Său, profetul a povestit o istorioară ce 
ilustra nedreptăţirea şi oprimarea care cereau satisfacţie: 

«Într-o cetate erau doi oameni», a început el, «unul bogat şi altul 
sărac. Bogatul avea foarte multe oi şi foarte mulți boi. Săracul n-avea 
nimic decât o mieluşea, pe care o cumpărase; o hrănea şi o creştea la 
el împreună cu copiii lui; ea mânca din aceeaşi bucată de pâine cu el, 
bea din acelaşi pahar cu el, dormea la sânul lui şi o privea ca pe fata 
lui. A venit un călător la omul bogat. Şi bogatul nu s-a îndurat să 
se atingă de oile sau boii lui, ca să pregătească un prânz călătorului 
care venise la el; ci a luat oaia săracului şi a gătit-o pentru omul care 
venise la el». 

David s-a aprins foarte tare de mânie şi a zis: «Viu este Domnul 
că omul care a făcut acest lucru este vrednic de moarte. Şi să dea 
înapoi patru miei, pentru că a săvârşit fapta aceasta şi nu a avut milă» 
(2 Samuel 12, 5.6). 

Natan şi-a aţintit privirea asupra împăratului, apoi, înălţându-şi 
mâna dreaptă spre cer, a declarat solemn: «Tu eşti omul acesta)... 
Pentru ce dar», a zis el mai departe, «ai disprețuit tu Cuvântul Dom- 
nului, făcând ce este rău înaintea Lui?» Cei vinovaţi pot să încerce, 
asemenea lui David, să ascundă de oameni crimele săvârşite; ei ar 
putea încerca să ascundă pentru totdeauna de privirea şi cunoştinţa 
oamenilor şi să îngroape pe veci fapta cea rea; dar «totul este gol şi 
descoperit înaintea Aceluia cu care avem de-a face» (Evrei 4, 13). 
«Nu este nimic ascuns, care nu va fi descoperit şi nimic tăinuit care 
nu va fi cunoscut» (Matei 10, 26). 

Natan a declarat: «Aşa vorbeşte Domnul, Dumnezeul lui Israel: 
„Eu te-am pus împărat peste Israel şi te-am scăpat din mâna lui 
Saul.... Pentru ce dar ai disprețuit tu Cuvântul Domnului, făcând 
ce este rău înaintea Lui? Ai lovit cu sabia pe Urie, Hetitul; ai luat 
de nevastă pe nevastă-sa, şi pe el l-ai ucis cu sabia fiilor lui Amon. 
Acum niciodată nu se va depărta sabia de casa ta.... Iată, din casa 
ta voi ridica nenorocirea împotriva ta, şi voi lua sub ochii tăi pe 
nevestele tale şi le voi da altuia.... Căci ai lucrat pe ascuns; Eu însă 
voi face lucrul acesta în faţa lui Israel şi în faţa soarelui“ ». 

Mustrarea profetului a atins inima lui David; conştiinţa lui a 
fost trezită; vinovăția i s-a arătat în toată grozăvia ei. Sufletul lui 
s-a plecat în pocăință înaintea lui Dumnezeu. Cu buzele tremurânde 
a spus: «Am păcătuit împotriva lui Dumnezeu». Tot răul pe care-l 
săvârşim loveşte, pe lângă cel căruia îi facem rău, în Dumnezeu 
în primul rând. David a săvârşit un păcat îngrozitor faţă de Urie şi 
Bat-Şeba şi îşi dădea seama foarte bine de aceasta. Dar nemărginit 
de mare era păcatul lui împotriva lui Dumnezeu. 

Cu toate că nu s-ar fi găsit nimeni în Israel care să execute 
pedeapsa cu moartea împotriva unsului Domnului, David tremura ca 
nu cumva, vinovat şi neiertat cum era, să fie lovit imediat de pedeapsa 
lui Dumnezeu. Dar, prin profet, i s-a dat solia: «Domnul îţi iartă 
păcatul, nu vei muri». Însă dreptatea trebuia împlinită. Pedeapsa cu 
moartea a fost transferată de la David, la fiul păcatului său. În felul 
acesta 1 se dădea împăratului prilej să se pocăiască, întrucât pentru 
el suferinţa şi moartea copilului, ca parte a pedepsei, erau mult mai 
greu de suportat decât ar fi putut fi propria lui moarte. Profetul a zis: 
«Pentru că ai făcut pe vrăjmaşii Domnului să-L hulească, săvârşind 
fapta aceasta, fiul care ţi s-a născut va muri». 

Când copilul s-a îmbolnăvit, David s-a rugat să-i fie cruţată 
viaţa, postind şi umilindu-se din toată inima. S-a dezbrăcat de haina 
împărătească, şi-a lăsat coroana la o parte şi noapte după noapte a 
zăcut întins la pământ, mijlocind cu inima sfâşiată de durere pentru 
nevinovatul care suferea din cauza vinovăţiei lui. «Bătrânii casei 
au stăruit de el să se scoale de la pământ; dar nu a voit». Adesea, 
când s-au rostit judecăţi asupra unor cetăţi sau persoane, umilinţa 
şi pocăinţa au înlăturat pedeapsa şi Cel Prea-milostiv, grabnic la 
iertare, trimitea o solie de pace. Îmbărbătat de gândul acesta, David 
a stăruit în rugăciune atâta timp cât a trăit copilul. Aflând că a murit, 
s-a supus liniştit hotărârii dumnezeieşti. Căzuse cea dintâi lovitură 
din acea pedeapsă pe care el însuşi o socotise dreaptă; dar David, 
încrezându-se în mila lui Dumnezeu, nu era lipsit de mângâiere. 

Citind istoria căderii lui David, foarte mulţi au pus întrebarea: 
«Pentru ce a fost scris raportul acesta? Pentru ce a socotit Dumnezeu 
că e bine să descopere în faţa lumii această parte întunecoasă a 
vieţii unei persoane atât de onorate de Cer?» În mustrarea lui faţă 
de David, profetul a spus despre păcatul lui: «Ai făcut pe vrăjma- 
şii Domnului să-L hulească, săvârşind fapta aceasta». În decursul 

generațiilor care au venit, necredincioşii au arătat spre caracterul 
lui David, care purta această pată neagră, şi au strigat biruitori şi în 
batjocură: «Iată bărbatul după voia lui Dumnezeu!». În felul acesta 
a fost aruncată ocară asupra religiei, Dumnezeu şi Cuvântul Său au 
fost huliţi, suflete s-au împietrit în necredinţă şi mulţi, sub mantaua 
evlaviei, au devenit îndrăzneţi în păcat. 

Dar istoria vieţii lui David nu este o scuză pentru păcat. El a 
fost numit bărbat după inima lui Dumnezeu cât timp a umblat după 
sfatul lui Dumnezeu. Când a păcătuit, lucrul acesta a încetat să mai 
fie adevărat până ce s-a întors la Domnul prin pocăință. Cuvântul lui 
Dumnezeu spune lămurit: «Fapta lui David n-a plăcut Domnului» (2 
Samuel 11, 27). Şi Domnul i-a spus lui David prin profet: «Pentru 
ce dar ai disprețuit tu cuvântul Domnului, făcând ce este rău înaintea 
Lui?... Acum niciodată nu se va depărta sabia de casa ta, pentru că 
M-ai disprețuit». Cu toate că s-a pocăit de păcatul lui şi a fost iertat 
şi primit de Domnul, David a cules roadele aducătoare de ruină ale 
seminţei semănate de el. Pedepsele venite asupra lui şi asupra casei 
lui mărturisesc cât de respingător este păcatul pentru Dumnezeu. 

Până aici, providenţa lui Dumnezeu îl apărase pe David de toate 
uneltirile vrăjmaşilor săi şi se manifestase îndeosebi în a-l înfrâna pe 
Saul. Dar neascultarea a schimbat legătura lui David cu Dumnezeu. 
Domnul nu putea să aprobe nedreptatea nicidecum. El nu putea să-Şi 
manifeste puterea pentru a-l apăra pe David de urmările păcatului 
său, aşa cum îl apărase de vrăjmăşia lui Saul. 

O mare schimbare s-a petrecut chiar şi în David. Era zdrobit 
sufleteşte pentru că îşi dădea seama de păcatul său şi de cuprinză- 
toarea lui influenţă. Se simţea umilit înaintea propriilor săi supuşi. 
Influenţa lui fusese slăbită. Până aici, prosperitatea lui fusese pusă 
pe seama conştiincioasei lui ascultări de poruncile Domnului. Dar 
acum, cunoscându-i păcatul, supuşii erau ispitiţi să păcătuiască mult 
mai fără frâu. Slăbiseră atât autoritatea lui în propria familie, cât şi 
puterea de a cere ascultare şi supunere de la fiii săi. Gândul că este 
vinovat îi ținea gura închisă când era cazul să mustre păcatul şi îi 
slăbea braţul când trebuia să execute dreptatea în propria sa familie. 
Exemplul lui rău a avut influenţă asupra fiilor săi, iar Dumnezeu nu 
a intervenit pentru a împiedica urmările. El îngăduia ca lucrurile să 
meargă pe drumul lor firesc, şi astfel David era aspru mustrat. 

Timp de aproape un an după abaterea sa, David a trăit într-o 
oarecare siguranţă, după cum se părea; nu se arăta nici un semn al 
dezaprobării din partea lui Dumnezeu. Dar 

sentinţa divină plana deasupra lui. Repede şi sigur se apropia 
ziua judecății şi a răsplătirii, pe care nici un fel de pocăință nu le pu- 
tea înlătura — chin sufletesc şi ocară ce urmau să întunece întreaga 
lui viaţă de pe pământ. Aceia care, arătând spre exemplul lui David, 
încearcă să micşoreze vinovăția propriilor păcate, să înveţe din ra- 
portul biblic că drumul păcatului este chinuitor de greu. Chiar dacă 
s-ar întoarce, asemenea lui David, de la calea lor cea rea, urmările 
păcatului, chiar şi în viaţa aceasta, se va vedea că sunt amare şi greu 
de suportat. 

Dumnezeu voia ca istoria căderii lui David să servească drept 
avertizare, ca nici chiar aceia pe care El i-a binecuvântat şi favorizat 
foarte mult să nu se simtă în siguranţă şi să neglijeze rugăciunea şi 
vegherea. Şi aşa a şi fost cu aceia care, în umilinţă, au căutat să înveţe 
lecţia pe care Dumnezeu vrea să o dea. Generaţie după generaţie, 
mii de oameni au ajuns în felul acesta să-şi dea seama de primejdia 
în care se aflau şi ei faţă de puterea ispititorului. Căderea lui David, 
om atât de mult onorat de Dumnezeu, a trezit în ei neîncredere faţă 
de eul personal. Ei şi-au dat seama că numai Dumnezeu poate să-i 
susțină prin puterea Lui, prin credinţă. Știind că în El sunt puterea şi 
siguranţa lor, s-au temut să facă chiar numai un pas pe terenul lui 
Satana. 

Chiar înainte ca sentinţa divină să fi fost rostită împotriva lui, 
David a început să culeagă roadele păcatului. Inima lui David nu 
mai avea linişte. Chinul sufletesc pe care l-a îndurat în tot timpul 
acesta este scos în evidenţă în Psalmii 32. El zice: 


«Ferice de cel cu fărădelegea iertată şi de cel cu păcatul acoperit! 
Ferice de omul căruia nu-i ţine în seamă Domnul nelegiuirea 
Şi în duhul căruia nu este viclenie! 
Câtă vreme am tăcut, mi se topeau oasele de gemetele mele 
necurmate, 
Căci zi şi noapte mâna Ta apăsa asupra mea; 
Mi se usca vlaga, cum se usucă pământul de seceta verii» 
(Ver 1-4). 

Iar Psalmii 51 este o mărturisire a pocăinţei lui David, atunci 
când i-a fost adresată solia de mustrare din partea lui Dumnezeu: 


«Al milă de mine, Dumnezeule, în bunătatea Ta! 

După îndurarea Ta cea mare, şterge fărădelegile mele! 
Spală-mă cu desăvârşire de nelegiuirea mea, 

Şi curăţeşte-mă de păcatul meu! 
Căci îmi cunosc bine fărădelegile, 

Şi păcatul meu stă necurmat înaintea mea! 
Curăţeşte-mă cu isop, şi voi fi curat; 

Spală-mă, şi voi fi mai alb decât zăpada. 
Fă-mă să aud veselie şi bucurie, 

Şi oasele, pe care le-ai zdrobit Tu, se vor bucura. 
Întoarce-şi privirea de la păcatele mele, 

Şterge toate fărădelegile mele! 
Zideşte în mine o inimă curată, Dumnezeule, 

Pune în mine un duh nou şi statornic. 
Nu mă lepăda de la Faţa Ta, 

Şi nu lua de la mine Duhul Tău Cel Sfânt. 
Dă-mi iarăşi bucuria mântuirii Tale, 

Şi sprijineşte-mă cu un duh de bunăvoință! 
Atunci voi învăţa căile Tale pe cei ce le calcă. 

Şi păcătoşii se vor întoarce la Tine. 
Dumnezeule, Dumnezeul mântuirii mele! 

Izbăveşte-mă de vina sângelui vărsat, 
Şi limba mea va lăuda îndurarea Ta». (Ver 1-14). 


Iată cum, într-o cântare sfântă, care urma să fie cântată în public, 
la adunările poporului, în faţa curţii — preoţi şi judecători, căpetenii 
şi ostaşi războinici — şi care urma să păstreze până la cea mai de 
pe urmă generaţie cunoştinţa abaterii lui, împăratul lui Israel îşi 
relata păcatul, pocăinţa, cum şi nădejdea de iertare prin harul lui 
Dumnezeu. În loc să caute să-şi ascundă vina, el dorea ca şi alţii să 
înveţe din istoria tristă a căderii sale. 

Pocăinţa lui David a fost sinceră şi profundă. El n-a căutat să-şi 
acopere crima. Rugăciunea lui nu era inspirată de dorinţa de a scăpa 
de pedepsele cu care era ameninţat. Dar a văzut grozăvia păcatului 
său împotriva lui Dumnezeu, a văzut cât de murdar îi era sufletul şi 

îi era scârbă de păcatul său. El nu se ruga numai pentru a i se ierta 
păcatul, ci şi pentru a avea o inimă curată. David n-a părăsit lupta 
cuprins de disperare. În făgăduinţele lui Dumnezeu pentru păcătosul 
pocăit, el a văzut dovada iertării şi primirii sale. 


«Dacă ai fi voit jertfe, şi-aş fi adus; 
Dar şie nu-şi plac arderile de tot. 

Jertfele plăcute lui Dumnezeu sunt un duh zdrobit; 
Dumnezeule, Tu nu dispreţuieşti o inimă zdrobită şi mâhnită» 


(Psalmii 51, 16.17). 
[726] 

Cu toate că David căzuse, Domnul l-a ridicat. El era acum în co- 
muniune mai strânsă cu Dumnezeu şi într-o mai profundă împreună 
simţire cu semenii săi, decât înainte de cădere. În bucuria eliberării, 
el cânta: 


«Atunci şi-am mărturisit păcatul meu, 
Şi nu mi-am ascuns fărădelegea. 

Am zis: „Îmi voi mărturisi Domnului fărădelegile 
Şi Tu ai iertat vina păcatului meu... 

Tu eşti ocrotirea mea, Tu mă scoţi din necaz, 
Tu mă înconjori cu cântări de izbăvire» 

(Psalmii 32, 5-7). 


Mulți au murmurat împotriva a ceea ce ei au numit nedreptatea 
lui Dumnezeu când l-a cruțat pe David, a cărui vinovăție era atât 
de mare, după ce l-a lepădat pe Saul pentru ceea ce lor li se părea 
a fi păcate mult mai mici. Dar David s-a umilit şi şi-a mărturisit 
păcatul, în timp ce Saul a disprețuit mustrarea şi şi-a împietrit inima 
în nepocăinţă. 

Această parte din istoria vieţii lui David este plină de însemnătate 
pentru păcătosul care se pocăieşte. Este una dintre cele mai puternice 
ilustraţii care ne-au fost date cu privire la luptele şi ispitele oamenilor 
şi adevărata pocăință şi credinţă în Domnul Isus Hristos. În toate 
timpurile până acum, aceasta s-a dovedit un izvor de încurajare 
pentru sufletele care, după ce au căzut în păcat, se zbat sub povara 

vinovăţiei. Mii de copii ai lui Dumnezeu care fuseseră ispitiţi, când 
erau gata să se lase în voia disperării, şi-au amintit cum sincera 
pocăință şi mărturisire a lui David a fost primită de Dumnezeu, chiar 
dacă el a avut de suferit pentru abaterea lui; au prins curaj pentru 
a se pocăi şi a încerca din nou să umble pe calea poruncilor lui 
Dumnezeu. 

Acela care, sub mustrarea lui Dumnezeu, îşi umileşte sufletul prin 
mărturisire şi pocăință, asemenea lui David, poate fi sigur că există 
nădejde pentru el. Acela care, în credinţă, primeşte făgăduinţele 
lui Dumnezeu va afla iertare. Domnul nu va lepăda nici un suflet 
care se pocăieşte cu adevărat. El a dat făgăduinţa aceasta: «Să caute 
ocrotirea Mea, să facă pace cu Mine, da, să facă pace cu Mine» (Isaia 
27, 5). «Să se lase cel rău de calea lui, şi omul nelegiuit să se lase de 
gândurile lui, să se întoarcă la Domnul care va avea milă de el, la 
Dumnezeul nostru care nu oboseşte iertând» (Isaia 55, 7). 


[727] 


[728] 

Să dea înapoi împătrit“ — aceasta fusese sentința pe care David 
şi-a dat-o fără să vrea, după ce ascultase parabola proorocului Natan; 
şi avea să fie pedepsit potrivit cu propria sa sentinţă. Trebuia ca patru 
dintre fiii lui să moară, iar pierderea fiecăruia dintre ei era un rezultat 
al păcatului tatălui. 

David a îngăduit ca josnica nelegiuire a lui Amnon, întâiul năs- 
cut, să treacă nepedepsită şi nemustrată. Legea cerea pedeapsa cu 
moartea pentru adulter, iar nelegiuirea perversă a lui Amnon făcea 
vinovăția lui de două ori mai mare. Dar David, simțindu-se vinovat 
de propriul său păcat, nu l-a adus pe vinovat înaintea justiţiei. Timp 
de doi ani, Absalom, protectorul natural al sorei sale atât de mult 
înjosite, şi-a ascuns planul de răzbunare, dar numai pentru ca la sfâr- 
şit să dea o lovitură mai sigură. La o petrecere a fiilor împăratului, 
Amnon, vinovat de incest, beat fiind, a fost ucis la porunca fratelui 
lui. 

O îndoită pedeapsă îl lovea pe David. I s-a adus vestea îngrozi- 
toare: „«Absalom i-a ucis pe toţi fiii împăratului şi nu a mai rămas 
nici unul». Împăratul s-a sculat, şi-a rupt hainele şi s-a culcat pe 
pământ şi toţi slujitorii lui stăteau acolo cu hainele sfâşiate“. Fiii 
împăratului, înapoindu-se înspăimântați la Ierusalim, i-au făcut cu- 
noscut tatălui lor adevărul; numai Amnon fusese ucis; şi ei „au 
ridicat glasul şi au plâns; şi împăratul şi toţi slujitorii lui au plâns 
mult“. Dar Absalom a fugit la Talmai, împăratul Gherşurului, tatăl 
mamei sale. 

Ca şi ceilalţi fii ai lui David, Amnon fusese lăsat să-şi satisfacă 
poftele sale egoiste. El căutase să-şi împlinească orice dorinţă a 
inimii, fără să ţină seama de poruncile lui Dumnezeu. În pofida 
păcatului său mare, Dumnezeu avusese îndelungă răbdare faţă de el. 
Timp de doi ani i se dăduse prilej de pocăință; dar el a continuat să 
păcătuiască şi, împovărat de vinovăţie, a fost ucis, ca apoi să aştepte 
îngrozitorul tribunal al judecății. 

David şi-a neglijat datoria de a pedepsi crima lui Amnon şi, din 
cauza purtării necredincioase a împăratului, care era în acelaşi timp 
şi tată, şi de asemenea din cauza lipsei de pocăință din partea fiului, 
Domnul a îngăduit ca evenimentele să meargă pe drumul lor firesc 
şi nu l-a împiedicat pe Absalom. Dacă părinţii sau conducătorii îşi 
neglijează datoria de a pedepsi nelegiuirea, Dumnezeu Însuşi preia 
cazul. Puterea înfrânătoare este îndepărtată în oarecare măsură de la 
uneltele răului, aşa încât apare un şir de împrejurări care pedepsesc 
păcatul prin păcat. 

Urmările rele ale nedreptei îngăduinţe din partea lui David faţă 
de Amnon nu se sfârşiseră, deoarece de aici a început înstrăinarea 
lui Absalom de tatăl său. După ce a fugit la Gheşur, David, socotind 
că crima fiului său cere o pedeapsă, a refuzat să-i îngăduie să se 
înapoieze. Iar acest fapt a avut ca rezultat înmulţirea, şi nicidecum 
micşorarea relelor de neînlăturat în care se prinsese împăratul. Ab- 
salom, energic, ambițios şi fără principii, îndepărtat de la treburile 
împărăției din cauza exilului, a început în curând să pună la cale 
uneltiri primejdioase. 

După doi ani, loab s-a hotărât să mijlocească o împăcare între 
tată şi fiu. În scopul acesta, a obţinut ajutorul unei femei din Tecoa, 
vestită pentru înţelepciunea ei. Învăţată de Ioab, această femeie s-a 
înfăţişat înaintea lui David ca fiind o văduvă ai cărei doi fii erau 
singura ei mângâiere şi singurul ei sprijin. Într-o ceartă, unul dintre 
ei îl ucisese pe celălalt şi acum toate rudele familiei cereau ca cel 
rămas în viaţă să fie dat în mâna răzbunătorului sângelui. Astfel, 
zicea mama: „Ei ar stinge şi tăciunele care-mi mai rămâne, ca să nu 
lase bărbatului meu nici nume, nici urmaş viu pe faţa pământului“. 
Inima împăratului a fost mişcată de rugămintea aceasta şi a asigurat- 
o pe femeie de protecţia împărătească a fiului ei. 

După ce a primit de la el făgăduinţe repetate că tânărului nu i se 
va întâmpla nimic, l-a rugat pe împărat să primească cu îngăduinţă 
cuvintele ei şi i-a spus că a vorbit ca unul care este vinovat, întrucât 
nu chemase înapoi pe cel izgonit. „Trebuie negreşit să murim“, a zis 
ea, „ŞI vom fi ca nişte ape vărsate pe pământ, care nu se mai adună. 
Dumnezeu nu ia viaţa, ci doreşte ca fugarul să nu rămână izgonit 
dinaintea Lui“. Această duioasă şi mişcătoare zugrăvire a iubirii lui 
Dumnezeu faţă de păcătos — venind, după cât se vedea, din partea 
lui Ioab, soldatul aspru — este o dovadă covârşitoare a cunoaşterii 

de către izraeliţi a marilor adevăruri ale mântuirii. Simţind propria 
sa nevoie de harul lui Dumnezeu, împăratul nu a putut să reziste în 
faţa acestei rugăminţi. I s-a dat lui Ioab următoarea poruncă: „Du-te 
dar, de adu înapoi pe tânărul Absalom“. 

Į s-a îngăduit lui Absalom să se întoarcă la Ierusalim, dar nu i 
s-a permis să se arate la curte sau să-şi vadă tatăl. David începuse 
să vadă efectele rele ale îngăduinţei sale faţă de copii; şi, oricât de 
duios l-ar fi iubit pe frumosul şi capabilul său fiu, a crezut că este 
necesar, ca o lecţie atât pentru Absalom, cât şi pentru popor, să-şi 
arate dezgustul faţă de o astfel de crimă. Absalom a trăit doi ani în 
casa lui, dar alungat de la curte. Sora lui locuia cu el, iar prezenţa 
ei păstra vie amintirea răului ireparabil pe care-l suferise. În inima 
poporului, prinţul era privit mai mult ca un erou decât ca un vinovat. 
Având avantajul acesta, el s-a hotărât să câştige inima poporului. „Nu 
era om în tot Israelul aşa de vestit ca Absalom, în privinţa frumuseţii 
lui; din talpa piciorului până în creștetul capului, n-avea nici un 
cusur“. N-a fost un lucru înţelept din partea împăratului să lase un 
om ca Absalom-ambiţios, impulsiv şi pătimaş — să nutrească timp 
de doi ani nemulțumiri pentru nişte nedreptăţi închipuite. Faptul 
că David i-a îngăduit să vină la Ierusalim, fără să-i permită să se 
prezinte înaintea lui, a atras simpatia poporului de partea lui. 

Având mereu în faţă amintirea propriei sale călcări a Legii lui 
Dumnezeu, David era ca paralizat din punct de vedere moral; părea 
slab şi nehotărât, în timp ce înainte de păcat fusese curajos şi hotărât. 
Influenţa lui înaintea poporului slăbise. Iar toate acestea înlesneau 
planurile fiului său ambițios. 

Prin influenţa lui Ioab, Absalom a primit îngăduinţa să vină în 
faţa tatălui său; dar, cu toată împăcarea formală, el şi-a urmărit mai 
departe uneltirile ambiţioase. Aproape că şi-a luat rangul de împărat, 
având care şi cai şi cincizeci de oameni care alergau înaintea lui. 
În timp ce împăratul era din ce în ce mai dornic de singurătate şi 
linişte, Absalom căuta în mod viclean să câştige favoarea poporului. 

Influenţa atitudinii lui David, de nepăsare şi nehotărâre, s-a extins 
şi asupra supuşilor săi; neglijenţa şi delăsarea se dădeau pe faţă în 
administrarea justiţiei. Prin isteţimea sa, Absalom întorcea spre 
folosul său orice pricină de nemulţumire. Acest bărbat cu înfăţişarea 
aleasă putea fi văzut la poarta cetăţii în fiecare zi, loc unde o mulţime 

de oameni, cu plângerile lor, aşteptau să prezinte nedreptăţile ce li 
se făceau pentru a se lua măsuri de îndreptare. 

Absalom se amesteca printre ei şi le asculta plângerile, 
exprimându-și simpatia cu suferinţele lor şi regretul pentru inca- 
pacitatea conducerii. După ce asculta nemulţumirea cuiva din Israel, 
prinţul spunea: „lată, pricina ta este bună şi dreaptă; dar nimeni din 
partea împăratului nu te va asculta“; şi adăuga: „«De m-ar pune pe 
mine judecător în ţară! Orice om care ar avea o neînțelegere şi o 
judecată, ar veni la mine şi i-aş face dreptate». Şi când se apropia 
cineva să se închine înaintea lui, el îi întindea mâna, îl apuca şi-l 
săruta“. 

Întreţinută de cuvintele viclene ale prinţului, nemulţumirea faţă 
de conducere se întindea cu repeziciune. Laude la adresa lui Ab- 
salom se auzeau de la toţi. În general, era privit ca moştenitorul 
împărăției; poporul îl privea cu mândrie, socotindu-l vrednic de situ- 
aţia aceea înaltă, şi s-a trezit dorinţa ca el să ocupe tronul. „Absalom 
fura iubirea oamenilor lui Israel“. Cu toate acestea, împăratul, orbit 
de iubirea faţă de fiul său, nu bănuia nimic. Înfăţişarea princiară pe 
care o luase Absalom era socotită de David ca o dovadă a intenţiei 
lui de a onora curtea — ca o expresie a bucuriei aduse la împăcare. 

Mintea poporului fiind astfel pregătită pentru ceea ce urma să 
se întâmple, Absalom a trimis pe ascuns oameni aleşi la toate se- 
minţiile ca să ia măsuri în vederea unei răscoale. Apoi, pentru a-şi 
ascunde planurile de trădare, a îmbrăcat mantia devotamentului reli- 
gios. Urma să se împlinească la Hebron un vot făcut de multă vreme, 
pe când se afla în exil. Absalom i-a cerut împăratului: „Dă-mi voie 
să mă duc la Hebron să împlinesc o juruinţă pe care am făcut-o 
Domnului. Căci robul tău a făcut o juruinţă când locuia la Gheşur, 
în Siria; şi am zis: «Dacă mă va aduce Domnul înapoi la Ierusalim, 
voi da cinste Domnului». Tatăl, duios, mângâiat de această dovadă 
de evlavie din partea fiului său, l-a lăsat să plece, binecuvântându-l. 
Conspirația ajunsese la împlinire. Fapta făţarnică cu care Absalom 
îşi încorona lucrarea de până aici urmărea nu numai să închidă ochii 
împăratului, ci să sporească încrederea poporului şi să-l împingă la 
răscoală împotriva împăratului ales de Dumnezeu. 

Absalom a plecat la Hebron şi au mers cu el „două sute de oa- 
meni din Ierusalim, care fuseseră poftiţi ... şi l-au însoţit în prostia 
lor, fără să ştie nimic“. Oamenii aceştia au mers cu Absalom, fără 

să-şi dea seama că iubirea lor faţă de fiu avea să-i împingă la ră- 
scoală împotriva tatălui. Ajngând la Hebron, Absalom l-a chemat 
pe Ahitofel, unul dintre sfetnicii lui David, un om vestit pentru is- 
cusinţa lui, a cărui părere era socotită ca fiind atât de sigură ca şi a 
unui oracol. Ahitofel s-a unit cu conspiratorii, iar sprijinul dat de el 
lucrării lui Absalom a făcut ca izbânda să pară sigură, atrăgând sub 
steagul lui mulţi bărbaţi cu influenţă din toate părţile ţării. Când a 
sunat trâmbiţa pentru răscoală, iscoadele prinţului din tot cuprinsul 
tării au răspândit vestea că Absalom s-a făcut împărat şi s-a strâns 
mult popor la el. 

Între timp, vestea alarmantă a ajuns la Ierusalim, la împărat. 
David s-a trezit deodată, văzând că rebeliunea izbucneşte chiar lângă 
tronul lui. Fiul lui — pe care îl iubea şi în care-şi pusese încrederea 
— uneltise să-i ia coroana şi, fără îndoială, chiar şi viaţa. În faţa 
primejdiei ce-i stătea înainte, David s-a scuturat de apăsarea care 
zăcuse atâta timp asupra lui şi, în spiritul din tinereţe, s-a pregătit să 
întâmpine această groaznică situaţie. Absalom şi-a adunat oştirea la 
Hebron, la o depărtare de numai treizeci de kilometri. Rebelii aveau 
să sosească curând la porţile Ierusalimului. 

Din palatul său, David şi-a privit capitala — „frumoasa înălțime, 
bucuria întregului pământ ... cetatea Marelui Împărat“ (Psalmii 48, 
2). Se cutremura la gândul de a o expune la măcel şi nimicire. Să 
cheme oare în ajutorul său pe supuşii rămaşi credincioşi tronului său 
şi să facă o încercare de a păstra capitala? Să îngăduie ca Ierusalimul 
să fie inundat de sânge? El a luat hotărârea. Grozăviile războiului nu 
trebuia să cadă asupra cetăţii alese. Va părăsi Ierusalimul şi în felul 
acesta va pune la încercare credincioşia poporului său, dându-i prilej 
să i se alăture pentru a-i veni în ajutor. În criza aceasta mare, datoria 
lui faţă de Dumnezeu şi faţă de popor era să păstreze autoritatea cu 
care Cerul îl învestise. Rezultatul conflictului l-a lăsat în mâna lui 
Dumnezeu. 

Cu smerenie şi întristare, David a ieşit pe poarta cetăţii lerusa- 
limului, alungat de pe tronul său, din palatul său şi de la chivotul 
lui Dumnezeu de revolta fiului său iubit. Poporul l-a urmat într-un 
şir lung, ca o tristă procesiune de înmormântare. Garda personală a 
lui David, cheretiţii, peletiţii şi şase sute de gatiţi, sub comanda lui 
Itai, îl însoțea pe împărat. Dar David, cu obişnuita lui lepădare de 
sine, nu putea consimţi ca aceşti străini, care veniseră să găsească 

adăpost la el, să fie implicaţi în necazurile lui. Şi-a arătat uimirea 
pentru faptul că ei erau gata de sacrificiu pentru el. Apoi împăratul 
i-a spus lui Itai din Gat: „Pentru ce să vii şi tu cu noi? Întoarce-te 
şi rămâi cu împăratul, căci eşti străin şi ai fost surghiunit chiar din 
țara ta. De ieri ai venit, şi azi să te fac să rătăceşti cu noi încoace şi 
încolo când nici eu nu ştiu unde să mă duc! Întoarce-te şi ia pe fraţii 
tăi cu tine. Domnul să Se poarte cu bunătate şi credincioşie!“ 

Itai a răspuns: „Viu este Domnul şi viu este domnul meu, împă- 
ratul, că în locul în care va fi domnul meu, împăratul, fie ca să moară, 
fie ca să trăiască, acolo va fi şi robul tău“. Oamenii aceştia trecuseră 
de la păgânism la servirea Domnului şi acum îşi arătau cu nobleţe 
credincioşia faţă de Dumnezeu şi faţă de împărat. Cu inima plină de 
recunoştinţă, David a primit devotamentul lor faţă de cauza sa, care 
părea că se prăbușește, şi au trecut cu toţii peste pârâul Chedron, pe 
drumul care duce în pustie. 

Convoiul s-a oprit din nou. Se apropia o grupă de oameni îm- 
brăcaţi în veşminte sacre. „[adoc era şi el acolo, şi cu el toţi leviţii, 
ducând chivotul legământului lui Dumnezeu“. Cei care mergeau cu 
David au socotit că acesta este un semn de bine. Prezenţa acestui 
simbol sfânt era pentru ei o garanţie că, în cele din urmă, vor avea 
izbândă şi vor birui. Aceasta putea să le inspire curaj celor care 1 se 
alăturau împăratului. Lipsa lui din Ierusalim urma să aducă groaza 
în rândurile susținătorilor lui Absalom. 

Văzând chivotul, inima lui David a tresăltat o clipă de bucurie 
şi nădejde. Dar în curând i-au venit în minte alte gânduri. În cali- 
tatea sa de cârmuitor pus peste moştenirea lui Dumnezeu, avea o 
mare răspundere. Ceea ce trebuia să stea la locul cel mai de frunte 
în mintea împăratului lui Israel erau gloria lui Dumnezeu şi inte- 
resul poporului, nu interesul său personal. Dumnezeu, care locuia 
între heruvimi, spusese despre Ierusalim: „Acesta este locul Meu 
de odihnă“ (Psalmii 132, 14) şi, fără autoritate divină, nici preotul, 
nici împăratul nu aveau dreptul să îndepărteze de acolo simbolul 
prezenţei Lui. David mai ştia că inima şi viaţa lui trebuia să fie în 
armonie cu preceptele divine, căci altfel chivotul urma să fie mai 
mult un mijloc de înfrângere decât de izbândă. Păcatul lui cel mare 
îi stătea mereu înainte. El recunoştea în uneltirea aceasta o pedeapsă 
îndreptăţită de la Dumnezeu. Se trăsese sabia care nu avea să se mai 
îndepărteze de casa lui. El nu ştia care aveau să fie urmările luptei. 

Nu se cuvenea ca el să îndepărteze din capitala naţiunii sfintele sta- 
tute care întrupau voinţa divinului ei Suveran, constituţia împărăției 
şi temelia propăşirii ei. 

EI i-a poruncit lui Ţadoc: „Du chivotul lui Dumnezeu înapoi, 
în cetate. Dacă voi căpăta trecere înaintea Domnului, mă va aduce 
înapoi şi mă va face să văd chivotul şi locaşul Lui. Dar dacă va zice: 
«Nu-Mi place de tine», iată-mă, să facă ce va crede cu mine“. 

David a adăugat: „Nu eşti tu văzător?* — un om rânduit de 
Dumnezeu să-l înveţe pe popor. „Intoarce-te în pace în cetate, cu 
fiul tău Ahimaaţ, şi cu Ionatan, fiul lui Abiatar, cei doi fii ai voştri. 
Vedeţi, voi aştepta în câmpiile pustiei, până ce-mi vor veni veşti 
din partea voastră“. Preoţii puteau să-i facă servicii bune în cetate, 
aflând mişcările şi planurile rebelilor şi făcându-le cunoscut în taină 
împăratului, prin fiii lor Ahimaaţ şi Ionatan. 

Pe când preoţii plecau înapoi spre lerusalim, o negură şi mai 
deasă a căzut asupra mulţimii care se îndepărta. Împăratul era un 
fugar, ei înşişi lepădaţi, părăsiţi chiar şi de chivotul lui Dumnezeu; 
viitorul era întunecat de groază şi prevestiri sumbre. „David a suit 
dealul măslinilor. Suia plângând şi cu capul acoperit, şi mergea cu 
picioarele goale; şi toţi cei ce erau cu el şi-au acoperit capul şi suiau 
plângând. Au venit şi au spus lui David: «Ahitofel este împreună cu 
Absalom printre uneltitori»“. Din nou David a fost constrâns să vadă 
în aceste nenorociri urmările păcatului său. Trădarea lui Ahitofel, 
cel mai capabil şi mai abil dintre conducătorii politici, pornea din 
răzbunare pentru ruşinea făcută familiei prin dezonorarea Bat-Şebei, 
nepoata lui. 

„ŞI David a zis: «Doamne, nimiceşte sfaturile lui Ahitofel!»“ 
Ajungând pe vârful muntelui, împăratul s-a plecat în rugăciune, 
aruncând înaintea lui Dumnezeu povara sufletului său şi cerând cu 
smerenie harul divin. Rugăciunea părea că a fost ascultată imediat. 
Huşai, architul, un sfetnic înţelept şi capabil, care se dovedise un 
prieten credincios al lui David, a venit la el cu hainele sfâşiate şi cu 
țărână presărată pe cap, ca să-şi unească soarta cu soarta împăratului 
detronat şi fugar. David a văzut, ca printr-o iluminare divină, că 
omul acesta credincios şi neprefăcut era cel mai chemat să slujească 
interesele împăratului în consiliile capitalei. La cererea lui David, 
Huşai s-a întors la Ierusalim pentru a-şi oferi serviciile lui Absalom 
şi pentru a nimici sfaturile viclene ale lui Ahitofel. 

Având această rază de lumină în întuneric, împăratul şi însoți- 
torii lui şi-au urmat calea, coborând pe panta de răsărit a Muntelui 
Măslinilor, printr-un pustiu stâncos şi nelocuit, prin locuri grele şi pe 
cărări pietroase şi prăpăstioase, către Iordan. „David ajunsese până 
la Bahurim. Şi acolo a ieşit un om din familia şi din casa lui Saul, 
numit Şimei, fiul lui Ghera. El înainta blestemând şi aruncând cu 
pietre după David şi după toţi slujitorii împăratului David, în timp ce 
tot poporul şi toţi vitejii stăteau la dreapta şi la stânga împăratului. 
Şimei vorbea astfel când blestema: «Du-te, du-te om al sângelui, 
om rău! Domnul face să cadă asupra ta pedeapsa pentru tot sângele 
casei lui Saul, al cărui scaun de domnie l-ai luat, şi Domnul a dat 
împărăţia în mâna fiului tău Absalom; şi iată-te nenorocit, căci eşti 
un om al sângelui!» 

În zilele când lui David îi mergea bine, Şimei nu arătase prin 
cuvânt sau fapte că nu ar fi un supus sincer. Dar, în clipele de neno- 
rocire ale împăratului, acest beniamit şi-a dat pe faţă adevăratul său 
caracter. El îl onorase pe David cât fusese pe tron, dar acum, când era 
năpăstuit, îl blestema. Josnic şi egoist, îi socotea şi pe alţii ca având 
acelaşi caracter ca al lui şi, mânat de Satana, îşi vărsa mânia peste 
capul celui mustrat de Dumnezeu. Spiritul care îndeamnă pe cineva 
să se bucure de amărăciunea altuia, să râdă de el şi să-l necăjească 
în împrejurări ca acelea, este spiritul lui Satana. 

Învinuirile aduse de Şimei lui David erau cu totul neadevărate 
— o vorbire de rău neîntemeiată şi plină de răutate. David nu fusese 
vinovat de nici un rău faţă de Saul sau de casa lui. Atunci când Saul 
fusese în totul în mâinile lui şi ar fi putut să-l ucidă, el n-a făcut 
decât să-i taie pulpana hainei şi îşi făcea mustrări chiar pentru faptul 
că arătase lipsa aceasta de respect faţă de unsul Domnului. Existau 
dovezi izbitoare cu privire la respectul sfânt pe care David îl avea 
faţă de viaţa omenească, chiar atunci când era urmărit ca un animal 
de pradă. Într-o zi, pe când era în peştera Adulam, gândurile i s-au 
îndreptat spre libertatea netulburată a copilăriei lui şi fugarul a spus: 
„„Cine-mi va da să beau apă din fântâna de la poarta Betleemului?“ 
(2 Samuel 23, 13-17). Betleemul era pe vremea aceea în mâna filiste- 
nilor; dar trei dintre vitejii lui David au trecut prin tabăra filistenilor 
şi i-au adus stăpânului lor apă de la Betleem. David n-a putut să bea. 
„Departe de mine“, a spus el, „să beau sângele oamenilor acestora 
care s-au dus cu primejdia vieţii lor“. Şi, cu respect, au turnat apa 

aceasta, ca pe o jertfă adusă lui Dumnezeu. David fusese războinic; 
o mare parte din viața lui fusese petrecută în mijlocul scenelor de 
violență; dar dintre toți cei care au avut de trecut prin împrejurări de 
felul acesta, puţini, de fapt, au fost atât de puțin atinşi de influența 
de înăsprire şi stricare a principiilor ca David. 

Nepotul lui David, Abişai, unul dintre cei mai viteji conducători 
ai oştirii lui, n-a mai putut suferi cuvintele insultătoare ale lui Şimei. 
„Pentru ce“, a strigat el, „blastămă acest câine mort pe domnul meu 
împăratul? Lasă-mă, te rog, să mă duc să-i tai capul“. Dar împăratul 
l-a oprit. „lată“, a zis el, „că fiul meu, care a ieşit din trupul meu, 
vrea să-mi ia viaţa, cu cât mai mult beniamitul acesta! Lăsai-l să 
blesteme, căci Domnul i-a zis. Poate că Domnul Se va uita la necazul 
meu şi-mi va face bine în locul blestemelor de azi“. 

Conştiinţa îi spunea lui David adevăruri dureroase şi umilitoare. 
În timp ce supuşii lui credincioşi se mirau de această răsturnare 
subită a soartei, pentru împărat nu era o taină. Deseori avusese 
presimţirea că va veni un timp ca acesta. Pentru el fusese de mirare 
că Dumnezeu a avut atât de multă îndelungă răbdare faţă de păcatele 
sale şi că amânase atât de mult răsplata cuvenită. Iar acum, în fuga 
lui tristă şi grăbită, cu picioarele goale, îmbrăcat în sac în locul 
hainelor împărăteşti, când vaietele celor ce-l urmau trezeau ecoul 
munţilor şi când gândea la scumpa lui capitală — locul ce fusese 
scena păcatului său — el îşi amintea de bunătatea şi îndelunga 
răbdare a lui Dumnezeu şi nu era chiar fără nădejde. Simţea că 
Domnul totuşi va lucra cu milă faţă de el. 

Mulți răufăcători şi-au scuzat păcatele, arătând greşelile lui Da- 
vid; dar cât de puţini sunt aceia care au dat pe faţă o pocăință şi o 
umilinţă ca ale lui David! Cât de puţini ar fi suportat mustrarea şi 
răsplata cu răbdarea şi tăria pe care le-a arătat el! El îşi mărturisise 
păcatul şi, timp de ani de zile, căutase să-şi facă datoria ca un serv 
credincios al lui Dumnezeu; lucrase la dezvoltarea împărăției sale 
şi, sub conducerea lui, aceasta ajunsese la o putere şi prosperitate pe 
care nu le atinsese mai înainte. Adunase tezaure bogate de materiale 
pentru zidirea Casei Domnului; şi acum, trebuia să se spulbere toată 
osteneala vieţii lui? Trebuia ca roadele anilor de muncă devotată, 
străduinţele geniului, evlaviei şi cârmuirii înțelepte să treacă în mâi- 
nile fiului său trădător şi dezordonat, care nu lua în consideraţie nici 
onoarea lui Dumnezeu, nici bunăstarea lui Israel? 

Cât de natural ar fi fost ca David să cârtească împotriva lui 
Dumnezeu în marea lui durere! 

Dar el vedea că rădăcina necazurilor lui este în propriul său păcat. 
Cuvintele proorocului Mica redau spiritul care stăpânea inima lui 
David. „Chiar dacă stau în întuneric, totuşi Domnul este lumina mea! 
Voi suferi mânia Domnului, căci am păcătuit împotriva Lui — până 
ce El îmi va apăra pricina şi îmi va face dreptate“ (Mica 7, 8.9). Şi 
Domnul nu l-a părăsit pe David. Cap. acesta din experienţa lui, când, 
fiind insultat şi lovit cu cruzime, a dovedit că este umil, neegoist, 
plin de lepădare de sine şi supus, este unul dintre cele mai frumoase 
din întreaga lui viaţă. Cu adevărat, niciodată n-a fost cârmuitorul lui 
Israel mai mare înaintea Cerului ca în vremea aceasta de cea mai 
profundă manifestare vizibilă de umilinţă. 

Dacă Dumnezeu ar fi îngăduit ca David să rămână nemustrat 
pentru păcatul lui şi, cu toate că se abătuse de la poruncile divine, să 
rămână în pace şi prosperitate pe tronul lui, scepticii şi necredincioşii 
ar fi putut avea o scuză şi ar fi putut să citeze viaţa lui David ca un 
reproş pentru religia Bibliei. Dar, îngăduind ca David să treacă prin 
cele prin care a trecut, Domnul arată că nu poate să îndreptăţească 
păcatul. Iar istoria vieţii lui David ne face în stare să vedem scopul 
deosebit pe care îl are în vedere Dumnezeu când Se ocupă de păcat; 
ea ne face în stare să urmărim, chiar prin pedepsele cele mai grele, 
realizarea planurilor Lui de har şi de bunătate. EI l-a trecut pe David 
pe sub toiag, dar nu l-a nimicit; cuptorul este pentru curăţire, nu 
pentru nimicire. Domnul zice: „Dacă vor călca orânduirile Mele 
şi nu vor păzi poruncile Mele, atunci le voi pedepsi fărădelegile 
cu nuiaua, şi nelegiuirile cu lovituri; dar nu-Mi voi depărta deloc 
bunătatea de la ei, şi nu-Mi voi face credincioşia de minciună“ 
(Psalmii 89, 31-33). 

Curând după plecarea lui David, Absalom a intrat în Ierusalim 
cu oştirea lui şi, fără luptă, a ocupat cetăţuia lui Israel. Huşai a fost 
printre primii care l-au salutat pe noul monarh încoronat, iar prinţul 
a fost surprins şi mulţumit de această ofertă de slujire din partea 
vechiului prieten şi sfetnic al tatălui său. Absalom se simţea sigur de 
succes. Până aici uneltirile lui izbutiseră şi, doritor să-şi întărească 
domnia şi să câştige încrederea națiunii, el l-a primit pe Hugşai la 
curtea lui. 

Absalom era înconjurat acum de o mare mulţime, care era însă 
compusă din oameni nedeprinşi cu războiul. Până aici nu fuseseră 
puşi să lupte. Ahitofel ştia bine că situaţia lui David era departe de 
a fi deznădăjduită. O mare parte din popor îi era încă credincioasă; 
era înconjurat de ostaşi încercaţi care erau credincioşi împăratu- 
lui, iar oastea era comandată de generali iscusiţi. Ahitofel ştia că, 
după prima izbucnire de entuziasm în favoarea noului împărat, va 
veni o reacţie. Dacă răscoala dădea greş, Absalom ar fi putut să se 
împace cu tatăl său; atunci Ahitofel, ca sfetnic principal, ar fi fost 
socotit ca fiind primul vinovat de rebeliune; asupra lui urma să cadă 
pedeapsa cea mai grea. Pentru ca să-l împiedice pe Absalom să 
renunţe, Ahitofel l-a sfătuit să facă un lucru care, în ochii mulţimii, 
ar fi făcut împăcarea imposibilă. Cu iscusinţă satanică, acest bărbat 
de stat, viclean şi imoral, l-a îndemnat pe Absalom să adauge crima 
incestului la aceea a rebeliunii. În văzul întregului Israel, trebuia să 
intre la ţiitoarele tatălui său, potrivit cu obiceiul naţiunilor orientale, 
declarând în felul acesta că a urmat la tronul tatălui său. lar Absalom 
a împlinit ticălosul lui plan. Astfel s-a realizat Cuvântul lui Dumne- 
zeu, rostit faţă de David prin gura profetului: „Iată, din casa ta voi 
ridica nenorocirea împotriva ta şi voi lua sub ochii tăi pe nevestele 
tale şi le voi da altuia.... Căci ai lucrat pe ascuns; Eu însă voi face 
lucrul acesta în faţa întregului Israel şi în faţa soarelui“ (2 Samuel 
12, 11.12). Nu se poate spune că Dumnezeu a dat îndemnul pentru 
aceste fapte nelegiuite; dar, din cauza păcatului lui David, El nu Şi-a 
mai folosit puterea pentru a le opri. 

Ahitofel era prețuit foarte mult pentru înţelepciunea lui, dar era 
lipsit de lumina care vine de la Dumnezeu. „Începutul înţelepciunii 
este frica de Domnul“ (Proverbe 9, 10) şi pe aceasta Ahitofel nu 
o avea, căci altfel nu ar fi ajuns să-şi asigure succesul trădării prin 
incest. Oamenii cu inima stricată uneltesc nelegiuiri, ca şi cum n-ar 
fi o Providenţă atotcârmuitoare care să le strice planurile; dar „Cel 
ce şede în ceruri râde, Domnul Îşi bate joc de ei“ (Psalmii 2, 4). 
Domnul zice: „Pentru că n-au iubit sfaturile Mele, şi au nesocotit 
toate mustrările Mele; de aceea se vor hrăni cu roada umbletelor lor 
şi se vor sătura cu sfaturile lor. Căci împotrivirea proştilor îi ucide, 
şi liniştea nebunilor îi pierde“ (Proverbe 1, 30-32). 

După ce izbutise în uneltirea de a-şi asigura apărarea, Ahitofel 
a stăruit de Absalom să se pornească la o acţiune rapidă împotriva 

lui David. „Lasă-mă să aleg douăsprezece mii de oameni! Mă voi 
scula, şi voi urmări pe David chiar în noaptea aceasta“, a zis el. „ÎL 
voi lua pe neaşteptate, când va fi obosit şi va avea mâinile slăbite, îl 
voi înspăimânta şi tot poporul care este cu el va fugi. Voi lovi numai 
pe împărat, şi voi aduce înapoi la tine pe tot poporul“. Planul acesta 
a fost găsit bun de sfetnicii împăratului. Dacă ar fi fost urmat, David 
ar fi fost ucis fără îndoială, afară de cazul că Domnul ar fi intervenit 
să-l scape. Dar lucrurile erau conduse de o înţelepciune mai mare 
decât a vestitului Ahitofel. Domnul hotărâse să nimicească planul 
lui Ahitofel, ca să aducă nenorocirea peste Absalom. 

Hugşai nu fusese chemat la consfătuire şi nici el nu voise să 
meargă nechemat, pentru ca nu cumva să dea de bănuit că ar vrea 
să spioneze; dar, după terminarea adunării, Absalom, care preţuia 
foarte mult puterea de judecată a sfetnicului tatălui său, i-a spus şi 
lui de planul lui Ahitofel. Huşai a văzut că, dacă s-ar fi urmat planul 
propus, David ar fi fost pierdut. Şi a zis: „De data aceasta, sfatul 
pe care ţi l-a dat Ahitofel nu este bun“. Şi a adăugat: „Tu cunoşti 
vitejia tatălui tău şi a oamenilor lui; sunt înfuriaţi ca o ursoaică de 
pe câmp, căreia i s-au luat puii. Tatăl tău este un om de război şi nu 
va petrece noaptea cu poporul; iată, acum stă ascuns în vreo groapă 
sau în vreun alt loc!“ El a susținut că, dacă oștile lui Absalom l-ar 
urmări pe David, nu ar pune mâna pe împărat; şi, dacă ar suferi vreo 
înfrângere, aceasta ar duce la descurajare şi s-ar produce mult rău 
pentru cauza lui Absalom. „Căci“, continuă el, „tot Israelul ştie că 
tatăl tău este un viteaz şi că are nişte viteji cu el“. A propus un plan 
ademenitor pentru o fire egoistă şi încrezută, doritoare de desfăşurări 
falnice de putere: „Sfatul meu este dar ca tot Israelul să se strângă 
la tine, de la Dan până la Beer-Şeba, o mulţime ca nisipul de pe 
marginea mării. Şi tu însuţi să mergi la luptă. Dacă vom ajunge la el 
în vreun loc unde l-am găsi, vom cădea peste el cum cade roua pe 
pământ; şi nu va scăpa nici unul, nici el, nici vreunul din oamenii 
care sunt cu el. Dacă va fugi într-o cetate, tot Israelul va aduce funii 
la cetatea aceasta şi o vom trage în pârâu, până când nu va mai 
rămâne nici o piatră în ea“. 

Absalom şi toţi oamenii lui Israel au zis: „Sfatul lui Hugşai, 
architul, este mai bun decât sfatul lui Ahitofel“. Dar era cineva acolo 
care n-a fost înşelat — cineva care a văzut lămurit urmările greşelii 
fatale pe care o făcea Absalom. Ahitofel şi-a dat seama că răsculații 

sunt pierduţi. Şi mai ştia că, oricare ar fi fost soarta prinţului, nu era 
NICI O speranţă pentru sfetnicul care îl îndemnase la crimele cele mai 
mari. Ahitofel îl încurajase pe Absalom la revoltă. ÎL sfătuise să facă 
cea mai nelegiuită faptă pentru dezonoarea tatălui său; dăduse sfatul 
să fie ucis David şi făcuse planul executării acestui sfat; tăiase şi cea 
mai slabă posibilitate de împăcare cu împăratul; iar acum, un altul 
era prețuit mai mult decât el, şi chiar de Absalom. 

Gelos, mânios şi disperat, Ahitofel „a plecat acasă în cetatea lui. 
Şi-a pus casa în rânduială, s-a spânzurat şi a murit“. lată sfârşitul 
înţelepciunii unui om care, cu toate darurile pe care le avea, nu a 
făcut din Dumnezeu sfetnicul lui. Satana îi amăgeşte pe oameni cu 
făgăduinţe ademenitoare, dar la sfârşit oricine va vedea că „plata 
păcatului este moartea“ (Romani 6, 23). 

Huşai, nefiind sigur că planul său va fi urmat de împăratul ne- 
statornic, n-a pierdut timpul, ci l-a înștiințat pe David să treacă fără 
întârziere dincolo de Iordan. Huşai le-a trimis o solie preoţilor, care 
aveau să o trimită prin fiii lor: „Ahitofel a dat cutare şi cutare sfat 
lui Absalom şi bătrânilor lui Israel, şi eu i-am sfătuit cutare şi cu- 
tare lucru. Acum, nu sta noaptea în câmpiile pustiei, ci du-te mai 
departe, ca nu cumva împăratul şi tot poporul care este cu el să fie 
în primejdie să piară“. 

Tinerii au fost bănuiţi şi urmăriţi, dar au izbutit să-şi îndepli- 
nească sarcina primejdioasă. David, istovit din pricina oboselii şi a 
durerii, după această primă zi de fugă, a primit înştiinţarea că trebuie 
să treacă Iordanul în noaptea aceea, deoarece fiul lui căuta să-i ia 
viaţa. 

Care erau sentimentele tatălui şi împăratului, atât de crud frămân- 
tat în primejdia aceasta îngrozitoare? Viteazul, omul războinic, îm- 
păratul al cărui cuvânt era lege, trădat de fiul său pe care-l iubise, 
pe care îl lăsase să-şi împlinească poftele şi în care se încrezuse în 
mod neînţelept, tratat rău şi părăsit de supuşii obligaţi faţă de el prin 
cele mai puternice legături de onoare şi credinţă! În ce cuvinte şi-a 
revărsat sentimentele inimii sale? În timpul celei mai grele încercări, 
inima lui s-a sprijinit pe Dumnezeu şi a cântat: 


„Doamne, ce mulţi sunt vrăjmaşii mei! 
Ce mulţime se scoală împotriva mea! 
Cât de mulţi zic despre mine: 

«Nu mai este scăpare pentru el la Dumnezeu!» 
Dar, Tu, Doamne, Tu eşti scutul meu, 

Tu eşti slava mea şi Tu îmi înalţi capul! 
Eu strig cu glasul meu către Domnul, 

Şi El îmi răspunde din muntele Lui cel sfânt. 
Mă culc, adorm, 

Şi mă deştept iarăşi, căci Domnul este sprijinul meu. 
Nu mă tem de zecile de mii de popoare, 

Care mă împresoară din toate părțile... 
La Domnul este scăparea: 

Binecuvântarea Ta să fie 
Peste poporul Tău“ 


(Psalmii 3, 1-8). 


David şi toţi ai lui-luptători de stat, bătrâni şi tineri, femei şi 
copii-au trecut în puterea nopţii apele adânci şi repezi ale Iordanului. 
„Când se lumina de ziuă, nu rămăsese nici unul care să nu fi trecut 
Iordanul“. David şi oştile lui s-au retras la Mahanaim, care fusese 
reşedinţa regală a lui Iş-Boşet. Aceasta era o cetate puternică, întărită, 
înconjurată de un ţinut muntos potrivit pentru retragere în caz de 
război. ţinutul era bine aprovizionat, iar oamenii erau susţinători ai 
cauzei lui David. Aici s-au adunat mulţi dintre cei ce erau de partea 
lui, iar şefii bogaţi de familii au adus ca dar provizii îmbelşugate, pe 
lângă alte lucruri trebuincioase. 

Sfatul lui Huşai şi-a atins scopul, dându-i lui David prilejul de 
a scăpa; dar prinţul grăbit şi năvalnic nu mai putea fi reţinut şi a 
plecat de grabă în urmărirea tatălui său. „Absalom a trecut Iordanul 
însoţit de toţi bărbaţii lui Israel“. Absalom l-a pus în fruntea oștirii 
pe Amasa, fiul sorei lui David, Abigal. Oastea lui era numeroasă, 
dar nu disciplinată, şi nu era pregătită bine ca să facă faţă întâlnirii 
cu ostaşii experimentați ai tatălui său. 

David şi-a împărţit trupele în trei, sub comanda lui Ioab, a lui 
Abişai şi a lui Gat. Avusese de gând să conducă el însuşi oştirea 
în luptă; dar poporul s-a ridicat hotărât împotriva acestui plan, de 
asemenea ofiţerii şi sfetnicii. „Să nu ieşi!“ i-au zis ei, „căci dacă vom 
lua-o noi la fugă, luarea aminte nu se va îndrepta asupra noastră; şi 
când vom cădea jumătate din noi, nu vor lua seama la noi; dar tu 

eşti ca zece mii dintre noi, şi acum este bine să ne vii în ajutor din 
cetate“ (2 Samuel 18, 3.4). 

De pe zidurile cetăţii se vedeau bine şirurile lungi ale oştirii 
rebelilor. Uzurpatorul era însoţit de o mare oştire, în comparaţie cu 
oştirea lui David care părea numai o mică grupă. Dar când a privit la 
forţele vrăjmaşe, primul gând din mintea împăratului nu a fost nici 
la coroană, nici la împărăție, nici la propria lui viaţă, care depindea 
de felul cum se va da lupta. Inima tatălui era plină de iubire şi milă 
pentru fiul său răsculat. În timp ce oştirea ieşea în rânduri pe porţile 
cetăţii, David îi încuraja pe ostaşii săi credincioşi, îndemnându-i să 
înainteze cu încrederea că Dumnezeul lui Israel le va da biruinţa. Dar 
nici măcar în împrejurarea aceasta nu a fost în stare să-şi ascundă 
iubirea pe care o avea faţă de Absalom. Când Ioab, conducând prima 
coloană, a trecut prin faţa împăratului, biruitorul din zeci de lupte 
şi-a plecat mândrul său cap, ca să asculte ultimul îndemn din partea 
monarhului care îi spuse cu emoție în glas: „Pentru dragostea pe 
care o aveţi faţă de mine, purtaţi-vă blând cu tânărul Absalom!“. Şi 
Abişai şi Itai au primit aceeaşi însărcinare: „Pentru dragostea pe 
care o aveţi faţă de mine, purtaţi-vă blând cu tânărul Absalom!“. Dar 
purtarea de grijă a împăratului, care arăta că pentru el fiul era mai 
scump decât împărăţia, mai scump decât supuşii credincioşi faţă de 
tronul lui, n-a făcut decât să sporească indignarea soldaţilor faţă de 
fiul acela pervers. 

Locul unde s-a dat lupta a fost o pădure din apropierea Iordanului, 
în care marea oştire a lui Absalom era în dezavantaj. Trupele acestea 
nedisciplinate s-au încurcat prin desişurile şi mlaştinile pădurii şi n- 
au mai putut fi conduse. „Şi poporul lui Israel a fost bătut de slujitorii 
lui David, şi a fost o mare înfrângere în ziua aceea, ca douăzeci de 
mii de oameni“. Absalom, văzând că ziua fusese pierdută, s-a întors 
să fugă, dar i s-a prins capul între ramurile încurcate ale unui copac 
mare; măgarul a fugit de sub el şi l-a lăsat să atârne fără speranţa de a 
scăpa, pradă vrăjmaşilor lui. În împrejurările acestea, a fost găsit de 
un ostaş care, de teama de a nu ajunge să-i fie neplăcut împăratului, 
l-a cruțat pe Absalom, dar i-a raportat lui Ioab ce văzuse. Ioab nu s-a 
simţit împiedicat de vreun scrupul. El fusese prieten cu Absalom şi 
mijlocise de două ori împăcarea lui cu David, dar încrederea aceasta 
fusese trădată în mod ruşinos. Dacă Absalom nu ar fi beneficiat 
de avantajele datorate mijlocirii lui loab, răscoala aceasta, cu toate 

grozăviile ei, nu ar fi avut loc. Acum stătea în puterea lui Ioab ca, 
dintr-o lovitură să-l nimicească pe promotorul tuturor acestor rele. 
„ŞI a luat trei săgeți în mână şi le-a înfipt în inima lui Absalom.... 
Au luat pe Absalom, l-au aruncat într-o groapă mare din mijlocul 
pădurii şi au pus peste el o grămadă foarte mare de pietre.“ 

Astfel au pierit insuigatorii răscoalei din Israel. Ahitofel a murit 
de propria sa mână. Prinţul Absalom, a cărui frumuseţe fusese mân- 
dria lui Israel, a fost răpus în floarea tinereţii, trupul lui mort aruncat 
într-o groapă şi acoperit cu o grămadă de pietre, ca semn de ocară 
veşnică. În cursul vieţii sale, Absalom îşi înălţase un monument 
scump în valea împăratului, dar unicul semn care arăta mormântul 
lui era acea grămadă de pietre din pustie. 

Capul rebeliunii fiind ucis, Ioab şi-a anunţat prin sunet de trâm- 
biţă oştirea, să nu-i mai urmărească pe fugari, şi s-au trimis îndată 
soli, ca să ducă veşti împăratului. 

Străjerul care era pe zidul cetăţii, privind către câmpul de bătălie, 
a descoperit un om care alerga. Curând a fost văzut încă unul. Când 
cel dintâi s-a apropiat, străjerul i-a spus împăratului, care aştepta 
lângă poartă: „Alergătura celui dintâi pare că e a lui Ahimaaţ, fiul lui 
țadoc“. Şi împăratul a zis: „Este un om de bine, şi aduce veşti bune“. 
Ahimaaţ a strigat şi a zis împăratului: „Este bine de tot!“ S-a închinat 
înaintea împăratului cu faţa la pământ şi a zis: „Binecuvântat să fie 
Domnul, Dumnezeul tău, care a dat în mâinile noastre pe cei ce 
ridicau mâna împotriva domnului nostru împăratul“. La întrebarea 
îngrijorată a împăratului: „Tânărul Absalom este bine, sănătos?“, 
Ahimaaţ a dat un răspuns nelămurit. 

Al doilea sol a venit strigând: „Să afle domnul meu, împăratul, 
vestea cea bună! Astăzi Domnul ţi-a făcut dreptate, scăpându-te din 
mâna tuturor celor ce se ridicau împotriva ta“. Din nou s-a auzit din 
gura împăratului întrebarea care-l frământa: „Tânărul Absalom este 
bine, sănătos?“ Nefiind în stare să ascundă vestea cea rea, solul a 
răspuns: „Ca tânărul acesta să fie vrăjmaşii domnului meu, împăratul, 
şi toţi cei ce se ridică împotriva ta, ca să-ţi facă rău!“ Era de ajuns. 
David nu a mai întrebat nimic, ci, cu capul plecat, „s-a suit în odaia de 
sus a porţii şi a plâns. Pe când mergea, zicea: «Fiul meu Absalom! 
Fiul meu, fiul meu, Absalom! Cum n-am murit eu în locul tău! 
Absalom, fiul meu, fiul meu». 

Înapoindu-se de pe câmpul de luptă, oștile biruitoare se apropiau 
de cetate, iar strigătele lor de biruinţă răsunau prin văile dintre dea- 
luri. Dar, trecând de poarta cetăţii, strigătele lor amuţeau, steagurile 
lor se plecau şi mergeau cu privirea plecată, asemănându-se mai 
mult cu unii care fuseseră înfrânți, şi nu cu nişte biruitori. Împăratul 
nu-i aştepta ca să le spună bun venit, iar din odaia de deasupra porții 
se auzea strigătul jalnic: „Fiul meu, Absalom! Absalom, fiul meu, 
fiul meu!“ „ŞI, în ziua aceea, biruinţa s-a prefăcut în jale pentru tot 
poporul, căci în ziua aceea poporul auzea zicându-se: «Împăratul 
este mâhnit din pricina fiului său». În aceeaşi zi, poporul a intrat pe 
furiş, ca nişte oameni ruşinaţi că au fugit din luptă“. 

Ioab a fost copleşit de indignare. Dumnezeu le dăduse pricină 
de triumf şi de voie bună; cea mai mare răscoală care fusese cunos- 
cută vreodată în Israel fusese înfrântă; şi totuşi, biruinţa aceasta s-a 
transformat în jale pentru acela a cărui crimă costase viaţa a mii 
de viteji. Căpetenia aceasta aspră şi necioplită a dat buzna înaintea 
împăratului şi i-a spus fără sfială: „Tu acoperi azi de ruşine faţa 
tuturor slujitorilor tăi care au scăpat azi viaţa ta, a fiilor tăi şi a fete- 
lor tale.... Tu iubeşti pe cei ce te urăsc şi urăşti pe cei ce te iubesc, 
Căci arăţi azi că pentru tine nu sunt nici căpetenii, nici slujitori; şi 
văd acum că dacă ar trăi Absalom şi noi toţi am fi murit în ziua 
aceasta, lucrul acesta ţi-ar fi plăcut. Scoală-te dar, ieşi şi vorbeşte 
după inima slujitorilor tăi! Căci jur pe Domnul că, dacă nu ieşi să te 
arăţi, nu va rămâne un om cu tine în noaptea aceasta; şi aceasta va 
fi o nenorocire mai mare pentru tine decât toate nenorocirile care ţi 
s-au întâmplat din tinereţe până acum“. 

Oricât de tăioasă şi crudă a fost mustrarea pentru împăratul lovit 
în inimă, David nu s-a supărat. Văzând că generalul său are dreptate, 
a coborât la poartă şi, prin cuvinte de încurajare şi laudă, i-a salutat 
pe bravii săi ostaşi în timp ce defilau prin faţa lui. 

Înfrângerea lui Absalom nu a adus îndată pace împărăției. Un 
număr atât de mare de oameni participase la răscoală, încât David 
nu s-a înapoiat în capitală şi nu şi-a reluat puterea fără o invitaţie 
din partea seminţiilor. În starea de confuzie ce a urmat înfrângerii 
lui Absalom, nu a avut loc o acţiune grabnică şi hotărâtă pentru a-l 
chema înapoi pe împărat, iar când Iuda a avut iniţiativa de a-l aduce 
înapoi pe David, s-a trezit gelozia celorlalte seminţii, iscându-se o 
contra-revoluţie. Totuşi, aceasta a fost repede oprită şi în Israel s-a 
restabilit pacea. 

Istoria vieţii lui David oferă una dintre mărturiile cele mai im- 
presionante din câte s-au dat cu privire la primejdiile care ameninţă 
sufletul din partea puterii, a bogăției şi a onorurilor lumegşti-lucruri 
care sunt dorite de oameni cu cea mai mare înfocare. Puţini au trecut 
prin experienţe mai potrivite pentru a-i pregăti să treacă cu bine prin 
astfel de încercări. Prima parte a vieţii lui David, ca păstor, cu lecţi- 
ile ei de smerenie, de muncă plină de răbdare, de duioasă îngrijire 
pentru turmele sale, strânsa legătură cu natura, în singurătatea dealu- 
rilor, care-i dezvolta geniul muzical şi poetic şi-i îndruma gândurile 
către Creator, îndelunga disciplină a anilor petrecuţi în pustie, care 
cerea curaj, tărie, răbdare şi credinţă în Dumnezeu — toate acestea 
fuseseră rânduite de Dumnezeu ca pregătire pentru tronul lui Israel. 
David se bucurase de experienţe minunate în ce priveşte iubirea lui 
Dumnezeu şi fusese înzestrat din belşug cu Duhul Său; în istoria 
vieţii lui Saul, el văzuse cât de neajutorat este omul care se sprijină 
numai pe înţelepciunea omenească. Şi, cu toate acestea, succesul şi 
onorurile lumeşti i-au slăbit atât de mult caracterul, încât David a 
fost deseori înfrânt de ispititor. 

Relaţiile cu naţiunile păgâne au dus la naşterea dorinţei de a 
merge după obiceiurile lor naţionale şi au trezit ambiția după mări- 
rea lumească. Israel, ca popor al Domnului, trebuia să fie onorat, dar, 
crescându-le mândria şi încrederea îi ei înşişi, izraeliţii nu fuseseră 
mulţumiţi cu această întâietate. Se gândeau mai mult la poziţia lor 

între celelalte națiuni. Spiritul acesta nu putea întârzia să-i atragă 
ispita. Cu dorința de a-şi extinde stăpânirea asupra națiunilor străine 
prin cucerire, David s-a hotărât să-şi sporească oștirea, cerând servi- 
ciu militar de la toți cei de vârstă corespunzătoare. Pentru aceasta, 
se simțea nevoia unui recensământ al populației. Ceea ce îl îndemna 
pe împărat să facă această lucrare era îngâmfarea şi ambiția. Nu- 
mărătoarea populației avea să arate contrastul dintre slăbiciunea 
împărăției când David s-a urcat pe tron şi tăria şi prosperitatea ei în 
timpul domniei lui. Lucrul acesta urma să contribuie şi el la creşterea 
încrederii în sine, şi aşa destul de mare, atât a împăratului, cât şi a 
poporului. Scriptura zice: „Satana s-a sculat împotriva lui Israel şi a 
aţâţat pe David să facă numărătoarea lui Israel“. Propăşirea lui Israel 
în timpul lui David se datora binecuvântării lui Dumnezeu, şi nu 
iscusinţei împăratului sau tăriei oştirii lui. Dar sporirea puterii mili- 
tare a împărăției urma să le dea naţiunilor înconjurătoare impresia 
că încrederea lui Israel era în oştirile lui, şi nu în puterea Domnului. 

Cu toate că poporul era mândru de mărirea lui naţională, n-a 
privit totuşi cu plăcere planul lui David de a dezvolta atât de mult 
serviciul militar. Plănuita recrutare a dat naştere la multă nemul- 
ţumire; în consecinţă, s-a considerat necesar să fie folosiţi ofițerii 
de armată în locul preoţilor şi funcţionarilor civili, care făcuseră 
până acum recensământul. Scopul urmărit era contrar principiului 
teocraţiei. Chiar şi Ioab, cât era el de lipsit de scrupule, a vorbit 
împotrivă. El zise: „Domnul să facă pe poporul Lui încă de o sută 
de ori pe atâta! Împărate, domnul meu, nu sunt ei toţi slujitorii dom- 
nului meu? Dar pentru ce cere domnul meu lucrul acesta? Pentru 
ce să facă pe Israel să păcătuiască astfel?“ Împăratul a stăruit în 
porunca pe care o dădea lui Ioab şi Ioab a plecat şi a străbătut tot 
Israelul; apoi s-a întors la Ierusalim. Numărătoarea nu se încheiase 
când David şi-a dat seama de păcatul lui. Condamnându-se singur, 
„el a zis lui Dumnezeu: «Am săvârşit un mare păcat făcând lucrul 
acesta! Acum iartă fărădelegea robului Tău, căci am lucrat în totul 
ca un nebun!»“ A doua zi, profetul Gad a adus lui David următoarea 
solie: „Aşa vorbeşte Domnul: «Primeşte: sau trei ani de foamete, sau 
trei luni în timpul cărora să fii nimicit de potrivnicii tăi şi atins de 
sabia vrăjmaşilor tăi, sau trei zile în timpul cărora sabia Domnului 
şi ciuma să fie în ţară şi Îngerul Domnului să ducă nimicirea în tot 

ținutul lui Israel.» Vezi acum“, zise proorocul, „ce trebuie să răspund 
Celui ce mă trimite“. 

Răspunsul împăratului a fost: „Sunt într-o mare strâmtorare. Oh! 
Mai bine să cădem în mâinile Domnului, căci îndurările Lui sunt 
nenumărate; dar să nu cad în mâinile oamenilor“ (2 Samuel 24, 14). 

Ţara a fost lovită cu ciumă, care a ucis şaptezeci de mii de oa- 
meni din Israel. Plaga încă nu pătrunsese în capitală, „când «David 
a ridicat ochii şi a văzut pe îngerul Domnului stând între pământ 
ŞI cer, şi ţinând în mână sabia scoasă şi întoarsă împotriva lerusali- 
mului. Atunci David şi bătrânii, îmbrăcaţi în saci, au căzut cu faţa 
la pământ.» David rugă stăruitor pe Dumnezeu să cruţe pe Israel: 
«Oare n-am poruncit eu numărătoarea poporului? Eu am păcătuit 
şi am făcut răul acesta, dar oile acestea, ce au făcut oare? Doamne, 
Dumnezeul meu, mâna ta să fie dar peste mine şi peste casa tatălui 
meu şi să nu piardă pe poporul Tău!» 

Facerea recensământului dăduse naştere la nemulţumire în po- 
por; cu toate acestea, ei cultivaseră aceleaşi păcate care îl conduse- 
seră pe David la lucru. După cum, prin păcatul lui Absalom, Domnul 
îl lovise cu pedeapsă pe David, tot astfel, prin greşeala lui David, a 
pedepsit păcatele lui Israel. 

Îngerul nimicitor se oprise în afara Ierusalimului. El stătea pe 
muntele Moria, «în aria lui Ornan, lebusitul». Sfătuit de prooroc, 
David s-a dus pe munte şi a zidit acolo un altar Domnului; «şi a adus 
arderi de tot şi jertfe de mulţumire. A chemat pe Domnul şi Domnul 
i-a răspuns prin foc, care s-a pogorât din cer pe altarul arderii de 
tot.» «Atunci Domnul a fost potolit faţă de ţară şi a încetat urgia 
deasupra lui Israel» (2 Samuel 24, 25). 

Locul unde s-a ridicat altarul, şi care de acum înainte urma să fie 
considerat ca sfânt, i-a fost oferit de Ornan împăratului, ca un dar. 
Dar împăratul n-a vrut să-l primească astfel. «Vreau să-l cumpăr 
pe preţul lui în argint», zise el; «căci nu voi da Domnului ce este 
al tău şi nu voi aduce o ardere de tot care să nu mă coste nimic. Şi 
David a dat lui Ornan şase sute de sicli de aur pentru locul ariei.» 
Locul acesta, memorabil pentru că aici zidise Avraam altarul pentru 
jertfirea fiului său, iar acum sfinţit prin această mare izbăvire, a fost 
ales mai târziu ca loc unde să fie înălţat templul ridicat de Solomon. 

Încă o umbră mai avea să se adune asupra ultimilor ani ai lui 
David. Ajunsese la vârsta de şaptezeci de ani. Greutățile şi eforturile 

fizice din peregrinările tinereții, multele războaie, grijile şi durerile 
de mai târziu secaseră fântâna vieții. Cu toate că mintea lui îşi 
păstrase limpezimea şi vitalitatea, slăbiciunea şi vârsta, cu nevoia 
lor după izolare, îl împiedicau să-şi dea seama repede de ceea ce 
se petrecea în împărăție şi din nou izbucni revolta, chiar la umbra 
tronului său. Din nou s-a dat pe față rodul îngăduinţei părinteşti 
din partea lui David. Cel care aspira de data aceasta la tron a fost 
Adonia, care «era foarte frumos» la chip şi în purtări, dar încăpățânat 
şi lipsit de principii. În tinereţe nu prea fusese supus restricţiilor; 
căci «tatăl său nu-l mustrase niciodată în viaţa lui, zicând: „Pentru 
ce faci aşa?» Acum se revolta împotriva autorităţii lui Dumnezeu 
care îl rânduise pe Solomon la tron. Atât prin darurile naturale, cât 
şi prin caracterul religios, Solomon era mai înzestrat decât fratele 
lui mai mare ca să ajungă domnitorul lui Israel; dar, cu toate că se 
arătase foarte lămurit pe cine alesese Dumnezeu, Adonia n-a rămas 
fără simpatizanți. Ioab, deşi vinovat de multe crime, rămăsese până 
aici credincios tronului; dar acum se alipi la conspirația împotriva 
lui Solomon şi tot aşa făcu şi preotul Abiatar. 

Răscoala ajunsese la coacere; uneltitorii se adunaseră la o mare 
serbare chiar în afara cetăţii, pentru a-l proclama pe Adonia ca îm- 
părat, când fapta lor a fost anihilată de acţiunea grăbită a câtorva 
persoane credincioase, în fruntea cărora se aflau preotul ţadoc, pro- 
orocul Natan şi Bat-Şeba, mama lui Solomon. Ei i-au prezentat 
împăratului starea de lucruri, amintindu-i de îndrumarea divină ca 
Solomon să urmeze la tron. David abdică în favoarea lui Solomon, 
care a fost imediat uns şi proclamat împărat. Uneltirea a fost în- 
frântă. Fruntaşii ei meritau pedeapsa cu moartea. Viaţa lui Abiatar a 
fost cruţată, din respect pentru slujba lui şi pentru credincioşia lui 
anterioară faţă de David, dar a fost scos din slujba de mare preot, 
slujbă ce a trecut la urmaşii lui ţadoc. Ioab şi Adonia au fost cruţaţi 
deocamdată, dar, după moartea lui David, şi-au luat pedeapsa pentru 
nelegiuirea lor. Executarea sentinţei asupra fiului lui David completa 
împătrita sentinţă care mărturisea neplăcerea lui Dumnezeu faţă de 
păcatul tatălui. 

Chiar de la începutul domniei lui David, unul dintre planurile lui 
cele mai îndrăgite fusese înălţarea unui templu pentru Domnul. Cu 
toate că nu-şi îngăduise să-şi realizeze planul, nu dovedise mai puţină 
râvnă şi stăruinţă în favoarea lui. Adunase din belşug materiale 

prețioase — aur, argint, pietre de onix şi pietre de felurite culori; 
marmură şi lemn din cel mai scump. Iar acum, toate comorile acestea 
scumpe trebuia să le încredinţeze altora, căci alte mâini trebuia să 
zidească locaşul chivotului, simbolul prezenţei lui Dumnezeu. 
Înţelegând că i se apropie sfârşitul, împăratul îi chemă pe frun- 
taşii din toate părțile împărăției şi pe căpeteniile lui Israel ca să 
primească această moştenire. Dorea să le încredinţeze cuvântul lui 
lăsat înainte de moarte şi să câştige sprijinul lor pentru lucrarea cea 
mare care urma să fie îndeplinită. Din cauza slăbiciunii lui trupeşti, 
nimeni nu s-ar fi aşteptat ca să ia parte personal la transferul acesta; 
dar inspiraţia lui Dumnezeu a venit asupra lui şi el a fost în stare 
să-i vorbească poporului pentru ultima dată, cu o căldură şi o putere 
mai mare ca altădată. El le-a vorbit despre dorinţa lui de a zidi el 
însuşi templul, cum şi despre porunca Domnului ca lucrarea să-i fie 
încredinţată fiului său, Solomon. Asigurarea de la Dumnezeu fusese: 
«Fiul tău Solomon Îmi va zidi casa şi curţile; căci l-am ales ca fiu al 
Meu; şi-i voi fi Tată. Îi voi întări împărăţia pe vecie dacă se va ţine, 
ca astăzi, de împlinirea poruncilor şi orânduirilor Mele». «Acum», 
zise el, «înaintea întregului Israel, înaintea adunării Domnului, şi în 
faţa Dumnezeului nostru care vă aude, păziţi şi puneţi-vă la inimă 
toate poruncile Dumnezeului vostru, ca să stăpâniţi această bună 
țară şi s-o lăsaţi de moştenire fiilor voştri după voi, pe vecie». 
David învățase din viaţă cât de grea este calea celui care se de- 
părtează de Dumnezeu. El simţise osânda adusă de călcarea Legii 
şi culesese roadele abaterilor sale; cu toată inima dorea ca fruntaşii 
lui Israel să fie credincioşi faţă de Dumnezeu şi ca Solomon să ţină 
Legea lui Dumnezeu, abătându-se de la păcatele care slăbiseră auto- 
ritatea tatălui, îi chinuiseră viaţa şi aduseseră ocară asupra Numelui 
lui Dumnezeu. David ştia că se cerea de la Solomon smerenie din 
inimă, o continuă încredere în Dumnezeu şi o veghere neîntreruptă, 
ca să poată sta împotriva ispitelor care urmau să-l atace, desigur, în 
poziţia sa înaltă; căci personalităţile proeminente de felul acestora 
sunt ţinta deosebită a curselor lui Satana. Întorcându-se către fiul 
său, recunoscut deja ca urmaş al său la tron, David zise: «ŞI tu fi- 
ule, Solomoane, cunoaşte pe Dumnezeul tatălui tău, şi slujeşte-I din 
toată inima şi cu un suflet binevoitor; căci Domnul cercetează toate 
inimile şi pătrunde toate închipuirile şi toate gândurile. Dacă-L vei 
căuta, Se va lăsa găsit de tine. Dacă-L vei părăsi, te va lepăda şi El 


708 Patriarhi şi profeți 


pe vecie. Vezi acum că Domnul te-a ales, ca să zideşti o casă care 
să-I slujească de Locaş sfânt. Întăreşte-te şi lucrează.» 

David i-a dat lui Solomon îndrumări amănunțite pentru construi- 
rea templului, cu planurile fiecărei părți şi ale tuturor uneltelor de 
serviciu, aşa cum i se descoperiseră lui prin inspirația divină. So- 
lomon era încă tânăr şi se sfia în faţa purtării răspunderilor care îi 
reveneau cu prilejul zidirii templului şi în conducerea poporului lui 
Dumnezeu. David îi spuse fiului său: «Întăreşte-te şi îmbărbătează-te 
şi lucrează; nu te teme şi nu te spăimânta. Căci Domnul, Dumnezeul 
meu va fi cu tine. El nu te va lăsa, nici nu te va părăsi.» 

David a făcut apel din nou la adunare: «Fiul meu Solomon, sin- 
gurul pe care l-a ales Dumnezeu, este tânăr şi este plăpând şi lucrarea 
este însemnată, căci casa aceasta nu este pentru un om, ci este pentru 
Domnul Dumnezeu.» El zise: «Mi-am întrebuințat toate puterile să 
pregătesc pentru casa Dumnezeului meu» şi trecu la enumerarea 
materialelor pe care le adunase. Mai mult, zise el: „În dragostea mea 
pentru casa Dumnezeului meu, dau casei Dumnezeului meu aurul şi 
argintul pe care-l am, afară de tot ce am pregătit pentru casa sfântului 
locaş: trei mii de talanţi de aur, în aur de Ofir, şi şapte mii de talanţi 
de argint curăţit, pentru îmbrăcarea pereţilor clădirilor.“ „Cine vrea“, 
întrebă el mulţimea adunată şi care adusese daruri bogate, „cine vrea 
să-şi mai aducă de bună voie astăzi darurile înaintea Domnului?“ 

Din partea adunării a venit răspunsul voios: „Căpeteniile caselor 
părintești, căpeteniile seminţiilor lui Israel, căpeteniile peste mii 
şi peste sute, şi îngrijitorii averii împăratului au adus darurile lor 
de bunăvoie. Au dat pentru slujba casei lui Dumnezeu: cinci mii 
de talanţi de aur, zece mii de darici, zece mii de talanţi de argint, 
optsprezece mii de talanţi de aramă, şi o sută de mii de talanţi de 
fier. Cei ce aveau pietre scumpe le-au dat pentru vistieria Casei 
Domnului.... Poporul s-a bucurat de darurile lor de bună-voie, căci 
le dădeau cu dragă inimă Domnului, şi împăratul David s-a bucurat 
mult.“ 

„David a binecuvântat pe Domnul în faţa întregii adunări. El 
a zis: «Binecuvântat să fii Tu din veac în veac, Doamne, Dumne- 
zeul părintelui nostru Israel! A Ta este Doamne, mărirea, puterea şi 
măreţia, veşnicia şi slava, căci tot ce este în cer şi pe pământ este 
al Tău; a Ta, Doamne, este domnia, căci Tu Te înalţi ca un stăpân 
mai presus de orice! De la Tine vine bogăţia şi slava. Tu stăpâneşti 

peste tot, în mâna Ta este tăria şi puterea, şi mâna Ta poate să mă- 
rească şi să întărească toate lucrurile. Acum, Dumnezeul nostru, Te 
lăudăm şi preamărim Numele Tău cel slăvit. Căci ce sunt eu, şi ce 
este poporul meu, ca să putem să-şi aducem daruri de bună voie? 
Totul vine de la Tine şi din mâna Ta primim ce-ţi aducem. Înaintea 
Ta noi suntem nişte străini şi venetici, ca toţi părinţii noştri. Zilele 
noastre pe pământ sunt ca umbra şi fără nici o nădejde: Doamne, 
Dumnezeul nostru, din mâna Ta vin toate aceste bogății, pe care 
le-am pregătit ca să-ţi zidim ţie o casă, pie, Numelui Tău celui sfânt, 
şi ale Tale sunt toate. Ştiu, Dumnezeule, că Tu cercetezi inima şi că 
iubeşti curăţia de inimă; de aceea şi-am adus toate aceste daruri de 
bună voie în curăţia inimii mele, şi am văzut acum cu bucurie pe 
poporul Tău, care se află aici aducându-ţi de bună voie darurile lui. 
Doamne, Dumnezeul părinților noştri, Avraam, Isaac şi Israel! ţine 
totdeauna în inima poporului Tău aceste porniri şi aceste gânduri, 
şi întăreşte-i inima în Tine. Dă fiului meu Solomon o inimă bună, 
ca să păzească poruncile Tale, învăţăturile Tale şi legile Tale, ca să 
limpezească toate aceste lucruri şi să zidească el casa pentru care am 
făcut aceste pregătiri.» David a zis întregii adunări: «Binecuvântaţi 
pe Domnul, Dumnezeul vostru» şi toată adunarea a binecuvântat pe 
Domnul, Dumnezeul părinţilor lor. Ei s-au plecat şi s-au închinat 
înaintea Domnului.“ 

Cu un adânc interes, împăratul adunase materialul preţios pen- 
tru construirea şi înfrumusețarea templului. El compusese imnuri 
măreţe, care să răsune în viitor prin curțile lui. Acum inima i s-a 
umplut de bucurie în Dumnezeu, când căpeteniile caselor părintești 
şi fruntașii lui Israel au răspuns atât de plăcut la apelul lui şi s-au 
predat şi pe ei înşişi în slujba aceasta atât de însemnată care le stătea 
înainte. După ce s-au predat pentru slujire, au făcut ceva mai mult: 
au sporit darurile, predând tezaurului părți din averile lor. David 
îşi simţise propria sa nevrednicie când adusese materialele pentru 
Casa lui Dumnezeu, iar dovezile de credincioşie arătate prin grab- 
nicul răspuns al fruntaşilor împărăției sale, când ei I-au consacrat 
Domnului cu inimă voioasă comorile lor şi s-au predat în slujba 
Lui, l-au umplut de bucurie. Dar Dumnezeu era Cel care îi dăduse 
poporului Său această bunăvoință. El trebuia să fie proslăvit, nu 
omul. El le dăduse oamenilor bogățiile pământului, iar Duhul Sfânt 
îi făcuse binevoitori de a dărui comorile lor pentru templu. Toate 

erau ale Domnului; dacă iubirea Lui n-ar fi mişcat inimile oamenilor, 
zadarnice ar fi fost toate străduinţele împăratului şi templul nu s-ar 
fi putut zidi. 

Tot ce primeşte omul din bogăţia lui Dumnezeu este şi mai de- 
parte al lui Dumnezeu. 'Tot ce a dăruit Dumnezeu ca lucruri frumoase 
şi preţioase pe pământ le sunt date oamenilor pentru a-i pune la încer- 
care — pentru a sonda adâncimea iubirii lor pentru El şi a aprecierii 
lor faţă de îndurările Lui. Indiferent că sunt comori ale bogăției sau 
ale intelectului, ele trebuie să fie depuse ca un dar de bună voie la 
picioarele lui Isus, Dătătorul, zicând totuşi ca şi David: „Totul vine 
de la Tine, şi din mâna Ta primim ce-ţi aducem.“ 

Când a simţit că i se apropie moartea, povara de pe inima lui 
David era pentru Solomon şi pentru împărăţia lui Israel, a cărei 
prosperitate depindea în mare măsură de credincioşia împăratului. 
„A dat îndrumări fiului său, Solomon, zicând: «Eu plec pe calea pe 
care merge toată lumea. Întăreşte-te, şi fii om. Păzeşte poruncile 
Domnului, Dumnezeului tău, umblând în căile Lui, şi păzind legile 
Lui, poruncile Lui, hotărârile Lui, şi învăţăturile Lui, ... ca să izbuteşti 
în tot ce vei face şi ori încotro te vei întoarce, şi pentru ca Domnul 
să împlinească următoarele cuvinte pe care le-a rostit pentru mine: 
„Dacă fiii tăi vor lua seama la calea lor, umblând cu credincioşie 
înaintea Mea, din toată inima lor şi din tot sufletul lor, nu vei fi lipsit 
niciodată de un urmaş pe scaunul de domnie al lui Israel». (1 
Împărați 2, 1-4). 

Cele din urmă cuvinte ale lui David, după cum se raportează, 
sunt o cântare — o cântare de încredere, de principii foarte înalte, 
de credinţă nepieritoare: 


„Cuvântul lui David, fiul lui Isai, 
Cuvântul unsului Dumnezeului lui Iacov, 
Cuvântul cântăreţului plăcut al lui Israel. 
Duhul Domnului vorbeşte prin mine, ... 
Cel ce împărăţeşte în frica de Dumnezeu, 
Este ca lumina dimineţii, când răsare soarele, 
În dimineaţa fără nori; 
Ca razele soarelui după ploaie, 
Care fac să încolţească din pământ verdeaţa; 
Măcar că nu este aşa casa mea 

Înaintea lui Dumnezeu, 

Totuşi El a făcut cu mine un legământ veşnic, 
Bine întărit în toate privințele şi tare. 

Nu face El oare să răsară din el 
Tot ce este spre bucuria 

Şi mântuirea mea?“ 


(2 Samuel 23, 1-5). 


Mare fusese căderea lui David, dar profundă fusese pocăinţa lui, 
aprinsă era iubirea lui şi puternică-i era credinţa. Fusese iertat mult 
şi, prin urmare, iubise mult (Luca 7, 48). 

Psalmii lui David trec prin şirul experienţelor de la adâncimile re- 
cunoaşterii vinovăţiei personale şi osândirii de sine până la credinţa 
cea mai vie şi legătura cea mai strânsă cu Dumnezeu. Descrierea 
vieţii lui arată că păcatul nu poate aduce decât durere şi ocară, dar că 
iubirea şi mila lui Dumnezeu pot atinge adâncimi din cele mai mari, 
credinţa poate înălța sufletul care se pocăieşte până la părtăşia înfierii 
fiilor lui Dumnezeu. Din toate asigurările cuprinse în Cuvântul Său, 
aceasta este una dintre mărturiile cele mai vii despre credincioşia, 
dreptatea şi îndurarea legământului lui Dumnezeu. 

Omul „fuge şi piere ca o umbră“, dar Cuvântul Domnului nostru 
rămâne în veac. „Bunătatea Domnului ţine în veci pentru cei ce se 
tem de EI, şi îndurarea lui pentru copiii copiilor lor, pentru cei ce 
păzesc legământul Lui, şi îşi aduc aminte de poruncile Lui ca să le 
împlinească“ (lov 14, 2; Isaia 40, 8; Psalmii 103, 17.18). 

„Tot ce face Dumnezeu dăinuieşte în veci“ (Eclesiastul 3, 14). 

Pline de slavă sunt făgăduinţele date lui David şi casei lui, făgă- 
duinţe care ţintesc către veacurile veşnice şi îşi găsesc deplina lor 
împlinire în Domnul Hristos. Dumnezeu declară: 

„Am jurat robului Meu David ... mâna Mea îl va sprijini, braţul 
Meu îl va întări.... Credincioşia şi bunătatea Mea vor fi cu el, şi 
tăria lui se va înălța prin Numele Meu. Voi da în mâna lui marea, în 
dreapta lui râurile. El Îmi va zice: «Tu eşti Tatăl meu, Dumnezeul 
meu şi Stânca mântuirii mele!» Iar Eu îl voi face întâiul născut, 
cel mai înalt dintre împărații pământului. Îi voi păstra totdeauna 
bunătatea Mea şi legământul Meu îi va fi neclintit“ (Psalmii 89, 
3-28). 

„li voi face veşnică sămânța, 
Şi scaunul lui de domnie ca zilele cerurilor.“ 


(Psalmii 89, 29). 


„El va face dreptate nenorociților poporului, 
Va scăpa pe copiii săracului, 

Şi va zdrobi pe asupritor. 
Ei se vor teme de Tine cât va fi soarele 

Şi cât se va arăta luna, din neam în neam; 
În zilele lui va înflori cel neprihănit 

Şi va fi belşug de pace până nu va mai fi lună. 
El va stăpâni de la o mare la alta, 

Şi de la Râu până la marginile pământului.“ 
„Numele lui va dăinui pe vecie: 

Cât soarele îi va ține numele. 
Cu el se vor binecuvânta unii pe alții, 

Şi toate neamurile îl vor numi fericit.“ 


(Psalmii 72, 4-8.17). 


„Căci un Copil ni s-a născut, un Fiu ni s-a dat şi domnia va fi pe 
umărul Lui; ÎI voi numi Minunat, Sfetnic, Dumnezeu tare, Părintele 
veşniciilor, Domn al păcii“ (Isaia 9, 6). „El va fi mare şi va fi chemat 
Fiul Celui Prea Înalt; şi Domnul Dumnezeu Îi va da scaunul de 
domnie al tatălui Său David. Va împărăţi peste casa lui Iacov în veci, 
şi Împărăţia Lui nu va avea sfârşit“ (Luca 1, 32.33). 


